
PRATARMĖ 


„Moters portretas“, kaip ir „Roderikas Hadsonas“!, buvo pra- 
dėtas Florencijoje, kur praleidau tris mėnesius 1879 metų pavasarį. 
Kaip „Roderikas“ bei „Amerikietis““, jis buvo numatytas spaus- 
dinti „Atlantic Monthly“, jame ir pradėtas publikuoti 1880 metais. 
Tačiau nuo anų dviejų savo pirmtakų skyrėsi tuo, kad turėjo gali- 
mybę kas mėnesį pasirodyti „Macmillan's Magazine“, o man tai 
buvo vos ne paskutinė proga vienu metu publikuotis abiejose šalyse, 
nes ligi tol susitarimas tarp Anglijos ir Jungtinių Valstijų dėl lite- 
ratūros kūrinių spausdinimo dar negaliojo. „Moters portretas“ — 
ilgas romanas, aš jį ilgai ir rašiau; prisimenu, kaip kitais metais, ke- 
lioms savaitėms atvažiavęs į Veneciją, vėl į jį įnikau. Gyvenau Riva 
Skijavoni, namo, esančio netoli perėjimo į San Zakarijo bažnyčią, 
viršutiniuose kambariuose, prieš mane plytėjo judri krantinė, nuos- 
tabi lagūna, o nesiliaujantis venecijiečių tauškesys sklido pro mano 
langus ir vis mane atitraukdavo nuo bevaisio kamavimosi dėl kom- 
pozicijos ir viliodavo pasižiūrėti, ar iš mėlyno kanalo tarytum valtis 
neišnyra tikslesnė mintis, dailesnė frazė, naujas sėkmingesnis siu- 
žeto vingis ar tikresnis potėpis mano drobei. Bet aš kaip šiandien 
atmenu, jog į savo neramius klausimus gavau vieną atsaką — gana 
niūrų įspėjimą, jog romantiškos istorinės vietovės, kurių tokia gau- 
sybė Italijos žemėje, menkai padeda menininkui susikaupti, jei joms 
pačioms nelemta patekti į jo kūrinį. Jos yra pernelyg prisodrintos 
savo pačių gyvenimo ir pernelyg kupinos savos prasmės, kad galėtų 
padėti rašytojui atitiesinti kokią apšlubusią frazę; jos atitraukia jį nuo 
smulkių klausimų prie savų, didingesnių, ir po kurio laiko jis atsito- 
kėja, kad jo veržimasis prie jų su savo sunkumais buvo nelyginant 
prašymas visos armijos garbingų veteranų padėti jam sulaikyti pre- 
keivį, davusį per mažai grąžos. 

Skaitinėdamas kai kuriuos knygos puslapius, tarsi vėl regiu pa- 
sišiaušusį plačiosios Rivos linkį, ryškiaspalves balkonuotų namų dėmes, 
ritmingą kuprotų tiltų vilnijimą, palydimą kaip banga aukštyn ir že- 
myn nukaukšinčių pėsčiųjų. Venecijiečių žingsniai ir venecijiečių 
šūksmai — kad ir kur ištartas žodis čia suaidi kaip šūksmas virš 
vandens — vėl atsklinda pro mano langą, atgaivina senus apsalusius 
pojūčius bei susiskaidžiusio nusigalavusio proto įspūdį. Kaip gali to- 
kios iškalbios vietos neduoti vaizduotei to, ko ji tuo metu reikalinga? 
Gražiose vietovėse aš ne kartą stengiausi įminti šią mįslę. O tiesa, 
manau, tokia: atsišaukdamos į mūsų prašymą, jos tiek mums duoda 
vaizduotei peno, kad tuo vienatiniu atveju nebeturime kur jo dėti 
ir susiprantam, jog mūsų esybė darbuojasi nederamai pagal supantį 
vaizdą, ne taip, kaip darbuotųsi kuklesnėje, skurdesnėje aplinkoje, ku- 
rią galėtume pagražinti savo regėjimo šviesa. Tokia vietovė kaip Ve- 
necija yra išdidi ir nepriima labdarybės; Venecija iš nieko nesiskolina, 
o prakilniai duoda. Mes iš to daug pasipelnome, bet turim arba būti 
niekam kitam neįsipareigoję, arba tarnauti vien jai. Taigi gana gai- 
lūs yra tie prisiminimai, nors iš tų dienų autoriaus knyga kaip ir 
„apskritai literatūrinės pastangos“ neabejotinai turėjo išlošti. Tos 
bergždžios pastangos susikaupti ilgainiui pasirodo esančios kaip reta 
našios. Viskas priklauso nuo to, kaip mūsų dėmesys suviliojamas ar 
išblaškomas. Vylius būna savavalis, įžūlus, bet būna ir klastingas, 
pasalus. O ko gero, netgi planingiausias menininkas turi tiek paiko 
patiklumo, tiek nenumaldomų potraukių, kad neatsispiria panašioms 
apgaulėms. 

Bandydamas išlukštenti savo sumanymo gemalą, matau, kad tai 
buvo anaiptol ne įmantri intriga, ne vaizduotėje žybtelėjusi santykių 
grandinė, ne šiaip kokia situacija, kurią geras pasakorius atsidavęs 
jos pačios logikai paleidžia eiti Žingine, lėkti šuoliais ar risčia, o visai 
kas kita — savitas charakteris, charakteris ir vaizdas žavios merginos, 
kuriai reikėjo parinkti įprastinius siužeto ir, žinoma, fono elemen- 
tus. Turiu pakartoti, kad nė kiek ne mažiau negu toji pražydusi mergi- 
na man yra įdomi ir ši atminties retrospekcija, pasekant, kaip toks 
menkas motyvas vaizduotėje išauga. Štai kas yra pasakotojo meno 
žavesys: tos slypinčios plėtojimosi jėgos, tas būtinas sėklos prasikali- 
mas, tas nuostabus puoselėjamo sumanymo veržimasis į aukštį, į švie- 
są bei orą, kol ten pagaliau suveši, taip pat ir toji žavi galimybė, 
suradus gerą atramą jau užimtoje žemėje, atstatyti visą vidinės isto- 
rijos raidą, atsekti, atkurti visus jos etapus ir žingsnius. Aš visada su 


malonumu prisimenu pastabą, kurią girdėjau prieš daug metų iš Ivano 
Turgenevo“ lūpų apie tai, kaip jam paprastai atsiranda meninis vaiz- 
das. Jis pirmiausia pamato kokį personažą ar kelis personažus, pag- 
rindinius ar antraeilius, kurie sukiojasi, neduoda ramybės, domina jį 
ir traukia tokie, kokie yra. Taigi jis juos išvysta kaip disponsibles*, 
neapsaugotus nuo sudėtingo gyvenimo atsitiktinumų, išvysta kaip gy- 
vus ir tuomet turi nustatyti tarp jų tokius santykius, per kuriuos jie 
atsiskleistų, įsivaizduoti, sumanyti, atrinkti ir sudėlioti tokias situaci- 
jas, kokios būtų naudingiausios ir palankiausios tų būtybių esmei, 
ir tokius sudėtingumus, kuriuos jie veikiausiai patys susikurtų ir 
išgyventų. 

„Užčiuopęs šiuos dalykus, jau užčiuopiu intrigą,— sakė jis, — 
toks mano kelias.— O išdava būna ta, kad aš dažnai kaltinamas, 
jog mano knygose per mažai intrigos. Aš manau, jos tiek, kiek reikia, 
kad parodyčiau savo veikėjus ir jų santykius — mano toks vienin- 
telis matas. Jei stebiu juos ilgai, pamatau, kaip jie sueina į draugę, kaip 
susiranda savo vietas, kaip imasi vienokių ar kitokių veiksmų, kokie 
sunkumai juos užgriūna. Kaip jie atrodo, veikia, kalba ar elgiasi mano 
parinktose jiems aplinkybėse, ir yra mano pasakojimas apie juos, 
nors, deja, drįstu pasakyti — gue cela mangue souvent d'architec- 
ture**. Bet, man regis, tegu architektūros bus mažiau negu per daug, 
ypač jei ji gali sugriauti mano tikroviškumo matą. Prancūzams, žino- 
ma, jos patinka daugiau, nei aš pateikiu — jie literatūros architek- 
tūrai turi Dievo dovaną; be abejonės, kiekvienas turi duoti tiek, kiek 
pajėgus. O dėl jūsų klausimo, iš kur tos vėjo atnešamos sėklos — kas 
pasakys, iš kur jos? Kad į jį atsakytume, reikėtų grįžti pernelyg toli 
atgal. Turbūt tiek tegalima pasakyti, kad jos iš dangaus, jos kone 
už kiekvieno kelio vingio. Jos susikaupia, mes jas perrenkame, su- 
rūšiuojame. Jos — gyvenimo dvelksmas, kitaip sakant, pats gyveni- 
mas mums jų atidvelkia. Jos mums gyvenimo savotiškai primestos 
ir gyvenimo tėkmės atplukdytos į mūsų galvas. Dėl to dažnai tušti kri- 
tikų ginčai dėl tavo siužeto, kurio suprasti jie neturi proto, virsta 
kvailių šnekomis. Gal jie teiktųsi nurodyti, koks siužetas būtų pride- 
rėjęs? Juk pagrindinė kritiko pareiga yra nurodyti. I! en serait bien 
embarassė***. O kai jie nurodo, kas man pavyko ar kas nepavyko įgy- 


* Neturinčius vietos (pranc.). 
** Čia dažnai nukenčia architektūra (pranc.). 
*** O koks būtų jo sumišimas (pranc.). 


vendinant savo sumanymą, tada kita kalba — čia jų valdos. Tuomet 
savo „architektūrą“ aš atiduodu į jų rankas“, — užbaigia žymusis 
mano draugas. 

Tokia nuomonė šio nuostabaus genijaus, ir man malonu prisimin- 
ti, su kokiu dėkingumu sutikau jo pastabą, kad atsitiktinėje figūroje, 
atsietame charakteryje, en disponbilitė* vaizdinyje gali slypėti stip- 
ri sugestija. Jo žodžiai kaip niekas iki tol pateisino palaimingą mano 
vaizduotės įprotį suteikti svarias gemalines knygos savybes kokiam 
sumanytam ar sutiktam individui, kokiai porai ar būriui individų. 
Aš kur kas anksčiau suvokiu savo personažus negu jų aplinkybes, 
o teikti pirmenybę aplinkybėms man atrodo tas pats, kaip važiuoti 
atbulais ratais. Aš galėčiau pavydėti, bet negalėčiau rungtis su tokios 
vaizduotės rašytoju, kuris pirma išvysta fabulą, o paskui jos veikė- 
jus; aš nemokėčiau sugalvoti fabulos, kuri užsimegztų be veikėjų, 
aš nemokėčiau sugalvoti situacijos, kuri nepriklausytų nuo joje at- 
sidūrusių veikėjų prigimties, vadinasi, ir nuo jų reakcijos į tą situa- 
ciją. Tokių vaizdavimo metodų, manau, yra, ypač naudojamų kles- 
tinčių romanistų, kai sudaromos situacijos, kurių nereikia niekuo 
paremti, bet aš nepamiršiu, koks man svarbus anuo metu buvo nuos- 
tabiojo ruso patvirtinimas, jog nėra ko pasiduoti prietarams ir imtis 
tokios gimnastikos. Ir kiti atgarsiai iš to paties šaltinio dar man gyvi ir, 
prisipažįstu, neslopsta, gal net greičiau susiliejo į vieną, daug aprė- 
piantį aidą. Po to tas nukankintas, sudarkytas, supainiotas klausimas 
apie objektyvią romano „siužeto“ vertę darosi aiškesnis ir kritikų 
nuomonė perprantamesnė. 

Kiekvienas mūsų nuo seno apie šias vertes instinktyviai nutuo- 
kiame, o visi lėkšti ginčai apie „moralų“ ar „amoralų“ siužetą mums 
atrodo beprasmiški. Pripažindamas taip tiesiai nustatomą tik vieną 
siužeto vertės matą, — kai teisingai atsakius į klausimą, ar jis svarus, 
žodžiu, ar tikras, nuoširdus, ar tai betarpiškas gyvenimo jausenos 
įspūdis, kiti klausimai savaime atkrinta,— aš paprastai maža ko pa- 
simokydavau iš kritikos, kuri iš pat pradžių atsisako nustatyti tikrąjį 
pamatą ir apibrėžti sąvokas. Mano jaunystės laikų atmosfera iškyla 
atmintyje kaip užtemdyta šitos kritikų tuštybės, — ko gero, ir šiandien 
skirtumas tik toks, kad baigėsi mano kantrybė, atbuko jiems dėmesys. 
Manau, kad įtaigiausia, brandžiausia tiesa ta, jog meno kūrinio „mo- 
ralumą“ nulemia į jį sudėto išjausto gyvenimo kiekis. Taigi vėl aki- 


* Ieškantis savo vietos (pranc.). 


vaizdžiai grįžtame prie klausimo, kokio pobūdžio ir kokio intensy- 
vumo yra autoriaus pradinis jautrumas, esantis dirva, iš kurios pra- 
sikala jo temos. Tos dirvos kokybė ir derlingumas, jos gebėjimas 
„Išauginti“ gaivią ir tvirtą gyvenimo viziją ir parodo tvirtesnį ar 
silpnesnį kūrinio moralumą. Ir tuo tik dar sykį nusakome glaudesnį 
ar laisvesnį ryšį tarp temos ir rašytojo mąstysenos bei tikrosios 
jo patirties. Bet aš anaiptol neneigiu, jog šis viską gaubiantis auto- 
riaus humaniškumas, kuris galų gale ir nulemia kūrinio vertę, vra 
stebėtinai platus bei ypatingas, vienu kartu galintis būti sodri ir puiki 
terpė, o kitu kartu — skurdi ir nepalanki. Šiai kodėl romano, kaip 
literatūrinės formos, tokia didelė kaina: mat jis turi galios, tiksliai 
išsaugodamas tą savo formą, ne tik kisti pagal individualų santykį 
su bendra tema, pagal pasaulėjautos įvairovę, pagal atspindėjimo ir 
atvaizdavimo polinkius, apsprendžiamus sąlygų, kurios yra vis kitos 
kiekvienam rašytojui (o mūsų laikais, ir kiekvienai rašytojai), bet ir iš- 
likti pačiam savimi, tuo labiau, kuo smarkiau su latentine beatodaira 
jis veržiasi ar linksta sulaužyti savo paties pavidalą. 

Trumpai tariant, literatūros pastatas turi ne vieną, o tūkstančius 
langų — tokių langų gali būti be skaičiaus, ir kiekvienas jų dideliame 
jo fasade jau iškirstas ar dar bus iškirstas pagal tai, kaip reikalaus indi- 
vidualus matymas ir kaip lieps individuali valia. Šios nepanašių pavi- 
dalų ir dydžių angos visos kartu žioji virš žmonių gyvenimo scenos. 
ir atrodytų, jog tie reginiai turėtų būti panašesni vienas į kitą, negu 
iš tiesų yra. Bet juk tai geriausiu atveju tik langai, vien plyšiai aklino- 
je sienoje, nesujungti vienas su kitu, įstatyti aukštai; tai ne durys, ku- 
rios yra su vyriais ir atsidaro tiesiai į gyvenimą. Tačiau tie plyšiai 
turi vieną savybę: prie kiekvieno jų stovi žmogus su pora akių ar bent 
su žiūronais, o stebėjimui tai unikalus instrumentas, kiekvieną sykį 
užtikrinantis jį naudojančiam žmogui nepakartojamą įspūdį. Tarkime, 
jis ir jo kaimynai stebi tą patį vaidinimą, bet vienas įžiūri daugiau, 
kitas mažiau, vienas mato juoda ten, kur kitas — balta, kas vienam 
bus didinga, kitam — menka, kur vienam grubu, kitam — dailu. 
Ir taip toliau, ir taip toliau; visa laimė, jog niekas nepasakys, į ką vie- 
nai ar kitai porai akių langas gali neatsiverti; „laimė“ todėl, jog re- 
ginių — begalybė. Šis plytintis laukas, ši žmonių gyvenimo scena ir yra 
„temos pasirinkimas“, iškirsta anga — ar plati, su balkonu, ar siaura, 
pailga, ar skersa — yra „literatūros forma“, bet ir viena, ir kita, 
drauge ar atskirai, yra niekai be stovinčio savo poste stebėtojo — 
kitaip tariant, be menininko jausenos. Pasakykite man, koks tas me- 

nininkas, ir aš pasakysiu, ką jis jautė, suvokė. Ir tuo išsakysiu bekraštę 
jo laisvę ir „moralines“ nuostatas. 

Bet aš čia aplinkiniu keliu aiškinu, kaip apčiuopom žengiau pirmą 
žingsnį link „Portreto“, taip sakant, kaip atradau savitą charakterį — 
nuosavybę, kurios įgijimo aplinkybių čia nenagrinėsiu. Gana bus 
pasakyti, kad buvau jo užvaldytas, užvaldytas ilgai, su juo susigyve- 
nau, bet jo kerai nuo to vis vien nenublanko, ir aš visą laiką, be jokio 
atlėgio, kamuodamasis, mačiau jį keičiantis, žodžiu, mačiau jo tapsmą! 
Tai prilygsta pasakymui, kad mačiau jį pasitinkant savo likimą — 
vienokį ar kitokį likimą, o nustatyti kokį, ir buvo visas sunkumas. 
Taigi aš jau turėjau gyvą asmenį — taip, gyvą, nors ir keista, nes jis 
dar buvo be apybraižų, neaprėmintas sąlygų, dar neįtrauktas į raiz- 
ginį aplinkybių, kurios, kaip paprastai manoma, ir padedančios sudary- 
ti tikrumo įspūdį. O jeigu ta dvasia dar be vietos, tai kaip ji gali būti 
gyva — juk tokius dalykus apsprendžia vietos nustatymas. Į šį klausimą 
būtų galima gražiai atsakyti, jei žmogus įstengtum nuveikti tokį sub- 
tilų, gal net antgamtišką darbą, kaip aprašymas to, kas vyksta mūsų 
vaizduotėje. Tuomet galėtum aprašyti, kas tam tikru metu ją sukrėtė, 
galėtum, pavyzdžiui, kuo raiškiau pasakyti, kaip, esant palankiai 
progai, ji galėjo pasisavinti (pasisavinti tiesiai iš gyvenimo) vienokį 
ar kitokį jau suformuotą ar įdvasintą pavidalą ar figūrą. Mano figūra, 
kaip matote, turėjo nuskirtą vietą — vietą vaizduotėje, kuri ją laikė, 
saugojo, gynė, ja džiaugėsi, nepamiršdama apie jos buvimą tamsiame, 
visokių galų prigrūstame proto sandėlyje, panašiai kaip apdairus 
prekeivis, prekiaujantis brangiais daikteliais, kartais duodantis ir pas- 
kolą už patikėtas jam retenybes, nepamiršta, jog vienas retas „daik- 
čiukas“, paliktas jam kaip užstatas bėdos prispirtos tituluotos damos 
ar spekuliuojančio antikvaro mėgėjo, ten laukia ir parodys, ko yra 
vertas, vos tik raktelis brakštelės bufeto duryse. 

Pripažįstu, čia gal ir pernelyg aukštas palyginimas šiai „vertybei“, 
apie kurią čia kalbu, tai yra jaunos moteriškos prigimties paveikslui, 
kuris gana ilgą laiką man priklausė, bet mieluose man atsiminimuose 
jis atrodo visai deramas, ypač turint omeny pamaldų mano troškimą 
nuskirti tam savo turtui deramą vietą. Todėl aš pats sau ir atrodau 
it prekeivis, kuris, užuot realizavęs savo brangenybę, verčiau nori 
laikyti ją nežinia kiek užrakintą, kad tik nereikėtų atiduoti, nors ir už 
kažin kokią kainą, į nevertas rankas. Nes tarp tų, kurie prekiauja 
tomis formomis, figūromis bei brangenybėmis, yra ir subtilios dvasios 
žmonių. Tačiau noriu pasakyti, kad šis vienintelis kertinis akmenėlis — 

jaunos moters, metančios iššūkį savo likimui. vaizdas, — pradžioje 
tebuvo visa mano statybinė medžiaga dideliam „Moters portreto“ 
pastatui. Tas pastatas išėjo proporcingas ir erdvus — bent man taip 
atrodo, kai dabar vėl iš naujo per jį perėjau; toks jis yra dabar, tačiau 
mūryti tada buvo pradėtas aplink merginą, kuri stovėjo vienui viena. 
Menine prasme ši aplinkybė man yra labai įdomi, ir aš su smalsumu 
vėl ėmiau šį statinį analizuoti. Per kokius loginio plėtojimosi proce- 
sus ši trapi ,„asmenybė“, šis dar neaiškus protingos bet savimanios mer- 
ginos šešėlis galėjo įgauti reikšmingas Siužeto savybes? Ir išties kokio 
reikėta subtilumo, kad tas siužetas nebuvo pražudytas. Milijonai savi- 
manių merginų, protingų ar neprotingų, kasdien meta iššūkį likimui, 
ir koks tas likimas turėtų būti, kad mes dėl jų imtume kelti triukšmą? 
Romanas savo prigimtimi yra „triukšmas“, triukšmas dėl ko nors, ir 
kuo jis platesnės apimties, tuo triukšmas didesnis. Taigi man reikėjo 
stengtis sukelti kuo didesnį triukšmą dėl Izabelės Arčer. 

Kiek prisimenu, ši užduotis man pasirodė ekstravagantiška, bet 
nuo to tik dar patrauklesnė. Jeigu imsies tokios užduoties su protu, 
neilgai trukus įsitikinsi ją esant labai turiningą, nes juk gyvenime 
dažnai negali atsistebėti, kaip primygtinai, kaip nepažabojamai tokios 
izabelės arčer ir netgi kur kas smulkesnės žuvelės reikalauja pripa- 
žinti jų reikšmingumą. Nuostabiai yra pasakiusi Džordž Eliot“: „Šiuose 
trapiuose induose per amžių amžius laikomi žmogaus jausmų turtai“. 
„Romeo ir Džuljetoje“ Džuljeta yra svarbiausia, kaip ir Hetė Sorel 
„Adame Bide“, Megė Taliver „„Malūne prie Floso upės“, Rozamunda 
Vinsi „Midlmarče“ ir Gvendolina Harlit romane „Danielis Deronda“', 
kad ir nedidelis lopinėlis žemės joms skirta, kad ir nedaug oro gyvybei 
palaikyti. Tačiau jos visos priklauso tokiam tipui, prie kurio kiekvienu 
atskiru atveju sunku išlaikyti dėmesį visą laiką, taip sunku, kad ne 
vienas patyręs tapytojas, tokie kaip, pavyzdžiui, Dikensas, Valteris 
Skotas ar netgi toks subtilus meistras kaip R. L. Stivensonas šio vargo 
nepanoro užsikrauti. Yra rašytojų, kurie apskritai vengia šios užduo- 
ties, dėdamiesi, kad ji esanti neverta jų pastangų, tik kažin, ar tokiu 
šiaudadvasiškumu jie išgelbsti savo garbę. Žinoma, jeigu vertybę pa- 
vaizduosime prastai, tai niekada neįrodysime jos vertumo ar netgi 
netobulo savo supratimo apie ją ir taip pat jokiu būdu neatiduosime 
duoklės tiesai. Vargu ar menininkui pavyks perteikti miglotą savo 
nuojautą apie ką nors, jeigu tą „ką nors“ blogai atvaizduos meniniu 
požiūriu. Todėl reikia rinktis geresnį kelią, o visų geriausias — imtis 
darbo su protu. 

Dėl Šekspyro ir Džordž Eliot pavyzdžio man gali būti atkirsta, 
kad pripažindami savo džuljetų, kleopatrų ar porcijų (netgi Porcijos, 
kuri yra protingos ir arogantiškos merginos tipas ir modelis), taip 
pat ir hečių, megių, rozamundų bei gvendolinų „reikšmingumą“, jie 
daro nuolaidą: šie šapalėliai figūruoja tik kaip pagrindiniai temos 
ramsčiai ir niekad nepajėgia nešti viso jos krūvio, o jų nepajėgumas 
uždangstomas kokiais komiškais epizodais ar, kaip dramaturgai sako, 
šalutinėmis temomis, o kartais ir žudynėmis, mūšiais ar didžiausiais 
pasaulio perversmais. Ir jei jos vaizduojamos „reikšmingos“,— tiek, 
kiek pačios gali pretenduoti, — jų reikšmingumą patvirtina šimtai 
kitų personažų, sudėtų iš kur kas patvaresnių medžiagų, be to, suvestų 
į šimtus kitokių santykių, kurie jiems taip pat labai svarbūs. Kleopatra 
be krašto svarbi Antonijui, bet jo bendražygiai, jo priešai, Romos 
valstybė, gresiantis mūšis taip pat be galo svarbūs; Porcija svarbi ir 
Antonijui, ir Šeilokui, ir Maroko princui, ir pusšimčiui kitų jos ger- 
bėjų princų, bet šie ponai turi ir kitų gyvybinių reikalų: Antonijui 
itin svarbus Šeilokas ir Basanijas“, taip pat jį ištikusi nesėkmė ir jo 
beviltiška padėtis. Tokia beviltiška jo padėtis svarbi ir Porcijai — 
ji parūpsta ir mums, bet tik dėl pačios Porcijos. O kad mums rūpi 
Porcija ir kad visas dėmesys sukauptas ties ja, patvirtina mano tei- 
ginį, jog jauna mergina pati savaime gali būti didelė literatūrinė ver- 
tybė. (Sakau „pati savaime“, nes manau, jog net Šekspyras, nors dau- 
giausiai narpliojo princų aistras, kažin, ar būtų drįsęs teigti, jog 
Porcija jį patraukė dėl savo aukštos socialinės padėties.) Čia puikus 
pavyzdys, kaip menininkas įveikė didelį sunkumą — tegul ir nepri- 
kaustė viso mūsų dėmesio prie Džordž Eliot „trapiojo indo“, tai bent 
jį atkreipė. 

Pasišventusiam menininkui pamačius, kaip kitas neišsigąsta rimtų 
sunkumų, net širdį suspaudžia nuo tokio gražaus pavyzdžio, iš tikro, 
taip suspaudžia, kad kyla noras pasirungti su dar didesniu pavojumi. 
Jeigu jau imtis su sunkumu, tai su pačiu didžiuoju, koks tokiais atve- 
jais gali būti. Taigi, prisimenu, jaučiau (visą laiką dvejodamas dėl savo 
pozicijos), jog reikėtų ieškoti vieno kelio — daug geresnio už visus 
kitus! — ir laimėti mūšį. Trapusis indas, į kurį sudėtas Džordž Eliot 
„lobis“ ir todėl toks svarbus tiems, kurie juo susidomi, turi svarbių 
galimybių ir pats sau, galimybių, kurios, sykį pripažintos, ne tik tam- 
pa vertos traktuotės, bet ir ją diktuoja. Tačiau visuomet galima iš- 
sisukti ir išsamiai gležnosios kerėtojos nevaizduoti, kaip tiltu atsitrau- 
kimui ir pabėgimui pasinaudojus aprašymu jos santykių su ją supan- 

čiaisiais. Tegul dominuoja jų požiūris į ją, štai ir visa gudrybė: kuo 
lengviausiai perteiksi bendrą kitų įspūdį apie ją ir kuo lengviausiai 
ant jo užkelsi visą savo statinį. Bet aš puikiai prisimenu, kaip, jau 
nustatęs savo apibrėžtą ryšį, nė kiek nesusiviliojau tuo lengvumu 
ir jo išvengiau, dorai paskirstęs svorį į abi svarstyklių lėkštes. 
„Tos jaunos moters sąmonė tebūnie siužeto ašimi, — tariau sau,— 
ir Štai tau patraukliausia, įdomiausia, sunkiausia užduotis. Laikykis 
šios ašies — dėk didžiausią svorį ant tos svarstyklių lėkštės, ant kurios 
bus jos požiūris į save. Tik tegu ji domisi ir aplinkiniais, ne vien sa- 
vimi, ir nereikės baimintis, kad tas požiūris bus siauras. O ant kitos 
lėkštės uždėk lengvesnį svorį (nors jis paprastai ir nusveria skaitytojų 
dėmesį); trumpai tariant, neperkrauk jos satelitų, ypač vyriškųjų sa- 
telitų sampratos, jie turi būti tik dėmesio centro papildymas. Šiaip 
gumui nerasi. Ta mergina kaip vylingas reginys nenyksta tau iš akių, 
ir tavo darbas surastai formulei pritaikyti kuo tiksliausius ženklus, 
neišleidžiant iš akių nė vieno. Ir atmink, tik tuomet tesėsi ligi galo, 
tik tada ją sutversi, jei visiškai pasikliausi ja ir smulkiais jos rūpesčiais“. 

Šitaip aš samprotavau ir dabar aiškiai matau, kad niekas kitas, 
o tik griežtas sprendimas įkvėpė man pasitikėjimo tokiame sklype 
sukrauti dailią, tvarkingą ir proporcingą plytų krūsnį, kuri turėjo 
tapti — kompozicijos požiūriu — literatūros paminklu. Toks man 
šiandien yra „Portreto“ vaizdas; statinys, sumūrytas, kaip būtų 
pasakęs Turgenevas, su „architektūros“ išmanymu ir, paties autoriaus 
įsitikinimu, proporcingiausias iš visų jo gaminių po „Pasiuntinių““, 
kuris atsirado daug metų vėliau ir neabejotinai yra daug darnesnis. 
Vieną dalyką buvau tvirtai nutaręs: tegul, norėdamas patraukti skai- 
tytojų dėmesį, turėsiu savo statinį sudėti po plytą, bet neduosiu jokios 
dingsties pasakyti, jog kur nors išsikreipė linija, mastelis ar perspekty- 
va. Aš norėjau statyti su užmoju, su lipdybiniais skliautais, ištapy- 
tom arkom, bet kad Dieve gink skaitytojui nekrepšteltų mintis, jog 
mozaikos grindys po jo kojomis ne visur siekia sienas. Toks atsargumas, 
dvelkęs į mane iš naujo skaitant knygą, — tai sena gaida, kuri labai 
mane jaudino; ji byloja mano klausai apie didžiules mano pastangas 
padaryti skaitytojui pramogą. Aš jaučiau, kad dėl galimų silpnų siu- 
žeto vietų šių pastangų niekada nebus per daug ir kad tai rimtų ieškoji- 
mų kelias. Iš tiesų tik taip ir galiu paaiškinti sau tokią fabulos raidą, 
tik tam ir galiu priskirti tolesnius neišvengiamus išplėtojimus ar su- 
dėtingas situacijas. Savaime aišku, buvo labai svarbu, kad mano jau- 

noji herojė būtų sudėtinga; tai pradžių pradžia ar bent tokioje švie- 
soje aš pirmą kartą išvydau Izabelę Arčer. Tačiau atsistojus ant šio 
kelio, reikėjo paleisti į darbą ir kitas šviesas, kurios varžėsi, kirtosi, 
žiburiavo kaip pirotechnikos pasirodyme raketos, fejerverkai ar ug- 
nies ratai, liudydami, kokia ji sudėtinga. Mano, be abejo, instinkty- 
viai eita siužeto vingiais, nes jokiais būdais negaliu atsekti pėdsakų 
tų personažų, iš kurių susidėjo mano pasakojimas. Štai jie visi čia — 
kokie yra, tokie, ir kiek yra, tiek, bet prisipažįstu, visiškai neatsimenu, 
kaip ir iš kur jie atsirado. 

Vieną rytą pabudau, ir tarytum jie visi buvo greta: Ralfas Tači- 
tas ir jo tėvai, madam Merl, Gilbertas Osmondas, jo duktė bei sesuo, 
lordas Vorbertonas, Kasparas Gudvudas ir panelė Stekpoul — visa 
rikiuotė Izabelės Arčer istorijos dalyvių. Aš juos atpažinau, jie buvo 
man pažįstami, tikslus skaičius vienos šarados skiemenų, aiškūs 
mano „intrigos“ varikliai. Tarytum jie patys savaime būtų atklydę į 
mano akiplotį, atsišaukę į pradinį klausimą: „O ką gi ji veiks?“ Jų 
atsakymas, regėjosi, buvo toks: jei aš jais pasikliausiu, jie man paro- 
dys, ir aš, primygtinai prašydamas daryti fabulą kuo įdomesnę, jais 
pasiklioviau. Jie buvo lyg būrys pasamdytų patarnautojų ir artistų, 
atvykusių traukiniu į užmiestį surengti pokylio. Toks santykis su jais 
man buvo itin palankus, įmanomas netgi su tokia nepatikima pagal- 
bininke (dėl nepatvarių jos sąsajų su įvykių eiga) kaip Henrieta Stek- 
poul. Rašytojas, ypač įtampos valandą, gerai prisimena tiesą, kad 
vieni elementai bet kokiame kūrinyje yra esminiai, o kiti — tik dėl 
formos, kad vienas ar kitas veikėjas, viena ar kita pateikiama me- 
džiaga priklauso siužetui, taip sakant, tiesiogiai, o kiti — netiesiogiai 
ir reikalingi tik siužeto dėstymui. Tačiau iš tos tiesos jam menka 
nauda, kol jos nepatvirtina kritika, grindžiama menine nuovoka, o 
tokios kritikos šiame pasaulyje pernelyg mažai. Beje, rašytojui nevalia 
galvoti apie naudą, atvirai sakau, nes taip galima į negarbingą kelią 
nuklysti; tik apie vienokią naudą jis tegali galvoti — apie kuo pap- 
rasčiausią dėmesį. Tai vienintelė jo teisė; jis ir pats linkęs pripažinti, 
kad neturi teisės reikalauti iš skaitytojo apsvarstytų, apmąstytų išvadų. 
Jis, aišku, gali susilaukti ir šito brangiausio atpildo, bet tik su sąlyga, 
kad priims jį kaip maną iš dangaus, stebuklingą vėjo gūsį, vaisių 
nuo medžio, kurio jis net nežadėjo purtyti. Prieš skaitytojo apmąsty- 
mus, kurie būtų naudingi autoriui, prieš jo svarstymus, atrodo, yra 
susimokę net žemė ir dangus, todėl, kaip sakau, jis turi nuo pat pra- 
džių įsikalti į galvą, kad reikės dirbti vien tik už „duonos kąsnį“. Jo 

„duonos kąsnis“ — tai skaitytojų dėmesio minimumas, kurio reikia, 
kad kūrinio „apžavai“ jį pagautų. O skaitytojų proto pastangos su- 
vokti kūrinį geriau — tai atsitiktiniai arbatpinigiai, aukso obuolys, 
pataikęs tiesiai rašytojui į skreitą nuo vėjo pakrutintos obels. Žinia, 
pagautas fantazijos menininkas kartais užsisvajoja apie Rojų (menui), 
kur būtų įteisintas tiesioginis apeliavimas į protą, ir vargu ar galima 
tikėtis, kad ilgesinga jo dvasia kada galutinai išsižadėtų tokios už- 
gaidos. Daugių daugiausia jo valioje yra nepamiršti, jog čia — už- 
gaida. 

Visa tai tik aplinkinė gražbylystė pasakyti, jog Henrieta Stekpou! 
iš „Portreto“ yra geras mano čia skelbiamos tiesos pavyzdys, geres- 
nio ir nesugalvočiau, jei Marija Gostrei“ iš „Pasiuntinių“, tuomet bu- 
vusi dar laiko įsčiose, nebūtų dar geresnis. Abu šie personažai yra 
tik karietos ratai, nė viena jų nepriklauso karkasui ir nė vienai ne- 
leidžiama atsisėsti viduje. Ten įsitaisęs tik siužetas, išreikštas per 
„heroję ir herojų“ bei tuos privilegijuotus pareigūnus, kurie, tarkime, 
važinėja su karaliumi ir karaliene. Dėl įvairių priežasčių rašytojas 
nori, kad skaitytojas tai pajustų, nori, kad būtų pajausta ir visa kita 
jo darbe taip, kaip jautė jis pats darbuodamasis. Tačiau mes jau ma- 
tėme, koks tai tuščias pageidavimas, ir nenoriu jam skirti daug reikš- 
mės. Taigi Marija Gostrei ir panelė Stekpoul abi yra tik ficelle*, o ne 
tikrieji varikliai; jos gali bėgti „iš viso vieko“, stengtis neatsilikti nuo 
karietos kiek turi kvapo (vargšelei panelei Stekpou! vos jo užtenka), 
bet nė vienai neleista užkelti kojos ant laiptelių, ir abi nė akimirką 
nenuklysta iš dulkino kelio. Jas dar galima palyginti su prasčiokėmis, 
kurios tą nelemtą dieną Prancūzų revoliucijos pradžioje padėjo 
atgabenti karietą su karaliaus šeimyna iš Versalio į Paryžių". Sutinku, 
manęs galima paklausti, kodėl šiame romane leidau Henrietai (kuri, 
be abejo, per dažnai pasirodo) taip landžiai, taip neįprastai, beveik 
nesuprantamai visur reikštis. Aš tuojau kaip mokėdamas paaiškinsiu 
ir nuraminsiu dėl šios anomalijos. 

Štai dar į ką, manau, būtina atkreipti dėmesį: su tais dramos vei- 
kėjais, kurie atvirkščiai negu panelė Stekpoul yra tikrieji jos varik- 
liai, mano santykiai dėl pasitikėjimo jais susiklostė puikūs, bet dar li- 
ko nustatyti savo santykį su skaitytoju, o čia visai kitas dalykas, ir jo, 
jaučiau, niekam kitam negalima patikėti. Visas rūpestis teko man, 
ir jis pasireiškė per sumanią kantrybę, su kuria, kaip minėjau, klojau 


* Čia — varžteliai (pranc.). 

plytą prie plytos. O tų plytų, jei suskaičiuotume — tarp kitko, plytomis 
vadinu ir štrichus bei visokias išmones ar paryškinimus, — man regis, 
iš tiesų būtų daugybė, ir visos stropiai sudėtos, priderintos. Tokį 
įspūdį man daro detalės, mažiausi elementai, nors iš širdies kalbė-, 
damas išreikščiau viltį, kad išlieka ir bendras kuklaus mano paminklo 
vaizdas. Man bent atrodo, jog radau raktą tai gausybei mažų, ati- 
džiai ir išradingai parinktų smulkmenų, kai prisimenu, kaip vardan 
pačios savo herojės parodžiau, kas akivaizdžiausia jos veikime. Ką ji 
„veiks“? Ką gi, pirmai pradžiai atvažiuos į Europą, ir tai jai, Žinia, 
jau bus nemažas įvykis. Teisybė, šiame nuostabiame amžiuje kelionė į 
Europą netgi „trapiems indams“ nėra kažin koks įvykis, bet ar nebus 
tikroviškiau, jeigu jaunosios mano herojės nuotykiai bus menki, jeigu 
apsaugosim ją nuo potvynių ir mūšio laukų, uraganų, kautynių, žudy- 
nių ir tragiškos mirties? Neperėję per jos sąmonę, jei taip galima pa- 
sakyti, jos nesuvokti, tie įvykiai nieko verti, tai ar nėra visas 
grožis ir visas sunkumas parodyti, kaip jos sąmonė įkūnija juos ir 
paverčia dramos — ar dar parinkus gražesnį žodį — „istorijos“ me- 
džiaga. Mana ketinimas buvo tyras kaip sidabrinis varpelis. Manau, 
du geriausi tokio įkūnijimo, švarios cheminės reakcijos pavyzdžiai 
yra tie puslapiai, kur Izabelė lietingą pavakarę Gardenkorte grįžta iš 
pasivaikščiojimo ar dar iš kur į svetainę ir ten randa viešpataujant ma- 
dam Merl; madam Merl užsimiršusi, giedra sėdi prie pianino, ir štai, 
tarp tirštėjančių šešėlių atsiradus asmenybei, apie kurią prieš aki- 
mirką nė girdėti nebuvo girdėjusi, Izabelė nujaučia išmušus valandą, 
kai jos gyvenimas pakryps kita vaga. Nėra blogiau, kai, primygtinai 
įrodinėjant savo ketinimus meno kūrinyje, sudedami visi taškai ant 
i, ir aš nežadu čia to daryti, kalbu tik apie tai, kaip per mažiausią 
įtampą pasiekti didžiausio kūrinio intensyvumo. 

Reikėjo išgauti aukščiausią įdomumo gaidą, o visus elementus 
išlaikyti toje pačioje tonacijoje, kad tuo atveju, jei visas kūrinys išties 
padarytų deramą įspūdį, galėčiau parodyti, kas gali būti žmogui nuo 
„įdomaus“ vidinio, nors išorėje niekuo neypatingo gyvenimo. La- 
biausiai aš priartėjau prie šio savo idealo ilgame aprašyme, tuoj per- 
sivertus per knygos vidurį, kai visą naktį jaunoji mano moteris nemie- 
ga, apnikta minčių dėl atsitiktinės pažinties, tapsiančios posūkio gaire 
jos gyvenime. Iš esmės tai tik smalsaus kritiško proto darbas, tačiau 
net dvidešimt „įvykių“ nebūtų pastūmėję veiksmo toliau. Taip buvo 
sumanyta, kad vaizdas būtų kuo taupesnis, o įvykis — kuo gyvesnis. 
Izabelė iki išnaktų sėdi prie blėstančio židinio, apimta spėlionių, kol 

galiausiai praregi. Tai vien pavaizdavimas to, ką ji išvysta vidine 
rega, ir drauge pastangos tylų jos praregėjimą padaryti tokį pat „įdo- 
mų“, kaip netikėtas karavano įžengimas ar pirato atpažinimas. Čia 
tik skaitytojo įtikinimas, toks brangus romanistui ir netgi būtinas, 
nors per tą laiką prie herojės neprisiartina nė vienas Žmogus ir ji 
nepakyla nuo kėdės. Ši vieta — akivaizdžiai geriausia visoje knygoje, 
bet ji yra tik puiki bendro sumanymo iliustracija. O Henrieta, dėl 
kurios dar nebaigiau savo pasiteisinimų, kaip pernelyg išplėtotas per- 
sonažas, ko gero, yra ne mano plano elementas, 0 greičiau mano per- 
dėto uolumo pavyzdys. Nuo pat pradžių linkau (kai būdavo toks pasi- 
rinkimas ar pavojus) greičiau persodrinti siužetą, nei neprisodrinti. 
(Turbūt dauguma mano amato brolių nesutiks su manimi, bet aš vi- 
sada buvau tos nuomonės, jog persodrinimas yra mažesnė žala.) 
„Sodrinant“ „„Portretą“, man buvo svarbiausia per kokį neapsižiūrė- 
jimą nepamiršti ypatingos savo pareigos, kad knyga būtų įdomi. Tykojo 
„blankumo“ pavojus, kurio reikėjo žūtbūtinai išvengti, įliejus gyvo 
kraujo. Bent taip man dabar atrodo. Pagal ano meto mano supratimą. 
Henrieta ir turėjo būti tas gyvas kraujas. Buvo dar ir kita priežastis. 
Prieš kelerius metus buvau persikėlęs į Londoną, kur anais laikais, 
mano akimis žiūrint, visas gyvenimas buvo nužertas „tarptautinės“ 
šviesos. Toji šviesa krito ir ant mano paveikslo. Bet čia jau kita kalba. 
Visko neišsakysi. 

Gyvenime nedaug tokių malonumų, kaip vadinamoji popiečio 
arbatos ceremonija, jei ji vyksta tam tikroje aplinkoje. Kad ir negeri 
arbatos — yra žmonių niekad negeriančių,— jau vien buvimas tokio- 
je aplinkoje teikia džiaugsmą. Pradėdamas paprastą savo istoriją 
kaip tik ir noriu aprašyti žavingą šios nekaltos pramogos aplin- 
ką. Mažosios puotos padargai buvo išdėlioti ant vejos priešais seno- 
vinį anglišką namą per patį puikios vasaros pavakario gražumą. 
Didžioji dienos dalis jau išdilusi, bet užtat likęs pats gerumas. 
Sutemos dar toli, vasarinės saulės srautas jau atslūgęs, oras pasidaręs 
gaivus, šešėliai ant tankios šilkinės žolės ištįsę. Jie ilgėjo pamažėle 
ir žadėjo atilsį, gal tokiu laiku ir suteikiantį tam vaizdui ypatingo 
žavesio. Kartais tas metas — nuo penktos valandos ligi aštuntos — yra 
lyg trumpa amžinybė, ir tąsyk ši amžinybė žadėjo būti maloni. Žmo- 
nės, apie kuriuos čia bus kalbama, ramiai ja mėgavosi, be to, buvo 
ne tos lyties, iš kurios, kaip manoma, išeina tikrieji minėtosios 
ceremonijos stabmeldžiai. Šešėliai ant lvgios kaip delnas vejos buvo 
rantyti, jie krito nuo senyvo žmogaus, sėdinčio giliame pintame 
krėsle prie žemo stalo, padengto arbatai, ir dviejų jaunesnių vyrų, 
kurie vaikštinėjo priešais jį, apie šį bei tą šnekučiuodamiesi. Se- 
nasis rankoje laikė neįprasiai didelį puoduką, kitokios formos negu 
visas servizas ir išmarginią skaisčiomis spalvomis. Sėdėdamas veidu 
į namą, jis gurkšnojo susikaupęs. ilgai palaikydamas puoduką prie 
smakro. Anuodu arba jau buvo baigę gerti, arba buvo abejingi 
šiai ceremonijai ir žingsniuodami rūkė cigaretes. Vienas jų, eida- 
mas pro senąjį, kartkartėmis įdėmiai į jį pasižiūrėdavo, bet šis 
sėdėjo įsmeigęs akis į sodriai raudono savo būsto fasadą ir to 
nepastebėdavo. Namas, dunksantis gale vejos, iš tiesų buvo vertas 
tokio dėmesio ir buvo itin būdingas šiam grynai angliškam peiza- 

žui, kurį aš čia pamėginau apmesti. Jis stovėjo ant neaukštos kal- 
vos virš upės — čia tekėjo Temzė, — už kokių keturiasdešimt mylių 
nuo Londono. Ilgas raudonų plytų stačiu stogu fasadas, ant kurio 
laikas ir oras krėtė tapybiškus pokštus, beje, jį tik gražindami ir 
taurindami, buvo atgręžęs į veją gebenės išmargintą sieną, būre- 
lius kaminų ir vijokliuose paskendusius langus. Šis namas turėjo 
ir savą vardą, ir savą istoriją; senasis džentelmenas prie arbatos 
puodelio būtų mielai papasakojęs, kad tai Eduardo VI" laikų statinys, 
vaišingai pernakvindinęs garsiąją Elžbietą“ (karališkoji asmenybė 
miegojo puošnioje baisiai kampuotoje dideliausioje lovoje, pelniu- 
sioje miegamiesiems nepralenktą šlovę), per Kromvelio karus“ smar- 
kiai išvarpytas ir apiplaušytas, Restauracijos“ laikotarpiu pataisytas 
ir gerokai praplėstas ir galiausiai toks, koks buvo po aštuoniolikto 
antžiaus perstatymo ir sudarkymo, pateko į rūpestingas rankas įž- 
valgiam amerikiečiui, bankininkui, kuris jį nusipirko visų pirma 
todėl, kad buvo parduodamas pusvelčiui (čia neverta gilintis į tas 
painias aplinkybes), nusipirko burnodamas, j0g namas negražus, 
senas, nepatogus, o dabar, praėjus dvidešimčiai metų, užsidegė jam 
didžiule estetine aistra, žinojo visas jo kerteles, būtų parodęs, ko- 
kioje vietoje atsistoti, kad pamatytum darnią jų visumą, ir kokiu 
dienos metu šešėliai, švelniai krintantys nuo įvairių išsikišimų ant 
šilto, vėjų nugairinto plytų mūro, būna -patys tie. .Be to, kaip minė- 
jau, jis būtų galėjęs iš eilės išvardinti visus šio namo šeimininkus ir 
gyventojus, kurių ne vienas buvo plačiai pagarsėjęs, ir su nepabrė- 
žiamu įsitikinimu būtų leidęs suprasti, jog ir paskiausias šių namų 
laikotarpis yra nė kiek ne mažiau garbingas. Paradinės namo durys 
buvo iš kitos pusės, ne fasade, atsigręžusiame į veją, apie kurią 
kalbame. Čia viešpatavo intymus jaukumas, ir platus žolės kilimas, 
užklojęs visą kalvos viršų, atrodė lyg prabangaus interjero tąsa. Nuo 
didelių ramių ąžuolų ir bukų krito tamsūs šešėliai kaip nuo aksomo 
užuolaidų, ir veja buvo apstatyta tarsi kambarys — minkštos kėdės, 
sodrių spalvų kilimėliai; knygos, popieriai gulėjo ant žolės. Upė 
buvo tolėliau, ir sulig jos šlaitu veja baigėsi. Bet takas į upę buvo 
irgi Žavus. 

Senasis džentelmenas, sėdintis prie staliuko, prieš trisdešimt me- 
tų atvažiavo čion iš Amerikos su visa manta ir su amerikietiška fi- 
zionomija ir gyveno taip, jog tą fizionomiją išsaugojo nepasikeitusią, 
kad prireikus galėtų lyg niekur nieko su ja grįžti atgal į tėvynę. 
Tačiau šiuo metu buvo akivaizdu, kad daugiau jis niekur neišjudės, 

jo kelionės baigėsi, ir dabar jis ilsisi prieš amžinąjį poilsį. Jis buvo 
siauro veido, be barzdos, be ūsų, taisyklingų bruožų, taikingų įžval- 
gių akių. Tame veide, matyt, vidinis gyvenimas mažai atsispindėjo, 
todėl juo raiškesnis jame buvo pasitenkinimas bei nuovokumas. Tas 
veidas tarsi sakė, kad šis žmogus turėjo laimę gyvenime, bet kartu 
sakė, ir kad ta laimė nebuvo išskirtinė ar kelianti pavydą, o tokia 
neužgaunanti kaip nesėkmė. Senasis džentelmenas, be abejonės, mo- 
kėjo pažinti žmones, bet blyški jo šypsena, nušvietusi liesus pailgus 
skruostus ir linksmas akis, buvo kone kaimiškai paprasta, kai jis 
pagaliau neskubėdamas atsargiai pastatė didelį savo puodelį ant 
staliuko. Jis buvo labai tvarkingai apsirengęs juodais be dulkelės 
drabužiais, tik kelius buvo apsiklojęs skara ir apsiavęs storom siuvinė- 
tom šlepetėm. Gražus škotų aviganis gulėjo ant žolės prie jo kėdės ir 
žiūrėjo į šeimininką beveik taip meiliai, kaip kad tas į didingąjį savo 
namą, 0 mažas pasišiaušęs terjeras laigė aplink anuodu džentelmenus... 

Vienas jų buvo trisdešimt penkerių metų, dailaus stoto, tipingo 
angliško veido, tokio angliško kaip kad senasis džentelmenas ameri- 
kietiško, itin dailaus veido, skaistaus, doro ir atviro, ryžtingų bruo- 
žų, gyvomis gražiomis akimis ir puošnia tankia kaštonų spalvos barzda. 
Iš išvaizdos buvo matyti, kad tai dalingas, gamtos apdovanotas 
neeilinis žmogus, — gera sėkla, užaugusi našioje, aukštos civilizacijos 
dirvoje, — kiekvienam slapta galintis kelti pavydą. Jis buvo auliniais 
batais su pentinais, tarsi po ilgo jojimo ką tik nulipęs nuo arklio, 
su balta lyg jam didoka skrybėle, rankas laikė už nugaros, vie- 
name stambiame, baltame, proporcingame kumštyje turėjo sugniau- 
žęs išsitepusias odines pirštines. 

Jo pašnekovas, greta matuojantis veją, buvo visai kitokio su- 
dėjimo, gal taip pat galintis sužadinti smalsumą, bet anaiptol ne- 
keliantis noro, kaip pirmasis, be išlygų pasikeisti su juo vietomis. 
Aukštas, liesas, tikras perkarėlis, negražaus, nesveiko, protingo, simpa- 
tingo veido, su pastirusiais, nė kiek nepuošiančiais ūsais ir žandenomis. 
Jis atrodė protingas ir ligotas — anaiptol ne laimingas derinys. Vil- 
kėjo rudo aksomo švarku. Rankas laikė susikišęs į kišenes, ir buvo 
matyti, kad tai senas įprotis. Jo eigastis buvo sunki, keverziška; jis 
buvo netvirtų kojų. Kaip sakiau, kaskart praeidamas pro sėdintį 
senąjį džentelmeną, įdėmiai į jį pasižiūrėdavo, ir tokią akimirką 
sugretinus jų abiejų veidus, buvo aišku, jog tai tėvas ir sūnus. Tėvas, 
pagaliau sugavęs sūnaus žvilgsnį, atsakė švelnia jautria šypsena. 

— Man labai gera,— ištarė jis. 

— Išgėrei arbatą? — paklausė sūnus. 

— Taip, su dideliu malonumu. 

— Ar dar įpilti? 

Senasis ramiai pagalvojęs atsakė: 

— (Gal kiek palūkėsiu.— Jis kalbėjo su amerikietišku akcentu. 

— Tau nešalta? — rūpinosi sūnus. 

Tėvas iš lėto pasitrynė kojas. 

— Kad ir nežinau. Kol nesušąlu, neužjaučiu. 

— (Gal kas kitas užjaus,— nusijuokė jaunesnysis. 

— O, tikiuosi, visada atsiras, kas mane užjaučia. Ar jūs manęs 
neužjaučiate, lordai Vorbertonai? 

— O taip, iš visos širdies, — iškart atsišaukė vyras, pavadintas 
lordu Vorbertonu.— Bet sakyčiau, kad iš pažiūros jums nuostabiai 
gera. 

— Tikriausiai taip... daugeliu atžvilgių.— Senasis pažvelgė į 
žaliąją skarą ant kelių ir pataisė ją.— Po teisybei, man tiek metų 
buvo gera, jog pripratau prie gerumo ir jo nebesuvokiu. 

— Taip, čia visas gerumo blogumas,— atsakė lordas Vorberto- 
nas.— Mes tik tada jį suvokiame, kada mums nebegera. 

— Mano galva, mes labai išrankūs,— tarė jo pašnekovas. 

— O taip, be abejonės, mes labai išrankūs,— burbtelėjo lor- 
das Vorbertonas. | 

Visi trys vyrai nutilo; jaunesnieji stovėjo, žvelgdami į senąjį, 
kuris vis dėlto paprašė dar arbatos. 

— Man rodos, ta skara jums tik kliudo, — vėl prašneko lordas 
Vorbertonas, kol sūnus pylė tėvui arbatą. 

— O ne, jam negalima be skaros! — sušuko džentelmenas su 
rudo aksomo švarku.— Nepakiškite jam tokios minties. 

— Skara mano žmonos, — trumpai drūtai pasakė senasis. 

— A, jeigu dėl sentimentų...— Ir lordas Vorbertonas skėstelėjo 
rankomis, lyg atsiprašydamas. 

— Kai ji grįš, tikriausiai reikės atiduoti. 

— Meldžiamasis. nieko panašaus. Turėk užsikloti vargšes senas 
kojas. 

— Prašyčiau neužgaulioti mano kojų, — pasakė tėvas.— Manau, 
jos nė kiek ne prastesnės negu tavo. 

— O, manąsias gali užgaulioti kiek tinkamas, — atsakė sūnus, 
pildamas arbatą. 

— Ak, mudu abu apipešioti žvirbliai, nematau didelio skirtumo. 

— Labai ačiū, kad mane vadini žvirbliu. Kaip arbata? 

— Karštoka. 

— Arbatos tai ne trūkumas. 

— O, labai didelis privalumas, — sumurmėjo maloniai senasis 
džentelmenas.— Jis labai geras slaugas, lordai Vorbertonai. 

— "Tik gal kiek nevikrus. 

— O ne, jis nėra nevikrus, turint galvoje, kad yra nesveikas. 
Kaip ligonis, jis labai geras slaugas. Aš taip ji ir vadinu — mano 
ligonis slaugas. 

— Tėte, liaukis: — sušuko negražusis vyras. 

— Juk toks ir esi; kaip norėčiau, kad tu būtum sveikas! Bet 
negi sergi savo noru. 

— Iš tiesų gera mintis — reikia panorėti nesirgti,— atsakė 
sūnus. 

— O jūs ar esate kada negalavęs, lordai Vorbertonai? — pa- 
klausė tėvas. 

Lordas Vorbertonas pagalvojo: 

— Esu, pone, kartą Persų įlankoje. 

— Jis šaiposi iš tavęs, tėte,— tarė sūnus.— Jis juokauja. 

— Taigi, dabar visi vien juokauja,— atsakė nepiktai tėtis — 
Bent iš pažiūros nepasakytum jus kada sirgus, lordai Vorberto- 
nai. 

— Jis serga nuoboduliu, man tik ką skundėsi savo šita ne- 
galia, — atsakė už lordą Vorbertoną draugas. 

— Negi teisybė, sere? — paklausė rimtai senasis. 

— Jei ir teisybė, jūsų sūnus manęs nepaguodė. Su juo širdies 
neatgausi — užkietėjęs cinikas. Jis rasi niekuo netiki. 

— Va ir vėl juokauja, — tarė vyras, apkaltintas cinizmu. 

— Tai vis dėl nesveikatos, — paaiškino tėvas lordui Vorberto- 
nui.— Ji jau veikia jo protą ir nuspalvina jo pasaulėvaizdį; jis 
taip nusiteikęs, tarytum laimė jį apėjo. Bet tai vis jo teorijos, O 
dvasia nepakenkta. Niekada jo nemačiau nukabinusio nosies — kad 
ir dabar. Dažnai dar ir man nuotaiką pakelia. 

Šitaip apibūdintas vyras žvilgterėjo į lordą Vorbertoną ir nu- 
sijuokė. 

— Kas čia — karšta lengvabūdiškumo panegirika ar pasmer- 
kimas? Ar norėtum, tėte, kad aš savo teorijas taikyčiau gyvenime? 

— Dievaži, tuomet išvystume ko nematę! — sušuko lordas Vor- 
bertonas. 

— Tikiuosi, tu dar neperėmei to juokaujamo tono,— tarė se- 
nasis. 

— Vorbertono tonas blogesnis negu mano, jis dedasi nuobo- 
džiaująs. O man niekad nebūna nuobodu. man gyvenimas per daug 
įdomus. 

— Taigi kad per daug. O kas per daug — tau nesveika. 

— Pas jus aš niekad nenuobodžiauju,— tarė lordas Vorber- 
tonas. — Čia galima taip pasikalbėti kaip niekur kitur. 

— Ar jūs vėl juokaujate? — paklausė senasis džentelmenas. — 
Jums išvis nevalia niekur nuobodžiauti. Kai buvau jūsų amžiaus, 
apie tokį dalyką kaip nuobodulys žinoti nežinojau. 

— Matyt, buvote vėlyvo brendimo. 

— Ne, labai ankstyvo, čia ir vra visa priežastis. Dvidešimties 
metų aš jau buvau subrendęs. Dirbau rankoves pasiraitojęs. Turė- 
tumėte daugiau darbo, nebūtų kada nuobodžiauti, bet jūs, jauni 
žmonės, per dyki. Jums galvoje tik malonumai. Esate pernelyg 
išrankūs, pernelyg ištižę ir pernelyg turtingi. 

— O kad tu kur! — sušuko lordas Vorbertonas.— Kas kas, o 
jūs neturėtumėte kitų kaltinti turtingumu. 

— Ar todėl, kad aš bankininkas? — paklausė senasis. 

— Tarkime, kad ir todėl: ir kad jūsų beribiai ištekliai. 

— Jis nėra labai turtingas. — ėmė atlaidžiai teisinti tėvą sūnus. — 
Išdalijo krūvas pinigų. 

— Betgi dalijo savo, ne svetimus pinigus, — įsiterpė lordas Vor- 
bertonas, — tai ar reikia geresnio turtų įrodymo? Geradariams ne- 
derėtų kitų peikti už tai, kad mėgsta malonumus. 

— Tėvui didžiausias malonumas — daryti kitiems malonumą. 

Senasis papurtė galva: 

— Aš nesidedu suteikęs savo amžininkams daug malonumų. 

— Mielas tėti, tu labai kuklus! 

— Mes juokaujame, pone.— tarė lordas Vorbertonas. 

— Jums, jauniems, tik juokai ir juokai. Kai juokai išsibaigs, 
neturėsite ką veikti. 

— Laimė, kad juokai neišbaigiami.— atsakė sūnus. 

— Aš taip nemanau. Aš manau, kad reikalai darosi rimtesni. 
Jūs, jaunime, dar tuo įsitikinsite. 

— Kuo reikalai rimtesni, tuo daugiau progų juokauti. 

— Bet tie juokai gali būti liūdni.— atsakė senasis.— Esu įsi- 
tikinęs, jog bus didelių permainų, ir ne visos bus į gera. 

— Aš visiškai su jumis sutinku, pone, — pareiškė lordas Vorber- 
tonas. — Esu tikras, jog bus didelių permainų, ir dar daug ko bus. 
Todėl man ir sunku pasinaudoti jūsų patarimu. Prisimenat, anądien 
sakėte, jog man vertėtų prie ko nors „apsistoti“. Neapsistosi juk 
žmogus prie to, kas kiekvieną valandėlę gali išlėkti į orą. 

— Tau vertėtų apsistoti prie gražios moters, — tarė jo drau- 
gas.— Jis iš paskutiniųjų stengiasi įsimylėti, — pridėjo, tarsi paaiškin- 
damas tėvui. 

— (Gražios moterys pačios gali išlėkti į orą, — atsikirto lordas 
Vorbertonas. 

— Ne ne, jos tvirtai laikosi ant žemės, ir jokie politiniai nei so- 
cialiniai pasikeitimai, apie kuriuos čia šnekėjau, jų nepalies. 

— Sakote, jos nepaliečiamos? Puiku, tuomet kuo greičiausiai 
stversiu kurią ir užsikabinsiu ant kaklo kaip gelbėjimosi ratą. 

— Moterys mus išgelbės.— tarė senasis džentelmenas.— Turiu 
galvoje geriausias, nes moteris moteriai nelygu. Išsirinkite gerą mote- 
rį, veskite. ir jūsų gyvenimas iškart pasidarys daug įdomesnis. 

Stojusi trumpa tyla greičiausiai rodė, jog abu klausytojai įver- 
tino senojo džentelmeno didžiadvasiškumą, nes nei sūnui, nei sve- 
čiui nebuvo paslaptis, kad jo paties vedybinis bandymas nebuvo 
sėkmingas. Tačiau, kaip jis sakėsi, lygybės tarp moterų nededąs, 
ir tie žodžiai gal buvo savo klaidos pripažinimas. nors nė vienas iš jo 
klausytojų nebūtų drįsęs pasakyti balsu, kad jo išrinktoji, matyt, 
ne iš tų, gerųjų. 

— Jei vesiu įdomią moterį, įdomiai gyvensiu, ar ią norėjo- 
te pasakyti? — pasitikslino lordas Vorbertonas. — Aš nesu taip užsi- 
degęs vesti, kaip jūsų sūnus čia nupiešė, bet ką žinai, kaip įdomi 
moteris gali pakreipti gyvenimą. 

— Norėčiau pamatyti tavo įdomios moters idealą.— tarė jo 
draugas. 

— Mielas draugė, argi galima pamatyti idėalą, ypač tokį ne- 
žemišką kaip mano. O, jei aš pats galėčiau jį išvysti, jau butų didelis 
žingsnis į priekį. 

— Įsimylėkit, ką jūsų širdis geidžia, tik ne mano dukterėčią, — 
perspėjo senasis džentelmenas. 

Sūnus nusijuokė. 

— Jis pamanys, kad tu jį Kurstai. Mielas tėte, pragyvenai tarp 
anglų trisdešimt metų, išmokai kalbėti tą, ką jie kalba, bet neišmo- 
kai nutylėti to, ką jie nutyli! 

— Aš kalbu, ką tinkamas, — ramių ramiausiai atrėmė tėvas. 

— Neturiu garbės pažinti jūsų dukterėčios, — tarė lordas Vor- 
bertonas.— Ko gero, pirmą kartą apie ją girdžiu. 

— Ji mano žmonos dukterėčia; ponia Tačit vežasi ją į Ang- 
liją. 

Jaunasis Tačitas paaiškino: 

— Mano motina, kaip žinai, šią žiemą praleido Amerikoje, ir 
dabar laukiame jos sugrįžtant. Ji rašo ten radusi savo dukterėčią 
ir pakvietusi ją į svečius. 

— Štai kaip, labai gražu,— tarė lordas Vorbertonas.— O ar 
toji jauna dama įdomi? 

— Mes ne ką daugiau apie ją žinome kaip tu; motina į smulk- 
menas nesileidžia. Paprastai mums siunčia tik telegramas, o jos 
dažnai neįmenamos. Sako, kad moterys nemoka rašyti telegramų, 
bet mano motina tobulai įvaldė lakoniškumo meną. „Amerika įgri- 
so, baisus karštis, grįžtu Anglijon su dukterėčia, pirmu garlaiviu 
padorioje kajutėje“. Iš jos gauname tik tokius pranešimus — čia 
paskutinė telegrama. Dar viena buvo anksčiau, kur ji pirmą kartą 
užsiminė apie savo dukterėčią. „Pakeičiau viešbutį, nepakenčiamas 
akiplėša tarnautojas, rašykite čia. Pasiėmiau sesers mergaitę, mirė 
pernai, grįžtu Europon, dvi seserys, didelis savarankiškumas“. Dėl šitos 
telegramos mes ligi šiol su tėvu sukame galvas, ją kaip nori gali 
suprasti. 

— Vienas dalykas aiškus, — įsiterpė senasis: — viešbučio tarnau- 
tojui ji iškūreno gerą pirtį. 

— Kažin, juk vis dėlto jai teko pasitraukti iš mūšio lauko. 
Iš pradžių pamanėme, kad sesuo yra šito tarnautojo, bet kadangi 
ir antroje telegramoje minima dukterėčia, vadinasi, turima galvoje 
kuri nors mano teta. Paskui kilo klausimas, kieno tos dvi seserys, 
tikriausiai jos yra velionės tetos dukterys. Bet koks tas savaran- 
kiškumas ir kokia prasme — taip ir neaišku. Ar šie žodžiai taikomi 
merginai, kurią motina ėmėsi globoti, ar taip pat dviem jos seserims, 
ir ar turima galvoje moralinis, ar finansinis savarankiškumas. Ar no- 
rima pasakyti, kad jos gavo gerą palikimą, ar kad nenori nuo nieko 
priklausyti? O gal tai tik reiškia, kad jos nori gyventi savo galva? 

— Gal ir ką kitą reiškia, bet šitą tikrai, — įterpė ponas Ta- 
čitas. 

— Greit viskas paaiškės, — tarė lordas Vorbertonas.— Kada grįž- 
ta ponia Tačit? 

— Mes patys nežinom. Kai tik pasitaikys padori kajutė, kurios 
gal dar dabar laukia, nors, antra vertus, gal jau ir išlipo Angli- 
jo0je. 

— Tokiu atveju tikriausiai būtų atsiuntusi dar vieną telegramą. 

— Kai lauki telegramos, niekad nesulauki; ji atsiunčia tik tuo- 
met, kai nelauki, — pasakė senasis džentelmenas.— Ji mėgsta neti- 
kėtai užgriūti — viliasi mane užklupti darant ką nors nedoro. Tiesa, 
dar nė karto neužtiko, bet nepraranda vilties. 

— Ji savarankiška kaip ir jos minimos giminaitės — tas pats 
kraujas.— Sūnus palankiau atsiliepė apie motinos būdą.— Kad ir 
kokios jos savarankiškos, mano motinai vis tick neprilygs. Ji viską 
mėgsta daryti pati ir netiki, kad kieno nors galioje būtų jai pa- 
dėti. Iš manęs, jos manymu, tiek pat naudos kiek iš pašto ženklo be 
klijų, ir niekad man neatleistų, jei drįsčiau nuvažiuoti į Liver- 
pulį jos pasitikti. 

— (O man ar bent praneši, kai pusseserė atvyks? — pasidomėjo 
lordas Vorbertonas. 

— Tik su minėta sąlyga — jei jos neįsimylėsit,— atsakė ponas 
Tačitas. 

— Labai griežta sąlyga. Ar aš jums per prastas? 

— Sakyčiau, per geras, todėl ir nenorėčiau, kad ji už tavęs 
ištekėtų. Čion, tikiuosi, ne vyro ieškoti važiuoja, nors daugybė mer- 
ginų taip ir daro, tarsi tėvynėje gerų vyrų nebūtų. Be to, ji tik- 
riausiai susižiedavusi; man rodos, visos jaunos amerikietės susižie- 
davusios. O galų gale nežinau, ar iš tavęs būtų pavyzdinis vyras. 

— Ji gal iš tiesų bus susižiedavusi,— kiek pažinojau ameri- 
kiečių merginų, visos buvo susižiedavusios, bet garbės žodis — joms 
tai niekam netrukdo! O ar iš manęs išeis pavyzdinis vyras, — toliau 
kalbėjo pono Tačito svečias, — nesu ir pats labai tikras. Bet niekas 
nedraudžia pabandyti! 

— Bandykite į valias, tik ne su mano dukterėčia,— nusi- 
šypsojo senasis vyriškis, spyriodamasis vien juokais. 

— Na,— pajuokavo ir lordas Vorbertonas,— o gal ji to nė 
neverta. 


28 


II SKYRIUS 


Kol tuodu žarstė sąmojus, Ralfas Tačitas, susikišęs rankas į 
kišenes, netvirta savo eisena nužingsniavo šalin, sekamas nenuoramos 
terjero. Jis buvo veidu į namą, bet susimąstęs žiūrėjo žemėn ir nė nepa- 
juto, jog yra stebimas žmogystos, pasirodžiusios plačiame tarpduryje. 
Ralfo dėmesį atkreipė tiktai šuo, kuris ūmai nėrė į priekį, skardžiai 
skalindamas, bet greičiau sveikindamas, negu puldamas. Ten sto- 
vėjo jauna mergina, kuri, matyt, iš sykio suprato šunelio draugiš- 
kumą. Greitai prilėkęs tas sustojo prie jos kojų, užvertęs galvą, 
įnirtingai lodamas, ir ji tuoj pasilenkusi paėmė jį į rankas ir am- 
sintį prisikišo prie veido. Tuo metu šuniuko šeimininkas spėjo pri- 
eiti. ir pamatyti, kad nauja Bančio draugė buvo aukšta mergina 
juoda suknele, iš pirmo žvilgsnio gana daili. Ji buvo vienplaukė 
lyg savo namuose, todėl suglumino šeimininko sūnų, kuris pasku- 
tiniu metu, pasiligojus tėvui, buvo atpratęs nuo svečių. Tuo tarpu 
ir anie du džentelmenai pastebėjo atvykėlę. 

— Pala, kas ta nepažįstama mergina? — paklausė ponas Ta- 
čitas. 

— Gal ponios Tačit dukterėčia — savarankiškoji jauna da- 
ma,— spėjo lordas Vorbertonas.— Iš to, kaip elgiasi su šuniu, ma- 
tyt, kad čia jos ir esama. 

Škotų aviganis irgi teikėsi skirti jai dėmesio ir, pamažu mo- 
sikuodamas uodegą, nuturseno link merginos tarpduryje. 

— O kur tuomet mano žmona? — burbtelėjo šeimininkas. 

— Gal dukterėčia iš to didelio savarankiškumo ją kur pa- 
liko. 

Mergina su šypsena užšnekino Ralfą, vis dar nepaleisdama 
terjero. 

— Ar čia jūsų šunelis, pone? 

— Ką tik buvo mano, bet jūs nepaprastai greit jį nusavi- 
note. 

— O ar negalėtų jis būti mūsų abiejų? — paklausė mergina.— 
Jis toks mielas gyvulėlis. 

Ralfas įdėmiai pasižiūrėjo į viešnią — ji buvo reto grožio — 
ir atsakė: 

— Tebūnie jūsų vienos. 

Merginai, ko gero, nestigo pasitikėjimo nei savimi, nei kitais, 
be: nuo tokio netikėto dosnumo ji išraudo. 

— Man derėtų pasakyti, kad tikriausiai esu jūsų pusseserė,— 
prisistatė ji, paleisdama žemėn šunį.— O, štai dar vienas! — tuoj 
pridūrė, prisiartinus aviganiui. 

— Tikriausiai? — sušuko juokdamasis vyriškis.— Manau, čia 
nėra ko abejoti. Jūs juk atvažiavote su mano mama? 

— Taip. prieš pusvalandį. 

— Negi 1i čia jus išleido ir apsisukus vėl išvažiavo? 

— Ne, ji nuėjo tiesiai į savo kambarį ir paprašė, jeigu jus 
pamatyčiau, pasakyti, kad ateitumėt pas ją be penkiolikos septv- 
nios. 

Ralfas dirstelėjo į laikrodį. 

— Labai ačiū, būsiu punktualus.— Ir vėl pakėlė akis į pusse- 
serę.— Malonu, kad atvykote. Aš labai džiaugiuosi. 

Mergina dairėsi, viską nužvelgdama pagauliomis akimis — paš- 
nekovą, abu šunis, džentelmenus po medžiais, vaizdingą aplinką. 

— Tokios gražios vietos dar kaip gyva nesu mačiusi. Aš jau 
apėjau visą namą ir esu pakerėta. 

— Atleiskit, kad nepasitikome jūsų ir taip ilgai buvote pa- 
likta viena. 

— Jūsų mama sakė, kad Anglijoje dėl svečių atvykimo dide- 
lio sambrūzdžio nedaroma, ir jokio sutikimo nė nesitūkėjau. Ar 
vienas iš tų džentelmenų — jūsų tėvas? 

— Taip, senesnysis, tas, kuris sėdi, — atsakė Ralfas. 

Mergina nusijuokė: 

— Antrojo nepalaikyčiau jūsų tėvu. O kas jis toks? 

— Musų draugas — lordas Vorbertonas. 

— O, aš taip ir maniau, kad čia sutiksiu lordą — kaip romane! 
Ak tu mielas padarėli! — staiga sušuko ji ir pasilenkusi vėl paėmė 
ant rankų mažąjį šunelį. 

Ji stovėjo kaip stovėjusi ten, kur juodu susipažino, ir nėjo 
pasisveikinti su namų šeimininku: Ralfas pagalvojo, gal ši Žavi 
liekna mergina, delsianti ant slenksčio, tikisi, jog senasis pats ateis 
pareikšti jai pagarbos. Jaunos amerikietės palepintos dėmesio, o šita, 
ko gero, itin įnoringa! Tiesiog iš jos veido Ralfui tai buvo matyti. 

— (Gal norėtumėte susipažinti su mano tėvu? — vis dėlto išdrįso 
paklausti.— Jis senas ir nepagali — iš krėslo nesikelia. 

— O, vargšas. kaip man jo gaila! — sušuko mergina ir kaipmat 
puolė į priekį. — Iš to, ką pasakojo jūsų mama, man susidarė įs- 
pūdis, kad jis dar gana paslankus. 

Ralfas Tačitas ne iškart atsakė: 

— Ji metus jo nematė. 

— Gerai, kad bent jį supa tokia graži aplinka. Eime, mažasis 
skalike. 

— Čia mūsų numylėta senoji sodyba,— tarė Ralfas, žvairuo- 
damas į savo kaimynę. 

— Kuo jis vardu? — paklausė ji, vėl pasižiūrėjusi į terjerą. 

— Kuo vardu tėvas: 

— Taip,— atsakė vylingai mergina,— bet nesakykite jam, kad 
aš šito klausiau. 

Tuo tarpu jie priėjo prie pono Tačito, ir tas palengva pakilo 
iš krėslo pasisveikinti. 

„— Mama jau parvažiavo,— tarė Ralfas, — o čia panelė Arčer. 

Senasis džentelmenas, suėmęs merginą abiem rankomis už pe- 
čių, be galo geraširdiškai pažiūrėjo į ją, 0 po to galantiškai pa- 
bučiavo. 

— Man labai malonu, kad jūs jau pas mus, tik gaila, neda- 
vėte mums progos gražiai jus sutikti. 

— O, mus sutiko koks pustuzinis tarnų hole,— atsakė mergi- 
na.— O viena senutė prie vartų netgi reveransą padarė. 

— Mes dar gražiau būtume sutikę, jei tik būtume žinoję.— 
Senasis šeimininkas stovėjo šypsodamasis, trynė rankas ir pamažu 
lingavo galvą.— Bet ponia Tačit nemėgsta sutikimų. 

— Ji nuėjo tiesiai į savo kambarį. 

— Taip, ir užsirakino. Kaip visuomet. Kad kokios kitą savaitę 
ją pamatysiu.— Ir ponios Tačit vyras pamažėle vėl atsisėdo kaip 
sėdėjęs. 

— Anksčiau,— tarė panelė Arčer.— Aštuntą valandą ji nusileis 
vakarieniauti. Nepamirškite — be penkiolikos septynios, — atsisukusi 
su šypsena priminė ji Ralfui. 

— O kas bus be penkiolikos septynios? 

— Aš turiu pasirodyti mamai,— atsakė Ralfas. 

— Laimingas vaikas! — taip suprato jo žodžius tėvas.— O jus 
prašom sėsti, išgerti su mumis arbatos, — pakvietė jis žmonos duk- 
terėčią. 

— Man buvo atnešta arbata, vos tiktai užlipau į savo kam- 
barį, — atsakė jaunoji dama.— Kaip gaila. kad jūs nesveikuojate, — 
pridėjo ji, žiūrėdaina į garbingą šeimininką. 

— Ak, aš jau savo atgyvenau, brangute, valia ir susenti. Čia 
budama jūs man palengvinsite senatvę. 

Ji vėl dairėsi į visas šalis — į pievą, didelius medžius, sidab- 
rinę Temzę, seną įspūdingą namą, nepraleisdama iš akiračio ir 
savo pašnekovų; ir toks jos smalsumas suprantamas, nes mergi- 
na buvo neabejotinai protinga, o dabar dar ir susijaudinusi. Ji 
sėdėjo, paleidusi šunelį, baltutėles rankas susidėjusi ant kelių, ant 
juodos suknelės; jos galva buvo pakelta, akys žibėjo, ji gręžiojosi 
ir šen, ir ten, visu lanksčiu kūnu paslankiai atsiliepdama į naujus 
įspūdžius. Ir nuo tos įspūdžių gausybės ji tik giedrai ramiai šyp- 
sojosi. 

— Tokio grožio kaip gyva nemačiau! 

— Taip, čia gražu,— sutiko ponas Tačitas.— Žinau, kaip jūs 
paveikta. Pats tą esu patyręs. Bet ir jūs reto grožio,— pridėjo 
jis mandagiai, jokiu būdu ne šiaip juokaudamas ir su pasitenki- 
nimu suvokdamas, kad amžius jam duoda teisę netgi jaunoms mer- 
ginoms sakyti komplimentus, nė kiek jų nesugluminant. 

Nėra ko smulkiai aiškintis, kiek suglumo panelė Arčer; šiaip ar taip, 
ji išsyk atsistojo nuraudusi, tačiau jam neprieštaraudama. 

— O taip, žinoma, aš gražuolė, — atsikirto ji nusijuokusi.— O 
kada jūsų namas statytas? Elžbietos laikais? 

— Pradžioje Tiudorų dinastijos“, — tarė Ralfas Tačitas. 

Atsigręžusi ji įsistebeilijo į jį. 

— Tiudorų? Nuostabu! Tikriausiai tokių namų yra daugiau? 

— Daug daugiau, ir geresnių. 

— Ką tu šneki, sūnau! — užgynė tėvas.— Geresnių už mūsiš- 
kį nėra. 

— Mano gana neblogas, kai kuriais atžvilgiais geresnis nei jū- 
sų,— prabilo lordas Vorbertonas, kuris ligi tol tylėjo, nenuleisda- 
mas akių nuo panelės Arčer. Jis linktelėjo jai šypsodamasis — mokėjo 
elgtis su moterimis. Mergina akimoju tat suprato, nebuvo pamiršus, 
j0g tai lordas.— Mielu noru jį jums aprodyčiau,— pridėjo jis. 

— Netikėkit juo, — sušuko senasis šeimininkas, — ir nėra ko to 
namo žiūrėti! Tai sena griuvena — nė iš tolo nepalyginti su mū- 
siškiu. 

— Nemačiusi neturiu balso, — atsakė mergina šypsodamasi lordui 
Vorbertonui. 

Šiame ginče Ralfas Tačitas nedalyvavo, stovėjo susikišęs ran- 


II skyrius 32 


kas į kišenes, tarsi būtų laukęs, kada galės atnaujinti pašnekesį 
su tik ką įgyta pussesere. 

— Ar jūs mylite šunis? — pašnekino jis ir susigriebė, jog pro- 
tingam žmogui čia nei šiokia, nei tokia pokalbio pradžia. 

— Taip, labai myliu. 

— Tuomet turėkitės tą terjerą,-— tęsė jis vis dar nei šiaip. nei 


taip. 

— Su malonumu paturėsiu, kol būsiu čia. 

— Tikiuosi, jog ilgai pabūusite. 

— Jūs labai geras. Pati nežinau. Teta nuspręs. 

— Aš nuspręsiu kartu su ja be penkiolikos septintą. — Ir Ralfas 
vėl dirstelėjo į laikrodį. 


— Džiaugiuosi, kad apskritai čion patekau,— tarė mergina. 

— Netikiu, kad leistumėt kitiems už jus ką nors nuspręsti. 

— O kodėl ne, jei jie nusprendžia pagal mano norą. 

— Aš pasistengsiu nuspręsti pagal jūsų norą,— atsakė Ralias.— 
Negaliu atsistebėti, kaip mes ligi šiol jūsų nepažinojome. 

— Aš visą laiką ten gyvenau — reikėjo tik atvažiuoti ir būtu- 
mėte lengvai radęs. 

— Kur — ten? 

— Jungtinėse Valstijose: Niujorke, Olbanyje ir kitose vietose. 

— Aš buvau ten, išvažinėjau visą Ameriką, bet jūsų niekur 
nesutikau. Dėl to ir stebiuosi. 

— Todėl, — kiek padelsus tarė panelė Arčeėr,— kad po mano 
motinos mirties, o ji mirė, kai aš dar maža buvau, jūsų mama susi- 
pyko su mano tėvu. Užtat mes nė vilties neturėjome su jumis susi- 
tikti. 

— Apsaugok Viešpatie, kad aš pvkčiausi su visais, su kuo mano 
mama susipykusi! — sušuko jaunuolis.-- Jūs seniai netekote tėvo? — 
surimtėjęs paklausė jis. 

— Taip, prieš metus. Nuo to laiko teta man labai gera: mane 
aplankė ir pasiūlė drauge su ja važiuoti į Europą. 

— Štai kaip, — tarė Ralfas.— Ji įsidukrino jus. 

— Įsidukrino? — Mergina išplėtė akis, jos veidas vėl nuraudo 
ir kartu jame šmėkštelėjo skausmas, kiek išgąsdinęs pašnekovą. Jis 
nepasvėrė savo žodžių. Tuo sykiu lordas Vorbertonas. matvi, ne- 
nustygdamas iš arčiau apžiūrėti panelę Arčer, atžingsniavo prie jų 
abiejų, ir mergina įsmeigė į jį išplėstas akis. 

— O ne, ji manęs neįsidukrino. Aš netinku įdukrinimui. 


— Labai labai atsiprašau, — pralemeno Ralfas. — Aš turėjau gal- 
voje... turėjau galvoje...— Jis nebežinojo, ką turėjo galvote. 

— Turėjote galvoje, kad ėmėsi mane globoti. Taip. ji mėgsta 
globoti žmones. Ji man labai gera, bet,— pridūrė ji su regimu 
troškimu būti gerai suprasta,— aš labai branginu laisvę. 

— Ar jūs šnekatės apie ponią Tačit? — pašaukė senasis džen- 
telmenas, sėdintis kėdėje.— Eikš, brangute, papasakok apie ją. Aš 
visada būnu dėkingas už suteiktas apie žmoną žinias. 

Mergina vėl kiek padelsė, paskui su šypsena tarė: 

— Teta išties man labai nuoširdi.— Ir nuėjo prie dėdės, kurį 
j0s žodžiai pralinksmino. 

Lordas Vorbertonas, kiek pastovėjęs su Ralfu Tačitu, tarė: 

— Ką tik smalsavai, koks mano įdomios moters idealas. Štai 
jis! 


III SKYRIUS 


Ponia Tačit buvo visokių keistybių moteris, ir jos elgsena, grį- 
žus po daugelio mėnesių į vyro namus, — geras to pavyzdys. Ji 
viską darydavo saviškai, ir tai tiksliausiai nusako jos būdą, kuris, 
šiaip gana liberalus, retai kada palikdavo meilumo įspūdį. Ponia 
Tačit, netgi ir nemažai gero padarydama, nemokėdavo buti maloni. 
Jos saviškumas, kurį pati labai vertino, buvo neužgauius, o tik 
ryškiai išskiriantis ją iš kitų. Jos elgesio briaunos buvo tokios aštrios, 
kad jautresnius žmones žeisdavo nelyginant peilis. Tas jos aštrumas 
prasikišo jau pirmomis valandomis po grįžimo iš Amerikos. Nors 
tokiomis aplinkybėmis labiausiai būtų tikę pasisveikinti su vyru ir 
sūnumi, ponia Tačit, kaip visada tokiais atvejais, užsidarė neper- 
žengiamoje vienaivėje, jos išmanymu. dėl labai rimtų priežasčių, 
atidėdama sentimentaliąją ceremoniją ligi tol, kol po kelionės ne- 
priekaištingai apsirengs, nors rūbai jai neturėjo labai rūpėti. nes ji 
niekada netarnavo nei tuštybei, nei grožiui. Ji buvo negraži pagy- 
vėnisi moteris be ypatingų manierų ar didelės elegancijos, tik be 
gaio gerbianti savas paskatas. Ji paprastai nesibrangindama jas at- 
skleisdavo — jei tik kas paprašydavo tokios malonės — ir tuomet 
paaiškėlavo, kad jos poelgių motyvai visai ne tokie, kokie jai bū- 
davo priskiriami. Su vyru jie faktiškai gyveno skyrium, ir jai, matyt, 

tokia padėtis neatrodė kuo nors ypatinga. Jau bendro jų gyvenimo 
pradžioje pasidarė akivaizdu, jog jų norai niekur ir niekad nesu- 
taps, ir tai paskatino ją gelbėti jų nesuteikimus nuo grubaus atsi- 
tiktinumo. Kaip mokėdama ji stengėsi nesutarimus įteisinti — suteikti 
jiems dailesnį pavidalą, todėl ir išvažiavo į Florenciją; nusipirkusi 
namą, pati apsigyveno ten, o vyrą paliko rūpintis Anglijos banko 
skyriumi. Toks pasiskirstymas jai didžiai patiko: jų santykiai tapo 
tiksliai apibrėžti. Vyras į juos taip ir Žiūrėjo ūkanotame Londone, 
kur protarpiais vien tai ir buvo ryškiai matyti, nors jis jau verčiau 
būtų norėjęs, kad nenormalūs jų santykiai būtų buvę miglotesni. 
Susitaikyti su nesantaika jam buvo nelengva; jis buvo pasiryžęs 
susitaikyti su viskuo, tik ne su tuo, ir niekaip nesuprato, kam dėl 
šeimyninių sutarimų ar nesutarimų reikia tokio baisaus nuoseklumo. 
Ponia Tačit daug nesigraužė ir nedvejojo, paprastai kartą per metus 
mėnesiui atvažiuodavo pas vyrą ir per tą laiką stengdavosi jį įti- 
kinti, kad jos pasirinkta tvarka gera. Ji vis remdavos trimis ar 
keturiomis priežastimis, dėl kurių jai nepatinkąs angliškasis gy- 
venimo būdas; tiesa, tos priežastys lietė senosios sistemos neesminius 
dalykus, tačiau visai pateisino ponios Tačit negalėjimą čia gy- 
venti. Visų pirma jai esąs šlykštus duonos padažas, anot jos, panašus 
; kompresą ir atsiduodantis muilu; antra, ji nepakenčianti, kad 
tarnaitės maukia alų, be to, anglų skalbėjos (ponia Tačit buvo 
skrupulinga dėl skalbinių) nesančios savo amato meistrės. Ji regu- 
liariai lankydavosi savo tėvynėje, bet pastarąjį kartą užsibuvo ilgiau 
nei kada nors. 

Kad ji ėmėsi globoti savo dukterėčią. nebuvo jokių abejonių. 
Kartą lietingą pavakarę, prieš kokius keturis mėnesius nuo mūsų 
istorijos pradžios, ši jauna mergina sėdėjo viena su knyga rankose. 
O jeigu ji skaitė, vadinasi, nesijautė vieniša, nes jos žinių alkis buvo 
gaivinantis, o vaizduotė — laki. Tačiau tuo kartu ji įau norėjo kažko 
naujo, ir netikėtos viešnios pasirodymas buvo pačiu laiku. Apie 
viešnios atvykimą niekas nepranešė, mergina pati išgirdo jos žings- 
nius gretimame kambaryje. Tai buvo Olbanyje sename dideliame 
kvadratiniame dviejų galų name, kurio viename apatinio aukšto 
lange kabėjo skelbimas, kad jis parduodamas. Į namą iš gatvės buvo 
dvejos durys, ir nors pro vienas seniai niekas nevaikščiojo, jos nebuvo 
panaikintos. Tos durys buvo visai vienodos: didelės, baltos, su skliau- 
tuota stakta ir plačiais šoniniais langeliais virš neaukštų raudono 
akmens laiptelių, kurie leidosi šonu į plytomis grįstą šaligatvį. Dabar 

šis namas buvo vientisas — bendra siena buvo išgriauta ir kambariai 
sujungti. O antrame aukšte tų kambarių buvo aibė, visi vienodai 
išdažyti gelsvai balta spalva, apsinešusia per ilgą laika. Trečiame 
aukšte per abu namo galus ėjo skliautuotas koridorius, kurį Izabelė 
su seserimis vaikystėje vadino tuneliu, ir nors jis buvo neilgas ir 
šviesus, mergaitėms atrodė keistas, nuošalus, ypač žiemos pavaka- 
rėmis. Maža budama ji dažnai svečiuodavosi šiame name,— čia 
gyveno jos senelė. Paskui, po dešimties metų pertraukos, Izabelė 
grįžo į Olbanį prieš tėvo mirtį. Jos senelės, ponios Arčer, namai 
anais laikais buvo vaišingai atviri daugiausia savai giminei, ir mažo- 
sios mergaitės ištisas savaites prabūdavo po jų stogu — tos savaitės 
Izabelės atmintyje buvo laimingiausios. Čia gyvenimas ėjo kita vaga 
negu jų namuose — platesne, dosnesne, žodžiu, šventiškesne; iš vaikų 
niekas nereikalavo griežtos tvarkos, ir progų nusiklausyti vyres- 
niųjų pokalbių (Izabelei nepaprastas malonumas) buvo į valias. 
Nuolatos kas nors tai atvažiuodavo, tai Išvažiuodavo; senelės sūnūs 
ir dukterys su vaikais visada buvo laukiami svečiai jos namuose, 
kurie buvo labai panašūs į knibždantį provincijos viešbutėlį, lai- 
komą geraširdės senos damos, daug dūsaujančios, bet niekad ne- 
pateikiančios sąskaitos. Apie sąskaitas Izabelė, žinoma, nieko neišma- 
nė, bet senelės namai dar jai mažai atrodė romantiški. Iš kiemo 
pusės prie namo buvo dengta veranda, kurioje kabojo sūpuoklės — 
svaiginančio džiaugsmo šaltinis; už jų ligi arklidės ėjo persikų sodas. 
o jame kiekvienas vaismedis buvo kaip savas. Kitoje gzatvės pusėje 
dunksojo senas pastatas, vadinamas Olandų namu ' — keistas statinys 
dar iš pirmųjų kolonistų laikų, sumūrytas iš geltonai nudažytų 
plytų ir apvainikuotas į prašalaičius atgręžtu frontonu; jis stovėjo 
šonu į gatvę ir buvo nuo jos saugomas išklibusios medinės tvoros. 
Jame buvo įsikūrusi pradinė berniukų ir mergaičių mokykla, va- 
dovaujama ar greičiau palikta savieigai orios damos, apie kurią 
Izabelė tik tiek prisiminė, kad jos plaukai ties smilkiniais buvo 
prismaigstyti nei šiokių, nei tokių „miegamojo“ šukų ir kad ji buvo 
kažkokio svarbaus asmens našlė. Šioje įstaigoje mažoji mergaitė 
būtų galėjusi padėti savo žinių pamatus, bet išbuvusi joje vienut 
vienintelę dieną sukilo prieš jos įstatymus, ir jai buvo leista likti 
namie, iš kur rugsėjo dienomis, kai Olandų namo langai būdavo 
atviri, buvo girdėti klegesys vaikiškų balsų, kartojančių daugybos 
lentelę; tuo kartu jos širdelėje laisvės džiaugsmas susipindavo su 
skriauda, kad yra atskirta. O žinių pamatus ji pasidėjo, turėdama 

marias laiko senelės namuose. kur nevaržoma — nes daugiau na- 
muose niekas knygų neskaitė — galėjo naudotis bibliotekos knygomis 
su frontispisais, kurias pasiekdavo, užsilipusi ant kėdės. Radusi kokią 
pagal skonį — ji rinkdavosi dažniausiai pagal frontispisus, — nusineš- 
davo į paslaptingą patalpą, esančią už bibliotekos ir nežinia kodėl 
vadinamą kontora. Kieno tai buvo kontora ir kokiais laikais ji kles- 
tėjo. Izabelė taip ir neišsiaiškino, jai buvo gana, kad čia atsimuš- 
davo aidas, atsidavė pelėsiais, čionai kaip ištremtin išgrūsdavo senus 
baldus, dar gana tvirtus, kurių luošumo net nebuvo matyti (todėl 
ir tremtis atrodė nepelnyta, o tie baldai — neteisybės aukos) ir 
prie kurių, aišku, iš liūdnumo ji vaikiškai prisirišo kaip prie žŽmo- 
nių. Ypač prie senos sofos, kuriai ji išsakė šimtus vaikiškų širdgė- 
lų. Šiame kambaryje gal todėl buvo paslaptinga graudi nuotaika, kad 
tikrasis įėjimas buvo pro antrąsias, pasmerktąsias duris, užšautas 
skląsčiais, kurių toks Žiogas kaip ta mažutė mergaitė nepajėgdavo 
atitraukti. Ji žinojo, kad tas tylus, sustingęs portalas išeina į gatvę; 
jei šoniniai langeliai nebūtų buvę uždengti žaliu popieriumi, paž- 
velgus į lauką būtų buvę matyti rudi laiptai ir numindžiotų plytų 
šaligatvis. Bet ji nė nenorėjo žiūrėti laukan, nes tada būtų sugrio- 
vusi savo prasimanymą, kad anoje pusėje yra nematyta neregėta 
vieta, kuri vaikiškoje vaizduotėje būdavo arba laimės, arba siaubo 
šalis — pagal nuotaiką. ' 

Tą apsiniaukusią ankstyvo pavasario popietę, apie kurią čia 
kalbu, Izabelė kaip tik ir sėdėjo „kontoroje“. Tuo metu ji būtų 
galėjusi šeimininkauti visame name, bet išsirinko niūriausią kampą. 
Užsklęstų durų nė karto nebuvo atidariusi, niekad nebuvo nuėmusi 
žaliojo popieriaus (pakeisto kitų rankų) nuo šoninių langelių ir 
nė nebandė savęs tikinti, jog už jų — kasdienė gatvė. Pliaupė šaltas 
žvarbus lietus, pavasaris bandė kantrybę, bandė nedorai, tyčiodama- 
sis. Tačiau Izabelė nepaisė kosmoso išdavystės — žiūrėjo į knygą ir 
stengėsi sutelkti mintis. Neseniai susiprotėjusi, kad jos mintys yra 
klajūnės, ji ėmėsi išmoningai jas muštruoti, mokyti žengti pirmyn, 
pulti, sustoti, trauktis ir pagal jos komandą atlikti dar sudėtinges- 
"nius manevrus. Kaip tik tuo metu ji buvo paliepusi joms šturmuoti 
smėlėtas vokiečių filosofijos istorijos lygumas. Staiga ji išgirdo žings- 
nius, einančius ne į taktą su jos mintimis; kiek pasiklausiusi sup- 
rato, jog kažkas už sienos, bibliotekoje, vaikšto. Iš pradžių pamanė, 
kad tai ketinęs ją aplankyti Žmogus, bet netrukus suprato, jog ten 
esama moters, ir nebuvėlės,— vadinasi, ne tas svečias. Iš eisenos 

buvo justi, jog toji čia smalsauja, dairosi, kad kokios nesustos, 
peržengs ir kontoros slenkstį; ir iš tiesų durys tuoj atsidarė. 
ir tarpduryje sustojusi dama įsispitrijo į mūsų heroję. Tai buvo 
negraži pagyvenusi moteris, apsivilkusi laisvu lietpalčiu: iš veido 
buvo matyti, jog yra smarkaus būdo. 

— O, ar tu čia visados sėdi? — prabilo viešnia ir apžvelgė 
visokių komplektų kėdes bei stalus. 

— Kai turiu svečių, ne,— atsakė Izabelė, kildama pasitikti 
„stveržėlės. 

Izabelė išsivedė ją atgal į biblioteką, kur viešnia toliau dai- 
rėsi. 

— Jūs, regis, turite daug kambarių, ir kur kas geresnių. Nors 
čia viskas nežmoniškai užleista. 

— Ar jūs atėjote apžiūrėti namo? — pasiteiravo Izabelė.— Tar- 
naitė jums aprodys. 

— Man tokių paslaugų nereikia: aš jo nežadu pirkti. O tar- 
naitė turbūt maklinėja viršuje i1r ieško tavęs — nelabai nuovoki: 
mergelė. Pasakyk, tegu nebeieško. 

Izabelė stovėjo nesigaudydama, ką darvti. tai ši netikėta kri- 
tikė jai išdrožė: 

— O tu tikriausiai viena iš dukterų... 

Izabelė pamanė, kad dama labai keistai elgiasi. 

— Nežinau, kieno dukteris turite galvoje. 

— Velionies pono Arčerio ir mano vargšės sesers. 

— A-a,— nutęsė Izabelė, — tai jūs būsite mūsų pusgalvė teta Li- 
dija! — išsprūdo jai. 

— Ar taip tavo tėvas liepė mane vadinti? Aš tavo teta Lidija, bet 
nesu pusgalvė, dėl to gali neabejoti. O kuri tu iš dukterų? 

— Aš jauniausia iš mūsų trijų, Izabelė. 

— Taigi, o tuodvi — Liliana ir Edita. Tu pati gražiausia? 

— Kad nežinau. 

— Aš manau, kad tu. 

Šitaip teta susidraugavo su dukterėčia. Prieš daug metų, po sesers 
mirties, ponia Tačit bandė paimti svainį į nagą dėl dukterų auklėji- 
mo, ir juodu susipyko. Būdamas karštakraujis. jis paprašė jos nesikišti 
ne į savo reikalus, toji ir klausė jo žodžio. Ilgus metus nepalaikė su 
juo jokio ryšio ir jam mirus nė laiškelio neparašė dukterims, kurioms 
buvo įskiepyta nepagarba jai — kaip pastebėjome, Izabelė ką tik iš- 
sidavė. Ponios Tačit veiksmai kaip visuomet buvo gerai apgalvoti. 

Susiruošusi važiuoti į Ameriką patikrinti savo investuoto kapitalo 
(su kuriuo vyras, nepaisant puikios jo finansinės padėties, neturėjo 
nieko bendro), ta pačia proga nusprendė pasidomėti, kaip laikosi 
dukterėčios. Rašyti, jos manymu, nebuvo ko, nes ji vis vien nebūtų 
teikusi jokios reikšmės tam, ką jos būtų atsakiusios laiške — ji tikėjo 
tik savo akimis. Tačiau Izabelė pamatė, jog tetos nemaža apie jas ži- 
noma: kad vyresniosios seserys ištekėjo, kad vargšas jų tėvas paliko 
joms grašius, bet kad namas Olbanyje atiteko joms ir turėjo būti par- 
duotas jų labui; žinojo netgi, kad Edmundas Ladlou, Lilianos vyras, 
ėmėsi šito reikalo, ir jaunoji pora, atvykusi į Olbanį ponui Arčeriui 
susirgus, dabar gyveno, kaip ir Izabelė, senajame name. 

— Už kiek tikitės jį parduoti/ — paklausė ponia Tačit dukterė- 
čios, atvedusios viešnią pasėdėti geriausioje svetainėje, kurią ta ap- 
žiūrinėjo be entuziazmo. ' 

— Kad nežinau,— atsakė mergina. 
— Jau antrą kartą šitą man pakartojai,— atrėmė teta.— O jokiu 
būdu neatrodai kvaišelė. 

— Aš ne kvaišelė, bet apie pinigus neturiu jokio supratimo. 

— Taigi taigi, jūs šitaip buvote auklėjamos — lyg jums būtų mili- 
jonai užrašyti. O ką iš teisybės paveldėjote? 

— Aš tikrai nežinau. Paklauskite Edmundo ir Lilianos, jie grįš 
po pusvalandžio. 

— Florencijoje tokį namą laikytume labai prastu, — tarė ponia 
Tačit, — bet čia, ko gero, jo kaina nemenka. Jums kiekvienai turėtų 
išeiti nemaža suma. Bet turėjo ir dar kažkas jums atitekti, tiesiog stebė- 
tina, kad tu nieko nežinai. Čia puiki vieta, namą tikriausiai nugriaus 
ir pristatys krautuvių. Įdomu, kodėl jūs pačios šito nesiimate — 
išnuomotumėt krautuves, gautumėt didelį pelną. 

Izabelė akis išpūtė: mintis išnuomoti krautuves jai galvoje ne- 
tilpo. 

— "Turiu vilties, kad namo nenugriaus,— tarė ji.— Man jis toks 
brangus! 

— Nesuprantu, ko jis tau galėtų būti toks brangus, — jame nu- 
mirė tavo tėvas. 

— Taip, bet tai manęs nuo namo neatšaldė,— atsakė mergaitė 
gana nelauktai.— Man patinka daug, tegu ir nelinksmo, mačiusios 
vietos. Čia tiek žmonių numirė — šitame name gyvenimas virte 
virė. 

— Anot tavęs, gyvenimas verda, kai žmonės miršta? 

— Aš norėjau pasakyti: čia daug išgyventa, sukaupta didelė 
patirtis, čia daug mylėta, daug kentėta. Ir ne tik kentėta — čia 
praėjo gražiausios mano vaikystės dienos. 

— Jei mėgsti daug mačiusius namus, ypač daug mirčių, tai 
važiuok į Florenciją. Aš gyvenu senuose rūmuose, kuriuose trys 
žmonės buvo nužudyti, bent tiek išaiškinta, o iš viso kiek — vienas 
Dievas žino. 

— Senuose rūmuose? — pakartojo Izabelė. 

— Taip, mieloji, nesulyginsi su šituo namu. Šitas labai mies- 
čioniškas. 

Izabelė susijaudino, nes jai senelės namas buvo šventovė. Bet 
jaudinimasis neužgesino jos entuziazmo: 

— O, labai norėčiau nuvažiuoti į Florenciją. 

— Taigi, jei būsi gera ir visada manęs klausysi, aš tave nusi- 
vešiu,— užtikrino ponia Tačit. 

Izabelė dar labiau susijaudino: paraudo ir tylomis nusišypsojo 
tetai. j 

— Visada jūsų klausysiu? Negaliu pasižadėti. 

— Ne, tu ne iš paklusniųjų. Mėgsti viską saviškai daryti, ir kam 
kam, bet ne man tave kaltinti. 

— Bet dėl Florencijos, — sušuko mergina, — bet ką pasižadėčiau! 

Edmundas ir Liliana vis dar negrįžo, ir ponia Tačit netrukdoma 
galėjo pasišnekėti su dukterėčia, kuriai ji pasirodė keista ir įdomi, ne 
tokia kaip visi, — tokios jai dar nebuvo tekę sutikti. Ji buvo ekscent- 
riška, kaip Izabelė nuo seno manė, o ligi tol ekscentriškus žmones 
ji įsivaizduodavo užgaulius, atstumiančius. Jau pats tas žodis siejosi 
su kažkuo groteskišku ar net grėsmingu. Bet taikomas tetai jis skam- 
bėjo žaismingai, ironiškai, o gal net komiškai, ir Izabelei dingtelėjo, kad 
jos aplinkoje — kitokios ji nepažinojo — bendraujama kur kas neį- 
domiau. Niekas niekada dar nebuvo prikaustęs Izabelės dėmesio taip 
kaip ši neaukšta plonalūpė žvitriaakė užsienietė, kurios neišvaizdumą 
atsvėrė savitumas ir kuri, čia sėdėdama nudėvėtu lietpalčiu, šnekėjo 
apie Europos dvarus taip, lyg būtų pažinusi juos iš labai arti. Ji kalbėjo 
be jokio puikavimosi, nes aristokratinio pranašu mo nepripažino ir kaip 
visad apie šios žemės viešpačius kalbėjo kaip apie sau lygius, gauda- 
ma pasitenkinimo, kad daro įspūdį patikliam ir pagauliam protui. 
Ponia Tačit iš pat karto berte užbėrė Izabelę klausimais ir, matyt, 
iš jos atsakymų susidarė gana gerą nuomonę apie dukterėčios galvą. 
Po to Izabelė daug ko ją klausinėjo, ir tetos atsakymai, kad ir labai 

netikėti, jai dėjosi kaip penas rimtiems apmąstymams. Ponia Tačit 
laukė pareinant antros dukterėčios tol, kol, jos nuomone, derėjo, bet 
šeštą valandą poniai Ladlou dar negrįžus, ji panoro atsisveikinti. 

— Tavo sesuo turbūt didelė plepė. Ar ji visada šitiek užsisėdi? 

— Jūs užsisėdėjote lygiai tiek kiek ir ji,— atsakė Izabelė.— 
Ji išėjo iš namų prieš pat jums ateinant. 

Ponia Tačit dirstelėjo į merginą nė kiek nejįsižeidusi, jai netgi 
patiko, jog ta moka atsikirsti, be to, buvo atlaidžiai nusiteikusi. 

— Gal ne dėl tokios svarbios priežasties kaip aš. Šiaip ar taip, 
pasakyk jai, kad šįvakar aš jos lauksiu tame siaubingame viešbu- 
tyje. Jei nori, tegul atsiveda vyrą, bet tau nėra ko eiti. Su tavim dar 
prisibūsiu. 

Ponia Ladlou buvo vyriausia iš trijų seserų ir, daugumos nuo- 
mone, nuovokiausia, nes taip ir buvo laikoma, kad Liliana — prak- 
tiškoji, Edita — gražioji, o Izabelė — „intelektualioji“. Ponia Keiz, 
vidurinioji sesuo, buvo Jungtinių Valstijų inžinerijos dalinio kari- 
ninko žmona, bet kadangi mūsų pasakojimas bus ne apie ją, pasaky- 
sime tik tiek, kad ji iš tiesų buvo labai graži ir tiesiog puošė tuos ka- 
rinius dalinius, daugiausia esančius nemadinguose Vakaruose, į ku- 
riuos didelei: jos širdgėlai visą laiką buvo siunčiamas jos vyras. Liliana 
buvo ištekėjusi už Niujorko teisininko, jauno vyro garsiu balsu, savo 
profesijos entuziasto; partija nebuvo labai šauni, kaip ir Editos, bet apie 
Lilianą sakydavo, jog ji apskritai turinti džiaugtis gavusi vyrą, juk ji 
daug negražesnė už seseris. O ji buvo labai laiminga; ir dabar, budama 
dviejų išdykusių berniukų mama ir šeimininkė rudo mūrinio namo, 
įsprausto siauruoju galu į Penkiasdešimt trečiąją gatvę, ji neatsi- 
džiaugė savo vedybine laime. Liliana buvo žema, apkūni, dailia 
figūra pasigirti negalėjo, tačiau, kad ir neypatingos išvaizdos, buvo 
nebjauri — pagražėjo, kaip sako žmonės, ištekėjusi; gyvenime jai 
svarbiausi buvo du dalykai: vyro stiprybė ginčuose ir sesers Iza- 
belės savitu mas. 

„Aš niekad nepavysiu Izabelės — nebent tam paaukočiau visą 
savo laiką“, — dažnai ji kartodavo, tačiau vis tiek ilgesingai sekdavo 
kiekvieną sesers žingsnį nelyginant apsišuniavusi spanielė laisvą kurtą. 

— Aš tik vieno trokštu — kad ji gerai ištekėtų, — dažnai sakyda- 
vo ji vyrui. 

— Aš tai neturėčiau didelio noro jos vesti, — itin garsiu balsu 
kaskart atsakydavo jai Edmundas Ladlou. 

— Žinau, tu taip sakai, kad tik pasiginčytum; tau kad tik prieš- 
gyniauti. Neišmanau, ką tu jai gali prikišti, nebent jos originalumą. 

— Aš tai nemėgstu originalų. man patinka vertimai,— atsikirs- 
davo ponas Ladlou.— Izabelė parašyta svetima kalba. Aš jos nesus- 
kaitau. Jai reikėtų ištekėti už kokio armėno ar portugalo. 

— Šito aš labiausiai ir bijau! — sušukdavo Liliana, žinodama. 
kad iš Izabelės visko galima tikėtis. 

Ji su dideliu dėmesiu išklausė merginos pasakojimą apie ponios 
Tačit atvykimą ir vakare pasiryžo padaryti taip, kaip teta buvo 
liepusi. Nežinia, ką jai tada dar pasakė Izabelė, bet, ko gero, sesers 
žodžiai pakišo mintį, kurią ji išsakė vyrui, kai juodu miegamajame 
rengėsi eiti pas tetą. 

— Aš viliuosi, kad teta ką nors gero padarys Izabelei. Ji labai 
jai palanki. 

— O ką tu norėtum, kad ji padarytų? — paklausė.— Įteiktų 
brangią dovaną? 

— Ne, jokiu būdu, nieko panašaus. Kad susidomėtų ja, pamiltų. 
Ji ir bus toks žmogus, kuris gali įvertinti Izabelę. Ji taip ilgai gyveno 
užsienyje, Izabelei pasakojosi. Juk tau Izabelė irgi atrodo tikra sve- 
timšalė. 

— Tai tu nori, kad ji pamiltų Izabelę svetimšališkai, taip? Manai, 
čia jai dar negana meilės? 

— Jai būtina išvažiuoti į užsienį, — tarė ponia Ladlou.— Kaip 
tik tokie žmonės turi važiuoti į užsienį. 

— A, tai tu nori, kad senoji dama ją išsivežtų? — paklausė 
vyras. 

— Ji jau pasiūlė jai važiuoti drauge — ji tiesiog trokšta išsivc.:i 
Izabelę. O man rūpi, kad išsivežusi atvertų jai kelius. Aš įsitikinusi, 
jog mūsų visų pareiga.— tarė ponia Ladlou,— atverti jai kelius. 

— Kokius kelius? 

— Kelius tobulėti. 

— O perkūnėli! — sušuko Edmundas Ladlou.— Argi jai dar ne- 
gana tobulumo? 

— Jeigu nežinočiau, kad taip sakai norėdamas tik pasiginčyti, 
labai mane užgautum,— atsakė žmona.— Juk tu ir pats ją myli. 

— O ar tu žinai, kad aš tave myliu? — juokais paklausė jis vėliau 
Izabelės, valydamasis skrybėlę. 

— Man vis vien, ar myli, ar nemyli! — atsikirto mergina daug 
meilesniu balsu ir šypsena nei tariami žodžiai. 

— Nuo ponios Tačit atvažiavimo ji tokia ori pasidarė, — pasakė 
sesuo. 

Izabelė šį teiginį atrėmė labai rimtai: 

— Nekalbėk taip, Lile, aš visai ne ori. 

— Čia nieko blogo, — tarė nuolaidžioji Lilė. 

— Bet dėl ponios Tačit atvažiavimo nebuvo ko oriai pasidaryti. 

— O, ji oresnė negu bet kada! — sušuko Ladlou. 

— Jeigu aš kada ir būsiu ori, tai dėl rimtesnės priežasties. 

„Ar ori ji buvo pasidariusi, ar ne, bet jautėsi kitaip, sakytum jai 
būtų kas atsitikę. Likusi visą vakarą viena, atsisėdo po lempa, bet 
rankos nekilo prie jokio įprasto darbo. Tada atsistojo, pavaikščiojo 
po kambarį, perėjo iš vieno kambario į kitą, laikydamasi tų vietų, 
kur nesiekė lempos šviesa. Ji nerimo, netgi jaudinosi, tarpais ją net 
drebulys nukrėsdavo. Tai, kas atsitiko, buvo kur kas reikšmingiau, 
negu atrodė: jos gyvenime iš tikrųjų įvyko permaina. Ką ji atneš, 
dar neaišku, tačiau Izabelės padėtyje bet kokia permaina sveikintina. 
Mergina troško atkirsti praeitį ir, kaip pati sau sakė, atversti naują 
lapą. Tas noras užgimė ne dabar, jis buvo toks įprastas kaip lietaus 
lašų barbenimas į palangę ir ne kartą jau buvo pastūmėjęs mėginti 
viską nuo pradžių. Sėdėdama pritemusiame salono kampe, ji užsi- 
merkė — ne norėdama užsimiršti, o greičiau todėl, kad buvo įsiaudri- 
nusi ir troško pristabdyti tiek daug vienu kartu užplūdusių reginių. 
Jos vaizduotė nuo seno buvo juokingai laki: jeigu jai uždarydavai 
duris, ji išlėkdavo pro langą. Izabelė nebuvo įpratus laikyti jos už 
brauktų, ir svarbiais momentais, kai labai praverstų šaltas pro- 
tas, ji skaudžiai atmokėdavo, paleidusi fantazijos vadžias ir nepaklau- 
siusi proto balso. Dabar, kai jautė, jog išmušė permainos valanda, 
palengva sugrįžo ir ją apsupo vaizdai to gyvenimo, iš kurio ji tik- 
riausiai išeis. Grįžo jos gyvenimo metai, valandos, ir tyloje, trikdomoje 
tik bronzinio laikrodžio tiksėjimo, plaukė ir plaukė priešais ją. Jos 
gyvenimas buvo laimingas, ji dalinga mergina — šita tiesa ryškėjo 
labiausiai. Ji turėjo viską, kas geriausia, o pasaulyje, kur dauguma 
žmonių gyvena nepavydėtinai, nepatirti jokių nemalonumų — pri- 
valumas. Izabelei atrodė, kad ji gal net per mažai patyrusi nemalo- 
numų, nes iš literatūros žinojo, jog jie būna ir įdomūs ar net pa- 


43 IV skyrius 


mokantys. Tėvas ją nuo viso to apsaugojo — gražus, mylimas tė- 
vas, pats bjaurėjęsis viskuo, kas nemalonu. Tikra laimė būti tokio 
dukrai, Izabelė netgi didžiavosi savo tėvu. Tik po jo mirties ji suprato. 
kad į vaikus jis visad buvo atsisukęs šviesiąja puse, o kasdienybėje, 
ne užmojuose, anaiptol nesugebėjo išvengti susidūrimo su gyvenimo 
bijaurastimi. Bet tai tik žadino dar didesnį švelnumą: jai netgi buvo 
kone skaudu, kad jo būta pernelyg plačios ir geros širdies, perne- 
lyg abejingo žemiems išskaičiavimams. Teisybė, ne vienas manė, 
kad jo abejingumas neturėjo ribų, ypač nemažas būrys tų, kuriems 
jis buvo skolingas. Savo nuomonės jie Izabelei nesakė, bet skaitytojui 
gal bus įdomu žinoti: jie pripažino, kad velionis ponas Arčeris turėjo 
kaip reta gerą galvą ir talentą traukti žmones (traukti iš žmonių — 
kaip pasakė vienas iš jų), bet savo gyvenimą praleido niekais. Praš- 
vaistė nemažą palikimą, užė siaubingai, ir niekam ne paslaptis, kad 
lošė neskaičiuodamas. Vienas kitas aštresnis kritikas netgi jį kaltino 
dukterų neauklėjus. Jos negavo nuoseklaus mokslo, neturėjo pasto- 
vių namų — kartu buvo ir lepinamos, ir neprižiūrimos; gyvendavo su 
auklėmis ar guvernantėmis (dažniausiai labai prastomis), o jei jas 
atiduodavo nei į šiokias, nei į tokias prancūzų laikomas mokyklas, 
tai gale mėnesio iš ten atsiimdavo apsiašarojusias. Šitoks požiūris 
būtų papiktinęs Izabelę, nes, jos įsitikinimu, ji turėjusi kuo geriau- 
sias sąlygas. Netgi kai tėvas trims mėnesiams paliko dukteris Neufša- 
telyje prancuzės bonne* globai, o toji pabėgo su rusų aristokratu, 
apsistojusiu tame pačiame viešbutyje, netgi tokia neįprasta padėtis 
(mergaitė buvo vienuolikos metų) jai nepasirodė nei baugi, nei gėdin- 
ga, o tik kaip spalvingas liberalaus auklėjimo epizodas. Jos tėvas buvo 
labai plačių pažiūrų ir jei kartais pasiblaškydavo ar pasielgdavo 
beatodairiškai, tai tik šitai įrodydamas. Jis norėjo, kad dukterys, tegu 
dar vaikai, kuo daugiau pamatytų pasaulio, ir todėl, ligi Izabelei 
suėjo keturiolika, tris kartus persigabeno jas per Atlantą, kas sykį 
po kelis mėnesius duodamas progos pasižvalgyti po svečias šalis, 
tačiau per tokį laiką mūsų herojės smalsumas būdavo tik sužadinamas, 
o ne patenkinamas. Izabelė turėjo būti karšta tėvo šalininkė, nes ji 
buvo toji iš jo trijulės, kuri kompensuodavo gyvenimo puses, apie 
kurias jis nekalbėdavo. Prieš galą jau jam nebuvo gaila palikti šio 
pasaulio, kuriame kuo eini senyn, tuo sunkyn rasti malonumų, tik 
buvo skaudu skirtis su protingąja, neprilygstamąja, nepaprasta savo 


* Auklė (pranc.). 

mergaite. Vėliau, kelionėms į Europą užsibaigus, jis vis stengėsi 
tenkinti dukterų norus, ir, nors pats turėjo piniginių sunkumų, mer- 
gaitėms niekas nedrumstė nepamatuoto įsitikinimo, kad jos yra pa- 
kankamai turtingos. Izabelė, kad ir labai gerai šoko, neprisiminė, 
jog Niujorke per šokių vakarus būtų buvusi labai stvarstoma; sesuo 
Edita, kaip visi tvirtino, turėjo daug didesnį pasisekimą. Editos sėk- 
mė buvo stulbinanti, ir Iz+belė blaiviai vertino tiek sesers pranašumą, 
tiek tai, kad jos pačios sugebėjimai laigyti, šokinėti ir krykštauti — 
be to, darant deramą įspūdį — buvo gana riboti. Devyniolika iš dvi- 
dešimties žmonių (įskaitant ir pačią Izabelę) pripažino Editą esant 
daug gražesnę už ją, tačiau tas dvidešimtasis ne tik būtų paneigęs 
tokią nuomonę, bet ir apšaukęs anuos devyniolika estetiniais stor- 
žieviais. Nenumaldomas noras patikti Izabelės širdies gilumoje buvo 
netgi stipresnis negu Editos, bet šios mergaitės širdies giluma buvo 
labai nuošali vieta, kurios atsiskleidimui nuolatos sukliudydavo viso- 
kios įgeidžios jėgos. Izabelė susitikdavo su sesers garbintojais, kurie 
pas tą plūsdavo būriais, bet jie visi jos privengė manydami, kad po- 
kalbiui su ja reikia būti gerai pasikausčius. Labai apsiskaičiusios 
merginos vardas gaubė ją kaip debesų skraistė senovės epo deivę 
ir savaime įpareigodavo pašnekovą liesti sudėtingus klausimus ir išlai- 
kyti šaltą pokalbio toną. Vargšei mergaitei patiko, kad ją laiko pro- 
tinga, bet nepatiko, kad vadindavo prisiskaitėle, todėl stengėsi skai- 
tyti, kai niekas nemato, ir nors turėjo puiki4 atmintį, niekur nekai- 
šiojo citatų. Ji labai troško Žinių, ir iš tiesų jai arčiau širdies buvo 
visokios kitokios, ne knyginės žinios; jos noras pažinti gyvenimą buvo 
neišsenkantis, ji išplėtusi akis nuolat dairėsi aplinkui ir stebėjosi. Ji 
nešiojosi savy didelį gyvasties kraitį, ir jai didžiausias džiaugsmas bū- 
davo pajusti, kad tarp jos širdies plakimo ir pasaulio pulso yra darna. 
Todėl ji mėgdavo didelius žmonių susibūrimus, beribes erdves, knygas 
apie revoliucijas ir karus, istorinius paveikslus — vardan tokios temos 
ji atleisdavo ir prastą meninį jų lygi. Kai vyko Pilietinis karas“, 
Izabelė dar buvo mergaičiukė, bet mėnesių mienusiais gyveno lyg 
ekstazėje ir kartais pati susigriebdavo (be galo suglumdama), jog 
vienodai žavisi abiejų pusių narsa. Žinoma, jaunikaičių atsargumas 
nebuvo toks besaikis. kad jie būtų apskelbę ją aiskalune, o tie, kuriems 
šalia jos imdavo smarkiau plakti širdis, galvos nėpamesdavo, ir 
Izabelė taip ir liko neišmokusi jos amžiui ir lyčiai deramų mokslų. 
Ji turėjo visko, ko reikia jaunai merginai: gerumo, gerbėjų, kompli- 
mentų, gėlių, supratimą, kad gali naudotis visomis savo rato privi- 

legijomis, daug progų pašokti, kiek širdis trokšta naujų suknelių, 
londoniškąjį „Spekteitorių“", spaudos naujienas, Guno muziką, Brau- 
ningo poeziją ir Džordž Eliot prozą. 

Visi tie dalykai, atminties prikelti, dabar šmėkščiojo prieš akis 
kaip daugybė vaizdų ir žmonių. Atgijo, kas buvo primiršta, o kas 
tik neseniai atrodė reikšminga, išnyko iš regračio. Viskas mirgėjo kaip 
kaleidoskope, bet šio žaislo sukimąsi pagaliau sustabdė tarnas, atėjęs 
pranešti, kad jos teiraujasi kažkoks ponas. Tas ponas — tai Kasparas 
Gudvudas, padorus vaikinas bostonietis, prieš kokius metus susi- 
pažinęs su panele Arčer ir laikąs ją gražiausia to meto mergina; pa- 
gal mano anksčiau užsimintą taisyklę, tą metą jis vadino kvailu istori- 
jos laikotarpiu. Jis kartais parašydavo jai ir prieš savaitę ar dvi buvo 
atsiuntęs laišką iš Niujorko. Ji spėjo, kad jis gali atvažiuoti, ir ši 
nuojauta jos neapleido tą visą lietingą dieną. Tačiau dabar, sužinojusi, 
kad jis jau čia, nelinko su juo susitikti. Jis buvo šauniausias vaikinas iš 
visų jos pažįstamų, tikrai be priekaištų, ir ji žiūrėjo į jį su didele, ne- 
paprasta pagarba. Jokiam kitam žmogui ji tokios nejautė. Sklido 
kalbos, kad jis ketina ją vesti, bet tai, aišku, buvo jųdviejų reitalas. 
Tvirtai galime pasakyti tik tiek, jog jis buvo kelioms dienonis +. 1va- 
žiavęs į Niujorką, tikėdamasis ten ją susitikti, o kai sužinojo, kad 
ji dar Olbanyje, tai ir atvyko čion su ja pasimatyti. Izabelė valandėlę 
delsė, vaikščiojo po kambarį, naujai pajutusi, kad viskas yra kur kas 
sudėtingiau. Bet galų gale išėjo iš kambario ir rado jį stovintį netoli 
lempos. Jis buvo aukštas, tvirtas, gal kiek nelankstus, liesas ir tamsaus 
gymio. Jo grožis buvo ne romantiškas, o veikiau nepastebimas, bet 
veidas traukė dėmesį, traukė žaviomis nepaprastai įdėmiomis mėly- 
nomis akimis, tarsi labiau derančiomis šviesesnio gymio žmogui negu 
jis, ir kampuotu smakru, rodančiu, kaip manoma, ryžtingumą. Izabelė 
pati sau pamanė, kad tą vakarą jis tikrai rodė ryžtingumą, bet nepai- 
sant to, po pusvalandžio Kasparas Gudvudas, atvykęs čia pilnas pasi- 
ryžimo ir vilčių, išėjo jausdamasis pralaimėjęs. Dera pridurti, kad jis 
buvo ne iš tų, kuriuos pralaimėjimas lengvai palaužia. 

Ralfas Tačitas viską vertino filosofiškai, bet vis dėlto į motinos 
duris (be penkiolikos septynios) pasibeldė labai nekantriai. Netgi 
filosofai būna šališki, ir reikia pripažinti, kad iš abiejų tėvų jo šir- 
dis ir švelnūs jausmai labiau linko prie tėvo. Jis, kaip Ralfas sau 
pagalvodavo, buvo labiau motiniškas, o motina savo ruožtu daugiau 
tėviška, ar, anot to meto šnekos, gubernatoriška. Ir vis tiek ji labai 
mylėjo savo vienturtį ir reikalaudavo, kad tris mėnesius per metus 
jis praleistų su ja. Ralfas teisingai vertino motinos jausmus, bet ir 
suprato, kad jos mintyse ir tiksliai surikiuotame, aptarnautame gy- 
venime jo vieta buvo po kitų, jai svarbesnių rūpesčių — po sužiū- 
rėjimo. kad tiksliai funkcionuotų visi jos valios vykdytojai. Ralfas 
rado motiną jau apsirengusią pietums, ji apkabino sūnų pirštinė- 
tomis rankomis ir pasisodino ant sofos šalia savęs. Smulkiai kvotė 
apie vyro ir apie jo paties sveikatą ir, išgirdusi ne itin džiugias Ži- 
nias, pasakė, jog galutinai įsitikino, kokia ji išmintinga, kad saugosi 
Anglijos klimato. Tokiame klimate ir ji, ko gero, pasiduotų. Ralfas 
nusišypsojo nuo minties, kad jo mama kam nors pasiduotų, bet jai 
nebepriminė, kad Anglijos klimatas nekaltas dėl jo negalios, — juk 
kasmet didesnę dalį laiko praleidžia svetur. 

Jis dar buvo mažas, kai jo tėvas Danielis Treisis Tačitas, kilimo 
iš Ratlendo, Ver. monio valstijos, atvyko į Angliją kaip pavaldus vieno 
banko partneris, o po kokių dešimties metų tapo vyriausiuoju jo val- 
dytoju. Danielis Tačitas suprato, kad naujoje tėvynėje jam teks nu- 
gyventi gyvenimą, ir žiūrėjo į tai sveikai, paprastai, stengdamasis 
čia pritapti. Bet širdies gilumoje nežadėjo nuamerikonėti, o tuo labiau 
neketino savo vienturčio sunaus mokyti tokio subtilaus meno. Jam 
atrodė — didelio čia daikto prisitaikyti ir gyventi Anglijoje neatsi- 
vertusiam, ir savaime suprantama, jis neabejojo, kad teisėtas jo 
paveldėtojas po jo mirties tvarkys pilką seną banką ta pačia šviesia 
amerikietiška dvasia. O kad ta dvasia būtų kuo stipresnė, eiti mokslų 
jis išsiuntė sūnų į tėvynę. Ralfas kelerius metus mokėsi Amerikos mo- 
kykloje, gavo Amerikos universiteto diplomą, o kai grįžęs tėvui pasiro- 
dė pernelyg suamerikonėjęs, buvo pasiųstas trejiems metams į Oks- 
fordą. Oksfordas nustelbė Harvardą , ir Ralfas pagaliau tapo pa- 
kankamai angliškas. Išoriškai jis niekur nepažeisdavo įsigalėjusių 
visuomenės normų, bet tai buvo tik kaukė, o po ja slėpėsi savarankus 
protas, nepasiduodantis kitų įtakai, iš prigimties linkęs į riziką, ironi- 

ją, pasineriantis į beribę nuomonių laisvę. Ralfas buvo daug žadan- 
tis jaunuolis, ir tėvas neatsidžiaugė, kad Oksforde jis mokėsi puikiai, 
ir visi labai gailėjosi, kad tokiam protingam vaikinui čia užkirsti keliai 
į politinę karjerą'“". Karjerą būtų galėjęs padaryti grįžęs į tėvynę 
(nors dar tikrai nežinia), bet netgi jei ponas Tačitas būtų norėjęs 
su sūnum gyventi atskirai (0 jis nenorėjo), Ralfui pačiam būtų buvę 
sunku pastoviai gyventi vandens tyrų atskirtam nuo tėvo, kurį laikė 
geriausiu savo draugu. Jis ne tik mylėjo tėvą, bet žavėjosi juo ir 
džiaugėsi, kad turi progos jį stebėti. Danielis Tačitas, jo išmanymu, 
buvo genialus, ir Ralfas, nors pats neturėjo polinkio bankininkavi- 
mui, pasiryžo tiek prasilavinti, kad galėtų įvertinti, kokio masto 
figūra šioje srityje yra jo tėvas. Bet ne tuo labiausiai Ralfas gėrėjosi, 
o tuo, kad visiems, kas tik mėgino įlįsti į jo vidų, jis atstatydavo glotnų 
lyg Anglijos klimato nušlifuotas dramblio kaulas paviršių, ir niekas 
giliau į jį neįsiskverbdavo. Danielis Tačitas nėjo mokslų nei Harvarde, 
nei Oksforde, ir pats kaltas, kad sūnui į rankas įdavė moderniojo kri- 
tiškumo raktą. Ralfas, nors jo galva knibždėte knibždėjo tokių idėjų, 
kokių tėvas nė iš tolo nenumanė, labai vertino tėvo savitumą. Yra pap- 
litusi teisinga ar klaidinga nuomonė, jog amerikiečiai svečiose šalyse iš- 
kart pritampa, bet ponui Tačitui ne per didžiausias jo lankstumas laida- 
vo pusę sėkmės. Jis išlaikė nepasikeitusius prigimtinius savo bruožus, ir 
jo kalbėsena, kuri sūnui taip patiko, buvo visai tokia pat kaip graž- 
bylingosiose Naujosios Anglijos vietovėse. Į gyvenimo pabaigą jis 
buvo pasidaręs vienodai nuosaikus ir turtingas, mokėjo pažinti žmo- 
nes, su visais elgėsi kaip lygus su lygiu, ir jo visuomeninė padėtis, 
dėl kurios niekad nesuko galvos, buvo bekliaudė tarsi nepaliestas 
prisirpęs vaisius. Gal dėl stokos vaizduotės ar vadinamojo istorinio 
sąmoningumo jis buvo aklas ir kurčias daugeliui angliško gyvenimo 
įtaigų, kurioms neatsispiria išprusę svetimtaučiai. Jis taip ir nepas- 
tebėjo kai kurių skirtumų, neįgijo kai kurių įpročių, o į kai kurias 
tamsias puses nė nesigilino. O jei būtų pradėjęs gilintis, sulig ta diena 
sūnaus akyse būtų daug nustojęs. 

Ralfas po Oksfordo porą metų keliavo, paskui atsisėdo ant aukš- 
tos kėdės tėvo banke. Tokios padėties atsakomybė ir garbė, manau, 
nėra matuojama kėdės aukščiu, o greičiau priklauso nuo kitokių da- 
lykų, ir Ralfas, būdamas labai ilgų kojų, darbe daugiau mėgo sto- 
vėti ir net vaikštinėti. Tačiau šiai veiklai jis negalėjo ilgam atsidėti, 
nes po kokių pusantrų metų rimtai pablogėjo sveikata. Jis smarkiai 
persišaldė, tai krito ant plaučių, ir jie visai sukiužo. Teko mesti darbą 

ir ligi smulkmenų laikytis liūdno prisakymo rūpintis savimi. Iš pra- 
džių jis šito ėrnėsi atgaliom rankom, jam atrodė, kad prižiūri jokiais 
būdais ne save patį, o kažką kitą, kažkokį niekam neįdomų, niekuo 
nesidomintį asmenį, su kuriuo neturi nieko bendro. Apsipratus tas 
asmuo pasidarė priimtinesnis, ir Ralfas pamažėle nenorom tapo jam 
atlaidus, netgi šiek tiek pagarbus. Nelaimė daug ką suartina, ir mūsų 
jaunuolis, nujausdamas, kad pakibo didelė grėsmė, pats neatsistebė- 
damas blaivia savo nuovoka, tiek dėmesio pradėjo skirti šiam nedėkin- 
gam globotiniui, kad jo pastangos nenuėjo veltui, ir vargšelis liko 
gyvas. Vienas jo plautis ėmė gyti, antrasis lyg ir pasekė pirmojo pa- 
vyzdžiu, 17 Ralfui buvo pasakyta, kad jis gali dar pratęsti visą tuziną 
žiemų, jei jas leis tokiame klimate, kur džiovininkai daugiausia suplau- 
kia. Jis buvo itin pamėgęs Londoną, todėl keikė nuobodžią tremti, 
keikė savo padėtį, bet prie jos prisiderino ir, ilgainiui įsitikinęs, kad 
jautrusis į0 organas su dėkingumu reaguoja net į tas nenorom teikia- 
mas malones, ėmė jas seikėti dosnesne ranka. Jis, kaip sakoma, žie- 
modavo užsienyje, šildydavosi saulėje, per vėją neidavo iš namų, 
per lietų pragulėdavo lovoje, o kelis kartus, kai ištisą naktį prasnigo, 
kad kiek būtų iš patalo ir nebepakilęs. 

Jam labai padėjo abejingumas — tos slaptos sankaupos, kurios 
tarsi stora pyrago riekė, įdėta senos mielos auklės į mokyklinį krep- 
šelį, lengvino jo aukas, nes jo sveikata buvo labai bloga, ir jėgų teužte- 
ko tik toms nelengvoms grumtynėms. Kaip pats sau sakė, jis ne- 
turėjęs ypatingų potraukiu kokiai veiklos sričiai, tai jam bent netekę 
ko labai ir prarasti. Tačiau dabar kartais vėl tarsi padvelkdavo 
uždrausto vaisiaus kvapas, primindamas, jog nėra didesnio malonumo 
kaip veiklos sūkurys. Gyventi taip, kaip jis dabar gyveno,— tai 
nelyginant skaityti geros knygos prastą vertimą, o tai menkas džiaugs- 
mas jaunam žmogui, jaučiančiam, kad iš jo būtų išėjęs puikus ling- 
vistas. Vienos žiemos būdavo sunkesnės, kitos lengvesnės, ir geriau 
pasijutęs, jis vildavosi visiškai pasveiksiąs. Kai prasidėjo mūsų pasa- 
kojimas, jau kokie trėji metai ši viltis buvo žlugusi; tuo kartu Anglijoje 
jis užsibuvo ilgiau negu visad ir prasti orai užklupo jį dar neišvykusį 
į; Alžyrą. Jis ten nuvyko leisgyvis ir kelias savaites prakabojo tarp 
gyvenimo ir mirties. Pasitaisė per stebuklą ir sulig pirmaisiais žings- 
niais suprato, jog tokie stebuklai nesikartoja. Jis tarė sau, kad jo 
dienos suskaitytos ir ne pro šalį tai atminti, tačiau duotomis dienomis 
jis dar gali pagal jėgas džiaugtis. Kai žinojo, kad jau neilgai, ypatingo 
pasitenkinimo ėmė teikti nėįmantrus naudojimasis savo sugebėjimais; 

jam regėjosi, kad jis pirmasis atrado, koks malonumas yra mąstyti. 
Tas laikas, kai buvo sunku atsisakyti minties apie iškilimą, — minties, 
nors ir nekonkrečios, bet įkyrios, minties, nors ir kovojančios širdyje 
su blaiviais savikritikos protrūkiais, bet malonios, — jau buvo praė- 
jęs. Draugams jis atrodė daug žvalesnis, supratingai linguodami 
galvas jie priskyrė tai jo sveikimui. Tačiau Ralfo giedra buvo tik 
kuokštas laukinių gėlių, prasikalusių pro griuvėsius. 

Galimas daiktas, stebėjimo malonumas buvo pagrindinė priežas- 
tis, kodėl Ralfas taip greitai atkreipė dėmesį į šią atvykusią merginą, 
kuri aiškiai buvo ne lėkšta. Kažkoks balsas jam pakuždėjo, kad jei 
nepraras saiko, jis turės užsiėmimą ilgam. Apibendrinant reikia pri- 
durti, jog galimybė mylėti — o ne būti mylimam — nebuvo išbraukta 
iš apkarpytų jo ateities planų. Jis tik buvo uždraudęs jausmams iš- 
siveržti audringai. Tačiau nepanašu, kad jis galėtų sukelti pusseserei 
aistrą, 0 ir ji negalėtų jam, net jei ir pasistengtų. 

— O dabar papasakokite apie tą merginą,— tarė jis motinai.— 
Ką žadate su ja daryu? 

Ponia Tačit atsakė iš karto: 

— Žadu prašyti tėvo, kad pakviestų ją tris ar keturias savai- 
tes paviešėti Gardenkorte. 

— Kam taip ceremonialiai? — tarė Ralfas.— Tėvas ir šiaip ją 
pakvies. 

— O ką aš žinau. Ji mano dukterėčia, ne jo. 

— Viešpatie, koks savininkiškumas, mama! Tuo labiau jis ją 
pakvies. O paskui, po trijų mėnesių — niekų darbas užsikviesti varg- 
šę mergaitę trims ar keturioms savaitėms — ką tuomet žadate su 
ja veikti? 

— Ketinu nuvežti į Paryžių. Be to, aprengti. 

— A, taip, aišku. O šalia to? 

— Pasikviesiu rudeniui į Florenciją. 

— Mama. Juk čia neesminiai dalykai.— pasakė Ralfas.— Man 
įdomu, ką jūs platesne prasme ketinate su ja daryti. 

— Atlikti jai savo pareigą! — pareiškė ponia Tačit ir pridūrė: — 
Tau, matyt, jos labai gaila. 

— O ne, aš jos visai nesigailiu. Ji man nepasirodė verta gai- 
lesčio. Greičiau aš jai pavydžiu. O kad būtų aiškiau, nors bendrais 
bruožais pasakykit, kaip jūs suprantate jai savo pareigą. 

— Parodyti jai keturias Europos valstybes — dvi leisiu pačiai išsi- 

rinkti — ir duoti galimybę patobulinti prancūzų kalbą, nors pran- 
cūziškai ji ir taip labai gerai kalba. 

Ralfas patempė lūpą. 

— (Gana sausas pasiūlymas, netgi jei dvi šalis ji galės pati išsi- 
rinkti. 

— Jeigu sausas, — nusijuokė motina, — nebijok, Izabelė mokės 
sudrėkinti. Ji gaivi kaip vasaros lietus. 

— Manote, kad ji turtingos prigimties? 

— Aš nežinau jos prigimties turtų, bet ji nekvaila — stiprios 
valios ir gyvo būdo. Ji.nuobodulio nepažįsta. 

— Labai tikiu,— atsakė Ralfas ir ūmai pridūrė: — O kaip judvi 
sutariate? 

— Ar tu nori pasakyti, kad aš nuobodi? Ji apie mane taip nemano. 
Gal kitoms merginoms aš tokia ir pasirodyčiau, bet Izabelė per daug 
protinga. Man regis, aš jai juokinga. Mudvi sutariame, nes aš ją 
suprantu, tokias merginas pažįstu. Ji labai tiesi, 1r aš labai tiesi, mudvi 
žinome, ko vienai iš kitos tikėtis. 

— O mama,— sušuko Ralfas, — kas nežino, ko iš jūsų tikėtis! 
Jūs mane nustebinote tik vieną kartą, šiandieną — atveždama man 
dovanų gražią pusseserę, apie kurią nė girdėti nebuvau gir- 
dėjęs. 

— Tau ji labai graži? 

— Tikrai labai graži, bet ne tai svarbiausia. Man padarė įspūdį, 
kad ji ne tokia kaip visos. Kas ši savita būtybė? Ką ji veikia? Kur ją 
radote ir kaip susipažinote? 

— Susiradau sename name Olbanyje, sėdinčią lietingą dieną 
niūriame kambaryje, skaitančią storą knygą ir mirštančią iš nuobo- 
dulio. Ji pati nenutuokė, kaip jai nuobodu, bet kai atvėriau jai akis, 
ji, regis, buvo man labai dėkinga už tokią paslaugą. Tu gal pasakysi, 
kad be reikalo apšviečiau jai protą, geriau būčiau nesikišusi. Čia 
daug tiesos, bet aš elgiausi pagal sąžinę: mačiau, jog mergaitė ko 
geresnio verta. Ir man atėjo mintis, kad padarysiu jai gera, jei pa- 
siimsiu drauge ir parodysiu pasaulio. Ji vedasi pažįstanti pasaulį kaip 
dauguma merginų Amerikoje, bet kaip dauguma merginų Amerikoje 
j1 juokingai klysta. Jei nori žinoti, aš manau, kad su ja rodytis man 
bus garbė. Man patinka, kad žmonės apie mane gerai galvotų, o mano 
amžiaus moteriai nieko nėra parankiau kaip žavi dukterėčia. Tu 
žinai, aš ilgus metus nesimačiau su savo sesers dukterimis, jų tėvas 
buvo visais atžvilgiais smerktinas. Bet aš seniai ketinau joms padėti, 

kai jis pasitrauks į amžino poilsio vietą. Susižinojau, kur jos yra, ir be 
jokio įspėjimo tiesiai nuėjau ir prisistačiau. Dar yra dvi seserys, abi 
ištekėjusios, bet aš mačiau tik vyresniąją, kurios vyras, beje, labai 
netašytas. Jo žmona, vardu Lilė, baisiai apsidžiaugė, kad aš pasirū- 
pinsiu Izabele, sakė, kad jos seseriai tik to ir reikėjo. Ji kalbėjo apie 
seserį kaip apie jauną talentą, kuriam trūksta paskatinimo ir paramos. 
Gal Izabelė ir talentinga, bet šiuo metu aš dar nesu atskleidusi, kur 
jos talentas. Ponia Ladlou ypač karštai pritarė, kad vežčiausi Iza- 
belę į Europą. Jiems visiems Europa — tai emigrantų uostas, prieg- 
lobstis, išsigelbėjimas nuo per didelio gyventojų skaičiaus. Izabelė 
rasi ir pati labai džiaugėsi, kad važiuos į Europą, ir šį klausimą leng- 
vai išsprendėme. Buvo šiokių tokių keblumų dėl pinigų, nes ji ne- 
mėgsta būti kam nors skolinga. Bet ji pati turi bent kiek lėšų ir manosi 
keliaujanti už savus pinigus. 

Ralfas atidžiai išklausė šią išsamią ataskaitą, ir jo susidomėjimas 
ta Žmogysta nė kiek nesumažėjo. 

— O, jei ji turi talentą, — tarė jis, — reikia atskleisti — kokį. 
Gal kartais vyrus vilioti? 

— Nemanau. Iš pirmo toks įspūdis gali susidaryti, bet jis klai- 
dingas. Ją perprasti tau nebus lengva. 

— Vadinasi, Vorbertonas prašovė? — džiugiai sušuko Ralfas.— 
O puikavosi savo atradimu! 

Motina papurtė galvą. 

— Ne lordui Vorbertonui ją permanyti. Lai nė nebando. 

— Jis labai protingas, — pasakė Ralfas, — bet ir jam į sveikatą 
kartais pasukti galvą. 

— Izabelė su malonumu jam pasuks galvą, — tarė ponia Tačit. 

Sūnus susiraukė. 

— O ką ji žino apie lordus? 

— - Nieko, užtat jam bus dar didesnis galvosūkis. 

Ralfas į šiuos žodžius nusijuokė ir pažvelgė pro langą. Paskui 
paklausė: 

— Ar nežadate nulipti ir pasisveikinti su tėčiu? 

— Be penkiolikos aštuntą, — atsakė motina. 

Sūnus žvilgterėjo į laikrodį. 

— Tai dar penkiolika minučių. Ką nors daugiau papasakokite 
apie Izabelę. 

Ponia Tačit negirdom nuleido šį jo prašymą ir pasakė, kad pats 
tegul savo nuomonę susidarąs. 

— Taigi,— vis nepasidavė Ralfas, — ji iš tiesų darys jums garbę. 
O bėdos ar nepridarys? 

— Nemanau, o jei ir pridarytų, manęs neatbaidys. Manęs taip 
greit neatbaidysi. 

— Ji man pasirodė labai natūrali. 

— Su natūraliais žmonėmis nėra suhku. 

— O taip, — sutiko Ralfas,— jūs pati geriausiai tai patvirtinate. 
Jūs baisiai natūrali, ir esu tikras, jog niekam su jumis nebuvo sunku. 
Nors pačiai nėra lengva. Bet sakykit — man dabar atėjo į galvą — 
ar Izabelė moka būti atžari? 

— Ak, tavo klausimams ir galo nebus! — nebeapsikentė motina.— 
Kiek tu mane kamantinėsi! Pats darykis išvadas! 

Jo klausimai dar nebuvo išsibaigę. 

— Bet jūs man taip ir neatsakėte, ką ketinate su ja veikti. 

— Ką su ja veiksiu? Tu taip šneki lyg ji būtų kartūno atraiža. 
Aš su ja ničnieko nežadu veikti; ką norės, tą pati ir veiks. Ji mane 
įspėjo. 

— Vadinasi, toje telegramoje jūs norėjote pasakyti, jog Izabelė 
savarankiška. 

— Labai aš žinau, ką noriu savo telegramose pasakyti, ypač kai 
jas siunčiu iš Amerikos. Aiškumas brangiai kainuoja. Einam žemyn 
pas tėvą. 

— Dar nėra be penkiolikos aštuonios, — pasakė Ralfas. 

— Turiu atsižvelgti, kad jis nekantrauja,— atsakė ponia Tačit. 

Apie tėvo nekantrumą Ralfas turėjo savo nuomonę, bet nutylėjo ir 
pasiūlė motinai ranką. Lipant su ja už parankės erdviais, nuo laiko 
patamsėjusiais ąžuolo laiptais su patogiais turėklais — viena iš Garden- 
korto grožybių — buvo labai patogu susistabdyti motiną ant vidurinės 
laiptų aikštelės. Jis nusišypsojo: 

— Ar nesumanėt jos ištekinti? 

— Ištekinti? Kodėl jai turėčiau iškrėsti tokią išdaigą? Beje, ji be 
niekieno pagalbos pati gali ištekėti. Tam turi visus duomenis. 

— Ar čia užuomina, kad ji jau nusižiūrėjus jaunikį? 

— Nežinau, ar tai jos jaunikis, bet yra kažkoks jaunas bosto- 
nietis... 

Ralfas ėmė lipti žemyn; nebuvo linkęs klausytis apie jauną bosto- 
nietį. 

— Kaip tėvas sako, jos visos susižadėjusios. 

Motina jam buvo sakiusi, kad smalsumą tenkintų iš pirmų lūpų, 

ir greit jis įsitikino, kad progų tam bus ligi valiai. Su šia jauna giminai- 
te jiedu ilgokai šnekučiavosi vienu du likę svetainėje. Lordas Vor- 
bertonas, kuris buvo atjojęs iš namų už kokių dešimties mylių, prieš 
pietus atsisveikino ir sėdo ant žirgo; po pietų ponas ir ponia Tačit 
dar valandą iš mandagumo pabendravo ir su labai įtikinamu pasiteisi- 
nimu, jog yra pavargę, pasitraukė kiekvienas į savo kambarius. Ralfas 
kokią valandą kalbėjosi su pussesere; nors ji visą pusdienį išbuvo 
kelionėje, nė kiek neatrodė nusikamavusi. O iš tiesų buvo pavargusi 
ir žinojo, kad kitą dieną atsiims, bet toks buvo jos įprotis — neprisi- 
pažinti nuvargusiai ligi paskutiniųjų ir tik tada pasiduoti, kai visai 
nusibaigia. Tą kartą nekalta vaidyba daug nekainavo, nes buvo įdomu, 
ją užnešė, kaip pati sau sakydavo. Ji paprašė Ralfo parodyti paveiks- 
lus; jų čia buvo nemaža, dauguma Ralfo išrinkti. Geriausieji kabėjo 
ąžuolinėje, puikių proporcijų galerijoje, vakarais paprastai apšviestoje, 
kurios abiejuose galuose buvo po svetainę. Gerai apžiūrėti paveiks- 
lus šviesos buvo mažoka ir vertėjo palaukti rytojaus. Taip Ralfas 
ir išdrįso pasiūlyti, bet Izabelė, nors ir šypsojosi, atrodė nusivy- 
lusi. 

— Jeigu galima, aš dabar nors greitom apžvelgsiu,— pasakė. 
Ji buvo nekantri, pati žinojo, kad tokia yra, bet būti kitokia negalėjo. 

„Jos neperkalbėsi“,— tarė sau Ralfas, tarė be irzlumo; jos at- 
kaklumas jam netgi patiko. 

Lempos, vienodais tarpais viena nuo kitos pritvirtintos konsolėmis, 
skleidė blausoką, bet malonią šviesą. Ji krito ant neryškių spalvingų 
kvadratų, ant matinio sunkių rėmų aukso, nuo jos spindėjo išvaškuo- 
tos galerijos grindys. Ralfas pasiėmė žvakidę ir gręžiojosi, rodydamas, 
kas jam labiausiai patinka; Izabelė ėjo nuo vieno paveikslo prie kito 
vis aikčiodama čia balsu, čia pašnibždom. Ralfas nustebo — ji aiškiai 
nusimanė tapyboje, turėjo įgimtą skonį. Ji paėmė iš jo žvakidę ir tai 
vienur, tai kitur pasišviesdavo; žvakidę ji laikė aukštai, Ralfo, susto- 
jusio vidury galerijos, žvilgsnis krypo ne tiek į paveikslus, kiek į ją. 
Teisybė, jis nepralošė, kad žvilgsnis ne ten krypo, nes į ją buvo daugiau 
ko pažiūrėti nei į meno kūrinius. Ji buvo neabejotinai liekna, nenu- 
ginčijamai grakšti ir akivaizdžiai aukšta; kai Žmonės norėdavo ją išs- 
kirti iš kitų dviejų panelių Arčer, vadindavo ją liaunąja. Tamsūs, 
kone juodi jos plaukai kėlė pavydą ne vienai moteriai; šviesios pilkš- 
vos akys, gal kiek nenuolaidžios, kai ji surimtėdavo, šiaip žavėjo 
visa sukalbamumo gama. Jie pamažėle perėjo viena galerijos puse, 
grįžo kita, ir ji pasakė: 

— O, dabar aš daugiau žinau negu ligi šiol! 

— Jūs, matyt, labai godi žinioms, — atsakė pusbrolis. 

— Turbūt; daugelis merginų baisios nemokšos. 

— Jūs man atrodot kitokia nei daugelis merginų. 

— Ak, nemaža norėtų būti kitokios, bet užtat kaip su jomis 
šnekama! — burbtelėjo Izabelė, nukreipdama nuo savęs kalbą. Po to 
greit pakeitė temą: — Sakykit, ar čia nėra šmėklų? 

— ŠSmėklų? 

— Dvasių, kurios vaidenasi. Mes Amerikoje jas taip vadiname. 

— Ir mes, jei mums pasivaidena. 

— Vadinasi, čia vaidenasi. Tokiame sename romantiškame name 
turėtų būti šmėklų. 

— Šis senas namas visai neromantiškas. Jei turite tokių iliuzijų, 
nusivilsite. Jis niauriai proziškas, o romantikos tik tiek, kiek jūs at- 
sivežėte. 

— Aš nemažai atsivežiau ir, manau, būsiu pataikiusi kaip tik 
į tą vietą. 

— Taip, jei norite, kad jūsų romantikai nieko neatsitiktų; mudu 
su tėvu jai tikrai nepakenksim. 

Izabelė žvilgterėjo į jį. 

— Ar, be judviejų st tėvu, daugiau čia nieko nebūna? 

— Mama, aišku. 

— O, aš pažįstu jūsų mamą; ji ne romantikė. O daugiau čia nie- 
kas nebuvoja? 

— Mažai kas. 

— Kaip gaila, aš mėgstu būti dideliam būry. 

— O, kad jums būtų smagu, mes sukviesim visą grafystę. 

— Dabar jau iš manęs šaipotės,— gana rimtai tarė mergina.— 
O koks ten džentelmenas buvo vejoje, kai aš atvažiavau? 

— Kaimynas, jis retai apsilanko. 

— Kaip gaila, jis man patiko,— atsakė Izabelė. 

— O rodos, nė žodžiu su juo nepersimetėte,— paprieštaravo 
Ralfas. 

— Tai kas, man jis vis vien patinka. Ir be galo patinka jūsų 
tėvas. 

— Tėvas negali nepatikti. Jis auksinis žmogus. 

— Kaip gaila, kad jis ligonis, — tarė Izabelė. 

— Jūs turėsite man padėti jį slaugyti; tikriausiai būtumėte gera 
siaugė. 

— Vargu, sako, aš netikusi slaugė, sako, per daug visko į galvą 
prisikalusi. Bet apie šmėklas jūs taip nieko ir neatsakėte,— pridū- 
rė ji. 

Tačiau Ralfas nuleido negirdom paskutinį sakinį. 

— Jums patinka mano tėvas ir patinka lordas Vorbertonas. Va- 
dinasi, jums ir mano mama turėtų patikti. 

— Man labai patinka jūsų mama, nes... nes... — Izabelė stengėsi 
paaiškinti, kodėl jai patinka ponia Tačit. 

— Ak, šito mes niekad nežinom! — nusijuokė Ralfas. 

— Aš visada žinau, — Žtsakė mergina.— Ogi todėl, kad ji niesis- 
tengia patikti. Jai tas pats, patiks ar ne. 

— Tad jūs ja žavitės todėl, kad ji ne tokia kaip visi. O aš labai 
į Ją nusidavęs. 

— Man atrodo, nė iš tolo. Jūs norite kitiems patikti ir stengiatės. 

— Viešpatie, jūs kiaurai matote! — sušuko jis nusiminęs ne vien 
juokom. 

— Bet jūs man vis tiek patinkate,— tęsė jo pusseserė,— o kad 
galutinai pakerėtumėte, parodykite man vaiduoklį. 

Ralfas liūdnai papurtė galvą. 

— Aš galėčiau parodyti, bet jūs vis vien jo neišvysite. Tokia 
privilegija ne kiekvienam duota. Nepavydėtina privilegija. Jaunas, 
laimingas, nesugadintas žmogus kaip jūs... toks dar nė vienas jo nere- 
gėjo. Pirma reikia kentėti, daug iškentėti ir įgyti karčios patirties. Tik 
tuomet akys būna atvertos vaiduokliams. Aš jį pamačiau jau seniai, — 
tarė Ralfas. 

— Ką tik jums sakiau, kad labai trokštu patirties, Žinių, — 
atsakė Izabelė. 

— Taip, bet smagios, malonios patirties. Jūs nesate kentėjusi, 
jūs nesutverta kančioms. Tikiuosi, niekada neišvysite vaiduoklio. 

Ji klausėsi jo įdėmiai, su šypsena lūpose, bet su savotišku rimtumu 
akyse. Nors buvo jam žavi, ji darė savimanos įspūdį, bet tai, ko gero, 
tik prisidėjo prie jos žavesio; ir jis laukė, ką ji pasakys. 

— Žinote, aš nebijau,— atsakė ji — argi ne savimanos atsa- 
kymas? 

— Nebijote kentėti? 

— Kentėti bijau. Vaiduoklių nebijau. Ir, mano nuomone, žmonės 
per daug pasiduoda kančioms, — pridūrė. 

— Neatrodo, kad jūs taip lengvai pasiduotumėte,— tarė Ralfas, 
žiūrėdamas į ją, susikišęs rankas į kišenes. 

— Nemanau, jog tai yda, — atsakė ji. — Mums neprivalu kentėti; 
mes ne tam sutverti. 

— Jūs tikrai ne tam. 

— Aš ne apie save kalbu.— Ji paėjėjo tolyn. 

— Ne, tai ne yda,— sutiko jos pusbrolis.— Būti stipriam yra 
dorybė. 

— Tik jei žmogus nesikankini, sako — tu šaltas, — pasakė Izabelė. 

Išėję iš mažesniosios svetainės, į kurią buvo grįžę iš galerijos, jiedu 
stabtelėjo hole prie laiptų. Čia Ralfas paėmė iš nišos žvakę ir padavė 
jai nakčiai. , 

— Nepaisykite, kas ką sako. Kai žmogus kankinies, sako — tu 
idiotas. Būti faimingam — didelė prasmė. 

"Ji žvilgterėjo į jį, pasiėmė žvakę ir jau vieną koją užkėlė ant laiptų. 

— Tam aš ir atvažiavau į Europą — būti laiminga. Labanaktus. 

— Labanaktis! Linkiu kuo geriausios kloties, mielai pats prie jos 
prisidėčiau. 

Ji nusisuko, ir jis žvilgsniu ją nulydėjo laiptais aukštyn. Tada, 
kaip visad kišenėse laikydamas rankas, jis grįžo į svetainę. 

Izabelė Arčer buvo prisigalvojusi visokių teorijų; jos vaizduotė 
buvo nenustygstanti. Ji buvo apdovanota imlesniu protu nei dauguma 
tų, su kuriais ją suvedė likimas, plačiau suvokdavo, kas aplink vyks- 
ta, ir jai rūpėjo sužinoti visa, kas nauja. Tiesa, Izabelės amžininkai 
pripažino, kad ji gilios išminties, tie puikūs žmonės neslėpė savo 
susižavėjimo intelektu, kurio patys nepajėgė aprėpti, ir kalbėjo apie 
Izabelę kaip apie mokytumo stebuklą, asmenybę, perskaičiusią anti- 
kinę literatūrą... išverstą. Jos teta iš tėvo pusės, ponia Verien, 
kartą paskleidė gandą, kad Izabelė rašanti knygą — ponia Verien jautė 
pagarbą knygoms ir tvirtino, jog spaudoje mergaitė išgarsėsianti. Po- 
nia Verien labai vertino literatūrą, vertino jau vien todėl, kad 
literatūra jai buvo nepasiekiama. Jos pačios dideliuose namuose, 
garsėjusiuose mozaikinių stalų rinkiniu ir puošniomis lubomis, bib- 
liotekos nebuvo, beletristikai juose atstovavo koks tuzinas popieri- 
niais viršeliais romanėlių ant lentynos viename ponios Verien kam- 

baryje. Tiesą sakant, ponios Verien pažintis su grožine literatūra 
ribojosi Niujorko „Intervjueriu“, o kaip ji pati taikliai sakė, paskai- 
tęs „Intervjuerį“, prarandi tikėjimą kultūra. Todėl ji ir saugojo, kad 
„Intervjueris“ nesipainiotų jos dukterims po akių; buvo pasiryžusi 
jas deramai išauginti, ir tos visai nieko neskaitė. Jos įsivaizdavimas 
apie Izabelės veiklą buvo iš piršto laužtas; mergina niekad neketino 
rašyti knygos ir apie rašytojos laurus nesvajojo. Ji neturėjo savi- 
raiškos dovanos nei kūrėjo pasaulėjautos, tačiau manė, kad žmonės 
neklysta, laikydami ją pranašesne. Koks tas pranašumas, toks, bet jeigu 
žmonės ja žavisi, vadinasi, yra kuo, ir pačiai dažnai atrodydavo, 
jog jos protas guvesnis nei kitų, o iš čia ir nekantrumas, kurį taip 
lengva supainioti su pranokumu. Savimanos nuodėme Izabelę ga- 
lima išsyk apkaltinti, ji ne kartą su pasitenkinimu apžvelgdavo sa- 
vo prigimties turtus, ir jai atrodė savaime suprantama, be didelių 
įrodymų, jog visada yra teisi; ji mielai priimdavo jai reiškiamą 
pagarbą. O tuo tarpu jos klaidos ir apsigavimai neretai buvo tokie, 
kad biografui, nenorinčiam pakenkti savo herojės orumui, geriau 
jų nekedenti. Jos mintys buvo vos apčiuoptų metmenų raizginys, 
niekad nepatyręs rimtesnių autoritetų vertinimo ar patikslinimo. 
Apie viską ji stengėsi turėti savo nuomonę, dažnai nuvedančią juo- 
kingiausiais labirintais. Retsykiais ji pati susiprotėdavo absurdiškai 
klystanti ir tuomet visai savaitei mesdavosi į aistringą savęs žemini- 
mą. Bet iš to nieko neišeidavo, paskui ji tik aukščiau iškeldavo gal- 
vą, nes jos troškimas būti geros nuomonės apie save buvo nenu- 
maldomas. Ji buvo įsitikinusi, kad tik su tokia sąlyga verta gyventi: 
būti geriausiam iš geriausių, suvokti harmoningą savo asmenybę 
(jos asmenybė kitokia nė būti negalinti), gyventi šviesos, išmin- 
ties, sėkmingų užmojų ir maloniai reguliaraus įkvėpimo aplinkoje. 
O kurstyti nepasitikėjimą savimi lygiai taip pat nereikalinga kaip 
kurstyti nepasitikėjimą geriausiu draugu: būk pats sau geriausias 
draugas ir užsinkrinsi rinktinę draugiją. Mergaitės vaizduotė turėjo 
taurumo, daug kur jai pasitarnaujančio ir iškrečiančio nemaža pokštų. 
Pusę laiko ji pragalvodavo apie grožį, apie drąsą, apie didžiadvasiš- 
kumą, tvirtai įtikėjusi, kad pasaulis — tai šviesos, laisvo atsisklei- 
dimo, nesustabdomos veiklos vieta, ir manydama, kad baimintis ar 
gėdytis yra žema. Ji šventai tikėjo niekada nieko blogo nepadarysianti, 
o jei kada jausmai ją suklaidindavo, tai atsitokėjusi negalėdavo sau 
dovanoti (nuo tokio atsitokėjimo suvirpėdavo lyg vos išvengusi spąstų. 
galėjusių ją sugauti ir užsitrenkti), ir vien prielaida, jog galėtų įskau- 

dinti kitą žmogų, kad ir netyčia, jai užimdavo kvapą. Jai visada 
atrodydavo, kad blogesnio dalyko negalėtų atsitikti. Apskritai iš pro- 
tausenos ji žinojo, kas yra blogis. Ji nenorėdavo į jį žiūrėti, bet jeigu 
jau atidžiau pažvelgdavo, visada jį atpažindavo. Bloga būti niekin- 
gam, pavydžiam, nenuoširdžiam, žiauriam. Gyvenime ji dar maža 
matė pikto, bet buvo mačiusi moterų, kurios meluoja, viena kitą 
užgaulioja. Tai dar labiau skatindavo jos puikybę; atrodė, jų tie- 
siog nepadoru neniekinti. Tačiau kai pasikeli į puikybę, tavęs 
laukia pavojus prasilenkti su nuoseklumu, pavojus laikyti iškeltą 
vėliavą, kai pozicijos jau atiduotos priešui, o toks elgesys negarbin- 
gas ir beveik daro vėliavai gėdą. Bet Izabelė dar ne ką teišmanė, 
kokios artilerijos rūšys yra nukreiptos į merginas, ir iš anksto džiau- 
gėsi, kad tokių prieštaravimų jos elgesyje nepasitaikys. Jos gyveni- 
mas niekad nesipjaus su tuo maloniu įspūdžiu, kurį ji visiems darys: 
bus tuo, kuo atrodo, o atrodys tuo, kas yra. O kartais ji net taip toli nu- 
eidavo, jog panūsdavo atsidurti kokioje sunkioje padėtyje, kad gautų 
malonumo parodyti pritinkantį didvyriškumą. 

Žodžiu, būdama nedidelės patirties, karštų idealų, naivaus, bet 
drauge kategoriško patiklumo, reiklaus, bet drauge nuolaidaus būdo, 
vienodai smalsi ir išranki, guvi ir abejinga, trokštanti daryti gerą 
įspūdį, o būti dar geresnė, pasiryžusi daug pamatyti, išbandyti, pa- 
tirti, būdama trapios, padrikos, liepsningos dvasios, veržli, savita bū- 
tybė iš geros šeimos, ji lengvai galėtų būti griežtos kritikos auka, 
jei nebūtų sumanyta žadinti skaitytojams švelnesnį ir tyresnį susi- 
domėjimą. 

Viena iš Izabelės Arčer teorijų buvo ta, kad jai didelė laimė 
būti nepriklausomai ir kad nepriklausomą padėtį geriausia išnau- 
doti švietėjiškiems tikslams. Ji niekad nesakydavo, jog toji padėtis — 
tai vienuma, juo labiau vienišumas; toks apibūdinimas jai atrodė 
niekingas, juo labiau kad panorėjusi būtų galėjus gyventi su seserimi 
Lile, kuri visą laiką primygtinai kvietėsi ją pas save. Izabelė turėjo 
draugę, su kuria susipažino prieš pat tėvo mirtį ir kurią dėl kilnios 
ir naudingos veiklos laikė sau sektinu pavyzdžiu. Henrieta Stekpoul 
buvo apdovanota gabumais, ji visa galva buvo pasinėrusi į žurnalis- 
tiką, ir jos laiškai „Intervjueriui“ iš- Vašingtono, Niuporto, Bal- 
tųjų kalnų buvo visuotinai cituojami. Izabelė su pasitikėjimu vadino 
juos „efemeriniais“, bet už drąsą, energiją ir gerą būdą vertino 
autorę, kuri, neturėdama nei tėvų, nei turto, buvo įsisūnijusi tris 
ligotos našlės sesers vaikus ir iš literatūrinio triūso mokėjo už jų 

mokslą. Henrieta ėjo priekinėse pažangos linijose ir apie daug ką 
turėjo aiškų požiūrį. Ji seniai puoselėjo svajonę nuvažiuoti į Eu- 
ropą ir parašyti seriją netradicinių laiškų „Intervjueriui“; uždavi- 
nys ne toks sunkus, kai iš anksto žinai, kokia bus tavo nuomonė ir 
kokios Europoje yra kritikuotinos institucijos. Kai Henrieta išgirdo 
apie Izabelės kelionę, iškart pakėlė sparnus, juk koks žavumėlis 
būtų pakeliauti dviese. Bet jai teko šį malonumą atidėti. Henrieta 
laikė Izabelę ypatinga būtybe ir keliuose laiškuose, neminėdama 
pavardės, buvo ją aprašiusi, bet niekad to neprisipažino šiai nenuo- 
latinei „Intervjuerio“ skaitytojai, kuri anaiptol nebūtų apsidžiaugusi. 
Izabelei Henrieta buvo visų pirma įrodymas, jog moteris gali būti 
laiminga ir be niekieno pagalbos. Henrietos nepriklausomumo šal- 
tinis buvo akivaizdus, bet netgi tuo atveju, kai neturi žurnalisto ta- 
lento ir, kaip Henrieta sakydavo, uoslės atspėti publikos norus, 
nereikia įsikalbėti, kad negali niekur savęs pritaikyti, ir iš nevilties 
mestis į paikystes ir dykinėjimą. Izabelė buvo tvirtai nusistačiusi nedy- 
kinėti. Jei kantriai lauksi, ir tavo rankoms atsiras darbo. Be abejonės, 
šalia kitų šios merginos įsitikinimų ištisa teorija buvo skirta vedybų 
klausimui. Pirmas tos teorijos punktas — jog per daug galvoti apie 
vedybas yra vulgaru. Visu rimtumu Izabelė meldė Dievą apsaugoti, 
jog dėl vedybų jai neaptemtų protas; jos nuomone, moteris, jei tik 
nėra pernelyg trapi, galinti gyventi pati viena ir būti laiminga be 
kokio daugiau ar mažiau storžieviško kitos lyties asmens. Jos mal- 
dos buvo išklausytos. Izabelės tyrumas ir išdidumas — greičiau sau- 
sumas ir šaltumas, kaip būtų pasakęs koks atstumtas garbintojas, 
linkęs analizuoti, — ligi tol ją saugojo nuo tuštybės kurti planus, kas 
čia jai tiktų į vyrus. Retas jos pažįstamų vyrų jai atrodė vertas to- 
kio sekinančio jėgų eikvojimo, ir mintis, kad kuris nors iš jų galėtų 
įdegti jai viltį ir atlyginti už kantrybe, kėlė jai šypseną. Giliai širdyje, 
visų giliausiame kamputyje, ji tikėjo, kad jeigu kas ją nušviestų tam 
tikra šviesa, ji galėtų atsiduoti visa esybe, bet toks vaizdinys daugiau 
baugino, negu traukė. Izabelės mintys atskriedavo prie jo, bet ilgiau 
neapsistojusios su panika išsilakstydavo. Ji neretai pamanydavo per 
daug apie save galvojanti, ir jei kas būtų pavadinęs ją užkietėjusia 
egoiste, ji būtų iškart nuraudusi. Ji nuolat kūrė planus apie savęs 
ugdymą, tobulėjimą ir sekė daromą pažangą. Jos prigimtis, kaip įi 
didžiuokliškai vaizdavosi, buvo lyg koks kvepiantis sodas su šla- 
mančiom šakelėm, pavėsingom lapinėm, ilgom alėjom, todėl gili- 
nimasis į save — tai lyg mankšta gaiviame ore, ir nieko blogo leis- 

tis į savo dvasios užkaborius, jei grįžti iš ten su glėbiu rožių. Tačiau 
daug kas Izabelei primindavo, kad pasaulyje, be jos nepaprastos 
sielos sodų, yra ir kitokių sodų, be to, pasaulyje ne vien sodai, 
bet ir tamsios klampios plynės, tankiai užžėlusios skurdu ir bjau- 
rastim. Dabar, atsidūrusią tenkinamo smalsumo sraute, atnešusiame 
ją į šią gražią seną Angliją ir gal nuskraidinsiančiame dar toliau, 
ją dažnai pristabdydavo mintis apie tūkstančius tų, kurie ne tokie 
dalingi kaip ji, ir tuomet gražūs jos samprotavimai pačiai pasi- 
rodydavo nekuklūs. Kokią vietą patenkintame savo būvyje skirti 
pasaulio kančioms? Tenka pripažinti, kad toks klausimas neilgai 
ją kamuodavo. Ji buvo dar labai jauna, nekantravo gyventi, skaus- 
mas dar jai buvo labai tolimas. Ir ji vis grįždavo prie savo teori- 
jos, kad merginai, kurią galų gale visi laiko protinga, pirmiausia 
reikia susidaryti bendrą gyvenimo vaizdą. Šitai padės išvengti klai- 
dų, 0 jau turint tokį vaizdą bus galima skirti dėmesio ir bedaliams. 
Anglija jai buvo atradimas ir kerėjo kaip pantomima vaiką. 
Kai dar mergaičiukė atvažiuodavo į Europą, Anglijoje nė karto 
nebuvo, matė tik kontinentą ir tai tik pro vaikų kambario langą; 
Paryžius, o ne Londonas buvo jos tėvo Meka, ir, žinoma, daugelis 
jo interesų buvo slenkstis, kurio vaikams nebuvo leidžiama peržengti. 
To meto įspūdžiai buvo nutolę, išblėsę, ir Senojo pasaulio dvasia 
visame kame, ką ji dabar matė, turėjo naujumo žavesį. Dėdės namas 
atrodė tarsi atgijęs paveikslas, nė viena subtilaus grožio smulkmena 
neliko jos nepastebėta; malonus Gardenkorto tobulumas buvo kaip 
atrastas pasaulis, patenkinantis visus poreikius. Dideli žemi kambariai 
rudo medžio lubomis ir pritemusiais kampais, gilios langų angos 
su neregėtais pinučiais, ramiai apšviesti tamsūs paneliai ir sodri 
žaluma, tarsi žiūrinti vidun pro langą, patikimas nuošalumas pa- 
čioje „nuosavybės“ šerdyje, vieta, kur garsai atsklisdavo tik malo- 
niai retai, kur pati žemė pridusindavo žingsnių aidą, o miglotas 
švelnus oras prislopindavo tarpusavio trintį ar pokalbio šaižumą, — 
visa tai labai atitiko mūsų merginos skonį, o skonis jos jausmuose 
turėjo ne paskutinį vaidmenį. Ji greitai susidraugavo su dėde ir dažnai 
prisėsdavo šalia jo kėdės, kai tik jį išveždavo į veją. Jis valandų 
valandas prasėdėdavo gryname ore, sudėjęs rankas nelyginant koks 
paprastas jaukus namų dievas, kasdienio gyvenimo dievas, kuris, 
nudirbęs visus darbus ir gavęs atlygį, dabar stengiasi prisipratinti 
prie savaičių ir mėnesių, sudėtų vien iš sekmadienių. Su Izabele jam 
buvo daug įdomiau, negu ji manė; ji žmonėms neretai darė visai 

kitokį įspūdį, negu tikėjosi, ir dėdė mėgaudamasis kurstė ją pa- 
čiauškėti. Šitaip jis vadino jos pašnekesius, gan būdingus jaunoms 
jos tėvynainėms, kurių atidžiau klausomasi nei jų seserų kitose 
šalyse. Kaip dauguma amerikiečių merginų Izabelė nuo mažens 
buvo skatinama reikšti savo mintis, į jos pastabas buvo atsižvel- 
giama, jos nuomonės ir jausmų paisoma. Jos nuomonė neretai 
būdavo toli gražu ne svari, 0 jausmai užsibaigdavo vos išreikšti, 
bet vis tiek palikę ženklą; bet ji įprato sakyti, ką galvojanti ar 
jaučianti, o kai ji iš tiesų susijaudindavo, jos žodžiai įgydavo įtai- 
gumo, kurį dažnas palaikydavo pasipūtimu. Ponui Tačitui ne kartą 
dingtelėdavo, jog Izabelė labai panaši į jo žmoną jaunystėje. Juk 
tada ponia Tačit buvo gaivi, natūrali, pagauli ir šneki — tai vis 
jos dukterėčios bruožai, — todėl ją ir pamilo. Apie tokį sugretini- 
mą jis nė puse žodžio neprasitarė merginai, nes gal ponia Tačit 
kadaise ir buvo panaši į Izabelę, bet Izabelė nė kiek į ponią Ta- 
čit nepanaši. Senasis džentelmenas buvo merginai vienas gerumas; 
kaip jis sakė, seniai jų namuose nebuvo jauno kraujo, ir mūsų 
nenustygstanti, judri, skardžiabalsė herojė glostė jam širdį kaip šal- 
tinio čiurlenimas. Jis norėjo padaryti jai ką nors gero ir laukė, 
kad ji paprašytų. O ji prašė tik atsakyti į jos klausimus, kuriems 
nebuvo galo. Dėdė turėjo neišsenkančius išteklius atsakymų, nors 
primygtinas jos smalsumas kartais jį suglumindavo. Ji iškamanti- 
nėjo viską apie Angliją, apie britų konstituciją, apie anglų būdą, 
politinę padėtį, apie karališkosios šeimynos etiketą ir papročius, 
aristokratų keistumus, apie jo kaimynų gyvenimo nuostatas ir mąs- 
tyseną; prašydama apšviesti šiais klausimais, ji pasiteiraudavo, ar 
taip pat rašoma ir knygose. Senasis džentelmenas, lygindamas ant 
kojų užklotą skarą, pažvelgdavo į ją su kiek ironiška supratinga 
šypsena. 

— Knygose? — kartą tarė jis. — Aš neišmanau, kas ten rašoma. 
Apie knygas klausk Ralfo. Aš savo pažiūras susidariau iš gyve- 
nimo. Netgi daug neklausinėjau, tylomis dėjausi į galvą, ką ma- 
čiau. Aišku, sąlygos man buvo geros, jauna mergina tokių neturi. 
Aš smalsaus proto, nors į mane pasižiūrėjus šito nepasakytum; kad ir 
kiek mane stebi, aš tave vis vien daugiau. Anglus jau stebiu gerus 
trisdešimt penkerius metus ir galiu drąsiai pasakyti, jog nemažai apie 
juos išmanau. Apskritai Anglija puiki šalis, puikesnė nei mes anoje 
vandenyno pusėje pripažįstame. Nebloga būtų dar čia šį tą pakeitus, 
bet permainoms, matyt, kol kas nėra visuotinio poreikio. Kai per- 


VI skyrius 62 


mainoms pribręsta visuotinis poreikis, jie paprastai jas įsiveda. O ligi 
tol ramiai sau laukia. Pirmą kartą čion atvažiavęs nesitikėjau, j0g 
pasijusiu tarp jų kaip namie. Turbūt todėl, kad mane lydėjo sėk- 
mė. Kur sekasi, ten savaime jautiesi kaip namie. 

— Ar jūs manote, kad ir aš čia pasijusiu kaip namie, jei man 
seksis? 

— Labai galimas daiktas, o seksis tau neabejotinai. Jiems labai 
patinka amerikietės, jie itin joms atidūs. Tačiau pernelyg gerai 
čia neturėtum jaustis. 

— O, aš dar jokiu būdu nesu tikra, jog ši šalis mane patenkins, — 
apgalvotai pabrėžė Izabelė.— Kraštas man labai prie širdies, bet 
nežinau, ar prie širdies bus žmonės. . 

“— Žmonės labai geri, ypač jei patinka. 

— Neabejoju, kad jie geri,— atsakė Izabelė — bet ar su jais 
malonu bendrauti? Aišku, jie manęs nemuš, neapiplėš, bet ar noriai 
su manim draugaus? Aš labai vertinu žmonių draugiškumą, tiesiai 
sakau. sa su merginomis nelabai gražiai elgiamasi, bent jau 
romanuose! 


— Aš Kauuški apie romanus, — atsakė ponas Tačitas, — mano 
galva, išmonės jiems netrūksta, bet teisybės juose ieškoti neverta. 
Pas mus kartą svečiavosi viena dama, rašanti romanus; jiedu su 
Ralfu buvo draugai, ir jis ją pasikvietė. Ko jos nepaklausk, viską 
žino, bet tokio žmogaus žodžių nereikia priimti už gryną pinigą. 
Nežabota fantazija, ir tiek. Ji po to išleido knygą, kurioje tarėsi 
pateikusi mano portretą, teisingiau pasakius, karikatūrą. Ką ji ten 
prirašė, neskaičiau. Ralfas man davė knygą, svarbesnes vietas pa- 
braukęs. Ji tarėsi perteikus mano kalbą: amerikonybes, tarimą per 
nosį, jankio mąstyseną — sudėjo visas žvaigždes ir juostas“. Į ma- 
ne — jokio panašumo, maiyt. nelabai atidžiai klausėsi. Aš nieko 
prieš, jei nori, tegul mano kalbą vaizduoja, bet tegul būna maloni 
ir išklauso. Savaime aišku, jog aš kalbu kaip amerikietis ir nemoku 
kalbėti kaip hotentotas''. Bet mane visi čia puikiausiai supranta. 
O taip kaip tas senas ponas šios damos romane tikrai nešneku. 
Jis ne amerikietis, tokių mes už jokius pinigus nepakęstume. Apie 
tai užsiminiau tik todėl, kad romanuose neieškotum tikroviškumo. 
Aišku, aš neturiu dukters, o kadangi ponia Tačit gyvena Floren- 
cijoje, man nebuvo progos stebėti, kaip čia elgiamasi su mergino- 
mis. Kartais atrodydavo, jog su žemesnių klasių merginomis nekaip 

elgiamasi, bet manyčiau, jog aukštesnėse, netgi tam tikru mastu 
viduriniosiose klasėse jų padėtis geresnė. 

— Viešpatie,— sušuko Izabelė,— tai kiek Anglijoje yra klasių? 
Gal kokių penkiasdešimt. 

— Kad aš niekad neskaičiavau. Ir į jų klases neatkreipiau dė- 
mesio. Amerikiečio privalumas Anglijoje — kad nepriklausai jokiai 
jų klasei. 

— Ačiu Dievui,— tarė Izabelė.— Nieko sau — priklausyti kaž- 
kokiai anglų klasei! 

— Manyčiau, jog kai kuriems jų visai neblogai, ypač tiems, 
kur aukščiau. Aš pats pripažįstu dvi klases: žmonės, kuriais pasitikiu, 
ir Žmonės, kuriais nepasitikiu. O tu, mieloji Izabele, priklausai pir- 
miesiems. 

— Labai ačiū, — greitomis ištarė Izabelė. Dažnai galėjo pasiro- 
dyti, jog ji labai šaltai reaguoja į komplimentus — kuo skubiausiai 
juos pertraukia. Bet toks įspūdis, kad ji jiems abejinga, buvo apgau- 
lus, iš tiesų ji tik nenorėdavo išsiduoti, kaip jai tai malonu. Tiek 
išsiduodama — išsiduotų per daug.— Esu įsitikinusi, jog anglai labai 
konvencionalūs,— pridūrė ji. 

— (Čia viskas nuo seno nusistovėję,— sutiko ponas Tačitas.— 
Viskas iš anksto numatyta — jie nieko nemėgsta daryti greitosiom. 

— Man nepatinka, kai viskas iš anksto numatyta, — atsakė mer- 
gina.— Daug įdomiau netikėtumai. 

Jos dėdei kėlė šypseną, kad jai kaip nurėžta, kas patinka ir 
kas ne. 

— Na, iš anksto numatyta, jog tu turėsi didelį pasisekimą, — 
nenusileido jis.— Ir tikriausiai tai tau patiks. 

— Jeigu jie aklai laikosi tradicijų, aš neturėsiu pasisekimo. 
Aš jokiu būdu ne tokia. Aš nepaisau kvailų sąlygotumų. Jiems 
tai irgi nepatiks. 

— O ne, labai klystu, — tarė senasis džentelmenas.— Niekaip 
neįspėsi, kas jiems gali patikti. Jie labai nenuoseklūs — čia jų vi- 
sas Žavumas. 

— Aha,— tarė Izabelė, stovėdama priešais dėdę, užsikišusi 
pirštus už juodos suknelės diržo ir žvalgydamasi po veją,— man 
tai labai prie širdies! 

Jiedu dar ne kartą smagiai aptarinėjo įvairius įpročius, kurių 
laikosi Anglijos visuomenė, tarsi Izabelei būtų netrukus reikėję pra- 
šyti jos malonės, nors, tiesą sakant, kol kas anglai buvo kuo abe- 
jingiausi panelei Izabelei Arčer, likimo atblokštai, kaip sakė jos 
pusbrolis, į nuobodžiausius namus visoje Anglijoje. Podagrininką 
dėdę retai kas lankė, o ponia Tačit, nesibičiuliaujanti su vyro kai- 
mynais, jų vizitų ir negalėjo tikėtis. Tačiau gauti jų vizitines kor- 
teles buvo jos silpnybė. Žmonėtris ji neturėjo pomėgio, bet jai buvo 
malonu, kai staliukas hole baltuodavo nuo pailgų simbolinių kartono 
lapelių. Ji tarėsi esanti labai teisinga moteris ir buvo įsisąmoninusi 
didžią tiesą, jog pasaulyje niekas dykai negaunama. Ji nebuvo vai- 
šinga Gardenkorto šeimininkė ir neturėjo ko norėti, kad apylin- 
kėje atidžiai būtų sekami jos atvykimai bei išvykimai. Bet kas žino, 
ar jai nebuvo skriaudu, kad jos važinėjimai niekieno nepastebimi, 
ir ar aitrios užuominos apie antrąją vyro tėvynę prasiverždavo 
ne dėl to, jog (visai nepelnytai) tarp kaimynų ji netapo reikšmin- 
gu asmeniu. Izabelė atsidūrė savotiškoje padėtyje — nuo savo tetos 
turėjo ginti Anglijos konstituciją, nes ponia Tačit jau iš įpročio 
laidė strėles į šį gerbtiną dokumentą, o Izabelė instinktyviai šok- 
davo jų traukti, ir ne todėl, kad bijojo, jog jos galėtų pakenkti senam 
kietam pergamentui, o todėl, kad manė tetą jas galint geriau panau- 
doti. Izabelė ir pati buvo labai kritiška — dažnas jos amžiaus, ly- 
ties ir tautybės bruožas — tačiau kartu buvo ir labai jausminga, ir 
ponios Tačit sausumas ją žeisdavo. 

— O kokie jūsų principai? — paklausė ji tetos.— Jei čia viską 
kritikuojate, vadinasi, remiatės savais principais. Nepanašu, kad 
jie būtų amerikietiški, nes Amerikoje viskas jums atrodė nemiela. 
Kai aš kritikuoju, remiuosi savais principais, ir jie grynai ameri- 
kietiški. 

— Mieloji mergele, — atsakė ponia Tačit,— pasaulyje tiek prin- 
cipų, kiek sveiko proto žmonių, sugebančių juos susidaryti. Atkirsi, 
jog tokių nėra skaitlinga! Laikytis amerikietiškų principų? Nieku 
gyvu! Jie nežmoniškai riboti. Aš, ačiū Dievui, laikausi savo asmeniškų 
principų. 

Izabelei toks atsakymas atrodė teisingas, jis gana gerai išreiškė 
ir jos nuomonę, tik jei pati būtų tai pasakiusi, viskas būtų nuskam- 
bėję kitaip. Ne tiek gyvenime mačiusio kaip ponia Tačit ir ne 

tiek patyrusio žmogaus lūpose toks pareiškimas būtų pasirodęs nekuk- 
lus, gal net arogantiškas. Atviriau ji kalbėdavosi su Ralfu; jiedu 
šnekėdavosi labai daug, ir jokios ribos jų pokalbių nevaržydavo. 
Jos pusbrolis dažnai patraukdavo ją per dantį, tai netrukus Iza- 
belės akyse įsigijo pašaipūno reputaciją ir mielai naudojosi tokios 
reputacijos suteiktomis teisėmis. Izabelė kaltino jį nedovanotinai 
neturint rimtumo, išsijuokiant iš visko, visų pirma iš savęs. Kiek 
jo turėta pagarbos, visa buvo skirta tėvui, o šiaip viską be atrankos 
jis traukė per dantį: savo tėvo sūnų, to ponaičio silpnus plaučius, 
bevertį gyvenimą, motiną, draugus (ypač lordą Vorbertoną), antrą- 
ją bei tikrąją tėvynę, naujai atrastą žavingą pusseserę. 

— Mano prieškambaryje yra orkestras, — pasakė kartą jis jai.— 
Jiems liepta be paliovos groti; taip jie man daro dvigubą paslaugą. 
Nustelbia visus išorinio pasaulio garsus, kad jie nepasiektų mano 
kambarių, ir sudaro įspūdį, jog viduje nuolatos šokama. 

Iš tiesų, arčiau priėjus prie Ralfo kambarių, visad buvo girdėti 
šokių muzika; ore sklandė smagiausi valsai. Izabelę tas nepersto- 
jantis džirinimas dažnai erzindavo, ji norėjo aplenkdama prieš- 
kambarį atsidurti pačiuose kambariuose. Jos nebaidė, kad ten, 
Ralfo žodžiais tariant, itin niūru. Ji mielai būtų juos aptvarkiusi, 
išvaliusi. Argi tai svetingumas, jei tavęs neįsileidžia į savo kam- 
barius? Užtat Izabelė atsilygino vanodama pusbrolį tiesiu jaunatvišku 
sąmoju. Derėtų priminti, jog Izabelė stverdavosi sąmojo daugiausia 
savigynai, nes pusbrolis juokais ją vadino „panele Kolumbija“ ir 
kaltino karštu, net čirškančiu patriotizmu. Jis nupiešė jos karika- 
tūrą — labai dailią merginą, pagal paskutinę madą apsigaubusią 
klostėmis krintančia Amerikos vėliava. Izabelė šiuo gyvenimo laiko- 
tarpiu labai bijojo būti siauraprote, o dar labiau — tokia pasiro- 
dyti. Todėl ji lyg niekur nieko pritarė pusbrolio ironijai ir neva 
dūsavo dėl nuostabiosios savo tėvynės. Ji vaidino tokią amerikietę, 
kokia jam teikia malonumo, ir jei jis norįs pasijuokti iš jos — prašom, 
ji duos progos. Izabelė gynė Angliją prieš jo motiną, bet kai Ralfas 
tyčia antrajai savo tėvynei užgiedodavo liaupses, norėdamas Izabelę 
išprovokuoti, ji mokėdavo jam dėl daug ko atkirsti. Iš tikrųjų ši 
nedidelė brandi šalis Izabelei buvo kaip saldi spalio kriaušė, ir tik 
todėl ji ramutėlė išklausydavo ir atremdavo Ralfo pašaipas, kad ją 
čia viskas malonino. O jei tarpais gera jos nuotaika aptemdavo, 
tai ne todėl, kad užsigaudavo, o todėl, kad jai ūmai pagaildavo 
Ralfo. Jai pasirodydavo, jog jis kalba kaip aklas, kad tik kalbėtų. 

— Nežinau, kas tu per Žmogus, — tarė ji kartą jam, — bet spė- 
ju, jog esi didelis artistas. 

— (Galvok, kaip nori,— atsakė Ralfas, nepratęs, kad taip sta- 
čiai su juo kalbėtų. 

— Nežinau, kam tu neabejingas; tikriausiai viskam abejingas. 
Anglijai abejingas, net kai ją giri, Amerikai abejingas, net kai ją 
peiki. 

— Aš tik tau neabejingas, mieloji pussesere,— atsakė Ralfas. 

— O, kad taip būtų, labai džiaugčiausi. 

— Tikriausiai taip ir yra! — sušuko jis. 

Jei Izabelė būtų patikėjusi, būtų buvusi netoli tiesos. Ralfas 
mąstė apie ją visą laiką, ji nė minutę nėjo jam iš galvos. Tuo me- 
tu, -kai mintys jam buvo tapusios našta, netikėtas jos atvykimas, 
nieko daug nežadantis, kaip dosni likimo dovana jas atgaivino, 
išjudino, suteikė sparnus ir davė vardan ko skristi. Vargšas Ralfas 
iki tol ištisom savaitėm skendėjo melancholijoje — ant jo horizonto, 
ir šiaip gana nelinksmo, pastaruoju metu buvo užslinkęs dar tamsesnis 
debesis. Jam buvo neramu dėl tėvo, nes podagra, kuri ligi tol 
ribojosi kojomis, ėmė skverbtis aukščiau, į gyvybiškesnius organus. 
Pavasarį senasis džentelmenas sunkiai prasirgo, ir gydytojas prasitarė 
Ralfui, kad kitas toks priepuolis nesiduos lengvai įveikiamas. Šiuo 
metu jo nekankino skausmai, bet Ralfą slėgė įtarimas, jog tai tik 
priešo gudrybė — užliūliuos, o paskui puls. Jei toks ligos manevras 
pasisektų, maža vilties jai pasipriešinti. Ralfas buvo įtikėjęs, kad 
tėvas jį pergyvens, kad jis bus pirma tėvo pašauktas iš šio pasau- 
lio. Jiedu su tėvu buvo artimi draugai, ir mintis, kad pasilikus 
reikės vienam stumti blankias dienas, buvo labai skaudi tam jaunam 
žmogui, pratusiam besąlygiškai kliautis tėvu, palaikančiu jo dvasią. 
Vien pagalvojus, kad gali netekti svarbiausio gyvenimo stimulo, 
praeidavo noras gyventi. Puikiausia būtų, jei jiedu mirtų tuo pačiu 
metu, be tėvo paramos vargu ar jam užtektų kantrybės sulaukti 
išmušant savo valandos. Jis neapsigaudinėjo, kad motinai yra ne- 
pamainomas; jo motina laikėsi taisyklės — dėl nieko nesigraužti. 
Širdyje Ralfas, žinoma, suprato, jog menkas gerumas linkėti tėvui, 
kad iš jų aktyvusis, o ne pasyvusis liktų su atvira žaizda; jis nepa- 
miršdavo, jog tėvas jo kalbas apie ankstyvą mirtį vadino gudria 
erezija, kurią jis su malonumu paneigsiąs, numirdamas pirmas. Bet 
Ralfas nelaikė nuodėme viltis, kad iš dviejų pergalių — sugriauti 
sofisto sūnaus teorijas ar ilgėliau pratęsti kad ir gerokai aprėmintą, 

bet dar teikiančią džiaugsmo savo būtį, — ponui Tačitui bus lemta 
antroji. 

Tokius nelengvus klausimus svarstė Ralfas, bet Izabelės atvy- 
kimas juos nutraukė. Ir netgi davė mintį, kad tai jam bus savo- 
tiška paspirtis, kai gyvenimas taps našta, netekus gerojo tėvo. Ral- 
fas spėliojo, ar tik nebus pamilęs šios impulsyvios merginos iš 
Olbanio, bet nusprendė, jog visgi ne. Tą išvadą jis padarė paben- 
dravęs su ja savaitę ir kas dieną darėsi dėl to vis tikresnis. Lordo 
Vorbertono sakyta teisybė — ji išties įdomi mergina. Ralfas net 
stebėjosi, kaip jų kaimynas taip greit ją perprato, vadinasi, tai 
dar vienas įrodymas, kad jis ne veltui žavisi neeiliniu draugo protu. 
Gal pusseserė įam niekas daugiau, tik prasiblaškymas, bet tas pra- 
siblaškymas, kaip Ralfas pats numanė,— aukšto lygio. „Ar gali būt 
kas nors gražiau,— kalbėjo jis sau,— kaip stebėti tokią prigimtį, 
tokią veržlią sielą, tokią karštą širdį natūroje? Tai gražiau negu 
gražiausi meno kūriniai, negu graikų bareljefai, negu didžiojo Ti- 
ciano drobės, negu gotiškos katedros. Likimas atsiuntė man malonę, 
kai jau nieko iš jo nebesitikėjau. Toks prislėgtas, nerandantis vie- 
tos, kaip savaitę prieš jai atvažiuojant, aš dar nebuvau; jau nesi- 
vyliau nieko šviesesnio. Staiga paštu gaunu Ticianą pasikabinti ant 
sienos, graikų bareljefą pasistatyti ant židinio. Man į rankas įbru- 
kamas raktas į nuostabų statinį, tik eik vidun ir žavėkis. Vargšas 
žmogau, tu buvai apverktinai nedėkingas, dabar tylėk ir daugiau 
neburnok“. Tie apmąstymai buvo labai teisingi, tik Ralfas Tačitas 
apsiriko manydamas, kad jam į rankas įduotas raktas. Jo pussė- 
serė — įstabi mergaitė, bet ją tik per ilga pažinsi, o pažinti rei- 
kėjo, nes dabar jo požiūris į ją, nors kontempliatyvus ir kritiškas, 
buvo neobjektyvus. Jis apžiūrėjo statinį iš lauko ir buvo pakerėtas: 
tada pažvelgė pro langus į vidų ir susidarė tolygų įspūdį. Tačiau 
jautė, kad jo matymas tik fragmentiškas, vidun dar nebuvo pate- 
kęs. Durys užrakintos, ir nors raktai kišenėje, ko gero, nė vienas 
netiks. Ji protinga, geros širdies, subtilios nesukaustytos dvasios, 
bet kokį kelią pasirinks? Toks klausimas kiek neįprastas, dėl daugu- 
mos moterų jis net neiškiltų. Dauguma moterų jokių kelių nesirenka, 
o grakščiomis ar nelabai grakščiomis pozomis pasyviai laukia, kol 
pasirodys vyriškis ir parūpins joms vienokį ar kitokį likimą... Iza- 
belės ypatumas ir buvo tas, jog ji atrodė pati norinti išsirinkti sau 
likimą. „Kokį likimą ji pasirinks, tokį, — galvojo Ralfas, — kad tik 
dar galėčiau jį išvysti!“ 

Šeimininko pareigos, žinoma, krito jam. Ponas Tačitas buvo 
prikaustytas prie kėdės, o jo žmona laikėsi kaip gana niūri vieš- 
nia, tad Ralfas ėmėsi veiklos, kur pareiga ir norai darniai suteikė. 
Jis nebuvo tvirtų kojų, tačiau vaikštinėjo su pussesere po parką, 
nes oras atkakliai laikėsi gražus, nepaisydamas išankstinės Izabe- 
lės nuomonės apie niūrų Anglijos klimatą; ilgomis popietėmis — 
tiek, kiek pageidavo Izabelė,— jiedu irstėsi Temzėje „žavingame 
upelyje“, kaip ją vadino Izabelė, kur kitas krantas atrodė lyg pir- 
mas peizažo planas, arba važinėjosi neaukštu, plačiu storais ratais 
fajetonu, anksčiau mėgtu pono Tačito, bet daugiau nebepajėgian- 
čiu juo džiaugtis. Izabelei labai patiko vadelėti, ji vadelėjo gerai, 
net arklininkas pagyrė — važinėjo puikiais dėdės žirgais per išsiraiz- 
giusius kelius kelelius su kaimiškomis grožybėmis pakelėse, kurias, 
kaip sakėsi, jos ir tikėtasi išvysti: rąstų namus su šiaudiniais sto- 
gais, aludes su pinučiais languose ir į jas einančius žvyru pabar- 
stytus takelius, senąsias bendruomenių ganyklas, tuščius parkus, vešliai 
viduvasarį sužėlusias gyvatvores. Grįžę namo jie paprastai ant ve- 
jos rasdavo arbatai padengtą stalą; ponia Tačit parodydavo ne- 
regėtą paslaugumą, jau būdavo padavusi ir vyrui jo puodelį. Tačiau 
jiedu dažniausiai sėdėdavo tylėdami: vyras atlošęs galvą ir užmer- 
kęs akis, žmona megzdavo, o jos mina — giliamintiška kaip daugu- 
mos damų, sekant judančius savo virbalus. 

O vieną dieną atvyko svečias. Abu jaunuoliai, valandą pasiirs- 
tę upe, žingsniuodami namo pamatė lordą Vorbertoną, sėdintį po 
medžiu ir šnekučiuojantį su ponia Tačit — kaip net iš tolo galėjai 
spręsti — apie nieką rimto. Jis atvažiavo iš namų su kelioniniu 
krepšiu ir sakė pas juos papietausiąs ir pernakvosiąs, tėvas ir sūnus 
ne sykį jau buvo jį kvietę. Izabelė, pabuvusi su lordu Vorbertonu 
savo atvažiavimo dieną tik pusvalandį, per tą trumpą laiką spėjo 
Jį pamėgti, jis gana ryškiai įsirėžė jos pagaunion atmintin, ir ji 
ne kartą jį prisiminė. Tikėjosi dar pasimatyti su juo, ir ne tik su 
juo. Gardenkorte nebuvo nuobodu: aplinka buvo karališka, jos dėdė 
jai darėsi vis panašesnis į pasakų senelį, o Ralfas buvo visai kitoks 
negu iki tol sutikti gan nykiai nuteikę pusbroliai. Be to, jos įspū- 
džiai buvo dar tokie gaivūs, ir vis kaupėsi naujų, jog apie atsi- 
rasiančią ateity tuštumą nebuvo nė minties. Tačiau Izabelė turėjo 
prisiminti, kad ją domina žmogaus prigimtis ir kad pagrindinis 
motyvas važiuojant į užsienį ir buvo galimybė susipažinti su daug 
žmonių. Kai Ralfas jai sakė, ir sakė ne kartą: „Stebiuosi, kaip 

čia ištveri, būtinai turi susipažinti su mūsų kaimynais ir draugais, 
kurių, nors ir labai neįtikėtina, mes turime nemažai“, ir kai siūlėsi 
sukviesiąs „minią žmonių“ ir supažindinsiąs ją su angliška drauguo- 
mene, ji skatino tokį svetingą užmojį ir iš anksto ketino mestis į 
patį sūkurį. Tačiau jo pažadai kol kas taip ir liko pažadais, skaity- 
tojui galim atskleisti priežastį — jaunuolis neskubėjo jų vykdyti, 
nes užimti viešnią nebuvo toks sunkus triūsas, jog būtų reikėję 
pagalbos iš šalies. Izabelė dažnai jam kalbėjo apie „atstovus“, šis 
žodis buvo dažnas jos žodyne, ir ji leido Ralfui suprasti, jog norėtų 
susipažinti su anglų visuomene per geriausius jos pavyzdžius. 

— Va štai tau ir atstovas, — tarė jis, atpažinęs lordą Vorbertoną, 
jiems grįžtant nuo upės. 

— Ko atstovas? — paklausė mergina. 

— Anglų aristokratų atstovas. 

— Manai, jie visi tokie kaip jis? 

— O ne, toli gražu ne tokie. 

— Vadinasi, jis teigiamas atstovas, — tarė Izabelė, — nes, be abe- 
jonės, yra malonus žmogus. 

— Taip, labai malonus. Ir labai dalingas. 

Dalingasis lordas Vorbertonas paspaudė mūsų herojei ranką, 
pasiteiravo, kaip sveikata. 

— Beje, šito nėra ko nė klausti, juk jūs irklavote. 

— Kiek pairklavau,— atsakė Izabelė, — o iš kur jūs žinote? 

— Aišku, kad jis nesės prie irklų — tam pernelyg tingus, — 
atsakė jo šviesybė, juokais rodydamas į Ralfą Tačitą. 

— Savo tingumui jis turi rimtą pasiteisinimą, — paprieštaravo 
Izabelė tylesniu balsu. 

— O, jis viskam turi rimtą pasiteisinimą! — sušuko lordas Vor- 
bertonas vis taip pat skambiai ir linksmai. 

— Aš tuo galiu pasiteisinti neirklavęs, kad mano pusseserė la- 
bai gerai irkluoja,— tarė Ralfas.— Ką ji daro, viską daro gerai. 
Ką tik paliečia, tas žydėte pražysta. 

— Tuomet kyla noras būti jūsų paliestam, panele Arčer,— pa- 
reiškė lordas Vorbertonas. 

— Jei kas iš rimtųjų žmogų paliečia, jam tik išeina į nau- 
dą,— atsakė Izabelė, patenkinta, kad tiek jai priskiriama gerų sa- 
vybių, bet visa laimė, drauge suvokdama, kad tas pasitenkinimas 
nerodo menko proto, juolab kad ji daug kur iš tikrųjų nepralen- 
kiama. Jos troškimas būti geros nuomonės apie save turėjo ir kruo- 

pelę kuklumo, todėl nuolat reikėjo, kad tą nuomonę kas paremių 
iš šalies. 

Lordas Vorbertonas ne tik pernakvojo Gardenkorte, bet davėsi 
įkalbamas pasilikti dar dienai, o kai atėjo antras vakaras, nusprendė 
atidėti išvykimą ligi kito ryto. Visą laiką per pokalbius jis vis kreip- 
davosi į Izabelę, ir ji labai mandagiai sutikdavo šį dėmesio ženklą. 
Lordas jai labai patiko, gal čia daug nusvėrė pirmasis įspūdis, bet 
į galą vakaro, praleisto drauge, ji bemaž ėmė į jį Žiūrėti kaip į 
romantišką — tik ne mirtinai išblyškusį — herojų. Izabelė nuėjo mie- 
goti neatsidžiaugdama savo laiminga žvaigžde ir nebenulaikydama 
savo vaizduotės apie laukiančią jos sėkmę. „Kaip gera pažinti du 
tokius žavingus žŽmones“,— tarė ji sau; tiedu žmonės — tai pusbro- 
lis ir jo draugas. Beje, reikia priminti, jog gerą jos nuotaiką vos 
nesugadino vienas įvykis. Ponas Tačitas nuėjo į savo miegamąjį 
pusę dešimtos, o jo žmona liko drauge su kitais svetainėje. Pava- 
karojusi dar kone valandą, atsistodama priminė Izabelei, kad juod- 
viem jau metas palinkėti džentelmenams labos nakties. Mergina dar 
nė kiek nenorėjo miego; jos manymu, tai buvo šventiška proga, o 
šventės paprastai anksti nesibaigia. Todėl nieko nepagalvojusi tiesiai 
atsakė: 

— Ar ir man metas, mieloji teta? Aš dar pusvalandį pabūsiu. 

— Negi man teks tavęs laukti? — atsakė ponia Tačit. 

— O kam jums laukti! Ralfas man uždegs žvakę, — linksmai 
tarė Izabelė. 

— Aš jums uždegsiu žvakę, būkit gera, leiskit man uždegti 
jums žvakę! — sušuko lordas Vorbertonas.— Tik labai prašau, ne 
anksčiau vidurnakčio! 

Ponia Tačit įbedė skvarbias akutes į jį, o paskui šaltai dėbte- 
lėjo į dukterėčią. 

— Tau negalima pasilikti vienai su vyrais. Čia ne tavo nelem- 
tas Olbanis, brangioji. 

Izabelė atsistojo rausdama. 

— Gaila, kad čia ne Olbanis,— pasakė. 

— O, mama! — nenukentė Ralfas. 

— Brangioji ponia Tačit! — burbtelėjo lordas Vorbertonas. 

— Ne aš tvarką sugalvojau jūsų šalyje, milorde,— didingai tarė 
ponia Tačit.— Aš taikausi prie jos. 

— Negi aš negaliu pasėdėti su savo pusbroliu? — pasidomėjo 
Izabelė. 

— Nežinojau, kad lordas Vorbertonas tavo pusbrolis. 

— (Gal geriausiai aš eisiu miegoti, — pasisiūlė svečias,— ir bus 
baigta šneka. 

Ponia Tačit pažvelgė nelaimingu veidu ir vėl atsisėdo. 

— Ką gi, prašom, aš galiu sėdėti kad ir ligi pusiaunakčio. 

Ralfas tuo tarpu padavė Izabelei žvakę. Jis visą laiką stebėjo 
pusseserę: rodėsi, tuoj jos kantrybė trūks — būtų įdomus atvejis. 
Bet jei jis tikėjosi pamatyti merginą užsiplieskiant, gavo nusi- 
vilti, nes susijuokusi toji palinkėjo jiems labos nakties ir išėjo drauge 
su teta. Motinos elgesys jį suerzino, nors jis pamanė, kad jos teisy- 
bė. Viršuje abi damos išsiskyrė prie ponios Tačit durų. Lipant 
laiptais Izabelė tylėjo. 

— Tu, aišku, pyksti, kam kišuosi į tavo reikalus, — prakalbo po- 
nia Tačit. 

Izabelė pagalvojusi atsakė: 

— Ne, nepykstu, tik stebiuosi, tiesiog nesuprantu. Ar nepadoru, 
jei aš būčiau likusi svetainėje? 

— Labai. Čia jaunos merginos — iš gerų namų — nesėdi vienos 
su vyriškiais ligi vėlumos. 

— Tuomet ačiū, kad pasakėte,— tarė Izabelė.— Man tai ne- 
suprantama, bet reikia žinoti. 

— Aš tau visuomet priminsiu,— atsakė teta,— kai pastebėsiu 
per laisvai elgiantis. 

— Labai prašau, tik neprižadu, kad visada jūsų pamokymus 
laikysiu teisingais. 

— Nieko nuostabaus. Tu mėgsti gyventi savo galva. 

— Taip, labai mėgstu. Bet man visada įdomu žinoti, kaip nepri- 
dera elgtis. 

— Tam, kad taip elgtumeis? — paklausė teta. 

— Kad turėčiau iš ko rinktis, — atsakė Izabelė. 

Kadangi Izabelė žavėjosi tuo, kas romantiška, lordas Vorberto- 
nas drįso išreikšti viltį, kad kurią nors dieną ji atvyks pas juos pasi- 
žiūrėti seno labai įdomaus jų namo. Jis išgavo ponios Tačit pažadą, 

kad ji atveš dukterėčią į Loklį, o Ralfas mielai sutiko palydėti 
abi damas, jei tik tėvas galės be jo pabūti. Lordas Vorbertonas užtik- 
rino mūsų heroję, kad ligi tol ją aplankys jo seserys. Apie jas 
Izabelė šį tą jau žinojo — jam svečiuojantis Gardenkorte, per paš- 
nekesius buvo išsiteiravusi nemažai apie jo šeimą. Jei kas Izabe- 
lę domindavo, jos klausimams nebūdavo galo, o kadangi jos po- 
kalbininkas buvo didelis šnekorius, jos smalsumas buvo patenkin- 
tas. Jis pasipasakojo turįs keturias seseris, du brolius, tėvai jau 
mirę. Broliai ir seserys labai geri žmonės, „gal dideliu protu ir 
nepasižymi, — sakė jis,— bet labai padorūs, malonūs“, ir jis vylėsi, 
kad ji pati arčiau su jais susipažinsianti. Vienas brolis, dvasiškis, 
gyvena to pačio Loklio didelėje ir skaitlingoje parapijoje; jis geras 
vyras, nors visais klausimais jų nuomonės nesutinka. Ir lordas Vor- 
bertonas davė kelis brolio pažiūrų pavyzdžius, bet Izabelė atsakė, 
kad tokios pažiūros labai įprastos, jos išmanymu, jų laikosi dides- 
nioji žmonių giminės dalis. Ir ji pati, ko gero, jų laikosi, bet lordas 
Vorbertonas užtikrino, kad ji labai klystanti, taip negalį būti, be 
abejonės, ji tik įsikalbėjusi turinti tokias pažiūras, jei nors kiek susi- 
mąstytų, tikrai įsitikintų, kad taip nėra. O kai ji pasakė jau rimtai aps- 
varsčiusi daugelį iš tų klausimų, jis pareiškė, kad ji yra dar vienas 
įrodymas dažnai jį stebinančio fakto, jog pasaulyje iš visų žmonių 
amerikiečiai yra prietaringiausi. Jie visi užkietėję toriai ir fanati- 
kai, konservatyvesnių už amerikiečius būti negalį. Geriausias pavyz- 
dys kad ir jos dėdė su pusbroliu: daugelis jų pažiūrų — gryni 
viduramžiai, šiais laikais anglas tokių minčių gėdytųsi prisipažinti; 
negana to, yra tokie akiplėšos, — nusijuokė jo šviesybė,— jog dedasi 
išmaną apie vargšės mielos kvaišos senosios Anglijos poreikius ir 
pavojus geriau negu jis, čia gimęs, nemenko jos gabalo savininkas, — 
baisi gėda! Iš tų jo postringavimų Izabelė padarė išvadą, kad lordas 
Vorbertonas — naujo kirpimo aristokratas, reformatorius, radikalas, 
niekinantis seną tvarką. Kitas jo brolis, kariškis, tarnaujantis Indijoje, 
esąs plevėsa ožys, ligi šiol iš jo tiek naudos, kad jo skolas tenka apmo- 
kėti lordui Vorbertonui — tai viena iš brangiausių vyriausiojo brolio 
privilegijų'*. „Užteks, daugiau nemokėsiu,— tarė jos bičiulis, — jis 
gyvena šimtą kartų geriau už mane, lepinasi negirdėta prabanga ir 
laiko save didesniu aristokratu nei aš. Aš visgi esu nuoseklus radika- 
las ir einu už lygybę. Aš prieš jaunesnių brolių savivalę“. Dvi iš 
keturių jo seserų, antroji ir ketvirtoji, išėjusios už vyrų, viena ypač 
gerai ištekėjo, antroji taip sau. Vyresniosios vyras lordas Heikokas 

puikus žmogus, tik visa bėda, baisus konservatorius, 0 jo Žmona, 
kaip visos geros anglų žmonos, jį net pralenkia. Antroji nutekėjo už 
smulkaus skvairo Norfolke; rodos, dar vakar jiedu vedė, o jau pri- 
gyveno penkis vaikus. Šiuos dalykus ir daug kitų lordas Vorbertonas 
papasakojo jaunajai amerikietei, drauge stengdamasis atskleisti ir 
išgvildenti Anglijos gyvenimo ypatumus. Izabelę dažnai net juokino 
jo išsamumas, turbūt lordas nepasikliovė nei jos patirtimi, nei vaiz- 
duote. „Jis mano, kad aš laukinė, — tarė ji sau,— akyse nei šaukštų, 
nei šakučių neregėjusi“; ir ji tyčia klausdavo jį naivių klausimų, kad 
galėtų pasimėgauti rimtais atsakymais. Ir jam pakliuvus į jos spąstus, 
pasakė: 

— Kaip gaila, kad negaliu jums pasirodyti išsidažiusi karo spal- 
vomis ir apsikaišiusi plunksnomis. Jei būčiau žinojusi, koks jūs atlai- 
dus mums, vargšams laukiniams, būčiau atsivežusi tautinį kostiumą! 

Lordas Vorbertonas buvo išvažinėjęs visas Jungtines Valstijas ir 
geriau apie jas nutuokė negu Izabelė, bet buvo toks malonus ir atsa- 
kydavo, jog Amerika nepakartojama šalis, tik iš savo prisiminimų 
darąs išvadą, jog amerikiečiams Anglijoje pravartu daug ką paaiškinti. 

— O, kad būčiau turėjęs tokį vadovą kaip jūs Amerikoje! — 
tarė jis.— Mane daug kas glumino jūsų šalyje, aš tiesiog daug kur 
nesusigaudžiau, ir visas blogumas, kad jų paaiškinimai mane visai 
sumaišydavo. Žinote, man rodėsi, kad jie tyčia priešingai sako, negu 
yra; tą jie moka. Bet mano aiškinimais galite pasikliauti: aš sakau 
tiesą, ir galite neabejoti. 

Dėl vieno dalyko tai jau tikrai nereikėjo abejoti: lordas Vorberto- 
nas buvo labai protingas, labai išsilavinęs, ir nebuvo tokio daikto, 
kurio jis nebūtų išmanęs. Nors jis atsiskleidė įdomiausiomis, patrauk- 
liausiomis pusėmis, Izabelė jautė, kad jo visai nenorėta pasipuikuoti; 
nors turėjo retas galimybes ir buvo, anot jos, verste užverstas gyve- 
nimo gėrybėmis, nieku būdu nelaikė tai savo nuopelnu. Jis buvo perte- 
kęs visko, kas geriausia, bet niekur nepametė saiko. Jo esmę sudarė 
derinys turtingos gyvenimiškos patirties — o! įgytos be jokio vargo, — 
1 kone berniokiško kuklumo, ir tas derinys, toks mielas ir aroma- 
tingas nelyginant koks skanėstas, nė kiek neatrodė prastesnis dėl to, 
kad dar turėjo ir protingo gerumo atspalvį. 

— Jūsiškis anglų aristokratijos atstovas man labai patinka, — 
pasakė Izabelė Ralfui, kai lordas Vorbertonas išvažiavo. 

— Man irgi patinka, aš jį labai myliu,— atsakė Ralfas, — bet 
dar labiau gailiuosi. 

Izabelė pašnairavo į jį nepatikliai. 

— Kodėl? Man atrodo, vienintelis jo trūkumas, kad nė kiek ne- 
žadina gailesčio. Sakyčiau, jis visko turi, viską žino, viskuo gali būti. 

— O, jam nekas! — tęsė Ralfas. 

— Turi galvoje jo sveikatą? 

— O ne, jis toks sveikas, kad net koktu. Aš noriu pasakyti, kad 
jis užima labai aukštą padėtį, o krečia su ja išdaigas. Nerimtai žiūri 
į save. 

— Pašaipiai? 

— Dar blogiau, žiūri į save kaip į apsišaukėlį, piktnaudžiautoją. 

— O gal taip ir yra,— tarė Izabelė. 

— Galbūt, nors aš taip nemanau. Tokiu atveju ar gali būti kas 
labiau apgailėtina, negu jautrus sąmoningas apsišaukėlis, kitų ranko- 
mis pasodintas ir giliai įsišaknijęs, bet kenčiantis nuo tokios neteisybės 
suvokimo? Turėdamas tokią padėtį kaip jo, būčiau iškilus tarsi Budos 
statula. Tokia padėtis mano vaizduotei būtų geras penas: didelė atsa- 
komybė, didelės galimybės, didelė pagarba, dideli turtai, didelė val- 
džia, svarus balsas didelės šalies visuomenės reikaluose. O jis susi- 
painiojo ir nemoka įvertinti, nei kas jis, nei kokia jo padėtis, nei ko- 
kia galia, nei nieko. Jis kritiško laikmečio auka: prarado pasitikėjimą 
savimi ir nežino, į ką remtis. Kai bandau su juo pasikalbėti (nes aš, 
juo dėtas, puikiausiai žinočiau, į ką remtis), išvadina mane išlepusiu 
fanatiku. Jis, ko gero, mane iš rimtųjų laiko baisiu tamsuoliu, sako, 
aš nesuprantąs savo meto. Aš geriau suprantu negu jis, negalintis 
nei savęs panaikinti kaip atgyvenos, nei laikytis kaip visuomenės vie- 
netas. 

— Nepanašu, kad jis toks nelaimingas, — tarė Izabelė. 

— Gal ir ne, nors, manau, tokios išlavintos sampratos žmogui kaip 
jis dažnai būna nesaldžių valandėlių. Ir ką reiškia, jei apie jo galimybių 
asmenį sakoma: nepanašu, kad jis toks nelaimingas? Be to, aš įsitikinęs, 
kad jis nelaimingas. 

— O aš taip nemanau,— tarė Izabelė. 

— Ką gi,— nesutiko pusbrolis, — jei nėra, tai turėtų būti. 

Pavakary Izabelė valandą praleido su dėde, kuris, kaip visad, 
sėdėjo ant kojų užsimetęs skarą, rankose laikydamas nestiprios arba- 
tos puodelį. Besišnekant jis paklausė, ką ji mano apie juos aplankiusį 
svečią. 

Izabelė iškart atsakė: 

— Man rodos, jis žavus. 


75 VIII skyrius 


— Puikus Žmogus, — tarė ponas Tačitas,— bet nepatarčiau jo 
įsimylėti. 

— Gerai. Aš įsimylėsiu tik tada, kai jūs patarsite. Tuo labiau, — 
pridūrė ji. — kad pusbrolis apibūdino lordą Vorbertoną gana prastai. 

— O. nejaugi? Nežinau, ko jis prikalbėjo, tik nepamiršk, kad 
Ralfas didelis šnekorius. 

— Jo manymu, jūsų kaimynas per daug maištauja... o gal per 
mažai maištauja! Aš nelabai atrenku,— tarė Izabelė. 

Senasis džentelmenas palingavo galvą, nusišypsojo ir padėjo puo- 
duką. 

— Ir aš neatrenku. Jis labai drąsiai užsimoja, bet gal ir nepakan- 
kamai drąsiai. Tarytum norėtų labai daug ką pertvarkyti, o pats likti 
toks, koks esąs. Tai suprantama, tik gana nenuoseklu. 

O, tikiuosi jis liks toks, koks yra,— tarė Izabelė.— Jeigu pa- 
sikeistų, draugai pasigestų ano, senojo lordo Vorbertono. 

— Jis tikriausiai bus kuo buvęs, — tarė dėdė, — ir toliau džiugins 
savo draugus. Aš iš tiesų jo labai pasigesčiau Gardenkorte. Kai jis 
atvažiuoja, man didelė pramoga, manau, ir jam ne mažesnė. Tokių 
kaip jis čionykštėje visuomenėje gausus skaitlius, dabar jų mada. Ne- 
žinau, ką jie nori nuveikti, gal revoliuciją sukelti. Visgi viliuosi, kad 
jis padels ligi aš numirsiu. Mat jie nori viską nusavinti, o mano čia 
gana daug žemės, ir nenorėčiau, kad ją iš manęs atimtų. Nebūčiau 
čion važiavęs, jei būčiau nujautęs, ką jie žada daryti, — šnekėjo po- 
nas Tačitas vis linksmiau.— Aš čion atvažiavau, nes maniau, kad 
Anglija patikima šalis. Būtų gryniausia paikystė, jei jie čia ką per- 
tvarkytų, — nusivylusių būtų apstu. 

— O aš turiu vilties, kad jie padarys revoliuciją! — sušuko Izabe- 
lė.— Koks būtų malonumas pamatyti revoliuciją! 

— Pala, — juokaujamai tarė dėdė.— Aš pamiršau, ar tu eini už 
sena, ar už nauja. Tu pasisakydavai ir už viena, ir už kita. 

— Taip, aš ir už tuos, ir už anuos. Veikiausiai po truputį einu 
už visus. Per revoliuciją — jei tik ji įvyktų — aš būčiau karšta išdidi 
lojalistė. Žmonės daugiau juos palaiko, ir jų elgesys gali būti toks 
nepaprastas, na, toks įspūdingas. 

— Aš gal nelabai išmanau, koks yra įspūdingas elgesys, bet man 
atrodo, kad tu visada šitaip elgiesi, brangioji. 

— Jūs auksinis žmogus, tik kad taip būtų, kaip sakote! — per- 
traukė jį mergina. 

— Ir vis dėlto vargu ar tau čia greitai pasitaikys proga įspūdin- 

gai užlipti ant ešafoto, — kalbėjo toliau ponas Tačitas.— Jei nori 
išvysti rimtą maištą, teks ilgokai pasisvečiuoti. Mat kai juos prire- 
mia prie sienos, kai tokiems džentelmenams reikia pereiti nuo kalbų 
prie veiksmų, jiems nepatinka būti nutvertiems už žodžio. 

— Ką jūs turite galvoje? 

— Lordą Vorbertoną ir jo draugus — aukštųjų klasių radikalus. 
Aš, aišku, sprendžiu apie juos iš savo taško. Jie kalba apie permainas, 
kažin ar suvokdami, kas tai per daiktas. Mudu va žinome, ką reiškia 
demokratinė tvarka, man ji visad atrodė labai patogi, bet aš prie jos 
buvau įpratęs nuo gimimo. Be to, aš ne lordas; tu esi ledi, brangioji, 
bet aš — ne lordas!". O jie čia, man regis, apie demokratiją tėra viena 
ausim girdėję. Juk ji kas dienos, kas valandos tikrovė ir kažin ar jiems 
būtų mielesnė negu tai, ką dabar turi. Be abejonės, jei panūdo iš- 
bandyti — tegul sau, bet, manau, prisimygę nebandys. 

— Jūs netikite, kad jie nuoširdūs? — paklausė Izabelė. 

-— Na, jie stengiasi įsijausti, — sutiko ponas Tačitas, — bet, atrodo, 
pasitenkina teorijomis. Radikalios pažiūros jiems kaip pramoga. Ir 
jiems reikia pramogų, gerai, kad ko blogiau neprasimano. Matai, 
jie linkę į prabangą, o pažangios idėjos — kone didžiausia jų pra- 
banga. Duoda moralinį pasitenkinimą ir nė kiek neužkliudo jų padė- 
ties. Jiems labai rūpi jų padėtis, ir netikėk, jei kuris bandys įrodyti 
priešingai, — pamėgink užkabinti jų padėtį, iškart nutrauks kalbą. 

Izabelė įdėmiai klausėsi dėdės samprotavimų, dėstomų su ypatingu 
tikslumu, ir nors ji menkai tepažino anglų aristokratiją, jo mintys 
nė kiek nesipjovė su jos supratimu apie žmogaus prigimtį. Bet ji pa- 
nūdo užsistoti lordą Vorbertoną. 

— Aš netikiu, kad lordas Vorbertonas apsimetėlis, o kiti man 
nerūpi. Įdomu būtų pamatyti, kaip jis pakeltų išbandymus. 

— Viešpatie, apsaugok mane nuo draugų! — pasakė ponas Ta- 
čitas.— Lordas Vorbertonas labai simpatingas vyras, labai puikus 
vyras. Jo pajamos šimtas tūkstančių per metus. Jo nuosavybė — pen- 
kiasdešimt tūkstančių akrų šios nedidelės salos žemės ir dar labai 
daug kas. Jis sau turi pustuzinį namų. Parlamente jam vieta užtikrinta 
taip kaip man prie pietų stalo. Jis subtilaus skonio — domisi litera- 
tura, menu, mokslu, žaviomis jaunomis damomis. Subtiliausias jo 
polinkis — naujos idėjos. Jos teikia jam didelį pasitenkinimą, daugiau 
negu kas kitas, išskyrus jaunas damas. Jo senas namas čia netoliese — 
kaip ta vieta vadinasi — Loklis? — labai gražus, tik gal ne toks jau- 
kus kaip mūsiškis. Galų gale tai nesvarbu — ne vieną jį turi. Jo pa- 

žiūros, mano išmanymu, nieko neužgauna — tuo labiau jo paties. 
Ir jei įvyktų revoliucija, jis labai lengvai atsipirktų. Niekas jo neliestų, 
duotų ramybę — jis pernelyg visiems patinka. 

— A, kankiniu jis negalėtų būti net ir labai norėdamas, — atsi- 
duso Izabelė.— Apgailėtina jo padėtis. 

— Kankiniu jis niekad nebus, nebent per tave, — atsakė dėdė. 

Izabelė palingavo galvą kažkaip ilgesingai, bemaž humoristiškai. 

— Per mane niekas nebus kankiniu. 

— Ir aš taip manau. Vadinasi, tau lordas Vorbertonas neatrodo 
vertas gailesčio kaip Ralfui. 

Dėdė pasižiūrėjo į ją nuoširdžiu, akylu žvilgsniu. 

— O vis dėlto atrodo! 


IX SKYRIUS 


Abi panelės Molinjė, lordo seserys, netrukus aplankė Izabelę, 
ir jos širdis iškart palinko prie šių dviejų jaunų damų, kurios jai 
pasirodė itin savitos. Tiesa, kai Izabelė šitaip jas apibūdino pusbro- 
liui, tas atšovė, kad netaiklesnio epiteto panelėms Molinjė nesugal- 
vosi, nes mažiausiai penkiasdešimt tūkstančių merginų Anglijoje 
yra lygiai tokios kaip jos. Nors Izabelės viešnių savitumas nebuvo 
pripažintas, bet niekas nebūtų nuneigęs, kad jų elgesys nepaprastai 
mielas bei kuklus, o jų akys Izabelei atrodė lyg dubenys nurimusio 
vandens, apskriti dekoratyviniai baseinėliai darželyje tarp pelargonijų. 

„Kokios jos, tokios, bet jos sveikos prigimties“, — nusprendė ji 
pati sau, o tai mūsų herojei atrodė didelis privalumas, nes kelioms 
jos paauglystės draugėms šito apgailėtinai trūko (antraip jos būtų 
buvusios visai puikios), jau nekalbant apie tai, kad ir dėl savęs ją 
retkarčiais suimdavo nerimas. Abi panelės Molinjė buvo ne pirmos 
jaunystės, bet gaivios, skaisčių veidų, o jų šypsenose dar buvo užsilikę 
vaikiškumo. Taip, jų akys, sužavėjusios Izabelę, buvo apskritos, ra- 
mios, patenkintos, o liemenys banginio odos švarkais — irgi sveikai 
apskriti. Merginų draugiškumas buvo begalinis, jos net pačios jo 
prisidrovėjo; joms tarsi buvo baugu jaunos užsienietės iš anapus van- 
denyno, ir savo norus jos daugiau reiškė akimis, o ne žodžiais. Bet jos 
aiškiai davė suprasti, kad tikisi Izabelę neatsisakysiant atvažiuoti pietų 

į Loklį, kur jos gyveno su broliu, o po to kuo dažniausia: jas lan- 
kysianti. O gal ji kurią dieną atvažiuosianti pas juos su nakvyne; dvi- 
dešimt devintą žadą būti svečių, gal ir ji nepasipuikuotų tuomet 
apsilankyt. 

— Ko nors nepaprasto pas mus nebus, — pridūrė vyresnioji se- 
suo, — bet turim vilties, kad jums tiksime tokie, kokie esame. 

— Man pas jus patiks. Jūs žavingos tokios, kokios esate, — atsakė 
Izabelė, dažnai nešykštinti pagyrų. 

Viešnios paraudo, ir joms išvykus Ralfas pasakė, kad tos vargšės 
mergelės, girdėdamos taip Izabelę kalbant, turėjusios pamanyti, kad 
jai buvo užėjęs pašėlęs noras ant jų kailio pamiklinti liežuvį; jis ne- 
abejojąs, kad jos pirmą kartą gyvenime buvo pavadintos žavingomis. 

— Joms negalima viso to nepasakyti, — tarė jam Izabelė.— Man 
rodos, kaip gera būti tokioms ramioms, tokioms blaivioms ir nesi- 
blaškančioms. Kad aš tokia būčiau! 

— Apsaugok Viešpatie! — karštai sušuko Ralfas. 

— Reikėtų pasimokyti iš jų, — pasakė Izabelė.— Labai įdomu 
jas būtų pamatyti namie. 

Šį malonumą ji gavo po kelių dienų, su Ralfu ir jo motina nuva- 
žiavusi į Loklį. Paneles Molinjė jie rado sėdinčias erdvioje svetainėje 
(paskui ji pamatė, kad svetainių čia ne viena) tarp gausybės pablu- 
kusio satino; šia proga jos buvo pasipuošusios juodu aksomu. Namie 
jos Izabelei dar labiau patiko negu Gardenkorte, ir dar labiau į akis 
kriro sveika jų prigimtis. Anksčiau jai buvo pasirodę, kad jeigu joms 
galima ką prikišti, tai stoką minčių žaismo, o dabar ji pamatė, kad 
jos stiprių jausmų. Ji kurį laiką šnekėjosi prieš pietus su jomis vienoje 
svetainės pusėje, o lordas Vorbertonas su ponia Tačit — tolokai nuo 
jų kitoje. 

— Ar tiesa, kad jūsų brolis didelis radikalas? — paklausė Iza- 
belė. Ji žinojo, kad tai tiesa, bet, kaip matėme, ją labai domino žmonių 
prigimtis, ir ji bandė iškvosti abi seseris. 

— Oje, labai; jis be galo pažangus, — tarė Mildreda, jaunesnioji 
sesuo. 

— Podraug Vorbertonas labai protingas, — pridėjo vyresnioji. 

Izabelė valandėlę žiūrėjo į jį, sėdintį kitame kambario gale ir 
aiškiai besistengiantį kuo labiau įtikti poniai Tačit Priešais židinį, 
kuris dėl Anglijos rugpjūčio temperatūros didžiuliame senoviniame 
name nebuvo nereikalingas, Ralfas žaidė su vienu iš šunų, kuris 
visaip gerinosi prie jo. 

— Ar manote, kad jūsų brolis nuoširdus radikalas? — su šyp- 
sena kvotė Izabelė. 

— O kaipgi, žinoma! — tuoj sušuko Mildreda, o vyresnioji sesuo 
tylomis spoksojo į mūsų heroję. 

— O, jūsų manymu, jis išlaikytų bandymą? 

— Bandymą? 

— Pavyzdžiui, jeigu jam viso šito tektų atsisakyti. 

— Atsisakyti Loklio? — paklausė panelė Molinjė, vos atgavusi 
balsą. 

— Taip, ir kitų dvarų; kaip jie vadinasi? 

Abi seserys susižvalgė kone išsigandusios. 

— Kaip tai suprasti — ar kad jam už tai būtų atlyginta jų ver- 
tė? — paklausė jaunesnioji. 

— Manyčiau, kad vieną ar porą namų galėtų užleisti, — tarė 
antroji. 

— Užleisti veltui? — neatstojo Izabelė. 

— Nemanau, kad jis atsisakytų savo nuosavybės, — pasakė pa- 
nelė Molinjė. 

— A, vadinasi, jis apsimetėlis, — išdrožė Izabelė.— Ar jums tokia 
padėtis neatrodo dvilinkiška? 

Abi jos pašnekovės, matyt, sutriko. 

— Brolio padėtis? — perklausė panelė Molinjė. 

— Visi laiko jo padėtį labai gera, — atsakė jaunesnioji sesuo.— 
Šioje grafystės dalyje nėra geresnės. 

— Mano kalba jums greičiausiai atrodo labai nepagarbi,— su- 
laukusi progos įterpė Izabelė.— Jūs turbūt gerbiate brolį ir netgi 
jo prisibijote. 

— Aišku, brolį reikia branginti. — paprastai atsakė panelė Mo- 


linjė. 

— Vadinasi, jis turi būti labai geras, nes ir jūs esate neapsakomai 
geros. 

— Jis labai geros širdies. Niekas nė nežino, kiek jis daro gerų 
darbų. 


— Jo sugebėjimai visiems žinomi,— pridūrė Mildreda,— visų 
nuomone, jie nepaprasti. 

— O, įsivaizduoju, — pasakė Izabelė.— Bet aš, juo dėta, žutbū- 
tinai kovočiau už praeities paveldus. Nagais įsikibus laikyčiausi. 

— O man rodos, reikia būti liberaliems,— švelniai paprieštaravo 
Mildreda.— Mes tokie esame nuo senų laikų. 

— Na taip, — tarė Izabelė, — liberalumas jums nešė didelę sėkmę, 
tad nieko stebėtino, kad jį vertinate. Matau, mėgstate vilna siuvinėti. 

Kai po pietų lordas Vorbertonas pasisiūlė jai aprodyti savo namus, 
Izabelė iš anksto žinojo, kad tai bus taurus reginys. Viduje namas 
buvo gerokai modernizuotas ir kai kur pažeistas stiliaus grynumas, 
bet iš lauko jis buvo didžiulis, pilkas, švelnaus, vėjų nugairinto at- 
spalvio, dunksojo virš plataus ramaus vandens perkaso ir jaunajai 
viešniai atrodė kaip legendų pilis. Diena buvo vėsi, apsiblaususi, oras 
kvepėjo rudeniu, ir vandeninga saulė pabirais drumzlinais blyksniais 
prausė sienas, atidžiai parinkdama vietas, kur senovės skausmas buvo 
ryškiausias. Šeimininko brolis, vikaras, irgi pietavo drauge, ir Izabelė 
penketą minučių pasišnekėjo su juo — per tą laiką ji bandė įžvelgti 
jame šventos dvasios pasireiškimą, bet suprato veltui ieškanti. Loklio 
vikaras buvo aukštas, sportiško sudėjimo, atviro kaimietiško veido, 
besočiu apetitu ir neišrankus juokui. Paskui pusbrolis Izabelei papa- 
sakojo, kad prieš įšventinimą į kunigus jis buvęs pajėgus imtynininkas 
ir netgi dabar — žinoma, siaurame šeimos ratelyje — prie progos 
paguldąs tarną ant menčių. Izabelei jis patiko — čia jai viskas patiko, 
tik sunkiai sekėsi įsivaizduoti jį kaip dvasios tėvą. Papietavę svečiai 
išėjo pasivaikščioti į parką; lordas Vorbertonas parodė sumanumo, 
nusivesdamas mažiausiai pažįstamą viešnią atskirai nuo visų. 

— Noriu, kad jūs susikaupusi gerai apžiūrėtumėte aplinką,— ta- 
rė jis. — Jeigu dėmesys bus blaškomas tuščių šnekų, dorai nieko nepa- 
matysite. 

Jo paties kalba (nors jis nemažai papasakojo apie šį namą, kurio 
praeitis labai įdomi) nebuvo grynai archeologinė: jis protarpiais 
nukrypdavo į asmeninius reikalus, liečiančius tiek jaunąją viešnią, 
tiek jį patį. Bet galiausiai, po užsitęsusios tylos, jis grįžo neva prie 
jų pagrindinės temos: 

— Taip, aš iš tikro džiaugiuosi, kad jums patiko šis senas kluonas. 
Norėčiau, kad geriau jį apžiūrėtumėt, kad galėtumėte čia ilgiau pa- 
viešėti. Jūs taip patikote mano seserims, — gal tai galėtų jums būti aks- 
tinas. 

— Akstinų netrūksta, — atsakė Izabelė, — bet aš niekam negaliu 
duoti jokio žodžio. Esu tetos valioje. 

— O, atleiskite, bet man sunku tuo patikėti. Tvirtai esu įsitikinęs, 
jog jūs darote, ką tinkama. 

— Man labai gaila, kad jums padariau tokį įspūdį; man regis, 
tas įspūdis nelabai koks. 

— Bet jis man neatima vilties. — Ir lordas Vorbertonas nutilo. 

— Kokios vilties? 

— Ateityje dažniau jus matyti. 

— A,— tarė Izabelė,— šitam malonumui man nebūtina didelė 
emancipacija. 

— Be abejo, nebūtina, bet, antra vertus, man rodos, kad jūsų 
dėdė manęs nemėgsta. 

— Labai klystate. Aš jį girdėjau labai gražiai apie jus atsiliepiant. 

— Malonu, kad jūs apie mane šnekėjotės, — tarė lordas Vorber- 
tonas. — Ir vis dėlto nemanyčiau, kad jums patiktų, jei imčiau dažnai 
lankytis Gardenkorte. 

— Negaliu kalbėti už dėdę, — atsakė mergina,— nors man dera 
kiek galint atsižvelgti į jo norus. Man pačiai jus matyti būtų labai 
malonu. 

— Va šitokiu jūsų pasakymu aš sužavėtas. 

— Jūs greitas susižavėti. 

— Ne. Aš negreitas susižavėti.-— Ir patylėjęs pridėjo: — Bet jūs 
mane sužavėjote, panele Arčer. 

Šie žodžiai buvo ištarti nenusakomu balsu, išgąsdinusiu merginą; 
jie nuskambėjo kaip pradžia kažko rimto: tokį balsą ji jau buvo gir- 
dėjusi ir dabar atpažino. Tačiau šiuo tarpu ji nenorėjo, kad ta pradžia 
turėtų tąsą, ir tarė kuo linksmiau ir kuo skubiau, vos spėjusi sutramdy- 
ti susijaudinimą: 

— Aš tikriausiai neturėsiu galimybės vėl pas jus apsilankyti. 

— Niekada? — paklausė lordas Vorbertonas. 

— Aš nesakau „niekada“, būtų labai melodramatiška. 

— Ar man galima jus aplankyti kurią nors dieną kitą savaitę? 

— O kodėl ne? Kas gali sukliudyti? 

— Lyg ir niekas. Bet aš nenumanau, ko iš jūsų tikėtis. Mano 
tokia nuojauta, kad jūs nuolatos matuojate žmones. 

— O gal jūs nuo to tik išlošiate. 

— Labai gražu, kad taip sakote. Bet jei ir išlošiu — griežta tei- 
sybė man ne prie širdies. Ar ponia Tačit žada jus vežtis drauge į 
užsienį? 

— Aš taip manau. 

— Anglija jūsų nepatenkina? 

— Čia makiaveliškas klausimas“. į jį nebūtina atsakyti. Aš noriu 
pamatyti kuo daugiau šalių. 

— Kad galėtumėt lyginti ir samprotauti. 

— Ir apturėti malonumo, manyčiau. 

— Tai ir teikia jums daugiausia malonumo. Aš niekaip nesumoju, 
kokie jūsų sumanymai, — tarė lordas Vorbertonas.— Manau jus tu- 
rint paslaptingų tikslų... didelių užmojų. 

— Jūs toks malonus, kad visą teoriją apie mane susidarėte, tik aš 
nė kiek jos neatitinku. Koks čia paslaptingumas, jei žmogus nori to, 
ką kasmet kuo atviriausiai įgyvendina bent penkiasdešimt tūkstančių 
mano tėvynainių — nori palavinti savo protą, keliaudamas po svečias 
šalis? 

— Daugiau nebeišlavinsite savo proto, panele Arčer,— pareiškė 
jos pašnekovas. — Jis ir taip jau yra nepriveikiamas prietaisas. Žiūri 
į mus visus iš aukšto ir niekina. 

„— Jus niekina? Šaipotės iš manęs. — rimtai pasakė Izabelė. 

— Na. jūs mus laikote keistuoliais — 0 ar tai ne tas pats. Visų 
pirma aš nepakęsiu, kad mane laikytų keistuoliu. Aš joks keistuolis. 
Aš protestuoju. 

— Jūsų protestas — tai tikrai „keistuoliškumo“ viršūnė, — atsakė 
Izabelė su šypsena. 

Lordas Vorbertonas kiek patylėjo. 

— Jūs sprendžiate tik iš šalies — daugiau jums nerūpi, — netru- 
kus prašneko jis.— Jums rūpi vien pramogos. — Jo balse vėl suskambo 
prieš tai girdėta gaida, tik dabar ji turėjo-aiškią apmaudo spalvą — 
tokio staigaus ir nenuoseklaus apmaudo, kad mergina išsigando jį įžei- 
dusi. Ji buvo daug girdėjusi, kad anglai itin ekscentriški žmonės, ir 
netgi skaitė kažkokį išradingą rašytoją, kad giliai širdyje jie — jaus- 
mingiausia padermė. Gal staiga prasiveržė lordo Vorbertono jaus- 
mingumas — negi savo namuose, tik trečią kartą su ja matydamasis, 
jis iškels jai sceną? Greit ji aprimo, prisiminusi nepriekaištingą jo 
išsiauklėjimą, kuriam neturėjo būti kliūtis ir tai, kad reikšdamas savo 
susižavėjimą mergina, pasikliovusia jo vaišingumu, buvo išnaudojęs 
visas gero tono teikiamas laisves. Ji nesuklydo pasitikėdama jo išsi- 
auklėjimu, nes nusijuokęs jis tuoj kalbėjo toliau, ir jo balse nebebuvo 
nė ženklo tos intonacijos, kuri ją buvo sutrikdžiusi.— Aš nesakau, 
kad jūsų pramogoms užtenka mažmožių. Jūs renkatės aukštas mate- 
rijas: žmogaus prigimties silpnybes ir netobulumus, tautų ypatumus. 

— Šitokių pramogų,— atsakė Izabelė, — savo pačios tautoje 
užtektų iki gyvos galvos. Bet mums ilgas kelias, ir teta norės tuoj kil- 
ti. — Ji pasuko prie kitų, ir lordas Vorbertonas ėjo greta tylėdamas. 

— Kitą savaitę aš pas jus atvažiuosiu, — tarė jis. 

Jai net karšta pasidarė, bet atsigavusi pagalvojo, jog negalėtų sau 
veidmainiauti ir sakyti, kad tas karštis buvo nemalonus. Ir vis dėlto 
į jo pareiškimą ji gan šaltai atsakė: 

— Kaip tinkamas. 

Toks šaltumas nebuvo apgalvotas — tokį Žaidimą ji kur kas 
prasčiau mokėjo žaisti, negu gali pasirodyti daugeliui kritikų. Šaltu- 
mas atsirado iš kažkokios baimės. 


X SKYRIUS 


Kitą dieną po viešnagės Loklyje Izabelė gavo laišką iš savo drau- 
gės panelės Stekpoul; laiškas su Liverpulio antspaudu ant voko ir 
gražia mikliapirštės Henrietos rašysena sujausmino Izabelę. 

„Štai ir aš, miela mano drauge,— rašė panelė Stekpoul.— Galų 
gale ištrūkau. Kai „Intervjueris“ apsistojo ties mano asmeniu, aš tuoj 
apsisprendžiau ir kitą dieną išvykau iš Niujorko. Kaip senas žurnalis- 
tas įsimečiau kelis daiktus į krepšį ir tramvajumi pasiekiau garlaivį. 
Kur tu esi ir kur mudvi galime susitikti? Tikriausiai svečiuojiesi ko- 
kioje nors pilyje ir tavo tartis kaip tikros anglės. O gal jau už kokio 
lordo ištekėjai; labai šito linkėčiau, nes noriu susipažinti su rinktine 
publika ir pasikliaunu tavo ryšiais, kad tu mane į ją įvesi. „Intervjue- 
ris“ nori nušviesti aristokratiją. Mano pirmi įspūdžiai apskritai apie 
Žmones ne rožiniai, noriu pirma su tavim apie tai pasikalbėti, tu juk 
žinai, kad aš ar šiokia, ar tokia, bet nesu paviršutiniška. Aš irgi turiu 
tau vieną dalyką pasakyti. Kaip galėdama greičiau paskirk man 
pasimatymą: atvažiuok į Londoną (taip norėčiau su tavimi aplankyti 
įžymias vietas) arba pasikviesk mane pas save,— kad ir kur būtum, 
atvažiuosiu su malonumu, juk žinai. kad man viskas įdomu ir noriu 
iš arti pažinti jų gyvenimą“. 

Izabelė nutarė, kad geriausia laiško dėdei nerodyti, bet ji bend- 
rais bruožais nusakė jam laiško turinį, ir, kaip tikėjosi, dėdė tuoj pat 
liepė jo vardu parašyti panelei Stekpou!, kad jis su džiaugsmu lau- 
kiąs jos Gardenkorte. 

— Nors ji ir plunksnos dama, — pasakė jis.— viliuosi, jog bū- 
dama amerikietė nedemaskuos manęs kaip anoji. Panašių į mane ji 
tiek ir tiek mačiusi. 

— Tokio įstabaus kaip jūs dar nematė! — atsakė Izabelė, ne- 
būdama visai rami dėl literatūrinių Henrietos polinkių, priklausančių 
tiems draugės charakterio bruožams, kurie jai susižavėjimo nekėlė. 
Tačiau parašė panelei Stekpoul, kad pono Tačito namuose ji bus 
labai laukiama viešnia, ir toji žvali mergina negaišdama pranešė pri- 
sistatysianti greitai. Ji nuvyko į Londoną, o iš sostinės nusipirko 
traukinio bilietą į artimiausią nuo Gardenkorto stotį, kur Izabelė 
su Ralfu atvažiavo jos pasitikti. 

— Ar aš ją pamilsiu, ar imsiu neapkęsti? — paklausė Ralfas, 
jiedviem vaikštinėjant po platformą. 

— Jai bus vis vien,— atsakė Izabelė.— Jai ne galvoj, kokios 
vyrai apie ją nuomonės. 

„— Kaip vyras aš greičiausiai jos nepamėgsiu. Ji turbūt gera bai- 
dyklė. Ar labai bjauri? 

— Ne, ji tikrai graži. 

— Žurnalistė — reporteris su sijonu. Labai smalsu pamatyti, — 
prisipažino Ralfas. 

— Iš jos pasišaipyti lengva, tik nelengva tokiam drąsiam būti 
kaip ji. 

— Ir aš taip manau: kad pristotum prie žmogaus, jį užsipultum, 
reikia daugiau ar mažiau akiplėšiškumo. Kažin, ar ji ir iš manęs no- 
rės paimti interviu! 

— Nė už ką. Tu jai nepakankamai svarbi persona, 

— Pamatysi,— tarė Ralfas.— Mūsų visų aprašymus, neaplen- 
kiant nė Bančio, ji nusiųs į savo laikraštį. 

— Aš paprašysiu jos šito nedaryti, — pažadėjo Izabelė. 

— Manai, ji įstengs nuo to susilaikyti? 

— Puikiausiai. 

— Ir vis dėlto ją išsirinkai savo artimiausia drauge? 

— Aš jos neišsirinkau artimiausia drauge, bet ji man patinka, 
nepaisant visų ydų. 

— Na ką gi,— tarė Ralfas, — manau, man nepatiks, nepaisant 
visų dorybių. 

— Ko gero, po trijų dienų įsimylėsi. 

— Ir mano meilės laiškai bus atspausdinti „Intervjueryje“? Nie- 
kados šito nebus! — sušuko jaunasis vyras. 

Netrukus atvažiavo traukinys, ir panelė Stekpoul, kuri bemat 
išlipo, pasirodė, kaip Izabelė buvo žadėjus, gana švelnaus, nors ir 
provincialoko grožio. Ji buvo daili, apvalutė, vidutinio ūgio, apskri- 

taveidė, maža burnele, švelnios odos, ant sprando surištu pluoštu 
rusvų garbanų ir neįprastai išplėstomis lyg nustebusiomis akimis. 
Labiausiai dėmesį traukė intensyvus jos Žvilgsnis, įsistebeilijantis į 
kiekvieną daiktą, patenkantį į jos akiplotį, neįžūliai, neužgauliai, bet 
lyg sąmoningai naudodamasis savo teise. Šiuo kartu ji taip įsispitrijo 
į Ralfą, sumišusį dėl panelės Stekpoul gražios ir patrauklios išvaiz- 
dos, perspėjančios jį, kad nebus taip lengva, kaip jis manė, ją paneigti. 
Ji šlamėjo raibavo naujutėlėmis pilkšvų pastelinių spalvų klostėmis, 
19 Ralfas vos žvilgterėjęs pagalvojo, kad ji tokia čežanti, šviežia ir 
informatyvi kaip ką tik iš spaudos išėjęs dar nesulankstytas naujas 
laikraščio numeris. Nuo galvos ligi kojų joje nebūtum radęs jokios 
korektūros klaidos. Ji kalbėjo skambiu aukštu balsu — ne sodriu, 
bet skardžiu, ir vis dėlto, kai atsisėdo greta jų pono Tačito karietoje, 
Ralfui pasirodė maža teturinti bendro su stambiu šriftu, kuriuo spaus- 
dinamos rėksmingos antraštės, kaip kad jis baiminosi. Į visus Izabelei 
rūpimus klausimus, į kuriuos išdrįso įsiterpti ir jaunasis vyras, ji at- 
sakė su išsamiu aiškumu, o vėliau, Gardenkorto bibliotekoje, kur bu- 
vo supažindinta su ponu Tačitu (jo žmona nemanė esant reikalinga 
pasirodyti), jos savikliova atsiskleidė dar geriau. 

— Visgi man rūpi, ar jūs laikote save amerikiečiais, ar anglais? — 
tiesiai paklausė ji.— Kad žinočiau, kaip su jumis kalbėtis. 

— Kad ir kaip kalbėsite, mes būsime dėkingi, — taktiškai atsakė 
Ralfas. 

Ji įsmeigė į jį akis, kurios kažkuo jam priminė dideles blizgan- 
čias sagas, tvirtai įsegtas į elastingas įtemptas kilpas; jos lėliukėse jis 
tarsi matė atsispindint aplink esančius daiktus. Iš sagos neįprasta tikė- 
tis žmogiško poveikio, bet panelės Stekpou!l žvilgsnis buvo toks, kad 
jis, labai kuklus žmogus, sumišo, pasijuto greičiau sužeidžiamas, 1a- 
biau apnuogintas, negu pačiam norėjosi. Dera pridurti, kad tokia 
savijauta po poros dienų jos draugijoje gerokai priblėso, nors galu- 
tinai nepraėjo. 

— Manau, jūs bandysite mane įtikinėti esąs amerikietis, — pa- 
sakė ji. 

— Kad įtikčiau jums, galiu būti ir anglas, o jei norite — turkas! 

— O, labai prašom, jeigu galite šitaip kaitaliotis, — atitarė panelė 
Stekpoul. 

— Esu įsitikinęs, kad jūs kiaurai viską suprantate — tautybė jums 
ne kliūtis, — tęsė Ralfas. 

Panelė Stekpoul nenuleido nuo jo žvilgsnio. 

— Ar turite galvoje svetimas kalbas? 

— Kas tos kalbos. Svarbu dvasia, būdas. 

— Aš turbūt jūsų nesuprantu,— prisipažino „Intervjuerio“ ko- 
respondentė, — bet tikiuosi išvykdama jau būsiu perpratusi. 

— Tokius kaip jis vadina kosmopolitais, — pakišo mintį Izabelė. 

— Vadinasi, visko po truputį ir nieko iš esmės. Mano nuomone, 
patriotizmas, kaip ir artimo meilė, prasideda namuose. 

— O kur prasideda namai, panele Stekpoul? — pasiteiravo 
Ralfas. 

— Kur prasideda — nežinau, bet žinau, kur baigiasi. Jie baigėsi 
seniai, man dar čia neatvažiavus. 

— O jums čia nepatinka? — paklausė ponas Tačitas senatvišku 
nekaltu balsu. 

— Matote, pone, aš dar nenusprendžiau, kokios laikysiuos pozi- 
cijos. Jaučiuosi gerokai aplamdyta. Taip pasijutau važiuodama iš 
Liverpulio į Londoną. 

— Gal vagonas buvo labai prisikimšęs,— ieškojo priežasties 
Ralfas. 

— Taip, bet prisikimšęs draugų — amerikiečių, su kuriais susi- 
pažinau laive; puikūs žmonės iš Litl Roko, Arkanzo valstijos. Nepai- 
sant to, pasijutau aplamdyta, tarsi kažkas būtų užgulęs mane, nors 
negalėčiau pasakyti kas. Iš pat karto pajutau, kad nepritapsiu prie 
čionykštės atmosferos. Bet gal geriausia man pačiai savo atmosferą 
susikurti. Tai geriausia išeitis — tuomet bus kuo kvėpuoti. Jūsų ap- 
linka labai graži. 

— Mes irgi puikūs žmonės! — pasakė Ralfas.— Palaukite ir įsi- 
tikinsite. 

Iš visko buvo matyti, jog panelė Stekpoul nusiteikė laukti ir dar 
pasibūti Gardenkorte. Rytais ji kibdavo į literatūros darbą, bet ir 
drauge su Izabele daug laiko praleisdavo, nes, atlikusi kiekvienos 
dienos užduotį, nepakęsdavo, tiesiog neištverdavo vienatvės. Netrukus 
Izabelei radosi proga paprašyti draugės susilaikyti ir spaudoje ne- 
pagarsinti bendros jų viešnagės Žavumų, nes kitą rytą po panelės 
Stekpoul atvažiavimo Izabelė pamatė ją kuriant laišką „Intervjue- 
riui“. kurio antraštė, užrašyta ypatingai lygia išskaitoma rašysena 
(kaip mokykliniai sąsiuviniai, prisiminė mūsų herojė), buvo „Ame- 
rikiečiai ir Tiudorai — pirmas žvilgsnis Gardenkorte“. Panelė Stek- 
poul jokio blogo kėslo neturėdama pasiūlė Izabelei perskaityti laišką, 
ir toji iškart šoko prieš. 

— Man regis, tau nederėtų šito daryti. Man regis, tau nederėtų 
aprašinėti šitų namų. 

Henrieta kaip įpratus įsmeigė į ją akis. 

— Kodėl, čia yra tai, kas patinka publikai, o tie namai tokie 
nuostabūs. 

— "Tokiems nuostabiems namams ne laikraščiuose vieta, ir mano 
dėdei nepatiks. 

— Tu jo mažiau klausyk! — sušuko Henrieta.— Po to, kai at- 
spausdini, visi džiaugiasi. 

— Dėdė tikrai neapsidžiaugs, nė pusbrolis. Jiems tai — piktnau- 
džiavimas vaišingumu. 

Panelė Stekpoul! nė per plauką nesumišo, ji kaip niekur nieko stro- 
piai nušluostė plunksną į elegantišką valiklį, vien šiam tikslui skirtą, 
ir atidėjo rankraštį į šalį. 

— Jei taip nepritari, aš, žinoma, nerašysiu, bet aukoju puikią 
temą. 

— Yra daugybė kitų temų, tik pasidairyk. Pasivažinėsime po 
apylinkes, parodysiu žavingų vaizdų. 

— Vaizdai — ne mano pašaukimas. Mane domina žmonės. Tu 
gi žinai, Izabele, kad aš labai žmogiška, visada tokia buvau, — atsakė 
panelė Stekpoul.— Aš va kaip būčiau pristačiusi tavo pusbrolį — 
nutautėjęs amerikietis. Nutautėjęs amerikietis dabar spaudoje turi 
didelę paklausą, o tavo pusbrolis puikiausias pavyzdys. Būčiau negai- 
lestingai jį pataršiusi. 

— Jis būtų numiręs! — sušuko Izabelė.— Ne nuo tavo negai- 
lestingumo, 0 nuo viešumo. 

— O, būčiau mielai norėjus jį truputį apmarinti. Ir tavo dėdę 
su malonumu būčiau pavaizdavusi,— jis man atrodo kur kas teigia- 
mesnis tipas, neatsižadėjęs amerikietis. Jis nepaprastas senukas; ne- 
suprantu, kodėl būtų prieš, jeigu jį pagerbčiau. 

Izabelė pažvelgė į draugę ne šiaip sau nustebusi — jai buvo keis- 
ta, kad toje natūroje, kurią ji taip vertino, buvo tiek daug spragų. 

— Miela mano Henrieta, — tarė ji, — tu neturi drovumo. 

Henrieta smarkiai išraudo, žvitrios jos akys pritvinko ašarų, ir 
Izabelei pasirodė, kad tai labai nenuoseklu. 

— Tu man labai neteisinga,— su savigarba ištarė panelė Stek- 
poul.— Apie save aš niekur nė žodžio nesu parašiusi. 

— Aš tuo neabejoju, bet, man regis, ir kitų atžvilgiu nedera pra- 
silenkti su kuklumu. 

— O, gerai pasakyta! — sušuko Henrieta, vėl griebdamasi plunks- 
nos.— Tuoj užsirašau ir būtinai kur nors pritaikysiu.— Ji iš tiesų 
buvo gero būdo ir po pusvalandžio vėl buvo linksma, na, bent tokio 
linksmumo, kokio galima laukti iš žurnalistės, kuri pristigo rašymui 
temų.— Aš pažadėjau rašyti apie socialinę sferą, — pasakė ji Izabe- 
lei, — o iš kur imsiu medžiagos? Jei neleidi rašyti apie šiuos namus, 
gal žinai kitus, kuriuos būtų galima aprašyti? 

Izabelė žadėjo pagalvoti ir kitą dieną šnekėdamasi su drauge už- 
siminė apie savo viešnagę senoviniuose lordo Vorbertono namuose. 

— O, būtinai mane ten nusivežk — kaip tik to man ir reikia! — 
sušuko panelė Stekpoul.— Turiu iš arčiau pamatyti aristokratus. 

— Aš tavęs negaliu nusivežti, — atsakė Izabelė, — bet lordas Vor- 
bertonas atvažiuos čia, ir tu turėsi progos jį stebėti. Tik jeigu žadi 
atgaminti jo pokalbį laikraštyje, aš, žinoma, jį įspėsiu. 

— Būk gera, neįspėk,— ėmė prašyti jos draugė,— noriu, kad 
jis būtų natūralus. 

— Anglas yra natūraliausias, kai tyli. — pareiškė Izabelė. 

Nebuvo matyti, kad po trijų dienų pusbrolis būtų pametęs galvą 
dėl viešnios, kaip kad Izabelė pranašavo, nors jie daug būdavo kar- 
tu. Jie vaikštinėdavo po parką, sėdėdavo po medžiais, o pavakariais, 
kai būdavo malonu pasiirstyti Temze, valtyje, kurioje ligi tol Ralfas 
turėjo tik vieną keleivę, dabar sėdėdavo ir panelė Stekpoul. Ji kur 
kas mažiau palietė jautriąsias Ralfo vietas, negu jis tikėjosi, su natū- 
raliu nerimu jausdamas, kaip greta pusseserės tirpte tirpsta; „In- 
tervjuerio“ korespondentė jam žadino linksmumą, o jis jau seniai 
buvo nutaręs, kad į galą traukiančios dienos eis vis — crescendo — 
linksmyn. Antra vertus, Henrieta ne visai pateisino Izabelės teiginį, 
kad esanti abejinga vyrų nuomonei; vargšas Ralfas jai stojosi kaip 
perštinti problema, kurią būtų net nepadoru palikti neišgvildentą. 

— O ką jis veikia? — paklausė ji patį pirmą vakarą atvažiavu- 
si.— Ar taip visą dieną ir pravaikšto, rankas į kišenes susibrukęs? 

— Nieko neveikia, — nusišypsojo Izabelė, — jis dykinėjantis džen- 
telmenas. 

— Kaip negėda! O aš turiu dirbti lyg koks autobuso kondukto- 
rius,-- atsakė Stekpoul.— Ne pro šalį būtų jį viešai parodyti. 

— Jo labai prasta sveikata; jis netinka jokiam darbui,— įrodi- 
nėjo Izabelė. 


— Fu! Dar ko — aš dirbu ir sirgdama,— nenusileido draugė. 

Vėliau, lipdama į valtį kartu su jais pasiirstyti, ji leptelėjo Ralfui, kad 
jis tikriausiai jos neapkenčiąs ir mielai nuskandintų. 

— O ne,— atsakė jis, — aš savo aukas kankinu iš lėto. O jūs bū- 
tumėt iš įdomesniųjų! 

— (Galiu atvirai pasakyti, kad jūs mane išties kankinate. Tik vie- 
nintelė paguoda, kad aš griaunu visus jūsų prietarus. 

— Prietarus? Mano nelaimė, kad neturiu nė vieno prietaro. 
Prieš jus — grynas dvasios skurdas. 

— Bent nesigirtumėte. O aš turiu žavingų prietarų. Žinoma, aš 
trukdau jūsų flirtui, ar kaip jūs tai vadinate, su pussesere, bet neimu 
į galvą, nes padedu jai jus atskleisti. Ji pamatys, koks jūs skystas. 

— O, atskleiskite mane! — sušuko Ralfas.— Retas kuris imtųsi 
šitokio vargo. 

Panelė Stekpoul, apsiėmusi tokį vargą, nesikratė jokių pastangų, 
dažniausiai naudodama, kai tik pasitaikydavo proga, įprastiniausią 
priemonę — apklausą. Kitą dieną buvo blogas oras, ir Ralfas, no- 
rėdamas namuose užimti viešnias, po pietų pasiūlė apžiūrėti paveiks- 
lus. Henrieta vaikščiojo su juo po ilgą galeriją, ir jis atkreipdavo dė- 
mesį į tą ar kitą jų galerijos puošmeną, vardijo dailininkų pavardes 
ir pasakojo paveikslų siužetus. Panelė Stekpou! apžiūrinėjo paveiks- 
lus nė žodžio neištardama, niekur savo nuomonės nekaišiodama, ir 
Ralfas buvo dėkingas vien už tai, kad ji nelaidžiojo trafaretinių su- 
sižavėjimo šūksnių, kurių dažnai tokie dosnūs Gardenkorto svečiai. 
Iš tiesų verta pripažinti, jog ši jauna dama nepikmaudžiavo šab- 
loniškom frazėm; jos kalba buvo svari ir išradinga, o retsykiais, kai 
imdavo susikaupusi samprotauti, ji panėšėjo į kultūringą žmogų, 
šnekantį ne gimtąja kalba. Vėliau Ralfas Tačitas sužinojo, kad ji 
dirbusi meno kritike viename užjūrio žurnale, bet, nepaisant to, kiše- 
nėje nesinešiojo smulkių susižavėjimo monetų. Umai, vos jiems ap- 
sistojus ties puikiu Konsteblio'' peizažu, ji atsigręžė ir įsispoksojo 
; Ralfą lyg į paveikslą. 

— Ar jūs visuomet šitaip laiką leidžiate? — pasiteiravo ji. 

— Taip maloniai — retai. 

— Juk suprantate, ko aš klausiu, — be nuolatinio darbo. 

— Ak,— tarė Ralfas, — aš didžiausias pasaulyje dykaduonis. 

Panelė Stekpoul vėl nukreipė žvilgsnį į Konsteblį, ir Ralfas pa- 
rodė į netoliese kabantį Lankrė paveikslą, kuriame buvo pavaizduo- 
tas aristokratas rožiniu aptemptu viduramžių švarku, raukinių apy- 
kakle, ligi kelių pūstomis kelnėmis, atsirėmęs į nimfos skulptūros 

pjedestalą parke ir skambinantis gitara dviems sėdinčioms ant žolės 
damoms. 

— Štai man nuolatinio darbo idealas, — pasakė jis. 

Panelė Stekpou! vėl atsisuko į jį, ir nors buvo pasižiūrėjusi į tą 
paveikslą, jis matė, kad siužeto ji neįsidėmėjo. Ji kažką rimčiau 
galvojo. 

— Aš niekaip nesuprantu, kaip jūs nuraminate sąžinę. 

— Brangioji panele, aš neturiu sąžinės. 

— Tuomet patarčiau išsiugdyti. Prireiks, kai kitą kartą atvyksite 
į; Ameriką. 

— Ko gero, kito karto nebus. 

— (Gėdijatės pasirodyti? 

„ Ralfas pamąstė ir su švelnia šypsena atsakė: 

— Tikriausiai tas, kas neturi sąžinės, neturi ir gėdos. 

— Jūsų pasitikėjimas savimi nepaprastas, — apkaltino jį Hen- 
rieta.— Manote, teisinga atsižadėti tėvynės? 

— O, tėvynės atsižadėti negalima visai taip pat, kaip negalima 
atsižadėti močiutės. Nei vienos, nei antros nepasirenki — jos sudė- 
tinės mūsų dalys, kurių iš savęs neišmesi. 

— Vadinasi, jau bandėte, ir jums nepasisekė. O kaip anglams 
patinkate? 

— Nepaprastai. 

— Todėl, kad taikotės prie jų. 

— O, nors kiek pripažinkite ir mano prigimtinį žavesį, — atsi- 
duso Ralfas. 

— Nepastebėjau jokio prigimtinio jūsų žavesio. Jeigu ir turite 
kiek žavesio, tai jis visai ne prigimtinis, o grynai įgytas ar bent jau čia 
gyvenant labai norimas įgyti. Šiaip ar taip, tokio žavesio aš nevertinu. 
Būkite nors kur naudingas, tuomet pašnekėsime. 

— Tad pamokykite, ką man daryti, — tarė Ralfas. 

— Visų pirma grįžkite į tėvynę. 

— (Gerai, aišku. O kas toliau? 

— Ko nors imkitės. 

— Taip tai taip. bet ko? 


— Ko tik norite, kad užsidegtumėte kokia idėja, reikalingu 


— Ar labai sunku užsidegti? — paklausė Ralfas. 
— Ne, jei dėsite širdį. 

— Ak, širdis,— tarė Ralfas,— jeigu čia lemia mano širdis... 

— O ką, ar neturite širdies? 

— Dar prieš porą dienų turėjau, bet dabar jau ne. 

— Jūs nerimtas, — apibendrino panelė Stekpoul,— štai kur jūsų 
bėda.— Ir vis dėlto po poros dienų ji vėl teikėsi skirti jam dėmesio 
ir vėlesne proga nustatė naują mįslingo jo nesukalbamumo priežas- 
tį. — Jau žinau, kur jūsų bėda, ponas Tačitai,— pareiškė ji.— Jūs 
manote, kad vedybos yra jūsų nevertos. 

— Taip maniau, kol nepažinau jūsų, panele Stekpoul,— atsakė 
Ralfas, — o tada iškart pakeičiau nuomonę. 

— Fe,— purkštelėjo Henrieta. 

— Tuomet pagalvojau,— tarė Ralfas, — kad aš jų nevertas. 

— Vedęs pasitaisytumėte. Be to, tai jūsų pareiga. 

— Ak,— aiktelėjo Ralfas, — žmogus tiek turi pareigų! Tai irgi 
pareiga? 

— Be abejo, ar iki šiol nežinojote? — atsakė Henrieta.— Vesti 
kiekvieno pareiga. 

Ralfas susimąstė; jautėsi nusivylęs. Panelė Stekpou! dėl kažkokių 
ypatybių buvo pradėjusi jam patikti; gal ji ir nebuvo žavinga mote- 
ris, tačiau bent atrodė gero molio. Tegu dideliu savitumu nepasižy- 
mėjo, tačiau buvo narsi: lindo į narvus, švaistėsi botagu kaip žaiža- 
ruojantis liūtų tramdytojas. Jis nesitikėjo iš jos prasto gudrumo, bet 
paskutiniuose jos žodžiuose jam pasigirdo suktoka gaida. Kai nete- 
kėjusi jauna mergina agituoja už vedvbas dar neužsikrovusį šitos 
naštos jauną vyrą, peršasi išvada, kad ji taip elgiasi ne altruistinių 
sumetimų skatinama. 

— A, čia ilga šneka, — atrėmė Ralfas. 

— Galbūt, bet tai esminiai dalykai. Prisipažinsiu, man jūsų vie- 
natvė atrodo kažkokia išimtina — negi manote, kad nė viena jums į 
porą netinka? Amerikoje visi žmonės veda. 

— Jeigu mano pareiga vesti, — pasiteiravo Ralfas, — ar analo- 
giškai — ne jūsų pareiga ištekėti? 

Panelės Stekpoul išplėstos akys net nesumirksėjo, į jas pašvie- 
tus saulei. 

— Viliatės radęs spragą mano samprotavimuose? Be abejo, ma- 
no tokia pat teisė į vedybinį gyvenimą kaip visų. 

— Matot,— tarė Ralfas, — o manęs visai neerzina, kad jūs ne- 
tekėjusi. Greičiau džiugina. 

— Vis vien jūs nerimtas. Ir niekada nesurimtėsite. 

— O tą dieną, kai pareikšiu norįs atsisakyti išimtinės vienatvės, 
ar patikėsite mano rimtumu? 

Panelė Stekpoul įbedė į jį tokį žvilgsnį, kuris tarsi pranašavo ją 
tuoj ištarsiant atsakymą, prilygstantį paskatinimui. Tačiau jis labai 
nustebo, kai šitokią jos išraišką staiga pakeitė išgąstis ir netgi prie- 
šiškumas. 

— Ne, netgi tada nepatikėsiu,.— atsakė ji šaltai. Ir nuėjo sau. 

— Aš dar neužsiliepsnojau aistra tavo draugei,— tą pavakarį 
pasisakė Izabelei Ralfas, — nors šįryt mudu apie tai šnekėjomės. 

— Ir tu kažkuo jai neįtikai, — atsakė mergina. 

Ralfas išpūtė akis. 

— Ar ji skundėsi? 

„ — Ji man pasakė, kad europiečiai kalba su moterimis žemi- 
nančiu tonu. 

— Mane ji vadina europiečiu? 

— Vienu iš blogiausių. Tu jai kažką rėžei tokio, ko amerikietis 
niekada nebūtų pasakęs. Bet ką — ji neatkartojo. 

Ralfas skaniai nusijuokė. 

— Ji — retas derinys. Gal ji pamanė, kad aš jai merginuosi? 

— Ne, mergintis ir amerikiečiai merginasi. Bet, matyt, jai pasi- 
rodė, kad tu klaidingai supratai jos žodžius ir negražiai juos iš- 
kreipei. 

— Pamaniau, kad ji man peršasi į žmonas, ir sutikau. Kas 
čia negražaus? 

Izabelė nusišypsojo. 

— Negražu mano atžvilgiu. Aš nenoriu, kad tu vestumei. 

— Mieloji pussesere, ką man vienam daryti tarp jūsų dviejų? — 
paklausė Ralfas.— Panelė Stekpoul sako, jog vesti mano tiesioginė 
pareiga, 0 jos pareiga — žiūrėti, kad aš savąją atlikčiau! 

— Ji be galo pareiginga,— rimtai pasakė Izabelė.— Tikrai, vi- 
sos jos kalbos išplaukia iš jos pareigingumo. Todėl man ir patinka. 
Jos manymu, negražu tiek daug turėti vien sau. Va ką ji norėjo 
pasakyti. O jeigu tau susidėjo, kad ji stengiasi... stengiasi tave... 
prisivilioti, labai klysti. 

— Taip, gana keista, bet man iš tiesų pasirodė, kad ji sten- 
giasi mane prisivilioti. Atleisk, kad aš toks įtarus. 

— Tu tikras savimana. Ji neturėjo jokių savanaudiškų kės- 
lų 1r nesitikėjo, kad ją įtarsi. 

— Vadinasi, kalbant su tokiomis moterimis reikia ypatingo santū- 

rumo,— nuolankiai tarė Ralfas.— Ji keistas žmogus. Per daug brau- 
nasi į kitų asmeninius reikalus — turint galvoje, kad pati nemėgs- 
ta, jei ją kas nors užkabina. Ji eina vidun, nepasibeldusi į duris. 

— Taip,— sutiko Izabelė, — durų belstukų ji nepripažįsta, esu 
tikra, kad laiko tai pretenzingu papuošalu. Jos įsitikinimu, durys 
turi būti atlapos. Bet ji man vis vien patinka. 

— O man vis vien atrodo, kad ji per daug familiari,— at- 
kirto Ralfas; du kartus apsirikęs dėl panelės Stekpoul, jautėsi kaip 
nesavas. 

— Žinai, — nusišypsojo Izabelė, — ko gero, ji man labiausiai ir 
patinka dėl to, kad yra stačiokė. 

— Tu paglostytum jai savimeilę. 

— Jai tą pasakyčiau kitais žodžiais. Sakyčiau, kad man patinka 
dėl savo liaudiškumo. 

— O ką tu išmanai apie liaudiškumą, ką, tiesą sakant, išmano ji? 

— Ji gerokai išmano, o aš bent tiek, kad suprantu, jog ji 
yra pagimdyta didžiosios demokratijos — tai mūsų žemyno, mūsų 
šalies, tautos produktas. Nesakau, kad ji viso to įsikūnijimas — 
negalima per daug iš jos reikalauti. Bet ji yra to atspindys, gyva 
iliustracija. 

— Vadinasi, panelė Stekpoul tau patinka dėl patriotinių su- 
metimų. O aš, ko gero, dėl tų pačių priežasčių jai nesimpatizuoju. 

— Ak! — smagiai atsiduso Izabelė, — man daug kas patinka! 
Aš nieko neatmetu, kas mane smarkiai paveikia. Nesigiriu, bet 
aš, ko gero, esu daugiabriaunė. Man patinka ir Henrietos prie- 
šingybės, pavyzdžiui, — lordo Vorbertono seserys. Kai žiūriu į se- 
seris Molinjė, jos man atrodo kone savotiškas idealas. Paskui pasi- 
maišo Henrieta, ir aš be jokių išlygų einu už ją. Mane traukia 
gal ne tiek ji pati, kiek tai, kas už jos pečių yra. 

— A, tau Henrieta patinka iš nugaros? — pertarė Ralfas. 

— Ji teisybę sako, — atšovė pusseserė.— Tu niekada nesurim- 
tėsi. Aš myliu didžiąją savo tėvynę, žydinčią, besišypsančią, nusi- 
tęsusią už upių ir prerijų iki pat žaliojo Ramiojo vandenyno! Nuo 
jos tarsi dvelkia stiprus, malonus ir gaivus kvapas, ir Henrietos 
drabužiai — atleisk man už tokį sulyginimą — atsiduoda tuo pačiu 
kvapu. 

Izabelė net paraudo, baigdama kalbą, ir tas raudonis bei tas 
trumpas įkarštis, su kuriuo kalbėjo, taip jai tiko, jog Ralfas, jai 
nutilus, dar kiek pastovėjo šypsodamasis. 

— Vargu ar Ramusis vandenynas toks žalias, kaip nupasako- 
jai, — tarė jis.— Bet tu — lakios vaizduotės mergina. O nuo Hen- 
rietos greičiau trenkia Ateitimi'“, ir taip smarkiai, jog net iš kojų 
verčia! 

Ralfas pasiryžo daugiau neiškreipti panelės Stekpoul žodžių, 
netgi kai ta tiesiogiai užsipuls jo asmenį. Jis nusprendė, kad jai 
žmonės yra nesudėtingi, vienalypiai organizmai, ir toks nukrypėlis 
nuo žmogiškosios prigimties kaip jis neturi teisės su ja lygiomis 
bendrauti. Tą pasiryžimą jis vykdė su dideliu taktu, ir jaunajai da- 
mai, atnaujinus su juo santykius, niekas netrukdė miklinti savo 
talentą beatodairiškose apklausose ar šiaip rodyti pasitikėjimą savi- 
mi. Tad jos viešnagė Gardenkorte, kur, kaip matėm, ją vertino 
Izabelė, o Henrieta vertino laisvą draugės proto žaismą, dėl kurio, 
jos supratimu, jų abiejų sielos buvo giminingos, taip pat brangino 
neapsunkinantį pono Tačito pagarbumą ir jo taurų, jos vertinamą 
būdą, taigi panelės Stekpoul viešnagė Gardenkorte būtų buvusi 
kuo maloniausia, jei ne tas neįveikiamas nepalankumas nedidukės 
damos, su kuria, kaip iškart suprato, teks skaitytis kaip su namų 
šeimininke. Po teisybei, netrukus gavo įsitikinti, kad ta pareiga 
ne iš sunkiųjų ir kad poniai Tačit nerūpi viešnios elgesys. Ponia 
Tačit apibūdino Izabelei Henrietą kaip avantiūristę ir nuobodybę, 
nors avantiūristės paprastai būna nenuobodžios; ji netgi išreiškė 
nusistebėjimą, kad dukterėčia išsirinko sau tokią draugę, tačiau 
tuoj pat pridūrė, kad Izabelės draugai yra grynai jos asmeninis 
reikalas ir kad ji pati neįsipareigoja nei juos visus mėgti, nei liep- 
ti merginai draugauti su savo mėgstamais. 

— Jei draugautum tik su tais, kurie man patinka, tavo draugų 
būrys būtų labai mažas, — atvirai prisipažino ponia Tačit; — kažin, 
ar atsirastų bent vienas vyras ar moteris, kurį aš taip mėgčiau, 
kad pirščiau tau į draugus. Draugų parinkimas — rimtas dalykas. 
Man nepatinka panelė Stekpoul, ji man visais atžvilgiais nema- 
loni: garsiai ir daug kalba, į kitą žiūri, lyg tas negalėtų į ją atsi- 
žiūrėti, 0 tas gal ir žiūrėti į ją nenori. Esu tikra, kad ji nuo mažens 
gyvena mebliuotuose kambariuose, o man nepakenčiamos tokių vie- 

tų manieros ir nesivaržymas. Tu galėtum paklausti, ar mano manieros 
geresnės, nes laikai jas nepakenčiamomis, ir aš tau atsakyčiau, jog 
daug geresnės. Panelė Stekpoul žino, kad aš nepakenčiu meb- 
liuotų kambarių kultūros, už kurią jai pasaulyje nėra aukštesnės, 
ir vien todėl manęs nekenčia. Jai kur kas geriau patiktų, jei Gar- 
denkortas būtų koks pensionatas ar nuomojamas butas. O man čia 
jau vienu gyventoju per daug! Todėl mudvi niekados nesutarsime, 
nėra ko nė stengtis. 

Ponia Tačit teisingai spėjo, kad Henrieta jos nemėgsta, tik ne- 
numanė tikrosios priežasties. Porai dienų praėjus nuo panelės Stek- 
poul atvažiavimo ji pasakė kelias kandžias mintis apie Amerikos 
viešbučius, o „Intervjuerio“ korespondentė, kuri pagal profesiją 
buvo perėjusi visas Vakarų pasaulio karavansarajų formas, šoko 
jų ginti. Ji sakė, jog Amerikos viešbučiai geriausi pasaulyje, o po- 
nia Tačit, dar neaprimusi nuo neseniai patirtų su jais grumtynių, 
tvirtino, kad jie blogiausi. Taikaus būdo Ralfas bandė užglaistyti 
jų nesutarimą, taręs, kad teisybė yra tarp kraštutinių nuomonių 
ir kad aptariamos įstaigos vadintinos vidutinėmis. Tokį jo įsiterpimą į 
diskusiją panelė Stekpoul su panieka atmetė. Vidutinės, nieko sau! 
Jeigu amerikietiškas viešbutis ne geriausias pasaulyje, tegu būna 
blogiausias, bet jokio vidurio. 

— Matyt, mes sprendžiame iš skirtingų pozicijų, — tarė ponia 
Tačit.— Aš noriu, kad su manimi elgtųsi kaip su atskiru žmogumi, 
jūs — kaip su „mase“. 

— Nežinau, ką turite galvoje, — atsakė Henrieta.— Man patinka, 
kai su manimi elgiasi kaip su amerikiete dama. 

— Vargšės amerikietės damos! — garsiai nusijuokė ponia Tačit.— 
Jos — vergų vergės. 

— Jos laisvų žmonių draugės, — atrėmė Henrieta. 

— Savo vergų — kambarinės airės ir padavėjo negro — drau- 
gės, nes dirba tą patį darbą. 

— Amerikiečių namykščius jūs vadinate vergais? — pasiteira- 
vo panelė Stekpoul.— Jei taip į juos žiūrite, nieko stebėtino, jog 
Amerika jums ne prie širdies. 

— Be gerų tarnų vargani namai, — kuo ramiausiai tarė ponia 
Tačit.— O Amerikoje tarnai labai prasti, užtat Florencijoje aš tu- 
riu penkis nepriekaištingus. 

— Kam jums šitiek tarnų? — nesusilaikė neįterpusi Henrieta.— 
Nenorėčiau, kad šalia manęs būtų penki tokios padėties žmonės. 

— Geriau tokios padėties negu kitokios, — reikšmingai užtikri- 
no ponia Tačit. 

— Brangioji, vadinasi, aš tau geriau patikčiau, jei būčiau tavo 
liokajus? — paklausė jos vyras. 

— Nemanau, tau trūksta /enue*. 

— Laisvų žmonių draugės — gražiai pasakyta, panele Stek- 
poul, man patinka,— tarė Ralfas. 

— Kalbėdama apie laisvus Žmones, ne jus turėjau galvoje, 
pone! 

Tik tokią padėką Ralfas gavo už savo komplimentą. 

Panelė Stekpoul buvo suglumusi; ponios Tačit nuomonė apie 
klasę, kurią ji pati laikė paslaptinga feodalizmo liekana, jai aiš- 
kiai atrodė kažkokia išdavikiška. Matyt, ji ilgai negalėjo atsigau- 
ti nuo to prislėgusio įspūdžio, nes tik po kelių dienų pasakė Iza- 
belei: 

— Miela drauge, tu, ko gero, daraisi neištikima. 

— Neištikima? Kam, ar tau, Henrieta? 

— Ne, tai būtų labai skaudu; ne man. 

— Neištikima savo tėvynei? 

— O, tikiuosi, to niekad nebus. Rašydama iš Liverpulio, už- 
siminiau, kad turiu tau šį tą svarbaus pasakyti. Bet taip ir nepa- 
klausei ką. Ar todėl, kad pati nuvokei? 

— Ką nuvokiau? Man regis, aš nelabai nuovoki,— tarė Iza- 
belė.— Dabar prisimenu tavo laiške šitą vietą, bet, prisipažįstu, buvau 
pamiršusi. O ką tu man turi pasakyti? 

Henrietos atkaklus žvilgsnis išdavė, jog ji nusivylusi. 

— Tu taip klausi, tartum manydama, kad tai nelabai svarbu. 
Tu pasikeitei — galvoji apie kitus dalykus. 

— Pasakyk, ką turi omeny, ir aš imsiu galvoti apie tai. 

— Iš rimtųjų galvosi? Tuo aš noriu tvirtai įsitikinti. 

— Aš ne visada suvaldau savo mintis, bet labai stengiuosi.— 
Henrieta tylom žiūrėjo į Izabelę, bandydama jos kantrybę, ir toji 
pagaliau nutraukė tylą: — Gal nori pasakyti, kad greit išteki? 

— Kol nepamatysiu Europos, netekėsiu! — užtikrino panelė Stek- 
poul.— Ko tu Jjuokiesi? — tarė ji. — Aš noriu pasakyti, kad tuo 
pačiu garlaiviu, kur aš, atplaukė ponas Gudvudas. 

— Ak! — teištarė Izabelė. 


*Graži laikysena (pranc.). 

— Dabar kaip pridera pasakei. Aš su juo ilgokai šnekėjausi. 
Jis dėl tavęs čia atplaukė. 

— Ar jis taip ir pasakė? 

— Ne, nieko apie tai nesakė; iš to ir supratau, — gudriai pa- 
aiškino Henrieta.— Jis apie tave labai mažai kalbėjo, o aš daug. 

Izabelė delsė. Išgirdusi pono Gudvudo pavardę, ji kiek pa- 
balo. 

— Labai gaila, kad tu apie mane daug kalbėjai, — pagaliau 
ištarė ji. 

— Man buvo vienas malonumas, jis taip moka klausytis. To- 
kiam klausytojui aš be sustojimo kalbėčiau ir kalbėčiau; jis buvo 
toks ramus, susikaupęs, gerte gėrė kiekvieną žodį. 

— Ką tu jam apie mane prikalbėjai? — pasidomavo Izabelė. 

— Sakiau, kad tobulesnės būtybės negu tu aš nežinau. 

— Labai gaila. Jis ir taip mane liaupsina, nereikėtų jo ska- 
tinti. 

— Jis alpsta nors kokio paskatinimo. Kaip dabar matau jo 
veidą ir rimtą, susikaupusį žvilgsnį man kalbant. Nebuvau mačiusi, 
kad negražus vyras pasidarytų toks patrauklus. 

— Jis labai paprastas, — tarė Izabelė.— Ir ne toks negražus. 

— Niekas taip neprastina kaip didelė aistra. 

— "Tai ne didelė aistra, esu tuo tikra. 

— Jei būtum tokia tikra, šito nesakytum. 

Izabelė šaltokai šyptelėjo. 

— Pačiam Gudvudui pasakysiu tai aiškiau. 

— Greitai jis tau duos progos.— Šituos draugės žodžius, ištartus 
su tvirtu pasitikėjimu, Izabelė nuleido negirdomis. Ir Henrieta kal- 
bėjo toliau: — Tave jis ras pasikeitusią. Esi paveikta naujos ap- 
linkos. 

— (Galbūt. Mane viskas veikia. 

— Viskas, tik ne ponas Gudvudas! — sušuko panelė Stekpoul 
su šaižoku linksmumu. 

Izabelė net nenusišypsojo, o po valandėlės paklausė: 

— Ar jis tavęs prašė su manim pasikalbėti? 

— Žodžiais gal ir ne. Bet prašė akimis, rankos paspaudimu 
atsisveikindamas. 

— Ačiū, kad pasakei.— Ir Izabelė nusisuko. 

— Taip, tu pasikeitusi; čia prisigraibei naujų minčių, — kalbėjo 
draugė toliau. 

— O kodėl ne,— atsakė Izabelė— Kuo žmogus turi daugiau 
minčių, tuo geriau. 

— Taip tai taip, bet naujosios neturi kirstis su senosiomis, ypač 
jei tos buvo teisingos. 

Izabelė atsigrįžo. 

— Jei manai, kad turėjau kokių minčių dėl pono Gudvudo...— 
pamačiusi nenumaldomą draugės akių blizgesį, ji nutilo. 

— Mielas vaike, betgi tu jam kurstei viltį. 

Izabelė jau Žiojosi paneigti šį kaltinimą, tačiau staiga sutiko: 

— Teisybė. Kursčiau. 

O tuomet pasiteiravo, ar Henrieta nepaklaususi, ką ponas Gud- 
vudas čia žadąs veikti. Ji pasidavė smalsumui, nors šiaip nenorėjo 
šia tema kalbėtis su Henrieta, nepasižyminčia subtilumu. 

— Klausiau, jis sakė nieko nežadąs veikti, — atsakė panelė Stek- 
poul.— Bet aš netikiu. Jis ne toks žmogus, kad nieko neveiktų. Jis 
veiklos žmogus. Bet kokioje padėtyje jis ras ką veikti, o ko imasi, 
daro visada teisingai. 

— Nė kiek neprieštarauju.— Gal Henrieta ir nepasižymėjo sub- 
tilumu, bet tokiam jos teiginiui Izabelė negalėjo likti abejinga. 

— Ak, vis dėlto jis tau rūpi! — paskardeno jos viešnia. 

— Ko imasi, daro visada teisingai, — pakartojo Izabelė.— Jei- 
gu jis toks tobulas, ar jam ne vis vien ką kitas jaučia? 

— Jam gal ir vis vien, bet tam kitam ne vis vien. 

— Ak, dabar ne apie tai kalba, kas man ne vis vien, — šaltai 
šyptelėjo Izabelė. 

Šį kartą apsiniaukė Henrieta. 

— Galų gale kas man darbo, bet tu pasikeitusi. Tu nebe ta 
mergina kaip prieš kelias savaites; ponas Gudvudas pats įsitikins. 
Bet kurią dieną jis gali čia pasirodyti. 

— Tikiu, kad ims manęs nekęsti. 

— Man regis, tiek tu tikiesi, kiek jis sugeba neapkęsti. 

Į tokią pastabą Izabelė nieko neatsakė. Henrietos užuominos, 
kad Kasparas Gudvudas apsilankys Gardenkorte, įvarė jai panikos. 
Tačiau ji save ramino, jog tai negalimas daiktas, vėliau taip ir 
draugei pareiškė. Ir vis dėlto dvi paras įsitempusi laukė, ar neiš- 
girs pranešant, kad atvyko Kasparas Gudvudas. Tokia įtampa ją 
slėgė, nebuvo kuo alsuoti lyg prieš oro permainą, o Izabelės viešna- 
gės metu Gardenkorte buvo nusistovėjusi tokia giedra — santykių 
prasme, — kad bet koks pasikeitimas būtų tik į bloga. Kitą dieną 

visi neaiškumai buvo išblaškyti. Ji išėjo su draugingųu Bančiu į 
parką, kiek pavaikščiojo nerami ir tuo pat metu apatiška, paskui 
atsisėdo po plačiašakiu buku ant suoliuko, atgręžto į namą; balta 
suknele, papuošta juodais kaspinais, tarp mirgančių šešėlių ji at- 
rodė lyg gražus ir harmoningas paveikslas. Ji kiek pažaidė su ma- 
žuoju terjeru, kurį, pusbroliui sutikus, beveik laikė savu, nors šei- 
mininkės teisėmis ir nepiktnaudžiavo — tiesą sakant, viską nulem- 
davo užgaidus ir nepastovus paties Bančio palankumas. Bet tądien 
pirmą kartą ji pamatė, kad Bančis ribotos nuovokos, nors ligi toi 
stebėjosi jo nuovokumu. Galiausiai pamanė, jog aprims skaiivdi- 
ma; anksčiau, kai širdis apsunkdavo, gerai pasirinkusi knyg4 ii 
sugebėdavo atitraukti sąmonę į grynąjį protą. Pastaruoju metu — 
to nenuneigsi — literatūra jai pablanko, ir dabar net pakursčius: 
save, kad dėdės knygų spintose galėtų rasti visus autorius, be kurių 
neapsieina džentelmeno biblioteka, ji sėdėjo nė nekrusteldama. nu- 
leistomis rankomis, nudūrusi akis į žalią vejos velėną. Jos susimąs- 
tymą nutraukė tarnas, atnešęs jai laišką. Ant voko su Londono 
antspaudu adresas buvo užrašytas pažįstama rašysena, ir jos vaiZ- 
duotė, ir taip laiško autoriaus užvaldyta, atgamino kaip gyvą jo balsą 
ir veidą. Laiškas buvo trumpas ir čia gali būti visas pateiktas. 


„Brangioji panele Arčer, 


Nežinau, ar girdėjote apie mano atvažiavimą į Angliją, bet je: 
ir negirdėjote, vargu ar labai nustebsite. Prisimenate, kai prieš 
tris mėnesius Olbanyje davėte man neigiamą atsakymą, aš jo nepri- 
ėmiau. Aš prieštaravau. Jūs iš esmės pritarėte mano prieštaravimams 
ir pripažinote, kad mano teisybė. Tuomet aš atvažiavau pas jus 
su viltim palenkti jus į savo pusę; tokiai vilčiai įsižiebti mano turėta 
svaraus pagrindo. Bet jūs nedavėte mano vilčiai išsipildyti. Radau 
jus kitokią, bet paaiškinti savo pasikeitimo priežasties nemokėjote. 
Prisipažinote elgiantis neprotingai, ir tai buvo vienintelis jūsų pasiaiš- 
kinimas ir labai jums nebūdingas. Ne, jūs nesate ir niekad nebūsite 
įnoringa ar aikštinga. Todėl tikiuosi, kad sutiksite pasimatyti su 
manimi. Sakėte, jog nesu jums nemalonus, ir tuo tikiu, nes ne- 
žinau, kodėl turėtų būti kitaip. Aš visuomet galvosiu apie jus, apie 
nieką kitą negalvosiu. Atvažiavau į Angliją vien todėl, kad jūs čia; 
jums išvykus namuose nenubuvau, ėmiau bodėtis Amerika vien 
todėl, kad jūsų ten nebuvo. Jei man šitoje šalyje dabar patinka, 
tai vien todėl, kad jūs esate čia. Esu buvęs anksčiau Anglijoje, 


100 


bet didelio smagumo nejutau. Ar galėčiau pas jus atvažiuoti ir 
pusvalandį pasimatyti? To dabar labiausiai nori 
ištikimas jūsų 
Kasparas Gudvudas“ 
Izabelė susikaupusi skaitė šią žinią ir net neišgirdo artėjančių 
žingsnių. Nevalingai lankstydama laišką ji pakėlė akis ir pamatė 
priešais stovintį lordą Vorbertoną. 

Izabelė įsikišo laišką į kišenę ir prielankiai šypsodama sutiko 
svečią be jokio sumišimo, pati stebėdamasi savo ramumu. 

— Man pasakė, kad jūs čia, — prabilo lordas Vorbertonas.— 
Svetainėje nieko nebuvo, o aš, tiesą sakant, tik jus ir norėjau 
pamatyti, todėl nieko nebelaukdamas ir atėjau tiesiai čia. 

Izabelė atsistojo; kažkodėl nenorėjo, kad jis atsisėstų šalia. 

— Jau žadėjau eiti vidun. 

— Dar pabūkite, čia daug smagiau; aš atjojau iš Loklio, tokia 
graži diena.— Jo šypsena buvo ypač draugiška ir maloni; nuo jo 
spinduliavo geru nusiteikimu ir gera savijauta — tas Žavesys iš pat 
karto ir padarė merginai įspūdį. Jis gaubė vyriškį kaip puikus birželio 
oras. 

— "Tuomet pasivaikščiokime,— tarė Izabelė, negalėdama nuslo- 
pinti nuojautos, su kokiais ketinimais pas ją atvyko svečias, kartu 
ir norėdama apeiti tuos ketinimus, ir patenkinti smalsumą. Toks 
nujautimas, kaip Žinome, jau buvo ją persmelkęs ir sukėlęs savo- 
tišką paniką. Ta panika buvo daugialypė, ir ne visos jos dalys buvo 
atgrasios. Izabelė kelias dienas jas narpliojo, ir jai pasisekė atskirti 
malonesnį lordo Vorbertono merginimosi elementą nuo skaudesnių. 
Kai kuriems skaitytojams gali pasirodyti, kad mergina buvo nu- 
trūktgalviška ir pernelyg išranki, bet jei šie kaltinimai pagrįsti, antra- 
sis gali pasitarnauti paneigiant pirmąjį. Ji nesistengė įsiteigti, kad 
žemių magnatas, kaip ji girdėjo vadinant lordą Vorbertoną, miršta 
nuo jos kerų, nes nuo tokio teiginio būtų daugiau klausimų negu 
į juos atsakymų. Lordas Vorbertonas darė jai stiprų „asmenybės“ 
įspūdį, ir ji bandė šį įspūdį išanalizuoti. Rizikuojant pridurti dar 

vieną paliudijimą, kad ji labai pasikliovė savimi, vis dėlto tenka 
pasakyti, jog prielaida, kad ja gali susižavėti tikra asmenybė, jai 
matėsi kaip kišimasis į jos jausmus, kaip tam tikras iššūkis, netgi 
nemalonus. Iki tol ji nepažinojo asmenybių, jos gyvenime tokio 
pobūdžio asmenybių nepasitaikė, tikriausiai tokių nebuvo jos tė- 
vynėje. Iškilni individualybė jai buvo ta, kuri pasižymėjo savitu 
būdu ir protu — kuo mus patraukia džentelmeno mąstysena ir kalba. 
Ji pati buvo savito būdo, tai negalėjo to nežinoti, ir pilnaverčio 
žmogaus vaizdinys jai rėmėsi daugiau dorovės motyvais — savybėmis, 
kurias ji vertino pagal tai, ar jos atitinka iškilnią jos sielą. Lordas 
Vorbertonas ryškiai ir įspūdingai iškilo prieš ją kaip sandara tokių 
galių ir savybių, kurių neaprėpsi šia paprasta taisykle, joms buvo 
taikytinas kitas matas, matas, kurio mergina, pratusi greitai ir lais- 
vai spręsti, neturėjo kantrybės ieškoti. Lordas Vorbertonas tarsi 
reikalavo iš jos to, ko niekas kitas nedrįso. Ji jautė, kad šitas Že- 
mių, politikos, visuomeninis magnatas sumanė įtraukti ją į savo 
sistemą, kurioje pats gan pavydėtinai sukosi ir gyveno. Kažkoks 
instinktas, greičiau atkaklus nei įsakmus, liepė jai priešintis — kuž- 
dėjo, jog iš esmės ji pati turi savą sistemą ir savą orbitą. Jai kilo 
ir kitų minčių, viena kitai prieštaraujančių, viena kitą patvirti- 
nančių: kad merginai nėra taip bloga atsiduoti į tokio vyro rankas 
ir kad būtų įdomu dirstelėti į jo sistemą jo akimis, tačiau, antra 
vertus, šioje sistemoje tiek daug visko, kas tik apsunkintų kiek- 
vieną mielą valandą, ir apskritai ji kažkokia paika, sustagarėjusi 
1 būtų tik našta. Be to, iš Amerikos buvo atvažiavęs jaunas vai- 
kinas, neturintis jokios sistemos, bet savito būdo, kuris — nebuvo 
ko apsigaudinėti — jos mintyse užėmė nemenką vietą. Laiškas jos 
kišenėje bylojo apie ką kita. Ir vis dėlto nesijuokite — drįstu pa- 
kartoti — iš šios tiesios Olbanio merginos, kuri sprendė, ar duoti 
sutikimą -šiam anglų lordui, nors jis dar nebuvo pasipiršęs, ir kuri 
buvo linkusi manyti, kad ras geriau. Ji beatodairiškai tikėjo atei- 
timi, šviesia ateitimi, ir jei jos išmintis buvo pilna paikumo, tai 
tie, kurie linkę greitai ją teisti, gal turės pasitenkinimo sužinoję, jog 
vėliau ji įsigijo nuoseklios išminties, bet tik sumokėjusi savo paikystė- 
mis, kurios šaukte šaukėsi atlaidumo. 

Lordas Vorbertonas su ūpu būtų vaikščiojęs, sėdėjęs, daręs viską, 
ko panorės Izabelė, ir iš tiesų atrodė, jog atlikti džentelmenišką 
priedermę jam didžiausias malonumas. Bet jausmai jau buvo ne 
jo valioje, ir kai jis tylomis ėjo šalimais, slapčia žiūrėdamas į ją, 

jo Žvilgsnis ir nepataikantis juokas rodė jo sumišimą. Taip, nelieka 
abejonės — kartą užsiminę, dabar galime vėl prie to paties su- 
grįžti, — anglai romantiškiausi žmonės pasaulyje, ir lordas Vorberto- 
nas galėjo būti gyvu to pavyzdžiu. Jis buvo pasirengęs žengti tokį 
žingsnį, dėl kurio turėjo nustebti visi jo draugai, o didesnė jų dalis 
nepritarti, ir kurio, paviršėliais žiūrint, niekuo neparemsi. Jauna 
mergina, einanti žole greta jo, atvyko iš nesupaisomos užjūrio ša- 
lies, kurią jis neblogai pažino; apie jos protėvius, gimines jis labai 
miglotai nutuokė, tik tiek žinojo, kad jie buvo kaip visi amerikiečiai, 
vadinasi, nesudėtingi ir jam bereikšmiai. Panelė Arčer neturėjo nei 
turto, nei tokio grožio, kad vyriškis galėtų pasiteisinti prieš žmones, 
be to, jis suskaičiavo, kad prabuvo su ja tik dvidešimt šešias valandas. 
Jis yiską pasvėrė — neatlėgstantį jausmą, nors tiek progų buvo jį pri- 
gesinti, bei Žmonių, ypač tų, kurie greiti teisti, pasmerkimą, — pas- 
vėrė visus už ir prieš ir išmetė iš galvos. Visa tai jam tiek tereiškė kaip 
rožė atlape. Laimingas yra žmogus, kuriam per daugesnę gyvenimo 
dalį be pastangų pavyksta nepatekti į draugų nemalonę, nes kai tenka 
pasukti tuo keliu, jis būna neapsunkintas skaudžių atsiminimų. 

— Tikriausiai smagu buvo joti, — prabilo Izabelė, matydama lor- 
do neryžtingumą. 

— Vien todėl buvo smagu, kad jojau čion. 

— Jums taip patinka Gardenkortas? — paklausė mergina, vis 
tvirčiau įtikėdama, kad jis atjojo rimtam pašnekesiui su ja, ir neno- 
rėdama jo skubinti, jei jis delsia, bei prarasti ramybę, jei jis prabiltų. 
Ūmai jai šovė mintis, kad dar prieš tris savaites tokia jos situacija 
būtų atrodžiusi nepaprastai romantiška: seno angliško dvaro parkas, 
pirmąjį jo planą puošia „žymus“ (kaip ji manė) aristokratas, prisi- 
pažįstantis meilę jaunai merginai, kuri, atidžiau įsižiūrėjus, turi artimo 
panašumo su ja pačia. Ir dabar ji nė kiek ne blogiau sugebėjo pažvelg- 
ti į šią sceną iš šalies, netgi būti jos dalyve. 

— Manęs Gardenkortas nedomina, — atsakė jos pašnekovas.— 
Mane dominate tik jūs. 

— Jūs mane per mažai tepažįstate ir dar neturite teisės taip sa- 
kyti, todėl netikiu, kad kalbate rimtai. 

Šie Izabelės žodžiai nebuvo nuoširdūs, nes lordo nuoširdumu ji 
nė kiek neabejojo, — ji greičiau pakalbėjo lūpomis rambiojo pasau- 
lio, kurį lordo pasakymas būtų labai nustebinęs. O jeigu jai dar būtų 
reikėję patvirtinimo, kad lordas Vorbertonas tuščiai nekalba, jo balsas 
būtų puikiai tam pasitarnavęs. 

— Teisė tokiuose dalykuose matuojama ne laiku, panele Arčer, 
o jausmu. Jei turėčiau laukti dar tris mėnesius, niekas nepasikeistų; 
mano įsitikinimas tuo, ką sakau, nebūtų didesnis negu šiandien. 
Taip, mes nedaug matėmės, bet mano įspūdis apie jus — nuo pirmos 
valandos. Negaišau laiko, pamilau jus iš karto. Kaip romanuose ra- 
šoma, meilė iš pirmo žvilgsnio; dabar jau žinau, kad tai ne skambūs 
žodžiai, ir nuo šiol būsiu geresnės nuomonės apie romanus. Tos dvi die- 
nos, čia mano praleistos, viską nulėmė; nežinau, ar jūs numanėte, bet aš 
nuo jūsų žvilgsnio — vidinio — nenuleidau. Ką jūs sakėte, ką darė- 
te — viskas krito man tiesiai į širdį. Kai anądien atvažiavote į Loklį, 
ar greičiau — kai išvažiavote, man nebeliko jokių abejonių. Ir vis 
dėlto nutariau viską iš naujo perkratyti ir nuodugniai savyje persi- 
tikrinti. Taip ir padariau, šitas dienas nieko kito neveikiau. Tokiuose 
dalykuose nedarau klaidų, aš geros uoslės žvėris. Aš negreitas užsi- 
degti, bet jei man kas širdį paliečia, tai visam gyvenimui. Visam gyve- 
nimui, panele Arčer, visam gyvenimui.— Tokio švelnaus, tokio gero, 
tokio mielo balso, kokiu lordas Vorbertonas pakartojo šiuos žodžius, 
Izabelė dar niekad nebuvo girdėjusi, o jo akyse šviesi meilė, atsisi- 
jojusi nuo žemesnių savo palydovų — aistros, geismo, siautulio, be- 
protiškumo,— švietė lygiai kaip lempa užuovėjyje. 

Jam šnekant jiedu lyg susitarę lėtino žingsnį ir galiausiai sustojo, 
Jis paėmė jos ranką. 

— O lorde Vorbertonai, kaip jūs mažai mane pažįstate! — pasakė 
Izabelė labai švelniai. Ir švelniai atitraukė ranką. 

— Nesityčiokit iš manęs, man ir taip liūdna, kad, mažai jus pa- 
žindamas, tiek prarandu. Bet aš noriu jus labiau pažinti ir, manyčiau, 
renkuosi geriausią kelią. Jei būsite mano žmona, aš jus pažinsiu, ir 
tuomet, kai išsakysiu tą gerą, ką apie jus manau, negalėsite man prie- 
kaištauti, jog kalbu be išmanymo. 

— Jūs mane mažai pažįstate, o aš jus dar mažiau,— tarė Izabelė. 

— Manote, kad per ilgesnę pažintį, priešingai negu jūs, aš pasi- 
rodyčiau blogesnis? Labai įtikėtinas daiktas. Bet pagalvokite, koks 
mano pasiryžimas jūsų neapvilti, jei pradėjau tokią kalbą! Ar aš jums 
nepatinku? 

— Labai patinkate, lorde Vorbertonai,— atsakė ji, ir tą akimirką 
jis jai be galo patiko. 

— Ačiu, vadinasi, nesu jums svetimas. Aš tikrai manau, kad visas 
gyvenimo priedermes vykdžiau nepeiktinai, tad kodėl mano siūlomi 
santykiai su jumis turėtų būti kitokie, jei jie man kur kas brangesni 

nei visi kiti. Paklauskite tų, kurie mane gerai pažįsta; mano draugai 
gali apie mane viską pasakyti. 

— Man jūsų draugų rekomendacijos nereikalingos, — atsakė 
Izabelė. 

— O, nuostabu. Jūs tikite manimi. 

— Besąlygiškai,— užtikrino Izabelė ir visa viduje nušvito, nes 
jautė, kad taip ir yra. 

Lordo Vorbertono švytinčios akys ėmė šypsotis, ir su džiaugsmu 
jis sušuko: 

— Jei aš jus apvilsiu, panele Arčer, tegu neteksiu visko, ką turiu. 

Ji sukluso, ar tai ne priminimas, koks jis turtingas, bet tuoj pat 
tvirtai atmetė tokį įtarimą. Šią aplinkybę jis apeidavo, kaip pats būtų 
pasakęs; iš tiesų jis pilnai galėjo pasikliauti, kad bet kokio pašnekovo, 
o ypač tos, kurios rankos prašo, ji nebus išleista iš akių. Izabelė iš 
pat pradžių meldė Dievo, kad nesusijaudintų, ir netgi klausydamasi ir 
savęs klausdama, ką geriausia atsakyti, ji išliko rami, nepraleido 
progos ir kritiškiems pastebėjimams. Taigi ji klausė savęs, ką jam atsa- 
kyti? Iš širdies norėjo pasakyti ką nors ne mažiau meilingo negu jis 
jai. Jis kalbėjo nuoširdžiai, Izabelė jautė, kad tiesiog nepaaiškinamu 
būdu yra jam brangi. 

— Man trūksta žodžių savo dėkingumui išsakyti, — prabilo ji 
pagaliau.— Jūs man darote didelę garbę. 

— O, nekalbėkite šitaip! — neištvėrė jis.— Aš ir bijojau, kad ši- 
taip neprašnektumėte. Kuo jūs čia dėta? Kodėl turėtumėte man dė- 
koti — aš turėčiau dėkoti jums, kad manęs išklausėte, aš, mažai pažįs- 
tamas vyras, griūte jus užgriuvęs su savo jausmais. Aišku, čia rimtas 
klausimas, ir galiu prisipažinti, jog tokį klausimą man lengviau už- 
duoti, negu į jį atsakyti. Bet tai, kaip jūs manęs klausėtės, ir visų pirma, 
kad iš viso klausėtės, man teikia šiokių tokių vilčių. 

— Neturėkite per daug vilčių, — tarė Izabelė. 

— Ak, panele Arčer! — burbtelėjo lordas Vorbertonas rimtai, 
bet vėl nusišypsodamas, tarsi jos pasergėjimas būtų reiškęs tik geros 
nuotaikos žaismą, pakilių laimės jausmų protrūkį. 

— Arslabai nustebtumėte, jei paprašyčiau neturėti jokių vilčių? 

— Nustebčiau? Nežinau, ką turite galvoje, bet tai būtų ne nus- 
tebimas, o daug blogiau. 

Izabelė vėl valandėlę paėjėjo tylomis. 

— Aš tvirtai įsitikinusi, kad nors ir labai geros nuomonės esu 
apie jus, arčiau pažinusi, būčiau dar geresnės. Tik jokiu būdu nesu 

įsitikinus, ar jūs manimi nenusiviltumėte. Ir aš tai sakau nuoširdžiai, 
ne iš tradicinio kuklumo. 

— Aš mielai surizikuosiu, panele Arčer,— atsakė lordas. 

— Čia rimtas klausimas, kaip jūs sakote. Labai sunkus klausimas. 

— Aš nesitikiu, kad jūs iš karto atsakytumėte. Svarstykite, kiek 
rasite tinkama. Jei aš laukdamas laimėsiu, mielu noru ilgai lauksiu. 
Tik nepamirškite, kad jūsų galutinis atsakymas nulems mano laimę. 

— Labai nenorėčiau laikyti jūsų nežinioje, — tarė Izabelė. 

— O, nieko tokio. Geriau palankus atsakymas po pusmečio negu 
blogas šiandien. 

— Bet gali būti, kad ir po pusmečio duotas atsakymas jums atro- 
dys nepalankus. 

— O kodėl, jei iš tikro jums patinku? 

— A, dėl šito nė kiek neabejokite,— užtikrino Izabelė. 

— Tuomet nesuprantu, ko jūs dar norite? 

— Ne ko aš noriu, o ką galiu duoti. Nemanau, kad aš jums pora. 
Tikrai nemanau. 

— Dėl to nesukite sau galvos. Aš už jus pasuksiu. Nebūkite di- 
desnis monarchistas negu karalius. š 

— Ne vien tai, — pasakė Izabelė.— Kažin, ar aš jau noriu te- 
kėti. 

— (Gal dar ir nenorite. Kiek žinau, dauguma moterų pradžioje 
taip sako, — tarė jo šviesybė, ir dera įspėti, kad js anaiptol netikėjo 
ta aksioma, o tik norėjo ja pridengti savo nerimą.— Bet dažniausiai 
Jos duodasi įkalbamos. 

— A, todėl, kad jos to nori! — nusijuokė Izabelė. 

Lordo Vorbertono veidas sukrito, valandėlę jis tylomis žiūrė- 
jo į ją. 

— Jūs tikriausiai todėl dvejojate, kad aš anglas, — ūmai prabilo. — 
Žinau, jūsų dėdė mano, kad jums reikėtų ištekėti savo tėvynėje. 

Izabelė susidomėjusi išklausė tokio tvirtinimo; jai nė į galvą ne- 
atėjo, kad ponas Tačitas būtų galėjęs svarstyti su lordu Vorbertonu 
jos vedybinius ketinimus. 

— Ar jis jums taip sakė? 

— Prisimenu, kartą taip prasitarė. O gal jis apskritai kalbėjo apie 
amerikiečius. 

— O jam pačiam gyvenimas Anglijoje sakytum prie širdies. 

Nors Izabelė atsakė tarsi kiek priešgyniaudama, bet išreiškė tiek 
savo susidarytą įspūdį, jog dėdė bent išoriškai yra laimingas, tiek 

apskritai nusiteikimą nesilaikyti įsikibus vienų, apibrėžtų pažiūrų. 

Šie jos žodžiai suteikė lordui Vorbertonui vilties, ir jis širdingai 
sušuko: 

— Ak brangioji panele Arčer, patikėkite, senutė Anglija gan ne- 
bloga šalis! O kai mes ją kiek pašveisime, bus dar geresnė. 

— O lorde Vorbertonai, meldžiamasis, nešveiskite, nekiškite prie 
jos nagų, man ji patinka tokia, kokia yra. 

— Tad jeigu ji jums patinka, man vis sunkiau suprasti, kodėl ne- 
priimate mano pasiūlymo. 

— Aš tikriausiai nesugebėsiu paaiškinti. 

— Bent pabandytumėte. Aš nuovokus. Gal baiminatės... baimi- 
natės dėl klimato? O ko mums kitur neapsigyvenus. Rinkitės iš viso 
pasaulio tinkamiausią jums klimatą. 

Tai buvo pasakyta taip atviraširdiškai, lyg apglėbiant ją stipriomis 
rankomis, ir iš dorų jo lūpų tiesiai jai į veidą padvelkė ji pati nežinojo 
kokiais nematytais sodais, kuo prisodrintu oru. Ji nieko nebūtų pa- 
gailėjusi, jei tą akimirką būtų ją pagavęs impulsas paprastai at- 
sakyti: „„Lorde Vorbertonai, šiame gražiame pasaulyje aš nieko 
nerasiu geriau kaip su dėkingumu pasikliauti jūsų ištikimybe“. Ta- 
čiau nors ir apsvaigusi iš pasisekimo, ji pajėgė atsitraukti į uksmin- 
giausią kampą nelyginant laukinis žvėrelis, pakliuvęs į didelį narvą. 
Siūlomas nuostabus pastovumas nebuvo jos laimės samprata. Ir ji 
pagaliau ištarė visai ką kita, atitolindama būtinybę duoti galutinį 
atsakymą. 

— Negalvokite apie mane blogai, jei paprašyčiau šiandien apie tai 
daugiau nešnekėti. 

— Žinoma žinoma! — iškart sutiko lordas Vorbertonas.— Nieku 
gyvu nenorėčiau jums įgristi. 

— Jūs man tiek uždavėte galvojimo, pažadu visu rimtumu susi- 
mąstyti. 

— Aš daugiau nieko ir neprašau... ir dar — kad nepamirštu- 
mėte, jog mano laimė jūsų rankose. 

Izabelė su ypačiu dėmesiu išklausė šio įspėjimo, bet netrukus 
tarė: 

— Turiu prisipažinti, kad galvosiu, kaip geriau jums paaiškinti, 
jog tai, ko prašote, yra neįvykdoma... kaip paaiškinti jūsų neįskau- 
dinant. 

— Nėra kaip, panele Arčer. Aš nesakau, kad jei jūs nesutik- 

site, man bus galas; aš nenumirsiu. Bus dar blogiau — gyvenimas 
nustos prasmės. 

— Dar susirasite ir vesite vertesnę moterį už mane. 

— Prašau jūsų — nekalbėkite šitaip, — paprašė labai rimtai lor- 
das Vorbertonas.— Taip neteisinga mūsų abiejų atžvilgiu. 

— Tuomet susirasite prastesnę. 

— Jei yra geresnių negu jūs, man verčiau prastesnė. Tiek te- 
galiu pasakyti, — jis tęsė vis taip pat rimtai.— Dėl skonio nesiginči- 
jama. 

Ji irgi užsikrėtė jo rimtumu, kurio neslėpė vėl paprašydama 
tą kartą baigti šį pokalbį. 

— Aš pati su jumis pasikalbėsiu, o gal parašysiu. 

— Kaip jums geriau,— atsakė jis.— Man prailgs laukti, kad 
ir kiek užtruksite, bet ką gi — reikia kantrybės. 

— Ilgai nelaikysiu nežinioje, tik man turi atvėsti protas. 

Liūdnai atsidusęs jis pastovėjo, nenuleisdamas nuo jos akių, 
sunertose už nugaros rankose nervingai vartaliojo vytinį. 

— Ar žinote, kad aš gerokai prisibijau to... to neeilinio jūsų 
proto? 

Mūsų herojės biografas pats vargu ar pasakytų, kodėl nuo šito 
klausimo ji krūptelėjo ir paraudo. Pažiūrėjusi jam į akis, kone 
prašančiu atjautimo balsu ji nelauktai tarė: 

— Ir aš, milorde! | 

Tačiau užuojautos ji nesulaukė; visas gailestis, kokiam buvo 
pajėgus, buvo reikalingas jam pačiam. 

— Ak, pasigailėkite, pasigailėkite! — sušnabždėjo jis. 

— Gal jums jau metas,— paragino Izabelė.— Aš jums para- 
šysiu. 

— Labai gerai, bet nesvarbu ką parašysite, aš vis vien atva- 
žiuosiu pasimatyti.— Jis dar pastovėjo susimąstęs, akis nukreipęs į 
atidų Bančio snukutį; šuo, tarsi nuklausęs viską, kas čia buvo kal- 
bėta, dabar, norėdamas užglaistyti savo netaktą, su apsimestu smal- 
sumu apžiūrinėjo seno ąžuolo šaknis.— Dar vienas dalykas, — tęsė 
lordas. — Jeigu jums nepatinka Loklis, gal baidotės jo drėgmės ar 
ko nors tokio, — galite per penkiasdešimt mylių artyn jo neiti. Beje, 
ten nedrėgna, namas iš pamatų ištirtas: jis sveikas kaip stiklinė. Bet 
jei ten jums nejauku, net minties apie gyvenimą jame negali būti. 
Dėl to jokio sunkumo, yra tiek ir tiek namų. Šiaip, tarp kitko užsi- 
miniau; kitiems, matot, griovys aplinkui nepatinka. Likite sveika. 


XII skyrius 108 


— Man griovys žavus. Likite sveikas. 


Jis ištiesė ranką, ji padavė savo ir palaikė tiek, kad jis spėjo 
palenkti gražią vienplaukę galvą ir pabučiuoti. Tada jis greit nuėjo, 
tik sukiojamas vytinis išdavė tramdomus jo jausmus. Matyt, jis 
buvo labai susisielojęs. 


Ir ji buvo susisielojusi, nors susijaudino kur kas mažiau negu 
tikėjosi. Jos neprislėgė nei didelė atsakomybė, nei sunkus pasirin- 
kimas, — kad rinktis nebuvo ir ko. Ji negalėjo eiti už lordo Vor- 
bertono, tokia perspektyva kirtosi su švietėjišku jos idealu laisvai 
pažinti gyvenimą, idealu, kurio ji ligi tolei siekė, o dabar gavo visas 
sąlygas pasiekti. Taip jam ir parašys, įtikins jį, šita pareiga pa- 
lyginti nesunki. Jai buvo neramu dėl ko kito ir stebino pačią — 
kad taip nedaug kainavo atsisakyti tokios nuostabios „partijos“. 
Galvok kaip nori, bet lordas Vorbertonas jai siūlė puikią ateitį; 
gal tokia padėtis ir turėtų savų trūkumų, apsunkinančių, suvar- 
žančių pusių, ilgainiui virstančių bukinančia narkoze, bet Izabe- 
lė nė kiek nenusidėjo prieš moterų giminę, manydama, jog devy- 
niolika iš dvidešimties merginų užsimerkusios eitų už lordo Vorber- 
tono. Tad ko jai ši pagunda nėra taip neatsispiriama? Kas ji tokia, 
kas per viena, kad laiko save pranašesne? Kaip žiūri į gyvenimą, ko 
laukia iš likimo, kokios dar tikisi laimės, jei tokios pasakiškos progos 
jai negana? Jei nežengs šito žingsnio, vadinasi, turės nudirbti dide- 
lių darbų, nuveikti kažką prasmingesnio. Vargšė Izabelė tarpais pris- 
tabdydavo save, kad nepasikeltų į puikybę, ir iš visos širdies meldė 
Dievą apsaugoti ją nuo šitos nuodėmės; išpuikėlių vienatvė ir atsis- 
kyrimas jai kėlė siaubą kaip dykynė. Jei lordo Vorbertono ranką ji 
atmetė per išpuikimą, toks betise* būtų nedovanotinas; kadangi 
jis jai iš tikrųjų patiko, ji ėmė sau įrodinėti, jog jį atstūmė iš 
supratingumo, švelnumo, linkėdama jam gero. Už taip jai patin- 
kančio vyro ji negali tekėti — štai kur teisybė; kažkokia nuojauta 
jai sakė, jog nepriekaištingoje — jo požiūriu — to pasiūlymo logi- 
koje esama spragos, nors dailiu savo piršteliu nebūtų galėjusi paro- 
dyti, kur toji spraga; paprasčiausia — užkarti kritiškai nusiteikusią 
žmoną tiek daug siūlančiam vyrui būtų tiesiog nedora. Izabelė 
pažadėjo pagalvoti, ir kai likusi viena ji vėl atsisėdo ant to paties 
suolo, kur jis ją rado, ir susimąstė, būtum pamanęs, jog tesi pažadą. 


* Paikumas (pranc.). 

O buvo ne taip, — ji spėliojo, ar nesanti šalta, žiauri savimyla; ir kai 
galiausiai pakilo ir kone tekina grįžo į namus, jautėsi, kaip pasisakė 
savo draugei, išsigandusi pati savęs. 

Šito jausmo skatinama, o ne patarimo prašydama — patarimų 
nebuvo reikalinga — Izabelė panūdo apie tai, kas įvyko, pasikal- 
bėti su dėde. Ji norėjo su kuo nors pasikalbėti, kad pasijustų žmogiš- 
kesnė, paprastesnė, ir dėdė tam tikslui labiau traukė nei teta ar 
jos draugė Henrieta. Aišku, pusbrolis irgi būtų tikęs į patikėtinius, 
bet Ralfui šią paslaptį ji būtų turėjusi atskleisti prisiversdama. Todėl 
kitą rytą po pusryčių ji ieškojo progos pabūti vienu du su dėde. Ligi 
pietų jis paprastai nepasirodydavo, bet jo bičiuliams, kaip jis sakyda- 
vo, buvo nedraudžiama pas jį lankytis. Izabelė jau buvo patekusi į jų 
ratą, kuriam, be jos, dar priklausė pono Tačito sūnus, gydytojas, 
asmeninis tarnas ir netgi panelė Stekpoul. Ponia Tačit nebuvo įra- 
šyta į šį sąrašą, ir Izabelei buvo viena kliūtim mažiau, norint 
rasti šeimininką vieną. Jis sėdėjo sudėtingos konstrukcijos krėsle 
savo kambaryje prie atviro lango, išeinančio į vakarus, į parką, upę; 
po ranka jam buvo sukrauti laikraščiai ir laiškai, kruopštus rytinis 
tualetas jau baigtas, lygiame susimąsčiusiame veide — atlaidus susi- 
domėjimas. 

Ji tiesiai išklojo: 

— Turbūt dera jums pranešti, jog lordas Vorbertonas man 
pasipiršo. Tikriausiai derėjo pasisakyti tetai, bet jums pirmam leng- 
viau. 

Senasis džentelmenas nė kiek nenustebo ir padėkojo už pasi- 
tikėjimą. 

— O ar galėčiau sužinoti, kokį davei atsakymą? — paklausė 
jis. 

— Aš dar aiškiai jam neatsakiau. Paprašiau duoti laiko pagalvoti, 
taip bus pagarbiau. Bet aš netekėsiu už jo. 

Ponas Tačitas neišsakė jokios nuomonės; iš jo veido buvo ma- 
tyti, jog, nors ir kaip jam rūpi merginos likimas, tokiam reikale 
nemanė turįs balsą. 

— Aš gi sakiau, kad turėsi pasisekimą. Amerikietės čia aukštai 
vertinamos. 

— Iš tiesų labai aukštai, — atsakė Izabelė.— Gal ir būsiu ap- 
šaukta prasto skonio ir nedėkinga, bet už lordo Vorbertono nega- 
liu eiti. 

— Ką gi,— šnekėjo jai toliau dėdė, — jaunai merginai senis — 
ne patarėjas. Džiaugiuosi, kad nesikreipei į mane, kol dar nebuvai 
apsisprendusi. Ir man turbūt tau dera pasakyti,— pridūrė jis pa- 
lėčiui, lyg tarp kitko,— kad jau trys dienos aš žinau apie visa 
tai. 

— Apie lordo Vorbertono nusiteikimą? 

— Apie jo ketinimus, kaip čia sakoma. Jis man parašė labai 
mąlonų laišką, juos visus išdėstydamas. Gal norėtum paskaityti? — 
paslaugiai pasiūlė jis. 

— Ačiū, man nerūpi. Bet džiaugiuosi, kad jis jums parašė; labai 
gražiai pasielgė, jis visada žino, kaip elgtis. 

— O vis dėlto jis tau patinka! — pareiškė dėdė.— Neapsimeti- 
nėk. 

— Be galo patinka, ir kam man slėpti! Bet kolei kas dar išvis 
nenoriu tekėti. 

— Manai, pasitaikys dar mielesnis. Visko gali būti, — kalbėjo 
ponas Tačitas, norėdamas parodyti savo gerumą, paremdamas mer- 
ginos apsisprendimą smagiais argumentais. 

— Kito nesutiksiu. Man labai patinka lordas Vorbertonas.— 
Jos požiūris tarytum pasisuko kitu kampu; ne sykį tokiais posu- 
kiais ji nustebindavo ir papykindavo savo pašnekovus. 

Tačiau dėdė nepasidavė nei vienam iš tų įspūdžių. 

— Jis labai puikus Žmogus.— tęsė jis pašnekesį balsu, skam- 
bančiu kaip padrąsinimas.— Tokio malonaus laiško kaip jo seniai 
nebuvau gavęs. Ko gero, laiškas man todėl taip patiko, kad buvo 
ištisai apie tave, vien apie tave, išskyrus tą vietą, kur apie save 
parašė. Tikriausiai jis tau pats papasakojo. 

— Būtų papasakojęs viską, ko būčiau klaususi, — įterpė Iza- 
belė. | 

— Tau nė kiek nebuvo smalsu? 

— Tuščias būtų smalsumas, jei jau buvau nutarusi jam atsa- 
kyti. 

— Ar jo pasiūlymas tau neatrodė masinantis? — pasidomėjo 
ponas Tačitas. 

Ji patylėjo. 

— (Gal ir masinantis,— tiesiai prisipažino.— Bet nežinau kodėl. 

— Visa laimė, kad merginoms neprivalu aiškinti priežasčių, — 
tarė dėdė.— Kur toks pasiūlymas nebus masinantis. Tik neišma- 
nau, kodėl anglams knieti išvilioti mus iš mūsų tėvynės. Kad mes 
stengiamės juos pas save prisitraukti — aišku, mūsų gyventojų skai- 
čius per mažas. O jų čia žmogus ant žmogaus, bet turbūt jaunoms 
žavioms panelėms visur vietos atsiranda. 

— Jums čia irgi vietos atsirado, — tarė Izabelė, akimis klajodama 
po erdvias parko proskynas. 

Ponas Tačitas gudriai ir reikšmingai nusišypsojo. 

— Visur atsiranda vietos, mieloji, jei už ją susimoki. Retkar- 
čiais pagalvoju per brangiai už visa tai sumokėjęs. Gal ir tau teks 
brangiai sumokėti. 

— Gal ir teks, — sutiko mergina. 

Šita pastaba buvo apčiuopiamesnė atrama negu jos pačios min- 
tys, ir tai, kad dėdė ramiai, bet įžvalgiai pažiūrėjo į ją, tarsi pat- 
virtino, jog ji susidūrė su natūraliomis sveikomis gyvenimo jėgo- 
mis ir nėra auka intelektualinio entuziazmo ar tuščių užmačių — 
užmačių, apeinančių gražią lordo Vorbertono siūlomą ateitį ir ve- 
dančių į kažką be apybrėžų ir, ko gero, ne itin pagirtino. O jei 
šioje gyvenimo kryžkelėje ji ir buvo veikiama kažko dar, tai anaiptol 
ne nuojautos apie galimą sąjungą su Kasparu Gudvudu; jei ji pa- 
sipriešino ir neatsidavė į stambias patikimas savo anglo garbintojo 
rankas, tai nė kiek ne daugiau buvo linkusi patekti į jaunojo bosto- 
niečio priklausomybę. Perskaičiusi laišką, Izabelė su nepasitenki- 
nimu pagalvojo apie jo atvykimą į užsienį, ir tas jausmas jai buvo 
tarsi koks apsigynimas. Gudvudo poveikis jai iš dalies tuo ir reiš- 
kėsi, kad tarsi atimdavo laisvę. Jis išnyra priešais ją, įsiveržia, 
tarsi save primesdamas. Tarpais ją persekiodavo jo vaizdas, pavojus 
patėkti į jo neprielankumą, ir ką darydama ji vis klausinėdavo 
savęs, ar jis pritartų, — nieko kito ji šitaip nepaisė. 

Visas sunkumas buvo, kad joks kitas žmogus iš jos pažįstamų, netgi 
vargšas lordas Vorbertonas (jo šviesybei Izabelė jau pridėjo šį epi- 
tetą) į ją tiek neišspinduliavo energijos, kurią ji ėmė jausti kaip 
rimtą jėgą ir kuri plaukė iš pačios jo prigimties. Ir svarbu buvo 
anaiptol ne jo privalumai, o dvasia, žvelgianti iš skaidrių degan- 
čių jo akių kaip koks nepailstantis stebėtojas, nesitraukiantis nuo 
lango. Ar jai patiko, ar nepatiko, jis laikėsi, ko nusistatęs, su visa 

stiprybe, visu svarumu, ir net kasdieniniame bendravime tekdavo 
į tai atsižvelgti. Mintis apie apkarpomą laisvę jai buvo itin nemalo- 
ni tuo metu, kai ji ką tik pabrėžė savo nepriklausomumą, gerai 
įmačiusi lordo Vorbertono papirką ir vis dėlto jos atsisakiusi. Kartais 
atrodydavo, jog Kasparas Gudvudas — jai lemtyje įrašytas nepa- 
judinamas faktas; tokiomis valandėlėmis ji sakydavo sau, kad kurį 
laiką išvengs jo, bet galų gale turės su juo sulygti — sulygti palan- 
kiomis jam sąlygomis. Ji instinktyviai griebėsi visko, kas atitolintų 
šį susitarimą; iš dalies dėl to paties instinkto ji karštai priėmė ir 
tetos kvietimą, gautą tokiu metu, kai diena iš dienos tikėjosi atei- 
siant Gudvudą, ir buvo nudžiuginta, kad dabar turės gatavą atsa- 
kymą į tai, ko ji neabejojo jį paklausiant. Kai Olbanyje tą vakarą 
po ponios Tačit apsilankymo, apžilpinta tetos pasiūlymo, atverian- 
čio prieš ją „Europą“, ji pasakė negalinti spręsti sunkių klausimų, 
jis atšovė, kad čia ne atsakymas; ir štai jis atsiveja ją per vande- 
nyną gauti tikro atsakymo. Jaunai romantikei, besąlygiškai pasikliau- 
jančiai Kasparu Gudvudu, gal ir būtų užtekę jį pavadinti rūsčia 
savo dalia, bet skaitytojas turi teisę į skvarbesnę ir išsamesnę ap- 
žvalgą. 

Jis buvo plačiai žinomų Masačusetso medvilnės gamyklų savi- 
ninko — iš šios pramonės sukaupusio nemažą turtą — sūnus; šiuo 
metu Su gera nuovoka ir energija vadovavo visai gamybai, kuri ne- 
paisant aštrios konkurencijos bei vangių metų, puikiai klestėjo. Iš- 
simokslinimą jis gavo Harvardo koledže, kur garsėjo greičiau kaip 
irkluotojas ir gimnastas nei mokslo viršūnių užkariautojas. Vėliau 
jis įsitikino, jog išlavintas protas irgi būna lankstus, tamprus bei 
šoklus ir netgi gali siekti rekordų, atlikti tikrus žygdarbius. Jo 
akis pasirodė bukli mechanikos paslaptims, ir jis išrado tobulesnį 
medvilnės verpimo būdą, kuris dabar plačiai naudojamas ir žino- 
mas jo vardu. Jo pavardę galėjote matyti laikraščiuose, kur buvo 
rašoma apie šį našų išradimą; Izabelei jis pats parodė Niujorko 
„Intervjueryje“ didelį straipsnį apie Gudvudo patentą — straipsnį, 
parašytą ne panelės Stekpou!l, parodžiusios tiek draugiškumo sub- 
tilesniuose jo reikaluose. Jam teikė džiaugsmo sudėtingas neglotnus 
darbas; jis mėgo organizuoti, rungtis, vadovauti; jis mokėjo žmones 
priversti vykdyti jo valią, tikėti juo, kloti jam kelią ir jį pateisinti. 
Kaip sakoma, tai menas valdyti žmones, kuris šiuo atveju rėmėsi 
drąsiais, nors gal ir neaukštais jo siekiais. Tas, kas jį gerai pažino- 
jo, manė, jog jis sutvertas tauresniems darbams negu skudurų fab- 

rikas; kas kas, bet Kasparas Gudvudas buvo ne skuduras, ir jo 
draugai nė neabejojo, kad jo vardas vis vien kur nors bus įra- 
šytas didelėmis raidėmis. Bet tam jį tikriausiai turėjo paskatinti 
kokia stipri ir chaotiška, kokia tamsi ir žema jėga — jis nesideri- 
no prie sočios ramybės, prie godulio bei naudos, prie tokios tvar- 
kos, kuri gyva visur įsiskverbiančia reklama. Izabelei buvo malonu 
įsivaizduoti jį lekiant ant eiklaus žirgo didelio karo sūkury — tokio 
karo kaip kad Pilietinis, kuris buvo aptemdęs jos jau sąmoningą 
vaikystę ir jo bundančią jaunystę. 

Šiaip ar taip, jai patiko, kad ir iš būdo, ir pagal veiklą jis buvo 
žmonių variklis — tas bruožas jai patiko labiau už kurį nors kitą 
jo prigimties bruožą ar savybę. Medvilnės fabrikas jai nė kiek ne- 
rūpėjo, Gudvudo vardo patentui ji buvo abejinga. Vyriškumo jį ma- 
tė turint kiek priklauso — nereikia nė per gramą mažiau, bet kar- 
tais pagalvodavo, kad būtų gražesnis, jei būtų bent kiek kitoks. 
Apatinis žandikaulis buvo pernelyg tvirtas ir kvadratinis, o figūra, 
laikysena — tarsi vieno kaulo, gilesniems gyvenimo ritmams ne- 
lengva prasimušti pro tokią išorę. Visad buvo taip pat apsirengęs, 
tas irgi nekėlė jos susižavėjimo; nepasakytum, kad jis be pamai- 
nos vilkėjo tuos pačius drabužius, ne, jo rūbai net per nauji atro- 
dydavo. Bet jie visi tarsi buvo sukirpti iš to paties ritinio: vis tas 
pats fasonas, ta pati medžiaga — tikra nuobodybė. Ne kartą ir ne 
du ji susigriebdavo, jog tai gana vėjavaikiškos priekabės tokiam 
svarbiam asmeniui, bet paskui pasitaisydavo — tai būtų vėjavaikiš- 
kos priekabės tik tada, jei ji mylėtų jį. O kadangi nemyli, gali 
kritikuoti ir mažus, ir didelius jo trūkumus, o vienas iš didžiųjų 
jo trūkumų, jos, kaip ir daugumos nuomone, kad jis per daug 
rimtas, gal ne tiek rimtas — rimtumo niekad ne per daug — kiek 
atrodė. Savo norus ir planus jis reikšdavo tiesiai, be jokių išlygų; 
kai likdavo akis į akį su ja, jis per daug šnekėdavo apie tą patį, 
o prie kitų būdavo nešnekus. Ir visgi jis buvo neprilygstamai stip- 
rios ir grynos sandaros — argi to maža; ji matė jo savybes tarsi 
atskirai parinktas daleles, kaip muziejuose ir portretuose apžiūrinė- 
dama riterių šarvus — pliene gražiai inkrustuotus aukso gabalus. 
Bet, keista, jos elgesys neturėjo ryšio su jos įspūdžiais. Kasparas 
Gudvudas niekad neatitiko jos vyro idealo, ir todėl ji buvo tokia 
jam neatlaidi. Antra vertus, kai lordas Vorbertonas, ne tik atitin- 
kantis jos idealą, bet dar ir jį pranokstantis, siekė jos pripažinimo, jai 
dar buvo kažko negana. Iš tikro keista. 

Savo nenuoseklumo suvokimas ne ką padėjo atsakant į Gud- 
vudo laišką, ir Izabelė nutarė kol kas jam tokios garbės neparo- 
dyti. Jei pasiryžo ją persekioti, tegul nebijo pasekmių, visų pir- 
ma težino, kad apsilankydamas Gardenkorte jai didelio džiaugsmo 
nepadarys. Ji čia jau atakuojama vieno garbintojo, ir nors glosto 
savimeilę tokių priešingų natūrų dėmesys, vis dėlto lėkštoka vienu 
metu klausyti dviejų aistringų prisipažinimų, kad ir tavo atsakymas 
abiem būtų neigiamas. Ji neatsakė ponui Gudvudui, bet į trečios 
dienos pavakarę parašė lordui Vorbertonui, ir tas laiškas įeina į 
mūsų istoriją. 

„Mielas lorde Vorbertonai, 

Aš susikaupusi apgalvojau jūsų pasiūlymą, kurį malonėjote aną- 
dien man padaryti, bet lieku tos pačios nuomonės. Aš negaliu, 
nuoširdžiai ir tikrai negaliu būti jūsų gyvenimo draugė ar laikyti 
jūsų namus — bet kurį iš daugelio jūsų namų — pastovia savo gy- 
venimo vieta. Tokių dalykų protu nepaaiškinsi, ir aš jūsų melste 
meldžiu daugiau prie šios temos negrįžti, nes mes jau viską išsa- 
kėme. Mes žiūrime į gyvenimą kiekvienas iš savo taško — šitą teisę 
turi netgi silpniausieji ir menkiausieji, ir jūsų akimis pamatyti sa- 
vo gyvenimo aš niekad nemokėsiu. Teikitės mane suprasti ir būkite 
man teisingas, patikėkite, kad aš jūsų pasiūlymą pagarbiai apsvars- 
čiau su visu rimtumu, kurio jis nusipelno. 


Su didele pagarba, nuoširdžiai jūsų 
Izabelė Arčer“ 


Kol autorė sprendė siųsti šį laišką ar ne, Henrieta Stekpoul 
nė kiek nedvejodama ėmėsi veiklos. Ji pakvietė Ralfą Tačitą pasi- 
vaikščioti parke, o kai tas sutiko su ūpu, rodančiu, jog to tik ir 
laukė, ji pareiškė norinti jo paprašyti vienos paslaugos. Derėtų 
įterpti, kad tai išgirdęs jis sunerimo, nes, kaip žinome, laikė ją suge- 
bant pasiekti bet kokį tikslą. Tačiau pulti į paniką nebuvo ko — 
mat nekuklių jos pageidavimų apimtis jam buvo ne daugiau aiški 
negu jų gilumas,— tai jis labai mandagiai pasiteiravo, kuo galėtų 
būti naudingas. Jam buvo jos baugu, ir jis tuojau jai tą pasakė. 
tirtėti, apleidžia jėgos; apimtas drebulio, aš tik meldžiu, kad man užtek- 
tų stiprybės jūsų įsakymams vykdyti. Dar į mane nei viena mo- 
teris nesikreipė taip kaip jūs. 

— Ką gi,— atsakė geraširdiškai Henrieta.— jei anksčiau ne- 
būčiau supratusi, kad jūs stengiatės kaip nors mane sugluminti, 
tai dabar jau būtų akivaizdu. Aišku, aš jums lengva auka — išaugusi 
kitokių papročių ir idėjų dirvoje. Aš nepratusi prie jūsų užgaidžių 
reikalavimų, Amerikoje su manim taip niekas nešneka kaip jūs. 
Jei ten per pokalbį su manim džentelmenas taip prabiltų, aš nieko 
nesusigaudyčiau. Mes į viską tiesiai Žiūrime ir, galų gale, esame 
daug paprastesni. Prisipažįstu, aš ir pati labai paprasta. Žinoma, jei 
norite pasijuokti iš manęs, juokitės į sveikatą, bet man geriau būti 
tokiai kaip aš, o ne tokiai kaip jūs. Aš esu visiškai patenkinta, būdama 
tokia, ir nesu linkusi keistis. Šimtai žmonių mane vertina tokią, 
kokia esu. Tiesa, jie malonūs, nesugadinti, laisvadvasiai amerikie- 
čiai! — Henrieta į galą ėmė kalbėti bejėgio tyrumo ir nuolaidumo 
tonu.— Aš prašau man šiek tiek padėti, — tęsė ji.— Ir man nė motais, 
jei padėdamas pasismaginsit mano sąskaita; net linkėčiau, kad pa- 
sismaginimas jums būtų kaip atpildas. Prašau padėti man dėl Iza- 
belės. 

— Ar ji ką nors blogo jums padarė? — pasiteiravo Ralfas. 

— Jei man būtų blogo padariusi, neimčiau į galvą ir jums 
nepasakočiau. Labiausiai gąsdinuosi. kad ji sau blogo nepasida- 
rytų. 

— O taip labai gali atsitikti. — sutiko Ralfas. 

Jo pašnekovė sustojo vidury parko alėjos ir įbedė į jį tą savo 
žvilgsnį, kurio jis neatlaikydavo. 

— Čia irgi jums galėtų būti proga pasismaginti. Kaip jūs kal- 
bate! Tokio abejingumo dar man neteko girdėti. 

— Abejingumo Izabelei? Jokiu būdu! 

— Tikiuosi, jūs jos neįsimylėjęs? 

— To negali būti, nes aš įsimylėjęs Kitą. 

— Ne kitą įsimylėjęs, o save! — pareiškė panelė Stekpoul.— 
Tik iš to jokios naudos! Bet jci nors karta gyvenime galite būti 
rimtas, dabar puiki proga, ir jei Iš tiesų esate neabejingas pussese- 
rės likimui, duodu galimybę tai įrodvti. Net nesitikiu, kad ją supras- 
tumėte: to būtų per daug iš jūsų reikalauti. Bet mano palankumą 
galite ir be to pelnyti. Aš jums paaiškinsiu viską, ko reikia. 

— Man nepaprastai įdomu! — sušuko Ralfas.— Aš būsiu Kali- 
banas!?, o jūs Arielė““. 

— Jūs nė kiek nepanašus į Kalibaną. esate pernelyg rafinuo- 
tas. Bet aš turiu galvoje ne išgalvotus herojus, o Izabelę. Izabelė — 

gyvas gyvenimas. Ir aš norėjau jums pasakyti, kad ji baisiai pasi- 
keitusi. 

— Ar nuo tada, kai jūs atvažiavote? 

— Nuo tada ir anksčiau. Ji nebe tokia puiki, kaip buvo. 

— Kaip buvo Amerikoje? 

— Taip, nebe tokia kaip Amerikoje. Tarsi jūs nežinotumėte, 
kad ji iš ten. Nuo to ji nepabėgs, nors jau bėga. 

— O jūs norite ją atmainyti? 

— Žinoma, ir noriu, kad man padėtumėte. 

— Ak! — atsiduso Ralfas.— Aš tik Kalibanas, o ne Prospe- 
ras“!. į 

— Kai norėjote padaryti ją tokią kokia ji dabar, mokėjote 
būti Prosperas. Jūs labai ją paveikėte, ponas Tačitai, kai ji Čia 
atvažiavo. 

— Aš? Brangioji panele Stekpou!! Nieku gyvu. Izabelė Ar- 
čer paveikė mane,— taip, ji visus veikia. Bet aš buvau kuo pasyviau- 
sias. 

— Vadinasi, per daug pasyvus. Sukruskite ir būkite atidesnis. 
Izabelė keičiasi sulig kiekviena diena. Aš ją stebiu ir matau. Ji 
nebe ta žvali amerikietė, kokia buvo. Ji keičia pažiūras, keičia plunks- 
nas ir tolsta nuo savo senų idealų. O aš noriu tuos idealus išsau- 
goti, ir čia jums tenka tam tikras vaidmuo, ponas Tačitai. 

— Galgi ne idealo? 

— Turbūt ne,— trumpai atkirto Henrieta.— Širdy baiminuosi, 
kad ji neištekėtų už kokio grasaus europiečio, ir aš turiu užtverti 
kelią. 

— Aha, aišku, — susivokė Ralfas, — kad užtvertumėte kelią, aš 
turiu įsikišti ir ją vesti. 

— Ne visai taip: toks vaistas būtų ne geresnis už pačią ligą, 
nes jūs esate būdingas grasus europietis, nuo kokių ir stengiuosi 
ją išgelbėti. Ne, aš prašyčiau, kad jūs pasidomėtumėte vienu as- 
meniu — jaunu vyriškiu, kuriam kažkada ji suteikė vilčių ir kuris 
dabar jau jai nebepatinka. Jis iš esmės puikus vyras ir labai geras 
mano draugas; aš labai prašyčiau, kad jūs pasikviestumėte jį į 
svečius. 

Ralfas nuo tokio prašymo sumišo ir — ko gero, tai nedaro gar- 
bės jo minčių tyrumui — nepajėgė iš pradžių į jį pažiūrėti kuo 
paprasčiausiai. Jis čia įžvelgė kažkokią suktybę, mat negalėjo patikėti, 
kad panelės Stekpou!l pageidavimas būtų buvęs toks nekaltas. Kad vie- 

na mergina rūpintųsi sudaryti galimybę vyrui, jos žodžiais tariant, 
savo draugui, susitikti su kita mergina, kuri juo nebesidomi ir kuri 
yra Žavingesnė už ją pačią, buvo taip nenatūralu, jog sutelkęs 
net visas proto galias, Ralfas neįstengė to paaiškinti. Skaityti tarp 
eilučių lengviau negu patį tekstą, ir jeigu Ralfas įtarė panelę Stek- 
poul stengiantis pasikviesti jaunikaitį į Gardenkortą savo pačios 
labui, įtarė daugiau iš nesusigaudymo negu iš banalumo. Bet ir 
nuo šito atleistino banalumo jis buvo išgelbėtas, išgelbėtas jėgos, 
kurios kitaip nepavadinsi kaip įkvėpimas. Neturėdamas daugiau 
jokių paaiškinimų, vien iš to, ką žinojo, jis vis dėlto nusprendė, jog 
būtų žiauri neteisybė apkaltinti „Intervjuerio“ korespondentę negar- 
bingu elgesiu. Tokia mintis jam šovė į galvą staigiai, lyg ją būtų įžie- 
bęs tyras nesudrumsčiamų Henrietos akių švytėjimas. Jis akimirką 
atlaikė jos žvilgsnį, stengdamasis neprisimerkti, kaip prisimerkiame 
nuo stipresnių šviesulių. 

— Kas tas džentelmenas, apie kurį kalbate? 

— Ponas Kasparas Gudvudas iš Bostono. Jis ypač dėmesingas 
Izabelei — atsidavęs jai visa savo esybe. Jis atsekė jai iš paskos 
ir Šiuo metu yra Londone. Nežinau jo adreso, bet, manau, galė- 
čiau gauti. 

— Apie jį aš nesu nieko girdėjęs, — tarė Ralfas. 

— Negi apie visus girdėsite. Turbūt ir jis nėra apie jus girdė- 
jęs, bet ar tai kliūtis Izabelei už jo ištekėti? 

Ralfas kiek dviprasmiškai susijuokė: 

— Bet koks jūsų pasinešimas visus apvesdinti! Prisimenate, kaip 
anądien mane įkalbinėjote vesti? 

— Aš apsigalvojau. Jūs tokioms idėjoms neimlus. Ne taip kaip 
Kasparas Gudvudas, dėl to jis man ir patinka. Jis neeilinis žmogus 
ir tikras džentelmenas, Izabelė pati žino. 

— Ar jis jai patinka? 

— Jeigu ne, tai reikia, kad patiktų. Jis dėl jos galvą pametęs. 

— Ir jūs pageidaujate, kad aš jį čion pakviesčiau,— lyg ap- 
mąstydamas tarė Ralfas. 

— Tai būtų tikro vaišingumo gestas. 

— Kasparas Gudvudas, — toliau šnekėjo Ralfas, — įsimintina pa- 
vardė““. 

— Man mažiausiai rūpi jo pavardė. Man tas pats — gali jis 
būti ir Ezekielis Dženkinsas. Jis vienintelis iš mano sutiktų vyrų yra 
vertas Izabelės. 

— Jus labai atsidavusi draugė, — tarė Ralfas. 

— O kaip kitaip? Jei tai sakote, norėdamas išlieti man panieką, — 
man nei šilta, nei šalta. 

— Aš jokios paniekos nelieju, tiesiog stebiuosi. 

— Jūs pašaipesnis nei bet kada, bet nepatariu šaipytis iš pono 
Gudvudo. 
 — Aš tikrai labai rimtai šneku, turėtumėte suprasti, — atsakė 
Ralfas. 

Jo pašnekovė netruko suprasti: 

— Gal ir taip, dabar jūs itin surimtėjote. 

— Jums niekaip nejtiksi. 

— Jūs iš tiesų labai surimtėjote. Ir pono Gudvudo nepakviesite. 

— Nežinau.— atsakė Ralfas. — Iš manęs daug ko galima tikėtis. 
Papasakokite šį tą daugiau apie poną Gudvudą. Koks jis? 

— Jūsų priešingybė. Jis vadovauja medvilnės fabrikui, labai 
garsiam fabrikui. 

— Ar gerai išauklėtas? — pasidomėjo Ralfas. 

— Puikiai, pagal amerikietiškus reikalavimus. 

— Ar pritaps prie mūsų mažos draugijos? 

— Vargu ar jam rūpės mūsų draugija. Jis bus akis ant Iza- 
belės padėjęs. 

— O mano pusseserei tai bus malonu? 

— Gal ir nemalonu. Bet jai bus į naudą. Atitrauks jos mintis. 

— Nuo ko atitrauks? 

— Nuo svetimų šalių ir kitų svetimų vietų. Prieš tris mėne- 
sius ji davė ponui Gudvudui pagrindo viltis, kad neatstums jo, 
ir Izabelę žemintų, jei ji išduotų tikrą draugą vien todėl, kad 
pakeitė aplinką. Aš irgi pakeičiau aplinką, bet senus draugus ėmiau 
tik dar labiau branginti. Esu įsitikinusi, kuo greičiau Izabelė grįš 
prie senų draugų, tuo geriau. Aš ją puikiai pažįstu, žinau, kad ji 
šičia niekada nebus laiminga, ir linkiu, kad su amerikiečiu ji už- 
megztų tvirtą sąjungą, kuri jai būtų geriausia apsauga. 

-— Ar ne per daug skubate? — paklausė Ralfas.— Nemanote, 
kad jai derėtų duoti progos pasidairyti ir po vargšę senutę Angliją? 

— Duoti progos sužlugdyti šviesią jaunystę? Argi tai skubė- 
jimas, jei gelbsti, kad nepaskęstų brangus Žmogus? 

— Kaip suprantu,— tarė Ralfas, — jūs pageidaujate, kad Kas- 
parą Gudvudą numesčiau jai kaip gelbėjimosi ratą. O žinote.— 
pridūrė jis, — ji nė karto nepaminėjo šitos pavardės. 

Henrieta nušvito ir šypsodamasi tarė: 

— Kaip gerai! Vadinasi, daug apie jį galvoja. 

Ralfas, matyt, sutiko, kad tai rimtas argumentas, ir susimąstė, o 
jo pašnekovė šnairomis jį stebėjo. 

— Jei pasikviesčiau poną Gudvudą,— pagaliau prabilo jis,— tai 
išvien su juo ginčyčiaus. 

— Be reikalo, jo būtų viršus. 

— Jūs iš paskutiniųjų stengiatės, kad imčiau jo neapkęsti! Aš 
išties manau negalįs jo pasikviesti. Galiu nesusivaldyti ir būti at- 
žarus Su juo. 

— Darykite kaip tinkamas, — atsakė Henrieta.— Nė neįtariau, 
kad pats ją mylite. 

— Iš tiesų taip manote? — paklausė Ralfas pakeltais anta- 
kiais. 

— Pirmą kartą prašnekote kaip žmogus! Iš tiesų, — nuoširdžiai 
atsakė panelė Stekpoul. 

— Jeigu šitaip, — ryžtingai pasakė Ralfas, — aš pakviesiu jį vien 
todėl, kad įrodyčiau, kaip klystate. Be abejonės, pakviesiu kaip 
jūsų draugą. 

— Jei jis atvažiuos, tai ne kaip mano draugas ir ne todėl, 
kad man įrodytumėte, kaip klystu, bet kad pats sau įrodytumėte! 

Su tais panelės Stekpoul žodžiais jiedu iškart išsiskyrė, ir Ralfas 
Tačitas turėjo pripažintų, kad juose buvo daug tiesos, tik kol kas 
dar nebuvo pajutęs viso jų aštrumo; ir nors numanė, kad neišlai- 
kyti pažado būtų apdairiau, negu jį išlaikyti, jis parašė šešių eilu- 
čių laiškelį ponui Gudvudui, išreikšdamas viltį, kad tas suteiksiąs 
malonumo ponui Tačitui vyresniajam, prisijungdamas Gardenkorte 
prie jų draugijos, kurios garbinga dalyvė yra panelė Stekpoul. Iš- 
siuntęs laišką (kažkokio bankininko adresu, kurį nurodė Henrieta) 
jis ėmė su nerimu laukti. Šio grėsmingo asmens pavardę dabar 
jis išgirdo pirmą kartą, nes kai motina grįžusi užsiminė apie sklin- 
dančias kalbas, jog Izabelė turinti ten garbintoją, šitas žodis jam 
nieko nesakė; Ralfas net nepasistengė smulkiau apie jį paklausinėti, 
nes atsakymai būtų buvę arba nekonkretus, arba jam nemalonūs. 
Tačiau dabar jo pussesere susižavėjęs tėvynainis įgavo konkretu- 
mo — tai jaunas vyras, atsekęs paskui ją ligi Londono, vadovau- 
jantis medvilnės fabrikui ir turintis nepriekaištingas amerikietiško 
stiliaus manieras... Ralfas susidarė dvi versijas apie šį įsibrovėlį. 
Arba jo meilė — tai sentimentalūs panelės Stekpoul svaičiojimai 

(juk moterys iš solidarumo tarsi susitarusios viena kitai sumedžio- 
ja ar išgalvoja mylimuosius), ir tada nėra ko baimintis — ponas 
Gudvudas greičiausiai nepriims kvietimo, arba jeigu priims, tuomet 
jis — neprotaujantis padaras ir nėra ko į jį gilintis. Gal pastaroji 
Ralfo prielaida kiek nenuosekli, bet ji išreiškė jo įsitikinimą, kad 
jeigu tas ponas iš rimtųjų neabejingas Izabelei, kaip tvirtina pa- 
nelė Stekpoul, tai, pastarajai pamojus, neturėtų lėkti į Garden- 
kortą. 

— Tokiu atveju,— tarė sau Ralfas, — Henrieta jam kaip dyg- 
lys ant rožės stiebo; jis negali nepastebėti, kad į tarpininkus ji dėl 
stačiokiškumo netinka. 

Išsiuntęs kvietimą, po dviejų dienų Ralfas gavo iš Kasparo 
Gudvudo labai trumpą laiškelį, kuriame tas padėkojo už kvietimą, 
apgailestavo, jog dėl kitų reikalų negalįs apsilankyti Gardenkorte, 
ir prašė perduoti labų dienų panelei Stekpoul. Ralfas parodė laiškelį 
Henrietai, ir toji perskaičiusi sušuko: 

— Nematytas užsispyrimas! 

— O gal jam ne taip rūpi mano pusseserė, kaip jums atrodo, — 
įterpė Ralfas. 

— O ne, priežastis daug subtilesnė. Jis labai gilios natūros. 
Bet aš prisikasiu ligi pašaknų — parašysiu ir paklausiu, ką tai reiš- 
kia. 

Ralfas sukluso, Gudvudui atmetus jo iniciatyvą; nuo tada, kai 
tas atsisakė apsilankyti Gardenkorte, mūsų draugas ėmė daugiau 
jam teikti reikšmės. Jis pats savęs klausė, kas jam darbo, ar Iza- 
belės gerbėjai „be palikimo“, ar slunkiai“* — jie jam ne varžovai 
ir tegu į sveikatą reiškiasi pagal sugebėjimus. Ir vis dėlto jį ėmė 
smalsumas, kokio atsakymo sulauks panelė Stekpoul pasidomėjusi, 
kaip žadėjo, apie pono Gudvudo užsispyrimo priežastis, — smalsu- 
mas, kol kas nepatenkintas, nes po trijų dienų paklausęs, ar ji 
parašė į Londoną, Henrieta turėjo prisipažinti tuščiai rašiusi. Ponas 
Gudvudas neatsakęs. 

— Jis tikriausiai svarsto, ką atsakyti, — pridėjo ji,— jis viską 
iki panagių apgalvoja; nieko nedaro strimgalviais. Bet aš pratusi, 
kad į mano laiškus tą pačią dieną atrašytų. 

Ir jį tuoj pat pasiūlė Izabelei būtinai drauge nuvažiuoti pa- 
ekskursuoti po Londoną. 

— Teisybę sakant, — be kita ko, tarė ji,— čia sėdėdama aš ne- 
daug ką pamatysiu, ir tu ne ką daugiau. Net to aristokrato dar 

nemačiau — kaip jo pavardė? — lordo Vorbertono. Jis, matyt, save 
pasmerkė vienatvei. 

— Lordas Vorbertonas, kaip žinau, rytoj bus čia, — atsakė drau- 
gė, gavusi iš Loklio šeimininko atsakymą į savo laišką.— Turėsi 
progos išnarstyti jį po kauliuką. 

— Gal iš jo vienas laiškas ir susidarytų, bet kas tas vienas, 
kai esi užsimojęs parašyti penkiasdešimt? Aš jau aprašiau visą apy- 
linkių gamtovaizdį ir išgarbsčiau visas senutes bei asiliukus. Bet 
sakyk ką nori — vien iš gražaus gamtovaizdžio gyvas rašinys ne- 
išeis. Turiu grįžti į Londoną ir gauti tikro gyvenimo įspūdžių. Prieš 
čia atvažiuodama, ten pabuvau tik tris dienas, o per tiek laiko 
miesto nuotaikos nepagausi. 

Izabelė keliaudama iš Niujorko į Gardenkortą nė tiek britų 
sostinės nebuvo pamačiusi, ir Henrietos pasiūlymas abiems ten nu- 
kakti ir papramogauti atrodė labai priimtinas. Ta mintis netgi su“ 
žavėjo Izabelę; jai magėjo iš arčiau pamatyti Londoną, seniai vi- 
liojantį ją savo dydžiu ir turtingumu. Ir juodvi įniko kurti planus, 
kaip romantiškai ten leis laiką. Apsistos kokiame vaizdingame seno- 
viniame viešbutyje kaip iš Dikenso romanų ir važinėsis po miestą 
nuostabiu ekipažu. Henrieta — literatė, plunksnos dama, o didžiau- 
sias literatės privalumas, kad ji gali eiti kur tinkama ir daryti ką 
tinkama. Juodvi pietaus kokioje kavinėje, po to eis į teatrą; aplankys 
Abatiją““, SiŲ muziejų, susiras, kur gyveno daktaras Džonsonas“" 
Goldsmitas?“ bei Adisonas“'. Izabelę pagavo entuziazmas, ir ji ŽĖ 
skleidė nuostabius savo planus Ralfui, įvarydama jam daug juoko, 
vargu ar išreiškiančio lauktą pritarimą. 

— Puikus sumanymas, — pasakė jis.— Patarčiau jums aplan- 
kyti „Hercogo galvą“** Kovent Gardense““ — jaukus, demokratiš- 
kas senoviškas bariukas, be to, pasirūpinsiu, kad jus įleistų į mano 
klubą. 

— Tavo manymu, mums vienoms važiuoti nepadoru? — paklausė 
Izabelė.— Viešpatie, kas čia nepadoraus? Su Henrieta aš, be abe- 
jonės, galiu visur keliauti, jos nevaržo jokie prietarai. Ji išmaišė 
visą Amerikos žemyną, tad šioje salelėje nepasiklys. 

— A, tuomet priimkite ir mane jos globoje nuvažiuoti į mies- 
tą, — tepasakė Ralfas. — Daugiau gali nepasitaikyti progos taip saugiai 
pakeliauti! 

Panelė Stekpoul buvo pasišovusi iškart traukti į kelionę, bet, 
kaip matėme, Izabelė gavo žinią, jog lordas Vorbertonas vėl apsi- 
lankys Gardenkorte, ir laikė savo pareiga jo sulaukti. Jis neatrašė 
keturias ar penkias dienas, po to ji gavo trumpą laiškutį, kad už 
poros dienų jis atvyksiąs priešpiečių. Tas jo delsimas ir atidėlioji- 
mas sujaudino merginą, vėl priminė, kaip jis stengiasi būti san- 
tūrus, kantrus, įkyriai jos nespausti, tuo labiau kad tas santūrumas 
prisiverstas — argi ji nežino, kaip jam patinkanti. Izabelė pasakė 
dėdei jau jam atrašiusi ir užsiminė, jog jis ketina apsilankyti, taigi 
senasis džentelmenas tą dieną pasirodė iš savo kambario anksčiau 
negu visada ir antrą valandą jau buvo prie stalo. Ir anaiptol ne tam, 
kad sergėtų merginą, o iš geranoriško įžvalgumo, kad būdamas 
drauge galėtų pridengti jaunos poros pasišalinimą, jei Izabelė pa- 
norės dar kartą išklausyti kilniojo svečio. Lordas Vorbertonas iš 
Loklio atsivežė ir vyresniąją seserį, matyt, tais pačiais sumetimais, 
kuriais vadovavosi ir ponas Tačitas. Panelė Stekpoul buvo supa- 
žindinta su abiem svečiais ir per pietus sėdėjo greta lordo Vor- 
bertono. Izabelė nerimaudama, kad vėl teks atnaujinti kalbą, kurią 
jis buvo be laiko pradėjęs, nenorom žavėjosi maloninga jo savit- 
varda, nuslepiančia jaudinimąsi,— juk aišku, kad būdamas šalia 
jos jis negalėjo nesijaudinti. Jis nei spoksojo į ją, nei šnekino, tik 
tuo ir išsidavė, jog vengė susidurti su ja akimis. Jis turėjo daug 
šnekos su kitais ir valgė tarsi su skoniu ir apetitu. Panelė Molin- 
Jė, lygia kaip vienuolės kakta ir ant kaklo kabančiu sidabriniu kry- 
žiumi, visą dėmesį buvo sutelkusi į Henrietą Stekpoul, žiūrėjo į ją 
įsmeigusi akis, atskleidžiančias joje vykstantį karą tarp gilaus prie- 
šiškumo ir nenumaldomo smalsumo. Iš abiejų Loklio damų ši Iza- 
belei labiau patiko, nuo jos dvelkė iš amžių paveldėta ramybė. 
Izabelė vėlgi spėjo, kad ta švelni kakta ir sidabrinis kryžius sietini 
su kokia nors antgamtiška anglikonų paslaptimi — gal tai žavus 
atgaivinimas kokio nors keisto kanonų reikalavimo. Ji spėliojo, ką 
pasakytų panelė Molinjė, jei sužinotų, kad ji, panelė Arčer, atstūmė 
jos brolį, bet tuoj pagalvojo, kad panelė Molinjė šito niekad nesu- 
žinos, nes juk lordas Vorbertonas apie tokius dalykus seseriai nesi- 
pasakoja. Jis mylėjo seserį, buvo jai geras, bet apie save mažai 
pasakodavosi. Bent taip manė Izabelė, kuri, jei prie stalo jos niekas 
neužimdavo kalbomis, paprastai kurdavo visokias versijas apie stalo 

kaimynus. Pagal jos versiją, panelė Molinjė, jei vis dėlto sužinotų, 
kas įvyko tarp panelės Arčer ir lordo Vorbertono, neatsistebėtų 
Izabelės nesugebėjimu aukščiau pakilti, arba ne (toks buvo pas- 
kutinis mūsų herojės variantas), ji tikriausiai čia įžiūrėtų jaunos 
amerikietės deramą sąmoningumą, kad yra lordui ne pora. 

Kaip Izabelė naudojosi savo galimybėmis, taip, bet Henrieta 
Stekpoul dabar jai atsivėrusių galimybių nebuvo linkusi praleisti 
pro šalį. 

— Žinote, jūs pirmas lordas, sutiktas mano gyvenime, — išpyš- 
kino ji savo kaimynui.— Tikriausiai pamanysite, kad aš baisi tam- 
suolė. 

— Jūs tiesiog išvengėte nemaža bjaurių vyrų,— atsakė lordas 
Vorbertonas, išsiblaškiusiu žvilgsniu apmesdamas stalą. 

— Argi jie tokie bjaurūs? Amerikoje mums įrodinėja, kad jie 
visi gražūs, puikūs, su nuostabiomis mantijomis ir karūnomis. 

— A, mantijos ir karūnos seniai iš mados išėjo.--- atsakė lordas 
Vorbertonas,— kaip jūsų tomahaukai ir revolveriai. 

— Kaip gaila, mano manymu, aristokratai turi būti didingi, — 
pareiškė Henrieta.— O jeigu ne didingi, tai kokie jie? 

— Ak, netgi geriausiu atveju ne kažin kokie.— pripažino jos 
kaimynas.— Ar jums įdėti bulvę? 

— Europietiškos bulvės man neskanios. O aš jūsų neatskirčiau 
nuo eilinio amerikiečio. 

— Tad ir šnekėkite su manimi lyg aš bučiau eilinis ameri- 
kietis, — pasiūlė lordas Vorbertonas.— Neišmanau, kaip jūs valgote 
be bulvių; jums turbūt čia mažai kas skanu. 

Henrieta nutylėjo; šį kartą ji suabejojo jo nuoširdumu. 

— (Čia aš praradau apetitą, — galų gale prašneko, — tad nekreip- 
kite dėmesio. Žinote, aš jūsų nepateisinu, laikau savo pareiga tai 
pasakyti. 

— Manęs nepateisinate? 

— Taip, jums dar iki šiol turbūt niekas nėra to sakęs. Aš 
nepateisinu viso lordų Instituto; mano įsitikinimu, pasaulis juos ap- 
lenkė, toli aplenkė. 

— O, aš irgi. Aš nė kiek savęs neteisinu. Kartais mane pa- 
gauna toks ūpas, kad mielai pats save paneigčiau, jei aš nebūčiau 
aš, suprantate? Bet tarp kitko tai į sveikatą — apsaugo nuo tuščios 
garbės. 

— Tai kodėl neatsisakote? -- pasidomėjo panelė Stekpoul. 

— Neatsisakau? — perklausė lordas Vorbertonas, angliška in- 
tonacija sušvelnindamas šiurkštų jos toną. 

— Neatsisakote lordo titulo. 

— A, toks iš manęs ir lordas! Mes ir pamirštume savo titulus, 
jei tie nelemti amerikiečiai nuolatos mums neprimintų. Tačiau vie- 
ną gražią dieną aš iš tiesų ketinu atsisakyti ir tos lordystės, kiek dar 
jos manyje yra. 

— Norėčiau savo akimis tai išvysti! — užsidegė ne juokais Hen- 
rieta. 

— Pakviesiu jus dalyvauti toje ceremonijoje, po to bus vaka- 
rienė ir šokiai. 

— Taigi,— tarė panelė Stekpoul,— aš noriu viską įvairiapusiškai 
išsiaiškinti. Aš nepateisinu privilegijuotų klasių, bet man įdomu, 
ką jų atstovai apie save gali pasakyti. 

— Kaip matote, nedaug ką. 

— Norėčiau daugiau jus iškvosti, — nepasidavė Henrieta.— Bet 
kad jūs vis akis kreipiate. Vengiate su manim žvilgsniu susitikti. 
Matau, kad norite išsisukti. 

— Ne, aš tik dairausi tų niekingų bulvių. 

— Tuomet būkit geras, plačiau apibūdinkite šią jauną damą — 
savo seserį. Ar ji ledi? 

— Ji reto gerumo mergina. 

— Man nepatinka jūsų atsakymas — tarsi kur kitur suktumėte 
kalbą. Ar jos padėtis žemesnė negu jūsų? 

— Musų abiejų padėtis nėra kokia ypatinga, tik jai geriau 
negu man, jokio rūpesčio. 

— Iš veido matyti, kad ji nedaug turi rūpesčių. O kad aš tiek 
rūpesčių teturėčiau! 

— A, mes apskritai mėgstame lengva galva gyventi, — pasakė 
lordas Vorbertonas.— Be to, matote, esame labai nuobodūs. Ypač 
tada, kai norime. 

— Patarčiau ko nors kito panorėti. Aš nežinočiau, apie ką 
su jūsų seserimi kalbėtis; ji tarytum iš kito pasaulio. Ar tas sidabrinis 
kryžius emblema? 

— Emblema? 

— Titulo simbolis. 


Lordo Vorbertono žvilgsnis nuklydo tolyn, bet šį kartą susitiko 
su kaimynės akimis. 

— O taip, — atsakė kiek padelsęs,— moteris vilioja tokie da- 
lykai. Sidabrinį kryžių nešioja vyriausios vikontų dukterys.— Tai 
buvo jo nekaltas kerštas už tai, kad Amerikoje kartais būdavo 
piktnaudžiaujama jo patiklumu. 

Po priešpiečių jis pakvietė Izabelę nueiti į galeriją pasižiūrėti 
paveikslų; nors ji Žinojo jį šimtą kartų mačius tuos paveikslus, 
sutiko, nieko nesakydama dėl tokios dingsties. Dabar jai buvo len- 
gva širdyje; išsiuntus laišką, ją apėmė ypatinga giedra. Iš lėto jis 
nuėjo iki galerijos galo, žiūrėdamas į paveikslus, bet nieko nesa- 
kydamas, o tada jam veržte išsiveržė: 

— Aš ne tokio laiško iš jūsų tikėjausi. 

— Kitokio negalėjo būti, lorde Vorbertonai,— atsakė mergi- 
na.— Pasistenkite patikėti. 

— Jei galėčiau patikėti, daugiau jums nedrumsčiau ramybės. 
Kad patikėtum, gerų norų neužtenka; prisipažįstu, aš nesuprantu. 
Suprasčiau, jei jums nepatikčiau, tuomet puikiausiai suprasčiau. Bet 
pati prisipažinote, kad aš... 

— Ką prisipažinau? — pertraukė jį Izabelė kiek pablykšdama. 

— Kad, jūsų nuomone, aš neblogas vyras, argi ne taip? — Ji 
nieko neatsakė, ir jis toliau kalbėjo: — Jūs atsisakote be jokios 
priežasties, 0 taip neteisinga. 

— Su priežastimi, lordai Vorbertonai,— ištarė ji tokiu balsu, 
kad jam širdis sustojo. 

— Labai norėčiau ją sužinoti. 

— Kada nors pasakysiu, kai bus palankesnės aplinkybės. 

— Atleiskite, bet per tą laiką vis abejosiu, kokia ta prie- 
žastis. 

— Jūs mane labai liūdinate, — tarė Izabelė. 

— Ir dėl to nesigailiu, gal pati liūdėdama ir mane atjausite. 
Ar nemalonėtumėte atsakyti į vieną klausimą? — Izabelė balsu nieko 
neištarė, bet, matyt, iš jos akių jis išskaitė lyg ir padrąsinimą.— 
Gal yra kitas, jums labiau patinkantis negu aš? 

— Į tokį klausimą geriau neatsakysiu. 

— A, vadinasi, yra' — apmaudžiai sumurmėjo jos garbintojas. 

Ji neištvėrė to jo apmaudo ir sušuko: 

— Klystate, nėra kito! 

Jis šlestelėjo ant suolo, nepaisydamas etiketo, ir kaip prislėgtas 
žmogus, atsirėmė į kelius alkūnėmis ir įsispoksojo į grindis. 

— Net ir tuo negaliu pasidžiaugti, — pratarė pagaliau, atsiloš- 
damas į sieną, — taip nors būtų pateisinimas. 

Izabelė stebėdamasi kilstelėjo antakius. 

— Pateisinimas? Ar turiu teisintis? 

Jis šito klausimo lyg negirdėjo. Kita mintis šovė jam į galvą. 

— Gal čia dėtos mano politinės pažiūros? Gal jums atrodo, 
kad aš metuosi į kraštutinumus? 

— Kaip aš galėčiau kibti prie jūsų politinių pažiūrų, nieko 
apie jas neišmanydama? 

— Jums tas pats, ką aš galvoju! — šūktelėjo jis stodamasis. — 
Jums vienas ir tas pats! 

Izabelė nuėjo į kitą galerijos galą ir sustojo, tarsi rodydama jam 
žavingą nugarą, grakščią liekną figūrą. kiek palenktą ilgą baltą 
kaklą ir storas juodas kasas. Ji stabtelėjo prie nedidelio paveikslo 
neva jo apžiūrėti; jos judesiai buvo tokie laisvi, tokie jaunatviški, 
lyg savo lankstumu būtų norėjusi jį paerzinti. Tačiau ji nieko 
nematė, akys buvo pritvinusios ašarų. Kai jis netrukus prie jos 
priėjo, ji spėjo ašaras nubraukti, bet kai atsigręžė į jį, veidas buvo 
pabalęs, o akys žvelgė keistai. 

— Tą priežastį, kurios nenorėjau sakyti, vis dėlto pasakysiu. 
Aš negaliu bėgti nuo savo likimo. 

— Savo likimo? 

— Tekėdama už jūsų, aš bėgčiau nuo savo likimo. 

— Man neaišku. O kodėl ne toks turėtų būti jūsų likimas? 

— Todėl, kad ne toks,— atsakė grynai moteriškai Izabelė.— 
Žinau, kad ne roks. Man nelemta pasiduoti — tikrai žinau. 

Vargšas lordas Vorbertonas išplėtė akis, abiejose buvo po klaus- 
tuką. 

— Ar vedybos su manimi jums pasidavimas? 

— Netiesiogine prasme. Aš laimėčiau, daug laimėčiau. Bet pa- 
siduočiau, neišmėginusi kitų kelių. 

— Kokių kelių? 

— Aš turiu galvoje ne vedybas.— atsakė Izabelė, ir vėl jos 
skruostai atgavo spalvą. Ji nutilo, suraukusi kaktą, nudelbusi žemėn 
žvilgsnį, lyg praradusi viltį būti suprasta. 

— Gal ši mano mintis nenuskambės pernelyg pagyrūniškai, jei 
pasakysiu, kad jūs daugiau laimėsite, negu pralošite,— įterpė lordas 
Vorbertonas. 

— Aš negaliu vengti savo skausmo, — paaiškino Izabelė.— Ei- 
dama už jūsų, bandyčiau jo išvengti. 

— Nežinau, ar bandytumėte, bet tikrai išvengtumėte — šitą galiu 
drąsiai teigti! — sušuko jis ir nervingai nusijuokė. 

— Bet negalima — neįmanoma! — sušuko mergina. 

— Na, jeigu jūs taip linkusi kentėti, nesuprantu, kodėl turė- 
tumėte kankinti mane. Gal jus ir vilioja kančios, bet manęs nė 
kiek. 

— Aš nė kiek nelinkusi kentėti, — atsakė Izabelė.— Aš visą gy- 
venimą trokštu laimės ir dažnai tikiu, kad būsiu laiminga. Taip 
čia, Gardenkorte, ir pasakiau, galite jų paklausti. Bet man vėl ir 
vėl grįžta mintis, jog negaliu būti laiminga kažkokiu išskirtiniu 
keliu, šalindamasi. 

— Ko šalindamasi? 

— Gyvenimo. Visiems skirtų atsitiktinumų ir pavojų, per ku- 
riuos žmonės daug patiria ir įgyja išminties. 

Lordas Vorbertonas nusišypsojo bemaž su viltimi. 

— O, mano brangioji panele Arčer,— ėmėsi jis netgi su įkarščiu 
aiškinti. — Aš jums nesiūlau jokio išvadavimo nuo gyvenimo ar nuo 
kokių atsitiktinumų bei pavojų. Tai ne mano valioje. Antraip — 
būtinai išvaduočiau. Kuo jūs mane laikote? Dėl Dievo meilės, aš gi 
ne Kinijos imperatorius! Ir jums tesiūlau vienodą su visais lemtį, 
tik gal patogesnę. Vienoda lemtis? Taip, mano lemtis kaip ir visų. 
Susijunkite su manimi, ir jūs praeisite visais jos keliais. Nuo nieko 
neatsiskirsite, netgi nuo savo draugės panelės Stekpoul. 

— Ji tokiam žingsniui nepritartų,— per jėgą šypsodamasi atsakė 
Izabelė, kabindamasi už šitos pašalinės temos ir pati save už tai 
niekindama. 

— Ar dabar šnekam apie panelę Stekpoul? — nekantriai pak- 
lausė jo šviesybė.— Dar nemačiau žmogaus, kuris apie viską taip 
teoriškai spręstų. 

— Dabar jūs tikriausiai mane turite galvoje, — kukliai tarė Iza- 
belė ir vėl nusisuko, nes pamatė į galeriją įeinant panelę Molinjė 
drauge su Henrieta ir Ralfu. 

Lordo Vorbertono sesuo kiek nedrąsiai kreipėsi į jį ir priminė, 
kad jai laikas namo, nes arbatos žadėjo būti svečių. Brolis nieko 
neatsakė — turbūt nė neišgirdo, jis buvo susimąstęs ir ne be prie- 
žasties. Panelė Molinjė stovėjo taip, tarsi jis būtų buvęs karalius, 
0 ji — freilina. 

— Panele Molinjė, to betrūko, — nustebo Henrieta Stekpoul,— 
Jei man reikėtų važiuoti, tai jis ir turėtų važiuoti. Jei norėčiau, 
kad brolis ką padarytų, tai jis ir darytų. 

— O, Vorbertonas viską padaro, ko kiti užsinori,— atsakė pane- 
lė Molinjė droviai susijuokdama.— Kiek jūs daug turite paveikslų! — 
kreipėsi ji į Ralfą. 

— Jų tik atrodo daug, nes visi vienoje vietoje, — atsakė Ral- 
fas. — Iš tiesų taip negerai kabinti. 

— O man taip gražu. Kad mes turėtume galeriją Loklyje! Aš 
labai mėgstu paveikslus,— nesustodama kalbėjo ji Ralfui, lyg iš 
baimės, kad Stekpoul vėl jos neprašnekintų. Henrieta, matyt, ją ir 
traukė, ir baugino. 

„— O taip, paveikslai patogus dalykas, — pasakė Ralfas, turbūt 
žinodamas, koks mąstymo būdas jai priimtinas. 

— Per lietų labai malonu juos apžiūrinėti,— tęsė šneką pane- 
lė Molinjė.— O pastaruoju metu lyja ir lyja. 

— Gaila, kad jūs jau išvažiuojate, lorde  Vorbertonai,— tarė 
Henrieta.— Norėčiau kur kas daugiau iš jūsų išgauti. 

— Aš dar nevažiuoju,— atsakė lordas Vorbertonas. 

— Jūsų sesuo sako, kad jums jau laikas. Amerikoje džentel- 
menai klauso damų. 

— Arbatos turbūt ateis svečių, — pakartojo panelė Molinjė, žiū- 
rėdama į brolį. 

— Gerai, brangioji. Važiuojam. 

— Tikėjausi, kad nenusileisite! — sušuko Henrieta.— Būtų buvę 
įdomu pažiūrėti, ką panelė Molinjė būtų dariusi. 

— Aš niekad nieko nedarau,— pasakė ši jaunoji dama. 

— Tikriausiai turint tokią padėtį užtenka, kad esi,— tarė pa- 
nelė Stekpoul. — Labai norėčiau jus pamatyti namuose. 

— Būtinai vėl apsilankykite Loklyje,— labai maloniai pasakė 
panelė Molinjė Izabelei, nuleisdama negirdom jos draugės pagei- 
davimą. 

Izabelė valandėlę pažiūrėjo į ramias panelės Molinjė akis ir 
per tą trumpą valandėlę pilkoje jų gelmėje tarsi išvydo atspindį 
viso, nuo ko ji atsisako, atsisakydama lordo Vorbertono rankos, — 
ramybės, gerumo, garbingumo, turtų, nerūpestingo gyvenimo, ypatin- 
gos padėties. Ji pabučiavo panelę Molinjė ir tarė: 

— Kad aš daugiau pas jus neapsilankysiu. 

— Niekada? 

— Kad aš jau greit išvažiuoju. 

— O, kaip gaila, — pasakė panelė Molinjė.— Ko jūs taip sku- 
bate? 

Lordas Vorbertonas stebėjo šį pokalbį; paskui nusisuko ir įbedė 
žvilgsnį į paveikslą. Ralfas, atsirėmęs į groteles prieš paveikslą, 
susikišęs rankas į kišenes, stebėjo lordą. 

— Būtų įdomu jus pamatyti namuose, — šį kartą Henrieta pasakė 
lordui Vorbertonui, atsisėdusiam greta jos.— Man dar labai praverstų 
kokios valandos pokalbis su jumis; dar tiek klausimų norėčiau jūsų 
paklausti. 

— Su malonumu lauksiu jūsų,— atsakė Loklio savininkas, — 
bet į daugumą jūsų klausimų tikrai nemokėsiu atsakyti. Kada at- 
važiuosite? 

— Kada tik panelė Arčer mane vešis. Ketiname vykti į Lon- 
doną, bet pirma dar jus aplankysime. Aš neatstosiu, kol visko iš jūsų 
neišgausiu. 

— Jei pasikliaunate panele Arčer, tai nieko nebus. Ji daugiau 
neatvažiuos į Loklį; jai ten nepatiko. 

— Man pati sakė, kad ten nuostabu! — paprieštaravo Henrieta. 

Lordas Vorbertonas padelsė. 

— Ji vis tiek nebeatvažiuos. Atvažiuokite viena, — pridūrė jis. 

Henrieta atsitiesė, didelės jos akys dar labiau išsiplėtė. 

— Ar jūs šitaip kviestumėte ir anglę? — pasidomėjo ji atšiau- 
rokai. 

Lordas Vorbertonas nustebo: 

— Taip, jeigu ji man ganėtinai patiktų. 

— Jūs saugotumėtės, kad nepatiktų. Panelė Arčer tik todėl 
nenori pas jus apsilankyti, kad nenori manęs imtis. Aš žinau, ko- 
kios ji nuomonės apie mane, o jūs irgi lygiai tokios pat — kad 
aš braunuosi į asmeninį gyvenimą. 

Lordas Vorbertonas nesusigaudė; jis dar nespėjo permanyti pa- 
nelės Stekpou! profesinio stiliaus ir nesuprato jos užuominos. Todėl 
ji 1r toliau varė savo: 

— Panelė Arčer jau jus įspėjo! 

— Mane įspėjo? 

— Ar ne tam ji atsivedė jus čia — įspėti, kad būtumėt at- 
sargus? 

— O viešpatie, ne! Mūsų pokalbis nebuvo toks reikšmingas! — 
atvirai paironizavo lordas Vorbertonas. 


9. PLB 71 

— Bet jūs atsargus, ir labai. Turbūt tokia jūsų nuolatinė buū- 
sena — tą kaip tik ir norėjau pamatyti. O panelė Molinjė irgi... 
ničnieko nepasakys. Jūs tai tikrai buvote įspėta,— Henrieta kreipėsi 
į lordo seserį, — bet jums to nė nereikėjo. 

— (Gal ne,— tarė panelė Molinjė, kad tik ką nors pasakytų. 

— Panelė Stekpoul renka medžiagą,— taikindamas paaiškino 
Ralfas. — Ji didelė satyrikė; mus visus kiaurai permato ir išnarsto 
po kaulelį. 

— Turiu prisipažinti, kad tokios prastos medžiagos man dar 
nepasitaikė! — pareiškė Henrieta, vesdama žvilgsnį nuo Izabelės prie 
lordo Vorbertono, nuo šio aristokrato prie jo sesers ir Ralfo.— 
Kas jums visiems dedasi — nusiminę, lyg būtumėt liūdną telegramą 
gavę? 

— Jūs iš tiesų mus kiaurai permatote, panele Stekpoul,— tarė 
Ralfas tylesniu balsu, supratingai jai linktelėjęs, vesdamas svečius 
iš galerijos. — Mums visiems kažkas dedasi. 

Izabelė nuėjo tiedviem iš paskos; panelė Molinjė, nuoširdžiai 
Izabelę pamėgusi, paėmė ją už rankos, kad žengdama išblizgin- 
tomis grindimis būtų greta: lordas Vorbertonas, už nugaros susinėręs 
rankas, nuleidęs akis, žingsniavo iš kitos pusės. Iš pradžių jis ty- 
lėjo, paskui paklausė: 

— Ar jūs iš tikro važiuojate į Londoną? 

— Jau lyg ir sutarta. 

— O kada grįšite? 

— Po kelių dienų, bet tik trumpam. Su teta važiuosim į Pa- 
ryžių. 

— Kada vėl jus išvysiu? 

— Negreitai,— atsakė Izabelė.— Bet tikiuosi, kad dar vis vien 
susitiksime. 

— Ar tikrai tikitės? 

— Tikrai tikrai. 

Jis paėjo tylėdamas, paskui sustojo, ištiesė ranką ir tarė: 

— Sudie. 

— Sudie, — atsakė Izabelė. 


Panelė Molinjė dar kartą pabučiavo Izabelę, ir jie išvyko. Tada 
palikusi Henrietą su Ralfu vienus, Izabelė nuėjo į savo kambarį; 
prieš vakarienę ten ją ir rado ponia Tačit, eidama pro šalį į sve- 
tainę. 

— Beje, noriu tau pasakyti, — tarė jai ši dama,— kad dėdė 
man papasakojo apie tavo santykius su lordu Vorbertonu. 

Izabelė atsakė ne iš karto. 

— Santykius? Tokie tie mūsų ir santykiai. Juk keisčiausia, kad 
jis mane tėra matęs tris ar keturis kartus. 

— Kodėl tu pasipasakojai dėdei, o ne man? — paklausė lyg 
tarp kitko teta. 

Mergina vėl kiek padelsė. 

— Nes jis geriau pažįsta lordą Vorbertoną. 

— Taip, bet aš geriau pažįstu tave. 

— Abejoju, — atsakė nusišypsodama Izabelė. 
Tokia patenkinta savimi, lyg būtum prizą gavusi! Mano galva. tu 
todėl atsisakei lordo Vorbertono rankos, kad tikiesi ko nors dar 
geresnio. 

— O dėdė šitaip nebūtų pasakęs! — sušuko mergina vis dar 5u 
šypsena. 

Buvo nutarta, kad abi jaunosios damos iškeliaus į Londoną Iv- 
dimos Ralfo, nors ponia Tačit ne itin palankiai žiūrėio į šį planą. 
Juk tai toks planas, kokio iš panelės Stekpou!l ir galima tikėtis; 
dar ji pasidomėjo, ar „Intervjuerio“ korėsp>ndentė juos apgyvendins 
savo numylėtuose mebliuotuose kambariuose. 

— Kur apgyvendins — ten, kad tik būtų vietinis koloritas. — 
atsakė Izabelė.— Juk to mes į Londoną ir važiuojame. 

— Turbūt merginai, atstūmusiai anglų lordą, viskas leistina,-—— 
atrėžė teta.— Po to nėr ko varžytis dėl smulkmenų. 

— O jūs norėtumėte, kad aš tekėčiau už lordo Vorbertono“ -- 
paklausė Izabelė. 

— Aišku, norėčiau. 

— Man rodės, jūs taip nemėgstate anglų. 

— Nemėgstu, bet todėl ir reikia jais daugiau naudotis. 

— Toks jūsų vedybų supratimas? — Ir Izabelė dar išdrįso pri- 
durti, kad teta ne kažin kiek pasinaudojo ponu Tačitu. 

— Tavo dėdė nėra anglų aristokratas — atrėmė ponia Tačit,— 

bet jeigu net ir būtų, aš vis vien tikriausiai gyvenčiau Florencijoje. 

— Negi manote, kad ištekėjusi už lordo Vorbertono pasidary- 
čiau geresnė? — paklausė mergina pagyvėjusi.— Aš nesakau, kad 
esu tobula. Tik sakau... sakau, kad nemylėdama lordo Vorbertono 
negaliu už jo eiti. 

— Tada gerai padarei, kad jam atsakei, — švelniuoju savo balsu 
tarė ponia Tačit.— Bet kitą sykį, kai tavo rankos paprašys toks 
+idikas, tikiuosi, kad tą prašymą mokėsi suderinti su savo idealu. 

— Kol neprašo, nėra ko iš anksto šnekėti. Turiu vilties, kad 
"10 tarpu daugiau niekas neprašys. Tokie prašymai mane iš vėžių 
„šmuša. 

— Jei pradėsi bohemišką gyvenimą, tikriausiai daugiau tavęs 
niekas nevargins. Tiesa, pažadėjau Ralfui nesikišti. 

— Aš visada klausysiu Ralfo, — atsakė Izabelė.— Mano pasitike- 
jimas Ralfu begalinis. 

— Jo motina tau labai dėkinga! — šaltai nusijuokė toji dama. 

— Man rodos, ne be reikalo! — nesusivaldė neatkirtusi Iza- 
belė. | 

Ralfas nuramino Izabelę, kad jie neperžengs jokių padorumo 
ribų, trise nuvažiuodami apžiūrėti sostinės, nors ponia Tačit kitaip 
galvojo. Kaip; ir dauguma jos tėvynainių, ilgai išgyvenusių Euro- 
poje, tokiais Klausimais ji buvo galutinai praradusi įgimtą nuovoką, 
ir jos Nusista:vmas, kad jaunimas, atkeliavęs iš Amerikos per van- 
denyną, neturėtų čia daug laisvės, pats savaime gal ir nepeikti- 
nas, buvo apaugęs bereikalingais ir perdėtais skrupulais. Ralfas 
nuvažiavo su viešniom į Londoną ir apgyvendino jas ramiame 
viešbutyje, esančiame gatvėje, stačiu kampu susikertančioje su Pi- 
kadiliu“. Iš pradžių jis buvo sumanęs įkurdinti jas tėvo name 
Vinčesterio skvere — didelį niūrų rūmą tuo metų laiku gaubė tyla 
ir nebalinta drobė, bet prisiminęs, jog virėjas šeimininkauja Gar- 
denkorte ir nebus kam virti valgį, nusprendė, kad jos apsistos Pre- 
to viešbutyje. Pats Ralfas, kuriam gyvenime pakako ir didesnių 
bėdų negu šaltas .maistas, apsigyveno Vinčesterio skvere, kur turėjo 
mėgstamą „urvą“. Be to, jis plačiai naudojosi Preto viešbučio tei- 
kiamomis paslaugomis, nes dieną pradėdavo iš pat ryto ateidamas 
pas savo bendrakeleives, kurioms dangčius nuo patiekalų nukel- 
davo asmeniškai ponas Pretas su atstojusia balta liemene. Ral- 
fas pasirodydavo, kaip jis sakė, po pusryčių, ir jie visi trys sudary- 
davo pramogų planą visai dienai. Londonas rugsėjyje bespalvis, 

jame tik viena kita užsilikusi įdomybė, ir vaikinas ne kartą lyg atsipra- 
šydamas aiškino, jog mieste nėra nė gyvos dvasios, užsitraukdamas 
Stekpou! patyčias. 

— Tuo norite pasakyti, kad mieste nėra aristokratijos? — klausė 
Henrieta.— Bet, man regis, čia geriausias įrodymas, kad jos niekas 
nepasigestų, jei Iš viso nebūtų. Man atrodo, mieste gyvenimas ver- 
da. Žinia, nei gyvos dvasios — tik kokie trys ar keturi milijonai 
žmonių. Kaip jūs juos vadinate — žemesnieji viduriniosios klasės 
sluoksniai? Jie ir sudaro Londono gyventojus, bet jums nė motais. 

Ralfas užtikrino, kad nepasigendąs aristokratijos — panelė Stek- 
poul užpildanti visą tuštumą, ir kad nerasi kito tokio patenkinto 
žmogaus kaip jis dabar. Ir jis nė kiek neperdėjo, nes didelis apy- 
tuštis miestas, apgaubtas blausaus rugsėjo, turėjo saviško žavesio, 
nelyginant spalvotas brangakmenis, įvyniotas į dulkiną skudurą. Kai 
jis vakarais grįždavo į tuščius namus Vinčesterio skvere, ištisas 
valandas prabuvęs su gana entuziastingomis driuxėmis, įžengda- 
vo į didelį pritemusį valgomąjį, kur žvakė, pasiimia hole nuo sta- 
lo, būdavo vienintelė šviesa. Skvere tylu, visame name tylu; atida- 
rius pravėdinti langą, tik būdavo girdėti. kaip girgžda vienišo po- 
licininko batai. Jo paties žingsniai tuščiuose namuose skambėjo 
garsiai ir skardžiai, kai kur kilimai buvo nuimti. ir iš po jo kojų 
sklido liūdnas aidas. Jis atsisėdo viename krėslė; silpnoje žvakės 
šviesoje tai šen, tai ten suspindėdavo didelis tamsus valgomasis 
stalas; tamsiai rudi paveikslai ant sienų atrodė neaiškūs, be sąryšio. 
Kambaryje tarsi atsivaideno valgyti pietūs, kalbėtos, dabar netekusios 
prasmės kalbos prie stalo. Gal dėl tos antgamtinės pajautos jo vaiz- 
duotė nuskriejo sau, ir jis užsisėdėjo krėsle, kai seniai reikėjo būti 
lovoje; jis nieko neveikė, net vakarinio laikraščio neskaitė. Aš sakau 
„nieko neveikė“ ir taip tik sakysiu, nors iš tikro jis tomis valandėlė- 
mis galvojo apie Izabelę. Mat galvojimas apie Izabelę jam buvo 
tuščias laiko leidimas, nei pačiam, nei kam kitam nieko neduodaniis. 
Pusseserė iki tol jam neatrodė tokia žavinga kaip dabar, tomis dieno- 
mis, turistiškai matuojant sostinės gyvenimo gelmes ir seklumas. Iza- 
belė buvo aklina prielaidų, išvadų, jausmų, ji atvažiavo į Londoną 
ieškoti jo savitumo ir visur jo rasdavo. Ji duodavo daugiau klausimų, 
negu Ralfas galėdavo atsakyti; apie istorines priežastis ir socialinius 
padarinius skelbė tokias drąsias teorijas, kad jis nesugebėdavo nei 
jų paneigti, nei joms pritarti. Jie ne sykį apsilankė Britų muziejuje ir 
šviesesniuose meno rūmuose“', kurie su savo senovės turtais buvo 

užėmę tokį didelį monotoniško priemiesčio plotą; vieną rytą praleido 
Vestminsterio abatijoje, už pensą garlaiviu nuplaukė ligi Tauerio““ 
apžiūrėjo paveikslus nacionalinėse ir privačiose galerijose ir įvairiom 
progom atsisėsdavo po dideliais medžiais Kensington Gardense““. 
Henrieta buvo nenuilstanti turistė, daug atlaidžiau apie viską spren- 
džianti nei Ralfas drįso tikėtis. Tiesa, ją daug kas apvylė, o Londoną 
kaipo miestą pritemdė gyvai prisimenami geriausi Amerikos urbanis- 
tikos pavyzdžiai, tačiau ji iš širdies apžiūrinėjo aprūkusias jo įžymybes 
ir tik protarpiais tardavo atsainų „Taigi!“, neplėtojantį kalbos ir tuoj 
nueinantį praeitin. O priežastis ta, kaip ji pati save tikino, kad čia 
nebuvo jos stichija. 

— Negyvi daiktai mane nejaudina, — prisipažino ji Izabelei 
Nacionalinėje galerijoje“ ir vis krimtosi, kad dar taip šykščiai prieš 
ją vėrėsi vidinis anglų gyvenimas. Ternerio“" peizažai ir asirų jaučiai 
toli gražu jai neatstos literatūrinių vakarų, kur ji vylėsi sutikti Didžio- 
sios Britanijos dvasios galiūnus. 

— Kur jūsų visuomenės veikėjai, kur jūsų tautos žiedas? — kvotė 
ji Ralfą, stovėdama viduryje Trafalgaro“ aikštės, tarsi bent būrelis jų 
būtų turėję ten sukiotis.— Ak štai vienas kolonos viršuje — lordas 
Nelsonas“'. Jis irgi buvo lordas? Ar šiaip jis nebuvo aukštas žmogus, 
kad jį iškėlė šimtą pėdų į viršų? Tai praeitis — manęs praeitis nedo- 
mina, man rūpi sutikti dabarties šviesiausių protų; apie ateitį neklau- 
siu, aš netikiu jūsų ateitimi. — Tarp vargšo Ralfo pažįstamų nedaug 
buvo šviesiausių protų, ir jis nedažnai turėdavo laimės pasišnekėti 
su kokia garsenybe; panelė Stekpoul čia įžiūrėjo apverktiną iniciatyvos 
stoką.— Jei būčiau anapus vandenyno, tiesiai nueičiau pas kokį džen- 
telmeną. kad ir kas jis būtų, ir pasakyčiau, jog daug apie jį esu girdė- 
jusi ir noriu savo akimis įsitikinti, koks jis. Bet kiek iš jūsų kalbų 
supratau, čia taip nedaroma. Turite daugybę beprasmiškų papročių, 
bet nė vienas iš jų nepalengvina gyvenimo. Mes, be abejonės, esame 
pažangesni. Aš, ko gero, negalėsiu aprašyti žmonių bendravimo.— 
Henrieta, nors ir toliau vaikščiojo su bloknotu bei pieštuku ir „Inter- 
vjueriui“ nusiuntė laišką apie Tauerį (aprašydama ledi Džeinės 
Grei“ egzekuciją), jautėsi deramai neatliekanti savo misijos. 

Scena, įvykusi prieš Izabelei išvažiuojani 15 Gardenkorto, paliko 
skaudžius pėdsakus mūsų Merginos širdyje: kai jai vėl į veidą padve!k- 
davo šalčiu, tarsi atneštu bangos, atsimušusios į jos garbintojo nusi- 
vylimą, ji tik susiguždavo ir laukdavo, kol praeis. Viena buvo aišku — 
pasielgti tada nuolailžiau ų niekaip negalė'w. Tačiau jos atkaklumas 

buvo nepatrauklus nelyginant fizinis veiksmas ginantis, ir ji neturėjo 
noro puikuotis savo elgesiu. Vis dėlto tas tegul menkas pasididžiavi- 
mas buvo atmieštas saldžiu laisvės pajutimu, kuris klajojant po šį 
didmiestį toje nesustyguotoje draugijoje prasimušdavo keistais pasi- 
reiškimais. Vaikščiojant po Kensington Gardensą, ji ima ir sustoja 
prie vaikų (kur varganesni), žaidžiančių ant žolės, išklausinėja vardų, 
duoda po šešiapensį, 0 gražesnius ir pabučiuoja. Ralfui nepraslydo 
pro akis tokios keistos labdarybės; ką ji darė, niekas nepraslysdavo 
pro jo akis. Vieną pavakarę, kad jo draugės nenuobodžiautų, jis pa- 
sikvietė jas į Vinčesterį arbatos, prieš tai pasirūpinęs, kad namai 
kiek įmanoma prieš jų vizitą būtų aptvarkyti. Jis paprašė dar vieną 
svečią — malonų viengungį, seną savo draugą, kuris tuo metu buvo 
mieste ir kuris nesibaidydamas panelės Stekpoul rado su ja bendrą 
kalbą. Ponas Bentlingas, stambus, susilaižęs, visad šypsantis keturias- 
dešimtmetis vyras, puikiai apsirengęs, visapusiškai išprusęs, neišsen- 
kamai linksmas, nesivaržydamas juokėsi iš kiekvieno Henrietos 
žodžio, sugirdė jai kelis puodukus arbatos, drauge su ja išžiūrinėjo 
visas namų grožybes, kurių Ralfas turėjo sukaupęs visą kolekciją, 
ir, šeimininkui pasiūlius išeiti į skverą ir apsimesti lyg čia būtų fėt/e- 
champėtre*, su ja apėjo kelis ratus po šią įrėmintą erdvę, dešimtis 
kartų pakeitė temą, jos pastabas apie anglų asmeninį gyvenimą atrem- 
damas kaip aistringas pokalbininkas. 

— Na taip, kaipgi jums Gardenkorte nepasirodys pernelyg tyku. 
Kas ten gali būti įdomaus, kai tiek ligų. Tačitas, matote, labai silp- 
nos sveikatos, daktarai jam uždraudė gyventi Anglijoje, ir jis tik grįžo 
tėvo slaugyti. O senasis jau tikras ligų maišas. Sako, kad jam podagra, 
bet, mano rimtomis žiniomis, jo organizmas pakirstas, ir patikėkite — 
nebeilgai jis tesės, vieną dieną, gana greit, gali užgesti. Tokiuose na- 
muose didelės linksmybės nėra ko norėti; dar stebiuosi, kad jie svečių 
kviečiasi, ne ką pajėgdami juos užimti. Be to, ponas Tačitas turbūt 
vis susiremia su Žmona; mat pagal jūsų nei šiokią, nei tokią ameri- 
kietišką madą ji gyvena pati sau, atskirai nuo vyro. Jei norite pabuvoti 
namuose, kur visi kampai kruta, patarčiau nuvažiuoti pasisvečiuoti 
pas mano seserį ledi Penzl į Bedfordšyrą. Aš jai rytoj parašysiu, ir ji 
tikrai su džiaugsmu jus pas save užsiprašys. Žinau, ko jūs norite: patekti 
į tokius namus, kur vyksta vaidinimai, piknikai ir visokie tokie daly- 
kai. Mano sesuo iš tų moterų, kurios nuolatos ką nors rengia ir visad 


*Piknikas (pranc.). 

džiaugiasi sulaukusios pagalbininkų. Esu tikras, ji pasikvies jus atgali- 
niu paštu; ji dievina garsenybes ir rašytojus. Ji ir pati rašo, tik aš jos 
parašyto nieko neskaičiau. Daugiausia tai poezija, 0 aš poezijos ne- 
mėgstu — nebent Baironą. Man rodos, jūs Amerikoje Baironą labai 
vertinate, — be perstojo kalbėjo ponas Bentlingas, skatinamas pane- 
lės Stekpoul dėmesio, daigstydamas sakinį prie sakinio, nuo vienos 
temos su pasišokėjimu pereidamas prie kitos, bet vis dailiai grįždamas 
prie viliojančios Henrietai minties pasisvečiuoti pas ledi Penzl Bed- 
fordšyre.— Suprantu, ko jūs norite: norite dalyvauti grynai angliš- 
kose pramogose. Kaip žinote, Tačitai tokie ten anglai; jų savi įpro- 
čiai, sava kalba, sava virtuvė, turbūt koks nors savas tikėjimas. Girdė- 
jau, jog, senojo Tačito įsitikinimu, medžioti nedora. Būtinai turite 
nuvažiuoti pas seserį, kai ji rengia vaidinimą, ji su džiaugsmu ir jums 
paskirs vaidmenį. Esu tikras, jog turite aktorinių gabumų, matau, kad 
esate labai protinga. Mano seseriai keturiasdešimt metų, ji turi sep- 
tynis vaikus, bet vaidina pagrindinį vaidmenį. Nors ir negraži, bet 
patraukia kuo kitu, net aš turiu tai pripažinti. Jei nenorite, žinoma, 
galite nedalyvauti vaidinime. 

Ponui Bentlingui radosi vis daugiau šnekos vaikštinėjant su Hen- 
rieta po Vinčesterio skvero žolę, kuri, nors ir apibirusi Londono suo- 
džiais, traukė lėtinti žingsnį. Henrietai šis trykštantis sveikata, šnekus 
viengungis, imlus moteriškiems privalumams, kupinas idėjų, buvo 
labai malonus, ir ji įvertino jo pasiūlymą. 

— Aš, ko gero, mielai nuvažiuočiau, jei jūsų sesuo pakviestų. 
Mano pareiga būtų nuvažiuoti. Kokia jos pavardė? 

— Penzl. Negirdėta pavardė, bet nebloga. 

— Mano manymu, visos pavardės geros. O kokio ji rango? 

— O, baronienė, labai parankus rangas. Tu ir aukštai, ir ne per 
aukštai. 

— Man jos padėtis nėra per aukšta. Kaip ta vietovė vadinasi, 
kur ji gyvena, — Bedfordšyras? 

— Ji gyvena pačioje grafystės šiaurėje. Pilkas kraštas, bet jums gal 
vis vien. Pasistengsiu atvažiuoti pas seserį, kai jūs ten viešėsite. 

Geriau panelei Stekpoul nė nereikėjo, ir jai buvo labai gaila 
skirtis su tokiu paslaugiu ledi Penzl broliu. Bet kaip tyčia vakarykščiai 
Pikadilyje ji buvo susitikusi dvi drauges, kurių visi metai nebuvo 
mačiusi, — paneles Klaimers, damas iš Vilmingtono, nuo Delavero, 
kurios keliavo po Europą ir jau ruošėsi grįžti namo. Ilgai išstovėjusios 
Pikadilyje ant šaligatvio, jos dar nebuvo baigusios visų kalbų, nors 

visos trys šnekėjo vienu sykiu. Todėl buvo sutarta, jog Henrieta kitą 
dieną šeštą valandą ateis į Džermino gatvę, kur jos buvo apsistojusios, 
ir dabar ji tai prisiminė. Jai jau buvo laikas eiti, ir ji pirmiausia atsis- 
veikino su Ralfu Tačitu ir Izabele, sėdinčiais šezlonguose kitoje sodo 
pusėje ir užsiėmusiais — jei čia tas žodis tinka — maloniomis kalbo- 
mis, anaiptol ne tokiomis konkrečiomis kaip panelės Stekpou! ir pono 
Bentlingo. Kai Izabelė su drauge sutarė, jog vėl susitiks Preto vieš- 
butyje dar padoriu laiku, Ralfas patarė, jog Henrietai vertėtų pasi- 
samdyti vežiką. Visą kelią ligi Džermino gatvės pėsčia nenueisianti. 

— Jūs turbūt norite pasakyti, kad nepridera vienai vaikščioti! — 
sušuko Henrieta.— Viešpatie aukščiausias, to betrūko! 

— O kam jums vienai vaikščioti? — linksmai įsiterpė ponas 
Bentlingas.— Su malonumu jus palydėsiu. 

— Aš tik norėjau pasakyti, kad pėsčiom eidama pavėluosite 
pietų,— pridūrė Ralfas.— Tos vargšės damos pamanys, kad mes 
jūsų nebeišleidome. 

— Tikrai pasisamdyk vežiką, Henrieta,— tarė Izabelė. 

— Aš pasamdysiu, jei pasikliaunate,— neatlyžo ponas Bentlin- 
gas.— O kol sutiksime vežiką, paėjėsime pėsti, jei jūs nieko prieš. 

— Nesuprantu, kodėl turėčiau juo nepasikliauti, o tu kaip ma- 
nai? — Henrieta kreipėsi į Izabelę. 

— Ir aš nesuprantu, ką tau blogo galėtų padaryti ponas Bent- 
lingas, bet, jei nori, mes tave galime palydėti, kol sutiksime vežiką,— 
paslaugiai atsakė Izabelė. 

— Kam jums vargintis, mes vieni susirasime. Eime, ponas 
Bentlingai, ir žiūrėkite, kad gerą vežiką išrinktumėte. 

Ponas Bentlingas pažadėjo stengtis iš paskutiniųjų, ir juodu išėjo, 
palikę Izabelę su pusbroliu sode, virš kurio jau leidosi giedros rug- 
sėjo sutemos. Buvo tylu tylu, dideliame tamsių namų kvadrate dar 
nešvietė nė vienas langas su nuleistomis užuolaidomis ir žaliuzi, 
šaligatviai kiek akis užmatė buvo tušti, ir, neskaitant dviejų vaikų iš 
kaimyninių lūšnų, kurie, privilioti neįprasto pagyvėjimo skvere, sto- 
vėjo įspraudę veidukus tarp parūdijusių tvoros virbų, ryškiausias 
daiktas aplinkui buvo didelė raudona pašto dėžė pietrytiniame 
kampe. 

— Henrieta pakvies jį važiuoti kartu į Džermino gatvę, — pasakė 
Ralfas. Kalbėdamas apie panelę Stekpoul, visada ją vadindavo Hen- 
rieta. 

— Gali būti, — sutiko Izabelė. 

— Nors ne, ji nekvies,— tęsė savo mintį Ralfas.— Greičiau 
Bentlingas pats pasisiūlys kartu važiuoti. 

— Ir taip gali būti. Aš labai džiaugiuosi, kad juodu susidraugavo. 

— Ji nuginklavo Bentlingą. Jo nuomone, ji neeilinė moteris. Dar 
nežinia, kuo čia baigsis. 

Izabelė kiek patylėjo. 

— Ir aš laikau Henrietą neeiline moterimi, bet, mano nuomone, 
tuo viskas ir baigsis. Juodu niekados nesupras vienas kito. Jis net 
iš tolo nenujaučia, kokia ji, o ji neįsivaizduoja, koks yra ponas Bent- 
lingas. 

— Geriausias pamatas sąjungai — abipusis nesupratimas. Bet 
nėra ko nesuprasti Bobo Bentlingo,— pridūrė Ralfas.— Tai labai 
paprasta natura. 

"— Taip, bet Henrieta dar paprastesnė. Pala, o ką man veikti? — 
paklausė Izabelė, dairydamasi po šį aptvertą sodą, kuris prieblandoje 
atrodė daug didesnis ir įspūdingesnis.— Tu gi man nepasiūlysi tokios 
pramogos kaip pasivažinėti karieta po Londoną. 

— O kodėl mudviem dar čia nepasėdėjus — nebent tau nepatin- 
ka. Labai šilta, kol visai sutems, dar koks pusvalandis; jei tu nieko 
prieš, aš užsirūkysiu cigaretę. 

— Daryk ką tinkamas, — atsakė Izabelė, — kad tik ligi septynių 
aš nenuobodžiaučiau. O tada grįšiu į Preto viešbutį ir viena kukliai 
pavakarieniausiu — suvalgysiu du virtus kiaušinius su bandele. 

— (Gal man galima kartu pavakarieniauti? — paklausė Ralfas, 

— Ne, vakarieniauk savo klube. 

Juodu vėl susėdo viduryje sodo, ir Ralfas užsidegė cigaretę. Su 
kokiu malonumu jis būtų dalyvavęs toje kuklioje jos nupieštoje puo- 
toje, bet jei jam neleidžiama, tai net pats draudimas buvo malonus. 
Tuo kartu jam buvo be galo gera būti su ja vienam tirštėjančioje 
tamsoje, milijoninio miesto viduryje ir jausti, kad ji priklauso nuo jo, 
yra jo valioje. Tos valios buvo tik šešėlis ir daugiausia pasireikšdavo 
paklusnumu jos sprendimams, bet ir tai jaudino. 

— Kodėl nepriimi manęs drauge vakarieniauti? — paklausė jis 
patylėjęs. 

— Nes nenoriu. 

— Turbūt aš tau jau įgrisau. 

— Dar valandą neįgrisi. Matai, aš moku nuspėti ateitį. 

— O, tą valandą manimi neatsidžiaugsi,— tarė Ralfas ir nu- 
tiio. Izabelei nieko neatsakius, stojo tyla, nesiderinanti su Ralfo 

pažadu ją linksminti. Jam Izabelė atrodė susimąsčiusi, ir jis spėliojo, 
apie ką ji galvoja. Galbūt apie vieną iš jo numanomų trijų dalykų. 
Pagaliau jis prašneko: 

— Ar todėl nesutinki vakarieniauti su manimi, kad lauki kito 
svečio? 

— Kito svečio? Kokio svečio aš galėčiau laukti? 

Jis nežinojo, ir jam pačiam jo klausimas pasirodė kvailas ir ne- 
mandagus. 

— Tu turi daug man nepažįstamų draugų, visą praeitį, kuri nuo 
manęs per klaidą atkirsta. 

— "Tau išsaugota mano ateitis. Atmink, kad mano praeitis liko 
ten, anapus vandenyno. Čia, Londone, jos nėra nė ženklo. 

— Tuomet labai gerai, jei ateitis greta tavęs. Puikus daiktas 
turėti ateitį čia pat po ranka.— Ralfas užsidegė kitą cigaretę galvo- 
damas, kad tikriausiai Izabelė gavo žinią, jog Kasparas Gudvudas 
išvažiavo į Paryžių. Užsidegęs cigaretę, jis patraukė kelis dūmus 
ir kalbėjo toliau: 

— Ką tik pažadėjau tau neleisti nuobodžiauti, bet, kaip matai, 
man neišeina; aišku viena — tik drąsuolis gali imtis uždavinio links- 
minti tokį žmogų kaip tu. Ko vertos mano menkos pastangos, kai tavo 
tokie reikalavimai ir tokie kriterijai? Mažų mažiausiai man derėtų 
pakviesti orkestrą ar grupę juokdarių. 

— Pakanka ir vieno juokdario, tą vaidmenį tu puikiai atlieki. Dar 
pašnekėk, ir aš po dešimties minučių pratrūksiu kvatotis. 

— Patikėk, aš kalbu labai rimtai, — pasakė Ralfas.— Tu iš tiesų 
esi itin reikli. 

— Nežinau, ką turi galvoje. Aš nieko nereikalauju! 

— Tau niekas neįtinka,— tarė Ralfas. 

Izabelė paraudo, ūmai ji atspėjo, ką jis tikriausiai turi galvoje. Bet 
kodėl jis užvedė apie tai šneką? Padvejojęs jis kalbėjo toliau: 

— Labai norėčiau tau šį tą pasakyti. Greičiau, paklausti. Manau 
turįs teisę šito paklausti, nes man ne vis vien, koks bus atsaky mas. 

— Prašau, klausk, — švelniai tarė Izabelė, - stengsiuosi tave 
patenkinti. 

— Taigi tikiuosi, neužsigausi, jei pasakysiu, kad Vorbertonas 
man pasipasakojo, kas tarp judviejų įvyko. 

Izabelė visa įsitempė, akis įbedė į praskleisią vėduoklę. 

— Nė trupučio, taip ir turėjo būti. 

— Jis man leido apie tai tau prisipažinti. Vorbertonas vis dar 
turi vilties. 

— Vis dar? 

— Prieš kelias dienas dar turėjo. 

— Vargu ar dabar tebeturi, — atsakė mergina. 

— Tada man jo nuoširdžiai gaila. Jis toks doras žmogus. 

— Sakyk, negi jis tavęs prašė su manimi pasikalbėti? 

— O ne, jokiu būdu. Jis man tik todėl pasipasakojo, kad nebe- 
ištvėrė. Mudu seni draugai, o jam tai didelis nusivylimas. Jis atsiuntė 
man laiškelį, kviesdamasis pas save, ir aš nuvykau į Loklį, o kitą 
dieną jis su seseria pietavo pas mus. Jis atrodė labai prislėgtas, buvo 
ką tik gavęs iš tavęs laišką. 

„— Ir parodė laišką tau? — iš aukšto paklausė Izabelė. 

— Jokiu būdu. Tik pasakė, kad tavo atsakymas galutinis. Man jo 
buvo nuoširdžiai gaila, — pakartojo Ralfas. 

Valandėlę Izabelė patylėjo, po to pasiteiravo: 

— Ar žinai, kiek kartų jis mane matė? Penkis ar šešis. 

— Tau tik garbė. 

— Ne dėl garbės aš tai sakau. 

— Tai dėl ko? Negi norėdama parodyti, koks paviršutiniškas 
žmogus vargšas Vorbertonas? Esu tvirtai įsitikinęs, jog taip nemanai. 

Izabelė, žinoma, negalėjo teigti taip mananti, tai pasakė ką kita: 

— Jeigu lordas Vorbertonas tavęs neprašė mane perkalbėti, va- 
dinasi, kalbi iš kilniadvasiškumo arba tik todėl, kad mėgsti pasi- 
ginčyti. 

— Jokio noro neturiu su tavimi ginčytis. Man tik labai rūpi tavo 
pačios jausmai. 

— Be galo dėkinga! — sušuko Izabelė, irzlokai susijuokdama. 

— Aišku, tavo nuomone, aš kišuosi, kur man nederėtų. Bet kodėl 
negalėčiau apie tai pašnekėti, nesudirgindamas tavęs ir nesutrikdamas 
pats? Kas, kad esu pusbrolis, jei neturiu šiokių tokių privilegijų? 
Kas, kad beviltiškai Žaviuosi tavim, jei negaliu turėti nors šiokio 
tokio atpildo? Kas man, ligoniui ir bejėgiui, jei turiu stebėti gyvenimo 
dramą iš šalies, 0 į patį vaidinimą man nevalia, nors už bilietą sumo- 
kėjau taip brangiai? Pasakyk man,— tęsė Ralfas, o Izabelė klausėsi 
su ypatingu dėmesiu, — ką galvojai, atstumdama lordą Vorbertoną. 

— Ką aš galvojau? 

— Kokia logika, koks požiūris į savo padėtį padiktavo tokį ne- 
paprastą žingsnį? 

— Aš nenorėjau už jo tekėti — štai visa logika. 

— Ne, logika ne tokia, tai aš ir pirma žinojau. Čia tik atsikal- 
binėjimas. Ką galvojai pati? Juk galvojai dar kažką. 

Izabelė susimąstė, paskui į jo klausimą atsakė klausimu: 

— Kodėl tai vadini nepaprastu žingsniu? Taip galvoja ir tavo 
mama. 

— Todėl, kad Vorbertonas — puiki partija. Jis kone be priykaiš- 
tų. Be to, kaip čia sakoma, neatsispiriamo žavesio. O jo turtas nesus- 
kaičiuojamas. Jame susiderina ir vidiniai, ir išoriniai privalumai. 

Izabelė stebėjo pusbrolį, tarsi laukdama, kada tas liausis. 

— Todėl atsisakiau, kad jis man per tobulas. Aš ne tokia tobula 
ir būčiau jo neverta. Be to, jo tobulybė mane erzintų. 

— Išradingas atsakymas, bet nenuoširdus,— tarė Ralfas.— Iš 
teisybės tu manai, kad nėra pasaulyje tobulybės, kurios nebūtumei 
verta. 

— Manai, aš taip gerai apie save galvoju? 

— Kad ir kaip gerai apie save galvoji, vis vien esi labai išranki. 
Devyniolika merginų iš dvidešimties, tegu pačių išrankiųjų, būtų 
pasitenkinusios lordu Vorbertonu. Matyt, nežinai, kaip jį stengiamasi 
sumedžioti. 

— Aš ir nenoriu žinot. Bet pamenu, vieną kartą kalbant apie jį, 
prasitarei apie jo keistenybės. 

Ralfas rūkė susimąstęs. 

— Tikiuosi, kad tie mano žodžiai tau neturėjo įtakos, nes aš 
tuomet užsiminiau ne apie jo trūkumus, o tiesiog apie jo padėties 
ypatingumą. Jei būčiau žinojęs, kad jis nori tave vesti, būčiau apie 
tai nė neprasižiojęs. Regis, aš pasakiau, kad jis gana skeptiškai Žiūri 
į savo padėtį. Tavo galioje būtų buvę įkvėpti jam pasitikėjimo. 

— Vargu. Aš neišmanau apie tuos visus dalykus ir tokiai misijai 
netinku. Tu aiškiai apviltas, — pridūrė Izabelė žvelgdama į pusbrolį 
su gailiu švelnumu.— Būtum norėjęs, kad už jo tekėčiau? 

— Nė kiek. Tokiu klausimu aš neturiu jokių norų. Nesiperšu 
į patarėjus, tu man stebėjimo objektas, ir labai įdomus. 

Ji kiek apsimestinai atsiduso: 

— O, kad aš sau būčiau tokia įdomi, kokia esu tau. 

— Tu ir vėl nenuoširdi, sau tu itin įdomi. Bet Žinai, — kitaip 
prabilo Ralfas, — jei tavo atsakymas lordui Vorbertonui galutinis, 
aš džiaugiuosi, kad jis toks. Nesakau, kad dėl tavęs džiaugiuosi, ir 
tuo labiau ne dėl jo. Man pačiam džiugu. 

— Negi ketinai pats man pasipiršti? 

— O ne, ne. Tuo požiūriu, apie kurį kalbėjau, tai būtų lemtinga 
klaida: aš papjaučiau žąsį, dedančią kiaušinius mano nepakartoja- 
miems omletams. Tą paukštį naudoju kaip nesveikų savo iliuzijų sim- 
bolį. Kitaip tariant, man bus labai įdomu pasekti, kas laukia jaunos 
merginos, atstūmusios lordo Vorbertono ranką. 

— Šituo ir tavo mama domisi, — tarė Izabelė. 

— O, žiūrovų susidarys visas pulkas. Mes lauksime, kas bus to- 
liau. Visko aš jau neišvysiu, bet įdomiausi tavo metai dar praeis pro 
mano akis. Žinoma, ištekėjus už mūsų draugo, irgi būtum turėjusi 
savo kelią — labai padorų, tiesiog puikų. Bet tam tikra prasme jis 
būtų kiek prozaiškas. Jis būtų iš anksto nubrėžtas, be jokių netikėtumų. 
O man netikėtumai — didžiausias džiaugsmas, ir dabar, kai dar viskas 
tavo rankose, turiu vilties, kad suteiksi mums nepaprastų akimirkų. 

— Nelabai tave suprantu, — atsakė Izabelė, — bet galiu iš anksto 
ispėti, kad jei iš manęs lauki ko nepaprasto, gausi apsivilti. 

— Tada apsivilsi ir pati, o tai nelabai tikėtina. 

Ji nieko neatsakė, tuose žodžiuose buvo dalis tiesos, kurios ne- 
galėjai nepaisyti. Po valandėlės išdrožė: 

— Nematau nieko blogo, jei aš nelinkusi susipančioti. Nenoriu 
pradėti gyvenimo nuo vedybų. Moteris tinka ne tik į žmonas. 

— Niekur kitur ji taip gerai netinka. Bet tu, žinoma, daugia- 
pusiška. 

— (Gana, net jei ne vienpusiška,— tarė Izabelė. 

— Tu — žavingiausias daugiakampis! — pajuokavo Ralfas, bet 
nuo pusseserės žvilgsnio surimtėjo ir jau kitaip baigė:— Nori pama- 
tyli gyvenimo, 0 |ei ne — tegu velniai griebia, kaip sako jaunimas. 

— Ne, aš ne taip noriu pažinti gyvenimą kaip jaunimas. Bet no- 
riu aplinkui apsidairyti. 

— Ligi dugno išgerti patirties taurę. 

— Ne, nė prisiliesti nenoriu prie tokios taurės. Tai nuodingas 
gėrimas. Tik noriu savo akimis viską pamatyti. 

— Nori pamatyti, bet nepajusti, — įterpė Ralfas. 

— Jautriam Žmogui sunku vieną atskirti nuo antro. Aš labai 
panaši į Henrietą. Anądien aš jos paklausiau, ar dar nežada tekėti, 
ir ji taip atsakė: „Kol dar nepamačiau Europos, ne!“ Aš irgi nepama- 
čiusi Europos nenoriu tekėti. 

— Turbūt iikiesi apsukti kokią karūnuotą galvą. 

— Ne, tai būtų blogiau negu lordas Vorbertonas. Bet jau visai 

sutemo,— tarė Izabelė, — man laikas namo.— Ji atsistojo, o Ralfas 
sėdėjo ir žiūrėjo į ją. Ji stabtelėjo, ir juodu pasikeitė žvilgsniais, kurie 
buvo iškalbingesni negu žodžiai, ypač Ralfo. 

— Tu man atsakei į klausimą, — galiausiai tarė jis.— Pasakei, 
kas man rūpėjo žinoti. Aš labai dėkingas. 

— Kad aš tiek maža tepasakiau. 

— Pasakei svarbiausia: kad tave traukia gyvenimas ir nori į jį 
pasinerti. 

Tamsoje sidabru blykstelėjo jos akys. 

— Aš taip nesakiau. 

— Bet tą turėjai omeny. Neišsižadėk. Juk tai labai gražu! 

— Nesusigaudau, ką man nori primesti, bet aš tikrai nesu nuo- 
tykių ieškotoja. Moterys — ne vyrai. 

Ralfas pamažu atsistojo, ir juodu nuėjo iki vartų. 

— Taip,— pritarė jis, — moterys retai giriasi savo drąsa. Vyrai 
nuolatos. 

— Vyrai turi kuo girtis. 

— Moterims drąsos irgi nestinga. Ypač tau. 

— Parvažiuoti į Preto viešbutį pakaks, bet ne daugiau. 

Ralfas atrakino vartus, abudu išėjo, ir jis vėl užrakino. 

— Paieškosime vežiko, — tarė jis; jiems pasukus į gretimą gatvę, 
kur galėjo rasti, ko ieško, jis vėl pasisiūlė palydėti ją ligi viešbučio. 

— Jokiais būdais, — nesutiko ji,— tu nuvargęs, tau laikas namo 
pailsėti. 

Jie rado vežiką, jis padėjo jai įlipti i dar kiek pastovėjo šalia. 

— Kartais būna sunku, kai žmonės pamiršta, kad aš — vargšas 
ligonis. Bet daug sunkiau, kai jie prisimena! 

Izabelė neturėjo jokių slaptų motyvų, neleisdama Ralfui jos ly- 
dėti, jai tiesiog atėjo į galvą, kad paskutinėmis dienomis atima jam be- 
galę laiko; jaunos amerikietės yra nepriklausomos dvasios, pernelyg 
didelė globa joms įsibodi, atrodo dirbtina, tad ji ir nutarė kelias va- 
landas pabūti pati viena. Be to, retsykiais ji mėgdavo vienumą, o nuo 
atvažiavimo į Angliją šitas pomėgis bemaž nebuvo patenkinamas. 

Namuose tokią prabangą ji turėdavo kada panorėjusi ir dabar pajuto 
jos labai pasigendanti. Tačiau tą vakarą nutiko toks įvykis, kad jeigu 
tai būtų pamačiusi kokia kritiškesnė akis, visi mūsų teisinimai, jog vien 
norėdama vienatvės Izabelė atsisakė pusbrolio paslaugos, būtų smar- 
kiai nublankę. Apie devintą valandą Preto viešbučio prieblandoje už- 
sidegusi dvi dideles žvakes ji bandė užsimiršti skaitydama knygą, 
atsivežtą iš Gardenkorto, bet suvokė tik tuos žodžius, kuriuos tą pava- 
karę sakė Ralfas, o ne atspausdintus puslapyje. Staiga pasigirdo 
duslus beldimas, ir pasirodęs patarnautojas kaip šlovingą trofėjų įteikė 
atėjusio svečio vizitinę kortelę. Kai įdėmus jos žvilgsnis ant šio suve- 
nyro pamatė pono Kasparo Gudvudo pavardę, ji nepasakė nė žodžio, 
ir tarnas taip ir turėjo stovėti, nesulaukdamas, ką ji palieps. 

— Ar kviesti šį džentelmeną, panele? — paklausė jis ir linkte- 
lėjo lyg paragindamas. 

Izabelė dar svyravo; tuo tarpu žvilgtelėjo į veidrodį. 

— Kvieskite,— ištarė ji pagaliau ir laukdama Gudvudo ne tiek 
šukuoseną taisė, kiek kaupė dvasią. 

Bematant Kasparas Gudvudas jau spaudė jai ranką be žodžių, 
laukdamas, kol tarnas išeis. 

— Kodėl neatsakėte į mano laišką? — paklausė skubiu, sodriu, 
kiek griežtoku balsu, kaip žmogus, įpratęs duoti tiesius klausimus 
ir gauti tokius pat atsakymus. 

Ji atsakė savo klausimu: 

— Iš kur jūs sužinojote, kad aš čia? 

— Iš panelės Stekpoul,— tarė Kasparas Gudvudas.— Ji man 
pranešė, jog šįvakar tikriausiai būsitė viena namie ir norėsite su ma- 
nimi pasimatyti. 

— Kur judu buvote susitikę... ir ji visa tai pasakė? 

— Mudu nebuvome susitikę, ji man parašė. 

Izabelė tylėjo, abu nesėdo, stovėjo lyg pasirengę kovon ar bent 
reikšdami priešiškumą. 

— Henrieta man net neužsiminė, kad judu susirašinėjate,— pra- 
tarė ji galiausiai, — nelabai gražu. 

— Ar jums taip nemalonus mano atėjimas? — paklausė vaikinas. 

— Aš to nesitikėjau. Man nepatinka tokie siurprizai. 

— Bet žinojote, kad aš Londone; nieko nuostabaus, kad pasi- 
matėme. 

— Jūs tai vadinate pasimatymu? Aš vyliausi jūsų nesutikti. Tokia- 
me dideliame mieste kaip Londonas tai atrodė išvengiama. 

— Jums, matyt, net ranka nekilo man parašyti, — pasakė jis. 

Izabelė nieko neatsakė: ji buvo labai paveikta Henrietos išdavys- 
tės, kaip ji tą akimirką pavadino draugės poelgį. 

— Henrieta, Žinoma, nėra subtilumo pavyzdys! — sušuko Iza- 
belė apmaudžiai.— Ji daug sau leidžia. 

— Aš irgi turbūt neturiu subtilumo ar panašių dorybių. Čia 
kaltės daugiau mano negu jos. 

Izabelė dirstelėjo į jį, jo žandikaulis toks keturkampis anksčiau 
tarsi nebuvo; tie jo žodžiai galėjo supykinti ją, bet ji kitaip pakreipė 
kalbą. 

— Ne, čia daugiau jos kaltės negu jūsų. Jūs kitaip pasielgti tik- 
riausiai negalėjote. 

— Tikrai ne! — sušuko Kasparas Gudvudas ir sąmoningai nu- 
sijuokė.— O dabar, jeigu jau atėjau, turbūt galima pabūti? 

— Galima, prašom sėstis. 

Ji grįžo į savo vietą, 0 jos svečias tuoj atsisėdo į pirmą pasiūlytą 
jam kėdę, kaip žmogus, nepratęs prie ilgų raginimų. 

— Diena iš dienos laukiau, kad atrašysite. Bent porą žodžių bū- 
tumėte brūkštelėjusi. 

— Aš nesibaidžiau paties rašymo; man nieko nėra parašyti ne tik 
kelis žodžius, bet ir kelis lapus. Bet mano tylėjimas tyčinis, — atsakė 
Izabelė, — maniau, taip bus geriausia. 

Kol ji kalbėjo, jis sėdėjo įsmeigęs į ją akis, paskui nuleido jas ir 
įbedė į vieną tašką kilime, tarsi tvardydamasis, kad nepasakytų, ko 
nereikia. Jis buvo stiprus Žmogus, nepateisinamai pasielgęs, bet blai- 
viai suvokiantis, kad beatodairiškai reikšdamas jėgą tik pabrėžtų savo 
neteisumą. Izabelė negalėjo nepajusti savo pranašumo prieš šitokį 
priešininką ir, nors nenorėjo tuo puikuotis, vis vien su pasitenkinimu 
pasakė: 

— Jūs gi suprantate, kad ir pačiam nederėjo man rašyti,— ir 
pasakė triumfuodama. 

Kasparas Gudvudas vėl pakėlė į ją akis; jos švietė lyg iš po šalmo 
antveidžio. Jo teisingumo jausmas buvo stiprus, ir jis buvo pasiryžęs 
bet kada — naktį ar dieną — apginti savo teises. 

— Žinau, jūs sakėte, kad tikitės iš manęs daugiau niekada nieko 
neišgirsti. Bet aš su tokiomis sąlygomis nesutikau. Įspėjau, jog galite 
išgirsti, ir netgi labai greitai. 

— Aš nesakiau, kad niekada. 


10. PLB 71 

— Tegu penkerius, dešimt ar dvidešimt metų. Ar ne vis vien 
kiek? 

„— Jūs taip manote? Man rodos, čia didelis skirtumas. Įsivaiz- 
duoju, kad po kokių dešimties metų mudu galėtume labai maloniai 
susirašinėti. Ligi to laiko aš ištobulinčiau savo epistoliarinį stilių. 

Tardama šiuos žodžius, ji nusuko akis, suprasdama, kad jos tonas 
anaiptol ne tokio rimtumo kaip klausytojo veidas. Tačiau ji vėl pakė- 
lė akis, jam lyg tarp kitko paklausus: 

— Kaip patinka svečiuotis pas dėdę? 

— Labai,— tarstelėjo Izabelė ir tuoj vėl užsiplieskė: — Ko tiki- 
tės nesitraukdamas nuo manęs? 

— Neprarasti jūsų. 

— Kaip galima prarasti tai, ko neturi? Ir netgi žiūrint iš jūsų 
taško, — pridūrė Izabelė, — reikėtų žinoti, kada pasitraukti. 

— Jūs boditės manimi,— tarė niūriai Kasparas Gudvudas, ne 
prašydamas užuojautos suvokiančiam karčią tiesą žmogui, bet lyg pats 
sau aiškindamasis, kad galėtų atviromis akimis veikti. 

— Taip, nė kiek nesižaviu; jūs čia nepritampate, kad ir kaip žiūu- 
rėtum, ypač dabar, o jūsų pastangos išsklaidyti savo abejones tuo 
labiau niekam nereikalingos. 

Jis nebuvo švelniaodis, laidomi į jį akmenėliai lengvai nesužeis- 
davo, ir nuo pat jų pažinties pradžios, turėdama gintis nuo jo įsitiki- 
nimo, jog jis daugiau išmanantis, ko jai reikia, negu ji pati, ji buvo 
suvokusi, kad geriausias prieš jį ginklas — visiškas atvirumas. Prieši- 
ninką, ne taip atkakliai užtveriantį jai kelią, ji būtų stengusis apeiti 
ar neužgauti, bet susidūrusi su Kasparu Gudvudu, kuris stengėsi už 
bet ko griebtis, tokia taktika būtų buvusi bergždžia. Ne todėl, kad jis 
nebūtų turėjęs jautrių vietų, tik jos buvo išsidėsčiusios dideliame ir 
stangriame plote, ir visad galėjai Žinoti, jog žaizdas prireikus jis pats 
išsilaižys. Netgi pripažįstant, kad ir jam gali mausti ir skaudėti širdį, 
jai grįžo senas jausmas, jog jis iš prigimties turi plieno šarvus, tinka- 
mus atlaikyti puolimą. 

— Man sunku su tuo susitaikyti, — tiesiai pasakė jis. 

Jo balso atlaidumas buvo pavojingas; ji pajuto, jog dabar gali 
išplaukti kita mintis — kad anksčiau jinai nesibodėjusi juo. 

— Ir man sunku su tuo susitaikyti, nes tarp mūsų ne tokie santy- 
kiai turėtų būti. Jei tik jūs pasistengtumėte išmesti mane iš galvos 
keliems mėnesiams, mudu vėl gražiai sutartume. 

— Aišku. Jei sugebėčiau apie jus negalvoti paskirtą laiką, įsiti- 
kinčiau, jog sugebu negalvoti visą laiką. 

— Aš neprašau visą laiką. To net nenorėčiau. 

— Jūs gi žinote, jog prašote neįmanomo, — atsakė Kasparas, 
paskutinį žodį ištardamas taip kategoriškai, kad net ją suerzino. 

— Negi jūs nesugebate apgalvotai veikti? — pasiteiravo ji.— Jūs 
gi toks stiprus, negi tam stiprybės neužtektų? 

— Kam tas apgalvotas veikimas? — Jai nesumojus, ką atsakyti, 
jis tęsė: — Aš nieko daugiau nesugebu, kaip tik jus beprotiškai my- 
lėti. O jei esi stiprus, tai ir tavo meilė stipri. 

— (Čia daug tiesos, — mūsų jaunoji dama pasijuto lyg atblokšta 
į tiesos ir poezijos platybes, į tikrą masalą jos vaizduotei. Bet ji kaip- 
mat atsitokėjo: — Norit galvokite apie mane, norit negalvokite, jūsų 
valia, tik duokite man ramybę. 

— Ilgam? 

— Tarkime, metams ar dvejiems. 

— Otiksliau? Tarp vienerių metų ir dvejų daug vandens nutekės. 

— Tebūnie tuomet dveji, — tarė Izabelė tyčia žvaliai. 

— Ir ką aš tuo laimėsiu? — paklausė jos draugas kaip niekur 


— Padarysite man didelę paslaugą. 

— O koks manęs už tai laukia atpildas? 

— Ar už kilniadvasiškumą laukiate atpildo? 

— Taip, jei daug aukoju. 

— Be aukojimosi nėra kilniadvasiškumo. Vyrai tokių dalykų 
nesupranta. Jei padarysite šią auką, aš žavėsiuosi jumis. 

— Kas man iš jūsų žavėjimosi — pelai, iš jų nebus grūdų. Kada 
už manęs tekėsite? Man tik tai rūpi. 

— Niekada, jei taip mane užspęsite kaip dabar. 

— O ką aš laimėsiu jūsų neužspęsdamas? 

— Tą patį, ką ir mirtinai nukamuodamas! 

Kasparas Gudvudas vėl nuleido akis ir įsispoksojo į savo skrybėlės 
viršų. Jo veidą išmušė raudonis; Izabelė pamatė, kad jis pajuto jos 
dygumą. Ir iškart pabudo jos dėmesys jam — klasikinis, romantinis, 
atleidžiantis, ar ji Žinojo koks; „kenčiantis stiprus žmogus“ paprastai 
žadina užuojautą, nors šiam kenčiančiajam ji užuojautos anaiptol 
nenorėjo rodyti. 

— Kodėl jūs mane privertėte šitaip kalbėti? — sušuko ji dreban- 
čiu balsu.— Aš noriu būti švelni, skleisti tik gerumą. Ar man malonu, 

kad man neabejingus Žmones turiu atkalbinėti nuo savęs? Manyčiau, 
kad ir kitiems derėtų būti man atžvalgesniems — nedaryk kitam to, 
kas tau negera. Žinau, jūs man kiek pajėgiate atžvalgus, ir šiuo metu 
jūsų elgesys pateisinamas. Bet aš tikrai dabar nenoriu tekėti, nenoriu 
apie tai net girdėti. Gal niekad nenorėsiu — taip, niekad. Ar aš ne- 
turiu tam teisės? Beširdiška taip užspęsti moterį, spausti prieš jos 
valią. Jei suteikiau jums skausmo, labai apgailestauju. Aš nekalta; 
negaliu eiti už jūsų vien todėl, kad jums įtikčiau. Nesakau, jog visad 
liksiu jūsų draugė, nes kai moterys tokiomis aplinkybėmis kalba apie 
draugystę, tai skamba kaip pasityčiojimas. Bet kada nors išbandykite 
mane. 

Kol ji kalbėjo, Kasparas Gudvudas neatitraukė akių nuo savo ke- 
purininko pavardės ant skrybėlės etiketės ir ne tuoj jas pakėlė, Iza- 
belei baigus kalbą. O kai pamatė įkaitusį Žavų pažvalėjusį jos veidą, 
jam susipainiojo visi argumentai, skirti jos žodžiams atremti. 

— Važiuoju namo, rytoj pat, atkibsiu nuo jūsų,— pratrūko jis 
pagaliau.— Tik man,— sunkiai pridėjo, — sunku paleisti jus iš akių. 

— Nebijokite, aš nieko blogo nedarysiu. 

— Ištekėsite už kito, aišku kaip parašyta,— pareiškė Kasparas 
Gudvudas. 

— Manot, čia komplimentas? 

— O kodėl ne? Jūs neatsiginsite jaunikių. 

— Ką tik jums sakiau, jog nežadu dabar tekėti ir, ko gero, niekad 
netekėsiu. 

— Prisimenu, ką sakėt, ir man ypač patinka tas jūsų „ko gero“! 
Aš netikiu jūsų žodžiais. 

— Labai dėkui. Manote, meluoju, kad tik jumis atsikratyčiau. 
Jūs sakote labai malonius dalykus. 


— O kodėl turėčiau jų nesakyti? Jūs man neduodate jokių ga- 
rantijų. 

— Tik to betrūko! 

— Jūs netgi įtikėjote, kad galite savimi pasikliauti... nes to norite. 
Bet taip nebus, — toliau kalbėjo vyriškis, tarsi nebepaisydamas — kas 
bus, tas. 

— Puiku. Tarkime, kad manim negalima pasikliauti. Tegu bus 
kaip jums geriau. 

— Aš netgi nežinau,— prisipažino Kasparas Gudvudas,— ar ką 
tas padėtų, jei neišleisčiau jūsų iš akių. 

— Nejaugi nežinote? Juk aš, tiesą sakant, jūsų bijau. Ar jūs lai- 
kote mane tokia neišrankia? — ūmai paklausė ji kita gaida. 

— Ne, nelaikau. Tuo tik ir guodžiuosi. Bet juk pasaulyje tiek 
daug šaunių vyrų; net ir vieno gana. Ir patys šaunieji sieks jūsų. 
Prieš nešaunius jūs lengvai atsispirsite. 

— Jei jums šaunumas — neeilinis protas, — atsakė Izabelė,— ir 
neįsivaizduoju, ką daugiau galėtumėt turėti omeny,— tai man nerei- 
kia gudročiaus, kad mane mokytų gyventi. Pati išmoksiu. 

— Išmoksite gyvenu viena? O, kad išmokusi pamokytumėte ir 
mane! 

Izabelė pažvelgė į jį ir tuoj nusišypsojo: 

— O, jums tai reikėtų vesti! 

Atleistina, kad tą akimirką šis palinkėjimas jam pasirodė šėto- 
niškas, ir niekas nepaliudys, kokių jausmų skatinama ji paleido 
tokią strėlę. Kad jis nevaikščiotų perbalęs, alkanas, — bent šito ji 
tikrai jam linkėjo. 

— Atleisk jums, Viešpatie, — nusisukdamas jis ištarė pro dantis. 

Izabelė suprato, kad jos tonas — ne tas, ir po valandėlės bandė 
pasitaisyti. Lengviausia buvo pastatyti jį į tokią padėtį, kokioje ji 
neseniai buvo pati. 

— Jūs mane skaudinate — šnekate, ko nežinote! — prapliupo 
ji. — Aš ne tokia lengva auka — jau tai įrodžiau. 

— O, man — kuo puikiausiai. 

— Ne jums vienam, ir kitiems. — Ji kiek patylėjo.— Aną savaitę 
aš atsisakiau, kaip jie čia visi sako, šaunios partijos. 

— Man džiugu girdėti,— niūriai tarė vyriškis. 

— Daugelis merginų tikrai nebūtų atstūmusios, — tai buvo di- 
delė pagunda.— Izabelė neketino pasakoti tos istorijos, bet kai pra- 
dėjo, ją pagavo noras išsisakyti ir prieš save pasiteisinti.— Man 
pasipiršo Žmogus su aukšta padėtimi, dideliais turtais ir labai man 
patinkantis. 

Kasparas ryte rijo ją akimis. 

— Ar jis anglas? — paklausė. 

— Anglų aristokratas, — atsakė Izabelė. 

Svečias išklausė šią žinią tylomis, o paskui tarė: 

— Džiaugiuosi, kad jis nusivylė. 

— Vadinasi, turite nelaimės draugą, gal nuo to lengviau. 

— Toks jis man ir draugas, — rūsčiai tarė Kasparas. 

— Kodėl ne — juk jam aš nepalikau jokios vilties? 

— Nuo to jis nepavirto mano draugu. Be to, jis anglas. 

— Meldžiamasis, ar anglai ne žmonės? — paklausė Izabelė. 

— A, šitie? Jie ne mano žmonės, ir man ne galvoj jų liki- 
mas. 

— Jūs labai piktas,— tarė mergina.— Apie tai jau mūsų vis- 
kas iššnekėta. 

— O taip, aš labai piktas. Prisipažįstu kaltas! 

Ji nusisuko nuo jo, priėjo prie atdaro lango ir atsistojusi ėmė 
žiūrėti į tuščią pritemusią gatvę, kur blausi dujų šviesa buvo vienin- 
telis miesto gyvybės ženklas. Kurį laiką abu tylėjo; Kasparas sto- 
vėjo prie židinio, neatplėšdamas nuo jos apniukusio žvilgsnio. Ji- 
nai jį varė lauk, nors ir netiesiai, jis tai suprato, bet netgi rizi- 
kuodamas jai įsipykti nepajudėjo iš vietos. Jis taip labai jos troš- 
ko, todėl nebuvo lengva jos atsižadėti,— juk jis perplaukė vande- 
nyną, kad gautų iš jos bent šešėlį pažado. Staiga ji pasitraukė nuo 
lango ir atsistojo priešais jį. 

— Jūs neįvertinate... viso to, ką pasakiau. Be reikalo sakiau, 
jums tai suvis nesvarbu. 

— 0,— sušuko vyriškis, — jei būtumėte apie mane galvojusi, 
jį atstumdama! — Ir jis nutilo pabijojęs, kad ji tuoj paneigs tokią 
gražią mintį. 

— Šiek tiek galvojau ir apie jus, — atsakė Izabelė. 

— Šiek tiek? Nesuprantu. Jei žinodama mano jausmus sakote 
„šiek tiek“, vadinasi, menkai juos branginate. 

Izabelė papurtė galvą, lyg aiškindama kokį nesusipratimą. 

— Aš atstūmiau labai gerą, taurų žmogų. Bent tai įvertintu- 
mėte. 

— Tuomet aš jums dėkingas, — atsakė rimtai Kasparas Gudvu- 
das.— Nepaprastai dėkingas. 

— O dabar gal eitumėt namo. 

— Ar dar kada pasimatysime? — paklausė jis. 

— Verčiau ne. Jūs vis vien užvesite tą pačią šneką, o pats 
matote, kas iš jos. 

— Prižadu nė puse lūpų neprasižioti apie tai, kas jums gadintų 
nuotaiką. 

Izabelė patylėjusi atsakė: 

— Po poros dienų grįšiu pas dėdę, jūsų ten kviestis negaliu. 
Nebederėtų. 

Kasparas Gudvudas padelsęs tarė: 

— Ir jūs įvertinkite mano elgesį. Daugiau kaip prieš savaitę 
gavau kvietimą paviešėti pas jūsę dėdę ir juo nepasinaudojau. 

Ji buvo nustebinta. 

— Kas tą kvietimą atsiuntė? 

— Ponas Ralfas Tačitas, kaip spėju, jūsų pusbrolis. O nenu- 
važiavau todėl, kad neturėjau jūsų sutikimo. Matyt, panelė Stekpou! 
bus įkalbėjusi poną Tačitą mane pasikviesti. 

— "Tikrai ne aš. Henrieta peržengia visas ribas, — pridūrė Iza- 
belė. 

— Nebūkite jai tokia griežta, juk čia aš kaltas. 

— Ne, ir labai gerai padarėte, kad nepasinaudojot tuo kvie- 
timu.— Ji net sudrebėjo pagalvojusi, kad lordas Vorbertonas galėjo 
susitikti su ponu Gudvudu Gardenkorte; kaip būtų buvę nesmagu 
lordui Vorbertonui. 

— O iš dėdės kur važiuosite? — paklausė jos svečias. 

— Su teta važiuosiu į užsienį — į Florenciją ir dar daug 
kur. 

Ji atsakė labai giedru balsu, ir jaunajam žmogui net suspaudė 
širdį; jis lyg išvydo ją įtrauktą į tokius sūkurius, į kuriuos jis nieku 
būdu neįteks. Ir vis dėlto jis tuoj pat ėmė klausinėti toliau: 

— O kada grįšite į Ameriką? 

— "Turbūt dar negreit. Man čia labai gera. 

— Ketinate išsižadėti savo tėvynės? 

— Nebūkite mažas! 

— Taip, jūs dingsite iš mano akiračio! — tarė Kasparas Gud- 
vudas. 

— Ką čia žmogus žinai, — atsakė ji pakiliu tonu.— Pasaulyje 
viskas taip susisiekia, susieina, kad, pasirodo, jis ne toks didelis. 

— Bet man jis per didelis! — taip nuoširdžiai sušuko Kasparas 
Gudvudas, kad būtų sujaudinęs ir mūsų jaunąją heroję, jei ji ne- 
būtų pasiryžusi nedaryti jokių nuolaidų. 

Šis jos nusistatymas buvo dalis neseniai prisiimtos sistemos, te- 
orijos, ir kad būtų nuosekli, ji tarė: 

— Negalvokite apie mane blogai, jei sakau, kad man patinka 
dingti jums iš akiračio. Jei būtumėte šalia, jausčiau, kad mane 
stebite, 0 man tai ne prie širdies, man yra mieliausia laisvė. Nieko 
pasaulyje aš taip nebranginu,— kalbėjo ji pakylėtu tonu,— kaip 
savo asmeninį nepriklausomumą. 

Nors Izabelė kalbėjo kiek iš aukšto, Kasparui Gudvudui kėlė 

tik susižavėjimą, ir jos puikavimasis nė trupučio jo neatbaidė! Jis 
niekada nemanė, kad ji be sparnų, be poreikio gražiam laisvam 
skrydžiui; pats būdamas plačių mostų bei plačių žingsnių, nebijojo 
jos jėgos. Jei Izabelės žodžiai buvo skirti jam priblokšti, jie prašovė 
pro šalį, — jis tik šypsojosi manydamas, kad juodu to paties molio. 

— Niekas kitas taip nenori, kad jūsų laisvė būtų nepažabota, 
kaip aš. Kas man suteiktų didesnį pasitenkinimą už visišką jūsų 
nepriklausomybę — kad galėtumėte daryti ką tinkama. Todėl ir no- 
riu jus vesti, kad padaryčiau jus nepriklausomą. 

— Čia gražus sofizmas, — atsakė Izabelė ir nusišypsojo dar gra- 
Žžesne šypsena. 

— Netekėjusi jūsų amžiaus mergina nėra laisva. Ji daug ko 
varžoma. Jai kiekviename žingsnyje stovi kliūtis. 

— Čia svarbu, kaip ji pati į tai žiūri, — atsakė su tvirtu įsiti- 
kinimu Izabelė.— Aš jau ne vaikas ir galiu elgtis pagal savo nuo- 
žiūrą, be to, esu nepriklausomųjų klasės atstovė. Neturiu nei tėvo, 
nei motinos, esu neturtinga, rimta, ne iš gražuolių, todėl manęs 
nevaržo nei kuklumas, nei nusistovėjusios normos — išties man tai 
būtų per didelė prabanga. Be to, apie viską stengiuosi turėti savo 
nuomonę; man rodos, garbingiau yra turėti klaidingą nuomonę, 
negu neturėti jokios. Nenoriu būti avelė, einanti paskui bandą, o 
noriu pati rinktis sau likimą ir sužinoti apie žmonių gyvenimą dau- 
giau, negu tai priimta pasakoti jaunoms merginoms.— Ji nutilo, 
bet trumpam, jos pašnekovas nespėjo nė įsiterpti, ir ji kalbėjo 
toliau: — Štai ką jums pasakysiu, ponas Gudvudai. Jūs man atvirai 
prisipažinote būgštaujantis, kad aš neištekėčiau. .Jei išgirsite gan- 
dus, jog išteku — apie merginas dažnai žmonės mėgsta papliaukšti — 
tai prisiminkite, ką jums sakiau apie savo meilę laisvei, ir išdrįskite 
Jais suabejoti. 

Mergina šį patarimą davė su tokiu aistringu įsitikinimu, ir jos 
akys taip atvirai švietė, kad vyriškis patikėjo. Jam pasidarė ramiau, 
nes jis gana gyvai paklausė: 

— Jūs dar linkusi porą metų pakeliauti, ir tiek? Aš mielai 
išlauksiu dvejus metus, per tą laiką darykite, ką širdis geidžia. 
Jeigu toks jūsų troškimas, taip ir sakykite. Aš visai nenoriu, kad 
jūs save ribotumėte; argi aš panašus į ribotą žmogų? Norite lavinti 
protą? Mano požiūriu, jis gana išlavintas, bet jei jums įdomu pake- 
liauti, pamatyti svečias šalis, aš tik džiaugčiausi, galėdamas jums kuo 
nors padėti. 

— Jūs labai taurus, man tai ne naujiena. Geriausia jūsų pa- 
galba būtų, jei padarytumėt, kad mudu perskirtų kuo didesnė jūrų 
platybė. | 

— Gali pasirodyti, kad sumanėte kokią baisenybę iškrėsti, — 
tarė Kasparas Gudvudas. 

— Gal ir taip. Noriu turėti laisvę kad ir baisenybes krėsti, 
jei tik man šaus į galvą. 

— Gerai, — pasakė jis iš lėto.— Aš važiuoju namo.— Jis ištiesė 
ranką, stengdamasis atrodyti patenkintas ir ja pasitikintis. 

Tačiau Izabelė juo kur kas labiau pasitikėjo negu jis ja. Ne 
todėl, kad jis būtų manęs ją galint padaryti kokią baisenybę, bet 
ar šiaip galvok, ar taip, tas atkaklumas ginant savo pasirinkimo 
teisę grėsmingas. Paduodama jam ranką, Izabelė pajuto didelę pa- 
garbą; ji žinojo, kokia stipri jo meilė, ir suprato, kokia tauri jo širdis. 

Jie taip pastovėjo, žiūrėdami vienas į kitą, jungiami rankų — 
josios buvo ne šiaip šaltai paduota. 

— Puiku,— tarė ji maloniai, netgi švelniai. — Jūs nieko nepra- 
randate, elgdamasis protingai. 

— Bet po dvejų metų aš grįšiu pas jus, kad ir kur būtumė- 
te, — atsakė jis su būdingu niaurumu. 

Mes jau įsitikinome, jog mūsų jaunoji dama nebuvo nuosekli, 
ir dabar ji iškart prabilo visai kitu tonu: 

— O, nepamirškite, aš nieko neprisižadu, ničnieko! — Bet už- 
baigė meilesniu balsu, lydėdama jį durų link.— Ir nepamirškite, 
kad aš nebūsiu lengva auka. 

— Jums įsiės jūsų nepriklausomumas. 

— (Gal ir taip; labai gali būti. Kai ateis tokia diena, džiaugsiuo- 
si jus matydama. 

Ji uždėjo ranką ant durų rankenos ir lūkuriavo, kada jos sve- 
čias atsisveikins. Jam, matyt, neužteko jėgų trauktis, jo povyza 
rodė didžiulį nenorą, o akys — skaudžią skriaudą. 

— Aš turiu eiti, — tarė Izabelė, atidarė duris ir išėjo į kitą 
kambarį. 

Ten buvo tamsu, tik nuo menkų atšvaitų iš viešbučio kiemo 
Izabelė galėjo įžiūrėti baldų kontūrus, blausiai spindintį veidrodį 
ir dunksančią didelę lovą su keturiais stulpais. Ji pastovėjo klausy- 
damas: ir galiausiai išgirdo Kasparą Gudvudą išeinant iš svetai- 
nės ir uždarant duris. Ji dar pastoviniavo, paskui impulsyviai par- 
puolė ant kelių prie lovos ir įsikniaubė veidu į rankas. 


154 


XVII SKYRIUS 


Ji nesimeldė, ji virpėjo — virpėjo nuo kojų ligi galvos. Drebu- 
liui Izabelė buvo neatspari, gal net per dažnai jam pasiduodavo 
ir dabar visa gaudė kaip užgauta arfa. Beje, būtų pakakę kuo nors 
prisidengti, užsitraukti nebalintos drobės valkstį, tačiau ji norėjo 
pati nugalėti susijaudinimą, ir ta pamaldi poza tarsi padėjo aprimti. 
Ji nesitvėrė džiaugsmu, kad Kasparas Gudvudas išėjo; atsikračiusi 
juo, jautėsi tarsi išmokėjusi seniai slėgusią skolą ir dabar turinti 
patvirtintą kvitą. Pajutusi smagų palengvėjimą, ji žemėliau nulenkė 
galvą; tas smagumas plaukė iš širdies, pagavo ją visą, nors buvo 
gėdingas — paikas, nepriderantis. Tik po kokių dešimties minučių 
ji atsistojo ir grįžo į svetainę, bet virpulys dar nebuvo praėjęs. Jį, 
matyt, sukėlė dvi priežastys: iš dalies ilga šneka su ponu Gudvudu, 
bet labiau, ko gero, pasitenkinimas parodžius stiprybę. Ji vėl atsi- 
sėdo į tą pačią kėdę ir pasiėmė knygą, bet netgi dėl vaizdo jos 
neatsivertė. Atsilošusi ėmė tyliai ir svajingai niūniuoti — taip ji 
dažnai atsiliepdavo į įvykius, kurių šviesiosios pusės paviršiuje ne- 
matyti, — su pasimėgavimu galvodama, kad per dvi savaites atstū- 
mė du karštus garbintojus. Ta jos meilė laisvei, apie kurią taip 
drąsiai dėstė Kasparui Gudvudui, buvo grynai teorinė, ligi tol ji 
nebuvo turėjusi progos jos išbandyti. Bet dabar jautėsi šį tą nuvei- 
kusi, paragavusi jei ne mūšio, tai bent pergalės džiaugsmo, pasiel- 
gusi pagal savo numatytą planą. Tame pakiliame suvokime vaizdas 
pono Gudvudo, liūdnai kiūtinančio namo per aprūkusio miesto gat- 
ves, iškilo staiga kaip nemenkas priekaištas, ir kai tą akimirką atsidarė 
durys, ji pakilo baimindamasi, ar tik nebus jis sugrįžęs. Bet tai tik 
Henrieta Stekpoul parėjo iš svečių. 

Panelė Stekpoul iškart pamatė, kad mūsų jaunąją damą kažkas 
ištiko, ir tokiam atradimui tikrai nereikėjo didelio įžvalgumo. Ji 
stačiai žengė prie draugės, kuri sutiko ją nepasisveikindama. Jei 
Izabelė džiūgavo, išvariusi Kasparą Gudvudą atgal į Ameriką, va- 
dinasi, nebuvo ko bepykti, kad jis apsilankė, bet tuo pačiu metu ji 
niekaip negalėjo pamiršti Henrietą neturėjus teisės spęsti jai tokių 
pasalų. 

— Jis jau buvo? — paklausė toji godžiai. 

Izabelė nusisuko, nieko neatsakydama. 

— Tu labai negražiai pasielgei, — pareiškė galiausiai. 

— Elgiausi kaip geriau. Tikiuosi, tu irgi. 

— Ne tau apie tai spręsti. Aš negaliu tavimi pasitikėti, — atsakė 
Izabelė. 

Toks pareiškimas nepaglostė Henrietai savimeilės, bet ji buvo 
nesavanaudė ir nepaisė kaltinimo; jai labiau rūpėjo jos draugė. 

— Izabele Arčer,— staiga prabilo ji oriai, — jei tu ištekėsi už 
kokio čionykščio, aš tavęs daugiau nė pažinti nenorėsiu. 

— Prieš taip baisiai grasindama, geriau palauktum, kol man 
toks pasipirš,— atsakė Izabelė. Neprasitarusi nė žodžio apie lordo 
Vorbertono prisipažinimą, dabar tuo labiau neturėjo jokio noro 
teisintis prieš Henrietą ir pasisakyti atstūmus šio aristokrato ranką. 

— O, piršlybų tu netruksi sulaukti, vos atsidūrusi kontinente. Enei 
Klaimer Italijoje tris kartus pasipiršo, tai negražiai vargšelei Enei. 

— Na, jei Enė Klaimer atsilaikė, kuo aš blogesnė? 

— Nemanau, kad Enę labai graibstė, o tave graibstyte graibstys. 

— Koks man didelis komplimentas,— ramiai atsakė Izabelė. 

— Aš tau ne komplimentus sakau, Izabele, o teisybę! — sušuko 
draugė.— Manau, rmežadi man prisipažinti, kad nedavėi ponui Gud- 
vudui jokios vilties. 

— O kodėl tau turėčiau apskritai ką nors prisipažinti — juk ką 
tik pasakiau, jog nepasitikiu tavimi. Bet jei tau šitaip rūpi ponas 
Gudvudas, neslėpsiu: jis tuoj pat grįžta į Ameriką. 

— K4, negi tu jį pavijai? — kone suklykė Henrieta. 

— Paprašiau jo duoti man ramybę. Ir tavęs, Henrieta, to pa- 
ties prašau. 

Panelės Stekpoul akyse pasirodė nusiminimas, tuomet ji priėjo 
prie veidrodžio virš židinio ir nusiėmė skrybėlaitę. 

— Ar smagiai pasisvečiavai? — paklausė Izabelė. 

Bet taip lengvai nuo Henrietos neatsipirksi. 

— Ar tu žinai, kur eini, Izabele Arčer? 

— Dabar einu miegoti, — atsakė Izabelė su atkakliu žaismin- 
gumu. 

— Ar žinai, kur srovė tave neša? — neatlėgo Henrieta, dai- 
liai laikydama skrybėlaitę. 

— Ne, nė mažiausio supratimo neturiu, ir man malonu neži- 
noti. Tamsią naktį karieta, pakinkyta keturiais žirgais, lekia ne- 
matomais keliais — štai kur, mano supratimu, laimė. 

— Žinoma, ne ponas Gudvudas tave pamokė kalbėti kaip amo- 
ralių romanų heroję,— atrėmė panelė Stekpoul.— Tave nešte neša 
prie kokios nors didelės klaidos. 

Izabelė šiaušėsi prieš tokį draugės kišimąsi, bet vis dėlto su- 
simąstė, ar nėra tiesos draugės teigime. Nieko tokio neįžiūrėjusi, 
ji atsakė: 

— Tu man tikriausiai labai neabejinga, Henrieta, jei taip mane 
užsipuoli. 

— Aš tave tikrai myliu, — atsakė iš širdies Henrieta. 

— O jei tikrai myli, duok man tikrą laisvę. Aš to paties prašiau 
pono Gudvudo ir dabar tavęs prašau. 

— Žiūrėk, kad tau laisvė neapkarstų. 

— Taip man ir ponas Gudvudas sakė. Aš atsakiau, kad mėgstu 
riziką. 

— Tau kad tik rizikuoti — mane net šiurpas krato! — šūktelėjo 
Henrieta.— Kada ponas Gudvudas grįžta į Ameriką? 

— Nežinau, jis man nesakė. 

— Matyt, nepasidomėjai,— atsakė Henrieta su pelnyta iro- 
nija. 

— Tiek maža suteikusi jam malonumo, neturėjau teisės dar 
ko klausinėti. | 

Valandėlę panelei Stekpoul knietėjo atlenkti tokį pareiškimą, 
bet pagaliau ji tik sušuko: 

— Ak Izabele, jei tavęs nepažinočiau, pamanyčiau, kad tu be- 
širdė! 

— Atsargiai, — atsakė Izabelė, — tu mane sugadinsi. 

— Greičiau jau esu sugadinusi. Na, bent viliuosi, — pridėjo pa- 
nelė Stekpoul,— kad bent jo ir Enės Klaimer keliai susieis! 

Kitą rytą Izabelė iš Henrietos patyrė, kad toji apsisprendė ne- 
grįžti į Gardenkortą (kur, kaip užtikrino senasis ponas Tačitas, 
ji būtų laukiama viešnia), o laukti Londone pono Bentlingo žadėto 
pakvietimo iš jo sesers ledi Penzl. Panelė Stekpoul smulkiai perpa- 
sakojo savo pokalbį su Ralfo Tačito drauginguoju bičiuliu ir pareiš- 
kė Izabelei esanti tikra, jog dabar užgriebusi tai, iš ko šis tas išeis. 
Vos gavusi ledi Penzl laišką — ponas Bentlingas beveik užgaran- 
tavo šį dokumentą pribūsiant — ji iškart važiuos į Bedfordšyrą, ir 
jei Izabelei bus įdomu jos įspūdžiai iš ten, neabejotinai rasianti 
juos „Intervjueryje“. Šį kartą Henrietai galų gale pasiseks išvysti an- 
glų privatų gyvenimą. 

— Ar tu žinai, Henrieta Stekpoul, kur tave neša srovė? — 
paklausė Izabelė, mėgdžiodama draugės toną, kokiu to paties ši 
klausė vakarykščiai. 

— Į aukštą padėtį — pasidarysiu Amerikos žurnalistikos kara- 
lienė. Ne aš būsiu, jei šito mano laiško neišspausdins visa vakarinės 
pakrantės spauda! 

Ji buvo susitarusi su panele Ene Klaimer, turėjusia tokį pasi- 
sekimą Europoje, kad abi kartu eis apsipirkti, Enei atsisveikinant 
su šiuo pusrutuliu, kuriame bent buvo įvertinta; nedelsdama Hen- 
rieta patraukė į Džermino gatvę pas draugę. Tuoj jai išėjus tarnas 
pranešė, j0g atvyko Ralfas Tačitas, ir vos jis įžengė į kambarį, 
Izabelė pastebėjo, kad jis kaip nesavas. Netrukus jis viską papasakojo 
pusseserei. Iš motinos buvo gavęs telegramą, kad tėvą ištiko sunkus 
senos ligos priepuolis, ji labai sunerimusi ir prašo sūnų nedelsiant 
grįžti į Gardenkortą. Šį kartą prie ponios Tačit pomėgio siųsti te- 
legramas tikrai nebuvo galima prikibti. 

— Pirmiausia nusprendžiau pasitarti su geriausiu specialistu, 
daktaru seru Metjumi Houpu,— pasakė Ralfas.— Visa laimė, kad 
jis neišvykęs. Jis manęs lauks pusę pirmos, ir aš pasistengsiu, kad 
jis nuvažiuotų į Gardenkortą, — neturėtų atsisakyti, nes kelis kartus 
buvo pas tėvą ir ten, ir Londone. Aš išvažiuoju greituoju trauki- 
niu be penkiolikos trečią, o judvi darykit kaip jums geriau — arba 
grįžkite drauge su manimi, arba dar likite kelioms dienoms. 

— Žinoma, kad važiuosiu su tavim, — atsakė Izabelė.— Iš manęs 
gal dėdei ir menka nauda, bet jei jis serga, noriu būti šalia. 

— Tau turbūt jis patinka,— tarė Ralfas su droviu pasiten- 
kinimu veide.— Mokėjai jį įvertinti, nors pasaulis to nesugebėjo. 
Mat jis nekrenta į akis. 

— Aš tiesiog jį garbinu,— po valandėlės tarė Izabelė. 

— Kaip puiku. Po sūnaus jis didžiausias tavo garbintojas. 

Ji padėkojo už tokį pripažinimą, bet slapčiomis su palengvėjimu 
atsiduso, kad ponas Tačitas yra iš tų garbintojų, kuris nepreten- 
duos į jos ranką. Apie tai ji nutylėjo, tk paaiškino Ralfui, kad ir 
dėl kitų priežasčių ji nenorinti likti Londone. Miestas jau ją išvar- 
gino, ir ji nenori čia ilgiau būti; be to, Henrieta išvažiuoja — 
žada apsistoti Bedfordšyre. 

— Bedfordšyre? 

— Pas ledi Penzl, pono Bentlingo seserį; tas paprašė ją at- 
siųsti pakvietimą. 

Ralfas, nors ir labai buvo susirūpinęs, neišlaikė nenusijuokęs. 
Tačiau tuoj ir vėl surimtėjo. 

— Bentlingas drąsus vyras. O kas, jei pakvietimas kur užsimes? 

— Britų paštas tarsi dirba be priekaištų. 

— Ir stipriausieji paslysta,— atsakė Ralfas.— Tiesa,— tęsė Žva- 
liau,— tik šaunusis Bentlingas niekad nepaslysta, ir jis pasirūpins 
Henrieta, kad ir kas atsitiktų. 

Ralfas nuėjo pas serą Metjų Houpą, o Izabelė ėmė ruoštis 
išvažiavimui iš Preto viešbučio. Ji labai susikrimto dėl dėdės pab- 
logėjimo, ir jai bestovint prieš atidarytą lagaminą ir išsiblaškiusiu 
žvilgsniu dairantis, ką krautis, akys pritvinko ašarų. Gal dėl tos 
priežasties Ralfas, antrą valandą užvažiavęs jos pasiimti į stotį, 
rado ją dar nesusiruošusią. Svetainėje jis susitiko su jau papieta- 
vusia Henrieta, ir ši tuoj pat pareiškė savo apgailestavimą dėl 
jo tėvo ligos. 

.— Jis puikus senukas,— tarė ji,— ištikimas sau ligi paskuti- 
niosios. O jeigu iš tiesų jau jam paskutinioji — atleiskite, kad taip 
šneku, bet jums tokia mintis dažnai turėjo ateiti, — tai labai gai- 
liuosi, kad tuo metu nebūsiu Gardenkorte. 

— Jums daug smagiau bus Bedfordšyre. 

— Menkas smagumas tokiu laiku,— pasakė su dideliu taktu 
Henrieta. Ir tuoj pridūrė: — Aš taip norėčiau įamžinti jo atsis- 
veikinimo valandą. 

— "Tėvas dar gal ilgai pratrauks, — atsakė paprastai Ralfas. Ir pa- 
kreipdamas kalbą į linksmesnius dalykus pasiteiravo panelės Stekpou! 
apie jos ateities planus. 

Dabar, kai Ralfas buvo toks prislėgtas, ji kalbėjo su juo daug 
atlaidžiau ir prisipažino esanti jam labai dėkinga, kad supažindino 
su ponu Bentlingu. 

— Jis man papasakojo viską, kas mane domina: smulkmenas 
apie anglų papročius ir karaliaus šeimyną. Nesu tikra, ar tai, ką 
jis sako apie karaliaus šeimyną, yra jai palanku, bet, kaip pats tvirti- 
na, jo toks požiūris. Ką gi, man svarbu turėti faktų, o jau juos surišti aš 
sugebėsiu.— Ir ji pridėjo, jog ponas Bentlingas toks geras — tą 
vakarą žadėjo ją kur nors nusivesti. 

— Kur nusivesti? — išdrįso pasmalsauti Ralfas. 

— Į Bakingemo rūmus““. Man visus aprodys, kad įgyčiau nuo- 
voką, kaip jie gyvena. 

— Ak,— tarė Ralfas,— mes paliekame jus gerose rankose. 
Nieko stebėtino, jei išgirsime, kad jūs pakviesta į Vindzoro pilį*“. 

— Jei mane pakviestų, neatsisakyčiau. Kai pradžia padaryta, 

paskui nebaisu. Gerai tai gerai, — pridūrė ji po valandėlės, — bet aš 
nepatenkinta; man neramu dėl Izabelės. 

— Kuo ji šįkart prasižengė? 

— Mat aš jums tąsyk jau buvau užsiminusi, tad gal nieko blo- 
go, jei pratęsiu mintį. Aš visados užbaigiu pradėtą šneką. Vakar 
vakare čia buvo atėjęs ponas Gudvudas. 

Ralfas išplėtė akis, net paraudo, ir jau tai rodė jį smarkiai susi- 
jaudinus. Jis prisiminė, kaip atsisveikinant Vinčesterio skvere į jo 
užuominą, jog ji ko nors laukianti viešbutyje, Izabelė išsigynė, ir 
jam buvo skaudu nuo minties, kad ji dviveidė. Antra vertus, pats 
sau paprieštaravo — kas jam darbo, jei ji paskyrė pasimatymą my- 
limajam. Argi visais laikais jaunoms merginoms nederėjo savo pasi- 
matymus gaubti paslaptimi? '"Panelei Stekpoul Ralfas atsakė dip- 
lomatiškai: 

— Manyčiau, kad pagal anuokart išdėstytas pažiūras jūs turė- 
tumėte tik džiaugtis. 

— Kad jis apsilankė pas ją? Tai puiku. Tokios buvo mano 
nekaltos pinklės: aš jam pranešiau, kad mes Londone, ir kai jau 
buvo sutarta, kad tą vakarą aš išeinu į svečius, brūkštelėjau jam 
laiškelį, tokį laiškelį, kad nekvailas susiprotėtų. Tikėjausi, kad jis 
ras ją vieną; prisipažįstu, nesitikėjau, kad jūs sukliudytumėte. Jis 
atėjo, bet geriau būtų nėjęs. 

— Izabelė buvo negailestinga? — Ralfo veidas nušvito — va- 
dinasi, pusseserė neveidmainiavo. 

— (Gerai nežinau, kas tarp jų įvyko. Bet jokio padrąsinimo jis 
nesulaukė — buvo jos išvarytas atgal į Ameriką. 

— Vargšas ponas Gudvudas! — atsiduso Ralfas. 

— Jai galvoje tik viena — kaip jį atstatyti, — kalbėjo toliau Hen- 
rieta. 

— Vargšas ponas Gudvudas! — pakartojo Ralfas. Tiesą sakant, 
kartojo šiuos Žodžius automatiškai, jo mintys jau krypo visai kitur. 

— Jūs sakote tai, kad tik sakyti, o galvojate kažin ką. Neatrodo, 
kad tikrai jo gailėtumėtės. 

— O, nepamirškite,— tarė Ralfas, — kad aš nepažįstu šito šau- 
naus vyriškio, net akyse nesu matęs. 

— Užtat aš pasimatysiu su juo ir pasakysiu, kad nenuleistų 
rankų. Jei netikėčiau, jog Izabelė atsipeikės,— pridūrė panelė Stek- 
poul,— gal ir 'aš nuleisčiau rankas, kitaip sakant, numočiau į ją 
ranka. 

Ralfui dingtelėjo, kad esant tokioms aplinkybėms Izabelės atsis- 
veikinimas su drauge nebus labai sklandus, ir jis nulipo žemyn prie 
viešbučio durų pirma pusseserės, kuri neilgai delsus nusileido; iš 
jos akių, kaip jam pasirodė, buvo matyti, kad ji nesutinka su jai 
daromais priekaištais. Visą kelią ligi Gardenkorto abu bemaž praty- 
lėjo; stotyje pasitikęs tarnas neturėjo geresnių žinių apie pono Tačito 
būklę, tad Ralfas pasidžiaugė, kad seras Metjus Houpas pažadėjo 
atvažiuoti penktos valandos traukiniu ir pas juos praleisti visą naktį. 
Ponia Tačit, kaip jis sužinojo grįžęs namo, nesitraukė nuo vyro 
lovos ir dabar buvo prie jo; Ralfas pats sau pamanė, kad motinai 
reikia tik rimtos progos. Sunkią valandą pažinsi, ko žmogus ver- 
tas. Izabelė nuėjo į savo kambarį jausdama, kad visas namas per- 
smelktas lemtingos tylos. Po kokios valandos ji nulipo laiptais, no- 
rėdama susirasti tetą ir išsiteirauti apie pono Tačito sveikatą. Ji 
nuėjo į biblioteką, bet tetos ten nebuvo, o kadangi oras, ir šiaip 
buvęs drėgnas ir šaltas, dabar visai subjuro, vargu ar ji galėjo būti 
išėjusi kaip kasdien pasivaikščioti po parką. Jau Izabelė norėjo 
skambinti ir nusiųsti tarnaitę pas ponią Tačit, bet jos dėmesį atitraukė 
nelaukti garsai — ji išgirdo tylią muziką, sklindančią tikriausiai iš 
svetainės. Teta, kiek ji žinojo, nė artyn prie pianino nėjo, vadi- 
nasi, Ralfas skambino pats savo malonumui. Jei tokiu metu jis 
atsiduoda šiai pramogai, matyt, atlėgo nerimas dėl tėvo, ir mergina 
vos ne smagiai pasuko ten, iš kur sklido gražioji muzika. Svetainė 
Gardenkorte buvo didelių mastelių, pianinas stovėjo tolimiausiame 
kampe nuo durų, pro kurias ji įžengė, ir sėdintis prie instrumento 
jos nė nepastebėjo. O ten sėdėjo ne Ralfas ir ne jo motina, o kaž- 
kokia dama. Izabelė tuoj suprato, kad nepažįstama, nors toji sė- 
dėjo nugara į duris. Į tą nugarą — išnašią, su gražia suknele — 
Izabelė įsmeigė nustebusias akis. Toji dama, be abejo, atvažiavo 
į svečius, kai Izabelė buvo Londone, o nė vienas iš tarnų nieko 
apie ją neužsiminė, nors grįžusi šnekėjosi su tetos kambarine. Iza- 
belė jau spėjo įsitikinti, kaip sausai galima vykdyti kitų paliepimus, 
ir jai.į akis krito, kad ypač šalta jai yra tetos kambarinė, pro kurios 
rankas ji prasmuko gal su per dideliu nepasitikėjimu ir tik dar 
labiau pašiaušė tosios plunksnas. Pats viešnios pasirodymas anaiptol 
nesugadino Izabelei nuotaikos; ji dar nebuvo išaugusi iš jaunat- 
viško tikėjimo, jog kiekviena nauja pažintis yra atmintina gyve- 

nime. Taip besvarstydama, ji atsigodėjo, jog dama prie pianino 
nepaprastai gerai skambina. Ji skambino kažką Šuberto, — Izabelė 
neatspėjo ką, tik pažino, jog tai Šubertas, — grojo saviškai, tobulai, 
įsijautusi. Izabelė tyliai atsisėdo ant arčiausios kėdės ir klausėsi 
ligi galo. Kai dama baigė skambinti, Izabelę pagavo noras jai padė- 
koti ir ji jau stojosi, bet nepažįstamoji ūmai atsisuko, tarsi pajutusi 
jos buvimą. 

— Koks gražus dalykas, o jūsų skambinamas jis dar gražes- 
nis, — tarė Izabelė, jaunatviškai spinduliuodama — taip ji visada 
išsakydavo nuoširdų susižavėjimą. 

— Kaip manote, ar aš netrukdau ponui Tačitui? — atsakė pia- 
nistė su lygiaverčiu tokiam komplimentui lipšnumu.— Namas toks 
didelis, o jo kambarys taip toli, tai išdrįsau, ypač kad skambinau 
tik du bout des doigts*. 

„Ji prancūzė,— dingtelėjo Izabelei,— jos tarimas kaip tikros 
prancūzės“. Ir imdiajai mūsų herojei nepažįstamoji pasidarė dar 
įdomesnė. 

— Tikiuosi, dėdei ne taip blogai, — primetė žodį Izabelė,— o 
nuo tokios gražios muzikos jam turėtų geriau pasidaryti. 

Dama nusišypsojo ir išsakė kitokią nuomonę: 

— Deja, gyvenime būna tokių valandėlių, kai net Šubertas 
mums nebegali padėti. Žinia, jos pačios juodosios. 

— Man dabar ne toks metas, — tarė Izabelė.— Priešingai, aš 
labai džiaugčiausi, jei jūs dar paskambintumėte. 

— Jei tik suteiksiu jums džiaugsmo — mielu noru.— Ir ši pas- 
laugi asmenybė vėl pasisuko į klaviatūrą ir užgavo kelis akordus, o 
Izabelė atsisėdo arčiau pianino. Ūmai nepažįstamoji nustojo grojusi 
ir, neatitraukdama rankų nuo klavišų, grįžtelėjusi pažvelgė per 
petį. Ji buvo kokių keturiasdešimties metų, nelabai gražaus, bet 
patrauklaus veido.— Atleiskite,— paklausė ji,— ar jūs toji dukterė- 
čia, ta jauna amerikietė? 

— Taip, aš tetos dukterėčia, — tiesiai atsakė Izabelė. 

Dama prie pianino susidomėjusi dar kiek pažiūrėjo per petį į 


merginą. 
— Puiku, mudvi tėvynainės.— Ir vėl ėmė skambinti. 
„Tai ji ne prancūzė“, — pagalvojo Izabelė. Kadangi anoji prie- 


laida buvo romantiškesnė, galėtum pamanyti, jog dabar Izabelė 


* Galais pirštų (pranc.). 

kiek atvės. Bet ne. Kad amerikietė, o ne prancūzė būtų tokia 
įdomi, buvo netgi dar didesnė retenybė. 

Dama skambino kaip pirma — švelniai, susikaupusi, tuo tarpu 
šešėliai kambaryje tamsėjo. Kaupėsi rudens prieblanda, ir Izabelė 
pro langą pamatė, jog lietus, jau įsismarkavęs, pliaupė ant šalčiu 
atsiduodančios pievos, dideli medžiai lingavo vėjyje. Pagaliau mu- 
zika nutilo, nepažįstamoji atsistojo ir, Izabelei net nespėjus jai vėl 
padėkoti, priėjusi arčiau su šypsena tarė: 

— Labai džiaugiuosi, kad grįžote. Aš tiek daug apie jus gir- 
dėjau. 

Izabelei ta moteris pasirodė labai maloni, tačiau ji paklausė 
gana stačiai: 

— Iš ko apie mane girdėjote? 

Viešnia padelsusi atsakė: 

— Iš jūsų dėdės. Aš čia jau trys dienos, ir pirmąją dieną man 
leido jį aplankyti. Jis tik apie jus ir tekalbėjo. 

— O kadangi manęs nepažinojote, jums tikriausiai įgriso. 

— Ne, man pasidarė smalsu susipažinti su jumis. Tuo labiau 
kad jūsų teta nesitraukia nuo pono Tačito, aš likau vienut vienu- 
tėlė ir pati sau nusibodau. Nepataikiau kada atvažiuoti. 

Vienas tarnas atnešė lempas, o paskui jį kitas — arbatos padėklą. 
Tas, matyt, pranešė poniai Tačit, kad arbata paduota, nes ji tuoj 
pasirodė ir tiesiai nuėjo prie arbatinuko. Ji lygiai tokiu pat veidu 
pasisveikino su dukterėčia ir lygiai tokiu pat pakėlė arbatinuko 
dangtelį ir žvilgtelėjo į jo vidų — nei vienu, nei kitu atveju nebuvo 
ko daug jausmintis. Paklausta apie vyro sveikatą, negalėjo pasi- 
džiaugti, jog pagerėjo, bet pasakė, kad su juo būna vietinis gydytojas 
ir kad daugiau sužinoti tikimasi iš jo konsultacijos su seru Metjum 
Houpu. 

— Manau, judvi jau susipažinote,— toliau kalbėjo ji.— Jei dar 
ne, patarčiau susipažinti; mat kol mudu su Ralfu budėsime prie 
pono Tačito, jums nebus su kuo kitu bendrauti, tik vienai su kita. 

— Aš apie jus tik tiek žinau, kad jūs puiki pianistė, — tarė 
Izabelė viešniai. 

— Čia tik pradžia, — kaip paprastai daug nesiplėtodama užtikrino 
ponia Tačit. 

— O daugiau gal nelabai kas domina panelę Arčer! — įterpė 
viešnia ir susijuokė.— Aš sena jūsų tetos draugė. Ilgai gyvenau 
Florencijoje. Aš — madam Merl.— Savo pavardę ištarė taip, lyg ji 

būtų plačiai žinoma. Tačiau Izabelei ta pavardė nieko nesakė, ji 
tik jautė, jog pirmą kartą mato šitokio patrauklaus elgesio žmogų. 

— Nepaisant pavardės, ji ne užsienietė, — paaiškino ponia Ta- 
čit.— Ji gimė... pala, kur jūs gimėte, aš vis pamirštu. 

— Ar verta sakyti? 

— "Žinoma, — atsakė ponia Tačit, retai kada prasilenkdama su 
logika.— Jei atsiminčiau, tada nevertėtų. 

Madam Merl pažvelgė į Izabelę su plačia kaip pasaulis šypsena, 
aprėpiančia visas valstybines sienas. 

— Aš gimiau po mūsų valstybės vėliava. 

— Ji mėgsta paslaptingumą,— tarė ponia Tačit,— čia jos di- 
delė yda. 

— 0,— atsakė madam Merl,— aš turiu daug didelių ydų, bet 
čia, manau, ne yda ir juoba ne didžiausia. Aš atėjau į šį pasaulį 
Bruklino karo laivų statykloje. Mano tėvas tarnavo Jungtinių Vals- 
tijų laivyne ir užėmė tais laikais aukštą postą. Man priderėtų my- 
lėti jūrą, 0 aš jos nekenčiu. Todėl ir negrįžtu į Ameriką. Aš myliu 
žemę; labai svarbu yra ką nors mylėti. 

Izabelei, kaip bešalei liudininkei, ponios Tačit apibūdinimas ne- 
pasirodė taiklus; viešnia buvo raiškaus, guvaus, bičiuliško veido, 
o toks veidas, Izabelės išmanymu, nerodo polinkio į paslaptingumą. 
Jame greičiau galėjai įžiūrėti plačią prigimtį, veržlius polėkius, ir 
nors jis nebuvo klasikinio grožio, neatsispiriamai traukė ir laikė 
akį. Madam Merl buvo aukšta, šviesi, elegantiška moteris; visa 
jos figūra buvo aptaki, bet nė kiek neaptukusi, neapsunkusi. Bruo- 
žai stamboki, bet taisyklingi, darnūs, veido spalva skaisti, sveika. 
Pilkos akys nedidelės, bet spindinčios, kurioms svetimas kvailumas, 
svetimos, anot žmonių, ir ašaros; putnios kaip nubrėžtos lūpos šyp- 
santis kilsterėdavo į kairę, ir daugumai pažįstamų tai atrodė keista, 
kitiems dirbtina, o vienam kitam net labai žavu. Prie pastarųjų 
veikiausiai reikėtų priskirti ir Izabelę. Madam Merl plaukai buvo 
tankūs, šviesūs, šukuosena „klasikinė“, sakytum ji būtų Junona“! 
ar Niobė““, pamanė Izabelė; didelės baltos rankos buvo tobulos 
formos, tokios tobulos, kad ji niekuo jų nepuošė — nenešiojo žiedų 
su brangakmeniais. Kaip matėme, Izabelė iš pirmo palaikė ją pran- 
cūze, bet, ilgiau į ją įsižiūrėjus, greičiau pagalvotum, kad ji vo- 
kietė — aukštos kilmės vokietė, gal austrė, baronienė, grafienė ar 
kunigaikštienė. Ir niekam neateitų į galvą, kad ji iš Bruklino, nors 
vargu ar kas būtų galėjęs užginčyti, jog kitus pritemdantis jos išskir- 

tinumas nesiderina su šitokia kilme. Tiesa, Amerikos vėliava ple- 
vėsavo virš pat jos lopšio, ir gal plazdanti žvaigždžių bei dryžių 
laisvė įdiegė ir jai bebaimį požiūrį į gyvenimą. Ir vis dėlto ji anaiptol 
neplazdėjo kaip ta vėliava, jos laikysena buvo rami, pasitikinti — 
tokia įgyjama tik per didelę patirtį. Tačiau patirtis nepakando jos 
jaunystės, tik ją sušildė, apgludino. Žodžiu, ji buvo stiprių, puikiai 
tramdomų jausmų moteris. O Izabelei toks derinys buvo idealas. 

Mergina apie tai galvojo, joms trims geriant arbatą, bet šią 
ceremoniją gana greitai pertraukė atvykęs iš Londono didysis me- 
dikas, kuris tiesiai buvo atvestas į svetainę. Ponia Tačit išėjo į 
biblioteką su juo pasikalbėti vienu du, ir madam Merl išsiskyrė su 
Izabele ligi pietų. Mintis, jog vėl teks susitikti su šia įdomia moterimi, 
kiek lengvino Izabelei sunkumą, užgulusį visą Gardenkortą. 

Kai ji prieš pietus nulipo į svetainę, ten nieko nebuvo, bet netrukus 
įėjo Ralfas. Jo nerimas dėl tėvo truputį atslūgo, nes seras Metjus 
Houpas į ponoTačito būklę ne taip niūriai žiūrėjo kaip jis pats. Dakta- 
ras patarė kitas tris keturias valandas seselei vienai pabūti su ligoniu, 
todėl Ralfas, jo motina ir pats didysis medikas galės ramiai papie- 
tauti. Tuoj pasirodė ponia Tačit su seru Metjumi, o galiausiai ir ma- 
dam Merl. 

Kol dar jos nebuvo, Izabelė užkalbino apie ją Ralfą, stovinų 
priešais židinį. 

— Sakyk, kas toji madam Merl? 

— Visų galvočiausia moteris, kiek aš pažįstu, neišskiriant net ir 
tavęs, — atsakė Ralfas. 

— Man ji pasirodė be galo maloni. 

— Taip ir maniau, kad tau ji pasirodys be galo maloni. 

— Ar dėl to ją ir pakvietei? 

— Aš jos nekviečiau, kai grįžome iš Londono, net nežinojau, 
kad ji čia. Niekas jos nekvietė. Ji mamos draugė, ir kai mudu 
išvažiavome į Londoną, mama gavo iš jos laiškelį, kad ji Angli- 
joje (paprastai ji gyvena užsienyje, kur visada ilgai pavieši) ir 
norėtų pas mus kelias dienas pasisvečiuoti. Ji iš tų moterų, kurios 
tokius laiškus gali siųsti nesivaržydamos — jos visur laukiamos vieš- 
nios. O apie savo mamą nė nešneku, pasaulyje ja vienintele te- 
sižavi. Jei mama nebūtų tokia, kokia yra (ir kokia būti jai labai 
patinka), ji norėtų būti madam Merl. Tai bent būtų permaina. 

— Ji iš tiesų žavinga, — sutiko Izabelė, — o skambina nuostabiai. 

— Ji viską daro nuostabiai. Ji tobulybė. 

Izabelė dirstelėjo į pusbrolį. 

— Tau ji nepatinka. 

— Nieko panašaus. Kadaise buvau ją net įsimylėjęs. 

— O ji neatsakė tuo pačiu, ir todėl dabar jos nemėgsti. 

— Apie kokį atsaką galėjo būti kalba? Tuomet dar mesjė Mer- 
las buvo gyvas. 

— O dabar miręs? 

— Taip ji sako. 

— Tu ja netiki? 

— Tikiu, nes pagal visas tikimybes taip ir turėjo būti. Madam 
Merl vyrui kito kelio nebuvo. 

Vėl Izabelė dėbtelėjo į Ralfą. 

— Nesuprantu, ką čia kalbi. Sakai viena, 0 galvoji kita. O 
kas buvo mesjė Merlas? 

— Madam vyras. 

— Tu nepakenčiamas. Ar jie turėjo vaikų? 

— Visa laimė, kad jokio vaikelio neturėjo. 

— Laimė? 

— Vaikui laimė. Ji vis vien būtų jį sugadinusi. 

Jau Izabelė trečią kartą žiojosi sakyti, kad jis nepakenčiamas, 
bet jų šneką nutraukė toji dama, kuri ir buvo jų pokalbio tema. 
Jinai skubiai įšlamėjo, atsiprašydama už vėlavimą, segdamasi apy- 
rankę, apsivilkusi tamsiai mėlyno atlaso suknele, atvira balta krūtine, 
neva pridengta įmantraus sidabro vėrinio. Ralfas su perdėtu 
paslaugumu atkišo jai parankę kaip jau atšalęs gerbėjas. 

Net jei dar ir nebūtų atšalęs, dabar jam ne tas būtų buvę galvoje. 
Garsusis medikas, pernakvojęs Gardenkorte, rytą grįžo į Londoną, 
prieš tai pasitaręs su pono Tačito asmeniniu gydytoju ir nusileidęs 
Ralfo prašymui kitą dieną vėl aplankyti ligonį. Kai seras Metjus 
Houpas vėl atvyko į Gardenkortą kitą dieną, jo nuomonė buvo 
mažiau guodžianti; ligoniui per tą parą pablogėjo. Jis geibte nugeibo, 
ir sūnui, nenueinančiam nuo jo patalo, ne kartą dilgtelėdavo, 
kad tėvas jau tik svečias. Vietinis gydytojas, didelės išminties žmogus, 
kuriuo Ralfas slapčia labiau pasitikėjo negu žymiuoju jo kolega, 
nuolatos buvo Gardenkorte; seras Metjus Houpas irgi dar kelis 
kartus apsilankė. Ponas Tačitas retai atgaudavo sąmonę, daug mie- 
gojo, mažai teprašnekdavo. Izabelei, kuri labai norėjo kaip nors 
pagelbėti dėdei, buvo leista budėti prie jo tuo metu, kai kiti 

slaugytojai (ponia Tačit tarp jų buvo viena iš uoliausių) pasitrauk- 
davo pailsėti. Jis jos nepažino, ir Izabelė nuolat savęs klausė: „O 
kas bus, jei jis mirs, man čia besėdint?“ Nuo tokios minties jai 
būdavo neramu ir neimdavo miegas. Kartą jis atmerkė akis ir 
nuovokiai įbedė į ją, bet kai ji priėjo arčiau tikėdamasi, kad jis 
pažins, dėdė vėl nugrimzdo užmarštin. Po to kitą dieną jis atgavo 
sąmonę ilgesniam laikui, bet su juo buvo vienas Ralfas. Senasis 
prašneko, labai nudžiugindamas sūnų, tuoj ėmusį tikint, kad netrukus 
tėvas jau galės sėdėti. 

— Ne, sūnau,— atsakė Tačitas— nebent mane laidotumėte 
sėdintį kaip senovėje... ar senovėje ne sėdinčius laidodavo? 

— Ak tėte, kam tokios šnekos, — burbtelėjo Ralfas.— Nesigin- 
čyk, juk tau jau geriau. 

— Nesiginčysiu, jei taip nekalbėsi,— atsakė senasis.— Negi į 
galą mudu pradėsime apsimetinėti vienas prieš kitą? Mudu niekad 
neapsimetinėjome. Aš su saule negyvensiu, tai jau verčiau mirti nuo 
ligos negu sveikam. O dabar liga taip mane prispaudė, kaip niekada. 
Negi bandysi įtikinėti, kad čia dar ne blogoji? Tai jau būtų 
neištveriama. Nebandysi? Va ir gerai. 

Išdėstęs savo tiesą, jis nurimo, bet kitą kartą budint Ralfui 
senasis vėl grįžo prie tos pačios kalbos. Seselė nuėjo vakarieniauti, 
ir Ralfas liko vienas prie tėvo, paleidęs ponią Tačit, budėjusią nuo 
pietų. Kambarį apšvietė tik kibirkščiuojantis židinys, be kurio šilimos 
paskutiniu metu jau nebuvo apsieinama, ir Ralfo ilgas šešėlis krito 
per sieną ir lubas, keisdamas kontūrus, bet vis toks pat grotes- 
kiškas. 

— Kas čia prie manęs, ar tai tu, sūnau? — paklausė senasis. 

— Taip, tavo sūnus su tavim, tėte. 

— Daugiau nieko nėra? 

— Nieko. 

Ponas Tačitas patylėjo, paskui tarė: 

— Noriu pasikalbėti su tavimi. 

— Ar nepavargsi? — suabejojo Ralfas. 

— Tegu. Prieš akis ilgas poilsis. Noriu pasikalbėti apie tave. 

Ralfas sėdėjo prie pat lovos, pasilenkęs, uždėjęs ranką ant tėvo 
rankos. 

— Verčiau įdomesnę temą pasirinktum. 

— Tu visad buvai įdomus. Aš didžiuojuosi, kad tu toks įdomus 
žmogus. Labai norėčiau, kad ateity ką nors nuveiktum. 

— Jei paliksi mus,— atsakė Ralfas, — aš nieko kito neveiksiu, 
tik gedausiu tavęs. 

— Šito aš labiausiai ir nenoriu; dėl to ir reikia Sasinekėti Turi 
susirasti naujų interesų. 

— Kam ieškot naujų, kai senų per akis. 

Tėvas gulėjo, žiūrėdamas į sūnų; jo veidas jau buvo mirštančiojo 
veidas, bet akys — Danielio Tačito akys. Jis tikriausiai mąstė apie 
sūnaus ateitį. 

— Žinia, dar turi motiną, — tarė ponas Tačitas pagaliau.— Tau 
teks ja rūpintis. 

— Mama puikiai pati savimi pasirūpins, — atrėmė Ralfas. 

— Taip tai taip, — pasakė tėvas, — bet į senatvę ir ji pasiges 
tavo globos. 

— Šito aš jau nesulauksiu. Ji mane pergyvens. 

— Labai gali būti, bet čia dar... ne pasiteisinimas. — Ponas Tači- 
tas nebaigęs sakinio bejėgiškai ir palyginti nuolankiai atsiduso ir 
nutilo. 

— Nesirūpink dėl mūsų,— pasakė sūnus, — tu gi žinai, mes su 
mama gerai sutariame. 

— Sutariate, kai gyvenate katras sau, bet taip — nei šis, nei tas. 

— Jei tavęs nebus, mudu dažniau būsime kartu. 

— Taigi,— pasakė senasis, kažkur mintimis nuklydęs, — negali 
sakyt, kad dėl mano mirties tavo motinos gyvenimas daug pasikeistų. 

— (Gal daugiau, negu tu manai. 

— Na, ji turės daugiau pinigų,— tarė ponas Tačitas.— Aš jai 
paskyriau dalį kaip gerai žmonai. 

— Pagal savo supratimą, ji ir buvo gera, tėte. Tau neteikė jokių 
rūpesčių. 

— O, būna ir malonių rūpesčių, — sušnabždėjo ponas Tači- 
tas.— Kad ir tie, kuriuos tu man sudarei. Bet tavo motina, kai 
sugriuvau, ėmė kur kas mažiau, mažiau... kaip čia pasakius... manęs 
šalintis. Ir, spėju, nujaučia, kad aš tai pastebėjau. 

— Aš jai būtinai pasakysiu; kaip gerai, kad tu apie tai užsi- 
minei. 

— Jai vienas ir tas pats; ne kad man įtiktų, ji taip daro. 
O todėl, kad... kad...— Jis gulėjo, stengdamasis sugalvoti, kodėl ji 
šitaip elgiasi. — Jai taip smagiau. Bet ne apie tai norėjau pakalbėti, — 
pridūrė jis, — o apie tave. Tu būsi turtingas žmogus. 

— Taip, aš žinau,— tarė Ralfas.— Bet tikiuosi, tu nepamiršai, 

apie ką mes kalbėjomės prieš metus — aš tau tiksliai pasakiau, kiek 
man užtenka, ir prašiau likusią dalį skirti vertiems dalykams. 

— Ne ne, nepamiršau. Tuoj pat parašiau naują testamentą. 
Turbūt dar taip nėra buvę, kad jaunas žmogus prašytų sudaryti 
nepalankų sau testamentą. 

— Kodėl nepalankų? — atsakė Ralfas.— Man būtų nepalanku, 
jei turėčiau užsiversti sau ant galvos didelį turtą. Tokios sveikatos 
žmogus kaip aš daug nevalioja išleisti. O jei nieko netrūksta, tai ir gana. 

— "Tau bus gana — daugiau negu gana. Gana ne tik vienam, bet 
ir dviem. 

— Tai jau per daug, — atsakė Ralfas. 

— Ak, nešnekėk taip. Geriausia tau būtų, kai manęs neliks, 
vesti. 

Ralfas nujautė, kur tėvas pakreips kalbą, ir toks patarimas nebuvo 
netikėtas. Jau nuo seno ponas Tačitas kabinosi į tokią išeitį, tarsi 
žadančią sūnui ilgesnį gyvenimą. Ralfas paprastai atsipirkdavo juo- 
kais, bet dabar juokams buvo ne laikas. Jis tik atsilošė kėdėje ir 
pasižiūrėjo į tėvą tokiu pat meiliu žvilgsniu. 

— Jei aš labai laimingai nugyvenau gyvenimą su žmona, kuri 
nelabai mane mylėjo, — nesitraukė tėvas, — tai koks būtum laimingas, 
jei vestum žmoną, nepanašią į ponią Tačit. Panašių į ją mažiau 
negu nepanašių. 

Ralfas vis nieko nesakė, ir tėvas kiek patylėjęs švelniai pra- 
bilo vėl: 

— O kokios tu nuomonės apie savo pusseserę? 

Ralfas krūptelėjo ir per jėgą nusišypsojo: 

— Ar man tai reikia suprasti kaip tavo pasiūlymą vesti Izabelę? 

— Kad ir taip. Ar tau ji nepatinka? 

— Patinka, labai.— Sulig tais žodžiais Ralfas atsistojo ir nu- 
žingsniavo prie židinio. Stabtelėjo, paskui pasilenkė ir nevalingai 
pažarstė ugnį.— Izabelė man labai patinka, — pakartojo. 

— Na va,— tarė tėvas.— Ir aš žinau, kad tu jai patinki. Ji 
man sakė, kad tu jai labai patinki. 

— Ir sakė, kad tekėtų už manęs? 

— Ne, bet ką ji prieš tave galėtų turėti? O tokios nuostabios 
merginos kaip gyvas dar nesu matęs. Ir tau ji būtų gera. Aš daug 
apie tai galvojau. 

— Ir aš, — tarė Ralfas, vėl eidamas nuo židinio atgal prie Io- 
vos.— Aš nesidroviu tau prisipažinti. 

— Vadinasi, tu ją įsimylėjęs? Ir aš nė kiek nesistebiu. Ji tary- 
tum likimo pasiųsta. 

— Ne, aš neįsimylėjęs, bet jei būtų kitokios aplinkybės, įsimylė- 
čiau. 

— A, aplinkybės visada ne tokios, kaip mes norėtume, — atsakė 
senasis.— Jei lauksi rankas sudėjęs tinkamų aplinkybių, nieko 
nepasieksi. Nežinau, ar tau žinoma,— tęsė jis,— bet, manau, nieko 
blogo, jei tokią valandą apie tai išsikalbu. Neseniai vienas žmogus 
pasipiršo Izabelei, bet ji nesutiko už jo tekėti. 

— Žinau, kad ji atsakė Vorbertonui; jis pats man pasipasakojo. 

— Vadinasi, liko galimybė išbandyti laimę kitam. 

— Tas kitas jau išbandė savo laimę Londone ir nieko nelaimėjo. 

— Ar tai tu? — sujudo ponas Tačitas. 

— Ne, jos senas draugas, vargšas žmogus, vien dėl to atvažiavęs 
iš Amerikos. 

— Kad ir kas jis, užjaučiu. Bet tai dar kartą įrodo, kad atviras 
kelias tau. 

— Jeigu taip, mielas tėte, tai tuo skaudžiau, kad negaliu juo 
eiti. Aš nedaug teturiu principų, bet poros jų tvirtai laikausi. Pirma- 
sis, kad pusseserių geriau nevesti. Antrasis, kad žmonėms su iškorė- 
jusiais plaučiais geriau iš viso nevesti. 

Senasis pakėlė nusilpusią ranką ir pamosikavo sau prieš vei- 
dą. 

— Kur tu lenki? Tu žiūri į viską ne iš tos pusės. Pusseserė jau 
ne pusseserė, jei daugiau kaip per dvidešimt jos gyvenimo metų 
nė karto nebuvai jos matęs. Mes visi vienas kito pusbroliai, ir jei 
čia padėtume tašką, žmonių giminė išmirtų. Visai tas pats ir dėl tavo 
plaučių. Tu dabar daug sveikesnis negu bet kada anksčiau. Tau vieno 
dalyko trūksta — normalaus gyvenimo. Daug normaliau yra vesti 
jauną, gražią, mylimą merginą, negu dėl kažkokių iš piršto laužtų 
principų gyventi viengungiui... 

— Aš nemyliu Izabelės. 

— Ką tik sakei, kad būtum pamilęs, jei nelaikytum tai neleistina. 
Aš noriu tau įrodyti, kad čia nieko neleistino nėra. 

— "Tu tik nusikamuosi, mielas tėte, — tarė Ralfas stebėdamasis, 
iš kur tas tėvo atkaklumas ir jėgos.— O kas tuomet bus? 

— O kas bus tau, jei aš tavimi nepasirūpinsiu? Banko krataisi, 
0 už save galvoti neleidi. Sakai, daug kas tave domina, bet aš 
nematau kas. 

Ralfas sukryžiavęs rankas atsilošė kėdėje, susimąstęs žiūrėdamas 
į vieną tašką. Pagaliau sukaupęs drąsą tarė: 

— Mane labai domina pusseserė, bet ne taip, kaip tu linkėtum. 
Aš ilgai negyvensiu, bet tikiuosi dar šiek tiek pratempti ir pamatyti, 
kas iš jos išeis. Ji nė kiek nuo manęs nepriklauso, ir aš mažai galiu 
paveikti jos gyvenimą. Bet labai norėčiau dėl jos ką nors padaryti. 

— O ką tu norėtum padaryti? 

— Įpūsti jos bures. 

— Kaip tai suprasti? 

— Duoti jai galios daryti tai, ko trokšta. Pavyzdžiui, ji nori 
pamatyti pasaulio. Norėčiau papildyti jos piniginę. 

— A, malonu, kad tu apie tai pagalvojai, — tarė senasis.— Ir aš 
pagalvojau — testamente paskyriau jai penkis tūkstančius svarų. 

— Oho! Tu labai geras. Bet aš norėčiau padaryti dar ką daugiau. 

Net liga nebuvo priveikusi finansininko, ir Danielio Tačito veide 
pasirodė užslėptas akylumas, kaip visada, kai jis klausydavosi pasiū - 
lymų, susijusių su pinigais. 

— Aš mielai tai aptarčiau,— nuolaidžiai tarė jis. 

— Matai, Izabelė neturtinga. Mama sakė, kad ji teturi tik porą 
šimtų dolerių per metus. Norėčiau padaryti ją turtingą. 

— O ką tu vadini turtingu? 

— Aš vadinu turtingais tuos, kurie gali patenkinti savo vaizduo- 
tės poreikius. O Izabelės vaizduotė nežabota. 

— Kaip ir tavo, sūnau,— tarė Tačitas, klausydamasis labai 
įdėmiai, bet kiek sumišęs. 

— Tu sakai, kad mano pinigų dviem užteks. Todėl aš prašyčiau: 
būk toks geras ir neapkrauk manęs tuo pertekliumi, o paskirk jį 
Izabelei. Padalink mano palikimą į dvi lygias dalis ir vieną atiduok 
Izabelei. 

— Kad ji leistų juos savo nuožiūra? 

— (Grynai savo nuožiūra. 

— Be jokios išlygos? 

— O kokia čia galėtų būti išlyga? 

— Kad ir tokia, kaip minėjau. 

— Kad ji ištekėtų... už vieno ar kito? Nuo to ją išvaduoti ir yra 
visas mano sumanymas. Jei ji turės savų pajamų, jai nereikės eiti 
už vyro dėl pragyvenimo. Aš ir noriu apdairiai užkirsti šitą kelią. Ji 
trokšta laisvės, ir tavo skirta dalis ją išlaisvins. 

— Ką gi, tu viską apgalvojai,— pasakė ponas Tačitas.— Tik 

ko kreipiesi į mane. Pinigai bus tavo, ir pats galėsi jai atiduoti. 

Ralfas net akis išpūtė. 

— Ak, tėveli, kaipgi aš galiu siūlyti Izabelei pinigus! 

Senasis sunkiai atsiduso. 

— Nesigink, kad jos nemyli! Tai nori, kad aš būčiau tas ge- 
radaris? 

— Taip. Kad tavo testamente būtų atskiras punktas, be jokio 
sąryšio su manimi. 

— Vadinasi, nori, kad surašyčiau naują testamentą? 

— Užtektų tik prirašyti porą žodžių; gali kitąkart, kai stipriau 
pasijusi. 

— Tuomet reikia telegrafuoti ponui Hileriui. Be savo advokato 
aš nieko nesiimsiu. 

— Ponas Hileris bus pas mus rytoj. 

— Jis pamanys, kad mudu apsipykome,— tarė senis. 

— Ko gero, bet tegul sau mano sveikas, — nusišypsojo Ralfas, — 
o kad dar labiau jį įtikinčiau, būsiu su tavim atžarus, tiesiog nesu- 
kalbamas, kaip ne tas. 

Tėvui, matyt, buvo juokinga tokia išmonė, ir jis gulėjo, pratinda- 
masis prie jos. 

— Aš viską padarysiu, ko tik tu paprašysi,— prabilo jis pa- 
galiau,— tik abejoju, ar taip protinga. Sakei norįs įpūsti jos bures, 
bet ar nebijai, kad jos per daug įsipūs? 

— Man būtų smagu žiūrėti, kaip ją neša vėjas! — atsakė Ralfas. 

— Tu taip kalbi, lyg tai būtų vien pramoga. 

— Didžia dalimi taip ir yra. 

— Taip, čia jau ne mano galvai suprasti, — atsidusdamas tarė 
ponas Tačitas.— Dabar jaunimas nebe tas kaip mano laikais. Jei 
man krisdavo į širdį mergina, kai buvau tavo metų, aš vien akimis 
nepasisotindavau. Tokių skrupulų kaip tu neturėjau, nei tokios išmo- 
nės kaip tavo neturėjau. Sakai, Izabelė nori laisvės, o kai bus turtinga, 
jai nereikės tekėti dėl pinigų. Negi manai, kad ji iš tokių? 

— Jokiais būdais. Bet šiuo metu ji beveik visai neturi pinigų. 
Anksčiau tėvas švaistė savo palikimą ir nesiskaitydamas tenkino visus 
jos poreikius. O dabar jai beliko tik trupiniai nuo to puotos stalo, ir 
kokie jie menkučiai, Izabelė dar nepatyrė. Man mama viską 
papasakojo. Izabelė tuo įsitikins, kai viena išeis į platųjį pasaulį, ir 
man bus labai skaudu, kai ji pamatys, jog tiek daug norų turės 
likti nepatenkintų. 

— Aš jai užrašiau penkis tūkstančius. Su jais gerą jų dalį 
gali apmalšinti. 

— Taip, tiesa. Bet ji tuos pinigus per dvejus trejus - metus 
išleis. 

— Manai ją esant šitokią netaupią? 

— Savaime aišku,— atsakė Ralfas giedrai šypsodamasis. 

Visas vargšo pono Tačito akylumas buvo nustelbtas sumišimo. 

— Vadinasi, ji netruktų iššvaistyti ir didesnę sumą, čia tik laiko 
klausimas? 

— O ne... nors iš pradžių ji, ko gero, atleistų vadžias: tikriau- 
siai atrėžtų po dalį seserims. Bet paskui atsipeikėtų, prisimintų, 
jog prieš akis dar visas gyvenimas, ir imtų gyventi pagal savo 
ištėklius. 

— Kur ten, tavo iki panagių apgalvota, — tarė pasiduodamas se- 
nasis.— Kad rūpi ji tau, tai rūpi. 

— Tu man negali prikišti, kad aš toli nuėjau. Tu man linki 
dar toliau eiti. 

— Kad aš jau neišmanau,— atsakė ponas Tačitas.— Nesupran- 
tu tavęs. Man tai atrodo nedora. 

— Nedora, tėte? 

— Kažin, ar protinga duoti žmogui tokį lengvą gyvenimą. 

— Žiūrint kokiam žmogui. Jei žmogus geras, palengvindamas 
jam gyvenimą, tik tarnauji dorybei. Ar yra kas tauriau kaip gražių 
užmojų skatinimas? 

Tėvas nespėjo sekti sūnaus minties ir kurį laiką tylėjo. Paskui 
tarė: 

— Izabelė labai miela būtybė, bet ar tu įsitikinęs, jog ji viso to 
verta? 

— Izabelė verta palankiausios kloties, — atsakė Ralfas. 

— Ką gi,— pareiškė ponas Tačitas,— už šešiasdešimt tūkstan- 
čių svarų turėtų neblogai klotis. 

— Nė kiek neabejoju, jog taip ir bus. 

— Aš, žinoma, padarysiu, kaip tu geidauji,— pasakė senasis.— 
Tik noriu daugmaž suprasti. 

— Mielas tėti, tu dar nesupratai? — švelniai paklausė sūnus.— 
Tai gal geriau nė nebekalbėkim apie tai. Baikime. 

Ponas Tačitas ilgai gulėjo tylėdamas. Ralfas pamanė, kad jam 
nutrūko minties gija. Bet pagaliau jis šviesiu protu paklausė: 

— Štai ką man atsakyk. Ar tau neatėjo į galvą, kad jauna 

mergina su šešiasdešimt tūkstančių svarų gali tapti kraičio medžio- 
tojų auka? 

— Ne daugiau kaip vieno. 

— Kad ir vieno per akis. 

— Teisybė. Bet aš tai numačiau. Rizikos čia esama, tačiau 
ne tokia ji didelė, ir aš rebijau rizikuoti. 

Vargšo pono Tačito akylumą, pirma nustelbtą suglumimo, da- 
bar nustelbė susižavėjimas. 

— Taigi, tavo nuodugniai apgalvota! — pakartojo jis.— Tik man 
neaišku, kas tau pačiam iš viso to. 

Ralfas pasilenkė prie pagalvių, ant kurių gulėjo tėvas, ir švel- 
niai jas palygino; jautė, kad pokalbis jau pernelyg užsitęsė. 

— Man — ką sakiau pradžioj, prašydamas paskirti dalį mano 
pinigų Izabelei: mano vaizduotės poreikių patenkinimas. Bet aš 
nedovanotinai piktnaudžiauju tavo gerumu. 

Kaip ponia Tačit numatė, šeimininkui sergant Izabelė ir madam 
Merl ilgai būdavo kartu, ir jei jos nebūtų susidraugavusios, būtum 
galėjęs sakyti jas kone prasilenkiant su gražaus elgesio taisyklėmis. 
Tačiau abiejų elgesys buvo pagirtinas, be to, jos ir patiko viena kitai. 
Turbūt perdėtume sakydami, kad jos prisiekė amžiną draugystę, ta- 
čiau bent širdyje abi tikėjo su laiku taip būsiant. Izabelė tikėjo visai 
nuoširdžiai, nors vargu ar būtų pripažinusi, jog naujoji pažįstama yra 
jai artima kilniąja, jos įsivaizdavimu, prasme. Ji pati dažnai susimąsty- 
davo, ar yra kada su kuo buvusi artima ir ar būsianti. Ji turėjo susi- 
kūrusi savą draugystės idealą, bet gyvenime jo, kaip ir kitų idealų, 
dar nebuvo radusi, matė, jog ir šis atvejis ne idealus. Bet ji pati sau 
primindavo, jog dėl objektyvių priežasčių idealo negalima sutikti 
tikrovėje. Idealas yra tam, kad juo tikėtum, o ne kad išvystum, tai 
tikėjimo, o ne patirties dalykas. Tiesa, patirtis gali mums pateikti labai 
artimų jo imitacijų, ir išmintis liepia jų neatstumti. Be jokios abejo- 
nės, malonesnės ir įdomesnės moters kaip madam Merl Izabelė dar 
nepažinojo; nebuvo sutikusi žmogaus, kuris būtų taip mažai turė- 
jęs to, kas kliudo draugystei, tai yra savybės atspindėti pačius įkyriuo- 

sius, užsistovėjusius ir įsiėdusius mūsų pačių būdo bruožus. Merginos 
pasitikėjimo vartai dar niekad nebuvo taip plačiai atsivėrę; ji pa- 
sakojosi šiai mielai klausytojai tai, ko dar niekam nebuvo sakiusi. 
Kartais net pati išsigąsdavo savo atvirumo, tarsi mažai pažįstamam 
žmogui būtų davusi raktą nuo savo brangenybių dėželės. Jokio kito 
lobio Izabelė neturėjo, tik dvasinį, tad tuo labiau jį reikėjo rūpestingai 
saugoti. Beje, vėliau ji vis pagalvodavo, jog neverta gailėtis dėl 
kilnių klaidų, ir jei madam Merl neturėjo tų dorybių, kurias Iza- 
belė jai priskyrė, tuo blogiau pačiai madam Merl. Bet ši dama 
tikrai turėjo daugelį puikių bruožų — buvo žavi, simpatinga, protinga, 
išsilavinusi. Maža to (likimas nepašykštėjo suvesti Izabelės su kelio- 
mis jos lyties atstovėmis, kurioms visi tie epitetai būtų lygiai tikę), 
madam Merl buvo reta, pranaši moteris, pranokstanti aplinkinius. 
Pasaulyje daug malonių žmonių, bet ji buvo ne šiaip geraširdė 
prasčiokė ar įkyri šmaikštuolė. Ji mokėjo mąstyti — retas moters 
sugebėjimas, ir savo minčių nepaleisdavo vėjais. Nebuvo abejonių, kad 
mokėjo ir jausti, tuo Izabelė įsitikino, praleidusi su ja pirmąją sa- 
vaitę. Ir tai išties buvo didelis madam Merl talentas, tobuliausia 
Dievo dovana. Gyvenimas ją buvo daug ko išmokęs, buvo jos išjaus- 
tas, todėl Izabelei būdavo smagu su ja šnekėti apie, jos išmanymu, 
rimtus dalykus ir būti suprastai iš pusės žodžio. Tiesa, madam Merl 
emocijos jau buvo nuėjusios praeitin, ji ir pati neslėpė, kad aistrų 
versmė, iš kurios vienu metu -sėmė be atodairos, nebemuša taip 
smarkiai kaip anksčiau. Ji nusiteikė, netgi tvirtai nusprendė ne- 
bepasiduoti jausmams, atvirai prisipažinusi, kad anksčiau dažnai 
pamesdavo galvą, o dabar klauso tik blaivaus proto. 

— Dabar aš daug daugiau samprotauju,— pasakė ji Izabelei, — 
manau, kad esu nusipelniusi tokios teisės. Iki keturiasdešimties ne- 
sugebam to daryti; ligi tol esame per karšti, nelankstūs, per daug 
žiaurūs, be to — dideli neišmanėliai. Man gaila jūsų — dar negreit 
sulauksite keturiasdešimties. Bet, žinia, vieną randame, kitą praranda- 
me; man dažnai ateina mintis, kad po keturiasdešimties žmogus jau 
nesugeba jausti. Nebėra gaivumo, impulsyvumo. Jūs šitas savybes 
išsaugosite ilgiau negu kiti; būtų įdomu jus susitikti po kelerių metų. 
Norėčiau pamatyti, ką gyvenimas padarys iš jūsų. Viena aišku — 
jis jūsų nepagadins. Palamdyti gali gerokai, bet galiu lažintis, kad 
nepalauš. 

Izabelei toks užtikrinimas buvo nelyginant pulkininko patapšnoji- 
mas per petį naujokėliui, dar neatgaunančiam kvapo po pirmo 

susirėmimo, per kurį nepasidarė gėdos. Juk tai buvo autoritetingas 
pripažinimas. O kaip kitaip galėjo paveikti net nereikšmingiausi 
žodžiai moters, kuri į viską, ką tik Izabelė pasipasakodavo, tuoj 
atsakydavo: „O brangute, aš tą patyriau; praeis, kaip viskas kad 
praeina“? Daugį pašnekovų madam Merl gal greičiau būtų suer- 
zinusi,— jos niekuo nebuvo galima nustebinti. Bet Izabelė, nors 
šiaip ir mėgstanti daryti kitiems įspūdį, šiuo sykiu tokio noro neturėjo. 
Ji buvo labai nuoširdi ir labai susidomėjusi išmintingąja savo pokal- 
bininke. Juo labiau kad madam Merl niekada savo apibendrinimų 
neištardavo triumfuodama ar norėdama pasigirti — jie išsprūsdavo 
lyg tarp kitko. 

Gardenkorte nusistovėjo prasti orai; dienos sutrumpėjo, baigėsi 
malonus arbatos gėrimas ant pievelės. Užtat jaunoji mūsų herojė 
namuose neatsišnekėdavo su antrąja viešnia; nepaisydamos lietaus, 
abi damos dažnai patraukdavo pasivaikščioti su apsaugos priemo- 
nėmis, labai ištobulintomis anglų klimato ir anglų genijaus. Madam 
Merl čia viskas patiko, netgi Anglijos lietus. 

— Čia visada tik dulkia, niekad nepliaupia,— sakė ji, — niekad 
tavęs nepermerkia, o tik visur pakvimpa šviežumu. 

Ji tikino, jog Anglijoje negalinti atsiuostyti oro — šioje nepa- 
kartojamoje saloje jis prisigėręs rūko, alaus ir suodžių kvapo, ir 
nors labai keista, tai yra nacionalinis aromatas, glostyte glostantis 
šnerves. Pakėlusi angliško apsiausto rankovę, ji įsikniaubdavo į ją 
nosimi ir gerdavo gryną gaižų vilnos kvapą. Vargšas Ralfas Tačitas, 
vos padvelkus rudeniui, turėjo įsikalinti namuose, per blogą orą 
jis negalėdavo kojos iškelti iš kambario: dažnai stovėdavo prie kurio 
nors lango, susikišęs rankas į kišenes, ir pusiau gailiu, pusiau ironišku 
žvilgsniu lydėdavo Izabelę ir madam Merl, einančias parko alėja 
po dviem skėčiais. Keliai Gardenkorte buvo tokie suplūkti, kad 
net per bjauriausią orą abi damos grįždavo iš pasivaikščiojimo 
sveikai paraudusiais skruostais ir, apžiūrinėdamos dailių ir tvirtų savo 
aulinių batų padus, džiaugdavosi, jog pasivaikščiojimas buvęs nuos- 
tabus. Ligi priešpiečių madam Merl visada būdavo užsiėmusi; Iza- 
belė žavėjosi ir pavydėjo tokio reglamentuoto jos ryto. Mūsų herojė 
buvo laikoma Dievo apdovanota būtybe, ir ji tuo savotiškai di- 
džiavosi, bet madam Merl talentais, sugebėjimais ir pasiekimais gėrė- 
josi tarsi per tvorą žiūrėdama į svetimą sodą. Jai užeidavo noras pa- 
rungtyniauti su ta dama, kuri jai atrodė daugybės sričių pavyzdys. 
„O, kad aš tokia būčiau“,— slapta linkėdavo sau Izabelė, kai jos 

draugė patraukliausiomis pusėmis pasisukdavo į šviesą, ir nejučiomis 
ji kažką išmokdavo iš šio aukšto autoriteto. Taigi neilgai trukus ji 
atsidūrė, kaip sakoma, savo kompanionės įtakoje. „O kas čia blogo, — 
manė ji,— jei ta įtaka gera? Juo daugiau esi geroje įtakoje, juo tau 
geriau. Svarbiausia žiūrėti, kur žengi žingsnį, ir neiškrypti iš tikro 
kelio. O aš, žinoma, taip visada ir elgsiuos. Man nėra ko baikštauti, 
kad imu per daug pasiduoti kitų įtakai, — aš greičiau pernelyg nepa- 
siduodu“. Sakoma, jog mėgdžiojimas yra nuoširdžiausias pataikavi- 
mas; ir jei Žiūrint į draugę Izabelei akys užsidegdavo ar pritem- 
davo, tai ne todėl, kad būtų norėjusi šviesti pati, o kad geriau paš- 
viestų draugei. Madam Merl jai be galo patiko, bet ji gal labiau 
buvo apakinta nei sužavėta. Kartais ji pati savęs klausdavo, ką 
Henrieta Stekpoul pasakytų, kad ji taip vertina šį atskilusį bendros 
jų dirvos vaisių, ir buvo tikra, kad toji ją pasmerktų. Henrieta 
nesižavėtų madam Merl, Izabelė tą aiškiai suprato, nors pati ne- 
žinojo kodėl. Antra vertus, ji buvo beveik įsitikinusi, jog naujoji 
jos draugė, progai pasitaikius, sugebėtų išvysti senąją kokiu gražiu 
kampu: sąmojinga, įžvalgi madam Merl teisingai įvertintų Henrietos 
nuopelnus ir per artimesnę pažintį pademonstruotų tokį taktą, kad 
Henrieta nė nedrįstų lygiuotis. Iš savo praeities ji turėjo viskam 
matą ir iš kurio nors neeilinės savo atminties kampelio ištrauktų 
prabą ir Henrietos vertei nustatyti. „Štai kur didybė,— visu rim- 
tumu svarstė Izabelė, — didžiausia likimo dovana — mokėti apie kitus 
spręsti geriau negu jie apie tave“. O juk tai, gerai pagalvojus, pri- 
dėjo ji, ir yra aristokratiškos padėties esmė. Vien dėl šito verta 
siekti aristokratiškos padėties. 

Gal daugiau nebevardinsiu grandžių Izabelės mąstymo grandi- 
nėje, atvedusioje ją prie išvados, jog madam Merl — aristokratė, 
nors ši dama niekad panašių užuominų nedarė. Ji matė didelių 
įvykių, pažinojo didelių žmonių, bet pati niekad nevaidino didelio 
vaidmens. Ji buvo iš žemės mažųjų; titulai jai nebuvo lemti, ji pui- 
kiai pažinojo šį pasaulį ir dėl savo vietos jame nepuoselėjo jokių 
iliuzijų. Ji buvo sutikusi ne vieną iš likimo išrinktųjų mažumos ir 
puikiai žinojo, kuo jų lemtis skiriasi nuo jos. Bet nors pagal savo 
patikrintą matą ji netiko į diduomenę, Izabelės vaizduotėje buvo 
apgaubta didingumu. Šitokia išsilavinusi, šitokia išsiauklėjusi, tokia 
protinga, paprasta ir niekad to nepabrėžianti galėjo būti tiktai tik- 
ra ledi — argi jos laikysena ne tą patį bylojo? Atrodė, kad visa 
visuomenė jai būtų kažko įsipareigojusi, visais menais ir visom 

dorybėm, o gal greičiau priešingai — visuomenė, net per atstumą, įpa- 
reigojo ją, kad ir kur ji būtų buvus, teikti subtilias paslaugas triukš- 
mingajam pasauliui. Po pusryčių ji atsakinėdavo į plaukte plau- 
kiančius jai laiškus; jos plačia korespondencija Izabelė negalėjo 
atsistebėti, kai juodvi kartais nueidavo į kaimo paštą išsiųsti šūs- 
nį madam Merl laiškų; kaip sakėsi Izabelei, ji turėjo daugiau pažįs- 
tamų negu reikėjo, o apie ką rašyti nuolat atsirasdavo. Ji labai 
mėgo piešti, ir apmesti etiudą jai buvo tas pats kaip pirštines nusi- 
mauti. Gardenkorte ji gaudydavo kiekvieną saulėtą valandėlę ir tuoj 
eidavo į lauką, pasiėmusi dėžutę akvarelės ir sulankstomą kėdutę. 
Kad ji buvo neeilinė pianistė, mes jau patyrėme,— geras to įro- 
dymas buvo ir tai, kad jai atsisėdus prie pianino, kaip ji kas va- 
karą darydavo, aplinkiniai neniurzgėdami atsisakydavo malonumo 
klausytis jos. kalbant. Izabelė, su ja susipažinusi, ėmė gėdytis savo 
muzikinių sugebėjimų, visai juos nurašė; ir tikrai, nors namie buvo 
laikoma apsigimusia pianiste, jai prie klaviatūros atsukus nugarą 
svečiams, tie daugiau pralošdavo negu išlošdavo. Kai madam Merl 
nerašydavo, nepiešdavo, neskambindavo pianinu, tai imdavosi sudė- 
tingų siuvinėjimo raštų ant pagalvių, užuolaidų ar židinio atbrai- 
los patiesalų; ir čia jos drąsus nesukaustytas išradingumas nenu- 
sileisdavo jos adatos miklumui. Dyka ji niekad nesėdėdavo, jei ne- 
užsiimdavo mano išvardintais darbais, skaitydavo (Izabelei atrodė, 
kad ji skaito tik kas „reikšminga“) arba eidavo pasivaikščioti, dėlio- 
davo pasjansą ar šnekučiuodavosi su Gardenkorto gyventojais. Ir 
niekada nepažeisdavo gero tono — niekada nemandagiai nepasišalin- 
davo ir niekada per ilgai neužsisėdėdavo. Savo pomėgių lengva 
ranka imdavosi ir lengva ranka juos atidėdavo; dirbdama galėjo 
kalbėtis, tarsi neteikdama didelės reikšmės tam, ką daro. Savo etiu- 
dus ir rankdarbius išdalindavo, sėsdavo prie pianino ar stodavosi 
nuo jo pagal savo klausytojų pageidavimus, kuriuos neklystamai 
įspėdavo. Žodžiu, ji buvo sektinas Žmogus, smagus, sugyvenamas 
kaip reta. Jei Izabelė matė jos kokį trūkumą, tai nebent tą, kad 
nebuvo natūrali; bet į šį Žodį mergaitė dėjo ne tą prasmę, kad ji 
dirbtina ir pretenzinga — nuo tokių vulgarių ydų ji buvo toli kaip 
nė viena kita moteris — bet kad jos prigimtis buvo pernelyg įsprausta 
į nusistovėjusius rėmus, visi kampai pernelyg aptakūs. Ji buvo pasi- 
dariusi per daug lanksti, per daug prisitaikanti, per brandi ir ne- 
priekaištinga. Trumpiau tariant, buvo toks tobulas „visuomenės pa- 
daras“, kokiu pasidaryti, kaip manoma, turėtų kiekvienas vyras ar 


12. PLB “i 


XIX skyrius 178 


moteris: joje nebebuvo likę netramdomo gaivališkumo, kurio galim 
spėti turėjus net pačius maloniuosius žmones tais laikais, kai už- 
miesčio vilos dar nebuvo atėjusios į madą. Izabelei sunku ją buvo 
įsivaizduoti be draugijos, vieną pačią, ji buvo gyva tik per saitus, 
tiesiogius ar netiesiogius, su kitais mirtingaisiais. Net smalsu darėsi, 
kokią kalbą ji randa su savo siela. Antra vertus, negalima daryti 
išvados, kad jei Žmogus iš paviršiaus patrauklus, tai jau jis ir pavir- 
šutiniškas; tokios išvados jaunystėje mes dar spėjame išvengti. O ne, 
madam Merl nebuvo paviršutiniška. Ji buvo gilios prigimties, ir tas 
prigimties balsas jos elgesyje buvo nė kiek ne silpnesnis dėl to, 
kad ji laikėsi sutartinės raiškos. „O ar kalba nėra sutartinė raiška? — 
mintijo Izabelė.— Ji yra gero skonio ir nesivaiko originalios raiškos 
kaip kiti mano pažįstami“. 

— Jūs tikriausiai daug kentėjote,— nutaikiusi progą, kartą ji 
pasakė savo draugei, atsiliepdama į vieną daug užgriebiančią tosios 
užuominą. 

— Kodėl taip manote? — paklausė madam Merl su smagia šyp- 
sena kaip per mįslių minimą.— Negi aš sugižusi lyg kitų nesuprasta? 

— Ne, bet kartais pasakote tokių dalykų, kokie laimingai pra- 
gyvenusiam žmogui nė į galvą neateitų. 

— Aš ne visada buvau laiminga,— atsakė madam Merl vis dar 
šypsodamasi, bet su apsimestu rimtumu, lyg vaikui sakydama pas- 
laptį. — Tiesiog neįtikėtina! 

Izabelė pajuto tą ironiją. 

— Didelė dalis žmonių man daro tokį įspūdį, lyg niekad ne- 
būtų išgyvenę stipresnių jausmų. 

— Čia tikra teisybė; geležinių puodų neabejotinai daug dau- 
giau negu porcelianinių. Bet patikėkite mano žodžiu, nėra nė vieno, 
kuris neturėtų kokio įbrėžimo, net kiečiausi geležiniai puodai yra 
kiek apibraižyti ar įlenkti. Aš džiaugiuos, kad esu gana tvirta, 
nors, atvirai kalbant, buvau negailestingai aplamdyta ir apdaužyta. 
Bet naudojimui dar tinku, nes buvau sumaniai sukniedyta; stengiuosi 
iš paskutiniųjų išsilaikyti indaujoje — ramioje apytamsėje indaujoje, 
prakvipusioje užsigulėjusiais prieskoniais. Bet kai mane iškels į 
skaisčią šviesą — tada, brangioji, bus baisu! 

Net nežinau, ar šia proga, ar kokia kita, šitaip pakrypus pokalbiui, 
jį pažadėjo kurią nors dieną atskleisti savo istoriją. Izabelė už- 
tikrino, kad su didžiausiu įdomumu išklausys, ir ne kartą jai pri- 
minė šį pažadą. Tačiau madam Merl vis prašė duoti jai atokvė- 

pio, kol pagaliau atvirai pasakė jaunajai savo bendraviešniai, jog 
geriau palūkėti, kol juodvi arčiau pažins viena kitą. O taip būtinai bus, 
nes jų laukia ilga draugystė. Izabelė nusileido, bet vis dėlto pa- 
siteiravo, gal ji nekelianti pasitikėjimo, gal atrodo galinti išduoti 
paslaptį. 

— Ne, ne todėl, jog bijočiau, kad kam nors visko neperpasa- 
kotumėt, — atsakė antroji Gardenkorto viešnia; — aš bijau ko kito — 
kad nepaimtumėte mano istorijos į širdį. Jūsų negailestingas amžius, 
dar pasmerksite mane. 


Tuo tarpu jai mieliausia tema su Izabele buvo Izabelė; madam 
Merl ne šiaip sau rodė susidomėjimą mūsų herojės gyvenimu, jausmais, 
nuomonėmis, ateities planais. Ji skatino ją čiauškėti ir klausėsi jos 
čiauškesio su begaliniu geraširdiškumu. Tai malonino ir skatino 
Izabelę — juk madam Merl pasižino su žymiais žmonėmis, bendravo, 
anot ponios Tačit, su rinktine Europos publika. Izabelė pakilo savo 
akyse, kad jai buvo prielankus žmogus, kuris turi tiek su kuo 
palyginti; gal iš dalies ir norėdama pasimėgauti tokiais palygini- 
mais mergina vis grįždavo prie gausių pašnekovės prisiminimų. 
Madam Merl buvo gyvenusi daugelyje šalių, turėjo ryšių dešim- 
tyje skirtingiausių kraštų. 

— Aš nesigiriu savo išsilavinimu,— sakydavo ji,— bet manau, 
kad Europą pažįstu. 

Ir vieną dieną ji sakė važiuosianti į Švediją pas seną savo draugę, 
kitą — jog dar turėsianti nuvykti į Maltą pas naują pažįstamą. 
Angliją, kur dažnai buvodavo, ji pažino kaip savo penkis pirštus, 
ir Izabelei buvo į naudą išgirsti jos nuomonę apie būdą ir pap- 
ročius šios šalies žmonių, su kuriais „galų gale“, kaip madam Merl 
mėgo sakyti, yra lengviausia gyventi šioje Žemėje. 

— Tu nesistebėk, kad j užsibuvo Gardenkorte paskutinėmis 
pono Tačito valandomis, — įspėjo to pono Žmona savo dukterėčią. — 
Ji niekad neperžengia padorumo ribų. Kitos tokios atžvalgios kaip 
ji nerasi. Man ji daro malonę čia būdama — oho, į kokius namus 
ji atidėjo savo vizitus, — paaiškino ponia Tačit, niekad nepamiršda- 
ma, kad jos pačios visuomeninė padėtis ir reputacija Anglijoje nus- 
mukdavo pora laiptelių žemiau negu kitur.— Ji turi iš ko rinktis, 
prieglobsčio jai nereikia ieškoti. Tik aš paprašiau šį kartą neskubėti, 
kad tu ją geriau pažintum. Man regis, tau labai į sveikatą iš jos 
pasimokyti. Sirina Merl — be priekaištų. 

— Jei jį man nebūtų taip patikusi, jūsų apibūdinimas galėtų 
išgąsdinti, — atsakė Izabelė. 

— Ja visur, net mažiausiame žingsnyje, galima pasikliauti. Aš 
atsivežiau tave čionai ir noriu tau duoti ką galėdama. Tavo sesuo 
Lilė išreiškė viltį, kad aš tau sudarysiu palankias sąlygas. Štai tau 
ir palanki sąlyga, kad suvedžiau su madam Merl. Ji išskirtiniausia 
moteris Europoje. 

— Man ji patinka labiau nei jūsų apibūdinimas, — nenusileido 
Izabelė. 

— Dar tikiesi paieškoti joje kliaučių? Aptikusi, viliuosi, ir man 
neužmirši pranešti. 

— Tai būtų beširdiška jūsų atžvilgiu, — atsakė Izabelė. 

„— Manęs nepaisyk. Bet kad tu nerasi jokios ydos. 

— Gal ir ne. Tik drįstu manyti, jog pro mano akis jos ydos 
nepraslystų. 

— Nėra tokio dalyko pasaulyje, kad ji nežinotų — to, kas verta 
žinoti, — tikino ją ponia Tačit. 

Izabelė po to prasitarė madam Merl, kad ta tikriausiai žinanti, 
jog ponia Tačit neįžiūri jos tobulybėje nė dėmelės. Madam Mer!l 
padėkojusi atsakė: 

— Bet kad jūsų teta, kas neguli ant delno, to ir nemato ar bent 
nenori matyti. 

— Ar norite pasakyti, kad teta nepažįsta jūsų audringosios 
pusės? 

— O ne, mano tamsioji pusė yra pati romioji. Aš tik noriu 
pasakyti, kad jūsų tetai tas yra be priekaištų, kuris niekada ne- 
vėluoja pietų — pas ją pietų. Tarp kitko, anądien, kai grįžote iš 
Londono, aš nevėlavau pietų — laikrodis rodė lygiai aštuonias, kai 
Įėjau į svetainę; tai jūs visi per anksti susirinkote. Tas be priekaištų, 
kuris gavęs laišką tą pačią dieną atrašo, tas, kuris atvažiuodamas 
pas ją į svečius neatsigabena didelio bagažo ir pasistengia nesu- 
sirgti. Ponios Tačit supratimu, dorybė susideda iš tokių dalykų; 
Dievo dovana mokėti ją suskaidyti į šitokius elementus. 

Kaip pastebėjote, madam Merl nesibodėjo drąsiai, atvirai už- 
kliudyti ponios Tačit, bet Izabelė nepajuto jokio kandumo net reikš- 
minguose nutylėjimuose. Merginai nė į galvą neatėjo, kad talen- 
tingoji ir išmoningoji ponios Tačit viešnia priekabiautų prie šeimi- 
ninkės, o tam buvo priežasčių. Visų pirma, ji gaudė jos žodžių atspal- 
vius, antra, madam Merl leido suprasti, kad daug ką dar galėtų 

pasakyti, ir trečia, jei Žmogus nesivaržydamas šneka apie tavo gi- 
minaičius, vadinasi, tai yra malonus ženklas, kad tavimi pasitiki. 
Diena iš dienos tokių savitarpio sutarimo ženklų radosi vis dau- 
giau, bet niekas taip nekrito Izabelei į akis kaip jos draugės noras 
juodviejų pokalbių tema rinktis pačią Izabelę. Nors madam Merl 
neretai paminėdavo ir atsitikimus iš savo gyvenimo, ilgiau ties jais 
neapsistodavo; status egocentriškumas jai tiek pat buvo svetimas, 
Kaip ir lėkštos apkalbos. 

— Aš senas nužydėjęs stabaras,— sakė ji ne sykį, — iš manęs 
tiek įdomumo, kiek iš anos savaitės laikraščio. Jūs jauna, gaivi, 
jūs — šiandiena ir turite kas svarbiausia — dabartį. Kažkada ir aš ją 
turėjau — trumpą valandėlę. Jūs gal ją ilgiau užlaikysite. Tad ver- 
čiau šnekėkime apie jus, man įdomu, kad ir ką sakytumėt. Čia 
jau požymis, jog senstu — man patinka pokalbiai su jaunimu. Turbūt 
tai labai graži kompensacija. Jei širdyje nebėra jaunystės — tai 
nors tegul būna aplinkui ir tuomet mes atjauninam savo akis ir 
jausmus. Žinoma, turime būti atlaidūs jaunimui — esu tikra, kad 
visad būsiu atlaidi. Ir nemanau, kad kada nors imsiu bodėtis seniais, 
turbūt ne, juk yra daug senų žmonių, kuriais aš žaviuosi. Bet 
prieš jaunimą visada lenksiu galvą, prieš jaunimą aš neatsispiriu. 
Taigi duodu jums carte blanche*, galite, jei tinkama, net būti 
įžūli, aš nepaisysiu ir neleistinai jus išpaikinsiu. Aš taip kalbu, lyg 
būčiau šimtametė, ar ne? Jei norit žinoti, tokia ir esu: gimiau prieš 
Prancūzų revoliuciją. Ak, brangioji, je viens de loin**, priklausau 
senam senutėliui pasauliui. Bet apie jį man neįdomu šnekėti, man 
rūpi naujasis pasaulis. Turite man daugiau papasakoti apie Ameriką; 
apie ją neatsiklausau. Aš čia buvau atvežta bejėgis kūdikis, ir juo- 
kinga, gal greičiau gėdinga, kad taip mažai težinau apie tą nuos- 
tabią, siaubingą, dar neregėtą šalį, išties visų didžiausią ir visų 
kitoniškiausią. Tokių kaip aš šiuose kraštuose ne tiek maža, ir 
galiu tvirtinti, jog mes nelemti žmonės. Žmogus turi gyventi savo 
tėvynėje, — kad ir kur ji būtų, ten tavo vieta. Jei mes prasti ameri- 
kiečiai, tai dar prastesni europiečiai — mes čia be vietos. Mes gryni 
parazitai, šliaužiojantys paviršiumi, į šią dirvą neįleidę šaknų. Bent 
privalu tai žinoti ir nepuoselėti jokių iliuzijų. Moteris gal šiaip 
taip ir prisitaiko; mano manymu, moteris niekur neturi savo vie- 


* Čia — neribotas laisves (pranc.). 
** Čia — aš iš praeities (pranc.). 

tos. Bet kur atsidūrusi, turi laikytis paviršiaus ir daugiau ar mažiau 
šliaužioti. Nesutinkate, brangioji? Šiaušiatės? Prisiekiate niekad ne- 
šliaužiosianti? Tiesa, jūsų šliaužiojant nemačiau, jūs esate tiesesnė negu 
gera dauguma vargšelių. Labai puiku, aš manau, jūs niekada ne- 
šliaužiosite. Bet amerikiečiai vyrai... je vous demande un peu*, ką 
jiems čia veikti? Tikrai nepavydėtina jų padėtis — jie taip sten- 
giasi čia įsitvirtinti. Va kad ir vargšas Ralfas Tačitas, kaip jį charak- 
terizuoti? Visa laimė, kad jam džiova; aš todėl sakau visa laimė, 
kad jis bent turi užsiėmimą. Džiova tapo jo carriėre**, suteikė 
tam tikrą padėtį visuomenėje. Visada galima pasakyti: „A, ponas 
Tačitas, jis rūpinasi savo plaučiais, jis puikus klimato žinovas“. O 
kas jis toks būtų be šito? Ponas Ralfas Tačitas, amerikietis, gy- 
venantis Europoje. Tai nieko nereiškia, visiškai nieko. Jie sako: 
„Jis labai išsilavinęs, turi retą senovinių tabakinių kolekciją“. Tik 
kolekcijos ir betrūksta, kad būtum apgailėtinas. Jau vien to žodžio 
negaliu girdėti — tikras absurdas! Senasis Tačitas, vargšas j0 tėvas, 
kitoks; jis asmenybė, ir gana nemaža. Jis atstovauja stambiam ban- 
kui, o tai mūsų laikais nė kiek ne prasčiau už ką nors kita. Bent 
jau amerikiečiui kuo puikiausia karjera. Bet aš vis vien esu tos 
nuomonės, kad jūsų pusbroliui chroniška liga išsigelbėjimas... kol 
ji dar jo nenumarino. Daug geriau negu tabakinės. Manote, jis ką 
nors veiktų, būdamas sveikas, — banke pakeistų tėvą? Abejoju, mie- 
las vaike; vargu ar jį bankas traukia. Tiesa, jūs artimiau jį pažįstate 
negu aš, nors ir aš turėjau progos jį neblogai pažinti; vienintelis jo 
pranašumas tas, kad dėl jo dar galima abejoti. Blogiausias pavyz- 
dys rasi yra mano draugas, mūsų tėvynainis, gyvenantis Italijoje 
(kur jis irgi buvo atvežtas, kai dar savo proto neturėjo) ir be galo 
žavus — kito tokio vyro nesu sutikusi. Būtinai su juo turėsite susi- 
pažinti. Aš judu suvesiu, pati pamatysite, kad nemeluoju. Tai Gil- 
bertas Osmondas, gyvena Italijoje — štai čia jau viskas apie jį pasa- 
kyta, daugiau nėra ko pridėti. Jis nepaprastai protingas žmogus, 
kuriam buvo lemta pasižymėti, bet kaip minėjau, visa jo charak- 
teristika: jis yra ponas Osmondas ir gyvena tout bėtement*** Itali- 
joje. Be karjeros, be vardo, be padėties, be turto, be praeities, be 
ateities, be nieko. Beje, jis lieja akvareles kaip ir aš, tik geriau. 


* Teikitės pasakyti (pranc.). 
** Veikimo dirva (pranc.). 
*++ Paprasčiausiai (pranc.). 

Bet jo akvarelės prastos, ir aš džiaugiuosi. Visa jo laimė — tin- 
gėjimas; tokia tinginystė jau prilygsta tam tikrai padėčiai. Jis gali 
sakyti: „O, aš „nieko neveikiu, mir tinai tingiu; šiais laikais penktą 
ryto neatsikėlęs, nieko nenuveiksi“. Šitaip jis užsitikrina išskirtinę 
padėtį; mat galima pagalvoti, kad jis šį tą nuveiktų, jei tik anksti 
atsikeltų. Apie savo akvareles jis — platesnei publikai — niekad ne- 
šneka, tiek jam gana proto. Bet jis turi dukrelę, labai mielą mer- 
gaitę, apie ją šneka nesustodamas. Jai yra labai atsidavęs, jei būtų 
tokia profesija kaip tėvystė, jis išgarsėtų. Bet vargu ar toks užsiėmi- 
mas geresnis kaip tabakinių kolekcionavimas, gal net menkesnis. 
Papasakokite, kas dedasi Amerikoje,— neatlyžo madam Merl, ir 
tarp skliaustų dera pažymėti, kad ji neišklojo visų šių samprotavimų 
vienu ypu, kaip kad krūvoje patogiau yra pateikti skaitytojui. Ji 
kalbėjo apie Florenciją, kur gyvena ponas Osmondas ir kur ponia 
Tačit turi viduramžių rūmus; apie Romą, kur yra jos pačios nedi- 
delis pied-a-terre* su gan geru senoviniu damastu apmuštais bal- 
dais. Ji kalbėjo apie vietoves, apie žmones ir netgi, kaip dabar 
sakoma, apie problemas; kartais kalbėdavo apie gerąjį senąjį šei- 
mininką ir kiek vilties jam pagyti. Nuo pat pradžių ji sakė, kad maža 
vilties, ir Izabelei krito į akis, kaip ji tvirtai, blaiviai, su išmanymu 
prognozavo jo ligos baigtį. Vieną vakarą ji tiesiai pareiškė, kad jo 
dienos suskaitytos. 

— Seras Metjus Houpas prieš pietus, stovėdamas va čia prie 
židinio, man atvirai, kiek leidžia etiketas, taip ir pasakė,— tarė 
ji. — Tas didysis medikas moka būti malonus. Ne, ne todėl, kad buvo 
su manim atviras. Bet apie tokius dalykus jis moka kalbėti su 
dideliu taktu. Aš jam pasakiau, jog man nesmagu čia būti tokiu 
metu, man rodos, gal net nemandagu, kad bent mokėčiau jį slau- 
gyti. „Pabūkite, pabūkite,— atsakė jis, — jums pareigų atsiras vė- 
liau“. Argi tai ne delikačiai pasakyta, kad vargšas ponas Tačitas 
mus paliks 1r kad aš praversiu, kai reikės paguodos. Nors, tiesą 
sakant, iš manęs nebus jokios naudos. Jūsų teta pati mokės pasi- 
guosti, ji, tik ji viena žinos, kiek jai tos paguodos reikia. Svetimam 
žmogui imtis jai seikėti paguodą — labai subtilus reikalas. Jūsų 
pusbrolis kas kita, jis nežmoniškai gailėsis tėvo. Bet niekados nedrįs- 
čiau raminti pono Ralfo, mūsų ne tokie santykiai. — Madam Merl 
nebe pirmą sykį užsiminė apie neapibrėžtą santykių neaiškumą tarp 


* Laikinas būstas (pranc.). 

Ralfo ir jos; tad Izabelė šiuo kartu pasinaudojusi proga paklausė, 
argi jie nėra geri draugai. 

— Taip. Tik jis manęs nemėgsta. 

— Jūs ką nors jam padarėt? 

— Jokiu būdu. Galima nemėgti ir be priežasties. 

— Jūsų nemėgti? Man rodos, tam reikia rimtos priežasties. 

— Jūs labai gera. Kai imsite manęs nemėgti, žiūrėkite, susiras- 
kite priežastį. 

— Imsiu nemėgt jūsų? To niekada nebus. 

— Ir aš taip tikiuosi, nes jei ko pradedi nemėgt, tai nebegali 
sustoti. Kaip ir jūsų pusbrolis — niekaip negali liautis. Tai prigimta 
antipatija — gal taip ją derėtų pavadinti, kai ji vienpusė. Aš nič- 
nieko prieš jį neturiu, nejaučiu jam jokios pagiežos, kad jis man 
yra neteisingas. Aš trokštu tik teisingumo. Bet, šiaip ar taip, jis yra 
džentelmenas ir nieko negarbingo apie mane nepasakys. Cartes 
sur table!'* — Ir po valandėlės užbaigė.— Aš jo nebijau. 

— Iš tiesų, ko jums bijoti, — pritarė Izabelė ir pridėjo, kad Ral- 
fas reto gerumo žmogus. Tačiau ji prisiminė, kad pirmą kartą užklau- 
susi jo apie madam Merl, išgirdo iš jo tokį atsakymą, kuris šią damą 
galėjo įžeisti, nors tiesmukai nebuvo nieko pasakyta. Tarp jų kažko 
būta, pamanė sau Izabelė, bet toliau nesigilino. Jeigu kas nors 
svarbaus — tai verta pagarbos, 0 jei ne, tai neverta nė smalsumo. 
Nors Izabelė ir buvo žingeidi, iš prigimties nelinko praskleisti sve- 
timų užuolaidų ar dėbčioti į pritemdytus kampus. Žingeidumas jos 
galvoje derinosi su nuostabiu sugebėjimu nieko nežinoti. 

Tačiau kartkartėmis madam Merl pasakydavo tokių dalykų, kad 
nustebusi Izabelė tuosyk išplėsdavo akis, o paskui ilgai perkrati- 
nėdavo jos Žodžius. 

— Nieko nepagailėčiau, kad galėčiau grįžti į jūsų metus, — 
išsprūdo jai su apmaudu, kuris prasišvietė net pro paprastai žaismingą 
jos toną.— O, kad galėčiau pradėti viską iš pradžių, kad gyveni- 
mas man dar būtų prieš akis! 

— Gyvenimas jums dar ir yra prieš akis, — atsakė Izabelė švel- 
niai, net su baugia pagarba. 

— Ne, geriausi metai jau nuėjo, niekais nuėjo. 

— Tikrai ne niekais, — tikino Izabelė. 

— O kaipgi — ką aš turiu? Nei vyro, nei vaiko, nei turto, 


* Kortas ant stalo! (Pranc.) 

nei padėties, nei pėdsakų buvusio grožio, kuriuo niekada nepasi- 
žymėjau. 

— Brangioji ponia, jūs turite daug draugų. 

— Nelabai tuo tikiu! — sušuko madam Merl. 

— O, jūs neteisi. Turite tiek atsiminimų, žavesio, gabumų... 

Madam Merl ją pertraukė: 

— O kas man iš tų gabumų? Nieko, nebent su jų pagalba 
užsimirščiau, kaip nors stumčiau valandas, metus, apsigaudinėdama, 
jog kažką veikiu. O apie mano atsiminimus ir žavesį — kuo ma- 
žiau kalbėsime, tuo geriau. Jūs būsite mano draugė tol, kol rasite 
kur geriau savo draugiškumą pritaikyti. 

— Pamatysite, jog taip nebus, — tikino Izabelė. 

— Taip, aš stengsiuosi neprarasti jūsų.— Ir ji rimtai pažvelgė į 
Izabelę.— Kai sakau, jog norėčiau susigrąžinti jūsų metus, turiu 
galvoje ir jūsų būdo savybes — atvirumą, taurumą, nuoširdumą. 
Tokia būdama, aš ko kito būčiau pasiekusi gyvenime. 

— O ko jūs būtumėt norėjusi pasiekti? 

Madam Merl, kuri sėdėjo prie pianino, su kėdute staigiai apsi- 
suko į Izabelę, paėmė natas ir mechaniškai versdama lapus paga- 
liau atsakė: 

— Siekių aš turėjau tiek ir tiek! 

— Ir jūsų siekiai liko neįgyvendinti? Matyt, jų būta didelių. 

— Labai didelių. Jei papasakočiau apie juos — apsijuokčiau. 

Izabelė svarstė, kokių tų siekių būta, — gal madam Merl norėjo 
karūnos. 

— Nežinau, ką laikote sėkme, bet, mano manymu, jūs daug 
ko pasiekėte. Jūs man — gyva sėkmė. 

Madam Merl šypsodamasi padėjo natas atgal. 

— O kaip įsivaizduojate sėkmę jūs? 

— Jums turbūt pasirodys labai nereikliai. Kai išsipildo jaunystės 
svajonės. 

— 0,— sušuko madam Merl,— nė viena mano svajonė neišsi- 
pildė! Bet jos buvo beribės — tiesiog absurdiškos. Atleisk man, Vieš- 
patie, bet aš ir likau svajotoja! — Ir pasisukusi į pianiną ji ėmė kažką 
didingo skambinti. 

Kitą rytą ji pasakė Izabelei, kad jos sėkmės apibūdinimas labai 
žavus, bet šiurpiai liūdnas. Kur ta sėkmė, tokiu matu matuojant? 
Jaunystės svajonės — jos kerinčios, dieviškos. Bet ar rasi tokį, ku- 
riam jos išsipildė? 

— Man kelios jau išsipildė,— nepabijojo atsakyti Izabelė. 

— Jau? Tai nebent vakarykštės svajonės. 

— Aš dar maža pradėjau svajoti, — nusišypsojo Izabelė. 

— A, jei kalbate apie vaikystės troškimus — rožinį kaspiną ir 
lėlę, kuri užsimerkia ir atsimerkia. 

— Ne, aš ne apie tai kalbu. 

— Ar gal apie klūpantį prieš jus jaunuolį su šauniais ūsais? 

— Ne ne, ir ne apie tai, — primygtinai gynėsi Izabelė. 

Madam Merl pastebėjo jos užsidegimą. 

— Aš jau turbūt atspėjau, ką turite galvoje. Kiekvienos iš mū- 
sų gyvenime būna jaunuolis su ūsiukais. Toks jaunuolis neišven- 
giamas, ir apie tai nėra ko kalbėti. 

1zabelė kiek patylėjo, o paskui prašneko su nepaprastu, jai bū- 
dingu nenuoseklumu. 

— O kodėl nekalbėti? Jaunuolis jaunuoliui nelygu. 

— Jūsiškis, aišku, buvo idealas — tą norite pasakyti? — pak- 
lausė susijuokdama jos draugė.— Jeigu jums pasitaikė lygiai toks 
jaunuolis, apie kokį svajojote, tuomet jus išties lydi sėkmė, sveiki- 
nu iš visos širdies. Tai ko tuomet neišlėkėte su juo į jo pilį Ape- 
ninuose? 

— Jis neturi jokios pilies Apeninuose. 

— O ką jis turi? Bjaurų plytų namą Keturiasdešimtojoje gat- 
vėje? Geriau nė nepasakokite, aš nepripažįstu tokių idealų. 

— Man jo namas ne galvoj, — atsakė Izabelė. 

— Kokia jūs beatodairiška. Kai pragyvensite tiek, kiek aš, su- 
prasite, jog kiekvienas gyvas padaras turi savo kiautą, ir to nega- 
lima išleisti iš domės. Tuo kiautu aš vadinu visą gyvenamą aplinką. 
Nėra nė vieno grynai izoliuoto vyro ar moters; mes visi susidedame 
Iš susispietusių aplink mus priedų. Kas tas mūsų „aš“? Kur prasideda 
ir kur baigiasi? Jis apima viską, kas mums priklauso, ir grįžta atgal 
į mus. Aš žinau, kad nemaža dalis manęs yra drabužiuose, kuriuos 
pasirenku dėvėti. Aš labai gerbiu daiktus! Kitiems žmonėms mūsų 
„aš“ — tai mūsų išraiška: ir namai, ir baldai, ir drabužiai, mūsų 
skaitomos knygos ir palaikoma draugija — visa tai mus išreiškia. 

Čia buvo gryna metafizika, beje, kaip ir kai kurios kitos madam 
Merl jau išsakytos mintys. Izabelei patiko metafizika, bet ji buvo 
nepajėgi leistis paskui savo draugę į tokią drąsią žmogaus asmenybės 
analizę. 

— Aš nesutinku su jumis. Mano kitokia nuomonė. Nežinau, 


187 XIX skyrius 


ar aš pati moku save išreikšti, bet žinau, kad daugiau niekas kitas 
manęs neišreiškia. Mano daiktai man ne matas; greičiau priešin- 
gai — riba, kliūtis, ir visiškai atsitiktinė. Drabužiai, kuriuos, kaip 
sakote, pasirenku dėvėti, anaiptol manęs neišreiškia; neduok Dieve, 
kad taip būtų. 

— Jūs labai gražiai rengiatės, — įterpė tarp kitko madam Merl. 

— (Gal, bet nenorėčiau, kad apie mane pagal drabužius spręs- 
tų. Drabužiai greičiau byloja apie mano siuvėją nei apie mane. 
Visų pirma, jie ne mano laisvai pasirinkti, o primesti visuomenės. 

— Ar jūs mieliau be jų vaikščiotumėte? — pasiteiravo madam 
Merl tokiu tonu, kuris iš esmės ir užbaigė juodviejų pokalbį. 

Turiu atvirai pasakyti, nors tai kiek kirsis su mano pieštu jau- 
natvišku mūsų herojės atsidavimu šiai išsilavinusiai damai, jog Iza- 
belė nė puse lūpų neprasitarė apie lordą Vorbertoną ir buvo lygiai 
tokia pat santūri dėl Kasparo Gudvudo. Tiesa, j. neslėpė, kad jau 
turėjo progos ištekėti. ir netgi davė savo draugei suprasti, kad tai 
buvo labai geros partijos. Lordas Vorbertonas iš Loklio buvo iš- 
važiavęs drauge su seserimis į Škotiją, ir nors jis ne kartą parašė 
Ralfui, teiraudamasis apie pono Tačito sveikatą, merginai laiškais 
nedrumstė ramybės, kaip kad būtų buvę, jeigu jis būtų neišva- 
žiavęs ir lankęsis Gardenkorte pats. Jo savitvarda buvo neprie- 
kaištinga, tačiau Izabelė manė, jog Gardenkorte jis būtų susitikęs 
su madam Merl, o susitikęs būtų pajutęs jai pasitikėjimą ir išsida- 
vęs, kad myli jaunąją jos draugę. Per ankstesniuosius šios damos 
vizitus Gardenkorte, kurie visi buvo daug trumpesni negu šis, lordo 
Vorbertono arba nebūdavo Loklyje, arba jis neatvykdavo pas Tači- 
tus. Todėl nors madam Merl iš pavardės žinojo, kad tai pirmas 
žmogus grafystėje, nė nenumanė jį taikius į ponios Tačit ką tik 
atsivežtos dukterėčios jaunikius. 

— Jums dar maros laiko, — pasakė kartą madam Merl, Iza- 
belei prasitarus truputėlį atviriau, bet toli gražu ne visiškai atvi- 
rai, nors. kaip jau matėme, mergina tarpais ir taip manė per daug 
išsiplepanti.— Gerai, kad dar nežengėte lemtingo žingsnio, kad dar 
jis ateityje. Merginai į naudą atstumti vieną kitą neblogą jaunikį — 
aišku, jei kiti pasitaikys ne prastesni. Atleiskite, jei iš mano kalbos 
pasirodys, kad viską baisiai apskaičiuoju, bet kartais ne pro šalį 
blaiviai pažvelgti į gyvenimą. Tik neatstumkite vien tam, kad at- 
stumtumėt. Tai malonus savo galios parodymas, bet sutikdamas 
žmogus irgi rodai savo galią. Dažnai atstumianti gresia pavojus 

vieną kartą ir prašauti. Man grėsė kitas pavojus — aš per retai 
atstumdavau. Jūs — nepaprasta mergina, ir norėčiau jus pamatyti 
ištekėjusią už ministro pirmininko. Bet stačiai šnekant, jūs nesate 
tai, kas vadinama parti*. Esate labai gražios išvaizdos, labai pro- 
tinga: neeilinė asmenybė. Bet apie žemiškus savo turtus, kaip matyt, 
menkai nutuokiate; iš to, kiek nuspėju, jūsų neslegia didelės pa- 
jamos. Gaila, kad neturite pinigų. 

— Gaila,— atvirai tarė Izabelė, turbūt tą akimirką pamiršusi, 
kad abiem galantiškiems jaunikiams jos neturtas nebuvo didelė yda. 

Nepaisant sero Metjaus Houpo geranoriško patarimo, madam 
Merl nesulaukė paskutiniosios — tokia pono Tačito ligos baigtis 
jau buvo atvirai pripažįstama. Ji buvo prisižadėjusi kitiems žmo- 
nėms ir turėjo tesėti, tad išvažiavo iš Gardenkorto, leisdama suprasti, 
kad prieš palikdama Angliją dar būtinai pasimatys su ponia Tačit 
vėl čia arba Londone. Jos atsisveikinimas su Izabele gal dar labiau 
negu jų susipažinimas bylojo apie naujos draugystės pradžią. 

— Aš iš eilės turėsiu apsilankyti šešiose vietose, bet nesutiksiu 
nieko, kas man būtų taip prie širdies kaip jūs. Tiesa, ten bus seni 
draugai — mano amžiuje neužmezgama naujų draugysčių. Jums 
aš padariau didelę išimtį. Jūsų tikėjimas manimi bus man atpildas. 

Užuot atsakiusi, Izabelė ją pabučiavo, ir nors yra moterų, len- 
gvai dalijančių bučinius — kokių tik bučinių nebūna! — šis švel- 
numas patenkino madam Merl. Po to mūsų mergina būdavo dau- 
giausia viena, su teta ir pusbroliu susitikdavo tik prie stalo, nors 
patyrė, jog iš to laiko, kai ponios Tačit niekur nebūdavo matyti, 
vyro slaugymui ji skyrė mažesnę dalį. Daugiausia ji prabūdavo 
savo kambariuose, kur nebuvo leidžiama įeiti netgi dukterėčiai, — 
matyt, užsiėmusi kuo nors paslaptingu ir nenuspėjamu. Prie stalo 
ji buvo rimta, tyli, ir tas iškilmingumas buvo ne poza, o ėjo iš daug 
giliau. Izabelė spėliojo, gal teta atgailauja piktnaudžiavusi sava- 
rankiškumu, nors jokių išorinių požymių nebuvo — nei ašarų, nei 
atodūsių, nei perdėto uolumo,— niekur nepamestas saikas. Matyt, 
ponia Tačit jautė paprastą poreikį viską permąstyti, susumuoti; ji 
turėjo moralinių sąskaitų knygelę — su tiesiomis grafomis ir aštrio- 
mis plieno sąsagomis, kurioje užlaikė pavyzdinę tvarką. Garsiai iš- 
sakydavo tik tokias mintis, kurios, bent jos manymu, turėjo praktinę 
reikšmę. 


* Partija (pranc.). 

— Jei būčiau tai numačiusi, nebūčiau tau siūliusi drauge va- 
žiuoti, — tarė ji Izabelei, madam Merl išvykus.— Būčiau palaukusi 
1r kitais metais parsikvietusi. 

— Tuomet aš nebūčiau su dėde susipažinusi. Mano laimė, kad 
dabar atvažiavau. 

— Taip tai taip, bet ne tam aš tave vežiausi į Europą, kad su 
dėde supažindinčiau. 

Labai teisingai pasakyta, pamanė Izabelė, tik nelabai laiku. Da- 
bar ji turėjo kada apie tai ir apie kitką pagalvoti. Kasdien viena 
eidavo pasivaikščioti ir valandų valandas prasėdėdavo bibliotekoje, 
vartydama knygas. Be kita ko, jos mintys vis sukosi apie Hen- 
rietą Stekpoul, su kuria reguliariai susirašinėjo, ir jos nuotykius. 
Izabelei draugės asmeninių laiškų stilius labiau patiko negu skir- 
tų „Intervjueriui“; jai atrodė, jog ir viešieji Henrietos laiškai būtų 
puikūs, jei nebūtų spausdinami. Henrietos reikalai, netgi asmeniniai, 
ne taip gerai klostėsi, kaip ji norėjo; privatus anglų gyvenimas, kurį 
taip troško aprašyti, nutoldavo kaip ignis fatuus*. Ledi Penzl pa- 
kvietimo dėl neaiškių priežasčių ji taip ir negavo; vargšelis ponas 
Bentlingas, nepaisant viso jo draugiškumo ir sumanumo, niekaip 
neįstengė paaiškinti, kur galėjo pasimesti raštas, akivaizdžiausiai jai 
išsiųstas. Jis aiškiai buvo paėmęs į širdį Henrietos reikalus ir jautėsi 
turįs kaip nors atlyginti už neįvykusį vizitą į Bedfordšyrą. „Jo nuo- 
mone, man vertėtų nukeliauti į kontinentą, — rašė Henrieta, — o 
kadangi pats žada ten važiuoti, manau, kad jo patarimas nuoširdus. 
Jis vis klausia, kodėl aš nenoriu susipažinti su prancūzų gyvenimų, ir 
man iš tikro smalsu pamatyti Naująją respubliką“*. Ponui Bentlin- 
gui Respublika nė kiek nerūpi, bet jis šiaip ketina nuvažiuoti į 
Paryžių. Turiu pripažintū, kad jis labai atidus, — bent vieną mandagų 
anglą sutikau. Aš vis sakau ponui Bentlingui, jog jam derėjo gimti 
amerikiečiu, ir kad matytum, koks jis tuo patenkintas. „O, tikrai“,— 
sušunka jis kaskart, kai apie tai užsimenu“. Po kelių dienų Henrieta 
parašė nutarusi vykti į Paryžių gale savaitės, ir ponas Bentlingas 
pažadėjęs ją palydėti — ko gero, net ligi pat Duvro. Ji lauksianti 
Paryžiuje, kol Izabelė atvažiuos, pridūrė Henrieta; ji rašė taip, 
tarsi Izabelė būtų sumaniusi viena keliauti po Europą, o apie ponią 
Tačit neužsiminė nė žodžio. Turėdama galvoje Ralfo susidomėjimą 
savo drauge, Izabelė parodydavo ištraukų iš Henrietos laiškų pus- 


* Zaltvykslė (lot.). 

broliui, kuris bemaž susirūpinęs sekė „Intervjuerio“ atstovės veiklą. 

— Man rodos, jai geriau nė būti negali — važiuos į Paryžių 
su buvusiu ulonu! Jei aprašys šį epizodą, bus jos žurnalui puikiausia 
medžiaga. 

— Žinoma, gal tai per drąsu atrodo,— atsakė Izabelė,— bet 
jei manai, kad Henrietos atžvilgiu tokia kelionė nėra visai nekal- 
ta, labai klysti. Jos niekada nesuprasi. 

— Atsiprašau, bet aš ją puikiai suprantu. Iš pradžių nesupra- 
tau, bet dabar turiu savo požiūrį. Tik kažin, ar Bentlingas turi; 
dar jo gali laukti daug netikėtumų. O aš taip suprantu Henrietą, 
lyg pats būčiau ją sutvėręs. 

Tuo Izabelė anaiptol nepatikėjo, bet daugiau jam nepriešta- 
ravo, nes:tomis dienomis su pusbroliu stengėsi būti kuo atlaidesnė. 
Vieną pavakarę, nepraėjus nė savaitei po madam Merl išvykimo, 
ji sėdėjo bibliotekoje, atsivertusi knygą, bet jos neskaitė. Ji buvo 
įsitaisiusi gilioje nišoje prie lango, pro kurį žiūrėjo į permirkusį tuš- 
čią parką; biblioteka buvo fligelyje, esančiame stačiu kampu su namo 
fasadu, ir jai buvo matyti dvivietė daktaro karieta, jau dvi valandas 
laukianti prie durų. Krito į akis, kad daktaras užgaišo, bet pagaliau 
jis pasirodė portike, pastovėjo, maudamasis pirštines, nudėręs žvilgsnį 
arkliui į kelius, paskui įlipo į karietą ir nuvažiavo. Izabelė nepa- 
kilo dar pusvalandį; visame name buvo tylu tylu. Taip tylu, kad kai 
galiausiai išgirdo lėtus žingsnius ant storo kilimo, ji kone krūptelėjo. 
Staigiai atsigręžė nuo lango ir pamatė stovintį Ralfą Tačitą, rankas 
kaip visad susikišusį į kišenes, bet nuolatinė užslėpta šypsena jo 
veide buvo užgesusi. Izabelė pašoko, šiuo judesiu bei žvilgsniu klaus- 
dama Ralfą. 

— Viskas, — atsakė jis. 

— Nejaugi mano dėdė?..— ji pusiau žodžio nutilo. 

— Prieš valandą mano tėvelis mirė. 

— Ak mano vargšas Ralfai! — tyliai sukūkčiojo ji ir ištiesė į 
pusbrolį abi rankas. 

Praėjus porai savaičių madam Merl kabrioletu privažiavo prie 
namo Vinčesterio skvere. Išlipdama tarp valgomojo langų. ji pas- 
tebėjo didelę, dailią, ką tik juodai nudažytą lentelę, ant kurios baltavo 
užrašas: „Šis didingas neapmokestinamas namas parduodamas“ ir 
greta pavardė agento, į kurį reikia kreiptis. „Jie išties laiko negaišta, — 
pamanė viešnia, pabeldusi “dideliu variniu bilduku ir laukdama, 
kol jai atidarys.— Tai bent praktiška šalis!“ Ir viduje, lipdama į 
svetainę, aplink matė išsižadėjimo žymes: paveikslai nukabinti nuo 
sienų ir padėti ant sofų, langai pliki, be užuolaidų, grindys be kilimų. 
Netrukus jos sutikti išėjo ponia Tačit ir keliais žodžiais perspėjo, 
kad už visus užuojautos žodžius ji iš anksto dėkojanti. 

— Aš žinau, ką pasakysite,— kad jis buvo labai geras žmogus. 
Bet aš tai žinau geriau nei kiti, nes daviau jam daugiausia progų 
tą parodyti. Tuo aš buvau tikrai gera Žžmona.— Ponia Tačit pri- 
dėjo, kad į pabaigą vyras, matyt, irgi tą pripažino.— Jis pasielgė 
su manimi labai dosniai, — tarė ji.— Nesakau, kad dosniau, negu 
tikėjausi, nes aš nieko nesitikėjau. Jūs gi žinote, kad aš paprastai 
nieko iš nieko nesitikiu. Bet jis, kaip spėju, sumanė įvertinti tą 
aplinkybę, jog ilgai gyvendama užsienyje ir sukiodamasi — ką čia 
slėpti — tarp svetimų, niekam kitam neparodžiau nė menkiausio 
palankumo. 

„Vien tik sau“,— užbaigė madam Merl, bet ši jos mintis nebuvo 
pasakyta garsiai. 

— Savo vyro niekada neaukojau dėl kito. 

„O ne,— pamanė sau madam Merl,— dėl kito tu niekad nė 
piršto nepajudinai!“ 

Šios nebylios pastabos padvelkė cinizmu, kuris prašosi paaiški- 
namas, tuo labiau kad jis pjaunasi su mūsų — gal kiek paviršuti- 
nišku — ligi šiol susidarytu įspūdžiu apie madam Merl būdą ir su 
tikslesniais ponios Tačit biografijos faktais; tuo labiau dar ir dėl 
pagrįsto madam Merl spėjimo, kad paskutinė jos draugės frazė buvo 
taikoma grynai jai. Mat vos peržengusi Vinčesterio skvero namų 
slenkstį ji pajuto, jog pono Tačito mirtis turėjo tam tikrų pasek- 
mių, ir tos pasekmės praturtino nedidelį ratą žmonių, į kurių skai- 
čių ji pati neįėjo. Žinia, toks įvykis nebūna be pasekmių, ir vie- 
šėdama Gardenkorte ji ne kartą bandė jas įsivaizduoti. Bet vienas 
dalykas yra numatyti mintyse, kas bus, o kitas — pajusti tai realy- 

bėje. Mintis apie turto — ji vos nepavadino laimikio — padalijimą 
dabar prislėgė ją, ir tai, kad ji buvo išskirta, ją erzino. Toli gražu 
nenoriu sakyti, kad ji — viena iš nepasotinamų burnų ar pavy- 
džių širdžių, tačiau, kaip sužinojome, jos turėta troškimų, kurie taip 
ir liko nepatenkinti. Paklausta ji su malonia ir išdidžia šypsena 
būtų pasakiusi, jog visiškai neturi jokių pretenzijų į pono Tačito 
palikimo dalį. „Tarp mūsų gyvenime nieko bendro nebuvo, — būtų 
atsakiusi ji.— Ničnieko, vargšelis!“ — ir spragtelėjus pirštais. Pas- 
kubėsime pridėti, kad jei tą valandėlę ją ir buvo pagavęs nesvei- 
kas noras, ji labai saugojosi neišsiduoti. Galų gale ji buvo neabe- 
jinga tiek ponios Tačit laimėjimams, tiek praradimams. 

— Jis man užrašė šitą namą, — tarė naujoji našlė, — bet aš, aiš- 
ku, čia negyvensiu; manasis Florencijoje daug geresnis. Testamentas 
buvo paskelbtas tik prieš tris dienas, bet aš jau paprašiau, kad namą 
parduotų. Taip pat man atitenka dalis kapitalo banke, tik nelabai 
susigaudau, ar būtina ją čia laikyti. Jei ne, aš, žinoma, išsiimsiu. 
Savaime suprantama, Ralfui liko Gardenkortas; bet kažin, ar pa- 
jėgs jį išlaikyti. Be abejonės, Ralfas gavo didelį palikimą, nors 
tėvas nemažai pinigų paskyrė kitiems; būrys trečios eilės pusseserių 
Vermonte gavo po dalį. Tiesa, Ralfas labai prisirišęs prie Garden- 
korto, ir su tarnaite bei sodininko pagalbininku galėtų vasarą ten 
gyvent. Vyro testamente vienas punktas yra išskirtinis, — pridūrė 
ponia Tačit.— Mano dukterėčiai jis užrašė krūvą pinigų. 

— Krūuvą pinigų! — negarsiai pakartojo madam Merl. 

— Izabelei teko maždaug septyniasdešimt tūkstančių svarų. 

Madam Merl sėdėjo sugniaužusi rankas ant skreito, sulig šiais 
žodžiais pakėlė jas vis neatgniauždama ir prispaudė prie krūtinės, o 
jos akys išsiplėtusios įsmigo į draugės akis. 

— O, su galva mergina! — sušuko ji. 

Ponia Tačit dėbtelėjo į ją. 

— Ką tuo norite pasakyti? 

Madam Merl iškart paraudo ir nuleido akis. 

— Aišku, tik su gera galva pasieksi tokių laimėjimų, nepadėjęs 
jokių pastangų. 

— Ji tikrai nedėjo jokių pastangų. Ir nėra ko šnekėti apie kokius 
laimėjimus. 

Madam Merl ką ištarusi nesitraukdavo, tokių negrabių klaidų ne- 
darydavo; ji laikydavosi savo žodžių, tik gudriai juos pakreipdavo į 
palankesnę šviesą. 

— Mano miela draugė Izabelė vargu ar būtų gavusi septyniasde- 
šimt tūkstančių svarų palikimo, jei nebūtų žaviausia mergaitė visame 
pasaulyje. O jos galva — irgi dalis žavesio. 

— Esu tikra, kad ji nė nesapnavo, jog mano vyras jos nepamirš; 
net ir aš nesapnavau, nes jis man niekad neprasitarė apie savo keti- 
nimus, — pasakė ponia Tačit.— Ji neturėjo jokio pagrindo ko nors iš 
jo tikėtis, — kad ji mano dukterėčia, jam menka rekomendacija. Ko 
ji pasiekė, pasiekė nejučiomis. 

— 0,— pritarė madam Merl,— didžiausios pergalės taip ir lai- 
mimos! 

Ponia Tačit nutylėjo savo nuomonę. 

— Mergaitės laimė, nesiginčiju. Bet kol kas ji tiesiog negali atsi- 
kvošėti. 

— Norite pasakyti, kad ji nežino, ką veikti su tokiais pinigais? 

— Nemanau, kad ji apie tai būtų susimąsčiusi. Ji apskritai nežino, 
ką galvoti. Tarsi jai už nugaros būtų iššovusi patranka, ir ji dabar 
grabaliojasi, ar liko sveika. Prieš tris dienas vyriausias testamento 
vykdytojas pats teikėsi apsilankyti ir jai pranešti. Jis man paskui pa- 
pasakojo, jog po trumpos jo kalbos ji prapliupo verkti. Visas kapitalas 
liks banke, bet ji galės imti procentus. 

Madam Merl palingavo galvą jau su visai geraširdiška ir supra- 
tinga šypsena. 

— Tiesiog nuostabu! Du tris kartus išsiėmusi procentus, apsi- 
pras.— Po trumpos tylos jį ūmai paklausė:— O ką jūsų sūnus apie 
tai mano? 

— Jis išvažiavo iš Anglijos, dar neperskaičius testamento: pri- 
baigtas nuovargio, rūpesčių, išskubėjo į pietus. Dabar keliauja į Riv- 
jerą, dar iš jo negavau laiško. Jis niekada neprieštaraus tėvo valiai, 
kad ir kokia ji būtų. 

— Rodos, sakėte, jog Ralfo dalis buvo apkarpyta? 

— Vien jo paties pageidavimu. Žinau, kad jis įkalbinėjo tėvą 
nepamiršti giminių Amerikoje. Jis niekur savęs nekiša kaip pirmo 
asmens. 

— Svarbu, ką jis laiko pirmu asmėniu! — tarė madam Merl. 
Įbedusi akis į grindis, pasėdėjo susimąsčiusi. Pagaliau jas pakeldama 
paklausė: — O ar man bus leista pamatyti laimingąją jūsų dukte- 
rėčią? 

— Kodėl ne, tik ji nepadarys laimingos įspūdžio. Tas tris dienas 
ji rimta it Čimabujo madona'“'! — Ir ponia Tačit paskambino tarnui. 

Netrukus pasiųstas liokajus pakvietė Izabelę, ir ji atėjo; jai pasi- 
rodžius, madam Merl pagalvojo, jog ponios Tačit palyginimas taiklus. 
Mergaitė buvo išbalusi, liūdna, o gedulo rūbas tik dar labiau tai pa- 
brėžė, bet giedra šypsena vėl nušvito veide, pamačius madam Meri, 
kuri tuoj žengė prie jos, uždėjo ranką ant mūsų herojės pečių ir, 
pažvelgusi iš arčiau, pabučiavo, tarsi grąžindama bučinį, gautą iš jos 
Gardenkorte. Tuo tarpu tai buvo vienintelė ir nepaprastai taktiška 
viešnios užuomina apie jaunosios savo draugės paveldėjimą. 

Poniai Tačit Londone nebuvo ko laukti namo pardavimo. Iš baldų 
atsirinkusi tuos, kuriuos žadėjo perkraustyti į savąją buveinę, visa 
kita pavedė išparduoti aukcionieriui ir iškeliavo į kontinentą. Šioje 
kelionėje su ja jau, aišku, važiavo ir dukterėčia, kuri turėjo daug 
laisvo laiko pamatuoti, pasverti ar kaip kitaip aprėpti tą laimės griūtį, 
su kuria netiesiogiai ją pasveikino madam Merl. Izabelė kaskart ki- 
toje šviesoje susi mąstydavo apie naujus gyvenimo išteklius, kaskart vis 
kitoje šviesoje juos pamatydama, bet mes dabar neseksime jos minčių 
eigos ir nesiaiškinsime, kodėl savo turto suvokimas ją taip prislėgė. 
Šis nesugebėjimas džiaugtis truko neilgai — gana greitai ji nusprendė, 
jog būti turtingai yra stiprybė, kuri duoda galią veikti, o veikti yra 
saldu. Veiklumas yra nelemto silpnumo — ypač moteriško — išga- 
ninga priešingybė. Jauno gležno žmogaus silpnumas gal yra net dory- 
bė, bet galų gale, tarė sau Izabelė, yra ir didesnių dorybių. Tiesa, tuo 
metu nebuvo ką labai veikti — tik sykį nusiuntė vieną čekį Lilei, o 
kitą vargšei Editai, bet ji mėgavosi būsimais tyliais mėnesiais, kuriuos 
dėl savo gedulo rūbų ir tetos našlystės turės leisti abi drauge. Įgijusi 
galios Izabelė surimtėjo; žiūrėjo į tą galią su švelniu įniršiu, bet nes- 
kubėjo eikvoti... Tą pradėjo daryti apsistojusi su teta kelioms savai- 
tėms Paryžiuje, ir jos pasirinktas kelias, žinoma, pasirodė kuo bana- 
liausias. Bet kito ko ir neveiksi mieste, žavinčiame visą pasaulį savo 
parduotuvėmis, į kurias ją stumte stūmė ponia Tačit, nes, dukterėčiai 
virstant iš pelenės karalaite, jai labiausiai rūpėjo buitinė pusė. 

— Tu dabar turtinga, tai mokėk tą vaidmenį atlikti, gerai at- 
likti, — trumpai drūtai tarė ji ir dar paaiškino, jog pirmiausia jos pa- 
reiga pasistengti, kad ją suptų vien gražūs daiktai. — Tu dar nemoki, 
kaip su tokiais daiktais elgtis, bet privalai išmokti, — tęsė ji. Tokia 
antroji Izabelės pareiga. Izabelė neprieštaravo, nors šios pareigos neį- 
žiebė jos vaizduotės; ji geidė plačių galimybių, bet ne tokias turėjo 
galvoje. 

Ponia Tačit retai keisdavo savo planus ir kadangi dar prieš vyro 

mirtį buvo nusiteikusi dalį žiemos praleisti Paryžiuje, nematė, kodėl 
turėtų atimti sau, o tuo labiau dukterėčiai tokią progą. Nors, savaime 
suprantama, juodvi gyvens visų šalindamosios, bet vis dėlto ji galės 
be ypatingų ceremonijų pristatyti dukterėčią nedideliam ratui tėvy- 
nainių, įsikūrusių netoli Eliziejaus laukų. Su dauguma iš šios ameri- 
kietiškos bendruomenės ponia Tačit bičiuliavosi, su jais ją rišo sava - 
noriška tremtis, pažiūros, laisvalaikis, nuobodulys. Izabelė matė, kaip 
uoliai jie lanko tetą viešbutyje, ir smerkė juos su griežtumu, kurį 
galima paaiškinti jos tuometiniu egzaltuotu žmogaus pareigos supra- 
timu. Ji nusprendė, kad tų Amerikos išeivių gyvenimas tegu praban- 
gus, bet tuščias, ir užsitraukė jų nemalonę, pasakydama tai giedromis 
sekmadienio pavakarėmis, kai jie lankė vieni kitus. Ir nors jos klau- 
sytojai, anot jų virėjų bei siuvėjų, buvo auksinės širdies žmonės, vie- 
nas kitas iš jų padarė išvadą, kad jos gudrūs, kaip visi pripažino, 
išvedžiojimai toli gražu neprilygsta naujosioms pjesėms. 

— Jūsų visų čia šitaip gyvenama, bet kur jūs einate? — išdrįso ji 
paklausti. — Niekur nenueisite, ir, manyčiau, toks gyvenimas jums 
turėtų labai nusibosti. 

Ponios Tačit nuomone, toks klausimas buvo vertas Henrietos 
Stekpoul. Tuodvi damos rado Henrietą Paryžiuje, ir Izabelė nuolat 
su ja susitikinėjo; tad ponia Tačit ne veltui tarė sau, kad jeigu dukterė- 
čia neturėtų proto pati ką nors panašaus sugalvoti, galėtum ją įtar- 
ti pasiskolinus tokią frazę iš savo draugės žurnalistės. Pirmą kartą 
Izabelė šitaip prašneko, abiem damoms svečiuojantis pas ponią Lijus, 
seną ponios Tačit draugę ir vienintelę paryžietę, pas kurią šiuo metu 
ji lankydavosi. Ponia Ljus gyveno Paryžiuje nuo Liudviko Pilypo“? 
laikų; k mėgdavo juokais sakyti, jog priklausanti 1830 metų žmo- 
nėms“", nors dažnas to juoko nesuprasdavo. Tuomet ponia Ljus 
paaiškindavo: „O taip, aš — iš romantikų“; gerai kalbėti prancūziškai 
ji taip ir neišmoko. Sekmadieniais pavakary ji būdavo namie, apsupta 
simpatingų, paprastai vis tų pačių savo tėvynainių. Teisybę sakant, 
ir kitomis dienomis ji būdavo namie, tame mažame, pilname pagalvė- 
lių Žavingojo miesto kampelyje, kur su stebėtinu tikslumu buvo atkū- 
rusi savo gimtosios Baltimorės namų dvasią. Todėl gerbiamam jos 
vyrui ponui Ljusui, aukštam, liesam, žilsterėjusiam, glotniai susišuka- 
vusiam džentelmenui su skrybėle ant pat viršugalvio, likdavo tenkin- 
tis grynai platoniškomis pagyromis apie Paryžiaus „prasiblaškymus“, 
tariant jo žodžiais, nors niekaip negalėdavai suprasti, nuo kokių darbų 
jam reikėdavo prasiblaškyti. Vienas iš jų buvo kasdien nueiti į ameri- 

kiečių banke esantį paštą, kone tokią pat draugišką ir šnekią vietą 
kaip Amerikos provincijos miestelyje. Valandą (gražiu oru) jis pra- 
sėdėdavo kėdėje Eliziejaus laukuose, o pietaudavo, itin gerai, savo 
valgomajame išvaškuotomis grindimis, kurių blizgesiui, kaip su di- 
džiausiu pasitenkinimu manė ponia Ljus, neprilygo nei vienos grindys 
visoje Prancūzijos sostinėje. Retkarčiais jis su pora draugų pie- 
taudavo Cafe Anglais, ir tuomet jo talentu išrinkti patiekalus neatsi- 
džiaugdavo jo draugai ir neatsižavėdavo pats metrdotelis. Daugiau 
užsiėmimų jis kaip ir neturėjo, bet tie puošė jo gyvenimą kone pusę 
šimtmečio ir neabejotinai pateisindavo dažnus jo pareiškimus, kad nėra 
kito tokio miesto kaip Paryžius. Jokiame kitame mieste — tokiomis ap- 
linkybėmis — ponas Ljusas nebūtų galėjęs sakyti, jog gyvenimas pui- 
kus. Kur rasi kitą tokį miestą kaip Paryžius! Bet, reikia pripažinti, 
pono Ljuso nuomonė apie šią prasiblaškymų vietovę dabar nebebuvo 
tokia gera kaip anksčiau. Išskaičiuojant, kaip jis leido laiką, nederėtų 
pamiršti jo apmąstymų apie politiką, nes ne viena valanda, iš pavir- 
šiaus atrodanti tuščiai stumiama, buvo jų suglemžiama. Kaip ir dauge- 
lis jo tėvynainių, ponas Ljusas buvo nuoseklus, gal greičiau užkietėjęs 
konservatorius ir nepritarė pastarojo meto Prancūzijos vyriausybei '. 
Netikėjo, kad ji ilgai išsilaikys, ir metai iš metų tvirtino, jog čia pat jos 
galas. „Prancūzus, gerbiamasis, reikia stipriai laikyti, laikyti tvirta ran- 
ka, tvirtu geležiniu kumščiu“, — mėgdavo kartoti jis, 0 geros, įspū- 
dingos ir išmintingos valdžios idealas jam buvo nuverstoji imperija. 
„Paryžius toli gražu nebe tas kaip imperatoriaus laikais; jis mokėjo 
suteikti miestui žavesio“, — tvirtindavo ponas Ljusas poniai Tačit, ku- 
žmogus perplauki tą klaikų Atlantą tam, kad vėl atsidurtum res- 
publikoje. 

— O, ponia, sėdėdamas Eliziejaus laukuose priešais Pramonės 
rūmus, aš septynis kartus per dieną matydavau pravažiuojant rūmų 
karietas iš Tiuilri'“ ir atgal. O vieną sykį, pamenu, net devynis. O ką 
dabar išvysi? Ką čia šnekėti, nebėra tos didybės. Napoleonas žinojo, 
ko prancūzams reikia, ir kol jie neatkurs imperijos, virš Paryžiaus, 
virš mūsų Paryžiaus kabos tamsus debesis. 

Tarp sekmadieninių ponios Ljus lankytojų buvo jaunas vyras, 
su kuriuo Izabelė turėjo daug kalbos ir iš kurio ji galėjo pasisemti 
naudingų žinių. Ponas Edvardas Rozjė, — Nedas Rozjė, kaip jį visi 
vadino, gimė Niujorke, bet užaugo Paryžiuje, globojamas tėvo, kuris 
kaip tik buvo artimas velionio pono Arčerio draugas. Edvardas Rozjė 

prisiminė Izabelę dar mažą mergaitę; ne kas kitas, o jo tėvas atėjo 
į pagalbą mažosioms pono Arčerio dukrelėms Nefšatelio viešbutyje 
(keliaudamas su sūnumi, jis kaip tyčia buvo apsistojęs tame pačiame 
viešbutyje), kai jų bonne* pabėgo su rusų kunigaikščiu, o tėvas kelias 
dienas nežinia kur buvo pradingęs. Izabelė puikiai prisiminė dailutį 
iščiustintą berniuką skaniai kvepiančiais plaukais, turintį sau atskirą 
bonne, jokia kaina neišleidžiančią jo iš akių: Izabelė su jais kartą 
ėjo pasivaikščioti prie ežero, ir mažasis Edvardas jai atrodė gražus 
kaip angeliukas — toks palyginimas jos galvelėje anaiptol nebuvo nu- 
valkiotas, nes ji labai tiksliai įsivaizdavo, kokie turėtų būti angeliški 
bruožai, 0 šis naujas draugas buvo gyva jų iliustracija. Smulkus 
rausvas veidelis tarp standžios išsiuvinėtos apykaklės ir mėlynos ak- 
somo beretės dar ilgai išliko jos vaikiškose svajonėse ir dar ilgai ji 
tikėjo, kad tie dangaus gyventojai tarpusavyje šnekasi keistu anglų 
ir prancūzų kalbos kratiniu ir dėsto tokius pagirtinus pamokymus 
kaip kad Edvardas, kai sakė, jog bonne jam draudžia eiti prie pat 
ežero ir visada reikia klausyti savo bonne. Dabar Nedas Rozjė geriau 
kalbėjo angliškai, bent nebe su tokiu prancūzišku akcentu. Jo tėvas 
buvo miręs, bonne atleista, bet jis liko ištikimas jų mokymui — nie- 
kad nėjo prie pat ežero. Jis ligi šiol buvo kažkoks malonus šnervėms 
ir nešaižus tauresniems organams. Jis buvo labai švelnus ir išauklė- 
tas jaunuolis, išlavinto, kaip sakoma, skonio — nusimanė apie seną 
porcelianą, gerą vyną, knygų įrišimą, apie Almanach de Gotha““, 
geriausias parduotuves, geriausius viešbučius, žinojo traukinių tvar- 
karaščius. Pietums patiekalus jis išrinkdavo kone taip kaip ponas 
Ljusas, ir galimas daiktas, jog sukaupęs patirties jis galėjo tapti vertu 
to džentelmeno pasekėju, kurio niaurokas politines pažiūras gindavo 
švelniu nekaltu balsu. Paryžiuje jis turėjo gražų butą, išpuoštą se- 
noviniais ispaniškais altorių mezginiais, keliančiais pavydą jo drau- 
gėms, teigiančioms, kad ant jo židinio atbrailos klostės dailesnės nei 
ant kitos hercogienės pečių. Tačiau kasmet jis dalį žiemos paprastai 
praleisdavo Po, o kartą net porą mėnesių išbuvo Jungtinėse Vals- 
tijose. 

Jis labai susidomėjo Izabele, puikiai prisiminė pasivaikščiojimą 
Nefšatelyje, kai ji užsispyrė eiti prie vandens. Tą pačią dvasią jis 
atpažino ir maištaujančiame jos klausime, kurį neseniai citavau, ir 
stengėsi į jį atsakyti išsamiai, su tokiu dideliu paslaugumu, kokio tas 
klausimas vargu ar nusipelnė. 


* Auklė (pranc.). 

— Kur einame, panele Arčer? Paryžius — visų kelių pradžia. 
Kad ir kur vyktum, pirmiausia turi čia patekti. Kas atvažiuoja į Eu- 
ropą, Paryžiaus neaplenks. Jūs ne tą turėjote galvoje! Jums rūpi, ką 
žmogus iš to gauna. Bet argi mums duota įžvelgti ateitį? Kas pasakys, 
koks laukia rytojus? Jei kelias malonus, man nerūpi, kur juo nueisiu. 
Man šis kelias prie širdies, panele Arčer; man prie širdies mielas se- 
nasis asfaltas. Ir jis neatsibos, ne, nors ir labai norėtum. Manote, jums 
atsibostų? Klystate, nes vis ką nors pamatai naujo, neregėto. Tarkime, 
kad ir Hotel Drouot; kartais jie rengia po tris keturis išpardavimus per 
savaitę. Kur kitur gautumėte tokių daiktų kaip ten? Gali sakyti kas 
ką nori, bet garantuoju, jog čia viskas pigiau, tik reikia Žinoti vietas. 
Aš žinau daug tokių vietų, tik niekam nerodau, laikau sau. Jums, 
jei“ norėsite, padarysiu ypatingą paslaugą — parodysiu, tik niekam 
kitam neprasižiokite. Ir pažadėkite niekur neiti pati viena, su manimi 
nepasitarusi. Apskritai venkite Bulvarų — ten nelabai yra kas veikti. 
Dorai šnekant, sans blague* vargu ar kas kitas taip pažįsta Paryžių 
kaip aš. Jūs su ponia Tačit būtinai turėsite kurią nors dieną ateiti pas 
mane pusryčių, aš jums parodysiu, ką turiu, je ne vous dis gue ca!** 
Paskutiniu metu visi tik ir šneka apie Londoną; dabar mada garbs- 
tyti Londoną. O kas tame Londone, ką ten rasi? Liudviko XV sti- 
liaus — nieko, ampyro stiliaus — nieko, amžinai vieni ir tie patys 
karalienės Onos laikų daiktai. Miegamajam jie tinka, dar vonios 
kambaryje, bet tik ne salon. Ar aš leidžiu gyvenimą aukcionuose? — 
Ponas Rozjė tęsė, atsakydamas į kitą Izabelės klausimą. — O ne, netu- 
riu tiek lėšų. Labai gaila. Jūs mane laikote lengvapėdžiu, iš veido ma- 
tau — jūsų nepaprastai išraiškingas veidas. Manau, nesupyksit, kad 
tiesiai kalbu, bet tai savotiškas įspėjimas. Jūsų nuomone, aš turėčiau 
1mtis darbo, ir aš taip manau, kol viskas abstraktu. Bet kai reikia rink- 
tis, aš traukiuosi. Negi grįšiu į Ameriką ir pasidarysiu krautuvininku? 
Jums atrodo,— tam sutvertas? Ak, panele Arčer, per aukštai mane 
vertinate. Aš moku gerai pirkti, bet nemoku parduoti; kad matytu- 
mėte, kaip man sunku atsikratyti savo daiktų. Pritraukti kitus, kad iš 
tavęs pirktų, daug sunkiau, negu pirkti pačiam. Kai pagalvoju, kokie 
gudrūs tie žmonės, jei aš iš jų perku. O ne, negalėčiau būti krautuvi- 
ninku, negalėčiau būti ir daktaru — grasus darbas. Negalėčiau būti 
ir kunigu — aš netvirto tikėjimo. Be to, neteisingai tariu Biblijos var- 


* Be juokų (pranc.). 
** Daugiau nieko nesakau (pranc.). 

dus. Jie labai sunkūs, ypač Senajame testamente. Ir teisininku nega- 
lėčiau būti; aš nesusigaudau — kaip ten vadinasi — Amerikos pro- 
cedure*. Kas dar liko? Amerikoje džentelmenui nėra kas veikti. 
Norėčiau būti diplomatu, bet amerikietiška diplomatija — irgi ne 
džentelmenui. Esu tikras, jei būtumėte mačiusi paskutinį pasiun... 

Kai ponas Rozjė, vakarais ateidavęs pareikšti pagarbos, sampro- 
taudavo čia apmestu būdu, tokioje vietoje jį visada pertraukdavo 
Henrieta Stekpoul, dažnai tuo metu būdavusi pas draugę, ir atskai- 
tydavo jam paskaitą apie Amerikos piliečio pareigas. Jis jai atrodė 
baisiai nenatūralus, labiau nei vargšas Ralfas Tačitas. O Henrieta, 
Iš naujo sunerimusi dėl Izabelės, tuo metu buvo pasidariusi dar prie- 
kabesnė. Ji nepasveikino savo draugės su praturtėjimu ir paprašė nuo 
šios priedermės ją atleisti. 

— Jei ponas Tačitas būtų pasitaręs su manimi. ar tau užrašyti 
tiek pinigų, — atvirai prisipažino ji,— būčiau atsakiusi: „Jokiu būdu!“ 

— Mat kaip, — tarė Izabelė.— Manai, kad tie pinigai atneš pra- 
keikimą. Gali būti. 

— „Užrašykite juos tam, kas jums ne toks brangus“,— štai ką 
jam būčiau patarusi. 

— Pavyzdžiui, tau? — pajuokavo Izabelė ir tuoj pat visai kitu 
balsu paklausė: — Negi tu rimtai manai, kad jie mane pražudys? 

— (Gal ir nepražudys, bet tavo ydingus polinkius pagilins. 

— Turi galvoje polinkius prabangai, ckstravagancijai? 

— Ne ne,— paprieštaravo Herrietė. — Aš kalbu apie moralinius 
pavojus. Dėl prabangos nieko nesakau, mano įsitikinimu, mes iurime 
būti kuo elegantiškesni. Va kad ir vakarinių mūsų miestų prabanga — 
jai lygios čia niekur nepamatysi. Tikiu, kad žemiems malonumar“s tu 
atspari, dėl to nenuogąstauju. Tau gresianti pražūtis — nugr:iiazti 
savo svajonių pasaulyje. Tu per mažai susilieti su tikrove — darbu, 
kova, kančiomis, netgi, sakyčiau, su nuodėme — visu tuo, kas mus 
supa. Tu pernelyg išranki ir turi per daug žavių iliuzijų. Tavo įsigyti 
tūkstančiai vis stipriau ir stipriau riš tave prie saujelės savanaucžių 
1r beširdžių žmonių, kurių vienintelis rūpestis yra dauginti savo 
turtus. 

Izabelei akys išsiplėtė nuo tokio grėsmingo vaizdo. 

— Kokios tos mano iliuzijos? — paklausė ji.— Iš paskutinių jų 
stengiuosi nepuoselėti jokių iliuzijų. 


* Teismo procesas (pranc.). 

— Na,— tarė Henrieta,— tu tikiesi galinti gyventi romantiškai — 
kad ir kitiems įtiktum, ir sau. O pamatysi, kad klysti. Tebūnie koks 
o šitaip ėmus gyventi, visa romantika išsivadėtų, ir atsivertų neapdai- 
linta tikrovė. Be to, negalima vien žiūrėti, kad sau įtiktum — reikia 
ir kitiems įtikti. Sutinku, tam tu pasirengusi, bet yra dar vienas daly- 
kas, ne mažiau, o gal net labiau svarbus, — tai nebijoti kitiems nejtikti. 
Tam irgi reikia būti pasirengus ir niekad to nevengti. O čia ne pagal 
tavo būdą — tu mėgsti, kad tavimi žavėtųsi, būtų geros nuomonės 
apie tave. Tu manai, kad nemalonių pareigų galima išvengti žiūrint 
į gyvenimą romantišku žvilgsniu, bet čia tik tavo iliuzija, mieloji. Tai 
neįmanoma. Žinok, kad daugeliu atvejų reikia būti pasirengus savo 
elgesiu niekam neįtikti, netgi sau pačiai. 

Izabelė liūdnai palingavo galvą; ji atrodė sujukusi ir išsigan- 
dusi. " 

— Čia tau, Henrieta, tikriausiai ir yra vienas iš tų atvejų. 

Tikrai, Paryžiuje, kur jos viešnagė profesiniu požiūriu buvo kur 
kas našesnė negu Anglijoje, panelė Stekpoul gyveno ne svajonių pa- 
saulyje. Pirmas keturias savaites ji bendravo su ponu Bentlingu, da- 
bar jau grįžusiu atgal į tėvynę, o ponas Bentlingas nebuvo joks svajo- 
tojas. Izabelė iš draugės sužinojo, kad jiedu visą tą laiką buvo nepers- 
kiriami ir kad Henrietai labai pravertė šio džentelmeno puikus Pary- 
žiaus pažinimas. Jis viską jai aiškino, viską rodė, buvo nuolatinis jos 
gidas ir vertėjas. Jiedu drauge pusryčiaudavo, drauge pietaudavo, 
drauge lankydavosi teatruose ir drauge vakarieniaudavo — gyveno 
kaip ir išvien. Henrieta ne kartą tikino Izabelę, kad jis esąs tikras drau- 
gas, jai net į galvą niekad neatėję, kad anglas galėtų būti toks mielas. 
Izabelė pati nežinojo kodėl, bet „Intervjuerio“ korespondentės ir ledi 
Penzl brolio draugystė jai kėlė šypseną, ir tas linksmumas buvo juo 
didesnis nuo minties, kad tą draugystę abiem buvo galima priskirti kaip 
nuopelną. Izabelei nenorom kilo įtarimas, kad jie abu, vienas kito 
nesuprasdami, pateko į savo naivumo spąstus. Bet abiejų naivumas 
buvo nuoširdus. Henrieta taip pat rimtai tikėjo, jog ponas Bentlingas 
domisi sveiko žurnalizmo plėtojimu ir moterų žurnalisčių padėties stip- 
rinimu, kaip jos partneris manė, kad „Intervjuerio“, apie kurį jis 
taip ir nesusidarė aiškaus supratimo, tikslas, atidžiau pamąsčius (po- 
nas Bentlingas laikė, kad tokia užduotis jo jėgoms), buvo tenkinti 
panelės Stekpoul poreikį viešai išreikšti savo jausmus. Šiaip ar taip, 
šie du apčiuopom einantys viengungiai vienas užpildė antrojo nepa- 

kančiai suvokiamą tuštumą. Ponas Bentlingas, gana lėto, nenuosek- 
laus būdo, neatsidžiaugė guvia, žingeidžia, ryžtinga moterimi, kuri ke- 
rėjo jį spinduliuojančiu, kurstančiu žvilgsniu bei nepažeistu gaivumu 
ir tapo stimulu praradusiam kasdienybės skonį jo protui. Henrietai 
savo ruožtu buvo gera greta džentelmeno, kuris savotiškai, kažkokio 
brangaus, aplinkinio, tiesiog įstabaus proceso dėka buvo sukurtas 
jai, kurio nieko neveikimas, šiaip gal ir neatleistinas, nenuilstančiai 
partnerei buvo tikra palaima ir kuriam ant liežuvio galo buvo 
gatavas tradicinis — nors anaiptol neišsamus — atsakymas kone į 
kiekvieną jai iškylantį visuomeninio ar asmeninio pobūdžio klausimą. 
Dažnai pono Bentlingo atsakymai jai atrodydavo labai parankus, ir, 
skubėdama nesuvėlinti korespondencijų į Ameriką, juos, praplėstus 
ir padailintus, pateikdavo skaitytojams. Ar tik jos nenešė į tas 
rafinuotumo prarajas, dėl kurių Izabelė, geraširdiškai atsikirsdama, 
buvo ją perspėjusi? Toks pavojus galėjo tykoti pačios Izabelės, bet ne 
panelės Stekpoul, kuri vargu ar kada galutinai nusiramintų, priėmu- 
si pažiūras tos klasės, kurią slėgė visi praeities paklydimai. Izabelė 
ir toliau geraširdiškai ją persergėdavo, ir paslaugusis ledi Penzl 
brolis mūsų herojės lūpose neretai virsdavo nepagarbių ir pašaipių 
užuominų objektu. Tačiau niekas negalėjo atšaldyti Henrietos gero 
nusiteikimo. Ji pasiduodavo Izabelės ironijai ir su pakilimu kalbėdavo 
apie valandas, praleistas su šiuo salonų liūtu — tas žodis jai nebe- 
turėjo paniekinamos prasmės. O apsisukusi pamiršdavo juokaujamą 
toną ir užsidegusi kuo rimčiausiai pasakodavo apie kurią nors 
malonią išvyką su juo. Ji sušukdavo: 

— O, Versalyje aš dabar kaip namuose! Apžiūrėjau su ponu 
Bentlingu. Buvau numačiusi nuodugniai Versalį pažinti ir važiuojant 
ten poną Bentlingą įspėjau, kad viską darau nuodugniai, todėl mes 
tris dienas išgyvenome viešbutyje ir apėjome kiekvieną kampelį. 
Oras buvo nuostabus — kaip bobų vasarą, na, gal kiek prastesnis. 
Gali sakyti, kėlėm ir gulėm tame parke. O taip, nėra to, ko nežinočiau 
apie Versalį. 

Pasirodo, Henrieta susitarė su galantiškuoju savo draugu pava- 
sarį pasimatyti Italijoje. 

Ponia Tačit jau prieš atvažiuodama į Paryžių buvo paskyrusi 
išvvkimo dieną ir nuo vidurio vasario patraukė pietų link. Ji tik 
išs.ko iš kelio aplankyti sūnaus, kuris italų Viduržemio jūros pakran- 
tėje San Remo po siūbuojančiu baltu skėčiu leido nuobodžią giedrą 
žierną. Izabelė, savaime aišku, nuvažiavo kartu, nors teta su jai bū- 
dir.<a aiškia logika leido jai pasirinkti. 

— Dabar, žinoma, tu pati sau šeimininkė, esi laisva kaip paukštis 
padangėje. Nesakau, kad anksčiau nebuvai laisva, bet šiuo metu 
įgijai kitą pamatą po kojomis; turtas — tai kaip skydas. Jei esi turtin- 
gas, tau leista daryti tai, už ką tave peiktų, jei būtum beturtis. Kada 
nori gali ateiti, kada nori išeiti, keliauti viena, įsigyti nuosavybę, ži- 
noma, tik su ta sąlyga, jei turėsi kompanionę — kokią nusigyvenu- 
sią damą suadyta kašmyro skara, dažytais plaukais, mokančią piešti 
ant aksomo. Ak, tau nepatinka? Žinoma, tavo valia, aš tik noriu 
paaiškinti, kokios laisvos tavo rankos. Gali rinktis kad ir panelę Stek- 
poul kaip savo dame de compagnie* — ji bet ką atbaidys. Nors, 
mano galva, tau būtų geriau dar prisilaikyti manęs, kad ir nepri- 
valu. Geriau dėl kelių priežasčių, nepaisant, ar tai tau prie širdies, 
ar ne. Nė kiek neabejoju, kad nebus prie širdies, bet patarčiau ne- 
pabijoti tokios aukos. Žinia, nieko naujo iš manęs nėra ko laukti, 
matai mane tokią, kokia esu: nuobodi, užsispyrusi, siauraprotė senė. 

— Aš anaiptol nemanau, kad jūs nuobodi, — atsakė jai Izabelė. 

— Bet kad užsispyrusi ir siauraprotė, tai manai? Ir aš taip 
sakau! — tarė ponia Tačit, švytėdama, kad jos teisybė. 

Izabelė tuo tarpu pasiliko su teta, kuri, nežiūrint ekscentriškų 
polinkių, didžiai paisė padorumo normų, ir jauna mergina be gi- 
minaičių jai atrodė kaip gėlė ant pliko stiebo. Teisybė, ponios Tačit 
kalbos daugiau nedarė Izabelei tokio įspūdžio kaip pirmą popietę 
Olbanyje, kai teta sėdėjo su šlapiu lietpalčiu ir stengėsi pavaizduoti, 
kiek progų Europoje yra jaunam, turinčiam skonį žmogui. Bet didele 
dalimi čia kaltė pačios merginos: praskleidusi kraštelį tetos patir- 
ties, ji, turėdama lakią vaizduotę, iš anksto nuspėdavo nuomonę ir 
jausmus tos moters, tokia savybe neapdovanotos. Užtat ponia Tačit 
turėjo kitą gerą savybę — ja galėjai pasikliauti kaip kompasu. Jos tiks- 
lumas, pastovumas kitiems buvo labai parankus: visad tiksliai Ži- 


* Kompanionė (pranc.). 

nojai, kur jos ieškoti, ir išvengdavai nenumatytų susitikimų ar susi- 
dūrimų. Savo valdose ji buvo budri, bet niekada nesibraudavo 
į kaimyno teritoriją. Giliai širdyje Izabelei darėsi tetos gaila: koks 
niaurus gyvenimas žmogaus, tik tokį siaurą savo prigimties pavir- 
šių atgręžiančio kitiems. Joks švelnumas, jokia užuojauta negali 
ten įsiimti, neužsisėja joks žiedelis, neužželia samanėlė. Kitaip sakant, 
į Žmones atsukta jos briauna buvo tik tokio platumo kaip peilio 
ašmenys. Ir vis dėlto Izabelei atrodė, jog metams bėgant vis daž- 
niau tetos elgesį nulemdavo paskatos, tolimos jos asmeniniam pato- 
gumui, dažniau, negu pati sąmoningai pripažino. Ji mokėsi aukoti 
nuoseklumą menkesniems tikslams, jeigu tik kiekvienu atskiru at- 
veju būdavo galima rasti tam pasiteisinimą. Ir kad didžiausią vingį 
padariusi ji kelioms savaitėms užvažiavo pas sūnų į Florenciją, 
jau bylojo ne jos nepalenkiamo tiesmukiškumo labui, nes ligi tol 
kategoriškai tvirtindavo, jog Ralfas, jeigu tik nori pasimatyti su ja, 
tenepamiršta, jog Kresčentini rūmuose yra daug kambarių, vadi- 
namų sinjorino apartamentais. 

— Aš noriu paklausti vieno dalyko,— tarė Izabelė pusbroliui 
kitą atvykimo į San Remo dieną, — man jau knietėjo laišku pasiteirau- 
ti, bet nedrįsau apie tai rašyti. O susitikus akis į akį tas klausimas 
atrodo visai lengvas. Ar tu žinojai apie tėvo ketinimus paskirti 
man tiek pinigų? 

Ralfas tolėliau negu visad ištiesė kojas, ilgėliau užsižiūrėjo į 
Viduržemio jūrą. 

— Na ir kas, miela Izabele, jeigu ir žinojau? Mano tėvas buvo 
labai užsispyręs. 

— Vadinasi, žinojai, — tarė Izabelė. 

— Taip, jis man buvo sakęs. Mudu dar kiek tai apšnekėjome. 

— O dėl ko jis taip pasielgė? — ūmai paklausė Izabelė. 

— Norėjo išreikšti savo jausmus. 

— Kokius jausmus? 

— Džiaugsmą, kad esi tokia. 

— Aš jam per daug patikau,— nusprendė Izabelė. 

— Kaip ir mums visiems. 

— Man būtų labai nesmagu, jei tuo tikėčiau. Visa laimė, kad 
netikiu. Aš tik noriu teisingumo — kad būčiau vertinama tiek, kiek 
nusipelnau: nei daugiau, nei mažiau. 

— Puiku. Tik nepamiršk, kad teisingumas patraukliai būtybei — 
labai gražus jausmas. 

— Aš nesu patraukli būtybė. Kaip gali mane taip vadinti da- 
bar, kai aš kiausinėju tokių nemalonių dalykų. Matyt, tau atro- 
dau įžūli. 

— Atrodai susirūpinusi, — atsakė Ralfas. 

— Taip, susirūpinusi. 

— Dėl ko? 

Valandėlę patylėjusi, ji išpyškino: 

— Manai, gerai, kad aš staiga pralobau? Henrieta taip ne- 
mano. 

— Po perkūnais tą Henrietą! — neišlaikė Ralfas.— O aš labai 
džiaugiuosi. 

— Tai tėvas dėl to taip ir padarė, kad tau būtų džiaugsmo. 

„— Aš nesutinku su panele Stekpoul,— rimčiau prašneko Ral- 
fas.— Mano nuomone, labai gerai, kad turėsi savų pajamų. 

Izabelė pažvelgė į jį įdėmiomis akimis. 

— Kažin, ar tu išmanai, kas man gerai, ir... ar tau rūpi. 

— Jei išmanau, tai, vadinasi, ir rūpi. Pasakyti, kas tau būtų į 
naudą? Nekankinti savęs. 

— Greičiau nori pasakyti — nekankinti tavęs? 

— Tai neįmanoma, aš nuo to apdraustas. Paprasčiau žiūrėk 
į gyvenimą. Nekvosk savęs, ar tai bus į gera, ar į bloga. Netą- 
syk šitaip savo sąžinės — ji išsistyguos kaip ištampytos pianino 
stygos. Pasaugok ją rimtesnėms progoms. Nedėk tiek daug pas- 
tangų savo charakterio formavimui — tai tas pats kaip per jėgą 
bandyti praskleisti tvirtą švelnų rožės pumpurą. Gyvenk kaip širdis 
liepia, ir charakteris pats išsiugdys. Tau į gera viskas, su mažomis 
išimtimis, bet į jas jokiu būdu neįeina padorios pajamos.— Ralfas 
nutilo šypsodamasis; Izabelė gaudė kiekvieną žodį.— Tavo per skvar- 
bus protas ir itin jautri sąžinė, — pridėjo Ralfas.— Tau tiek daug 
kas atrodo neteisinga, kad galva neišneša. Nežiūrėk į laikrodį. Su- 
drausmink įkarštį. Išskleisk sparnus ir pakilk nuo žemės. Juk tai 
nieko blogo — anaiptol. 

Kaip sakiau, Izabelė godžiai klausėsi, ji iš prigimties buvo pa- 
gauni. 

— Kažin, ar kalbi apgalvojęs. Jei taip — imiesi didelės atsa- 
komybės. 

— Tu mane gąsdini, bet vis dėlto manau, kad neklystu, — pa- 
juokaudamas atsakė Ralfas. 

— Šiaip ar taip, tu sakai gryną teisybę,— tęsė savo mintį Iza- 

belė.— Geriau nepasakysi. Aš nugrimzdusi į save ir į gyvenimą 
žiūriu kaip į daktaro receptą. Išties, kam mes be perstojo kvarši- 
name galvą, kas bus mums į gera, kas ne, kaip ligoniai palatoje. 
Kodėl taip bailintis neteisingo žingsnio? Pasaulis nuo to nesugrius, 
ar aš teisingai pasielgsiu, ar neteisingai. 

— Tokiam žmogui kaip tu tik ir duok patarimus,— tarė Ral- 
fas.— Tu subliuškini mano bures. 

Ji pakėlė į jį akis lyg negirdėdama, nors visą laiką sekė jo 
dėstomų minčių eigą. 

— Aš stengiuosi domėtis pasauliu, o grįžtu vis prie savęs. Tai 
todėl, kad man baisu.— Ji nutilo, o paskui balsas suvirpėjo: — 
Taip, kad tu žinotum, kaip baisu. Didelis turtas suteikia laisvę 
todėl mane ir baugina. Tai tokia laimė, reikia mokėti ja naudotis. 
Jei nesugebėsi, bus gėda. Apie tai reikia nuolatos galvoti, dėti 
visas pastangas. Aš nežinau, ar ne didesnė laimė neturėti jokių 
išgalių. 

— Silpniesiems, be abejo, didesnė. Silpnieji tik per dideles pas- 
tangas neužsitraukia paniekos. 

— O kodėl tu manai, kad aš nesu silpna? — paklausė Iza- 
belė. 

— Tuomet,— atsakė Ralfas taip nurausdamas, kad net Izabelė 
pastebėjo, — aš Žiauriai parduotas! 

Kuo toliau, tuo giliau smelkėsi Viduržemio jūros pakrantės gro- 
žis į mūsų heroję,— čia buvo Italijos slenkstis, vartai į kerų šalį. 
Italija, dar nei žvilgsniui, nei jausmui nepasiekiama, buvo priešais 
ją kaip pažadėtoji žemė, žemė, kur meilė grožiui gali būti tenki- 
nama iš bedugnės žinių versmės. Vaikščiodama pajūriu su pusbroliu, 
kurį lydėdavo kasdien, ji ilgesingai žiūrėdavo per jūrą ton link- 
mėn, kur žinojo esant Genują. Bet ji džiaugėsi, kad galėjo stab- 
telti prie pat naujų įspūdžių pakraščio; jau vien laukimas kaitino 
kraują. Be to, jai tai buvo kaip taiki interliudija, pritilimas būgnų 
ir dūdų jos gyvenimo kelyje, kurį dar buvo per anksti tvirtinti bū- 
siant jaudinantį, tačiau kurį ji vaizdavosi nušviestą savo vilčių, 
nuogąstavimų, įgeidžių, siekių, palinkimų ir kuriame šie giluminiai 
jos impulsai atsispindėjo gana dramatiškomis spalvomis. Madam 
Merl pranašavo poniai Tačit, jog mūsų jaunoji draugė, keletą kartų 
įkišusi ranką į kišenę, prisipratins prie minties, kad ši dosniojo 
dėdės pripildyta, ir jos spėjimas pasitvirtino, kaip jau daug sykių 
buvo pasitvirtinęs šios damos įžvalgumas. Ralfas Tačitas buvo pa- 

gyręs pusseserę už dvasinį imlumą,— tai yra, kad ji gerą patarimą 
iš pusės žodžio pagauna. Ir jo patarimas turbūt buvo paveikus, nes 
Izabelė išvažiavo iš San Remo apsipratusi, jog yra turtinga. Šis 
suvokimas įsitvirtino tarp nedaugelio apie save sutelktų minčių 
ir buvo ne iš nemaloniųjų. Tai buvo garantija šimtams gražių ke- 
tinimų. Izabelė nuklydo į vizijų labirintus: taurūs darbai, kuriuos 
gali nuveikti turtinga, savarankiška, kilniaširdė mergina, turinti 
platų humanišką požiūrį į savo pašaukimą ir pareigas, tarnautų 
didžiam tikslui. Todėl paveldėtas turtas jai ėmė atrodyti kaip da- 
lis viso to, kas joje gero; jis teikė jai svarumo, netgi, jos akimis žiū- 
rint, idealaus grožio. Kokia ji tapo kitų akimis žiūrint, čia jau kitas 
klausimas, kurį tuo tarpu atidėsime tolimesniam laikui. Vizijos, 
kucias ką tik minėjau, buvo susipynusios su kitomis mintimis. Izabelė 
labiau linko galvoti apie ateitį negu apie praeitį, bet kartais, besi- 
klausant Viduržemio bangų teliūskavimo, jos žvilgsnis nukrypdavo 
atgal. Ir apsistodavo ties figūromis, kurios, nors ir tolstančios, buvo 
dar gana raiškios: nesunkiai galėjai atpažinti, jog tai Kasparas Gud- 
vudas ir lordas Vorbertonas. Keista, kaip greitai tie du tokie gyvy- 
bingi paveikslai atsidūrė mūsų jaunosios damos gyvenimo antrajame 
plane. Tokio ji buvo būdo — kas išnykdavo iš regos lauko, jai pra- 
rasdavo realumą; prireikus ji mokėdavo valios pastangomis paža- 
dinti tą realybę, bet tos pastangos dažnai būdavo skausmingos, nors 
realybės būta ir malonios. Praeitis dažniausiai atrodydavo mirusi, 
ir prikeltą matydavo tik balkšvoje paskutinio teismo šviesoje. Be 
to, Izabelė ir pati nesivylė gyvenanti kitų atmintyje — nebuvo tokia 
savimyla, kad būtų tikėjusi paliekanti neišdildomų pėdsakų. Žinia, 
kad kiti ją pamiršo, gal būtų ją ir įskaudinusi, bet iš visų teisių 
jai saldžiausia buvo teisė pamiršti. Sentimentaliai šnekant, pasku- 
tinių savo grašių ji neatidavė nei Kasparui Gudvudui, nei lordui 
Vorbertonui, ir vis dėlto jautė, kad jiedu jai skolingi. Kas be ko, 
ji prisimindavo, kad ponas Gudvudas dar pasirodys, bet ne anks- 
čiau kaip po metų ar pusantrų, o per tą laiką maža kas gali at- 
sitikti. Kad amerikietis jos garbintojas galėtų susirasti kitą, sukal- 
bamesnę, jai nė į galvą neateidavo; kad tokių merginų galėtų būti, 
nekilo jokių abejonių, bet kad tąja savybe jos patrauktų Kasparą 
Gudvudą, Izabelė nė iš tolo netikėjo. Bet jai šmėkšteldavo min- 
tis, kad ji pati patirs likimo permainą ir kad kelias, kuriame nėra 
vietos Kasparui, pasibaigs (nors tas kelias atrodė toks ilgas), ir tada 
jį ras atramą tuose jo būdo bruožuose, kurie dabar būtų našta 

aukštesniam jos skrydžiui. Nieko nuostabaus, jei vieną gražią dieną 
paaiškėtų, jog toji našta — tai užburta palaima: ramus tyras užutekis, 
saugomas tvirto granito molo. Bet viskam savas laikas, juk nelauks 
ji tos dienos, sudėjusi rankas. O kad lordas Vorbertonas toliau gy- 
ventų vien prisiminimais apie ją, būtų nesuderinama su tauriu jo 
kuklumu bei anaiptol ne aklu išdidumu. Ji taip ryžtingai nusprendė 
užbraukti visa, kas tarp jų įvyko, jog buvo teisinga nesitikėti nieko 
kito ir iš jo. Tai nebuvo, kaip galėjo pasirodyti, tik teorinis sam- 
protavimas, pavilgytas ironija. Izabelė nuoširdžiai tikėjo, kad jo šviesy- 
bė, kaip žmonės sako, išgis nuo atstumtos meilės. Jo jausmo būta 
gilaus, ji tuo tikėjo ir tai ligi pat šiol jai teikė džiaugsmo, bet būtų 
paikystė, jei toks protingas, toks visų gerbiamas Žmogus nešiotų 
randą, gilesnį nei pati žaizda. Be to, Izabelė sau tarė, jog anglai 
labiausiai vertina dvasios ramybę, ir menka būtų lordui Vorber- 
tonui ramybė, jei metams bėgant jis vis svajotų apie pasitikinčią 
savimi jauną amerikietę, kuri jam buvo niekas kitas, 0 tik atsi- 
tiktinė pažįstama. Ji su pasitenkinimu galvojo, kad jei kurią dieną 
išgirstų, jog jis vedė kokią jauną, už ją vertesnę savo tėvynainę, 
ji net nenustebtų. Vesdamas jis tik įrodytų, jog tiki Izabelės tvir- 
tumu, o tik tokia ji ir norėjo pasirodyti jo akyse. Ir tai būtų pa- 
kankamas atpildas jos išdidumui. 

Gegužės pradžioje, koks pusmetis po senojo Tačito mirties, 
mažas — tapytojas pasakytų, gerai sukomponuotas — būrelis su- 
sirinko viename iš daugelio kambarių senoviškos vilos, esančios alyv- 
medžiais apaugusio kalno viršūnėje anapus Romėnų vartų į Floren- 
ciją. Tai buvo ilgas, gan plynas pastatas su toskaniečių mėgstamu 
smarkiai atsikišusiu stogu, kuris, žiūrint iš toli į supančias Florenciją 
kalvas, sudaro stačius kampus su tiesiais, tamsiais, griežtų kontūrų 
kiparisais, paprastai augančiais po tris ar keturis. Namo fasadas buvo į 
apžėlusią tuščią kaimišką aikštę, užimančią dalį kalno viršaus; šis 
fasadas su keliais nesimetriškai išdėstytais langais ir ilgu prie pat 
pamatų pastatytu akmeniniu suolu, patogiu pasėdėti tai vienam, tai 

kitam žmogui su ta nepripažinto taurumo išraiška veide, kurią 
nežinia kodėl įgauna kiekvienas italas, nugrimzdęs į nesudrumsčiamą 
ramybę, šis senovinis didingas vėjų nugairintas įspūdingas fasadas 
buvo kažko nesvetingas. Tai buvo greičiau namo kaukė, o ne veidas. 
Sunkiais vokais, bet be akių. Iš tiesų namas buvo atsigręžęs į kitą, 
priešingą pusę — į nuostabias pavakario saulės nušviestas tolumas. 
Iš anos pusės namas buvo virš šlaito priešais ilgą Arno upės slėnį, 
padūmavusį Italijos spalvomis. Prie namo lyg savotiška terasa buvo 
siauras sodas, kuriame augo Susiraizgiusios laukinės rožės ir stovėjo 
dar keli apsamaniję akmeniniai saulės prišildyti suolai. Parapetas 
aplink terasą buvo patogaus aukštumo atsiremti, o žemiau jo — į 
pakalnę ėjo alyvmedžių ir vynuogienojų tankumynai. Beje, mums 
rūpi ne laukujė šio namo pusė; tą saulėtą išaušusio pavasario rytą jo 
gyventojai ne be reikalo pasiliko tarp vėsių sienų. Pirmame aukšte 
iš aikštės pusės griežtų proporcijų langai architektūriniu požiūriu 
buvo nepaprastai įdomūs, tačiau jie tarnavo tarsi ne tiek žiūrėti pro 
juos į lauką, kiek masinti pro juos pažvelgti į vidų. Su stambiais kryž- 
miniais pinučiais jie buvo tokiame aukštyje, kad kol pamatytum ką, 
net ant pirštų galų pasistiebęs, visas smalsumas dingtų. Kambaryje, 
apšviestame pro tris iš eilės išpjautus tokius pavyduolius langus — 
viloje buvo keletas tokių kambarių, ir juose įsikurdavo margo pa- 
saulio užsieniečiai, ilgiau apsistojantys Florencijoje,— sėdėjo džen- 
telmenas jaunutės mergaitės ir dviejų dievobaimingų vienuolių 
draugijoje. Tas kambarys nebuvo toks niūrus, koks galėjo susidaryti 
įspūdis iš mūsų aprašymo, nes aukštos plačios durys buvo atvertos į 
išvešėjusį sodą, taip pat pro aukštų langų pinučius čia gana patekdavo 
itališkos saulės. Maža to, čia buvo jauku ir išties prašmatnu — visas 
apstatymas subtiliai apgalvotas, visos grožybės aikštėje; daugybė pa- 
blukusių damasto užuolaidų ir apmušalų, dėžių, dėželių, spintelių su 
laiko nušlifuotais ąžuolo drožiniais, primityvaus ramboko meno pa- 
veikslų ne mažiau primityviais rėmais; paslaptingų vario ir keramikos 
viduramžių relikvijų, kurių Italijoje yra kaip neišsibaigiančiame 
sandėlyje. Visi šie daiktai gražiai sutarė su moderniais baldais, pa- 
darytais su atodaira į mėgstančią išsidrėbti kartą — visi krėslai gilūs, 
sėdynės minkštos; ir didelį erdvės plotą užėmė nepriekaištingo darbo 
rašomasis stalas, pažymėtas devyniolikto amžiaus Londono antspau- 
du. Čia buvo pilna knygų, žurnalų, laikraščių bei keli nedideli savo- 
tiški kruopščiai atlikti paveikslai, daugiausia akvarelės. Vienas iš tų 
kūrinių buvo ant molberto, prieš kurį tuo metu, kai mes savo dėmesį 

sutelksime į ją, atsistojo ta jauna, mano jau paminėta, mergaitė. Ji 
tylomis žiūrėjo į paveikslą. 

Tyla — absoliuti tyla — nebuvo sukausčiusi suaugusiųjų, bet 
jų pašnekesys, matyt, stūmėsi nesklandžiai. Abi vienuolės sėdėjo 
tik ant kėdžių krašto, jų pozos bylojo apie nekintamą jų santūrumą, 
sustingę veidai — apie jų atsargumą. Jos buvo negražios, tuklios, 
negriežtų bruožų ir pasižymėjo dalykišku kuklumu, kurį suvieno- 
dinantis standus galvos apdangalas ir saržos rūbas lyg įrėmino ir 
pabrėžė. Viena jų, neįspėjamo amžiaus, akiniuota, skaisčiu veidu, 
apvalaskruostė, atrodė nuovokesnė negu jos draugė ir atsakingesnė 
už jai pavestą reikalą, susijusį, matyt, su mergaite. Jų rūpima būtybė 
buvo be galo paprasta skrybėlaite, kuri derinosi prie vienspalvės 
muslino suknelės, trumpokos pagal jos amžių, nors jau atleistos. 
Džentelmenas, kaip matyti, stengęsis palaikyti pokalbį su abiem 
vienuolėmis, suvokė, koks jam teko sunkus uždavinys, nes šnekinti 
šio pasaulio nuolankiuosius nė kiek ne lengviau negu stipriuosius. 
Podraug jo dėmesį labiau traukė jų tyki globotinė, ir kai ji nusisuko 
nuo jo, jis susikaupęs nužvelgė laibą smulkią jos figūrėlę. Tai buvo 
keturiasdešimtmetis vyras su pailga gražios formos galva, tankiais, 
be laiko pražilusiais trumpai kirptais plaukais. Jo veidas buvo gražus, 
siauras, itin subtilus ir ramus, tik gal vienintelis trūkumas, kad visi 
bruožai buvo pernelyg nusmailinti, o barzdos forma tą įspūdį gerokai 
stiprino. Ta barzda, apkirpta kaip šešiolikto amžiaus portretuose, 
ir Šviesūs romantiškai užriesti į viršų ūsai teikė jam tradicinės už- 
sienietiškos išvaizdos ir tarsi rodė, kad šis žmogus išmano, kas yra 
stilius. Mąslios žingeidžios jo akys, o drauge abejingos ir skvarbios, 
protingos ir negailestingos, išduodančios tiek stebėtoją, tiek svajo- 
toją, sakė, jog rinkdamasis stilių jis neperžengia gerai apgalvotų 
ribų, o išsirinkti moka. Atspėti, iš kokio jis krašto, iš kokios šalies, 
būtų buvę nelengva, nes jis neturėjo jokių išorinių bruožų, sulėkšti- 
nančių šią mįslę. Jei jis savo gyslose turėjo angliško kraujo, tai 
veikiausiai susimaišiusio su prancūzišku ar itališku; jis buvo gero 
aukso moneta ir neturėjo jokių pinigų kalyklos atspaudų ar emblemų, 
skirtų bendrai apyvartai; tai buvo elegantiškas įmantrus medalis — 
tokie liejami specialioms progoms. Jis buvo grakštus, liesokas, ne- 
skubių judesių ir, ko gero, nei per aukštas, nei per žemas. Apsirengęs 
kaip žmonės, kurie labiausiai bodisi prasto skonio daiktais. 

— Na, vaikeli, kaip tau patinka? — paklausė jis mergaitės. Jis 
kalbėjo itališkai, kalbėjo laisvai, bet vargu ar būtum palaikęs jį italu. 

Mergaitė pakreipė galvą į vieną šoną, į kitą. 

— Labai gražu, tėte. Ar tu pats nupiešei? 

— Aišku, pats. Netiki, kad aš taip mokėčiau. 

— Ne, tėte, tu viską moki. Aš irgi išmokau piešti.— Ir ji atgręžė 
smulkų giedrą veidelį su nepaprastai miela šypsena. 

— Gaila, kad man nė vieno piešinio neatvežei parodyti, ką 
sugebi. 

— Atvežiau, ir ne vieną, jie mano lagamine. 

— Jos piešiniai labai labai kruopštūs, — įterpė prancūziškai se- 
nesnioji vienuolė. 

— Malonu tai girdėti. Ar jūs jos mokytoja? 

— Laimė, ne aš, — atsakė parausdama toji.— Ce n'est pas ma 
partie*. Aš ne mokytoja: palieku šį darbą protingesniems. Pas mus 
yra labai geras piešimo mokytojas, ponas... ponas... kokia jo pa- 
vardė? — paklausė ji antrosios vienuolės. 

Toji buvo nudėrusi akis į kilimą. 

— Kažkokia vokiška pavardė, — atsakė ji itališkai, tarsi ją buū- 
tų reikėję išversti. 

— Taip,— kalbėjo toliau pirmoji,— jis vokietis, pas mus jau 
daug metų dirba. 

Mergaitė nesekė jų pokalbio ir nuėjusi: prie atdarų didžiojo 
kambario durų užsižiūrėjo į sodą. 

— O jūs, seserie, prancūzė? — pasiteiravo džentelmenas. 

— Taip, pone, — tyliai atsakė viešnia.— Aš su mokinėmis kalbu 
sayo gimtąja kalba, kitos nemoku. Bet yra seserų iš kitų kraštų — 
anglių, vokiečių, airių. Ir kiekviena kalba sava kalba. 

Džentelmenas šyptelėjo. 

— O kas rūpinosi mano dukterimi, ar ne airė? — Bet pama- 
tęs, jog viešnios suprato jį juokaujant, nors ir nesuvokė humoro, 
tuoj prilipino: — Pas jus mokslas labai visapusiškas. 

— O taip, labai. Nieko netrūksta, ir viskas aukščiausio lygio. 

— Mes ir gimnastikos pratimų mokome,— išdrįso įterpti Žodį 
italė vienuolė.— Bet nepavojingų. 

— Tikiu. Ar tai jūsų dėstomas dalykas? 

Toks klausimas nuoširdžiai prajuokino abi viešnias, o kai 
jos nurimo, šeimininkas, žvilgterėjęs į dukterį, tarė, jog ji iš- 
augo. 


* Tai neįeina į mano pareigas. (Pranc.) 

— Taip, bet daugiau turbūt nebeaugs. Tokia ir bus — ne iš 
aukštųjų, — atsakė prancūzė vienuolė. 

— Dėl to aš nesisieloju. Moterys kaip ir knygos man patinka 
labai geros, bet neilgos. Nors nežinau,— pridėjo jis, — kodėl mano 
duktė turėtų būti neaukšto ūgio. 

Vienuolė truktelėjo pečiais, lyg duodama suprasti, jog tokie 
dalykai neišmąstomi. 

— Bet ji labai tvirtos sveikatos, o tai svarbiausia. 

— Taip, ji atrodo sveika.— Mergaitės tėvas kurį laiką žiūrėjo 
į ją. — Ką tu ten matai sode? — paklausė prancūziškai. 

— Labai daug gėlių, — negarsiai atsakė ji švelniu balseliu; ji 
kalbėjo be jokio akcento kaip ir tėvas. 

— Daug, bet gražių mažai. Kad ir tokios, tačiau nueik ir pas- 
kink ces dames*. 

Mergaitė atsigręžė į jį visa nušvitusi iš džiaugsmo. 

— Tikrai galima? 

— Juk aš tau sakau. 

Mergaitė pažvelgė į senesniąją vienuolę. 

— "Tikrai galima, ma mėre**? 

— Klausyk mesjė, savo tėvelio, vaikuti, — paragino vėl paraus- 
dama vienuolė. 

Mergaitė, gavusi tokį leidimą, išėjo į sodą, ir tuoj jos nebe- 
buvo matyti. 

— Jūs jų nelepinate,— smagiai tarė tėvas. 

— Jos visko atsiklausia. Tokia mūsų tvarka. Mes joms nieko 
nedraudžiame, bet turi atsiklausti. 

— O, aš nesiginčiju dėl jūsų tvarkos; neabejoju, kad ji puiki. 
Aš atidaviau jums savo dukterį nežinodamas, ką iš jos padarysite. 
Pasitikėjau. 

— Reikia tikėti, — ištarė romiai vienuolė, žiūrėdama pro aki- 
nius. 

— O ar mano pasitikėjimas neapviltas? Ką jūs man išauklėjote? 

Vienuolė nuleido akis. 

— Gerą krikščionę, mesjė. 

Šeimininkas irgi nuleido akis, bet greičiausiai jau iš kitų pas- 
katų. 


* Šioms damoms (pranc.). 
** Motinėle (pranc.). 

— Taip, o ką dar? 

Jis sekė akimis vienuolyno atstovę, ko gero, tikėdamasis atsa- 
kymo: girdi, ko dar norėti, jei esi geras krikščionis; tačiau ji, nors 
ir ribota, nebuvo atžari. 

— Žavią jauną ledi, tikrą moterytę, kuri jums bus vienas džiau- 
gsmas. 

— Ji man atrodo labai gentille*,— tarė tėvas.— Ji iš tikro la- 
bai miela. 

— Ji tobula. Be jokių trūkumų. 

— Ir vaikystėje ji buvo be trūkumų, aš patenkintas, kad pas 
jus jokių nejįsigijo. 

— Mes ją be galo mylime,— atsakė oriai akiniuotoji vienuo- 
lė. — O kaip ji būtų pas mus įsigijusi trūkumų, jei mes jų neturi- 
me? Le couvent n'est pas comme le monde, monsieur**. Ji mums 
kaip duktė. Juk pas mus išbuvo nuo pat mažumės. 

— Tarp tų, kurios šiemet iš mūsų išeina, jos bus labiausiai 
gaila,— pagarbiai sukuždėjo jaunesnioji. 

— O taip, ją mes ilgai minėsime, — pritarė antroji. — Laikysime 
pavyzdžiu naujokėms.— Čia geroji sesuo pamatė, kad jai apra- 
sojo akiniai; tai antroji pasigraibaliojusi tuoj ištraukė jai kažkokios 
nesunešiojamos medžiagos nosinę. 

— Dar nežinia, ar ji išeis; dar niekas nenutarta,— kaipmat 
atsiliepė šeimininkas, bet ne todėl, kad būtų norėjęs sulaikyti jų 
ašaras, 0 tokiu balsu, kuriuo sakoma, kas pačiam ypač malonu. 

— Būtų didelė laimė, jei taip būtų. Penkiolikos metų per anksti 
iš mūsų išeiti. 

— O! — sušuko džentelmenas žvitriau negu ligi tolei,— ne aš 
ją noriu atsiimti. Dėl manęs tegu būna pas jus kad ir visados! 

— Ak mesjė,— nusišypsojo stodamasi vyresnioji, — ji labai gera, 
bet yra likta pasaulietiškam gyvenimui. Le monde y gagnera***. 

— Jei visi geri žmonės užsidarytų vienuolynuose, ant ko pa- 
saulis laikytųsi? — negarsiai paklausė kildama ir antroji. 

Geroji moteriškė, matyt, nė nepamanė, kad toks klausimas turi 
platesnę potekstę, ir akiniuotoji dama sušvelnino įspūdį, raminamai 
pridurdama: 


* Maloni (pranc.). 
** Vienuolyne viskas kitaip negu pasaulyje, mesjė. (Pranc.) 
+++ Pasaulis daug nustotų. (Pranc.) 

— Laimė, visur yra gerų žmonių. 

— Jeigu judvi jau išeinate, čia dviem gerais žmonėmis bus ma- 
žiau,— galantiškai įterpė šeimininkas. 

Tokio įmantraus komplimento paprastos jo viešnelės nemokėjo 
atremti, ir tik abi susižvalgė nuoširdžiai susikuklinusios, bet jų su- 
mišimą greit išblaškė mergaitė, grįžusi su dviem didelėmis rožių 
puokštėmis — viena baltų, o kita — raudonų. 

— Maman Katrina, rinkitės,— pasakė mergaitė.— Jos tik spal- 
va skiriasi, maman Žiustina, abiejose puokštėse rožių po lygiai. 

Abi vienuolės atsisuko viena į kitą su šypsena ir nedrįsdamos 
viena kitą ragino. 

— Kurios tu norėtum? 

— Ne, tu rinkis pirma. 

— Aš norėčiau raudonų, ačiū, — tarė akiniuotoji motinėlė Kat- 
rina.— Aš ir pati raudona. Jos mums bus paguoda grįžtant į Romą. 

— A, jos greit nuvys,— sušuko mergaitė.— Norėčiau jums ką 
nors padovanoti, kas ilgam išlieka! 

— Mums ilgam išliks gražūs prisiminimai apie tave, mano duk- 
terie! 

— Gaila, kad vienuolėms negalima nešioti papuošalų. Aš jums 
padovanočiau savo mėlynus karolius, — neatlyžo mergaitė. 

— Ar jūs grįšite į Romą šįvakar? — pasidomėjo jos tėvas. 

— Taip, traukiniu. Mums tiek darbo Ia-bas*! 

— Negi jūs nepavargote? 

— Mes niekad nepavargstame. 

— Ak pone, visko būna, — negarsiai tarė jaunoji vienuolė. 

— Bent šiandien tikrai ne. Mes čia taip gerai pailsėjome. (Oue 
Dieu vous garde, ma fille**. 

Kol jos atsibučiavo su jo dukterimi, šeimininkas nuėjo atidaryti 
durų, bet jas atidaręs aiktelėjo ir sustojo, žiūrėdamas į priekį. Už 
durų buvo skliautuotas aukštas lyg koplyčia prieškambaris, išklo- 
tas raudonomis plytelėmis; į tą prieškambarį tarnas, vaikinas nuzu- 
linta livrėja, buvo ką tik įleidęs damą ir dabar vedė į kambarį, 
kur buvo mūsų draugės. Džentelmenas tarpduryje kaip aiktelėjo, 
taip ir nutilo, tylomis įėjo ir dama. Jis nei žodeliu jos nepasveiki- 


* Ten (pranc.). 
** Tesaugo tave Dievas, mano dukra. (Pranc.) 

no, nei rankos nepadavė, tik pasitraukė į šalį, praleisdamas į saloną. 
Ties slenksčiu ji stabtelėjo. 

— Ar kas nors yra? — paklausė. 

Įėjusi ji susidūrė kaktomušomis su abiem vienuolėm ir jų mo- 
kine, kuri ėjo vidury, įsikibusi abiems už parankių. 

Išvydusios naują viešnią, jos visos trys stabtelėjo; sustojo ir 
dama, žiūrėdama tiesiai į jas. Mergaitė švelniu balseliu sušuko: 

— O, madam Mer!! 

Viešnia šiek tiek sutriko, bet tuojau pat susitvardė. 

— Taip, madam Merl atvažiavo pasveikinti tave namo sugrį- 
žus.— Ir ji ištiesė abi rankas mergaitei, 0 toji iškart priėjo prie 
jos ir atkišo kaktą pabučiuoti. Madam Merl per šią vietą pasisvei- 
kino su žaviąja būtybe ir nusišypsojo abiems vienuolėms. Jos atsakė 
į šypseną deramai nusiienkdamos, nevarstydamos žvilgsniais šios įs- 
pūdingos, . traukiančios akį moters, tarsi atsinešusios pasaulietiško 
gyvenimo žaižaravimo. 

— Šios damos parvežė mano dukterį, o dabar grįžta į vie- 
nuolyną,— paaiškino džentelmenas. 

— Tad jūs grįžtate į Romą? Aš neseniai iš ten. Kaip ten gra- 
žu dabar, — tarė madam Merl. 

Abi vienuolės stovėjo susikišusios rankas į rankoves ir neprieš- 
taravo poniai Merl, o namų šeimininkas pasidomėjo, ar seniai toji 
iš Romos. 

— Ji buvo atvažiavusi į vienuolyną manęs aplankyti, — įterpė 
mergaitė, užklaustajai damai dar nespėjus atsakyti. 

— Aš ne kartą buvau tavęs aplankyti, — pataisė madam Merl.— 
Argi Romoje aš ne geriausia tavo draugė? 

— Man labiausiai įsiminė paskutinis kartas, — atsakė Penzė,— 
nes tada pasakėte, kad man jau laikas grįžti namo. 

— Jūs jai taip pasakėte? — paklausė mergaitės tėvas. 

— Nelabai atsimenu. Sakiau, kas jai būtų malonu. Aš visą 
savaitę Florencijoje. Tikėjausi, kad mane aplankysite. 

— Būčiau atvažiavęs, jei būčiau žinojęs, kad jūs čia. Bet žmo- 
gus tokių dalykų nenujaučia.. O, manyčiau, turėtų. Prašom 
sėstis. 

Šis pasikalbėjimas vyko ypatinga intonacija — abiejų balsai bu- 
vo pritildyti, pabrėžtai ramūs, bet tarsi greičiau iš įpročio negu 
kokio reikalo. Ponia Merl apsidairė rinkdamasi, kur sėstis. 

— Jūs išlydite savo viešnias? Aš netrukdysiu atsisveikinimo ce- 

remonijai. Je vous salue, mesdames*,— pridūrė ji prancūziškai vie- 
nuolėms, lyg pavarydama jas. 

— Ši ponia didelė mūsų draugė; tikriausiai būsit ją mačiu- 
sios vienuolyne, — paaiškino šeimininkas.— Mes labai pasitikime jos 
patarimais, ji mums ir padės nuspręsti, ar duktė grįš pas jus po 
atostogų. 

— Tikiuosi, nuspręsite mūsų naudai, madam,— išdrįso kreiptis 
akiniuotoji vienuolė. 

— Ponas Osmondas pajuokavo, aš nieko nesprendžiu,— atsakė 
madam Merl irgi tarsi juokaudama.— Esu įsitikinusi, kad jūsų mo- 
kykla labai gera, bet panelės Osmond draugai turi nepamiršti, jog 
ji sutverta pasaulietiškam gyvenimui. 

— Aš tą patį sakiau mesjė,— tarė sesuo Katrina.— Mes ją ir 
ruošėme pasaulietiškam gyvenimui,— sumurmėjo ji, žiūrėdama į 
Penzę, kuri stovėjo kiek atokiau, žvelgdama į elegantiškus ponios 
Merl drabužius. 

— Girdi, Penze? Tu sutverta pasaulietiškam gyvenimui,— tarė 
Penzės tėvas. 

Mergaitė įbedė į jį tyras vaikiškas akis. 

— Ar aš ne tau sutverta, tėte? 

Tėvas susijuokė. 

— Tai vienas ir tas pats. Ar aš ne pasaulietiškas žmogus, Penze? 

— Leiskite jau atsisveikinti, — tarė sesuo Katrina.— Kaip bus, 
taip, bet būk gera, protinga ir laiminga, mano dukterie. 

— Aš būtinai grįšiu pas jus, ir mes dar pasimatysime, — atsakė 
Penzė ir vėl apsikabino vienuoles, bet madam Merl tuojau pat 
ją pašaukė. 

— Pabūk su manim, mielas vaike,— tarė madam Merl,— kol 
tėtis išleis maloniąsias viešnias. 

Penzė nusivylusi išplėtė akis, bet neprieštaravo. Jai, matyt, jau 
buvo įaugęs į kraują paklusnumas kiekvienam, kas su ja autoritetin- 
gai elgiasi, ji tik pasyviai stebėjo, kur kreipiamas jos likimas. 

— Ar galima palydėti Katriną ligi karietos? — vis dėlto pap- 
rašė ji labai švelniai. 

— Man būtų maloniau, jei pasiliktum su manimi,— atsakė ma- 
dam Merl, o ponas Osmondas su savo viešniomis, kurios dar kartą 
nusilenkė naujajai atvykėlei, tuo tarpu išėjo į prieškambarį. 


* Likite sveikos, ponios (pranc.). 

— Gerai, pasiliksiu su jumis,— sutiko Penzė ir atsistojo šalia 
madam Merl, ištiesė jai rankutę. Pilnas ašarų akis ji buvo nu- 
dūrusi į langą. 

— Džiaugiuosi, kad ten tavęs išmokė paklusnumo, — tarė madam 
Merl.— Geros mergaitės turi klausyti. 

— O taip, aš labai paklusni, — gyvai sušuko mergaitė, kone 
girdamasi, tarsi kalbėdama apie savo mokėjimą skambinti pianinu. 
Bet po to vos girdimai atsiduso. 


Madam Merl suėmė jos ranką, pasidėjo ant išpuoselėto savo 
delno ir pradėjo apžiūrinėti. Jos žvilgsnis buvo priekabus, bet 
nepamatė nieko peikiamo; mergaitės plaštaka buvo daili, balta. 

— Ten vienuolyne turbūt reikalavo, kad visada mūvėtum piršti- 
naites,— po valandėlės pratarė.— Mergaitėms paprastai jos nepa- 
tinka. 

— Anksčiau nepatiko, bet dabar jau patinka,— atsakė Penzė. 

— Puiku. Aš tau padovanosiu tuziną porų. | 

— Labai ačiū. O kokių jos bus spalvų? — pasidomėjo Penzė. 

Madam Merl pagalvojo: 

— Neteplių spalvų. 

— Labai gražių? 

— Tau patinka gražūs daiktai? 

— Taip, patinka... bet ne per labiausiai, — atsakė Penzė su as- 
ketizmo gaida. 

— Tuomet jos irgi bus ne per gražiausios, — pasakė madam 
Merl nusijuokdama. Paėmusi antrąją mergaitės ranką, ji prisitraukė 
arčiau ir valandėlę pažiūrėjusi į ją paklausė: — Ar tu ilgėsies moti- 
nėlės Katrinos? 

— Taip, kai tik pagalvosiu apie ją. 

— Tuomet stenkis negalvoti. Gal vieną dieną, — pridūrė madam 
Merl, — turėsi naują motinėlę. 

— Kad ir taip užtenka, — atsakė Penzė vėl su tokiu pat tyliu 
susitaikančiu atodūsiu.— Vienuolyne turėjau daugiau kaip trisdešimt 
motinėlių. 

Prieškambaryje vėl pasigirdo jos tėvo žingsniai, ir madam Merl 
paleido mergaitę ir atsistojo. Ponas Osmondas įėjo ir uždarė duris; 
paskui, net nepažvelgęs į madam Merl, pastūmė porą kėdžių atgal 
į vietas. Viešnia, vedžiodama jį akimis, laukė, kol jis prakalbės. 
Pagaliau prabilo pati. 

— Tikėjausi, kad atvažiuosite į Romą. Maniau, gal panorėsite 
pats parsivežti Penzę. 

— Suprantama, kad taip manėte, bet rasi jau ne pirmas kar- 
tas aš pasielgiu ne pagal jūsų numatymus. 

— Taip,— sutiko madam Merl,— vis dėlto jūs labai užgaidus. 

Ponas Osmondas pavaikščiojo po kambarį — o tokiame erdvia- 
me kambaryje buvo kur — kaip žmogus, ieškantis pretekstų kebliam 
pokalbiui išvengti. Tačiau netrukus išsėmė visas dingstis, ir neliko 
nieko kito — nebent įnikti į knygą — kaip susidėjus rankas už nu- 
garos įsmeigti akis ; Penzę. 

— Kodėl tu neišėjai išlydėti motinėlės Katrinos? — ūmai pak- 
lausė jis prancūziškai. 

Penzė tylėjo, žiūrėdama į madam Merl. 

— Aš ją paprašiau pabūti su manimi,— atsakė toji dama, kuri 
buvo atsisėdusi vėl į kitą vietą. 

— A, tuomet aišku, — sutiko Osmondas, atsisėdo į krėslą prie- 
šais madam Merl ir, sunėręs rankas, alkūnes pasidėjęs ant atramų, 
pasilenkė į priekį. 

— Ponia man žada padovanoti pirštinaičių,— tarė Penzė. 

— Vaikeli, kam čia apie tai pasakoti, — pamokė madam Merl. 

— Jūs labai gera, — pasakė Osmondas.— Bet jai turbūt nieko 
netrūksta. 

— Sakyčiau, gana jai tų vienuolių. 

— Jei norite aptarti šį reikalą, tegul ji geriau išeina iš kam- 
bario. 

— Tegul pabūna,— atsakė madam Merl.— Pašnekėsime apie ką 
nors kita. 

— Jei negalima, aš nesiklausysiu,— pasisiūlė Penzė su tokiu 
atvirumu, jog turėjai ja patikėti. 

— Gali klausytis, žavingas vaike, tu vis vien nesuprasi, — atsakė 
tėvas. 

Mergaitė pagarbiai atsisėdo netoli durų, atidarytų į sodą, ir į 
Jį nukreipė nekaltas ilgesingas akis, o ponas Osmondas be jokio 
nuoseklumo tęsė pokalbį su naująja viešnia: 

— Jūs itin gražiai atrodote. 

— Kad aš visada taip atrodau,— atsakė madam Merl. 

— Ir visada esate tokia pat. Nesikeičiate. Jūs nuostabi moteris. 

— Ir aš taip manau. 

— Tik kartais keičiate savo nusistatymą. Grįžusi iš Anglijos 

man sakėte, jog artimiausiu metu iš Romos niekur neketinate va- 
žiuoti. 

— Malonu, kad taip gerai prisimenate, ką sakiau. Toks buvo 
mano ketinimas. Bet atvykau susitikti su savo draugais, kurie ne- 
seniai čion atvažiavo, o aš tuo metu dar tikrai nežinojau, kokie 
jų planai. 

— Čia jums būdinga priežastis. Visada ką nors darote dėl savo 
draugų. 

Ponia Merl nusišypsojo tiesiai šeimininkui į akis. 

— Ne tokia būdinga kaip jūsų komentaras — jis, beje, visai 
nenuoširdus. Tačiau aš nepriekabiausiu,— pridūrė, — nes jeigu pats 
netikite savo žodžiais, vadinasi, jais negalima tikėti. Aš nesineriu 
iš kailio dėl savo draugų, todėl nenusipelnau jūsų pagyrų. Aš labiau- 
siai rūpinuosi pačia savimi. 

— Tikrai taip, bet į jus pačią įeina dar daug ko — ir žmonių, ir 
viso kito. Nežinau, kieno dar gyvenimas taip būtų susilietęs su šitieka 
kitų gyvenimų. 

— O ką jūs vadinate žmogaus gyvenimu? — pasidomėjo madam 
Merl.— Žmogaus išvaizdą, jo veiklą, užsiėmimą, draugiją? 

— Jūsų gyvenimu aš vadinu jūsų užmačias,— atsakė Osmondas. 

Madam Merl blinkterėjo į Penzę ir pusbalsiu tarė: 

— Kažin, ar ji tai supranta? 

— Matote, ji negali su mumis būti.— Ir Penzės tėvas gana 
nelinksmai šypterėjo.— Eik į sodą, mignonne*, ir nuskink madam 
Merl porą žiedų, — pasakė jis dukteriai prancūziškai. 

— Aš kaip tik ir norėjau! — sušuko Penzė, tuoj pašoko ir ty- 
lomis išėjo. 

Tėvas nuėjo paskui ją ligi durų ir pastovėjo, nulydėdamas aki- 
mis, po to grįžo, bet nesėdo, o liko stovėti, ar tiksliau sakant, ėmė 
vaikštinėti ten ir atgal, tarsi taip būtų jautęsis laisvesnis, o atsisėdęs 
būtų praradęs laisvę. 

— Mano asmeniniai tikslai yra vardan jūsų.— Madam Merl 
su savotiška drąsa pakėlė į jį akis. 

— Aš taip ir sakau. Aš — dalis jūsų gyvenimo... aš ir tūks- 
tantis kitų, mieloji. Jūs nesate egoistė — tuo aš jūsų negaliu ap- 
kaltinti. Jei jūs egoistė, kas tuomet aš? Koks epitetas mane tinka- 
miausiai apibūdintų? 


* Mažute (pranc.). 

— Jūs ištižęs. Mano akimis, tai jūsų pikčiausias bruožas. 

— O mano akimis — geriausias. 

— Jums niekas nerūpi, — rimtai tarė madam Merl. 

— Taip, man nedaug kas rūpi. O kaip tokį bruožą pavadintu- 
mėte? Žodžiu, aš neatvažiavau į Romą dėl savo suglebimo. Bet 
čia tik viena iš daugelio priežasčių. 

— Nesvarbu — bent jau man — kad neatvažiavote, nors būu- 
čiau apsidžiaugusi. Džiaugiuosi, kad dabar jūs ne Romoje, o galė- 
jote dar būti, ko gero, ir būtumėte buvęs, jei būtumėte prieš mė- 
nes; nuvažiavęs. O šiuo metu norėčiau, kad užsiimtumėte vienu 
dalyku Florencijoje. 

— Prašyčiau nepamiršti, kad aš ištižęs,— įterpė Osmondas. 

— Aš puikiai prisimenu, tik jus prašau pamiršti. Tuomet turė- 
site ir dorybę, ir atpildą. Čia nesunkus darbas, o palūkanos gali 
būti geros. Kiek jau laiko, kai neužmezgėte naujos pažinties? 

— "Turbūt nuo tada, kai susipažinau su jumis. 

— Pats laikas užmegzti naują pažintį. Noriu, kad susipažin- 
tumėte su viena mano drauge. 

Ponas Osmondas bevaikščiodamas buvo vėl priėjęs atviras duris 
ir Žiūrėjo į dukterį, nušviestą skaisčios saulės. 

— O kas man iš to? — paklausė jis su atviru stačiokiškumu. 

Madam Merl ne iškart atsakė. 

— Prasiblaškysite.— Jos atsakymas nebuvo stačiokiškas, 0 gerai 
apgalvotas. 

— Jeigu jūs taip sakote, aš tikiu,— tarė Osmondas eidamas 
jos link.— Keliais atvejais aš jumis besąlygiškai pasitikiu. Pavyz- 
džiui, puikiai žinau, kad visada mokėsite atskirti, kur gera draugija, 
o kur prasta. 

— Nėra gerų draugijų. 

— Atleiskite. Išmanymas, kurį jums priskiriu,— tai ne bendros 
tiesos. Jūs savo išmintį įgijote teisingu keliu — per patirtį, palygin- 
dama galybę daugiau ar mažiau pakenčiamų žmonių vieną su kitu. 

— Todėl siūlyčiau pasinaudoti mano išmintimi. 

— Pasinaudoti? Manote, sugebėsiu? 

— Aš to tikiuosi. Viskas priklausys nuo jūsų. Kad tik man pa- 
vyktų įkalbėti jus padaryti šiokią tokią pastangą. 

— Ak štai kaip! Taip ir žinojau, kad čia be keblasties neap- 
sieis. Kas pasaulyje — ypač užklystantis į šias vietas — gali būti 
vertas pastangų? 

Madam Merl užsiplieskė lyg būtų suniekinti jos ketinimai. 

— Nepaikiokite, Osmondai. Niekas geriau už jus neišmano, 
kas yra verta pastangų. Ar nesu jūsų mačiusi seniau?- 

— Kai ką pripažįstu. Bet kažin, ar tai įmanoma šiame var- 
ganame gyvenime. 

— Jeigu stengiesi, pasidaro įmanoma, — paakino madam Merl. 

— Čia jau šis tas. Tai kas jūsų draugė? 

— Mergina, dėl kurios atvažiavau į Florenciją. Ji ponios Tačit 
dukterėčia, manau, nesate tos ponios pamiršęs. 

— Dukterėčia? Šis žodis asocijuojasi su jaunyste ir neišmanymu. 
Matau, kur lenkiate. 

— Taip, ji jauna — dvidešimt trejų metų. Didelė mano draugė. 
Prieš keletą mėnesių susipažinau su ja Anglijoje, ir tarp mūsų 
užsimezgė neišardoma sąjunga. Man ji labai patinka, ir kas man 
retai pasitaiko — ja susižavėjau. Jūs irgi susižavėsite. 

— Ne, aš jau pasisaugosiu. 

— Nebent. Bet vis vien neišsisaugosite. 

— Ar ji graži, protinga, turtinga, stulbinanti, visapusiško išsila- 
vinimo ir pavyzdinės dorovės? Tik tokiomis sąlygomis sutinku su 
ja susipažinti. Aš juk prieš kiek laiko prašiau jūsų nė nekalbėti 
man apie Žžmogystas, neatitinkančias šito apibrėžimo. Aš tiek ir 
tiek pažįstu pilkų Žmonių, daugiau man nereikia. 

— Panelė Arčer ne pilka — ji ryški kaip aušra. Ji yra tokia 
kaip jūsų apibūdinimas, todėl ir noriu, kad su ja susipažintumėte. 
Ji atitinka visus jūsų reikalavimus. 

— Daugmaž, žinoma. 

— Ne, tiksliai. Ji graži, išsilavinusi, dosni ir kaip amerikietė — 
geros kilmės. Be to, labai protinga, labai patraukli ir turi gražaus 
turto. 

Ponas Osmondas klausėsi tylėdamas, akis įdūręs į pašnekovę, 
mintyse viską gerai pasverdamas. 

— Ką žadate su ja daryti? — pagaliau pasidomėjo jis. 

— Kaip matote — užvesti ją ant jūsų kelio. 

— Negi ji nesutverta kam geriau? 

— Aš nesiimu spręsti, kam žmogus sutvertas, — atsakė madam 
Merl.— Aš tik sprendžiu, kaip jį galiu panaudoti. 

— Man gaila panelės Arčer! — pareiškė Osmondas. 

Madam Merl atsistojo. 

— Jei čia pradžia jūsų domėjimosi ja, aš tai įsiminsiu. 

Jiedu atsistojo vienas priešais kitą; ji pasižiūrėjo į savo man- 
tiją ir pasitaisė ją. 

— Jūs labai gražiai atrodote,— pakartojo Osmondas dar at- 
siečiau negu pirma.— Jau turite kažkokią idėją. O tada labai išgra- 
žėjate; idėjos jums į grožį. 

Kad ir kur susitikę, šie du Žmonės, ypač jei greta daugiau 
kas būdavo, iš pradžių elgdavosi ir kalbėdavo kažkaip netiesiai, 
apdairiai, lyg būtų susitikę aplinkiniais keliais ir kreiptųsi vienas 
į kitą užuolankomis. Tarytum vienas turėjo pabrėžti, koks įsitem- 
pęs kitas. Madam Merl užtušuodavo savo sumišimą sėkmingiau negu 
j0s bičiulis, bet šiuo kartu netgi madam Merl nebuvo tokios laiky- 
senos, kaip kad būtų norėjusi, ir prieš šeimininką nesugebėjo pade- 
monstruoti tobulos savitvardos. Dera pridurti, jog tam tikromis aki- 
mirkomis tas, kas juos skyrė, nusitrindavo ir jiedu abu atsidurdavo 
tokioje artimoje akistatoje kaip su nieku kitu. Taip atsitiko ir šį 
kartą. Jiedu stovėjo kiaurai vienas kitą permatydami, ir tik tuo 
atsigriebdami už nesmagumą, kad ir kitam nesmagu. 

— O kad jūs bent kiek turėtumėte širdies,— patyliukais pra- 
tarė madam Merl.— Jūsų beširdiškumas visad jus patį baudžia, ir 
šį kartą bus ne kitaip. 

— Aš ne toks beširdis, kaip manote. Kartais, žiūrėk, ima kas 
ir sujaudina — kad ir jūsų tvirtinimas, jog visų savo tikslų sie- 
kiate vardan manęs. Aš šito nesuprantu, nei kodėl, nei kaip. Bet 
vis vien jaudina. 

— Laikui bėgant, ko gero, dar mažiau suprasite. O kai kurių 
dalykų išvis nesuprasite. Galų gale jums ir nebūtina. 

— Šiaip ar taip, jūs nuostabiausia iš visų moterų,— tarė Os- 
mondas.— Niekas jums negali prilygti. Nežinau, kodėl manote, jog 
ponios Tačit dukterėčia man tiek daug reikš, kai... kai...— Bet jis 
nerado žodžio. 

— Kai aš tiek mažai reiškiau? 

— Ne, ne tą norėjau pasakyti. Po to, kai pažinau ir įvertinau 
tokią moterį kaip jūs. 

— Izabelė Arčer vertesnė už mane,— pasakė madam Merl. 

Jos pašnekovas nusijuokė: 

— Kokios prastos turite būti nuomonės apie ją, jei taip kalbate. 

— Negi manote, jog mokėčiau pavyduliauti? Prašau atsakyti. 

— Man pavyduliauti? Ne, apskritai nemanau. 

— Tuomet po dviejų dienų ateikite manęs aplankyti. Aš apsis- 

tojusi pas ponią Tačit, Kresčentini rūmuose, ir ta mergina ten bus. 

— Ko jūs manęs iš karto nepakvietėte, neapšnekėdama mergi- 
nos? — pasiteiravo Osmondas.— Ji ir šiaip ten būtų buvusi. 

Madam Merl pasižiūrėjo į jį kaip moteris, kurios nesuglumins 
joks klausimas. 

— Jums įdomu kodėl? Nes aš jai pasakojau apie jus. 

Osmondas susiraukė ir nusigręžė. 

— Geriau šito būčiau nežinojęs.— Ir po valandėlės mostelėjo į 
molbertą, ant kurio buvo nedidelė akvarelė.— Matėte, kas ten — 
paskutinį mano darbą? 

Madam Merl priėjo arčiau ir pasižiūrėjo. 

— Čia Venecijos Alpės — vienas iš anų metų jūsų eskizų? 

— Taip, bet kaip jūs viską sumetate! 

"Dar kiek pasižiūrėjusi, ji nusigręžė. 

— Jūs gi žinote, kad aš nesidomiu jūsų piešiniais. 

— Žinau ir niekaip neatsistebiu. Jie gi kur kas geresni negu 
dauguma tų, kuriuos mes matome. 

— Labai galimas daiktas. Betgi šito maža, nes daugiau jūs 
nieko nemokate gerai daryti. Aš jums būčiau linkėjusi kur kas 
daugiau — tokie buvo mano asmeniniai tikslai. 

— Taigi, apie tai ne kartą girdėjau — jūs man linkėjote ne- 
įmanomų dalykų. 

— Neįmanomų dalykų,— pakartojo madam Merl ir kitokiu 
balsu pridėjo: — Jūsų paveiksliukas kaipo toks labai geras.— Ji apž- 
velgė kambarį — senovines spinteles, paveikslus, tapetus, apiblukusio 
šilko užuolaidas.— Užtat jūsų kambariai tikrai karališki. Kas kartą 
atėjusi iš naujo susižaviu, gražesnių nesu niekur mačiusi. Apie 
tokius daiktus jūs išmanote geriau negu bet kas kitas. Jūsų toks 
nuostabus skonis. 

— Man apkarto nuostabus mano skonis, — atsakė Gilbertas Os- 
mondas. 

— Vis vien pasikvieskite čion panelę Arčer, kad ji pamatytų. 
Aš jau jai pasakojau. 

— Aš nieko prieš parodyti gražius savo daiktus — jei tik ne 
idiotams. 

— Jūs žavingai tai darote. Kaip savo muziejaus cicerone* esate 
ypač įspūdingas. 


* Gidas (ital.). 

Ponas Osmondas už tokį komplimentą tik pažvelgė dar šalčiau 
ir atidžiau. 

— Sakote, ji turtinga? 

— Turi septyniasdešimt tūkstančių svarų. 

— En ėcus bien comptės?* 

— Dėl turto nėra jokių abejonių. Aš, taip sakant, savo aki- 
mis mačiau. 

— Štai kur moteris! Aš turiu galvoje jus. Ar ten nuėjęs aš 
ir su jos motina susitiksiu? 

— Motina? Ji neturi nei motinos, nei tėvo. 

— Tuomet tetą — ką jūs minėjote? — ponią Tačit? 

— Ją aš galiu nesunkiai tam laikui nušalinti. 

— Man ji nekliudo,— tarė Osmondas.— Man ponia Tačit net- 
gi patinka. Tokio seno sukirpimo žmonės kaip ji jau baigia išnykti — 
ryški asmenybė. O tas ištįsėlis beždžionė jos sūnus irgi ten? 

— Taip, bet jums nekliudys. 

— Geras asilas. 

— Manyčiau, klystate. Jis labai protingas vyras. Bet ten, kur aš, 
jis paprastai nebūna, nes manęs nemėgsta. 

— Ar ne ilgaausis? Sakote, ji traukia akį? — kamantinėjo toliau 
Osmondas. 

— Taip, bet daugiau nieko nesakysiu, kad paskui nenusiviltu- 
mėte. Ateikite ir padarykite pradžią — tik vieno jūsų prašau. 

— Ko pradžią? 

Madam Merl patylėjo. 

— Aš, savaime aišku, noriu, kad ją vestumėte. 

— Pabaigos pradžiąA Gerai, pažiūrėsiu. Ar jai ir šitą pasakėte? 

— Kuo jūs mane laikote? Ji gi ne koks netašytas kelmas... 
ir aš ne. 

— Iš tikro,— tarė pasvarstęs Osmondas,— aš neįžvelgiu asme- 
ninių jūsų tikslų. 

— Manau, jog išvydęs panelę Arčer, įžvelgsite. Neskubėkite 
daryti išvadų.— Kalbėdama madam Merl priėjo prie atdarų į sodą 
durų, sustojo ir užsižiūrėjo. 

— Penzė tikrai graži išaugo, — ūmai tarė. 

— Ir man taip atrodo. 

— Bet gana jai to vienuolyno. 


* Grynais? (Pranc.) 

— Nesu tikras,— tarė Osmondas.— Man patinka, kaip ją išauk- 
lėjo. Labai žavu. 

— Čia ne vienuolyno nuopelnas. Tokia vaiko prigimtis. 

— Manyčiau, jog derinys to ir to. Ji tyra lyg perlas. 

— Ko gi ji negrįžta su mano gėlėmis?— prisiminė madam 
Merl.— Ji nesiskubina. 

— Eime ir pasiimsime. 

— Ji manęs nemyli, — sumurmėjo viešnia, išskėsdama skėtį, jiems 
išėjus į sodą. 

Madam Merl atvažiavo į Florenciją vos atvykus poniai Tačit, 
pakviesta šios damos, kuri siūlė jai mėnesį paviešėti Kresčentini rū- 
muose, sumačioji madam Merl vėl prašneko Izabelei apie Gilbertą 
Osmondą ir išreiškė viltį, kad toji su juo susipažins, tačiau ne taip 
primygtinai, kaip matėm ją peršant merginą pono Osmondo dėmesiui. 
Gal ir nebuvo ko myga, nes Izabelė nė kiek nesipriešino madam Merl 
pasiūlymui. Italijoje kaip ir Anglijoje ši ponia turėjo baisybę draugų 
tiek tarp vietinių gyventojų, tiek tarp margaspalvių atvykėlių. Tame 
sąraše žmonių, kuriuos ji išvardijo Izabelei kaip vertus susipažinti -— 
beje, aišku, pridėjo ji, Izabelės valia, su kuo nori sueiti į pažintį šiame 
plačiame pasaulyje, — ponas Osmondas buvo pačiame viršuje. Jis — 
senas jos draugas, jiedu bičiuliaujasi jau gerus dešimt metų, vienas 
protingiausių ir maloniausių vyrų, bent Europoje tikrai. Jis kur kas 
aukščiau negu gerbiamos vidutinybės — visai kito molio. Jis ne salonų 
liūtas, anaiptol, ir jo daromas įspūdis priklauso nuo jo dvasios stovio ir 
nusiteikimo. Jeigu be ūpo, tarsi susilygina su visais, nebent jį gelbsti 
tai, kad tokiomis valandėlėmis atrodo kaip ištremtas princas, kuriam 
jau niekas nesvarbu. Bet jei kas jį uždega, sudomina ar pataiko į šir- 
dį — taip, tiesiai į širdį, tuomet sužiba visas jo protas ir savitumas. 
Ir ne todėl, kad jis kaip dauguma žmonių šias savybes slėptų arba 
mėgtų išstatyti parodai. Tiesiog jis nelygus — Izabelė netruks įsiti- 
kinti, jog visi vyrai, šio to verti, yra tokie, — ir savo šviesos visiems be 
išrankos nedalina. Tačiau ji galinti laiduoti, jog prieš Izabelę jis su- 
žėrės visomis varsomis. Jis greit pasiduoda nuoboduliui, per greit, ir 
lėkšti Žmonės jį išveda iš pusiausvyros, bet tokia žvali ir išprususi mer- 

gina kaip Izabelė bus jam geras akstinas, kurio taip trūksta jo gyve- 
nime. Žodžiu, su tokiu žmogumi prasilenkti būtų nuostolis. Gyventi 
Italijoje ir nepažinti Gilberto Osmondo — tai pusė malonumo, nes jis 
išmano apie šią šalį kaip niekas kitas, gal tik du ar trys vokiečių profe- 
soriai jį pranoksta. Ir gal tik žiniomis, bet nieku gyvu ne skonuu ir jau- 
sena, nes jis iš prigimties menininkas. Izabelė prisiminė draugę minint 
šią pavardę, kai nuoširdžiai išsišnekėdavo Gardenkorte, ir ėmė spėlio- 
ti, kokie ryšiai saisto šias dvi pranašias sielas. Ji nujautė, jog madam 
Merl saitai visad turi kokią nors praeitį — tai buvo dalis šios neeilinės 
moters įdomumo. Tačiau apie savo santykius su ponu Osmondu ji 
užsiminė tik tiek, jog tai seniai nusistovėjusi bičiulystė. Izabelė pasakė, 
j0g jai būsią labai malonu susipažinti su žmogumi, kuriam tiek metų 
rodomas toks aukštas pasitikėjimas. 

— Jums reikia susipažinti ne su vienu vyru ir ne su dviem, — pri- 
dūrė madam Merl,— o su kuo daugiau, kad su jais apsibūtumėt. 

— Su jais apsibūčiau? — pakartojo Izabelė su tokia iškilminga 
mina, kuri lyg ir bylotų ją juoko neišmanant.— Kad aš jų nesibai- 
dau, aš apsipratusi su jais kaip virėja su mėsininko pasiuntinukais. 

-— Aš norėjau pasakyti: kad su jais taip apsiprastumė:, jog pradė- 
tumėt niekinti. Dauguma jų nieko geresnio nenusipelno. O tą keletą, 
kurių neniekinsite, išsirinksite sau į draugus. 

Čia praskambėjo ciniška gaidelė, kurios madam Merl paprastai 
saugodavosi, bet Izabelė nesukluso, nes ji toli gražu nemanė, jog kuo 
daugiau matome gyvenimo, tuo didesnę jam pagarbą jaučiame. Ir 
vis dėlto kaip tik tą jausmą žadino Florencijos grožis, pakerėjęs Iza- 
belę nė kiek ne mažiau negu madam Merl buvo įspėjusi; jei viena pati 
ir nebūtų sugebėjusi įvertinti viso žavesio, ji turėjo išmanančių 
draugų — tos paslapties žynių. Bet jai estetikos aiškinimų netrūko, 
nes Ralfas su džiaugsmu vėl ėmėsi anksčiau taip mėgtų pareigų — 
globoti šią jauną, viskuo besidominčią giminaitę. Madam Merl likdavo 
namuose; ji jau tiek ir tiek buvo prisižiūrėjusi Florencijos lobių, be 
to, jai vis pasimaišydavo kas veikti. Bet ji apie visas tas gyvenimo gro- 
žybes kalbėjo, labai gyvai jas prisimindama: kas yra dešiniame dide- 
lės Perudžino“" drobės kampe, kaip sudėtos šventos Elžbietos rankos 
greta kabančiame paveiksle. Apie daugelį garsių meno kūrinių ji 
turėjo savo nuomonę, kuri dažnai skyrėsi nuo Ralfo, ir savo traktuotę 
mokėjo apginti įtikinamai ir su gera nuotaika. Izabelė klausydavosi 
tarp jų vykstančių ginčų suvokdama, kiek ji daug čia gali pasimokyti 
ir kad, tarkime, Olbanyje tokių progų nebūtų. Skaisčiais gegužės 

rytais prieš bendrus pusryčius — pas ponią Tačit pusryčiai būdavo 
pateikiami dvyliktą valandą — jiedu su pusbroliu klajodavo siauromis 
ūksmingomis Florencijos gatvelėmis, pailsėti užeidami į dar didesnę 
pauūksmę kokioje istorinėje bažnyčioje ar po neveikiančio vienuolyno 
skliautais... Ji lankė galerijas ir rūmus, apžiūrinėjo paveikslus bei sta- 
tulas, kuriuos ligi tol žinojo tik iš pavadinimų, iškeisdama buvusią, 
be apybraižų nuovoką į tegu ir aprėmintas žinias. Ji negailėjo jėgų, 
kaip kad visi jauni karšti meno mylėtojai, pirmą kartą patekę į Italiją: 
nemirtingo genialumo akivaizdoje jai spurdėjo širdis, iš alpulio akys 
prisipildydavo ašarų, pro kurias pablukusi freska ar patamsėjęs mar- 
muras visai prarasdavo ryškumą. Bet grįžti kas dieną namo darėsi 
maloniau negu išeiti, grįžti į platų didingą kiemą ir erdvų namą, ku- 
riame ponia Tačit apsigyveno prieš daugelį metų, į aukštus vėsius 
kambarius, kur šešiolikto amžiaus drožinėtos sijos ir puošnios freskos 
žvelgė į įprastinius reklamos amžiaus gaminius. Ponia Tačit gyveno 
istoriniame pastate siauroje gatvelėje, kurios vien pavadinimas priminė 
tarpusavio vaidus viduramžiais, o kad jo fasadas tamsus — nieko 
tokio, jį atpirko kuklus nuomos mokestis ir saulėtas sodas, kur ir gam- 
ta atrodė tokia pat senovinė kaip ir rupi rūmų architektūra ir iš kurio 
į naudojamus kambarius plaukė gaiva ir šviesa. Gyventi tokioje vie- 
toje Izabelei buvo tas pats, kaip visą dieną prisidėjus prie ausies lai- 
kyti praeities jūros kriauklę. Tas vos užčiuopiamas amžinybės gau- 
desys be atlėgio kurstė jos vaizduotę. 

Gilbertas Osmondas atėjo aplankyti madam Merl, ir ji pristatė |į 
jaunajai merginai, kuri tyliai sėdėjo kitame kambario gale. Į jų po- 
kalbį Izabelė beveik nesiterpė ir netgi ne visada nusišypsodavo, kai 
tiedu į ją atsikreipdavo; ji sėdėjo nelyginant spektaklyje, už savo vietą 
netgi brangiai sumokėjusi. Ponios Tačit nebuvo, ir tiedu galėjo siekti 
palankiausio įspūdžio, turėdami laisvas rankas. Jiedu kalbėjosi apie 
florentiečius, apie romiečius, apie kosmopolitinį pasaulį, ir būtum ga- 
lėjęs juos palaikyti žymiais aktoriais, vaidinančiais labdarybės spek- 
taklį. Pašnekesys plaukė sklandžiai, tarsi gerai surepetavus. Madam 
Merl kreipdavosi ir į Izabelę tarytum į scenos partnerę, bet toji ne- 
atsakydavo į replikas, tačiau veiksmo nesugadindavo, nors labai 
kenkė draugei, kuri buvo sakiusi ponui Osmondui, kad ja esą galima 
pasikliauti. Tas vienas kartas dar nieko tokio; net jei čia būtų spren- 
džiami rimtesni reikalai, ji nebūtų prisivertusi sužibėti. Šitas svečias 
ją slopino, ji įsitempė, jai buvo svarbiau, kokį įspūdį gaus iš jo, negu 
kokį pati padarys. Beje, ji ir nemokėjo daryti įspūdžio, jei žinojo, 

kad iš jos to laukiama; apskritai jai buvo be galo malonu apakinti 
aplinkinius, bet jei reikėdavo pagal užsakymą kitus Žavėti, ji traukda- 
vosi atbula. Tenka pripažinti, jog ponas Osmondas laikėsi kaip gerai 
išauklėtas, nieko nesitikintis žmogus, ir jo ramus laisvumas čia viską 
nuspalvino — netgi pirmąjį jo paties sąmojo pademonstravimą. Tai 
gerai nuteikė, nes iš veido ir galvos jis atrodė dirglus; jis nebuvo 
gražus, bet subtilus, subtilus kaip vienas portretas, kabantis ilgoje gale- 
rijoje virš tilto Uficių muziejuje. Netgi jo balsas buvo subtilus, ir tai ste- 
bino, nes jis, nors ir skaidrus, nebuvo malonus. Gal dar ir todėl Izabelė 
neįsiterpė į jų pokalbį. Jo kalbėjimas buvo kaip stiklo vibravimas, ir, 
prikišusi pirštą, ji būtų pakeitusi tembrą ir sugadinusi visą koncertą. 
Tačiau prieš jam išeinant jai teko prašnekti. 

— Madam Merl,— pasakė jis,— sutinka kitą savaitę kurią dieną 
užkopti pas mane į kalno viršų ir mano sode išgerti arbatos. Padary- 
tumėte man didelį malonumą, jei atvyktumėte drauge. Žmonės giria 
mano būstą — iš ten atsiveria gražus reginys. Ir mano dukra labai 
džiaugtųsi, o gal ne tiek dukra — ji dar per jauna stipriems jausmams, 
bet aš be galo džiaugčiausi, kad...— Ir ponas Osmondas nutilo, mažu- 
mėlę sumišęs, nukandęs sakinį. — Būčiau laimingas, jei teiktumėtės 
susipažinti su mano dukterimi, — užbaigė jis kiek patylėjęs. 

Izabelė atsakė, jog su malonumu susipažins su jo dukra, ir jeigu 
madam Merl parodys jai kelią į kalną, ji būsianti labai dėkinga. Iš- 
gavęs šį pažadą, svečias atsisveikino, o Izabelė tikėjosi būti išpiūsta 
savo draugės, kad tokia vėpla pasirodė. Ir labai nustebo, kai ši dama, 
niekad nesitenkinanti pliku faktų konstatavimu, netrukus prabilo: 

— Buvote žavinga, brangioji. Taip laikėtės, kad geriau negalima 
ir norėti. Jūs niekada neapviliate. 

Priekaištai gal jai būtų ir sugadinę nuotaiką, bet veikiausiai ji 
nebūtų įsižeidusi, o šie madam Merl žodžiai, kad ir keista, pirmą kartą 
per jų bendravimo laiką sukėlė nepasitenkinimą. 

— Man tai nerūpėjo, — atsakė Izabelė šaltai. — Nežinau, kodėl 
turėčiau sužavėti poną Osmondą. 

Madam Merl pastebimai nuraudo, bet, kaip žinome, ji nebuvo 
pratusi trauktis. 

— Mielas vaike, aš kalbu ne apie jį, vargšą Žmogų, o apie jus. 
Žinoma, ne tai svarbu, patikote jam ar nepatikote — tai juk neturi 
reikšmės. Bet man pasirodė, kad jis patiko jums. 

— Patiko, — atvirai prisipažino Izabelė.— Bet, man regis, ir tai 
neturi reikšmės. 

— "Tai, kas liečia jus, man turi reikšmės, — paprieštaravo madam 
Merl su pailsusiu taurumu veide, — ypač kai šitai susiję su senu mano 
draugu. 

Kad ir kokias Izabelė sau kėlė užduotis pono Osmondo atžvilgiu, 
turim tik pasakyti, jog, matyt, į jas įėjo užduotis pateikti apie jį Ral- 
fui kelis padrikus klausimus. Ji tikėjosi, jog Ralfo nuomonė gali būti 
kiek iškreipta jo negandų, bet pati savimi didžiavosi, jog išmoko jo 
klausytis su išlygomis. 

— Ar aš jį pažįstu? — perklausė pusbrolis.— O, taip, „pažįstu“, 
gal ir nelabai gerai, bet neblogai. Į draugystę su juo niekad nesiver- 
žiau, o jo laimės pilnatvei manęs, kaip matyti, irgi netrūko. Kas jis, 
koks jis? Neaiškus, nenusakomas amerikietis, trisdešimt, o gal mažiau 
metų gyvenantis Italijoje. Kodėl vadinu jį nenusakomu? Kad prisi- 
dengčiau, jog nieko nežinau apie jį: nei iš kur kilimo, nei iš kokios 
šeimos, nei kas jo protėviai. O gal jis persirengęs princas; jis ir panašus 
į princą, beje, į tokį, kuris iš pasibodėjimo atsisakė teisių į sostą ir ligi 
šiol neatsigauna ką padaręs. Anksčiau jis gyveno Romoje, bet dabar 
persikraustė čion; prisimenu jį sakant, jog Roma suvulgarėjo; jis 
bodisi viskuo, kas vulgaru — toks jo pagrindinis užsiėmimas, bent kito 
nežinau. Gyvena iš savo kapitalo, bet nemanau, kad tas kapitalas 
vulgariai stambus. Jis neturtingas, bet padorus džentelmenas — taip 
save vadina. Vedė jaunas, žmona mirė, berods turi dukterį. Dar turi 
seserį, kuri ištekėjusi už kažkokio smulkaus vietinio grafo; kažkada 
buvau su ja supažindintas. Ji malonesnė negu brolis, bet sunkiai ištve- 
riama. Prisimenu, būta kažkokių paskalų apie ją. Žodžiu, nepatarčiau 
su ja bičiuliautis. Bet kodėl neklausi madam Merl apie visus šiuos 
asmenis? Ji artimiau juos pažįsta negu aš. 

— Todėl, kad mane domina ne vien jos, bet ir tavo nuomonė, — 
atsakė Izabelė. 

— Spjauk į mano nuomonę. Jei įsimylėsi poną Osmondą, numosi 
į tai ranka. 

— Tuomet gal ir numosiu. Bet šiuo metu ji man reikšminga. 
Kuo daugiau žinių turėsiu apie man gresiančius pavojus, tuo ge- 
riau. 

— Aš nesutinku, kad pačios žinios gali būti pavojingos. Šiais 
laikais mes per daug žinome apie žmones, per daug visko prisiklauso- 
me. Mūsų ausys, protas, burnos tik tuo ir užimti. Nepaisyk, kas ką apie 
ką sako. Apie kiekvieną atvejį, apie kiekvieną žmogų spręsk savo 
galva. 

— Aš taip ir stengiuosi daryti, — prisipažino Izabelė, — bet tuo- 
met kiti Žmonės apšaukia išpuikėle. 

— O tu nepaisyk jų; toks mano nusistatymas: nepaisyti, nei ką kiti 
sako apie tave, nei ką apie tavo draugus bei priešus. 

Izabelė susimąstė. 

— Teisybė, bet yra dalykų, kurių negaliu nepaisyti; pavyzdžiui, 
kai užsipuolami mano draugai ar kai aš būnu liaupsinama. 

— Bet juk niekas netrukdo pačius kritikus panarstyti. Narstyk 
žmones kaip kritikas... bet tuomet, — pridūrė jis, — tu visus pasmerksi! 

— Panagrinėsiu poną Osmondą pati, — tarė Izabelė.— Prižadė- 
jau pas jį apsilankyti. 

— Apsilankyti? 

— Nueiti pasižiūrėti reginio iš jo namų, jo paveikslų, dukters — 
nežinau ko dar. Madam Merl mane nusiveš, ji sako, kad nemažai 
damų pas jį lankosi. 

— (O, su madam Merl gali visur eiti — de confiance*,— užtikrino 
Ralfas.— Ji pasižįsta tik su rinktine publika. 

Apie Osmondą Izabelė daugiau neužsiminė, bet čia pat išreiškė 
pusbroliui savo nepasitenkinimą, kokiu jis tonu kalba apie madam 
Meri. 

— Man rodos, tu visą laiką ją neigi. Nežinau, iš kur toks nusitei- 
kimas, bet jei tavo antipatijai yra. rimtų priežasčių, tai atvirai jas 
išklok arba visai nieko nekalbėk. 

Į šį kaltinimą Ralfas atsakė kur kas rimčiau negu visada. 

— Aš apie madam Merl kalbu lygiai taip, kaip su ja pačia kalbuo- 
si — gal net su perdėta pagarba. 

— Taigi, perdėta. Dėl to man ir nesmagu. 

— O todėl, kad madam Merl visos dorybės perdėtos. 

— Kas jas perdeda, meldžiamasis? Aš? Jei taip, vadinasi, darau 
jai meškos paslaugą. 

— Ne ne, ji pati. 

— O,- neteisybė! — įsikarščiavusi užprotestavo Izabelė.— Nėra 
kitos moters, kuri būtų tokių mažų pretenzijų... 

— Pataikei kaip pirštu į dangų,— pertraukė ją Ralfas.— Jos 
kuklumas perdėtas. Kam jai prasidėti su mažomis pretenzijomis, 
jei turi puikiausią teisę į dideles? 

— Vadinasi, ir jos dorybės didelės. Tu pats sau prieštarauji. 


* Su visišku pasitikėjimu (pranc.). 

— Jos dorybės neprilygstamos,— toliau dėstė Ralfas.— Ji be 
mažiausios dėmelės — vaikščiojanti dorybė. Vienintelė moteris, kiek 
pažįstu, kuri niekad neduos progos... 

— Kokios progos? 

— Na, tarkim, pavadinti ją kvaile. Ji vienintelė moteris, kiek 
pažįstu, tik su tuo vienu menku trūkumu. 

Izabelė apmaudžiai nusisuko. 

— Nesuprantu. Tavo paradoksai ne mano galvai. 

— Paaiškinsiu. Kai sakau, kad ji perdeda savo tobulumą, neturiu 
omeny, kad ji tai daro primityviais būdais: kad giriasi, puikuojasi, 
save vaizduoja labai palankioje šviesoje. Aš šį Žodį vartoju tiesiogine, 
ne perkeltine prasme, kad ji pernelyg daug iš savęs reikalauja — ir 
jos visos dorybės yra per jėgą. Ji pernelyg gera, pernelyg švelni, per- 
nelyg protinga, pernelyg išprususi, pernelyg išsiauklėjusi — žodžiu, 
pernelyg tobula. Prisipažinsiu, ji mane nervina ir kursto tokius pat 
jausmus kaip teisuolis Aristidas tam paprastam mirtingajam atėnie- 
čiui?!. 

Izabelė įdėmiai pažiūrėjo į pusbrolį, bet pašaipos, kuri gal ir 
įsismelkė į jo žodžius, veide šį kartą nebuvo nė kibirkštėlės. 

— Norėtum madam Merl nušalinti? 

— Jokiu būdu. Šitoks jos mokėjimas bendraut! Aš gėriuosi 
madam Merl,— paprastai atsakė. Ralfas Tačitas. 

— Tu pasibaisėtinas, gerbiamasai! — sušuko Izabelė. Ir dar pa- 
siteiravo, ar jis žinąs ką nors, kas galėtų nedaryti garbės nepaprastai 
jos draugei. 

— Nieko net panašaus nežinau. Juk apie tai ir kalba. Kiekvie- 
name iš mūsų galime rasti kokią tamsią dėmelę; jeigu pusvalandį 
susikaupčiau, ir tavyje surasčiau. Aš pats dėmėtas kaip leopardas. 
O madam Merl be jokios jokiausios dėmelės. 

— Ir aš taip manau! — tarė Izabelė atlošusi galvą.— Štai todėl 
ji man taip patinka. 

— Tau jos draugystė — pati ta. Jeigu jau nori pažinti pasaulį, 
geresnio vadovo nerasi. 

— Ar turi galvoje, kad ji mačiusi pasaulio? 

— Mačiusi? Ne, — atsakė Ralfas.— Ji pati — ištisas pasaulis. 

Jis pasakė, kad gėrisi madam Merl anaiptol ne iš užglaistyto tul- 
žingumo, kaip kad tą akimirką buvo linkusi manyti Izabelė. Ralfas 
Tačitas prasiblaškymo ieškojo kiekviename žingsnyje ir nebūtų sau 
atleidęs, jei būtų atsisakęs pabendrauti su šitokia šio meno specialiste. 

Mūsų simpatijos ir antipatijos glūdi giliai širdyje, ir galimas daiktas, 
kad Ralfas Tačitas, nors ir pripažindamas visus madam Merl nuo- 
pelnus, nebūtų pajutęs tuštumos, jei ji ir nebūtų buvojusi jo motinos 
namuose. Tačiau jis buvo išmokęs nežymiai stebėti kitus, ir nebuvo 
geresnio peno jo stebėjimams kaip madam Merl elgsena. Jis skanavo 
ją mažais gurkšneliais, davė išsistovėti, rodydamas tokią ištvermę, 
kurios pati Merl nebūtų pralenkusi. O pasitaikydavo ir tokių atvejų, 
kai jis jai pajusdavo gailestį, ir tais atvejais, kad ir keista, rodydavo jai 
kuo mažiausiai palankumo. Jis buvo įsitikinęs, kad madam Merl — 
didelė garbėtroška ir kad tai, ką ji buvo akivaizdžiai pasiekusi, neati- 
tiko slaptų jos troškimų. Ji tobulai išlavėjo, bet jokių laurų nenuskynė. 
Taip ir liko eilinė madam Merl, šveicarų nėgociant* našlė su kuklio- 
mis pajamomis ir plačiomis pažintimis, apsistojanti čia pas vienus, 
čia pas kitus, kone visiems vienodai „patinkanti“ kaip koks ką tik 
išleistas gražbylaus vandenėlio tomelis. Tokios padėties sugretinimas 
su pustuziniu kitų padėčių, kurias vienu ar kitu metu savo gyvenimo 
kely ji dėjo vilčių užimsianti, buvo netgi tragiškas. Jo motina manė, 
kad jiedu su tokia įdomia viešnia puikiai sutaria; ponios Tačit įsitiki- 
nimu, du asmenys, pasinėrę į pernelyg painias žmogaus elgesio pro- 
blemas — kiekvienas į savo elgesio, — turėtų rasti daug bendro. Ral- 
fas buvo gerai apgalvojęs Izabelės suartėjimą su nepaprastąja drauge 
ir jau Seniai numatęs, jog pusseserė pasipriešintų, jei jis stengtųsi 
vien prie savęs ją laikyti, tai ir šį kartą, kaip ir blogesnėse padėtyse 
atsidūręs, pasikliovė likimu. Jis tikėjosi, gal viskas savaime susiklos- 
tys — jų draugystė nebus amžina. Nė viena iš šių pranašių moterų 
nepažino kitos taip, kaip kad manė pažįstanti, ir kai kuri viena, o gal 
ir abi praregės, jų dreugyst“. jo: ir nenutrūks, tai bent atšals. O kol kas 
jis netgi buvo linkęs tikėit, Jog vyresniosios damos pokalbiai į naudą 
jaunesniajai, kuriai dar daug yra ko pasimokyti, ir, be abejo, geriau 
tegul mokosi iš madam Me:l negu iš kokio kito jaunimo auklėtojo. 
Vargu ar ji padarys Izabelei ką nors blogo. 


* Pirklys (pranc.). 

Tuo labiau būtų buvę sunku įspėti, ką blogo jai galėtų padaryti 
apsilankymas pas poną Osmondą kalno viršūnėje. Nieko gražesnio 
nesugalvosi, kaip ta rami įsibėgėjusio Toskanos pavasario pavakarė. 
Damos išvažiavo pro Romos vartus su dideliu aklinu antstatu, vaini- 
kuojančiu lengvą grakščią portalo arką bei pabrėžiančiu jos grožį, 
ir vinguriuodamos tarp siaurų gatvelių, kvepiančių pražydusiais už 
aukštų tvorų ir net per jas persisvėrusiais sodais, pasiekė netaisyklin- 
gos formos, nedidelę, iškilusią virš miesto aikštę, kur ilga ruda siena 
tos vilos, kurios dalį nuomojo ponas Osmondas, buvo pagrindinis ar 
bent labai įspūdingas statinys. Izabelė su drauge perėjo per didelį už- 
darą kiemą, kuriame gulėjo perregimi šešėliai, o aukščiau — lieknos 
dviejų lengvomis arkomis galerijų, atgręžtų viena į kitą, kolonos, o 
jas apsiviję žydintys augalai buvo nušviesti saulės. Ši vieta buvo kaž- 
kokia griežta ir valdinga, atrodė — jei čion patekai, lauk tik su jėga 
išsigausi. Tačiau tokios minties, kaip iš čia lauk išsigauti, dar nebuvo, 
o tik kaip vidun patekti. Ponas Osmondas pasitiko ją šaltame prieš- 
kambaryje — čia net gegužyje buvo vėsu — ir kartu su palydove 
įvedė į kambarį, kurį jau esame aprašę. Madam Merl ėjo prieky ir 
palikusi Izabelę, kai ši stabtelėjo su juo sušnekusi, drąsiai kaip sava 
nužingsniavo į saloną ir pasisveikino su dviem čia sėdinčiomis ypa- 
tomis. Viena — tai mažoji Penzė, kurią ji pasveikino bučiniu; antrąją 
ponas Osmondas pristatė kaip savo seserį grafienę Džemini. 

— O čia mano mažoji, — tarė jis, — ką tik pargrįžusi iš vienuo- 
lyno. 

Penzė vilkėjo striuka balta suknele, jos plaukai buvo tvarkingai 
suimti po tinkliuku, ir avėjo batelius su raišteliais aplink kulkšnis 
kaip sandalų. Izabelei ji padarė kniksą, kaip buvo įpratusi vienuo- 
lyne, ir priėjo bučinio. Grafienė Džemini tik linktelėjo nesistodama, 
iškart buvo matyti, kad tai dama iš aukštuomenės. Ji buvo liesa, tam- 
saus gymio ir visai negraži, panėšėjo į kažkokį tropikų paukštį — ilga 
nelyginant snapas nosis, mažos guvios akutės, o burna ir smakras 
gerokai atitraukti. Tačiau veido išraiška buvo žmogiška, nes jame 
nuolat kaitaliojosi įvairaus intensyvumo čia savęs akcentavimas ar 
nustebimas, čia pasibaisėjimas ar džiaugsmas; jos išvaizda rodė ją ži- 
nant savo stipriąsias ir silpnąsias puses. Jos apdaras — laisvas, leng- 
vas, net akį rėžiantis elegantiškumu — atrodė kaip žaižaruojančios 
plunksnos, ir jos judesiai buvo staigūs, lengvi nelyginant tų, kurie 

tupia ant šakelių. Ji buvo labai manieringa; Izabelei dar tokių manie- 
ringų Žmonių neteko sutikti, ir ji iškart tyliai sau pamanė, kad gra- 
fienė labai dirbtina. Izabelė atsiminė, jog Ralfas nepatarė su ja susi- 
bičiuliauti, bet iš paviršiaus akį metus nebūtum patikėjęs joje esant 
kokių užkaborių. Jos elgesys buvo kaip energingas paliaubų vėliavos 
mosikavimas — baltas šilkas su plazdančiais kaspinais. 

— Jūs tikrai patikėsite, kad man malonu su jumis susipažinti, 
kai pasakysiu, jog tik dėl jūsų čia ir atvažiavau. Aš nesilankau pas 
brolį, liepiu jam lankytis pas mane. Šitas jo kalnas nepakenčiamas — 
nežinau, kas čia jį laiko. Iš tikro, Osmondai, jeigu per tave vieną gra- 
žią dieną mano arkliai čia patrūks, tu atpirksi kitą porą — tegu tik 
jiems kas atsitinka. Jau šiandien girdėjau juos švokščiant, kaip mane 
gyvą matai. Menkas malonumas sėdėti karietoje, kai tavo arkliai 
švokščia; 1ma rodytis, jog jie visai ne tokie, kokie turėtų būti. Mano 
arkliai visada rinktiniai, visa kita — kaip buvę, taip. Mano vyras ne- 
daug ką išmano, tačiau apie arklius nusimano. Italai neturi jokio su- 
pratimo apie arklius, bet mano vyras, kiek jam galvelė neša, vertina 
viską, kas angliška. Mano arkliai angliški — tuo labiau būtų gaila, 
jei jie patrūktų. Galiu jums pasakyti, — kreipėsi ji tiesiai į Izabelę, — 
kad Osmondas nepadažnina mane kviestis; man regis, jam nepatinka, 
kai aš čia. Grynai pati sugalvojau šiandien pas jį atvažiuoti. Mėgstu 
naujus veidus, o jūs — nebuvėlė. Nesėskite ant šitos kėdės, ji nėra 
tokia, kaip atrodo. Čia yra tikrų kėdžių, bet yra ir tokių, kad ne kėdės, 
o siaubas. 

Visa tai buvo dėstoma su skardžiomis ruliadomis, mostais ir mimi- 
ka, su mielu aidu gražios, bet jau sudarkytos anglų, o gal greičiau 
amerikiečių kalbos. 

— Man nepatinka, kai tu čia, mieloji? — perklausė ją brolis.— 
Tu man neįkainojama. 

— Aš čia niekur jokio siaubo nematau,— nesutiko Izabelė dai- 
rydamasi.— Viskas man atrodo taip gražu ir skoninga. 

— Turiu vieną kitą gražų daiktą, — neprieštaravo ponas Osmon- 
das, — arba veikiau neturiu negražių. Bet to, ko labiausiai norėčiau, 
neturiu. 

Jis stovėjo šiek tiek varžydamasis, šypsojosi ir dirsčiojo aplink; 
nuo jų pokalbio jis lyg ir buvo nusišalinęs, lyg ir į jį įsitraukęs. Jis tarsi 
davė suprasti, kad niekas daugiau neturi reikšmės, vien tikrosios „,ver- 
tybės“. Izabelė padarė greitą išvadą, kad paprastumas nėra jų šeimos 
ženklas. Netgi ta mažoji vienuolyno auklėtinė, kuri su balta išeigine 

suknele, smulkiu nuolaidžiu veideliu ir sunertomis rankomis stovėjo 
lyg laukdama pirmosios komunijos, netgi pono Osmondo miniatiū- 
rinės dukrelės tobulumas kažin ar buvo natūralus. 

— Jums patiktų turėti kelis eksponatus iš Uficių ir Piti'“,— įsi- 
terpė madam Merl,— štai kas jums patiktų. 

— Vargšas Osmondas su tomis savo senomis užuolaidomis ir 
nukryžiuotaisiais!: — sušuko grafienė Džemini; ji brolį tik pavarde 
vadino. Tuos žodžius ji tarė lyg sau, tik nusišypsojo Izabelei ir nuž- 
velgė ją nuo galvos ligi kojų. 

Jos brolis jų neišgirdo, matyt, galvojo, ką čia pasakius Izabelei. 

— (Gal išgertumėte arbatos, — pagaliau sugalvojo, — jūs jau labai 
pavargote. 

*“— O ne, aš nepavargau; nebuvo nuo ko pavargsta. 

Izabelę iš vidaus kas stūmė būti tiesiai, niekuo neprisimesti; kažkas 
pačiame ore, gal bendras visos aplinkos poveikis — ji nebūtų galėjusi 
įvardyti kas — išmušė jai bet kokį norą reikštis. Vieta, proga, žmonių 
derinys turėjo gilesnes šaknis, negu buvo matyti iš paviršiaus; ji sten- 
gsis suprasti — nesitenkins mandagių frazių daigstymu. Vargšė Iza- 
belė dar nežinojo, kad mandagiomis frazėmis moterys dangstosi 
akylai ką stebėdamos. Reikia pasakyti, kad jos išdidumas buvo kiek 
užgautas. Vyras, apie kurį ji girdėjo taip intriguojamai kalbant ir kuris 
aiškiai buvo ne iš kelmo spirtas, pasikvietė ją, jauną, nežarstančią 
malonių merginą į savo namus. Tai dabar, kai ji čia, jo pareiga ją 
užimti — tegul pasuka galvą. Izabelės akylumas nė minutę nepasidarė 
mažesnis ar nuolaidumas didesnis, kai suvokė, kad ponas Osmondas tų 
pareigų ėmėsi ne su tokiu uolumu kaip galėjai tikėtis. Ji taip ir matė jį 
šūktelint: „Koks buvau kvailys, kam ją pasikviečiau ant savo galvos!..“ 

— Kai reikės eiti namo, būsite nuo kojų nusimušusi — kol jis 
išrodys visus savo niekučius ir apie kiekvieną atskaitys paskaitą, — 
perspėjo grafienė Džemini. 

— Dėl to aš nebijau, o jei ir pavargsiu, bent būsiu šį tą sužinojusi. 

— Kad ne kažin ką iš manęs sužinosite. O mano sesuo iš tolo 
baidosi, kad tik ko naujo nesužinotų,— tarė ponas Osmondas. 

— O taip, prisipažįstu, daugiau nieko nenoriu žinoti — ir taip per 
daug žinau. Kuo daugiau žinai, tuo nelaimingesnis esi. 

— Nemenkinkite žinių reikšmės prie Penzės, kurios išsimoks- 
linimas dar nebaigtas, — įsikišo su šypsena madam Merl. 

— Penzė atspari blogiui,— atrėmė mergaitės tėvas.— Penzė — 
vienuolyno gėlelė. 

— A, vis tie vienuolynai ir vienuolynai! — neištvėrusi sušuko 
grafienė, šlamindama rauktus.— Kam kam, bet man apie vienuolynus 
nepasakokite: aš pati vienuolyno gėlelė. Tik aš bent nesidedu geruo- 
lėle kaip vienuolės. Suprantate, kur lenkiu? — Šį klausimą ji taikė 
Izabelei. 

Izabelė nelabai suprato, tai ir atsakė, jog ji niekad nesidomi gin- 
čais. Tuomet grafienė pareiškė, jog ji pati nepakenčianti ginčų, ne 
taip kaip jos brolis, kuriam kad tik pasiginčyti. 

— O man tai, — aiškino ji, — arba kas patinka, arba nepatinka — 
negi gali viskas patikti. Ir nėra ko daug aiškintis — taip nežinia kur 
nueisi. Kartais, žiūrėk, bloga priežastis sukelia gerus jausmus. Arba 
vėl — jausmai negeri, o priežastis tarsi gera buvo. Suprantate, apie 
ką aš kalbu? Man niekad nerupi išgvildenti priežastis, aš ir taip Ži- 
nau, kas man patinka. 

— O, čia jau didelis dalykas, — atsakė su šypsena Izabelė nujaus- 
dama, jog bendraujant su šia plasnojančia persona protui ramybės 
nebus. Grafienė nebuvo linkusi veltis į ginčus, o Izabelė šiuo metu iš 
tolo jų nenorėjo, ir ji ištiesė ranką Penzei su maloniu įsitikinimu, kad 
tokiu gestu ji neįsipareigoja nei vienai nuomonei. Gilbertas Osmondas, 
kuriam sesers tonas pasirodė gana prastas, pakreipė pokalbį kita link- 
me. Jis atsisėdo iš kitos pusės prie dukters, kuri droviai buvo pridėjusi 
ranką prie Izabelės pirštų, ir pamažu ėmė traukti ją iš kėdės, kol ji 
atsistojo jam tarp kelių ir prisiglaudė prie jo, o jis ją apsikabino per 
liemenį. Mergaitė žiūrėjo į Izabelę ramiomis nesudrumsčiamomis 
akimis, — betikslėmis, tačiau sužavėtomis. Ponas Osmondas kalbėjo 
apie daug ką; madam Merl buvo sakiusi, kad panorėjęs jis moka būti 
žavus, ir šiandien, atslūgus pirmiems nesklandumams, jis ne tik pano- 
rėjo, o trūks plyš pasiryžo. Madam Merl ir grafienė Džemini sėdėjo 
atokiau nuo jų ir kaip senos pažįstamos nesivaržydamos šnekučiavosi, 
tačiau Izabelė protarpiais išgirsdavo grafienę puolant aiškintis nebe- 
suvoktą pašnekovės mintį nelyginant pudelį paskui vandenin įmestą 
lazdą. Atrodė, kad madam Merl būtų bandžiusi, ar toli toji nuplauks. 
Ponas Osmondas pasakojo apie Florenciją, Italiją, apie malonumą 
gyventi šioje šalyje ir apie to malonumo atbulinę pusę. Čia esą ir pri- 
valumų, ir trūkumų, o trūkumų tiek ir tiek, tik svetimšaliai šį kraštą 
labai romantizuoja. Čia randa nusiraminimą tie, kurie neprasisiekė 
visuomenėje — jis turėjo galvoje žmones, nemokančius paleisti į 
apyvartą subtilios savo sielos; jie čia, kad ir skursdami, gali kitų nepa- 
juokiami ją išsaugoti kaip palikimą ar paveldėtą nepatogią gyventi 

vietą, neduodančią jokio pelno. Vadinasi, yra privalumų gyventi 
šalyje, kur susitelkė tiek grožio kaip nė vienoje kitoje. Tokių įspūdžių 
kaip čia niekur negausi. Užtat daug gyvenimiškų dalykų čia nerasi, 
arba jie labai prasti. Bet retsykiais užtinki tokių grynuolių, kad atperka 
visa kita. Ir vis dėlto Italija daug žmonių pagadino, kad ir jis pats 
upais aklai save tikina, jog būtų buvęs daug vertesnis žmogus, jei čia 
būtų praleidęs trumpesnę dalį gyvenimo. Čia suglembi, daraisi dyki- 
nėjantis diletantas, antrarušis žmogus; čia niekas nedrausmina charak- 
terio, neskatina vadinamojo sėkmingo socialinio ir kitokio veržiumo, 
taip dabar populiaraus Londone ir Paryžiuje. 

— Mes simpatingi provincialai,— dėstė ponas Osmondas,— aš 
puikiai suvokiu, kad esu surūdijęs kaip raktas be spynos. Šnekantis su 
jumis, rūdys kiek apsišveičia... o, nemanykit, kad drįsčiau pagalvoti, 
jog galėčiau atrakinti tokį sudėtingą užraktą, kaip spėju esant jūsų 
vidinį pasaulį! Bet jūs išvažiuosit gal nė trijų kartų su jumis nesusitikus, 
ir aš daugiau jūsų neišvysiu. Štai ką reiškia gyventi šalyje, kurion 
žmonės atvažiuoja tik pasidairyti. Sunku, kai tie atvažiavusieji nema- 
lonūs, bet kai malonūs — dar sunkiau. Vos prisiriši prie jų, O jie jau 
atgal išvažiuoja! Aš tiek sykių buvau apgautas, ėmiau šalintis žmonių 
artumo, bėgti, pajutęs, jei kas traukia. Ar žadate čia apsigyventi — 
likti visam laikui? Tai būtų tikrai nuostabu. Beje, jūsų teta savotiška 
garantija, ja galima pasikliauti. O, ji sena florentietė; ji iš pašaknų 
florentietė, o ne kokia dabartinė prisiplakėlė. Ji kaip Medičių"' am- 
žininkė, kažin, ar nebuvo Savonarolos“* deginimo liudininkė, ko gero, 
dar ir porą žagarų į laužą pametėjo. Jos veidas nelyginant iš anksty- 
vosios tapybos: smulkūs, ryškūs, sausi bruožai, turintys daug, bet visą 
laiką vienos ir tos pačios ekspresijos. Išties galėčiau parodyti jos 
portretą Girlandajo?'? freskoje. Manau, nepykstate, kad taip kalbu 
apie jūsų tetą? Aš įsitikinęs, kad ne. O gal jums dar blogiau atrodo? 
Užtikrinu, mano žodžiuose nėra nepagarbos nei jai, nei jums. Žinokit, 
aš ypatingas ponios Tačit gerbėjas. 

Šeimininkas iš paskutinių jų stengėsi užimti Izabelę netgi kiek in- 
tymiu stiliumi, 0 ji tuo tarpu mesdavo retsykiais akį į madam Merl, 
kuri sutikdavo jos žvilgsnį neatidžia šypsena, šį kartą nereiškiančia 
visai nederamo pritarimo, kad mūsų herojė pasirodanti palankioje 
šviesoje. Pagaliau madam Merl pasiūlė grafienei Džemini pasivaikš- 
čioti po sodą, tai grafienė pakilo ir pakedenusi savo plunksnas nušla- 
mėio durų link. 

— Vargšė panelė Arčer! — sušuko ji, nužvelgdama būrelį kitame 

kambario gale su raiškia užuojauta.— Ją įtraukė į šeimos ratą. 

— Šeimai, kuriai tu priklausai, panelė Arčer gali jausti tik užuo- 
jautą,— atsakė ponas Osmondas nusijuokdamas, gal kiek ir su pašai- 
pa, bet ir su tylia kantrybe. 

— Nesuprantu, ką turi galvoje! Esu tikra, manyje ji ras tik tiek 
blogio, kiek tu apie mane prikalbėsi. Aš geresnė, negu jis mane nu- 
deda, panele Arčer, — nesiliovė grafienė. — Aš tik kvaiša ir nuobody- 
bė. Daugiau nieko apie mane nepasakė? A, vadinasi, jūs jam taisote 
ūpą. O ar į savo mėgstamiausias temas jau įsivarė? Aš jus iš anksto 
įspėju, jog dvi ar tris temas jis dėsto a fond*. Tokiu atveju geriau 
nusiimkite skrybėlaitę. 

— Kad aš nežinau, kokios yra pono Osmondo mėgstamiausios 
temos, — atsakė Izabelė jau atsistojusi. 

Valandėlę grafienė apsimetė giliai mąstanti, prisidėjusi pirštų ga- 
liukus prie kaktos. 

— Tuoj pasakysiu. Viena tema Makiavelis, antra — Vitorija 
Kolona““, trečia — Metastazijus“". 


— O su manimi,— įterpė madam Merl, imdama grafienę Dže- 
mini už parankės, tarsi norėdama ją išvesti į sodą, — ponas Osmondas 
nesileidžia į istorines temas. 

— (0,— atsakė jau žengdama drauge grafienė,— jūs pati gyvas 
Makiavelis, gyva Vitorija Kolona! 

— Tik betrūko išgirsti, kad vargšė madam Merl — gyvas Metas- 
tazijus! — atsiduso nuolaidžiai Gilbertas Osmondas. 

Izabelė atsistojo manydama, kad jie visi eis į sodą, bet šeimininkas 
stovėjo, susikišęs rankas į palaidinės kišenes, ir, matyt, nežadėjo eiti 
į lauką; duktė, įsikibusi jam į parankę, glaustėsi prie jo ir vis kėlė į jį 
akis, kai atitraukdavo žvilgsnį nuo Izabelės. Izabelė stovėjo su nebyliu 
pasitenkinimu ir laukė, ką bus toliau pakviesta daryti; jai patiko klau- 
sytis pono Osmondo, būti su juo; ji suvokė, kad čia mezgasi nauji 
saitai, nuo to ji visad pasijusdavo lyg bangos perlieta. Pro atviras 
didžiojo kambario duris ji matė po šviežią sodo žolę vaikštinėjant 
madam Merl ir grafienę; paskui Izabelė apsigręžė ir nužvelgė ap- 
link esančius daiktus. Jai buvo duota suprasti, kad ponas Osmon- 
das parodys savo brangenybes: jo paveikslai, spintelės išties buvo 
kaip brangenybės. Netrukus Izabelė priėjo prie vieno paveikslo, 


* Su smulkmenomis (pranc.). 

norėdama geriau įsižiūrėti, bet vos spėjo prie paveikslo prisiartinti, 
jis veikiai paklausė: 

— Panele Arčer, o kokia jūsų nuomonė apie mano seserį? 

Ji atsisuko nustebusi. 

— O, šito per anksti klausti, aš dar ją taip mažai mačiau. 

— Taip, matėte mažai, bet gal jau pastebėjote, kad daugiau 
nėra ko ir žiūrėti. Kokia jūsų nuomonė apie mūsų brolišką to- 
ną? — neatlėgo jis, šaltai šypsodamasis.— Man įdomu, koks įspuū- 
dis naujam, iš anksto nenusiteikusiam žmogui. Žinau, ką atsaky- 
site — kad taip trumpai su mumis pabuvote. Be abejo, čia tik 
nuotrupos. Bet ateityje, jei turėsite progos, atkreipkite dėmesį. Man 
kartais ateina mintis, jog mes čia, gyvendami tarp svetimų žmo- 
nių, svetimoje aplinkoje, nuėjome blogu keliu — nejaučiame jokios 
atsakomybės, jokio prisirišimo, niekas mūsų nesieja, niekas nepa- 
laiko; tuokiamės su užsieniečiais, išsiugdome dirbtinį skonį, 0 savo 
žmogišką paskirtį juokais nuleidžiame. Aš tik galiu pridėti, jog 
visa tai kalbu daugiau apie save negu apie seserį. Ji labai padori 
dama, nors taip gali ir neatrodyti. Tik nelaiminga, o kadangi nėra 
iš rimtuolių, tai nelinksta į tragiškas spalvas, o griebiasi komiškų. Ji 
turi baisų vyrą ir elgtis su juo kažin ar moka. Be abejonės, baisus 
vyras — tai sunkus kryžius. Madam Merl jai duoda gerų patarimų, 
bet čia tas pats, kas duoti vaikui žodyną, kad iš jo mokytųsi kalbos. 
Žodžius jis išsirenka, bet sudėti į sakinį nemoka. Mano seseriai 
trūksta gramatikos, bet, deja, gramatikai ji neturi gabumų. Atleis- 
kite, kad jus varginu tokiomis smulkmenomis, sesuo teisybę sakė, 
kad patekote į šeimos ratą. Leiskite, aš nukabinsiu šį paveikslą, 
čia tamsu. 

Jis nukabino paveikslą, panėšėjo prie lango ir papasakojo apie 
jį įdomių detalių. Ji apžiūrinėjo kitus meno kūrinius, ir jis kal- 
bėjo apie tai, kas turėtų būti įdomu jaunai merginai, atėjusiai va- 
saros pavakare į svečius. Jo paveikslai, medalionai, gobelenai buvo 
įdomūs, bet Izabelė netruko pajusti, jog kur kas ją labiau domina 
jų savininkas, atsietas nuo viso to meno, kuris jį stelbė iš visų 
pusių. Jis buvo kitoks negu visi ligi tol jos sutikti. Didžiumą 
jos pažįstamų buvo galima suskirstyti į pustuzinį tipažų, su viena 
kita išimtimi; pavyzdžiui, ji nesugalvojo, kuriai grupei priklausytų teta 
Lidija. Savitais būtų galima sąlyginai pavadinti dar daugiau — sa- 
vitas, atlaidžiai žiūrint, kad ir ponas Gudvudas ar jos pusbrolis Ral- 
fas, Henrieta Stekpoul, lordas Vorbertonas bei madam Merl. Bet 

iš esmės, labiau įsigilinus, šios asmenybės irgi tiko į jos susigal- 
votas grupes. O naujasis pažįstamas kol kas nepritapo nė prie vie- 
nos, ko gero, jis bus atskiras tipažas. Dar tvirtos tokios nuomonės 
jį nebuvo susidariusi, bet jau linko taip manyti. O tuokart ji tik 
sau tarė, jog „naujoji pažintis“. ko gero, bus ypatingiausia. Ma- 
dam Merl irgi savitai sustyguota, bet tokios pat vyriškos stygos 
suskamba kita jėga! Ir ne tai, ką kalbėjo ar ką darė, bet tai, kas 
liko neatskleista, ženklino, Izabelės akimis, jo nepaprastumą kaip 
tie ženklai, kuriuos jis jai rodė antroje senovinių lėkščių pusėje 
ar šešioliktojo amžiaus paveikslų kampe. Jis niekur nesistengė nu- 
krypti nuo įprastinių elgesio normų, bet buvo ne toks kaip visi, 
nors visai ne keistuolis. Tokios subtilios sandaros žmogaus jai dar 
neteko sutikti... Ypatinga buvo pati išvaizda, kaip ir tai, kas ne- 
apčiuopiama. Tankūs švelnūs plaukai, raiškūs tarsi paaštrinti bruo- 
žai, veido spalva skaisti, sveika, bet neprasčiokiška, lygutėlė barzda 
ir toks lieknos figūros lengvumas ir grakštumas, kad kiekvienas 
piršto pajudinimas tampa išraiškingu mostu — tie visi "asmeniniai 
ypatumai i1mliai mūsų merginai atrodė pasireiškimai turtingos tau- 
rios prigimties, kurią įdomu pažinti. Jis, be abejo, išrankus ir kri- 
tiškas, tikriausiai netgi dirglus. Jis pasidavęs savo jauslumui, gal net 
per daug pasidavęs, todėl ir bodisi pilkos buities ir gyvena pats 
vienas sutvarkytame, atsijotame, sudėliotame pasaulyje, galvoda- 
mas apie meną, grožį, istoriją. Didžiausias jam patarėjas — jo sko- 
nis, kaip ligoniui, supratusiam, kad jis nepagydomas, geriausias pa- 
tarėjas yra advokatas; gal todėl jis toks ir nepanašus į kitus. Šiek 
tiek bendro su juo turi Ralfas, jam irgi tarytum gyvenimo pras- 
mė — sugebėjimas vertinti grožį. Tačiau Ralfo šis bruožas atrodė 
kaip anomalija, kaip koks juokingas gumbas, o pono Osmondo 
tai buvo pagrindinė spalva, prie kurios viskas buvo derinama. Iza- 
belė, žinoma, toli gražu ne visai jį suprato, jo kalbų potekstė kar- 
tais buvo neaiški. Kaip ir antai, ką jis turėjo galvoje sakydamas, 
kad jis provincialas — ko ko, bet provincialumo jis nė kiek neturėjo. 
Kas tai — nekaltas paradoksas, skirtas jai sugluminti, ar didelis kul- 
tūuros rafinuotumas? Na nieko, ateityje ji išsiaiškins, o aiškintis 
bus labai įdomu. Jeigu jo visapusiška harmonija yra provincialu- 
mas, koks tuomet yra sostinės antspaudas? Tokį klausimą į: galėtų 
jam užduoti, kad ir jausdama namų šeimininką esant drovų; juk 
toks drovumas kaip jo, einantis iš jautrių nervų ir subtilių pojū- 
čių, buvo puikiai suderintas su geriausiu išsiauklėjimu. Tai grei- 

čiau įrodymas, kad jo matai ir kriterijai kitokie negu žemos minios; 
jis tikriausiai žinojo, kad minia būtų jo įveikta. Jis nebuvo savimi 
pasitikintis žmogus, kuris nesutrikdomas daug šnekėtų ir apšne- 
kėtų kaip visos paviršutiniškos natūros; kritiškas tiek kitiems, tiek 
sau, iš kitų daug reikalaudamas, jis, atrodo, ironiškai žiūrėjo ir į 
tai, ką pats galėjo duoti, — įrodymas, kad jis tikrai ne arogantiškas. 
Jei nebūtų drovus, nebūtų įvykę to lėto, vos pastebimo, nuostabaus 
jo atsiskleidimo, kuris jai taip patiko ir viliojo. O tas jo staigus 
klausimas apie grafienę Džemini, be abejo, rodo, kad jis Izabele 
susidomėjo, o ne kad būtų norėjęs išgirsti ką nauja apie savo seserį. 
O kad domisi, vadinasi, yra žingeidaus proto, tik keistoka, jog vardan 
smalsumo aukoja broliškus jausmus. Čia buvo ekscentriškiausias 
jO poelgis. 

Už to kambario, kur jis priėmė Izabelę, buvo dar du kamba- 
riai, irgi pilni gražiausių retenybių, ir juose ji praleido kokį ketvirtį 
valandos. Viskas buvo be galo įdomu ir vertinga, o ponas Osmon- 
das ir toliau elgėsi kaip atidžiausias čičeronė, vedė ją nuo vienos 
grožybės prie kitos, nepaleisdamas savo dukrelės rankos. Jo ati- 
dumas netgi stebino jaunąją mūsų draugę, ji sau pagalvojo, ko jis 
turėtų dėl jos tiek vargintis; galiausiai ta gausybė grožio ir jai 
suteiktų žinių ją ėmė slėgti. Tam kartui buvo gana; ji paliovė sek- 
ti jo Žodžius, klausėsi išplėtusi akis, bet nesidėjo į galvą. Jis tik- 
riausiai ją laikė imlesne visais atžvilgiais ir labiau išprususia, negu 
jį iš tikrųjų buvo. Madam Merl bus ją smarkiai pagražinusi, o 
gaila, nes vis vien jis galiausiai sužinos, ko ji išties verta, o tuomet 
net ir tikrasis jos protas neišpirks tos jo klaidos. Iš dalies Iza- 
belę ir nukamavo pastangos pasirodyti tokiai protingai, kaip ji įsi- 
vaizdavo madam Merl ją apsakius, ir baimė (jai labai nebūdinga), 
kad prasikiš ne jos neišmanymas, — dėl to ji ne tiek rūpinosi,— 
o galimas suvokimo rambumas. Ji graužtųsi išreiškusi susižavėjimą 
ten, kur, pranašia, šviesia jo galva, nebūtų ko žavėtis, ar praėjusi 
pro šalį to, kas turėtų sustabdyti kiekvieną išlavėjusį protą. Ji bai- 
dėsi atsidurti tokioje groteskiškoje padėtyje, kokioje buvo mačiusi 
(geras įspėjimas!) ne vieną moterį atviraširdiškai ir gėdingai kaps- 
tantis. Todėl ji labai saugojosi, kad nepasakytų, ko nereikia, ne- 
sustotų, kur nereikia, ir nepraeitų, ko reikia, saugojosi kaip dar 
niekad nesisaugojo. 

Jie grįžo į pirmąjį kambarį, kur jau buvo paduota arbara, bet 
kadangi tos dvi damos dar buvo terasoje, o Izabelė nespėjo pasi- 

grožėti iš ten atsiveriančiu vaizdu, neprilygstamu šios vilos priva- 
lumu, ponas Osmondas negaišuodamas išvedė ją į sodą. Madam 
Merl ir grafienei buvo išneštos kėdės, pavakarė buvo graži, ir 
grafienė pasiūlė gerti arbatą lauke. Tuoj buvo pasiųsta Penzė apie 
tai pasakyti tarnui. Saulė jau buvo netoli laidos, jos spinduliai buvo 
kaip nuauksinti, o krintantys ant kalnų ir ant lygumos žemiau jų 
melsvai rausvi šešėliai buvo tokie pat ryškūs kaip ir apšviestieji 
plotai. Reginys kerėte kerėjo. Oras buvo kone iškilmingai ramus, 
o plytintis taurių kontūrų peizažas, jame esantys sodai, garmantis 
slėnis, dailiai inkrustuotos kalvos, kur ne kur lyg jautrios rankos su- 
dėliotos sodybos traukė tobula darna ir klasikiniu grožiu. 

— Jums, atrodo, čia patinka, tad galima turėti vilties, jog dar 
grįšite,— tarė Osmondas, jiems einant prie vieno terasos kampo. 

— Aš būtinai čia grįšiu, — atsakė ji, — nepaisant jūsų tvirtinimo, 
jog Italijoje gyvendamas žmogus suglembi. Kaip jūs apibūdinote 
žmogaus paskirtį? Kažin, ar aš neprasilenkčiau su savo paskirtimi, 
apsigyvendama Florencijoje? 

— Moters paskirtis — būti ten, kur ji labiausiai vertina ma. 

— Vadinasi, reikia surasti tokią vietą. 

— Labai teisingai... ir jos ieškodamos moterys dažnai sugaišta 
daug laiko. Žmonės turėtų būti su jomis tiesesni. 

— Bent jau su manimi tikrai reikia būti tiesiam, — nusišypsojo 
Izabelė. 

— Aš vien tuo džiaugiuosi, jog jau renkatės kur apsistoti. Iš 
madam Merl pasakojimų susidariau įspūdį, kad jūs klajoklės dva- 
sios. Ji lyg minėjo apie jūsų planą apkeliauti pasaulį. 

— Man gėda savo planų; kiekvieną dieną mano planai kiti. 

— Dėl to nėra ko gėdytis, tai didžiausias malonumas. 

— Turbūt vėjavaikiškai atrodo, — tarė Izabelė. — Reikėtų iš pir- 
mo gerai apgalvoti, o paskui savo nusistatymo tvirtai laikytis. 

— Pagal jūsų apibrėžimą, aš ne vėjavaikis. 

— Ar niekad nekūrėte jokių planų? 

— Ne. Prieš daugelį metų susikūriau vieną, tai ligi šiol pagal jį 
gyvenu. 

— Jo būta labai jums prie širdies, — išdrįso įterpti savo nuomonę 
Izabelė. 

— Jis labai paprastas: būti kaip galima ramesniam. 


— Ramesniam? — pertarė mergina. 


16. PLB 71 

— Nesijaudinti, nieko nesiekti, dėl nieko nekovoti. Atsiduoti 
likimui. Tenkintis mažu. 

Jis šiuos Žodžius ištarė lėtai, su trumpomis pauzėmis, protingą 
žvilgsnį įbedęs į viešnią, kaip Žmogus, kažką prisivertęs prisipa- 
žinti. 

— Jūsų manymu, tai paprasta? — su lengva ironija paklausė 
Izabelė. 

— Taip, nes tai veiklos neigimas. 

— Ar jūsų gyvenimas — neigimas? 

— Vadinkite teigimu, jei patinka. Bet jis įteigė man abejingumą. 
Įsidėmėkite, ne mano prigimtą abejingumą — iš prigimties aš nesu 
abejingas. Bet mano apgalvotą savanorišką atsižadėjimą. 

„Ji nelabai susigaudė, ar jis juokom, ar rimtai kalba. Kodėl jis, 
darantis uždaro žmogaus įspūdį, taip jai atsivertų? Bet čia, žinoma, 
j0 reikalas, ir jo prisipažinimai įdomūs. 

— Nenumanau, ko jums būtų reikėję atsižadėti, — ištarė ji po 
valandėlės. 

— Man nieko kito neliko. Neturėjau jokių perspektyvų, buvau 
neturtingas ir negenialus. Netgi netalentingas. Aš sau matą dar 
jaunas radau. O išrankumo buvau neapsakomo. Aš pavydėjau gal 
dviems ar trims žmonėms pasaulyje — Rusijos carui, pavyzdžiui, 
ir turkų sultonui. Kada--ne kada pavydėdavau netgi Romos po- 
piežiui — už jo garbinimą. Aš būčiau augęs kaip ant mielių, jei 
kas mane būtų šitaip garbinęs, bet jeigu tai buvo neįmanoma, 
nieku mažesniu nenorėjau tenkintis ir nutariau nesiekti garbės. 
Skurdžiausias džentelmenas visad gali gerbti save, ir laimė, nors 
ir skurdžius, aš buvau džentelmenas. Italijoje man nebuvo kas vei- 
kia — aš netgi už jos laisvę negalėjau kovoti““. Tam būčiau turė- 
jęs išvažiuoti iš šios šalies, 0 man čia taip patiko, maža to, man 
čia patiko viskas taip, kaip tuomet buvo, tad aš ir netroškau jokių 
permainų. Štai pagal tą savo ramybės planą ir pragyvenau čia daug 
metų. Ir anaiptol nebuvau nelaimingas. Aš nenoriu pasakyti, kad 
man niekas nerūpėjo, bet mano interesai labai konkretūs ir kaip 
nurėžti. Mano gvvenimo įvykiai, iš šalies Žiūrint, visai nežymūs — 
pavyzdžiui, pigiai įsigyju seną sidabrinį nukryžiuotąjį (aš, žinoma, 
nieko brangiai neperku) ar, kaip kartą, — aptinku Koredžo““ etiudą 
ant kažkokio įkvėpto idioto užtepliotos lentos. 

Šitaip papasakota pono Osmondo biografija būtų atrodžiusi ga- 
na neįdomi, jei Izabelė būtų juo visiškai patikėjusi, bet jos vaiz- 

duotė papildė ją žmogiškais ryšiais, kurių jis tikrai negalėjo neturėti. 
Jo gyvenimas labiau buvo persipynęs su kitų gyvenimais, negu 
jis sakėsi; savaime aišku, ji ir nemanė, kad jis ims tai pasakoti. 
Tą kartą ji susilaikė nekursčiusi jo didesniam atvirumui; užsiminti, 
kad jis daug nutylėjęs, būtų reiškę pradėti ne tokį santūrų pokal- 
bį, daug familiaresnį, negu ji tuo metu pati geidavo, po teisybei tai 
netgi būtų buvę vulgaru. Ir taip jis pasipasakojo gana ir gana. 
Tuo sykiu ji tik buvo linkusi išreikšti saikingą pritarimą, kad jis 
taip sėkmingai išsaugojo savo nepriklausomybę. 

— Juk tai itin malonus gyvenimas, — tarė Izabelė,— atsižadėti 
visko, išskyrus Koredžį. 

— O taip, aš saviškai mokėjau gyventi. Nepagalvokite, jog verkš- 
lenu. Jei žmogus nėra laimingas, pats kaltas. 

Jis užkliudė plačią temą, ji kiek susiaurino. 

— Ar jūs čia visą laiką gyvenate? 

— Ne, ne visą. Ilgai gyvenau Neapolyje, daug metų — Romoje. 
Bet ir čia jau netrumpai. Tačiau gali tekti iš čia išsikelti ir kuo kitu 
užsiimti. Jau turiu ne vien apie save galvoti. Duktė auga, gal jai 
Koredžas ir nukryžiuotieji nebus taip braugūs kaip man. Reikės 
žiūrėti, kas Penzei geriau. 

— Taip, labai teisinga, — sutiko Izabelė.— Ji tokia miela mer- 
gaitė! 

— (O! — sušuko pasigėrėdamas Gilbertas Osmondas, — ji dangaus 
atsiųstas angelas! Ji mano didžiausia laimė! 

Per šį gana nuoširdų pokalbį (užsitęsusį dar ir po to, kai mes 
liovėmės jį sekti) madam Merl su savo pašnekove, nutraukusios kiek 
užsitęsusią lylą, ėmė vėl kalbėtis. Juodvi sėdėjo tarsi slapčia ko 
laukdamos, ypač tai buvo ryšku žiūrint į grafienę Džemini, kuri, 
būdama nervingesnio temperamento nei jos draugė, meną slėpti 
savo nekantrumą buvo prasčiau įvaldžiusi. Ko šios dvi damos lau- 
kė, nebuvo akivaizdu, ir jos pačios gal gerai to nesuvokė. Madam 
Merl laukė, kada Osmondas baigs su jaunąja mūsų drauge tėte-a- 

tėte*, o grafienė laukė, jog laukė madam Merl. Tačiau grafie- 
nė belaukdama nusprendė, kad jau pribrendo laikas parodyti ra- 
gus. Tik dar pasidairė, kur juos įbesti. Brolis su Izabele patraukė 
į sodo galą, ir ji nulydėjo juos žvilgsniu. 

— Brangioji, — kreipėsi ji į madam Merl,— atleiskite man, kad 
jūsų nesveikinu! 

— Mielai, nes net nenutuokiu, su kuo mane turėtumėte svei- 
kinti. 

— Sugalvojote puikų planą, taip ir pati manote.— Grafienė 
linktelėjo link nutolusios poros. 

Madam Merl žvilgsniu pasekė ta pačia kryptimi, tuomet giedru 
veidu atsigręžė į kaimynę. 

+— Matot, aš visada nelabai gerai jus suprantu, — nusišypsojo ji. 

— Kai norite, niekas geriau už jus nesupranta. O dabar, aišku, 
nenorite. 

— Man niekas nesako tokių dalykų kaip jūs, — tarė madam 
Merl rimtai, tačiau be apmaudo. 

— Kitaip tariant, tokių dalykų, kurie jums nepatinka? Ar Osmon- 
das kartais tokių dalykų jums nepasako? 

— Jūsų brolis visada pasako esmę. 

— Neretai tulžingą. Jei norite pabrėžti, kad aš ne tokia protinga 
kaip jis, nemanykite, jog labai imu į galvą jūsų nuomonę. Bet jums 
būtų pravartu mane suprasti. 

— Kodėl gi? — paklausė madam Merl.— Kas iš to bus? 

— Jei nepritarsiu jūsų planui, jums tai turėtų būti įdomu vien to- 
dėl, kad įvertintumėte, koks gresia pavojus, jei įsikišiu. 

Madam Merl žvilgsnis rodė ją -pripažįstant, kad čia esama teisybės, 
bet tuoj pat ji ramiai atsakė: 

— Aš nesu tokia apskaičiuojanti, kaip jūs manote. 

— Jūsų apskaičiuotumas man nekelia jokių abejonių, tik jūs apsis- 
kaičiuojate. Bent šį kartą. 

— Vadinasi, pati gerai apskaičiavote, kad tokią išvadą priėjote. 

— Ne, nebuvo kada. Tą merginą aš matau pirmą kartą, — atsakė 
grafienė, — bet man staiga viskas paaiškėjo. Man ji labai patinka. 

— Ir man,— lyg tarp kitko tarė madam Merl. 

— Keistai reiškiate savo simpatijas. 

— O kaipgi, aš jai sudariau progą su jumis susipažinti. 


* Pokalbis vienu du (pranc.). 

— Čia dar jai ne visų blogiausia! — čiaukštelėjo grafienė. 

Madam Merl kiek patylėjo. Grafienės elgesys buvo pasibaisėtinas, 
išties žemas, bet toks jau iš seno; nukreipusi akis į violetinį slėnį, ma- 
dam Merl susimąstė. 

— Brangioji ledi, — galiausiai prabilo ji. — patarčiau taip nesijau- 
dinti. Reikalas, apie kurį jūs darote užuominas, liečia tris asmenis, 
daug geriau žinančius, ko jie nori, negu jūs. 

— Tris asmenis? Aišku, jus ir Osmondą. Bet ar ir panelė Arčer 
taip pat gerai žino, ko nori? 

— Visai kaip ir mes. 

— A, tuomet, — nušvito grafienė, — jei aš ją įtikinsiu, kad vardan 
savęs pačios turi jums priešintis, ji mokės atsilaikyti! 

— Mums priešintis? Kodėl jūs taip storžieviškai kalbate? Tarsi 
jai kas grasintų prievarta ar apgavyste. 

— Visko gali būti. Iš jūsų visko galima tikėtis, iš judviejų su Os- 
mondu. Iš vieno Osmondo — ne, ir iš jūsų vienos — ne. Bet drauge 
judu pavojingi... kaip koks cheminis junginys. 

— Tai gal geriau jūs mudviejų abiejų ir nelieskite, — nusišyp- 
sojo madam Merl. 

— Ne, judviejų aš ir nežadu liesti, bet su ta mergina pasikalbėsiu. 

— Vargšele Eme,— tarstelėjo madam Merl, — nesuprantu, ką 
įsikalėte į galvą. 

— Ji man parūpo — štai ką įsikaliau į galvą. Ji man patinka. 

Madam Merl padelsė: 

— Nemanyčiau, kad jūs patinkate jai. 

Grafienės žibančios akutės išsiplėtė, veidas persikreipė. 

— O, jūs ir viena pavojinga! 

— Jei norite jai patikti, neplūskite prie jos savo brolio. 

— Tikiuosi, neimsite įrodinėti, kad du kartus pamačiusi ji įsi- 
mylėjo jį. 

Madam Merl pasisuko į Izabelę ir namų šeimininką. Jis stovėjo 
nugara atsirėmęs į turėklus, sukryžiavęs rankas, o ji, matyt, buvo 
pagauta ne vien gamtos vaizdų, nors ir buvo į juos užsižiūrėjusi. Kai 
madam Merl į ją pažvelgė, Izabelė nuleido akis; ji klausėsi, lyg ir 
kažko susidrovėjusi, skėčio smaigalį įbedusi į takelį. Madam Merl 
pakilo nuo kėdės. 

— Manau, jog taip, — pasakė. 

Pakviestas Penzės, pasirodė apšepęs jaunas tarnas tokia nublukusia 
livrėja ir tokios savotiškos išvaizdos, lyg būtų iš kokio senoviško eskizo, 

kur jį „įstatė“ Longio““ ar Gojos“' teptukas; jis išnešė nedidelį stalelį, 
pastatė ant žolės, vėl nuėjęs vidun pasirodė su prikrautu arbatos pa- 
dėklu, paskui dar dingo ir grįžo su pora kėdžių. Penzė stovėjo susi- 
dėjusi rankas priekyje ant striukos suknelės ir su įdomumu stebėjo 
visą šią eigą, tačiau nedrįso siūlytis padėti. Kai stalelis jau buvo pa- 
dengtas, ji tyliai priėjo prie tetos. 

— Kaip jūs manote, ar tėtis nepyks, jei užplikysiu arbatą? 

Grafienė nužiūrėjo ją pabrėžtai kritišku žvilgsniu ir neatsaky- 
dama paklausė: 

— Vargšė mano dukterėčia, ar čia tavo gražiausia suknelė? 

— Ne,— atsakė Penzė,— čia paprastas toilette — neypatingoms 
progoms. 

— Ar kai aš apsilankau, tau neypatinga proga, jau nekalbant 
apie madam Merl ir aną va gražią panelę? 

Penzė susimąsčiusi pažvelgė nuo vienos čia paminėtos damos į 
kitą. Po to jos veidelį nušvietė nuostabi šypsena. 

— Aš turiu šventinę suknelę, bet ji irgi kukli. Kodėl turėčiau 
ją vilktis, jei jūsų puošnumas vis vien nustelbtų? 

— Todėl, kad ji gražiausia: kai aš būnu, visad dėvėk gražiausią 
suknelę. Žiūrėk, kad kitą kartą ją apsivilktum. Mano įsitikinimu, jie 
tave nekaip rengia. 

Mergaitė atsargiai apsiglostė išaugtinę suknelę. 

— Bet arbatai sutaisyti — labai geras rūbas, ar ne? Tai kaip, 
ar tėtis man leistų? 

— Man sunku pasakyti, vaikeli, — atsakė grafienė.— Ką galvoja 
tavo tėvas, aš nepermanau. Madam Merl geriau susigaudo, klausk 
jos. 

Madam Merl nusišypsojo kaip visada maloniai. 

— Čia rimtas klausimas — pala, pagalvosiu. Man rodos, tėčiui 
turėtų patikti, kad jo rūpestinga dukrelė sutaiso jam arbatą. Tokia 
dukters pareiga, kai ji užauga ir tampa namų šeimininke. 

— Ir man taip atrodo, madam Merl!! — užsidegė Penzė.— Pama- 
tysite, kokia bus skani arbata! Kiekvienam puodukui po šaukštelį. — 
Ir ji ėmė triūsti apie stalą. 

— Man du šaukštelius, — paprašė grafienė, kuri su madam Merl 
dar valandėlę stebėjo mergaitę. 

— Klausyk, Penze,— pašnekino ją vėliau grafienė.— Man įdomu, 
ką tu manai apie savo viešnią. 

— Čia ne mano, o tėtės viešnia, — nesutiko Penzė. 

— Panelė Arčer ir pas tave atvyko, — pasakė madam Merl. 

— Man labai malonu. Ji buvo labai mandagi su manimi. 

— Ar tau ji patinka? — pasidomėjo grafienė. 

— Ji nuostabi, nuostabi, — kaip suaugusi dama pakartojo Pen- 
zė.— Ji man visais atžvilgiais patinka. 

— (O kaip manai, ar tėvui ji patinka? 

— Grafiene, meldžiamoji! — įspėjamai sunarnėjo madam Merl, 
o mergaitei pasakė: — Eik, pakviesk juos arbatos. 

— Pamatysite, kad jiems arbata patiks! — užtikrino Penzė ir nu- 
ėjo pašaukti anų dviejų, užsibuvusių terasos gale. 

— Jei panelę Arčer peršate jai į motinas, negi neįdomu, ar mer- 
gaitė prie jos linksta? — tarė grafienė. 

— Jei jūsų brolis vėl ves, tai ne dėl Penzės,— atsakė madam 
Merl.— Greit ji bus šešiolikos, o tuomet jai labiau reikės vyro kaip 
pamotės. 

— Ar jai ir vyrą parūpinsite? 

— Savaime aišku, aš stengsiuosi, kad ji gerai ištekėtų. Tikiuosi, 
ir jūs neliksite nuošaly? 

— Nesitikėkite! — sušuko grafienė.— Kas kas, bet aš už vyrą 
didelės kainos neduodu. 

— Jūs nelaimingai ištekėjote; apie tai aš ir kalbu. Kai sakau „vy- 

s“, turiu galvoje gerą vyrą. o 

— Tokių nebūna. Ir Osmondas nebus geras. 

Madam Merl užsimerkė. 

— Jūs dabar labai sudirgusi, nežinau kodėl, — netrukus tarė ji.— 
Bet kai pribręs laikas, vargu ar imsite prieštarauti brolio ar dukterė- 
čios vedyboms; o dėl Penzės esu tikra, jog mes dar turėsime malonumo 
abi drauge pasidairyti jai vyro. Jūsų plačios pažintys labai pra- 
vers. 

— Taip, aš sudirgusi, — atrėžė grafienė.— Jūs dažnai mane su- 
dirginate. O jūsų pačios šaltakraujiškumas tiesiog neregėtas. Jūs sa- 
votiška moteris. 

— Užtat mudvi ir tiktume bendrai veiklai, — nesuglumo madam 
Merl. 

— Ar čia man grasinimas? — paklausė stodamasi grafienė. 

Madam Merl papurtė galvą, lyg širdyje juokdamasi iš jos. 

— Iš tikro, jums stinga mano šaltakraujiškumo! 

Izabelė su ponu Osmondu pamažėle jau ėjo prie jų; Izabelė laikė 
Penzę už rankos. 

— Ar dedatės tikinti, kad ji bus su juo laiminga? — paklausė 
grafienė. 

— Jei jis vestų panelę Arčer, esu tikra, elgtųsi su ja kaip džentel- 
menas. 

Grafienė nenustygdama keitė vieną pozą po kitos. 

— Kitaip sakant, kaip elgiasi visi džentelmenai? Kokią pada- 
rytų malonę! Žinoma, Osmondas džentelmenas, jo seseriai nereikia 
už jo? Žinoma, Osmondas džentelmenas, bet galiu tiesiai pasakyti, 
jog man dar niekad, niekad neteko sutikti nė vieno žmogaus su tokio- 
mis pretenzijomis kaip Osmondo! Kuo jos grindžiamos — šito nors 
užmušk nežinau. Aš, jo sesuo, lyg ir turėčiau žinoti. Kas jis toks, tei- 
kitės pasakyti? Ką yra nuveikęs? Gal kokios ypatingai aukštos kilmės, 
gal jo gyslomis teka mėlynas kraujas? — tuomet ir aš bent lašelį tokio 
kraujo turėčiau. Jeigu mūsų giminė būtų kokia itin šlovinga ar šiaip 
kuo pasižymėjusi, aš savo labui būčiau iš to viską išspaudusi. Betgi 
kad nieko, nieko nė iš tolo panašaus nebuvo. Ką ir sakyti, mūsų tėvai 
buvo puikūs žmonės, bet nė kiek neabejoju, kad ir jūsų tėvai puikūs 
žmonės. Šiais laikais visi puikūs. Net ir aš puikus žmogus, nesijuokite, 
man lygiai tokiais žodžiais buvo pasakyta. Na, o Osmondas kaip 
gyvas įtikėjęs, kad kilęs iš dievų. 

— Kalbėkite ką nimnkama,— tarė madam Merl, kuri, matyt, vis 
dėlto atidžiai išklausė to ūmaus protrūkio, nors akis buvo nusukusi 
į šalį, o rankomis taisė suknelės kaspiną, — bet jūsų, Osmondų, gera 
giminė, jūsų kraujas teka iš kažkokio labai tyro šaltinio. Jūsų brolis 
gal tam įrodymų ir neturi, bet jis protingas Žmogus ir tuo tvirtai tiki. 
Jūs esate kuklesnė, bet ir jūs pati — tikra aristokratė. O jūsų dukterė- 
čia? Ji gyva maža princesė. Ir visgi, — pridėjo madam Merl,— Os- 
mondui ne taip lengva bus laimėti panelės Arčer ranką. Bet tegu 
bando. 

— Turiu vilties, kad ji atsisakys. Gal tai bent kiek jį nusodintų. 

— Nepamirškime, kad jis neeilinio proto žmogus. 

— Jau girdėjau taip jus tvirtinant, bet ligi šiol nepastebėjau, ką 
jis ypatingo padarė. 

— Ką padarė? Nepadarė nieko, ką būtų reikėję perdaryti. Be to, 
jis moka laukti. 

— Laukti panelės Arčer pinigų? O kiek tų pinigų? 

— Aš ne tą turėjau galvoje,— atsakė madam Merl.— Panelė 
Arčer turi septyniasdešimt tūkstančių svarų. 

— Gaila, kad ji tokia žavi,— pareiškė grafienė.— Kaipo auka 
tiktų bet kokia mergelė. Nebūtinai už kitas visa galva pranašesnė. 

— Jei ji nebūtų už kitas pranašesnė, jūsų brolis net nežiūrėtų 
! ją. 

— Taip, — atsakė grafienė, joms einant link anų dviejų, — jam 
sunku įtikti. Todėl aš ir drebu dėl šios merginos laimės! 

Gilbertas Osmondas vėl aplankė Izabelę, kitaip sakant, apsilankė 
Kresčentini rūmuose. Čia jis turėjo ir daugiau bičiulių, ir poniai Tačit 
bei madam Merl visada buvo pagarbiai dėmesingas, bet pirmoji iš 
šių dviejų damų pastebėjo, kad per dvi savaites jis atėjo penkis kar- 
tus, ir palygino su kitais sykiais, kuriuos nebuvo sunku prisiminti. 
Ligi tol poniai Tačit jis išreikšdavo pagarbą dviem kone reguliariais 
vizitais per metus ir niekad nepasirinkdavo tokio laiko, kai madam 
Merl būdavo po jos stogu. Ne dėl madam Merl jis čia vaikšto, jiedu 
seni draugai, ir dėl jos jis niekad nesinėrė iš kailio. Ralfui jis nejautė 
simpatijų — pats Ralfas jai taip sakė, ir nebuvo ko tikėtis, jog staiga 
jį būtų taip patraukę prie sūnaus. Ralfas buvo nesudrumsčiamas — 
jis laikėsi ramboko mandagumo, kuriuo apsisiausdavo nelyginant per 
dideliu apsiaustu, bet iš kurio niekad neišsinerdavo; jis pripažino, jog 
ponas Osmondas labai geras pašnekovas, ir bet kokiu metu mielai jį 
priimdavo, kaip to reikalauja svetingumas. Tačiau jis nepuolė džiaug- 
tis, kad ponas Osmondas padažnino vizitus, norėdamas atlyginti anks- 
tesnę neteisybę; jis blaiviai suprato padėtį. Izabelė buvo ta trauka, ir, 
tiesą sakant, gana stipri. Osmondas juk išrankus vertintojas viso, 
kas subtilu, ir nieko nuostabaus, kad toks retas apsireiškimas pažadino 
jo smalsumą. Tad kai motina Ralfui užsiminė, jog labai aišku, ką 
ponas Osmondas galvoja, Ralfas atsakė, jog yra visai tos pat nuomo- 
nės. Ponia Tačit jau iš seno buvo jam paskyrusi vietą negausiame 
savo pažįstamų sąraše, nors ir nepritariamai stebėjosi, kokiu keliu ir 
per kokią išmonę — žinia, negražią, bet gudrią,— jis visur sėkmingai 
patenka. Jis nebuvo įkyrus svečias ir niekad neduodavo progos juo 
bodėtis, bet gal labiausiai pelnė jos pasitikėjimą tuo, kad puikiai galėjo 
apsieiti be jos kaip ir ji be jo — tokia ypatybė, gal ir keista, pagal jos 

pažiūrą, buvo bendravimo su ja pamatas. Tačiau mintis, kad jam 
šovė į galvą vesti jos dukterėčią, nebuvo viliojanti. Tokia santuoka 
būtų Izabelės kone liguistas įgeidis. Ponia Tačit nepamiršo, kad ji 
atstūmė Anglijos perą; ir jei mergina, kurios nepajėgė laimėti lordas 
Vorbertonas, tenkintųsi nežinia kokiu amerikiečiu diletantu, vidutinio 
amžiaus našliu su nei šiokia, nei tokia dukra ir abejotinomis pajamo- 
mis, — tai toli šaukia nuo ponios Tačit laimės supratimo. Norime 
pažymėti, kad vedybas ji matuodavo ne jausmu, 0 protu, dažnu atveju 
patikimiausiu matu. „„Galgi nepadarys tokios kvailystės ir jo nesiklau- 
sys“,— tarė ji sūnui, o Ralfas atsakė, kad Izabelei išklausyti — tai 
viena, o atsakyti — kas kita. Ji ne tik jau išklausė ne vieną partiją, 
kaip pasakytų tėvas, bet ir juos privertė ją išklausyti; ir jam smagi buvo 
mintis, jog per šiuos kelis mėnesius, kai ją pažįsta, galės išvysti naują 
garbintoją beldžiantis į jos vartus. Izabelė troško pažinti gyvenimą, 
ir pats likimas tenkino jos norus; jei puikūs džentelmenai vienas po 
kito puola prieš ją ant kelių — tai čia nebloga galimybė pažinimui. 
Ralfas jau dairėsi, kur ketvirtas, penktas, dešimtas ją atakuojantis 
kavalierius; jis nemanė, kad ji apsistotų ties trečiuoju. Ji, žinia, laikys 
vartus atkėlusi ir leisis į kalbas, bet vidun nevadins ir trečiojo. Pana- 
šiais žodžiais jis ir išreiškė savo nuomonę motinai, kuri taip į jį pasi- 
žiūrėjo, tarsi jis būtų ėmęs šokti kalniečių džigą. Jis dėstė mintis itin 
vaizdžiai ir tokiomis perkeltinėmis prasmėmis, jog lygiai su tokia pa- 
čia sėkme būtų galėjęs prašnekti į ją ir kurčnebylių kalba. 

— Kad aš nelabai pagaunu, apie ką tu kalbi, — tarė ji,— tavo 
kalboje per daug stilistinių grožybių, o alegorijų aš nuo seno neper- 
prantu. Labiausiai kalboje aš gerbiu du žodžius: „Taip“ ir „Ne“. Jei 
Izabelė panorės tekėti už pono Osmondo, tavo palyginimai nesulai- 
kys. O tam, ko imasi, tegu pati gražų palyginimą ir susigalvoja. Apie 
tą jauną amerikietį aš tiek mažai težinau; nepanašu, kad ji be paliovos 
apie jį galvotų, o ir jam jau bus pabodę laukti. Niekas nesustabdys jos 
eiti už pono Osmondo, jei tik ji žiūrės į jį iš tam tikro taško. Viskas būtų 
labai gerai, ir aš pirmoji esu už tai, jog kiekvienas elgtųsi kaip tinka- 
mas. Bet kad ji tenkinasi keistais dalykais; ji gali ištekėti už pono Os- 
mondo vien dėl jo gražių kalbų ar kad jis turi Mikelandželo autogra- 
fą. Ji nenorinti būti savanaudiška, tarsi jai vienai grėstų ši yda! Kažin, 
ar ir jis bus toks nesavanaudiškas, kai gaus galimybę leisti jos pinigus? 
Tokia mintis jai galvoje lindėjo prieš tavo tėvo mirtį, o nuo tol ir visai 
apakino. Jai reikia eiti už tokio žmogaus, dėl kurio nesavanaudiškumo 
nebūtų jokių abejonių, o geriausia tam garantija — jo paties turtas. 

— Brangioji mama, aš nė kiek nesibaiminu,— atsakė Ralfas.— 
Izabelė mus visus kvailina. Be abejo, ji elgsis kaip tinkama, bet tyrinės 
žmogaus prigimtį iš arti, neprarasdama laisvės. Ji ką tik pradėjo ti- 
riamąją ekspediciją, ir nemanau, jog keistų kursą pačioje pradžioje, 
vos Gilbertui Osmondui davus ženklą. Gal kokią valandą ji sulėtino 
greitį, bet nespėsime nė apsidairyti, — ištemps visas bures ir nuplauks. 
Atleiskite už dar vieną metaforą. 

Už metaforą ponia Tačit atleido, bet pokalbis jos nenuramino, 
ir ji turėjo pasidalyti savo nuogąstavimais su madam Merl. 

— Jūs gi — visažinė,— kreipėsi ponia Tačit,— vadinasi, ir tai 
žinote; ar tas keistuolis išties rėžia sparną apie mano dukterėčią? 

— Gilbertas Osmondas? — išplėtė madam Merl giedras akis ir 
labai apgalvotai sušuko: — Dieve sergėk, kas per mintis! 

— Ar jums ji nedingtelėjo? 

— (Gal aš žiopla, bet prisipažįstu, jog nedingtelėjo. Kažin, — pri- 
dūrė ji,— ar dingtelėjo ji Izabelei? 

— Reikės paklausti, — atsakė ponia Tačit. 

Madam Merl susimąstė. 

— Gal nepakiškite jai tos minties. Geriausia bus pono Osmondo 
pasiteirauti. 

— Šito aš negaliu daryti, — pasakė ponia Tačit,— nepakęsčiau, 
jei jis imtų ir paklaustų — oO iš jo visko galima tikėtis, ypač kai dabar 
Izabelės tokia padėtis, — koks mano reikalas. 

— Aš pati jo pasiteirausiu, — pasišovė drąsiai madam Merl. 

— O, jo požiūriu, koks jūsų reikalas? 

— Joks jokiausias, todėl ir galiu tiesiai su juo kalbėtis. Čia mano 
toks reikalas, kaip ir bet kieno kito, ir jis gali atsikirsti, kas tik jam 
šaus į galvą. Bet iš to man irgi paaiškės jo ketinimai. 

— O, meldžiamoji, pasidalinkite su manimi savo pažvalgos vai- 
siais, — tarė ponia Tačit.— Su juo kad ir negaliu pasišnekėti, tai 
bent su Izabele galiu. 

— Neskubėkite su ja aiškintis.— Madam Merl balse suskambėjo 
įspėjimas. — Neuždekite jos vaizduotės. 

— Dar. gyvenime nesu pasikėsinusi į niekieno vaizduotę. Bet 
visą laiką širdy jaučiu ją galint pasielgti... kaip čia pasakius... na, ne 
pagal mane. 

— O, jums tai nepatiktų, — tarė madam Merl anaiptol ne klau- 
siamu tonu. 

— Po galais, kaip galėtų patikti? Ką tas ponas Osmondas jai turi 
rimtesnio pasiūlyti? 

Madam Merl vėl nutilo, ir nuo mąslaus šypsnio lūpos dar žaviau 
pakilo į kairę negu paprastai. 

— Reikia pagalvoti. Ponas Osmondas ne pirmas jos kelyje pasi- 
taikęs. Bet jis toks žmogus, kuris esant palankioms aplinkybėms gali 
padaryti labai didelį įspūdį. Mano žiniomis, ne kartą jai yra gerą 
įspūdį padaręs. | 

— Bent nepasakokite man apie jo, kad kokios, šaltakraujiškas 
meilės intrigas; manęs jos nedomina! — sušuko ponia Tačit.— Dėl 
to, ką čia sakote, aš ir noriu, kad jis liautųsi pas mus lankęsis. Kiek ži- 
nau, visas jo turtas — vienas kitas tuzinas senųjų meistrų drobių ir 
ta pamaiva duktė. 

— Už senus meistrus dabar duoda didelį pinigą, — atsakė madam 
Merl,— o jo duktė labai jaunutė, labai tyra ir labai nebloga mer- 
gaitė. 

— Kitaip sakant, prėska piemenė. Ar tą turite galvoje? Tokiai 
„beturtei pagal vietos papročius nėra vilties ištekėti, tad Izabelei tektų 
jai duoti arba išlaikymą, arba kraitį. 

— Izabelė gal ir ne prieš būtų parodyti jai gerumo. Man rodos, 
jai mergaitė patinka. 

— Dar viena priežastis, dėl kurios ponas Osmondas turi nustoti 
pas mus buvojęs! Antraip, dar savaitėlė praeis, ir žiūrėk, mano duk- 
terėčia įsikals į galvą, kad jos gyvenimo tikslas — įrodyti, kad ir pa- 
motės moka aukotis, o tam visų pirma pati turėtų tapti pamote. 

— Iš jos išeitų žavinga pamotė,— nusišypsojo madam Merl,— 
bet aš visiškai sutinku su jumis, jog nereikia skubėti rinktis gyvenimo 
tikslą. Pakeisti gyvenimo tikslą ne lengviau kaip nosies formą. Taip 
jau yra, kad pirmasis — mūsų būdo, o antroji — veido ašis, ir norint 
juos keisti, reikėtų pradėti nuo labai toli. Bet aš apsidairysiu ir jums 
viską pranešiu. 

Visos tos kalbos vyko Izabelei už akių; ji nė nenujautė, kad svars- 
tomi jos santykiai su ponu Osmondu. Madam Merl nieko tokio nepra- 
sitarė, kad Izabelė galėtų suklusti, apie jį kalbėjo nė kiek ne primyg- 
tiniau kaip apie kitus Florencijos džentelmenus, tiek vietinius, tiek 
atvykėlius, kurių dabar gana skaitlingai lankėsi pas panelės Arčer 
tetą pareikšti jai savo pagarbos. Izabelei Osmondas buvo įdomus — 
pirmasis įspūdis nebuvo apgaulingas, ir jai patiko apie jį galvoti. Iš 
viešnagės kalno viršūnėje jai buvo likęs vaizdas, kurio artimesnė pa- 

žintis su Osmondu ne tik neišdildė, bet sudėjus su tuo, ką ji numanė ar 
spėjo, padarė jį dar harmoningesnį; tai buvo vaizdas ramaus, protingo, 
jautraus neeilinio žmogaus, vaikštinėjančio po apsamanojusią terasą 
virš kerinčio Arno slėnio, už rankos laikančio mergaitę, kurios kaip 
varpelis tyrumas suteikia vaikystei naujo žavesio. Paveikslas nebuvo 
puošnus, bet Izabelę traukė jo prislopinti tonai ir jame tvyranti vasa- 
ros prieblandos nuotaika. Jis bylojo apie tokią gyvenimo eigą, kuri 
jai buvo arčiausia širdies; apie daiktų, žmonių, santykių — kaip juos 
pavadinsim — atranką pagal paviršinius ir pagal giluminius ryšius; 
apie vienišą susikaupusį gyvenimą gražioje šalyje; apie seną širdgėlą, 
kartais graužiančią ir šiandien; apie išdidumą, gal kiek perdėtą, bet 
taurų; grožio ir tobulybės troškimą, įgimtą ir taip išpuoselėtą, jog visa 
gyvenimo eiga buvo jo nulemta ir išdėliota kaip klasikinis italų parkas 
su gražiom alėjom, laiptais, terasom ir fontanais, kur tik plynesni 
plotai palikti gaivioms savotiško jo tėviškumo, pusiau rūpestingo, 
pusiau bejėgio, rasoms kristi. Kresčentini rūmuose ponas Osmondas 
buvo visiškai toks pat: iš pradžių drovus — o, be abejo, varžėsi! — ir 
pilnas ryžto (įžiūrimo tik atjaučiančiai akiai) nugalėti save, o tas 
ryžtas reikšdavosi sklandžiu, gyvu, tikslingu, gana atkakliu, bet visada 
patraukliu pokalbiu. Pono Osmondo kalbos niekada negadino noras 
pasižymėti; Izabelė savaime patikėjo, kad žmogus, rodantis tiek tvirtų 
įsitikinimų, yra nuoširdus — pavyzdžiui, jis taip atvirai ir taip žaviai 
apsidžiaugdavo, jei kas paremdavo jo nuomonę, O ypač jei paremdavo 
panelė Arčer. Šiai merginai ir toliau labai patiko, kad net ir papras- 
čiausiai šnekučiuodamas jis niekad, kaip buvo mačiusi ne vieną, nesis- 
tengė „pasireikšti“. Savo mintis, dažnai kad ir labai savotiškas, jis 
dėstė taip, tarsi būtų apsipratęs, susigyvenęs su jomis, tarsi tai būtų 
seni nušlifuoti brangios medžiagos antgaliai, bumbulo ar galvos pa- 
vidalo, kuriuos prireikus būtų galima užmauti ant naujos lazdos, o ne 
ant kokio virbo, iš bėdos išlaužto iš paprasto medžio, su kuriuo paskui 
pernelyg elegantiškai mosikuojama. Vieną sykį jis drauge atsivežė 
dukrą, ir Izabelė apsidžiaugė, galėdama atnaujinti pažintį su mergaite, 
kuri atkišo pabučiuoti kaktą ir labai panėšėjo į i/ngėnue* iš prancūzų 
pjesės. Tokio vaiko Izabelė dar nebuvo mačiusi; Amerikoje mergaitės 
visai kitokios, Anglijoje irgi ne tokios. Penzė buvo išauklėta ir iš- 
muštruota jai skirtai pasaulyje vietelei, tačiau buvo akivaizdu, kad 
širdy yra naivi ir infantiliška. Ji atsisėdo ant sofos šalia Izabelės, 

buvo su grenadino skraiste, su praktiškomis pirštinaitėmis, padovano- 
tomis madam Merl — pilkos spalvos su viena sagute. Tikras lapas 
švaraus popieriaus — ideali užsienietiškų romanų jeune fille*. 
Izabelė vylėsi, kad ant tokio švelnaus ir dailaus lapo bus parašytas 
deramas tekstas. 

Grafienė Džemini irgi ją aplankė, bet grafienė — jau kita kalba. 
Ji anaiptol nebuvo švarus lapas, ant jo buvo primarginta daugeliu 
rašysenų, o ponia Tačit, kuri jos vizito toli gražu nelaikė sau garbe, 
pareiškė, kad ten dar nenuginčijamai uždėtos ir kelios dėmės. Dėl 
grafienės kilo netgi ginčas tarp namų šeimininkės ir viešnios iš 
Romos; madam Merl (ji nebuvo tokia kvaila, kad viskam pritar- 
dama, ką sako pašnekovai, juos erzintų) gana sėkmingai pasinau- 
dojo ponios Tačit ir sau, ir kitiems teikiamomis laisvėmis prieš- 
tarauti. Šeimininkė tiesiai pareiškė, jog įžūlu šitaip susikompromi- 
tavusiai personai vidury dienos prisistatyti į Kresčentini, kur — 
jai tai ne naujiena — į ją žiūrima toli gražu ne pagarbiai. Izabelei 
buvo paaiškinta kodėl: mat pono Osmondo sesuo taip nevaldo savo 
aistrų, kad prarado bet kokį nuoseklumą — o tokiuose dalykuose 
bent to reikia paisyti — ir iš jos puolusios garbės liko vienos padraikos, 
su kuriomis visuomenėje geriau nesirodyti. Ji buvo ištekinta moti- 
nos — apdairios moteriškės, branginusios užsienietiškus titulus, nuo 
kurių duktė, reikia pripažinti, jau ligi to laiko buvo atsipeikėjusi, — 
už italų didiko, kuris, matyt, davė jai dingsčių numalšinti suvoktą 
pasipiktinimą. Bet grafienė malšino jį be atodairos, ir dabar tas 
dingsčių sąrašas buvo pasimetęs jos nuotykių vinguriuose. Ponia 
Tačit niekada nesutiko įsileisti grafienės į savo namus, nors ta jau 
nuo seno beldėsi. Florencija nebuvo griežtų moralistų miestas, bet, 
kaip sakė ponia Tačit, kur nors reikia nubrėžti ribą. 

Madam Merl karštai ir pamatuotai gynė vargšę damą. Jai buvo 
neaišku, kodėl ponia Tačit paverčia atpirkimo ožiu nieko blogo 
nepadariusią, tik ne tuo keliu gera dariusią moterį. Žinoma, ribą 
reikia nubrėžti, bet jei jau brėži, brėžk tiesiai, o nedaryk kilpos ties 
grafiene Džemini. Tokiu atveju tegul ponia Tačit aklinai užsidaranti 
duris, gal čia būtų geriausia išeitis, jai gyvenant Florencijoje. Reikia 
būti teisingai, nedaryti užgaidžių išimčių; žinia, grafienė beatodai- 
riška ir ne tokia gudri kaip kitos moterys. Ji geras sutvėrimas, visiš- 
kai negudri, bet nuo kada tai yra pagrindas atstumti ką iš rinkti- 

nės visuomenės? Be to, jau seniai kalbos apie ją pritilo, o ar tai, kaip 
ir jos noras patekti į ponios Tačit ratelį, ne geriausias įrodymas, 
kad ji atgailauja už padarytas nuodėmes? Izabelė niekuo negalėjo 
prisidėti prie šio įdomaus ginčo, net kaip kantri klausytoja; ji pa- 
sitenkino tuo, kad draugiškai priėmė šią bedalę moterį, kuri, kad 
ir kokie jos trūkumai, turėjo vieną privalumą — buvo pono Osmon- 
do sesuo. Jeigu patinka brolis, vadinasi, dera, kad ir sesuo patiktų; 
nors aplinkybės darėsi painesnės, Izabelei tas netrukdė samprotauti 
gana primityviai. Per pirmą pažintį viloje grafienė jai paliko ne 
itin malonų įspūdį, ir Izabelė džiaugėsi pasitaikiusia proga jį su- 
švelninti. Argi ponas Osmondas nesakė, kad ji garbinga moteris? 
Gilberto Osmondo lūpose toks tvirtinimas buvo šiurkštokas, bet 
madam Merl uždėjo ant jo sluoksnį glaisto. Ji daugiau pasakė apie 
vargšę grafienę negu jos brolis, papasakojo visą istoriją apie jos 
vedybas ir jų pasekmes. Grafas buvo iš senos toskanų giminės, 
bet toks mažaturtis, kad su ūpu ėmė Emę Osmond, nepaisydamas 
abejotino jos grožio — beje, nekliudžiusio jos tolimesniems laimė- 
jimams,— ir tenkindamasis kukliu motinos duotu kraičiu, kurio 
suma maždaug atitiko tėvo palikimą sūnui. Vėliau ir grafas Dže- 
minis paveldėjo pinigų, ir dabar pagal italų mastą jie gana gerai 
gyveno, nors Emė buvo baisiai išlaidi. Grafas buvo geras galvijas 
ir Žmonai pasitarnavo kaip gyvas pasiteisinimas. Vaikų ji neturėjo; 
trijų susilaukė, bet visi mirė nė metų neišgyvenę. Jos motina, ku- 
ri puikavosi savo dailiu išsimokslinimu, spausdino aprašomąsias 
poemas ir siuntė itališkos tematikos laiškus į Anglijos savaitinius 
žurnalus, mirė praėjus trejiems metams po grafienės vestuvių, 0 
tėvas, prapuolęs šėmoje amerikietiškos veiklos aušroje, bet gar- 
sėjęs kaip turtingas ir patrakęs žmogus, mirė dar anksčiau negu 
motina. Madam Merl įsitikinimu, tai ir matyti žiūrint į Gilbertą 
Osmondą — argi nematyti, kad jis moters išaugintas? Bet jo nuopel- 
nas tas, jog atrodė išaugintas protingesnės moteriškės negu amerikie- 
tiškoji Korina““, kaip ponia Osmond mėgdavo būti vadinama. Po 
vyro mirties ji atsivežė vaikus į Italiją, ir ponia Tačit puikiai prisi- 
minė, kokia ji buvo pirmaisiais metais. Ponia Tačit laikė ją nepa- 
kenčiama snobe, nors čia pasireiškė jos galvosenos nenuoseklumas, 
nes ji pati, kaip ir ponia Osmond, pripažino tik apskaičiuotas vedybas. 
Su grafiene Džemini buvo labai lengva bendrauti, ir ji iš tikrųjų 
nebuvo tokia vėjavaikė, kaip atrodė, tik su ja būnant reikėjo laiky- 
tis paprastos taisyklės — netikėti nė vienu jos žodžiu. Madam Merl 

stengėsi niekur jos nepaniekinti vardan brolio, kuris buvo dėkin- 
gas už bet kokį Emei parodytą gerumą, nes (jei galime už jį 
kalbėti) jautė, kad ji paprastam jų vardui nedaro garbės. Savaime 
suprantama, jam nebuvo priimtinas nei jos gyvenimo būdas, nei 
šaižumas, nei egotizmas, nei prasilenkimas su geru skoniu ir tiesa; 
ji gadino jam nervus, tai nebuvo jo tipo moteris. O kokia jo tipo 
moteris? O, priešinga grafienei, moteris, kuriai tiesa — nuolatinė 
šventenybė. Izabelė pametė skaičių, kiek kartų jos viešnia per pus- 
valandį prasižengė tiesai; grafienė išties darė paiko atvirumo įspūdį. 
Ji kalbėjo beveik išimtinai apie save: kaip ji norėtų arčiau pažinti 
panelę Arčer, kaip vertintų tikrą draugą, kokie niekingi floren- 
tiečiai, kaip jai čia įgrisę, kaip trokštų kur nors kitur gyventi, pa- 
vyzdžiui, Paryžiuje, Londone, Vašingtone, kaip neįmanoma nieko 
gražaus nusipirkti Italijoje, nebent senovinių mezginių, kaip visur 
viskas brangsta, kaip jai gyvenimas nešąs tik skausmą ir nepritek- 
lius. Madam Merl išklausė šito Izabelės perpasakojimo susidomėjusi, 
bet jokio neramumo nebūtų pajautusi ir be jo. Apskritai ji nebi- 
jojo grafienės, todėl pasirinko geriausią išeitį ir visiškai jos nepaisė. 
Tuo laiku Izabelė sulaukė dar vienos viešnios, kurios gynėja 
būti netgi už akių nebuvo lengva. Henrieta Stekpoul, iškeliavusi 
iš Paryžiaus po ponios Tačit išvažiavimo į San Remo, įveikė, jos 
žodžiais tariant, eilę šiaurinės Italijos miestų ir vidury gegužės pasiekė 
Arno pakrantes. Madam Merl metė į ją vienintelį žvilgsnį, numa- 
tavo nuo galvos ligi kojų ir apimta beviltiškumo nutarė taikstytis su 
ja. Teisybę sakant, nutarė ja pasimėgauti. Jos neuostysi kaip rožės, 
bet ją reikia griebti kaip dilgėlę. Madam Merl numenkino ją kaip 
bereikšmę, ir Izabelė pamatė, kad neapsiriko, spręsdama apie vyres- 
niosios draugės toleranciją ir protą. Apie Henrietos atvykimą pra- 
nešė ponas Bentlingas, atkeliavęs iš Nicos ir tikėdamasis ją rasti Flo- 
rencijoje, bet toji dar buvo Venecijoje, tai jis atėjo į Kresčentini 
rūmus pasiguosti. Po dviejų dienų atvažiavo ir Henrieta, ir pono 
Bentlingo susijaudinimą lengvai galima paaiškinti tuo, kad jis jos 
nebuvo matęs nuo to karto, kai buvo Versalyje. Visiems jo padėtis 
pasirodė komiška, tačiau balsu tai pasakė tik Ralfas Tačitas, kuris, 
kai jie vieni du nuėjo į jo pusę ir svečias užsirūkė cigarą, pasisma- 
gino iš visažinės žurnalistės ir jos gerbėjo anglo draugystės galai 
žino kaip aštriai pasišaipydamas. Šis džentelmenas nė kiek nepyko 
už tuos juokus ir atvirai prisipažino, jog šie santykiai jam yra geras 

intelektualinis penas. Jam be galo patinka panelė Stekpoul, jo įsiti- 
kinimu, ji turi galvą ant pečių, ir vienas malonumas būti su moterimi, 
kuriai suvis tas pats, kas ką apie ją pasakys ar kas ką apie juodu pagal- 
vos, 0 apie juodu visko buvo galima pagalvoti. Jis pasiryžęs eiti iki 
tol, kol ir ji — ko gi turėtų trauktis pirmas. 

O Henrieta trauktis nė nemanė. Išvažiavus iš Anglijos, jos hori- 
zontai pašviesėjo, ir ji dabar neatsidžiaugė atsivėrusiomis gausiomis 
galimybėmis. Tiesa, viltis iš arti pažinti europiečių gyvenimą teko 
palaidoti; įsigauti į kokį uždaresnį ratą kontinente buvo dar sun- 
kiau negu Anglijoje. Tačiau kontinente bent daug išorinio gyvenimo, 
kurį gali regėti ir užčiuopti ant kiekvieno kampo, ir jis kur kas leng- 
viau duodasi literatūriškai transformuojamas negu tų nepermatomų 
saliečių papročiai. Visose Europos šalyse, kaip ji taikliai palygino, 
portjeros ant langų tarsi pakabintos gerąja puse į gatvę, o Angli- 
J0je — išvirkščia puse, ir niekaip neįžiūrėsi jų rašto. Toks atradimas 
kiekvienam metraštininkui užduoda širdies skausmo, bet, netekusi 
vilties pasikasti po gilesniais sluoksniais, Henrieta visą dėmesį sutelkė 
ties išviršiniu gyvenimu. Ji atsidėjusi du mėnesius studijavo tokį 
gyvenimo pasireiškimą Venecijoje ir iš to miesto „Intervjueriui“ 
nusiuntė nuodugnius aprašymus gondolų, švento Morkaus aikštės““, 
Atodūsių tilto“*, balandžių ir jauno gondolininko, traukiančio dainas 
Taso"" žodžiais. „Intervjueris“ gal buvo kiek nuviltas, užtat Hen- 
rieta pamatė Europą. Artimiausias jos tikslas buvo pasiekti Romą, 
dar neprasidėjus maliarijai — ji, matyt, įsivaizdavo ją prasidedant 
iš anksto nustatytą dieną, todėl Florencijoje numatė užtrukti tik 
porą dienų. [ Romą ji važiuos su ponu Bentlingu, kuris, kaip ji 
pasakė Izabelei, jau ten buvęs, o kadangi yra kariškis, turintis klasi- 
kinį išsilavinimą — jis mokėsi Itone“", kur daugiau nieko nemoko- 
ma, tik lotynų kalbos ir Vaito-Melvilio“, tai imperatorių mieste 
geresnio vadovo nerasi. Tada ir Ralfui atėjo puiki mintis pasiūlyti 
Izabelei kartu su juo aplankyti tą šventą miestą. Ji ketino ten 
praleisti dalį kitos žiemos — na ir tegul, bet ko jai ten neapsižval- 
gius dabar. Dar buvo likę gražiojo gegužės mėnesio dešimt dienų — 
nuostabiausias laikas tikram Romos mylėtojui. O kad Izabelė pa- 
mils Romą, galima iš anksto nuspėti. Ji, be to, turės patikimą bend- 
rakeleivę, kurios draugija, atrodo, nebus slegianti, nes ta dama 
turės kam skiria savo dėmesį. Madam Merl pasiliks su ponia Tačit; 
ji visai vasarai išvažiavo iš Romos ir neturi noro grįžti. Ji vis 
tvirtino, kad jai nieko nėra geriau kaip ramybė Florencijoje, to- 

dėl užrakino savo butą, o virėją išsiuntė namo į Palestriną. Tačiau 
Izabelę ji ragino priimti Ralfo pasiūlymą įtikinėdama, jog tokios 
progos pažinti Romą negalima praleisti. Teisybę sakant, Izabelės 
nebuvo ko ir ragina, ir jie keturiese susiruošė į kelionę. Šiuo kartu 
ponia Tačit neprieštaravo, kad nebus duenjos; kaip pastebėjome, 
ji jau linko manyti, jog dukterėčiai metas būti savarankiškai. Ruoš- 
damasi kelionėn Izabelė dar susitiko su Gilbertu Osmondu ir pasakė 
apie savo ketinimą. 

— Norėčiau kartu su jumis ten būti,— buvo jo atsakymas. — 
Norėčiau jus pamatyti tokiame nuostabiame fone. 

— Tad ir važiuokite,— nė kiek nesusvyravo ji. 

— Kad su jumis ir taip bus visas būrys. 

„— A,— sutiko Izabelė,— taip, aš būsiu ne viena. 

Jis kiek patylėjo. 

— Roma jums patiks, — prakalbo vėliau.— Ji jau sudarkyta, 
bet jums iš grožio žadą atims. 

— Sudarkyta? Ar todėl man turėtų nepatikti vargšė amžinoji 
tautų Niobė““? 

— Ne, nemanau. Ji nuolat darkoma,— nusišypsojo jis.— O jei- 
gu važiuočiau, kur dėčiau dukrą? 

— Viloje negalite palikti? 

— Kad nelabai norėčiau, nors yra viena labai gera senutė, 
kuri ją prižiūrėtų. Guvernantės samdyti aš neišgaliu. 

— Tuomet vežkitės Penzę kartu, — pasiūlė Izabelė. 

Ponas Osmondas surimtėjo. 

— Jiprabuvo Romoje visą žiemą, vienuolyne. O važiuoti žmonėtis 
jai dar per anksti. 

— Dar nenorite į žmones išvesti? — pasidomėjo Izabelė. 

— Ne, mano nuomone, jaunas mergaites reikia laikyti toliau 
nuo pasaulio triukšmo. 

— Mano auklėjimas buvo kitoks. 

— Jūsų? O, jums jis tiko, nes jūs, jūs... ypatinga. 

— O kodėl gi? — paklausė Izabelė nemanydama, kad jo žodžiuose 
nėra tiesos. 

Ponas Osmondas jai neatsakydamas tęsė: 

— Jei žinočiau, kad malonioje kelionėje po Romą ji pasidarytų 
panaši į jus, imčiausi ją rytoj pat. 

— Nedarykite Penzės panašios į mane, — pasakė Izabelė.— Te- 
gu ji būna, kokia yra. 

— Galėčiau ją išleisti pas seserį, — tarė Osmondas. Jis tarsi 
klausė Izabelės patarimo; regis, jam patiko svarstyti su panele Ar- 
čer savo šeimyninius reikalus. 

— Teisingai, — sutiko ji.— Ten ji tikrai nepasidarys panaši į 
mane! 

Po Izabelės išvažiavimo Giibertas Osmondas susitiko su madam 
Merl pas grafienę Džemini. Ten buvo daugiau žmonių — grafienės 
salonas paprastai prisirinkdavo kupinas — ir pokalbis buvo bendras, 
bet netrukus Osmondas pakilo iš savo vietos ir atsisėdo ant atama- 
nės prie madam Merl, kiek iš užpakalio. 

— Ji nori, kad važiuočiau į Romą, — pusbalsiu tarė jis. 

— Su ja? 

— Kad bučiau ten, kol ji bus. Taip pati pasiūlė. 

— (Gal greičiau jūs pasiūlėt, 0 ji neprieštaravo. 

— Tokią mintį, aišku, aš daviau. Bet ji palaikė ją, labai pa- 
laikė. 

— Man džiugu tai girdėti, bet pergalę dar per anksti švęsti. O 
; Romą būtinai važiuokite. 

— A,— pasakė Osmondas,— kiek man vargo dėl šito jūsų plano. 

— Neapsimeskite, jog tas vargas jums nemalonus — jūs labai 
nedėkingas. Jau daug metų nemačiau jūsų taip atkutusio. 

— Kaip gražiai viską matot, — atsakė Osmon.tais.— Vien už tai 
turėčiau būti dėkingas. 

— Labai daug nėra ko dėkoti, — atsakė madam Merl kaip visad 
su šypsena ir, atsilošusi kėdėje, apžvelgė kambarįi.— Jūs padarėt jai 
labai gerą įspūdį, ir, kaip pastebėjau, ji jums — ne prastesnį. Ne 
dėl manęs septynis kartus apsilankėt pas ponią Tačit. 

— Mergina nėra nemaloni,— ramiai pripažino Osmondas. 

Madam Merl dėbtelėjo į jį ir kiečiau sučiaupė lūpas. 

— Ar tik tiek galite pasakyti apie tą žavingą būtybę? 

— Tik tiek? Argi čia mažai? Ar daug apie ką mane girdėjote 
šitaip sakant? 

Ji nutylėjo, nors iš šalies atrodė maloniai šnekučiuojanti. 

— Jūs neišmąstomas,— sumarmėjo ji pagaliau.— Mane pačią 
gąsdina, į kokią bedugnę aš ją stumiu. 

Toks atsakymas jį kone pralinksmino: 

— Dabar jau negalite trauktis — per toli nuėjote. 

— Labai gerai, bet toliau vienas manykitės. 

— Manysiuos,— tarė Gilbertas Osmondas. 

Madam Merl nutilo, ir jis vėl pakeitė vietą, bet kai toji pakilo 
eiti, jis irgi išėjo kartu. Ponios Tačit ekipažas kieme laukė jos 
viešnios; padėjęs įlipti Osmondas dar stoviniavo, ją užlaikydamas. 

— Jūs labai neatsargus,— ištarė ji nuvargusiu balsu,— kam 
išėjote paskui mane. 

Jis nusiėmė skrybėlę ir persibraukė ranka kaktą. 

— Aš visada užsimirštu. Atpratau. 

— Jūs tikrai neišmąstomas, — pakartojo ji, žvelgdama į namo 
langus, į modernaus statinio naujame miesto rajone langus. 

Jis nuleido negirdom jos žodžius ir tęsė savo mintį: 

— Ji iš tiesų labai žavi. Kažin, ar esu sutikęs patrauklesnę 
moterį. 

„— Man džiugu girdėti jus taip šnekant. Kuo ji labiau jums 
patinka, tuo man geriau. 

— Man ji labai patinka. Ji tokia, kaip apibūdinote, ir dar 
turi atsidavimo dovaną. Jos tik vienas trūkumas. 

— Koks? 

— Per daug visokių idėjų. 

— Aš įspėjau, kad ji protinga. 

— Visa laimė, kad tos idėjos niekam tikę,— pasakė Osmondas. 

— O kodėl laimė? 

— Dame*, todėl kad joms lemta būti paaukotoms! 

Madam Merl atsilošė, žiūrėdama į priekį, ir paliepė vežikui 
važiuoti. Jos draugas vėl ją sulaikė. 

— O kur man Penzę dėti, jei išvyksiu į Romą? 

— Aš ją lankysiu ir prižiūrėsiu,— atsakė madam Merl. 

Nesistengsiu išsamiai aprašinėti, kaip smelkėsi: Romos grožis į 
jaunąją mūsų heroję, nenagrinėsime, kokie buvo jos jausmai vaikš- 
tinėjant Forumo““ grindiniu ar kaip plazdėjo širdis peržengus Švento 
Petro bazilikos slenkstį. Užteks pasakius, jog Izabelės įspūdis buvo 
toks, kokio ir buvo galima tikėtis iš tokio imlaus ir žingeidaus 


* Ponia (pranc.). 

žmogaus. Ji visad domėjosi istorija, o čia gatvės akmenyse, saulės 
spindulių dalelėse buvo pati istorija. Jos vaizduotė įsidegdavo vos 
paminėjus kokį žygdarbį, o čia, kur pasisuki, ten, žiūrėk, būta ko- 
kio žygdarbio. Visi tie įspūdžiai telkėsi joje, telkėsi giliai viduje. 
Jos bendrakeleiviams atrodė, kad ji liko ne tokia šneki, kaip paprastai, 
1 Ralfas Tačitas, kuris atrodė išsiblaškęs ir abejingai dairėsi jai 
pro galvą, iš tikrųjų ją atidžiai stebėjo. Pagal savo mastelį Izabelė 
buvo labai laiminga, netgi buvo linkusi šias valandas vadinti lai- 
mingiausiomis savo gyvenime. Pajutimas baisios Žmonijos praeities 
ją slėgė, bet ūmai prasistiebianti šiandiena suteikdavo jai sparnus, ku- 
rie ją nuskraidindavo į dangaus mėlynę. Jos sąmonėje taip viskas su- 
sipynė, kad ji pati nenutuokė, kas ten paims viršų, ir ji vaikščiojo 
daugiau, negu buvo, dažnai nepamatydama to, kas buvo išskai- 
čiuota jos Marėjuje'“. Roma, kaip sakė Ralfas, atsiveria tik ypa- 
tingai psichologinei sandarai. Pulkai klegančių turistų buvo jau 
išvažiavę ir iškilmingosios vietos vėl atgavo rimtį. Dangus buvo 
žydras, fontanų čiurlenimas į apsamanojusias nišas prarado vėsu- 
mą, bet pasidarė dvigubai skardesnis. Saulėtų, įšildytų gatvių sankry- 
žose po kojomis mėtėsi puokštės gėlių. Mūsų draugai vieną pava- 
karę — trečią buvimo Romoje dieną — nuvažiavo į Forumą pasižiū- 
rėti naujausių kasinėjimų, kurie jau kiek anksčiau buvo gerokai išsi- 
plėtę. Iš šiuolaikinės gatvės jie nusileido į Šventą kelią ir ėjo per 
jį kiekvienas kitokio pagarbumo žingsniu. Henrieta Stekpoul. ste- 
bėjosi, kad senovės Roma buvo grįsta beveik taip pat kaip Niu- 
Jorkas, ir netgi rado panašumo tarp giliai įsispaudusių antikinių 
ratų Vėžių senovės gatvelėse ir kurtinančių geležinių rėžių, simbo- 
lizuojančių amerikietišką gyvenimo veržiumą. Saulė buvo arti lei- 
senos, oras auksu apsimiglojęs, ir ilgi apdužusių kolonų bei ne- 
aiškių pjedestalų šešėliai gulė per visą griuvėsių lauką. Henrieta 
nuklydo su ponu Bentlingu, kuriam buvo baisiai smagu, kai ji 
apie Cezarį sakydavo „senas akiplėša“; Ralfas tuo metu dėstė tokius 
paaiškinimus, kokius tik sugebėdavo pateikti Izabelei. Vienas iš 
paslaugių archeologų, kurių visada šmižinėja šioje vietoje, pasiūlė 
šiedviem savo paslaugas ir išbarškino visą informaciją kaip pamoką 
su sklandumu, kuriam nepakenkė jau atslūgstantis sezonas. Kasinė- 
jimai buvo vykdomi tolimesniame Forumo gale, ir jis iškart pasi- 
siūlė, jei signori pageidautų, nuvesti ten, ir jie tikrai pamatytų įdo- 
mių dalykų. Pasiūlymas labiau gundė Ralfą negu Izabelę, jau nusi- 

mušusią nuo kojų, ir ji paragino pusbrolį patenkinti savo smalsumą, 
o pati pasižadėjo kantriai jo laukti. Laikas ir vieta labai atitiko 
jos nuotaiką — ji mielai nors kiek pabus viena. Ralfas, kaip sutarė, 
nuėjo su čičerone, o Izabelė prisėdo ant išvirtusios kolonos netoli 
Kapitolijaus'' pamatų. Ji norėjo bent trumpos vienatvės, bet neil- 
gai gavo ja pasidžiaugti. Nors ją ir labai domino čia aplink išsi- 
vartę luitai Romos praeities liekanų, kurių savito gyvenimo žymių 
dar amžiai nebuvo išgraužę, jos mintys, vos ties jais apsistojusios, 
nusprūdo sudėtingai atstartomų sąryšių pakopomis į didesnės traukos 
sritis ir daiktus. Nuo Romos praeities ligi Izabelės Arčer ateities 
didelis atstumas, bet jos vaizduotė vienu atsispyrimu jį peršoko ir 
dabar jau suko lėtus ratus virš artimesnių ir našesnių ruožų. [smei- 
gusi. akis į suskilusias, bet neišvartytas grindinio plokštes po ko- 
jomis, ji buvo taip užsigalvojusi, jog tik tada išgirdo artėjančius 
žingsnius, kai į jos regos lauką pateko šešėlis. Pakėlusi akis ji pa- 
matė džentelmeną, ne Ralfą, grįžusį pasakyti, kad tie kasinėjimai 
viena nuobodybė. Šis žmogus nustėro kaip ir ji pati; jis sustojo prie- 
šais pabalusią iš nustebimo Izabelę ir nusiėmė skrybėlę. 

— Lordas Vorbertonas! — sušuko ji stodamasi. 

— Nesitikėjau, kad jūs čia. Pasukau už kampo, ir va — jūs. 

Ji dairėsi lyg ieškodama pasiaiškinimo. 

— Aš čia viena, ką tik atsiskyriau nuo draugų. Pusbrolis nuėjo 
pažiūrėti ten, kur vyksta darbai. 

— Ak taip.— Ir lordas Vorbertonas nuvedė nedomingą žvilgs- 
nį ten, kur ji sakė. Dabar jis stovėjo ramiai; buvo jau atsigodėjęs 
ir tarsi norėjo tai parodyti, beje, gana neprikišamai.— Aš jums 
tikriausiai trukdau,— tarė jis, žiūrėdamas į koloną, nuo kurios ji 
buvo atsistojusi.— Jūs turbūt pavargusi. 

— Taip, nusivaikščiojau.— Padelsusi ji vėl atsisėdo.— Bet tik- 
riausiai aš trukdau jums. 

— Viešpatie, aš gi pats vienas. Ir neturiu ką veikti. Nė nenu- 
maniau, kad jūs Romoje. Aš grįžtu iš Rytų ir čia tik pravažiuoda- 
mas sustojau. 

— Tai jūs iš tolimo kelio, — tarė Izabelė, iš Ralfo žinojusi, kad 
lordas Vorbertonas išvykęs. 

— Taip. Po paskutinio mūsų susitikimo išvažiavau ir prake- 
liavau pusę metų. Buvau Turkijoje ir Mažojoje Azijoje; anądien 
atvažiavau iš Atėnų.— Jis jau buvo ne toks įsitempęs, bet dar kiek 

varžėsi ir tik ilgiau pažiūrėjęs į merginą pasidarė natūralus.— Gal 
man geriau eiti? Ar dar kiek pabūti su jumis? 

Ji labai žmoniškai atsakė: 

— Pabūkite, lorde Vorbertonai. Man labai malonu jus ma- 
tyti. 

— Ačiu už gerą žodį. Galima prisėsti? 

Ant kolonos su kaneliūromis, kur sėdėjo Izabelė, dar būtų už- 
tekę vietos keliems Žmonėms, ir netgi aukštam anglų aristokratui 
ten buvo erdvu. Puikus aukštojo luomo atstovas atsisėdo greta 
mūsų herojės ir per penkias minutes paklausė ją keleto kokie pa- 
puolė klausimų, nors atsakymus, matyt, ne visada išgirsdavo, nes ne 
kartą perklausė iš naujo; apie save irgi suteikė jai šiokių tokių 
žinių, kurios užsiliko ramesnėje moteriškoje jos sąmonėje. Jis ne 
sykį pakartojo niekaip nesitikėjęs jos čia sutikti, ir iš to buvo ma- 
tyti, kad jam būtų buvę labai ne pro šalį susikaupti tokiam pasi- 
matymui. Jo kalba šokinėjo nuo sutapimų keistumo prie jų svarbos, 
nuo jų žavesio prie beprasmybės. Jis buvo gražiai įdegęs, net jo vešli 
barzda buvo nugludinta Azijos kaitros. Jis buvo palaidais, ne vieno 
komplekto drabužiais, kokius patogumo sumetimais dėvi anglai užsie- 
nyje, iškart išduodami savo tautybę, malonių ramių akių, tam- 
saus, vasaros paskaistinto gymio, vyriško stoto, santūraus elgesio — 
iš visos povyzos tikras džentelmenas, svečių šalių tyrinėtojas, toks 
britų rasės atstovas, kurį po bet kokiu dangumi būtų priėmę į savo 
tarpą anglams prijaučiantieji. Izabelė visa tai matė, ir jai buvo 
smagu, kad nuo pat pradžių jis jai patinka. Nepaisant smūgių jis 
išsaugojo visus savo privalumus — savybes, gali sakyti, sudarančias 
senų padorių giminių esmę, kurios tiek giluminė sąranga, tiek pa- 
viršiniai puošmenys atsparūs buities negandoms ir pajudinami tik 
iš pašaknų sunaikinus. Jiedu kalbėjosi apie viską iš eilės: apie jos 
dėdės mirtį, Ralfo sveikatą, kaip ji praleido žiemą, jos buvimą 
Romoje, grįžimą į Florenciją, ką ji žada veikti vasarą, kokiame 
viešbutyje apsistojusi, paskui lordas Vorbertonas pasipasakojo apie 
savo nuotykius, keliones, ketinimus, įspūdžius ir dabartinę gyve- 
namą vietą. Pagaliau stojo tyla, kuri buvo iškalbingesnė negu jų 
pašnekesys, o paskutiniai jo žodžiai buvo gal ir veltui ištarti. 

— Aš jums ne kartą rašiau. 

— Man rašėte? Aš negavau jūsų laiškų. 

— Kad aš jų neišsiųsdavau. Sudegindavau. 

— A,— nusijuokė Izabelė, — kad nereikėtų man. 


XXVII skyrius 264 


— Pamaniau, kam jums tie laiškai, — atsakė jis su tokiu nuo- 
širdumu, kad Izabelę net sujaudino.— Man atrodė, jog netgi netu- 
riu teisės trukdyti jūsų savo laiškais. 

— Man būtų buvę labai įdomu apie jus ką nors išgirsti. Ži- 
note, kaip aš tikėjausi, jog... jog...— Ber ji nebaigė; ištarta jos mintis 
būtų buvusi lėkšta. 

— Žinau, ką norėjote pasakyti. Jūs tikėjotės, jog mes liksime 
geri draugai.— Lordo Vorbertono ištartas sakinys išties nuskam- 
bėjo lėkštai, bet juk jis to ir norėjo. 

Ji tik tepasakė: 

— Prašau apie tai nekalbėti.— Bet ir tie žodžiai jai pasirodė 
ne ką geresni. 

:-— Man skiriama menka paguoda! — sušuko lordas Vorberto- 
nas iš visos širdies. 

— Aš nemanau jūsų guosti.— atsakė mergina, kuri, vis ten pat 
tebesėdėdama, mintimis ne be pasitenkinimo grįžo pusmečiu atgal, 
kai jis taip sunkiai susitaikė su jos atsakymu. Taip, jis simpatingas, 
stiprus, taurus, geresnio nė nerasi. Bet jos atsakymas nesikeičia. 

— Gerai darote, kad nesistengiate manęs guosti, tai ne jūsų 
galioje,— išgirdo ji, pagauta keisto džiūgavimo. 

— Aš norėjau su jumis susitikti, nes tikrai maniau, kad nesis- 
tengsite man priminti. jog per mane esate nelaimingas. Bet kai 
vėl grįžiate prie to paties, mūsų susitikimas man veikiau skaudus 
negu malonus. — Ji pakilo pabrėžtinai ori ir ėmė dairytis savo ben- 
drakeleivių. 

— Aš jums nenoriu to priminti, aš gi jums nieko negaliu pri- 
kišti. Tik noriu, kad šį tą Žinotumėte — gal vardan teisingumo 
pačiam sau. Prie šios kalbos daugiau niekad negrįšiu. Pernai prisi- 
pažinau, kad mano jausmai labai stiprūs. ir ligi šiol apie nieką 
kitą nepajėgiu galvoti. Iš paskuiiniujų, metodiškai stengiausi jus 
pamiršti. Bandžiau susidomėti kita. AS tik todėl pasakojuosi, kad 
žinotumėte Mano pastangas. Bevaises pasiangas. Vien tuo tikslu 
išvažiavau į užsienį — kad kuo toliau nuo jūsų būčiau. Sako, ke- 
lionės prablaško, bet aš neprasiblaškiau. Visą laiką nuo mūsų iš- 
siskyrimo jūs nesitraukiate iš mano minčių. Mano jausmai nepraėjo. 
Myliu jus taip pat ir. ką sakiau tada, lygiai tą patį pasakyčiau ir 
dabar. Ir dabar, kalbėdamasis su jumis, jaučiu, savo nelaimei, kad 
negaliu atsispirti jūsų kerams. Tai tiek. Daugiau prie to negrįšiu, 
čia tik tokia valandėlė užėjo. Dar tik pridursiu, jog prieš kelias 

minutes, kai užtikau jus čia, net vilties neturėdamas susitikti, aš, 
garbės žodis, kaip tik galvojau, kur jūs galėtumėt būti.— Jis jau 
buvo atgavęs savitvardą ir į pabaigą kalbėjo visai ramiai. Galėtum 
pamanyti, kad jis nedideliam būreliui komiteto narių būtų ramiai 
sakęs kalbą kokiu svarbiu klausimu, retsykiais dirsteldamas į kokį 
raštelį, paslėptą skrybėlėje, kurios taip ir neužsidėjo. Ir komiteto na- 
riams jo argumentai būtų pasirodę įtikinami. 

— Aš dažnai apie jus pagalvodavau, lorde Vorbertonai,— at- 
sakė Izabelė.— Patikėkite, ir ateityje galvosiu.— Ir ji pridėjo tokiu 
balsu, kad jos žodžiai nuskambėtų maloniau, bet ne pernelyg reikš- 
mingai.— Juk nuo to ne blogiau nei vienai, nei antrai pusei. 

Jiedu nužingsniavo drauge, ir ji iškart pasiteiravo apie jo se- 
seris ir paprašė joms pasakyti, kad teiravosi. Jis daugiau nelietė 
opiojo jų klausimo, stengdamasis praplaukti paviršiniais, seklesniais 
vandenimis. Bet jam rūpėjo. tiek dar ji pabus Romoje, ir jai pa- 
minėjus išvažiavimo datą, jis apsidžiaugė, kad dar toli. 

— (O sakėte, jog čia esate tik pravažiuodamas? — paklausė ji 
su kažkokiu nerimu. 

— A, kai sakau „pravažiuodamas“, neturiu galvoje, kad čia 
perlipsiu iš vieno traukinio į kitą kaip kokioje Klephemo geležin- 
kelio stotyje. Važiuoti pro Romą — vadinasi, pabūti čia savaitę, 
kitą. 

— Atvirai prisipažinkite, jog būsite tol, kol ir aš! 

Jis nusišypsojo lyg ją tirdamas. 

— O tai jums nepatinka. Baiminatės, kad teks dažnai matytis. 

— Maža kas man patinka. Negi dėl manęs turėtumėte palikti 
šį nuostabų miestą. Bet kad baiminuosi jūsų, nesiginu. 

— Baiminatės, kad vėl pradėsiu apie tą patį. Pažadu, aš labai 
saugosiuos. 

Pamažėle jiedu sulėtino žingsnį ir sustojo priešpriešiais. 

— Vargšas lordas Vorbertonas! — ištarė ji su užuojauta, kuri 
būtų tikusi jiems abiems. 

— Ką vargšas, tai vargšas. Bet aš labai saugosiuos. 

— Būkite sau nelaimingas, bet nedarykite nelaimingos manęs. Aš 
nesiduosiu. 

— Jei manyčiau galįs padaryti, ko gero, pabandyčiau.— 
Ji paėjo į priekį, o jis iš paskos.— Nepykit, daugiau nė žodžio 
apie tai nepasakysiu. 

— Puiku. O jei ne — mūsų draugystė baigta. 

— Gal kada nors, praėjus tam tikram laikui, jūs man ir lei- 
site. 

— Leisiu mane kankinti? 

Jis padelsė. 

— Leisite vėl apie tai prašnekti...— Bet tuoj nutilo.— Daugiau 
apie tai neprabilsiu. Niekada. 

Kasinėjimų aikštelėje prie Ralfo prisijungė panelė Stekpoul su 
savo partneriu, ir dabar jie visi trys išniro iš žemės kauburių ir 
akmenų, sukrautų aplink atodangą, ir priartėjo prie Izabelės ir 
jos gerbėjo. Ralfas pasveikino draugą su džiaugsmu ir nuostaba, 
o Henrieta skardžiai sušuko: 

— Viešpatie, čiagi iordas! 

Ralfas ir jo kaimynas iš Anglijos santūriai pasisveikino, kaip 
sveikinasi ilgai nesimatę kaimynai anglai, o panelė Stekpoul įbe- 
dusi dideles protingas akis spoksojo į nudegusį keliautoją. Bet ji 
greit prisitaikė prie naujos situacijos. 

— Jūs turbūt manęs neatsimenate, sere? — tarė ji. 

— Ašjuspuikiai prisimenu, — atsakė lordas Vorbertonas.— Kvie- 
čiau į svečius, bet jūs taip ir neapsilankėte. 

— Aš ne visur lankausi, kur mane kviečia, — šaltai atsakė pane- 
lė Stekpoul. 

— A, tuomet daugiau jūsų nekviesiu,— nusijuokė Loklio šei- 
mininkas. | 

— Jei pakviesite, būtinai prisistatysiu, taip ir Žinokite! 

Lordas Vorbertonas, nors ir juokaudamas, tuo, matyt, neabe- 
jojo. Ponas Bentlingas, stovėjęs nuošaliau, dabar rado progą linkte- 
lėti jo šviesybei. 

— O, ir jūs čia, Bentlingai! — draugiškai pasakė lordas Vorber- 
tonas ir paspaudė jam ranką. 

— Štai kaip,— nustebo Henrieta,— aš nežinojau, kad jūs pa- 
žįstami. 

— Iš kur galėtumėte žinoti, kas mano pažįstami? — pasišaipė 
ponas Bentlingas. 

— Maniau, kad kiekvienas anglas pasigirtų, turėdamas pažįstamą 
lordą. 

— A, Bentlingas, matyt, gėdijasi pažinties su manimi! — vėl 
pasijuokė lordas Vorbertonas. 

Izabelei smagiau pasidarė, kad pokalbis taip pakrypo, ir kai 
jie patraukė namo, ji lengviau atsiduso. 

Kitą dieną buvo sekmadienis, ir ji visą rytą rašė du ilgus laiš- 
kus: vieną seseriai Lilei, antrą — madam Merl, bet nei vienoje, nei 
kitoje epistoloje neužsiminė, kad atstumtasis garbintojas vėl beldėsi 
į Jos širdį. Sekmadienio pavakare visi geri romiečiai (0 geriausi 
romiečiai — tai dažniausiai šiaurės barbarai) pagal paprotį eina 
į Švento Petro katedrą vakarinių pamaldų; mūsų draugai susitarė 
visi kartu važiuoti į šią garsiąją šventyklą. Po pietų, valanda prieš 
atvykstant karietai, lordas Vorbertonas atvažiavo į Hotel de Paris ir 
aplankė merginas, — Ralfas su ponu Bentlingu buvo išėję. Lordas 
Vorbertonas tarsi norėjo įrodyti Izabelei, kaip jis laikosi iš vakaro 
duoto žodžio: buvo mandagus ir atviras, be jokio tylaus atkaklumo 
ar užslėpto primygtinumo. Jis jai pačiai leido įsitikinti, kad gali būti 
tik geras draugas. Jis pasakojo apie savo keliones, apie Persiją, Tur- 
kiją, ir kai panelė Stekpoul pasidomėjo, ar jai „apsimokėtų“ va- 
žiuoti į tas šalis, lordas Vorbertonas patikino, kad moteriškiems 
interesams ten plati dirva. Izabelė įvertino jo elgesį, bet pati sau 
stebėjosi, koks jo tikslas, ką manąs laimėsiąs, rodydamas ne- 
prilygstamą savo garbingumą. Jei jis tikisi sutirpdyti ją, demons- 
truodamas šaunumą, tai tuščiai vargsta. Ji ir taip žino, kad jis 
neprilygstamas, todėl dabar jau verčiau nebesistengtų. Tuo labiau 
kad vien nuo jo buvimo Romoje jai viskas darėsi painiau ir sun- 
kiau, o jai patiko, kad painumai neapsunkintų. Ir vis dėlto, kai 
išeidamas jis pareiškė irgi būsiąs Švento Petro katedroje ir pasi- 
dairysiąs jos ir jos draugų, jai nieko kito neliko, kaip atsakyti, kad 
elgtųsi kaip tinkamas. 

Bažnyčioje Izabelė, vos įžengusi ant beribių mozaikos grindų, 
pirmučiausia susitiko su lordu Vorbertonu. Izabelė nebuvo iš tų 
išrankiųjų turistų, kurie „nusivilia“ Švento Petro bazilika, nes ji 
pasirodanti jiems menkesnė negu garsas apie ją; kai ji pirmą kaitą 
praėjo pro milžinišką odinę užuolaidą, kabančią ir siūbuojančią ant 
įėjimo, kai pirmą kartą atsidūrė po aukštu kupolo skliautu ir pama- 
tė, kaip šviesa košiasi pro smilkalais prisodrintą orą ir atsispindi 
nuo marmuro, aukso, mozaikos ir bronzos, didybės sąvoka iškilo 
į aukštybės ir ėmė svaiginti. Ir paskui iš tų aukštybių nebenusileido. 
Izabelė dairėsi išpūtusi akis kaip vaikas ar kaimietė, tylomis reikšdama 
pagarbą šiai buveinei. Lordas Vorbertonas ėjo šalia ir pasakojo 
apie šventą Sofiją Konstantinopolietę; vieną akimirką ji net išsi- 
gando, kad baigdamas jis nepasakytų — va koks pavyzdingas jo 
elgesys. Pamaldos dar nebuvo prasidėjusios, bet Švento Petro katei. 

roje yra kur akis paganyti; jos didumas kone šventvagiškas, saky- 
tum sumanytas tiek dvasiniam, tiek fiziniam patobulėjimui, ir maldi- 
ninkai bei smalsuoliai pavieniai bei pulkeliais maišėsi, be jokių 
nesklandumų ir nesutarimų kiekvienas tenkindamas savus interesus. 
Tokioje neapimamoje grožybėje žmonių išsišokimai tuoj užgęsta. 
Beje, nei Izabelė, nei jos bendrakeleiviai niekuo panašiu nenusidė- 
j0; ir nors Henrieta iš nenumaldomo atvirumo turėjo pareikšti, 
jog palyginus su Vašingtono Kapitolijaus kupolu Mikelandželo ku- 
polas blanksta, savo nepasitenkinimą ji pasakė tik ponui Bentlingui į 
ausį, O vaizdesnę jo formą paliko „Intervjuerio“ skiltims. Izabelė 
su jo šviesybe apėjo visą bažnyčią, ir kai grįždami priartėjo prie 
choro kairėje pusėje, juos užplūdo popiežiaus giesmininkų balsai, 
kurie sklido net virš galvų didelės minios, susibūrusios lauke už du- 
rų. Jie sustojo pakrašty to būrio, susidedančio lygiomis dalimis iš Ro- 
mos prastuomenės ir žingeidžių svetimšalių, ir klausėsi švento kon- 
certo. Ralfas su Henrieta ir ponu Bentlingu turbūt liko viduje, kur 
Izabelė, žvelgdama virš susispietusių galvų, matė, kaip pro aukštus 
langus ornamentuotom nišom įžambūs pavakario saulės spinduliai, 
pasidabruoti smilkalų debesimis, leidosi žemyn, susilieję su stebu- 
klinga giesme. Netrukus choras nutilo, ir lordas Vorbertonas pasiūlė 
dar pavaikščioti. Izabelei teko eiti drauge; bet vos pasisukusi ji kak- 
tomušomis susidūrė su Gilbertu Osmondu, kuris, pasirodo, stovėjo 
netoli už jos. Jis dabar prisiartino prie jų pagal visas etiketo taisykles, 
o tokioje iškilmingoje vietoje net jų pagausinęs. 

— Vadinasi, nusprendėte atvykti? — paklausė Izabelė, paduo- 
dama jam ranką. 

— Taip, atvažiavau vakar vakare, o šiandien po pietų nuėjau 
pas jus į viešbutį. Man pasakė, kad jūs čia, ir aš žvalgiausi jūsų. 

— Kiti viduje, — ryžosi tarti ji. 

— Ne dėl kitų aš čion atvykau,— iškart atrėmė jis. 

Ji nusuko žvilgsnį; lordas Vorbertonas stebėjo juos ir kad kokios 
išgirdo. Umai ji prisiminė, kad jis lygiai tą patį pasakė tą rytą Garden- 
korte, kai atėjo prašyti jos rankos. Jos skruostai išraudo nuo pono 
Osmondo žodžių, o tas prisiminimas jų irgi nepabalino. Kad apsi- 
saugotų nuo išdavystės, ji pristatė vieną džentelmeną antram, ir, 
visa laimė, tą akimirką ponas Bentlingas nusileido iš choro, su 
anglišku šaunumu skirdamas minioje kelią panelei Stekpoul ir Ral- 
fui Tačitui. Pasakiau „visa laimė“ nelabai apgalvotai, nes Ralfas 
Tačitas, išvydęs poną iš Florencijos, didelio smagumo nepatyrė. 

Žinia, mandagumui jis nenusižengė ir gana geraširdiškai tarė Izabe- 
lei, kad neilgai trukus aplink ją susiburs visi jos draugai. Panelė Stek- 
poul susipažino su ponu Osmondu Florencijoje ir jau buvo spėjusi 
pareikšti Izabelei, kad jis niekuo ne viršesnis už kitus jos garbinto- 
jus — nei už poną Tačitą, nei už lordą Vorbertoną, netgi už menkąjį 
poną Rozjė Paryžiuje. „Nežinau, kodėl tokia puiki mergina kaip 
tu,— teikėsi ji išsakyti, — traukia tokius dirbtinius vyrus. Ponas 
Gudvudas vienintelis pelnė mano pagarbą, bet tu jį per nieką 
laikai“. 

— Kaip jums patinka katedra? — tuo metu paklausė ponas Os- 
mondas jaunosios korespondentės. 

— Ji labai didelė ir labai prašmatni,— Henrieta pasitenkino 
tokiu atsakymu. 

— Per daug didelė, joje pasijunti kaip menka dulkelė. 

— O ar ne taip ir dera žmogui jaustis didžiausiose švento- 
vėse? — paklausė ji, patenkinta savo klausimu. 

— Manyčiau, kad visur taip dera jaustis, jei esi menkystė. Baž- 
nyčioje tokia savijauta man nė kiek nėra malonesnė nei kur 
kitur. 

— Jūs iš tiesų verčiau būtumėte popiežiumi! — sušuko Izabelė, 
prisiminusi jo šneką Florencijoje. 

— O, mielu noru! — atsakė Gilbertas Osmondas. 

Tuo laiku lordas Vorbertonas priėjo prie Ralfo, ir jiedu nu- 
žingsniavo nuošaliau. 

— Kas tas žmogus, kur kalbasi su panele Arčer? — pasiteira- 
vo jis. 

— Jo pavardė Gilbertas Osmondas, gyvena Florencijoje,— at- 
sakė Ralfas. 

— Ir viskas? 

— Tikriausiai viskas. A, tiesa, jis amerikietis, bet toks nebūdin- 
gas, kad apie tai ir pamiršti. 

— Jis jau seniai pažįsta panelę Arčer? 

— Trys ar keturios savaitės. 

— Jis jai patinka? 

— Ji stengiasi išsiaiškinti. 

— O tada? 

— Ar išsiaiškins? — pertarė Ralfas. 

— Ar jis patiks jai? 

— Tau rupi, ar ji neatstums j0? 

— Taip,— po valandėlės atsakė lordas Vorbertonas,— turbūt 
man šis baisus klausimas rūpi. 

— "Tikriausiai ne, jei niekas nepuls jos atkalbinėti,— atsakė 
Ralfas. 

Jo šviesybė išplėtė akis, bet tuoj susivokė. 

— Vadinasi, mes turime visi tylėti. 

— Tylėti kaip žemė. Ir tikėtis, — pridėjo Ralfas. 

— Tikėtis, kad ji neatstums? 

— Tikėtis, kad atstums. 

Lordas Vorbertonas padelsęs vėl prabilo: 

— Ar jis be galo protingas? 

— Be galo, — tarė Ralfas. 

*— Ir tik tiek? 

— O ko tu dar nori? — sunkiai atsiduso Ralfas. 

— Kitaip sakant, ko ji dar nori? 

Ralfas paėmė lordą už parankės, jau buvo metas grįžti prie 
kitų. 

— Ne to, ko mudu galime jai duoti. 

— A, jeigu net tu jai netinki...— tauriai pasakė jo šviesybė, kai 
jie pasisuko grįžti. 

Kiros dienos vakarą lordas Vorbertonas vėl nuėjo į viešbutį 
aplankyti draugų, bet ten jam pasakė, kad jie išvykę į operą. Jis 
nuvažiavo į operą, pagal nevaržomą itališką paprotį ketindamas 
padaryti jiems vizitą ložėje, ir įėjęs į teatrą — vieną iš antraeilių — 
ėmė žvalgytis po didelę, pliką, prastai apšviestą salę. Pirmas veiks- 
mas buvo pasibaigęs, ir jis nekliudomas galėjo dairytis draugų. Per- 
metęs akimis kelis aukštus ložių, vienoje didžiausių iškart apsistojo 
ties dama pažįstamu profiliu. Panelė Arčer buvo veidu į sceną, 
portjera ją kiek užstojo iš šono; šalia atsilošęs kėdėje sėdėjo ponas 
Gilbertas Osmondas. Ložėje jie tarytum buvo vienu du, ir Vor- 
bertonas pamanė, jog kiti pasinaudodami pertrauka išėjo į fojė 
atsigaivinti vėsa. Jis pastovėjo, nenuleisdamas žvilgsnio nuo tos įdo- 
mios poros, svarstydamas. ar jam lipti pas juos į ložę ir suardyti jų 

darną. Vienu tarpu jam pasirodė, jog Izabelė jį pastebėjo, ir tai 
nulėmė jo veiksmus. Netinka parodytinai jos vengti. Kildamas į 
viršų ant laiptų jis susitiko Ralfą Tačitą, koja už kojos lipantį že- 
myn; pakrypęs jo cilindras reiškė nuobodulį, rankos buvo įprastinėje 
vietoje. 

— Ką tik pamačiau tave parteryje ir dabar einu pas tave. 
Pasigedau draugijos, pasijutau toks vienišas, — šitaip pasisveikino 
Ralfas. 

— Betgi pasitraukei nuo tokios puikios draugijos. 

— Turi omeny mano pusseserę? O, ji sulaukė svečio, ir aš 
jai — prielipas. O panelė Stekpou!l su ponu Bentlingu nuėjo į ka- 
vinę ledų paskanauti — panelė Stekpoul miršta dėl ledų. Manau, 
kad ir tiedviem aš kaip prielipas. Opera baisi: dainininkių išvaizda 
kaip skalbėjų, o balsai lygu povų. Man visai smuko ūpas. 

— Geriau eitum namo,— tiesiai patarė lordas Vorbertonas. 

— Ir palikti savo jaunąją pusseserę šioje nykynėj? O ne, aš ją. 
turiu sergėti. 

— Jai tarsi draugų nestinga. 

— Todėl ir privalu ją sergėti, — atsakė Ralfas vis su ta pačia 
apsimesta melancholija. 

— Jeigu tu jai kaip prielipas, tai aš tuo labiau. 

— Ne, tu kas kita. Eik į ložę ir pabūk, kol pasivaikščiosiu. 

Lordas Vorbertonas įėjo į ložę, ir Izabelė sutiko jį kaip seną 
patikimą draugą, kad net jis nebesusigaudė, kam ji leidžiasi į tokias 
keistas paliaubas. Jis pasisveikino su ponu Osmondu, kuris vaka- 
rykščiai buvo jam pristatytas, tas jam įėjus pritilo ir laikėsi ato- 
kiau, tarsi atsiribodamas nuo būsimo pokalbio, kuriame liečiamomis 
temomis bus nekompetentingas dalyvauti. Antrajam jos svečiui kri- 
to į akis, jog panelė Arčer teatre visa švytėjo, gal net kiek egzal- 
tuotai, tačiau jis galėjo suklysti, nes dėl žvalių akių ir guvių judesių 
ji visada atrodydavo pakylėtos dvasios. Tuo labiau kad per paš- 
nekesį buvo akivaizdus jos proto blaivumas; savo prielankumą ji 
reiškė taip išradingai ir apgalvotai, jog darėsi aišku, kad ji nepa- 
metusi galvos. Vargšas lordas Vorbertonas tarpais visai suglumda- 
vo. Ji šalčiausiai — kaip tik moteriai duota — jį atstūmė, tai kokiam 
galui ta visa įmantrybė, gražbylystė, kam tie užlyginimai užglaisty- 
mai? Jos balse suskambėdavo švelnios gaidos, bet kam jomis jį 
dirginti? Visi grįžo į ložę, ir vėl tęsėsi gerai pažįstama skurdi, 
lėkšta opera. Jų ložė buvo didelė, ir jis dar tilpo, tik jam reikėjo 


XXVIII skyrius 272 


sėdėti užpakalyje visų ir tamsoje. Jis ten pasėdėjo pusvalandį; ponas 
Osmondas, pasirėmęs alkūnėmis į kelius, buvo priešais jį, tuoj už 
Izabelės. Lordui Vorbertonui iš to tamsaus kampo nieko nebuvo 
nei girdėti, nei matyti, tik ryškus jaunos moters profilio siluetas, 
išsiskiriantis salės prietemoje. Per kitą pertrauką niekas iš savo vietų 
nepasijudino. Ponas Osmondas šnekino Izabelę, o lordas Vorber- 
tonas tūnojo kampe. Tačiau ne po ilgo atsistojo ir palinkėjo da- 
moms labos nakties. Izabelė nė žodeliu nepašnekino jo likti, ir 
vėl jam buvo galvosūkis. Ko ji visada pabrėžia kokį niekuo nevertą 
jo bruožą, o nemato, kas šio to verta? Jis ėmė niršti ant savęs, kam 
dar suka galvą, o paskui ėmė niršti, kam dar niršta. Verdžio muzi- 
ka jam neteikė paguodos, ir jis išėjo iš teatro; nežinodamas kelio na- 
„mo, ėmė klaidžioti po vingrias, prisisunkusias kančių Romos gat- 
ves, kuriose žvaigždėms mirgant vyko didesnės tragedijos negu jo. 

— Kas jis per žmogus? — paklausė Osmondas, lordui Vorberto- 
nui atsisveikinus. 

— Žmogus be priekaištų — negi nematote? 

— Savininkas pusės Anglijos; toks žmogus,— įsiterpė Hen- 
rieta.— Štai ką jie vadina laisva šalimi! 

— A, jis stambus savininkas! Laimės vaikas! — tarė Gilbertas 
Osmondas. 

— Jūs vadinate laime savo nuosavybėje turėti nelaimingus var- 
gšus? — neištvėrė panelė Stekpoul.— Nuomininkas yra jo nuosa- 
vybė, o jų — tūkstančiai. Malonu ką nors turėti nuosavybėje, bet 
tik ne gyvus padarus. Aš neužsikraučiau ant savo galvos žmonių 
kūno ir kraujo, jų proto ir sąžinės. 

— Vienas gyvas padaras jau yra jūsų nuosavybė, — juokais per- 
tarė ponas Bentlingas.— Kažin, ar Vorbertonas taip varinėja savo 
nuomininkus kaip jūs mane. 

— Lordas Vorbertonas didelis radikalas, — tarė Izabelė.— Jo 
pažiūros toli užgriebia. 

— Jo akmeninės sienos toli užgriebia! Jo parkas kokia trisde- 
šimt mylių aplink aptvertas milžiniška geležine tvora,— Henrieta 
toliau švietė Osmondą.— Kad jam taip pasišnekėjus su mūsų Bos- 
tono radikalais'“. 

— O jie nepritaria geležinėms tvoroms? — paklausė ponas Ben- 
tlingas. 

— Nebent užkietėjusiems konservatoriams atitverti. Aš su jumis 
visą laiką kalbu tarsi per sieną, kurios viršuje skilęs stiklas. 

— Jūs tą nepersireformavusį reformatorių gerai pažįstate? — 
Osmondas toliau klausinėjo Izabelę. 

— Tiek, kiek man reikia, pažįstu... 

— O kiek jums reikia? 

— Tarkim, man miela, kad jis man mielas. 

— Miela, kad mielas, bet juk tai meilė! — tarė Osmondas. 

— Nebūtinai, — atsakė ji pagalvojusi,— gali būti miela, kad ne- 
mielas. 

— Ar tik nekurstote manęs, kad jį pamilčiau,— nusijuokė Os- 
mondas. 

Izabelė kiek patylėjo, bet paskui į žaismingą jo klausimą prabilo 
pernelyg rimtai. 

— Ne, ponas Osmondai, aš turbūt niekaip nedrįsčiau jūsų kur- 
styti. O lordas Vorbertonas, šiaip ar taip,— skubiai pridėjo ji,— 
yra puikus žmogus. 

— Ir didelio proto? — smalsavo jos draugas. 

— Reto proto ir gerumo, išvaizda nemeluoja. 

— Norite pasakyti, kad graži išvaizda nemeluoja. Jo labai graži 
išvaizda. Ar ne stačiai papiktinanti laimė: jis ne tik stambus anglų mag- 
natas, bet protingas, gražus ir, maža to, pelnęs didelį jūsų palankumą! 
Tokiam žmogui yra ko pavydėti. 

Izabelė įdėmiai nužvelgė jį. 

— O jūs pavydite jei ne vienam, tai kitam. Vakar pavydėjote po- 
piežiui, šiandien vargšui lordui Vorbertonui. 

— Mano pavydas nekaltas, net musei nuo jo ne blogiau. Aš neno- 
riu tiems žmonėms pakenkti, aš tik noriu jais būti. Kaip matote, tas 
pavydas gali pakenkti tik man. 

— Iš tiesų norėtumėte būti popiežiumi? — paklausė Izabelė. 

— Mielai, bet jau pavėluota. O kodėl, — nusitvėrė jis jos žodžių, — 
vadinate savo draugą vargšu? 

— Moterys — tos pačios gerosios — kartais gailisi vyrų, ypač 
prieš tai juos įskaudinusios; toks ypatingas jų būdas rodyti savo šir- 
dingumui,— pirmą kartą į jų pokalbį įsiterpė Ralfas; jo ironija buvo 
tokia akivaizdi ir išradinga, kad netgi nekandi. 

— Meldžiamasis, negi aš įskaudinau lordą Vorbertoną? — pa- 
klausė Izabelė, pakeldama antakius, tarytum tokia mintis jai būtų visai 
nauja. 

— Jam tik į sveikatą, — tarė Henrieta, užuolaidai kylant prieš 
baletą. 

Izabelė nematė jai prikišamos aukos visą parą, bet antrą dieną 
po operos spektaklio susitiko Kapitolijaus meno galerijoje, kur jis 
stovėjo priešais muziejaus pažibą — „Mirštančio gladiatoriaus“'* 
skulptūrą. Izabelė atėjo su savo bičiuliais, prie kurių ir šį sykį pritapo 
Gilbertas Osmondas; visa draugė, užlipusi laiptais, įžengė į pirmą, 
žymiausią salę. Lordas Vorbertonas užšnekino ją gana žvaliai, bet 
tuojau pat pasisakė išeinąs iš muziejaus. 

— Jau išvažiuoju iš Romos, — pridėjo jis,— noriu su jumis atsis- 
veikinti. 

Izabelė be jokio nuoseklumo nusiminė tai išgirdusi. Matyt, todėl, 
kad daugiau nebūgštavo jį vėl imsiant mergintis ir galvojo apie kažką 
kita. Ji vos neprasižiojo, kad apgailestauja, bet prikando liežuvį ir tik 
paprastai palinkėjo jam laimingos kelionės; nuo jos tokių žodžių jis 
tik apsiniaukė. 

— Jūs, ko gero, palaikysite mane lengvapėdžiu. Tik anądien tvir- 
tinau trokštąs čia kuo ilgiau pabūti. 

— O ne, jūs galėjote apsigalvoti. 

— Aš ir apsigalvojau. 

— Tuomet bon voyage*. 

— Ak, kaip jūs skubate atsikratyti manęs, — nusiminęs tarė jo 
šviesybė. 

-— Anaiptol. Tik aš nemėgstu atsisveikinimų. 

— Ką aš mėgstu, jums nerūpi, — gailiai tarė jis. 

Izabelė valandėlę pažiūrėjo į jį. 

— O, jūs nesilaikote duoto žodžio! 

Jis nuraudo kaip penkiolikmetis. 

— Vadinasi, nepajėgiu, todėl ir išvykstu. 

— Tuomet sudieu. 

— Sudieu.— Tačiau jis kažko gaišo.— Kada vėl jus išvysiu? 

Izabelė delsė, bet netrukus jai tarsi gera mintis šovė į galvą. 

— Kada nors po jūsų vestuvių. 

— To niekad nebus. Nebent po jūsų vestuvių. 

— Tebūnie taip, — nusišypsojo ji. 

— Tad tebūnie. Sudieu. 

Jiedu paspaudė rankas, ir jis paliko ją vieną garsioje salėje tarp 
akinančio antikos marmuro. Atsisėdusi viduryje šių esybių, vedžiojo 
jas akimis, apsistodama žvilgsniu ties gražiais jų veidais, įsiklausyda- 


* Gero kelio (prunc.). 

ma į amžiną jų tylą. Neįmanoma, bent jau Romoje, ilgai išbūti tarp 
graikų skulptūrų, neužsikrečiant tauria jų ramybe, kuri nusileidžia 
ant dvasios kaip didelė balta rimties mantija priešais aukštas uždaras 
duris, už kurių vyksta ceremonija. Sakau — ypač Romoje, nes pats 
Romos oras tokiai nuotaikai yra puiki terpė. Skulptūras užlieja auk- 
sinė saulės šviesa, o gili vis dar tokios gyvos praeities rimtis, nors 
ji ne kas kitas, tik pilna vardų tuštuma, tarsi skleidžia aplink jas iškil- 
mingus kerus. Kapitolijaus langai buvo pritemdyti žaliuzėmis, ir 
skulptūros nuo krintančių ant jų skaidrių šiltų šešėlių atrodė sušvel- 
nintos, sužmogintos. Izabelė ilgai sėdėjo, apžavėta sustingusios jų 
gracijos, spėliodama, kokia patirtis stovi jiems prieš nereges akis ir 
kaip mūsų ausiai skambėtų garsai iš svetimų jų lūpų. Tamsiai raudo- 
nos sienos buvo joms geras fonas, o poliruoto marmuro grindys ats- 
pindėjo jų grožį. Ji jau buvo anksčiau jas mačiusi, bet pasitenkinimas 
ir šį kartą buvo ne mažesnis, o netgi dar didesnis, nes dabar, nors ir 
trumpai, čia buvo viena. Bet ilgainiui dėmesys atlėgo, čia pūstelėjus 
veržiesniam gyvenimo pulsui. Įėjo kažkoks pavienis turistas, stabtelė- 
jęs ties „„Mirštančiu gladiatoriumi“ paspoksojo ir girgždindamas batais 
per lygutėles grindis pasuko link kitų durų. Po kokio pusvalandžio 
pasirodė Gilbertas Osmondas, matyt, aplenkęs savo bendrakeleivius. 
Jis žengė prie jos koja už kojos, rankas susidėjęs už nugaros, su 
įprastine, klausiama, tik jokiu būdu ne prašančia šypsena veide. 

— Stebiuosi, kad esate viena, maniau jus rasti draugijoje. 

— Aš ir esu rinktinėje draugijoje.— Ji žvilgsniu parodė į Anti- 
noją'“ ir Fauną'". 

— Ar jie jums geresnė draugija negu anglų peras? 

— A, anglų peras prieš kiek laiko mane paliko.— Ji k 
sąmoningai kalbėdama šaltokai. 

Ponui Osmondui: krito į akis jos tonas, ir paliesta tema jam dar 
labiau užknietė. 

— Ko gero, tiesa, ką aš vakar išgirdau: jūs gana nuožmi tam 
aristokraitui. 

Izabelė pakėlė akis į „Mirštantį gladiatorių“. 

— Netiesa. Aš skrupulingai atlaidi. 

— Tą ir turiu galvoje! — atsakė Gilbertas Osmondas netverdamas 
tokiu linksmumu, kuris reikalingas paaiškinimo. Kaip žinome, jis 
vertino visa, kas originalu, reta, pranašu, išranku; susipažinus su lor- 
du Vorbertonu, jo nuomone, puikiausiu tautos ir klasės atstovu, jį 
naujai patraukė mintis pasisavinti jauną merginą, kuri patektų į jo 

retenybių kolekciją kaipo atstūmusi didiko ranką. Gilbertas Osmon- 
das aukštai vertino lordo titulą ir ne tiek už jo privalumus, kurie, jo 
įsitikinimu, lengvai pranokstami, kiek už nenutrūkstamą veiksnumą. 
Jis niekaip negalėjo atleisti savo žvaigždei, kad neskyrė jam būti 
anglų lordu, ir mokėjo pamatuoti, koks išskirtinis Izabelės poelgis. 
Labai derėtų, jog moteris, kurią jis vestų, būtų panašiai pasielgusi. 

„Ralfas Tačitas šnekėdamas su šauniuoju savo draugu, kaip jau 
žinome, lyg ir nepagailėjo komplimentų Gilberto Osmondo asmeny- 
bei, bet, sprendžiant apie šio pono elgesį per visą jo buvimą Romoje, 
jie galėjo Ralfui pačiam pasirodyti perdėm saikingi. Po gerą pusdienį 
jog labiau sugyvenamą žmogų sunku rasti. Kam būtų praslydę pro 
akis, kad jam nestinga nei takto, nei smagumo, o anksčiau Ralfas jį 
kaltino paviršutiniškumu. Netgi neprielankusis Izabelės giminaitis 
turėjo pripažinti, kad dabar su juo bičiuliautis buvo vienas malonu- 
mas. Jo gera nuotaika buvo nesudrumsčiama, o tikslių faktų išma- 
nymas, mokėjimas įterpti taiklų žodį — parankus tarsi draugiškai 
pakištas degtukas tavo cigaretei. Jis aiškiai pramogavo — pramo- 
gavo kaip žmogus, kurį nedaug kuo nustebinsi, ir todėl kone pasi- 
mėgaudamas. Jo pakilumas nebuvo išviršinis — švęsdamas savo 
džiaugsmą, jis nė krumpliu neužkliudytų didžiųjų būgnų; jis mirti- 
nai nekentė šaižių, skardžių garsų, juos vadino palaidu kliedesiu. 
Jo požiūriu, panelė Arčer kartais būdavo nutrūktgalviškai veržli. 
Čia buvo vienintelė jos yda, šiaip kitų neturėjo; jei ne tai, ji būtų 
taip glotniai pritapusi prie jo poreikių kaip nuzulinta dramblio 
kaulo rankena prie delno. Jo asmenybė nebuvo rėksminga, o susi- 
telkusi, giluminė, ir tos paskutinės gegužės dienos Romoje jam 
teikė pasitenkinimo nelyginant klajojimas palėčiui po Borgezės 
vilos“? pušimis tarp smulkių meilių pievos gėlių ir apsamanojusio 
marmuro skulptūrų. Čia jį viskas ganėdino; seniai jau vienu kartu 
jį ganėdino šitiek dalykų. Atsigaivino primiršti įspūdžiai, primirš- 
ti malonumai; vieną vakarą, grįžęs į savo kambarį sename vieš- 
butyje, jis parašė nedidelį sonetą, iš anksto pavadinęs „Vėl apsilan- 

kius Romoje“. Po poros dienų parodė šį pagal visas taisykles suma- 
niai parašytą poezijos pavyzdį Izabelei, paaiškindamas, jog tai itališ- 
kas paprotys — pažymėti svarbesnes gyvenimo datas, atiduodant duok- 
lę mūzoms. 

Didžiausią malonumą jis paprastai patirdavo vienatvėje; per daž- 
nai — kaip pats prisipažino — jį per skaudžiai žeidė kas pikta, kas 
grasu; palaiminga suvokiamos laimės rasa per retai užkrisdavo ant 
jo dvasios. Tačiau šiuo metu jis buvo laimingas, toks laimingas dar 
gal gyvenime nebuvo, ir laimė rėmėsi į rimtą pamatą. O tai buvo 
paprastas sėkmės jutimas — žmogaus širdžiai saldžiausia emocija. 
Osmondui sėkmės niekad nebuvo padauginta, šiuo atžvilgiu jis visą 
laiką buvo pusalkanis ir kas sykį tai primindavo sau. „O ne, aš neiš- 
paikintas, toli gražu neišpaikintas,— mintyse kartodavo jis.— Jeigu 
dar prieš mirtį į mane atsigręš sėkmė, aš ją būsiu užpelnęs“. Pagal jo 
mąstyseną „užpelnyti“ tokią palaimą galėjo vien slapčia jos geisda- 
mas, be jokios kitos veiklos. Negalima tvirtinti, kad savo gyvenime 
jis nebuvo patyręs laimės; pašalaičiui kartais būtų galėję atrodyti, 
kad jis ilsėjosi ant kažin kokių laurų. Bet vienos jo pergalės buvo iš 
laiko išėjusios, kitos per daug lengvos. Dabartinioji nepaėmė tiek 
jėgų, kiek būtum numatęs, ir buvo lengva, geriau sakant, greita tik 
todėl, kad jis kaip niekad dėjo ypatingų pastangų — didesnių, negu 
pats kada manė pajėgsiąs. Troškimas rasti progą išreikšti savo talen- 
tus — išreikšti juos vienaip ar kitaip — buvo jo jaunystės svajonė, 
bet metams slenkant aplinkybės, liudijančios, jog esi neeilinis, jam 
matėsi vis vulgaresnės, vis atkaresnės, nelyginant alaus maukimas 
tam, kad įrodytum, kiek „pakeli“. Jei koks anoniminis paveikslas 
muziejuje turėtų sąmonę ir akis, jis patirtų tą ypatingą malonumą, 
kai galų gale staiga būtų atpažintas kaip didelio meistro, ir atpažintas 
vien iš stiliaus, iš tokios kilnios ir tokios nepastebimos savybės. Os- 
mondo „stilių“ — štai ką ne be pagalbos iš šono ir atskleidė Izabelė, 
ir ji dabar ne tik pati juo gėrėsis, bet ir apskelbs visam pasauliui, jam 
pačiam jokio vargo nepridėjus. Izabelė už jį viską nuveiks, jo ne tuš- 
čiai laukta. 

Nedaug likus ligi numatyto išvažiuoti laiko, mūsų jaunoji herojė 
gavo tokio turinio telegramą iš ponios Tačit: „4 birželio išvažiuoju iš 
Florencijos į Beladžą, jei nesi kitaip nusiteikusi, pasiimčiau tave. Bet 
Jeigu dar trinsiesi Romoje, nelauksiu“. „,Trintis“ Romoje buvo didelis 
malonumas, bet Izabelė, nors ir kitaip nusiteikusi, pranešė tetai, kad 
ji tuoj prie jos prisijungsianti. Kai Izabelė apie tai pasakė Gilbertui 

Osmondui, tas atsakė, jog ne vieną žiemą ir ne vieną vasarą yra pra- 
leidęs Italijoje, todėl dar pagaišuos vėsioje Švento Petro katedros 
paunksmėje. Į Florenciją negrįš dar kokių dešimt dienų, o tuo metu 
Izabelė jau bus iškeliavus į Beladžą. Ir gali prabėgti daug mėnesių, ko! 
jis vėl ją išvys. Jiedu šnekėjosi didelėje išpuoštoje svetainėje, kurią 
turėjo mūsų keliauninkai viešbutyje; buvo vėlus vakaras, o kitą rytą 
Ralfas Tačitas jau turėjo lydėti pusseserę į Florenciją. Osmondas rado 
merginą vieną; panelė Stekpoul jau buvo suėjusi į pažintį su nuostabia 
amerikiečių šeima, apsistojusia penktame aukšte, ir begaliniais laiptais 
užlipo pas juos į svečius. Henrieta kelionėse be jokio varžymosi už- 
megzdavo draugystes, ir traukinio vagonuose turėjo įsigijusi didžiai 
vertų pažinčių. Ralfas ruošėsi rvtdienos kelionei, ir Izabelė sėdėjo 
viena tarp gobelenų geltonybės. Kėdės ir sofos buvo oranžinės, langų 
ir sienų draperijos — purpurinės ir paauksuotos. Veidrodžių bei pa- 
veikslų rėmai buvo dideli ir rėžiantys akį, aukšto skliauto lubos pri- 
tapytos nuogų nimfų ir cherubinų. Osmondui tas kambarys buvo ligi 
šleikštulio neskoningas; nesuderintos spalvos, dirbtinė prabanga buvo 
tarsi įžūlios melagingos pagyros. Izabelė buvo pasidėjusi ant kelių 
Ampero tomelį'“, padovanotą Ralfo, atvažiavus į Romą, bet nors 
dėl visa ko laikė pirštą ant skaitomo puslapio, skaityti jos netraukė. 
Šalia ant stalo degė lempa su rausvu palaidu šilkinio popieriaus gaub- 
tu, ir aplink krito keista blyškiai rožinė šviesa. 

— Sakote, kad grįšite, bet dievai žino, — tarė Gilbertas Osmon- 
das. — Greičiausiai leisitės į savo kelionę aplink pasaulį. Jūs niekam 
neįsipareigojusi grįžti; galite daryti, ką tinkama; galite po dausas 
skrajoti. 

— Italija irgi dausos, — atsakė Izabelė.— Galiu ir jos neaplenkti. 

— Pakeliui? Ne, ne, taip nereikia. Mes nenorime būti intarpų — 
skirkite mums atskirą skyrių. Nenoriu matyti jūsų pakeltais sparnais. 
Geriau susitikti, kai jau sparnus nuleisite. Kai būsite pavargusi ir pasi- 
sotinusi,— pridėjo Osmondas po valandėlės.— Man geriau jūs tokia. 

Nuleidusi akis, Izabelė pirštais vartė mesjė Ampero puslapius. 

— Jūs tarytum nejučia iš visko juokus padarote, nors, manau, 
ne taip ir netyčia. Į mano keliones nerimtai žiūrite — jos jums juo- 
kingos. 

— Kodėl taip manote? 

Peiliu knygoms pjaustyti ji krapštinėjo viršelio kampą ir toliau 
kalbėjo tuo pačiu balsu: 

— Jūs matote mano tamsumą, mano klaidas, kaip aš klajoju, 

tarsi pasaulis man priklausytų vien todėl, kad dabar tai mano galioje. 
Manote, jog moteriai tas nedera. Manote, jog tai išsišokimas, gražaus 
elgesio pažeidimas. 

— Aš manau, kad tai šaunumas, — atsakė Osmondas.— Jūs žinote, 
kokie mano įsitikinimai, gana jais prikvaršinau jums galvą. Pame- 
nate, kartą kalbėjau, jog kiekvienam derėtų savo gyvenimą paversti 
meno kūriniu. Iš pradžių jūs pasišiaušėte, ir aš paaiškinau, jog man 
atrodo, kad savo gyvenimą ta linkme ir kreipiate. 

Ji pakėlė akis nuo knygos. 

— Betgi jūs nieko taip neniekinate kaip prastą, lėkštą meną. 

— Bemaž. Bet jūsų menas man atrodo labai skaidrus ir rimtas. 

— Jei kitą žiemą pasikelčiau važiuoti į Japoniją, jūs iš manęs pa- 
sišaipytumėte,— kalbėjo toliau Izabelė. 

Osmondas šyptelėjo — dygiai, bet nenusijuokė, nes jų pokalbis 
nebuvo žaismingas. Izabelė kone iškilmingai buvo nusiteikusi, tokią 
jis matė ją ir anksčiau. 

— Nuo jūsų fantazijos aš net krūpteliu! 

— Štai tą ir sakau. Tokia mintis jums atrodo beprotystė. 

— Nieko nepagailėčiau, kad galėčiau nukeliauti į Japoniją; ji 
tarp tų šalių, kurias aš labiausiai norėčiau išvysti. Negi netikite, 
žinodama mano silpnybę seniems lako dirbiniams? 

— Aš negaliu pasiteisinti silpnybe lako dirbiniams, — tarė Izabelė. 

— Jūsų geresnis pasiteisinimas — jūs turite už ką keliauti. Labai 
klystate manydama, kad aš iš jūsų šaipausi. Nežinau, kodėl taip įsi- 
kalėte į galvą. 

— Nė kiek nesistebėčiau, jeigu pasišaipytumėte iš to, kad aš, 
nieko neišmanydama, turiu už ką keliauti, o jūs, viską išmanydamas, 
neturite. 

— Tuo rimtesnė priežastis pakeliauti ir pasimokyti, — šyptelėjo 
Osmondas.— Be to,— pridūrė jis, lyg būtų reikėję tai pabrėžti, — 
aš ne viską išmanau. 

Izabelei nekrito į akis, kad jis tai pasakė visu rimtumu; ji galvojo 
apie tai, kad maloniausias jos gyvenimo epizodas — tos kelios dienos 
Romoje, kurias būtų galėjusi pavaizduoti kaip smulkutę princesę, 
apsirengusią senų laikų papusta suknele, apsigaubusią karališka man- 
tija, paskui save velkančią šleifą, su kuriuo susidoroti gali tik pažai 
arba Istorikai, — kad ta šventė eina į pabaigą. Ir mintis, kad didžiausias 
tos šventės įdomumas buvo pono Osmondo dėka, ne dabar jai atėjo į 
galvą; seniai pripažino jam šį nuopelną. Tačiau pati save tikino, kad 

jeigu jiems lemta daugiau niekad nesusitikti, čia galiausiai nieko blogo. 
Laimės akimirksniai nesikartoja, ir šis nuotykis ėmė įgauti apybraižas 
kažkokios romantiškos, atgręžtos į jūrą salos, kurioje ji, prisiskanavusi 
prisirpusių vynuogių, kelia bures, kol vėjas nenurimo. Gal grįžusi į 
Italiją ji ras kitokį šį keistą žmogų, kuris jai patiko toks, koks yra, ir 
geriau negrįžti, geriau nerizikuoti. O jeigu ji nebegrįš, tuo labiau gaila, 
kad šis skyrius jau užverstas; ir jai taip suspaudė krūtinę, kad buvo 
netoli ašarų. Ji tylėjo, žiūrėdamas į ją tylėjo ir Gilbertas Osmondas. 

— Visur pabuvokite,— prabilo galiausiai jis negarsiu švelniu 
balsu, — viską išmėginkite, viską paimkite iš gyvenimo. Būkite laimin- 
ga — džiūgaukite. 

— O ką tai reiškia džiūgauti? 

— Tenkinti savo potraukius. 

— Šitaip džiūgauti, mano manymu, reiškia smukti. Dažniausiai 
traukia visokios tuštybės, kurios greit nualsina. 

— Labai teisingai, — ramiai pasigavo jos žodį Osmondas.— Aš 
ką tik buvau užkliudęs šią mintį, jog vieną gražią dieną jums įgris.— 
Patylėjęs jis tęsė: — Pats nežinau, ar ne verčiau man išlaukti to meto 
ir tada pasakyti ką noriu. 

— O, aklai negaliu jums patarti. Bet nualsusi aš būsiu baisi, — 
prilipino Izabelė be nuoseklaus ryšio. 

— Netikiu. Gal patikėčiau, kad būnate pikta, nors tokios dar 
jūsų nemačiau. Bet aš tikras, kad niekada nebūnate įtūžusi. 

— Net kai kantrybę pametu? 

— Jus ne pametate, o atrandate, o tai tikriausiai žavu.— Osmon- 
das kalbėjo su tauriu rimtumu.— Tokių valandėlių turbūt reikia ilgai 
laukti. 

— O, kad dabar ją atrasčiau! — nervingai sušuko Izabelė. 

— Aš nesibaiminu. Galėčiau sukryžiuoti rankas ir jumis gėrėtis. 
Aš labai rimtai kalbu.— Jis pasilenkė į priekį, rankomis atsirėmė į 
kelius, akis nudelbė į grindis.— O aš štai ką noriu jums pasakyti, — 
prabilo jis, pakeldamas žvilgsnį, — kad būsiu jus įsimylėjęs. 

Ji iškart atsistojo. 

— Ak, palūketumėte, kol jau būsiu nualsinta! 

— Nualsinta kitų prisipažinimų! — Jis tebesėdėjo pakėlęs į ją 
akis.— Ne ne, kaip teiksitės — dabar išklausykite arba niekados. 
Bet pasakyti turiu dabar. 

Ji jau norėjo nusisukti, bet gręždamasi sulaikė žvilgsnį ties juo. 
Ir taip jiedu liko susitikę akimis — įsmeigė vienas į kitą sukauptą 

lemtingų gyvenimo valandėlių žvilgsnį. Paskui Osmondas atsistojo ir 
itin pagarbiai, tarsi bijodamas, kad per daug įsidrąsino, priėjo arčiau 
ir tarė: 

— Aš iš visos širdies pamilau jus. 

Jis pakartojo šį prisipažinimą tokiu balsu lyg būtų ne apie save 
kalbėjęs, kaip žmogus, kuris maža tikisi, bet kalba, kad pačiam pa- 
lengvėtų. Jos akys prisirinko ašarų. Šį sykį jų nebesulaikė, nes ją 
nudelgė skausmas, nuo kurio jai tarsi pasirodė, kad buvo atšauta kaž- 
kokia subtili skląstis, o gal užšauta — ji pati dar nenutuokė. Tie iš- 
tarti žodžiai išgražino jį, sutaurino ir sakytum apgaubė auksiniu anks- 
tyvo rudens oru, tačiau stovėdama akis į akį su juo, širdyje ji ėmė 
trauktis, kaip kad imdavo trauktis ir anksčiau panašiais momentais. 

— O, prašau man to nesakyti, — tarė ji su įkarščiu, rodančiu ją 
bijant, jog ir šį kartą teks rinktis ir spręsti. O tą baimę didino išgalė, 
kuri sakytum būtų turėjusi išsklaidyti visas baimes, — pajutimas giliai 
savyje, kaip ji spėjo, tikros įkvėptos aistros. Ji ten glūdėjo kaip dideli 
pinigai banke ir kėlė siaubą, kad jau laikas juos leisti. O praėmus — 
išeis visi, ir nė kiek neliks. 

— Nenumaniau, kad jums tai turėtų nors kiek reikšmės, — pasakė 
Osmondas.— Aš tiek nedaug tegaliu jums pasiūlyti. Man gana ir to, 
ką turiu, bet jums šito maža. Aš neturiu nei turtų, nei šlovės, nei šiaip 
kokių išorinių privalumų. Tad nieko ir nesiūlau. Tik todėl sakau, kad 
manau, jog tai jūsų neįžeis, o kada nors gal bus malonu. Patikėkite, 
man tai malonu,— kalbėjo jis toliau ir stovėjo priešais ją, pagarbiai 
palinkęs ir jaudindamasis, bet nė kiek nesivaržydamas sukinėjo skry- 
bėlę, atstatęs Izabelei ryžtingą, gražų, gal šiek tiek padėvėtą veidą. — 
Aš nė kiek nesikankinu, nes tai labai paprasta. Jūs man visados liksi- 
te Moterų moteris. 

Izabelė pasižiūrėjo į save šiame vaidmenyje, pasižiūrėjo atidžiai ir 
pamanė, jog atlieka jį su tam tikra elegancija. Bet jos atsakyme ne- 
buvo panašios savimylos. 

— Jūs manęs neįžeidžiate, bet turėtumėte prisiminti, kad galima 
ne tik įžeisti, galima žmogų sudrumsti, sunepatoginti. 

Savo pačios lūpose žodis „sunepatoginti“ jai juokingai nuskam- 
bėjo. Ber jis kvailai pasimaišė ant liežuvio.. 

— Puikiai prisimenu. Žinia, jūs nustebinta ir išgąsdinta. Bet jei 
nieko daugiau, greit praeis. Gal dar kas nusės, ko aš neturiu gėdyts. 

— Nežinau, kas turėtų nusėsti. Šiaip ar taip, matote, kad aš ne- 
priblokšta,— tarė Izabelė vos vos šypsodama.— Ir ne tokia susi- 

drumstusi, kad nepajėgčiau galvoti. Galvoju — gerai, kad mes išsiski- 
riame, kad rytoj aš palieku Romą. 

— Čia su jumis, aišku, nesutinku. 

— Aš jūsų visai nepažįstu, — ūmai primetė ji ir nuraudo išgirdusi 
save sakant lygiai tą patį ką ir lordui Vorbertonui prieš metus. 

— Jei neišvažiuotumėte, galėtumėte geriau pažinti. 

— Atidėsiu tai kitam kartui. 

— Tikėsimės. Mane lengva pažinti. 

— O ne,— paprieštaravo ji pabrėžtinai, — dabar jūs nenuošir- 
džiai kalbate. Jus labai nelengva pažinti, kaip reta. 

— Aš todėl taip sakau, — nusijuokė jis, — kad save pažįstu. Gal 
ir giriuosi, bet tikrai pažįstu. 

+ — Galimas daiktas, jūs labai protingas. 

— Ir jūs protinga, panele Arčer! — sušuko Osmondas. 

— Bent šiuo metu taip nesijaučiu. Bet dar tiek proto turiu, jog 
matau, kad dabar jau jums metas eiti. Labos nakties. 

— Tesaugo jus Dievas! — pasakė Gilbertas Osmondas, imdamas 
ją už rankos, kurios ji jam nepažadėjo. Po to dar jis pridūrė: — Jei 
mes kada susitiksime, rasite mane tokį, kaip palikote. O jei nesusitik- 
sime, vis tiek liksiu toks pat. 

— Labai ačiū. Sudie. 

Izabelės svečias turėjo kažkokio tykaus atkaklumo — jis galėjo 
išeiti savo valia, bet ne varu. 

— Ir dar štai kas. Aš jūsų nieko neprašau, netgi kad apie mane 
ateityje pagalvotumėte, įvertinkite nors tai. Tik norėčiau paprašyti 
nedidelės paslaugos. Dar kelias dienas aš negrįšiu namo; Roma kaip 
balzamas, ypač man dabartinėje būsenoje. O, suprantu, jums sunku iš 
čia išvažiuoti, bet teisingai elgiatės, kad paisote tetos pageidavimų. 

— Čia netgi ne jos pageidavimas! — kažkaip išsprūdo Izabelei. 

Osmondas jau žiojosi ką nors deramo šiems jos žodžiams pasa- 
kyti, bet apsigalvojęs paprastai tarė: 

— O, jums labai pridera vykti drauge su ja, labai pridera. 
Darykite visa, kas pridera, aš už tai. Atleiskite, kad pamokomai 
kalbu. Sakote manęs nepažįstanti, bet kai pažinsite, įsitikinsite, jog 
man padorumo ribos yra šventos. 

— Jūs gi nesilaikote visuomenės sąlygotumų? — visu rimtumu 
paklausė Izabelė. 

— Kaip žaviai jūs tariate šį žodį! Ne, aš nesilaikau visuomenės 
sąlygotumų. Aš pats — gyvas sąlygotumas. Nesuprantate? — Jis pa- 

tylėjo šypsodamasis.— Norėčiau jums išaiškinti. — Ir tuomet su 
staigiu guviu nuoširdumu paprašė: — Grįžkite. Dar mūsų tiek daug 
neiššnekėta. 

Ji stovėjo nuleidusi akis. 

— Apie kokią paslaugą jūs buvote prašnekęs? 

— Aplankykite mano dukrelę prieš išvykdama iš Florencijos. 
Ji liko viena viloje; nutariau nesiųsti jos pas seserį, kuri ne tokių 
pažiūrų kaip aš. Ir pasakykite, kad ji labai mylėtų vargšą savo tė- 
vą.— švelniai pasakė Gilbertas Osmondas. 

— Man bus vienas malonumas, — atsakė Izabelė.— Pasakysiu 
jai jūsų žodžius. Ir dar kartą sudie. 

Ir jis iškart pagarbiai atsisveikino. Jam išėjus, ji pastovėjo dairy- 
damasi aplinkui, paskui nugrimzdusi į mintis lėtai atsisėdo. Sukryžiuo- 
tomis rankomis, įbedusi akis į bjaurų kilimą, ji taip prasėdėjo, kol grįžo 
draugai. Jos nė kiek neatslūgęs susijaudinimas buvo paslėptas labai 
giliai. Visą aną savaitę jos vaizduotė veržėsi pasitikti to, kas įvyko, bet 
išmušus šiai valandai ji stabtelėjo, aukštieji jos principai susvyravo. 
Šios jaunos merginos dvasios keliai buvo neįspėjami, ir tegaliu juos 
pateikti taip, kaip pats matau, nesitikėdamas jūsų įtikinti, kad jie 
visiškai natūralūs. Jos vaizduotė, kaip sakiau, dabar sustojo, prieš 
ją buvo miglota erdvė, kurios ji negalėjo peržengti, — paskutinis 
neaiškus padūmavęs ruožas. atrodo abejotinai, netgi kiek klastin- 
gai, kaip liūnas žiemos prieblandą. Bet ji turės peržengti. 

Kitą dieną, lydima pusbrolio, ji grįžo į Florenciją; Ralfas Tačitas, 
nors paprastai aikštydavosi, įspraustas į geležinkelio tvarką, šį kartą 
džiaugėsi laiku, praleistu traukinyje, nešančiame jo bendrakeleivę 
tolyn nuo miesto, paženklinto Gilberto Osmondo pirmavimo, laiku, 
kuris buvo pradinė stadija dideliuose kelionių planuose. Panelė 
Stekpoul liko Romoje: padedama pono Bentlingo ji ketino nuvažiuoti 
į Neapolį. Ligi ketvirtos birželio, ponios Tačit numatytos išvykimo 
datos, Izabelė Fiorencijoje turėjo dar tris dienas ir per paskutiniąją 
numatė ištesėti savo pažadą ir aplankyti Penzę Osmond. Tačiau mažai 
trūko. kad jai būtų reikėję pakeisti savo planus dėl madam Merl. 

Toji dama tebesisvečiavo pas ponią Tačit, bet ši jos viešnagė ėjo į 
pabaigą, o sekanti buvo numatyta senovinėje pilyje Toskanos kal- 
nuose, buveinėje garsios Italijoje giminės, su kuria pažintis (madam 
Merl draugaujanti su jais „nuo neatmenamų laikų“), kaip pamanė 
Izabelė, žiūrinėdama didingo, ambrazūrų išvarpyto jų būsto foto- 
grafijas, buvo didelė garbė. Izabelė užsiminė šiai laimingai išrink- 
tajai, jog ponas Osmondas prašęs jos užsukti pas jo dukterį; kad jis 
prisipažino meilėje, nė puse žodžio neprasitarė. 

— Ah, comme cela se trouve!'* — sušuko madam Merl.— Aš 
irgi pamaniau, jog prieš išvykstant dar būtų gražu tą mergaitę 
aplankyti. 

— Tai galim nuvažiuoti kartu,— pasiūlė Izabelė apgalvotai; 
„apgalvotai“, nes pasiūlė be jokio užsidegimo. Ji buvo sumaniusi 
siektis tos šventos vietelės viena, jai taip buvo arčiau širdies. Ir visgi 
iš didelio dėmesio savo draugei ji buvo gatava paaukoti tą mistišką 
nuotaiką. 

O šioji asmenybė sugalvojo: 

— Beje, kam mums abiems važiuoti, kai ir vienai, ir kitai per 
paskutines valandas šitiek ruošimosi. 

— (Gerai, aš puikiausiai galiu viena nuvažiuoti. 

— Kažin, ar jums vienai dera važiuoti į gražaus viengungio 
namus. Kad jis ir buvo vedęs, bet labai seniai. 

Izabelė nustebo: 

— Na ir kas čia tokio, juk pono Osmondo dabar nėra. 

— Bet jie nežino, kad jo nėra. 

— Jie? Kas tie „jie“? 

— Visi. Tačiau gal ir nieko tokio. 

— Jeigu jūs būtumėte važiavusi, kodėl aš negaliu? — pasidomė- 
j0 Izabelė. 

— Todėl, kad aš sena ponia, o jūs — jauna graži mergina. 

— Tegu ir taip, bet aš pažadėjau. 

— O, kaip jūs rimtai žiūrite į savo pažadus! — kiek pasišaipyda- 
ma tarė vyresnioji draugė. 

— Labai rimtai. Jus tai stebina? 

— O jūs teisi! — garsiai pasamprotavo madam Merl.— Matau, 
kad tikrai norite būti gera tai mergaitei. 

— Labai noriu jai būti gera. 


* Koks sutapimas! (Pranc.) 

— Tuomet važiuokite pas ją, ir niekas nieko neužuos. Pasakykite 
jai, kad jei jūs nebūtumėte važiavusi, aš būčiau. O gal geriau, — pri- 
dėjo madam Merl,— nesakykite. Jai nebus įdomu. 

Atvirai, nedengtu ekipažu, važiuodama vinguriuotu keliu į pono 
Osmondo namus kalno viršūnėje, Izabelė spėliojo, ką jos draugė 
turėjo galvoje, sakydama „niekas neužuos“. Ši dama, kuri paprastai 
laikydavosi apdairaus kurso ir leisdavosi tik į atvirą jūrą, vengdama 
pavojingų sąsiaurių, kartais, tegu ir retais, mesteldavo kokį dvipras- 
mišką žodį ir užgaudavo negryno skambesio gaidą. Argi Izabelei 
Arčer rūpi jai nepažįstamų žmonių žemos apkalbos? Negi madam 
Merl mano, jog Izabelė galinti imtis to, ką reikia daryti vogčiomis? 
Žinoma, ne; vadinasi, ji kažką kita turėjo galvoje, o ką — per skubo- 
tumą prieš kelionę ji nespėjo išklausinėti. Dar kada nors grįš prie 
to, yra dalykų, kurių ji nemėgsta palikti neišsiaiškinusi. Kai tarno 
įvesta įėjo į pono Osmondo svetainę, kitame kambaryje išgirdo Pen- 
zę skambinant pianinu; mergaitė grojo pratimus, ir Izabelė pasi- 
džiaugė, kad ji taip uoliai atlieka savo pareigą. Mergaitė tuoj pat 
atėjo, taisydamasi suknelę, ir rimtai, išplėstomis akimis ėmėsi tėvo 
namų šeimininkės vaidmens. Izabelė pasėdėjo kokį pusvalandį, ir 
Penzė atliko šį vaidmenį kaip maža sparnuota fėja iš pantomimos, 
sklandanti ore paslėptos vielos pagalba — ji netauškė, o kalbėjosi, 
su tokia pat pagarba domėdamasi Izabelės gyvenimu, kaip kad ir 
Izabelė malonėjo domėtis josios. Izabelė negalėjo ja atsistebėti; pirmą 
kartą ji gėrė dirbtinai užaugintos baltutėlės gėlės kvapą. Kaip gerai 
tas vaikas išauklėtas, žavėjosi jaunoji mūsų herojė, kaip dailiai 
išugdyta ir suformuota, išsaugant jos paprastumą, natūralumą, tyrumą. 
Izabelei visad rūpėjo Žmogaus būdas ir jo savybės, patiko leistis, 
taip sakant, į gelminę asmenybės paslaptį, ir lig tol ji abejojo, ar tikrai 
šis gležnas daigelis toks žalias. Ar tas begalinis nuoširdumas — ne 
tobulas susivaldymas? Ar jis apsimestinis, kad įtiktų tėvo viešniai, 
ar plaukia iš grynos prigimties? Valanda, praleista pono Osmondo 
gražių tuščių kambarių prieblandoje — langai nuo karščio buvo 
pritemdyti, ir tai šen, tai ten pro tarpus suspindėdavo skaisti vasaros 
diena šėmoje sodrioje prietemoje, nuspindindama kokią pablukusią 
spalvą ar priblaususį paauksinimą,— jos pokalbis su šeimininko 
dukrele, sakyčiau, davė atsakymą į šį klausimą. Penzė iš tikrųjų 
buvo tuščias lapas, sėkmingai išsaugotas grynas baltas paviršius; 
neturėjo ji nei apsukrumo, nei gudrumo, nei charakterio, nei talento, 
o tik du tris neklystančius instinktus: kaip pažinti draugą, kaip 

išvengti klaidos ir kaip saugoti seną žaislą bei naują suknelę. Tačiau 
toks jauslumas yra labai trapus, ir Penzė lengvai galėjo tapti lemties 
auka. Ji neturėtų nei valios, nei galios pasipriešinti, nei savo vertės 
pajautimo; ją būtų lengva apgauti, lengva sugniuždyti; jos visa jėga 
būtų, kad žinotų, kada ir prie ko glaustis. Ji vaikščiojo su viešnia, 
paprašiusia leidimo apeiti kitus kambarius, ir išdėstė savo nuomonę 
apie kelis meno kūrinius. Pasakojo apie savo planus, apie užsiėmi- 
mus ir tėvo ketinimus; ji nebuvo egocentriška, o manė priderant 
suteikti žinių, kurių tokia reta viešnia pageidautų išgirsti. 

— Prašom pasakyti,— tarė ji.— ar tėtis Romoje buvo nuėjęs 
pas madam Kateriną? Žadėjo nueiti, jei turės laiko. Gal nebuvo ka- 
da. Tėtis mėgsta turėti daug laiko. Jis norėjo pasišnekėti apie mano 
išsilavinimą, mat jis dar nebaigtas. Nežinau, ką jie iš manęs daugiau 
galėtų išgauti, bet pasirodo, mano išsilavinimas toli gražu nebaigtas. 
Vieną dieną tėtis pasakė, kad pats jį užbaigs, nes vienuolyne pas- 
kutiniais metais mokytojai labai brangiai kainuoja. Tėtis netur- 
tingas, ir man būtų gaila, kad jis dėl manęs išleistų tiek pinigų, nes 
aš to neverta. Man labai lėtai viskas eina į galvą, neturiu atminties. 
Ką man sako, aš prisimenu, ypač malonius dalykus, bet ką išmokstu 
iš knygų — ne. Buvo tokia mergaitė, geriausia mano draugė, tai ją 
atsiėmė iš vienuolyno, kai jai suėjo keturiolika metų, kad sukrau- 
tų — taip anglai sako? — dot*. Anglai taip nesako? Man rodos, čia 
nieko blogo. Žodžiu, jie norėjo tuos pinigus pataupyti jos ištekinimui. 
Nežinau, gal tėtis irgi nori sutaupyti pinigų ir išleisti mane už vyro. 
Taip brangiai kainuoja ištekėti! — Penzė atsidususi kalbėjo to- 
liau.— Man rodos, tėtis geriau nedarytų tokių išlaidų. Aš vis vien 
dar per jauna apie tai galvoti, be to, man nepatinka nė vienas džen- 
telmenas, išskyrus tėtį, žinoma. Už jo aš norėčiau tekėti, jei jis ne- 
būtų mano tėtė; man geriau būti jo dukra negu kokio nepažįstamo 
žmona. Aš jo labai pasiilgau, bet ne taip labai, kaip jūs manote, nes 
ilgai be jo esu gyvenusi. Su tėte visada būdavau per atostogas. Labiau- 
siai aš pasiilgau madam Katerinos, tik šito jam nesakykite. Dabar jo 
nepamatysite? Kaip gaila, ir jam bus gaila. Iš visų, kas pas mus 
lankosi, jūs man labiausiai patinkate. Čia nėra labai didelis kompli- 
mentas, nes pas mus nedaug kas ateina. Kokia jūs gera, kad šiandien 
taip toli atvažiavote manęs aplankyti, nors aš dar tik vaikas. Taip, 
visi mano darbai dar vaikiški. O jūs kada metėte vaikiškus darbus? 


* Kraitis (pranc.). 

Man būtų labai įdomu, kiek jums metų, bet nežinau, ar mandagu 
smalsauti. Vienuolyne mus moko, kad niekuomet neklaustume, kiek 
žmogui metų. Aš nenoriu nieko daryti, kas nedera, — pasirodyčiau 
lyg negražiai išauklėta. Aš ir pati niekad nenorėčiau išsišokti. Tėtis 
pasakė viską, ką reikia daryti. Guluosi labai anksti. Kai saulė pasisu- 
ka į aną pusę, einu į sodą. Tėtis griežiai liepė nenudegti. Aš visada 
grožiuosi šiuo vaizdu: kalnai tokie didingi. Romoje vienuolyne mums 
nieko nematyti, tik stogai ir varpinės. Tris valandas skambinu pianinu. 
Aš nekaip skambinu. Mokate skambinti? Taip norėčiau, kad man ką 
nors paskambintumėte; tėtis mano, kad man naudinga klausytis 
geros muzikos. Madam Merl man skambino kelis kartus; labiausiai 
ji man dėl skambinimo patinka, jos toks garso laisvumas, taip laisvai 
skambinti aš niekad neišmoksiu. Balso aš irgi neturiu, šiaip tik 
cypauju lyg pieštuku braukant per grifelinę lentelę. 

Izabelė patenkino tokį mandagų prašymą. nusimovė pirštinaites 
ir atsisėdo prie pianino, o Penzė stovėjo ir stebėjo, kaip jos baltos 
rankos bėgioja klavišais. Baigusi skambinti Izabelė apglėbė mer- 
gaitę, atsisveikindama pabučiavo ir ilgai į ją Žiūrėjo. 

— Būk labai gera, — tarė ji.— Kad būtum tėvo džiaugsmas. 

— Man rodos, aš tam ir gyvenu,— atsakė Penzė.— Jis nedaug 
džiaugsmo mato, daugiau liūdi. 

Izabelė išklausė tokį tvirtinimą su didele atida. kurią nuslėpti 
jai buvo kone kančia. Susilaikė tik iš savigarbos ir tam tikro pado- 
rumo; ji daug ką nesitvėrė pasakyti Penzei apie jos tėvą, bet tuoj 
pat susitvardė; su dideliu malonumu būtų klausiusi: mergaitės šnekos 
ir dar tiek pati būtų išklausinėjusi. Bet vos tik pagalvojus apie 
tuos dalykus, jos vaizduotė su siaubuliu nuslopino impulsą piktnau- 
džiauti mergaite — to ji sau nebūtų dovanojusi — ir iškvėpti į Šį 
orą savo susižavėjimą, kurį galėtų pajusti pagavusis Osmondas. Taip, 
ji atėjo, kaip buvo žadėjusi. atėjo, bet pabuvo tik valandėlę. Grei- 
tosiomis pakilo nuo pianino kėdutės, bet ir tada vėl delsė, vis 
nepaleisdama nuo savęs mažosios savo pašnekovės, arčiau prisitrau- 
kusi vaikiškai laibą patrauklią figūrėlę ir žvelgdama į ją kone su 
pavydu. Pati sau turėjo prisipažinti. kad aistringai norėjo pasišne- 
kėti apie Gilbertą Osmondą su šita nekalta jam tokia artima minia- 
tiūrine būtybe. Tačiau Izabelė nepratarė nė žodžio, tik dar kartą 
pabučiavo Penzę. Juodvi drauge per vestibiulį nuėjo prie pravirų 
durų į sodą, ir jaunoji šeimininkė prie jų sustojo, ilgesingai žvelgda- 
ma už tvoros. 

— Toliau man negalima. Aš prižadėjau tėčiui pro šitas duris 
niekur neiti. 

— Gerai, kad jo klausai; jei jis tavęs ko prašo, vadinasi, pa- 
matuotai. 

— Aš visada jo klausysiu. O kada jūs grįšite? 

— Turbut negreit. 

— Grįžkite kuo greičiau. Aš dar maža,— tarė Penzė,— bet jūsų 
visą laiką lauksiu.— Ir smulkutė mergaitė liko stovėti aukštame 
tamsiame tarpduryje, sekdama akimis, kaip Izabelė perėjo skaidrų 
pilkšvą kiemą ir dingo saulės šviesoje už didelių portone*, kuriems atsi- 
vėrus plūstelėjo akinanti šviesa. 

Izabelė grįžo į Florenciją, bet tik po septynių mėnesių; tas 
laikas buvo aklinai prisodrintas įvykių. Tačiau mums tas laikas 
ne tiek rūpi, mes savo dėmesį nukreipsime į vieną vėlyvo pava- 
sario dieną neilgai trukus po jos sugrįžimo į Kresčentini rūmus, 
praslinkus metams nuo ką tik papasakotų įvykių. Tuo kartu ji 
buvo viena mažesniame iš begalės kambarių, ponios Tačit skirtų 
svečiams; iš jos veido ir laikysenos buvo matyti, kad ji laukia 
svečio. Aukštas langas buvo atdaras, ir nors žalios žaliuzės buvo 
pusiau nuleistos, iš sodo sklido šviežias oras, ir kambary buvo šilta 
bei gaivu. Mūsų mergina kurį laiką pastovėjo, susidėjusi rankas 
už nugaros prie lango, žiūrėdama pro jį nematančiu žvilgsniu, 
kaip žmogus, apimtas nerimo. Negalėdama susikaupti, ji ėmė vaikš- 
tinėti ratu. Tačiau iš čia išvysti svečią, kol dar jis nebus įžengęs į 
namus, ji nesitikėjo, nes į rūmus buvo įeinama ne pro sodą, kur visada 
viešpatavo ramybė ir tyla. Veikiau ji norėjo užkirsti jo pasirodymui 
kelią visokiais spėliojimais, o tai, kaip iš jos išraiškos buvo matyti, 
davėsi nelengvai. Po metų, praleistų susipažįstant su marguoju pa- 
sauliu, ji jautėsi surimtėjusi ir įgijusi svarumo. Ji klajojo, kaip pati 

būtų pasakiusi, po plačiąsias erdves ir kokių tik žmonių neregėjo, 
todėl netgi savo pačios akyse buvo kitas žmogus, o ne ta vėjavaikė 
mergina iš Olbanio, prieš dvejus metus Gardenkorte ant vejos pra- 
dėjusi pažintį su Europa. Jai glostė savimeilę, jog įgijo tiek išmin- 
ties ir taip perprato gyvenimą, kaip ta vėjavaikė būtybė nė nesap- 
navo. Jei jos mintys būtų atsigręžusios atgal, užuot nerimastingai 
plevenusios virš dabarties, jos būtų atgaivinusios daugybę įdomių 
paveikslų. Tai būtų ir peizažai, ir portretai, tačiau portretų būtų 
apsčiau. Su kai kuriais jų modeliais mes jau esame pažįstami. Ten, 
pavyzdžiui, būtų geroji tarpininkė Lilė, mūsų herojės sesuo, Edmun- 
do Ladlou žmona, kuri atvyko iš Niujorko penkis mėnesius pabūti 
su jaunėle. Vyrą ji paliko namie, pasiėmusi tik vaikus, ir Izabelė 
atliko tiek dosnios, tiek švelnios netekėjusios tetos vaidmenį. Į galą 
ir ponas Ladlou, nugnybęs porą savaičių nuo teisinių savo pergalių 
ir nepaprastu greičiu perkirtęs vandenyną, prieš išsiveždamas žmoną 
namo, mėnesį su abiem damomis praleido Paryžiuje. Mažieji Ladlou 
netgi amerikiečių požiūriu dar nebuvo pribrendę turistavimui, todėl, 
kol sesuo buvo pas ją, Izabelė apribojo savo keliones nedideliu ratu. 
Lilė su vaikais liepos mėnesį atvažiavo pas ją į Šveicariją, ir gražią 
vasarą jie praleido Alpių slėnyje, kur pievos margavo nuo gėlių, o 
didelių kaštonų pavėsyje buvo galima pailsėti šiltomis dienomis einant 
į; kalnus, kurių aukštis buvo pagal jėgas moterims ir vaikams. Paskui 
jos nuvažiavo į Prancūzijos sostinę, kurią Lilė garbino su visomis 
brangiai atsieinančiomis ceremonijomis, o Izabelei Paryžius pasiro- 
dė triukšmingai tuščias, ir prisiminimai apie Romą jai buvo kaip 
nosinaitėje įsuktas buteliukas su aitriu gaivinančiu skysčiu tvankia- 
me prisikimšusiame kambaryje. 

Ponia Ladlou, kaip sakiau, atnašavo Paryžiui, bet šis altorius 
neapmalšino jos abejonių ir spėliojimų, o atvažiavus vyrui dar pri- 
sidėjo apmaudas, kam jis nesileido su ja į jokius svarstymus. Jai 
rūpima tema buvo Izabelė, bet Edmundas Ladlou, kaip ir anksčiau, 
nebuvo linkęs stebėtis, kankintis, džiūgauti ar ieškoti priežasčių, ko- 
dėl jo svainė ką padarė ar nepadarė. Ponios Ladlou vidinės paska- 
tos buvo gana netolygios. Vienu kartu ji galvodavo, kad merginai 
derėtų grįžti į tėvynę ir Niujorke nusipirkti namą, kad ir Rositerių, 
su prašmatniu žiemos sodu visai šalia jų namo; kitu kartu ji jau 
stebėdavosi, kodėl jos sesuo neteka už kokio jaunikio iš garsios 
aristokratų šeimos. Žodžiu, kaip sakiau, jai sukosi galva nuo vi- 
sokių galimybių. Ji džiaugėsi, jog Izabelei atiteko didelis turtas, la- 

biau negu kad tie pinigai būtų buvę paskirti jai; manė, kad jie sukurs 
derančią aplinką gal kiek gležnokai, bet vis vien neeilinei jos sesers 
asmenybei. Tačiau Izabelė buvo išlavėjusi ne tiek, kiek Lilė tikė- 
josi — pagal Lilės supratimą, išsilavinimas kažkaip paslaptingai sie- 
j0si su vizitais rytą, baliais vakare. izabelės intelektas buvo smarkiai 
pažengęs į priekį, bet visuomenės gyvenime mažoka pasiekta per- 
galių, kurių laurais ponia Ladlou tikėjosi grožėtis. Kokie tie pasie- 
kimai turėjo būti, Lilė nutuokė gana miglotai, bet vylėsi, jog Izabelė 
suteiktų jiems kūną ir formą. Izabelei lygiai taip pat būtų ėjęsi ir 
Niujorke, ir ponia Ladlou teiravosi vyro, ar Europoje jos sesuo 
naudojasi kokiomis privilegijomis, kurių nebūtų sulaukusi iš to mies- 
to visuomenės. Mes tai žinome, kad ji patyrė pergalių, ir keblus 
klausimas, ar jos buvo menkesnės, ar ne, negu tos, kurių būtų 
laimėjusi gimtojoje savo Žemėje; ir ne pagirti norėdamas vėl čia 
užsimenu apie tai, kad ji nepabalsino garbingų savo pergalių. Ji 
nepasakojo seseriai nei istorijos su lordu Vorbertonu, nei kas dedasi 
pono Osmondo širdyje ne dėl kokios kitos priežasties, o vien dėl to, 
kad nelinko apie tai kalbėti. Romantiškiau buvo nutylėti, ir slap- 
čiomis ryte rydama šį romaną ji tiek tebuvo nenusiteikusi klausti 
Lilės patarimo, kiek ir suvis užversti šį retą tomą. O Lilė, nieko 
nežinodama apie tokius sesers nusiteikimus, nutarė, jog šios gyve- 
nime prasidėjo nelaukta atomazga — tokį įspūdį patvirtino pati Iza- 
belė, nes kuo dažniau susimąstydavo apie poną Osmondą, tuo la- 
biau sučiaupdavo lūpas. O kadangi taip būdavo labai dažnai, poniai 
Ladlou atrodydavo, jog Izabelė puolė dvasia. Guviajai Lilei netilpo 
galvoje, kad toks svaiginantis įvykis kaip turto paveldėjimas galėtų 
turėti tokią atvirkštinę pasėką, ir ji dar labiau įtikėjo, kad Izabelė 
ne tokia kaip visi. 

O iš tikrųjų mūsų jaunosios herojės dvasia, išvažiavus gimi- 
naičiams, buvo netoli žvaigždžių. Jai į galvą plūdo šaunesni daly- 
kai nei žiemojimas Paryžiuje — Paryžius daug kuo jai priminė 
Niujorką, Paryžius buvo kaip šmaikšti nudailinta proza — o artimas 
susirašinėjimas su madam Merl gerokai skatino jos polėkius. Dar 
ji niekad nesijautė tokia laisva, turinti bekraštę valią kaip lapkri- 
čio pabaigoje, nueidama nuo Justono stoties platformos, pajudėjus 
traukiniui, kuriuo vargšė Lilė su vyru ir vaikais išvažiavo į Liver- 
pulį, į savo laivą. Smagu buvo dabar atsipūsti, ji tai puikiai suvokė, 
ji, kaip jau žinome, visad išmanė, kas jai gera, ir nuolatos veržėsi 
kur geriau. Gal tam, kad ligi dugno atsimėgautų dabartiniu savo 

pranokumu, ji ir atlydėjo iš Paryžiaus išvažiuojančius giminaičius. 
kuriems nebuvo ko pavydėti. Būtų lydėjusi juos ir ligi Liverpulio, 
bet Edmundas Ladlou paprašė jos kaip paslaugos to nedaryti, nes 
Lilė tuomet imanti blaškytis ir klausinėti neįmanomų dalykų. Iza- 
belė nusekė akimis tolstantį traukinį, vyresniajam iš mažųjų sūnė- 
nų oru pasiuntė bučinį — tam atlapaširdžiam vaikiui, pavojingai 
persisvėrusiam per vagono langą, atsisveikinimas buvo proga netram- 
domai linksmybei — paskui apsisuko ir išėjo į parūkavusias Londo- 
no gatves. Prieš ją gulėjo visas pasaulis, ji galėjo daryti ką širdis gei- 
džia. Ir jau vien nuo to tvaskėjo kraujas, bet tuo kartu ji geidė mažo: 
iš Justono stoties ligi viešbučio grįžti pėsčiomis. Jau leidosi anksivva 
lapkričio pavakarės prieblanda, lempų šviesos tirštame parudavusia- 
me gatvių ore atrodė blankios ir rausvos; mūsų herojės niekas 
nelydėjo, o nuo Justono stoties ligi Pikadilio — tolimas kelias. Iza- 
belei tas kelias buvo tuo smagesnis, kad pavojingas, ir ji bemaž 
tyčiomis pasiklydo, bet nusivylė, kai mandagus policininkas tuoj 
parodė kur eiti. Izabelę taip viliojo žmonių gyvenimo reginiai, kad 
net tirštėjančiose Londono gatvių sutemose ji negalėjo atplėšti akių 
nuo knibždančios minios, skubančių karietų, spindinčių vitrinų, kios- 
kų žiburėlių ir viską gaubiančio tamsaus drėgmės blizgesio. Tą va- 
karą viešbutyje ji parašė madam Merl, kad po poros dienų išvažiuo- 
ja į Romą. Ji pasiekė Romą, neužsukdama į Florenciją — pirma 
užvažiavo į Veneciją, o paskui per Ankoną patraukė į pietus. Visą 
šią kelionę ji apsiėjo be niekieno pagalbos, vien su tarnaite, nes se- 
noji jos palyda buvo iškrikusi. Ralfas Tačitas žiemojo Korfo saloje, 
o panelė Stekpoul jau rugsėjyje telegrama iš „Intervjuerio“ buvo 
atšaukta atgal į Ameriką. Šis žurnalas pasiūlė šauniajai savo ko- 
respondentei šviežesnę dirvą jos talentui negu dūlantys Europos 
miestai, ir pono Bentlingo pažadas ne po ilgo ją aplankyti gerai nu- 
teikė Henrietą kelionei. Izabelė laiške atsiprašė tetos, kad dar neat- 
važiavo į Florenciją, ir gavo būdingą poniai Tačit atsakymą. Iš 
atsiprašymų, rašė ji, tiek naudos kiek iš muilo burbulų, o jie niekad 
neįėję į jos interesų sferą. Žmogus arba ką nors padaro, arba nepa- 
daro, o ką „būtų padaręs“ jau yra nereali sfera kaip pomirtinis 
gyvenimas arba pasaulio kilmė. Laiškas buvo atviras, bet ne toks 
atviras (retas atvejis poniai Tačit), į kokius taikė. Ji lengva ranka 
atleido dukterėčiai, kad ta neatvažiavo į Florenciją, nes jai čia buvo 
ženklas, kad Gilbertas Osmondas jau nebe toks masalas merginai 
kaip anksčiau. Ji, aišku, pasidomėjo, ar jis dabar neieškos dingsties 

atvykti į Romą, ir aprimo, sužinojusi, kad jis tokia išvyka nepra- 
sikalto. 

O Izabelė, neišbuvusi Romoje nė dviejų savaičių, pasiūlė madam 
Mer!l pakeliauti po Rytus. Madam Merl, pasakiusi, kad jos draugė 
nenusėdi vietoje, prisipažino, jog seniai svajojanti aplankyti Konstan- 
tinopolį ir Atėnus. Taigi abi damos leidosi į šią ekspediciją ir tris 
mėnesius keliavo po Graikiją, Turkiją ir Egiptą. Izabelė šiose ša- 
lyse rado daug ko įdomaus, nors madam Merl visą laiką matė, 
kad net klasikinėse vietose, kuriose turėtum pailsėti ir susimąstyti, 
kažkas jai nedavė ramybės. Izabelė keliavo greitomis ir be ato- 
dairos tarsi ištroškęs žmogus, geriantis puodelį po puodelio. Tuo 
tarpu madam Merl, kaip inkognito keliaujančios princesės freilina, 
kiek pridususi tapodavo iš paskos. Priėmusi Izabelės kvietimą, ji teikė 
deramo orumo neturinčiai kitos palydos merginai. Savo vaidmenį, 
kaip ir buvo galima tikėtis, ji atliko taktingai, niekur pati nepra- 
sikišdama, neužsimiršdama, kad ji — kompanionė, kurios išlaidos 
gausiai apmokamos. Tokia padėtis, beje, nebuvo apsunkinanti, ir 
žmonės, sutikę šias dvi santūrias, tačiau krentančias į akis keliau- 
tojas, nebūtų pasakę, kuri iš jų globotinė, o kuri jos samdyta globėja. 
Teigdami, kad artimesnė pažintis su madam Merl pagerino Izabelės 
nuomonę apie ją, sumenkintume įspūdį, kurį gavo Izabelė, nuo pat 
pradžių laikiusi savo draugę tokia nepriekaištinga, tokia sugyve- 
nama. Į galą glaudžios trijų mėnesių draugystės Izabelė pajuto ge- 
riau ją pažįstanti; atsiskleidė jos būdas, be to, žavioji dama ištesėjo 
pažadą ir iš savo taško pasipasakojo apie save — užbaiga tuo geis- 
tinesnė, nes Izabelė jau buvo apie ją girdėjusi iš kitų taško. Ta istori- 
ja buvo liudnoka (ypač dalis apie velionį mesjė Merl, galima sakyti, 
užkietėjusį avantiūristą, nors iš pradžių jis netgi pelnė jos pasitikė- 
jimą ir prieš daug metų pasinaudojo jos jaunyste ir nepatirtimi, o 
tuo Žmonėms, susipažinusiems su ja tik dabar, būtų sunku pati- 
kėti); toje istorijoje buvo šitiek amą atimančių ir apverktinų prie- 
tykių, jog jos draugė tik stebėjosi, kaip žmogus, tiek ėprovėe*, dar 
tebeturi gaivumo ir domėjimosi gyvenimu. Šį madam Merl gaivumą 
per tuos tris mėnesius Izabelė geriau permatė, ir dabar jis atrodė 
kaip išmoktas, kiek mechaniškas, visad esantis šalia jos kaip virtuozui 
smuikas futliare ar žokėjui mylimas arklys, čia pažabojamas, čia 
pridengiamas gūnia. Ji patiko Izabelei nė kiek ne mažiau kaip 

pirma, nors vieno užuolaidos kampo niekad nepakeldavo ir nie- 
kad neužsimiršdavo, nelyginant aktorius priešais publiką, tarsi pas- 
merkta pasirodyti tik savo vaidmenyje ir su vaidmens rubais. Kartą 
ji prasitarė esanti iš toli ir priklausanti „senam senam“ pasauliui, 
ir Izabelei niekad neišdilo įspūdis, kad ji yra vaisius skirtingo negu 
jos pačios moralinio ir socialinio klimato, kad užaugo ne po tomis 
pačiomis žvaigždėmis. 

Izabelė spėjo, kad jos kitoks ir moralinis pagrindas. Be abe- 
jonės, civilizuotų žmonių moralė visad turi daug bendro, bet Iza- 
belė jautė, kad madam Mer! vertybių skalė sumaišyta, ar, kaip 
sako parduotuvėse, joms kritusi kaina. Su jaunatvišku pasitikėjimu 
jį manė, jog moralė, skirtinga negu josios, yra žemesnė, ir toks 
įsitikinimas padėdavo jai susekti pavienius žiaurumo blyksnius, pra- 
silenkimus su tiesa kalboje tos moters, kuri atlaidų gerumą buvo 
išaukštinusi ligi meno ir kuriai išdidumas neleido eiti numintais 
apgaulės takais. Jos supratimas apie žmogaus elgesio motyvus ga- 
lėjo būti susidaręs tik kokios smunkančios karalystės dvare, ir tame 
motyvų sąraše buvo netgi tokių dalykų, apie kuriuos mūsų herojė 
nė girdėti nebuvo girdėjusi. Savaime aišku, apie viską dar ji nega- 
lėjo būti girdėjusi, bet, Žinia, pasaulyje esama tokių dalykų, apie 
kuriuos jai geriau ir negirdėti. Sykį ar net porą ji ne juokais išsi- 
gando savo draugės ir buvo taip sukrėsta, jog nenoromis mintyse 
sušuko: „Atleisk jai, Viešpatie, ji manęs visai nesupranta“. Gal ir 
juokinga, bet šis atradimas buvo jai smūgis, pasėjęs nekonkretų liū- 
desį, netgi atmieštą kažkokia bloga nuojauta. Tas išgąstis, aišku, 
greit išsisklaidė, vos švystelėjus neeiliniam madam Merl protui, bet 
pasitikėjimo atoslūgiuose ir potvyniuose jis liko kaip vandens paki- 
limo žymė. Kartą madam Merl iš savo patirties tvirtino, kad drau- 
gystė, jei tik nustoja augti, kaipmat ima silpnėti ir kad tarp „labiau 
patikti“ ir „mažiau patikti“ niekad nesą pusiausvyros. Kitaip sakant, 
pastovus prisirišimas neįmanomas — jis juda į vieną pusę ar į kitą. 
Bet, šiaip ar taip, Izabelė tomis dienomis rado šimtus būdų, kaip 
panaudoti romantiškus savo polinkius, sustiprėjusius kaip niekad. 
Aš kalbu ne apie romantišką nuotaiką, pagavusią ją Žiūrint į pirami- 
des ekskursijos iš Kairo metu ar stovint tarp apdaužytų kolonų 
Akropolyje'*, įsmeigus akis ten, kur rodoma esant Salamio są- 
siaurį'“, nors ir tie įspūdžiai liko stiprūs ir nepamirštami. Kovo 
gale jos parvažiavo iš Egipto ir Graikijos ir vėl apsistojo Romoje. 
Po kelių dienų iš Florencijos atkako Gilbertas Osmondas ir išbuvo 

tris savaites, kasdien neišvengiamai matydamasis su Izabele, nes įi 
gyveno savo draugės madam Mer!l namuose. Į balandžio pabai- 
gą ji parašė poniai Tačit, jog su džiaugsmu priimanti seną jos 
kvietimą, ir išvyko paviešėti į Kresčentini rūmus; madam Merl 
šį sykį liko Romoje. Tetą ji rado vieną, pusbrolis dar buvo Korfo sa- 
loje. Tačiau diena iš dienos jau čia jo laukė, ir Izabelė, nemačiusi 
j0 ištisus metus, buvo nusiteikusi kuo nuoširdžiausiai jį sutikti. 

Tačiau ne apie jį sukosi jos mintys, stovint prie lango, kur mes 
kiek ankstėliau ją palikome, ir ne apie tuos dalykus, kuriuos čia grei- 
tomis apmečiau. Ji nesigręžiojo į praeitį, o kaupėsi artėjančiai va- 
landai. Ji ne be priežasties tikėjosi scenos, o scenų nemėgo. Ir 
neklausė savęs, ką tars svečiui, — į tą klausimą jau seniai atsaky- 
ta. Ką pasakys jis — štai kas rūpėjo. Kad nieko malonaus, nekilo 
abejonių, ir, matyt, nuo to tikrumo buvo apsiniaukęs jos veidas. 
Šiaip Izabelė buvo viena giedra: ji nebenešiojo gedulo ir vaikščiojo 
akindama savo puikumu. Tik jautėsi vyresnė — gerokai vyresnė, 
bet užtat „įgijusi didesnę vertę“ nelyginant koks retas daiktas antik- 
varo kolekcijoje. Šiaip ar taip, jos nežinia nesitęsė be galo, nes 
įėjęs tarnas atnešė ant padėklo vizitinę kortelę. 

— Pakvieskite tą poną,— tarė ji ir, liokajui išėjus, vis tebe. 
žiūrėjo pro langą. Tik įėjusiam žmogui uždarius duris, ji atsi“ 
gręžė. 

Priešais ją stovėjo Kasparas Gudvudas, stovėjo atlaikydamas 
giedrą šaltą jos žvilgsnį, numatuojantį Jį nuo galvos iki kojų, žvilgsnį, 
ne sveikinantį, 0 greičiau sustabdantį. Ar jo branda neatsiliko nuo 
jos, tuoj įsitikinsime, tam kartui tik pasakysiu. jog priekabus jos 
žvilgsnis nerado jokių alinančių laiko pėdsakų. Tiesus, stiprus, at 
kaklus — jo išvaizda nebylojo aiškiai nei apie jaunystę, nei apie 
prabėgusius metus; jame nebuvo naivumo ar silpnumo, nebuvo nei 
gyvenimiškos filosofijos. Jo smakras buvo taip pat valingai atsiki- 
šęs kaip ir anksčiau, bet nuo tokio išbandymo kaip šis turėjo lyg ir 
niūrumo. Gudvudas atrodė kaip po sunkios kelionės, ir iš pat sykio 
nė žodžio nepratarė, lyg negalėdamas atgauti kvapo. Per tą laiką 

Izabelė spėjo pagalvoti: „,Vargšelis, jis pajėgus dideliems darbams, 
ir kaip gaila, kad taip baisiai barsto puikias savo jėgas! Kaip gaila 
taip pat, kad žmogus negali visiems būti geras!“ Ji netgi spėjo 
pasakyti: 

— Kad žinotumėte, kaip aš vyliausi, kad neateisite! 

— Dėl to nė kiek neabejoju.— Ir jis apsidairė, kur atsisėsti. 
Vadinasi, ne tik atėjo, bet ir žada užtrukti. 

— Jūs turbūt labai pavargęs, — tarė Izabelė ir atsisėdo, kaip ji 
manė, kilniaširdiškai jam duodama progą. 

— Ne, aš nė kiek nepavargęs. Ar kada matėte mane pa- 
vargusį? 

— Deja, nemačiau! Kada atvažiavote? 

— Vakar vėlai vakare kažkokiu kaip vėžlys traukiniu, čia vadi- 
namu greituoju. Tų Italijos traukinių greitis kaip laidotuvių pro- 
cesijos Amerikoje. 

— Viskas kaip parinkta — tikriausiai jautėtės tarytum į mano 
laidotuves važiuodamas! — Ir ji prisivertė nusišypsoti, lyg raginda- 
ma šalčiau į viską žiūrėti. Ji buvo apgalvojusi jų santykius iki 
panagių ir aiškiai įsitikinusi, kad jokio žodžio nesulaužė ir nieko 
nenuvylė; o vis dėlto savo svečio baiminosi. Tos baimės netgi gė- 
dijosi, irsiš visos širdies dėkojo Dievui, kad daugiau gėdytis neturėjo 
dėl ko. Kasparas žiūrėjo į ją su prisispyrusiu atkaklumu, su at- 
kaklumu, kuriam taip stigo nors lašo takto, ypač kai tas drumstas 
juodas žvilgsnis ėmė slėgti ją lyg koks sunkus daiktas. 

— Ne, aš ne taip jaučiausi, negaliu apie jus galvoti kaip apie 
mirusią. O, kad galėčiau! — atvirai prisipažino jis. 

— Labai jums ačiū. 

— Man būtų lengviau, jeigu būtumėte mirusi, negu ištekėjusi 
už kito. 

— Koks jūs egoistas! — atrėmė ji su tvirto įsitikinimo įkarš- 
čiu.— Kad pats nelaimingas, tai ir kiti neturi teisės į laimę. 

— Tegu ir egoistas, bet jūsų lūpose tie žodžiai manęs nežei- 
džia. Kad ir ką sakytumėte, dabar man tas pats — tapau nejautrus. 
Žiauriausi jūsų žodžiai man būtų kaip adatėlės bakstelėjimas. Po to, 
ką jūs padarėte, aš viskam likau nejautrus — viskam, išskyrus tai. 
O tai man neišdils visą gyvenimą. 

Ponas Gudvudas išsakė šias atsietas mintis šaltai ir apgalvotai, su 
kategoriška, lėta, amerikietiška intonacija, kuri niekaip nenuspalvino 
šių iš esmės negailestingų teiginių. Tokia intonacija greičiau siutino 

Izabelę. o ne jaudino; gal ir gerai, kad siutino, nes atsirado kas 
tvardyti. Iš tos tvardymosi įtampos, kiek palūkėjusi, ji be jokio ryšio 
paklausė: 

— Kada išvažiavote iš Niujorko? 

Jis atlošė galvą tarsi skaičiuodamas: 

— Prieš septyniolika dienų. 

— Tai gana greit atkeliavote, nors ir lėti traukiniai. 

— Kaip įmanydamas skubėjau. Būčiau prisistatęs prieš penkias 
dienas, jei būčiau nors kokią galimybę turėjęs. 

— Vis vien niekas nebūtų pasikeitę, ponas Gudvudai,— šaltai 
šyptelėjo Izabelė. 

— Jums gal ir ne, bet man — taip. 

„— Nesuprantu, ką būtumėte laimėjęs. 

— Man geriau matyti! 

— Be abejonės. Mano požiūriu, jūs tik save kankinate.— Po 
to, norėdama kitur nukreipti kalbą, ji pasiteiravo, ar jis buvo susi- 
tikęs su Henrieta Stekpoul. Jis žvilgsniu parodė, kad atvyko iš 
Bostono į Florenciją ne pasišnekėti apie Henrietą Stekpoul, bet 
gan tiksliai paaiškino matęs ją prieš išvažiuodamas. 

— Ji buvo pas jus? — neatlyžo Izabelė. 

— Taip, ji lankėsi Bostone ir buvo užsukusi pas mane į įstai- 
gą. Tą dieną, kai gavau jūsų laišką. 

— Ar jai pasakėte? — su kažkokiu nerimu paklausė Izabelė. 

— O, ne,— tiesiai atsakė Kasparas Gudvudas, — neturėjau jokio 
noro. Ir taip ji greit išgirs; nėra to, ko ji neišgirsių. 

— Aš jai parašysiu, ji atrašys ir mane išbars,— atsakė Izabelė 
su įstanga nusišypsodama. 

O Kasparas liko toks pat be atlėgos rimtas. 

— Manau, ji pati čia tuoj atsiras. 

— Vien tam, kad mane išbarių? 

— Nežinau. Ji lyg nepatenkinta, jog paviršutiniškai pamatė 
Europą. 

— Gerai, kad man pasakėte. Man reikia susitelkti jos atvykimui. 

Ponas Gudvudas nudūrė akis į grindis, paskui jas pakeldamas 
pasidomėjo: 

— Ar ji pažįsta poną Osmondą? 

— Šiek tiek. Jis jai nepatiko. Bet aš, žinoma, teku ne tam, kad 
įsiteikčiau Henrietai.— pridūrė ji. Vargšui Kasparui būtų buvę 
lengviau, jei ji beni būtų kiek stengusis pritarti panelei Srekpoul; 

to jis nepasakė, tik iškart paklausė, kada įvyks vestuvės. Ji tiksliai 
dar negalėjo atsakyti.— Tik tiek žinau, kad greitai. Kol kas dar 
niekam nesakiau, tik jums ir dar vienam žmogui, vienai pono Os- 
mondo draugei. 

— Ar toms jūsų vedyboms draugai nepritaria? — pasiteiravo jis. 

-— Neturiu supratimo. Kaip sakiau, teku ne tam, kad įsiteik- 
čiau draugams. 

Jis toliau be jokios atožvalgos klausinėjo, be jokių šūksmų, be 
jokių komentarų. 

— O kas yra tas ponas Gilbertas Osmondas, ir koks jis? 

— Kas ir koks? Niekas, tik labai geras ir labai garbingas žmo- 
gus. Jis nei biznierius, nei turtuolis ir šiaip niekuo nepasižymi. 

Ji dygėjosi pono Gudvudo klausimais, bet pati sau prisakė, kad 
jai privalu kiek galint jį užganėdinti. Tačiau vargšas Kasparas ne- 
atrodė dideliai užganėdintas, sėdėjo įsitempęs kaip styga, nenuleisda- 
mas nuo jos akių. 

— Iš kur jis yra? Kokio kilimo? 

Dar niekad jai taip nerėžė ausies jo tartis kaip tada. 

— Iš niekur. Didžiąją gyvenimo dalį praleido Italijoje. 

— Laiške rašėte, kad jis amerikietis. Ar ir gimtinės neturi? 

— Turi, bet jau pamiršo. Dar mažas būdamas iš ten išvažiavo. 

— Ir niekad nebuvo sugrįžęs? 

— O ko jis būtų turėjęs grįžti? — paklausė ji, karingai užsi- 
plieksdama.— Jis neturi jokios profesijos. 

— Savo malonumo dėlei galėjo grįžti. Jam Jungtinės Valsti- 
jos ne prie širdies? 

— Jis jų nepažįsta. Be to, yra labai ramus, labai kuklus — 
jam užtenka Italijos. 

— Italijos ir jūsų, — tarė ponas Gudvudas su gūdžiu paprastu- 
mu, be jokios pastangos krėsti sąmojį. — O ką jis yra padaręs? — 
umai pridėjo. 

— Kad aš už jo tekėčiau? Ničnieko,— atsakė Izabelė: jos kan- 
trybė darėsi atšiauresnė.— Jei jis būtų didelius darbus nuveikęs. 
gal būtumėte man atlaidesnis? Traukitės nuo manęs, ponas Gudvu- 
dai. Aš teku už grynos menkystės. Nesistenkite juo domėtis. Vel- 
tui darbas. 

— Turite galvoje, jog nesugebėsiu jo įvertinti. Jūs gi anaip- 
tol nemanote, kad jis menkystė. Jums jis prakilnus, didis, nors nie- 
kas kitas apie jį taip nemano. 


X XXII skyrius 298 


Izabelės veiduose raudonis patamsėjo; ji pajuto, jog pašneko- 
vas tikrai įžvalgus, ir tai buvo įrodymas, kad aistra padaro žmogų 
jautrų, nors tokiu ji niekad jo nelaikė. 

— Kodėl jūs vis grįžtate prie to, ką kiti mano? Aš negaliu su 
jumis kalbėtis apie Osmondą. 

— Taip, tiesa, — protingai pritarė Kasparas. Jis sėdėjo sukausty- 
tas bejėgiškumo, lyg ne vien apie Osmondą, bet ir šiaip jiedu nebe- 
būtų turėję šnekos. 

— Matote, kaip mažai telaimėjote,— pratrūko ji,— kaip ma- 
žai aš jums galiu suteikti paguodos ar ramybės! 

— Aš daug ir nesitikėjau. 

— Tad nesuprantu, ko važiavote. 

„— Važiavau, kad dar kartą jus pamatyčiau — nors ir šitokią. 

— Aš tai labai vertinu, bet jei būtumėte palūkėjęs, anksčiau 
ar vėliau mudu vis vien būtume susitikę, ir tas susitikimas abiems 
būtų buvęs malonesnis negu dabar. 

— Palūkėjęs, kol ištekėsite? To aš ir nenorėjau. Tuomet būtu- 
mėte kitokia. 

— Nelabai. Aš liksiu jūsų gera draugė. Pamatysite. 

— Nuo to man tik blogiau,— niūriai atsakė ponas Gudvudas. 

— Ak, jūs neperkalbamas! Negi aš turiu duoti žodį nekęsti jūsų 
vien todėl, kad manęs atsižadėtumėte. 

— Man būtų tas pats! 

Izabelė atsistojo su tramdomu nekantrumu, nuėjo prie lango 
ir pastovėjo, žiūrėdama pro jį. Kai atsisuko, jos svečias sėdėjo 
kaip sėdėjęs, nė nepakrutėjo. Ji grįžo atgal, sustojo šalia jo, uždė- 
jusi ranką ant savo kėdės atkaltės. 

— Vadinasi, atvažiavote vien manęs pamatyti? Tai jums geriau 
nei man. 

— Norėjau išgirsti jūsų balsą, — tarė jis. 

— Išgirdote, bet jis niekuo jūsų nepradžiugino. 

— O man vis tiek malonu.— Ir sulig tais žodžiais jis atsistojo. 

Kai tos dienos rytą Izabelė gavo žinią, kad jis Florencijoje ir, 
jai leidus, apsilankys, jai buvo skaudu ir nemalonu. Ji suirzo, jai 
sugedo nuotaika, nors jo pasiuntiniu! įdavė raštelį, jog galįs ap- 
silankyti kada tinkamas. Nė kiek ne didesnis džiaugsmas buvo ir 
Jį pamačius; pats jo buvimas buvo pilnas slegiančio prasmingumo. 
Jis įprasmino tokius dalykus, kuriems ji niekad nepritars — teises, 
priekaištus, smerkimą, viltį, kad ji pakeis savo nusistatymą. Tie 

dalykai buvo jo įprasminti, bet išoriškai neparodyti, 17 dabar mūsų 
merginą ta neprilygstama svečio savitvarda nei iš šio, nei iš to ėmė 
siutinti. Nebyli jo kančia ją dilgino; nuo vyriškos jo laikysenos 
jai tankiau plakė širdis. Ji jaudinosi, vis labiau suprasdama, kad 
niršta taip, kaip niršta moterys, kai pačios būna kaltos. O ji niekuo 
neprasikalto, laimė Dievo, jai šito kartėlio netenka nuryti, bet vis 
dėlto dabar geidė, kad jis bent kiek ją smerktų. Jos tikėtasi, kad 
Kasparo vizitas bus trumpas, juk jis vis vien betikslis, visai nede- 
ramas, o štai dabar, kai Kasparas jau rengiasi išeiti, ją pagavo siau- 
bas, kad paliks ją taip, netaręs nė žodžio, kuris duotų galimybę pasi- 
teisinti daugiau negu tada, kai prieš mėnesį jam parašė ir, atsar- 
giai sudaigsčiusi žodžius, pranešė apie savo sužieduotuves. Tačiau 
jeigu ji niekuo neprasikaltusi, tai ko taip nori pasiteisinti? Ar Čia 
ne perdėtas jos kilniadvasiškumas, tas norėjimas, kad ponas Gud- 
vudas užpyktų? Ir jei jis nebūtų valdęsis iš paskutiniųjų, tai dabar 
būtų turėjęs taip padaryti, išgirdęs, kokiu balsu ji ūmai sušuko, tarsi 
kaltindama jį, kad ją apkaltinęs. 

— Aš jūsų neapgavau! Mano rankos laisvos. 

— Taip, žinau, — teištarė Kasparas. 

— Aš jus įspėjau, jog elgsiuosi pagal savo valią. 
Tada sakėte, kad gal niekada netekėsite, ir pasakėte taip, 
JOg aš patikėjau. 

Ji susimąstė. 

— Niekas taip nenustebintas mano sprendimo kaip aš pati. 

— Sakėte, kad jeigu išgirsiu ką apie jūsų sužieduotuves, ne- 
tikėti, — tęsė Kasparas.— Prieš dvidešimt dienų sužinojęs apie jas 
iš jūsų pačios, prisiminiau tuos žodžius. Pamaniau, gal čia esama 
kokios klaidos, iš dalies todėl ir atvykau. 

— Jeigu norite dabar išgirsti iš mano lūpų, galiu pakartoti. 
Čia nėra jokios klaidos. 

— Aš tai supratau, vos įžengęs į kambarį. 

— O kas jums iš to, jei netekėčiau? — paklausė ji su kažko- 
kiu aršumu. 

— Vis geriau negu taip. 

— Kaip sakiau, jūs didelis egoistas. 

— Taip. Geležinis. 

— Net ir geležis kartais sutirpsta. Jei būsite išmintingas, mes vėl 
pasimatysime. 

— O dabar aš neišmintingas? 

— Nežinau, ką ir pasakyti, — tarė ji kažkaip nuolankiai. 

— Aš ilgai jūsų nebetrukdysiu,— pasakė Kasparas. Jis žengė 
durų link, bet vėl stabtelėjo.— Dar ir dėl to atvažiavau, kad pa- 
klausyčiau jūsų pasiaiškinimo, kodėl taip pakeitėte savo nusista- 
tvmą. 

Jos nuolankumo iškart neliko nė lašo. 

— Pasiaiškinimo? Manote, jog privalau aiškintis? 

Jis vėl ilgai į ją žiūrėjo tuo savo nebyliu žvilgsniu. 

— Jūs taip tvirtai tada kalbėjote, kad aš patikėjau. 

— Ir aš. Negi manote, galėčiau paaiškinti, kad ir norėdama? 

— Taip, gal ir ne. Ką gi,— pridėjo jis, — aš laimėjau, ko troš- 
kau. Pamačiau jus. 

— Tarytum tos baisios kelionės — jums vienas niekas, — tarė 
ji, pati suvokdama savo atsakymo menkumą. 

— Jei manote, kad aš taip lengvai išmušamas iš vėžių, nesi- 
baiminkite.— Jis apsisuko šį sykį baigtinai, ir jiedu išsiskyrė be 
žodžių, be rankos paspaudimo. Jau suėmęs durų rankeną dar at- 
sigręžė. 

— Iš Florencijos išvažiuoju rytoj, — pasakė net nevirptelėjusiu 
balsu. 

— Kaip aš džiaugiuosi! — atsakė ji karštai. 

Po penkių minučių ji apsipylė ašaromis. 

Tačiau verkė ji neilgai, ir kai po valandos pranešė naujieną 
tetai, ašaros jau buvo nudžiūvusios. Izabelė buvo tikra, kad žinia 
poniai Tačit nepatiks, bet ne dėl to delsė pasakyti — pirma norėjo 
pasikalbėti su ponu Gudvudu. Kažin kodėl jai atrodė, jog negar- 
binga visiems apie tai apsiskelbti, pirma neišklausius, ką pasakys 
ponas Gudvudas. Jis pasakė mažiau, negu ji tikėjosi, 1r dabar ją 
net ėmė apmaudas, kad tik užvilkino laiką. Bet daugiau nevilkins; 
kai tik ponia Tačit įėjo į svetainę priešpiečių, ji pradėjo: 

— Teta Lidija, aš jums turiu šį tą pasakyti. 

Ponia Tačit krūptelėjo ir pažvelgė į ją kone nuožmiai. 

— Gali nesakyti, ir taip Žinau. 

— Bet iš kur jūs žinote? 

— O iš kur aš žinau, jog langas atdaras? — skersvėjis pat- 
raukia. Tu žadi tekėti už to žmogaus. 

— Už kokio žmogaus? — labai oriai paklausė Izabelė. 

— Už madam Merl draugo — pono Osmondo. 

— Man neaišku, kodėl jūs jį vadinate madam Merl draugu. 
Ar jis tik tuo žinomas? 

— Jei dar nėra jos draugas, tai turėtų juo tapti po to, ką ji 
dėl jo padarė! — šaukte iššaukė ponia Tačit.— Šito iš jos nesiti- 
kėjau, esu apvilta. 

— Jei manote, kad dėl mano sužieduotuvių kuo nors dėta ma- 
dam Merl, labai klystate, — pareiškė Izabelė su kažkokiu aistringu 
šaltumu. 

— O tu manai, kad užteko tavo žavesių, kad tam ponui nerei- 
kėjo botago? Tavo teisybė. Dideli tavo žavesiai, ir jis nebūtų drį- 
sęs nė tokios minties apie tave turėti, jei ji nebūtų pakišusi. Jis 
labai geros nuomonės apie save, bet ne toks žmogus, kad dėtų daug 
pastangų. Madam Merl už jį pasistengė. 

— Jis pats labai daug pastangų padėjo! — sušuko Izabelė, pri- 
siverstinai nusijuokdama. 

Ponia Tačit krestelėjo galvą. 

— Ko gero, šį kartą paplušėjo, jei tau šitaip įsiteikė. 

— Man atrodo, kad ir jums jis įsiteikęs. 

— Buvo vienu metu, todėl ir nirštu ant jo. 

— Tad nirškite ant manęs, o ne ant jo. 

— O ant tavęs aš be perstojo nirštu, bet nuo šito nė kiek ne 
lengviau. Tai todėl atstūmei lordą Vorbertoną? 

— Prašom prie to nebegrįžti. O kodėl man turėtų nepatikti 
ponas Osmondas, jeigu kitoms patinka? 

— Mar kitos, net kai dėl jo galvas pamesdavo, tekėti už jo 
neužsimanydavo. Nieko iš jo nėra. 

— Vadinasi, ir man nieko nebus, — tarė Izabelė. 

— Ir tu tikiesi būti laiminga? Atmink, jog šitaip dar niekas 
laimės nesusikūrė. 

— Tai aš padarysiu pradžią. O kam žmonės vedasi? 

— Kodėl tu teki, vienas Dievas žino. Žmonės paprastai vedasi, 
kad sueitų į bendrovę — susitvertų namus. Bet jūsų bendrovėje 
įnašas bus tavo vienos. 

— Ar todėl, kad ponas Osmondas neturtingas? Tą norite pasa- 
kyti? — paklausė Izabelė. 

— Jis neturi nei pinigų, nei vardo, nei padėties visuomenėje. 
Aš branginu tokius dalykus ir turiu drąsos apie tai prisipažinti; 
mano manymu, jie labai vertingi. Daugis žmonių yra tokios pat 
nuomonės ir to neslepia. Tik gal nurodo kitas priežastis. 

Izabelė neskubėjo atsakyti. 

— Aš turbūt branginu viską, kas brangu. Aš labai vertinu pi- 
nigus, todėl ir noriu, kad ponas Osmondas šiek tiek jų turėtų. 

— Tai duok jam pinigų, o tekėk už kito. 

— Man jo vardas visai tinka. Ar manasis kuo ypatingas? — 
tolrau kalbėjo mergina. 

„— Tad reikia išmainyti į geresnį. Tiek tų vardų Amerikoje — 
viena kita dešimtis. Ar eini už jo iš labdarybės? 

— Mano pareiga jums apie tai pranešti, teta Lidija, bet aš 
nelaikau savo pareiga jums aiškintis. Netgi jei laikyčiau, nesuge- 
bėčiau. Todėl prašau neužsipulti manęs, nes šioje šnekoje mano 
padėtis nepalanki. Aš negaliu apie tai kalbėti. 

— Aš tavęs neužsipuolu, tik tau atsakau, — turiu bent kiek ta- 
ve paprotinti. Jaučiau, kad tai artėja, bet tylėjau. Aš niekad nesi- 
kišu ne į savo reikalus. 

— Tikrai, ir užtat aš jums labai dėkinga. Jūs buvote labai 
jautri. 

— Ne iš jautrumo, o iš blaivumo,— atsakė ponia Tačit.— O 
su madam Merl aš dar pasikalbėsiu. 

— Nesuprantu, kodėl vis ją čia įterpiate. Ji man labai gera 
draugė. 

— (Galimas daiktas, bet užtat man prasta. 

— Kuo jums nusidėjo? 

— Apgavo mane. Kone prisižadėjo užkirsti kelią jūsų sužieduo- 
tuvėms. 

— Ji negalėjo užkirsti kelio. 

— Nėra to, ko ji negalėtų, todėl man ji ir patikdavo. Nuo 
seno žinojau ją sugebant atlikti bet kokį vaidmenį, bet maniau, 
kad juos atlieka po vieną. Nesupratau, kad vienu kartu gali vai- 
dinti du. 

— Nežinau, kokį ji vaidmenį galėjo jums atlikti, — pertarė Iza- 
belė, — čia judviejų reikalas. Man ji gera, dora ir atsidavusi. 

— Kur nebus atsidavusi, jei tave sumanė ištekinti už savo kan- 

didato. Man sakėsi neišleidžianti tavęs iš akių vien todėl, kad ga- 
lėtų prireikus įsikišti. 

— Ji taip kalbėjo, kad jūs būtumėte patenkinta,— atsakė mer- 
gina ir pati susigriebė nei šiaip, nei taip paaiškinusi. 

— Kad apgaudinėjama būčiau patenkinta? Ji mane gerai pažįsta. 
Labai aš šiandien patenkinta? 

— Man rodos, jūs ne tik šiandien nepatenkinta,— norom neno- 
rom turėjo atsakyti Izabelė.— Bet jei madam Merl žinojo, kad 
viskas išaiškės, tai ką ji nesąžiningumu galėjo laimėti? 

— Kaip matai, laimėjo laiko. Kol aš laukiau, kada ji įsikiš, tu 
kažin kur nužygiavai, o ji tau į koją mušė taktą. 

— Tegul ir taip. Bet pati pripažįstate jautusi, kur aš einu, ir 
jeigu ji būtų sukėlusi paniką, jūs vis vien nebūtumėte bandžiusi 
mane suturėti. 

— Aš ne, bet kas nors kitas būtų. 

— Ką jūs turite galvoje? — paklausė Izabelė, žiūrėdama jai 
tiesiai į akis. 

Ponios Tačit žvalios akutės, visad labai intensyvios, atrėmė žvilgs- 
nį, bet liko neišskaitomos. 

— O Ralfo būtume: paklausiusi? 

— Jei jis būtų šmeižęs poną Osmondą, ne. 

— Tu puikiai žinai, kad Ralfas nešmeižia žmonių. Jis tave 
labai myli. 

— Žinau,— atsakė Izabelė, — ir ypač dabar vertinsiu jo jausmus, 
nes jis supranta, kad aš, ką darydama, darau rimtai. 

— Jis nesitikėjo, jog tu tokį dalyką iškrėsi. Aš jam sakiau, kad 
iš tavęs galima šito tikėtis, 0 jis užginčijo. 

— Jis ginčijosi, kad tik pasiginčyti,— nusišypsojo mergina.— 
Jo nekaltinate jus apgavus, o kodėl kaltinate madam Merl? 

— Jis nesižadėjo tam užkirsiąs kelią. 

— Kaip gerai! — smagiai sušuko Izabelė.— Labai norėčiau, — 
dar pridūrė ji,— kad jūs pirmoji jam pasakytumėte apie mano 
sužieduotuves, kai atvyks. 

— O kaipgi kitaip, — tarė ponia Tačit.— Su tavim apie tai 
baigta kalba, bet tiesiai tau sakau, kad su kitais apie tai dar pakal- 
bėsiu. 

— Elkitės kaip tinkama. Tik man atrodo, kad geriau, kai ši 
žinia pasklis iš jūsų, o ne iš manęs. 

— Sutinku, taip padoriau! 

Po to teta su dukterėčia nuėjo priešpiečių, per kuriuos ponia 
Tačit, žodžio Žmogus, daugiau neužsiminė apie Gilbertą Osmon- 
dą. Po neilgos tylos ji tik paklausė Izabelės, koks svečias buvo pas ją 
prieš valandą. 

— Mano senas draugas, vienas džentelmenas amerikietis, — at- 
sakė mergina raustančiais skruostais. 

— Žinia, amerikietis. Koks gi kitas džentelmenas, jei ne ameri- 
kietis, eis į svečius dešimtą valandą ryto. 

— Jau buvo pusė vienuoliktos; jis labai skubėjo, šįvakar iš- 
vyksta. 

— (O vakar žmonišku laiku negalėjo apsilankyti? 

— Tik vakar atvažiavo. 

— Tai jis Florencijoje pabus tik vieną parą? — net suriko po- 
nia Tačit.— Jis grynas amerikietis džentelmenas. 

— Taip, tikrai.— sutiko Izabelė, nenorom žavėdamasi tuo, ką 
dėl jos padarė Kasparas Gudvudas. 

Po dviejų dienų parvažiavo Ralfas; nors Izabelė nė kiek ne- 
abejojo, kad ponia Tačit nedelsdama pranešė jam tą didžiąją nau- 
jieną, jis iš pradžių niekuo neišsidavė apie tai žinąs. Pirmiausia, 
aišku, jie kalbėjosi apie jo sveikatą, be to, Izabelė daug klausinėjo 
apie Korfą. Kai jis įėjo į kambarį, ją sukrėtė jo išvaizda; ji buvo 
spėjusi pamiršti, kad jis taip sunkiai serga. Nors tiek prabuvęs Kor- 
fe, Ralfas atrodė labai paliegęs, ir ji negalėjo suprasti, ar jis išties 
pablogėjo, ar tik ji buvo apsipratusi šalia nepagydomo ligonio. 
Vargšui Ralfui amžius tradicinio grožio nepridėjo, ir įgimtas jo 
išorės keistuoliškumas dabar, jau likus visai be sveikatos, nė kiek 
nesumažėjo. Išsekęs, sulysęs, vis dar išraiškingas bei ironiškas jo 
veidas panėšėjo į degantį žibintą, aplopytą popieriais ir laikomą 
neivirtos rankos; retos Žžandenos liūdnai rėmino liesus skruostus, 
kumpa nosis pasidarė dar kuprotesnė. Jis buvo baisiai liesas — 
liesas, ilgas, lyg išnarstytais sąnariais, ir visas atrodė tarsi bet kaip 
sudurstytas nelygiais kampais. Rudas aksomo švarkas buvo jo am- 
žinas drabužis, rankos visą laiką kišenėse. Per didelį fizinį bejė- 
giškumą jis ėjo kliūdamas, klupdamas, vilkdamas kojas. Ko gero, 
ta nelygi eigastis labiau negu bet kas išdavė šmaikštuolio ligonio 
būdą — ligonio, kuriam jo paties negalia buvo tik dar viena proga 
sąmojui krėsti. Gal ta negalia ir lėmė nerimtą jo požiūrį į pasaulį, 
kuriame jis taip ilgai užsibuvo, pats nesuvokdamas kodėl. Izabelė 
pamėgo tą jo negražumą, o nerangumas tapo jai brangus. Jai regė- 

josi, kad per tokį stovį ir pasireiškia jo žavumas, ir pusbrolis darėsi 
dar mielesnis. Ralfas buvo toks žavingas, jog mintis apie jo ligą ligi 
tolei netgi savotiškai ramindavo; jo nesveikata atrodė ne silpnybė, 
o tam tikras dvasinis privalumas: ji išvadavo nuo tarnybinių ir vi- 
suomeninių išgyvenimų ir leido atsidėti pačiam sau. Dėl to jo as- 
menybė buvo pasigėrėtina; jis buvo atsparus paliegėlių susmulkėji- 
mui, ir nors turėjo pripažinti, kad apgailėtinai serga, nebuvo įsi- 
jautęs į ligonio vaidmenį. Taip Izabelė įsivaizdavo savo pusbrolį 
ir tik tada imdavo jo gailėtis, kai susimąstydavo. O kadangi kur bu- 
vus kur nebuvus vis apie tai mąstydavo, tai ir užuojautos jam 
gerokai prisikaupė, tik ji bijojo išeikvoti šį jausmą — dovaną, bran- 
gesnę duodančiam nekaip gaunančiam. Tačiau dabar nereikėjo ypa- 
tingo jautrumo. kad suprastum, jog Ralfo ryšys su gyvenimu jau 
susilpnėjęs. Jis buvo geroji, laisvoji, taurioji dvasia, šviesus protas, 
netemdomas jokio pedantizmo, ir vis dėlto jau mirties paženklintas. 

Jau ne pirmą kartą Izabelė pastebėjo, jog gyvenimas kai kam 
tikrai sunkus, ir net užkaito iš gėdos pagalvojus, koks dabar žada 
jai būti lengvas. Ji iš anksto nusiteikė, kad Ralfas bus nepatenkintas 
jos sužadėtuvėmis, bet, nepaisant savo meilės pusbroliui, neketino 
leisti ką nors pakeisti. Ji net nusiteikė, bent taip manė, nesipik- 
tinti, jei Ralfas nepritars: juk tokia jo teisė — kibti prie bet kokio 
jos žingsnio, renkantis vyrą. Pagal seną klasikinę tradiciją pusbro- 
liai tariasi neapkenčią pusseserių jaunikių lygiai kaip tariasi gar- 
biną jas pačias. Ko ko, o jau kritiškumo Ralfui netrūko; ir nors 
jai, žinia, būtų malonu savo vedybomis įtikti Ralfui labiau negu kam 
kitam, jo požiūriu matuoti savo pasirinkimą būtų beprotybė. O ga- 
liausiai — koks tas jo požiūris? Jo nuomone, jai neva reikėję tekėti 
už lordo Vorbertono, bet taip jis mano vien todėl, kad ji atsakė 
tam puikiam žmogui. O jei būtų davusi sutikimą, Ralfas būtų ką 
kitą užgiedojęs — jis apsigimęs priešgyna. Prie kiekvienų vedybų 
galima prikibti — čia ir vra vedybų esmė, kad jos šaukiasi kritikos. 
Ji ir pati būtų galėjusi sukritikuoti savo santuoką, jei tik tam būtų 
atsidėjusi. Tačiau ji turėjo ir kitų rūpesčių, tai šitą Ralfas tepa- 
silieka sau. Izabelė buvo nusiteikusi būti su juo kuo kantresnė ir 
nuolankesnė. Jis tikrai negalėjo to nepastebėti, todėl tuo keisčiau, 
kad tylėjo. Praėjo trys dienos, o jis vis tylėjo kaip tyiėjęs, ir mūsų 
merginai prailgo laukimas --- tegu kažin kaip tuo bodisi, bet nors 
mandagumui duoklę tegul atiduoda. Mes, geriau pažįstantys Ralfą 
negu jo pusseserė, galim lengvai įsivaizduoti, kad tuoj po sugrįžimo 

į; Kresčentini rūmus jis tiek ir tiek atkentėjo. Motina kaip pasveiki- 
nimą išklojo jam tą didelę naujieną, net labiau atšaldančią negu 
ponios Tačit motiniškas pabučiavimas. Ralfas buvo sukrėstas ir 
pažemintas; jo visi apskaičiavimai pasirodė klaidingi, ir prarasta 
toji, kuri labiausiai jam rūpėjo šiame pasaulyje. Jis šalinėjo po 
namus kaip laivas be vairo tarp uolų arba sėdėjo rūmų sode di- 
deliame pintame krėsle, ištiesęs ilgas kojas, atlošęs galvą ir užsis- 
maukęs ant akių skrybėlę. Jam širdis buvo kaip apšalusi, blogiau 
nė būti negalėjo. Ką jam daryti, ką sakyti? Jei mergina nebe- 
atgaunama, tai ar galima apsimesti patenkintu? Stengtis ją atkalbėti 
leistina tik vienu atveju — jei tiktai atkalbėsi. Stengtis atverti jai 
akis, kad žmogus, kurio meistriškoms vilionėms ji pasidavė, yra 
niekingas bei grėsmingas, priderėtų tik tuomet, jei ji duotųsi pri- 
kalbinama. Antraip jis tik save pasmerktų. Jam buvo vienodai sunku 
tiek nuslėpti savo mintis, tiek ir jas išsakyti; jis negalėjo nei nuo- 
širdžiai pritarti, nei beviltiškai prieštarauti. Ir jis žinojo — ar bent 
nujautė, kad tuo tarpu susižiedavusioji pora kasdien iš naujo prisiekia 
savo ištikimybę. Osmondas retai pasirodydavo Kresčentini rūmuose, 
bet Izabelė susitikdavo su juo kur kitur, nes, paskelbus sužieduo- 
tuves, turėjo tam teisę. Ji mėnesiui nusisamdė karietą, kad nebūtų 
skolinga tetai už suteikiamą galimybę eiti keliu, kurį ponia Tačit 
smerkia, ir rytais važiuodavo į Košiną. Ankstyvą rytmetį šis apleis- 
tas priemiesčio parkas būdavo tuščias, ir mūsų jaunoji dama, nuoša- 
liausiame kampelyje susitikusi su mylimuoju, vaikštinėdavo po pal- 
šą Italijos paunksmę ir klausydavosi lakštingalų. 

Vieną rytą grįžusi iš pasivažinėjimo kokį pusvalandį prieš prieš- 
piečius, Izabelė išlipo iš karietos, bet, užuot pasikėlusi didingais 
laiptais, perkirto kiemą ir pro arką išėjo į sodą. Gražesnės vietos 
tokiu metu širdis negalėjo geisti. Cia tvyrojo vidudienio ramybė, o 
altanos viduje pavėsis atrodė kaip gilioje oloje. Ralfas sėdėjo skaid- 
riame šešėlyje prie Terpsichoros statulos — šokančios nimfos su 
laibais pirštais ir papurusiomis Berninio“ stiliaus klostėmis; Ralfas 
buvo taip suglebęs, jog Izabelė iš pirmo pamanė jį miegant. Jis 

neišgirdo lengvų jos žingsnių žolėje, ir ji jau buvo begrįžtanti, 
bet akimirksnį stabtelėjo ir pasižiūrėjo į jį. Jis tuoj atsimerkė, 
ir ji atsisėdo į tokį pat pintą krėslą kaip jo. Nors nirtaudama kaltino 
pusbrolį abuojumu, ji nebuvo akla ir matė, jog jį slegia kažkokios 
mintys. Bet ji aiškino sau tokį jo atsainumą iš dalies vangumu dėl 
didelio nusilpimo, iš dalies rūpesčiais, susijusiais su paveldėta iš 
tėvo nuosavybe — išdava ekscentriškų jo potvarkių, kurių ponia 
Tačit nepalaikė ir su kuriais dabar nesutinka kiti banko dalininkai. 
Motinos nuomone, užuot grįžęs į Florenciją, jis verčiau būtų nuva- 
žiavęs į Angliją, kurioje nebuvo šimtą metų ir tiek tesirūpino banku 
kiek Patagonija“'. 

— Atsiprašau, kad pabudinau,— tarė Izabelė, — tu atrodai labai 
pavargęs. 

— Aš ir esu pavargęs. Bet nemiegojau. Galvojau apie tave. 

— Ir nuo to pavargai? 

— Be galo. Bergždžias darbas. Eini eini ir nieko neprieini. 

— O ką nori prieiti? — paklausė ji, suskleisdama skėtį. 

— Prieiti tokį tašką, iš kurio galėčiau tinkamai išsakyti savo 
nuomonę apie tavo sužieduotuves. 

— Per daug apie tai negalvok.— lyg tarp kitko tarė ji. 

— Nori pasakyti, kad čia ne mano reikalas? 

— Ligi tam tikros ribos. 

— Tą ribą aš ir noriu sau nustatyti. Tu jau tikriausiai palaike! 
mane nemandagiu. Aš dar tavęs nepasveikinau. 

— Be abejo, man tai krito į akis. Stebėjausi, ko tu tyli. 

— Dėl daugelio priežasčių. Dabar paaiškinsiu,— tarė Ralfas. 
Nusiėmęs skrybėlę, pasidėjo ant žolės ir užsižiūrėjo į merginą. Jis 
atlošė galvą į marmurinį pjedestalą Berninio prieglobstyje, jo ran- 
kos buvo nukarusios, tik plaštakos padėtos ant plataus krėslo atramų. 
Buvo matyti, kad jam nepatogu, nesmagu, jis vis delsė. Izabelė 
tylėjo, paprastai jai būdavo gaila matant sutrikusį Žmogų, bet da- 
bar ji užsispyrė nepalengvinti Ralfui kalbos, nuvainikuosiančios jos 
rimtąjį apsisprendimą. 

— Aš dar neatsitokėjau nuo tokios naujienos. — prabilo jis galų 
gale.— Kas kas, bet kad tu šitaip įkliGtim — nesitikėjau. 

— Nesuprantu, kodėl vadini tai įkliuvimu. 

— Todėl, kad netrukus būsi uždaryta narvelyje. 

— Bet jei man patinka tas narvelis, tau nėra ko jaudintis. 

— Šito aš ir nesuprantu, apie tai vis ir galvoju. 


X XXIV skyrius 308 


— Jeigu tu tiek galvoji, gali įsivaizduoti, kiek galvojau aš. 
Ir esu įsitikinusi, kad gerai darau. 

— Tu turbūt begaliniai pasikeitei. Prieš metus labiausiai bran- 
ginai laisvę. Norėjai pamatyti gyvenimo. 

— Aš ir pamačiau,— atsakė Izabelė.— Ir prisipažįstu: dabar 
man nebeatrodo, kad tai tokios viliojančios erdvės. 

— Ar aš sakau, kad viliojančios? Tik maniau, kad atkreipusi 
į gyvenimą palankų žvilgsnį, panorėsi apžvelgti visą lauką. 

— Įsitikinau, kad tai pernelyg aplama. Reikia išsirinkti vieną 
kampelį ir jį puoselėti. 

— Tokia ir mano nuomonė. Bet rinktis reikia atsidėjus kuo 
geresnį kampelį. Per žiemą skaitant nuostabius tavo laiškus man 
net į galvą neatėjo, kad tu jau renkies. Nė žodžiu apie tai neužsi- 
minei, ir aš praradau budrumą. 

— Nejau apie tokius dalykus galėjau tau rašyti? Be to, atei- 
tis dar nebuvo aiški. Viskas pasidarė neseniai. Beje, o jeigu nebū- 
tum praradęs budrumo, ką būtum daręs? 

— Būčiau taręs „Dar palūkėk“ ** 

— O ko? 

— Na, kad prašviesėtų,— tarė Ralfas su nei šiokia, nei tokia 
šypsena, vėl susikišdamas rankas į kišenes. 

— O kas mane būtų apšvietęs? Tu? 

— Gal ir aš būčiau vieną kitą kibirkštėlę įžiebęs. 

Izabelė paglostė ant kelių pasidėtas pirštinaites. Toks švelnus jos 
judesys išėjo netyčiomis, nes veidas nebuvo taikus. 

— Nekalbėk užuolankomis, Ralfai. Nori pasakyti, kad tau nepa- 
tinka ponas Osmondas, o bijai. 

— „Sužeisti trokštu, bet bijau suduoti?“** Taip, norėčiau jį su- 
žeisti, nesužeisdamas tavęs. Aš ne jo, o tavęs bijau. Jeigu ištekėsi už 
jo, man paskui bus nesmagu tiek prišnekėjus. 

— Jeigu ištekėsiu už jo? Dar turi vilties mane atkalbėti? 

— Tau, aišku, tai labai paikai atrodo? 

— Ne,— neiškart atsakė Izabelė, — man tai labai graudžiai at- 
rodo. 

— Vienas ir tas pats. Aš darausi toks juokingas, kad net tau 
manęs gaila. 

Ji vėl palygino ilgas savo pirštinaites. 

— Aš žinau, kad tu mane labai myli, ir negaliu iš tos meilės 
išsivaduoti. 

— Dėl Dievo — nė nesistenk. Ir visad .tai turėk galvoje. Įsiti- 
kinsi, kad aš iš visos širdies linkiu tau gero. 

— Bet iš visos širdies ir nepasitiki! 

Stojo valandėlė tylos, tarsi šiltas vidudienis sukluso. 

— Tavim aš tikiu, bet nepasitikiu juo! — atsakė Ralfas. 

Ji pakėlė akis ir įdėmiai, susikaupusi pasižiūrėjo. 

— Štai ir pasakei, ką norėjai pasakyti, džiaugiuosi, kad taip trum- 
pai drūtai. Bet pats dėl to kamuosies. 

— Jeigu būsi teisinga,— ne. 

— Aš labai teisinga,— tarė Izabelė.— Aš ant tavęs nepykstu. 
Ar dar reikia geresnio įrodymo? Nežinau, kas man darosi, bet nė kiek 
nepykstu. Kai pradėjai šitą šneką, mane ėmė pyktis, bet praėjo. Gal 
man ir būtų dėl ko pikta, bet ponas Osmondas taip nemanytų. Jis 
nori, kad aš viską žinočiau, todėl man jis ir patinka. Aš žinau, kad 
tu neturi ko laimėti. Aš kaip mergina tau neteikiau jokių vilčių, ir tau 
trokšti, kad netekėčiau, nėra vardan ko. Tu man davei gerą patari- 
mą, ir ne sykį esi davęs. Ne, aš labai rami, aš visad kliaujuosi tavo iš- 
mintimi, — gyrėsi ji savo ramumu, o kalbėjo, vos valdydama jaudi- 
nimąsi. Ji aistringai troško būti teisinga ir palietė Ralfui širdį; jis 
jautėsi lyg pamyluotas žmogaus, kurį įskaudino. Jam kilo noras nu- 
traukti ją, nuraminti; tą akimirką buvo absurdiškai nenuoseklus — 
jau norėjo atšaukti viską, ką buvo pasakęs. Bet Izabelė nedavė jam 
progos įsiterpti; įžvelgusi, kaip jai rodėsi, savo didvyriškumą, ji ir 
toliau norėjo išlaikyti šią gaidą. 

— Matau, turi kažkokią ypatingą mintį, ir man būtų labai įdomu 
ją išklausyti. Esu tikra, kad ji bešališka, nujaučiu. Nors nei šis, nei 
tas diskutuoti dėl tokių dalykų — beje, tiesiai sakau, kad jeigu vilies 
mane atkalbinėti, verčiau nė nepradėk. Manęs atgal nepastūmės: nė 
per plauką, vėlu. Kaip sakei — įkliuvau. Be abejo, tau bus nemalo- 
nu tai prisiminti, bet kankinsies pats vienas. Aš niekad neprikaišiosiu. 

— Kitaip nė nemanau,— tarė Ralfas. — Šitokios tavo santuokos 
nė iš tolo nesitikėjau. 

— O kuo ypatinga šita santuoka? 

— Kad man sunku ir paaiškinti. Mano nuomonė nėra labai api- 
brėžta, bet ji neigiama. Man nė į galvą neatėjo, kad tu išsirinksi tokį 
Žmogų. 

— Jei jau taip, koks ponas Osmondas žmogus? Mano akyse — 
Jis nepriklausomas savitas žmogus,— pareiškė mergina.— Ką gali 
prieš jį pasakyti? Tu nelabai jį ir pažįsti. 

— Taip,— atsakė Ralfas, — aš jį mažai pažįstu ir neslepiu, jog 
neturiu jokių faktų, kurie papunkčiui padėtų įrodyti, kad jis niek- 
šas, tačiau mano tokia nuojauta, kad tu žengi į rimtą pavojų. 

— Kiekvienose vedybose daug rimtų pavojų, ir jis rizikuoja tiek 
pat kiek ir aš. 

— Čia jo reikalas! Jeigu bijo, tegu traukiasi. Dėkočiau Dievui. 

Izabelė atsilošė krėsle, sukryžiavo rankas ir įsistebeilijo į pus- 
brolį. 

— Kad aš tavęs nesuprantu, — ištarė ji šaltai. — Nesumetu, ką 
nori pasakyti. 

— Vyliausi, kad ištekėsi už reikšmingesnio žmogaus. 

Nors, kaip minėjau, jos balsas buvo šaltas, bet po šių žodžių ji 
muraudo kaip ugnis. 

— Kam reikšmingesnis? Man rodosi, gana, kad vyras yra tau 
pačiai reikšmingas! 

Nukaito ir Ralfas, jo padėtis jį glumino. Jis bent išoriškai ją pakei- 
tė: atsitiesė, paskui pasilenkė į priekį, atrėmė delnus į kelius. Akis 
nudelbė į žemę; iš pažiūros atrodė apie kažką labai pagarbiai susi- 
mąstęs. 

— Tuoj pasakysiu, ką turiu omeny,— iškart tarė. 

Jis jaudinosi, karščiavosi, kartą pradėjęs šią kalbą norėjo išsa- 
kyti viską, kas gulėjo ant širdies. Bet išsakyti neužgaudamas. 

Izabelė kiek patvlėjo, paskui prabilo iš didžio. 

— Pagal tai, už ką mes vertiname žmones, ponas Osmondas visus 
pranoksta. Gal ir yra tauresnių sielų, bet man neteko sutikti. Ponas 
Osmondas visų pranašiausias, kiek aš pažįstu; man ganėja ir jo gerumo, 
ir proto, ir įdomumo. Man kur kas svarbiau, kuo jis apdovanotas, 
kas yra, negu ko jam trūksta. 

— Aš kūriau gražius tavo ateities vaizdus, — prabilo Ralfas lyg 
negirdėjęs jos žodžių.— Džiūgavau, rinkdamas tau neeilinę lemtį. 
Joje nieko panašaus negalėjo būti. Taip greit ir taip lengvai tu neturė- 
jai pulti. 

— Sakai — pulti? 

— Toks mano požiūris į tai, kas tau įvyko. Man tu atrodei skra- 
Jojanti padebesiais, iškilusi dangaus skaistybėje virš Žmonių galvų. 
UŪmai kažkas švystelėjo į tave apvytusį rožės pumpurą — sviedinį, 
niekad neturėjusį tavęs pasiekti, ir tu nupuolei žemėn. Man skaudu, — 
tęsė Ralfas be atožvalgos,— man skaudu, lyg pats būčiau parkritęs. 

Sumišimas ir skausmas jo pašnekovės veide pasidarė dar didesnis. 

— Aš nė trupučio nesuprantu tavęs, — pakartojo ji.— Sakai tave 
džiugino graži mano ateitis — čia man ir neaišku. Per daug nedžiū- 
gauk, nes galiu pagalvoti, kad džiūgauji mano kaina. 

Ralfas papurtė galvą. 

— Tu gal ir netiki, kokią gražią lemtį aš tau pranašavau. 

— O ką reikštų tas mano skrajojimas, pakilimas virš visų? — 
neatlyžo ji. — Į tokį aukštį kaip dabar aš dar niekad nebuvau pakilusi. 
Ar yra merginai kas aukštesnio, nei ištekėti už savo pasirinkto žmo- 
gaus? — Vargšė Izabelė jau nuklydo į retoriką. 

— Tavo pasirinkimą aš ir drįstu kritikuoti, mieloji pussesere. 
Sakyčiau, tavo vyras turėtų būti veiklesnis, platesnių mostų, laisves- 
nės natūros.— Pasvyravęs Ralfas pridėjo: — Aš niekaip neįveikiu 
įspūdžio, kad Osmondas yra kažkoks, tarkime, smulkus. — Paskutinį 
žodį jis ištarė nelabai tvirtai, bijojo, kad ji vėl neužsipliekstų. Ir net 
nustebo, kad ji buvo rami ir atrodė kažko susimąsčiusi. 

— Smulkus? — jos lūpose šis žodis nuskambėjo didingai. 

— Jis toks ribotas, savimeilis, tiek reikšmės sau teikia! 

— Jis turi daug savigarbos, ir aš nemanau, kad tai trūkumas, — 
atrėmė Izabelė.— Kas save gerbia, gerbia ir kitus. 

Ralfą trumpam kone nuramino logiškas jos dėstymas. 

— Taip, bet viskas sąlygina; žmogus turi nepamiršti savo santy- 
kio su kitais, su aplinka. Vargu ar tai ponui Osmondui duota. 

— Man labiausiai rūpi jo santykis su manimi. Man jis nuostabus. 

— Jis skonio įsikūnijimas, — tęsė Ralfas, įtempęs protą, kaip nu- 
sakyti pragaištingas Gilberto Osmondo savybes, kad pats nebūtų užsi- 
pultas tirštinant spalvas. Stengėsi apibūdinti jį bešališkai, moksliškai. — 
Jis viską sprendžia, smerkia ar giria grynai pagal skonio matą. 

— Kokia laimė, kad jo toks nepriekaištingas skonis. 

— Tikrai nepriekaištingas, jei išsirinko sau į nuotakas tave. O ar 
tau teko matyti, kas būna, kai toks nepriekaištingas skonis nepaten- 
kinamas? 

— Tikiuosi, kad turėsiu laimės visada patenkinti savo vyro skonį. 

Nuo tokių žodžių Ralfui užvirė kraujas. 

— O, tu tik spyriojies, žemindama save. Tu ne tam skirta, kad 
būtumei tokiu matu matuojama — tavo dalia turi būti geresnė kaip 
popinti bergždžio diletanto jautrumą! 

Izabelė iškart pakilo, iš paskos ir Ralfas, ir taip juodu valandėlę 
stovėjo, susirėmę žvilgsniais, lyg jis būtų jai metęs kokį iššūkį ar 
įžeidimą. 


X XXIV skyrius 312 


— Per toli nuėjai! — kuždom tarė ji. 

— Aš pasakiau viską, kas man slėgė širdį, pasakiau, nes myliu 
tave! 

Izabelė pablyško,— nejaugi ir jis yra tame nelemtame sąraše? 
Ją pagavo noras sulenkti jį: 

— A, vadinasi, tu nesi bešališkas! 

— Aš tave myliu, beviltiškai myliu, — skubiai ištarė Ralfas, su 
pastanga nusišypsodamas, susigriebęs, jog tuo prisipažinimu išsakė 
daugiau negu ketino. 

Izabelė paėjo į šalį ir sustojusi užsižiūrėjo į saulėtą sodo ramybę, 
bet netrukus atsigręžė į jį. 

— Tuomet gal kalbi iš baisios nevilties! Aš nesuprantu tavęs, 
bet tiek to. Aš nesiginčiju — tai būtų neįmanoma, aš tik stengiausi 
tave išklausyti. Esu labai dėkinga už tavo norus man viską išaiškinti, — 
jos balsas jau buvo švelnus, lyg tas pyktis, nuo kurio prieš valandėlę ji 
net pašoko, jau buvo atslūgęs.— Tu labai geras, kad stengiesi mane 
įspėti, jei tau iš tikro baisu, bet aš nepažadu susimąstyti dėl tavo žodžių, 
apsisukusi aš juos pamiršiu. Neprisimink ir tu, savo pareigą atlikai, 
niekas kitas daugiau nepadarytų. Aš nemokėčiau paaiškinti, ką jaučiu, 
kuo tikiu, bet jei ir mokėčiau, nebūčiau linkusi aiškintis. — Ji kiek 
patylėjo, o toliau kalbėjo be nuoseklumo, ir tai pastebėjo net Ralfas, 
nors jis visas įsitempęs sekė, ar ji nors kiek nesusvyravo.— Aš ne- 
perprantu tavo nuomonės apie poną Osmondą ir todėl negaliu apie 
ją spręsti — aš matau jį kitokiomis akimis. Jis nereikšmingas žmogus, 
taip, nereikšmingas, jis tokiam reikšmingumui abejingų abejingiau- 
sias. Jeigu tai turėjai omenyje jį apšaukdamas smulkiu, galvok, kad 
jis smulkus. O aš tokią prigimtį vadinčiau plačia, nieko platesnio 
nežinau. Nesileisiu į ginčus apie žmogų, už kurio išteku,— pakartojo 
Izabelė.— Aš net nežadu pono Osmondo ginti, jis nėra toks silpnas, 
kad būtų reikalingas mano gynybos. Net ir tau pačiam turėtų atrodyti 
keista, kad aš kalbu taip ramiai ir šaltai, lyg jis būtų koks pašalinis. 
Su nieku kitu apie jį nė nekalbėčiau, tik su tavim; 0 po to, kai savo 
žodį tarei, noriu atsakyti galutinai. Meldžiamasis, negi man linkėtumei 
vedybų dėl turto, kaip sakoma, vedybų iš apskaičiavimo? Mano vienas 
siekis — turėti laisvę elgtis pagal savo širdies balsą. Kažkada mano 
buvo kitokie siekiai, bet jie jau išblėso. Ar ne todėl esi nepatenkintas 
ponu Osmondu, kad jis — beturtis. O man jis dėl to ir patinka. Ačiū 
Dievui, aš sočiai turiu pinigų ir už tai niekad taip nesijaučiau dėkinga 
kaip dabar. Būna tokių minučių, kai norėčiau nueiti ir atsiklaupti 

prie tavo tėvo kapo; jis gal ir pats nenujautė, kiek gero padarė, suteik- 
damas man galimybę ištekėti už neturtingo žmogaus, žmogaus, kuris 
savo neturtą pakelia ištvermingai ir oriai. Ponas Osmondas nesiveržė į 
žemiškas gėrybes, niekad dėl jų nešliaužiojo ir nesigrūmė. Jeigu čia 
žmogaus ribotumas, egoizmas — tebūnie taip. Manęs tokie žodžiai 
negąsdina, netgi nepiktina, man tik gaila, kad tu taip klysti. Kitiems 
būtų atleistina, bet tu mane stebini. Kaip tu nematai tikro džentel- 
meno, šviesaus proto? Ponas Osmondas nedaro jokių klaidų. Jis viską 
žino, viską supranta; tai geriausios, švelniausios, tauriausios sielos 
žmogus. Tu kažką įsikalei į galvą. Gaila, bet aš niekuo negaliu padėti, 
nes tai labiau liečia tave negu mane.— Izabelė nutilo ir įbedė į pus- 
brolį akis, iš kurių švietė jausmai, prieštaraujantys uoliam jos santū- 
rumui: piktas apmaudas jose buvo atmieštas įžeisto išdidumo, kam 
reikia teisintis dėl savo išrinktojo, kuris — vienas kilnumas, vienas 
tyrumas. Nors ji nutilo, Ralfas neprasižiojo, nes matė, kad ji dar ne 
viską pasakė. Ji neva kalbėjo iš didžio, įtikinėdama buvo neva abe- 
jinga, o nesitvėrė savyje.— O kokį vyrą man išrinktum? — ūmai 
paklausė ji.— Sakai „skrajoti padebesiais“, „pakilti virš visų“, bet 
jei išteki, privalai nusileisti ant žemės. Kiekvienam mūsų nesvetimi 
žmogiški jausmai ir poreikiai, kiekvieno mūsų krūtinėje plaka širdis, 
mes tuokiamės su tam tikru žmogumi. Tavo motina man niekaip ne- 
gali atleisti, kam nepažadėjau rankos lordui Vorbertonui, ji pasibai- 
sėjusi, kad einu už žmogaus, neturinčio nė vieno iš pavydėtinų ano 
privalumų — nei nuosavybės, nei titulų, nei garbės, nei namų, nei 
žemių, nei aukštos padėties, nei vardo, nei ypatingų brangenybių. 
Man ir patinka, kad ponas Osmondas nieko iš viso to neturi. O yra la- 
bai vienišas, labai išsilavinęs ir labai padorus žmogus, ne stambus sa- 
vininkas. 

Ralfas įdėmiai klausėsi, lyg tie jos žodžiai būtų buvę verti rimto 
apmąstymo, bet iš tiesų galvojo ne apie tai, o bandė apsiprasti su sun- 
kiu įspūdžiu, kad čia vien jos aklas karštas tikėjimas. Ji klydo, bet 
tvirtai tikėjo; apsigaudinėjo, bet buvo gailiai nuosekli. Juk toks jos 
būdas — susikūrusi gražią teoriją apie Gilbertą Osmondą, jį mylėjo 
ne už jo tikrąsias savybes, o už jo trūkumus, išdabintus kaip dorybės. 
Ralfas prisiminė, kaip tikino tėvą norįs suteikti jai galią patenkinti 
vaizduotės polėkius. Jis tokią galią jai davė, 1r mergina ja savaip 
pasinaudojo. Vargšas Ralfas jautėsi palaužias, sugėdintas. Izabelė 
paskutinį sakinį ištarė pusbalsiu, su iškilniu įsitikinimu ir taip iš esmės 
užbaigė jų kalbą, tada apsigręžė ir patraukė atgal į namą. Ralfas ėjo 

greta, jiedu drauge perkirto kiemą ir prisiartino prie didžiųjų laiptų. 
Čia jis pristabdė žingsnį, sustojo ir Izabelė, atsuko į jį veidą, spin- 
dinų akivaizdžiu, kad ir labai nenuosekliu dėkingumu. Jo priešin- 
gumas padėjo jai aiškiau suvokti savo elgesio paskatas. 

— Ar neini kartu pavalgyti? — paklausė ji. 

— Ne, nenoriu, aš neišalkęs. 

— Tau reikia daugiau valgyti, — tarė mergina.— Gyveni vien oru. 

— Taip, kiek tik širdis geidžia; grįžęs į sodą dar pasisotinsiu. 
Palydėjau tave tik va kam. Pernai sakiau, kad jeigu įkliūtum į kokią 
bėdą, aš jausčiausi klaikiai parduotas. Šiai taip aš šiandien ir jau- 
Čiuosi. 

— Manai, kad įkliuvau į bėdą? 

+ — Klaida jau savaime bėda. 

— Tebūnie taip, — tarė Izabelė, — dėl savo bėdų aš tau niekada 
nesiskųsiu! — Ir ji užlipo laiptais aukštyn. 

Ralfas stovėjo, susibrukęs rankas į kišenes, lydėdamas ją žvilgs- 
niu; paskui jį persmelkė aukštom sienom aptverto kiemo vėsa, ėmė pur- 
tyti drebulys, ir jis grįžo į sodą pasisotinti Florencijos saulėkaita. 

Izabelei, rytais vaikštinėjant su mylimuoju Kaškine, nė karto neki- 
lo noras pasakyti, kad Kresčentini rūmuose jis nėra malonėje. Santu- 
riai tetos ir pusbrolio pareikštas nepalankumas jos vestuvėms ypatingo 
įspūdžio jai nepadarė, ji tik nusprendė, kad jie nemėgsta Gilberto 
Osmondo. O kad nemėgsta, ji dėl to neužsigavo, net nesikrimto, tik 
dar kartą įsitikino, kad jos pasirinkimas pagirtinas visais atžvilgiais — 
ji teka ne dėl kitų, o dėl savęs. Daug ką galima padaryti, kad kitiems 
įtiktume, bet vedybos yra savo pačių pasitenkinimui, ir Izabelės pasi- 
tenkinimas buvo juo didesnis dėl pasigėrėtino, puikaus jos jaunikio 
elgesio. Gilbertas Osmondas buvo įsimylėjęs, ir kada kada, bet tomis 
ramiomis, giedromis, ligi vienai įsimintinomis dienomis prieš pat jo 
vilčių išsipildymą mažiausiai buvo vertas Ralfo Tačito kritikos. Iš 
tos kritikos Izabelė įsidėmėjo tik vieną dalyką — meilė atitolina savo 
auką nuo visų, tik ne nuo mylimo asmens. Ji pati juto esanti atsis- 
kyrusi nuo visų artimųjų — nuo abiejų seserų, kurios savo laiške, 

kaip ir derėjo, išreiškė viltį, kad ji būsianti laiminga, ir ne tokį tiesų 
nustebimą, kad ji neišsirinko sau gyvenimo draugu spalvingesnio 
herojaus; nuo Henrietos, kuri, be abejonės, atvyks, nors ir pavėluotai, 
pareikšti savo protesto; nuo lordo Vorbertono, kuris tikrai mokės 
save paguosti, ir nuo Kasparo Gudvudo, kuris, ko gero, nemokės; 
nuo tetos, kurios supratimas apie vedybas buvo toks bejausmis ir lėkš- 
tas, kad Izabelė net neslėpė savo paniekos; ir nuo Ralfo, kurio kalbos 
apie įsivaizduotą didelę jos ateitį buvo užgaidi priedanga jo paties nu- 
sivylimui. Ralfas veikiausiai troško, kad ji niekad netekėtų — štai kur 
teisybė, nes jam buvo smagu stebėti jos, kaip netekėjusios merginos, 
nuotykius. O nusivylęs prisakė piktų žodžių ant to, kuris jos akyse jį 
patį nustelbė; Izabelė su pasitenkinimu tikėjo, kad Ralfas tikrai pyks- 
ta. Jai buvo lengva tuo tikėti, nes antraeiliams dalykams, kaip sakyta, 
emocijų buvo likę tik nuobiros; mintis, kad atiduoti pirmenybę Gil- 
bertui Osmondui reiškė norom nenorom nutraukti visus kitus saitus, 
jai jau buvo kaip aksioma, gal net puošianti jos lemtį. Ji paragavo 
savo pasirinkimo saldybės ir kone su pagarbiu siaubu suvokė, jog ši 
aistringa, pakerėta būsena kitiems yra užgauli ir negailestinga, nors 
meilė nuo seno šlovinama kaip didžiausia dorybė. Bet čia tragiškoji 
laimės dalis: vieno teisė — kitam skriauda. 

Osmondo sėkmės džiaugsmas, kuris, aišku, liepsnote suliepsno- 
j0, dūmų pagal tokią kaitrią ugnį tuo tarpu skleidė mažai. Jo pasiten- 
kinimas niekad nebuvo reiškiamas tiesmukai; jaudinimasis jam, kaip 
ir visiems santūriems žmonėms, buvo savotiška savitvarda. O dėl 
tokios sandaros jis buvo žavingas mylimasis; visą laiką atrodė atsida- 
vęs, nugalėtas. Kaip minėjau, jis niekada neužsimiršdavo, todėl nėpa- 
miršdavo, kad reikia būti dėmesingam, švelniam, rodytis,— iš tiesų 
tą nesunku buvo daryti, — pametusiam galvą, vien jausmo valdomam. 
Jis buvo be galo patenkintas šia jauna dama, neįkainojama madam 
Merl dovana jam. Kas gali būti geriau, kaip gyventi šalia pakylėtos, 
švelniai sustyguotos sielos? Argi tas švelnumas ne tau pačiam atiteks, 
o įtampa — visuomenei, garbinančiai pranokiuosius? Ar gali būti 
palaimingesnis gyvenimo draugės bruožas kaip guvus lakios vaizduo- 
tės protas, sergstintis tave nuo monotonijos ir tartum puošnus nuglu- 
dintas paviršius atspindintis tavo paties mintis? Osmondas nepakęs- 
davo, kai jo mintis atgamindavo paraidžiui — jos atrodydavo tokios 
banalios ir paikos. Daug maloniau, kai tavo mintys atgaivinamos, 
tarsi žodžiams pritaikius muziką. Jis niekad negeidavo bukos žmonos, 
jo savimyla nebuvo tokia šiurkšti, o šios damos protas bus sidabrinė 

lėkštė, ne molinė, lėkštė, į kurią sudėjus nokius vaisius, jie suspindės 
nauju grožiu; taigi pokalbis jam taps savotišku desertu. Jis aptiko, kad 
Izabelės sidabras tųri aukščiausią prabą — barkštelsi į jos vaizduotę 
krumpliu, ir pasigirsta sidabro skambesys. Nors jam niekas nieko ne- 
sakė, jis puikiai suprato, kad jos giminaičiai ne itin džiaugiasi jųdviejų 
santuoka, bet jis nuo pat pradžių žiūrėjo į Izabelę kaip į savarankią, 
nuo nieko nepriklausančią asmenybę, tad ir dėl giminės nusiteiki- 
mo jam nebuvo ko sielvartauti. Tačiau vieną rytą jis ūmai prašneko 
apie tai: 

— Jiems nepatinka, kad pagal turtą mudu nelygūs. Mano, jog 
aš myliu jus dėl pinigų. 

— Kalbate apie mano tetą ir pusbrolį? — paklausė Izabelė.— 
O.iš kur žinote, ką jie mano? 

— Jūs nė karto nepasigyrėte, kad jie patenkinti, o kai andai para- 
šiau poniai Tačit, atsakymo taip ir nesulaukiau. Jeigu jie džiaugtųsi, 
būčiau gavęs kokį ženklą, ir tik tuo, kad aš skurdžius, 0 jūs turtinga, 
galima paaiškinti jų santūrumą. Žinia, kai beturtis veda turtingą mer- 
giną, jis neišvengia apkaltinimo. Na ir tegul sau, man rūpi viena — 
kad jums nekiltų nė menkiausia abejonė. Man nė motais, ką galvoja 
žmonės, iš kurių man nieko nereikia — nė žinoti nenoriu, ką jie ten 
sau mano. Man niekada nerūpėjo jų nuomonė, dievaži, tai ko turėtų 
rūpėti dabar, kai man už viską atlyginta? Neapsimetinėju, kad gai- 
liuosi, kam esate turtinga — aš sužavėtas. Kaip sužavėtas viskuo, kas 
yra jūsų — ar tai dorybė, ar pinigai. Vaikytis pinigų bjauru, bet rasti 
nuostabu. Be to, man regis, aš įrodžiau, kad nesu didelis gobšuolis: 
per savo gyvenimą nesu bandęs užsidirbti nė skatiko, todėl ant 
manęs turi kristi mažesnis įtarimas negu ant tų, kurie pluša ir prakai- 
tą lieja. Tegu jie sau mane įtarinėja — turiu galvoje jūsų gimines, 
jiems gal net ir pridera. Kada nors aš jiems labiau patiksiu, beje, kaip 
ir jums. Šiuo tarpu man svarbiausia neprisikaupti prieš juos tulžies, o 
dėkoti likimui už gyvenimą ir meilę. 

— Jus pamilęs aš pasidariau geresnis, — pasakė jis kažkuria kita 
proga, — protingesnis, sugyvenamesnis — aš nė kiek nesiginu — gied- 
resnis, malonesnis, netgi stipresnis. Anksčiau geidžiau tiek visokių 
dalykų ir pykau, kad jų neturiu. Šaltu protu galvodamas, buvau pa- 
tenkintas, kaip esu jau sakęs, ir džiaugiausi, kad moku apkarpyti savo 
norus. Tačiau buvau irzlus, mane apimdavo liguisti ir bergždi baisaus 
alkio, godulio priepuoliai. Dabar aš užganėdintas, net neišmanau, 
ko dar galėčiau trokšti. Lygiai taip būna žmogui, prieblandoje bandan- 

čiam skaityti knygą, kai staiga užsidega lempa. Įtempęs regėjimą 
skaičiau gyvenimo knygą, bet nieko neradau, kas atlygintų už mano 
uolumą; dabar man šviesu skaityti, ir aš suprantu, kad skaitau nuo- 
stabų apsakymą. Brangioji mano mergaite, man trūksta žodžių, koks 
prieš mus atsiveria gyvenimas, kokia ilga vasaros popietė laukia mūsų. 
Tai antroji Italijos dienos pusė, su aukso ūku, ilgėjančiais šešėliais, 
su tuo dievišku, šviesos, oro, peizažo švelnumu, kurį labai mėgau 
visą gyvenimą ir kurį dabar pamėgote jūs. Garbės žodis, nerandu, 
dėl ko mudu galėtume nesutarti. Turime visko, ko mūsų širdis geidžia, 
jau nekalbant apie tai, kad turime vienas kitą. Turime dovaną žavėtis 
ir dar keletą puikių principų. Mes nekvaili, nešykštūs, nesupančioti 
tamsos ar bukumo varžtų. Jūs — pati jaunystė, o aš — pati branda. 
Dar savo pramogai mes turime vargšę mano dukrelę, pasistengsime ir 
jai sukurti lizdelį. Viskas taip giedra, tikrų itališkų spalvų. 

Jie kūrė gausybę planų ateičiai, drauge pasilikdami nemažai lais- 
vės sau; savaime suprantama, jie nutarė kol kas apsigyventi Italijoje. 
Italijoje jie susipažino, Italija liudininkė, kaip jie vienas kitą pamilo, 
tegul Italija būna ir jų laimės liudininkė. Osmondui ji brangi kaip 
sena pažintis, o Izabelę viliojo kaip nauja, tarsi užtikrinanti, kad jos 
ateitis — tai aukšta grožio suvokimo pakopa. Troškimą kuo daugiau 
aprėpti iš jos širdies dabar buvo išstūmusi nuovoka, jog be asmeninių 
pareigų, sutelkiančių visas jėgas vienam tikslui, gyvenimas yra tuščias. 
Ji buvo prisipažinusi Ralfui, jog per metus, kitus pamatė gyvenimo ir 
jai jau nusibodo... ne, ne gyventi nusibodo, o gyvenimą stebėti. Kur 
dingo jos polėkiai, siekiai, teorijos, toks savarankumo branginimas, 
ankstesnė jos nuostata niekada netekėti? Visa tai paglemžė paprastes- 
nis poreikis, o atsakymas į tą poreikį, nušlavęs aibę klausimų, pasotino 
nesibaigiančius troškimus. Tas poreikis vienu ypu viską supaprastino. 
nusileido iš dangaus kaip žvaigždžių šviesa, ir nebereikėjo jokių pa- 
aiškinimų. Visas paaiškinimas — kad jis jos mylimas, jos vienos, ir kad 
ji jam reikalinga. Ji atsiduos jam su nuolankumu, tekės už jo su pasi- 
didžiavimu, ji ne tik ima, bet ir duoda. 

Kelis sykius Osmondas buvo atsivežęs Penzę į Kaškiną. Per tuos 
metus ji labai nedaug tepaugėjo ir ne ką daugiau subrendo. Toks 
buvo tėvo nusistatymas, kad ji liktų vaikas, šešiolikos metų dar vedžio- 
jamas už rankutės, 0 tėvui prisėdus pasišnekučiuoti su gražiąja dama, 
paliepiamas eiti žaisti. Penzė buvo su trumpute suknele ir ilgu paltu, 
o skrybėlaitė visada jai būdavo per didelė. Greitais žingsneliais ji sma- 

giai bidzendavo ligi alėjos galo ir grįždavo su šypsena, tarsi užsipra- 
šydama pagyrų. Izabelė dosniai jai tų pagyrų žėrė, o tokio dosnumo 
kaip tik ir ilgėjosi prieraiši vaiko širdelė. Izabelė stebėjo jos polinkius, 
tarsi ir pati būtų nuo jų nemažai priklausoma, juk Penzė — tai dalis 
tų paslaugų, kurias jai reikės teikti, dalis jos laukiančios atsakomybės. 
Tėvas dar laikė Penzę tokia vaikiška, jog nepaaiškino, kokie dabar 
santykiai tarp jo ir gražiosios panelės Arčer. 

— Ji nieko nežino, — pasakė jis Izabelei, — nė nenujaučia; mano, 
kad mudu čia susitinkam ir vaikštinėjam kaip geri draugai. Man toks 
jos naivumas žavus, aš ir norėjau, kad ji tokia išaugtų. O ne, aš nesu 
nevykėlis, kaip kad anksčiau maniau; man du dalykai gyvenime pasi- 
sekė: vedu moterį, kurią garbinu, ir išauklėjau dukterį taip, kaip troš- 
kau, — senamadiškai. 

Visame kame jis mėgo „senamadiškumą“; Izabelei ši jo gaida 
skambėjo ramiai, nuoširdžiai, subtiliai. 

— Ar jums pasisekė, ar ne, sužinosite, man regis, tik pasakęs jai 
teisybę, — pertarė Izabelė.— Kažin kaip ją paveiks ši naujiena? Gal 
sukels siaubą, o gal pavydą. 

— Nė kiek nesibaiminu; jūs jai irgi labai patinkate. Noriu ilgė- 
liau nieko neatskleisti ir pažiūrėti, ar jai neateis į galvą, kad mums 
metas susižieduoti, įei dar nesame susižiedavę. 

Izabelei darė įspūdį Osmondo meniškas, galima sakyti, tapybiškas 
požiūris į Penzės naivumą, jai pačiai labiau rūpėjo dorovinė šio klau- 
simo pusė. Ir vis dėlto ji labai apsidžiaugė, kai po kelių dienų jis pasi- 
sakė atvėręs visą tiesą dukteriai, kuri šią žinią sutikusi tokiais žodžiais: 
„O, kokią gražią seserį aš turėsiu!“ Nei nustebo, nei išsigando, nei 
pravirko, kaip jis buvo tikėjęsis. 

— Turbūt ji jau numanė,— tarė Izabelė. 

— Nekalbėkite taip, labai susisieločiau, jei tai būtų tiesa. Maniau, 
jai bus šioks toks smūgis, bet ji taip sutiko šią žinią, jog mano dukters 
nepriekaištingas išauklėjimas man nebekelia jokių abejonių. O toks 
ir buvo mano troškimas. Pati įsitikinsite. Rytoj ji jus pasveikins. 

Tas susitikimas kitą dieną turėjo įvykti grafienės Džemini na- 
muose, kur tėvas buvo Penzę atlydėjęs, žinodamas, jog Izabelė 
turi apsilankyti po pietų su atsakomuoju vizitu, nes grafienė buvo 
nuvažiavusi pas ponią Tačit pasveikinti būsimosios brolienės, bet 
nerado jos namie. Vos Izabelė buvo įvesta į grafienės svetainę, Penzė 
atbėgo pasakyti, kad jos teta tuoj pat ateis. Penzė tą dieną leido pas 
šią damą, kuriai atrodė, kad mergaitei jau metas mokytis buvoti 

visuomenėje. O Izabelė manė, kad ta mergaičiukė galėtų pamokyti 
gražaus elgesio savo giminaitę, ir kuo geriausiai įsitikino neklystanti, 
kol kartu su Penze laukė grafienės. Tėvas prieš metus galiausiai 
rimtai nusprendė dar atiduoti ją į vienuolyną, kad galutinai paruoštų 
aukštuomenės gyvenimui, ir madam Katerina aiškiai tą įvykdė. 

— Tėtė man sakė, kad jūs maloniai sutikote būti jo Žmona, — 
tarė tos garbiosios moters mokinė.— Tai nuostabu! Manau, jūs labai 
tiksite. 

— Tiksiu tau? 

— Man tiksite puikiai, bet aš norėjau pasakyti, kad judu su 
tėte labai tiksite vienas kitam. Judu abu tokie ramus, tokie rimti. 
Jūs gal ir ne tokia rami kaip jis arba net kaip madam Merl, bet už 
daugelį kitų esate gerokai ramesnė. Pavyzdžiui, mano teta jam 
nebūtų pora. Ji nuolat bruzda, nenustygsta, o šiandien ypač, tuoj 
pamatysite. Vienuolyne mus mokė, jog negražu apkalbinėti vyresniuo- 
sius, bet, man rodos, nieko bloga, jei kalbame apie juos palankiai. 
Jūs būsite puiki draugė mano tėčiui. 

— Tikiuosi, ir tau,— ištarė Izabelė. 

— Aš ne šiaip sau pirmiausia apie jį kalbu. Jau sakiau, ką apie 
jus galvoju; jūs man iš pirmo karto patikote. Aš taip jumis Žaviuosi, 
kad man bus didelė laimė nuolat jus matyti. Jūs būsite man pavyzdys, 
aš stengsiuosi visur jus mėgdžioti, tik kaži, ar man išeis. Aš labai 
džiaugiuosi dėl tėčio, jam manęs buvo negana. Bet jei ne jūs, nežinau, 
kas jam būtų įtikęs. Būsite mano pamotė, tik venkime šito Žodžio. 
Sakoma, jog pamotės beširdės, bet aš netikiu, kad jūs imsite mane 
stumdyti ar skriausti. Aš nė kiek nebūgštauju. 

— Mano mieloji Penze.— tarė švelniai Izabelė.— Stengsiuosi, 
kad tu iš manęs patirtum vien gerumą.— Kažkokia miglota nenusa- 
koma nuojauta, kad vieną gražią dieną to labai prireiks, šalčiu 
persmelkė jai širdį. 

— Kaip gerai, tuomet man nėra ko baimintis.— Kaip visada 
jos atsakymas nuskambėjo lyg iš anksto parinktas. Iš to buvo matyti, 
kokia mokykla jos išeita arba kokių bausmių už neįtikimą jos bijoma! 


Ji neklydo, apibūdindama tetą; nė iš tolo nebuvo panašu, kad 
grafienė Džemini būtų suglaudusi sparnus. Rodos, ji plasnote įplasno- 
jo į kambarį ir nelyginant pagal kokį iš seno nusistovėjusį ritualą 
pabučiavo Izabelę į kaktą, paskui į abu skruostus. Nusitempusi viešnią 
į sofą ir žiūrėdama į ją, vis kitaip pakreipusi galvą, ji pasileido šnekėti, 

ir atrodė, kad, sėdėdama su teptuku rankose priešais molbertą, ji 
būtų dėjusi tikslius potėpius grupinės kompozicijos eskize. 

— Jei tikitės iš manęs sveikinimų, prašau man atleisti. Jums, 
beje, mano sveikinimai nerūpi, juk esate tokia protinga, kad visoks 
įprastinis etiketas jums turėtų nerūpėti. O man rūpi — nenoriu čia 
ko nereikia prišnekėti, nebent iš to galėčiau šį tą išlošti. O iš jūsų ką 
išloščiau? Juo labiau kad vis vien manim netikėtumėt. Aš dabar 
nebeperšu savo nuomonės kaip nepirščiau savo darbo popierinių gėlių 
ar kaspinėliais apvedžiotų lempoms gaubtų, nes nemoku jų daryti. 
Mano gaubtai būtinai užsidegtų, o mano rožės kaip ir šnekos būtų 
akivaizdžiai nenatūralios. Aš asmeniškai labai džiaugiuosi, jog tekate 
už Osmondo, bet atvirai sakau, jums nėra ko džiaugtis. Esate reta 
mergina — taip visi apie jus kalba: turtinga paveldėtoja, gražios 
išvaizdos, savita, nebanali, žodžiu, vienas malonumas su tokia susigi- 
miniuoti. Kaip jau žinote, mes — iš geros giminės, Osmondas turbūt 
sakė, o mano mama tikrai buvo nepaprasta, ją visi vadino amerikiečių 
Korina. Tik, mano supratimu, mes pasibaisėtinai nusmukome, gal 
dabar per jus pakilsime. Jaučiu jums didelį pasitikėjimą, labai apie 
daug ką norėčiau su jumis pasikalbėti. Aš niekada nesveikinu merginų 
su vedybomis, manyčiau, derėtų kaip nors patobulinti tuos geležinius 
spąstus. Gal dar Penzės ausims per anksti tai girdėti, nors, antra 
vertus, tam ji pas mane ir atvesta, kad įsiklausytų į aukštosios visuo- 
menės toną. Tegul iš anksto žino, koks siaubas jos laukia. Kai aš 
susiprotėjau, jog brolis apie jus rėžia sparną, norėjau parašyti juins 
ir kuo rimčiausiai patarti, kad jo neklausytumėte. Bet pagalvojau, kad 
išduočiau brolį, o tokių dalykų aš nepakenčiu. Be to, kaip sakiau, aš 
ir pati jumis susižavėjusi, 0 aš vis dėlto esu nepataisoma savanaudė. 
Beje, jūs manęs nė už skatiką negerbsite, ir mes niekada nesuartėsi me. 
Aš norėčiau, bet jūs — ne. Tačiau ateityje mes dar susidraugausime 
labiau, negu jums dabar atrodo. Mano vyras dar apsilankys jūsų 
pasveikinti, nors, gal jau žinote, su Osmondu jis nesigiminiuoja. 
Jis labai mėgsta lankyti gražias moteris, bet dėl jūsų aš nesibaiminu. 
Pirmiausia, man ne galvoj, ką jis veikia. Be to, jis jums niekad nekris 
į akį; jis ne jūsų skonio vyras, ir nors yra kvailas kaip aulas, dar 
tiek susivoks, kad jūs ne jo nosiai. Kada nors, jei turėsite kantrybės, 
aš jums apie jį viską papasakosiu. Kaip manote, ar nevertėtų Penzei 
išeiti į kitą kambarį? Penze, eik į mano buduarą ir paskambink. 

— Leiskite jai pasilikti,— tarė Izabelė.— Kas nedera Penzės 
ausims, verčiau ir man negirdėti. 

Vieną 1876 metų rudens pavakarę jaunas simpatingos išvaizdos 
vyras paskambino į nedidelio buto duris seno Romos namo trečiame 
aukšte. Kai duris atidarė, jis pasiteiravo madam Merl, ir tarnaitė, 
tvarkinga, negraži moteris prancūzės veidu bei kambarinės maniero- 
mis nuvedė jį į mažutėlaitę svetainę ir paklausė, kaip jis malonėtų 
prisistatyti. 

— Ponas Edvardas Rozjė, — atsakė vyriškis ir atsisėdo laukt, kol 
pasirodys šeimininkė. 

Skaitytojas gal dar nepamiršo, kad ponas Rozjė buvo amerikie- 
čių ratelio Paryžiuje puošmena, bet dar verta priminti, kad 
protarpiais jis dingdavo iš Paryžiaus horizonto. Gana daug žiemų 
jis praleisdavo Po, o būdamas pastovių įpročių džentelmenas, gal ir 
toliau metų metais būtų važiavęs į tą puikų kurortą. Tačiau 1876 metų 
vasarą vienas įvykis pakreipė ne tik jo minčių, bet ir įpročių seką. 
Vieną mėnesį jis prabuvo Aukštutiniame Engadine ir tada Sent Mori- 
Ce susipažino su žavia mergaite. Jis iškart ėmė rodyti ypatingą dėmesį 
tai smulkutei būtybei, kuri atrodė visai taip, kaip seniai jo ieškomas 
gerasis namų angelas sargas. Jis niekad nebuvo nutrūktgalvis, niekad 
neišsišokdavo, todėl ją pamilęs susilaikė nuo prisipažinimų meilėje; 
bet jiems išsiskyrus — mergaitė grįžo į Italiją, 0 jos garbintojas 
patraukė į Ženevą, nes buvo pažadėjęs ten prisidėti prie draugų 
būrelio, — jis pajuto, kad jo širdis neištvers, jei daugiau jos nesusitiks. 
Paprasčiausias būdas ją pamatyti — tai nuvykti rudenį į Romą, kur 
panelė Osmond gyveno kartu su tėvu. Ponas Rozjė leidosi į kelią 
ir lapkričio pirmą pasiekė Italijos sostinę. Buvo labai malonu čion 
atkeliauti, tačiau jaunuoliui tam prireikė ir didvyriškų pastangų. 
Lapkrityje Romos oras tiesiog garsi užkratais, ir tokiu metu čia 
atsiradus jam grėsė pavojus. Tačiau sėkmė lydi drąsuolius,— šis 
nuotykių ieškotojas visą mėnesį kasdien gėrė po tris kruopeles chini- 
no ir galėjo nesigailėti dėl savo beatodairiškumo. Laiko jis veltui 
neleido: atsidėjęs ieškojo kokių panelės Osmond trūkumų, bet tuščiai. 
Ji buvo pasigėrėtinai tobula, ligi galo nuglaistyta, tikrų tikriausias 
tobulumo pavyzdys. Jis meilingai užsisvajodavo apie ją, kol galiausiai 
ėmė ją lyginti su Drezdeno porceliano piemenaite. Panelė Osmond, 
pačiame jaunystės skaistume, išties turėjo rokoko atspalvį, ir Rozjė, 
kurio skonį labiausiai šis stilius atitiko, netruko tai pastebėti. Kad 
jis vertino to palyginti lengvabūdiško periodo meną, buvo akivaizdu 

iš to, su kokiu dėmesiu jis apžiūrinėjo madam Merl svetainę, kurioje, 
nors apstatytoje įvairių epochų pavyzdžiais, dominavo du paskuti- 
nieji šimtmečiai. Tuoj pat į vieną akį įsidėjęs monoklį, jis apsidairė 
aplinkui ir tuomet ilgesingai sukuždėjo: „Oho, jos turima puikių 
daiktelių!"* Kambarys buvo nedidelis, pilnas pristatytas baldų, bet į 
akis krito pablukęs šilkas ir begalė statulėlių, kurias vos pasijudinęs 
galėjai apversti. Rozjė atsistojo ir atsargiu žingsniu ėmė vaikštinėti, 
pasilenkdamas čia prie stalų, apkrautų visokiais mažmožiais, čia prie 
pagalvėlių su kunigaikščių herbais. Įėjusi į kambarį madam Meri 
rado jį stovintį priešais židinį, prikišusį nosį prie mezginių, kuriais 
buvo apsiūta damasto staltiesėlė, patiesta ant židinio atbrailos. Jis 
atsargiai kilstelėjo kraštelį, lyg norėdamas pauostyti. 

„— Čia senoviški Venecijos mezginiai, — tarė ji,— gana neblogi. 

— Jie per geri čia gulėti, verčiau juos dėvėtumėte. 

— Girdėjau, kad pas jus Paryžiuje tokioje pačioje vietoje dar 
geresni patiesti. 

— A, bet aš savųjų negaliu dėvėti, — nusišypsojo svečias. 

— O kodėl gi ne! Na, sumaniusi pasipuošti mezginiais, rasčiau 
geresnių. 

Jis vėl atidžiai apžvelgė kambarį. 

— Jūs turite labai gerų daiktų! 

— Taip, bet aš jų nekenčiu. 

— (Gal norite jų atsikratyti? — skubiai paklausė jaunuolis. 

— Ne, gerai, kai turi ko nekęsti, yra kur savo neapykantą 
išlieti. 

— O aš savo daiktus myliu,— sėsdamasis tarė ponas Rozjė, 
paraudęs nuo tokio prisipažinimo.— Bet aš atėjau pas jus pasikalbėti 
ne apie juos ir ne apie jūsų gražumynus.— Patylėjęs jis tęsė švel- 
niau: — Panelė Osmond man brangesnė už visus Europos bibelots*! 

Madam Merl išpūtė akis. 

— Ar atėjote man apie tai pranešti? 

— Atėjau paprašyti patarimo. 

Ji pažvelgė į jį draugiškai prisimerkusi, stambia balta ranka 
glostydama smakrą. 

— Kad įsimylėję vyrai patarimų neklausia. 

— O kodėl ne, jei jiems iškyla sunkumų. Įsimylėjusiems vy- 
rams dažniausiai taip ir būna. Aš žinau, dar anksčiau teko įsimy- 


* Niekniekiai (pranc.). 

lėti. Bet ne taip. kaip šį kartą, tikrai ne taip. Man itin rūpi, ką jūs 
manote apie mano perspektyvas. Bijau, kad ponui Osmondui aš 
esu... na, ne itin vertingas eksponatas. 

— Tai norėtumėte, kad jums tarpininkaučiau? — sukryžiavusi 
dailias rankas paklausė madam Merl, kilstelėjusi į kairę gražios 
burnos kamputį. 

— Jei užtartumėte už mane žodelį, būčiau labai dėkingas. 
Nėra ko drumsti panelei Osmond ramybės, tvirtai neįsitikinus, ar 
jos tėvas duos sutikimą. 

— Jūs galvotas, čia jūsų naudai. Bet gana lengvabūdiškai nu- 
sprendėte, kad aš jus laikau dideliu laimikiu. 

— Jūs man buvote labai gera,— atsakė jaunasis vyras, — todėl 
ir atėjau pas jus. 

— Aš visuomet gera tiems, kurie turi puikių Liudviko XIV daik- 
tų. Šiais laikais tai didelė retenybė, nėra ko nė sakyti, ką galima 
už juos gauti. — Sulig tais žodžiais kairysis madam Merl lūpų 
kamputis kilstelėjo, lyg parodydamas, kad tai juokai. 

Tačiau Rozjė vis tiek žvelgė į ją toks pat susirūpinęs ir įsi- 
tempęs. 

— A, 0 aš maniau, kad aš pats jums patinku. 

— Jūs man labai patinkate, bet, būkite malonus, toliau į tai 
nesigilinkime. Atleiskite, jei kalbėsiu globėjišku tonu, bet. mano 
nuomone, jūs esate puikus jaunas džentelmenas. Taciau noriu ĮS- 
pėti, kad dėl panelės Osmond vedybų aš neturiu balsu. 

— Nesitikėjau. Man pasirodė, kad jūs labai artima su jos šeima, 
maniau, jog turite įtakos. 

Madam Merl susimąstė. 

— O ką jūs vadinate jos šeima? 

— Kaip tai ką? Jos tėvą ir — kaip čia angliškai pavadinti — jos 
belle-mere*. 

— Ponas Osmondas tikrai jai tėvas, bet vargu ar galima jo žmoną 
laikyti jos šeimos nariu. Ponia Osmond nieko bendro su jos ištekinimu 
neturi. 

— Labai gaila,— tarė Rozjė ir atsiduso su Žaviu nuoširdu- 
mu.— Manau, ponia Osmond man būtų palanki. 

— Gali būti, jei vyras nebūtų palankus. 

Jam antakiai pašoko. 


* Pamotė (pranc.). 

— Ar ji būna priešingos nuomonės negu jis? 

— Visame kame. Jų skirtingos pažiūros. 

— Ką gi,— tarė Rozjė,— labai gaila, nors čia ne mano reikalas. 
Ji labai myli Penzę. 

— Taip, Penzę ji labai myli. 

— Ir Penzė prie jos labai prisirišusi. Ji man sakė, kad myli ją 
kaip tikrą motiną. 

— Vis dėlto jūs esate iš širdies pasišnekėjęs su ta vargše mergai- 
te,— tarė madam Merl.— Ir apie savo jausmus prisipažinote? 

— Jokiu būdu!— sušuko Rozjė pakeldamas pirštine aptemptą 
ranką.— Jokiu būdu, kol nežinau, ką jos tėvai galvoja. 

— Ar visados esate toks nuoseklus? Jūsų gražūs principai — lai- 
kotės etiketo taisyklių. 

— Ar tik nesijuokiate iš manęs? — sukuždėjo ponas Rozjė 
atsilošdamas kėdėje ir čiupinėdamasis ūsiukus.— To iš jūsų nesitikė- 
jau. 

Ji ramiai papurtė galvą, kaip žmogus, matuojantis gyvenimą pagal 
savo mastelį. 

— Jūs man neteisingas. Aš manau, kad jūsų elgesys rodo gerą 
skonį, gražiau nė nepasielgsi. Štai ką aš manau. 

— Kam turėčiau ją jaudinti tuščiai? Per daug ją myliu, — tarė 
Nedas Rozjė. 

— Šiaip ar taip, gerai, kad man pasisakėte,— toliau kalbėjo 
madam Merl.— Kol kas pasikliaukite manimi, gal aš jums ir galėsiu 
padėti. 

— Mar kaip gerai, kad pas jus atėjau!— sušuko jos svečias 
iškart nušvitęs. 

— Labai protingai pasielgėte,— atsakė madam Merl šalčiau.— 
Sakydama, jog galėčiau padėti, turiu galvoje tą sąlygą, jei iš tiesų 
esate tinkama pora. Tad pasvarstykime. 

— Žinokit, aš esu labai doras žmogus, — kuo rimčiausiai ėmė 
aiškintis Rozjė.— Nesakau, jog be trūkumų, bet ydų tikrai neturiu. 

— Tai tik neigiamų pusių neturėjimas, be to, neaišku, kas 
ką vadina ydomis. O teigiamos? Kokiomis dorybėmis pasižymite? 
Ką dar turite, neskaitant ispaniškų mezginių ir Drezdeno puo- 
dukų? 

— Ganėtinai turiu ir pajamų — apie keturiasdešimt tūkstančių 
frankų per metus. Su mano sugebėjimu apdairiai tvarkytis iš tokių 
pajamų galėtume gražiai gyventi. 

— Gražiai — nelabai, bet šiaip taip galima. Ir tai priklauso nuo 
to, kur gyvensite. 

— Tarkime, Paryžiuje. Bent aš rinkčiausi Paryžių. 

Madam Merl kairysis burnos kamputis vėl kilsterėjo. 

— Ten daug nepasipfikuotumėte, nebent imtumėte vaišinti iš tų 
puodukų, bet jie tada greit sudužtų. 

— O kam mums puikuotis? Užtektų, kad aplink panelę Osmond 
būtų viskas gražu. Tokiai gražiai mergaitei kaip ji ir visai pigus 
faience* nepakenktų. Ir ji neturėtų nieko kito vilkėti, tik musliną, 
be jokių raštų, — mąsliai kalbėjo Rozjė. 

— Net ir raštų neleistumėte? Beje, ji būtų dėkinga už tokias 
mintis. 

— Patikėkite, jos teisingos; esu tikras, kad ji pritartų, ji labai 
supratinga, todėl ją ir myliu. 

— Ji labai gera mergaitė, be galo tvarkinga, be to, gražiai išauk- 
lėta. Bet tėvas, kiek man žinoma, jai nieko negali duoti. 

Rozjė nė kiek nesusvyravo. 

— Aš to visai nė nenoriu. Bet, tarp kitko, galiu įterpti, kad jis 
gyvena kaip turtuolis. 

— Pinigai žmonos; ji atsinešė didelį kraitį. 

— Bet ponia Osmond labai myli savo podukrą, gal jos ir nenus- 
kriaustų. 

— Nors ligi ausų įsimylėjęs, bet galva dirba!— sušuko nusijuok- 
dama madam Merl. 

— Aš labai vertinu dot**. Galiu be jo apsieiti, bet vertinti vertinu. 

— Ponia Osmond,— tarė madam Merl,— greičiausiai norės 
pinigus palaikyti saviems vaikams. 

— Saviems vaikams? Juk ji neturi vaikų. 

— Dar gali turėti. Turėjo berniuką, kuris, vargšelis, šešių mėne- 
sių mirė prieš porą metų. Gali ir daugiau turėt. 

— Labai jai linkėčiau, kad tik ji būtų laiminga. Ji puiki moteris. 

Madam Merl ne iš karto prabilo. 

— O, apie ją galima ilgai šnekėti. Vadinkime ją puikia, jei 


*Fajansas (pranc.). 
** Kraitis (pranc.). 

norite. Tebūnie puiki! Bet mes dar neišsiaiškinome, kad jūs tikrai 
esate parti*. Neturėjimas ydų dar nėra pajamų šaltinis. 

— Atleiskite, bet gali būti, — atsakė įžvalgiai Rozjė. 

— Kokia būsite graudi pora, jei gyvensite iš savo naivumo! 

— Jūs turbūt nepakankamai mane įvertinate. 

— Nesate toks naivus? Rimtai kalbant, keturiasdešimt tūkstančių 
per metus ir geras būdas — derinys, apie kurį verta pamąstyti. Nesa- 
kau, kad tokį pasiūlymą reikia sutikti išskėstomis rankomis, bet gali 
būti ir blogesnių. Ponas Osmondas, ko gero, tikisi šio to geriau. 

— Jis gal ir tikisi, o ko geriau galėtų tikėtis jo duktė, negu 
ištekėti už mylimo vyro? Mat ji mane myli, — karštai pridėjo Rozjė. 

— Taip, žinau. 

„— 0,— sušuko jaunasis vyras, — štai kaip gerai, jog pas jus atėjau! 

— Tik nežinau, iš kur jūs žinote, jei jos nepaklausėte,— kalbėjo 
toliau madam Merl. 

— Tokiais atvejais be žodžių aišku; kaip sakote, mes naivi pora. 
O iš kur jūs sužinojote? 

— Aš, nebūdama naivi? Per savo gudrumą. Pasikliaukite manimi, 
ir aš jums viską sužinosiu. 

Rozjė pakilo ir stovėjo, glostydamas skrybėlę. 

— Jūs labai abejingai kalbate. Ne tik sužinokite, bet ir pakreipki- 
te reikiama linkme. 

— Stengsiuosi kaip galėdama. Kuo palankiau nušviesiu jūsų 
privalumus. 

— Labai jums ačiū. Per tą laiką aš žodelį tarsiu poniai Osmond. 

— Gardez-vous-en bien'** — pakilo ir madam Merl.— Jos čia 
nepainiokite, nes viską galite sugadinti. 

Rozjė įsispoksojo į savo skrybėlę; mąstė, ar šeimininkė vis dėlto 
tas žmogus, į kurį jam reikėjo kreiptis. 

— Aš nelabai jus suprantu. Aš senas ponios Osmond draugas, 
todėl manau, ji linkės, kad man pasisektų. 

— Jums niekas netrukdo būti senu draugu, kuo ji daugiau turės 
senų draugų, tuo geriau, nes su naujais ne su visais suteikia. Bet 
kol kas neprašykite, kad ji užstotų jus. Nežinia, gal jos vyras lai- 
Kkysis kitokios pozicijos, todėl kaip žmogus, linkintis jai gero, patarčiau 
nedauginti tarp jų nesutarimų. 


* Gera partija (pranc.). 
+ Susilaikykite nuo to! (Pranc.) 

Vargšo Rozjė veide šmėkštelėjo panika; piršimasis panelei Osmond 
pasirodė kebli byla ir nesiklostė taip sklandžiai, kaip jam būtų patikę. 
Bet jam padėjo nepaprastai blaivus protas, lyg ir nematomas, spren- 
džiant iš paviršiaus, kurį galėtum palyginti su labai saugomu rūpes- 
tingo šeimininko servizu. 

— Kažin, ar man privalu labai paisyti pono Osmondo! — sušu- 
ko jis. 

— Gal ir ne, bet pagalvokite apie ją. Sakotės esąs jos senas 
draugas. Negi norėtumėte, kad per jus ji kentėtų? 

— Nieku gyvu. 

— Tuomet būkite labai atsargus, neveikite pats, kol aš neapsi- 
žvalgysiu. 

— Neveikti, meldžiamoji? Atminkite, kad aš myliu. 

— Nieko, neperdegsite! Kam pas mane ėjote, jei neatsižvelgiate 
į mano patarimus? 

— Jūs labai gera, aš klausysiu jūsų, — pažadėjo jaunasis vy- 
ras.— Tik manding ponas Osmondas labai kietas, — užbaigė nuolankiu 
balsu, žengdamas prie durų. 

Madam Merl susijuokė. 

— Tai seniai žinoma. Bet jo žmona irgi ne iš pėsčiųjų. 

— O, ji puiki moteris! — pakartojo Rozjė atsisveikindamas. 

Jis nusprendė, kad jo elgesys, ir šiaip pavyzdinis, turi nežeminti 
pretendento į panelės Osmond ranką, bet nemanė sulaužysiąs duotą 
poniai Merl pažadą, jei vieną kitą sykį, kad ūpas nenupultų, apsilan- 
kys savo išrinktosios namuose. Jis nuolat susimąstydavo apie 
patarėjos žodžius ir kritusį į akis jos atsargumą. Jis nuėjo pas ją, kaip 
Paryžiuje sakoma, de confiance*, bet gal ir išsišoko. Jam sunku 
būtų buvę laikyti save neatsargiu — tokį kaltinimą jis retai kada 
pelnydavo; bet, antra vertus, jis pažįsta madam Merl tik vieną mėnesį, 
tad nors laiko ją simpatinga moterimi, gerai pagalvojus, dar nereiš- 
kia, jog ji entuziastingai stums Penzę Osmond į jo glėbį, tegu ir 
labai grakščiai išskėstą. Ji tikrai parodė jam prielankumą ir yra 
gerbiama Penzės šeimoje, kur atrodo labai sava, bet ne familiari 
(Rozjė ne kartą stebėjosi, kaip ji taip sugeba). Tačiau gal jis perdėjo 
jos privalumus? Ir kodėl ji turėtų dėl jo stengtis? Žavi moteris visiems 
žavi, ir Rozjė pasijuto paskutinis kvailys, kad kreipėsi į ją pamanęs. 
jog ji išskiria jį iš kitų tarpo. Labai galimas daiktas — nors ji dėjosi 


* Su pasitikėjimu (pranc.). 

tik juokaujanti, kad jai terūpi vien jo bibelots. Ar tik jai nešovė į 
galvą, kad jis galįs jai pasiūlyti vieną kitą savo kolekcijos perlą? 
Tegu tik ji padėtų jam vesti panelę Osmond, jis visą savo muziejų 
jai padovanotų. Stačiai šito pasakyti nebuvo kaip, atrodytų pernelyg 
vertelgiškas kyšis. Bet būtų ne pro šalį, jei ji turėtų vilties. 

Su tokiomis mintimis jis vėl nuėjo pas ponią Osmond, o kadangi 
buvo ponios Osmond „vakaras“ — ketvirtadieniais ji priiminėdavo 
svečius, tai turėjo atrodyti, kad jis apsilankė vien iš mandagumo. 
Gerai nuseikėtos pono Rozjė meilės objektas gyveno dideliame name 
pačiame Romos centre; niūrus masyvus pastatas išėjo į saulėtą 
piazetta* netoli Farnesių rūmų"'. Penzė irgi gyveno rūmuose, rūmuo- 
se pagal romietišką mastelį, bet vargšui įsibaiminusiam Rozjė jie 
atrodė kaip kalėjimas. Jis palaikė blogu ženklu, kad mergina, kurią 
nori vesti, nors nesitiki, ar įstengs palenkti išrankų jos tėvą, gyvena 
įmūryta namų tvirtovėje, pilyje rūsčiu romėnišku pavadinimu, atsi- 
duodančiu istoriniais žygiais, nusikaltimais, klasta ir smurtu, 
paminėtoje Marėjuje ir lankomoje turistų, kurie, paviršutiniškai ją 
apžvelgę, likdavo nusivylę ir prislėgti, pilyje, kur piano nobile** buvo 
Karavadžo“' freskos, o eilė suluošintų skulptūrų ir dulkinų urnų 
puošė plačią tauriais skliautais lodžiją, išeinančią į drėgną kiemą su 
fontanu, trykštančiu iš apsamanojusios nišos. Jei Rozjė galvoje nebūu- 
tų buvęs toks rūpestis, jis būtų teisingiau įvertinęs Rokanero rūmus 
ir būtų buvęs pagautas tų pačių jausmų kaip ir ponia Osmond, 
kartą jam pasisakiusi, jog jiedu su vyru, kai nutarė apsigyventi Ro- 
moje, išsirinko šitą būstą iš meilės vietiniam koloritui. Vietinio ko- 
lorito tikrai čia nestigo, tad nors Rozjė menkiau teišmanė apie 
architektūrą kaip apie Limožo emalius, jam irgi buvo akivaizdi 
langų proporcijų ir netgi karnizų detalių didybė. Tik jį persekiojo 
mintis, kad senais vaizdingais laikais tokiuose pastatuose laikydavo 
jaunas merginas, atskirtas nuo mylimųjų, ir, grasindami uždarymu į 
vienuolyną, priversdavo sueiti į nedoras santuokas. Tačiau vieną 
dalyką jis visada įvertindavo, atsidūręs šiltuose turtingai apstatytuose 
ponios Osmond svečių kambariuose trečiame aukšte. Jis pripažino, 
jog šeimininkai išmano apie „gerą daiktą“. Tai daugiau liudijo pa- 
ties Osmondo skonį, 0 ne jos — taip ji pasakė, jam pirmą kartą 
apsilankius jų namuose, kai penkiolika minučių tyliai pasvarstęs, ar 


* Aikštelė (ital.). 
*+*+ Beletažas (ital.). 

jų prancūziškoji kolekcija ne geresnė negu jo Paryžiuje, sau tarė, 
jog daug geresnė, ir kaip tikras džentelmenas, nuslopinęs pavydą, 
išreiškė šeimininkei nuoširdų susižavėjimą jos lobiais. Iš ponios Os- 
mond sužinojo, kad vyras jau turėjo didelę kolekciją prieš vestu- 
ves, tad nors ji per pastaruosius trejus metus dar papildyta gražiais 
radiniais, žymioji kolekcijos dalis buvo vyro įsigyta tais laikais, kai 
dar jis nesinaudojo jos patarimais. Šią informaciją Rozjė savaip 
išsiaiškino. Žodį „patarimai“ jis pakeitė žodžiu „pinigai“, o tą aplin- 
kybę, kad Gilbertas Osmondas didžiuosius laimikius įgijo nepini- 
gingu laikotarpiu, palaikė patvirtinimu savo puoselėjamos teorijos, 
kad jei kolekcionierius kantrus, tai nebūtinai turi būti turtingas. 
Kantrybė kolekcionieriui svarbiau negu pinigai. Paprastai, lankyda- 
masis čia ketvirtadieniais, Rozjė pirmiausia dėmesį skirdavo salo- 
no sienoms: trys ar keturi daiktai ant jų traukė ilgesingą jo žvilgsnį. 
Tačiau po pašnekesio su madam Merl jis įsisąmonino, kad jo padė- 
tis nepaprastai rimta, ir dabar, vos įėjęs, akimis taip uoliai ieškojo 
namų šeimininko dukters, kaip būtų leistina džentelmenui, kurio 
šypsena, vos peržengus slenkstį, rodo čia tikintis kuo geriausios 
kloties. 

Pirmame kambaryje, dideliame su skliautinėmis lubomis ir senu 
raudonu damastu aptrauktomis sienomis, Penzės nebuvo; šičia ponia 
Osmond visada priiminėdavo svečius, bet šįvakar įprastinėje vietoje 
ji nesėdėjo; artimesnis draugų ratelis buvo susirinkęs prie židinio. 
Čia mirgėjo prislopinta pasklida šviesa, čia buvo sustatyti stambiausi 
kolekcijos daiktai, ir kaip paprastai kvepėjo gėlėmis. Penzė šį kartą 
veikiausiai buvo kitoje iš susijungiančių svetainių — jaunimo prieglo- 
bstyje, kur buvo geriama arbata. Osmondas stovėjo nugara į židinį, 
susidėjęs užpakalyje rankas ir, pakėlęs koją, šildėsi padą. Keletas svečių 
šnekučiavosi netoli jo, bet jis pokalbyje nedalyvavo, ir jo akių išraiška, 
kaip būdavo gana dažnai, rodė jį užsižiūrėjus į vertesnius dalykus 
negu šiuo metu į jo akiplotį įsibrovę veidai. Apie Rozjė atvykimą 
niekas nepranešė, ir šeimininkas neatkreipė į jį dėmesio, bet jau- 
nasis vyriškis, nors buvo nusiteikęs pasimatyti su žmona, 0 ne su vyru, 

iš didelio pedantiškumo priėjo su juo pasisveikinti. Osmondas, ne- 
keisdamas pozos, atkišo kairiąją ranką. 

— Labas. Žmona: čia-kažkur. 

— Nesirūpinkite, susirasiu,— žvaliai atsakė Rozjė. 

Osmondas  numatavo jį akimis, dar niekas gyvenime nebuvo 
taip jo matavęs. „Madam Merl jam viską pasakė, ir jis nepatenkin- 
tas“, — pamanė sau Rozjė. Jis tikėjosi rasti ir madam Merl, bet čia 
aplink jos nebuvo matyti, gal ji buvo kuriame kitame kambaryje, 
o gal ateis vėliau. Gilbertui Osmondui jis niekad nejautė ypatingos 
simpatijos, laikė jį pasipūtėliu. Tačiau Rozjė nebuvo labai įžeidus, 
o mandagumo taisyklių visados paisydavo. Apsidairęs jis nusišypsojo, 
nė kiek šeimininko neparemiamas, ir po valandėlės tarė: 

*— Šiandien mačiau puikų Kapo-di-Monte“". 

Osmondas kiek patylėjo, o paskui šildydamasis padą atsi- 
gręžė: 

— Kapo-di-Monte aš nė veltui neimčiau. 

— Tikiuosi, nenustojote domėjęsis? 

— Senais puodais ir lėkštėmis? Taip, nustojau. 

Akimirką Rozjė pamiršo, kokia kebli jo padėtis. 

— (Gal žadate su kokiu daikteliu atsisveikinti? 

— Ne, su niekuo nežadu atsisveikinti, ponas Rozjė,— tarė 
Osmondas, žiūrėdamas svečiui tiesiai į akis. 

— Ak, norite turėti, ką jau turite, bet daugiau nieko ne- 
pridėti, — žvaliai apibendrino Rozjė. 

— Labai teisingai. Turiu viską, ko noriu, ir daugiau man nieko 
nereikia. 

Vargšas Rozjė pasijuto raustantis; jį pakirto nepasitikėjimas 
savimi. 

— O man reikia! — sumurmėjo jis nusigręždamas ir suprato, 
kad šių žodžių jau niekas neišgirdo. Jis pasuko į gretimą kambarį 
ir susitiko ponią Osmond, išeinančią iš gilaus tarpdurio. Juodo ak- 
somo suknele ji atrodė kilni ir puiki, ir, kaip kad buvo sakęs, spin- 
duliavo švelnumu. Mums žinoma, kokia Rozjė nuomonė apie ją ir 
kokiais žodžiais jis išreiškė madam Merl savo susižavėjimą ja. Kaip 
ir mieląją mažąją jos podukrą, iš dalies ponią Osmond jis vertino 
esteto akimi, instinktyviai atskirdamas pelus nuo grūdų, o kartu kaip 
žmogus, turintis potraukį nesukataloguotoms vertybėms, tai slaptingai 
skleidžiamai „šviesai“, kurios neįgyjama ir neprarandama ir kurią, 
nepaisant savo aistros dužiam menui, jis dar mokėjo atpažinti. Tokį 

skonį ponia Osmond šiuo metu galėjo visiškai patenkinti. Prabėgę 
metai ją tik praturtino; jos jaunystės žiedai nebuvo nuvytę, o tik ra- 
miau laikėsi ant stiebo. Ji nebeturėjo to staigaus veržiumo, kuris 
jos vyrui buvo ne itin priimtinas — dabar ji atrodė išmokusi laukti. 
Taip ar anaip, bet kai ji sustojo paauksuotos staktos įrėminta, jau- 
najam Rozjė pasirodė, kad tai gyvas kilmingos damos paveikslas. 

— Matote, koks aš pastovus, — prakalbino jis. — Kas gi kitas būtų, 
jei ne aš? 

— Taip, aš jus pažįstu seniau negu visus kitus čia esančius. 
Tačiau nesileiskime į švelnius prisiminimus. Aš noriu jus pristatyti 
vienai jaunai damai. 

— O, meldžiamoji. kokiai jaunai damai? — Rozjė jautėsi be 
galo jai dėkingas, nors ne tam čion atėjo. 

— Štai ji ten prie židinio rožine suknele, ir nėra kas ją paš- 
nekina. 

Rozjė kiek suglumo: 

— O ponas Osmondas negalėtų jos pašnekinti? Jis per porą 
žingsnių nuo jos. 

Dabar ponia Osmond kiek suglumo. 

— Ji gana lėta, o jis nemėgsta nuobodžių žmonių. 

— Bet man gerai ir tokia? Ak, jūs negailestinga. 

— Pamaniau. kad jūs turit sumanumo už du. Be to, esate 
toks paslaugus. 

— Tarsi jūsų vyras nepaslaugus. 

— Man — ne,— atsakė ponia Osmond mįslingai šypsodama. 

— Čia rodiklis, kad kitoms jis tikriausiai būtų dvigubai pas- 
laugesnis. 

— Aš jam taip ir sakau, — tarė ji su ta pačia šypsena. 

— Žinot, aš norėčiau arbatos, — nenusileido Rozjė, viltingai 
žvelgdamas į kitą kambarį. 

— Puiku. Tuomet eikite ir pavaišinkite mano globotinę arbata. 

— Gerai, bet po to paliksiu ją likimo valiai. Atvirai kalbant, 
aš nekantrauju pasišnekėti su panele Osmond. 

— A,— tarė Izabelė nusigręždama,— čia aš niekuo negaliu pa- 
dėti! 

Po penkių minučių, kai, nusivedęs į gretimą kambarį panelę 
rožine suknute, nešė jai arbatos puodelį, jam parūpo, ar pasisaky- 
damas poniai Osmond tai, ką čia pacitavau, nebus sulaužęs madam 

Merl duoto pažado. Tą klausimą jaunuolis būtų galėjęs svarstyti 
mintyse gana ilgai. Tačiau galiausiai mostelėjo ranka, ir — vaizdin- 
gai tariant — jam buvo nė motais, kokius pažadus laužo. Tas liki- 
mas, kurio valiai grasino paliksiąs rožinę mergelę, pasirodė ne toks 
baisus, nes Penzė Osmond.— ji vis taip pat mėgo pilstyti arbatą, 
padavusi Rozjė puodelį, skirtą jo partnerei, tuoj pati priėjo ir 
ėmė ją šnekinti. Į šį nekaltą pokalbį Edvardas Rozjė beveik nesiter- 
pė, sėdėjo užsigalvojęs, nenuleisdamas akių nuo mažosios savo šir- 
dies mergaitės. Pažvelgę į Penzę jo akimis, iš pradžių nepažintume 
tos paklusnios mergaičiukės, kuriai prieš trejus metus Kaškine tėvas 
liepdavo eiti pasivaikščioti, kol pats aptardavo su Arčer šventus 
suaugusiųjų reikalus. Tačiau netruksime įsitikinų, kad nors devy- 
niodikmetė Penzė jau pasidarė dama, šiam vaidmeniui ji dar nebuvo 
priaugusi; kad jai, nors ir labai išgražėjusiai, dar verkiant trūko 
savybių, aukštai vertinamų moters išvaizdoje ir vadinamų stiliumi; 
kad drabužius, naujus ir puošnius, ji dėvėjo su tokiu neslepiamu 
atsargumu, lyg būtų tai progai juos pasiskolinusi. Edvardas Rozjė 
atrodė esąs kaip tik tas žmogus, kuris būtų turėjęs pastebėti tokias 
jos kliaudas, ir iš teisybės nė viena šios jaunos damos savybė neliko 
jo nepastebėta. Tik tas savybes jis vadino savaip ir kartais gana 
taikliai. „Ne, ji vienintelė tokia — daugiau tokių nėra“, — karto- 
davo sau; ir tikrai, nė iš tolo nebūtų sutikęs, kad ji neturi savo sti- 
liaus. Kokio stiliaus? Juk jos stilius kaip mažos princesės, neturite 
akių, jei nematote. Tas stilius nemodernus, neraižus ir Brodvėjuje 
nedarytų įspūdžio: smulki rimta mergaitė standžia suknele panėšėjo 
į Velaskezo „Infantą““'. Edvardui Rozjė to ganėjo, jis laikė ją pasi- 
gėrėtinai senamadiška. Susirūpinusios jos akys, žavios lūputės, laibas 
liemenėlis — ji buvo jaudinga kaip vaiko malda. Dabar jį suėmė 
troškimas sužinoti, ar jis jai patinka, toks troškimas, kad jau ant 
kėdės nebegalėjo nusėdėti. Jį mušė karštis, net nosine jis ėmė tapš- 
noti sau kaktą; dar niekad jis nesijautė taip nejaukiai. Penzė — tobula 
jeune fille*, negi imsi jeune fille stačiai apie tai teirautis. Jeune 
fille buvo Rozjė svajonė — jeune fille, net ne prancūzaitė, nes toji 
tautybė pridarytų daug painiavos. Jis tikrai žinojo, kad Penzė jokio 
laikraščio į rankas niekados nebuvo paėmusi, o iš romanų daugių 
daugiausia buvo perskaičiusi kokią sero Valterio Skoto knygą. Jeune 
fille — amerikietė, geriau nė būti negali. Ji bus atvira, linksma, 


* Jauna mergaitė (pranc.). 

bet viena niekur nevaikščios, iš vyrų laiškų negaus, į teatrą Žiūrėti 
papročių komedijos nebėgios. Rozjė nebūtų galėjęs paneigti, kad 
esant šitokiai padėčiai, stačiai kreiptis į šią nekaltą būtybę, reikš- 
tų paniekinti svetingumą, bet dabar nedaug trūko, kad jis 1mtų 
abejoti, ar svetingumas — tai jau didžiausia pasaulio šventenybė. Ar 
jo jausmas panelei Osmond nėra begalę kartų svarbesnis? Jam — 
taip, svarbesnis, bet namų šeimininkui turbūt ne. Liko viena pa- 
guoda: jei madam Merl ir bus įspėjusi šį džentelmeną būti budriam, 
vargu ar jis bus persergėjęs Penzę; tėvui pačiam būtų ne į naudą 
apskelbti dukteriai, kad ją pamilo malonus jaunuolis. Bet tas malo- 
nus jaunuolis iš tiesų ją pamilęs, o visos kliudančios aplinkybės 
galiausiai jį tik supykdė. Ką galvojo Gilbertas Osmondas, atkišdamas 
jam du kairiosios rankos pirštus? Jei Osmondas toks storžievis, tad 
ir jam nėra ko paisyti pagarbumo. Jį pagavo pašėlusi drąsa, vos ta 
nuobodi panelė, bergždžiai besidangstanti rožinėmis spalvomis, nuėjo 
pašaukta motinos, kuri pranešė, reikšmingai vyptelėjusi Rozjė, kad 
turi ją atitraukti prie naujų pergalių. Motinai su dukterimi pasiša- 
linus, dabar jau vien nuo jo priklausė, ar pabus vienu du su Penze. 
Vienas su ja jis dar niekada nebuvo likęs, dar iš viso nebuvo 
vienas buvęs su jeune fille. Tai buvo lemtinga akimirka, ir vargše- 
lis vėl ėmė tapnoti nosine kaktą. Už to, kur jie dabar stovėjo, 
buvo dar vienas kambarys, nedidelis, atdaras ir su uždegtomis 
šviesomis, bet kadangi svečių susirinko ne per daugiausia, per visą 
vakarą į tą kambarėlį niekas nė neužėjo. Tad dabar ten buvo tuš- 
čia; kambario apmušalai buvo šviesiai gelsvos spalvos, degė kelios 
lempos ir pro atviras duris jis atrodė kaip teisėtos meilės šventovė. 
Rozjė dirstelėjo pro tarpdurį; bijodamas, kad Penzė nepabėgtų, jis 
įmanydamas būtų ištiesęs ranką ir ją sulaikęs. Bet ji stovėjo, kur 
stovėjusi, anai merginai išėjus, ir nė nepakrutėjo link svečių būrelio 
kitame kambario gale. Jam dingtelėjo, kad ji išsigandusi, taip išsigan- 
dusi, kad net negali pakrutėti, bet įdėmiau pažvelgęs įsitikino, jog 
visai ne, jokio išgąsčio nepamatė, todėl pamanė, kad tam ji dar 
pernelyg tyra. Po didžiausių svyravimų jis paklausė Penzę, ar nega- 
lėtų nueiti apžiūrėti geltonosios svetainės, kuri atrodo tokia viliojanti 
ir tokia skaisti. Ten jį kartą buvo nusivedęs Osmondas pasižiūrėti 
prancūzų Pirmosios imperijos““ laikų baldų, o ypač pasigrožėti ma- 
syviu klasikiniu tos epochos laikrodžiu (kuris jam nekėlė jokio 
pasigėrėjimo). Todėl Rozjė susigriebė gudraująs. 

— Žinoma, galite.— atsakė Penzė,— jei norėtumėte, aš apro- 
dyčiau.— Ji nėmaž nebuvo išsigandusi. 

— Štai tokio pasiūlymo aš ir tikėjausi, jūs labai gera, — sumur- 
mėjo Ro7jė. 

Jiedu įėjo kartu; kambarys, jo nuomone, buvo klaikus ir dar 
pasirodė šaltas. Matyt, tokia pat mintis atėjo ir Penzei. 

— Ši svetainė skirta vasarai, o ne žiemos vakarams, — tarė ji.— 
Toks tėčio skonis. Tėtis garsėja savo skoniu. 

Taip, pamanė Rozjė, garsi, bet dažnai tas skonis būna labai 
prastas. Jis apsidairė, nesumodamas, ką tokiu atveju sakyti. 

— O poniai Osmond ar nerūpi, kaip puošiami jos kambariai? 
Negi ji neturi skonio? — paklausė. 

O, turi, labai gerą, bet labiau literatūrai, pašnekesiui,— atsakė 
Penzė.— O tėtį traukia va tokie daiktai. Pasaulyje nėra to, ko jis 
neišmanytų. 

Rozjė kiek patylėjo. 

— Vieną dalyką tikrai numano.— prabilo jis neilgai trukęs. — 
Jis numano. kad nepaisant mano didelės pagarbos jam ir didelės 
pagarbos žaviajai poniai Osmond, iš tiesų aš čia lankausi tik dėl 
jūsų! 

— Dėl manęs? — Penzė pakėlė kiek sunerimusias akis. 

— Dėl jūsų, noriu jus matyti, — pakartojo Rozjė. svaigdamas 
nuo minties, kad nepaiso jokių autoritetų. 

Penzė stovėjo ir Žiūrėjo į Jį tiesiai, įdėmiai, atvirai, net ir 
nenuraudeęs jos veidelis atrodė labai kuk!us. 

— Aš taip ir maniau. 

— O ta mintis jums nebuvo atgrasi“ 

— Aš nieko negalvojau, juk nieko nežinojau. Jūs man nesa- 
kėte,— tarė Penzė. 

— Bijojau jus užgauti. 

— Jūs neužgaunaie manęs, — sukuždėjo mergaitė šypsodamasi 
lyg angelo pabučiuota. 

— Tai aš jums patinku, Penze? — labai švelniai paklausė lai- 
mės apimtas Rozjė. 

— Taip, patinkate. 

Jiedu nuėjo prie židinio, kur riogsojo didelis nemielas Pirmo- 
sios imperijos laikrodis; jie buvo giliai kambaryje, kur nesiekė pašali- 
niai žvilgsniai. Anuos kelis žodžius Penzė ištarė tokiu balsu, lyg 
pati gamta būtų sualsavusi, ir nebuvo kito atsakymo kaip paimti 

jos ranką ir laikyti savojoje. Po to jis pakėlė jos ranką prie lūpų. 
Ji nesipriešino, vis taip pat tyrai, patikliai ir su bekraščiu nuolankumu 
šypsojosi. Jis patiko jai, visą laiką patiko, tai tebūnie kas bus! Ji 
buvo tam pasirengusi, pasirengusi ir visą laiką telaukė jo Žodžio. 
O jei jis nebūtų prašnekęs, ji būtų amžinai laukusi, bet žodis ištartas, 
tarsi prinokęs persikas nukrito nuo papurtyto medžio. Rozjė jautė, 
kad jei prisitrauktų ją prie savęs ir priglaustų prie širdies, ji pasi- 
duotų nė lūpų nesukrutindama, priglustų kaip lapelis. Beje, gelto- 
najame ampyro stiliaus salottino*ž tai būtų patrakėliškas eksperi- 
mentas. Ji žinojo, kad dėl jos jis čia lankosi, o kaip tikra dama 
niekuo neišsidavė! 

— Jūs man labai brangi,— sušnibždėjo jis, bandydamas sau 
įteigti, jog vis dėlto svetingumu negalima piktnaudžiauti. 

Ji žvilgterėjo į ranką toje vietoje, kur jis pabučiavo. 

— Tai sakote, kad tėtis jau žino? 

— Ką tik pati sakėte, jog nėra to, ko jis nežinotų. 

— Man rodos, jums derėtų pasitikrinti, — tarė Penzė. 

— Taip, dabar, miela mano, kai esu tikras dėl jūsų! — sukuždėjo 
jis jai į ausį, O ji ryžtingai pasisuko eiti atgal į kitas svetaines, lyg 
parodydama, kad delsti nėra ko. 

Tuo metu kituose kambariuose visi pajuto atvykus madam Merl, 
nes kad ir kur pasirodžiusi ji padarydavo įspūdį. Kaip jai taip išei- 
davo, net akyliausias stebėtojas nebūtų įminęs, nes ji nei garsiai 
šnekėjo, nei balsiai juokėsi, nei skubiai žengė, nei prašmatniai puo- 
šėsi, — žodžiu, niekuo akivaizdžiai nesistengė atkreipti į save dėmesio. 
Stambi, šviesi, giedra, tarsi paskleisdavo aplink save ramybę, ir 
žmonės tik todėl imdavo žvalgytis, kad ūmai aplink viskas pritildavo. 
Šį sykį ji laikėsi ypač tykiai; apglėbusi ponią Osmond — o tai šiek 
tiek krito į akis, ji prisėdo ant nedidelės solutės pasišnekučiuoti 
su šeimininku. Persimetė keliomis bendromis banaliomis frazėmis — 
viešumoje juodu visada atiduodavo Juoklę sustabarėjusiai banaly- 
bei — o paskui madam Merl, kurios akys šmižinėjo šen ir ten, 
pasidomėjo, ar ponas Rozjė 14 vakarą buvo čia. 

— Atėjo prieš kokią valandą ir kažkur dingo,-—- atsakė Osmon- 


das. 
— O kur Penzė? 


— Kitame kambaryje. Ten yra dar keli svečiai. 


* Mažoji svetainė (ital.). 

— Tarp jų tikriausiai ir jis, — tarė madam Merl. 

— Norite su juo susitikti? — paklausė Osmondas pabrėžtinai 
bereikšmiu balsu. 

Madam Merl dirstelėjo į jį; jo intonacijoje ji ir aštuntines gaidas 
pagaudavo. 

— Taip, norėčiau jam pasakyti, kad jums pranešiau tai, kas 
jam rūpi, o jūs menkai tesusidomėjote. 

— Šitaip nesakykite. Jis dės pastangas mane labiau sudominti, 
o kaip tik šito aš vengiu. Pasakykite, jog mane papiktino jo pirši- 
masis. 

— Juk nepapiktino. 

— Na tai kas, bet aš nesužavėtas. Dar šįvakar duosiu jam 
“pats suprasti; tyčia buvau su juo atžarus. Visa tai tokia nuobody- 
bė. O skubėti nėra ko. 

— Pasakysiu, kad dar norite palūkėti ir gerai apgalvoti. 

— Ne ne, nereikia. Taip jis neatsikabins. 

— O jei stengsiuos numušti jam drąsą, vis vien bus tas pats. 

— Taip, bet pirmuoju atveju jis bandys aiškintis, įrodinėti, o 
tai bus neištveriamai įkyru. Antruoju gal prikąs liežuvį ir ims gud- 
riau veikti. Ir nelįs man į akis. Nepakenčiu pokalbių su asilais. 

— Šitaip jūs vadinate vargšą poną Rozjė? 

— O, jis toks nuoboda — amžinai visur kaišo savo majoliką. 

Madam Merl nuleido akis vos šyptelėjusi. 

— Jis džentelmenas, puikaus būdo, be to, turi keturiasdešimt 
tūkstančių metinių pajamų. 

— Tai skurdas, „taurus“ skurdas, — pertarė Osmondas.— Ne 
apie tokią ateitį svajoju Penzei. 

— Na gerai. Man jis prižadėjo su ja apie tai nekalbėti. 

— Tikite juo? — lyg tarp kitko paklausė Osmondas. 

— Visiškai. Penzė seniai apie jį galvoja. Tik, manau, jūs tam 
neteikiate didelės reikšmės. 

— Ne, neteikiu, bet kad ji galvotų apie Rozjė, aš irgi neti- 
kiu. 

— Tokia nuomonė jums parankesnė,— tylomis ištarė madam 
Merl. 

— Ar ji jums pasisakė jį mylinti? 

— Kuo ją laikote? Ir kuo mane laikote? — pridūrė po valan- 
dėlės madam Merl. 

Osmondas sėdėjo užsikėlęs vienos kojos kulkšnį ant kitos kelio, 

apėmęs laibą kulkšnį ilgu gražiu smiliumi ir nykščiu; kurį laiką jis 
žiūrėjo prieš save. | 

— Visa tai man nėra netikėta. Apie tai galvodamas aš ją auklė- 
jau. Vien tam, kad iškilus tokiam klausimui, ji pasielgtų taip, kaip 
man geriau. 

— Aš ir nemaniau, kad ji galėtų kitaip pasielgti. 

— Tad kas jums užkliuvo? 

— Niekas. Ir vis dėlto nepatarčiau atstumti pono Rozjė. Neiš- 
leiskite iš rankų, jis dar gali praversti. 

— Aš nemoku. Jūs neišleiskite. 

— Gerai, prilaikysiu už pavadžio, vis pamėtėdama vilties.— 
Pokalbio metu madam Merl tolydžio žvalgėsi aplinkui; toks buvo 
jos įprotis kalbantis, kaip ir įterpiamos ilgos tuščios pauzės. Po 
paskutinių mano čia pacituoto sakinio žodžių buvo stojusi ilga 
tyla, ir jai dar nesibaigus madam Merl išvydo iš gretimo kambario 
išeinant Penzę, o paskui ją — Edvardą Rozjė. Mergaitė žengė porą 
žingsnių ir sustojo, žiūrėdama į madam Merl ir tėvą. 

— Jis jau jai prisipažino, — tarė madam Merl Osmondui. 

Jos pašnekovas nė galvos nepasuko. 

— Štai ko vertas jūsų tikėjimas jo pažadais. Jis užsipelnė rykš- 
čių. 

— Ketina atverti savo kaltę, vargšelis. 

Osmondas atsistojo ir aštriu žvilgsniu nuvėrė dukterį. 

— Tiek to, — burbtelėjo nusigręždamas. 

Tada Penzė priėjo pie madam Merl mandagiai, bet santūriai. 
Ši dama ją sutiko nė kiek ne širdingiau, tik pakilo nuo sofos ir 
paprastai, draugiškai jai nusišypsojo. 

— Jūs šiandien labai vėluojate,— tarė jaunesnioji. 

— Mielas vaike, aš visad vėluoju tiek, kiek numatau. 

Madam Merl atsistojo ne tam, kad pamalonintų Penzę; ji žengė 
prie Edvardo Rozjė. O jis paskubėjo artyn ir iškart, lyg kuo grei- 
čiau norėdamas pasilengvinti širdį, sušnibždėjo: 

— Aš jai prisipažinau! 

— Žinau, ponas Rozjė. 

— Ji pasakė? 

— Taip, jį man pasakė. Toliau šį vakarą elkitės apgalvotai, 
O rytoj penkiolika šeštos ateikite pas mane.— Ji buvo rūsti ir nusi- 
suko nuo jo su tam tikra panieka, kad jis net mintyse nusikeikė, tiesa, 
nebjauriai. 

Jis neturėjo noro kalbėtis su Osmondu — dabar ne laikas ir ne 
vieta. Bet jį lyg kas nešte nunešė prie Izabelės, šnekučiuojančios 
su senyva dama. Jis prisėdo prie jos iš kitos pusės; dama buvo 
italė, ir Rozjė tikrai pamanė, kad ji angliškai nesupranta. 

— Jūs ką tik sakėte man nepadėsianti,— tiesiai užšnekino jis 
ponią Osmond.— Gal kitaip nusiteiksite išgirdusi... išgirdusi... 

Izabelė jam padėjo įveikti neryžiingumą: 

— Ką išgirdusi? 

— Kad viskas gerai. 

— Kaip tai suprasti? 

— Mudu sutarėme. 

— Viskas blogai, — atsakė Izabelė.— Iš to nieko nebus. 

* Vargšas Rozjė žvelgė į ją maldaujamai, bet kartu apmaudžiai, 
staiga išmušęs raudonis rodė jį isižeidus. 

— Su manimi niekas taip nėra elgęsis.— tarė jis.— Kodėl galų 
gale jūs visi einate prieš mane? Žmonės paprastai apie mane kito- 
kios nuomonės. Aš dvidešimt kartų galėjau vesti. 

— Gaila, kad nevedėte. Turiu omenyje — vieną kartą, sėkmin- 
gai, o ne dvidešimt, — pridūrė Izabelė su malonia šypsena.— Jūs 
Penzei neužtektinai turtingas. 

— Pinigai jos nė kiek nedomina. 

— Užtat tėvą domina. 

— O taip, jis tai įrodė! — sušuko Rozjė. 

Izabelė atsistojo ir nusigręžusi nuo jo be atsiprašymo paliko 
senąją damą, o jis kokį dešimt minučių neva apžiūrinėjo Gilberto Os- 
mondo miniatiūrų kolekciją, dailiai išdėliotą ant aksominio fono. Bet 
jis žiūrėjo nematančiomis akimis, skruostai degė, jis duso nuo tokio 
įžeidimo. Su juo tikrai dar niekas nebuvo šitaip pasielgęs, pirmą 
kartą jis išgirdo esąs nevertasis. Savo verte jis žinojo, ir jei ši klaida 
nebūtų buvusi tokia pragaištinga, jis būtų tik pasijuokęs. Jis vėl 
visur apieškojo Penzės, bet niekur nerado ir dabar troško tik vieno — 
dingti iš šių namų. Tačiau prieš išeidamas vėl kreipėsi į Izabelę. 
jam buvo nesmagu prisiminus savo stačiokiškumą — tai būtų vie- 
nintelis prastos nuomonės apie jį pateisinimas. 

— Man nederėjo taip kalbėti apie poną Osmondą,— pradėjo 
jis, — bet atminkite mano padėtį. 

— Neatmenu jūsų žodžių, — atsakė ji šaltai. 

— O, jūs įsižeidėte ir daugiau man niekada nenorėsite pa- 
dėti. 

Ji patylėjo, o paskui jau visai kitokiu balsu tarė: 

— Čia ne mano nenoras, o bejėgiškumas. 

— Kad bent kiek galėtumėte, aš jūsų vyro daugiau niekad 
kitaip nevadinčiau kaip tik angelu. 

— Pagunda didelė,— tarė Izabelė rimtai, kaip vėliau pats sau 
pagalvojo, neįmenamai ir pažvelgė jam tiesiai į akis. Tas Žvilgsnis 
kažkaip priminė, jog pažįsta ją nuo vaikystės, tik buvo pernelyg 
smigus. Ir Rozjė išėjo. 

Kitą dieną jis nuėjo pas madam Merl ir labai nustebo, nes 
ji gana lengvai atleido jam kaltę. Tik prisaikdino jokių žygių pačiam 
nesiimti, kol kas nors bus nuspręsta. Ponas Osmondas norįs aukš- 
čiau iššokti, nors, antra vertus, jei nežada dukteriai duoti dalios, 
tokie jo norai nusipelno kritikos ar netgi pajuokos. Tačiau ji patarė 
ponui Rozjė tokio tono nepasigauti, nes savo laimę gali pasiekti 
tik apsiginklavęs kantrybe. Ponas Osmondas nepalankus šioms pirš- 
lyboms, bet visaip galį būti, gal pamažėle, pamažėle ims ir nusi- 
leis. Aišku kaip dieną, Penzė niekad neis prieš tėvo valią, tad sku- 
bindamas jis nieko nelaimės. Čia ne pono Osmondo išsvajotasis pa- 
siūlymas, jam reikia apsiprasti, bet tai turi įvykti savaime, bergž- 
džia būtų jį spausti. Rozjė įterpė, kad jo paties padėtis per tą laiką 
būtų nepavydėtina, ir madam Merl patikino jį užjaučianti. Bet, kaip ji 
teisingai sakė, iškart, ko įsigeidęs, negausi, tą ji savo kailiu patyrusi. 
Rašyti Gilbertui Osmondui beprasmiška, taip liepęs ir pasakyti. Jis 
pageidautų, kad keletą savaičių apie tai išvis nebūtų kalbama, o kai 
turėsiąs ką malonaus pranešti ponui Rozjė, pats parašysiąs. 

— Jis nepatenkintas, kad jūs prisipažinote Penzei. Oho, kaip 
nepatenkintas, — tarė madam Merl. 

— Mielai suteikčiau jam progą man tai tiesiai išrėžt! 

— Tuomet išgirstumėte ko negirdėjęs. Kokį mėnesį į jų namus 
vaikščiokite kuo rečiau, o dėl viso kito pasikliaukite manimi. 

— Kuo rečiau? O kas nustatys, kokiu retumu? 

— Kad ir aš. Užsukite ten ketvirtadienio vakarais su bendru 
svečių srautu, bet kitomis dienomis nesirodykite, o dėl Penzės ne- 

sijaudinkite. Aš jai viską paaiškinsiu. Ji tokio ramaus būdo, be 
žodžių prisitaikys. 

Edvardas Rozjė gerokai jaudinosi dėl Penzės, bet, klausydamas 
patarimo, laukė kito ketvirtadienio, kad vėl galėtų peržengti Rokane- 
ro rūmų slenkstį. Tą dieną buvo kviestiniai pietūs, ir nors nuėjo gana 
anksti, rado jau skaitlingą svečių būrį. Osmondas kaip visada buvo 
pirmame kambaryje netoli židinio, žvilgsnį įrėmęs į duris, todėl 
Rozjė, kad nepasirodytų įžūlus, norom nenorom turėjo prieiti ir jį 
pakalbinti. 

— Džiaugiuosi, kad mokate įsiklausyti į užuominas, — tarė Pen- 
zės tėvas, primerkdamas skvarbias akis. 

— Jokių užuominų aš neklausau. Išklausiau tik pageidavimą. 

— Kokį pageidavimą? Iš kur jį išgirdote? 

Vargšui Rozjė pasirodė, kad jis užgauliojamas, tad palūkėjo 
valandėlę spręsdamas, kiek tikrai mylintysis turi užsileisti. 

— Madam Merl man persakė, kaip supratau, jūsų pageidavimą, 
kad neieškočiau progos, mano trokštamos progos, paaiškinti jums 
savo ketinimus.— Jis džiaugėsi pats savimi už tokį tvirtumą. 

— Nesuprantu, kuo madam Merl čia dėta. Kodėl kreipėtės į 
madam Merl? 

— Paklausiau jos nuomonės, ir tiek. O į ją kreipiausi todėl, 
kad, mano įsitikinimu, ji labai gerai jus pažįsta. 

— Ji tik dedasi mane pažįstanti, — atsakė Osmondas. 

— Labai gaila, nes ji man suteikė šiokių tokių vilčių. 

Valandėlę Osmondas žiūrėjo į židinį. 

— Aš labai branginu savo dukterį. 

— Ne labiau negu aš. Ar aš to neįrodau, prašydamas, kad 
išleistumėt ją už manęs? 

— O aš noriu ją išleisti už gero vyro, — toliau Osmondas kal- 
bėjo su tokiu ramiu įžūlumu, jog vargšas Rozjė, jei būtų buvęs 
kitokios nuotaikos, net būtų susižavėjęs. 

— Žinia, aš įsitikinęs, jog eidama už manęs ji gaus gerą vyrą. 
Ji neras, kas ją labiau mylėtų negu aš, arba ką, drįstu pridurti, ji 
pati labiau mylėtų. 

— Aš nelinkęs klausytis jūsų samprotavimų apie tai, ką myli 
mano duktė, — Osmondas šaltai vyptelėjo. 

— Čia ne mano samprotavimas. Jūsų duktė man prisipažino. 

— Bet ne man, — kalbėjo toliau Osmondas, kiek palinkęs į prie- 
kį ir įbedęs akis į savo batų galus. 

— Ji man pasižadėjo, pone! — suriko Rozjė jau nebesusitvar- 
dydamas. 

Ligi tol jie kalbėjosi pusbalsiu, todėl tokia aukšta gaida atkreipė 
kitų svečių dėmesį. Osmondas palūkėjo, kol šis pagyvėjimas atslūgo, 
ir tarė lyg niekur nieko: 

— Manau, ji pamiršo davusi tokį pažadą. 

Jiedu stovėjo veidais į židinį; ištaręs paskutinius žodžius, šei- 
mininkas atsisuko į kitus svečius. Rozjė, nespėjęs jam atsakyti, iš- 
vydo nepažįstamą džentelmeną, apie kurio atėjimą pagal Romos 
paprotį nebuvo paskelbta, besitaikantį prisistatyti šeimininkui. Pasta- 
rasis maloniai, bet neraiškiai šypsojosi; svečias buvo gražaus veido, 
su didele šviesia barzda, aiškiai matyti — anglas. 

— Jūs turbūt manęs nepažinote,— tarė jis su išraiškingesne 
nei Osmondo šypsena. 

— O, dabar jau pažinau. Jokiu būdu nesitikėjau jūsų pama- 
tyti. 

Rozjė pasitraukė ir tiesiai nuėjo ieškoti Penzės. Tikėjosi ją 
rasti kaip paprastai gretimame kambaryje, bet vėl priešpriešomis 
susitiko ponią Osmond. Iš teisėto pasipiktinimo net nepasisveikino 
su ja, o ištarė gana atžariai: 

— Jūsų vyras šaltas kaip ledas. 

Vėl ji neįmenamai nusišypsojo, kaip kad jis buvo anąkart pas- 
tebėjęs. 

— Nejau norite, kad visi taip kunkuliuotų kaip jūs? 

— Aš nesidedu šaltu, bet nesu ir karštakošis. Ką jis savo duk- 
teriai padarė? 

— Net nenutuokiu. 

— Ar jūs nė kiek nesidomite? — užsipuolė Rozjė, pamanęs, kad 
ji irgi jį erzina. 

Ji patylėjo, patylėjo, o paskui uvėriai atsakė: 

— Ne,— bet jos akys užsižiebė, paneigdamos ką tik ištartą 
žodį. 

— Atleiskite, bet aš tuo netikiu. Kur panelė Osmond? 

— Ten kampe, taiso arbatą. Tik nesiveskite jos niekur kitur. 

Rozjė iškart akimis susirado savo draugę, užstotą svečių. Jis 
stebėjo ją, bet ji visą dėmesį buvo sukaupusi į savo darbą. 

— Viešpatie, ką jis jai padarė? — Jis vėl paklausė kone mal- 
daudamas.— Man jis pareiškė, kad ji manęs atsižadėjo. 

— Neatsižadėjo,— ištarė Izabelė labai tyliai, nežiūrėdama į jį. 

— O, koks aš jums dėkingas! Dabar galiu atokiau nuo jos 
laikytis tol, kol, jūsų nuomone, derės! 

Baigdamas sakinį, jis pastebėjo Izabelę raustant ir išvydo at- 
žingsniuojantį Osmondą su naujai atvykusiuoju džentelmenu. Nors 
tas buvo gražios išvaizdos ir aiškiai aukštuomenės žmogus, Rozjė 
jis pasirodė šiek tiek sutrikęs. 

— Izabele, — tarė jos vyras, — atvedžiau seną tavo draugą. 

Ponios Osmond veidas, nors ir šypsojosi, bet, kaip ir jos draugo, 
buvo kiek sutrikęs. 

— Labai džiaugiuosi, matydama lordą Vorbertoną,— ištarė ji. 

Rozjė pasitraukė nuo jų ir dabar, kai pokalbis su ja buvo 
pertrauktas, jautėsi neįpareigotas vykdyti to, ką prieš valandėlę 
prisiekė. Jam dingtelėjo, kad poniai Osmond dabar jis nerūpės. 

Ir neklydo, nes Izabelė iš tiesų šiuo tarpu išleido jį iš akių. 
Ji buvo kiek priblokšta ir net pati nesusigaudė. ar iš džiaugsmo, 
ar iš sielvarto. O lordas Vorbertonas dabar, kai stovėjo žvelgda- 
mas tiešiai jai į akis, nedvejojo dėl savo jausmų, nors pilkos jo 
akys buvo išlaikiusios gražią ypatybę — be jokių užuolankų iš- 
reikšti tai, ką jautė. Nuo anų laikų jis buvo kiek „pasunkėjęs“ ir 
atrodė vyresnis; stovėjo čia priešais rimtas, protingas. 

— Turbūt nesitikėjote mane išvysti, — prakalbo.— Bet aš ką tik 
atvykau. Tiesą sakant, šįvakar. Kaip matote, negaišdamas atėjau 
pareikšti jums savo pagarbos. Žinojau, kad ketvirtadienis — jūsų 
svečių diena. 

— Pasirodo, garsas apie tavo ketvirtadienius jau pasiekė An- 
gliją, — pasakė Osmondas žmonai. 

— Lordas Vorbertonas labai malonus, kad iškart pas mus atėjo, 
mes laikome tai garbe,— tarė Izabelė. 

— O, pas mus vis tiek geriau, negu tūnoti kokiame klaikiame 
viešbutyje, — tęsė pokalbį Osmondas. 

— Sakyčiau, kad viešbutis labai geras, berods tas pats, kuria- 
me prieš ketverius metus mes matėmės. Mes juk pirmą kartą Ro- 
moje ten ir susitikome, taip seniai! O prisimenate, kur aš su jumis 
atsisveikinau? — jo šviesybė paklausė šeimininkės.— Kapitolijuje, 
pirmoje salėje. 

— Ir aš prisimenu,— tarė Osmondas,— tuo laiku aš ten buvau. 

— Taip, prisimenu, kad ten buvote. Man buvo labai gaila iš- 
važiuoti iš Romos, taip gaila, kad nori nenori atminty liko kaž- 
koks niūrumas, ir aš iki šios dienos nenorėjau čion grįžti. Bet 

žinojau jus čia gyvenant, — kalbėjo senas draugas Izabelei,— ir ti- 
kėkite, dažnai apie jus pagalvodavau. Čia turbūt žavu gyventi,— 
pridūrė jis apvesdamas jos įsirengtus namus žvilgsniu, kuriame ji 
galėjo pagauti blausų pirmykštės nuoskaudos atšvaitą. 

— Mums būtų buvę malonu bet kada jus matyti, — su deramu 
mandagumu pasakė Osmondas. 

— Labai ačiū. Nuo to karto aš iš Anglijos kojos nekėliau. 
Dar prieš mėnesį buvau tvirtai įsitikinęs, jog visos mano kelionės 
jau baigėsi. 

— Retkarčiais išgirsdavau apie jus, — tarė Izabelė, reto vidi- 
nio pagavumo dėka spėjusi susivokti, ką šis susitikimas jai reiškia. 

— Tikiuosi, nieko blogo neišgirdote. Mano gyvenimas buvo be 
jokių įvykių. 

— Kaip senais gero karaliavimo laikais, — pajuokavo Osmondas. 
Jis tarėsi, kad šeimininko pareigą jau atliko, ir atliko be priekaištų. 
Gražiau, taktiškiau, meiliau žmonos seno draugo negalėtumei su- 
tikti. Jis buvo atidus, šnekus, žodžiu, visoks, tik nenuoširdus, ir šis 
trūkumas lordui Vorbertenui, nemokančiam apsimetinėti, ko gero, 
neprasprūdo pro akis.— Palieku jus vienu du su ponia Osmond,— 
pridūrė jis.— Judu sieja prisiminimai, kuriuose aš nedalyvauju. 

— Man regis, jūs daug nustojote! — sušuko jam pavymui lor- 
das Vorbertonas, ir jo tonas gal kiek per daug išdavė, koks jis 
patenkintas dėl tokio Osmondo kilnumo. Paskui svečias dar ati- 
džiau, su didžiausia atida, pažvelgė į Izabelę, ir jo žvilgsnis tolydžio 
vis rimtėjo: 

— Aš tikrai labai džiaugiuosi jus matydamas. 

— Jus labai malonus. Ir aš džiaugiuosi. 

— Ar žinote, kad esate pasikeitusi?.. Šiek tiek? 

Ji atsakė ne iš karto: 

— Taip — gerokai. 

— Nesakau, kad į blogąją pusę, bet kad į gerąją — širdis ne- 
leidžia sakyti. 

— O apie jus šitai nesivaržydama pasakyčiau,— drąsiai atsa- 
kė ji. 

— A, apie mane... daug laiko praėjo. Būtų gaila, jei jis eitų 
be pėdsakų. 

Jiedu susėdo, ir ji ėmė teirautis apie jo seseris ir klausinėti 
kitokių nesvarbių dalykų. Jis atsakinėjo taip, lyg jos klausimai jį 
būtų dominę, ir ji netruko suprasti, ar bent tikėjo supratusi, kad 


XXXVIII skyrius 344 


jis nesistengs primygtinai grįžti į praeitį. Laikas buvo padvelkęs 
į jo širdį ir, nors jos neataušino, bet įpūtė gaivaus oro ir leido 
lengviau kvėpuoti. Tad Izabelės ankstesnė pagarba laiko galiai šokte 
pašoko. Jos draugas elgėsi kaip patenkintas gyvenimu Žmogus arba 
kaip žmogus, norintis, kad kiti, ar bent ji, taip apie jį manytų. 

— Vieną dalyką turiu jums pasakyti toliau nebevilkindamas, — 
prabilo jis.— Aš atvažiavau su Ralfu Tačitu. 

— Su Ralfu Tačitu? — apstulbo Izabelė. 

— Jis viešbutyje, buvo pavargęs kur nors eiti ir atsigulė. 

— Aš jį aplankysiu,— pasišovė ji. 

— Kaip tik šito aš ir tikėjausi. Man susidarė įspūdis, kad po 
vedybų jūs retai matėtės ir kad jūsų santykiai atvėso. Todėl ir 
delsiau... kaip nerangus britas. 

— Aš myliu Ralfą taip kaip pirma,— atsakė Izabelė.— O ko- 
dėl jis atvyko į Romą? — Pirmasis sakinys buvo ištartas labai švel- 
niai, o klausimas — kiek raižiau. 

— Todėl, kad jo sveikata labai suprastėjo, ponia Osmond. 

— Roma netinka jo ligai. Jis man rašė, kad nusprendė atsisakyti 
įpročio važiuoti žiemai į užsienį ir pražiemos Anglijoje, neišeidamas 
iš namų, jo žodžiais tariant, dirbtiniame klimate. 

— Vargšas, dirbtinis klimatas jam nebuvo į sveikatą! Aplan- 
kiau jį Gardenkorte prieš tris savaites ir radau visai pasiligojusį. 
Sulig kiekvienais metais jis eina blogyn, jo jėgos jau išseko. Netgi 
tas savo cigaretes metė rūkęs! Išties susikūrė dirbtinį klimatą: namuose 
karšta kaip Kalkutoje. Ir vis vien jam šovė į galvą išsirengti į 
Siciliją. Aš nepatikėjau, nepatikėjo nei jo daktarai ir nei vienas 
iš draugų. Jo motina — tikriausiai žinote — dabar Amerikoje, tad 
nebuvo kas jį sulaiko. Jis įsikalė į galvą, kad žiemą prabuvęs 
Katanijoje išsigelbės. Tvirtino, kad galės pasiimti tarnų, baldų, pato- 
giai įsikurti, 0 iš teisybės nieko neatsivežė. Kalbinau bent plaukti 
laivu, kad ne taip nuilstų, bet jis pareiškė nepakenčiąs jūros ir 
norįs sustoti Romoje. Tada, nors manydamas, kad visa tai paikystė, 
nutariau jį lydėti. Mano vaidmuo, kaip jūs vadinate Amerikoje, — 
savotiško reguliatoriaus. Vargšą Ralfą dabar nesunku reguliuoti. Iš 
Anglijos išvykom prieš porą savaičių, ir kelionėje jam buvo labai 
bloga. Jis niekaip nesušyla, ir kuo arčiau važiuojame į pietus, tuo 
jam šalčiau. Jo tarnas gana geras, bet kad joks žmogus jau jam 
negali padėti. Kalbinau, kad jis pasiimtų kokį išmanantį vyruką, 
žodžiu, kokį jauną gabų gydytoją, bet jis nei klausyti nenorėjo. 

Gal jūsų neužgausiu taip sakydamas, bet man keista, kad šitokiu 
metu ponia Tačit galėjo išvykti į Ameriką. 

Izabelė klausėsi sulaikiusi kvapą, jos veide buvo skausmas ir 
nustebimas. 

— Mano teta iš anksto numato savo kelionių datą ir niekad 
nuo jos nenukrypsta. Kai nustatytas laikas ateina, ji iškeliauja; man 
rodos, ji būtų iškeliavusi, net jei Ralfas būtų prie mirties. 

— Man kartais atrodo, kad jis jau prie mirties, — tarė lordas 
Vorbertonas. 

Izabelė pašoko. 

— Tuoj pat einu pas jį. 

Lordas Vorbertonas sulaikė ją, net kiek sutrikęs, kad ji taip 
atsiliepė į jo žodžius. 

— Nenorėjau pasakyti, kad ir šįvakar man taip atrodė. At- 
virkščiai, toks kaip šiandien traukinyje jis seniai nebuvo; mintis, 
kad artinamės prie Romos — jūs gi žinote, kaip jis mėgsta Ro- 
mą, — suteikė jam jėgų. Prieš valandą, kai palinkėjau jam labos 
nakties, jis sakėsi esąs labai pavargęs, bet labai laimingas. Nueikite 
pas jį ryt rytą — tai aš turėjau omeny. Jam nesakiau, kad eisiu 
pas jus. Nusprendžiau tik išsiskyręs su juo. Prisiminiau jį minėjus, 
kad šiandien jūsų svečių diena — juk šiandien ketvirtadienis. Pa- 
galvojau, jog geriau eiti ir jums pranešti, kad jis čia, nelaukiant, 
kada jis pats apsilankys su vizitu. Jis lyg minėjo neparašęs jums. — 
Jai nebuvo ko tikinti lordą Vorbertoną, kad padarys taip, kaip 
jis pataria; iš jos buvo matyti, kad ji skriste būtų pas pusbrolį 
skridusi, jei nebūtų laikoma.— Be to, aš pats norėjau jus pama- 
tyti, — maloniai pridūrė svečias. 

— Nesuprantu Ralfo sumanymo, jis kažkoks nutrūktgalviškas, — 
pasakė ji.— Man buvo ramu, kad jis tarp storų Gardenkorto 
sienų. 

— Tos sienos buvo visa jo draugija; jis ten buvo be galo vie- 
nišas. 

— Jūs jį lankydavote, esate nepaprastai geras. 

— Viešpatie, iš neturėjimo ką veikti, — atsakė lordas Vorber- 
tonas. 

— Ne ne, mes kaip tik girdėjome, kad jūs užsiėmęs dideliais 
darbais. Visi kalba, kad jūs didelis valstybės veikėjas, jūsų vardas 
nuolat minimas „Taimso“ puslapiuose, beje, ne itin pagarbiai. Ma- 
tyt, esate patrakęs radikalas kaip ir pirma. 

— Nemanau esąs patrakęs; pasaulis dabar ima mąstyti taip 
kaip aš. Mudu su Tačitu nuo pat Londono visą kelią vedėme 
parlamentinius debatus. Aš įrodinėjau, kad jis yra paskutinis už- 
silikęs toris, O jis mane apšaukė gotų karaliumi ir tvirtina, jog 
mano būdas, net išorės bruožai — gryno barbaro. Taigi matot, jis 
dar gana gyvybingas. 

Izabelė dar daug ko norėjo paklausti apie Ralfą, bet susilaikė. 
Rytą pati pasimatys su juo. Ji jautė, kad netrukus lordui Vorberto- 
nui pabos kalbėti vis apie tą patį ir jis pereis prie kitų temų. Su 
vis didesniu ir didesniu tikrumu ji galėjo sau pasakyti, kad jis atsi- 
gavęs, ir, kas svarbiausia, galėjo tai pasakyti be jokio apmaudo. 
Jis nuo seno jai buvo gyvas atkaklumas, užsispyrimas, buvo tai, 
ką reikėjo stabdyti, protinti, ir jam iš naujo pasirodžius, ji išsi- 
gando, kad vėl bus nesmagumų. Bet dabar ji buvo nusiraminus; 
matė, kad jis tik nori būti su ja gražiuoju, nori, kad ji suprastų, 
jog jis jai atleido ir niekada neišsišoks su kokiom užuominom. Tai 
visai ne koks nors būdas atkeršyti, — jai nekilo įtarimo, kad lordas 
Vorbertonas galėtų ją bausti pabrėžtiinu abejingumu, 0 teisingai 
suprato jį susivokus, jog jai bus smagiau matant, kad jis susitaikė 
su likimu. Susitaikė kaip sveikos vyriškos prigimties žmogus, ku- 
riam širdies žaizdos neužpūliuoja. Kaip ji tikėjosi, jį išgydė britų 
politika. Ir ji su pavydu pagalvojo, kad vyrų laimingesnė dalia, 
jie visad gali pasinerti į gydančius veiklos vandenis. Žinoma, lordas 
Vorbertonas prašneko ir apie praeitį, bet šnekėjo be jokių užuolan- 
kų, netgi apie aną jų susitikimą Romoje užsiminė — juk tai buvęs 
nuostabus laikas. Pasisakė, jog buvę labai įdomu išgirsti apie jos 
vedybas ir labai malonu susipažinti su ponu Osmondu, nes ano jų 
trumpo pasimatymo pažintimi nepavadinsi. Per tuos gyvenimo me- 
tus jis nerašė jai, ir dabar dėl to neatsiprašinėjo. Vienintelį daly- 
ką jis davė suprasti — jie seni artimi draugai. Jis bent kiek paty- 
lėjo, su šypsena apsidairė aplinkui, kaip žmogus per provincialų 
vakarėlį, linksmindamasis nekaltu spėlionių žaidimu, ir ūmai pa- 
klausė grynai kaip artimas draugas: 

— Jūs dabar tikriausiai labai laiminga ir taip toliau? 

Izabelė, užuot atsakiusi, susijuokė; jo tonas jai pasirodė ko- 
miškas. 

— O jeigu ne, negi sakyčiau? 

— Net nežinau. O kodėl gi nepasakius? 

— Todėl. Bet kaip tyčia aš labai laiminga. 

— Jūsų namai pasakiškai gražūs. 

— Taip, juose malonu. Bet čia ne mano, 0 vyro nuopelnas. 

— Jis visus namus sutvarkė? 

— Taip, kai atsikėlėme, čia buvo tuščios sienos. 

— Vadinasi, jis tam labai gabus. 

— Apmušalams, draperijoms jis turi talentą, — tarė Izabelė. 

— Dabar tai pati mada. Bet juk ir jūsų geras skonis. 

— Aš moku pasidžiaugti, kai jau viskas gatava, bet pati nieko 
nesugalvoju. Esu nesumani. 

— Kitaip sakant, pritariate kitų sumanymams. 

— Dažniausiai labai mielai. 

— Pravartu žinoti. Aš irgi pakišiu kokį sumanymą. 

— Būtų labai miela. Tačiau įspėju, smulkmenose kai kada aš 
irgi primetu savo valią. Pavyzdžiui, dabar jus norėčiau supažin- 
dinti su keliais svečiais. 

— O, nereikia, labai prašau, man čia geriau pasėdėti. Nebent 
su ta jauna dama mėlyna suknele. Jos žavus veidukas. 

— Ta, kuri šnekasi su raudonskruosčiu jaunuoliu? Tai mano 
vyro duktė. 

— Laimingas tas jūsų vyras. Labai miela mergaitė. 

— Būtinai turite su ja susipažinti. 

— Po valandėlės — su malonumu. Man patinka ją iš čia stebėti. — 
Tačiau jis labai greitai liovėsi ją stebėjęs, nes jo akys vis krypo į ponią 
Osmond.— O žinote, aš klydau sakydamas, kad jūs pasikeitusi, — vėl 
prakalbo apie ją.— Vis dėlto jūs man atrodote beveik tokia kaip bu- 
vusi. 

— O aš įsitikinau, kad vedybos — didelė permaina,— juokavo 
Izabelė. 

— Taip, daugumą žmonių jos paveikia kur kas labiau negu jus. 
O aš, kaip matote, jomis nesusivilioju. 

— Aš netgi stebiuosi. 

— Turėtumėte suprasti, ponia Osmond. Bet aš norėčiau vesti, — 
tiesiai pridūrė jis. 

— Čia nieko sunkaus, — tarė Izabelė stodamasi ir pajuto sąžinės 
priekaištą: kam kam, tik ne jai taip jam sakyti. Lordas Vorbertonas, 
matyt, nujausdamas jos sąžinės priekaištą, kilniaširdiškai patylėjo, 
neprimindamas, jog ji nepalengvino jam tos užduoties. 

Edvardas Rozjė tuo tarpu sėdėjo ant otomanės šalia Penzės ar- 
batos stalelio. Iš pradžių jis ėmė šnekėti apie visokius niekus, tad Penzė 

pasidomėjo, kas tas džentelmenas, kuris kalbasi su jos pamote. 

— Tik tiek žinau, kad jis anglų lordas, — atsakė Rozjė. 

— Kažin, ar jis gers arbatos? Visi anglai labai mėgsta arbatą. 

— Dėl to nesukite galvos, aš jums turiu šį tą svarbaus pasakyti. 

— Nekalbėkite taip garsiai — gali išgirsti, — perspėjo Penzė. 

— Niekas neišgirs, jei ir toliau taip Žiūrėsite į arbatinuką, lyg 
jūsų vienintelis rūpestis šiame pasaulyje būtų, kad jis užvirtų. 

— Jis tik ką pripiltas, tarnais negalima pasitikėti! — atsiduso ji, 
tarsi prispausta atsakomybės naštos. 

— Žinote, ką man dabar pasakė jūsų tėvas? Kad prieš savaitę 
su manim kalbėjote nieko negalvodama. 

— Aš dažnai kalbu negalvodama. Jauna mergaitė kitaip nė nega- 
li, Bet ką jums sakau, aš galvoju. 

— Jis tvirtino, kad jūs mane jau pamiršote. 

— O ne, nepamiršau, — atsakė Penzė su išmokta šypsena, paro- 
dydama gražius dantukus. 

— Vadinasi, viskas kaip buvę? 

— O ne, ne viskas. Tėtis buvo baisiai griežtas. 

— Kaip jis su jumis elgėsi? 

— Kvotė, kaip jūs su manimi elgėtės, ir aš jam viską pasipasako- 
jau. Jis man uždraudė tekėti už jūsų. 

— Nekreipkite dėmesio. 

— O kaipgi aš nekreipsiu? Aš negaliu būti nepaklusni tėtei. 

— Netgi vardan to, kuris jus taip myli ir kurį pati tariatės my- 
linti? 

Ji pakėlė arbatinuko dangtelį ir valandėlę žvelgė į šį indą, po to 
kvapniai jo gelmei patikėjo šešis žodžius: 

— Aš myliu jus kaip ir mylėjusi. 

— O kas man iš to? 

— O,— tarė Penzė pakeldama meilias, pasidrumstusias akis, — 
šito aš nežinau. 

— Jūs mane apvylėte,— sudejavo vargšas Rozjė. 

„Ji patylėjo, po to padavė puodelį tarnui. 

— Prašau daugiau nekalbėti. 

— Ir tik tuo galite mane paguosti? 

— Tėtis liepė nesikalbėti su jumis. + 

— Ir jūs mane aukojate? O, šito jau per daug! 

— Kad jūs bent palūkėtumėte, — tarė ji vos girdimu balsu, bet 
su aiškiai pastebimu virpesiu. 

— Aš, žinoma, lauksiu, jei tik duodate man vilties. Bet jūs mane 
žudote. 

— Aš niekad jūsų neišsižadėsiu, niekad! — tikino Penzė. 

— Jis stengsis išleisti jus už kito. 

— Aš neisiu už kito. 

— Tai ko mums dar laukti? 

Ji vėl susvyravo. 

— Aš pasikalbėsiu su ponia Osmond, ji mums padės.— Taip 
dažniausiai ji vadino savo pamotę. 

— Ji nieko nepadės. Ji bijo. 

— Ko bijo? 

— Turbūt jūsų tėvo. 

Penzė papurtė galvą. 

— Ji nieKo nebijo. Mums reikia kantrybės. 

— A, 4as baisus žodis, — sudejavo Rozjė; jis buvo išmuštas iš 
vėžių; nebepaisydamas jokio etiketo, nuleido galvą ir suėmęs ją ran- 
komis grakščia melancholiška poza sėdėjo ir spoksojo į kilimą. Ne- 
trukus pajuto, kad aplinkui visi sujudo, ir pakėlęs akis pamatė Penzę 
darant reveransą — vis dar taip, kaip buvo išmokyta vienuolyne, — 
anglų lordui, kurį atvedė ponia Osmond. 

Maąstantis skaitytojas turbūt nė kiek nenustebs, kad Ralfas Tačitas 
po vestuvių rečiau matėsi su savo pussesere negu ligi tol — jo požiūris 
į tas vestuves niekaip negalėjo sustiprinti jųdviejų artumo. Kaip ži- 
nome, jis pasakė, ką manąs, ir daugiau apie tai nekalbėjo, o Izabelė 
irgi neskatino atnaujinti šnekos, nuo kurios jų santykiuose prasidėjo 
nauja era. Nuo tos šnekos viskas pasikeitė — pasikeitė ne taip, kaip jis 
vylėsi, o kaip baiminosi. Merginos užsidegimas vestuvėms neatvėso, bet 
jų draugystė vos nesugriuvo. Daugiau jie nė puse lūpų neužkliudydavo 
Ralfo nuomonės apie Gilbertą Osmondą ir, tą temą apgaubdami šven- 
ta tyla, sugebėjo išsaugoti neva abipusį atvirumą. Tačiau jau viskas 
pasidarė kitaip, — kaip ne sykį kartojo sau Ralfas, — viskas kitaip. 
Ji neatleido jam, niekada neatleis: štai kiek jis telaimėjo. Ji manė jam 
atleidusi, tikėjo nesidedanti jo žodžių į širdį, o kadangi buvo labai 


XXXIX skyrius 350 


tauri ir labai išdidi, jai toks manymas atstojo tikrąją teisybę. Tačiau 
ar bus jo teisybė dėl tų vedybų, ar nebus, vis vien ji buvo įskaudinta, 
o tokia nuoskauda moterims ilgam įstringa atmintyje. Tapusi Osmondo 
žmona, Ralfui draugė jau niekada nebus. Jei naujame vaidmenyje 
ras tikrą laimę, žmogui, iš anksto bandžiusiam sumenkinti jos širdies 
palaimą, jaus tik panieką; antra vertus, jei jo įspėjimas pasitvirtins, 
jos duota priesaika, kad jis niekada to nesužinos, taip užguls jos širdį, 
j0g ji ims jo nekęsti. Taigi per tuos metus po pusseserės vestuvių Ralfo 
mintys apie ateitį buvo gūdžios, o jei tie apmąstymai atrodo liguisti, 
nepamirškime, jog jis netryško sveikata. Jis tik tuo raminosi, kad 
elgėsi (savo požiūriu) gražiai ir dalyvavo ceremonijoje, sujungusioje 
Izabelę su ponu Osmondu birželio mėnesį Florencijoje. Iš motinos 
jis sužinojo, kad pradžioje Izabelė norėjo sutuoktuves atšvęsti savo 
gimtinėje, bet, labiausiai geisdama paprastumo, galų gale nutarė ge- 
riausiai įkūnysianti tą paprastumą susituokdama kuo greičiau pas pir- 
mą pasitaikius; kunigą, nors Osmondas sakėsi pasiryžęs atlikti tegu 
ir ilgiausią kelionę. Todėl šis sakramentas buvo priimtas nedidelėje 
amerikiečių koplyčioje labai karštą dieną, dalyvaujant tik poniai 
Tačit, jos sūnui, Penzei Osmond ir grafienei Džemini. Čia ką tik apra- 
šytų apeigų kuklumą galima paaiškinti ir tuo, kad trūko dviejų asme- 
nybių, kurių šia proga buvo galima laukti ir kurios būtų suteikusios 
daugiau prašmatnumo. Madam Merl buvo pakviesta, bet negalėjo 
išvažiuoti iš Romos, tai parašė malonų atsiprašymo laišką. Henrieta 
Stekpoul nebuvo kviesta, nes jos išvykimas iš Amerikos, apie kurį 
Izabelei pranešė ponas Gudvudas, vis atsidėliojo dėl tarnybinių pa- 
reigų; ji irgi atsiuntė laišką, ne tokį malonų kaip madam Meri, kuriame 
rašė, kad jei būtų galėjusi perplaukti Atlantą, būtų dalyvavusi ne tik 
kaip liudininkė, bet ir kaip kritikė. Į Europą ji atvyko kiek vėlėliau 
ir su Izabele susitikusi rudenį Paryžiuje atskleidė — gal pernelyg 
nesivaržydama — visą savo kritikės talentą. Vargšas Osmondas, prieš 
kurį tas Henrietos talentas buvo nukreiptas, taip rūsčiai šoko pro- 
testuoti, jog ji turėjo pareikšti Izabelei, kad šis jos žingsnis stojo tarp 
jų kaip kliuvinys. 

— Ne todėl, kad tu ištekėjai, o todėl, kad už jo ištekėjai, — laikė 
savo pareiga išdėstyti Henrieta, net nenujausdama, kad daug kur jos 
nuomonė sutapo su Ralfo Tačito, nors ji tiek nedvejojo ir nesigraužė 
kaip jis. Antroji Henrietos kelionė į Europą, matyt, buvo ne veltui, nes 
kaip tik tuo metu, kai Osmondas pareiškė Izabelei daugiau nepakęsiąs 
tos laikraštininkės, o Izabelė atsakė, jog jis per daug griežtas Henrie- 

tai, scenoje pasirodė mielasis ponas Bentlingas ir pasiūlė Henrietai 
kartu su juo nuvažiuoti į Ispaniją. Jos laiškai iš Ispanijos buvo įdo- 
miausi iš visų jos atspausdintų laiškų, o vieną, rašytą iš Alkambros 
ir pavadintą „Maurai ir mėnesiena“, visi pripažino jos šedevru. Iza- 
belė širdyje nusivylė vyro nesugebėjimu su atlaidžia šypsena pažvelgti 
į tą vargšę merginą. Ji netgi suabejojo, ar jis moka pasijuokti iš to, 
kas juokinga, o gal nė nemato, kas juokinga — gal jam trūksta hu- 
moro. Pati, aišku, į viską žiūrėdama iš laimės viršūnių, neturėjo Hen- 
rietai jokios pagiežos dėl jos karšto nepritarimo. Osmondui jų drau- 
gystė kėlė pasibaisėjimą, jis negalėjo įsivaizduoti, ką jos turinčios 
bendra. Jam pono Bentlingo draugė keliauninkė atrodė pati vulga- 
riausia moteris, negana to, jis dar apskelbė ją palaida. Prieš pastarąjį 
nuosprendžio straipsnį Izabelė šoko piestu, ir jis vėl nusistebėjo keistu 
žmonos skoniu. Izabelė pasiaiškino, kad jai patinka susieiti su Žmo- 
nėmis, kurie visai kitokie negu ji. „Tai kodėl tu nesibičiuliauji su savo 
skalbėja?“ — pasiteiravo Osmondas, ir Izabelė atsakė abejojanti, ar 
skalbėjai ji patiktų. O Henrietai patinkanti. 

Kone dvejus metus po Izabelės vestuvių Ralfas jos nematė; tą 
žiemą, kai jie įsikūrė Romoje, jis vėl leido San Remo, kur prie jo pri- 
sidėjo ponia Tačit, o paskui drauge su juo išvyko į Angliją pasižiūrėti, 
kas dedasi banke, — jai taip ir nepavyko prišnekinti sūnaus susidomėti 
banku. Ralfas turėjo išsinuomojęs namus San Remo — nedidelę vilą, 
kur prabuvo dar vieną žiemą, bet kitų metų balandį atvažiavo į Romą. 
Pirmą kartą po jos vestuvių atsistojo priešais ją akis į akį — jo troški- 
mas vėl ją išvysti buvo nenumaldomas. Ji retsykiais parašydavo jam, 
bet iš laiškų jis nesužinojo to, kas jam rūpėjo. Motina, paklausta, kaip 
Izabelei klostosi gyvenimas, atsakė trumpai — matyt, kuo puikiausiai. 
Ponia Tačit neturėjo vaizduotės ir nemokėjo pamatyti to, ko iš pavir- 
šiaus nepamatysi; ji nė neslėpė su dukterėčia mažai tebendraujanti, la- 
bai retai susitinkanti. Jaunoji moteris tarytum gyveno gana garbingai, 
bet ponia Tačit vis vien tebesilaikė nuomonės, kad jos vestuvės — 
negarbingas reikalas. Ir apie Izabelės namus galvojo be jokio džiaugs- 
mo, buvo tikra, kad jie nei šiokie, nei tokie. Kartkartėmis Florencijoje 
ji susidurdavo su grafiene Džemini, nors vengė jos kaip galėdama, 
nes grafienė jai primindavo Osmondą, nuo jo mintys klysdavo prie 
Izabelės. Tomis dienomis kalbos apie grafienę buvo pritilusios, bet 
ponia Tačit tai nelaikė geru ženklu, — tai rodė, kiek kalbų apie ją plito 
anksčiau. Tiesiau su Izabele siejosi madam Mer!, tačiau ponios Tačit 
santykiai su madam Merl buvo smarkiai pasikeitę. Izabelės teta išrėžė 

jai be jokių užuolankų, kad ji suvaidinusi pernelyg apsukrų vaidmenį, 
ir madam Merl, kuri niekada su niekuo nesiginčydavo, nes tikriausiai 
nerasdavo tam vertų, ir kuri padarė tikrą stebuklą — išgyveno kelis 
metus daugmaž šalia ponios Tačit, nė karto neparodydama jokio 
irziumo,— madam Merl dabar labai aukštu tonu pareiškė, jog prieš 
tokį kaltinimą ji nesižemins ir nesiteisins. Vis dėlto pridūrė (nesiže- 
mindama), kad ją galima apkaltinti nebent naivumu, nes tikėjo tuo, 
ką mato, o ji matė, jog Izabelė nesiveržia tekėti, 0 jis nesiveržia jai 
įsiteikti (niekai tie jo dažni vizitai; ant savo kalno jis iš nuobodumo 
neturėjo kur dėtis ir ateidavo vien prasiblaškyti). Izabelė savo jaus- 
mus slėpusi, o kelionė į Graikiją 1r Egiptą iš tiesų tik supainiojo ben- 
drakeleivę. Bet kas įvyko, tai įvyko, ir madam Merl jokiu būdu nema- 
nanti, jog tos vestuvės skandalingos, tačiau tvirtinti, kad ji čia atlikusi 
kokį nors vaidmenį — ar dvilinką, ar nedvilinką — yra jos apjuodi- 
nimas, ir išdidumas jai neleidžia tylėti. Be abejonės, pasikeitus ponios 
Tačit požiūriui ir tuo pažeidus daugelio nuostabių sezonų įpročius, 
madam Merl po to didesnę metų dalį praleisdavo Anglijoje, kur ant 
jos gero vardo nekrito joks šešėlis. Ponia Tačit ją neteisingai įskaudi- 
no, o tokių dalykų negalima dovanoti. Tačiau madam Merl kentėjo 
tylomis, jos orumas visada būdavo subtilus. 

Ralfas, kaip sakiau, pats norėjo viską pamatyti ir kai jau buvo 
netoli tikslo, vėl pasijuto kvailys buvęs, kam bandė merginą paakinti. 
Jis ėjo ne ta korta ir pralošė žaidimą. Jis nieko nepamatys, nieko ne- 
sužinos, nes ji visada jį sutiks su kauke. Teisingiausia jam būtų buvę 
išsi juosus girti jos pasirinkimą, kad paskui, jo žodžiais tariant, priėjusi 
liepto galą, ji su malonumu būtų galėjusi jį apšaukti tikru avinu. Jis 
mielai duotųsi avinu vadinamas, kad tik sužinotų, kaip Izabelei iš 
tiesų einasi. O dabar ji nei šaipėsi iš jo klaidingų pranašysčių, nei dė- 
josi, kad jos pasitikėjimas pasiteisino, ir jei buvo su kauke, tai ta kaukė 
jos veidą dengė aklinai. Joje nupieštas giedrumas buvo kažkoks sus- 
tingęs, nutaisytas; tai nebuvo veido išraiška, Ralfas tarė sau, kad tai 
vaidyba, o gal net reklama. Jos kūdikis mirė, ji daug iškentėjo, bet 
apie savo kančią nekalbėjo; čia jau būtų reikėję atverti daug daugiau, 
negu ji galėjo atsiverti Ralfui. Juo labiau kad tai buvo praeitis; nuo 
to laiko buvo praėję pusė metų, ir ji nebenešiojo gedulo. Ji, matyt, 
jau buvojo visuomenėje, ir Ralfas girdėjo kalbas, kad josios ,„nuostabi 
padėtis“. Jis pastebėjo, kad žmonės su ypatingu pavydu žiūri į ją ir 
laiko garbe ją pažinti. Jos namai nebuvo visiems atviri, tik vieną 
kartą per savaitę pas ją susirinkdavo nekviečiami svečiai. Ji gyveno su 

ištaiga, bet šitą galėjai suvokti, tik priklausydamas jos artimųjų rate- 
liui, nes kasdienis pono ir ponios Osmond gyvenimas nebuvo kuo 
nors ypatingas, kritikuotinas ar netgi kuo žavėtinas. Ralfas čia pažino 
šeimininko ranką, nes žinojo, kad Izabelė niekad iš anksto neapgal- 
vodavo, kaip padaryti vienokį ar kitokį įspūdį. Jam krito į akis jos 
polinkis judėti, polėkis linksmintis, vėlai užsisėdėti, toli važinėti, nuils- 
ti; troškimas, kad ją užimtų, sudomintų, gal net įgristų; noras pažinti 
naujų Žmonių, ypač tuos, apie kuriuos visi kalba, ištyrinėti Romos 
apylinkes, užmegzti santykius su labiausiai suplėkusiomis jos senosios 
visuomenės atgyvenomis. Visos šios pramogos buvo anaiptol ne tokios 
išrankios negu jos buvęs visapusiško lavinimosi sieki mas, į kurį Ralfas 
mėgdavo palaidyti sąmojį. Kai kurie jos polėkiai buvo pasidarę kone 
siautulingi, pramogos — beatodairės, ir tai jį stebino; jam atrodė, kad 
ji greičiau kalba, greičiau juda, greičiau alsuoja negu prieš vestuves. 
Ji aiškiai buvo įpratusi daug ką perdėti, ji, kuri taip mylėjo gryną tiesą; 
ir anksčiau taip mėgavusis geravališkais ginčais, intelekto žaismu (ji 
niekad nebuvo tokia žavi, kaip pačiame diskusijos įkarštyje, tiesiai į 
kaktą gavusi pribloškiantį smūgį ir jį atmušusi tarsi plunksnelę), da- 
bar tarytum nematė, dėl ko būtų verta ginčytis ar kam pritarti. Pirma 
buvusi tokia žingeidi, dabar pasidarė abejinga, tačiau, nepaisant 
to abejingumo, veikli kaip niekada. Tokia pat liekna, net dar dailės- 
nė, iš pažiūros ji neatrodė labiau subrendusi, tačiau apsitaisymo mas- 
tas ir prašmatnumas darė jos grožį kiek akiraižų. Vargšė jautria- 
širdė Izabelė, kas ją pakando? Lengvi jos žingsniai tempė sieksnius 
medžiagos klosčių, protinga galvutė laikė kupetą didingos šukuosenos. 

Laisva guvi mergaitė tapo kitu žmogumi; Ralfas priešais save 
išvydo rafinuotą damą, kuri tarytum kažkam atstovavo. O kam tokiam 
ji atstovautų? — klausė savęs Ralfas, ir atsakymas buvo tik vienas — 
Ji atstovauja Gilbertui Osmondui. „„Dangau aukščiausias, tai bent 
pareiga!“ — sušuko jis apgailėdamas. Ralfas negalėjo atsistebėti, koks 
tas pasaulis neperprantamas. 

Kaip sakiau, jis pažino Osmondo ranką kiekviename žingsnyje. 
Matė, kaip jis įspraudė jų gyvenimą į tam tikrus rėmus ir, būdamas 
visko įkvėpėjas, jį derino ir tvarkė. Osmondui dabar buvo rojus: pa- 
galiau jis turėjo medžiagos darbui. Jis išmanė, kaip padaryti efektą, 
ir kiekvienas jo efektas buvo smulkiai apskaičiuotas. Ir pasiekdavo jį 
anaiptol ne kokiomis prastomis priemonėmis — čia jo menas buvo 
didelis, tik tikslas menkas. Namai paversti pavydą keliančia šventove. 
visuomenė kankinama ir neįsileidžiama į vidų, žmonės įtikinti, kad 

jį supa aplinka ne tokia kaip visų, pasauliui atgręžtas veidas kupinas 
šalto originalumo — štai kokios sumanios pastangos asmens, kuriame 
Izabelė įžiūrėjo aukščiausią moralę. „Savo veiklai jis turi nepriiygs- 
tramos medžiagos, — pamanė Ralfas, — čia gausybės ragas, palyginus 
su ankstesniais jo ištekliais“. Ralfas buvo protingas žmogus, bet dar 
niekada taip nesidžiaugė savo protu, kaip supratęs in petto*, jog Os- 
mondas tik dedasi vertinąs vien dvasinius turtus, o iš tikro gyvena 
grynai dėl visuomenės. Tik toli gražu ne kaip jos viešpats, kokiu tarėsi 
esąs, 0 tik kaip nuolankus tarnas, kuriam visuomenės dėmesio kiekis 
buvo vienintelis sėkmės matas. Visuomenės nuomonės jis nuo ryto ligi 
vakaro neišleisdavo iš akių, 0 visuomenė buvo tokia paika, jog neper- 
matė akių dūmimo. Kad ir ką Osmondas darė, buvo pose** — taip 
subtiliai apgalvota pose, kad neturėdamas akylumo tikrai ją palai- 
kytum širdies balsu. Ralfas dar nebuvo sutikęs kito tokio Žmogaus, 
kuris gyventų vien šalto proto valdose. Jo skonis, interesai, sugebė- 
jimai, kolekcijos — viskas buvo ne šiaip sau. Jo užsisklendimas ant 
kalno viršaus Florencijoje,— tai metų metais apmąstyta poza. Vie- 
natvė, nuobodulys, meilė dukrai, gražios manieros, prastos manieros 
buvo sudėtinės dalys susikurto vaizdinio, kurį kaip arogancijos ir 
apžavų modelį jis visada turėjo galvoje. Jo siekis buvo ne įtikti pa- 
sauliui, bet, sužadinus pasaulio smalsumą ir jo nepatenkinus, įtikti 
sau. Apdūmęs pasaulį, jis jautė savo didybę. Tiesiausiu būdu jis sau 
įtiko, vesdamas panelę Arčer, nors šiuo kartu lengvatikį pasaulį įkū- 
nijo vargšė aklai pakerėta Izabelė. Ralfas, žinia, negalėjo būti nenuo- 
seklus: jis turėjo tikėjimą, nuo jo nukentėjo, ir atsižadėti būtų buvę 
negarbinga. Čia aš trumpai išdėsčiau jo punktus, kokie jie tada buvo. 
Aišku, Ralfas su didele išmone pritaikė visus faktus prie savo teorijos, 
net ir šį, kad per tą mėnesį, kol jis buvo Romoje, jo mylimos moters 
vyras nelaikė jo savo priešininku. 

Gilbertui Osmondui Ralfas kaip priešininkas dabar buvo nesvar- 
bus. Kaip draugas irgi nebebuvo svarbus, žodžiu — tuščia vieta. Jis 
buvo Izabelės pusbrolis, sergąs gana nemalonia liga — taip į jį Osmon- 
das ir Žiūrėjo. Jis paklausdavo Ralfą deramų klausimų — pasitei- 
raudavo apie sveikatą, apie ponią Tačit, paklausdavo, kur jam geriau 
žiemoti, ar patogiai įsitaisė viešbutyje. Tomis retomis progomis, kai 
jie susitikdavo, Osmondas nepratardavo jam nė vieno atliekamo žo- 


* Čia -—- mintyse (ital.). 
** Poza (pranc.). 

džio, bet elgdavosi itin mandagiai, kaip ir dera aiškiam nusisekėliui 
su aiškiu nevykėliu. Ir iš viso to Ralfas galiausiai suvokė, jog Osmondo 
žmona atsiima nuo vyro už nuolatinį svečią. Osmondas nepavydėjo — 
tokio pasiteisinimo jis neturėjo, Ralfas niekam negalėjo sukelti pavydo. 
Bet jis priversdavo Izabelę susimokėti už anų laikų gerumą, kurio dar 
tiek daug buvo likę; iš pradžių Ralfui net į galvą neatėjo ją taip bran- 
giai mokant, bet kai įtarimas sutvirtėjo, jis pasišalino. Šitaip jis atėmė 
iš Izabelės labai malonų užsiėmimą: ji nuolatos spėliodavo, kas palaiko 
Ralfo gyvastį, ir nusprendė, jog pokalbių pomėgis; dabar jo kalbų 
negalėjai atsiklausyti. Jis nustojo vaikščiojęs — nebebuvo vaikščio- 
jantis humoristas. Visą dieną prasėdėdavo kėdėje — bet kokia kėdė 
jam tiko, — ir taip priklausė vien nuo kito žmogaus paslaugų, kad jei 
jo šneka nebūtų buvusi tokia apmąstyta, būtum galėjęs jį palaikyti 
aklu. Skaitytojas apie Ralfą jau žino tiek, kiek Izabelė niekad nesu- 
žinos, todėl galima atverti šią paslaptį. Ralfui gyvastį palaikė tai, 
kad jis dar nebuvo atsižiūrėjęs į tą, kuri jam labiausiai rūpėjo šiame 
pasaulyje, dar nebuvo užganėdintas. Dar tiek visko turėjo būti — 
kaip nuo to atsisakysi. Jis norėjo pamatyti, ką ji padarys iš savo vyro 
arba ką jis iš jos padarys. Čia tik pirmas dramos veiksmas, jis išsėdės 
šį spektaklį ligi pabaigos. Jo pasiryžimas buvo tvirtas ir padėjo ištverti 
dar pusantrų metų ligi pat grįžimo į Romą su lordu Vorbertonu. 
Pažiūrėjus jis atrodė nusiteikęs amžinai gyventi, ir ponia Tačit, nors 
jos mintys apie keistą neatsilyginsiantį — ir neatlygintą — sūnų buvo 
labiau susinarpliojusios nei bet kada, kaip jau žinome, daug nesisie- 
lodama patraukė į tolimą šalį. Ralfui teikė jėgų nežinia; apimta beveik 
tokio pat jausmo — nežinios, kokioje būklėje jį ras, — ir Izabelė kilo 
laiptais į jo kambarį kitą dieną po to, kai lordas Vorbertonas pranešė 
apie pusbrolio atvykimą. 

Ji prabuvo su juo valandą, tai buvo pirmasis iš keleto jos vizitų. Jį 
reguliariai lankė ir Gilbertas Osmondas, o kai atsiųsdavo karietą, ir 
Ralfas ne sykį svečiavosi pas juos. Taip prabėgus dviems savaitėms, 
Ralfas pareiškė lordui Vorbertonui apsigalvojęs ir į Siciliją nebeva- 
žiuosiąs. Abu vyrai pietavo kartu — jie nebuvo susitikę vieną dieną, 
kada lordas Vorbertonas keliavo po Kampaniją. Jiedu jau buvo pakilę 
nuo stalo, ir lordas Vorbertonas priešais židinį degėsi cigarą, bet iškart 
išsitraukė jį iš burnos. 

— Nevažiuosi į Siciliją? O kur tuomet važiuosi? 

— Kad, ko gero, niekur nevažiuosiu,— atsakė nuo sofos Ralfas 
nė nemirktelėjęs. 

— Vadinasi, grįši į Angliją? 

— Jokiu būdu, liksiu Romoje. 

— Roma tau netinka. Čia šaltoka. 

— Tiks. Aš prisitaikysiu. Matai, kokia čia gera mano savijauta. 

Lordas Vorbertonas žiūrėjo į jį, papsėdamas cigarą, tarsi norė- 
damas tai pamatyti. 

— Tiesa, tau dabar geriau negu kelionėje. Stebiuosi, kaip tokį 
kelią ir ištvėrei. Bet dėl tavo sveikatos man neaišku. Patarčiau paban- 
dyti Sicilijos klimatą. 

— Naujiems bandymams neturiu jėgų. Prisibandžiau. Toliau 
*udintis nebegaliu. Net pagalvoti baisu apie tokią kelionę. Įsivaizduok 
mane tarp Scilės ir Charibdės! Nenoriu numirti Sicilijos lygumose 
kaip Prozerpina — juk kaip tik ten Plutonas ją nusinešė į požemį““. 

— Tai kokio velnio čia beldeis? — pasidomėjo jo šviesybė. 

— Buvo apsėdusi tokia mintis. Jau matau, kad iš to nieko nebus. 
Dabar tas pats, ar aš čia, ar ten. Jau mano visokių vaistų išbandyta. 
Visokių orų prisikvėpuota. Kad jau esu čia, tai ir pasiliksiu. O Sicili- 
joje neturiu nei vieniausios pusseserės, tuo labiau ištekėjusios. 

— Žinia, tavo pusseserė rimtas akstinas. O ką gydytojas sako? 

— Man nusispjaut, ką jis sako, aš neklausiau. Jei aš čia numirsiu, 
ponia Osmond palaidos. Bet čia nemirsiu. 

— Ir aš taip tikiuosi. — Lordas Vorbertonas toliau susimąstęs rū- 
kė.— Na, aš pats turiu prisipažinti, — tęsė jis, — jog labai džiaugiuosi, 
kad tu neužsispyrei dėl Sicilijos. Ta kelionė man siaubą varė. 

— A, bet tau dėl jos nebuvo ko jaudintis. Net minties tokios 
neturėjau temptis tave kartu. 

— Bet aš nė nemaniau paleisti tavęs vieno. 

— Brangusis mano Vorbertonai, aš nesitikėjau, kad tu toliau 
paskui mane važiuotum! — sušuko Ralfas. 

— Būčiau kartu nuvažiavęs ir pasižiūrėjęs, kaip įsikursi, — atsakė 
lordas Vorbertonas. 

— Tu labai geras krikščionis. Ir labai geras žmogus. 

— O po to būčiau grįžęs čion. 

— O iš čia — į Angliją? 

— Ne ne, būčiau pasilikęs. 

— Yeigu mums abiems viena rūpi, — tarė Ralfas, — nesuprantu, 
kam mums ta Sicilija? 

Jo draugas nieko neatsakė — sėdėjo ir žiūrėjo į židinį. Pagaliau, 
pakeldamas akis, pratrūko: 

— Nagi pasakyk štai ką — ar tu iš tikro ketinai siektis ligi Sici- 
lijos, kai leidomės į kelionę? 

— Ah, vous m'en demandez trop!* Pirma leisk paklausti man. 
Ar važiavai su manimi grynai... platoniškai? 

— Nežinau, ką turi galvoje. Aš norėjau pavažiuoti į užsienį. 

— Man rodos, mes abu slapukavome. 

— Kalbėk apie save. Aš neslėpiau, kad noriu čia pabūti. 

— Taip, prisimenu, sakei, kad nori susitikti su užsienio reikalų 
ministru. 

— Aš su juo jau tris kartus buvau susitikęs. Smagus žmogus. 

— Maniau, pamiršai, ko atvykęs, — tarė Ralfas. 

— Gal ir pamiršau, — gan rimtai atsakė jo draugas. 

Šie du džentelmenai buvo iš tokių, kurie nepasižymi santūrumo 
stoka, bet drauge keliaudami iš Londono į Romą, nė puse lūpų nepra- 
sitarė, kas buvo jų galvoje. Ta tema jie kadaise pasišnekėdavo, 
bet dabar vis ją aplenkdavo ir netgi atvykę į Romą, kur daug kas sie- 
davosi su ta tema, abu ir toliau ar iš pasitikėjimo, ar iš nepasitikėjimo 
tylėjo. 

— Bet vis tiek patarčiau gauti gydytojo leidimą, — kiek palūkėjęs 
umai pasakė lordas Vorbertonas. 

— Gydytojo leidimas tik viską sugadintų. Kur galima, stengsiuos 
išsiversti be gydytojo. 

— O kokia ponios Osmond nuomonė? — pasidomėjo Ralfo drau- 
gas. 

— Aš neklausiau. Tikriausiai atsakytų, kad Romoje man per šalta, 
ir netgi pasisiūlytų važiuoti su manimi į Kataniją. Iš jos ir šito galima 
tikėtis. 

— Tavim dėtas būčiau patenkintas. 

— Jos vyras nebūtų patenkintas. 

— A, galima įsivaizduoti, nors, man regis, tu nelabai linkęs pai- 
syti, patenkintas jis, ar ne. Tai jau jo reikalas. 

— Nenoriu didinti jų nesantarvės, — tarė Ralfas. 

— Ir taip ji nemaža? 

— Bręsta. O jai išvažiavus su manimi, įvyktų sprogimas. Osmon- 
das žmonos pusbrolio nemėgsta. 

— Tuomet jis, aišku, pakeltų vėją. O ar nepakels vėjo, jei čia 
pasiliksi? 


* Pernelyg daug klausinėjate! (Pranc.) 


XXXIX skyrius 358 


— Man kaip tik tai ir rūpi žinoti. Kai anąsyk buvau Romoje, 
Pakėlė, todėl laikiau savo pareiga dingti iš čia. O dabar laikau savo 
pareiga pasilikti ir ją ginti. 

— Mano brangusis Tačitai, tavo ginamosios pajėgos!..— pradėjo 
lordas Vorbertonas su šypsena, bet pažvelgęs į pašnekovo veidą 
nukando mintį ir šitaip užbaigė: — Na, čia gana painus klausimas, 
kokia tavo pareiga toje buveinėje. 

Ralfas tylėjo. 

— Tiesa, mano ginamosios pajėgos menkos, — atsakė po valan- 
dėlės, — bet kadangi puolamosios dar menkesnės, tad Osmondas gal 
nuspręs, jog aš nevertas jo parako. Vienaip ar kitaip, — pridūrė jis, — 
šį tą man dar smalsu išvysti. 

— Negi dėl smalsumo aukosi savo sveikatą? 

— Sveikata man jau nelabai rūpi, o ponia Osmond — labai. 

— Ir man. Bet ne taip kaip anksčiau, — iškart primetė lordas 
Vorbertonas, pirmą kartą radęs progą užsiminti apie tai, ką ligi tol 
vis nutylėdavo. 

— Kaip tau atrodo, ar ji laiminga? — paklausė Ralfas, padrą- 
sintas tokio prisipažinimo. 

— Nė nežinau, negalvojau apie tai. Aną vakarą ji sakėsi esanti 
laiminga. 

— A, tau ką ji kito sakys! — sušuko šypsodamasis Ralfas. 

— Kažin. Manyčiau, kad tokiam žmogui kaip aš ir būtų galima 
pasiskųsti. 

— Pasiskųsti? Ji niekad nesiskųs. Kas padaryta, jos padaryta, 
ir dabar jai vienai žinoti. Kam kam, o tau tikrai niekad nesiskųs. Ji 
labai atsargi. 

— Be reikalo. Nežadu jai vėl meilintis. 

— Džiaugiuosi tai girdėdamas. Bent nelieka jokių abejonių dėl 
tavo pareigos. 

— O taip, — rimtai atsakė Vorbertonas,— jokių! 

— Leisk paklausti štai ko,— tęsė Ralfas, — ar norėdamas ją įti- 
kinti, jog daugiau neketini jai meilintis, esi toks atidus tai jaunuolėlei? 

Lordas Vorbertonas krūptelėjo; pakilęs atsistojo priešais Židinį, 
įsmeigė į jį akis. 

— O ar tau atrodo juokinga? 

— Juokinga? Anaiptol, jei tik mergaitė tau prie širdies. 

— Ji be galo miela. Neatsimenu, kad jos metų mergaitė man 
būtų taip kritusi į akį. 

— Ji nuostabi būtybė. Ak, bent jau nuoširdi. 

— Be abejo, tarp mūsų didelis amžiaus skirtumas — daugiau nei 
dvidešimt metų. 

— Mano brangusis Vorbertonai,— tarė Ralfas, — negi tu rimtai? 

— Rimtų rimčiausiai — kaip tik moku. 

— Iš širdies džiaugiuosi. O dangau aukščiausias, — sušuko Ral- 
fas, — kaip nušvis senis Osmondas! 

Jo pašnekovas apsiniaukė. 

— Ak, neiškreipk savaip. Jo dukteriai aš pasipirščiau ne jam no- 
rėdamas malonumą padaryti. 

— Ir nenorėdamas jam padarysi malonumą. 

— Ne tiek aš jam patinku,— atsakė jo šviesybė. 

— Netiek? Brangusis mano Vorbertonai, čia tavo padėties blogu- 
mas: tu gali ir visai nepatikti, bet žmonės vis vien veršis prie tavęs. Kad 
man taip būtų, tai aš laimingas galėčiau patikėti, kad myli mane patį. 

Lordas Vorbertonas, matyt, nebuvo nusiteikęs aiškintis bendrų 
tiesų, jam rūpėjo atskiras atvejis. 

— O, tavo manymu, ar ji bus patenkinta? 

— Pati mergaitė? Aišku, bus laiminga. 

— Ne ne, aš turiu omeny ponią Osmond. 

Ralfas įsmeigė į jį akis. 

— Mielas brolau, kuo ji čia dėta? 

— Daug kuo. Ji labai myli Penzę. 

— Teisybė, tikra teisybė.— Ralfas pamažu atsistojo. — Čia įdo- 
mus klausimas, kaip toli ją nuves meilė Penzei.— Jis pastovėjo apsi- 
drumstusiu veidu, rankas susikišęs į kišenes. — Manau, tu įsitikinai... 
tikrai įsitikinai... Po velnių! — nutilo jis.— Nemoku pasakyti. 

— Puikiai moki. Nėra to, ko nemokėtum pasakyti. 

— Kad kažkaip keblu. Tu, manau, įsitikinai, jog iš visų panelės 
Osmond dorybių jos buvimas... ee... taip arti savo pamotės nėra pa- 
grindinė? 

— Viešpatie, Tačitai! — piktai sušuko lordas Vorbertonas.— Kuo 
tu mane laikai? 

Po vestuvių Izabelė beveik nesimatė su madam Merl, nes ši dama 
dažniausiai nebūdavo Romoje. Kartą ji visą pusmetį praleido Angli- 
joje, kitą — žiemojo Paryžiuje. Aplankė daug tolimų draugų ir davė 
suprasti, jog ateityje nebus tokia ištikima Romai kaip anksčiau. Praei- 
tyje ta ištikimybė reiškėsi tuo, kad ji pastoviai nuomojo butą viename 
iš labiausiai saulėtų Pinčo kampelių; beje, tas butas didesnę laiko 
alį būdavo tuščias, ir piršosi mintis, kad ten jos beveik niekad negalėsi 
rasti — buvo metas, kai Izabelę dėl to imdavo apmaudas. Artimesnė 
pažintis kiek nublankino pirmąjį įspūdį, kurį jai padarė madam Merl, 
bet iš esmės jo nepakeitė. Izabelė vis dar su nuostaba ja žavėjosi. Ma- 
dam Merl buvo apsiginklavusi nuo kojų ligi galvos, ir buvo malonu 
regėti asmenybę, taip puikiai pasirengusią aukštuomenės kovoms. 
Savo vėliavą ji nešė apdairiai, bet jos ginklai buvo nugludinto plieno, 
ir naudotis jais ji mokėjo taip meistriškai, kad Izabelė įtikėjo ją esant 
labai įgudusiu kariu. Ji niekad nepuldavo dvasia, nealpdavo iš pasi- 
bjaurėjimo ir niekad neparodydavo, kad jai reikia poilsio ar užuojau- 
tos. Turėjo savų įsitikinimų ir kadaise ne vieną jų patikėjo Izabelei, 
kuri patyrė, kad po nepaprasta savitvarda toji ištobulėjusi jos draugė 
slepia didelį jausmingumą. Bet jos gyvenimą valdė valia, ji riteriškai 
laikė iškeltą galvą. Atrodė, tarsi ji būtų įminusi paslaptį, tarsi gyvenimo 
menas būtų koks gudrus triukas, kurį ji perprato. Metams bėgant, 
Izabelė pažino ir atgrasumo, ir pasidygėjimų, kartais užeidavo tokių 
dienų, kai pasaulis atrodydavo juodas, ir ji gana negailestingai klaus- 
davo savęs, vardan ko gyvenanti. Ligi tol ji buvo gyva entuziazmu, su- 
sižavėjimu ūmai atsiveriančiomis galimybėmis, naujais nuotykiais. Jau- 
nesnę vienas polėkis nešė prie kito, mauduliui tarp jų nelikdavo vie- 
tos. O madam Merl buvo užgniaužusi visus dvasios pakilimus, nūnai 
niekuo nesusižavėdavo, klausė tik proto ir išminties balso. Izabelei da- 
bar užslinkdavo tokios valandėlės, kai ji nieko nebūtų pagailėjusi už 
tokio meno pamokas ir, jei neprilygstamoji jos draugė būtų buvusi 
bent kiek arčiau, būtų jos šaukusis. Labiau negu pirma ji suvokė, 
koks privalumas tokiai būti — apsitraukti kietu kiautu, savotiškais 
sidabro šarvais. 


Bet. kaip sakiau, tik tą Žiemą, kai mes vėl neseniai atnaujinome 
pažintį su mūsų heroje, mūsų apšnekėtoji dama vėl ilgiau užsibuvo 
Romoje. Izabelė dabar dažniau negu prieš vestuves matydavosi su 
ja, tačiau per tą laiką jos poreikiai ir nuotaikos gerokai buvo pasikeitę. 

Dabar ji jau nesikreipdavo į madam Merl pamokymų, ji prarado nurą 
permanyti šios damos gudrųjį triuką. Jei ją užklups kokie negeruinai, 
pasilaikys juos sau, o kai gyvenimas sunkus, prisipažinus kitam, kad 
neištveri, nepalengvės. Be abejo, madam Merl pati sau labai padeda 
ir ji bet kokiai draugijai — tikras papuošalas, bet ar yra, ar būtų iš 
jos kokios naudos kitam žmogui nerimasties valandą? Ar ne daugiau- 
siai naudos būtų iš tos draugės — bent taip Izabelė visą laiką manė — 
jeigu imtum ją mėgdžioti ir pasidarytum tokia tvirta bei spinduliuo- 
janti kaip ji. Ji nepripažino jokių nerimasčių, tad Izabelė šimtąjį kartą 
nusprendė numoti ranka į savąsias. Be to, atsinaujinus jų bendravi- 
mui, kuris po teisybei jau buvo nutrūkęs, Izabelei pasirodė, kad jos 
bičiulė pasidariusi kitokia, gal net tolimesnė — iš dirbtinokos baimės 
neįkyrėti priėjusi kraštutinumą. Ralfas Tačitas, kaip prisimename, 
buvo tos nuomonės, jog madam Merl yra linkusi daug ką perdėti, ar 
kaip Žmonės sako, perlenkti lazda. Izabelė niekad nepritarė tokiam 
priekaištui — iš tiesų niekad dorai jo nesuprato; jos galva, madam 
Merl elgesys visad buvo paženklintas geru skoniu, visad kupinas rin- 
ties. Bet šį kartą jaunajai mūsų moteriai pasirodė, kad jos draugė, 
taip bijodama brautis į šeimyninį Osmondų gyvenimą, iš tiesų kiek per- 
lenkė. Čia jau atvirkščiai — ne geras skonis, o greičiau saiko neturė- 
jimas. Ji pernelyg tankiai primindavo, kad Izabelė dabar ištekėjusi, 
kad jos dabar kiti interesai, kad nors ji ir labai gerai pažįstanti Gilber- 
tą Osmondą ir Penzę, gal geriau negu bet kas kitas, vis dėlto nesanti 
jų šeimos narys. Madam Merl buvo budri, nepaklausta niekad nepraš- 
nekdavo apie jų reikalus, net prispirta, kai tiesiai buvo klausiama jos 
nuomonės, bijodama įsibrauti į jų šeimyninį gyvenimą, vengė atsaky- 
mo. Madam Merl, kaip žinome, buvo atvira ir vieną dieną savo būgš- 
tavimus atvirai išdėstė Izabelei. 

— Aš privalau būti atsargi; juk galiu šiaip sau, net nenorėdama. 
jus užgauti. O užsigausite jūs visai teisėtai, nors mano ketinimai būtų 
kuo tyriausi. Aš privalau atminti, kad jūsų vyrą pažįstu daug seniau 
negu jūs, ir sergėtis, jog niekur neišsiduočiau. Jei būtumėte kvaila, 
gal net man pavyduliautumėte. Jūs ne kvaila, aš tą puikiai žinau. Bet ir 
aš ne iš kvailųjų, todėl tvirtai pasiryžau neprisišaukti bėdos. Suklupt 
bemat gali, — nespėsi apsižiūrėti, o jau būsi padaręs klaidą. Be abe- 
Jonės, jei būčiau norėjusi su jūsų vyru pradėti romaną, turėjau gra- 
žaus laiko — dešimt metų, ir niekas tuomet nebūtų trukdęs, vadinasi, 
nepradėsiu jo šiandien, kai jau mano žavesys nublanko. Bet jei įsipyk- 
siu jums lyg skverbdamasi į man nepriklausančią vietą, stačiai pasaky- 


XL skyrius 362 


kite, kad aš užsimiršau. Esu pasiryžusi neužsimiršti. Žinia, geri draugai 
to nuolatos nelaiko galvoje, mes pasitikime savo draugų sąžiningumu. 
Ir jumis, brangioji, aš be krašto pasitikiu, bet nepasitikiu žmogaus 
prigimtimi. Nemanykite, kad man sunku; aš seku save ne visą laiką. 
Ir ši mano kalba su jumis — geriausias to įrodymas. Aš tik štai ką no- 
rėjau pasakyti: jei imtumėt pavyduliauti — tokiu pavidalu tai pasi- 
reikštų, aš manyčiau, jog čia esama mano kaltės. Jokiu būdu ne jūsų 
vyro. 

Izabelė turėjo trejetą metų pamąstyti apie ponios Tačit versiją, 
kad madam Merl apvesdino Gilbertą Osmondą. Prisimename, kaip ji 
tat iš pradžių išklausė. Gal madam Merl ir galėjo apvesdinti Gilbertą 
Osmondą, bet Izabelės Arčer tai tikrai jau ne. Čia kažkokių jėgų — 
Izabelė nelabai žinojo kokių — darbas: lemties, apvaizdos, gamtos ar 
amžinosios paslapties. Tiesa, teta ne tiek piktinosi madam Merl veikla, 
kiek jos dviveidiškumu, kad pati viską užmaišė, o paskui išsigynė. Iza- 
belės išmanymu, tai ne tokia didelė kaltė; negi čia koks nusikaltimas, 
kad per ją įsigijo artimiausią draugą gyvenime? Tokia mintis jai atėjo 
prieš pat vestuves, po pašnekesio su teta, tuo metu, kai dar buvo pajėgi 
plonokas savo jaunystės kronikas apmąstyti atitrauktai, kone su filoso- 
fijos istoriko nusiteikimu. Jei madam Merl kilo noras, kad ji pakeistų 
padėtį, Izabelė galėjo tik pasidžiaugti tokia idėja. Beje, madam Merl 
visad būdavo tiesi ir niekad neslėpė, kad yra labai geros nuomonės 
apie Gilbertą Osmondą. Po vedybų Izabelė pamatė, kad vyras ne itin 
simpatizuoja tai damai: jis retai tesustodavo prie šio apvaliausio ir 
glotniausio visuomenės rožančiaus karoliuko. 

— Ar tau nepatinka madam Merl? — sykį paklausė jo Izabelė.— 
Ji labai tave vertina. 

— Galiu tik tiek pasakyti, — atsakė jis.— Kadaise labiau patiko 
negu dabar. Man ji atsibodo, ir dėl to man šiek tiek gėda. Ji kone ant- 
gamtiškai gera! Aš džiaugiuosi, kad jos nėra Italijoje, galima atsipūsti, 
tarsi gavus dvasios dėtente*. Nešnekėk apie ją per dažnai, kalbos tarsi 
vėl ją sugrąžina. Ji dar sugrįš ne kartą ir ne du. 

Iš tikro madam Merl sugrįžo nepavėlavusi — turiu galvoje, nepa- 
vėlavusi atgauti to privalumo, kurį galėjo prarasti. Per tą laiką, kaip 
sakiau, ji buvo gerokai pasikeitusi, bet Izabelės jausmai irgi buvo nebe 
tie. Kas vyksta, ji suvokė taip pat gerai kaip anksčiau, tik ta nuovoka 
nebeteikė didelio džiaugsmo. O kai nėra džiaugsmo, priežasčių savo 


* Atvanga (pranc.). 

nepasitenkinimui žmogus toli neieško, jos veši kaip vėdrynai birže- 
lyje. Ji liovėsi svarsčiusi, ar madam Merl prikišo pirštus prie Gilberto 
Osmondo vedybų, tik gal jau metas parašyti, kad didelio dėkingumo 
už tai nejautė. O laikui bėgant to dėkingumo liko dar mažiau, ir 
kartą Izabelė pati sau tarė, kad jei ne madam Merl, visa tai nė nebūtų 
įvykę. Tokią mintį ji tuoj pat nuvijo pasibaisėjusi, kaip jai tatai galėjo 
į galvą šauti. „Kad ir kas manęs laukia, turiu būti teisinga, — pamanė 
ji, — savo naštą turiu pati nešti, o ne versti ją kitiems!“ Šis Izabelės 
nusistatymas buvo galiausiai išbandytas madam Merl, kai ji dėl tuo- 
metinio savo elgesio pareiškė tokį išmoningą atsiprašymą, kurį čia ben- 
drais bruožais pateikiau; dailūs jos apibūdinimai, aiškūs patikinimai 
savotiškai erzino, tiesiog atrodė kaip pasityčiojimas. Izabelė nebesusi- 
gaudė, jos širdis buvo pilna nenusakomų apgailestavimų ir baimių. 
Kai nusisuko nuo draugės, ką tik padariusios mano pacituotą pareiš- 
kimą, Izabelė pasijuto bejėgė: kaip madam Merl nenutuokia, kas 
darosi jos širdyje! Jai pavyduliauti? Pavyduliauti dėl Gilberto? Tokia 
mintis bent tuo metu nė iš tolo neatitiko tikrovės. Buvo kone gaila, 
kad pavydu: Izabelė neturėjo jokio pamato; gal bent pavydas būtų 
kiek atgaivinęs. Ar tai ne savotiškas laimės simptomas? Tačiau madam 
Merl protinga, tokia protinga, kad galėjo tarti geriau pažįstanti Izabe- 
lę nei Izabelė pati save. Mūsų jaunajai herojei pasiryžimų niekada 
netrūko — diduma jų būdavo nuo žemės pakylėti, bet dar nebuvo 
tokio laiko, kad jų būtų (slaptame širdies kampelyje) tiek užderėję 
kiek dabar. Teisybė, visų jų būta iš to paties kamieno, ir juos būtų 
galima suvesti į vieną pasiryžimą — nekaltinti kitų, kai pati esi nelai- 
minga. Vargšė sparnuota josios dvasia, visad nusiteikusi aukštai sklan- 
dyti, dar nebuvo iš pašaknų pakąsta. Todėl Izabelė labiausiai ir paisė 
teisybės, nekibo į smulkų kerštą. Suversti kaltę dėl savo nusivylimo 
madam Merl būtų buvęs smulkus kerštas, tuo labiau kad save taip 
išteisinus, džiaugsmas nebūtų nuoširdus. Nuo to tik būtų daugiau peno 
kartėliui, o pančiai nepalaisvėtų. Apsimetinėti, kad tas žingsnis jos 
žengtas ne atviromis akimis, nebebuvo kaip — juk nerastum kitos 
merginos, kuri būtų turėjusi tiek laisvės kiek ji. Tiesa, įsimylėjusi mer- 
gina nėra laisva, tačiau jos klaidos šaltinis yra ji pati. Niekas neturėjo 
piktų kėslų, nespendė žabangų; pati žiūrėjo, nusprendė, išsirinko. 
Kai moteris padaro tokią klaidą, vienintelis kelias ją ištaisyti — besą- 
lygiškai (0, su didžiausia didyste) su ja susitaikyti. Vienos paikystės 
gana, ypač jei ji padaryta visam gyvenimui; antrąja pirmosios nepa- 
taisysi. Toks užsisklendimo apžadas buvo gana taurus — tuo Izabelė 

ir laikėsi, ir madam Merl buvo teisi, kai viską pasvėrus ėmėsi atsar- 
gumo. 

Vieną dieną, koks mėnuo po Ralfo Tačito atvykimo į Romą, Izabe- 
lė grįžo pasivaikščiojusi su Penze. Ji dėkojo likimui už Penzę ne vien 
todėl, kad buvo pasiryžusi visur būti teisinga, bet ir dėl to, kad buvo 
jautri viskam, kas tyra ir silpna. Penzė jai buvo brangi — niekas dar 
nebuvo taip visa širdimi prie jos prisirišęs ir dėl nieko dar jai pačiai 
nebuvo taip maloniai aišku. Izabelei ji buvo lyg švelni esybė, tarsi 
švelni rankutė delne, o Penzė ją ir pamilo, ir iš visos širdies įtikėjo. 
Izabelei mergaitės atsidavimas teikė ne vien malonumo, ji stverdavosi 
šio argumento, kai visi kiti išsekdavo. Izabelė buvo sau pasakiusi, 
kad žmogus turi atlikti savo pareigą, kur tik ją radęs,ir visur jos ieškoti. 
Penzės palankumas buvo gyvas įspėjimas, tarsi sakyte sakantis, štai 
kur proga, gal ir neiškili, bet neabejotina. Nors kokia tai proga, Iza- 
belė kažin ar būtų įvardijusi,— gal duoti mergaitei daugiau, negu 
mergaitė galėtų duoti pati sau. Izabelė būtų tik nusišypsojusi, jei tomis 
dienomis būtų prisiminusi, kaip kadaise buvo sudvejojusi dėl mažosios 
savo draugės, nes dabar suprato, jog tos dvejonės kilo vien dėl neįžval- 
gumo. Tuomet ji negalėjo patikėti, kad būtų įmanoma šitaip labai, 
tiesiog nežmoniškai norėti įtikti. Per tą laiką ji matė šį jautrų bruožą 
pasireiškiant kiekviename žingsnyje ir išmoko teisingai įvertinti. Tokia 
buvo Penzės prigimtis, — dangaus dovana. Penzė neturėjo didystės, 
galėjusios tą prigimties bruožą nustelbti, ir nors jos užkariautų širdžių 
skaičius vis augo, ji nė kiek tuo nesipuikavo. Juodvi abi visur būdavo 
kartu, retai galėjai išvysti ponią Osmond be podukros. Izabelei patiko 
būti su ja, jautėsi lyg laikydama vienodų gėlių puokštelę. Ir neapleisti 
Penzės, žūt būt jos neapleisti, Izabelei buvo šventas priesakas. Šalia 
nieko kito mergaitė taip nespindėjo kaip šalia Izabelės, išskyrus tik 
tėvą, kurį garbino beatodairiškai, gal ir todėl, kad tėvystė Gilbertui 
Osmondui buvo ypatingas malonumas ir su dukra jis būdavo be galo 
švelnus. Izabelė matė, kaip Penzė nori su ja būti ir iš visų jėgų stengiasi 
jai įtikti. Penzė nusprendė, kad geriausias būdas įtikti Izabelei — tai 
nesistengti įtikti, pakanka tik nedaryti jai nemalonumų; tas, žinoma, 
nelietė jau esančių nemalonumų. Taigi ji sąmoningai niekur nesi- 
kišdavo ir labai mokėdavo būti paklusni, sutikdama su bet kokiu Iza- 
belės pasiūlymu, ji tramdė savo entuziazmą, kad nepasirodytų visai 
ko kita tikėjusis. Penzė niekad nepertraukdavo jos kalbos, niekad ne- 
smalsaudavo ir, nors nuo pagyrų taip tirpdavo iš laimės, kad net iš- 
baldavo, niekad atkišusi rankos jų nelaukdavo. Tik nutaisydavo ilge- 

singą veidelį, o tuomet, kai jau ėmė bręsti, jos akys būdavo tokios 
gražios, kad gražesnių pasaulyje nerastum. Kai antrą žiemą jiems 
gyvenant Rokanero rūmuose ji ėmė lankytis baliuose, šokių vakarė- 
liuose, tai per ilgai neužsibūdavo, kad ponia Osmond nepavargtų, ir 
visad pirmoji pasiūlydavo važiuoti namo. Izabelė vertino šią Penzės 
auką atsisakyti paskutinių šokių, nes matė, kad mergaitė baisiai mėgsta 
šokti — pagal muziką dėlioja žingsnelius kaip kokia stropi fėja. Aukš- 
tuomenės susibūrimuose Penzė nematė jokių trūkumų — jai teikė 
malonumo netgi atkočiausios jų pusės: salių tvankumas, nuobodulys 
per pietus, susigrūdimas prie durų, nesmagus laukimas karietos. Dienos 
metu važiuodama ta karieta ji sėdėdavo šalia pamotės net nekrutėda- 
ma, su dideliu palankumu, kiek palinkusi į priekį ir vos šypsodamasi, 
tarsi pirmą kartą būtų pakviesta pasivažinėti. 

Tą dieną, apie kurią pasakoju, juodvi išvažiavo pro vienus miesto 
vartus, ir po pusvalandžio paliko karietą laukti prie kelio, kol jos pasi- 
vaikščios po neaukštą Kampanės žolę, netgi žiemos mėnesiais pamar- 
gintą švelniomis gėlėmis. Izabelei, mėgstančiai vaikščioti ir einančiai 
sparčiu žingsniu, nors gal nebe taip sparčiai, kaip pirmą kartą jai at- 
vykus į Europą, tai tapo kone kasdieniu įpročiu. Penzei gal tai ir 
nebuvo maloniausias prasimankštinimas, bet vis tiek patiko, nes nebuvo 
kas jai nepatinka; ji ėjo gal kiek mažesniais žingsniais šalia tėvo žmo- 
nos, kuri paskui, grįžtant atgal į Romą, tenkindama Penzės pomėgį, 
apsukdavo ratą aplink Pinčo sodą ar Borgezės vilą. Saulėtoje dauboje 
toli už Romos sienų Izabelė buvo prisiskynusi puokštelę gėlių ir, grį- 
žusi į Rokanero rūmus, nuėjo tiesiai į savo kambarį jų pamerkti. 
Ji pasuko į svetainę, kur pati daugiausia buvodavo, antrą iš eilės nuo 
didelio prieškambario, į kurį buvo užlipama laiptais ir kurio didingo 
plikumo nesugebėjo pridengti net įmantrus Gilberto Osmondo išra- 
dingumas. Vos peržengusi svetainės slenkstį, ji stabtelėjo, įspūdžio pa- 
veikta. Teisybę sakant, nieko netikėta nepastebėjo, tik išvydo vaizdą, 
kuris jai pasirodė naujas ir kurį spėjo įsidėmėti, nes tyliai įėjusi jo 
neišblaškė. Ten stovėjo madam Merl su skrybėlaite, o Gilbertas Os- 
mondas kažką jai šnekėjo; valandėlę jie nejuto ją įėjus. Beje, Izabelė 
ne kartą matė juos šnekučiuojantis, bet nebuvo mačiusi ar bent nepas- 
tebėjo, kad per jų pokalbį būtų stojusi tokia intymi tyla, ir Izabelė 
iškart susiprotėjo, jog pertraukdama tą tylą juos išgąsdintų. Madam 
Merl stovėjo ant kilimėlio atokiau nuo židinio, Osmondas atsilošęs 
giliame krėsle žiūrėjo į ją. Jos galva kaip visad buvo iškelta, tik žvilgs- 
nis į jį nuleistas. Pirmiausia Izabelei krito į akis, kad jis sėdi, 0 ji stovi; 

toks nebūtas vaizdas ją ir prikaustė. Paskui ji susiprotėjo, kad jied- 
viejų pokalbis toliau nesirišo, ir įbedę vienas į kitą žvilgsnius jie nesi- 
varžydami, kaip seni draugai, be žodžių daug išsakė. Rodėsi, tai netu- 
rėjo sukrėsti Izabelės, juk jiedu iš tiesų buvo seni draugai. Tas reginys 
buvo toks trumpas kaip liepsnos žybtelėjimas. Abiejų pozos, vienas 
į kitą įsmeigti žvilgsniai tarsi kažką Izabelei atskleidė. Bet, vos išvydus, 
visa tai dingo. Madam Merl pastebėjo Izabelę ir pasisveikino nė ne- 
krusteldama, o vyras išsyk pašoko. Kažką sumurmėjęs, kad norįs 
pasivaikščioti, atsiprašė viešnios ir išėjo. 

— Atvykau aplankyti jūsų, maniau būsit jau grįžus, bet neradusi 
lukuriavau,— tarė madam Merl. 

— Ar jis nepaprašė jūsų sėstis? — paklausė Izabelė su šypsena. 

Madam Merl apsižvalgė. 

— A, iš fiesų; aš jau žadėjau eiti. 

— Tad dabar pabūkite. 

— Žinoma. Aš ne šiaip atėjau, aš vis galvoju apie vieną ir tą patį. 

— Aš gi jums sakiau, — pertarė Izabelė, — kad šiaip sau į šiuos 
namus nesilankote. 

— O prisimenate, ką jums atsakiau? Ir tada, kai ateinu pas jus 
ar kai neateinu, priežastis yra viena — mano nuoširdumas jums. 

— Taip, sakėte. 

— Bent dabar atrodo, kad nelabai tuo tikite, — tarė madam Merl. 

— 0O,— atsakė Izabelė, — aš nė kiek neabejoju, kad jūsų prie- 
žastys rimtos. 

— (Gal greičiau suabejojote mano nuoširdumu. 

Izabelė liūdnai papurtė galvą. 

— Aš žinau, kad man visada buvote gera. 

— Kada tik neatmesdavote mano gerumo. Jūs ne visuomet jį 
priimate, 0 tuomet reikia trauktis nuo jūsų. Tačiau šiandien aš apsi- 
lankiau ne jums norėdama daryti gera; reikalas kitoks. Atėjau savo 
naštos pasilengvinti — užkrauti ją jums. Apie tai ir su jūsų vyru šne- 
kėjausi. 

— Stebiuosi, jam našta nepatinka. 

— Ypač kitų našta, puikiai žinau. Turbūt ir jums nepatinka. Bet 
patinka ar nepatinka, turite man padėti. Dėl to vargšo pono Rozjė. 

— A,— mąsliai atsakė Izabelė, — tai čia jo našta, ne jūsų. 

— Jis sugebėjo ir mane į ją įkinkyti. Ateina pas mane dešimt 
kartų per savaitę apie Penzę pasikalbėti. 

— Taip, jis nori ją vesti. Viską žinau. 

Madam Merl susvyravo. 

— Iš jūsų vyro supratau tarytum nežinotumėte. 

— Iš kur jam žinoti, ką aš žinau. Apie tai niekad su manimi ne- 
sišnekėjo. 

— Matyt, neranda, nuo kurio galo pradėti šneką. 

— Paprastai tokie dalykai jam lengvai duodasi. 

— Taip, paprastai apie viską jis turi savo nuomonę, o šį kar- 
tą — ne. 

— O jūs neužvedėte jo ant kelio? — pasidomėjo Izabelė. 

Madam Merl nušvito apgalvota šypsena. 

— Man regis, jūs šaltoka. 

— Taip, nieko nepaveiksi. Ponas Rozjė ir su manimi šnekėjosi. 

— Ne be pagrindo. Esate su mergaite tokia artima. 

— Bet,— tarė Izabelė, — nedaug jis iš manęs gavo paguodos. 
Jeigu jums atrodau šalta, kažin ką jis bemano. 

— Tikriausiai mano, kad galite daugiau padaryti, negu padarėte. 

— Aš nieko negaliu. 

— Bent jau daugiau negu aš. Nesuprantu, kokį paslaptingą ryšį 
jis įžiūrėjo tarp manęs ir mergaitės: jis iš karto pas mane atėjo, tarsi 
jo laimė būtų mano rankose. Dabar ir vėl nuolatos vaikščioja manęs 
pabakštinti, iškvosti, kiek yra vilties, arba širdį išlieti. 

— Jis labai įsimylėjęs, — tarė Izabelė. 

— Kaip jis — labai. 

— Kaip Penzę — irgi labai, galėtumėte dar pridėti. 

Madam Merl nudūrė akis: 

— Ar jums ji nežavi? 

— Miteliausia pasaulyje mergytė, tik labai ribota. 

— Tuo lengviau ponui Rozjė. Ponas Rozjė nėra neribotas. 

— Taip taip, — pritarė Izabelė.— Jis išsitektų nosinėje, dailioje 
nosinaitėje su mezginėliais.— Jos humoras pastaruoju metu buvo 
atmieštas sarkazmo, bet ji tuoj susigėdo išliejusi jį ant tokio nekalto 
avinėlio kaip Penzės garbintojas. — Jis labai geras. labai padorus, — 
iškart pridūrė ji,— ir ne toks kvailas kaip atrodo. 

— Jis mane tikina, esą ji įsimylėjusi be proto. 

— Nežinau, aš jos neklausiau. 

— Ar nebandėte iš tolo paklausinėti? 

— Čia ne mano pareiga, 0 tėvo. 

— Ak, kokia jūs skrupulinga. 

— Elgiuosi pagal savo galvą. 

Madam Merl vėl taip pat nusišypsojo. 

— Nelengva jums padėti. 

— Man padėti? — kuo rimčiausiai paklausė Izabelė.— Ką tuo 
norite pasakyti? 

— Lengva jums nejįtikti. Matote, ar neišmintingai elgiuosi, laiky- 
damasi atsargumo! Šiaip ar taip, aš jums pranešu, kaip pranešiau ir 
Osmondui, jog dėl visų Penzės ir pono Edvardo Rozjė meilės reikalų 
aš nusiplaunu rankas. Je n'y peux rien, moi!* Man nedera apie jį 
šnekėtis su Penze. Tuo labiau,— pridėjo madam Merl,— kad aš 
jo nelaikau vyro idealu. 

Izabelė pagalvojo ir su šypsena atsakė: 

— Vadinasi, jūs nenusiplaunate rankų! — Ir jau kitu balsu pridū- 
rė: — Negalite nusiplauti, jums pernelyg rūpi. 

Madam Merl iš lėto pakilo, prieš tai metusi į Izabelę tokį pat 
greitą žvilgsnį kaip tas intymumo vaizdinys, prieš valandėlę švyste- 
lėjęs mūsų herojei. Tik šį sykį pastaroji jame nieko neįžiūrėjo. 

— Kitą kartą paklauskite jo ir įsitikinsite. 

— Kaip aš jo paklausiu, kad jis nebesilanko mūsų namuose. 
Gilbertas Javė jam suprasti, kad jis čia nepageidaujamas svečias. 

— A, tiesa, — tarė madam Merl,— aš pamiršau, jis dabar verkš- 
lena dėl ko kito. Esą Osmondas jį įžeidęs. Ir vis dėlto, — kalbėjo ji 
toliau, — Osmondas ne taip labai nemėgsta Rozjė, kaip tas įsikalė.— 
Ji atsistojo, tarsi baigusi pokalbį, bet dar delsė, dairėsi aplinkui, 
matyt, turėdama daugiau ką pasakyti. Izabelė tai pastebėjo ir netgi 
nujautė, apie ką būtų tolimesnė šneka, bet dėl savų priežasčių 
nedarė pradžios. 

— Jei tai pasakėte, jam buvo malonu išgirsti, — atsakė ji šypso- 
damasi. 

— Aišku, pasakiau ir šiaip stengiuosi jį padrąsinti. Patariu ap- 
sišarvuoti kantrybe, tikinu, kad jo atvejis nėra beviltiškas, jei tik 
laikys liežuvį už dantų ir ramiai lauks. Bet jam, kaip tyčia, mušė 
į galvą pavydas. 

— Pavydas? 

— Pavydas lordui Vorbertonui, kuris, anot jo, nuolatos čia 
sėdi. 

Izabelė, pavargusi po pasivaikščiojimo, ligi tol sėdėjo, bet sulig 
tais žodžiais atsistojo: 


* Čia aš bejėgė! (Pranc.) 

— A! — šūktelėjo ir pamažu nuėjo prie židinio. Madam Merl 
stebėjo, kaip ji ėjo, sustojo prieš veidrodį virš židinio, pasitaisė išsi- 
taršiusią plaukų sruogą. 

— Vargšas Rozjė įrodinėja, kad visko galį būti, lordas Vorber- 
tonas gali įsimylėti Penzę,— tęsė madam Merl. 

Izabelė patylėjo, paskui atsisuko nuo veidrodžio ir pagaliau 
rimtai, tik gal kiek švelniau pasakė: 

— Teisybė, visko gali būti. 

— Tą turėjau pripažinti ponui Rozjė. Jūsų vyras irgi taip mano. 

— Šito aš nežinau. 

— Paklauskite jo ir pamatysite. 

— Aš jo neklausiu,— atsakė Izabelė. 

— Atleiskite, pamiršau, kad tai jau sakėte. Be abejo, — pridėjo 
madam Merl,— jūs turėjote kur kas daugiau progų negu aš ste- 
bėti lordo Vorbertono elgesį. 

— Man nėra ko nuo jūsų slėpti, kad mano podukra jam labai 
patinka. 

Madam Merl vėl dirstelėjo į ją tuo staigiu savo žvilgsniu. 

— Turite galvoje, patinka taip, kaip kad ponas Rozjė turi gal- 
voje? 

— Nežinau, ką ponas Rozjė turi galvoje, bet lordas Vorber- 
tonas leido man suprasti, kad Penzė jį sužavėjo. 

— Ir jūs šito nepasakėte Osmondui? — Šis klausimas, toks ūmus 
ir tiesus, tarsi sprūste išsprūdo madam Merl. 

Izabelė įsmeigė į ją Žvilgsnį. 

— Manau, ateis laikas, sužinos. Lordas Vorbertonas turi lie- 
žuvį ir pats moka kalbėti. 

Madam Merl susigriebė išsišokusi su savo klausimu, ir nuo tos 
minties ją išmušė raudonis. Palūkėjusi, kol tas išdavikiškas 1mpul- 
sas atlėgo, ji lyg viską apmąsčiusi tarė: 

— Taip būtų geriau, negu tekėti už vargšo pono Rozįė. 

— Mano manymu, daug geriau. 

— Būtų nuostabu, čia tai bent būtų vedybos. Iš tiesų, koks 
jis taurus! 

— "Taurus? 

— Kad sulaikė akį ties paprasta mergaite. 

— Aš taip nemanau. 

— Jūs labai gera. Nors galų gale Penzė Osmond... 

— Penzė Osmond galų gale yra žavingiausia būtybė, kokią man 
teko sutikti! — sušuko Izabelė. 

Madam Merl spoksojo ne be priežasties sumišusi. 

— Man ką tik pasirodė, kad jūs tarytum gana iš aukšto į ją 
žiūrit. 

— Sakiau, kad ji ribota. Ji tokia ir yra. Ir lordas Vorbertonas 
toks. 

— Taip kalbant, mes visi tokie. Jei Penzė šito verta, tuo geriau. 
Bet jei savo širdį ji atiduoda ponui Rozjė, aš atsisakau pripažinti, 
kad ji tik to verta. Būtų per didelė neteisybė. 

— Ponas Rozjė tikras nuoboda! — kaip kirviu nukirto Iza- 
belė. 

+ — Visiškai su jumis sutinku ir džiaugiuosi, jog iš manęs nelau- 
kiama, kad kurstyčiau jo aistrą. Kai ateityje pas mane apsilan- 
kys, ras duris užrakintas.— Susidariusi apsiausto klostes madam 
Merl jau pasišovė eiti. Tačiau netoli durų ją sustabdė netikėtas 
Izabelės prašymas: 

— Vis vien būkite jam gera. 

Madam Merl kilstelėjo pečius ir antakius ir įsistebeilijo į savo 
draugę. 

— Jūsų prieštaringumai man neaiškūs! Jokiu būdu nebūsiu jam 
gera, nes tai būtų netikras gerumas. Aš noriu, kad ji būtų lordo 
Vorbertono žmona. 

— Pirma tas turi pasipiršti. 

— Jeigu iš tiesų taip yra, kaip sakote, pasipirš. Ypač, — tarė 
po pauzės, — jei jį paveiksite. 

— Paveiksiu aš? 

— Tą jūs lengvai galite. Turite jam didelę įtaką. 

Izabelė prisimerkė: 

— Iš kur tokios žinios? 

— Ponia Tačit man sakė. Ne jūs — kur jau! — madam Merl 
atsakė šypsodamasi. 

— Iš tiesų nieko apie tai nesu jums pasakojusi. 

— O galėjote ir pasipasakoti, progų netrūko, kai buvome viena 
kitai atviresnės. Bet jūs mažai atsiverdavote; dažnai apie tai pas- 
kui galvodavau. 

Izabelė irgi apie tai pagalvodavo, ir dažnai ne be pasitenkini- 
mo. Bet dabar šito ji neprisipažino, gal nenorėjo išsiduoti, kaip tuo 
džiaugiasi. 

— Pasirodo, teta jus gerai apšvietė, — atsakė paprastai. 

— Ji man pasakė, kad atstūmėte lordą Vorbertoną. nes ji labai 
dėl to krimtosi ir turėjo kam nors išlieti širdį. Aš, tarkime, esu 
tos nuomonės, kad jūsų pasirinkimas geresnis. Tačiau jei pati ne- 
panorote eit už lordo Vorbertono, išpirkite klaidą, padėdama jam 
vesti kitą. 

Izabelės +e:de, klausantis madam Merl, nė kiek neatsispindėjo 
tosios šviečiantis džiaugsmas. Ret po valandėlės ji tarė apgalvotai 
1 gana mMaiontai: 

— Aš iš tikro labai džiaugčiausi. jei Penzei tai pavyktu. 

Šiuos žodžius. matvt. palaikiusi geru ženklu, jos pašnekovė ap- 
kabino ja. kur kas švelniau negu būtum tikėjęsis. ir kaip laimėto- 
ja išėjo. 

Tą vakarą Osmondas pirmą kartą prakalbo apie šį dalyką, gana 
vėlai įėjęs į svetainę, kur Izabelė sėdėjo viena. Jie visą vakarą iš- 
buvo namie, Penzė jau buvo atsigulusi, pats jis po pietų prasėdėjo 
nedideliame kambaryje, kur buvo susidėstes knygas ir kurį vadino 
savo kabinetu. Dešimtą valandą pas juos buvo atėjęs lordas Vor- 
bertonas, jis visada apsilankydavo, kai tik iš Izabelės susižinodavo, 
kad ji bus namie: jis ketino dar kur kitur vykti ir pabuvo tik pus- 
valandį. Izabelė, pasiteiravusi apie Ralfą, tyčia nesiterpė į pokalbį, 
kad jis daugiau pasišnekėtų su jos podukra. Apsimetė skaitanti, 
paskui netgi prisėdo prie pianino. vis klausdama savęs, ar neišėjus 
jai visai iš kambario. Pamažėle ji vis palankiau ėmė žiūrėti į Penzės 
vedybas su gražiuoju Loklio šeimininku. nors iš pirmo toji mintis 
jai nesukėlė entuziazmo. Tą popietę madam Merl prikišo degtuką 
prie susikaupusių degių medžiagų. Jausdamasi nelaiminga Izabelė 
visados dairydavosi — gal instinktyviai, gal iš įsitikinimo — kokios 
teigiamos veiklos. Ji buvo įsikalusi į galvą, kad nelaimingas Žmogus 
yra savotiškas ligonis, o kančios yra veiklos priešingybė. „Daryti“, 
nesvarbu ka, jau yra išsigelbėjimas, o gal beveik vaistas. Be to, 
stengėsi sau iteigti. kad daro viską. ką įmanvdama, dėl savo vyro; 
nenorėjo paskui visą gvvenimą graužtis. k.14 nepadėjo vyrui, kai 
jis prašė. Juk matyti Penzę kaip anglų didiko žmona jam būtų 

didžiausias pasitenkinimas, teisėtas pasitenkinimas, nes šis kilnus 
didikas — taip pat ir didi asmenybė. Izabelei atrodė, jog laikydama 
pareiga prisidėti prie šio įvykio, ji pasielgtų kaip gera žmona. O 
tokia norėjo būti, norėjo nuoširdžiai, su pagrindu tikėti, kad ji 
tokia. Be viso to, turėjo ir kitų paskatų. Atsiras veiklos, 0 ji taip 
jos troško. Gal tai ją net prablaškys, o jei ji galėtų prasiblaškyti, būtų 
išsigelbėjimas. Galų gale tai būtų paslauga ir lordui Vorbertonui, 
kuriam, kaip matvti, labai krito į akį ši Žavioji mergaitė. Kad 
taip atsitiko jam, lvg ir keista, bet širdžiai nepaliepsi. Penzė galėjo 
bet ką patraukti, taip, bet ką, tik ne lordą Vorbertoną. Izabelės 
akimis žiūrint, jam Penzė per smulki, per menka ir gal net per 
daug dirbtinė. Juk ji kaip lėlė, o jis tarytum ko kito ieško. Bet kas 
pasakys. ko tie vvrai ieško? Ką randa, to ir ieško; tik pamatę jie 
supranta, kas jiems patinka. Jokios teorijos čia nepritaikvsi, nieko 
nėra mįslingiau, kaip nieko nėra ir natūraliau. Jeigu jis mvlėjo ją, 
keista, kaip galėjo pamilti Penzę, kuri visai kitokia, bet gal ne 
taip labai ir mylėjo, kaip kad manė. O jei ir mylėjo. ta meilė visiškai 
praėjo, tad kas čia tokio, kad aną kartą nepasisekus tikisi laimės, 
šį sykį rinkdamasis nepanašią į ją. Kaip sakiau, entuziazmas Izabe- 
lę ne iš karto pagavo, o tik šiandieną, ir tada ji pasijuto kone lai- 
minga. Net stebėtina, kiek jai laimės teikė sumanymas padaryti 
vyrui malonumą. Tik gaila, kad jiems ant kelio buvo pasimaišęs 
Edvardas Rozjė. 

Vien pagalvojus apie jį, šviesa, blykstelėjusi ant to kelio, pri- 
geso. Mat Izabelė buvo įsitikinusi, jog Penzei už poną Rozjė nėra 
mielesnių, įsitikinusi taip tvirtai, tarsi Penzė pati būtų jai pasisa- 
kiusi. Dėl to tikrumo jai buvo labai apmaudu — juk jos taip steng- 
tasi atsitverti nuo bet kokio žinojimo, beveik taip pat apmaudu, 
kaip dėl to, kad tas vargšelis Rozjė įsikalė tai į galvą. Aišku, lordas 
Vorbertonas už jį daug pranokesnis. Ne tiek turtu, o kaip žmo- 
gus; jaunasis amerikietis iš tikrųjų toks besvoris. Jis kur kas pana- 
šesnis į dykinėjantį dailų aristokratą negu šis anglų didikas. Žinia, 
nėra ypatingų priežasčių, kad Penzė būtinai tekėtų už valstybės vyro, 
bet jeigu valstybės vyras ja susižavėjo, čia jo reikalas, o iš jos 
išeitų ne šiaip ledi, o tikras perliukas. 

Skaitytojui gali pasirodyti, kad ponia Osmond staiga pasidarė 
keistai ciniška, nes apmąstymus užbaigė tardama, kad su šiuo sun- 
kumu galima susidoroti. Kliuvinys vargšo Rozjė pavidalu ne toks 
grėsmingas, visada kaip nors galima įveikti antraeilius trukdymus. 


373 XLI skyrius 


Izabelė puikiai žinojo, kad Penzės atkaklumas dar neišmatuotas, 
jis gali būti neparankiai tvirtas, nors ji buvo linkusi manyti, jog 
Penzė duosis įkalbama, o uždraudus nesispyrios, nes jos nuolai- 
dumas kur kas labiau išsivystęs negu priešgynystė. Tiesa, prie ko 
nors glaustis Penzei reikia, bet ne tiek jau svarbu prie ko. Prie 
lordo Vorbertono nė kiek ne blogiau negu prie pono Rozjė — tuo 
labiau kad jai jis patinka, pati prisipažino Izabelei nė kiek nesi- 
varžydama; sakė, pokalbis su juo esąs reto įdomumo,— jis viską 
jai papasakojęs apie Indiją. Lordas Vorbertonas rado į ją teisin- 
giliausią, paprasčiausią kelią, tai Izabelei krito į akis stebint, kaip 
jis kalbasi su ja be jokių nuolaidų jos jaunystei ar primityvumui, 
lyg ji būtų išmaniusi tas temas kaip madingų operų libretus. O tie 
dažnai sudomina labiau nei muzika ar baritonas. Jis tik stengėsi 
būti su ja labai geras — toks pat geras kaip ir anam jaunam besis- 
kleidžiančiam pumpurėliui Gardenkorte. O tai jaudina mergaitę, 
pati prisimena, kaip buvo sujaudinta, ir suprato: jeigu būtų buvusi 
tokia naivuolė kaip Penzė, įspūdis būtų buvęs kur kas didesnis. 
Ji nebuvo naivi, atstumdama lordo ranką, visą tą padaryti buvo 
taip pat sudėtinga, kaip ir vėliau duoti sutikimą Osmondui. O 
Penzė, kad ir kaip naivi, puikiai susigaudo ir džiaugiasi, jog lordas 
Vorbertonas šnekasi su ja ne apie jos šokėjus ar gėlių puokštes, o 
apie padėtį Italijoje, valstietijos sąlygas, pagarsėjusį grūdų mokestį, 
pelagrą, savo įspūdžius apie Romos visuomenę. Traukdama adatą 
iš savo siuvinio Penzė žvelgė į jį meiliomis paklusniomis akimis, 
o kai jas nuleisdavo, iš patyliukų dirsčiojo į jo rankas, kojas, dra- 
bužius, tarsi jį vertindama. Netgi išvaizdos jis gražesnės negu ponas 
Rozjė, galėjo jai pasakyti Izabelė. Bet tokiomis valandėlėmis Izabe- 
lė tik susimąstydavo nustebusi, kur tas džentelmenas pradingo. nes į 
Rokanero rūmus jis daugiau nebesilankė. Stebėtina, kaip sakiau, 
J0g ją užvaldė toks noras padėti vyrui, kad tik jis būtų patenkin- 
tas. 

Stebėtina dėl kelių priežasčių, kurias netrukus paliesiu. Tą vakarą, 
apie kurį čia kalbama, kai pas juos svečiavosi lordas Vorbertonas, 
Izabelė buvo pasinešusi padaryti reikšmingą žingsnį — išeiti iš kam- 
bario ir palikti jį su Penze vienu du. Vadinu tai reikšmingu žings- 
niu, nes tokiu jį būtų palaikęs Gilbertas Osmondas, o Izabelė dabar 
stengėsi vadovautis vyro požiūriu. Jai iš dalies sekėsi, bet minė- 
tojo žingsnio ji nežengė. Pritrūkusi ryžto ji taip ir nepakilo, lyg 
kažkas būtų ją sulaikęs ir neleidęs save įveikti. Ne todėl, kad toks 

žingsnis jai būtų atrodęs žemas ar veidmainingas; moterys paprastai 
su ramutėle sąžine griebiasi tokių manevrų, ir Izabelei moteriš- 
kumo dvasia buvo greičiau artima nei svetima. Tik įsiterpė neaiški 
dvejonė. nuojauta, kad nėra tikrumo. Todėl ji ir liko sėdėti svetai- 
nėje. o lordas Vorbertonas greit atsisveikino ir išėjo į kažkokį 
pobūvį. pažadėjęs Penzei kitą dieną smulkiai apie jį papasakoti. 

Lordui išėjus, Izabelė kvotė save, ar nesutrukdė tam, kas būtų 
įvvkę, jei penkiolikai minučių ji būtų pasitraukusi, bet paskui sau 
tarė — vis mintvse, kad jei garbingasis svečias būtų norėjęs likti 
vienas su Penze, labai nesunkiai būtų radęs, kaip leisti jai tai 
suprasti. Penzė. jam išėjus, nė žodelio apie jį netarstelėjo, Izabelė 
irgi uoliai tylėjo. nes buvo sau prisiekusi tol neprasižioti, kol jis 
pats nebus atvėres širdies. Lordas Vorbertonas ilgokai uždelsė, bent 
jau lyginant su tuo, kaip tada išsakė savo jausmus Izabelei. Penzė 
nuėjo miegoti, ir Izabelė turėjo prisipažinti sau, kad dabar nebepa- 
1ėgia įminti, ka jos podukra galvoja. Tokia perregima mažoji jos 
draugė šį kartą pasidarė neįžvelgiama. 

Izabelė liko viena, užsižiūrėjusi + židinį, kol po gero pusva- 
landžio atėjo vvras. Jis pavaikštinėjo po kambarį tvlėdamas, paskui 
atsisėdo ir taip pat įsmeigė žvilgsnį į židinį. O ji perkėlė žvilgsnį 
nuo kibirkščiuojančios liepsnos į Osmondo veidą ir nenuleido, kol 
tas tvlėio. Ji buvo įpratusi patykomis stebėti vyrą, ir neperdėsime 
tvirtindami. kad tas instinktas, prabudęs iš savigynos, virto įpročiu. 
Jai rūpėjo pramatyti jo mintis, iš anksto nuspėti. ką jis pasakys, kad 
žinotų. kaip atsikirsti. Mokėjimas atsikirsti nuo seno nebuvo įos 
stiprvbė. retai kada ji galėjo pasigirti kitokiais laimėjimais kaip po 
laiko sugalvotu gudriu atsakymu. Tik ji pramoko atsargumo, 0 
geriausias mokytojas buvo vyro veidas. Tas pats veidas, į kurį 
su tokiu rimtumu, tik gal ne su tokiu skvarbumu ji žvelgė ir 
Florencijos vilos terasoje.— skirtumas tik tas, kad Osmondas po 
vestuvių buvo kiek papilnėjes. Bet ir dabar j0 išvaizda buvo puiki. 

— Ar lordas Vorbertonas buvo atėjes? — neilgai laukęs pa- 
klausė jis. 

— Taip, pabuvo pusvalandį. 

— Ar Penzęe matė? 

— Taip, sėdėjo šalia jos ant sofos. 

— Ar ją daug šnekino? 

— Beveik ją vieną ir tešnekino. 

— Jis domisi ja. O kaip tu tai pavadintum? 

— Niekaip nepavadinčiau,— atsakė Izabelė.— Laukiu, kol pa- 
vadinsi tu. 

— Tokį atidumą man nedažnai parodai. — atsakė Osmondas. 

— Šį sykį nutariau pasistengti elgtis taip, kad tau įtikčiau. 
Man retai tai pavyksta. 

Osmondas neskubom atsisuko į ją ir pasižiūrėjo. 

— Ieškai kliaučių? 

— Ne, ieškau ramybės. 

— Nieko nėra lengvesnio, juk žinai, kad aš niekad nesivai- 
diju. 

— O kaip tuomet pavadinti tavo pastangas išvesti mane iš pu- 
siausvyros? 

— Aš tokių pastangų niekad nededu, o jeigu kartais taip pasi- 
taiko, tai nevalingai. Tuo labiau šiuo metu nesistengiu išvesti ta- 
vęs Iš pusiausvyros. 

Izabelė nusišypsojo. 

— Tiek to. Aš nusistačiau niekad daugiau nepamesti pusiaus- 
vyros. 

— (Gražus nusistatymas. Tu nelengvo būdo. 

— Taip, nelengvo.— Ji atidėjo į šalį knygą, kurią prieš tai skai- 
tė, ir paėmė ant stalo paliktą Penzės rankdarbį. 

— Iš dalies todėl aš ir nešnekėjau su tavim apie savo duk- 
ters reikalus, — tarė Osmondas, retai kada tokiu žodžiu vardyda- 
mas Penzę.— Bijojau, kad i1msi prieštarauti — turėsi savo nuomonę. 
Mieląjį Rozjė aš išprašiau. 

— Bijojai, kad neužsistočiau pono Rozjė? Ar nepastebėjai, kad 
apie jį nė karto neužsiminiau? 

— Nedaviau progos. Paskutiniu metu mudu nedaug šnekamės. 
Aš žinau, kad jis senas tavo draugas. 

— Taip, jis mano senas draugas.— Rozjė Izabelę maža ką dau- 
giau tedomino negu rankose laikomas rankdarbis; tiesa, jis irgi 
senas draugas, 0 prieš vyrą ji nenorėjo numenkinti senų savo ryšių. 
Jis visada rasdavo, kaip išreikšti jiems panieką, šitaip kas sykį tik 
sutvirtindamas jos ištikimybę jiems, nors patys savaime jie nebūu- 
davo jai reikšmingi. Ji kartais pajusdavo švelnumą aniems prisi- 
minimams, kurių vienintelis privalumas gal tebuvo tas, kad jie buvo 
iš nevedybinio jos gyvenimo.— Dėl Penzės,— pridūrė ji po valan- 
dėlės, — aš jo nė kiek nepadrąsinau. | 

— Visa laimė, — atsakė Osmondas. 

— Turbūt norėjai pasakyti — mano laimė. O jam gi vis viena. 

— Nėra ko apie jį kalbėti, — tarė Osmondas.— Kaip sakiau, 
aš jam duris parodžiau. 

— Taip, bet kas myli, myli ir anoj pusėj durų. Gal net stip- 
riau. Ponas Rozjė dar nepameta vilties. 

— Tegu viliasi į sveikatą! Mano duktė turi ramiai sėdėti ir 
laukti, kol taps ledi Vorberton. 

— Tu to norėtum? — paklausė Izabelė su naivumu, kuris toli 
gražu nebuvo toks apsimestinis, kaip kad galėjo pasirodyti. Ji buvo 
nusprendusi nedaryti jokių prielaidų, nes Osmondas jos prielaidas 
mokėdavo nelauktai nukreipti prieš ją pačią. Visos Izabelės min- 
tys sukosi apie begalinį jo norą, kad duktė taptų ledi Vorberton. 
Bėt ji tų minčių niekam nesakė; kol Osmondas pats nepatvirtins, ji 
nesiryš patikėti jį manant, kad toks laimikis kaip lordas Vorberto- 
nas vertas pastangų, neįprastų Osmondų giminėje. Gilbertas Osmondas 
nuolatos teigdavo nematąs, kas gyvenime būtų verta pastangų, ir 
kad su visomis pasaulio garsenybėmis jis elgiasi kaip lygus su ly- 
giais, 0 jo dukteriai užtektų tik apsidairyti, ir prie jos kojų jau 
klūpotų princas. Užtai jam būtų nepigu parodyti nenuoseklumą ir 
tiesiai prisipažinti, kaip labai geidžia lordo Vorbertono, o šiam 
didikui išslydus iš rankų, vargu ar atsirastų kitas jam prilygstan- 
tis, juo labiau kad jis mėgo teigti niekuomet nebūnąs nenuoseklus. 
Jam būtų patikę, jei žmona būtų nutylėjusi šį klausimą. Ir gana 
keista, kad Izabelė, vos prieš valandą net sugalvojusi planą, kaip 
Osmondui įtikti, dabar, likusi su juo akis į akį, nebenorėjo nuo- 
laidžiauti ar ką nutylėti. Ji puikiai žinojo, ką toks klausimas jam 
reiškė — reiškė pažeminimą. Nieko tokio, ją Žeminti jis šėtoniškai 
gabus — juolab kad visada sulaukia geros progos, menkesnę dažnai 
praleisdamas su nepaaiškinamu abejingumu. Izabelė, matyt, todėl 
ir griebėsi menkos progos, kad didesnės negalės išnaudoti. 

Šį kartą Osmondas garbingai atsipirko. 

— Nepaprastai šito norėčiau, tai būtų nuostabios vedybos. Be 
to, lordas Vorbertonas turi vieną privalumą — jis senas tavo drau- 
gas. Jam būtų malonu įeiti į mūsų šeimą. Kaip keista, kad visi 
Penzės gerbėjai yra seni tavo draugai. 

— Visai nekeista — jie ateina pasimatyti su manimi, o atėję 
pamato Penzę. Ir visai nekeista, kad pamatę Penzę, ją įsimyli. 

— Aš irgi taip manau. Bet tu gali ir kitaip manyti. 

— Aš labai džiaugčiausi, jei Penzė ištekėtų už lordo Vorber- 

tono, — atvirai tarė Izabelė.— Jis puikus žmogus. Tu, beje, sakai, 
kad ji turinti tik ramiai sėdėti. O gal ji ramiai nesėdės. Netekusi 
pono Rozjė, ji gali pakelti galvą. 

Osmondas toliau spygsojo į židinį, tarytum negirdėdamas jos 
žodžių. 

— Penzei patiktų būti didele dama,— tarė jis vėlėliau labai 
švelniu balsu ir dar pridūrė: — Visų pirma ji trokšta įtikti. 

— Turbūt įtikti ponui Rozjė. 

— Ne, man įtikti. 

— Sakyčiau, šiek tiek ir man. 

— Taip, apie tave ji labai gražiai galvoja. Bet darys tai, ko 
aš norėsiu. 

— Labai puiku, jei esi tuo tikras, — atsakė Izabelė. 

— Beje, garbingam mūsų svečiui jau būtų metas apie tai pra- 
bilti, — tarė Osmondas. 

— Su manim jis jau šnekėjosi. Man sakė, jog būtų laimingas, 
jei turėtų vilties į jos meilę. 

Osmondas iškart atsigręžė, bet nė žodžio netarė. Tik vėliau 
aštriai paklausė: 

— Kodėl man nepasakei? 

— Nebuvo progos. Pats žinai, kaip mudu gyvename. Naudo- 
juosi pirma pasitaikiusia galimybe. 

— O apie Rozjė su juo kalbėjote? 

— O taip, šiek tiek. 

— Be reikalo. 

— Manau, geriau, jei jis žinos, tuomet... tuomet... — Izabelė nutilo. 

— Kas tuomet? 

— Tuomet ir elgsis atitinkamai. 

— Tuomet ims trauktis, ar tą turi galvoje? 

— Ne, tuomet ryžtingiau veiks, kol nevėlu. 

— Matyt, tai padarė atvirkštinį poveikį. 

— Reikia kantrybės, — įterpė Izabelė.— Anglai drovus. 

— Tik ne šis. Kai tau meilinosi, nebuvo drovus. 

Ji bijojo, kad Osmondas apie tai prabils; jai buvo nemalonu. 

— Atleisk, jis buvo be galo drovus, — atkirto ji. 

Jis nieko neatsakė; pasiėmė knygą ir sklaidė puslapius; ji irgi 
tylėjo, siuvinėdama Penzės rankdarbį. 

— Tu gali turėti jam daug įtakos, — pagaliau vėl prašneko Os- 
mondas.— Rimtai panorėjusi galėtum jį palenkti. 


378 


Tie žodžiai buvo dar užgaulesni, nors visai suprantama, kodėl 
juos pasakė, — galų gale ką tik ir pati taip galvojo. 

— Iš kur ta įtaka? — paklausė ji. — Aš nieko nepadariau, už ką 
jis man turėtų jaustis skolingas. 

— Atsisakei už jo tekėti, — tarė Osmondas, nepakeldamas akių 
nuo knygos. 

— Tuo aš negaliu piktnaudžiauti, — teatsakė ji. 

Osmondas nusviedė knygą, pakilo ir atsistojo priešais židinį, 
susidėjęs užpakaly rankas. 

— Na, aš įsitikinęs, kad viskas tavo galioje. Atiduodu į tavo 
rankas. Turėdama bent kiek geros valios, viską sutvarkytum. Pa- 
galvok ir nepamiršk, kad aš tavimi pasikliauju. 

, Jis palūkėjo, ką ji atsakys, bet ji tylėjo, ir jis išžingsniavo iš kam- 
bario. 

Ji nieko neatsakė, nes jo žodžiai atvėrė jai esančią padėtį ir 
paglemžė visas jos mintis. Jo žodžiai nuskambėjo taip, kad suvir- 
pino ją iš gilumos, ji net bijojo prabilti. Likusi viena, atsilošė 
kėdėje ir užsimerkė; ilgai sėdėjo svetainėje mąstydama — ligi vi- 
durnakčio ir dar gerokai po vidurnakčio. Įėjo tarnas pakurstyti Ži- 
dinio, ji paliepė atnešti naujų žvakių ir paleido jį miegoti. Os- 
mondas prašė pagalvoti apie tai, ką jis pasakė, tad ji ir galvojo, 
ir ne vien apie tai, bet dar apie daug visokių kitų dalykų. Iš šalies 
išgirsta nuomonė, kad ji turi įtakos lordui Vorbertonui, davė pra- 
džią, būtiną nelauktam praregėjimui. Negi iš tiesų tarp jų dar 
kažkas yra, kuo būtų galima pasinaudoti, kad jis prisipažintų Penzei, — 
gal jautrumas jos nuomonei, troškimas jos pritarimo? Ligi tol Iza- 
belė sau tokio klausimo nebuvo davusi, nes niekas to nereikalavo, 
bet dabar, kai buvo tiesiai klausiama, ji žinojo ir atsakymą, ir tas 
atsakymas ją gąsdino. Taip, dar kažko esama, lordui Vorbertonui 
dar ne viskas praėjo. Kai jis atvyko į Romą, iš pradžių jai pasirodė, 
kad juos jungęs ryšys galutinai nutrūkęs, tačiau ilgainiui ji pajuto, 
kad jis dar gyvas, dar užčiuopiamas. Tas ryšys tebuvo plonytis kaip 
plaukas, bet protarpiais ji pajusdavo jį suvirpant. Jai viskas liko 
kaip buvę, kokią nuomonę apie lordą Vorbertoną turėjo tada, tokia 

pat ji buvo ir dabar, kodėl jos santykiai turėtų keistis, lyg reikėtų 
kokio geresnio. O jis? Negi dar mano, kad ji jam kitokia negu 
kitos moterys? Negi jis dar nori pasinaudoti prisiminimais apie 
tą keletą kažkada jų turėtų artumo akimirkų? Tokio jo nusiteikimo 
ženklų Izabelė buvo įžvelgusi. Betgi kokios jo viltys, siekiai, ir 
kaip jie telpa šalia aiškiai tyro susižavėjimo vargšele Penze? Negi 
jis dar myli Gilberto Osmondo žmoną, o jeigu taip, ko iš to tikisi“? 
Jėi pamilo Penzę, tai nebemyli pamotės, o jei myli pamotę, ne- 
myli Penzės. Ar turėtų ji piktnaudžiauti jo palankumu ir pasiū- 
mėti jį paprašyti Penzės rankos numanydama, kad jis taip padarytų 
vardan jos, o ne vardan tos gležnos būtybės, — ar tokios paslaugos 
prašo jos vyras? Bent jau ji taip suprato jai uždėtą pareigą... nuo tos 
valandėlės, kai prisipažino sau, jog senam jos draugui palinkimas 
į Jos draugiją dar neišrautas. Užduotis nebuvo maloni, tiesą Sa- 
kant, netgi atkari. Nusiminusi ji savęs klausė, gal lordas Vorbertonas 
tik dedasi įsimylėjęs Penzę, vildamasis gauti kitų džiaugsnių, kitaip 
sakant, gerėsnių progų. Tačiau tokį kaltinimą rafinuotu dviveidiš- 
kumu atmetė iš karto — geriau norėjo tikėti jo nuoširduinu. Bel 
jeigu susižavėjimas Penze yra tik saviapgaulė, 0 ne apsiiietinas — 
tai irgi tas pats galas. Izabelė klaidžiojo tarp šių bjaurių prielaidų, 
kol visai pasiklydo; kai kurios, staiga šovusios į galvą, atrodydavo ir 
gana bjaurios. Galų gale ji išsiveržė iš to labirinto, pasitrynė akis ir 
tarė sau, kad jos vaizduotė nedaro jai garbės. 0 vyrui jo vaizduo- 
tė — nė tiek to. Lordas Vorbertonas yra tiek jai abejingas, kiek 
ir dera, ir ji jam reiškia tiek, kiek jai ir dera norėti. Ties tuo ji ir ap- 
sistos, kol nebus priešingų įrodymų — įrodymų, patikimesnių negu 
ciniškos Osmondo užuominos. 

Tačiau tokia nutartis tą vakarą nedaug ramybės atnešė Iza- 
belės sielai. nės pagavo siaubai, kurie po tokių minčių susispietė 
širdyje, vos tik atsirado jiems vietos. Kas ten juos iaip sujudino, 
ji 'f pati nenutuokė, nebent tas keistas įspūdis, išvydus vyrą benūrau- 
jani su madam Merl intymiau, negu ji manė. Tas vaizdas grįždavo ir 
grįždavo, ir dabar ji stebėjosi, kaip anksčiau jai nekrito į akis. 
Be to, trumpas pokalbis su Osmondu prieš pusvalandį buvo puikus 
pavyzdys jo savybės pažeisti viską, prie ko prisiliečia, sugadinti 
viską, į ką pasižiūri. Taip, ji norėjo įrodyti. jog vyra jam atsida- 
vusi, bet sužinojus, kad jis šito iš jos laukia, širdyje sukilo prie- 
šingumas. Tarytum jo būtų bloga akis, tarytum jo prisiartinimas 
lentų graužatį, palankumas — nelaimę. Ar čia jo kaltė, ar kaltas jos 

gilus nepasitikėjimas? Tas nepasitikėjimas buvo aiškiausia trumpo 
jų vedybinio gyvenimo išdava; tarp jų buvo atsivėrusi pragarmė, 
virš kurios jiedu smaigstė vienas kitą žvilgsniais, skelbiančiais pa- 
tirtą apgaulę. Keistas buvo jų priešiškumas, apie tokį ji net ne- 
sapnavo — toks priešiškumas, kai vienas negali gyventi neniekinda- 
mas kito. Ji dėl to nekalta — ji niekad nesigriebė jokios apgaulės, 
o tik žavėjosi ir tikėjo. Pirmuosius žingsnius ji žengė su tyriausiu 
pasitikėjimu, o paskui staiga išvydo, jog daugialypio jų gyvenimo 
perspektyva — tai tik tamsus siauras koridorius su aklina siena gale. 
Užuot nuvedęs į laimės aukštybės, nuo kurių pasaulis atrodytų 
žemai ir žvelgdamas į jį iš viršaus nesitvertum džiaugsmu dėl savo 
pranašumo, teistum, darytum atranką, gailėtum, jis nuvedė žemyn, 
prie žemės, į apribotą, prislėgtą viešpatystę, kur lengvesnių, lais- 
vesnių gyvenimų aidas girdėti tarsi toli virš tavęs, nuo jo tik pasi- 
junti dar nelaimingesnis. Beribis nepasitikėjimas vyru — štai kas jai 
užtemdė pasaulį. Šis jausmas, kurį lengva pavadinti, bet nelengva 
paaiškinti, buvo toks sudėtingas, kad prireikė daug laiko ir dar 
daugiau kančios, kol pasidarė toks stiprus kaip dabar. Kančia Izabe- 
lei buvo veiklos būsena — ne koks sustirimas, sustingimas ar ne- 
viltis, o audringos mintys, apmąstymai, reagavimas į bet kokią prie- 
vartą. Ji manė, jog šlyjantį tikėjimą mokanti nuslėpti, ir niekas, 
be Osmondo, to neįtaria. O jis puikiai suprato, ir tarpais Izabelei 
dingojosi, kad tuo mėgaujasi. Tai įvyko ne iš karto; tik pirmiesiems jų 
gyvenimo metams besibaigiant — po tokio nuostabaus artumo pra- 
džioje — ją suėmė nerimas. Vėliau ėmė kauptis šešėliai, Osmondas sa- 
kytum tyčia, kone piktavališkai ėmė gesinti žvakes vieną po kitos. 
Sutemos iš pradžių buvo retos, perregimos,- ji dar įžiūrėjo savo 
kelią. Bet jos vis tirštėjo, o jei dabar kada ne kada prasisklaidydavo, 
Izabelės horizonte nemaža kerčių buvo visiškai juodos. Tie šešėliai 
buvo ne jos vaizduotės prišaukti, tą ji tikrai Žinojo,— ji iš visų 
jėgų stengėsi būti bešališka, santūri, neprasilenkti su teisybe. Jie 
buvo jos vyro dalis, vien jo buvimo tvariniai ir pasekmės. Tai 
nebuvo jo piktadarybės ar niekšystės — ji niekuo jo nekaltino, išsky- 
rus vieną dalyką, kuris visai ne nusikaltimas. Ji nežinojo, kad jis 
būtų ką bloga padaręs, jis nesmurtavo, nebuvo nuožmus, tik ji 
paprasčiausiai tikėjo, kad jis jos neapkenčia. Tik tuo jį kaltino, 
ir skaudžiausia, kad tai nebuvo nusikaltimas, nes prieš nusikaltimą 
1 būtų radusi kaip apsigina. Jis apsižiūrėjo, kad ji visai kitokia, 
ne tokia, kokią tikėjo ją būsiant. Iš pradžių vylėsi ją pakeisti, 

ir ji visaip stengėsi būti tokia, kad jam patiktų. Bet stenkis nesis- 
tenk — kitokia nebūsi, negu esi, todėl dabar jai nebebuvo ko ap- 
simetinėti, slapstytis po kokia kauke ar suknele, nes jis ją pažino 
ir susidarė savą nuomonę. Ji jo nebijojo, nebūgštavo dėl kokių išpuo- 
lių, nes jo nepalankumas visai kitoks. Kiek įmanydamas jis stengsis 
niekur neprasižengti, kad ji neturėtų ko prikibti. Žvelgdama į ateitį 
blaiviomis įdėmiomis akimis, Izabelė suprato, kad visad bus jo vir- 
šus. Ji suteiks jam dingsčių, tankiai klys. Protarpiais jai kone būdavo 
jo gaila, juk taip labai ji apgavo, apgavo nenorėdama. Jų pažinties 
pradžioje ji susimenkino, susimažino, lyg jos iš tiesų tiek ir būta. 
Tai vis todėl, kad pasidavė nepaprastiems jo kerams, kuriuos pa- 
leisti jis nepagailėjo pastangų. Jis nepasikeitė; tais metais, kai ją 
mergino, jis nesistengė pasirodyti kitoks, bent ne daugiau negu ji. Tik 
tuomet ji tematė vieną jo prigimties pusę, kaip matome puse mė- 
nulio, jį iš dalies pridengiant žemės šešėliui. O dabar pamatė visą 
mėnulį — visą žmogų. Ji per tą laiką buvo pritilusi, kad jam reikš- 
tis būtų daugiau erdvės, bet, nepaisant to, dalį vis tiek palaikė vi- 
suma. 

AK, kaip ji tada buvo pakerėta! Ir dar ligi šiol ue kerai jai 
neišsisklaidė, dar turi galios; ji puikiai žino, koks Osmondas būna 
žavingas, kai to užsigeidžia. Jai meilindamasis jis to norėjo, o ka- 
dangi ji troško būti pakerėta, tai nėra ko stebėtis, kad jam pasi- 
sekė. Jam pasisekė dar ir todėl, kad jis buvo nuoširdus, jai nieku 
gyvu nė į galvą neateitų šitai neigti ir dabar. Jis buvo ja susižavėjęs 
ir pasakė kodėl: jos vaizduotė bekraštė, tokios moters jis dar niekada 
nematęs. Ko gero, teisybė, nes tais mėnesiais ji įsivaizduodavo pasau- 
lį tokį, kokio iš tikrųjų nebuvo. Įsisiūbavusi vaizduotė per apžavėtus 
pojūčius piešė ak, kokį stebuklingą jo reginį, ir ji nepamatė, koks 
jis Iš tiesų. 

Tam tikras jo bruožų derinys palietė jos širdį, 1r ji išvydo 
nepaprastą asmenybę. Jis buvo neturtingas, vienišas ir vis dėlto 
toks taurus — štai kas ją patraukė ir tarsi parodė, kad čia jos 
kelias. Jo padėtis, protas, veidas buvo gaubiami neįvardijamo grožio. 
Tuo pačiu metu ji jautė jį esant bejėgį, neveiklų, bet ir tas jausmas 
pabudino švelnumą, apvainikavusį jos pagarbą. Jis buvo lyg nepa- 
tiklus laivininkas, kuris vaikštinėjo pakrante, laukdamas potvynio, 
žiūrėjo į jūrą, bet plaukti neketino. Štai kur ji rado savo pašaukimą. 
Jinai paleis jam laivą, bus jo apvaizda; kaip būrų gera jį pamilti! 
Ir ji pamilo, uoliai karštai atiduodama jam visą save — už tai, 

ką jame rado, bet daugiau už tai, ką jam suteikė, kas praturtino jos 
atsidavimą. Žvelgdama atgal į tų savaičių pilnatvę, ji išgirdo lyg 
kokią motinišką gaidą: laimę moters, galinčios apdovanoti, ateiti 
ne tuščiomis rankomis. Tačiau dabar ji suvokė, kad jei ne jos 
pinigai, viso to nebūtų įvykę. Tada jos mintis nuklydo prie besiilsin- 
čio Anglijoj po velėna vargšo pono Tačito, jos geradario ir nesi- 
baigiančios širdgėlos kaltininko. Nes tai — neįtikimiausia tiesa. 
Jos pinigai iš esmės buvo jai našta, užgulusi sielą, kuri troško per- 
kelti tą visą sunkumą ant kieno kito brandesnės sąžinės. O ar ne 
labiausiai galėjo palengvinti savo sąžinę, perkeldama tuos pinigus 
žmogui su neprilygtu pasaulyje skoniu? Nebent būtų juos paaukojusi 
lizoninei — gėriau nieko nesugalvosi, bet nė vienas labdaros insti- 
tutas jos taip nedomino kaip Gilbertas Osmondas. Jis turėjo tinka- 
mai panaudoti jos turtą ir tuo apvalyti nuo savotiško nepadorumo, 
kuriuo tarsi paženklintas netikėtai gautas Jidžiulis palikimas. Nieko 
labai subtilaus nėra paveldėti septyniasdešimt tūkstančių svarų; vi- 
sas subtilumas, kad ponas Tačitas juos jai paliko. Tačiau ištekėti 
už Gilberto Osmondo ir atiduoti jam tokią dalią — čia jau buvo ir 
jos subiilimias. Beje, Osmondo subulumo čia buvo mužiau, bet tai 
j0 reikalas — jeigu ją myli, neprieštaraus prieš jos turtą. Argi jam 
nepakako drąsos tiesiai pasakyti, jog džiaugiasi, kad ji turtinga? 
Izabelei degė veidai, kai ji pati save kvotė, negi ištekėjusi dėl 
įsišnekėtų tikslų,-— tam, kad savo pinigus pagirtinai panaudotų. Bet 
tuoj pat atsakė, kad čia tik pusė teisybės. Tekėjo dar ir todėl, jog 
buvo apakusi nuo įtikėjimo jo jausmų rintumu ir susižavėjimo jo 
asmenybe. Jis buvo geresnis negu visi kiti. Mėnesių mėnesiais ji 
gyveno tuo neprilygstamu įsitikinimu, net ir dabar j0 užteko, bent 
kad sau įrodytų, jog kitaip pasielgti negalėjusi. Tobuiiausias — sub- 
tillumo prasmė — vyras iš visų, kokius tik pažinojo, tapo jos nuo- 
savybe, ir galvojimas, jog vos ištiesusi ranką gali jį pasiimti, jai 
buvo lyg koks šventas aktas. Dėl jo proto pajėgų nesuklydo — šį 
įstabų j0 organą dabar ji puikiai pažinojo. Ji su juo susigyveno, gal 
net jame gyveno — lyg jis būtų virtęs jos buveine. Jei sakysim, 
kad ji buvo pagauta, tai jai sugriebti reikėjo tvirtos rankos; ta 
mintis, ko gero, šį tą reiškė. Tokio išradingo, tokio lankstaus, tokio 
išlavėjusio proto ir taip pasirengusio šaunioms pratyboms ji dar 
nebuvo sutikusi; ir štai dabar jai tenka susiimti su šitokiu įmantriu 
instrumentu. Pagalvojus, kaip jis nedovanotinai apsižavo, ją suėmė 
neišbrendamas liūdnumas. Šiuo požiūriu netgi stebėrina, kad jo: 

neapykanta nėra dar didesnė. Ji puikiai prisimena pirmuosius jos 
ženklus — tai buvo lyg trečias skambutis prieš pakeliant uždangą ir 
prasidedant tikrajai jų gyvenimo dramai. Vieną dieną jis jai pa- 
reiškė, kad ji turinti baisybę idėjų, kurių reikią atsikratyti. Tą jis 
buvo sakęs ir prieš vestuves, bet tuomet ji neatkreipė dėmesio ir 
tik vėliau tuos žodžius prisiminė. Šį kartą ji nebegalėjo jų nepaste- 
bėti, nes jis pasakė visai rimtai. Tie žodžiai buvo lyg šiaip mesti, 
bet kai ji pažvelgė į juos iš besikaupiančios patirties taško, jie 
pasirodė grėsmingi. Jis išties taip galvojo — norėjo, kad ji nieko 
saviško neturėtų, tik gražią išvaizdą. Ji žinojo, kad turi baisybę 
idėjų, netgi daugiau, negu jis manė, daug daugiau, negu jam išsakė, 
kai jis paprašė jos rankos. Vadinasi, ji tikrai veidmainiavo,— jis 
jai taip patiko. Taip, jai vienai tų idėjų buvo perpilniui, bet juk tam 
žmonės ir tuokiasi, kad turėtų su kuo jomis pasidalinti. Jų neišra- 
vėsi, nors, žinia, gali užgniaužti ir saugotis, kad jos neprasikaltų. 
Tačiau bėda ne čia, kad jis būtų nesutikęs su vienokia ar kitokia jos 
nuomone,— tai būtų niekai. Neturėjo ji tokios nuomonės, kurios 
nebūtų paaukojusi vardan laimės būti mylimai. Jis turėjo galvoje 
visą visumą — jos būdą, jauseną, mąstyseną. Štai ką ji laikė užslė- 
pusi, štai ko jis nepažino, kol, vaizdžiai tariant, nesusidūrė kakto- 
mušom, kai durys už jo užsitrenkė. Jos turėta saviškų pažiūrų į 
gyvenimą, 0 jis tai priėmė kaip asmeninį įžeidimą. Viešpats mato, 
kad tos pažiūros, bent dabar, buvo labai nuolankios ir nekategoriš- 
kos. Visų keisčiausia, kad ji iš pradžių nepastebėjo jo pažiūras esant 
visai kitoniškas. Manė, kad jos plačios, šviesios, tokios tobulos kaip 
doro žmogaus ir džentelmeno. Negi jis netvirtino jai neturįs nei 
išankstinio "nusistatymo, nei lėkšto ribotumo, nei praradusių gai- 
vumą prietarų? Negi visa jo išvaizda nerodė jį gyvenant atvira 
širdimi, esant abejingą menkiems išskaičiavimams, ieškant tik tie- 
sos, žinių ir tikint, jog du mąstantys žmonės turi to ieškoti drauge, ir 
nesvarbu, ar ras, ar ne, pats ieškojimas bus laimė? Jis sakė mylįs visa, 
kas yra senų tradicijų, bet toks pareiškimas turėjo taurios prasmės. 
Dėl tos prasmės, tai yra meilės darnai, tvarkai, padorumui, didiems 
gyvenimo dėsniams, ji mielai nuėjo su juo; tas jo įspėjimas neprana- 
šavo nieko blogo. Bet kai laikui bėgant ji nužengė su juo daug 
toliau ir jis atsivedė ją į savo būties rūmą, tuomet. tik tuomet ji 
atsipeikėjo, kur esanti. 

Ji dabar vėl iš naujo patyrė tą nepatiklų siaubą, su kuriuo tada 
apžiūrinėjo savo būstą. Tarp tų keturių sienų ji tebegyvena, dabar 

jos sups ją iki gyvenimo pabaigos. Tai tamsos namai, bežadžiai 
ir smaugiantys namai. Įstabusis Osmondo protas nedavė jiems nei 
šviesos, nei oro, įstabusis Osmondo protas tarsi dėbčiojo iš aukštai 
pro mažą langelį ir iš jos šaipėsi. Žinia, jos kančios ne fizinės, nuo 
fizinių kančių rastum vaistą. Ji galėjo išeiti ir pareiti, turėjo laisvę, 
jos vyras buvo nepriekaištingai mandagus. Ir laikė save tokiu reikš- 
mingu, net pagaugai ėjo. Po visa jo kultūra, protu, gražiu elgesiu, 
išsiauklėjimu, po jo geraširdiškumu, malonia elgsena, po gyvenimo 
pažinimu slėpėsi egotizmas kaip gyvatė gėlėtame šlaite. Ji irgi laikė 
jį reikšmingu, bet, matyt, ne tiek. Ir kaip būtų galėjusi, ypač po to, 
kai geriau jį pažino? Jai priderėjo taip apie jį galvoti, kaip jis pats 
apie save galvojo: kad jis — pirmasis džentelmenas Europoje. Taip 
išpradžių ji ir galvojo, iš tiesų dėl tos priežasties ir ištekėjo už jo. 
Bet kai jai akys atsivėrė ir pamatė, kas giliau slypi, ji ėmė trauktis 
atatupsta — čia jau buvo ne tai, po kuo jos ketinta dėti savo para- 
šą. O giliau slypėjo išdidi panieka visiems, išskyrus tris ar keturis 
laiminguosius, kuriems jis pavydėjo, ir viskam pasaulyje, išskyrus 
pustuzinį jo paties įsitikinimų. Čia dar nieko, ji būtų ta linkme toli 
drauge nuėjusi, nes jis vis jai rodė gyvenimo ydas ir menkystę ir taip 
plačiai atvėrė akis į žmonijos beprotystę, ištvirkimą, tamsumą, jog 
įteigė, kad aplinkui viskas niekinga ir kad svarbu saugotis pačiam 
nesusiteršti. Bet paaiškėjo, jog galų gale dėl to ydingo, žemo pasaulio 
reikia gyventi ir niekad neišleisti jo iš akių — ne tam, kad jį apšvies- 
tum, atpirktum, išgelbėtum, bet kad jis pripažintų tavo paties pra- 
našumą. Tegu tas pasaulis smerktinas, bet, antra vertus, jis yra 
visko matas. Osmondas daug šnekėjo Izabelei, koks jis atsiskyrė- 
lis, daug kam abejingas, lengva ranka atsisakęs įprastų kelių į sėk- 
mę; visa tai jai kėlė susižavėjimą. Toks abejingumas atrodė taurus, 
nepriklausomybė didinga. Bet to abejingumo jis nė lašo neturėjo, ji 
nebuvo mačiusi kito tokio žmogaus, kuriam taip knietėtų, kas apie jį 
manoma. Pati ji niekad neslėpė, jog pasaulis pastoviai ją traukia, 
o artimųjų pažinimas yra jos neslopstanti aistra. Tačiau ji būtų 
išsižadėjusi savo smalsumo ir polinkių vardan asmeninio gyvenimo, 
jei tas asmuo, su kuriuo susirišo, būtų įrodęs, jog jis to vertas. 
Taip bent ji buvo įsitikinusi dabar, ir tikrai būtų buvę kur kas 
lengviau viso to atsižadėti, negu taip paisyti visuomenės kaip Os- 
mondas. 

Jis nepajėgė be visuomenės gyventi, ir Izabelė suprato, kad 
kitaip niekad nebuvo gyvenęs — žiūrėjo į ją pro langą net tada, 

kai atrodė labiausiai nuo jos nutolęs. Jis turėjo savo idealą, kaip 
kad ir ji stengėsi turėti savo, tik keista, jog Žmonės taip linksta į 
priešingus polius. Jo idealas — tai didelė gerovė ir turtas, tai aristokra- 
tiškas gyvenimas, toks, kokį jis tarėsi visą laiką gyvenęs. Nė va- 
landą jis nebuvo pasukęs iš šio kelio; tokios gėdos nebūtų sau 
dovanojęs. Ir čia dar viskas gerai, dėl to ji irgi būtų sutarusi, bei 
tas pačias formuluotes jie saistė su skirtingomis sąvokomis, skirtin- 
gomis asociacijomis, skirtingais troškimais. Jos supratimu, aristo- 
kratiškas gyvenimas — tai sąjunga didelės išminties su didele laisve; 
išmintis moko pareigos, laisvė teikia džiaugsmo. Osmondui aristokratiš- 
kumas — tai tik išviršinis apvalkalas, sąmoningas, apsvarstytas elge- 
sys. Jis mėgsta visa, kas sena, pašventinta laiko, paveldėta; ji irgi 
mėgsta, tačiau geidauja pati viską pasirinkti. Osmondas didžiai gar- 
bina tradicijas; kartą jai pasakė, kad turėti tradicijas — puikiausias 
pasaulyje dalykas, o kas toks bedalis ir jų neturi, privalo nedelsdamas 
1mti jas kurti. Ji žinojo tuo jį pasakant, kad ji neturi tradicijų, 
todėl jis pranokesnis, nors iš kokių šaltinių pats jų sėmėsi, jai 
taip ir liko neaišku. O jis jų turėjo didelį rinkinį, dėl to nebuvo 
jokios abejonės, ir gana greitai ji tai pamatė. Svarbiausia, kad kiek- 
vienas žingsnis būtų prie tų tradicijų priderintas, ne tik jo, bet ir 
jos žingsnis. Izabelė beveik buvo įsitikinusi, kad tik visų didžiausios 
tradicijos vertos laikymosi, bet vis dėlto nusileido vyro pasiūlymui 
oriai Žygiuoti pagal ceremoningą muziką, aiplaukiančią nežinia iš 
kokių vyro praeities laikų, — ji, kuri jau seniai neskaičiavo žings- 
nių, nespraudė savęs į nustatytas vėžes, nebijojo išklysti iš praminto 
tako ir buvo taip toli nuo surambėjusių formų. Privalu daryti tam 
tikrus dalykus, privalu laikytis tam tikros pozos, privalu su tam 
tikrais žmonėmis pasižinti ar nepasižinti. Kai aplink save pamatė 
tokią griežtą sistemą, tegu ir apkabinėtą gražiomis draperijomis, ji 
vėl pajuto tą pačią tamsą, tą smaugimą, apie kurį anksčiau kal- 
bėjau, ji pasijuto lyg uždaryta puvenų ir pelėsių pritvinkusioje 
patalpoje. Žinia, ji pasipriešino: pirmiausia juokaudama, pasišaipy- 
dama, neaštriai, o padėčiai rimtėjant — nekantriai, karštai, ginda- 
masi. Ji gynė teisę į laisvę, teisę elgtis pagal savo norą, nesirūpi- 
nant, kaip atrodo jų gyvenimas iš šalies ir kaip jis vertinamas, 
gynė kitokius impulsus ir paskatas, visai kitokius idealus. 

Ir štai tuomet jos vyro kaip niekada užgauta asmenybė žengė 
į priekį ir atsitiesė. Kad ir ką žmona sakydavo, atsakymas buvo 
vienas — panieka, ir jai buvo akivaizdu, kaip neišsakomai jis jos 

gėdisi. Ką jis apie ją galvoja? Kad ji niekinga, grubi, prasta? 
Dabar bent žinojo ją neturint tradicijų. Iš anksto jis nebuvo nu- 
matęs, jog atsiskleis šitoks jos lėkštumas; jos mąstysena nelyginant 
kokio radikalų laikraštpalaikio ar unitų" kunigo. O tikrasis jam įžei- 
dimas, kaip ji galiausiai susivokė, buvo tas, kad ji turi savo protą. 
Jos protas turėjo šlietis prie jo kaip kelios darželio lysvės prie elnių 
parko. Jis gražiai jas nugrėbstytų ir gėles palaistytų. išravėtų piktžo- 
les ir retkarčiais nusiskintų puokštelę. Tai būtų buvęs neblogas 
sklypas jau ir šiaip stambaus masto savininkui. Jis nenorėjo, kad 
ji būtų kvaiša. Atvirkščiai, ji todėl jam ir patiko, kad buvo protin- 
ga. Tačiau jis vylėsi, kad jos intelektas veiks vien jo naudai, ir 
jos protas, kuris turįs būti anaiptol nemenkas, bus labai imlus. 
Tikėjosi žmoną jausiant kartu su juo ir už jį, pritarsiant jo nuo- 
monei, siekiams, polinkiams: ir Izabelė turėjo prisipažinti, kad tai 
nedidelis įžūlumas, kai to reikalauja toks tobulas žmogus, o tuo 
labiau toks švelnus vyras. Bet su kai kuriais dalykais ji niekaip 
negalėjo sutikti. Visų pirma, jie buvo pasibjaurėtinai netyri. Ji ne 
puritonų duktė, bet vis dėlio tikėjo, jog yra tokie dalykai, kaip 
moralė ar bent padorumas. Osmondas toli gražu viso to neišpažino, 
o tarp jo įsitikinimų buvo ir tokių, kad ji tik norėjo, viską susi- 
griebus, lėkti šalin. Negi visos moterys turi meilužius? Negi visos 
meluoja ir netgi geriausios yra perkamos? Negi tik trys keturios 
neapgaudinėja savo vyrų? Girdėdama tokius dalykus, Izabelė juto 
jiems didesnę panieką negu kūmučių apkalboms — panieką, kuri 
troškiame ore buvo gaivi. Tame troškume buvo justi jos svainės 
kvapas — negi Osmondas apie viską sprendžia pagal grafienę Dže- 
mini? Ši dama dažnai meluoja, o savo vyrą apgaudinėja ne vien 
žodžiais. Gana, kad tokių dalykų esama tarp įsivaizduojamų Os- 
mondo tradicijų, gana, ir nebereikia jų priskirti visiems kitiems. 
Dėl šitos jos paniekos jo įsivaizduojamoms tradicijoms jis ir stojo 
prieš ją. Jis į visus Žiūrėjo iš aukšto, vadinasi, kitus žeminti turėjo ir 
žmona, bei kad ji atkreiptų savo paniekos ugnį į jO0 gyvenimo 
sampratą — tokio pavojaus jis negalėjo leisti. Jis vylėsi surikiuoti 
jos jausmus iš anksto, ir Izabelė puikiai įsivaizdavo, kaip jam svilo 
ausys apsižiūrėjus, jog pernelyg savimi pasitikėjo. Jeigu vyras per 
žmoną turi šitaip jaustis, nieko daugiau jam nebelieka kaip tik jos 
nekęsti. 

Izabelė širdy tikrai žinojo, jog ta neapykanta, iš pradžių buvusi 
tik priebėga ir atgaiva, virto gyvenimo tikslu ir paguoda. Šis jaus- 

mas buvo stiprus, nes nuoširdus; Osmondui atėjo į galvą, +ad 
ji gali jo nebepaisyti. Jeigu jau ji krūptelėjo nuo tokios minties, kuri 
iš pirmo prilygo išdavvstei, kažko išniekinimui, tai net sunku įspėti, 
kaip galėjo būti paveiktas jis. Labai paprastai; jis ėmė jos nekęsti, — 
juk ji be tradicijų, 0 jos moralinis akiplotis kaip unitų kunigo. Vargšė 
Izabelė, ji niekad nesuprato unitarizmo! Štai kokioje tikrovėje ji 
gyveno jau seniai, net liovėsi laiką skaičiavusi. O kas toliau — kas 
dar prieš akis? Ji be perstojo savęs to klausė. Ką jis darys — ir ku 
turėtų daryti ji? Kur nueinama, kai vyras ima neapkęsti Žmonos 
Ji tikrai nejautė jam neapykantos, protarpiais ją pagaudavo karši' 
noras maloniai jį nustebinti. Bet dažniau persmelkdavo baimė +. 
kaip jau užsiminiau, suvokimas, jog iš pradžių jį buvo apravusi. 
Jiedu ne tokia pora kaip visi, ir jų gyvenimas baisus. Ligi to ryto 
per visą savaitę jis nė žodžio jai nepasakė, buvo šaltas Kaip užiesęs 
židinys. Ji žinojo, kad tam jis turėjo ypatingą priežasiį — buvo 
nepatenkintas, kam Ralfas Tačitas užsibuvo Romoje. Jo nuomone, 
žmona per dažnai matosi su pusbroliu; prieš savaitę tiesiai išrėžė, 
kad nepadoru jai lankytis pas jį viešbutyje. Būių ir daugiau pri- 
šuekėjės, uk pasmerkti jau visai pasiligojusį Ralfa būtu pernvivg 
storžieviška, o būtinybė tvardytis tik kiršino jo pasipiktinimą. Iza- 
belė tai matė aiškiai kaip valandas ciferblate; ji puikiai suvokė, 
kad jos atida pusbroliui kursto vyro įsiūtį, suvokė taip puikiai, Kaip 
kad būtų suvokusi, jog yra Osmondo užrakinta savo kambaryje, o 
tą jis, aišku, būtų mielai padaręs. Ji nuoširdžiai tikėjo, kad jus 
elgesys nėra įžūlus, juk tikrai negalėjo dėtis abejinga Ralfui. Ji 
manė, kad Ralfui atėjo baigtinoji, kad daugiau jo nebematys, todėl 
jai radosi tiek daug niekad ligi tol nepatirto švelnumo. Dabar jai 
niekas neteikė džiaugsmo; iš kur bus džiaugsmo moteriai, supratu- 
siai, kad pražudė savo gyvenimą? Širdį slėgė amžinas sunkumas — 
visur, kur pažvelgsi, vien mirtina šviesa. Trumpi Ralfo aplankymai 
buvo kaip žiburys tamsoje; tą trumpą valandėlę, kai sėdėdavo su juo, 
skausmas dėl savęs virsdavo skausmu dėl jo. Dabar jis jai buvo 
kaip brolis. Ji neturėjo brolio, bet jei turėtų ir atsidurtų bėdoje, ir 
tuo metu jis būtų mirties patale, jis būtų toks pat brangus kaip 
Ralfas. O taip, Gilbertas, ko gero, turėjo pamatą pavyduliauti — 
jai pasėdėjus pusvalandį su Ralfu, Gilbertas jos akyse nepakildavo. 
Ne todėl, kad jiedu būtų šnekėję apie jį ar ji būtų skundusis. Gil- 
berto vardas nė karto nebuvo ištartas. Tiesiog Ralfas buvo taurus, 
0 jos vyras — ne. Vien dėl Ralfo kalbos, šypsenos, vien tai, kad 

jis Romoje, tas nelemtas ratas, kuriame ji sukosi, įgaudavo daugiau 
erdvės. Jis grąžindavo jai tikėjimą gėriu, tikėjimą, Kad viskas ga- 
lėtų kitaip būti. Galiausiai ir protu jis nenusileido Osmondui, be 
to, buvo geresnis. Ir iš kažkokio atsidavimo jam Izabelei atrodė, 
jog turi slėpti savo kančias. Slėpė išmaningai: kai su juo kalbėdavosi, 
visada tartum užtraukdavo užuolaidas, užstatydavo širmas. Jai akyse 
vėl atgijo — niekada ir nebuvo užmarštin nuėjęs — tas rytas Floren- 
cijos sode, kai jis įspėjo ją dėl Osmondo. Vos užsimerkusi, ji re- 
gėjo tą vietą, girdėjo jo balsą, juto švelnų, gaivų orą. Iš kur jis Ži- 
nojo? Tikra paslaptis, tikras išminties stebuklas! Protu prilygsta 
Gilbertui? Kur kas jį pranoksta — Gilbertas niekad nebūtų šitiek 
numatęs: jam stinga giliamintiškumo ir teisingumo. Tąsyk ji prisi- 
žadėjo, jog bent iš jos Ralfas niekad nesužinos klydęs jis ar ne, 
tad dabar ji ir saugojosi. Buvo nelengva: ji savo pažadą vykdė 
aistringai, uoliai, kaip pareigą Dievui. Moterims dažnai religiją at- 
stoja savotiškos apeigos, ir Izabelė, šiuo metu vaidindama prieš 
pusbrolį, tarėsi atliekanti gerą darbą. Gal taip ir būtų buvę, jei nots 
akimirką jis būtų davęsis apmulkinamas. O dabar visą geraširdystę 
sudarė jos bandymas įtikinti jį, jog kadaise jis skaudžiai ją užga- 
vęs ir, kaip toliau paaiškėjo, tuo tik apsigėdinęs, bet ji labai atlaidi, 
tuo labiau ligoniui, tai nuoskaudos nejaučia ir iš jautrumo netgi 
nebado jam akių savo laime. Ralfas, gulėdamas ant sofos, šypsojosi 
iš taip nepaprastai reiškiamo jautrumo, bet atleido jai, nes ji jam at- 
leido. Ji neskaudino jo — nesisakė, kokia yra nelaiminga; tai svar- 
biausia, o kad pasisakydama jį išteisintų nebe taip svarbu. 

Ji dar ilgai sėdėjo nuščiuvusiame salone, nors židinys jau buvo 
užgesęs. Šaltis jai nebuvo baisus, ji degė kaip nuo karštinės. Po 
pusiaunakčio laikrodis mušdamas vis pridėdavo po valandą, bet 
per savo būdravimą ji nepaisė, kad laikas bėga. Jos protas, užplūstas 
vaizdų, buvo nepaprastai sujaudintas, bet tegul tie vaizdai siaučia 
šičionai, kur ji dėl to ir sėdi, negu ant pagalvės, kur būtų ne poil- 
sis, O pasityčiojimas. Kaip sakiau, ji savęs nelaikė įžūlia Žmona — 
ar dar reikia tam geresnio įrodymo, jei pusę nakties nemiega, stengda- 
masi įsikalbėti, kad Penzę galima imti ir nuduoti už vyro kaip kad 
laišką į pašto dėžutę įmesti. Kai laikrodis išmušė keturias, ji paki- 
lo — galų gale eis gulti, nes lempa seniai užgeso, o žvakės sudegė 
ligi pat galo. Tačiau kambario vidury stabtelėjo ir susigrąžino re- 
gėtą vaizdą, kad jos vyras ir madam Merl savaime vienas kitam 
artimi. 

Po trijų dienų ji viena nuvežė Penzę į didelį pokylį, nes Os- 
mondas, niekad nesilankantis šokių vakaruose, jų nelydėjo. Penzė 
šokti norėjo kaip norėjusi, ji nebuvo iš tų, kurios viską apibendrina, 
ir draudimo, uždėto meilei, neperkėlė kitiems malonumams. Jei 
ji bandė išlaukti ar užliūliuoti tėvą, vadinasi, tikėjosi sėkmės. Nors 
Izabelė taip nemanė, — veikiau Penzė tiesiog nutarė būt gera mer- 
gaitė. Tokios progos Penzė dar nebuvo turėjusi, 0 ji mokėjo tei- 
singai įvertinti progą. Ji buvo ne mažiau atidi kaip kitais kartais ir 
rūpestinga akimi saugojo besvorius savo sijonėlius, tvirtai laikė su- 
spaudusi gėlių puokštę, gal dvidešimtą kartą perskaičiavo žiedus. 
Izabelė šalia jos pasijuto sena, ji net nebeprisiminė, kada per po- 
kylį jai būtų suvirpėjusi širdis. 

Penzė visiems labai patiko ir šokiuose buvo graidstytė graibstoma, 
tai ir dabar vos atėjus padavė nešokančiai Izabelei palaikyti savo 
gėles. Vos apsiėmusi vykdyti šią paslaugą, Izabelė zreia išvydo 
Edvardą Rozjė. Jis stovėjo priešpriešiais, kupinas Karingo ryžtc — 
malonios jo šypsenos nebuvo nė aido. Izabelė būtų šyptelėjusi dėl 
šitokio pasikeitimo, jei nebūtų pajutusi, kad jo atvejis iš pagrindų 
sunkus; šiaip nuo jo kur kas labiau dvelkė parfumerija negu paraku. 
Trumpą valandėlę jis žvelgė į ją aršiai, lyg pranešdamas, koks 
yra pavojingas, po to nuleido akis į puokštę. Įbestas į gėles Žvilgsnis 
sušvelnėjo, ir jis burbtelėjo: 

— Čia vien našlaitės; tikriausiai jos! 

Izabelė maloniai nusišypsojo: 

— Taip, ji man davė palaikyti. 

— Leiskite man jas palaikyti truputėlį, 2on:a Osmond,— paprašė 
vargšas jaunikaitis. 

— Ne, jumis nepasitikiu, dar negrąžinsite. 

— Už save nelaiduoju, galiu iškart su jomis pabėgti. Tuomet 
gal bent vieną gėlelę duotumėte? 

Izabelė pasvyravusi su ta pačia šypsena atkišo puokštę. 

— Pats išsirinkite. Baisu pagalvoti, ką aš dėl jūsų darau. 

— A, jūs tik šitiek dėl manęs darote! — sušuko Rozjė, su mo- 
nokliu akyje atidžiai rinkdamasis gėlę. 

— Dėl Dievo, tik neįsikiškite jos į švarko atlapą! — tarė ji. 

— Norėčiau, kad ji pamatytų. Ji man atsakė šokį, bet noriu 
parodyti, jog vis vien ja tikiu. 

— Jai gal ir nieko tokio, bet kitiems tai rodyti nedera. Tėvas 
jai liepė su jumis nešokti. 

— Tik šitiek dėl manęs galite padaryti? Iš jūsų daugiau vy- 
liausi, ponia Osmond,— tarė jaunikaitis, lyg apie kažką kitą kalbė- 
damas.— Prisiminkite, kaip mes seniai pažįstami — kone nuo pat 
tyros mūsų vaikystės. 

— Nenusendinkite šitaip manęs, — kantriai pertarė Izabelė.— 
Jūs apsisukęs vėl prie to paties grįžtate, nors aš nesiginu. Turiu 
pasakyti, nors mes ir seni draugai, jei man būtumėte suteikęs tą 
garbę ir pasipiršęs, aš būčiau atsisakiusi nė nemirktelėjusi. 

— A, vadinasi, jūs manęs nevertinate. Tiesiai rėžkite, kad aš 
jūsų akyse grynas Paryžiaus smulkmė. 

+ — Aš jus labai vertinu, bet jūsų nemyliu. Tuo, žinoma, noriu 
pasakyti, kad nemyliu kaip Penzės jaunikio. 

— Puiku, aišku. Jūs manęs gailitės, ir tiek.— Ir Edvardas Rozjė 
nei iš šio, nei Iš to apsidairė su savo monokliu. Jam buvo nauja, 
jog nėra pageidaujamas, tačiau bent iš savigarbos neišsidavė, kad jam 
toks sumenkinimas pasirodė apibendrinantis. 

Izabelė patylėjo. Jo laikysenoje, išvaizdoje nebuvo tragiškos di- 
dybės, kad ir tas monoklis tai liudijo. Bet staiga Izabelei persmelkė 
širdį — juk jos pačios nelaimingas gyvenimas turėjo kažką bendro su 
j0, ir Ji suvokė — aiškiau negu bet kada -- jog čia, tegul ir ne 
itin romantiškų, bet atpažįstamu pavidalu yra jautriausias dalykas 
šioje Žemėje: jaunos meilės kova su nepalankumu. 

— Jūs 1š tikro būtumėte jai labai geras? — galiausiai paklausė 
ji tyliai. 

Jis nuolankiai nuleido akis ir pakėlė prie lūpų rankoje lai- 
komą gėlę. Po to pažvelgė į Izabelę. 

— Jums manęs gaila, o jos nė kiek negaila? 

— Pati nežinau. Ji visad mokės džiaugtis gyvenimu. 

— Nežinia, ką jūs vadinate gyvenimu! — tarė reikšmingai po- 
nas Rozjė.— Kankinama ji nesidžiaugs. 

— Ne, šito nebus. 

-— Nors tiek paguodėte. Ji žino, ko nori. Dar pamatysite. 

— Ir aš manau, kad žino, bet ji niekad nestos prieš tėvą. Štai ir ji 
grįžia,— pridėjo Izabelė, — labai prašau, eikite toliau nuo mūsų. 

Rozjė gaišavo, kol pasirodė Penzė, įsikibusi savo partneriui į 
parankę. Rozjė pasiovėjo tik tol, kol pažvelgė jai į veidą, paskui 


391 XLIII skyrius 


iškėlęs galvą nuėjo; pamačiusi, su kokiomis pastangomis jis pakluso 
protui, Izabelė įsitikino, kad jis labai įsimylėjęs. 

Penzė, kuri šokdama nenuilsdavo ir po tokios mankštos grįž- 
davo nesukaitusi ir gaivi, palūkėjusi atsiėmė puokštę. Izabelė ste- 
bėjo ją; pamačiusi, kad ji skaičiuoja gėles, tarė sau, jog čia neabe- 
jotinai sujudintos gilesnės jėgos, negu ji manė. Penzė matė Rozjė 
nueinant, bet Izabelei apie jį nė neprasitarė, o čiauškėjo apie savo 
partnerį, tam nusilenkus ir pasišalinus, apie muziką, apie parketą, 
apie tai, kokia jai nelaimė — perplėšė suknelę. Tačiau Izabelė buvo 
tikra, jog Penzė pastebėjo, kad jos mylimasis išsitraukė vieną gė- 
lę, nors ne todėl buvo deramai maloni kitam ją pakvietusiam šokėjui. 
Mokėjimas išlaikyti nepriekaištingą mandagumą, nors širdis plyštų, 
įėjo į jos lavinimo sistemą. Šįkart Penzę nusivedė išraudęs jau- 
nuolis, ir ji nebeatidavė palaikyti puokštės. Neilgai trukus Izabelė 
pastebėjo pro Žmones ateinant lordą Vorbertoną. Atsidūręs šalia, jis 
pasilabino; nuo užvakar nebuvo jo mačiusi. 

Apsidairęs jis paklausė: 

— O kur mergelė? 

Šitaip nekaltai jis buvo įpratęs vadinti panelę Osmond. 

— Šoka, — atsakė Izabelė.— Čia kažkur turėtų būti. 

Pasidairęs tarp šokėjų, jis sugavo Penzės žvilgsnį. 

— Pastebėjo mane, bet nežiūri, — tarė jis.— O jūs nešokate. 

— Kaip matote, ramstau sienas. 

— O su manim ar nepašoktumėte? 

— Ačiū, man būtų smagiau, kad jūs mergelę pakviestumėte. 

— Galiu ir jus, ir ją, tuo labiau kad ji jau pakviesta. 

— Ji pakviesta ne visam vakarui, galite iš anksto užsiprašyti 
šokį. Ji nepailstanti šokėja, tad tausokite jėgas. 

— Ji labai gražiai šoka, — tarė lordas Vorbertonas, sekdamas 
Penzę akimis. — O, pagaliau ji man nusišypsojo.— Jis stovėjo gražiu, 
nesivaržančiu, prasmingu veidu, ir Izabelė ne pirmą kartą nusistebėjo, 
kaip tokių pajėgų vyriškis galėjo susidomėti šia mergele. Neatitikimas 
buvo pernelyg didelis, nepaaiškinamas nei Penzės naiviu neįmantriu 
žavesiu, nei jo širdies ar būdo gerumu ar netgi nepasotinamu alkiu 
pramogoms. 

— Aš norėčiau su jumis pašokti, — vėl pasakė jis atsisukdamas 
į Izabelę,— bet, ko gero, pasišnekėti — dar labiau. 

— Taip geriau, ir jūsų orumo nežemins. Valstybės vyrams nede- 
ra valso sūkuriai. 

— Nebūkite tokia žiauri. Tad ko mane kalbinate šokti su panele 
Osmond? 

— O, čia kas kita. Jeigu su ja šoktumėte, atrodytų, jog iš geros 
širdies — lyg jai smagumą darytumėte. O jei šoksite su manimi, 
atrodys, jog pats smaginatės. 

— Atleiskite, ar aš neturiu teisės pasismaginti? 

— Ne, jei jūsų rankoms patikėti britų imperijos reikalai. 

— Po paraliais britų imperiją! Jūs nuolatos šaipotės iš manęs. 

— Smaginkitės su manimi šnekėdamas, — tarė Izabelė. 

—, Vargu ar čia tikras prasiblaškymas. Jūs labai dygi. Aš nuo- 
latos turiu gintis. O šįvakar, sakyčiau, esate pavojingesnė nei bet 
kada. Ar galutinai atsisakote šokti? 

— Negaliu iš tos vietos nueiti. Penzė manęs neras. 

Jis patylėjo valandėlę, po to ūmai tarė: 

— Jūs be galo jai gera. 

Izabelė nustebo ir atsakė su šypsena: 

— O manote, kad su ja galima būti kitokiam? 

— Ne, nemanau. Aš žinau, kad jai sunku atsispirti. Bet jūs jai 
daug gero padariusi. 

— Aš visur ją vežuosi drauge, — vis dar šypsodamasi kalbėjo Iza- 
belė, — ir žiūriu, kad turėtų kuo padoriai apsirengti. 

— Jai daug naudos iš bendravimo su jumis. Jūs su ja kalbatės, 
patariate jai, padedate lavėti. 

— O taip, gal ji ir ne rožė, bet netoli jos augo. 

Ji nusijuokė, nusijuokė ir jos pašnekovas, tik jo veide kažkoks ne- 
rimas temdė tikrą linksmumą. | 

— Mes visi kaip kas galėdami stengiamės būti arčiau rožės, — 
tarė jis, pasvyravęs valandėlę. 

Izabelė nusigręžė; jau tuoj turėjo būti grąžinta Penzė, ir ji laukė, 
kad kas nutrauktų tą kalbą. Mes žinome, kaip labai jai patiko lordas 
Vorbertonas, patiko kur kas labiau negu būtų galėję pateisinti sudėtos 
visos jo dorybės; jo draugystė buvo lyg koks išteklius nenumarytai bū- 
tinybei prispyrus, tarsi didelė sąskaita banke. Jai buvo lengviau gyven- 
ti, kai jis būdavo tame pačiame kambaryje, kai jis prisiartindavo, ji at- 
gaudavo pasitikėjimą. jo balso skambesys buvo palaimingas kaip pati 
gamta. Nepaisant viso to, per didelis jo artumas ar pasikliovimas jos 
geranoriškumu jai buvo nepriimtinas. Ji baidėsi to, stengėsi išvengti, 
troško, kad jis susitvardytų. Izabelė jautė, kad jeigu jis, taip sakant, 
per daug priartėtų, ji gali užsitvieskus paprašyti jį laikytis atstu. Penzė 

grįžo su dar vienu suknelės įplėšimu, kaip neišvengiama pasekme pir- 
mojo, ir kuo rimčiausiai aprodė Izabelei. Tarp svečių esą 
tiek kariškių, o jie visi su tais bjauriais pentinais, pražūtingais jaunų 
mergelių suknelėms. Ir čia paaiškėjo, jog moterų atsargos neišsemia- 
mos. Izabelė ėmėsi tvarkyti suniokotus Penzės padurkus: paieškojusi 
rado segtuką ir, su šypsena klausydama podukros pasakojimo apie 
jos nuotykius, pataisė padarytą žalą. Izabelės dėmesys, atjautimas 
buvo greitas ir veiklus, tiesiogiai proporcingas lyg ir niekuo čia dėtoms 
mintims — guviems spėliojimams, ar lordas Vorbertonas vėl nepradės 
jai meilintis. Ir ne dėl jo žodžių, pasakytų dabar, bet ir dėl kitų, taip 
pat dėl nuolatinio jo nusiteikimo. Štai apie ką ji galvojo sagstydama 
Penzei suknelę. Jei iš tikro taip, kaip ji baiminasi, toks elgesys, žinoma, 
be jo valios. Bet nuo to nė kiek ne lengviau, padėtis vis vien neįmano- 
ma. Kuo greičiau jis blaiviai susiprastų, kur esąs, tuo geriau. Jis kaip- 
mat ėmė šnekinti Penzę, ir — nors tai labai mįslinga — šypsojosi jai 
su tyriausiu atsidavimu. Penzė atsakinėjo kaip visad mielai ir uoliai, 
jis kalbėdamas su mergaite turėjo gerokai pasilenkti, ir jos akys kaip 
visad bėgiojo nuo galvos ligi kojų per tvirtą jo stotą, tarsi išstatytą jai 
parodai. Ji paprastai atrodydavo šiek tiek išsigandusi, tik tas išgąstis 
nebuvo iš bodėjimosi, kaustantis. priešingai, buvo matyti, kad ji žino 
jį Žinant, jog patinka jai. Izabelė trumpam paliko juodu vienu du; 
pamačiusi netoliese draugę, nuklydo prie jos ir pasišnekučiavo, kol 
užgrojo muzika kitam šokiui, kurį Penzė jau buvo kažkam pažadėjusi. 
Mergaitė tuoj priėjo prie jos, kiek susijaudinusi bei paraudusi, ir Iza- 
belė, kuri nenukrypdama vykdė Osmondo valią, kad jo duktė turi 
būti beatodairiškai priklausoma, kaip brangų trumpalaikį turtą pa- 
tikėjo ją paskirtajam partneriui. Apie visa tai Izabelė mąstė kitaip, 
su savomis išlygomis, ir būdavo tokių akimirksnių, kai dėl Penzės be- 
galinio paklusnumo juodvi abi, jos supratimu, atrodydavo kvailai. 
Tačiau Osmondas buvo sudaręs tarsi pareigų lentelę, nurodančią jai, 
kaip dukters duenjai, kiek dera atleisti vadžias ir kiek priveržti: kai 
kurių nuorodų Izabelė manė prisilaikanti paraidžiui. Gal iš dalies nuo 
šitokio stropumo jos kai kada priartėdavo prie absurdo. 

Kai Penzę nusivedė kavalierius, Izabelė pamatė lordą Vorbertoną 
vėl prie jos gretinantis. Ji įdėmiai į jį pasižiūrėjo, tarsi norėdama iš- 
skaityti jo mintis. Bet jis nė kiek nebuvo suglumęs. 

— Ji prižadėjo su manimi vėliau pašokti, — tarė jis. 

— Džiaugiuosi. Tikriausiai užsiprašėte kotiljoną. 

Dabar jis kiek sumizgo: 

— Ne, neužsiprašiau. Aš ją pakviečiau kadriliui. 

— O, koks jūs negudrus! — kone papyko Izabelė.— Aš jai lie- 
piau pasaugoti kotiljoną, jei jūs kartais pakviestumėte. 

— Vaje, vargšė mergelė! — Lordas Vorbertonas nuoširdžiai nu- 
sijuokė.— Žinoma, pakviesiu, jeigu tik jūs norite. 

— Jei aš noriu? Jeigu šoksite su ja vien todėl, kad aš noriu!.. 

— Bijau, kad jai nusibosiu. Jos jaunikaičių ilgas sąrašas. 

Izabelė nuleido akis, skubotai mąstydama; lordas Vorbertonas sio- 
vėjo, įsistebeilijęs jai į veidą, ir ji jautė jo žvilgsnį. Jai taip ir knietėjo 
paprašyti, kad jis atitrauktų žvilgsnį, bet, žinoma, nepaprašė, tik po 
valandėlės, pati pakėlusi akis, tarė: 

— Malonėkite man paaiškinti. 

— Ką paaiškinti? 

— Prieš dešimt dienų sakėte, jog norėtumėte vesti mano podukrą. 
Ar nepamiršote?! | 

— Ar nepamiršau? Aš šįryt apie tai parašiau ponui Osmondui. 

— 0,— tarė Izabelė, — jis man neminėjo, kad iš jūsų gavo žinią. 

Lordas Vorbertonas sumikčiojo: 

— Kad... kad aš to laiško neišsiunčiau. 

— Matyt, pamiršote. 

— Ne, buvau juo nepatenkintas. Žinote, keblu tokius laiškus 
rašyti. Bet dar šįvakar išsiųsiu. 

— Trečią valandą nakties? 

— Aš turiu galvoje vėliau, dieną. 

— Nuostabu. Vadinasi, dar norite ją vesti? 

— Išties labai noriu. 

— Ir nebijote, kad jai nusibosite? 

Kai šitaip paklaustas jos pašnekovas išpūtė akis, Izabelė pridėjo: 

— Jei ji negali su jumis pusvalandį pašokti, kaip jai nenusibos 
visą gyvenimą su jumis šokti? 

— A! — neieškodamas žodžio atsakė Vorbertonas.— Aš jai leisiu 
su kitais šokti. O dėl kotiljono, teisybę sakant, maniau, kad su jumis... 
kad jūs... 

— Kad aš su jumis šoksiu? Jau sakiau, kad ne. 

— Labai gerai, tad kol jį gros, galėčiau surasti kokį ramų kam- 
pelį, kur prisėstume ir pasišnekėtume. 

— 0O,— rimtai tarė Izabelė, — jūs per daug manimi rūpinatės. 

Kai atėjo kotiljonui eilė, pasirodė, jog Penzė, iš gryno kuklumo 
galvodama, kad lordas Vorbertonas neketina su ja šokti, buvo paža- 

dėjusi kitam. Izabelė patarė jam pasiieškoti kitos šokėjos, bet jis užtik- 
rino, jog su nieku daugiau nešoks, tik su ja. O kadangi, nepaisydama 
šeimininkės įkalbinėjimų, Izabelė nepriėmė nė vieno pakvietimo ir 
teisinosi! iš viso nešokanti, dabar padaryti išimtį lordui Vorbertonui 
jau nebuvo kaip. 

— Teisybę sakant, aš nelabai mėgstu šokti, — prisipažino jis, — 
tai barbarų pramoga. Man geriau pašnekėti. 

Jis užsiminė, kad rado tokį kampelį, kokio ieškojo — ramų prie- 
globstį viename iš mažesnių kambarių, kur muzika atsklis iš toli ir ne- 
trukdys pokalbiui. Izabelė nusprendė jam nekliudyti įgyvendinti šį 
sumanymą: norėjo ir pati galutinai įsitikinti. Ji patraukė su įuo iš 
pokylių salės, nors ir žinojo vyro norą neišleisti jo dukters iš akių. 
Bet kadangi čia prėtendant į Penzės ranką, prieš Osmondą bus geras 
pasiteisinimas. Išeidama iš salės, ji susidūrė su Edvardu Rozjė, sto- 
vinčiu tarpduryje sukryžiuotomis rankomis ir praradusio iliuzijas 
Žmogaus žvilgsniu žiūrintį į šokėjus. Ji stabtelėjo ir paklausė, kodėl jis 
nešoka. 

— Jei su ja negaliu, man nėra ko šokti! — atsakė jis. 

— Tuomet geriau eitumėte iš čia,— protingai patarė Izabelė. 

— Kol ji čia, aš niekur neisiu.— Ir jis praleido lordą Vorber- 
toną pro šalį nė nežvilgtelėjęs. 

Tačiau šis aristokratas atkreipė dėmesį į svajingą jaunuolį ir pasi- 
teiravo Izabelės, kas tas nusiminęs jos pažįstamas, beje, jam kažkur 
matytas. 

— Čia tas jaunuolis, apie kurį jums pasakojau. įsimylėjęs Penzę. 

— A, taip, prisimenu. Nekaip atrodo. 

— Iš kur jam gerai atrodyti. Mano vyras jo nė klausyti nenori. 

— Dėl ko? — pasidomėjo lordas Vorbertonas.— Jis lyg ir ne- 
blogas vyrukas. 

— Nelabai turtingas ir nelabai protingas. 

Lordas Vorbertonas įdėmiai klausėsi; jį toks atsakymas gerokai 
nustebino. 

— Viešpatie, man jis daro įspūdį visai pasiturinčio. 

"— Taip ir yra, bet mano vyro ypatingi reikalavimai. 

— Ak raip.— Lordas Vorbertonas trumpam nutilo.-— O kiek jis 
turi? — išdrįso paklausti. 

— Kokius keturiasdešimt tūkstančių frankų per metus. 

— Šešiolika šimtų svarų? O. gana nemažai. 

— Ir aš taip manau. Tačiau mano vvro didesni užmojai. 

— Taip, ir man krito į axis, Kač jūsų vyro labai dideli užmojai. 
Ar tas vyrukas iš tiesų bukagalvis? 

— Bukagalvis? Jokiu būdu, jis žavus. Kai jam buvo dvylika metų, 
aš pati buvau jį įsimylėjusi. 

— Ir šiandien jam ne ką daugiau kaip dvylika duotum,— atsakė 
lyg tarp kitko lordas Vorbertonas, dairydamasis aplinkui. Po to jau 
gyviau paklausė: — Jeigu jums patinka, gal čia pasėdėsim? 

— Kaip norite. 

Tas kambarys buvo savotiškas buduaras, kuriame viskas buvo 
dulsvos rožinės spalvos; mūsų draugams įėjus, kažkokia dama su 
džentelmenu pasišalino. 

— Jūs labai geras, kad taip susidomėjote ponu Rozjė,— tarė 
Izabelė. 

— Man toks įspūdis, kad su juo negražiai pasielgta. Jo veidas per 
sieksnį ištįsęs. Aš ir susimąsčiau, ko jis taip prislėgtas. 

— Jūs teisingas žmogus. Net varžovui randate užuojautos. 

Sulig tais žodžiais lordas Vorbertonas staigiai atsigręžė ir įsmeigė 
į ją akis. 

— Varžovas! Jūsų manymu, jis man varžovas? 

— O kaipgi, jei abu taikotės vesti tą pačią merginą. 

— Taip, bet juk jam nėra vilties?! 

— Galbūt, tačiau jūs man vis vien patinkate, kad mokate jo kaily 
pabūti. Vadinasi, turite vaizduotę. 

— Ar užtai patinku? — Lordas Vorbertonas dirstelėjo į ją nelaba: 
tikėdamas. — Maniau, pasakysite, kad aš juokingas. 

— Taip, šiek tiek juokinyas. Bet man užtat ir patinkate, kad beni 
kiek esate juokingas. 

— O, tada norėčiau geriau į jo kailį įsijausti. Kaip, jūsų nuomone, 
jam būtų galima padėti? 

— Kadangi giriu jūsų vaizduotę, jums pačiam ir palieku ką nors 
sugalvoti, — atsakė Izabelė.— Penzei jūs už tai irgi patiktumėte. 

— Panelei Osmond? A, jai viliuosi ir taip patinkantis. 

— Manyčiau, net labai. 

Jis patylėjo, stengdamasis išskaityti jos veidą. 

— Taip tai taip, bet tuomet aš nebesusigaudau. Negi turite gal- 
voje, kad ji jam neabejinga? 

— Kalbų nėra, aš jums jau sakiau, kad, mano manymu, neabec- 
jinga. 

Jis iškart paraudo. 

— Man sakėte, kad tėvo noras jai — viskas, o kiek suprantu, 
tėvas man palankus!..— Jis nutilo, po to raudonuodamas paklausė: — 
Argi ne taip? 

— Taip. Aš jums sakiau, kad jai svarbiausia įtikti tėvui, ir dėl to 
kažin ką gali padaryti. 

— Man regis, tai labai gražus jausmas, — tarė lordas Vorbertonas. 

— Žinoma, tai labai gražus jausmas. — Izabelė nutilo; kambaryje 
kaip tr pirma jie buvo vienu du, muzika ligi jų per kelis kambarius 
nuo salės atsklido prislopinta. Pagaliau ji prabilo: — Nemanau, ar 
vyrui didelis džiaugsmas žinant, kad tokio jausmo vedama žmona už 
jo išėjo. 

— Kažin, jei žmona gera, tai jam visi jos jausmai geri. 

— Aišku, ką kito jums galvoti. 

— Taip, toks mano galvojimas. Jūs tikriausiai pasakytumėte, 
kad grynai angliškas. 

— Ne, nepasakyčiau. Aš manau, kad Penzei būtų didelė laimė 
ištekėti už jūsų, ir kas kas, o jūs Žinote, ką galvoti. Bet jūs neįsimy- 
lėjęs. 

— O taip, įsimylėjęs, ponia Osmond! 

Izabelė papurtė galvą. 

— Jus taip linkęs manyti, kol sėdite čia su manimi. Bet man tokio 
įspūdžio nedarote. 

— Ne taip kaip tas jaunikaitis tarpduryje. Su tuo sutinku. Bet 
kas gi čia stebėtino? Ar rasi pasaulyje ką mielesnio kaip panelė Os- 
mond? 

— Ne, tikrai nerasi. Bet meilei argumentų nereikia. 

— Nesutinku su jumis. Aš labai džiaugiuosi, turėdamas rimtų 
argumentų. 

— Be abejo. Bet jei tikrai mylėtumėte, argumentai būtų ne 
galvoje. 

— Ak, tikrai mylėčiau, tikrai mylėčiau! — sušuko lordas Vorber- 
tonas, sukryžiuodamas ant krūtinės rankas, atlošdamas galvą ir kiek 
pasitempdamas.— Nepamirškite, kad man jau keturiasdešimt dveji. 
Ir aš neapsimetinėju, jog myliu taip, kaip kadaise mylėjau. 

— Ką gi, jei esate tikras, — pasakė Izabelė, — tuomet gerai. 

Jis nieko neatsakė, sėdėjo kaip sėdėjęs, atlošęs galvą, akis priešais 
įbedęs. Tačiau ūmai pakeitė pozą, staiga atsigręžė į savo draugę. 

— Ko jūs tokia negeranoriška, ko tokia skeptiška? 

Jiedu susitiko žvilgsniais ir valandėlę nenuleido akių vienas nuo 
švystelint mintį, kad jai pačiai kažko neramu dėl savęs, gal net baisu. 
Pamatė greičiau įtarimą negu viltį. Šiaip ar taip, jai paaiškėjo tai, ka 
ji norėjo sužinoti. Nieku gyvu lordas Vorbertonas neturi įtarti, nei 
kad jo Kažtinime vesti podukrą ji įžiūrėjo slaptą jo viltį būti arčiau jos 
pačios nei kaip tuo pasibaisėjo. Tie trumpam susitikę jų žvilgsniai 
išsakė kur kas p: asmingesnius dalykus. negu patys tuo momentu su- 
voke. 

— Mielas lorde Vorbertonai,— tarė ji šypsodamasi, — dėl manęs 
galite daryti ką norite. 

Suli.. :ais žodžiais ji atsistojo ir išėjo, bet gretimame kambaryje. 
dar matant jo“ pašnekovui, ją užkalbino du džentelmenai, garsūs 
Romos aukštuomenės atstovai, kreipdamiesi taip, tarsi jos būtų ieškoję, 
Kalbėdamasi su jais ji ėmė gailėtis išėjusi — atrodė tarsi būtų pabė- 
gusi, tuo labiau kad lordas Vorbertonas nepasekė iš paskos. Ir visgi 
ji džiaugėsi, šiaip ar .4ip, buvo patenkinta. Tokia patenkinta, kad, 
eidama į salę pro vis dar priaugusį tarpduryje Edvardą Rozjė, stab- 
telėjo ir vėl jį prakalbino: 

— Gerai, kad neišėjote. C-aliu jus šiek tiek paguosti. 

— Aš reikaiingas paguodus, — atsakė iis gailiai, — kai matau jus 
taip susinešusią su juo! 

— Apie jį -:ekalbėkite; aš dėl jūsų padarysiu viską, ką galėdama. 

Jis niūriai ją pašnairavo. 

—- Iš kur toks staigus posūkis? 

— Iš nujautimo, kad jū“ vissems kliūnate tarpduryje,— atsakė 
ji su švpsena ir pat:aukė toliau. 

Po pusvalandžio juodvi su Penze išsiruošė namo, ir apačioje 
laiptų drauvė s1 kitais svečiais šios dvi damos laukė savo karietos. 
Vos jai privažiavus. išėjo lordas Vorbertonas ir padėjo juodviem įlipti. 
Prie karietos durų stabtelėjęs. paklausė Penzės, ar gerai pasišoko; 
atsakiusi jam, ji atsilošė kiek nuvargusi. Tuomet Izabelė pirštu pamojo 
jam pro langą ir tyliai sušnibždėjo: 

— Nepamirškite išsiųsti laiško jos tėvui! 

Grafienė Džemini dažnai sirgo nuobodžiu, jos žodžiais tariant. 
mirtinai sirgo. Bet ji nemirė, o narsiai kovojo su savo likimu, lėmusiu 
jai ištekėti už nesukalbamo florentiečio, užsispyrusio gyventi gimtame 
mieste, kur jis pelnė tokią pagarbą, kokios gali nusipelnyti džentelme- 
nas, kurio talentas pralošti kortomis gali būti paaiškinamas bet kuo. 
tik ne nuolaidžiu jo būdu. Grafo Džemini nemėgo net tie, kam jis 
pralošdavo, o jo vardas, turintis tam tikrą vertę Florencijoje, panašiai 
kaip senų Italijos miestų vietinė moneta kitose pusiasalio vietose buvo 
bevertė. Romoje jis buvo niekas kitas kaip bukagalvis florentietis, ir 
nenuostabu, kad jo netraukė ten dažnai lankytis, kur negalėjo gerai 
jaustis, savo-bukumui neturėdamas rimtesnių pasiteisinimų. Grafienė 
gyveno, nukreipusi akis į Romą, ir didžiausia jos širdperša buvo, kad 
neturi ten namų. Jai buvo gėda žmogui pasakyti, kaip retai jai tame 
mieste leidžiama lankytis, o nuo to, kad kai kurie Florencijos aris- 
tokratai nė sykio nebuvo Romos matę, jai buvo nė kiek ne lengviau. 
Ji ten važiuodavo, kada tik pasitaikydavo proga — tik tiek galėjo 
pasakyti. O gal ir ne tik tiek, bet tiek galėjo viešai pasakyti. Iš tiesų 
j; daug ką būtų turėjusi pasakyti ir neretai išskaičiuodavo priežastis. 
kodėl nekenčianti Florencijos ir norėtų baigti savo dienas Švento 
Petro bazilikos šešėlyje. Tačiau tos priežastys tiesiogiai mūsų neliečia, 
ir jos dažniausiai būdavo apibendrinamos pareiškimu, jog Roma yra 
Amžinas miestas, o Florencija — tik šiaip gražus miestelis kaip daug 
kitų. Matyt, grafienei jos pramogos buvo sietinos su amžinybės idėja. 
Ji buvo įsitikinusi, kad aukštuomenė Romoje kur kas įdomesnė, ten 
per visą Žiemą vakaro pokyliuose galėjai sutikti garsenybių. O Flo- 
rencijoje nebuvo jokių garsenybių, bent tokių, apie kurias kalbama. 
Po brolio vestuvių ji dar labiau nesitvėrė kailyje, nes tikėjo, kad bro- 
lienės kur kas šaunesnis gyvenimas negu jos. Ji nebuvo tokia protinga 
kaip Izabelė, bet Romai įvertinti proto užteko — ne dėl griuvėsių. 
katakombų, gal net ne dėl istorinių paminklų bei muziejų, bažnytinių 
apeigų ar peizažo, bet dėl viso kito. Ji daug girdėjo apie savo brolienę 
ir puikiai žinojo, kad Izabelė nenuobodžiauja. Ji ir pati matė tą vie- 
nintelį kartą, viešėdama Rokanero rūmuose. Ten praleido savaitę 
pirmąją žiemą po brolio vestuvių, bet vėl atnaujinti šitą malonumą 
nebuvo paraginta. Osmondas ja bodisi — šito jai nė sakyti nereikėjo. 
bet ji vis vien būtų važiavusi, nes galų gale tas Osmondas jai nė motais. 
Tik vyras neleido, ir visada turėjo keblumų dėl pinigų. Izabelė jai 

buvo labai maloni; brolienė iš pat karto patiko grafienei, kurios neapa- 
kino pavydas dėl Izabelės pranašumo. Ji ne sykį pastebėjo daug geriau 
sutarianti su protingomis moterimis negu su kvailomis kaip ji pati; kvai- 
losios niekaip nemokėjo perprasti jos išminties, o protingosios — tos 
tikrai protingosios — visada perprasdavo jos paikumą. Jai atrodė, 
kad nors ir labai juodvi su Izabele skiriasi išvaizda ir bendra sankloda, 
abi turi lopinėlį bendros dirvos, ant kurio kada nors ir pastatys koją. 
Tegul tas lopinėlis nedidelis, bet tvirtas, ir vos tik jos abi ant jo atsis- 
tos. tuojau tai pajus. Be to, Izabelė ią maloniai stebino: ji nuolat laukė 
Izabelę imsiant į ją Žiūrėti „iš viršaus“ ir nuolat matė to neįvykstant. 
Ji klausė save, kada tai prasidės — kaip fejerverkas, gavėnia ar operos 
sezonas, ir ne todėl, kad jai tai būtų buvę labai svarbu, bet glumino 
fežinia. Brolienė su ja buvo lygi, nerod“ vargšei grafienei nei paniekos, 
nei susižavėjimo. Teisybę sakant, Izabelei net į galvą nebūtų atėję ją 
smerkti — negi žiogą imsi smerkti iš dorovinių pozicijų. Tačiau abe- 
jinga mošai ji nebuvo — greičiau jos prisibijojo. Ir neatsistebėjo, 
nes grafienė buvo ne tokia kaip visi. Izabelei atrodė, kad grafienė 
neturėjo sielos — ji buvo nelyginant ryški reta kriauklė nublizgin- 
tu paviršiumi, itin rožiniais kraštais, kuri pakratyta barška. Tas 
barškesys, matyt, ir buvo grafienės dvasinė nuostata kaip koks palai- 
das riešutėlis, dardenantis viduje. Tokią keistenybę nėra nei kaip 
niekinti, nei su kuo palyginti. Izabelė būtų ją vėl pasikvietusi (apie 
grafą nebuvo nė kalbos), bet Osmondas po vestuvių nesivaržyda- 
mas atvirai išrėžė, jog Emė prasčiausios atmainos kvailė, kurios 
beprotystė nepažabojama nelyginant genialumas. Kitu kartu jis ap- 
kaltino ją neturint širdies ir netrukus pridūrė, jog visą savo širdį ji 
išdalino — po kąsnelį kaip vestuvių pyragą su glajumi. Aišku, dar 
v'2n> kliūtis grafienei atvykti į Romą buvo ta, kad jos niekas ne- 
kvietė, bet tuo laiku, apie kurį dabar kalba mūsų istorija, ji gavo 
kvietimą porą savaičių paviešėti Rokanero rūmuose. Laiškas buvo 
paties Osmondo, kuriame jis rašė, kad sesuo turėsianti pritilti. Ar 
grafienė įsisąinonino visą prasmę, jo įdėtą į šį žodį, negaliu pasa- 
kyti, bet ji būtų priėmusi kvietimą bet kokiomis sąlygomis. Tuo 
labiau kad smalsa nedavė ramybės. Iš pirmojo apsilankymo ji gavo 
įspūdį, jog brolis rado sau tinkamą porą. Prieš vestuves ji gailėjo 
Izabelės, taip gailėjo, kad jau buvo rimtai sugalvojusi — jei tik 
srafienė galėjo ką rimtai sugalvoti — ją įspėti. Bet taip nepadarė 
'" greit nusiramino. Osmondas laikėsi iš didžio kaip visad, tačiau jo 
žmona irgi nebuvo lengva auka. Grafienė nemokėdavo tiksliai aps- 

kaičiuoti, tačiau jai atrodė, kad jei Izabelė atsitiestų, tai savo dva- 
sia vyrą praneštų. Dabar jai ir rūpėjo įsitikinti, ar Izabelė atsitie- 
sė,— būtų didžiulis malonumas pamatyti Osmondą nustelbtą. 

Kelios dienos prieš jos kelionę į Romą tarnas jai atnešė vizi- 
tinę kortelę — kortelę su paprastu įrašu „Henrieta Stekpoul“. Gra- 
fienė prisidėjo pirštų galus prie kaktos — ji niekaip negalėjo pri- 
siminti pažįstanti kokią Henrietą. Tarnas dar pridūrė, kad toji dama 
liepė pasakyti, jei iš pavardės jos neatpažins, atpažins išvydusi... 
Tuo laiku, kai išėjo viešnios pasitikti, jau buvo atsiminusi, kad 
kažkada pas ponią Tačit buvojo literatė, vienintelė jos sutikta ra- 
šytoja, tai yra vienintelė iš gyvųjų tarpo, nes poetė buvo ir jos 
velionė motina. Ji iškart atpažino panelę Stekpou!, ypač kad panelė 
Stekpoul nė kiek nebuvo pasikeitusi, ir geraširdė grafienė netgi 
pasijuto pašlovinta, kad ją aplankė šitaip pasižymėjusi asmenybė. 
Ji ėmė spėlioti, ar ne dėlei jos motinos ji čia — gal buvo girdėjusi 
apie Amerikos Koriną. Jos motina toli gražu nepanėšėjo į Izabelės 
draugę; iš pirmo žvilgsnio grafienė pamatė, kad ši dama kur kas 
labiau šiuolaikinė, ir nusprendė, kad tolimuose kraštuose plunks- 
nos damų išvaizda (profesinė išvaizda) pasikeitė į gera. Jos motina 
visada vilkėdavo aptemptą aksomo suknelę (ak, tie senoviški dra- 
bužiai), droviai apnuogintus pečius užsidengusi romietišku šaliu, 
ant žvilgančių garbanų garbanėlių užsidėjusi auksinių lauro lapų 
vainikėlį. Kalbėdavo švelniai ir miglotai su protėvių kreolų akcentu, 
kaip pati prisipažindavo, daug dūsaudavo ir neturėjo jokios ini- 
ciatyvos. O Henrietos ir apsirengimas buvo valyvas, ir šukuosena, 
visa jos išvaizda buvo žvali, dalykiška, elgesys ne šiaip sau drau- 
giškas, bet ir apgalvotai paprastas. Įsivaizduoti ją nežinia ko dū- 
saujant buvo taip pat neįmanoma, kaip paštu gauti laišką be adreso. 
Grafienei iškart buvo matyti, jog „Intervjuerio“ korespondentė kur 
kas veiklesnė negu Amerikos Korina. Henrieta paaiškino grafienei, 
kodėl pas ją atėjusi — nieko daugiau Florencijoje nepažįstanti, o 
apsilankiusi svetimame mieste nesitenkinanti tuo, kuo paviršutiniški 
turistai. Ji pažįsta ponią Tačit, bet ponia Tačit Amerikoje; netgi 
jei ta ir būtų buvusi Florencijoje, Henrieta dėl jos nebūtų iš kelio 
sukusi, nes ponia Tačit jai nekelianti susižavėjimo. 

— Ar tai reiškia, kad aš keliu? — maloniai paklausė grafie- 
nė. 

— Na, jūs man labiau patinkate negu ji,— atsakė panelė Stek- 
poul.— Prisimenu, kai anąkart jus mačiau, man pasirodėte labai 

įdomi. Nežinau, ar tai buvo išimtinis kartas, ar toks jūsų įprastinis 
stilius. Bent jau tai, ką sakėte, mane pribloškė. Paskui aš jūsų kalbą 
panaudojau savo straipsnyje. 

— Viešpatie! — sušuko grafienė nustebinta ir kiek išgąsdinta.— 
Net tokios minties neturėjau pasakyti ką nors ypatingo. Gaila, kad 
tuokart apie tai nežinojau. 

— Jūs kalbėjote apie moterų padėtį šiame mieste,— priminė 
panelė Stekpoul.— Man gerokai nušvietėte šį klausimą. 

— Moterų padėtis čia nepavydėtina. Ar tai turite galvoje? Taip 
ir parašėte, ir net atspausdinote? — nerimo grafienė.— O, būtinai 
man parodykite! 

— Jei norite, parašysiu, kad jums atsiųstų tą numerį, — prižadėjo 
Henrieta.— Jūsų pavardės neminėjau, tik parašiau, kad tai vienos 
tituluotos damos pažiūros. Ir pacitavau. 


Grafienė atsilošė, suplodama rankomis. 

— Žinote, aš gailiuosi, kad nepaminėjote mano pavardės. Man 
būtų smagu rasti savo vardą laikraštyje. Pamiršau, kokias pažiūras 
tada dėsčiau, aš tų pažiūrų turiu gyvą galą! Bet jų nesigėdiju. Aš 
ne tokia kaip mano brolis — tikriausiai mano brolį pažįstate? Jis 
mano, jog patekti į laikraščius yra pažeminimas; jis niekuomet 
jums neatleistų, jei jį pacituotumėte. 

— Tegul nesibaimina, jo žodžiais aš niekada nesiremsiu,— man- 
dagiai ir šaltai atsakė panelė Stekpoul.— Ir dėl ko kito norėjau 
pasimatyti su jumis,— pridėjo ji.— Kaip žinote, ponas Osmondas 
vedė artimiausią mano draugę. 

— A, taip, jūs Izabelės draugė. Aš vis suku galvą, iš kur jus 
pažįstu. 

— Malonu, kad mane pažįstate per Izabelę. Tačiau jūsų bro- 
lis nenori manęs pažinti. Jis bandė išardyti mūsų draugystę. 

— Nepasiduokite,— tarė grafienė. 

— Apie tai su jumis ir norėjau pasišnekėti. Aš važiuoju į Romą. 

— Ir aš! — sušuko grafienė.— Važiuokime drauge. 

— Su didžiausiu malonumu. O kai aprašysiu savo kelionę, jūsų 
pavardę paminėsiu kaip savo bendrakeleivės. 

Grafienė pašoko nuo kėdės ir prisėdo ant sofos šalia viešnios. 

— O, tik būtinai tą laikraštį atsiųskite! Mano vyrui gal ir ne- 
patiks, bet aš jam nerodysiu. Be to, jis nemoka skaityti. 

Henrietos ir taip didelės akys vos ant kaktos neišlipo. 

— Nemoka skaityti? Ar apie tai galiu užsiminti savo laiške? 

— Kokiame laiške? 

— „Intervjueriui“. Aš šiame laikraštyje dirbu. 

— O taip, prašom, su jo pavarde. Ar jūs žadate pas Izabelę 
apsistoti? į 

Henrieta pakėlė galvą ir tylėdama pažiūrėjo į šeimininkę. 

— Ji manęs nekvietė. Aš jai parašiau, kad atvažiuoju, bet ji 
atsakė, jog nusamdys man kambarį pensione. Ir nieko nepaaiškino. 

Grafienė klausėsi net žada užkandusi. 

— Paaiškinimas čia vienas — Osmondas,— reikšmingai pa- 
reiškė ji. 

— Izabelė turėtų pasipriešinti,— tarė panelė Stekpoul.— Ji tur- 
būt labai pasikeitė. Aš jai sakiau, kad pasikeis. 

— Gailiuosi, jeigu taip; tikėjausi, jog ji daugiau savo valios 
reikš. O kodėl mano brolis jūsų nemėgsta? — tiesiai paklausė gra- 
fienė. 

— Nežinau, ir man nerūpi. Tegul nemėgsta į sveikatą, aš nesis- 
tengiu visiems patikti; jei taip būtų, krisčiau savo akyse. Žurnalistui 
neužsitraukus neapykantos nėra vilties padaryti ką nors gero; jis 
žino, kad kitaip nieko nepadarys. Tas pats ir moteriai. Bet iš Iza- 
belės aš šito nesitikėjau. 

— Turite galvoje, kad ji jūsų nemėgsta? — pasmalsavo gra- 
fienė. 

— Nežinau, noriu įsitikinti. Todėl ir važiuoju į Romą. 

— Viešpatie, kokia kebli užduotis! — sušuko grafienė. 

— Jos laiškai dabar visai kitokie; pasikeitimas akivaizdus. Jei 
jums kas nors žinoma,— kalbėjo toliau panelė Stekpoul,— norė- 
čiau išgirsti iš anksto, kad atitinkamai nusiteikčiau. 

Grafienė atkišo apatinę lūpą ir lėtai patraukė pečiais. 

— Man menkai žinoma; iš Osmondo dažniausiai jokio garso. 
Mane jis ne ką labiau mėgsta negu jus. 

— Jus z1 ne korespondentė, — susimąsčiusi tarė Henrieta. 

— O, priežasčių jam nestinga. Vis dėlto jie mane pasikvietė, 
ir aš pas juos gyvensiu! — Grafienė šypsojosi kone įnirtingai, jos 
džiugesio nė kiek netemdė panelės Stekpou! nusivylimas. 

Tačiau ši dama išklausė tą Žinią visai ramiai. 

— Aš nebūčiau pas juos apsistojusi, ne! si ji būtų paprašius. 
Bent aš taip manau ir džiaugiuosi, kad man neteks rinktūs. Būtų 

gana keblu. Būtų labai nesmagu atmesti jos kvietimą. Pension man 
geriausia išeitis. Bet čia dar ne viskas. 

— Siuo metu Romoje pats tas, — kalbėjo grafienė.— Galima su- 
tikti šauniausių žmonių. Ar jūs kada girdėjote apie lordą Vorber- 
toną? 

— Ar girdėjau? Aš jį puikiai pažįstu. Jūs laikote jį dideliu 
šaunuoliu? — pasidomėjo Henrieta. 

— Aš jo nepažįstu, bet sako, kad jis tikras grand seigneur*. 
Jis sukasi apie Izabelę. 

— Sukasi? 

— Taip sako, smulkmenų nežinau,— lyg tarp kitko tarė gra- 
fienė.— Bet Izabelei nėra jokio pavojaus. 

Henrieta įdėmiai žiūrėjo į savo pašnekovę ir valandėlę nieko 
nesakė. | 

— Kada jūs vykstate į Romą? — paklausė ūmai. 

— Turbūt ne anksčiau kaip po savaitės. 

— Aš vykstu rytoj, — atsakė Henrieta.— Man nėra ko delsti. 

— Oi, kaip gaila. Aš dar siūdinuosi kelias sukneles. Sako, pas 
ją dažnai renkasi svečių. Bet mudvi pasimatysime, aš aplankysiu 
jus pensione.— Henrieta sėdėjo susi mąsčiusi kaip sėdėjusi; staiga gra- 
fienė sušuko: — Ak, bet jeigu jūs važiuosite ne su manimi, negalė- 
site aprašyti mūsų kelionės! 

Panelė Stekpou! šią aplinkybę nuleido negirdom, jos mintys buvo 
apie kažką kita, ir ji netrukus jas išreiškė: 

— Kad aš nelabai supratau, ką jūs norėjote pasakyti dėl lordo 
Vorbertono. 

— Nesupratote? Norėjau pasakyti, kad jis puikus, ir tiek. 

— Kas čia puikaus — suktis apie ištekėjusią moterį? — Henrieta 
paklausė pabrėžtinai, kaip niekad ligi tolei. 

Grafienė išpūtė akis ir nusijuokė kiek prisiverstinai. 

— Visi puikūs vyrai taip daro. Ištekėkite ir įsitikinsite! — pri- 
lipino. 

— Vien tokia mintis gali sustabdyti, — tarė panelė Stekpoul.— 
Kam man svetimi vyrai, aš noriu savo nuosavo. Ar turite galvoje, 
kad Izabelė prasikalto... prasikalto?..— ji nutilo rinkdama žodį. 

— Prasikalto? Viešpatie, ne, tikiuosi, dar ne. Aš tik norėjau 
pasakyti, kad Osmondas tikras rukna, o lordas Vorbertonas, kaip 

girdėjau, pas juos nuolatinis svečias. Matau, aš jums baimės įvariau. 

— Ne, aš tik susirūpinau,— atsakė Henrieta. 

— A, Izabelei čia menkas komplimentas. Jūs daugiau ja pasitikėki- 
te. Štai ką, — primetė ji, — kad jus nuraminčiau, pasistengsiu jį at- 
vilioti. 

Panelė Stekpoul atsakė dar rimtesniu žvilgsniu ir po ilgokos 
tylos tarė: 

— Jūs manęs nesupratote. Aš ne tą turiu galvoje ką jūs. Dėl 
Izabelės aš nesibaiminu — šita prasme. Aš baiminuosi, kad ji nelai- 
minga — štai kas man svarbu išsiaiškinti. 

Grafienė kraipė galvą ir šen, ir ten; ji atrodė nekantri bei 
ironiška. 

— Visko gali būti, mane, pavyzdžiui, domintų, ar Osmondas 
laimingas. 

Panelė Stekpoul jai jau truputį atsibodo. 

— Jeigu ji iš tiesų pasikeitusi, čia ir gali būti visa priežastis, — 
toliau samprotavo Henrieta. 

— Išsiaiškinsite, ji jums pasakys, — tarė grafienė. 

— A, ji man gali nesakyti — štai ko aš bijau! 

— Na, jei Osmondas nesismagina pagal seną savo madą, manau, 
jog aš tai sužinosiu. 

— Man Osmondas nė kiek nerūpi, — atsakė Henrieta. 

— O man be galo rūpi! Jei Izabelė nelaiminga, labai jos gaila, 
bet aš niekuo negaliu padėti. Galėčiau jai šį tą pasakyti, bet nuo to 
jai būtų dar sunkiau, o palengvinti niekuo negaliu. O ko ji už jo 
ėjo? Būtų manęs klausiusi, būtų jį pavijusi. Tačiau atleisiu jai, 
jeigu pamatysiu, kad ji surietė Osmondą į ožio ragą! O jei ji duo- 
dasi jo trypiama, kažin, ar manyje rasis jai gailesčio. Bet nepanašu, 
Jog taip būtų. Jeigu jau kenčia, tai bent, tikiuosi, ir jį pakankina. 

Henrieta atsistojo, grafienės lūkesčiai jai kėlė pasibaisėjimą. Ji 
nuoširdžiai tikėjo net nenorinti, kad Osmondas būtų nelaimingas, 
ir apskritai jos vaizduotėje jam nebuvo vietos. Ji gerokai nusivylė 
grafiene, kurios protas buvo kur kas ribotesnis, negu ji manė, ir 
gana grubus. 


— Geriau jie vienas kitą mylėtų, — tarė Henrieta pamokomai. 

— Kaip jie mylės. Jis nemoka mylėti. 

— Aš taip ir nujaučiau. Ne veltui man baugu dėl Izabelės. Rytoj 
pat važiuoju. 

— Izabelė apsupta ištikimų draugų,— tarė grafienė su švie- 
čiančia šypsena.— Tiesiai sakau, man jos nė kiek negaila. 

— Ko gero, ir aš jai negalėsiu padėti, — tęsė panelė StekpouI, 
lyg norėdama apsidrausti nuo bet kokių iliuzijų. 

— Šiaip ar taip, bent tokį norą būsite turėjusi; turbūt vien 
todėl ir iš Amerikos atvažiavote? — staiga pridėjo grafienė. 

— Taip, norėjau ją pasergėti. — atsakė nuoširdžiai Henrieta. 

Šeimininkė su mažomis žibančiomis akutėmis bei smaila nosi- 
mi stovėjo ir šypsojosi, jos žandai buvo įraudę. 

— Ak, kaip gražu — c'est bien gentil*! Juk ar ne tai vadinama 
tikra draugyste? 

— Nežinau, kaip vadinama. Maniau, jog dera nuvažiuoti. 

— Jai sekasi, ji labai dalinga,— toliau kalbėjo grafienė.— Ji 
dar ir kitų draugų turi.— Ir čia grafienė pratrūko: — Ji kur kas 
dalingesnė už mane. Aš tokia pat nelaiminga kaip ji — mano vyras 
labai blogas. Jis daug blogesnis už Osmondą. O aš neturiu jokių 
draugų. Maniau turinti. Bet jie visi prapuolė. Niekas — nei vienas 
vyras, nei viena moteris — dėl manęs to nepadarytų, ką jūs dėl jos. 

Henrieta susijaudino: šis kartus išsiliejimas buvo iš širdies. Pa- 
žvelgusi į grafienę, ji tarė: 

— Klausykit, grafiene, aš viską padarysiu dėl jūsų, ką norite. 
Aš palauksiu, ir važiuosime drauge. 

— Nieko tokio,— atsakė grafienė iškart pasikeitusiu balsu,— 
tik aprašykite mane laikrašty je. 

Tačiau Henrieta prieš išeidama turėjo duoti jai suprasti, kad ji 
negali siųsti savo laikraščiui išgalvoto jų kelionės į Romą aprašymo. 
Panelės Stekpoul reportažai niekada nenukrypdavo nuo tikrovės. 
Atsisveikinusi su grafiene, ji pasuko link Lung Arno, saulėtos krantinės 
šalia rusvos upės, kur svetingais fasadais buvo išsirikiavę viešbučiai, 
gerai pažįstami turistams. Henrieta jau prieš tai buvo išmokusi 
susigaudyti Florencijos gatvelėse (ji buvo itin gabi tokiems daly- 
kams), todėl dabar labai ryžtingai pasuko iš nedidelio skvero, esan- 
čio priešais Šventos Trejybės tiltą. Ji paėjo į kairę link Ponte Vekjo“! 
ir stabtelėjo prie vieno iš viešbučių, atgręžto į šį gražųjį statinį. Čia 
išsitraukė užrašų knygelę, išsiėmė iš jos vizitinę kortelę, pagalvojo 
valandėlę ir brukštelėjo kelis žodžius. Mums leista Žžvilgterėti per 
petį, ir pasinaudodami savo teise perskaitysime trumpą laiškelį: „Ar 

galėčiau šį vakarą pasimatyti valandėlę su jumis labai svarbiu rei- 
kalu?“ Henrieta dar pridėjo, kad kitą rytą ji išvykstanti į Romą. 
Apsiginklavusi tokiu dokumentu ji žengė prie portjė, jau spėjusio 
užimti savo vietą tarpduryje, ir paklausė, ar yra ponas Gudvudas. 
Portjė atsakė taip, kaip visur visada portjė atsako, kad tas ponas 
išėjęs prieš dvidešimt minučių, tuomet Henrieta įteikė jam savo 
vizitinę kortelę ir paprašė paduoti ponui Gudvudui, kai sugrįš. Iš 
viešbučio ji patraukė toliau krantine ligi griežto Uficių portiko, o 
įėjusi pro jį atsidūrė prie garsiosios paveikslų galerijos durų. [Įžengusi 
vidun, ji pakilo aukštais laiptais į viršutines sales. Į jas pateko 
ilgu koridoriumi, papuoštu antikiniais biustais bei viena įstiklinta 
siena, sudarančia tuščią perspektyvą, apšviestą skaisčios žiemos sau- 
lės, kuri atsispindėjo ir nuo marmurinių grindų. Galerijoje buvo 
šalta ir viduržiemio savaitėmis nedaug lankytojų. Gal panelės Stek- 
poul aistra meno grožybėms pasirodys nelaukta, bet galų gale ir ji 
turėjo savo aistrų ir silpnybių. Tarp jų buvo nedidelis Koredžas, 
kabantis Tribūno salėje“: Nekaltoji mergelė klūpo prie dieviškojo 
kūdikėlio, gulinčio ant šiaudų pakraito, ploja katučių, o jis juokiasi 
ir krykščia iš džiaugsmo. Henrietai ši jauki scenelė kėlė ypatingą 
pasigėrėjimą — šis paveikslas jai buvo visų gražiausias pasaulyje, 
ir dabar, vykdama iš Niujorko į Romą, ji tik trim dienom sustojo 
Florencijoje, bet vis dėlto nusprendė, kad negali dar kartą neaplan- 
kyti savo numylėto meno kūrinio. Ji buvo jautri bet kur pasireiš- 
kiančiam grožiui, ir todėl turėjo sau daug intelektualinių įsipareigoji- 
mų. Ji jau buvo bežengianti į Tribūno salę, bet iš jos išėjo džentel- 
menas, ir ji net aiktelėjo — priešais stovėjo Kasparas Gudvudas. 

— Aš ką tik iš jūsų viešbučio,— tarė ji.— Palikau jums savo 
vizitinę kortelę. 

— Man didelė garbė, — atsakė Kasparas Gudvudas, lyg iš tikrųjų 
taip galvodamas. 

— Ne jums garbės pareikšti buvau; aš ir pirma buvau užsu- 
kusi, nors žinojau, kad jums nepatinka. Aš noriu su jumis apie 
vieną dalyką pasišnekėti. 

Jis pasižiūrėjo į sagelę, puošiančią jos skrybėlaitę. 

— Aš su džiaugsmu išklausysiu, ką man norite pasakyti. 

— Jums nepatinka su manimi šnekėtis, — tarė Henrieta.— Bet 
aš neimu į galvą. Ne dėl jūsų malonumo šneku. Palikau jums 
raštelį, prašydama apsilankyti pas mane, bet jei jau susitikome, 
galime čia pasišnekėti. 

— Aš jau ėjau iš čia, — pareiškė Gudvudas,— bet, žinoma, dar 
pabūsiu.— Jis buvo mandagus, bet šaltas. 

Henrieta, beje, didelio entuziazmo ir nesitikėjo, ji buvo tokia 
susirūpinusi, jog džiaugėsi, kad tik ją išklausys. Vis dėlto pirmiausia 
ji pasidomėjo, ar jis visus paveikslus apžiūrėjęs. 

— Visus man patinkančius. Išbuvau čia valandą. 

— Kažin, ar matėte manąjį Koredžą? Aš vien jo pasižiūrėti 
atėjau.— Ji nuėjo į Tribūno salę, o jis iš lėto nusekė iš paskos. 

— Tikriausiai mačiau, tik nežinojau, kad jis jūsų. Man paveiks- 
lai neįstringa atmintyje, ypač tokie. 

Ji parodė jam mylimiausią savo kūrinį, ir jis pasiteiravo, ar 
apie Koredžą ji žadanti su juo šnekėtis. 
 — Ne,— atsakė Henrieta, — ne apie tokią darną! — Jie buvo vie- 
nu du mažoje nuostabioje salėje, tikrame meno lobyne, tik prie 
paslaugos, — tęsė mintį panelė Stekpoul. 

Kasparas Gudvudas truputį susiraukė, bet nė kiek nesutriko, kad 
nerodo didelio uolumo. Iš veido jis buvo daug vyresnis negu ankstes- 
nis mūsų draugas. 

— Esu tikras, kad ji man nebus labai maloni,— pasakė jis 
gana garsiai. 

— Gal ir nebus. Kokia čia paslauga, jei maloni. 

— Gerai, aš klausau, — paragino jis balsu žmogaus, žinančio, kad 
jam užteks kantrybės. 

— Jūs galite paklausti, dėl ko turėtumėt man daryti paslaugą. 
Manyčiau, yra viena priežastis, — tokia: jei manęs ko paprašytumėte, 
dėl jūsų ką galėdama mielai viską padaryčiau.— Ji kalbėjo švelniai. 
tiksliai, nepabrėžtinai, taip nuoširdžiai, kad jos pašnekovas, nors 
iš paviršiaus nepalenkiamas, buvo sujaudintas. O susijaudinęs jis 
neišsiduodavo įprastiniais būdais: nei rausdavo, nei akių į šalį kreip- 
davo, nei suglumdavo. Tik labiau sutelkdavo dėmesį ir tarsi dar 
labiau susimąstydavo. Todėl Henrieta toliau šnekėjo lyg sau, nesitikė- 
dama sėkmės.— Dabar galiu jums tiesiai pasakyti — pats laikas: jei 
kada ir turėjote per mane nesmagumo (tikrai taip buvo), tai to- 
dėl, kad pati dėl jūsų nesibaidyčiau jokių nesmagumų. Esu suteikusi 
jums rūpesčių, nesiginu. Bet ir dėl jūsų galiu bet kokių rūpesčių 
1mtis. 

Gudvudas kiek padelsęs atsakė: 

— Tą ir darote. 

— Taip, iš dalies. Norėčiau, kad pagalvotumėte, ar verta jums 
važiuoti į Romą. 

— Taip ir laukiau iš jūsų tokių Žodžių! — atsakė jis stačiai. 

— Vadinasi, jau galvojote. 

— O kaipgi, ir labai nuodugniai. Pasvėriau iš visų pusių. Ant- 
raip nebūčiau šitokį kelią koręs. Tam ir užtrukau Paryžiuje du 
mėnesius. Vis galvojau. 

— Ir, ko gero, nusprendėte kaip širdis linko. Nutarėte, jog bus 
geriausia važiuoti, nes jus labai traukia. 

— Kam geriausia? — pasitikslino Gudvudas. 

— Tarkime, jums. Be to, poniai Osmond. 

— O, jai iš to nieko gero! Aš neapsigaudinėju. 

— O ar jai nebus blogiau — štai kas svarbu. 

— Mano manymu, jai vis vien. Poniai Osmond aš niekas. Bet 
jei jums įdomu — man labai knieti ją pamatyti. 

— Taip, todėl ir važiuojate. 

— Aišku. Ar gali būti rimtesnių priežasčių? 

— Ar nuo to jums bus geriau? Va kas man įdomu,— tarė 
panelė Stekpoul. 

— Nežinau, ką jums atsakyti. Apie tai ir mąsčiau Paryžiuje. 

— Jums bus dar apmaudžiau. 

— Kodėl „dar“? — gana griežtai paklausė Gudvudas.— Kodėl 
manote, kad man ir šiaip apmaudu? 

— Mar jūsų,— tarė padvejojusi Henrieta, — po to tarytum dau- 
giau nė viena nepatraukė. 

— Iš kur jūs žinote, kas mane traukia! — sušuko jis, net visas 
nurausdamas.— Dabar mane labai traukia Roma. 

Henrieta pažvelgė į jį tylomis, liūdnu, bet iškalbiu veidu. 

— Mat,— prabilo ji pagaliau,— aš tik norėjau jums pasakyti, 
ką galvoju; aš neatsiginu šitų minčių. Be abejo, jūs manote, jog 
čia ne mano reikalas. Bet šitaip žiūrint, viskas ne mūsų reikalas. 

— Jūs labai man draugiška, ir aš jums didžiai dėkingas už 
rūpestį, — tarė Kasparas Gudvudas.— Aš važiuosiu į Romą ir poniai 
Osmond nepakenksiu. 

— (Gal ir nepakenksite. Bet ar padėsite — štai kas svarbiausia. 

— O ar ji reikalinga pagalbos? — neskubiai paklausė jis, skvar- 
biai pasižiūrėdamas. 

— Daugis moterų visada reikalingos,— išsisuko Henrieta nuo 
tiesaus atsakymo, apibendrindama ne taip optimistiškai kaip visa- 


X LIV skyrius 410 


da.— Jei vykstate į Romą,— pridėjo, — tikiuosi, būsite tikras 
draugas, o ne egoistas! — Ji nusigręžė ir vėl ėmė apžiūrinėti 
paveikslus. 

Kasparas Gudvudas liko stovėti ir lydėjo ją žvilgsniu, kol ji 
vaikštinėjo po salę, bet po valandėlės priėjo prie jos. 

— Jūs kažką čia apie ją išgirdote,— atnaujino jis tą pačią kal- 
bą.— Norėčiau žinoti ką. 

Henrieta nė karto gyvenime neprasižengė teisybei ir, nors šį 
kartą melas būtų buvęs atleistinas, trumpai pagalvojusi nutarė ne- 
daryti lengvabūdiškos išimties. 

— "Taip, išgirdau, — atsakė ji,— bet nenoriu, kad važiuotumėte 
į Romą, todėl nesakysiu. 

— Darykite kaip tinkama. Pats pamatysiu.— Paskui nuosekliai, 
nors jam tai nebūdinga, pridūrė: — Išgirdote, kad ji nelaiminga! 

— O, šito nepamatysite! — sušuko Henrieta. 

— Turbut. Kada išvykstate? 

— Ryt vakariniu traukiniu. O jūs? 

Gudvudas susvyravo: jo neviliojo kelionė į Romą su panele 
Stekpoul. Jis nelinko į jos draugiją kaip ir Gilbertas Osmondas, tik 
dėl kitų priežasčių. 

Gal greičiau iš pripažinimo panelės Stekpou!l dorybių, o ne iš 
dygėjimosi jos ydomis. Jis laikė ją neeiline, labai šaunia ir nebuvo 
nusiteikęs prieš plunksnos bendriją, kuriai ji priklausė. Pažangioje 
šalyje moterys korespondentės jam atrodė savaime suprantamas reiš- 
kinys, ir nors jis niekad neskaitė jų korespondencijų, tikėjosi jas 
prisidedant prie socialinės gerovės. Kaip tik dėl tokios išskirtinės 
jų padėties jis ir norėjo, kad panelė Stekpoul nebūtų tokia dėl 
visko tikra, O ji buvo tikra, kad jis visą laiką nori kalbėti apie 
ponią Osmond; taip buvo, kai jiedu susiūko Paryžiuje šešios savaitės 
po jo atvykimo į Europą, ir taip daro kiekviena proga. O jis 
anaiptol nenorėjo kalbėtis apie ponią Osmond ir tvirtai Žinojo ne 
visada apie ją galvojąs. Jis buvo labai uždaras, labai nešnekus 
žmogus, 0 ši smalsi literatė vis suko savo žibinto šviesą į tylią jo 
sielos tamsą. Jis troško, kad ji tiek nesirūpintų, ir netgi troško — 
nors tai gali pasirodyti atžaru,— kad ji atstotų nuo jo. Tačiau nepai- 
sant viso to, jo mintys dabar kitaip pakrypo, ir iš to matyti, kaip 
jo blogas ūpas skiriasi nuo Gilberto Osmondo. Jis iškart panoro 
važiuoti į Romą, bet važiuoti vienas, naktiniu traukiniu. Jis nepa- 
kentė europietiškų vagonų, kur valandų valandas reikėjo išsėdėti 

kaip gniaužtuose, susibedus keliais ir nosimis su kokiu svetimšaliu, 
kuriam iškart užsižiebiantis nepalankumas dar labiau sustiprėja nuo 
tavo noro atidaryti langą; naktį gal tuose vagonuose dar bjauriau 
negu dieną, bet naktį bent gali miegoti ir sapnuoti apie ameri- 
kietišką vagoną-saloną. Bet nebuvo kaip važiuoti naktiniu trauki- 
niu, kai panelė Stekpoul vyksta rytą; taip įžeistum niekieno neglo- 
bojamą moterį. O leisti ją pirmą išvykti irgi negalėjo, nes jam 
nebūtų užtekę kantrybės laukti, — juk važiuoti tą pačią dieną paskui ją 
nebuvo kaip. Ji slėgė jį, kamavo, ir perspektyva išbūti su ja visą 
dieną europietiško vagono kupė jam reiškė vien susierzinimą. Ir 
vis dėlto ši dama keliauja viena, todėl jo pareiga — ištiesti jai ran- 
ką. Kitokio atsakymo negali būti, čia neišvengiama būtinybė. Jis 
atrodė labai nusiminęs, bet po valandėlės tarė be galo rimtai, be 
jokios galantiškumo gaidelės: 

— Jeigu jūs važiuojate rytoj, aš irgi kartu važiuoju, jums gali 
prireikti mano pagalbos. 

— Aš, ponas Gudvudai, taip ir manau! — atsakė Henrieta kaip 
niekur nieko. 

Aš jau turėjau progos užsiminti Izabelę Žinant, kad jos vyras 
buvo nepatenkintas užsitęsusia Ralfo viešnage Romoje. Ir ta mintis 
nėjo jai iš galvos, vykstant pas pusbrolį į viešbutį kitą dieną po to, 
kai ji paprašė lordą Vorbertoną duoti apčiuopiamų jo nuoširdumo 
įrodymų. Šiuo kartu, kaip ir kitais, ji aiškiai jautė, iš kur Osmondo 
priešiškumas. Jis norėjo užgniaužti vidinę jos laisvę ir puikiai nu- 
tuokė, kad Ralfas — laisvės apaštalas. Vien dėl to, kad jis toks, 
tarė Izabelė, jį lankyti — tikra atgaiva. Dera pažymėti, kad ji mė- 
gavosi šia atgaiva, kuri vyrui buvo atgrasi, bet mėgavosi, kaip 
pati manė, su saiku. Ligi tol ji Osmondo norams dar atvirai nesi- 
priešino; jis buvo teisėtas jos viešpats. Protarpiais ji žvelgė į šią 
aplinkybę nepatikliai ir nesusivokdama, bet vis dėlto tai slėgė 
jos vaizduotę. Tradicinė vedybų šventenybė ir padorumas niekad 
nėjo jai iš galvos. Ir nuo minties, kad galėtų tuos dalykus pa- 
žeisti, ją užplūsdavo gėda ir siaubas, nes eidama už vyro apie tokį 
dalyką nė nepagalvojo — aklai buvo įtikėjus, kad Osmondo keti- 

nimai tokie pat taurūs kaip ir jos. O dabar praregėjo, kad greit 
artėja ta diena, kai ji turės atsiimti tai, ką iškilmingai buvo dova- 
nojusi. Ši procedūra jai atrodė pasibaisėtina bei neištveriama, to- 
dėl kol kas ji stengėsi to nematyti. Osmondas niekuo nepadės — 
pradžios nepadarys ir galiausiai visą sunkumą jai užkraus. Tiesiai 
jis dar nebuvo užgynęs lankyti Ralfą, bet ji aiškiai jautė, kad 
toks draudimas neišvengiamas, jei tik Ralfas greitai neišvažiuos. 
O kaip jis vargšas važiuos? Tokiu oru jam apie kelionę nė minties 
negali būti. Izabelė puikiai suprato vyrą laukiant tos valandėlės, 
teisybę sakant, juk buvo aišku, kad jam negalėjo patikti jos pasi- 
matymai su pusbroliu. Ralfas nė vieno žodžio nebuvo pasakęs prieš 
Osmondą, ir vis dėlto gaižus, nebylus Osmondo protestas — pama- 
tuotas. Jeigu jis tiesiai 1ms kištis ir rodyti šeimos galvos valdžią, 
jai teks rinktis, ir pasirinkimas bus ne iš lengvųjų. Dėl šitokios artimos 
ateities jai, kaip sakiau, iš anksto širdis daužėsi, veidai degė; netgi 
buvo tokių akimirkų, kai iš noro išvengti atviro skilimo ji net 
troško, kad Ralfas išvažiuotų, tegul ir statydamas save į pavojų. 
Kas iš to, kad paskui susigriebusi ji vadino save menkadvase ir 
baile? Juk mylėjo ji Ralfą nė kiek ne mažiau kaip iki tolei, bet su 
viskuo būtų sutikusi, kad tik netektų atšaukti rimčiausio savo žings- 
nio — vienintelio švento žingsnio gyvenime. Visa ateitis po to jai 
atrodė baisi. Kartą susikirtus su Osmondu, susikirstum visam; 
atvirai pripažinus, kad jų dvasios poreikiai nesuderinami, bendros 
jų pastangos būtų pasmerktos kaip nepavykusios. Jiems jau nebūtų 
nei kelio atgal, nei kompromisų, nei lengvos užmaršties, nei išvirši- 
nio susitaikymo. Jų stengtasi pasiekti vieno dalyko, bet paties nuos- 
tabiausio. O jei nepasiekė, nieko nebepadarysi, jokio kito pakai- 
talo laimei nerasi. O tuo tarpu Izabelė lankėsi Hotel de Paris niek, 
kiek manė priderant; padorumas buvo seikėjamas takto matu — 
ar dar reikėjo geresnio įrodymo, kad moralė buvo, taip sakant, 
rimto svarstymo išdava. Tos dienos apsilankymą ji atseikėjo dos- 
nia ranka, nes šalia tos akivaizdžios tiesos, kad negalima Ralfo 
palikti vieno numirti, ji dar turėjo paklausti jį svarbaus dalyko. 
Ruūpimo ne tiek jai, kiek Osmondui. 

Be aplinkinių kelių ji apie tai ir prašneko: 

— Noriu, kad atsakytum į vieną klausimą. Dėl lordo Vor- 
bertono. 

— Ko gero, aš jau atspėjau tavo klausimą, — atsiliepė Ralfas 
krėsle, iš kurio plonos jo kojos buvo išsikišusios toliau negu bet kada. 

— Labai galimas daiktas. Tad prašom atsakyti. 

— O, aš nesakau, kad į jį žinau atsakymą. 

— Judu artimi draugai, ir dabar turėjai progos jį stebėti. 

— Teisybė. Bet nepamiršk, kaip jam reikia apsimetinėti! 

— O kam jam apsimetinėti? Tai prieš jo prigimtį. 

— A, bet atmink, kad jo aplinkybės ypatingos, — tarė Ralfas, 
tarsi širdyje ko džiūgaudamas. 

— Tam tikru mastu — taip. Bet ar jis iš tiesų įsimylėjęs? 

— Manau, kad labai. Tai ir man matyti. 

— A! — tarė šaltoku balsu Izabelė. 

Ralfas pažvelgė į ją taip, tarytum jo nekaltas linksmumas būtų 
suklaidintas. 

— Ištarei taip, lyg būtum nusivylus. 

Izabelė atsistojo, lygindama pirštinaites, susimąsčiusi žiūrėda- 
ma į jas. 

— (Galiausiai čia ne mano reikalas. 

— Tavo filosofiškas požiūris, — tarė pusbrolis. O po valandėlės 
paklausė: — Ar galėčiau pasmalsauti, apie ką tu kalbi? 

Izabelė išplėtė akis. 

— Maniau, tu žinai. Lordas Vorbertonas man prisipažino, kad 
labiau už viską pasaulyje norėtų vesti Penzę. Aš jau anksčiau tau 
buvau sakius, bet neišgavau iš tavęs nė žodžio. Galbūt šį rytą tarsi. 
Ar, tavo manymu, jis tikrai ją myli? 

— Ką — Penzę? Ne! — sušuko tvirtai įsitikinęs Ralfas. 

— Betgi ką tik sakei, kad jis įsimylėjęs. 

Ralfas padelsęs atsakė: 

— Jis įsimylėjęs tave — ponią Osmond. 

Izabelė su rimtimi veide papurtė galvą. 

— Bet juk tai paika. 

— Be abejo, paika. Bet čia Vorbertono paikumas, ne mano. 

— Juk tai tik apsunkinimas,— pasakė Izabelė, jos įsitikinimu, 
labai supratingai. 

— Bet turiu pasakyti, — tęsė Ralfas, — kad man jis tai paneigė. 

— Be galo malonu, kad judu apie tai šnekatės. O ar jis nepri- 
sipažino mylįs Penzę? 

— Jis labai gražiai apie ją kalbėjo, labai teigiamai. Ir, aišku, 
davė suprasti manąs, kad Loklyjė ji labai pritiktų. 

— Iš tiesų jis taip mano? 

— Ak, žinok, žmogau, ką tas Vorbertonas mano!..— tepasakė 
Ralfas. 

Izabelė vėl įniko lyginti pirštinaites, o tos buvo ilgos ir dukslios, 
tad buvo kuo užsiima. Bet greit ji pakėlė galvą ir staiga karštai 
sušuko: 

— Ak Ralfai, iš tavęs aš nesulaukiu jokios pagalbos! 

Pirmą kartą ji prabilo esanti reikalinga pagalbos, ir tie žodžiai, 
tas atvirumas sukrėtė pusbrolį. Jis pratisai suvogravo iš palengvėjimo, 
gailesčio, švelnumo; jam pasirodė, kad per prarają tarp jųdviejų 
nusitiesė tiltas. Todėl akimoju suriko: 

— Kokia tu, matyt, nelaiminga! 

Sulig jo žodžiais ji atgavo savitvardą, padėjusią apsimesti, kad jo 
neišgirdo. 

— Kokius čia niekus paistau apie tavo pagalbą,— atsakė ji 
skubiai šypteldama.— Ir kas man šovė į galvą tave varginti savo 
šeimyniniais nesklandumais! Reikalas labai paprastas, lordas Vorberto- 
nas pats jį sutvarkys. Aš neįsipareigojau jam padėti. 

— Jam turėtų lengvai pasisekti. 

— Taip, bet jam ne visada gerai sekėsi, — atrėmė Izabelė. 

— Tikra teisybė. Ir tu žinai, kad aš tuo negaliu atsistebėti. O 
ar panelė Osmond mus irgi gali kuo nustebinti? 

— Veikiau jis, o ne ji. Man nujautimas sako, kad jis taip viską 
ir nuleis. 

— Jis nepadarys nieko negarbingo. 

— Tuo aš neabejoju. Jam garbingiausia būtų duoti vargšei 
mergaitei ramybę. Ji myli kitą, ir žiauru nuo jo atmušti, paperkant 
galvą apsukančiais pasiūlymais. 

— Žiauru gal ano žmogaus, kurį ji myli, atžvilgiu. Bet Vorber- 
tonui neprivalu to paisyti. 

— Ne, žiauru jos atžvilgiu, — pasakė Izabelė.— Ji bus nelai- 
minga, jei duosis įkalbama atstumti vargšą Rozjė. Tau atrodo juo- 
kinga — be abejo, tu gi nemyli jo. Tačiau Penzės akyse jis turi didelį 
nuopelną — jis ją myli. O ji puikiai supranta, jog lordas Vorbertonas 
nemyli. 

— Jis būtų jai labai geras, — įterpė Ralfas. 

— Jis jau ir dabar jai geras. Dar laimė, kad nors žodžiu nedrumstė 
jos ramybės. Rytoj pat jis gali ateiti ir atsisveikinti su ja, nė kiek 
nenusidėdamas padorumui. 

— O ar tavo vyrui tai patiktų? 

— Labai nepatiktų, ir gal ne be pagrindo. Tik tegu pats siekia 
savo tikslų. 

— O jis įgaliojo tave jų siekti? — išdrįso paklausti Ralfas. 

— Čia nieko tokio, kad aš kaip sena lordo Vorbertono draugė, 
kitaip sakant, senesnė negu Gilbertas, pasidomėčiau jo ketinimais. 

— Pasidomėtum, ar jis nemano tų savo ketinimų atsižadėti,— 
tą turi omeny? 

Izabelė suraukusi kaktą patylėjo. 

— Pala, aš noriu susigaudyti. Ar tu jį palaikai? 

— Jokiu būdu. Aš labai norėčiau, kad jis netaptų tavo poduk- 
ros vyru. Būtų nei šiokie, nei tokie giminystės saitai, — tarė su 
šypsena Ralfas.— Tik man neramu, kad tavo vyras nepagalvotų, 
jog per menkai jį paspaudei. 

Izabelė taip pat pajėgė nusišypsoti. 

— Jis mane gerai pažįsta ir nesitiki, kad aš spausčiau. Many- 
čiau, kad ir jis pats nelinkęs spausti. Nebijau, kad prieš jį nega- 
lėsiu pasiteisinti! — atsakė lengva širdimi Izabelė. 

Vienu akimoju jos kaukė buvo nukritusi, ir Ralfas labai nusi- 
vylė, kai ji vėl ją užsidėjo. Prieš jį švystelėjo tikrasis jos veidas, ir 
jis baisiai norėjo įsižiūrėti į jį. Jis nežmoniškai troško išgirsti ją 
skundžiantis vyru — išgirsti iš jos lūpų, kad tik dėl jos lordas Vor- 
bertonas traukiasi. Ralfas buvo įsitikinęs, kad ten susiklostė šito- 
kia padėtis, ir iš anksto nujautė, kokiu pavidalu pasireikš Osmon- 
do nepasitenkinimas. Tik žemiausiu ir nuožmiausiu pavidalu. Jam 
knietėjo įspėti Izabelę ar bent duoti suprasti, kad jis teisingai nus- 
pėja ir viską žino. Na ir kas, kad ji pati dar geriau žino,— juk 
jis greičiau ne dėl jos, o dėl savo paties pasitenkinimo geidė įrodyti 
Jai neapsigavęs. Jis ir vienaip, ir antraip, ir trečiaip bandė ją priversti 
išduoti Osmondą, pats susivokdamas, jog elgiasi beširdiškai, negai- 
lestingai, netgi negarbingai. Bet niekas nepadėjo, jam vis vien ne- 
pavyko. Tad ko tuomet ji atėjo ir ko tarsi sudarė progą pralaužti 
jų nebylų susitarimą? Ko klausia jo patarimo, jei neduoda teisės 
atsakyti? Kokia bus jų šneka apie šeimyninius jos nesklandumus, 
kaip ji teikėsi su jumoru juos pavadinti, jei negalima nė pami- 
nėti pagrindinės jų priežasties? Jau patys tie prieštaravimai buvo 
rodiklis, kaip jai sunku, bet jis buvo linkęs imti domėn vienintelį da- 
lyką — ką tik jos ištartą pagalbos šauksmą. 

— Judu vis vien vaidų neišvengsite,— tarė jis po valandėlės. 
Jai nieko neatsakius, o tik nudelbus akis tarsi nelabai susigaudant, 
jis tęsė: — Pamatysi, kad kiekvieno kitokia mąstysena. 

— Taip dažnai būna net sutartiniausioms poroms! — Izabelė 
pasiėmė lietsargį; jis matė, jog ji kaip nesava, bijo, kad jis dar ko 
nepasakytų.— O apie šį reikalą ginčų negali būti, — pridėjo ji,— 
juk jis liečia grynai jo interesus. Ir nieko ypatingo. Galiausiai Penzė 
yra jo duktė, ne mano.— Ir ji atsisveikindama ištiesė jam ranką. 

Ralfas pasiryžo neišleisti Izabelės, nedavęs. suprasti, kad jis viską 
žino; tokia proga daugiau gali nepasitaikyti. 

— O ar nutuoki, ką jis gali pasakyti vardan savo interesų? — 
paklausė jis, imdamas jos ranką. Ji gana šaltai papurtė galvą, bet 
neprieštaraudama, ir jis kalbėjo toliau: — Vardan jų jis pasakys, 
kad tu nepasistengei iš pavydo.— Jis nutilo, išgąsdintas jos veido. 

— Pavydo? 

— Iš pavydo jo dukteriai. 

Ji paraudonavo ir atlošė galvą. 

— Koks tu negeras, — pasakė tokiu balsu, kokio jis dar nebuvo 
zirdėjęs. 

— Būk atvira su manimi ir įsitikinsi,— atsakė jis. 

Bet ji netarė daugiau nė žodžio, tik ištraukė ranką iš jo, nors 
jis dar bandė sulaikyti, ir greitu žingsniu išėjo. Ji nutarė pasi- 
šnekėti su Penze ir tą pačią dieną prieš pietus nutaikė progą užsukti 
į merginos kambarį. Penzė jau buvo apsirengusi pietums; ji visur 
iš anksto susiruošdavo — tai rodė, su kokia miela kantrybe ir grakš- 
čiu ramumu ji galėdavo sėdėti ir laukti. Šiuo metu su šviežutėliu 
aptaisu ji sėdėjo priešais miegamojo židinį; baigusi tualetą, iš įp- 
ročio taupyti — pagal kurį buvo auklėjama ir kurio dabar prisi- 
laikė labiau negu bet kada anksčiau,— ji užgesino žvakes, ir kam- 
barį dabar apšvietė tik kelios malkos. Kambariai Rokanero rūmuose 
buvo tiek erdvūs, kiek skaitlingi, ir Penzės mergiškas buduaras 
buvo kaip salė, per kurios lubas ėjo tamsios sunkios sijos. Smul- 
kutė šeimininkė jame atrodė kaip gyva kruopelė, ir kai ji su uolia 
pagarba atsistojo pasisveikinti, Izabelė buvo kaip niekad sujaudinta 
drovaus jos nuoširdumo. Izabelė ėmėsi sunkaus uždavinio, ir vie- 
nintelė išeitis buvo atlikti jį kuo paprasčiausiai. Buvo pikta ir su- 
gižus, bet nusistatė sutvardyti savo įkarštį. Ji netgi saugojosi, kad 
per rimta ar bent per griežta nepasirodytų, — bijojo pasėti nerimo. 
Bet Penzė, matyt, nuspėjo, kad Izabelė atėjo daugmaž išklausyti 
išpažinties, nes savo kėdę patraukė artėliau židinio atsisėsti Izabe- 
lei, o pati atsiklaupė ant pagalvėlės priešais ir pasidėjo sugniaužtas 
rankas pamotei ant skreito. Izabelė norėjo tik vieno — išgirsti iš 

pačios Penzės lūpų, kad lordas Vorbertonas jai ne galvoje, bet 
trokšdama tikrumo ji nesijautė turinti teisę provokuoti. Mergaitės 
tėvas būtų tai palaikęs bjauria išdavyste, ir tikrai, Izabelė suprato, 
kad jei Penzė bent kiek palinks prie lordo Vorbertono, jos pareiga 
bus prikąsti liežuvį. Sunku klausinėjant nepapiršti savo nuomonės; 
dėl Penzės begalinio naivumo, didesnio negu Izabelė manė, netgi 
atsargiausias pasidomėjimas galėjo prilygti įkalbinėjimui. Klūpanti 
jusi rankas lyg su prašymu, lyg su nuolankumu, pakėlusi švelnias 
įdėmias akis, suprantančias visą padėties rimtumą, Izabelei ji atrodė 
nelygu jaunutė kankinė, parengta aukojimui ir net nedrįstanti tikė- 
tis, jog lemtinga valanda bus atšaukta. Kai Izabelė pasakė, kad 
dar nė karto jos nepašnekinusi vedvbų tema ir kad tylėjo ne iš 
abejingumo ar nesusigaudymo, o tik iš nenoro varžyti jos laisvę, 
Penzė pasilenkė į priekį, veidu prisikišdama vis arčiau ir arčiau, 
ir tylomis, matyt, iš didelio lūkesčio, sukuždėjo, jog labai norinti 
pasikalbėti ir dabar prašanti patarimo. 

— Man sunku tau ką nors patarti, — tarė Izabelė.— Aš negaliu 
šito apsiimti. Čia tėvo pareiga — klausk jo ir elkis tik jo pata- 
riama. 

Penzė nuleido akis ir tylėjo. 

— Kad man jūsų patarimas būtų artimesnis, — neilgai trukus 
atsakė. 

— Taip neturėtų būti, — tarė šaltai Izabelė.— Aš tave labai my- 
liu, bet tėvas dar labiau. 

— Ne dėl jūsų meilės, bet todėl, kad jūs moteris, — atsakė 
Penzė lyg ištardama didelę išmintį. — Moteris jaunai merginai gali 
patarti geriau negu vyras. 

— Tuomet aš tau patariu imti didžiausion domėn tėvo norus. 

— O taip,— atsakė uolia: mergaitė.— Čia mano prievolė. 

— Bet dabar aš noriu pasišnekėti apie tavo vedybas ne tiek 
tavo, kiek savo pačios dėlei, — kalbėjo toliau Izabelė.— Ir iš tavęs 
bandau sužinoti, ko tu viliesi, ko trokšti, tik todėl, kad galėčiau ati- 
tinkamai pasielgti. 

Penzei akys išsiplėtė. ir ji iškart pakiausė: 

— Ar jūs viską darysite taip, kaip aš noriu? 

— Prieš sutikdama turiu išgirsti, ko tu nori. 

Penzė iš karto pasakė, kad vienintelis jos troškimas gyvenime — 

ištekėti už pono Rozjė. Jis jai pasipiršo, ir ji atsakiusi, kad eitų 
už jo, jei tik tėtis nedraustų. O tėtis draudžiąs. 

— Ką gi, vadinasi, negalima, — tarė Izabelė. 

— Taip, negalima, — pakartojo Penzė be jokio atodūsio, tik su 
tokiu pat be galo susikaupusiu veideliu. 

— "Tuomet reikia apie ką nors kitą galvoti, — tęsė Izabelė, o 
Penzė, šįsyk atsidususi, prisipažino. kad jos visos pastangos ką kita 
galvoti nueinančios niekais. 

— Žmogus galvoji apie tuos, kurie apie tave galvoja,— atsakė 
ji vos šypteldama.— O ponas Rozjė tikrai apie mane galvoja. 

— Verčiau negalvotų,— iš aukšto pareiškė Izabelė.— Tavo 
tėvas jam trumpai ir aiškiai pasakė, kad tokias mintis išmestų iš 
galvos. 

— Čia ne jo valioje, nes jis žino, kad aš apie jį galvoju. 

— Verčiau liaukis apie jį galvojusi. Jį gal dar galima šiek 
tiek pateisinti, bet tavęs — nė kiek. 

— O, kad jūs ir man rastumėte kokį pateisinimą, — melste mel- 
dė mergaitė nelyginant Dievo motinos. 

— Net tokios minties baidausi,— atsakė toji Dievo motina kaip 
niekad šaltai.— O jei žinotum, kad kas kitas apie tave galvoja, 
ar susimąstytum apie jį? 

— Taip kaip ponas Rozjė niekas negali apie mane galvoti; 
niekas neturi teisės. 

— O, bet aš tokios teisės ponui Rozjė nepripažįstu! — sušuko 
veidmainiškai Izabelė. 

Penzė, matyt, gerokai sugluminta tik spoksojo į ją, ir Izabelė 
tuo pasinaudodama ėmė dėstyti, kokios būtų liūdnos išdavos, jei ji 
nepaklausytų tėvo. Penzė tuoj ją nutraukė, užtikrindama, kad taip 
niekad nebus, ji niekad netekės be tėvo sutikimo. Ir giedriausiu, 
ramiausiu balsu pasakė, kad nors ir negalėsianti ištekėti už pono 
Rozjė, apie jį galvoti niekad nenustosianti. Ji tarytum buvo susi- 
taikiusi su būsima amžina savo vienatve, bet Izabelė, žinoma, pati 
sau manė, kad mergaitė nesuvokia, kas tai yra. Penzė kalbėjo nuo- 
širdžiai ir iš tikro buvo pasiryžusi atsisakyti mylimojo. Ir čia jau 
būtų svarbus žingsnis, po to galima sukti į kitą pusę, bet Penzei 
tas Žingsnis viską užbaigė. Ji nejautė tėvui jokio kartėlio, jos širdyje 
nebuvo kartėlio, o tik alpi ištikimybė Edvardui Rozjė ir ypatinga 
vidinė nuostata, jog duodama vienatvės apžadus netgi geriau įro- 
dytų mylimajam savo ištikimybę, negu ištekėdama už jo. 


419 XLV skyrius 


— Tavo tėvas tau linkėtų geresnio jaunikio. Pono Rozjė tur- 
tas nedidelis. 

— Kokio dar geresnio — lyg jis būtų per prastas. Mano irgi 
nedideli pinigai, tai ko turėčiau vaikytis turto? 

— Todėl kad pačios nedideli pinigai, reikia dairytis, kieno dides- 
ni,— ištarė Izabelė, dėkodama Dievui, jog kambaryje prietema, nes 
buvo tikra, kad jos veide atsispindi tas koktus nenuoširdumas. Štai 
ką ji daro dėl Osmondo; štai ką dėl Osmondo tenka daryti! Rimtos 
Penzės akys, įdurtos į josios, ją glumino ir jai buvo gėda. kad lengva 
ranka rikiuoja mergaitės širdies palinkimus. 

— O kaip, jūsų manymu, aš turėčiau pasielgti? — pasiteiravo 
švelniai jos pašnekovė. 

Klausimas buvo baisus, ir Izabelė suvirpėjusi išsisuko nuo tiesaus 
atsakymo: 

— Prisiminti, kokį išgalėtum suteikti džiaugsmą tėvui. 

— Žodžiu, ištekėti už kito, jei tik jis man pasipirštų, ar ne 
taip? 

Valandėlę reikėjo laukti Izabelės atsakymo, ir tyloje, nei spen- 
giančioje nuo Penzės susitelkimo, ji išgirdo save tariant: 

— Taip, ištekėti už kito! 

Mergaitė pažiūrėjo į ją dar skvarbiau; Izabelė pamanė, kad 
jį suabejojo jos nuoširdumu, ir tas įspūdis sustiprėjo, mergaitei 
pamažu pakilus nuo pagalvėlės. Ji pastovėjo tebelaikydama sudėjus 
smulkias rankutes ir trūkčiojančiu balsu tarė: 

— Lieka viltis, kad manęs niekas kitas neprašys rankos! 

— Apie tai jau buvo kalba. Kažkas kitas jau buvo pasiryžęs 
prašyti tavo rankos. 

— Kažin, ar buvo pasiryžęs, — atsakė Penzė. 

— Matyt, kad taip, jei buvo tikras savo sėkme. 

— Tikrai? Vadinasi, dar nebuvo pasiryžęs! 

Izabelei tokia išvada pasirodė labai įžvalgi; ji irgi pakilo ir 
stovėjo žiūrėdama į židinį. 

— Lordas Vorbertonas tau rodo didelį dėmesį, — vėl ji grįžo 
prie tos pačios šnekos, — tu, be abejonės, nujauti, kad aš apie jį 
kalbu.— Pačiai sau netikėtai, ji ėmė tarsi teisintis ir prašneko apie 
šį didiką kur kas stačiau negu ketino. 

— Jis man labai geras ir labai patinka. Bet jei manote, kad jis 
man pasipirš, turbūt klystate. 

— (Gal ir taip. Bet tavo tėvas be krašto apsidžiaugtų. 

— Lordas Vorbertonas nesipirš vien todėl, kad pradžiugintų 
tėtę. 

— Tavo tėvas pageidautų, kad tu jį paskatintum,— Izabelė lyg 
atbarškino žodžius. 

— O kaip aš jį galėčiau paskatinti? 

— Neišmanau. Šito klausk tėvą. 

Tuo kartu Penzė nieko nesakė, tik toliau šypsojosi, tarytum 
pagauta džiaugsmingo tikrumo. 

— Čia man nėra jokio pavojaus — jokio! — pareiškė ji paga- 
liau. 

Penzė pasakė šiuos žodžius su tokiu įsitikinimu, tokia laiminga, 
kad Izabelei pasidarė nesmagu. Ji pasijuto apkaltinta nesąžiningumu, 
6 vien tokia mintis buvo nepakenčiama. Kad atgautų savigarbą, 
ji jau buvo besižiojanti sakyti, jog lordas Vorbertonas pats jai išsidavė, 
jog tokio pavojaus esama. Bet susilaikė ir iš to didelio sumišimo 
visai be reikaio tepasakė. kad jis išties kuo geriausias, kuo drau- 
giškiausias. 

— Taip, jis latai geras, — pritarė Penzė.— Todėl man ir pa- 
tinka. 

— Tai kokia dar kliūtis? 

-— Aš iš pat pradžių pajutau, kad jis žino mane nenorinti — 
kaip jūs ten sakėte? — jo skatinti. Žino, kad aš nenoriu už jo 
tekėti, ir todėl nelyginant užtikrino, jog nedrums man ramybės. 
Čia ir yra jo gerumas. Tarytum jis man būtų ištaręs: „Man jūs la- 
bai patinkate, bet jei jūsų širdis nelinksta, daugiau aš to nekarto- 
siu“. Va čia tikras gerumas, tikras taurumas.— Penzė kalbėjo vis 
su didesniu įsitikinimu.— Tiek mes vienas kitam tepasakėme. Jis 
irgi manęs nemyli. O ne, iš čia nėra pavojaus. 

Izabelė negalėjo atsistebėti, kad ši nuolanki mergaitė tokia nu- 
mani, ją net gąsdino Penzės išmintingumas — ji kone ėmė prieš jį 
trauktis. 

— Pasakyk apie tai tėvui, — santūriai tarė ji. 

— Aš manau, kad verčiau nesakyti, — nesantūriai atsakė 
Penzė. 

— Tegul jis nepuoselėja apgaulingų vilčių. 

— Gal ir taip, bet man geriau, jei jis puoselės. Kol tėtis tiki, 
kad lordas Vorbertonas turi tokių ketinimų, kaip kad jūs sakėte, 
jis nepirš nieko kito. O man jau tai į naudą, — tarė labai nuovokiai 
mergaitė. 

Penzės nuovokumas buvo stulbinantis, ir jos pašnekovė giliai 
atsiduso. Nuo jos nukrito sunki atsakomybė. Penzės pačios galva šviesi, 
o Izabelė dabar visai neturėjo iš ko duoti kitam šviesos. Ir vis 
vien neatstojo mintis, kad turi palaikyti Osmondą ir garbingai vyk- 
dyti dėl jo dukters prisiimtus pasižadėjimus. Ir šitokių jausmų stu- 
miama prieš išeidama ji dar metė vieną sakinį, po kurio tarėsi 
jau galėsianti pasakyti, kad padarė viską. 

— Tavo tėvas neabejoja, kad tu bent ištekėsi už aristokrato. 

Penzė stovėjo tarpduryje, laikydama portjeras, kol Izabelė išeis. 

— O kuo ponas Rozjė ne aristokratas! — tarė Penzė rimtų 
rimčiausiai. 

Lordas Vorbertonas ponios Osmond svetainėje nepasirodė kelias 
dienas, ir Izabelei negalėjo nekristi į akis, jog vyras neprasitaria, 
ar gavęs laišką. Negalėjo nekristi į akis ir tai, kad Osmondas įsitem- 
pęs laukia ir nors jam nemalonu išsiduoti, mano, jog garbusis 
jų svečias pernelyg ilgai bando jo kantrybę. Į ketvirtos dienos va- 
karą jis prašneko apie to nesilankymą. 

— Kur lordas Vorbertonas prapuolė? Vengia rodytis kaip įsis- 
kolinęs pirkėjas krautuvininkui. 

— Aš nieko apie jį negirdėjau,— atsakė Izabelė.— Paskutinį 
kartą mačiau aną penktadienį vokiškame vakare. Tada man sakė 
žadąs parašyti tau laišką. 

— Aš jokio laiško negavau. 

— Taip ir pamaniau, nes nieko nesakai. 

— Jis keistuolis, — tarė svariai Osmondas. Izabelei nieko ne- 
atsakius, pasiteiravo, ar jo Šviesybė penkias dienas laišką rašo.— 
Negi jis taip sunkiai savo mintis dėsto? 

— Nežinau,— teatsakė Izabelė.— Nesu iš jo gavusi laiškų. 

— Nesi gavusi? Man toks įspūdis, jog kažkada judu artimai 
susirašinėjote. 

Ji atsakė, kad taip nebuvę, ir baigė kalbą. Tačiau kitos dienos 
vėlyvą popietę, užsukęs į svetainę, jis atnaujino tą kalbą. 

— Kai lordas Vorbertonas tau prasitarė žadąs parašyti, ką 
jam atsakei? — paklausė jis. 

Ji susvyravo. 

— Turbut persergėjau, kad nepamirštų. 

— Pamanei, jog tokio pavojaus esama? 

— Kaip pats pavadinai — jis keistuolis. 

— Matyt, pamiršo, — tarė Osmondas.— Būk gera ir primink jam. 

— Nori, kad jam parašyčiau? — paklausė Izabelė. 

— Nė kiek tam neprieštaraučiau. 

— Tu per daug iš manęs viliesi. 

— O taip, viliuosi daug iš tavęs. 

— Aš, ko gero, nuvilsiu. 

— Esu atlaikęs daug nusivylimų. 

— Puikiai Žinau. O pagalvok, kaip aš pati savimi nusivyliau! 
Jei iš tikro nori nepaleisti iš rankų lordo Vorbertono, savo ranko- 
mis ir sulaikyk. 

Valandėlę Osmondas patylėjo, po to ištarė: 

— Man bus nelengva, kai tu veiki prieš mane. 

Izabelė krūptelėjo; ją ėmė krėsti drebulys. Jis buvo įpratęs žiū- 
rėti į ją primerktomis akimis taip, kad atrodė, jog galvoja apie ją, 
bet matyti nemato, ir jai dingodavos, kad tai piktų kėslų ženklas. Lyg 
jis pasiduotų apmaudžiai būtinybei galvoti apie ją, bet tuo metu 
nepripažintų jos buvimo. O šį kartą tai ypač buvo ryšku. 

— Turbūt tu mane kaltini kokia nors baisia niekšybe,— pa- 
sakė ji. 

— Kaltinu tave nepateisinus pasitikėjimo. Jeigu jis sustos pu- 
siaukely, tai tik todėl, kad tu būsi jį sulaikiusi, numušusi jam ryžtą. 
Nežinau, ar tai niekšiška,— moterys visad tariasi galinčios krėsti 
tokius dalykus. Nė kiek neabejoju, kad pati manai atliekanti kil- 
niausią misiją. 

— Sakiau tau, kad padarysiu viską, kas mano galioje,— toliau 
kalbėjo ji. 

— Taip, kad išloštum laiko. 

Išgirdus tokį tvirtinimą, jai dingtelėjo, kad kadaise Osmondas 
jai atrodė įstabus. 

— Koks didelis tavo noras jį užsitikrinti! — nejučia sušuko ji. 

Tik ištarusi šiuos žodžius, suvokė visą jų prasmę. Jie tarsi paly- 
gino Osmondą su ja, priminė, kad buvo metas, kai ji laikė šią 
jo geidžiamą brangenybę rankose, bet jautėsi tokia turtinga, kad 
paleido ją. Ją pagavo ekstazė, klaikus džiugesys jį sužeidus, nes iš 

jo veido buvo matyti, jog jis suvokė visą jos šūksnio jėgą. Beje, jis 
nė nebandė gintis, tik greitomis tarė: 

— Taip, mano noras nepaprastai didelis. 

Tuo kartu įejo tarnas pranešti apie svečio atvykimą, o paskui 
jį pasirodė ir lordas Vorbertonas, kuris stabtelėjo, išvydęs Osmondą. 
Jis perbėgo žvilgsniu nuo namų šeimininko ligi šeimininkės, lyg 
pasitikrindamas, ar jų nepertraukė, o gal net pajutęs, kad čia oras 
pritvinkęs grėsmės. Tada žengė pasisveikinti pagal anglišką paprot 
su vos pagaunamu drovumu, kuris buvo tarsi sudėtinė gero išsiauklė- 
jimo dalis ir turėjo tik tą trūkumą, kad apsunkino tolimesnį ben- 
dravimą. Osmondas buvo sumišęs ir nerado, ką pasakyti; Izabelė 
greit atsitokėjo ir tarė, jog jiedu kaip sykis apie jį šnekėjęsi. Čia 
dar vyras pridėjo, kad jie spėliojo, kur jis prapuolė — pamanė, ar 
neišvykęs. 

— Ne,— paaiškino lordas Vorbertonas šypsodamasis ir žvelgda- 
mas į Osmondą.— Dar tik išvykstu.— Ir pranešė, jog staiga jį at- 
šaukė į Angliją: išvažiuojąs rytoj ar poryt.— Baisiai apgailestauju, 
palikdamas vargšą Tačitą! — užbaigė jis. 

Valandėlę jo pašnekovai tylėjo; Osmondas klausydamasis atsi- 
lošė kėdėje. Izabelė nežiūrėjo į jį, bet įsivaizdavo, kokia jo veido 
išraiška. Ji akis buvo įbedusi į svečią, ir niekas jos netrikdė, nes 
jo šviesybė rūpestingai kreipė savąsias į šalį. Ir visgi Izabelė buvo 
tikra, jog susitikusi su juo žvilgsniu daug ką būtų išskaičiusi. 

— Jūs galėtumėt pasiimti vargšą Tačitą drauge,— netrukus 
ji išgirdo vyrą gana žvaliai sakant. 

— Jis turi palaukti, kol atšils,— atsakė lordas Vorbertonas.— 
Dabar jam nepatarčiau leistis į kelionę. 

Jis pasėdėjo kokį ketvirtį valandos, šnekėdamas taip, lyg nema- 
nydamas greit su jais pasimatyti, nebent jiedu atvyktų į Angliją — 
toks jo būtų primygtinas patarimas. Ko jiems rudenį neatvažiavus į 
Angliją? — jam čia pasirodė labai gera mintis. Jam būtų vienas 
malonumas pasikviesti juos pas save — pasikviesti, kad jie pasisve- 
čiuotų pas jį kokį mėnesį. Juk Osmondas, kaip prisipažino, buvęs 
Anglijoje tik kartą, jo išsilavinimo žmogui, turinčiam tiek laiko, 
tai nedovanotina. Ši šalis tarsi jam sutverta — be jokių kalbų, jam 
ten būtų gera. Ir čia lordas Vorbertonas paklausė Izabelės, ar ji 
prisimenanti, koks smagus gyvenimas jai buvo Gardenkorte, ir ar 
nenorinti dar kartą to patirti. Gardenkortas išties puikus. Gal Ta- 
čitas ir netinkamai juo rūpinasi, bet tai tokia vieta, kurios ir nesi- 

rūpindamas nepagadinsi. Ko jie neaplanko ten Tačito? Jis tikriau- 
siai juos kvietė. Nekvietė? Koks neišauklėtas begėdis! — lordas Vor- 
bertonas pažadėjo duoti už tai Gardenkorto šeimininkui velnių. 
Tai, žinoma, grynas nesusipratimas — Tačitas labai džiaugtųsi jų 
sulaukęs. Mėnesį paviešėtų pas Tačitą, mėnesį pas jį, ir susitikdami 
su visais, ką verta pažinti, jie gal atsigintų nuobodulio. Lordas 
Vorbertonas pridėjo, kad būtų pramoga ir panelei Osmond, kuri 
jam prisipažino niekad nebuvusi Anglijoje, ir jis užtikrino ją, jog 
šią šalį verta pamatyti. Beje, ne dėl to jai reikia į Angliją važiuoti. kad 
būtų ja žavimasi, jai dangaus duota visur kelti pasigėrėjimą, bet ten 
ų turėtų didžiulį pasisekimą — gal čia bus šioks toks pamasinimas. 
jis pasiteiravo, ar ji namuose, ar galėtų su ja atsisveikinti? Ne iš po- 
mėgio atsisveikinimams — kur galėdamas jų vengia. Šįkart išvažiavo 
iš Anglijos nepasakęs sudie nė vienai dvikojei būtybei. Jau linko ir 
Romą palikti, nevargindamas ponios Osmond atsisveikinimo vizitu. 
Kas gali būti grasiau kaip atsisveikinimo vizitai? Niekad nepasakai, 
ką žadėjai.— tai prisimeni tik po valandos. Antra vertus, prišneki 
ko nereikia — vien iš numanumo, jog privalu kažką pasakyti. Toks 
numanumas išmuša Iš vėžių, sumaišo galvą. Kaip kad ir dabar, štai kas 
iš to išėjo. Jei ponia Osmond mano, kad jis ne tą šneka, tegul pateisina 
jo susijaudinimu; ne juokai atsisveikinti su ponia Osmond. Jam iš tikro 
labai gaila išvažiuoti. Jis buvo sumanęs, užuot apsilankęs, jai parašyti, 
bet ir šiaip jai parašys apie daugybę dalykų. kurie neabejotinai nutiks, 
jam palikus šiuos namus. O apie atvažiavimą į Loklį jie turį rimtai 
pagalvoti. 

Gal ir buvo kokių keblumų tose aplinkybėse, kuriomis jis turėjo 
apsilankyti ir pranešti apie savo išvykimą, bet į paviršių jie neišėjo. 
Lordas Vorbertonas kalbėjo apie savo jaudinimąsi, bet niekaip kitaip 
jo neparodė, ir Izabelė pamatė, kad jeigu nusprendė trauktis, jis suge- 
bėjo pasitraukti šauniai. Ji džiaugėsi už jį ir iš palankumo linkėjo, 
kad jis išeitų pakelia galva. Jis taip ir padarys — ne iš įžūlumo, o iš 
įpročiu tapusios sėk mės; ir Izabelė jautė, kad jos vyras bejėgis jį įveikti. 
Jai sėdint čia, jos protas buvo įtemptas: visų pirma, ji klausėsi svečio, 
atsakinėjo, kas dera, daugmaž skaitė, kas jo kalboje liko tarp eilučių, 
ir spėliojo, ką jis būtų kalbėjęs, jei būtų radęs ją vieną. Antra, ji puikiai 
suvokė, kas dedasi Osmondo dvasioje. Jai bemaž buvo gaila vyro: pas- 
merktas tverti praradimo gėlą, net keiksmais negalėjo sau širdies pa- 
lengvinti. Puoselėjo tokio užmojo viltį, o dabar matydamas, kad ji 
sklaidosi lyg dūmas, turėjo sėdėti, šypsotis ir sukti nykščius. Jis nesi- 

vargino šypsotis labai akinamai, bendravo su jų draugu bereikšmiu vei- 
du, kokį moka nutaisyti tik toks gudrus žmogus. Iš dalies Osmondo gud- 
rumas ir buvo tas, kad jis mokėjo atrodyti nesudrumsčiamas. Ir dabar 
išvaizda nė kiek neišsidavė nusivylęs — kaip paprastai, jis dėjosi tuo 
abejingesnis, kuo karščiau ko troško. Jo trokšta šio laimėjimo iš pat 
karto, bet visados jis susitramdydavo, kad iš tobulo jo veido nespindu- 
liuotų įkarštis. Jis elgėsi su galimu savo žentu kaip su visais, tarytum 
būtų juo domėjęsis vien dėl jo paties, o ne dėl savo naudos — kokios 
naudos dar begali reikėti žmogui, kuriam gulbės pieno tetrūksta kaip 
kad Gilbertui Osmondui? Ir dabar, kai viduje visas virė nuo įniršio, 
išslydus iš rankų tokiam laimikiui, jis nieku būdu neišsiduos nė rau- 
menėlio krustelėjimu. Izabelė tuo galėjo neabejoti, jei tik iš to jai buvo 
kokio pasitenkinimo. Kad ir keista, labai keista, pasitenkinimo buvo, 
bet nors ji troško, jog lordas Vorbertonas triumfuotų prieš jos vyrą, 
tuo pat metu troško, kad vyras nė kiek nesmuktų lordo Vorbertono 
akyse. Osmondas savaip buvo žavingas,— kaip ir jų svečiui. jam pasi- 
tarnavo įsigytas įprotis. Tegu tai ne sėkmės įprotis, bet kone prilygstan- 
tis jam įprotis nerodyti pastangų. Ir dabar, kai atsilošęs kėdėje atsai- 
niai klausėsi draugiškų lordo Vorbertono pasiūlymų ir santūrių 
pasiaiškinimų, tarsi jie būtų daugiau skirti žmonai, jis bent galėjo pa- 
siguosti (daugiau nieko neliko), kad pats puikiai išliko nuošalyje ir 
kad ta abejinga išraiška, kurią mokėjo nutaisyti, pagražino jo nuosek- 
lumą. Ir štai todėl jis gali lyg iš pašalies stebėti atsisveikinant lordą 
Vorbertoną. Beje, svečias savo vaidmenį atliko labai gerai, tačiau Os- 
mondo vaidyba iš esmės buvo tobulesnė. Galiausiai lordo Vorberiono 
padėtis gana nesudėtinga — ko jam, teisybę sakant, neišvažiavus iš 
Romos. Jis turėjo palankių ketinimų, bet jie vaisiaus nesubrandino; jis 
niekuo neįsipareigojo, ir jo garbė liko išsaugota. Osmondas atrodė ne 
itin susidomėjęs jo kvietimu atvykti pas jį paviešėti bei užuomina, jog 
Penzė ten svečiuodamasi susilauktų didelio pasisekimo. Jis sumarmėjo 
kažką dėkodamas ir leido Izabelei paaiškinti, jog tokį klausimą reikia 
rimtai apsvarstyti. Bet jau tardama tuos žodžius ji suvokė, kokia prieš 
jos vyro akis atsivėrė plati perspektyva, kurios viduryje žengia smul- 
kutė Penzės figūrėlė. 

Lordas Vorbertonas pasiteiravo, ar negalėtų tarti sudie Penzei, 
bet nei Izabelė, nei Osmondas nesiskubino jos pakviesti. Svečias 
viskuo davė suprasti užsukęs trumpam: prisėdo ant mažos kėdės, lyg 
valandėlei, iš rankų nepaleido skrybėlės. Tačiau vis nėjo ir nėjo, 
ir Izabelė stebėjosi. ko jis lūkuriuoja. Ji nemanė, jog Penzės.— jai 

atrodė, kad buvo linkęs su ja nebesusitikti. Vadinasi, nori pabūti vie- 
nas su ja — turi jai kažką pasakyti. Izabelė ne per labiausiai norėjo 
tai išklausyti, nes bijojo, kad išgirs pasiaiškinimą, 0 jai tų pasiaiški- 
nimų nė kiek nereikia. Tačiau Osmondas netrukus atsistojo kaip tak- 
tiškas žmogus, kuriam toptelėjo, kad gal taip ilgai nekylantis svečias 
nori paskutinį žodelį tarti vienoms damoms. 

— Prašau man atleisti, — tarė jis,— bet ligi pietų dar turiu 
parašyti laišką. Pasižiūrėsiu, ar dukra neužsiėmusi, ir jeigu ne, pra- 
nešiu, kad jūs čia. Savaime aišku, kad kai vėl būsite Romoje, labai 
prašom pas mus. Apie kelionę į Angliją ponia Osmond su jumis 
pasikalbės — ji sprendžia tokius dalykus. 

Linktelėjimas, o ne rankos paspaudimas, kuriuo tą kalbelę užbaigė, 
buvo gana sausokas atsisveikinimas, bet šiaip tai progai gal ir tiko. 
Izabelei dingtelėjo, kad Osmondui išėjus, lordui Vorbertonui jau ne- 
bus kaip pasako: „Jūsų vyras labai pyksta“; tai jai būtų ypač nemalo- 
nu. O jei ir pasakytų, ji galėtų atsakyti: „O, nesijaudinkite. Jis ne 
jūsų neapkenčia, o manęs!“ 

Ir tik jiedviem likus vieniems, jos draugas kažko ėmė varžytis — 
persėdo ant kitos kėdės, pačiupinėjo po ranka buvusius kelis niek- 
niekius ir vėl padėjo į vietą. 

— Tikiuosi, jis atsiųs čion panelę Osmond,— tarė padelsęs.— 
Labai norėčiau ją pamatyti. 

— Džiaugiuosi, kad paskutinį kartą. 

— Ir aš. Ji man abejinga. 

— Taip, jums ji abejinga. 

— Nieko nuostabaus, — atsakė jis ir be jokio nuoseklumo pri- 
dūrė: — Tai atvažiuosite į Angliją? 

— Manau, jog mums verčiau nevažiuoti. 

— O, jūs man likote skolinga vizitą. Pamenate, kažkada buvome 
sutarę, kad apsilankysite Loklyje, bet taip jūsų ir nesulaukiau? 

— Nuo to laiko viskas pasikeitė, — atsakė Izabelė. 

— Bet ne į blogąją pusę — bent mudviem. O sulaukti jūsų po savo 
stogu, — ir jis užsikirto, bet labai trumpam, — būtų didelis malo- 
numas. 

Ji baidėsi pasiaiškinimo, bet jis tebuvo toks. Jiedu dar kiek pasišne- 
kėjo apie Ralfą, ir tuoj įėjo Penzė, jau apsirengusi pietums, parau- 
dusiais skruostais. Ji padavė ranką lordui Vorbertonui ir sustojo, 
pakėlusi į jį akis, sustingusia šypsena, ir Izabelė žinojo, kad ji taip 
šypsosi — nors jo šviesybė gal nė neįtarė, — kai yra labai arti ašarų. 

— Aš išvykstu,— prabilo lordas Vorbertonas,— ir noriu tarti 
jums sudie. 

— Sudie, lorde Vorbertonai,— atsakė Penzė. Jos balsas vos virp- 
telėjo. 

— Ir dar norėčiau pasakyti, kad iš visos širdies linkiu jums laimės. 

— Ačiū, lorde Vorbertonai,— atsakė Penzė. 

Jis padelsė valandėlę, paskui žvilgterėjo į Izabelę. 

— Jums visada turi šypsotis laimė, globojamai tokio angelo sargo. 

— Aš tikra, kad būsiu laiminga,— atsakė Penzė kaip žmogus, 
niekad neabejojantis šviesia savo ateitimi. 

— Toks įsitikinimas — sėkmės laidas. Bet jei kada nuo jūsų ji 
nusisuks, prisiminkite... prisiminkite...— Jos pašnekovas užsikirto.— 
Taigi pagalvokite kada ir apie mane! — ištarė nei šiaip, nei taip su- 
sijuokęs. Paskui tylėdamas paspaudė ranką Izabelei ir iškart išėjo. 

Izabelė tikėjosi, kad podukra, joms likus vienom dviem, apsipils 
ašaromis, bet Penzė jai pateikė netikėtumą. 

— Jūs mano tikras angelas sargas! — sušuko ji labai švelniai. 

Izabelė papurtė galvą. 

— Aš nesu angelas. Daugių daugiausia — tavo geras draugas. 

— "Tuomet labai geras draugas, kad paprašėte tėtį nebūti su ma- 
nimi tokiam griežtam. 

— Aš nieko neprašiau tavo tėvo,— atsakė nesusigaudydama 
Izabelė. 

— Jis ką tik man liepė eiti į svetainę ir labai meiliai pabučiavo. 

— A,— tarė Izabelė, — jis pats taip sumanė. 

Ji puikiai permatė tą sumanymą, jis buvo gana būdingas Osmondui 
ir dar anaiptol ne visas. Netgi prieš Penzę jis turi atrodyti teisuolis. 
Tą dieną jie buvo kviesti pietų, 0 po pietų važiavo dar į vienus svečius, 
tik vėlų vakarą Izabelė liko su juo viena. Penzei bučiuojant Osmondą 
labos nakties, jis ją apkabino kur kas meiliau nei visada, ir Izabelė 
pagalvojo, ar tik nenori tuo parodyti, kad jo dukterį nuskriaudė pa- 
motė savo intrigomis. Šiaip ar taip, tuo išreiškė, kad čia dar ne viskas, 
ko jis gali tikėtis iš žmonos. Izabelė norėjo išeiti paskui Penzę, bet 
jis paprašė ją pasilikti: turįs pasikalbėti. Jis kiek pažingsniavo po sve- 
tainę, jai taip ir stovint su apsiaustu. 

— Nesuprantu, ką tu ketini daryti, — prabilo jis po valandėlės. — 
Pageidaučiau žinoti, kad Žžinočiau, kaip elgtis. 

— Šiuo metu ketinu eiti miegoti. Labai pavargau. 

— Sėsk ir pailsėk, ilgai neužlaikysiu. Ne, ne čia,— patogiau 

įsitaisyk.— Ir jis sudėliojo daugybę pagalvėlių, tapybiškai išmėtytų po 
plačią sofą. Tačiau ji atsisėdo ne ten, o ant artimiausios kėdės. Židinys 
buvo užgesęs, žvakių dideliame kambaryje degė vos kelios. Izabelė 
geriau susisupo apsiaustu. Jai buvo mirtinai šalta. 

— Mano manymu, tu stengies mane pažeminti, — tęsė savo kalbą 
Osmondas.— Tai labai neprotinga užmačia. 

— Aš nė iš tolo nenumanau, apie ką čia šneki, — atkirto ji. 

— Tu žaidei labai rizgų žaidimą ir puikiai susidorojai. 

— Su kuo puikiai susidorojau? 

— Nors dar neužtvėrei kelio: mes dar su juo susitiksime.— Ir 
jis stabtelėjo priešais, susibrukęs rankas į kišenes, žvelgdamas į ją su- 
simąstęs, kaip paprastai, nelyginant duodamas jai suprasti, kad jo 
mintys ties ja neapsistoja, o tik nemaloniai už jos užkliūva. 

— Jei turi galvoje, kad lordas Vorbertonas įsipareigojęs sugrįžti, 
labai klysti, — pasakė Izabelė.— Jis niekuo neįsipareigojęs. 

— Dėl to ir mano pretenzijos. Tačiau tvirtindamas, kad jis grįš, 
neturiu galvoje, jog grįš iš pareigos. 

— Daugiau jis neturi dėl ko grįžta. Manau, kad Romoje jam ne- 
bėra kas veikti. 

— O ne, čia lėkštas sprendimas. Romoje visad yra kas veikti.— 
Ir vėl Osmondas ėmė žingsniuoti po kambarį. — Bet dar dėl to nėra 
skubos, — prilipino jis. — O jo nebloga mintis, kad mes nukeliautume 
į; Angliją. Jei nesibaiminčiau ten susitikti tavo pusbrolio, ko gero, 
bandyčiau tave prikalbinti. 

— (Galimas daiktas, kad ir nesusitiktum,— tarė Izabelė. 

— Norėčiau būti užsitikrinęs. Aišku, aš kiek įmanoma ir užsitik- 
rinčiau. Ir tuo pačiu norėčiau pamatyti jo namą, kažkada man tiek 
apie jį pasakojai... kaip jis vadinasi? — Gardenkortas. Turbūt ten 
žavingas statinys. Be to, matai, aš gerbiu tavo dėdės atminimą, tu 
labai mane prie jo palėnkei. Man būtų įdomu išvysti, kur jis gyveno ir 
mirė. Žinia, tai tarp kitko. Tavo draugas teisybę sako. Penzei vertėtų 
pamatyti Angliją. 

— Neabejoju, kad jai ten patiktų, — pasakė Izabelė. 

— Bet ligi tol dar ilgas laikas — kitas ruduo toli, — tęsė Osmon- 
das, — o tuo tarpu mane labiau domina kiti dalykai. Ar tu mane laikai 
labai išdidžiu? — ūmai paklausė jis. 

— Laikau labai keistu. 

— Tu manęs nesupranti. 

— Ne, net tada, kai mane įžeidinėji. 

— Aš neįžeidinėju, nesugebu. Kalbu grynai apie tam tikrus fak- 
tus, O jei jų priminimas tave užgauna, aš niekuo dėtas. Juk tai tikras 
faktas, kad visą šį reikalą tu buvai paėmusi į savo rankas. 

— Ar vėl grįžti prie lordo Vorbertono? — paklausė Izabelė.— 
Jau vien nuo šito vardo aš pavargau. 

— Kol viso to nebaigsim, dar jį išgirsi. 

Ji prakalbo apie įžeidinėjimus, bet staiga jie nustojo ją skaudin- 
ti. Osmondas jos akyse puolė vis žemyn, ir nuo to kritimo jai net galva 
ėmė svaigti — tik tiek jai ir beskaudėjo. Osmondas pasidarė toks 
tolimas, toks svetimas, ir daugiau jie nebesilietė. Ir vis dėlto tas jo 
neatslūgstantis liguistas įtarumas buvo neregėtas, ir jai net smalsu pasi- 
darė, kokia šviesa apšviesdamas save pasiteisina. 

— (Galėčiau atrėžti, kad tu neturi ko pasakyti, ką man būtų verta 
išklausyti, — atkirto ji po valandėlės. — Bet tikriausiai šitaip teigdama 
klysčiau. Vieną dalyką man dar verta išgirsti — pasakyk stačiai, kuo 
mane kaltini. 

— Sutrukdžius Penzės vedybas su lordu Vorbertonu. Ar dar 
reikia stačiau pasakyti? 

— Priešingai, man jos labai rūpėjo, aš gi tau sakiau, o kai prisipa- 
žinai pasikliaunąs manimi — berods tokie buvo tavo žodžiai, — aš 
ėmiausi šios pareigos. Tikra kvailystė, bet ėmiausi. 

— Apsimetei, kad imies, netgi apsimetei, jog nenoriai imies, kad 
aš įgyčiau didesnį pasitikėjimą. O paskui, pasitelkusi visą savo išradin- 
gumą, pasistengei pašalinti Vorbertoną iš kelio. 

— Jau suprantu, kur lenki,— tarė Izabelė. 

— O kur tas laiškas, kurį sakei jį man parašius? — primygo vyras. 

— Nė nenumanau, aš jo neklausiau. 

— Tu sulaikei jį pusiaukelėje, — atsakė Osmondas. 

Izabelė pamažu pakilo; nuo galvos ligi kojų apsigaubusią baltu 
apsiaustu ją būtum palaikęs paniekos angelu, artimu gailesčio gimi- 
naičiu. 

— Ak Gilbertai, buvai toks subtilus!.. — prasiveržė iš jos pratisas 
šauksmas. 

— Ligi tavo subtilybių man toli. Laimėjai visa, ko siekei. Paša- 
linai jį nuo kelio kuo nekalčiausiai, o man davei tokį vaidmenį, kokia- 
me norėjai mane matyti — žmogaus, bandžiusio ištekinti dukterį už 
lordo ir pajuokai pralaimėjusio. 

— Penzė jam abejinga. Ir labai džiaugiasi, kad jis išvažiavo, — 
tarė Izabelė. 

— Tai nieko bendro neturi. 

— Ir jis abejingas Penzei. 

— Pala pala, pati sakei, kad neabejingas. Nesuprantu, kodėl 
būtent šitaip sumanei su manimi atsiteisti, — kalbėjo toliau Osmon- 
das.— Galėjai sugalvoti ką kita. Nesakyčiau, kad aš pernelyg pasi- 
tikėjau savimi, per daug ko siekiau. Aš buvau itin kuklus, itin romus. 
Pati ta mintis ne mano. Jis ėmė jai rodyti dėmesį, ir tada man tik atėjo 
į galvą. Ir aš viską atidaviau į tavo rankas. 

— Taip, su dideliu džiaugsmu užkrovei man. O toliau tokius 
dalykus imkis pats į savo rankas. 

Jis pažiūrėjo į ją, o paskui nusisuko. 

— Maniau, kad myli mano dukterį. 

— Šiandien labiau nei anksčiau. 

— Tavo meilė labai ribota. Tačiau ko ir norėti. 

— Ar tiek man ketinai pasakyti? — paklausė Izabelė, imdama 
žvakę nuo stalo. 

— Tu patenkinta? Aš ganėtinai nusivylęs? 

— Nemanau, kad tu bent kiek nusivylęs. Tik turėjai dar vieną 
progą išmušti mane iš vėžių. 

— Nieko panašaus. Tai tik buvo įrodymas, kad Penzė gali aukštai 
taikyti. 

— Vargšelė Penzė! — tarė Izabelė nueidama su žvake. 

Kad Kasparas Gudvudas atvažiavo į Romą, ji sužinojo iš Henrietos 
Stekpou! trečią dieną po lordo Vorbertono išvykimo. Prieš tai dar 
buvo vienas reikšmingas Izabelei įvykis — madam Merl ir vėl laikinai 
pasišalino iš Romos, išvažiavo pasisvečiuoti į Neapolį pas draugę, 
laimingą vilos Pozilipoje savininkę. Madam Merl nebebuvo jos lai- 
mės dalyvė, ir Izabelei krebždėjo mintis, ar visų taktingiausia moteris 
sykiais nėra visų pavojingiausia. Būdavo tokių naktų, kai Izabelei 
akyse stojosi vyras su jos drauge — jo drauge — kažkaip miglotai 
neaiškiai susieti. Ir jai dėjosi, kad dar čia ne galas, dar ta dama kažką 
turi atsargoj. Izabelė savo vaizduote kibo į šią neįmenamą mįslę, bet 
vis ją sustabdydavo kažkokia bevardė baimė, ir tą laiką, kol šios žavios 

moters nebuvo Romoje, ji pripažino kaip atokvėpį. Ji jau Žinojo iš pa- 
nelės Stekpoul, kad Kasparas Gudvudas Europoje, — Henrieta, suti- 
kusi jį Paryžiuje, iškart parašė. Jis pats neatsiuntė nė vieno laiško ir 
nors buvo Europoje, Izabelė manė, kad gali ir nepanorėti pasimatyti 
su ja. Paskutinis jų pokalbis prieš jos vestuves buvo ne kas kitas kaip 
galutinis išsiskyrimas; jei ji gerai prisimena jo Žodžius — jis atėjęs 
paskutinį kartą pažvelgti į ją. Ir nuo tol šis atsiminimas jai liko nedar- 
niausias iš anų laikų — teisybę sakant, vienintelis, kassyk skaudžiai 
nudiegiantis. Kai tą rytą jis išėjo, ji negalėjo atsigauti nuo smūgio, 
kuris buvo toks išvengtinas, kaip dviejų laivų susidūrimas dienos akyje. 
Nebuvo nei rūko, nei povandeninių srovių, kuo galėtum pasiteisinti, 
ir ji tetroško plaukti į plačius vandenis. Jis atsitrenkė į lengvą jos valtį, 
nors ji ir laikė rankoj vairalazdę, ir nuo to dūžio — plėtojant tą pačią 
metaforą — jos valtelė kada ne kada ligi šiol pagirgždėdavo. Ir buvo 
nuogąstu Gudvudą vėl išvysti, nes jis įkūnijo vieninielę blogybę, jos 
padarytą šioje žemėje (taip ji manė); jis — vienintelis žmogus, turin- 
tis į ją pagrįstų pretenzijų. Nenorom padarė jį nelaimingą, o kad jis 
nelaimingas — rūsti tikrovė. Jam tuomet išėjus, ji raudojo ir niršo 
dėl... nežinia ko, nors ir bandė įtikinti save, kad dėl jo nedelikatumo. 
Jis atėjo su savo nelaime tuo metu, kai jos palaima buvo be debesėlio, 
ir pasistengė aptemdyti tuos skaisčius spindulius. Jis netužo, bet jai 
liko įtūžio įspūdis. Šiaip ar taip, įtūžio būta — gal jos pačios raudojime, 
o gal tose nuosėdose, kurios neišsisklaidė kelias dienas. 

Tas atsisveikinimo poveikis greitai nublanko, ir per pirmuosius jos 
vedybinio gyvenimo metus Gudvudas buvo išbrauktas iš jos sąskaitų 
knygos. Nemalonu grįžti prie tokios nedėkingos temos: galvoti apie 
žmogų, kuriam per tave apmaudu ir skauda širdį, o jam palengvinti 
negali. Būtų buvę kitaip, jei ji būtų galėjusi — bent truputį — sua- 
bejoti, ar jis toks nesusitaikantis, kaip kad suabejojo dėl lordo Vor- 
bertono; deja, dėl jo nesusitaikymo abejonei jau vietos nebuvo, ir 
tas nesusitaikymas buvo nenuolaidus ir todėl tik dar labiau atstumian- 
tis. Ji niekaip negalėjo sau tarti, kad štai žmogus kenčia, bet turi kuo 
nusiramina, kaip kad apie savo garbintoją anglą. Ji netikėjo pono 
Gudvudo nusiraminimais, kurie buvo jos akyse beverčiai. Koks gi yra 
nusiraminimas medvilnės fabrikas — ypač po to, kai jį atstūmė Izabelė 
Arčer? O ką daugiau jis be to turi — nebent vidinę stiprybę. O, vi- 
dinės stiprybės jam nestinga, jis niekad nesidairys dirbtinės paramos 
iš šalies. Jei jis plėstų savo įmonę — tai vienintelis, jos įsitikinimu, 
dalykas, kam jis galėtų atsidėti visomis jėgomis, bet tą darytų tik to- 

dėl, kad tai būtų į naudą jo verslui, ir. jokiais būdais ne todėl, kad 
šitaip viltųsi palaidoti praeitį. Tai jo asmeniui teikė savotiško gūdumo 
1r beviltiškumo, todėl, susidūrusi su juo atminty ar nuojautoje, ji pa- 
jusdavo smūgį — Kasparas Gudvudas nesidangstė jokiomis visuome- 
nės skraistėmis, nuo kurių pernelyg civilizuotame mūsų amžiuje žmo- 
nių santykių aštrumas ne toks duriantis. Ta jo kapų tyla — ne tik iš 
j0 nieko nebuvo girdėti, bet maža ir apie jį, — dar stiprino įspūdį apie 
jo vienišumą. Ji kartkartėmis pasiteiraudavo Lilės kokių nors žinių 
apie jį, bet Lilė apie Bostona nieko nežinojo — jos interesai rytuose 
baigėsi sulig Medisono aveniu. Ilgainiui Izabelė vis dažniau susimąs- 
tydavo apie Kasparą Gudvudą ir vis mažiau varžydamasi, ne sykį ir 
ne du jai net buvo šovę į galvą jam parašyti laišką. Vyrui apie jį Iza- 
belė nieko nebuvo pasakojusi, nepasisakė ir kad jis lankėsi pas ją 
"Florencijoje — anuo laiku tokį santūrumą padiktavo ne pasitikėjimo 
Osmondu stoka, o mintis, kad jaunuolio nusivylimas yra ne jos, o 
ano paslaptis. Ir būtų negražu, jos manymu, išduoti tą paslaptį kitam; 
galiausiai pono Gudvudo reikalai Gilbertui nė motais. Bet kai jau rei- 
kėdavo sėsti ir rašyti, ji taip ir neprisiversdavo, jai dėjosi, kad turint 
galvoje jos padarytą skriaudą, geriausia būtų nedrumsti jam ramybės. 
Ir vis dėlto jai magėjo būti kaip nors arčiau jo. Tai nereiškė, kad būtų 
gailėjusis, kam už jo neištekėjo; net kai jos pačios jungtuvių pasekmės 
pasidarė akivaizdžios, šita mintis — nors Izabelė visko prisigalvoda- 
vo — neatėjo jai į galvą. Bet dabar, prilenkta gyvenimo, Kasparą 
Gudvudą ji priskyrė tam būreliui, prieš kurį norėjo būti teisi. Aš jau 
minėjau, kaip karštai ji troško tikėti, kad yra nelaiminga ne per savo 
pačios kaltę. Ir nors dar toli gražu negalvojo apie mirtį, norėjo susi- 
taikyti su šiuo pasauliu — sutvarkyti savo dvasios reikalus. Retsykiais 
ji prisimindavo dar neapmokėjusi Kasparui sąskaitos ir dabar buvo 
pasiryžusi apmokėti kur kas palankesnėmis jam sąlygomis. O vis dėlto, 
kai išgirdo jį atvažiuojant į Roma, išsigando; jam bus sunkiau negu bet 
kam kitam pamačius — 0 jis pamatys nelyginant suklastotą balanso 
ataskaitą ar ką nors panašaus, — kaip pairo jos gyvenimas. Giliai 
širdy ji jautė, kad jis į ją investavo visą savo laimę, tuo tarpu kiti — 
tik dalį. Jis dar vienas iš tų, nuo kurių turės slėpti savo gėlą. Tačiau 
kai jis atvažiavo į Romą, ji aprimo, nes praėjo kelios dienos, o jis dar 
nebuvo jos aplankęs. 

Henrietos Stekpoul, kaip galima nesunkiai nuspėti, nereikėjo ilgai 
laukti, ir ji gausiai apdovanojo Izabelę savo draugyste. Izabelė mielai 
leidosi į ją, nes dabar, kai pasiryžo gyventi gryna sąžine, čia buvo 

gera proga sau pačiai įrodyti, jog toks pasiryžimas ne paviršutiniškas, 
tuo labiau kad pralėkę metai buvo ne nususinę, o praturtinę Henrie- 
tos keistenybes, iš kurių mėgdavo pasišaipyti žmonės, tolimesni negu 
Izabelė, ir kurios dabar dar buvo tokios ryškios, kad ištikimybė sau 
įgijo didvyriškumo atspalvį. Henrieta buvo tokia pat pagauni, guvi, 
gaivi kaip ir anksčiau, tokia pat apdairi, šauni ir tiesi. Jos nepaprastai 
išplėstos akys švietė nelyginant stambios geležinkelio stotys dideliais 
langais, neuždengtais langinėmis, drabužiai čežėjo kaip čežėję, o 
nuomonės atspindėjo kaip atspindėjusios amerikietišką mąstyseną. 
Tačiau ji anaiptol nebuvo nepasikeitusi: Izabelei krito į akis, kad ji 
atsainesnė. Seniau ji niekados nebūdavo atsaini, nors iš karto imdavosi 
daugelio dalykų, visus sugebėdavo išgvildenti ligi panagių. Pirmiau 
jei ko imdavosi, vadinasi, turėjo tam priežastį — dingsčių jai per kraš- 
tus liejosi. Aną kartą atvažiavo į Europą todėl, kad norėjo ją pamatyti, 
o šį sykį jau tokio pasiteisinimo neturėjo. Ji ir neapsimetinėjo, kad 
pūvančios civilizacijos nagrinėjimas ką nors turi bendro su šiuo jos 
vizitu; jos kelionė greičiau liudijo jos nepriklausomybę nuo senojo 
pasaulio negu tolimesnius jam įsipareigojimus. „Didelio čia daikto 
atvažiuoti į Europą — man regis, tam nereikia jokių priežasčių,— 
tarė ji Izabelei.— Namuose būti — kas kita, tai kur kas svarbiau“. Ir 
todėl nemanydama, kad daro ką svarbaus, ji leidosi kelionėn į Romą. 
Tą miestą jau buvo mačiusi ir nuodugniai apžiūrėjusi; šis apsilankymas 
buvo išreiškimas jos pažinties su miestu, jos Žinių apie jį, jos teisės kaip 
1r kiekvieno kito pabuvoti jame. Taip tai taip, bet Henrietą ėmė neri- 
mas, ir gerai pagalvojus, tas nerimas buvo pagrįstas. Galų gale, tegul 
Roma jai ir nerūpėjo, bet čia atvažiuoti ji turėjo rimtą priežastį. Jos 
draugė lengvai ją įžvelgė ir įvertino jos ištikimybę. Ji viduržiemyje 
perkirto audringą vandenyną, nes nujautė, kad Izabelei nesaldu. Hen- 
rieta daug ką nuspėdavo, bet niekad taip taikliai kaip šį sykį. Šiuo 
metu Izabelė turėjo maža džiaugsmo, bet jei būtų turėjusi ir daugiau, 
ypatingo pasitenkinimo būtų teikusi mintis, kad jos gera nuomonė apie 
Henrietą pasiteisino. Ji darė jai didelių nuolaidų ir visados, nepai- 
sydama jokių išlygų, tvirtino, kad ji brangus žmogus. Tačiau svarbu 
ne tai, kad jos teisybė nugalėjo, — tiesiog atsirado, kas išklauso 
jos išpažintį, pirmas žmogus, kuriam ji prisipažino, jog jai gyventi 
nemiela. Henrieta nė kiek negaišuodama pati palietė šį klausimą ir 
tiesiai į akis pasakė, kad Izabelė sugniužusi. Henrieta — moteris, 
sesuo, tai ne Ralfas, ne lordas Vorbertonas, ne Kasparas Gudvudas, 
19 Izabelė prašneko. 

— Taip, aš nelaiminga, — pasakė ji romiai. Jai buvo neištveriama 
išgirsti save šiuos žodžius tariant, todėl stengėsi juos pasakyti kuo be- 
šališkiau. 

— Ką jis tau daro? — Henrieta paklausė susiraukdama, lyg tei- 
raudamasi apie šundaktario veiksmus. 

— Nieko nedaro. Aš jam nepatinku. 

— Jam sunku įtikti! — suriko panelė Stekpoul.— Ko jo nemeti? 

— Aš negaliu pasikeisti, — atsakė Izabelė. 

— Įdomu kodėl gi? Nenori prisipažinti padariusi klaidą. Esi per 
daug išdidi. 

— Kažin, ar aš tokia išdidi. Bet savo klaidos negaliu apgarsinti. 
Man dedasi, taip nepadoru. Jau geriau mirti. 

— Ne visada taip galvosi. 

— Neišmanau, kokios nelaimės mane turi užgriūti, kad pasikeis- 
čiau, bet man turbūt visada bus gėda. Žmogus turi atsakyti už savo 
veiksmus. Išėjau už jo viso pasaulio akivaizdoje, niekieno nevaroma, 
pagal savo valią, kuo rimčiausiai apsigalvojusi. Savęs neįmanoma 
pakeisti. 

— Tu jau pasikeitei, nors ir neįmanoma. Tikiuosi, nenori pasa- 
kyti, kad jis dar tau mielas? 

Izabelė padelsusi atsakė: 

— Ne, nemielas. Tau galiu pasakyti, nes nebeištveriu niekam 
neatsiverdama. Bet tik tau, ir daugiau niekam — neimsiu gi skelbti 
ant stogu. 

Henrieta susijuokė. 

— Ar nemanai, kad esi per daug atžvalgi. 

— Mano atžvalga ne jam, o sau! — atsakė Izabelė. 

Nieko nuostabaus, kad Gilbertui Osmondui panelė Stekpoul buvo 
kaip rakštis; jis instinktyviai ėjo prieš šią jauną damą, galėjusią patarti 
jo Žmonai palikti šeimos židinį. Jai atvykus į Romą, jis pareiškė Iza- 
belei turįs vilties, kad ji neprasidės su savo drauge korespondente; 
Izabelė atsakė, jog bent jam nėra ko jos baimintis. Izabelė Henrietai 
pasakė negalinti jos kviestis pietų, nes toji yra Osmondo nemalonėje, 
bet šiaip jos galėsiančios susitikinėti. Izabelė nesivaržydama kvietėsi 
panelę Stekpou! į savo svetainę, ir ne kartą ėmė ją drauge pasivažinėti; 
karietoje Henrieta sėdėjo priešais Penzę, kuri net palinkusi spoksojo 
į garsiąją literatę su pagarbiu dėmesiu, tarpais netgi dirginančiu. 
Sykį ji pasiskundė Izabelei, jog panelė Osmond tokiu žvilgsneliu žiū- 
rinti, lyg viską, ką žmogus sakai, dėtųsi į galvą. „Aš nenoriu, kad kiek- 

vieną mano žodį kas dėtųsi į galvą. Manyčiau, kad mano kalba tik 
tam kartui, kaip rytiniai laikraščiai. O tavo podukra čia sėdėdama 
žiūri tokiu žvilgsniu, lyg krautųsi visus numerius ir vieną gražią dieną 
prieš mane juos panaudotų“. Ji niekaip neprisivertė palankiai galvoti 
apie Penzę, kurios neveiklumas, nešnekumas, nereiklumas, jos nuo- 
mone, dvidešimtmetei merginai buvo nenatūralus ir netgi priešgam- 
tinis. Izabelė netruko įsitikinti, jog Osmondas būtų norėjęs, kad ji imtų 
ginti savo draugę, prašyti sutikimo pakviesti ją pietų ir taip duotų jam 
progos vestis gražių savo manierų kankiniu. O ji iškart nusileido jo 
priešiškumui, ir jis pralaimėjo — neparanku rodyti panieką, jei tuo 
pačiu metu nepelnai garbės, rodydamas atlaidumą. Osmondas negalėjo 
išsižadėti garbės ir negalėjo išsižadėti priešiškumo, o tuos norus buvo 
sunku suderinti. Geriausiai būtų buvę, jei panelė Stekpoul kokį sykį, 
kitą būtų atėjusi papietauti į Rokanero rūmus ir pati būtų patyrusi, 
koks jam iš to menkas malonumas (nepaisant išviršinio visada neprie- 
kaištingo jo paslaugumo). Tačiau abi damos buvo tokios nesukalba- 
mos, kad Osmondui daugiau neliko kas veikti, kaip linkėti, kad niujor- 
kietė kuo greičiau dingtų. Tiesiog stebėtina, kaip jam maža džiaugsmo 
iš žmonos bičiulių, ir jis nepraleido progos atkreipti į tai Izabelės 
dėmesį. 

— Tu, be abejo, neturi draugams laimės, linkėčiau naujų susi- 
rasti, — tarė jis vieną rytą lyg ir be aiškios dingsties, bet tokiu balsu, 
tarytum būtų seniai subrandinęs šią mintį, o ne šiaip staiga pagalvo- 
jęs.— Atrodo, kad tyčia pasistengei surankioti iš viso pasaulio žmones, 
su kuriais aš neturiu nieko bendro. Tavo pusbrolis nuo pat pradžių 
man pasirodė savimyla asilas — beje, šitokio atkaraus padaro dar nesu 
sutikęs. Ir sunkiausia, kad negalima jam šito į akis išdrožti — turi 
atsižvelgti į jo sveikatą. Jam ta liga kaip Dievo siųsta — duoda daug 
pranašumo. Jeigu jis beviltiškai serga, yra tik vienas kelias tam įrodyti, 
bet jis, matyt, nelinkęs jo rinktis. Didysis Vorbertonas ne ką geresnis. 
Galvoje netelpa, su kokiu nepaprastu šaltu akiplėšiškumu jis čia 
pasišvaistė. Ateina pas žmogu ir vėpso į jo dukterį nelyginant rinktųsi 
išsinuomoti butą: pabando durų rankenas, pasižiūri, koks vaizdas pro 
langus, pabarškina į sienas ir jau žada čia apsistoti. Gal teiktumėtės 
sudaryti nuomos sutartį? Paskui apsidairo, kad kambariai mažoki, 
vargu ar jam patiksią trečiame aukšte — gal jis pasiieškos piano 
nobile*. Ir iškeliauja sau, tame vargingame butelyje veltui pragyvenęs 


* Pirmo aukšto (ital.). 

mėnesį. O panelė Stekpoul — nepralenktas radinys. Ji man tikra pa- 
baisa. Visame kūne nėra tokio nervo, kuris nuo jos nekirbėtų. Juk žŽi- 
nai, kad aš jos niekad nelaikiau moterimi. Žinai, ką ji man primena? 
Naują plieno plunksną — kokčiausią daiktą gamtoje. Ji taip kalba, 
kaip ta plunksna rašo, — beje, ar jos laiškai ne ant suliniuoto popie- 
riaus? Jos mąstysena, judesiai, eisena lygiai tokie kaip ir kalbėsena. 
Paprieštarausi, kad ji manęs negalinti dirginti, nes aš jos nematau. 
Nematau, o girdžiu, aš ją girdžiu kiaurą dieną. Jos balsas skamba 
man ausyse, ir negaliu nuo jo pabėgti. Girdžiu žodis žodin, ką ji sako, 
kiekvieną intonaciją, kaip ji taria. Apie mane ji prišneka nuostabiau - 
sių dalykų, ir tu tirpte tirpsti. Man vien mintis, kad ji apie mane šneka, 
yra nepakenčiama — jaučiuosi taip, kaip jausčiausi sužinojęs, kad 
mano skrybėles dėvi liokajus. 

Henrieta, kaip patikino jį žmona, apie Gilbertą Osmondą kalbėjo 
kur kas mažiau, negu jis manė. Jai buvo daugybė kitų temų, ypač dvi 
jų turėtų sudominti skaitytoją. Ji pasakė draugei, jog Kasparas Gud- 
vudas pats suprato, kad Izabelė nelaiminga, tačiau kokio nuraminimo 
jis manęs suteikti atvykdamas į Romą, bet jos neaplankydamas, jos 
galva neišnešanti. Jos du kartus matė jį gatvėje, bet jis jų nepastebėjo: 
jos buvo važiuotos, 0 jis ėjo kaip paprastai žiūrėdamas nosies tiesumu, 
tarytum daugiau kaip vieno daikto į savo regos lauką nejsileisdamas. 
Izabelei atrodė, lyg būtų išsiskyrusi su juo vakar: tokiu pat žingsniu ir 
tokia pačia veido išraiška jis išėjo pro ponios Tačit duris po paskutinio 
jų pokalbio. Apsirengęs buvo lygiai kaip tą dieną; Izabelė įsiminė kak- 
laraiščio spalvą, ir vis dėlto, nors iš išvaizdos atrodė toks pat, kažkuo 
nuo jo padvelkė kitu, ir vėl ją iš naujo suėmė baimė, kam jis atvyko 
į Romą. Jis atrodė dar aukštesnis, labiau iškilęs virš visų galvų nei 
anksčiau, nors ir tada buvo augalotas. Jai krito į akis, kad praeiviai 
atsigręžia jam įkandin, bet jis ėjo tiesiai pirmyn, ir jo veidas buvo 
aukštai virš jų kaip vasario dangus. 

Antroji panelės Stekpoul tema buvo visiškai kitokia: ji paporino 
Izabelei visas paskutines naujienas apie poną Bentlingą. Prieš metus 
jis buvo atvažiavęs į Jungtines Valstijas, ir ji labai džiaugiasi galėjusi 
jam parodyti reikiamo dėmesio. Ji nesiimanti spręsti, ar kelionė jam 
buvo maloni, bet kad išėjo jam į naudą, drąsiai galinti teigti: jis išva- 
žiavo kitas žmogus, negu atvažiavo. Jam akys atsivėrė, — pamatė, 
jog Anglija — dar ne visas pasaulis. Kur jis būdavo, visiems labai pa- 
tikdavo — patraukė savo paprastumu; niekas nesitikėjo, kad anglas 
gali būti toks paprastas. Buvo ir tokių, kurie manė jį apsimetinėjant, 

ko gero, jie laikė jo paprastumą apsimestu. Tiesa, kai kurie jo klausi- 
mai ją stačiai priblokšdavo: jam visos kambarinės rodėsi esančios 
fermerių dukterys ar visos fermerių dukterys — kambarinės, ji gerai 
nebeprisiminė. Ir jis niekaip nesuvokė mokyklų sistemos masto — ne- 
pajėgė aprėpti. Ir apskritai jis taip elgėsi, lyg visur nebūtų pajėgęs ap- 
rėpti visumos, o tik mažą dalį. Todėl jis apsiribojo viešbučių sistema ir 
upių laivininkyste. Viešbučiais jis buvo sužavėtas: kiekvieno, kuriame 
buvo apsistojęs, išsivežė po nuotrauką. Bet jo didžiausia silpnybė buvo 
upių garlaiviai — nieko daugiau nenorėjo, tik plaukioti dideliais lai- 
vais. Jiedu drauge nukeliavo iš Niujorko ligi Milvokio, pakeliui susto- 
dami įdomiausiuose miestuose, ir kai tik jie pasikeldavo kur važiuoti, 
jam pirmiausiai rūpėjo, ar ten negalima nuplaukti garlaiviu. Apie geo- 
grafiją jis neturėjo jokio supratimo — Baltimorę įsivaizdavo kaip va- 
karų miestą ir kiekvieną sykį tikėjosi atsirasiąs prie Misisipės. Daugiau 
stebėjosi, kad dar yra Hudzonas, nors galų gale pripažino, jog tas 
nenusileidžiąs Reinui. Ne vieną malonią valandą jiedu praleido va- 
gone-salone, ir kiekvieną kartą jis siųsdavo spalvotąjį vagono paly- 
dovą ledų. Niekaip negalėjo apsiprasti, kad traukinyje galima gauti 
ledų. Anglijos traukiniuose apie ledus, saldainius, ventiliatorius nė 
nesvajok! Karštis Amerikoje jam pasirodė neištveriamas, ji taip jam 
ir pasakiusi, kad, matyt, didesnių karščių jis nebuvo matęs. Dabar 
jis Anglijoje medžioja — Henrieta tai pavadino „medžioklės turnyru“. 
Tai Amerikos raudonodžių pramoga: mes jau seniai išaugome iš me- 
džioklės žaidimų. Matyt, Anglijoje taip manoma, jog mes dar vaikštome 
su tomahaukais, apsikaišę plunksnomis, bet toks aptaisas greičiau ati- 
tiktų anglų tradicijas. Ponas Bentlingas Italijoje jau nespės prie jos 
prisijungti, bet kai ji vėl grįš į Paryžių, jis tikisi su ja ten susitikti. Dar 
kartą labai nori išvysti Versalį, nes jam labai patinka senasis regimne*. 
Dėl šito jie nesutaria: Versalis jai patinka todėl, kad čia akivaizdu, 
jog tas regime nušluotas. Neliko nei grafų, nei markizių; anąkart jai 
įsiminė, kaip ten vaikštinėjo vien penkios amerikiečių šeimos. Ponui 
Bentlingui labai knieti, kad ji vėl imtųsi Anglijos temos, jo manymu, 
dabar jai geriau eitųsi; Anglija per tuos dvejus trejus metus gerokai 
pasikeitė. Jei ji atvažiuotų, jis tuoj pat vyktų pas seserį ledi Penzl, ir 
šį sykį pakvietimas tuoj pat ateitų. Kur anas prapuolė, taip ir liko pas- 
laptis. 


* Režimas (pranc.). 

Pagaliau Kasparas Gudvudas pasirodė Rokanero rūmuose, prieš 
tai parašęs Izabelei laiškelį ir paprašęs leidimo ateiti. Leidimas kaip- 
mat buvo duotas — tą vakarą nuo šeštos valandos ji būsianti namuose. 
Visą dieną ji galvojo, ko jis atvažiavo, ko tikisi. Ligi tol jis nemokėjo 
leistis į kompromisus — arba ima ko prašąs, arba nieko. Izabelės 
svetingumas buvo nuoširdus, ir jai visai nebuvo sunku dėtis laimingai 
ir jį apgauti. Bent jau ji pati manė, kad jį apgavo ir kad jis turės prisi- 
pažinti buvęs suklaidintas. Tačiau ji matė, kad jis anaiptol nenusivylęs, 
kaip, jos galva, būtų nusivylęs kiekvienas kitas vyras; jis atvažiavo į 
Romą ne ieškodamas progos. O ko atvažiavo, ji taip ir neperprato — 
jis nesiaiškino, nors paaiškinimas būtų buvęs labai paprastas: norėjo 
ją pamatyti. Žodžiu, atvažiavo dėl pramogos. Izabelė gana karštai 
nusitvėrė šios minties ir džiaugėsi radusi pavadinimą, po kuriuo ga- 
lima pakišti senos šio džentelmeno skriaudos šmėklą. Jei jis atvažiavo 
į Romą dėl pramogos, geriau nė nereikia — jei jam rūpi pramogos, 
vadinasi, širdies nebeskauda. O jeigu jam širdies jau neskauda, nuo 
jos nukrinta visa atsakomybė. Tiesa, jis smaginosi lyg atbulas, betgi 
jis niekados neužsimiršdavo, neatsipalaiduodavo, ir Izabelė visai pama- 
tuotai tikėjo, kad jis patenkintas tuo, ką išvydo. Henrieta nebuvo jo pa- 
tikėtinė, nors jis jos buvo, todėl Izabelei niekas iš šalies negalėjo pa- 
kuždėti, kas jo sieloje dedasi. Į pokalbį jis įsitraukdavo tik bendromis 
temomis, ir jai dabar toptelėjo jos pačios prieš daug metų pasakyti 
apie jį žodžiai: „Ponas Gudvudas daug pasako, tik mažai kalba“. Jis 
1r dabar daug pasakydavo, nors buvo nekalbus, o Romoje yra apie ką 
pakalbėti. Izabelė neturėjo vilčių, kad jo atvykimas palengvintų jos 
santykius su vyru: jei ponas Osmondas nepalankiai nusiteikęs jos 
draugams, tai ponas Gudvudas niekuo negalėjo palenkti jo į save, 
nebent tuo, kad buvo vienas iš pirmųjų. Daugiau ji nebūtų ką turėjusi 
apie jį pridėti, tik tiek, kad jis seniausias jos draugas — apibendrini- 
mas glaustas, bet išsamus. Jai teko jį pristatyti Gilbertui, ir nebuvo 
kaip nepakviečia pietų ir į josios ketvirtadienius, gana jai įsiėdusius, 
bet labai norimus jos vyro ir ne dėl to, kad į juos galėjo kai ką pasi- 
kviesti, bet todėl, kad galėjo kai ko nekviesti. 

Ketvirtadieniais ponas Gudvudas ateidavo reguliariai, iškilmingu 
ūpu, gana anksti, matyt, labai rimtai į juos žiūrėjo. Izabelę kartkartė- 
mis paimdavo siutas, ko jis toks pedantiškas, galėtų nujausti, kad ji 
neturi ką su juo veikti. Bet paiku jo negalėjo apšaukti, jis nė iš tolo ne 
toks, o tik nepaprastai doras. Šitoks doras žmogus norom nenorom 
išsiskiria iš kitų, su juo ir tu turi būti doras. Ji padarė tokią išvadą 

tuo metu, kai tarėsi įtikinusi jį, kad gyvena be jokio rūpestėlio. Jis 
dėl to neišreiškė nė menkiausios abejonės, nė vienu klausimėliu nesi- 
brovė į jos vidų. Su Osmondu Gudvudas sutarė kur kas geriau, negu 
buvo galima numatyti. Osmondas negalėjo pakęsti, jei iš jo buvo ko ti- 
kimasi, tokiais atvejais jį nelyginant kas spirte spyrė jus nuvilti. Šito 
dėsnio veikiamas jis suteikė sau malonumo palankiai sutikdamas 
šį statmeną bostonietį, nors šiaip nuo jo turėjo padvelkti šalčiu. Jis 
paklausė Izabelės, ar ir ponas Gudvudas jai piršosi, ir labai nustebo, 
kad ir jam buvo atsakyta. Būtų buvę nuostabu — gyventum kaip 
šalia varpinės, kuri muštų valandas ir ten, viršuj, savotiškai virpintų 
orą. Osmondas teigė, kad jam patinka pasišnekėti su dičkiu Gudvudu; 
iš pradžių nelengva, turi kartis stačiais begaliniais laiptais ligi pat 
viršaus, bet ten užkopus atsiveria platus vaizdas ir padvelkia gaivūs 
vėjai. Kaip žinome, Osmondas turėjo žavėtinų savybių, ir Kasparas 
Gudvudas buvo visomis jomis apžertas. Izabelė matė, kad ponas 
Gudvudas apie jos vyrą geriau galvoja, negu būtų norėjęs, o aną 
rytą Florencijoje jai buvo susidaręs įspūdis, kad jis gerų įspūdžių ne- 
įsileidžia. Gilbertas pakartotinai jį pakvietė pietų, ir ponas Gudvu- 
das po pietų surūkė su juo po cigarą ir netgi parodė noro apžiūrėti 
jo kolekcijas. Gilbertas pasakė Izabelei, kad jos draugas labai sa- 
vitas; jis toks tvirtas ir tokios geros kokybės kaip angliškas laga- 
minas — su šitiek nesudėvimų diržų, sagčių ir puikiu garantiniu 
užraktu. Kasparas pamėgo jodinėti po Kampaniją ir šiam sportui 
skyrė daug laiko, todėl Izabelė išvysdavo jį tik vakare. Vieną va- 
karą jai atėjo į galvą paklausti, ar jis neatsisakytų padaryti jai 
paslaugos. O po to pridūrė su šypsena: 

— Tačiau vargu ar turiu teisę jūsų prašyti paslaugos. 

— Niekas kitas neturi tokios teisės kaip jūs, — atsakė jis. 

O paslauga buvo ta, kad jis aplankytų jos pusbrolį Ralfą, ligos 
prikaustytą HoOtel de Paris, ir bent kiek parodytų jam širdies. Po- 
nas Gudvudas jo niekada nematęs, bet jis žino, kas tas vargšas 
žmogus; jei ji neklysta, Ralfas jį kartą kvietęs į Gardenkortą. Kas- 
paras puikiai prisiminė tą kvietimą, ir nors buvo manoma, kad jam 
stinga vaizduotės, įsivaizdavo, ką jaustų, jei būtų dėtas tuo vargšu 
džentelmenu, skaičiuojančiu Romos viešbutyje paskutines valandas. 
Jis nuėjo į Hotel de Paris ir palydėtas pas Gardenkorto šeimininką 
ten rado panelę Stekpoul prie jo sofos. Šios damos santykiuose su 
Ralfu Tačitu buvo įvykęs keistas lūžis. Ji nebuvo Izabelės paprašyta 
jo aplankyti, bet išgirdusi, kad jis iš lovos nesikelia, nuėjo pas jį savo 

iniciatyva. O po to kasdien jį lankė — vis pabrėždama, kad jiedu 
dideli priešai. „O taip, mudu artimi priešai“, — pritardavo Ralfas 
ir kaltindavo ją be gailesčio — žinoma, neperžengdamas humoro 
ribų,— kad ji ateinanti mirtinai jo nukamuoti. Iš tiesų jiedu tapo 
geri draugai. Henrieta pati stebėjosi, ko ji anksčiau prie jo kibo. 
Ralfui ji patiko kaip patikusi, jis niekad nesuabejojo, kad ji puikus 
bičiulis. Jiedu šnekėdavo apie viską ir niekada nesutardavo, apie 
viską, aplenkdami tik Izabelę — kai ši tema iškildavo, prie Ralfo 
lūpų visad buvo pridėtas sulysęs pirštas. Užtat ponas Bentlingas 
buvo nesenkantis pokalbių šaltinis; dėl pono Bentlingo jiedu su 
Henrieta galėdavo ginčytis valandų valandas. Ginčus skatindavo 
jiedviejų nesutaikstomi požiūriai, mat Ralfas dėl smagumo tvirtin- 
davo, kad mielasis eksgvardietis — tai tikras Makiavelis. Kasparas 
Gudvudas negalėjo įsiterpti į jų disputą, bet likęs vienas su šeimi- 
ninku rado daug kitos kalbos. Reikia pasakyti, kad apie išėjusiąją 
damą nebuvo kalbama; Kasparas iš anksto pripažino visus jos nuo- 
pelnus ir pridurti neturėjo ko. Ir apie ponią Osmond tik iš karto 
užsiminė, o daugiau nė neprasitarė — ši tema buvo pernelyg klam- 
pi tiek Kasparui, tiek Ralfui. Kasparui buvo labai gaila šios neeili- 
nės asmenybės ir labai sunku, kad tokiam maloniam žmogui, ma- 
loniam, nepaisant visų jo keistenybių, nieko nebegalima padaryti. 
Bet jis visad rasdavo, ką dar galima padaryti, šiuo atveju ėmė lan- 
kyti ligonį Hotel de Paris. Izabelė tarėsi labai gerai sugalvojusi: 
apsukriai išsivadavo nuo varžančio svečio ir rado kuo jį užima — 
pavertė Ralfo slaugu. Ji jau kūrė planus, kad jis su pusbroliu vos 
kiek atšilus patrauktų į šiaurę. Lordas Vorbertonas atvežė Ralfą 
į Romą, o ponas Gudvudas išveš. Išeitų puiki simetrija, ir ji da- 
bar ėmė nekantriai laukti, kad Ralfas išvažiuotų. Ją kankino baimė, 
kad jis neužgestų jai akyse, ir ėmė siaubas, jog mirtis jo neištiktų 
viešbutyje, po pat jos durimis, pro kurias taip retai įžengdavo. 
Paskutinė valanda Ralfui turi išmušti jo paties mieluose namuose, 
viename iš skendinčių prieblandoje Gardenkorto kambarių, kurių 
spingsinčius langus tankiai apsiviję tamsūs vijokliai. Viskas, kas 
susiję su Gardenkortu, tomis dienomis jai buvo šventa, nei vienas 
jos praeities skirsnis nebuvo toks nesugrąžinamas. Pagalvojus apie 
ten praleistus mėnesius, jai ašaros veržėsi iš akių. Kaip sakiau, ji 
puikavosi savo sumanumu, bet jo dabar buvo kaip niekad reikalin- 
ga, nes vienu metu ją užgriuvo keli įvykiai, tarytum mesdami iš- 
šūkį. Iš Florencijos atvažiavo grafienė su lagaminų lagaminėliais, 

suknelėmis, šnekomis, melais, lengvabūdiškumu bei neįtikėtinomis 
nuodėmingomis legendomis apie begalę savo meilužių. Edvardas Roz- 
jė, kuris buvo kažkur dingęs ir niekas, net Penzė nežinojo kur, vėl 
pasirodė Romoje ir užvertė ją ilgais laiškais, į kuriuos ji neatsakyda- 
vo. Madam Merl grįžo iš Neapolio ir tarė jai su ta keista šypse- 
na: „Kur po galais lordas Vorbertonas?“ Tarytum čia būtų jos 
reikalas! 

Vieną dieną vasario pabaigoje Ralfas Tačitas nutarė grįžti į 
Angliją. Dėl savų priežasčių, kurių niekam nebuvo linkęs atskleisti. 
Henrieta Stekpou!, kuriai jis užsiminė apie savo ketinimus, manėsi 
juos įspėjusi. Tačiau ji susilaikė ir jų nepabalsino, tik po valandė- 
lės, sėdėdama šalia ant sofos, tarė: 

— Jūs turbūt suprantate, kad vienas negalite leistis į kelią? 

— Tokios net minties neturiu, — atsakė Ralfas.— Su manim bus 
žmonių. 

— Kokius žmones turite galvoje? Tarnus, kuriems mokate? 

— A,— juokais atsakė Ralfas, — šiaip ar taip, jie irgi Žmonių 
giminės. 

— O tarp jų ar yra moterų? — neatlyžo panelė Stekpoul. 

— Jūs taip šnekate, lyg turėčiau jų visą tuziną! Ne, prisipažįstu, 
jog subretės nelaikau. 

— Ką gi,— ramiai pasakė Henrieta.— Šitaip į Angliją negalite 
keliauti. Jums būtina moters globa. 

— Šias dvi savaites tiek iš jūsų sulaukiau globos, kad man 
ilgam tesės. 

— Bet jos dar negana. Turbūt aš važiuosiu drauge su jumis, — 
tarė Henrteta. 

— Važiuosite su manimi? — Ralfas pamažėle pasikėlė nuo so- 
fos. . 
— Taip, aš žinau, kad jums nepatinku, bet vis vien važiuosiu. 
Dabar jums geriau būtų atsigulti. 

Ralfas dar pažiūrėjo į ją ir vėl iš palengvo atsigulė. 

— Jūs man labai patinkate,— tarė po valandėlės. 

Ir tai buvo retas kartas, kai panelė Stekpou! nusijuokė. 

— Nemanykite, kad tokiais gražiais žodžiais nuo manęs atsi- 
pirksite. Aš vyksiu su jumis, maža to, aš jus globosiu. 

— Jūs labai gera, — tarė Ralfas. 

— Iš anksto taip nesakykite, palaukite, kol namo laimingai 
parvešiu. Bus nelengva. Bet vis tiek jums reikia važiuoti. 

Prieš jai išeinant, Ralfas paklausė: 

— Ar jūs iš tikro žadate manimi rūpintis? 

— Žadu pabandyti. 

— "Tuomet pareiškiu, kad jums atsiduodu. O, aš atsiduodu! 

Ir, matyt, tai buvo atsidavimo ženklas, kad po kelių minučių 
likęs vienas jis prapliupo kvatoti. Jam pasirodė, kad keliauti per 
Europą globojamam panelės Stekpoul — nei šis, nei tas, čia galutinis 
įrodymas, kad jis jau atsižada bet kokių pareigų, nusikrato bet 
kokios veiklos. Ir visų keisčiausia, kad tokia perspektyva jį viliojo, 
jam dabar neveiklumas buvo kaip malonė, kaip prabanga. Jis net- 
gi nekantravo greičiau leistis į kelią, jam buvo baisiai ilgu savų 
namų. Viskam galas buvo čia pat, rodėsi — tik ištiesk ranką ir 
prisiliesi baigtinosios. Bet jis troško numirti namie, vienintelis jo 
likęs troškimas — išsitiesti dideliame tyliame kambaryje, kur paskuti- 
nį kartą matė gulint tėvą, ir vasarą, auštant dienai, užmerkti akis. 

Tą pačią dieną jį aplankė Kasparas Gudvudas, ir Ralfas pasakė 
svečiui, jog panelė Stekpou!l po savo sparnu žada jį pargabenti Ang- 
lijon. 

— A, tuosyk,— tarė Kasparas, — aš būsiu vežimui penktas ra- 
tas. Ponia Osmond mane prisaikdino, kad vykčiau su jumis. 

— Viešpatie aukščiausias — tikras aukso amžius! Jūs visi tokie 
geri Žmonės. 

— Mano gerumas greičiau jai negu jums. 

— Kad ir taip, vadinasi, ji gera,— nusišypsojo Ralfas. 

— Kad kitus siunčia su jumis? Taip, čia savotiškas gerumas, — 
atsakė Gudvudas, nesileisdamas į juokus.— Tik aš, pavyzdžiui, — 
pridėjo jis, — atvirai sakau, kad mieliau važiuočiau su jumis ir 
panele Stekpoul negu su panele Stekpou!l viena. 

— O dar mieliau pasiliktumėte čia,— tarė Ralfas.— Jums iš 
tiesų nėra ko važiuoti. Henrieta galima visiškai pasikliauti. 

— Aš tuo neabejoju. Bet daviau žodį poniai Osmond. 

— O ji lengvai jums atleis tą žodį. 

— Nieku gyvu man neatleis. Nori, kad jus prižiūrėčiau, bet 
ne čia esmė. Ji nori, kad išvažiuočiau iš Romos. 

— A, jūs įsišnekėjote,— tarė Ralfas. 

— Aš jai įgrisau,— toliau kalbėjo Gudvudas,— ji man neturi 
ką pasakyti, štai ir sugalvojo išeitį. 

— O, jeigu jai taip parankiau, būtinai jus pasiimsiu drauge. 
Nors ir nesuprantu, kodėl jai taip parankiau,— pridūrė po valandė- 
lės Ralfas. 

— Mat jį mano,.— tiesiai pasakė Kasparas Gudvudas, — jog aš 
ją stebiu. 

— Stebite? 

— Bandau įžiūrėti, ar ji laiminga. 

— Čia nėra ko daug žiūrėti, — tarė Ralfas.— Iš pažiūros ji 
visų laimingiausia moteris. 

— Gerai sakote. Ir aš taip įsitikinęs, — atsakė santūriai Gudvu- 
das. Ir nepaisant viso santūrumo, jis turėjo šį tą dar pasakyti. — 
Aš stebiu ją. Esu senas jos draugas ir, man regis, turiu tokią teisę. 
Ji dedasi laiminga — taip užsibrėžė, ir aš nusprendžiau pats pama- 
tyti, kokia ta jos laimė. Ir pamačiau, — kalbėjo jis su šaižumu balse,— 
daugiau nebenoriu. Dabar galiu važiuoti. 

— O žinot, ir man atrodo, kad jau laikas, — pritarė Ralfas. 

Tokia buvo vienintelė tų dviejų džentelmenų kalba apie ponią 
Osmond. 

Henrieta ruošėsi išvažiavimui, bet manė derant valandėlę skirti ir 
grafienei Džemini, kuri atsilygindama jai už vizitą Florencijoje 
apsilankė pas ją pensione. 

—- Dėl lordo Vorbertono jūs labai klydote,— pareiškė ji gra- 
fienei.— Noriu, kad žinotumėte teisybę. 

— Kad jis meilinosi Izabelei? Brangute, jis jų namuose lan- 
kydavosi po tris kartus per dieną. Ligi šiol ten jo pėdsakai neiš- 
nyko! — sušuko grafienė. 

— Jis norėjo vesti jūsų dukterėčią, dėl to jų namuose ir lan- 
kydavosi. 

Grafienė išplėtė akis, paskui juokdamasi, nors nebuvo iš ko, 
pasakė: 

— Ar tokią pasaką seka Izabelė? Neblogai sugalvota. Jei jis 
nori vesti mano dukterėčią, teikitės pasakyti, kas jam trukdo? O gal jis 
išvyko pirkti vestuvinio žiedo ir kitą mėnesį su juo grįš, kai jau 
manęs čia nebus? 

— Ne, negrįš. Panelė Osmond nenorėjo už jo tekėti. 

— Kokia ji nuolaidi! Žinojau, jog Penzė labai atsidavusi Izabe- 
lei, bet kad šitaip — nemaniau. 

— Nesuprantu jūsų, — šaltai tarė Henrieta pagalvojusi, kaip ne- 
maloniai grafienė priešgyniauja.— Aš laikausi savo nuomonės — 
Izabelė niekada nekurstė lordo Vorbertono simpatijų. 

— Mano mieloji, ką mudvi apie tai žinome? Tik tiek, jog 
iš mano brolio visko galima laukti. 

— Aš nežinau, ko galima laukti iš jūsų brolio,— atsakė oriai 
Henrieta. 

— Aš nepatenkinta ne dėl to, kad ji kurstė lordą Vorbertoną, 
o todėl, kad jį išvarė iš Romos. Nesitveriu, kaip noriu jį pamatyti. 
O gal ji pabūgo, kad aš jo nenuviliočiau? — akiplėšiškai varė gra- 
fienė.— Tačiau iš visko junti, kad ji tik laikinai jį atitolino. Namai 
dar tarytum juo alsuoja. O taip, jo pėdsakai neišnyko, aš dar tikrai 
su juo pasimatysiu. 

— Ką gi,— atsakė Henrieta, pagauta įkvėpimo, laidavusio jos 
laiškų „Intervjueriui“ sėkmę, — gal su jumis jam geriau seksis negu 
su Izabele! 

Kai Henrieta apie savo pasiūlymą Ralfui papasakojo Izabelei, 
toji pasakė, kad jai didesnės paslaugos nė negalinti padaryti. Ji 
visą laiką tikėjo, kad jiedu su Ralfu turį sutarti. 

— O man ne galvoj, ar jis sutars su manimi,— pareiškė Hen- 
rieta.— Svarbiausia, kad jis nenumirtų traukinyje. 

— Ne, šito nebus, — atsakė Izabelė, purtydama galvą su per- 
dėtu pasitikėjimu. 

— Stengsiuosi, kad nebūtų. Kaip matyti, tu tik lauki, kad mes 
visi išsidangintume. Neišmanau, ką nori veikti. 


— Noriu būti viena, — atsakė Izabelė. 

— Neteks, tavo namuose didelė draugija. 

— A, jie tos pačios komedijos dalyviai. O jūs — Žiūrovai. 

— Ar tu, Izabele Arčer, vadini tai komedija? — niūrokai pa- 
klausė Henrieta. 

— Tegu būna tragedija, jei jums taip geriau patinka. Jūs visi 
į mane akis įsmeigę, ir man nesmagu. 

Henrieta irgi įsmeigė į ją akis. 

— Tu kaip pašauta stirna ieškai tamsesnio pavėnio. Ak, koks 
bejėgiškumas! — išsprūdo jai. 

— Aš nesu bejėgė. Aš daug ko žadu imtis. 

— Ne apie tave kalbu, o apie save. Atsibeldusi, kad tau padė- 
čiau, palieku, kokią ir radau. 

— Ne, ne tokią, tu mane smarkiai atgaivinai, — tarė Izabelė. 

— Atgaivinau kaip rūgtelėjusiu limonadu! Noriu, kad tu man 
duotum vieną pažadą. 

— Ne. Daugiau jokių pažadų neduosiu. Prieš ketverius metus 
daviau iškilmingą pažadą, 0 jo tesėti nepajėgiu. 

— Niekas tavęs neparėmė. O šiuo kartu iš manęs sulauksi didelės 
paramos. Palik vyrą, kol dar ne visų blogiausia, — štai ko noriu, 
kad man pažadėtum. 

— Ne blogiausia, o kas yra blogiausia? 

— Kol dar nesubjurai. 

— Kol dar būdas nesugedo? Nesuges, — atsakė šypsodamasi Iza- 
belė.— Aš labai saugausi,— pridūrė nusigręždama.— Man žadą 
gniaužia, kokia lengva ranka tu patari mesti vyrą. Iškart matyti, 
jog nebuvai ištekėjusi. 

— Matai,— tarė Henrieta, lyg kažką norėdama įrodyti, — mūsų 
vakariniuose miestuose tai seniai įprasta, o šiaip ar taip, ateityje į 
juos teks lygiuotis. 

Tačiau jos įrodinėjimai nelietė šios istorijos, kurioje dar reikėjo 
tiek galų atmazgyti. Ji pranešė Ralfui Tačitui, kad jau susiruošė 
vykti iš Romos bet kuriuo traukiniu, kokį tik jis pasirinks, ir Ral- 
fas bemat susikaupė kelionei. Izabelė aplankė jį paskutinį kartą, 
ir jis pasakė visai tą pat, ką ir Henrieta: esą akivaizdu, jog Izabelė 
be galo patenkinta, kad jie išsidangina. 

Užuot atsakiusi, Izabelė švelniai uždėjo ranką ant jo rankos 
ir šyptelėjusi tyliai tarė: 

— Mielas mano Ralfai!.. 

Jam šitokio atsakymo užteko, jis buvo užganėdintas. Bet ir 
toliau kalbėjo taip pat juokaudamas, nuoširdžiai: 

— Aš ne taip dažnai tave matydavau kaip norėjau, bet visgi 
geriau negu nieko. Užtat daug apie tave prisiklausiau. 

— Nežinau, iš ko galėjai apie mane girdėti šitaip gyvendamas. 

— Iš balsų ore. Iš ko gi kito; aš niekam neleisdavau prie 
manęs apie tave kalbėti. Jie visi vienan balsan kartoja, kad tu Ža- 
vinga, 0 juk tai šitaip lėkšta. 

— Žinia, galėjau su tavim dažniau matytis, — tarė Izabelė, — 
bet vedybinis gyvenimas atima daug laiko. 

— Visa laimė, kad aš nevedęs. Kai atvažiuosi pas mane pasis- 

večiuoti į Angliją, aš kaip nevaržomas viengungis skirsiu tau visą savo 
laiką.— Jis taip šnekėjo lyg jiedu būtinai dar susitiks, ir tokia prie- 
laida net pasirodė visai reali. Jis nė karto neprasitarė, kad jo valan- 
dos jau suskaičiuotos ir kad kažin ar dar pratrauks vasarą. Jei 
jam taip geriau, Izabelė mielai pritarė; tikrovė buvo tokia apibrėžta, 
kad pokalbyje buvo galima apsieiti ir nerodant į ją pirštu. Anksčiau 
buvo kas kita, nors Ralfas tiek šiuo, tiek kitais savo reikalais buvo 
visiškai neegocentriškas. Izabelė kalbėjo apie jo kelionę, kokiais 
etapais ją reikėtų suskirstyti, kaip jis turėtų sergėtis. 

— Henrieta geriausias mano pasergėjimas. Šitos moters sąžinė — 
dieviška. 

— Žinoma, ji bus labai sąžininga. 

— Bus? Ji buvo ir yra! Vien iš pareigos ji pasikėlė mane 
lydėti. Štai kur pareigos pavyzdys! 

— Taip, ji kilni, — tarė Izabelė, — ir man labai gėda. Juk aš 
turėčiau su tavim važiuoti. 

— Tavo vyrui tai nepatiktų. 

— Taip, nepatiktų. Ir vis dėlto galėčiau važiuoti. 

— Tavo vaizduotės drąsa mane stulbina. To tik trūko, kad 
aš tapčiau nesutarimų tarp vyro ir žmonos priežastimi. 

— Todėl ir nevažiuoju,— atsakė Izabelė tiesiai, bet nelabai aiš- 
kiai. 

Tačiau Ralfas kuo puikiausiai suprato. 

— Be abejo, tuo labiau kad ir laiko nėra. 

— Ne todėl. Aš bijau, — pasisakė Izabelė. Patylėjusi ji vėl pa- 
kartojo, greičiau sau negu jam: — Aš bijau. 

Iš jos balso, kuris buvo apgalvotai nutaisytas, be jokio jausmo, 
Ralfas nemokėjo įspėti šių žodžių prasmės. Ar ji nori garsiai atgai- 
lauti už kaltę, kurios jai niekas neprimeta? O gal tie žodžiai buvo 
bandymas geriau pačiai susigaudyti? Vienaip ar kitaip, bet Ralfas 
neatsispyrė tokiai gerai progai: 

— Bijai vyro? 

— Pati savęs bijau! — atsakė ji stodamasi. Pastovėjusi pridūrė: — 
Bijoti vyro mano prievolė. Taip visoms žmonoms prisakyta. 

— A, teisybė, — nusijuokė Ralfas,— bet atasvarai visada atsi- 
randa vyrų, kurie kaip ugnies bijo moterų! 

Ji nuleido negirdom šį pašmaikštavimą ir staiga kitur pakreipė 
kalbą. 

— Jei Henrieta bus jūsų būrelio vadas, — šūktelėjo ji ūmai,— 
ponui Gudvudui nebeliks kas veikti! 

— Ak, mano miela Izabele,— atsakė Ralfas, — jis prie to pri- 
pratęs, kad jam nieko nebelieka. 

Ji nuraudo ir tuoj tarė, kad jau metas eiti. Jiedu dar taip pas- 
tovėjo — jis suėmęs abi jos rankas. 

— "Tu mano geriausias draugas, — pasakė ji. 

— Vien dėl tavęs aš dar norėjau... norėjau pagyventi. Bet tau 
iš manęs jokios naudos. 

Tuomet ją nusmelkė skaudi mintis, kad gal daugiau jo nepa- 
matys. Jai buvo sunku su tuo susitaikyti, šitaip ji negalėjo išsiskirti. 

— Jei tu mane pakviesi, aš atvažiuosiu,— ištarė ji pagaliau. 

— Vyras neleis. 

— Leis, aš susitvarkysiu. 

— Tokį malonumą pasaugosiu pačiam galui. 

Atsakydama ji tik pabučiavo jį. Buvo ketvirtadienis, ir tą vakarą 
Kasparas Gudvudas apsilankė Rokanero rūmuose. Jis buvo vienas 
pirmųjų svečių ir kiek laiko pasišnekučiavo su Gilbertu Osmondu, 
kuris beveik visad dalyvaudavo, kai rinkdavosi žmonos svečiai. Jiedu 
susėdo; Osmondas, šnekus, draugingas, geranoriškas, buvo tarsi pa- 
gautas proto linksmybės. Atsilošęs kėdėje, sukryžiavęs kojas jis kal- 
bėjo neužsičiaupdamas, tuo tarpu Gudvudas, daugiau sunerimęs negu 
žvalus, sukiojo rankose skrybėlę ir nenustygo ant nedidelės girgž- 
dančios sofutės. Osmondo šypsena buvo kandi ir agresyvi, kaip 
žmogaus, kurio jausmai įjaudrinti geros žinios. Jis pasakė Gudvu- 
dui, kad jie labai apgailestaują jo netekdami, ypač jis pats jo pasi- 
gesiąs. Taip maža protingų žmonių — nors ir keista, bet Romoje jie 
retenybė. Gudvudas būtinai turįs dar atvažiuoti, nes jam, užkietė- 
jusiam Italijos gyventojui, pašnekesys su tikru svetimšaliu — kaip 
gaivus vėjas. 

— Žinot, aš labai myliu Romą, — kalbėjo Osmondas, — bet daug 
labiau man patinka bendrauti su žmonėmis, kurie šio prietaro neturi. 
Šiuolaikinis pasaulis vis dėlto yra nuostabus. Štai kad ir jūs: grynai 
šiuolaikiškas, o jokiais būdais nesate pilkas. Mes tiek prisižiūrime 
šiuolaikinių menkystų. Ir jeigu jie — ateities vaikai, verčiau nu- 
mirti dar nepasenus. Beje, senieji dažnusyk irgi nuobodybės. Mano 
žmona ir aš mėgstame viską, kas iš tikro nauja, 0 ne apsimesta. 
Deja, neišmanymas ir bukumas — ne nauja. Mums jie brukasi į 
akis kaip pažangos, šviesos pasireiškimas. Prastumo pasireiškimas. 

Mano manymu, dabar atsirado išties kažkokio naujo prastumo; 
nieko panašaus anksčiau nebuvo. Tikrai, ligi mūsų amžiaus tokio 
prastumo nė būti nebuvo. Aname šimtmetyje tai šen, tai ten jo gal 
ir buvo šiokios tokios užuomazgos, bet šiandien oras juo taip pri- 
sisodrino, kad tai, kas subtilu, tiesiog nepripažįstama. Taigi jūs 
mums patinkate!..— Po šių žodžių kiek padelsęs jis švelniai uždėjo 
ranką Gudvudui ant kelio, šypsodamasis iš pasitikėjimo ir sumišimo. 

— Gal tolimesni mano žodžiai bus itin įžeidūs ir globėjiški, 
bet neatimkite iš manęs šito malonumo. Jūs todėl mums patin- 
kate, kad nuraminote dėl ateities. Jei atsiras daugokai tokių žmonių 
kaip jūs — a la bonne heure*! Aš, žinokit, kalbu tiek žmonos, tiek 
savo vardu. Ji, mano žmona, dažnai kalba mano vardu, tad kodėl 
negalėčiau kalbėti jos vardu? Suprantate, mes jau neatskiriami kaip 
žvakidė ir žvakė. Gal aš ir per greitas išvadas padariau, bet, kaip 
supratau iš jūsų kalbos, jūs užsiimate... komercija? Toks užsiėmimas 
turi daug pavojų, ir mes neatsistebime, kaip jų visų išvengėte. At- 
leiskite, jei mano komplimentas pasirodys nekokio skonio; visa laimė, 
žmona negirdi. Aš turiu galvoje, kad jūs galėjote tapti... ė... ė — 
tuo, apie ką čia šnekėjau. Visas Amerikos gyvenimas kaip susitaręs 
tam stumia. Bet jūs atsispyrėte, turite kažką, kas jus nuo to apsau- 
gojo. Ir tuo pačiu jūs toks šiuolaikiškas, toks šiuolaikiškas — šiuolai- 
kiškesnio Žmogaus mes nepažįstame! Mums visada bus džiugu jus 
susitikti. 

Kaip sakiau, Osmondas buvo gerai nusiteikęs, ir čia pateikta 
kalba geriausiai tai liudija. Paprastai jis niekad šitaip nesibraudavo 
į kito asmeninį gyvenimą, ir jei Kasparas Gudvudas būtų atidžiai 
jo klausęsis, būtų pamanęs, kad subtilumo gynyba keistokose rankose. 
Tačiau galime būti tikri, jog Osmondas puikiai žinojo, ką darąs, 
ir jei pasirinko globėjišką toną, peržengdamas visas sau leidžiamas 
ribas, būta rimtų priežasčių tokiai neatodairai. Gudvudas tik iš 
tolo nujautė, kad tas smarkiai perlenkia, bet vargu ar suprato, 
kur šuo pakastas. Vargu ar jis suprato, apie ką Osmondas šneka; 
jam tik rūpėjo pabūti vienam su Izabele, ir ta mintis gožė puikiai 
moduliuojamą jos vyro balsą. Jis akimis sekė ją kalbantis su kitais 
žmonėmis ir vis galvojo, kada ji bus laisva ir ar tinka paprašyti, kad 
nueitų su juo į atkampesnį kambarį. Jo ūpas nebuvo toks geras 
kaip Osmondo; viskas aplinkui žadino nebylų nirtulį. Ligi to va- 


* Gero kelio (pranc.). 

karo jis nejuto Osmondui jokio neprielankumo, laikė jį apsišvie- 
tusiu, draugišku ir kur kas panašesniu, negu jis buvo manęs, į 
žmogų, už kurio ir galėjo ištekėti Izabelė Arčer. Namų šeimininkas 
atvirose kautynėse buvo jį nugalėjęs, ir Gudvudas, pripažįstantis 
tik teisingą žaidimą, vien todėl negalėjo jo nuvertinti. Bet jis ne- 
sistengė ir vien gerai apie Osmondą galvoti: tokiam geraširdiškumui 
Gudvudas buvo nepajėgus net tomis dienomis, kai buvo kone susi- 
taikęs su tuo, kas atsitiko. Osmondas, jo akimis žiūrint, buvo ryški 
diletantiška asmenybė, kenčianti nuo laisvalaikio pertekliaus ir pra- 
siblaškanti gražbylystėmis. Gudvudas ne itin juo pasitikėjo: niekaip 
nepermanė, kokio velnio tas rodo savo gražbylystes jam. Jis ėmė 
įtarti, kad Osmondas, matyt, iš to turi slapto pasitenkinimo, ir jam 
vis stiprėjo įspūdis, kad pergalingo jo varžovo prigimtyje esama 
liguistumo. Jis puikiai žinojo, kad Osmondas neturi jokio pamato 
linkėti jam blogo, todėl neturi ko jo baimintis. Pats jį nurungęs 
dabar visko netekusiam žmogui gali rodyti gerumą. Tiesa, būdavo 
tokių valandėlių, kai Gudvudas trokšdavo jo mirties ir mielai būtų 
jį nudobęs, bet iš kur Osmondui apie tai Žinoti, nes patirtis buvo 
išmokiusi jaunesnįjį vyrą meno neišsiduoti turint nesutramdomų jaus- 
mų. Jis tobulino šį meną, norėdamas pats apsigauti, bet visų pirma 
apgaudavo kitus. Deja, šis menas jam menkai padėdavo — ar to 
nepaliudijo gilus, nebylus nirtulys, apvaldęs jo sielą, išgirdus Osmondą 
taip kalbant apie žmonos jausmus, lyg būtų įgaliotas už juos lai- 
duoti. 

Tik šitiek jis pajėgė išgirsti iš visko, ką šeimininkas jam tą vakarą 
prišnekėjo; jis pajuto, jog Osmondas šį sykį labiau nei bet kada 
pabrėžė vedybinę darną, viešpataujančią Rokanero rūmuose. Jis 
taip nudėstė, lyg visur su žmona eina išvien, kuo meiliausiai, ir 
jiedviem taip pat natūralu sakyti „mes“ kaip ir „aš“. Tas parodyti- 
numas glumino ir siutino vargšą mūsų bostonietį, kuris tik galėjo 
pasiguosti, kad ponios Osmond santykiai su vyru — ne jo reikalas. 
Jokių įrodymų, kad vyras neteisingai juos nušviečia, jis neturėjo, 
ir sprendžiant paviršėmis būtų tekę pripažinti, kad ji savo gyvenimu 
patenkinta. Ji niekuo neparodė jokio nepasitenkinimo. Panelė Stek- 
poul jam sakė, kad Izabelė prarado visas iliuzijas, bet rašinėdama 
laikraščiams panelė Stekpoul buvo įpratus iš degtuko priskaldyti 
vežimą, be to, mėgo naujienoms užbėgti už akių. Tačiau po atvažia- 
vimo į Romą ji pasidarė labai atsargi, nustojo Ššvysčiojusi prieš 
jį savo žibintą. Tiek galima pasakyti jos naudai, nors tai tarsi 


29. PLB 7! 


XLVII! skyrius 450 


ėjo prieš jos įsitikinimus. Pamačiusi, kokia tikroji Izabelės padėtis, 
ji pasidarė santūri. Gal čia ir buvo galima kuo padėti, bet įkaitinti 
buvusius Izabelės gerbėjus jos nesėkmėmis nebūtų buvus sveikiau- 
sia pagalba. Kaip ir seniau panelė Stekpoul domėjosi pono Gud- 
vudo širdies dalykais, bet šiuo metu tą dėmesį reiškė siųsdama jam 
parinktas humoristines ir kitokias iškarpas iš amerikietiškų žurnalų, 
kurių su kiekviena siunta gaudavo po kelis ir kuriuos visada perž- 
velgdavo su žirklėmis rankose. Iškirptus straipsnius ji įdėdavo į 
voką, užadresuotą ponui Gudvudui, ir pati palikdavo jo viešbutyje. 
Jis nė vieno klausimo nepaklausė apie Izabelę — argi ne tam su- 
korė penkis tūkstančius mylių, kad savo akimis pamatytų? Taigi 
jis neturėjo jokių argumentų nuomonei, kad ponia Osmond ne- 
"laiminga, bet tas neturėjimas argumentų jį tik erzino ir jis, nepai- 
sant savo teorijos, atseit jam ji neberūpi, su piktumu prisipažino, 
kad dėl Izabelės jam nebėra ko tikėtis. Jam nebuvo leista net su- 
žinoti teisybės — matyt, nepasikliauta, ar jis gerbtų ją, jei ji būtų 
nelaiminga. Jis beviltiškas, bejėgis, nereikalingas. Į pastarąją savybę 
ji atkreipė jo dėmesį, sugalvojusi gudrų planą išguiti jį iš Romos. 
Jis mielai sutiktų kuo sugebėdamas padėti jos pusbroliui, bet nuo 
minties, kad iš visų paslaugų, kurių galėjo jo paprašyti, ji pasirinko 
šitą, jis 1mdavo griežti dantimis. Negrėsė pavojus, kad ji paprašytų 
paslaugos, pratęsiančios jo buvimą Romoje. 

Tą vakarą jis daugiausia galvojo vien apie tai, kad rytoj su ja 
išsiskirs ir kad čia atvažiavęs nieko nelaimėjo, nebent sužinojo, 
kad yra jos toks pat negeidaujamas kaip ir anksčiau. O apie ją 
nė tiek nesužinojo: ji buvo nesudrumsčiama, neįžvelgiama, neper- 
manoma. Jis juto, kaip senas kartėlis, kurį taip stengėsi nuryti, vėl 
kyla gerklėje, ir suprato, jog esama tokio nusivylimo, kuris nepraeina 
visą gyvenimą. Osmondas vis kalbėjo, Gudvudas nujautė, kad tas 
vėl dėsto apie puikų sutarimą su žmona. Gudvudui dingtelėjo, kad 
to Žmogaus demoniška vaizduotė — neįtikėtina, kad jis be piktos 
valios būtų pasirinkęs pokalbiui tokią neįprastą temą. Nors galų 
gale vienas ir tas pats, ar jis demoniškas, ar ne, ar ji myli vyrą, 
ar nekenčia. Kad ji ir mirtinai jo neapkęstų, jam nuo to būtų nė 
kiek ne geriau. 

— Beje, jūs išvykstate drauge su Ralfu Tačitu,— pasakė Osmon- 
das.— Tokiu atveju, kelionė bus lėta. 

— Nežinau. Bus, kaip jis pageidaus. 

— Jūs labai paslaugus. Mes be galo jums dėkingi, neužgin- 

kite man to pasakyti. Mano žmona tikriausiai išreiškė jums mūsų 
padėką. Visą šią Žiemą mus slėgė rūpestis dėl Tačito, ne kartą jau 
atrodė, jog jis niekad nebeišvažiuos iš Romos. Jam nevertėjo čion 
važiuoti, tokioje būklėje keliauti ne tik neišmintinga, bet netgi netak- 
tiška. Nė už ką nenorėčiau būti taip skolingas Tačitui, kaip kad jis 
mano Žmonai ir man. Neišvengiamai jį turi prižiūrėti kiti Žmonės, 
o ne visi tokie taurūs kaip jūs. 

— Man nėra ką daugiau veikti, — atsakė sausai Kasparas. 

Osmondas pašnairavo į jį. 

— Veskite, tiek ir tiek bus ką veikti! Tiesa, vedęs neturėtu mėte 
laiko gailestingiems darbams. 

— Jūsų nuomone, vedybinis gyvenimas atima iš jūsų daug lai- 
ko? — nieko negalvodamas paklausė jaunasis džentelmenas. 

— A, matote, vedybinis gyvenimas jau savaime užsiėmimas. 
Ne visuomet veiklus, dažnai neveiklus, bet reikalaujantis nė kiek 
ne mažiau dėmesio. Be to, mudu su žmona tiek bendrų interesų 
turime. Mudu skaitome, giliname žinias, muzikuojame, vaikštome, 
važinėjamės — netgi tiek kalbos turime, lyg ką tik būtume susipažinę. 
Aš po šiai dienai neatsidžiaugiu pokalbiais su žmona. Jei jums kada 
viskas įsiės, paklausykite mano patarimo ir veskite. Aišku, gali ir 
žmona atsibosti, bet jums pačiam niekad nebus nuobodu. Visada 
rasite, ką sau pasakyti, ir visados — apie ką pamąstyti. 

— Man nenuobodu,— atsakė Gudvudas.— Man tiek ir tiek yra 
apie ką mąstyti ir ką sau pasakyti. 

— Daugiau nei kitiems! — šūktelėjo Osmondas susijuokęs.— O 
kur paskui patrauksite? Na, atidavęs Tačitą į to rankas, kieno 
priedermė juo rūpintis. — tikiuosi, jo motina galų gale parva- 
žiuos jo slaugyti. Ta damutė nepranokstama, nuo savo pareigos 
išsisuka kaip gali!.. Gal vasarosite Anglijoje? 

— Nežinau. Neturiu jokių planų. 

— Laimingas žmogus! Gal taip truputį ir gūdu, bet kiek laisvės. 

— O taip, aš laisvas kaip paukštis. 

— Tikiuosi, laisvas ir į Romą sugrįžti, — tarė Osmondas, tarp- 
duryje pamatęs naują būrelį svečių. — Neužmirškite, jog mes jūsų 
laukiame, kada tik atvyktumėte! 

Gudvudas buvo žadėjęs anksti išeiti, bet vakaras prabėgo, taip 
ir neradus progos vienu dviem pasišnekėti su Izabele be ją supan- 
čių pašnekovų. Ji su kažkokiu kietaširdišku užsispyrimu jo vengė, 
ir iš nenumaldomo apmaudo jis įžiūrėjo piktą valią ten, kur jos nė 

būti nebuvo. Iš tikrųjų nebuvo. Susitikusi su juo akimis, ji giedrai, 
svetingai nusišypsodavo, nelyginant prašydama padėti jai linksminti 
svečius. Tačiau į tokius žvilgsnius jis atsakydavo tik atkakliu ne- 
kantrumu. Jis klajojo po kambarius ir laukė, šnektelėjo su keliais 
iš nedaugelio pažįstamų, kurie pirmą kartą pamatė jį patį sau 
prieštaraujant. Kasparui Gudvudui tai buvo retas dalykas, dažniau 
jis kitiems prieštaraudavo. Rokanero rūmuose beveik visada būdavo 
labai gera muzika. Tik jos dėka jis šiaip taip tvardėsi, bet į galą, 
kai pamatė svečius skirstantis, priėjo prie pat Izabelės ir tylomis 
paklausė, ar negalėtų su ja pasikalbėti kuriame kitame kambary- 
je — jis ką tik buvo apžiūrėjęs, kur nieko nėra. Ji nusišypsojo jam 
taip, lyg būtų norėjusi padaryti malonę, bet neturėjusi jokios gali- 
mybės. 

— Kad turbūt neįmanoma. Visi dabar atsisveikina, ir aš turiu 
būti matomoje vietoje. 

— Aš palauksiu, kol visi išsivaikščios. 

Padelsusi ji šūktelėjo: 

— Būtų nuostabu! 

Ir jis laukė, nors laukti teko dar ilgai. Paskutiniai keli sve- 
čiai tarsi prišalo prie kilimo. Grafienė Džemini, anot jos pačios, 
įsilinguojanti tik apie vidurnaktį, tarytum nepastebėjo, kad vakaras 
jau baigėsi, ji vis dar sėdėjo priešais židinį, apsupta ratelio džentelme- 
nų, kurie tarpas nuo tarpo vienan balsan nusijuokdavo. Osmon- 
das jau buvo dingęs, jis niekados su svečiais neatsisveikindavo, o 
kadangi grafienė pagal savo paprotį tokiu paros metu pokalbių 
nebeatsijodavo, tai Izabelė liepė ir Penzei eiti miegoti. Pati Izabe- 
lė sėdėjo atokiau ir, matyt, būtų pageidavusi, kad moša nutiltų ir 
leistų paskutiniams užsibuvėliams ramiai išsiskirstyti. 

— Ar dabar negalėčiau jums tarti žodelį? — Gudvudas negai- 
šuodamas paklausė. 

Ji iškart su šypsena atsistojo. 

— Žinoma, eikime kur kitur, jei jums taip tinka. 

Jiedu paliko grafienę tame jos ratelyje ir dar valandėlę, per- 
žengę kito kambario slenkstį, tylėjo. Izabelė nesisėdo, pamažėle vė- 
duodamasi stovėjo viduryje kambario ir buvo jam taip pažįstamai 
žavi. Ji tarytum laukė jo prabylant. Dabar, atsidūrus vienam šalia 
jos, visa taip ir nenumalšinta aistra siūbtelėjo per jį: jam ėmė 
mainytis akyse, svaigti galva. Tuščias šviesus kambarys susiliejo, 
aptemo, ir tarsi pro tvyrantį rūką jam buvo matyti tik žiban- 

čios jos akys ir pravertos lūpos. Jei jo regėjimas būtų buvęs šviesės- 
nis, jis būtų įžiūrėjęs, kad jos šypsena sustingusi ir kiek prisiversiinė. 
kad ji išsigandusi to, ką išvydo jo veide. 

— Jūs tikriausiai norite man pasakyti sudie? — tarė ji. 

— Taip, bet prieš savo norą. Aš važiuoju iš Romos visai neno- 
rėdamas, — atsakė jis kone su graudžiu tiesumu. 

— Įsivaizduoju. Jūs nepaprastai geras. Man trūksta žodžiu kaip 
aš apie jus gražiai galvoju. 

Valandėlę jis patylėjo. 

— Ir tik šitiek man turite atsisveikindama pasakyti. 

— Kada nors dar būtinai atvažiuokite,— pridūrė ji smagiai. 
— Kada nors. Norite pasakyti: kada nors labai HE 

— O ne, visai ne tą turiu galvoje. 

— O ką turite galvoje? Nesuprantu! Bet pasakiau, kad važiuosiu, 
ir važiuoju, — pridūrė Gudvudas. 

— Atvažiuokite kada tinkamas,— tarė Izabelė su netikru Žžva- 
lumu. 

— Dėl jūsų pusbrolio man nei šilta, nei šalta! — išsprūdo Kas- 
parui. 

— Ar tai norėjote man pasakyti? 

— Ne ne, nieko nenorėjau pasakyti, o tik paklausti...— jis 
patylėjo, o paskui tykiu balsu greitomis pasakė: — kas išėjo iš jūsų 
gyvenimo? — Jis vėl nutilo, lyg laukdamas atsakymo, bet ji tylė- 
jo, ir jis tęsė: — Aš nesuprantu, neįžvelgiu jūsų! Kuo man tikėti, ką 
norėtumėte, kad galvočiau? — Ji vis dar tylėjo, tik stovėjo, įbedusi į 
jį žvilgsnį jau be jokio apsimesto smagumo.— Sakė, jog jūs nelai- 
minga, jei tiesa — pageidaučiau žinoti. Man tai jau būtų šis tas. 
Bet pati sakotės esanti laiminga, ir jūs tokia tyli, vienoda, tvirta. 
Esate suvis nebe ta. Viską slepiate, aš nė artyn prie jūsų nepri- 
einu. 

— Labai arti priėjote,— tarė Izabelė švelniai, bet įspėjamai. 

— Ir vis dėlto prie jūsų neprisiliečiu! Aš noriu žinoti teisybę. 
Ar jums gera? 

— Daug norite. 

— Taip, visados daug noriu. Žinoma, nepasakysite. Ir jei tai 
bus jūsų valioje, aš niekad nesužinosiu. Be to, kišuosi kur man ne- 
dera.— Jis kalbėjo su pastebima pastanga įsprausti nesutramdomą 
savo būseną į sutramdytą formą. Bet mintis, kad čia paskutinė jo 
proga, kad jis ją mylėjo, jos neteko ir vis vien liks kvailiu jos akyse, 

kad ir ką pasakytų, jam buvo kaip rimbo kirtis, ir tykus jo balsas 
suvirpėjo.— Jūs nepermanoma, todėl man ir kyla mintis, jog kažką 
slepiate. Sakau, kad dėl jūsų pusbrolio man nei šilta, nei šalta, 
bet nesakau, kad jis man nepatinka. Bet vykstu su juo ne todėl, 
kad jis man patinka. Jūsų paprašytas vykčiau su juo, net jei jis 
būtų paskutinis asilas. Jūsų paprašytas važiuočiau kad ir į Si- 
birą. Kodėl norite išvaryti mane iš čia? Turi būti kokia nors prie- 
žastis; jei būtumėte tokia laiminga, kaip dedatės, jums tai nerū- 
pėtų. Verčiau žinoti apie jus teisybę, kad ir kokią nelemtą, nei 
žinoti veltui čia atkeliavus. Ne todėl čion keliavau. Maniau, man 
bus visai tas pats. Atvažiavau, kad įsitikinčiau, jog turiu išmesti jus 
iš galvos. Man galvoje tik jūs, ir gerai darote, stengdamasi, kad 
kuo greičiau išvažiuočiau. Bet jei jau išvažiuoju, nieko blogo, jei 
valandėlę atversiu širdį, argi ne taip? Jei jums išties skaudu — 
jei jis jus skaudina,— mano žodžiai nebus skaudūs. O jei sakau, 
kad jus myliu, — tai tik dėl to ir atvažiavau. Maniau dėl ko kito; 
tik dėl to. Nesakyčiau, jei turėčiau vilties kada nors dar jus pa- 
matyti. Čia paskutinis kartas — leiskite nusiskinti bent vieną gėlelę! 
Žinau neturįs tam jokios teisės, ir jūs neturite teisės išklausyti. 
Bet jūs ir neklausote, niekad neklausote, vis sau kažką galvojate. 
Po to, žinoma, turėsiu išvažiuoti — tai bent bus kokia priežastis. Kad 
jūs manęs prašote,— dar ne priežastis, ne tikroji priežastis. Jūsų 
vyro aš nesupaisau,— kalbėjo jis toliau priešokiais, netgi sunku buvo 
sekti. — Aš jo neperprantu; jis man sako, kad jūs vienas kitą dievi- 
nate. Kodėl jis man tai sako? Kuo čia aš dėtas? Kai jums tai 
sakau — jūs atrodote keista. Bet jūs visada atrodote keista. Taip, 
jūs kažką slepiate. Tikra teisybė — aš čia niekuo dėtas. Bet aš 
jus myliu, — tarė Kasparas Gudvudas. 

Ji iš tiesų atrodė keista. Nukreipė akis į duris, pro kurias atėjo, 
ir lyg įspėdama pakėlė vėduoklę. 

— Jūs taip šauniai laikėtės, nesugadinkite įspūdžio,— ištarė ji 
švelniai. 

— Niekas manęs negirdi. Tiesiog stebėtina, kad bandote taip 
manim atsikratyti. Aš jus myliu kaip dar niekad nemylėjau. 

— Žinau. Kai tik jūs sutikote važiuoti, iškart supratau. 

— Jūs nieko negalite padėti — kuo čia padėsite. Padėtumėte, 
jei galėtumėte, bet visa nelaimė, kad negalite. Visa nelaimė — man. 
Aš nieko neprašau... nieko, kas man nedera. Prašau vienut vienu- 
tėlės malonės... kad man pasakytumėte... pasakytumėte!.. 

— Ką pasakyčiau? 

— Ar man jūsų gailėtis? 

— O jums tai patiktų? — pasidomėjo Izabelė vėl su pastanga 
šyptelėjusi. 

— Gailėtis jūsų? Be jokios abejonės! Tai būtų bent šioks toks 
veikimas. Tam gyvenimą paaukočiau. 

Ji pakėlė vėduoklę ir užsidengė veidą, liko matyti vien akys. 

— (Gyvenimo neaukokite, tačiau kada ne kada susimąstykite 
apie mane. 

Tai tarusi ji grįžo prie grafienės Džemini. 

Madam Merl tą ketvirtadienio vakarą, kai atsitiko keli mano 
papasakotieji įvykiai, nepasirodė Rokanero rūmuose, ir Izabelė, 
nors ir pastebėjo, kad jos nėra, nė kiek nenustebo. Tarp jų buvo nu- 
tikę tokių dalykų, kurie nėmaž nekurstė draugiškumo; norėdami 
juos suprasti, grįžtelėkime atgal. Jau buvo sakyta, kad madam Merl 
parvažiavo iš Neapolio netrukus po lordo Vorbertono išvykimo 
iš Romos ir kad per pirmąjį apsilankymą (vardan teisybės reikia 
pasakyti, kad ji apsilankė iškart) pirmiausia pasiteiravo Izabelės, 
kur tas aristokratas, už kurį, jos manymu, brangioji draugė turėjo 
būti atsakinga. 

— Prašom apie jį nekalbėti, — tepasakė Izabelė, — pastaruoju 
metu mes tiek apie jį prisiklausėme. 

Madam Merl prieštaraudama kiek pakreipė galvą ir šyptelėjo 
kairiuoju lūpų kampučiu. 

— Jūs — taip, prisiklausėte. Tačiau atminkite, kad aš Neapo- 
lyje apie jį nieko negirdėjau. Tikėjausi išvysianti jį čia ir galėsianti 
pasveikinti Penzę. 

— Jūs ir taip galite pasveikinti Penzę, bet ne dėl vedybų su 
lordu Vorbertonu. 

— Ką jūs šnekate! Ar žinote, kaip man tos vedybos buvo į 
širdį įkritusios? — paklausė madam Merl karštai, vis dar su tokia 
pat gera nuotaika. 

Izabelė sutriko, bet irgi pasiryžo gerą nuotaiką išsaugoti. 

— Tuomet nereikėjo važiuoti į Neapolį. Būtumėte savo akimis 
mačiusi, kas vyksta. 

— Pernelyg jumis pasiklioviau. Ar iš tiesų manote, jog jau 
po laiko? 

— Geriau paklauskite Penzę. 

— Aš paklausiu, ką jūs jai sakėte. 

Šie žodžiai tarsi pateisino intuityviai sukilusią Izabelės savi- 
gyną suvokus, jog viešnia linkusi ją kritikuoti. Kaip žinome, ligi 
tol madam Merl buvo labai apdairi: niekad nekritikuodavo, pabrėžti- 
nai niekur nesikišdavo. Bet turbūt ji tik telkėsi šiai progai, nes dabar 
jos akys pavojingai žaižaravo, visa atrodė susierzinusi, ir net žavus 
betarpiškumas nepajėgė to prislopinti. Ji patyrė nusivylimą, nustebi- 
nusį Izabelę — mūsų herojė nė neįtarė, kad madam Merl taip labai 
rūpėjo Penzės vedybos, — ir išsidavė tokiu būdu, nuo kurio ponios 
Osmond nerimas sustiprėjo. Aiškiai kaip niekad Izabelė nežinia iš kur, 
iš kažkokios ūkanotos ją supančios aplinkos išgirdo šaltą pasityčiojantį 
balsą, skelbiantį, jog ši šauni, stipri, ryžtinga ir žemiška moteris, 
šis įsikūnijimas blaivaus, savęsp nukreipto veiklumo buvo galingas 
jos lemties stūmoklis. Madam Merl buvo priartėjusi prie jos daug 
labiau nei Izabelė numanė, ir tas artumas nebuvo, kaip ji galvo- 
jo, Žavus atsitiktinumas. Tiesa, tą dieną, kai ją sukrėtė tos nuostabios 
damos ir jos vyro laikysena, jiems būnant vieniem dviem, atsitik- 
tinumo galimybė jai atkrito. Į jos vietą dar nestojo konkretus įta- 
rimas, tačiau ir to jau pakako, kad ji į savo draugę pasižiūrėtų ki- 
tomis akimis, susimąstytų, jog tosios ankstesniame elgesyje būta 
daugiau tikslų nei jai tuokart atėjo į galvą. O taip, tikslų būta, 
tikslų būta,— tarė sau Izabelė, tarsi pabudusi iš ilgo pragaištin- 
go miego. Kas jai pakišo mintį, jog madam Merl tikslų būta piktų? 
Niekas, tik nepasitikėjimas, dabar įgavęs apybraižas ir susijungęs 
su vaisingu nustebimu, kilusiu, kai jos viešnia šoko ginti vargšės 
Penzės. Tas gynimas iš pat pradžių buvo kažkoks iššaukiantis, ne- 
nusakomai gajus, ligi tolei, kiek ji matė, svetimas jos draugei, 
išpažįstančiai taktą ir atsargumą. Be abejo, madam Merl nenorėjo 
kištis, bet tik tol, kol nebuvo vardan ko kišasi. Gal skaitytojui 
pasirodys, jog Izabelė, remdamasi vien įtarimu. paskubėjo sudve- 
joti nuoširdumu, per kelerius metus įrodytu gerais norais. Iš tikro 
ji nedelsė, ir ne be priežasties, nes keista tiesa sunkėsi jai į sielą. 
Madam Merl ir Osmondo interesai sutampa; to jau gana. 

— Manau, iš Penzės neišgirsite nieko tokio, kas jus dar la- 

biau galėtų įpykinti,— buvo jos atsakas į pašnekovės paskutinius 
žodžius. 

— Aš nė kiek nepykstu. Tik labai noriu atitaisyti padėtį. Ar, 
jūsų manymu, lordas Vorbertonas mus visam paliko? 

— Iš kur man žinoti. Aš jūsų nesuprantu. Viskas baigta, pali- 
kite tai ramybėje. Osmondas tiek man dėl to prišnekėjo, kad aš 
daugiau nepajėgiu nei ką pasakyti, nei klausytis. Esu tikra, — pridūrė 
Izabelė, — kad jis bus laimingas galėdamas visa tai su jumis aptarti. 

— Jo nuomonę jau žinau; vakar vakare jis buvo pas mane. 

— Vos jums pargrįžus? Vadinasi, jau viską žinojote ir nebuvo 
ko į mane kreiptis naujienų. 

— Aš esu reikalinga ne naujienų, o užuojautos. Aš visa širdimi 
buvau už šias vedybas. Mažai kas mane taip įkvepia. 

— Jus įkvepia, bet neįkvėpė to, kas su jomis susijęs. 

— Jūs, aišku, norite pasakyti, jog aš nesusijusi. Tiesiogiai, 
be abejo, ne. Bet tokį seną draugą kaip mane nenorom paliečia. 
Atminkite, kaip seniai aš pažįstu Penzę. Jūs, aišku, turite galvo- 
j€,— pridėjo madam Merl,— kad ir pati čia niekuo dėta. 

— Ne, aš nieko panašaus neturiu galvoje. Man visa tai jau 
įgriso. 

Madam Merl padelsusi tarė: 

— O taip, jūs jau savo padarėte. 

— Seikėkite savo žodžius, — atsakė rimtai Izabelė. 

— O, aš seikėju savo žodžius, gal tada, kai nepanašu,— dar 
labiau. Jūsų vyro nuomonė apie jus negailestinga. 

Izabelė nieko neatsakė, jai gerklę užgniaužė apmaudas. Ir ne 
madam Merl įžeidimas pranešant, kad Osmondas ją pasirinko savo 
patikėtine prieš žmoną, labiausiai ją pribloškė; ji nenorėjo taip greit 
patikėti, jog tai įžeidimas. Madam Merl retai kada ką įžeisdavo, ir 
tai tik tada, kai priderėdavo. Dabar nė kiek nepriderėjo, bent dar 
nepriderėjo. Bet Izabelę skaudžiai užgavo, lyg ant žaizdos rūgš- 
ties užlašino Žinia, jog Osmondas ją šmeižia ne tik mintyse, bet ir 
kalbomis. 

— Gal jums įdomu, kokia mano nuomonė apie jį? — ištarė 
ji pagaliau. 

— Ne, nes jūs man jos niekada nepasakysite. Ir man būtų 
skaudu išgirdus. 

Stojo tyla, ir pirmą kartą per visą jų pažintį Izabelė ėmė bo- 
dėtis madam Merl. Laukė, kad tik ta greičiau išeitų. 

— Atminkite, kokia patraukli Penzė, ir nepulkite į neviltį, — 
umai tarė ji, trokšdama užbaigti pokalbį. 

Bet madam Merl, nusiteikusi šnekoms, nė nemanė trauktis. Ji 
tik susidarė savo apsiaustą, ore paskleisdama vos pagaunamą malo- 
nų kvapą. 

— Aš nepuolu į neviltį, o jaučiuosi padrąsinta. Aš atėjau čia 
ne jūsų plūsti, o sužinoti teisybę. Žinau, kad mano paprašyta jūs 
pasakysite. Dievo palaima, kad jumis galima pasitikėti. Jūs net 
neįsivaizduojate, kiek man iš to paguodos. 

— Apie kokią teisybę jūs šnekate? — paklausė nesusivokdama 
Izabelė. 

— Štai tokią: ar lordas Vorbertonas savo planus pakeitė grynai iš 
savo įsitikinimų, ar klausydamas jūsų? Žodžiu, ar kad taip geriau jam, 
ar kad taip geriau jums? Tik pagalvokite, koks dar didelis mano 
pasitikėjimas jumis, nors jis kiek ir apmažėjo,— madam Merl to- 
liau kalbėjo su šypsena,— jei klausiu šitokio dalyko! — Ji sėdėjo, 
žiūrėdama į draugę, kad matytų, kokį poveikį turi jos žodžiai, ir 
kalbėjo: — Tik nesidėkite didvyre, nepameskite blaivaus proto ir 
neįsižeiskite. Man regis, jums garbė, kad šitaip su jumis šneku. 
Nėra kitos moters, su kuria galėčiau šitaip elgtis. Nė iš tolo nesiti- 
kėčiau, kad kokia kita moteris pasakytų teisybę. Ir ar jums neaišku, 
kaip svarbu jūsų vyrui ją žinoti? Galimas daiktas, jis pritrūko 
takto, stengdamasis ją išgauti — pasinėrė į nepagrįstus spėliojimus. 
Kaip ten buvo, taip, bet tik aiškiai žinodamas, kas iš tiesų nutiko, 
jis galės gerai įvertinti dukters galimybes. Jei lordui Vorbertonui 
atsibodo šis vargšas vaikas, gaila, bet tai viena. O jei jis pasitraukė 
nuo jos, kad jums įsiteiktų,— tai kita. Irgi gaila, bet jau kitaip. 
Tokiu atveju gal jūs teiktumėtės nežiūrėti savo gero ir pasirūpintu- 
mėte ištekint podukrą. Paleiskite jį — atiduokite mums! 

Madam Merl labai apgalvotai dėstė savo mintį, nenuleisdama 
žvilgsnio nuo pašnekovės ir, matyt, vildamasi, jog ramiai gali ją tęs- 
ti. Bet jai šnekant Izabelė išbalo ir vis stipriau gniaužė rankas ant ke- 
lių. Ir ne todėl, kad viešnia būtų nutarusi, jog jau laikas įžeidinėti — 
ne, ne tai dabar buvo akivaizdžiausia. Buvo daug baisiau. 

— Kas jūs!.. Kas jūs tokia? — pralemeno Izabelė.— Ką bendro 
turite su mano vyru? — Keista, bet tuosyk ji pasijuto tokia artima 
vyrui, lyg būtų jį mylėjusi. 

— Ak, vis dėlto dedatės didvyre! Labai gaila! Tačiau nema- 
nykite, kad ir aš tokia dėsiuos. 

— Ką jūs bendro turite su manimi? — neatlyžo Izabelė. 

Madam Merl pamažu atsistojo, glostydama savo movą, bet ne- 
atitraukdama žvilgsnio nuo Izabelės veido, ir atsakė: 

— Viską! 

Izabelė nepakilo, sėdėjo žiūrėdama į ją, veidu tarsi melste mel- 
džianti apšvietimo. Tačiau iš madam Merl akių sklido vien tamsa. 

— O Dieve! — galiausiai sukuždėjo Izabelė, atsilošė ir užsiden- 
gė rankomis veidą. Per ją tarsi plūstelėjo didelė banga, ji suprato, 
jog ponios Tačit teisybė. Madam Merl ją apvesdino. Kai atsidengė 
veidą, tos jau nebuvo. 

Tądien Izabelė išvažiavo viena; norėjo būti toli, kur išlipus 
iš karietos jai būtų tik aukštai dangus, o po kojomis saulutės. Jai 
jau seniai Roma tapo geriausia patikėtine, nes griuvėsių pasau“ 
lyje jos pačios sugriuvusi laimė atrodė ne tokia antgamtiška ka- 
tastrofa. Ji ieškojo atilsio šitose nuolaužose, kurios niokojamos am- 
žių dar vis laikėsi; nuošalioje tyloje ji išliedavo savo liūdesį, ir 
tas netekdavo šiuolaikiškumo, nutoldavo tiek, jog sėdėdama kokiame 
kampelyje priešais saulę ar stovėdama duūlančioje, niekieno nebe- 
lankomoje bažnyčioje ji netgi galėdavo šypsotis ir galvoti, kad tai — 
niekniekis. Dideliame Romos metraštyje tas liūdesys tikrai buvo 
niekai, ir Izabelė, visą laiką jausdama, kokia nenutraukiama yra 
žmonių likimų tąsa, lengvai persikeldavo nuo mažesnių dalykų prie 
didelių. Ji buvo giliai, švelniai prisirišusi prie Romos, kuri atmieš- 
davo jos aistras ir atvėsindavo. Tačiau apie šį miestą kitaip jau 
negalvojo, tik kaip apie vietą, kur žmonės kenčia. Šitoks jausmas 
ją apimdavo apleistose bažnyčiose, kur perkeltos iš pagoniškų griu- 
vėsių kolonos tarytum siūlė iš jų semtis ištvermės, o sudusęs smil- 
kalų kvapas įėjo į seniai neišklausytų maldų dalį. Romesnio ir 
nenuoseklesnio eretiko kaip Izabelė nebūtum radęs; tvirčiausias 
Dievo išpažintojas, žiūrėdamas į patamsėjusius altorių paveikslus 
ar žvakių sietynus, nebūtų labiau persiėmęs jų įtaiga ir labiau 
tokiomis valandėlėmis pribrendęs dvasios apsireiškimui. Kaip ži- 
nome, su ja beveik visada važiuodavo Penzė, o paskutiniu metu 
ir grafienė Džemini, kuri linguodama rožiniu skėčiu virš galvos 
jų ekipažui suteikdavo spindesio, bet vis dėlto Izabelė kada ne 
kada ištrukdavo pabūti viena ten, kur vieta atitikdavo jos nuotai- 
ką. Tokiems atvejams ji turėjo kelias prieglobstis; parankiausia, ko 
gero, buvo vieta prie žemo parapeto, aprėminančio plačią, žole 
apžėlusią erdvę priešais aukštą šaltą San Džiovani Laterano baž- 

nyčios fasadą, iš kur žvelgiant virš Kampanės tolumoje matyti Al- 
bano kalno kontūrai, o tarpe — pats didžiulis slėnis, ligi šiolei ne- 
išbarstęs savo didybės. Pusbroliui ir jo palydovams išvykus, ji kla- 
jodavo dažniau nei ligi tolei, nešdama savo puolusią dvasią iš vie- 
nos jai artimos šventovės į kitą. Net būnant drauge su Penze ir 
grafiene ji jausdavo išnykusį pasaulį esant šalia. Užpakalyje pali- 
kusi Romos sienas, karieta riedėdavo siaurais keliukais, kur lau- 
kiniai sausmedžiai raizgydavosi gyvatvorėmis, ar laukdavo kokioje 
ramioje vietoje netoli laukų, o Izabelė eidavo vis tolyn ir tolyn 
žiedų išmarginta pieva ar sėdėdavo ant kam nors tarnavusio ak- 
mens ir per savo pačios liūdesio miglą žvelgdavo į didingą gamto- 
vaizdžio liūdesį — į sodrią šiltą šviesą, tolių atspalvius ir švelniai 
sumišusias spalvas, sustingusius vienatvės pozomis piemenis, kalvas, 
ant kurių krito lengvi kaip skruostų paraudimas debesų šešėliai. 
Tą dieną, apie kurią dabar pasakoju, ji nutarė negalvoti apie 
madam Merl, bet ta nutartis pasirodė tuščia — tos damos vaidinys 
nuo jos neatstojo. Izabelė pati savęs klausė su vaikiška tokios prielai- 
dos baime, ar artimiausiai per tuos kelerius metus draugei taikyti- 
nas žymusis istorinis epitetas „piktavalis“. Šią sąvoką ji žinojo tik 
iš Biblijos ir kitų literatūros kūrinių; pati šventai tikėjo, kad as- 
meniškai su piktavališkumu nebuvo susidūrusi. Nors ji troško nuo- 
dugniai pažinti žmonių gyvenimą ir nors tarėsi tuo keliu sėkmingai 
žengianti, šios elementarios privilegijos jai nebuvo duota. Gal — 
pagal senovinę sampratą — piktavaliu nelaikomas net labai klas- 
tingas Žmogus, o juk madam Merl tokia — labai labai labai klas- 
tinga. Šį atradimą Izabelės teta Lidija buvo seniai padariusi ir 
atkreipusi į tai dukterėčios dėmesį, bet tuo metu Izabelė su pasi- 
puikavimu galvojo, kad jos pažiūros į viską, ypač į savo pačios 
savaiminę lemtį daug platesnės ir kad jos sprendimai daug tauresni 
negu vargšės surambėjusio proto ponios Tačit. Madam Merl savo 
padarė: apvesdino du savo draugus, ir norom nenorom piršosi 
klausimas, kodėl šios sąjungos ji taip troško. Yra Žmonių, piršliau- 
jančių iš pašaukimo lygu meno tarnai, bet madam Merl, nors ir 
didelė menininkė, vargu ar iš jų tarpo. Ji labai nekokios nuomo- 
nės apie vedybas, netgi nekokios nuomonės apie gyvenimą; jai ru- 
pėjo tik šios vedybos, ir ne jokios kitos. Vadinasi, numatė kažką 
iš jų išlošianti, ir Izabelė vis klausė savęs, ką ji laimėjo. Jai praš- 
viesėjo tik po gana ilgo laiko, ir tai tik iš dalies. Dabar Izabelė 
prisiminė, jog nors madam Merl iš pat pirmo susitikimo Garden- 

korte rodė jai simpatijų, po pono Tačito mirties, kai tik sužinojo, 
kad jos draugė tapo gerojo senuko labdaros objektu, pasidarė dvi- 
gubai širdingesnė. Ji išlošė ne akirėžiškai, kaip kad skolindamasi 
pinigų, bet kur kas subtiliau — atkreipdama vieno iš savo artimųjų 
dėmesį į jauną atlapaširdę ką tik įgyto turto savininkę. Savaime 
aišku, ji pasirinko visų artimiausiąjį, o kad tai Gilbertas, Izabelei 
buvo gana akivaizdu. Taigi jai teko įsitikinti, jog tas, kurį ji laikė 
tyriausiu žmogumi, vedė ją dėl pinigų kaip Žemas avantiūristas. 
Keista, bet tokia mintis jai niekad anksčiau nesmilktelėdavo; kad 
ir ką galvodama apie Osmondą, šitaip niekados nenužemindavo. 
Blogiau ji nieko nebūtų sugalvojusi, bet vis kartojo sau, kad blo- 
giausia dar prieš akis. Vyras gali vesti moterį dėl pinigų — taip 
dažnai būna. Tačiau bent būtų taip ir pasakęs. Ji suko galvą, gal 
jis, kuris troško jos pinigų, dabar jais užsiganėdintų. Ar pasiėmęs 
pinigus, sutiktų ją paleisti? Ak, jei pono Tačito dosnioji dovana 
dabar jai pagelbėtų, ji būtų išties Dievo siųsta! Ir tuoj pat jai 
toptelėjo, kad jei madam Merl norėjo padaryti Gilbertui paslaugą, 
jo dėkingumas už tokią malonę jau buvo atšalęs. Kažin kokie šian- 
dien jo jausmai tai pernelyg uoliai savo geradarei ir kokią jiems 
išraišką suteikia tas ironijos meistras? Gal ir neįtikėtina, bet būdinga 
detalė, kad per visą savo tyliąją išvyką Izabelė tik kartą nutraukė 
tylą, pašnibždom sušukusi: „Vargšė, vargšė madam Merl!“ 

Jos užuojauta, ko gero, būtų buvusi pateisinta, jei tą pačią 
pavakarę ji būtų pasislėpusi už kurios labai vertingos, laiko padulks- 
vintos damasto užuolaidos, kabančios mažame įdomiame salone tos da- 
mos, kuriai ši užuojauta buvo skirta, toje sumaniai apstatytoje sve- 
tainėje, kur mes jau sykį lankėmės drauge su taktinguoju mesjė 
Rozjė. Apie šeštą valandą joje sėdėjo Gilbertas Osmondas, o šei- 
mininkė stovėjo priešais jį taip, kaip juos išvydo Izabelė tą kartą, 
kuris šioje istorijoje prisimenamas ne dėl regimosios, o dėl tikrosios 
jo reikšmės. 

— Nemanau, kad tu nelaimingas; manau, tau tai patinka, — tarė 
madam Merl. 

— Ar aš sakau, kad nelaimingas? — paklausė Osmondas tokiu 
rimtu veidu, kad iš jo būtum pamanęs, jog taip ir yra. 

— Ne, bet ir priešingai netvirtini, nors derėtų bent iš dėkin- 
gumo. 

— Nešnekėki apie dėkingumą, — atkirto jis sausai. — Ir nesmuk- 
dyk man ūpo, — pridūrė po valandėlės. 

Madam Merl lėtai atsisėdo ir susidėjo baltutėles rankas: viena 
pasitarnavo kaip ramstis kitai, o antroji kaip pirmosios papuošalas. 
Madam Merl buvo ypatingai rami, bet neslepiamai liūdna. 

— O tu savo ruožtu nesistenk manęs įbauginti. Kažin, ar tu 
nuspėji mano mintis. 

— Kiek išvengiu, dėl jų nekvaršinu galvos. Man gana savo 
minčių. 

— Todėl, kad jos tokios įstabios. 

Osmondas atlošė galvą ant kėdės ir pažiūrėjo į savo pašnekovę 
su cinišku tiesumu, kuris iš dalies gal buvo ir nuovargio pasireiš- 
kimas. 

— Tu tikrai man smukdai ūpą,— tarė patylėjęs.— Aš labai pa- 
yargęs. 

— Eh moi donc!* — užriko madam Merl. 

— Tu tai pati save nuvarginai. O aš ne per savo kaltę. 

— Aš save varginu vardan tavęs. Aš daviau tau kuo užsiimti. Tai 
didelė dovana. 

— Vadini tai užsiėmimu? — lyg tarp kitko tarė Osmondas. 

— Žinoma, jei padeda leisti laiką. 

— Laikas man dar niekad taip nebuvo prailgęs kaip šią 
žiemą. 

— Dar niekad tu taip gražiai neatrodei, nebuvai toks malo- 
nus, toks šaunus. 

— Velniop tą mano šaunumą! — susimąstęs sunarnėjo jis.— Vis- 
gi kaip menkai tu mane pažįsti! 

— Jei aš menkai tave pažįstu, vadinasi, nieko nepažįstu, — nusi- 
šypsojo madam Merl.— Dabar jautiesi pasiekęs visokeriopą sėkmę. 

— Ne, tol nesijausiu, kol liausies mane teisusi. 

— Aš seniai lioviausi. Kalbu tik iš įpratimo. Bet tu irgi pasi- 
darei iškalbesnis. 

Osmondas į ilgas šnekas nesileido. 

— Pageidaučiau, kad tu būtum mažiau iškalbi. 

— Norėtum pasmerkti mane tylai? Prisimink, aš niekad nebu- 
vau plepi. Šiaip ar taip, aš norėčiau tau pasakyti keletą dalykų. 
Tavo žmona nežino, kur jai dėtis, — toliau ji kalbėjo kitokiu balsu. 

— Atleisk, ji puikiai žino. Turi tikslų veikimo planą. Ji nusi- 
teikusi įvykdyti savo sumanymus. 


* Aš irgi (pranc.). 

— Dabar jie turbūt nepaprasti. 

— Be abejo. Ir jų daugiau nei bet kada anksčiau. 

— Šįryt jų nebuvo matyti nė pėdsako, — atsakė madam Merl.— 
Jos galvosena buvo naivi, netgi paika. Ji visiškai nieko nesusigaudė. 

— Geriau stačiai sakyk, kad buvo verta pasigailėjimo. 

— O ne, aš nenoriu per daug tavęs nudžiuginti. 

Jis dar vis galvą buvo atlošęs ant kėdės atkaltės. Vienos kojos 
čiurną buvo užsikėlęs ant kitos kelio. Taip kurį laiką sėdėjo ir 
tylėjo. 

— Įdomu, kas tau yra, — pagaliau tarė. 

— Kas yra... kas yra...— Madam Merl nutilo. O paskui pratrūko 
kaip perkūnas iš giedro dangaus: — Aš atiduočiau dešinę ranką, 
kad galėčiau išsiverkti, bet negaliu — štai kas yra! 

— O kas iš to verkimo? 

— Pasijusčiau tokia, kokia buvau, kai dar tavęs nepažinojau. 

— Jei aš išdžiovinau tau ašaras, čia jau šis tas. Bet esu matęs 
jas liejant. 

— O, tikiu, tu dar mane pravirkdysi. Dar nuo tavęs staug- 
siu kaip vilkas. Aš turiu tokią viltį, man labai to reikia. Šįryt aš 
buvau niekinga, buvau baisi. 

— Jei, kaip sakai, Izabelė atrodė paika, tai turbūt šito nesupra- 
to,— atsakė Osmondas. 

— Bet mano šėtoniškumas ją ir išmušė iš vėžių. Aš buvau pati 
ne savo valioje. Kažko negero apvaldyta. O gal gero, pati neišma- 
nau. Tu ne tik išdžiovinai man ašaras — mano sielą išdžiovinai. 

— Vadinasi, ne mano kaltė dėl tokio žmonos stovio, — tarė Os- 
mondas.— Malonu nuo minties, kad tavo poveikio vaisiai man kris. 
Argi nežinai, kad siela — nemirtinga? Kaip ji galėtų patirti po- 
kyčius? 

'— Netikiu jos nemirtingumu. Tikiu, kad ją galima visiškai su- 
naikinti. Taip ir atsitiko mano sielai, kuri pradžioje buvo oho, 
duok Dieve; o už tai turiu tau dėkoti. Tu esi labai blogas, — pridūrė 
ji rimtai pabrėždama. 

— Tai mudu šitaip išsiskirsime? — paklausė Osmondas su tyči- 
niu šaltumu. 

— Net nežinau, kaip mudu turėtume išsiskirti. O, kad Žino- 
čiau! Kaip skiriasi blogi žmonės, surišti bendro nusikaltimo? Per tave 
aš dabar tokia pat bloga kaip ir tu. 

— Nesuprantu. Mano požiūriu, tu gana gera, — tarė Osmondas, 
ir apsimestas abejingumas darė jo žodžius itin paveikius. 

O madam Merl savitvarda blėso ir dar jokia kita proga, kuria 
mes turėjome malonumo su ja susitikti, ji nebuvo taip susilpnėjusi 
kaip dabar. Akių blizgesys užgeso, šypsena rodė skausmingas pas- 
tangas. 

— Gana gera, jei štai ką iš savęs padariau? Matyt, tai turi 
galvoje? 

-- Gana gera, jei visada esi žavi, — sušuko Osmondas irgi šyp- 
sodamasis. 

— O Viešpatie! — sušvabždėjo jo pašnekovė ir, nepaisant viso 
brandaus jos gaivumo, pakartojo tokį pat judesį, kokio rytą per 
ją griebėsi Izabelė: nulenkė galvą ir užsidengė rankomis veidą. 

— Visgi žadi apsiverkti? — paklausė Osmondas; jai nė nepakru- 
tėjus primetė: — Ar aš kada tau esu skundęsis? 

Ji iškart nuleido rankas. 

— Ne, tu kitaip atsikeršiji — jai viską iškrauni. 

Osmondas dar labiau atkorė galvą ir spoksojo į lubas, — būtum 
pamanęs, kad šitaip, gal kiek familiariai, kreipiasi į dangaus jėgas. 

— Ak, ta moterų vaizduotė! Iš pamatų subjaurota. Kalbi apie 
kerštą kaip trečiaeilis romanistas. 

— Žinoma, ko tau skųstis. Neatsidžiaugi savo pergale. 

— Būtų smalsu, ką tu vadini mano pergale? 

— Įbauginai savo žmoną. 

Osmondas pakeitė pozą: pasilenkė į priekį, pasidėjo rankas ant 
kelių ir įsispitrijo į gražų seną persišką kilimą po kojomis. Jo 
povyza bylojo jį nesitaikstant su niekieno nuomone, viskam, net 
laikui, turint savą matą; dėl šios savybės jis kartais būdavo labai 
sunkus pašnekovas. 

— Izabelė manęs nebijo, ir aš šito nenorėčiau,— tarė jis galų 
gale.— Kam mane kurstai, sakydama tokius dalykus? 

— Aš apmąsčiau, kaip tu gali man pakenkti,— atsakė madam 
Merl.— Šįryt pamačiau, kad tavo žmona manęs bijo, bet ji bijo ne 
manęs, 0 tavęs manyje. 

— Matyt, jai prikalbėjai labai netinkamų dalykų, ir aš čia niekuo 
dėtas. Man neaišku, ko apskritai pas ją reikėjo eiti. Ir be jos tu 
sugebi veikti. Tavęs aš tikrai nesu įbauginęs. man tai aišku, — 
kalbėjo jis toliau, — tad kaip būčiau įbauginęs ją? Judvi vienodo 
narsumo. Neišmanau, iš kur prisilasiojai šitokių niekų? Turėtum 

jau mane pažinti.— Sulig tais žodžiais jis atsistojo, priėjo prie Ži- 
dinio ir įsmeigė akis į dailius reto porceliano puošmenų pavyz- 
džius, išdėliotus ant atbrailos, tarsi pirmą kartą juos matydamas. 
Paėmęs mažą puodelį laikė rankoje ir ta pačia ranka atsirėmęs į 
atbrailą dėstė toliau: — Visur tu įžiūri ko nėra, viską perdedi, o kas 
yra — pražiūri. Aš ne toks sudėtingas, kaip manai. 

— Aš ir manau, kad tu labai nesudėtingas.— Ir madam Merl 
įbedė žvilgsnį į savo puoduką.— Ilgainiui priėjau prie tokios išva- 
dos. Kaip sakau, turiu apie tave savo nuomonę nuo seno, bet 
tik po jūsų vestuvių kaip reikiant tave perpratau. Pamačiau, koks 
esi savo Žmonai, geriau, negu koks buvai man. Prašau būti atsar- 
gesniam su šiuo brangiu daiktu. 

— Jis jau šiek tiek įskilęs,— atsakė šaltai Osmondas, padė- 
damas puoduką atgal.— Jei manęs nesupratai prieš mano vedybas, bu- 
vai labai negalvota ir negailestinga, kad užspendei mane į kampą. 
Tačiau man pačiam tas kampas patiko, maniau, jame bus jauku. 
Aš tenorėjau labai nedaug — norėjau tik jos meilės. 

— Bekraštės meilės! 

— Taip, kas gi tokiais atvejais tenkinasi mažu. Taip sakant, 
kad mane garbintų. O, taip, šito aš norėjau. 

— Aš tavęs niekad negarbinau,— tarė madam Merl. 

— A, bet dėjais garbinanti! 

— Tiesa, man niekad neprikišai, kad aš — jaukus kampelis, — 
nesiliovė madam Merl. 

— Mano žmona atsisakė — nuo viso to atsisakė, — tarė Osmon- 
das.— Jei pasišovei iš to daryti tragediją... kažin, ar čia jai tra- 
gedija. 

— Tragedija man,— suriko madam Merl ir atsistojo, giliai at- 
sidusdama, bet drauge nužvelgdama židinio atbrailos papuošalus. — 
Matyt, būsiu skaudžiai pamokyta, kokia nepalanki yra melaginga 
padėtis. 

— Kalbi sentencijomis kaip iš knygos. Reikia ieškoti nusirami- 
nimo ten, kur jo galima rasti. Žmona manęs nemyli, bent myli duk- 
tė. Penzė bus man atpildas. Laimė, kad jai neturiu jokių priekaištų. 

— A,— tarė ji švelniai, — jei turėčiau dukterį... 

Osmondas palūkėjęs kiek oficialiai pareiškė: 

— Ir kitų vaikais galima labai domėtis! 

— Tu dar panašesnis į sentencijų knygą negu aš. Visgi mus 
kažkas riša. 

— Gal mintis, kiek blogo galiu tau padaryti? — paklausė Os- 
mondas. 

— Ne, mintis,kiek galiu padaryti tau gero. Štai to,— kalbėjo 
toliau madam Merl,— aš taip pavydėjau Izabelei. Norėjau, kad 
čia būtų mano darbas, — pridėjo ji, ir jos veidas, kuris buvo pasidaręs 
atšiaurus ir piktas, vėl tapo ramus kaip visada. 

Jos draugas pasiėmė skėtį ir skrybėlę, porą kartų perbraukė 
per skrybėlę palto rankogaliu ir tarė: 

— Apskritai, man regis, būtų geriausia, jei pasikliautumei ma- 
nimi. 

Jam išėjus ji pirmiausia nuėjo prie židinio ir paėmė nuo at- 
brailos tą suniekintą, anot jo, skilusį puodelį, bet Žiūrėjo į jį ne- 
matydama. 

— Negi aš taip žemai puoliau tuščiai? — sudejavo ji nežinia kam. 

Grafienė Džemini nebuvo susipažinusi su senovės paminklais, 
todėl Izabelė kartas nuo karto pasisiūlydavo parodyti šias įdomias 
relikvijas ir paskirti jų popietinius pasivažinėjimus istoriniams tiksla ms. 
Grafienė, apskelbusi savo brolienę išsimokslinimo stebuklu, niekad 
neprieštaravo ir apžiūrinėdavo romėnų plytų mūrinius kantriai ne- 
lyginant šiuolaikinių audinių pavyzdžius. Istorijos Žinių ji neturėjo, 
nebent tam tikro anekdotinio pobūdžio, ir sau tuo atžvilgiu buvo 
atlaidi, tačiau ji taip džiaugėsi būdama Romoje, kad tetroško plaukti 
pasroviui. Ji kasdien būtų mielai praleidusi po valandą tamsioje 
Tito pirčių“* drėgmėje, kad tik už tai būtų galėjusi ilgiau 
paviešėti Rokanero rūmuose. O Izabelė nebuvo griežta čiče- 
ronė; ji lankydavosi griuvėsiuose daugiau todėl, kad čia buvo 
galima kalbėtis kitomis temomis nei Florencijos damų meilės 
romanai, apie kuriuos grafienė porindavo nepailsdama. Tenka 
pridurti, jog per tokias išvykas grafienė atsisakydavo akty- 
vaus domėjimosi, geriau sėdėdavo karietoje ir aikčiodavo, 
kaip viskas esą įdomu. Šitokiu būdu ji apžiūrėjo ir Koliziejų, be 
galo nuvildama savo dukterėčią, kuri, nepaisant visos pagarbos tetai, 
niekaip negalėjo suprasti, ko ta neišlipa iš karietos ir neapžiūri 

statinio iš vidaus. Penzė retai kada gaudavo paklaidžioti, todėl 
jos požiūris nebuvo visiškai nesavanaudiškas; galima spėti, kad jos 
turėta slaptos vilties, jog sykį įžengusi į vidų, tėvų viešnia susi- 
gundys užlipti ir ligi viršutinių eilių. Vieną malonią dieną, kai 
vėjuotas kovas aprimo ir padvelkė pavasariu, grafienė pareiškė 
norą atlikti tokį žygį. Visos trys damos kartu nuėjo į Koliziejų, 
ir Izabelė paleido jas paklajoti. Ji dažnai užlipdavo ant tų apleistų 
laiptų, nuo kurių romėnų minia kadaise riaumodama reikšdavo pri- 
tarimą ir kur dabar giliuose plyšiuose žydėjo (jei joms leisdavo) lau- 
kinės gėlės; šiandien ji jautėsi pavargusi ir linko pasėdėti suny- 
kusioje arenoje. Be to, norėjo atvangos nuo grafienės, dažnai rei- 
kalaujančios iš kito daugiau dėmesio, nei pati rodė; Izabelė vylėsi, 
jog būdama viena su dukterėčia, grafienė leis dulkėms nusėsti ant 
senųjų Arnidos skandalų. Todėl ji pasiliko apačioje, o Penzė nusivedė 
neišrankiąją tetą stačiais plytų laiptais, kurių papėdėje sargas atra- 
kina aukštus medinius vartus. Pusė didelio aprėminto ploto skendo 
šešėlyje; vakarinė saulė buvo atgaivinusi rausvą didžiųjų traverti- 
nos luitų atspalvį — tą spalvą, kuri vienintelė tėra gyva šiuose mil- 
žiniškuose griuvėsiuose. Šen bei ten praeidavo koks kaimietis ar 
turistas, įsmeigęs akis į dangų, kur suko ratus ir nardė būriai kregž- 
džių. Netrukus Izabelė pajuto, kad vienas iš lankytojų, taip pat 
esantis viduryje arenos, atkreipė į ją dėmesį ir žiūri palenkęs galvą 
tokia poza, kuri jai prieš kelias savaites įstrigo atmintyje kaip žlug- 
domo, bet neįveikiamo ryžto poza. Šitaip dabar žiūrėti galėjo tik 
ponas Edvardas Rozjė; ir iš tiesų šis džentelmenas dabar svarstė — 
prašnekinti ją ar ne. Įsitikinęs, kad ji čia be palydovų, priėjo arčiau 
ir tarė, jog nors ji neatsako į jo laiškus, gal neužsikimš ausų, kai 
jis kalbės. Ji atsakė, kad jos podukra čia pat ir kad skirsianti jam 
tik penkias minutes; jis tuoj pat išsitraukė laikrodį ir prisėdo ant 
aptrupėjusio luito. 

— Trumpai šnekant, — prabilo Edvardas Rozjė,— aš pardaviau 
visus savo dailės mažmožius! — Izabelė nenoromis iš siaubo suri- 
ko, tarsi ps būtų jai prisipažinęs, kad jam ištraukė visus dantis. — 
Pardaviau aukcione H6tel Drouot,— pasakojosi jis.— Tai įvyko prieš 
tris dienas, ir man telegrafu pranešė apie rezultatus. Puikūs. 

— Džiugu girdėti, bet verčiau būtumėte savo grožybių nepar- 
davęs. 

— Užtat turiu pinigų — penkiasdešimt tūi.stančių dolerių. Ar 
dabar ponui Osmondui būsiu turtingas? 

— Vien dėl to juos pardavėte? — paklausė jautriai Izabelė. 

— O dėl ko gi kito? Aš vien apie tai galvoju. Nuvažiavau 
į Paryžių ir viską sutvarkiau. Aukcione nepajėgiau dalyvauti, būtų 
buvę per sunku akyse jų netekti, būčiau neišlaikęs. Patikėjau juos 
geroms rankoms ir gavau geras kainas. Beje, emalius pasilikau. 
Dabar pinigai kišenėje, ir jis nesakys, kad aš neturtingas! — sušuko 
narsiai vaikinas. 

— Dabar jis sakys, kad jūs neprotingas,— tarė Izabelė, lyg 
Gilbertas Osmondas šito anksčiau nebūtų sakęs. 

Rozjė pašnairavo į ją. 

— Ar manote, kad be savo mažmožių aš — niekas? Ar manote, 
kad jie geriausia, ką turiu? Taip.jie man sakė ir Paryžiuje; 0, jie 
išklojo viską atvirai. Bet jie nėra matę jos! 

— Mielas mano drauge, jūs vertas laimės, — tarė iš širdies Iza- 
belė. 

— Jūsų balsas toks liūdnas, nelyginant sakytumėte, jog man 
nieko neišeis.— Ir jis su neslepiamu nerimu stengėsi ką nors išskai- 
tyti iš jos akių. Jo laikysena buvo kaip žmogaus, kuris buvo pauūgėjęs 
puse galvos nuo to, kad savaitę apie jį kalbėjo visas Paryžius, 
bet kurį graužia nuojauta, jog, nepaisant iškilusios jo padėties, dar 
vienas kitas iš užsispyrimo jį laiko menku.— Žinau, kas čia įvy- 
ko, kol manęs nebuvo,— toliau kalbėjo jis.— Ko dar tikisi ponas 
Osmondas, kai ji atstūmė lordą Vorbertoną? 

— Kad ji ištekės už kito didiko, — atsakė pagalvojusi Izabelė. 

— Už kokio didiko? 

— Tokio, kurį jis išrinks. 

Rozjė pamažu atsistojo, kišdamasis laikrodį į liemenės kišenėlę. 

— Jūs iš kažko juokiatės, bet šį kartą, manau, ne iš manęs. 

— Net tokios minties neturėjau. Aš retai kada juokiuosi. O 
dabar jau eikite. 

— Man nėra ko bijoti,— pareiškė Rozjė nė nejudėdamas iš 
vietos. 

Gal jis ir teisybę sakė, bet, matyt, drąsesnis jautėsi, tokį pareiš- 
kimą darydamas pagarsintu balsu, kiek savimeiliškai pasisupdamas 
ant pirštų galų ir apžvelgdamas Koliziejų, tartum tas būtų pilnas 
publikos. Staiga Izabelė pamatė jo veido spalvą keičiantis, — publikos 
čia būta daugiau nei jis manė. Atsigręžusi ji pamatė iš trumpos 
ekskursijos sugrįžtant abi savo drauges. 

— Tikrai jau eikite, — skubiai pasakė ji. 

— Ak, brangioji ponia, pasigailėkite manęs! — pralemeno Ed- 
vardas Rozjė balsu, keistai nesiderinančiu su ką tik čia pacituotu 
pareiškimu. Ir karštai, tarsi prispaustam bėdų žmogui būtų šovusi 
išganinga mintis, pridūrė: — Ar ta dama — grafienė Džemini? La- 
bai norėčiau būti su ja supažindintas. 

Izabelė pasižiūrėjo į jį. 

— Ji broliui neturi jokios įtakos. 

— Ak, kokį pabaisą iš jo darote! — Jis atsisuko į grafienę, 
kuri aplenkė Penzę, paspartino žingsnį, pažvalėjusi, matyt, kad pa- 
matė brolienę šnekučiuojantis su labai dailiu vyriškiu. 

— Džiaugiuosi, kad bent emalius pasilikote! — šūktelėjo Izabelė, 
pasitraukdama nuo jo.— Ji nuėjo tiesiai prie Penzės, kuri, išvydusi 
Edvardą Rozjė, stabtelėjo, nudelbusi akis.— Grįžkime į karietą,— 
tarė jai švelniai. 

— Taip, jau laikas, — dar švelniau atsakė Penzė. Ir nuėjo dau- 
giau nieko nė netarstelėjusi, nestabtelėjusi ir negrįžtelėjusi. 

Tačiau Izabelė nesivaržydama atsigrįžo ir pamatė, jog grafienė 
tuoj susitiko su ponu Rozjė. Tas nusiėmęs skrybėlę šypsodamasis jai 
lenkėsi, tikriausiai sakėsi vardą, pavardę, o palinkusi iškalbi grafie- 
nės nugara rodė palankumą. Tačiau tas vaizdas greitai dingo iš 
akių, nes Izabelė su Penze tuoj sulipo į karietą. Penzė sėdėjo 
priešais pamotę, iš pradžių nuleidusi akis, paskui jas pakėlė ir įs- 
meigė į Izabelę. Iš jų švietė gailus spindulys — drovios aistros ki- 
birkštis — ir palietė Izabelės širdį. Ir tuo metu, palyginus nerimastingą 
mergaitės ilgesį, apibrėžtą idealą, su savo pačios džiovinančia ne- 
viltimi, per ją plūstelėjo pavydo banga. 

— Vargšelė Penzė! — jautriai tarė ji. 

— Nieko tokio! — skubiai atsakė Penzė tarsi atsiprašydama. 

Tuomet stojo tyla; grafienė nesiskubino. 

— Ar tetai viską aprodei, ar jai patiko? — galiausiai prabilo 
Izabelė. 

— Taip, viską aprodžiau, ir, manyčiau, ji buvo labai paten- 
kinta. 

— "Turbūt nepavargai? 

— O ne, ačiū, nepavargau. 

Grafienė vis dar nesirodė, ir Izabelė liepė liokajui nueiti į 
Koliziejų ir priminti, kad jos laukia. Jis netrukus grįžo ir pranešė, 
j0g Sinjora grafienė prašiusi nelaukti — ji parvažiuosianti pasisa m- 
džiusi vežiką. 

Praėjus maždaug savaitei po to, kai Rozjė taip greit įgijo šios 
damos prielankumą, Izabelė, vėlokai įėjusi į savo kambarį apsirengti 
pietums, rado ten Penzę. Mergaitė, matyt, jos laukė; ji atsistojo nuo 
žemos kėdės ir tarė tyliu balsu: 

— Atleiskite už tokį savavaliavimą. Bet čia paskutinis kartas — 
bent artimiausiu metu. 

Jos balsas buvo kaip nesavas, akys išplėstos, visa kažkokia išsi- 
gandusi, susijaudinusi. 

— Negi tu kur išvažiuoji?! — sušuko Izabelė. 

— Išvažiuoju į vienuolyną. 

— Į vienuolyną? 

Penzė pasiekusi apsikabino Izabelę ir padėjo galvą jai ant pe- 
"ties. Šitaip ji stovėjo kaip sustingusi, ir Izabelė pajuto ją virpant. 
Tas drebulys išsakė viską, ko ji nepajėgė žodžiais pasakyti. Izabelė ją 
prisispaudė. 

— Kodėl tu važiuoji į vienuolyną? 

— Nes tėtis mano, kad taip bus geriau. Jis sako, kad jaunai 
merginai gerai protarpiais atsitolinti. Sako, jog nuolat ir nuolat 
žmonėtis merginai negerai. O ten bus proga bent kiek atsiskirti, 
bent kiek pamąstyti.— Penzė kalbėjo trumpais atsainiais sakiniais, 
lyg pati savimi nepasitikėdama; galiausiai su nepralenkiama savit- 
varda pridūrė: — Taip, tėtis teisus. Aš šią žiemą tiek Žmonėjausi. 

Tokia žinia padarė Izabelei keistą įspūdį, tarsi būtų turėjusi 
didesnę reikšmę, nei mergaitė numanė. 

— Kada tai buvo nutarta? — paklausė ji.— Aš apie tai nieko 
negirdėjau. 

— Tėtis man pranešė prieš pusvalandį; manė, kad nėra ko 
iš anksto apie tai daug šnekėti. Madam Katrina atvyks manęs be 
penkiolikos septynios, 0 aš pasiimsiu tik dvi sukneles. Aš ten pa- 
būsiu tik kelias savaites; man ten tikrai bus labai gera. Vėl pasi- 
matysiu su visomis poniomis, kurios man buvo tokios geros, susitiksiu 
su mažomis mergytėmis, kurios ten mokosi. Aš myliu mažas mer- 
gytes,— pasakė Penzė su miniatiūriniu didingumu.— Ir motinėlę Kat- 
riną myliu. Pagyvensiu tykiai, daug galvosiu. 

Izabelė klausėsi, užspaudusi kvapą: ji buvo amo netekusi. 

— Kai kada pagalvok ir apie mane. 

— O, kuo greičiau atvažiuokite manęs aplankyti! — sušuko Pen- 
zė; jos šauksmas buvo visai kitoks negu ką tik išdėstytos didvyriškos 
mintys. 

Izabelė nepajėgė nė žodžio ištarti, ji nieko nesusigaudė, tik 
pajuto, kaip menkai tepažįsta savo vyrą. Jos atsakymas jo dukteriai 
buvo ilgas švelnus pabučiavimas. 

Po pusvalandžio ji išgirdo iš savo kambarinės, kad su vežiku 
atvažiavusi madam Katrina išsivežė sinjoriną. Prieš pietus įėjusi 
į svetainę rado ten grafienę Džemini vieną, kuri saviškai krestelėjusi 
galvą taip apibūdino šį įvykį: „En voila, ma chėre, une pose/““* 

Bet jeigu tai apsimetimas, Izabelė nesusigaudė, kuo jos vyras 
apsimeta. Tik miglotai nujautė, kad jis turi kur kas daugiau 
principų, nei ji manė. Jai jau buvo tapę įpročiu sverti kiekvieną 
jam sakomą žodį, ir nors gal keista, vyrui įėjus, valandėlę ji neužsi- 
minė apie tokį ūmų jo dukters išvykimą; prašneko apie tai tik su- 
sėdus už stalo. Tačiau ji buvo užgynusi sau ko nors klausinėti Os- 
mondą. Nebent galėjo pati ką išsakyti, ir šį kartą jai savaime. išsi- 
veržė: 

— Aš labai pasigesiu Penzės. 

Pakreipęs galvą, jis kurį laiką žiūrėjo į gėlių krepšelį vidu- 
ryje stalo. 

— A taip,— prabilo pagaliau,— aš apie tai pagalvojau. Tu 
galėsi ją lankyti, tik ne per dažnai. Manau, tau įdomu, kodėl ją 
išsiunčiau pas pamaldžiąsias seseris, bet vargu ar pajėgtum sup- 
rasti. Tiek to, nesivargink. Todėl apie tai nieko ir nešnekėjau. 
Nesitikėjau supratimo. Toks mano įsitikinimas, kad tai įeina į duk- 
ters auklėjimą. Duktė turi būti gaivi ir daili, tyra ir švelni. Šiuo- 
laikinės moralės supama ji gali apsivelti, apsiglamžyti. Ir dabar 
Penzė jau kiek apsivėlusi, apsipešiojusi — per daug pasitrankė. 
Kartkartėmis nuo viso to bruzdesio, blaškymosi, maišaties — vadi- 
namojo aukštuomenės gyvenimo — ją reikia atitraukti. Vienuoly- 
nuose labai ramu, labai patogu, labai išganinga. Man gera nuo 
minties, kad ji ten, sename sode, po arkada, tarp tykių dorovingų 
moterų. Daugis jų kilimo iš aukštuomenės. Ten ji gali skaityti, 
piešti, skambinti pianinu. Aš susitariau, kad ji kuo mažiausiai būtų 
varžoma. Ten ji nepatirs jokio asketizmo, tik šiokį tokį atsiskyrė- 
liškumą. Turės kada pamąstyti, o aš noriu, kad dėl kai ko susimąs- 
tytų.— Osmondas kalbėjo iš reto, apgalvotai, vis dar pakreipęs galvą 
ir vis dar žvelgdamas į gėlių krepšelį. Tačiau intonacija rodė jį ne 
tiek stengiantis paaiškinti, kiek viską pavaizduoti žodžiais — ar net 


* Štai, brangioji, kokia poza! (Pranc.) 

vaizdais — kad pats galėtų pasižiūrėti, kaip atrodo. Kiek pasvarstė, 
koks išėjo paveikslas, ir, matyt, liko labai patenkintas. Po to to- 
liau kalbėjo: — Visgi katalikai išmintingi. Vienuolynas — didis in- 
stitutas, mes be jo niekaip neapsieitume: jis atitinka svarbiausias 
šeimos ir visuomenės reikmes. Tai gražaus išsiauklėjimo mokykla, 
vidinės ramybės mokykla. O ne, aš nenoriu atskirti savo dukters 
nuo šio pasaulio, — pridūrė jis, — nenoriu, kad ji visas mintis kreip- 
tų į aną pasaulį. Ir šis pasaulis jai bus labai geras, ir ji gali apie jį 
galvoti kiek tinkama, bet privalo teisingai galvoti. 

Izabelė su ypatingu dėmesiu sekė jo apmetamą vaidinį; jis buvo 
nepaprastai įdomus. Tarsi parodė, ko gali griebtis jos vyras, norė- 
damas pasiekti, ką sumanęs, — netgi gležnai dukteriai gali taikyti 
teorijas. Izabelė nesuprato, koks jo tikslas, veikiau, suprato ne vi- 
sai, bet kur kas geriau, nei jis tikėjosi ar troško, nes buvo tikra, kad 
visas jo sumanymas — įmantri mistifikacija, skirta jai ir nukreipta į 
jos vaizduotę. Jo norėta griebtis kažko staigaus, savavališko, kažko 
nelaukto ir rafinuoto, pabrėžti, koks skirtumas tarp jos polinkių 
ir jo, parodyti, kad jei savo dukterį jis laiko brangiu meno kūriniu, 
savaime suprantama, jog turi rūpintis paskutiniais potėpiais. Jei 
jis norėjo efekto, jam pasisekė — nuo jo pasielgimo Izabelei ap- 
mirė širdis. Penzei vienuolynas pažįstamas nuo vaikystės, ten ji 
buvo kaip tikruose namuose, ji mylėjo dievobaimingas seseris, 0 jos 
mylėjo ją, todėl tuo kartu tokia lemtis nebuvo sunki. Ir vis dėlto 
mergaitė buvo išsigandusi; įspūdis, kurio siekė tėvas, be abejonės, 
bus stiprus. Senos protestantų tradicijos nebuvo išdilusios Izabelei 
iš atminties, ir, jai mąstant apie pribloškianųį vyro talentą — ji 
sėdėjo, kaip ir jis žiūrėdama į gėlių krepšelį, — vargšė Penzė atrodė 
tragedijos herojė. Osmondas norėjo parodyti, kad jo niekas nesu- 
laikys, ir jo žmonai buvo sunku net dėl akių dėtis valgant. Šiokia 
tokia atvanga buvo išgirdus aukštą dirbtinoką brolienės balsą. Gra- 
fienė turbūt irgi svarstė šį įvykį, bet priėjo prie visai kitos išvados 
nei Izabelė. 

— Mano brangusis Osmondai,— tarė ji, — paika laužti iš piršto 
tiek priežasčių priežastėlių vargšės Penzės nušalinimui pateisinti. 
Ko tiesiai nesakai, kad nori Penzę laikyti toliau nuo manęs? Ar 
tik nesužinojai, kad aš apie poną Rozjė labai geros nuomonės? 
Tikrai labai geros, jis man simpatissimo*. Per jį aš patikėjau tikra 


* Kuo maloniausias (ital.). 

meile; anksčiau netikėjau! Tu, aišku, nutarei, kad turėdama tokius 
įsitikinimus, aš esu pasibaisėtina draugija Penzei. 
Osmondas gurkštelėjo vyno, jis atrodė kuo puikiausios nuotaikos. 
— Mano brangioji Eme,— atsakė jis su šypsena, lyg sakyda- 
mas komplimentą.— Nežinau, kokie tie tavo įsitikinimai, bet jei 
įtarčiau, kad jie nesiderina su manaisiais, ar nebūtų daug papras- 
čiau nušalinti tave? 


LI SKYRIUS 


Grafienė nebuvo nušalinta, bet pajuto, kad brolio svetingumas 
gali greit nustoti galiojęs. Savaitė po šio įvykio Izabelė iš Angli- 
jos gavo telegramą, išsiųstą iš Gardenkorto su visais ponios Tačit 
autorystės ypatumais. „Ralfo dienos suskaitytos, — rašė ji,— jei pa- 
lanku, norėtų su tavim pasimatyti. Prašo pasakyti, kad važiuotum 
tik tuo atveju, jei esi nevaržoma kitų pareigų. Nuo savęs pridėsiu, 
kad tu daug šnekėdavai apie savo pareigas ir svarstydavai, kokios 
jos, smalsu, ar jau išsiaiškinai. Ralfas prie mirties, ir šalia daugiau 
nieko nėra“. Izabelei ši žinia nebuvo netikėta, nes Henrieta Stek- 
poul jai smulkiai aprašė kelionę į Angliją su dėkinguoju ligoniu. 
Ralfas grįžo vos gyvas, bet ji sugebėjo atgabenti jį į Gardenkortą, kur 
jis iškart atgulė ir, kaip rašė panelė Stekpoul, matvt, jau nepa- 
sikels. Ji pridėjo, kad, teisybę sakant, ant jos rankų buvo ne vienas, 
o du ligoniai, nes ponas Gudvudas, iš kurio nebuvę jokios naudos, 
irgi paliego, tik nuo kitokios ligos negu ponas Tačitas. Paskui dar 
brūkštelėjo turinti užleisti mūšio lauką poniai Tačit, ką tik grįžusiai 
iš Amerikos ir jai iškart davusiai suprasti, kad jokių interviu Garden- 
korte nepageidaujanti. Tuoj po Ralfo atvykimo į Romą Izabelė 
buvo parašiusi tetai — pranešusi, kad jo būsena labai rimta, ir 
patarusi neatidėliojant grįžti į Europą. Ponia Tačit telegrama pa- 
dėkojo už šį perspėjimą, ir daugiau iš jos Izabelė negavo jokios 
žinios, tik antrą čia pateiktą telegramą. 

Izabelė valandėlę stovėjo, spoksodama į šį pranešimą, paskui 
įsikišo jį į kišenę ir žengė tiesiai prie vyro kabineto durų. Ties 
jomis vėl stabtelėjo, paskui atidarė ir įėjo. Osmondas sėdėjo už stalo 
prie lango, priešais, paremtas į knygų stirtą, buvo atverstas folian- 
tas su mažų spalvotų graviūrų iliustracijomis, ir Izabelė netruko pas- 
tebėti, kad Osmondas kopijuoja senovinės monetos piešinį. Šalia 

buvo akvarelių dėžė ir plonų teptukų, ir jis jau buvo perpiešęs 
ant švarutėlio popieriaus lakšto subtilų švelniai nuspalvintą diską. 
Jis sėdėjo nugara į duris, bet ir neatsigręždamas pažino žmoną. 

— Atleisk, kad trukdau,— tarė ji. 

— Aš, eidamas į tavo kambarį, pasibeldžiu,— atsakė jis, neatsi- 
traukdamas nuo darbo. 

— Pamiršau, dabar galva kuo kitu užimta. Mano pusbrolis prie 
mirties. 

— A, netikiu, — tarė Osmondas, pro didinamąjį stiklą apžiūri- 
nėdamas savo piešinį.— Jis jau buvo prie mirties, kai mes vedėmės; 
pergyvens mus visus. 

Izabelė neturėjo kada susimąstyti, pasverti tokį tyčinį cinizmą; 
paglemžta savo ketinimo, ji toliau kaip niekur nieko išklojo: 

— Teta man atsiuntė telegramą, aš turiu važiuoti į Garden- 
kortą. 

— O ko tau važiuoti į Gardenkortą? — paklausė Osmondas 
lyg šiaip sau iš smalsumo. 

— Pamatyti Ralfą prieš mirtį. 

Šį sykį jis neatsikirto, o sėdėjo įgulęs į savo darbą, lyg men- 
kiausias vangumas čia būtų pražūtingas. 

— Nematau jokio reikalo,— pagaliau prasižiojo.— Jis čia buvo 
atvykęs pasimatyti. Aš tam nepritariau; mano manymu, jo buvimas 
Romoje — didelė klaida. Bet kenčiau, nes maniau, kad judu matotės 
paskutinį kartą. O dabar man sakai, kad tai nebuvo paskutinis 
kartas. Ak, kokia tu nedėkinga! 

— O už ką turėčiau būti dėkinga? 

Gilbertas Osmondas padėjo į šoną mažus piešimo reikmenis, 
nupūtė dulkelę nuo savo piešinio, iš lėto atsistojo ir pirmą kartą 
pakėlė akis į žmoną. 

— Kad tau nekliudžiau, kol jis buvo čia. 

— O taip, dėkoju. Puikiai prisimenu, kaip ryškiai man davei 
suprasti, kad nepritari. Aš taip džiaugiausi, kad jis išvyko. 

— Tuomet duok jam ramybę. Nelakstyk paskui jį. 

Izabelė nukreipė nuo jo akis ir įbedė į piešinį. 

— Aš privalau važiuoti į Angliją, — tarė ji puikiai susivokda- 
ma, kad irzliam ir išrankiam žmogui jos tonas gali pasirodyti bukai 
užsispyręs. 

— Jei važiuosi, man nepatiks, — metė Osmondas. 

— O kodėl turėčiau šito paisyti? Nepatiks, jei ir nevažiuosiu. 

Kad ir ką daryčiau ar nedaryčiau, tau vis vien nepatinka. Dediesi 
manąs, kad aš meluoju. 

Osmondas pablyško, su šalta šypsena tarė: 

— Ak štai dėl ko privalai važiuoti? Ne pasimatyti su pusbroliu, 
o kad man atkeršytum. 

— Kerštas man svetimas. 

— Užtat man ne. Neduok progos. 

— Tu tik ir lauki progos. Geiste geidi, kad kur prasižengčiau. 

— Tokiu atveju turėčiau džiūgauti, jei man nepaklustum. 

— Jei nepaklusčiau? — pertarė Izabelė tyliu balsu, kuris galėjo 
pasirodyti nuolankus. 

— Trumpai ir aiškiai: jei šiandien išvažiuotum iš Romos, tai 
būtų iš anksto apgalvotas, iš anksto apskaičiuotas pasipriešinimas. 

— Kaip gali vadinti iš anksto apgalvotu? Tik prieš tris minu- 
tes gavau tetos telegramą. 

— Tu galvoji greitai; čia Dievo dovana. Nėra ko tęsti mūsų 
ginčo, mano pageidavimą žinai. 

Jis stovėjo kur stovėjęs, lyg laukdamas, kada ji išeis. 

Bet ji iš vietos nepakrutėjo; kad ir kaip keista, negalėjo pa- 
krutėti, norėjo toliau prieš jį teisintis, — jis turėjo neišmatuojamą 
galią pasėti joje tokią būtinybę. Nepaisant visų jos nusistatymų, 
jis visada sugebėdavo šitaip pakreipti jos vaizduotę. 

— Toks tavo pageidavimas nepagrįstas, — tarė Izabelė, — o ma- 
no noras važiuoti pagrįstas. Man trūksta žodžių, koks tu neteisus. 
Bet turbūt pats žinai. Štai kas apgalvota — tavo priešinimasis. Jis 
iš piktos valios. 

Ji vyrui niekad balsu nebuvo ištarusi juodžiausių apie jį min- 
čių, ir Osmondo ausiai jos, matyt, buvo naujiena. Bet jis neišsi- 
davė nustebęs, jo šaltakraujiškumas turbūt bylojo apie tvirtą įsiti- 
kinimą, kad Žmona neatsilaikys prieš jo sumanias pastangas išmušti 
ją iš pusiausvyros. 

— Tuo jis stipresnis, — atsakė jis. Ir lyg duodamas draugišką 
patarimą pridūrė: — Visa tai labai rimta. 

Ji tai pripažino; gerai suvokė, koks tai svarbus momentas, ir 
suprato, kad jiedu priėjo lemtingą tašką. Padėtis buvo rimta, ji el- 
gėsi atsargiai — tylėjo, ir jis dėstė toliau: 

— Sakai, pageidavimas nepagrįstas? Labai pagrįstas. Aš iš sie- 
los gelmių priešinuosi tokiam tavo ketinimui. Tai negarbinga, ne- 
taktiška, nepadoru. Tavo pusbrolis man yra grynas niekas, ir aš 

neįsipareigojęs jam daryti nuolaidų. Jau padariau vieną — nemažą. 
Dėl tavo santykių su juo, kol jis čia buvo, aš jaučiausi kaip ant 
žarijų, bet nesikišau, nes savaitė po savaitės tikėjausi, kad jis Išva- 
žiuos. Man jis niekad nebuvo prie širdies, ir aš jam ne prie šir- 
dies. Todėl tavo širdis prie jo taip ir linksta, kad jis nekenčia ma- 
nęs,— tarė Osmondas, ir jo balsas vos pagaunamai virptelėjo.— 
Aš turiu savo sampratą, ką mano žmonai dera ir ko nedera da- 
ryti. Jai nedera vienai trenktis per visą Europą, pamynus mano 
karščiausią troškimą, tik tam, kad pasėdėtų prie kito vyro patalo. 
Kas tas tavo pusbrolis tau, mums? Niekas. Tu labai raiškiai šyp- 
sais, kai aš sakau „mums“, bet užtikrinu, ponia Osmond, kad man 
daugiau niekas nerūpi, tik mes, mes. Aš labai rimtai žiūriu į mūsų 
vedybinį gyvenimą; tu, ko gero, įsigijai kitokį požiūrį. Kiek man 
žinoma, mes nei išsiskyrę, nei susipykę; man mūsų sąjunga neskai- 
doma. Tu man artimesnė nei bet kokia kita žmogiška būtybė, beje, 
kaip ir aš tau. Gal tai ir nemalonus artumas, bet, šiaip ar taip, 
laisvai mūsų pasirinktas. Žinau, tau nepatinka, kai apie tai pri- 
menama, bet aš mielai tai darau, nes... nes...— Jis nutilo, lyg ke- 
tindamas pasakyti kažką ypač įtikinamo,— ...nes, mano galva, mes 
turime atsakyti už savo veiksmų pasekmes, o gyvenime man bran- 
giausia žmogaus garbė. 

Jis kalbėjo rimtai, netgi švelniai, balse buvo išnykusios visos šai- 
žios gaidos. Jo rimtis prigesino žmonos veržiumą, tas ryžtas, su kuriuo 
ji žengė į jo kambarį, įkliuvo į plonų gijų raizgalynę. Paskutiniai 
jo žodžiai jau nebuvo liepimas, 0 greičiau prašymas, ir nors ji 
numanė, kad bet kokia jo pagarba — tai tik nudailintos jo savi- 
mylos išraiška, jis gynė tai, kas amžina ir neliečiama kaip kryžiaus 
ženklas ar tėvynės vėliava. Jis kalbėjo vardan kažko švento ir 
brangaus — vardan išsaugojimo impozantiškos formos. Jiedu jausmais 
jau buvo nutolę vienas nuo kito, kaip reta kuri nusivylusi savo 
meile pora, tik dar veiksmais neišsiskyrę. Izabelė nebuvo pasikeitusi, — 
senas jos teisybės troškimas dar buvo toks pat gajus, bet dabar, 
klausantis šventvagiškos Osmondo sofistikos, tas troškimas suspur- 
dėjo, žadėdamas vyrui pergalę. Jai dingtelėjo, kad jo noras bent dėl 
akių išsaugoti padorumą visgi nuoširdus, o jau tai savaime nuo- 
pelnas. Prieš dešimt minučių ji pajuto beatodairiško poelgio džiau- 
gsmą — jau seniai nepatirtą džiaugsmą, bet nuo Osmondo pražū- 
tingo prisilietimo tas poelgis staiga ėmė virsti lėtu atsižadėjimu. 

Bet jeigu ji turi atsižadėti, tegul jis žino, kad ji yra auka, bet ne 
apgaulės auka. 

— Žinau, kad tu įvaldęs patyčių meną,— tarė ji.— Kaip drįsti 
kalbėti apie neišardomą sąjungą, kaip drįsti sakyti, kad esi paten- 
kintas? Kokia tai sąjunga, jei mane kaltini veidmainyste? Koks 
tas tavo pasitenkinimas, jei širdyje vien šlykščiausi įtarimai? 

— Toks, kad nepaisant šių trūkumų, mes padoriai gyvename 
kartu. 

— Mes negyvename padoriai kartu! — suriko Izabelė. 

— Jei išvyksi į Angliją, be abejo, ne. 

— Kas čia tokio, vieni niekai. Iš manęs galima kur kas dau- 
giau tikėtis. 

Jis pakėlė antakius ir net kilsterėjo pečius, — tiek ilgai pragy- 
venęs tarp italų buvo išmokęs jų mimikos. 

— A, jei atėjai man grasinti, verčiau aš piešiu.— Jis grįžo 
prie stalo, pasiėmė lapą, prie kurio pirma dirbo, ir su atida ėmė 
jį apžiūrinėti. 

— Jei išvažiuosiu, manau, nebelauksi manęs sugrįžtant, — tarė 
Izabelė. 

Jis išsyk atsigręžė, ir jai buvo aišku, kad bent šis judesys nebuvo 
apgalvotas. Pažvelgęs į ją paklausė: 

— Ar iš proto išsikraustei? 

— O kas tai, jei ne skilimas, — kalbėjo ji toliau,— ypač jei 
visa, ką sakai, yra tiesa? — Ji negalėjo suprasti, kas tai, jeigu ne 
skilimas, ir nuoširdžiai norėjo žinoti, kas čia kitas galėtų būti. 

Jis atsisėdo už stalo. 

— Kaip aš galiu su tavim šnekėtis, jei iš anksto mane neigi,— 
tarė jis ir pasiėmė vieną iš savo plonųjų teptukų. 

Ji dar padelsė,— lygiai tiek, kiek spėjo nužvelgti jo apsimes- 
tinai abejingą, bet itin išraiškingą figūrą, tada greitosiomis išėjo 
iš kambario. Visos jos pajėgos, užsidegimas, veržilumas vėl buvo 
išsisklaidę. Osmondas turėjo nepranokstamą galią užčiuopti bet kokį 
silpnumą. Grįždama į savo kambarį, ji rado grafienę Džemini, 
stovinčią tarpduryje mažos svetainės, kurioje buvo surinktas visokių 
knygų margumynas. Grafienė rankoje laikė atskleistą tomą, matyt, 
akimis perbėgtas puslapis jos nė kiek nesudomino. Išgirdusi Izabe- 
lės žingsnius, ji pakėlė galvą. 

— O brangioji, — kreipėsi ji, — jūs tokia apsiskaičiusi, labai pra- 

šau patart, kokią čia man smagią knygą išsirinkus. Visos tokios 
nuobodžios!.. Kaip manote, ar šita mane prablaškytų? 

Izabelė žvilgterėjo į jos laikomos knygos pavadinimą nieko nema- 
tydama ir nesuprasdama. 

— Vargu ar aš jums galėsiu ką patart. Gavau blogą žinią. 
Mano pusbrolis Ralfas Tačitas prie mirties. 

Grafienė metė knygą į šalį. 

— Ak, jis toks simpatico*! Man jūsų baisiai gaila. 

— Jei žinotumėte, dar labiau gailėtumėte. 

— O ką žinočiau? Jūs iš veido išėjusi. Tikriausiai buvote pas 
Osmondą. 

Jei kas prieš pusvalandį būtų pasakęs, kad Izabelė ieškos mošos 
užuojautos, ji būtų labai šaltai to išklausiusi, ir tai, kad ji įsikibo į ple- 
venančią šios damos atidą, rodė, kokia ji pasimetusi. 

— Buvau pas Osmondą,— atsakė ji; grafienės žvalios akys su- 
blizgo. 

— Nė neabejoju, kad jis elgėsi pasibaisėtinai! — sušuko gra- 
fienė.— Ar nepasidžiaugė, jog vargšas Tačitas jau miršta? 

— Jis pasakė, kad mano išvykimas į Angliją neįmanomas. 

Grafienės protas, kai buvo paliečiami jos interesai, būdavo gu- 
vus; ji tuoj pamatė, kad tolesnio jos svečiavimosi Romoje džiu- 
gesys aptems. Ralfas Tačitas mirs, Izabelė užsidės gedulą, ir dau- 
giau kviestinių pietų nebebus. Tokia perspektyva bemat atsišvietė 
jos veide, bet tik šiuo ūmiu bei vaizdžiu išraiškos pasikeitimu ji 
ir teparodė savo nusivylimą. Šiaip ar taip, pamanė ji, vaidinimas 
jau baigiasi, ji ir taip ilgiau užsibuvo, nei buvo numatyta kvietime. 
Be to, ji taip susijaudino dėl Izabelės skausmo, kad pamiršo ir 
savąjį, tuo labiau kad tosios skausmas buvo itin didelis. Jis atrodė 
didesnis negu vien dėl pusbrolio mirties, ir grafienė nė kiek nes- 
vyruodama susiejo savo brolį su brolienės akių išraiška. Jai net 
širdis sutvaksėjo iš džiaugsmo: jei ji norėjo, kad nebūtų brolio 
viršus, dabar tam buvo palankiausia proga. Žinia, jei Izabelė iš- 
vyktų į Angliją, ir ji kaipmat turėtų išsikraustyti iš Rokanero rūmų, 
už jokius pinigus nepasiliktų su vienu Osmondu. Ir vis dėlto be 
galo troško, kad Izabelė išvyktų į Angliją. 

— Mieloji, jums nieko nėra neįmanoma,— tarė ji meiliai. — 
Kam tuomet jūsų turtas, jūsų protas, jūsų gerumas? 


* Mielas (ital.). 

— Iš tiesų kam? Aš jaučiuosi paikai silpna. 

— O kodėl Osmondas sako, kad tai neįmanoma? sakinius 
grafienė, ir iš jos balso buvo aišku, kad ji nieko nesusigaudo. 

Tačiau grafienei pradėjus šitaip kvosti, Izabelė susitvardė, iš- 
traukė ranką, kurią toji meiliai laikė. Bet atsakė su neslepiamu 
kartėliu: 

— Nes mes tokie laimingi, būdami kartu, kad negalime išsis- 
kirti nė porai savaičių. 

— Ak,— riktelėjo grafienė; Izabelė tuo tarpu nusisuko.— Kai 
aš kur noriu važiuoti, man vyras užkerta, kad neduos pinigų! 

Izabelė nuėjo į savo kambarį ir kokį pusvalandį vaikščiojo 
iš vieno galo į kitą. Kai kuriems skaitytojams gali pasirodyti, kad 
ji pernelyg krimtosi, ir iš tiesų kaipo tokios stiprios dvasios moteris 
jį per lengvai pasidavė draudimui. Jai regėjosi, jog tik dabar ga- 
lutinai suvokė, kas tai yra vedybų ryšiai. Santuoka reiškė, kad 
tokiais atvejais kaip šis, kai tenka rinktis, pasirinkimas yra tik 
vienas — vyro naudai. „Aš bijau, taip, bijau“,— ne sykį kartojo ji 
sau pristabdydama žingsnį. Bet ji bijojo ne vyro — ne jo nepa- 
sitenkinimo, neapykantos, keršto, netgi ne to nuosprendžio, kurį 
vėliau pati sau paskelbs — ir dėl kurio nuo daug ko yra susilai- 
kiusi; bijojo, kad prieš Osmondo norą teks jėga išvažiuoti. Tarp 
jų jau prasižiojo nesutarimo pragarmė, o vis dėlto jis prašo, kad 
ji liktų, jos išvažiavimas jam kelia siaubą. Ji žinojo, koks jis opus 
bet kokiam pasipriešinimui. Ką jis apie ją galvoja, ji žinojo, ką 
gali apie ją pasakyti — nujautė; tačiau jiedu vedę, o tai reiškia, 
kad moteris turi šlietis prie vyro, su kuriuo, tardama iškilmingą 
priesaiką, stovėjo prie altoriaus. Galų pagalėje ji susmuko ant so- 
fos ir įsikniaubė į stirtą pagalvėlių. 

Kai vėl pakėlė galvą, prie jos buvo grafienė. Ji įėjo negirdomis, 
jos plonos lūpos mįslingai šypsojosi, o veidas per tą valandą buvo 
nušvitęs noru kažką pasakyti. Be abejonės, grafienės sielos langas 
visad buvo praviras, bet dabar ji buvo persisvėrusi per jį. 

— Aš pasibeldžiau,— prašneko ji,— bet jūs neatsakėte. Tad ry- 
žausi įeiti. Jūs tokia nelaiminga. 

— Taip, bet vargu ar mane paguosite. 

— Gal leistumėte pabandyti? — Ir grafienė prisėdo ant sofos 
šalia. Ji toliau šypsojosi, ir visa išraiška rodė ją nesitveriant pra- 
bili. Ji tarytum turėjo daug ką pasakyti, ir Izabelei pirmą kartą 
toptelėjo, kad moša galinti pasakyti ką nors tikrai žmoniško. Ši 

narstė žibančiomis akimis, kurios nemaloniai kerėjo.— Iš pirmo, — 
kalbėjo ji toliau,— prisipažįstu, jog nesuprantu, kas jums darosi. 
Jūs per daug skrupulinga, per daug atžvalgi, per daug prieraiši. 
Kai prieš dešimt metų man akys atsivėrė, jog mano vyro karščiau- 
sias troškimas kartinti man gyvenimą — pastaruoju metu jis mane 
paliko ramybėje — O, viskas nuostabiai supaprastėjo! Vargše mano 
Izabele, jums stinga paprastumo. Norėčiau, kad žinotumėte vieną 
dalyką, — pareiškė grafienė, — nes manau, jums tai privalu žinoti. 
Gal ir žinote, gal nuspėjote. O jei taip, tik tiek galiu pasakyti, 
kad man dar neaiškiau, kodėl nesielgiate pagal savo valią. 

— Ką norėtumėte, kad žinočiau? — Ir Izabelės širdis, dunkste- 
lėjus tamsiam nujautimui, ėmė daužytis. Grafienė nusiteikusi įrodyti 
savo teisumą, ir tai jau nežada nieko gero. 

Tačiau toji dar buvo linkusi pažaisti slapukus. 

— Jumis dėta, aš jau kadai kadžių būčiau nuspėjusi. Negi 
iš tiesų nieko neįtariate? 

— Aš nieko nespėlioju. Ką būčiau turėjusi įtarti? Nesuprantu, 
apie ką šnekate. 

— Tai todėl, kad esate velniškai tyra. Nesu sutikusi tyresnės 
moters! — sušuko grafienė. 

Izabelė pamažu atsistojo. 

— Jūs man žadate pasakyti kažką šiurpaus. 

— Vadinkite kaip tinkama! — Grafienė irgi pakilo, o jos prit- 
vinkęs užsispyrimas šėlo ir darėsi atkarus. Ji pastovėjo valandė- 
lę, spinduliuodama kažkokiu ryžtu ir, kaip Izabelei pasirodė, bjau- 
rumu, tada pasakė: 

— Mano pirmoji brolienė neturėjo vaikų. 

Izabelė įsmeigė į ją akis — tas pranešimas buvo kaip atomazga. 

— Jūsų pirmoji brolienė? 

— Manau, jūs bent žinote, kad Osmondas, taip sakant, buvo 
vedęs. Aš niekados su jumis nekalbėjau apie jo žmoną. Maniau, 
gal bus nepadoru ar nepagarbu. Vargšelė nepragyveno su juo nė 
trejų metų ir mirė bevaikė. Penzė atėjo į šį pasaulį jau po jos 
mirties. 

Izabelės kakta buvo suraukta, pablyškusios lūpos pražiotos iš 
glumaus nustebimo. Ji stengėsi suvokti, bet jai tai buvo nesuvo- 
kiama. 

— Vadinasi, Penzė — ne mano vyro duktė? 

— Būkite rami — jūsų vyro. Ne svetimo. Bet svetimos žmonos. 

Ak mano mieloji Izabele, — sušuko grafienė,— jums reikia, kad vis- 
kas būtų sukramtyta. 

— Nesuprantu. Kieno žmonos? — paklausė Izabelė. 

— Kažkokio nusmurgusio šveicarėlio, mirusio — pala, kada? — 
prieš dvylika, ne, daugiau kaip prieš penkiolika metų. Jis nepri- 
pažino Penzės, o kaip kitaip, Žinant savo vietą. Osmondas, kaip 
ir derėjo, pripažino, nors po to turėjo suregzti nebūtą istoriją, 
kaip jo Žmona mirė gimdydama, kaip jis iš siaubo ir sielvarto 
atitolino mergytę iš akių ir kiek buvo įmanoma laikė pas žindyvę, 
tik paskui pasiėmė pas save. Jo žmona iš tikrųjų mirė, tik ne 
nuo to ir visai kitur — Pjemonto kalnuose, kur vieną rugpjūtį jiedu 
buvo nuvykę, nes jos sveikatai reikėjo kalnų oro, bet ten jai pa- 
blogėjo ir ji beviltiškai pasiligojo. Šitas pramanas niekam neuž- 
kliuvo; iš paviršiaus viskas buvo užglaistyta, o gilintis niekam ne- 
rūpėjo. Bet aš, be abejo, susigaudžiau ir nesiaiškindama,— tiesiai 
dėstė grafienė,— nors mes, kaip galite numanyti, nė žodžiu ne- 
persimetėme — turiu galvoje Osmondą ir save. Ar nepastebėjote, 
kaip jis tylomis žiūri į mane, kad tik niekas neprasikištų — kitaip 
neprasitariau nė vienai gyvai būtybei, jei tai jums iš manęs įtikima; 
garbės žodis, brangioji, su jumis apie tai dabar kalbu taip, kaip 
su nieku per tą visą laiką nekalbėjau. Iš pirmo man jau gana 
buvo to, kad tas vaikas — mano dukterėčia, mano brolio duktė. 
Na, o jos tikroji motina...— Ir čia nuostabiosios Penzės tetos bal- 
sas nenoromis užsikirto, išvydus brolienės veidą, kuriame tarsi buvo 
vien akys, kokių dar lig tol niekad nebuvo mačiusi. 

Vardas liko neištartas, tačiau Izabelė vos prikando iš lūpų be- 
siveržiantį neištartojo vardo aidą. Nunarinusi galvą, ji vėl atsisėdo į 
tą pačią vietą. 

— Kodėl jūs man tai papasakojote? — paklausė ji grafienės sun- 
kiai atpažįstamu balsu. 

— Aš neapsikenčiau dėl to jūsų nežinojimo. Atvirai sakau, bran- 
gioji, neapsikenčiau, kam seniai jums to nepasakiau, lyg būčiau buvusi 
tokia kvaila, kad per tą laiką nebūčiau radusi kada! Ca me dėpasse*, 
atleiskite už žodį, kaip jūs nieko nesusigaudėte, kas aplink dedasi. Ši- 
tokiai pagalbai — palaikyti nekaltą neišmanymą — aš paprastai ne- 
tikusi, ir štai ši mano dorybė — tylėjimas vardan brolio — šiaip ar 


* Man galva neišneša (pranc.). 

anaip, galų gale išdilo. Be to, atminkite, jog čia ne juodas melas, — 
prilipino neprilygstamoji grafienė.— Viskas gryna teisybė, taip kaip 
jums sakau. 

— Aš net tokios minties neturėjau, — tarė netrukus Izabelė ir 
pažiūrėjo į ją žvilgsniu, neabejotinai atitinkančiu tokį akivaizdžiai 
negudrų prisipažinimą. 

— Aš taip ir maniau, nors sunku buvo patikėti. Negi jums niekad 
neatėjo į galvą, kad kokius šešerius ar septynerius metus jis buvo jos 
meilužis? 

— Nežinau. Daug kas man ateidavo į galvą, gal tai ir susiėjo į 
viena. 

— Dėl Penzės ji labai protingai elgėsi, nepranokstamai! — sušuko 
grafienė, prieš akis turėdama tą vaizdą. 

— One, tokios apčiuopiamos minties tikrai neturėjau, — tęsė Iza- 
belė. Ji tarsi sau aiškinosi, kokias mintis turėjo galvoje, o kokių ne.— 
Ir dabar... vis vien aš nesuprantu. 

Ji kalbėjo prislėgta, nesusivokdama, bet vis dėlto vargšei grafienei 
pasirodė, kad paslapties atskleidimas nepadarė laukiamo efekto. Ji 
tikėjosi įpūsti liepsną, o vos kibirkštį įskėlė, Izabelė buvo paveikta 
ne ką labiau nei jauna saikingos vaizduotės panelė kokio niūraus 
visuotinės istorijos puslapio. 

— Negi nesuprantate, kad mergaitės nebuvo galima prakišti 
kaip jos vyro, žodžiu, mesjė Merlo? — varė toliau Izabelės pašneko- 
vė.— Jie prieš tai jau seniai kartu negyveno, ir jis buvo kažkur 
nusibeldęs — berods į Pietų Ameriką. Gal ji kada ir turėjo vaikų — 
nors tuo labai abejoju, bet buvo jų netekusi. Prispyrus paskutiniajai 
(žodžiu, kai liko nei bėgt, nei rėkt), aplinkybės taip susiklostė, kad 
Osmondui teko pripažinti mergytę savo dukra. Teisybė, žmona jau 
buvo mirusi, bet ne taip seniai, ir dar buvo galima perkiloti da- 
tas — tiek, kad nekiltų įtarimo; tuo jie ir pasirūpino. Ir kas čia 
nuostabaus visuomenei, nesileidžiančiai į smulkmenas, kad kažkur 
toli vargšė ponia Osmond paliko poverina* — vaisių trumpos savo 
laimės, kainavusios gyvybę? Pakeitus gyvenamąją vietą, kai jie persikė- 
lė į Alpes, — Osmondas prieš tai su ja gyveno Neapolyje, o paskui 
išvažiavo ir ten niekad nebegrįžo — tas visas pramanas kuo sėkmin- 
giausiai prigijo. Vargšė mano brolienė kape jau negalėjo apsiginti, 


* Vargšelė (ital.). 

o tikroji motina, gelbėdama savo kailį, atsižadėjo bet kokių regimų 
teisių į dukterį. 

— Ak vargšė, vargšė moteris! — sušuko Izabelė, apsipylusi ašaro- 
mis. Ji jau seniai nebuvo jų liejusi; ašaros jai yra brangiai kaina- 
vę. Bet dabar jos bėgo upeliais, ir grafienė Džemini vėl pasijuto 
nesmagiai. 

— Labai gražu, kad jos gailitės, — nusijuokė ji ne į laiką.— 
Iš tiesų esate savotiška!.. 

— Vadinasi, jis buvo neištikimas žmonai, ir taip greitai! — tarė 
Izabelė ūmai susitvardžiusi. 

— Tik to ir trūko, kad stotumėte už ją! — pasakė grafienė.— 
Tačiau visiškai sutinku su jumis, kad pernelyg greitai. 

— O man, man?..— Ir Izabelė susvyravo, tarytum neišgirdusi, 
tarytum jos klausimas, kurį buvo galima išskaityti iš jos akių, būtų 
buvęs skirtas sau pačiai. 

— Jums jis ištikimas. Jus vesdamas, jis nebebuvo kitos meilužis — 
toks meilužis, cara mia*, kokie jie buvo rizikuodami, saugodamiesi, 
kol tęsėsi tas romanas. Visa baigėsi, tai damai prabudo sąžinė, na, 
šiaip ar taip, dėl savų priežasčių ji pasitraukė; jai taip pat visados 
buvo svarbu nepažeisti išviršinio padorumo, ir taip labai, kad net 
Osmondui įkyrėjo. Galite įsivaizduoti, kas darydavosi, kai visas tas 
padorumas netilpdavo ant jo kurpalio. Bet tarp jų — ištisa praeitis. 

— Taip,— pakartojo automatiškai Izabelė, — tarp jų ištisa pra- 
eitis. 

— Ši vėlesnė praeitis — tai niekai. Bet, kaip sakiau, kokius 
šešerius ar septynerius metus tarp jų buvo kaip reikiant. 

Izabelė valandėlę patylėjo. 

— O kodėl tuomet ji norėjo, kad jis mane vestų? 

— Ak mano brangioji, čia ir yra jos pranokumas! Todėl, kad 
jūs turėjote pinigų, ir todėl, kad tikėjosi jus būsiant gerą Penzei. 

— Vargšė moteris... o Penzė jos nemyli! — sušuko Izabelė. 

— Todėl ji ir ieškojo, ką Penzė pamiltų. Ji tai žino; ji viską 
žino. 

— Žinos, ir kad man viską papasakojote? 

— Čia priklausys nuo to, ar jūs jai persakysite. Ji tam pasi- 
ruošusi, 0 numanote, kaip ketina apsiginti? Įtikindama jus, jog 
aš meluoju. Gal jūs taip ir galvojate — nesivaržykite, neslėpkite. 


* Mano brangioji (ital.). 

Tik šį sykį aš nemeluoju. Esu prišnekėjusi gausybę paistalų, bet 
nuo jų niekam ne blogiau, tik man pačiai. 

Izabelė sėdėjo užsispoksojusi, lyg jos pašnekovės pasakojimas 
būtų atrištas pundas neregėtų prekių, čigonės iškrautų ant kilimo 
prie jos kojų. 

— O ko Osmondas jos nevedė? — galiausiai paklausė ji. 

— Ji be pinigų.— Grafienė viskam turėjo atsakymus, daigstyte 
juos daigstė, ir jei melavo, melavo sklandžiai. — Niekas nežino, niekas 
niekad ir nežinojo, iš ko ji gyvena, iš kur tos visos grožybės. Vargu ar 
Osmondas pats žino. Be to, ji nebūtų už jo ėjusi. 

— Bet juk ji mylėjo jį? 

— Ji kitaip myli. Iš pradžių taip pat, tuomet tikriausiai būtų už 
fo ėjusi, tačiau tada dar jos vyras buvo gyvas. Tuo laiku, kai 
mesjė Merlas iškeliavo — negaliu sakyti, kad pas protėvius, nes jis 
jų niekad neturėjo,— jos santykiai su Osmondu jau buvo pasi- 
keitę, 0 jos užmojai išaugę. Tuo labiau kad ji niekados, — kalbėjo 
dos neapsigaudinėjo dėl jo ypatingumo. Ji vylėsi ištekėsianti už 
kokio didelio žmogaus — tokia buvo sena jos svajonė. Ji laukė, 
stebėjo, intrigavo ir meldėsi, bet jai taip ir nepavyko. Neišmanau, 
ko ji dar gali pasiekti, bet kol kas neturi kuo pasigirti. Vienintelis 
apčiuopiamas jos laimikis, neskaičiuojant to, kad visus pažįsta ir 
visur už dyka gali kieminėti,— kad jus supiršo su Osmondu. Taip, 
brangute, čia jos darbas — nežiūrėkite taip, lyg dar abejotumėte. 
Aš metų metais jų neišleidžiu iš akių ir viską Žinau, viską. Mane 
visi laiko padraika, bet man proto užteko tų dviejų pėdoms susekti. 
Ji manęs nepakenčia ir tai parodo, neva visą laiką gindama mane. 
Jei kas ima tvirtinti, jog aš turėjusi penkiolika meilužių, ji pasi- 
baisi ir užgina, kad pusės jų niekas neįrodė. Ji manęs metų metais 
bijo, ir apie mane visokios pramanytos niekšybės — jai didžiausia 
paguoda. Ji bijo, kad neatidengčiau jos paslapties, ir vieną dieną, 
kai Osmondas ėmė apie jus suktis, man prigrasino. Tai buvo jo na- 
muose, Florencijoje; prisimenate tą pavakarę, kai ji atsivežė jus ir 
mes sode gėrėme arbatą? Ji man tuomet davė suprasti, kad jei aš 
paskleisiu gandus, ji skolinga neliks. Mat vedasi galinti apie mane 
kur kas daugiau prišnekėti negu aš apie ją. Rado ką lyginti! Man 
nusispjaut, ką ji apie mane pripliurps, nes žinau, kad ir jums nusis- 
pjaut. Aš jums galvoje kaip nebuvau, taip ir nebūsiu. Todėl ji 
gali kerštauti kiek nori, nemanau, jog labai jus išgąsdintų. Didžiau- 

sia jos svajonė — kad būtų nepapeikiama kaip kokia prasiskleidusi 
lelija, padorumo įsikūnijimas. Ji visados garbino šį stabą. Ant Cezario 
žmonos negali kristi nė dėmelės, o kaip sakiau, jos svajonė — 
ištekėti už Cezario. Viena priežastis, kodėl ji nebūtų ėjusi už Osmondo, 
štai tokia: baimė, kad žmonės pamatę ją su Penze būtų sudūrę galus, 
gal net panašumą būtų tarp jų įžiūrėję. Jai didžiausias siaubas, 
kad joje neišsiduotų motina. Ji baisiai atsargi, ir motina nė sykio 
neišsidavė. 

— Ne ne, motina išsidavė,— pertraukė Izabelė, kuri klausėsi 
su vis labiau blėstančiu veidu.— Anądien ji išsidavė, tik aš ne- 
susivokiau. Penzei lyg ir buvo atsiradusi galimybė pavydėtinai iš- 
tekėti, ir iš nusivylimo, kad nieko neišėjo, ji buvo benusiimanti 
kaukę. | 

— Čia ji nusiimtų! — suriko grafienė.— Pačiai klaikiai nepa- 
sisekė, tad nusprendė — trūks plyš, bet jos duktė atsigriebs. 

Izabelė krūptelėjo nuo žodžių „jos duktė“, kuriuos viešnia iš- 
tarė kaip niekur nieko. 

— Tiesiog stebėtina! — sušvabždėjo ji priblokšta, net nebejaus- 
dama, kad ši istorija ir ją pačią kliudo. 

— Tik dabar, žiūrėkite, nenusiteikite prieš vargšę niekuo ne- 
kaltą mergaitę! — vis kalbėjo grafienė.— Ji labai gera, nors jos kilmė 
apverktina. Aš myliu Penzę, savaime aišku, ne todėl, kad ji jos, 
bet todėl, kad pasidarė jūsų. 

— Taip, ji pasidarė mano. Ir kaip turbūt vargšei moteriai buvo 
skaudu matant mane...— sušuko Izabelė, nurausdama nuo tokios 
minties. 

— Nemanau, kad ji kentėjo, priešingai — džiūgavo. Osmondo 
vedybos jos dukterį per gerą laiptelį pastūmėjo į viršų. Prieš tai ji 
gyveno skylėje. O kaip manote, ko motina vylėsi? Kad jūsų širdis 
palinks prie mergaitės, ir jūs jos nenuskriausite. Osmondas, žinia, 
niekados nesukrapštytų jai jokio kraičio. Jis buvo skurdžius, beje, 
pati visa tai žinote. Ak brangute, — sušuko grafienė,— ir kam jūs 
paveldėjote tokius pinigus? — Ji nutilo, tarytum išvydusi Izabelės 
veide kažką nematyto.— Tik nesakykite man, jog duosite jai dot. 
Iš jūsų visko galima laukti, bet aš niekaip nepatikėčiau. Meskite 
tokį pavyzdinį gerumą. Atleiskite varžtus, pabūkite savimi, parody- 
kite ragus, nors kartą gyvenime subjurkite, palengvinkite širdį. 

— Kaip keista. Ko gero, man privalu žinoti, bet gailiuosi tai 
išgirdusi, — tarė Izabelė.— Aš jums esu labai dėkinga. 

— Taip, matyt, kad labai! — sušuko grafienė pašaipiai nusi- 
juokdama.— Rasi ir dėkinga, rasi ne. Jūs ne taip reaguojate, kaip 
aš maniau. 

— O kaip turėčiau reaguoti? — paklausė Izabelė. 

— Nagi taip, kaip moteris, kuria buvo pasinaudota saviems 
tikslams. — Izabelė tylėjo, pi tik klausėsi, ir grafienė toliau kalbėjo: — 
Jiedu visą laiką pririšti vienas prie kito, netgi ir tada tokie liko, 
kai ji pasitraukė... ar jis pasitraukė. Tik jis visada jai daugiau reiškė 
negu jinai jam. Jų kaukių baliui pasibaigus, jiedu sutarė duoti vienas 
kitam visišką laisvę, bet taip pat vienas kitam visokeriopai padėti. 
Galite manęs paklaust, iš kur aš tokius dalykus žinau. Ogi iš to, 
kaip jie elgėsi. Ir ar neakivaizdu, kad moterys yra tauresnės už 
vyrus? Ji suieškojo Osmondui žmoną, o tas nėra dėl jos piršto pakruti- 
nęs. Ji dėl jo triūsė, intrigavo, kentėjo dėl jo, netgi ne vieną sykį 
sužvejojo jam pinigų, ir štai ant galų pagalės jam įsibodėjo. Ji 
kaip senas įprotis: tarpais neapsieinama be jos, bet apskritai, jei ji 
prapultų, jis nepasigestų. Maža to, šiandien jau ji tai supranta. 
Žodžiu, nėra ko pavyduliauti! — prilipino juokais grafienė. 

Izabelė vėl pakilo nuo sofos, ji jautėsi kaip sudaužyta, neatgavo 
kvapo, galva ūžė nuo to, ką sužinojo. 

— Aš jums labai dėkinga,— pakartojo ji. Ir dar ūmai pridūrė 
visai kitokiu balsu: — Iš kur jūs visa tai žinote? 

Grafienę ne tiek pamalonino jos dėkingumas, kiek suvėlė toks 
klausimas. Ji drąsiai pažvelgė pašnekovei į akis ir šūktelėjo: 

— Tarkime, kad aš visa tai išgalvojau! — Tačiau ir jos balsas 
staiga pasikeitė, kai uždėjusi ranką ant Izabelės rankos ji tarė, 
nušvitusi smigia savo šypsena: — Na kaip, ar dabar atsisakysite ke- 
lionės? 

Izabelė krūptelėjo ir nusisuko eiti. Bet jai pasidarė silpna, ir ji 
pasirėmė alkūne į židinio atbrailą. Pastovėjo valandėlę, paskui ant 
rankos padėjo svaigstančią galvą užmerktomis akimis bei pablyšku- 
siomis lūpomis. 

— lr kam aš jums visa tai pasakojau — tik susargdinau! — 
sušuko grafienė. 

— O, būtinai turiu pasimatyti su Ralfu! — suaimanavo Izabelė, 
bet ne su pasipiktinimu ar užsidegimu, kurio laukė jos pašneko- 
vė, bet su begaliniu, visa užgožiančiu liūdesiu. 

Traukinys į Paryžių per Turiną važiavo vakare, ir grafienei 
išėjus Izabelė tuoj pat ryžtingai pasitarė su savo supratinga, atsi- 
davusia, veiklia kambarine. Po to jos galvoje (šalia kelionės) buvo 
tik viena mintis. Ji turi aplankyti Penzę — nuo jos negalima nu- 
sisukti. Ji dar jos nebuvo aplankius, Osmondui įspėjus, jog kol 
kas per anksti. Penktą valandą ji privažiavo prie aukštų durų 
siauroje gatvelėje netoli Navonos aikštės, ir ją įleido geraširdė 
nuolanki vienuolyno durininkė. Izabelė ne pirmas kartas čia buvo; 
anksčiau atvažiuodavo su Penze aplankyti vienuolyno seserų. Ji 
žinojo, jog tos moterys geros, ir matė, jog dideli kambariai šva- 
rūs, jaukūs, o gerai prižiūrimame sode žiemą saulėta, o vasarą ūks- 
minga. Tačiau ji nemėgo šitos vietos, kuri ją gąsdino ir gniuždė, už 
nieką pasaulyje čia vienos nakties nebūtų permiegojusi. O šian- 
dien vienuolynas dar labiau nei anksčiau atrodė panašus į kalėjimą 
su gera tvarka, nes buvo neįmanoma apsimetinėti, kad Penzė 
gali laisvai kada tinkama jį palikti. Ši nekalta būtybė jai buvo 
atskleista naujoje, smurtingoje šviesoje, ir kai prasivėrė akys, pir- 
miausias Izabelės buvo noras ištiesti jai ranką. 

Durininkė paliko ją laukti vienuolyno svetainėje, kol pati pra- 
neš, jog pas mieląją jų panelę atvyko viešnia. Svetainėje, didelėje 
ir šaltoje, buvo iš pažiūros nauji baldai, didelė švari neužkurta 
koklių krosnis, rinkinys vaškinių gėlių po stiklu, ant sienų religinio 
turinio graviūros. Anuokart Izabelė pagalvojo, jog čia greičiau pa- 
našu į Filadelfiją nei į Romą, bet šiandien ji nesamprotavo, kam- 
baryje atrodė labai tuščia ir labai tylu. Durininkė grįžo po pen- 
kių minučių, vesdamasi dar vieną žmogystą. Izabelė atsistojo, tikė- 
damasi išvysti vieną iš vienuolyno seserų, ir didžiai nustebo, atsidū- 
rusi priešais madam Merl. Įspūdis buvo pribloškiantis, nes madam 
Merl ir taip visą laiką stovėjo jai akyse, o dabar, pamačiusi ją 
iš kūno ir kraujo, Izabelė pasijuto kaip staiga išvydusi klaikų reginį, 
nelyginant sujudėjus nutapytam paveikslui. Visą dieną Izabelei iš 
galvos nėjo madam Merl veidmainystė, įžūlumas, gudrumas ir ga- 
limos kančios, ir dabar, šiai įžengus į kambarį, pasirodė, kad tuos 
visus tamsumus staiga nužėrė skaisti šviesa. Jos čia buvimas — 
tai nelyginant bjaurus įrodymas: rašysena, išniekinta relikvija ar 
panašus šiurpus teisme pateikiamas dalykas. Izabelei pasidarė silp- 
na; jei būtų reikėję iškart prašnekti, ji nebūtų pajėgusi. Bet tokio 

būtinumo ji nerado, jai tikrai atrodė, jog neturi ką pasakyti madam 
Merl. Beje, bendraujant su šia dama, tokio būtinumo ir nejaus- 
davai, jos laikysena kompensuodavo ne tik jos pačios, bet ir ap- 
linkinių žmonių trūkumus. Bet dabar ji buvo kitokia nei visada, 
įėjo paskui durininkę pamažu, ir Izabelė iškart pajuto, kad ji vargu 
ar išsivers įprastine savo išmone. Jai šis atvejis Irgi buvo ypatin- 
gas, ir ji buvo nusiteikusi elgtis pagal aplinkybes. Tai jai suteikė 
savotiškos rimties, ji net nešyptelėjo, ir nors Izabelė matė, kad ji 
vaidina dar labiau negu visada, ši stebėtina moteris niekados ne- 
buvo tokia natūrali kaip dabar. Ji nuo galvos ligi kojų permetė 
jaunesniąją savo draugę žvilgsniu, bet ne atžariu ar iššaukiančiu, o 
veikiau šaltai pritariančiu, kuriame nebuvo jokios užuominos apie 
paskutinį jų susitikimą, tarsi ji būtų norėjusi nubrėžti skirtumą: 
tąsyk buvo pasipiktinusi, o dabar jau yra susitaikiusi. 

— Galite palikti mus vienas,— tarė ji durininkei,— po penkių 
minučių ši dama paskambins jums.— Ir ji atsisuko į Izabelę, kuri 
įsidėmėjusi, kas buvo pasakyta, niekuo daugiau nesidomėjo, o aki- 
mis klaidžiojo toli, kiek leido kambario sienos. Ji nenorėjo daugiau 
žiūrėti į madam Merl.— Jūs nustebusi, kad aš čia, ir tikriausiai esate 
nepatenkinta, — toliau kalbėjo toji dama.— Jums nesuprantama, ko 
aš čia apsilankiau tarytum aplenkdama jus. Prisipažįstu padariusi 
netaktą — man derėjo jūsų atsiklausti. — Jos žodžiuose nebuvo nė 
gaidelės ironijos, jie buvo pasakyti paprastai, maloniai, tačiau Iza- 
belė, nunešta į nuostabos ir skausmo jūrą, nenumanė, kokiu tikslu 
tai buvo pasakyta.— Bet aš čia neseniai,— toliau aiškinosi madam 
Merl,— neilgai pabuvau su Penze. Atvažiavau jos aplankyti, nes 
šiandien pagalvojau, kad ji turbūt jaučiasi vieniša ar net nelai- 
minga. Gal tai ir į naudą jaunai mergaitei, aš taip menkai išma- 
nau apie jaunas mergaites, man sunku spręsti. Ir vis dėlto čia ny- 
koka. Todėl ir atvykau... dėl visa ko. Be abejo, žinojau, kad jūs 
ją aplankysite, tėvas taip pat, tačiau manęs niekas neperspėjo, kad 
kitiems čia draudžiama lankytis. Ta geroji moteris — kuo ji vardu? — 
madam Katrina nė kiek nepriekaištavo. Aš pasėdėjau pas Penzę 
kokių dvidešimt minučių; jos nuostabus kambarėlis, nė kiek nepri- 
mena vienuolyno, ir pianinas stovi, ir gėlių yra. Ji taip dailiai 
susitvarkė — jos puikus skonis. Aišku, čia aš niekuo nedėta, bet 
man lengviau širdyje ją aplankius. Panorėjusi gali net kambarinės 
paslaugomis naudotis, bet, žinia, puoštis čia nėra progų. Ji dėvi 
juodą striuką suknelę ir atrodo tokia žavi. Po to aš buvau užėjusi 

pas motinėlę Katriną, jos irgi labai gražus kambarys; patikėkite, 
tos vargšės seserys man nė kiek nepanašios į vienuoles. Motinėlės 
Katrinos kambaryje stovi toks koketiškas tualetinis staliukas, ant 
kurio padėtas buteliukas, be galo panašus į odekolono. Ji taip 
gražiai kalba apie Penzę: esą viena laimė, kai ji vienuolyne. Ji 
kaip dangaus angelėlis ir netgi vyriausioms gali būti pavyzdys. Jau 
man išeinant iš motinėlės Katrinos, durininkė pranešė, jog pas sin- 
joriną atvyko viešnia. Iškart nuspėjau, kad čia jūs, ir paprašiau, 
kad leistų mane, vietoj savęs, jūsų pasitikti. Ji didžiai suabejojo, — 
atvirai jums sakau, — esą jos pareiga pranešti viršininkei, juk labai 
svarbu, kad su jumis būtų elgiamasi pagarbiai. Patariau jai ne- 
trukdyti viršininkės ir paklausiau, kaip, jos manymu, aš pasielgsiu 
su jumis! 

Madam Mer! kalbėjo šauniai, kaip moteris, seniai įvaldžiusi po- 
kalbio meną. Bet jos kalboje buvo tam tikrų gaidų ir moduliacijų, 
kurių nė viena nepraslydo pro Izabelės ausis, nors jos akys ir buvo 
nukreiptos nuo pašnekovės veido. Jai dar ne taip toli įsibėgėjus, 
Izabelė pastebėjo, kad jos balsas užlūžo, rišlume atsirado spraga, o 
jau čia savaime buvo tikra drama. Ir tas vos pagaunamas balso 
pasikeitimas buvo ženklas svarbaus atradimo — nuovokos, jog klau- 
sytojos požiūris į ją Iš esmės pasikeitęs. Madam Merl per akimirką su- 
mojo, jog tarp jų viskas baigta, o per kitą akimirką sumojo ir 
priežastį. Priešais ją stovėjo nebe tas žmogus, su kuriuo matydavosi 
ligi tol, o visai kitas žmogus -— žmogus, žinantis jos paslaptį. Tai 
buvo siaubingas atradimas, ir tą valandėlę ši tobuliausia iš visų 
moterų užsikirto ir susigūžė. Bet toji valandėlė buvo trumpa. Tuoj 
pat vėl prasimušė sąmoninga puikios jos laikysenos versmė ir glot- 
niai nuplukdė ją ligi galo. Bet tik todėl, kad galas buvo netoli. 
Paliesta smailaus ginklo, ji sudrebėjo, bet sutelkusi visą budrią 
valią nustelbė jaudinimąsi. Vienintelis jos išsigelbėjimas buvo neišsi- 
duoti. Ji atsilaikė, tik balsas kiek virpėjo — ji negalėjo jam nieko 
padaryti, — girdėjo save kalbant, bet nesuprato ką. Prasidėjo 
jos savikliovos atoslūgis, ir ji kliudydama dugną vos parsisiekė ligi 
uosto. 

Izabelė visa tai matė aiškių aiškiausiai lyg atspindį dideliame skaid- 
riame veidrodyje. Jai tai galėjo tapti reikšmingu momentu — per- 
galės momentu. Kad madam Merl prarado narsą ir išvydo demaskavi- 
mo šmėklą — jau savaime buvo kerštas, savaime šviesesnių dienų pa- 
žadas. Ir valandėlę, stovėdama pasisukusi šonu ir tarsi žiūrėdama pro 

langą, Izabelė mėgavosi šia mintimi. Anoje pusėje lango buvo vienuo- 
lyno sodas, bet jis neįėjo į jos regos lauką kaip ir sprogstantys medžiai 
bei skaisti diena. Jos regos lauke, apšviestame negailestingos žinojimo 
šviesos, jau tapusios dalimi jos patirties, atplukdytos trapioje val- 
tyje ir dėl to trapumo įgavusios tikrąją vertę, styrojo tik tas plikas, 
lendantis į akis faktas, kad ji buvo panaudota kaip koks įrankis, 
patogus, bejausmis, iš geležies ir medžio, o dabar jau pakabintas 
ant vinies. Ir tai suvokus, jos sielą vėl užplūdo kartėlis, ant lūpų 
ji lyg pajuto pažeminimo skonį. Vieną akimirką, jei ji būtų atsigręžusi 
ir prabilusi, jos žodžiai būtų buvę čaižantys kaip botagas. Bet ji 
užsimerkė, ir tas klaikus vaidinys nuslinko. Liko tik visų protin- 
giausia pasaulyje moteris, stovinti už poros žingsnių ir kaip kvailų 
kvailiausia neišmananti, ką galvoti. Vienintelis Izabelės kerštas buvo 
tylėjimas — laikymas madam Merl! dar nepatirtoje padėtyje. Taip 
užtruko laiko tarpsnį, matyt, prailgusį tai damai, nes ji klestelėjo 
ant kėdės, lyg pripažindama savo bejėgiškumą. Tada Izabelė pamažėle 
pervedė ją žvilgsniu. Madam Merl buvo balta kaip drobė, akimis 
įsisiurbusi į Izabelės veidą. Tegul išskaito jame ką tinkama, bet jai 
pavojus jau praėjo. Izabelė niekad jos nekaltins, niekad neprie- 
kaištaus — gal todėl, kad nesuteiktų jai galimybės gintis. 

— Atvažiavau atsisveikinti su Penze,— galiausiai ištarė jaunoji 
mūsų moteris.— Šįvakar išvykstu į Angliją. 

— Šįvakar išvykstate į Angliją, — pakartojo madam Merl vis 
dar sėdėdama ir stebeilydama į ją. 

— Vykstu į Gardenkortą. Ralfas Tačitas prie mirties. 

— Ak, kokia jums netektis.— Madam Merl jau buvo atsikvo- 
šėjusi ir galėjo reikšti užuojautą.— Ar viena vykstate? 

— Taip, be vyro. 

Madam Merl pratisai kažką sušvabždėjo, gal apgailestaudama, 
kad liūdna šiame pasaulyje. 

— Ponas Tačitas manęs nemėgo, bet man gaila, kad jis miršta. 
Ar su jo motina susitiksite? 

— Taip, ji grįžo iš Amerikos. 

— Man ji yra buvusi labai gera, bet dabar pasikeitė. Ir kiti 
pasikeitė, — taikiai pasakė madam Merl su tauriu patetiškumu. Po 
trumpos tylos pridėjo: — Jūs vėl regėsite seną mielą Gardenkortą. 

— Nebus kada juo gėrėtis, — atsakė Izabelė. 

— Savaime suprantama, tokia širdgėla. Tačiau apskritai iš visų 
namų, kuriuose esu buvusi, o jų yra apsčiai, labiausiai norėčiau 

gyventi Gardenkorte. Nedrįstu siųsti geradienių jo gyventojams, — 
pridūrė madam Merl,— tačiau patį Gardenkortą pasveikinkite nuo 
manęs. 

Izabelė nusisuko. 

— Man metas pas Penzę. Nedaug laiko liko. 

Kol ji dairėsi, pro kur išeiti, atsidarė durys, įleisdamos vieną 
šių namų šeimininkę, kuri įžengė su santūria šypsena, po ilgomis 
palaidomis rankovėmis švelniai trindama baltas putnias rankas. Iza- 
belė atpažino motinėlę Katriną, su kuria jau anksčiau buvo susi- 
pažinusi, ir paprašė neatidėliotinai leisti jai pasimatyti su panele 
Osmond. Motinėlės Katrinos veidas pasidarė dvigubai santūresnis, 
tačiau meiliai šypsodamasi ji atsakė: 

— Jai bus į gera pasimatyti su jumis. Aš jus pas ją nuvesiu.— Po 
to ji atsuko malonų suklususį veidą į madam Merl. 

— O man gal leistumėte dar truputį pasilikti? — paprašė toji 
dama.— Čia taip gera. 

— Jei norite, galite likti ir visam laikui.— Ir dvasiškoji sesuo 
supratingai nusijuokė. 

Ji išsivedė Izabelę iš kambario, ir praėjusios kelis koridorius 
juodvi užlipo ilgais laiptais. Visos šios patalpos buvo tvirtos ir tuš- 
čios, šviesios ir švarios; tad štai kokios tos garsios baudžiamosios 
įstaigos, pamanė Izabelė. Motinėlė Katrina stumtelėjo Penzės kam- 
bario duris ir įleido viešnią, tada pastovėjo sukryžiavusi rankas ir 
šypsojosi žiūrėdama, kaip jos pasisveikino, apsikabino. 

— Kaip ji džiaugiasi jūsų sulaukusi.— Ir pakartojo: — Jai tai 
į gera.— Ji rūpestingai pastatė Izabelei geriausią kėdę, tačiau pati 
nesisėdo, matyt, ketino išeiti. — Kaip atrodo mūsų mieloji mergaitė? — 
kiek palūkėjusi paklausė. 

— Pablyškusi,— atsakė Izabelė. 

— Iš laimės, kad jūsų sulaukė. Ji labai patenkinta. Elle ėclaire la 
maison*,— tarė geroji sesuo. 

Kaip madam Merl sakė, Penzė vilkėjo striuką juodą suknelę, 
gal nuo to ir atrodė pablyškus. 

— Jos man labai geros — apie viską pagalvoja! — sušuko Pen- 
zė su nuolatiniu troškimu visiems įtikti. 

— Mes apie tave visuomet galvojame — tu brangi mūsų auklė- 
tinė! — tarė madam Katrina tokiu balsu, kokiu kalba žmogus, ku- 


* Ji praskaidrina šiuos namus (pranc.). 

riam geraširdiškumas jau yra įprotis, o pareiga — visų rūpesčiai. 
Toks balsas akmeniu prislėgė Izabelę, jis liudijo savęs išsižadėjimą, 
bažnyčios galią. 

Kai motinėlė Katrina paliko jas vienas, Penzė atsiklaupė ir 
padėjo galvą pamotei ant kelių. Taip ji išbuvo valandėlę, Izabelė 
švelniai glostė jai plaukus. Paskui atsistojo, nusigręžė ir apžvelgė 
kambarį. 

— Kaip manote, ar aš gražiai susitvarkiusi? Aš viską turiu 
kaip namuose. 

— Labai gražiai, čia tau jauku,— rinko žodžius Izabelė. Iš 
vienos pusės ji nenorėjo pakišti minties, jog atvyko čia jos gailė- 
tis, iš kitos — būtų paikas pasityčiojimas apsimesti sužavėtai. Todėl 
netrukus tiesiai pridūrė: — Atvažiavau atsisveikinti su tavimi. Iš- 
važiuoju į Angliją. 

Išblyškęs Penzės veidelis paraudo. 

— Į Angliją! Ir negrįšite? 

— Nežinau, kada grįšiu. 

— Kaip gaila! — sukuždėjo Penzė. Jos žodžiai sakė, kad ji ne- 
turinti teisės niekur kištis, tačiau balsas išdavė gilų nusivylimą. 

— Mano pusbrolis ponas Tačitas sunkiai serga, tikriausiai mirs. 
Noriu su juo pasimatyti. 

— O taip; jūs man sakėte, kad jis mirs. Būtinai turite važiuoti. 
O tėtis ar važiuos? | 

— Ne, aš važiuoju viena. 

Mergaitė tylėjo. Izabelė dažnai spėliodavo, ką ji mano apie 
tikruosius tėvo ir jo Žmonos santykius; Penzė niekados nei žvilgs- 
niu, nei jokia užuomina neišsidavė galvojanti, jog jiems trūksta 
artumo. Izabelė buvo tikra, kad ji apie tai susimąstydavo ir tur- 
būt manė esant vyrų ir Žmonų artimesnių vienas kitam nei šie du. 
Tačiau Penzė net mintyse būdavo santūri, ji nebūtų išdrįsusi nei 
teisti švelnios savo pamotės, nei kritikuoti nuostabiojo tėvo. Jai 
širdis būtų apmirusi tarsi pamačius du šventuosius iš didžiojo pa- 
veikslo vienuolyno koplyčioje pasukant nutapytas galvas ir vienas ki- 
tam linkčiojant. Tačiau kaip ir šiuo atveju ji nebūtų užsiminusi (vien 
iš dievobaimingumo) apie tokį baimingą reiškinį, taip ji stengėsi atito- 
linti nuo savęs visas žinomas suaugusiųjų paslaptis. 

— Jūs būsite taip toli, — tuoj prakalbo ji. 

— Taip, aš būsiu toli. Bet nieko tokio,— paaiškino Izabelė, — 
nes kol tu čia, aš vis vien nesu arti tavęs. 

— Taip, bet jūs galite atvažiuoti manęs aplankyti, nors atva- 
žiuojate nedažnai. 

— Aš tavęs nelankiau todėl, kad tavo tėvas uždraudė. Šian- 
dien aš tau nieko neatvežiau. Niekuo negaliu pradžiuginti. 

— Manęs nedera džiuginti. Toks tėčio pageidavimas. 

— Tuomet vis viena, ar aš Romoje, ar Anglijoje. 

— Jūs nesate laiminga, ponia Osmond,— tarė Penzė. 

— Nelabai. Bet tiek to. 

— Ir aš taip sau sakau. Tiek to. Tik labai norėčiau iš čia 
išeiti. 

— Ir aš tau šito labai linkėčiau. 

— Nepalikite manęs čia, — švelniai tęsė Penzė. 

Izabelė akimirksnį nieko neatsakė, jai širdis ėmė daužytis. 

— O dabar važiuotumei su manimi? — paklausė. 

Penzė pasižiūrėjo maldaujančiu žvilgsniu. 

— Ar jums tėtis liepė mane parvežti? 

— Ne, čia mano pačios pasiūlymas. 

— Tuomet gal verčiau palaukti. Tėtis nieko neprašė man pasa- 
kyti? 

— Manau, jis nežinojo, kad važiuosiu pas tave. 

— Jo nuomone, aš dar čia per trumpai, — tarė Penzė.— Nors 
netrumpai. Visos moterys man labai malonios, ir mažosios mer- 
gaitės atDbėga pas mane. Yra čia ir visai mažų — tokios žavios ma- 
žutėlės. O mano kambarys — pati matote koks. Viskas labai puiku. 
Bet man jau gana. Tėtis norėjo, kad aš pamąstyčiau — aš jau 
prisimąsčiau. 

— O apie ką tu mąstei? 

— Kad niekad neturiu pykinti tėčio. 

— Tą tu ir anksčiau žinojai. 

— Taip, tačiau dabar geriau žinosiu. Aš bet ką padarysiu... 
bet ką padarysiu,— tikino Penzė. Išgirdus savo žodžius, tamsus 
grynas raudonis išmušė jai veidą. Izabelė įskaitė jo prasmę: vargšė 
mergaitė sutramdyta. Gerai, kad ponas Edvardas Rozjė išsaugojo 
savo emalius! Izabelė pažvelgė jai į akis ir pamatė jose vien mel- 
dimą atlaidumo. Uždėjo ranką Penzei ant rankos lyg parodydama, 
kad jos žvilgsnis reiškia ne mažesnę pagalbą. Juk trumpalaikio 
mergaitės pasipriešinimo (tegu nebylaus ir drovaus) palūžimas buvo 
tik jos duoklė tikrovei. Ji nesiėmė kitų teisti, bet teisė save; ji 
išvydo realybę. Kovoti su gyvenimo vingrybėmis jai buvo ne pagai 

jėgas, iškilmingas jos atskyrimas ją pribaigė. Ji nulenkė dailią sa- 
vo galvelę prieš galinguosius ir tik prašė galingųjų gailestingumo. 
Iš tiesų gerai, kad Edvardas Rozjė pasiliko keletą savo mažmožių. 

Izabelė pakilo; laikas skubiai bėgo. 

— Tad sudie. Šįvakar aš išvažiuoju iš Romos. 

Penzė iškritusi iš veido įsitvėrė jos suknelės. 

— Jūs kaip ne ta, mane gąsdinate. 

— O ne, man nieko nėra,— atsakė Izabelė. 

— (Gal jūs nebegrįšite? 

— Gal ir ne. Sunku pasakyti. 

— Ak, ponia Osmond, nepameskite manęs! 

Izabelei dabar pasidarė aišku, kad Penzė viską atspėjo. 

— Miela mano mergaite, kuo aš tau galiu padėti? — paklausė 
Izabelė. 

— Nežinau, bet man smagiau, kai apie jus galvoju. 

— Tu gali visada apie mane galvoti. 

— Kai jūs kažkur toli, nebegaliu. Man baugu,— prisipažino 
Penzė. 

— Ko tau baugu? 

— Šiek tiek tėčio. Ir madam Merl. Ji ką tik buvo pas mane. 

— Taip nesakyk, — pamokė Izabelė. 

— O, aš viską padarysiu, ko jie reikalauja. Bet man būtų len- 
gviau, jei jūs būtumėte šalia. 

Izabelė susimąstė. 

— Aš tavęs neapleisiu,— ištarė pagaliau.— Sudie, mano mer- 
gaite. 

Jiedvi apsikabinusios tylomis pastovėjo kaip dvi seserys, pas- 
kui Penzė koridoriumi palydėjo viešnią ligi laiptų. 

— Ką tik buvo madam Merl,— pakartojo ji eidama; Izabelei 
nieko neatsakius, ūmai pridūrė: — Aš nemyliu madam Mer!! 

Izabelė padvejojusi stabtelėjo: 

— Niekad taip nesakyk... kad nemyli madam Merl. 

Penzė sumišusi pažvelgė į ją, bet sumišimas Penzei niekad ne- 
buvo nepaklusnumo priežastimi. 

— Aš taip daugiau niekad niekad nesakysiu,— tarė ji su ypa- 
tingu nuolankumu. Prie laiptų jiedvi turėjo skirtis, nes pagal vienuo- 
lyno tvarką — ne griežtą, bet labai konkrečią, — kurios turėjo laiky- 
tis Penzė, jai nebuvo galima leistis žemyn. Izabelė nulipo į apačią, 
bet mergaitė vis dar stovėjo viršuje. 

— Ar grįšite? — šūktelėjo ji, ir tą jos balsą Izabelė vėliau pri- 
siminė ne kartą. 

— Taip, grįšiu. 

Apačioje ponią Osmond pasitiko madam Katrina ir nuvedė 
ligi svetainės durų, prie kurių sustojusios jos dar šnektelėjo. 

— Aš neisiu vidun,— tarė geroji sesuo.— Jūsų laukia madam 
Merl. 

Nuo šios žinios Izabelė sustingo, vos nepaklausė, ar nėra iš 
vienuolyno kito išėjimo. Bet jai dingtelėjo, jog garbingajai vienuo- 
lei verčiau neatskleisti savo noro išvengti Penzės antrosios drau- 
gės. Vienuolė švelniai spustelėjo jai ranką ir įbedusi išmintingas 
geravališkas akis prancūziškai pasakė kone kaip savo artimai: 

— Eh bien. chėre. Madame, gu'en pensez-vous?* 

— Apie savo podukrą? Čia ilga kalba. 

— Mūsų nuomone, jau būtų gana,— trumpai drūtai tarė mo- 
tinėlė Katrina. Ir pastūmė svetainės duris. 

Madam Merl sėdėjo kaip sėdėjusi, tarytum jos būta taip susi- 
mąsčiusios, kad per tą laiką nė nepakrutėjo. Madam Katrinai 
uždarius duris, ji atsistojo, ir Izabelė suprato, kad ji ne šiaip sau 
mąstė. Ji jau buvo atgavusi pusiausvyrą, jos išmonė vėl jai buvo 
pavaldi. 

— Aš dar panorau sulaukti jūsų, — tarė ji įtaikiai.— Bet šneka 
bus ne apie Penzę. | 

Izabelė nusistebėjo, apie ką bus toji šneka, ir nepaisydama ma- 
dam Merl pareiškimo po valandėlės atsakė: 

— Motinėlės Katrinos nuomone, Penzei čia jau gana. 

— Taip, ir man regis, jog gana. Man dar rūpi pasiteirauti 
apie vargšą poną Tačitą,— pridūrė madam Merl.— Ar jūs tikrai 
žinote, kad jis prie mirties? 

— Jokių kitų žinių neturiu, tik telegramą. Visa nelaimė, kad ji 
tai patvirtina. 

— Noriu jums pateikti vieną keistą klausimą. Ar jums labai 
brangus pusbrolis? — tarė madam Merl su tokia pat keista kaip tas 
klausimas šypsena. 

— Taip, labai brangus. Bet aš nesuprantu jūsų. 

Madam Merl padelsė. 

— Sunkoka paaiškinti. Man atėjo į galvą tokia mintis, kuri 


* Taigi, brangioji ponia, ką jūs apie tai manote? (Pranc.) 

jums tikriausiai niekad neatėjo, ir ji gali būti jums įdomi. Jūsų 
pusbrolis kartą jums padarė didelę paslaugą. Ar nujautėte? 

— Jis man daug paslaugų yra padaręs. 

— Taip, bet ši pranoksta visas kitas. Jis padarė jus turtingą. 

— Jis?.. 

Madam Merl, pamačiusi, jog sėkmingai pataikė, tęsė jau per- 
galingiau: 

— Jis suteikė jums to blizgesio, be kurio nebūtumėte buvusi 
tokia viliojanti nuotaka. Iš esmės jam turite būti dėkinga.— Izabe- 
lės akys buvo tokios, kad madam Merl nutilo. 

— Aš jūsų nesuprantu. Tai buvo mano dėdės pinigai. 

— Taip, pinigai dėdės, bet sumanymas pusbrolio. Ir jis įdiegė 
jį tėvui. Ak, mano miela, tokie pinigai! 

Izabelė stovėjo išplėtusi akis; tądien ji tarytum gyveno pasau- 
lyje, kur plyksčioja grasūs žaižarai. 

— Man neaišku, kodėl jūs kalbate apie tokius dalykus. Ne- 
aišku, ką jūs žinote. 

— Aš tik tiek žinau, kiek numanau. O tai numaniau. 

Izabelė nuėjo prie durų ir jas atvėrusi dar stabtelėjo, nenu- 
leisdama rankos nuo skląsties. Tada tarė: 

— Maniau, kad už tai turiu būti dėkinga jums! — Toks buvo 
jos vienintelis kerštas. 

Madam Merl nuleido akis, stovėjo lyg jausdama didžią at- 
gailą. 

— Žinau, jūs labai nelaiminga. Bet aš dar nelaimingesnė. 

— Taip, tuo aš tikiu. Ko gero, aš daugiau niekad nenorėčiau 
jūsų matyti. 

Madam Merl pakėlė akis. 

— Aš išvažiuosiu į Ameriką,— tarė ji tylomis Izabelei išei- 
nant. 

Apimta ne nustebimo, o jausmo, kuris kitomis aplinkybėmis 
būtų galėjęs būti džiaugsmu, Izabelė išlipo iš Paryžiaus pašto trau- 
kinio Čering Kroso stotyje tiesiai į Henrietos Stekpoul glėbį ar 
bent rankas. Ji telegrafavo draugei iš Turino ir nors neįsitvėrė 

minties, jog Henrieta būtinai ją pasitiks, bet numanė, kad telegra- 
ma duota ne veltui. Visą ilgą kelionę iš Romos jos mintys buvo 
susijaukusios. Ji nieko aiškaus negalvojo ir nepajėgė užbėgti į ateitį. 
Ji keliavo nematančiomis akimis, abejinga pralekiantiems pro šalį 
kraštams, nors ir pasipuošusiems gaivia pavasario žaluma. Jos min- 
tys klajojo po kitokias šalis — svetimas, apytamses — nepramintais 
takais, kuriose metų laikai nesikeičia, o tarytum stovi nesibaigianti 
gūdi žiema. Galvoti buvo apie ką, bet jos apmąstymai neturėjo 
nei apybraižų, nei tikslo. Galvoje slinko pakriki vaidiniai, atminties 
ar vilčių atšipusios pabiros. Praeitis ir ateitis pagal savo įgeidį pri- 
artėdavo ir nutoldavo, bet ji regėjo jų vaizdus gūsiais pagal savą logi- 
ką iškylančius ir pradingstančius. Net stebėtina, ką ji prisiminė. 
Dabar, kai jai buvo atskleista taip su ja susijusi paslaptis, kai nu- 
krito uždanga, pavertusi jos gyvenimą pastangomis lošti vistą su 
nepilna kortų malka, tikroji įvykių tėkmė, tarpusavio ryšys, prasmė 
ir didžia dalimi siaubas spietėsi jai prieš akis kaip tam tikra archi- 
tektūrinė erdvė. Ji prisiminė tūkstančius niekų, atgyjančių spon- 
taniškai kaip virpulys. Anuomet laikė juos niekais, o dabar suprato 
buvus švino svorio. Tačiau, antra vertus, jie ir liko kaip buvę nie- 
kai — kas iš to, kad juos perprato? Šiandien jai niekas neturėjo 
prasmės. Užgeso visa valia, visi ketinimai, visi troškimai, liko tik 
tas vienatinis noras pasiekti savo geidžiamą prieglobstį. Garden- 
kortas buvo jos kelio pradžia, ir grįžimas į tuos pritilusius kamba- 
rius buvo bent laikina išeitis. Ji iš ten pakėlė sparnus pačioje jė- 
goje, o dabar grįžta bejėgė, ir jei toji vieta pirma jai buvo atilsis, 
tai dabar bus šventovė. Ji pavydėjo Ralfui, kad jis miršta, nes jei ieškai 
atilsio, ar rasi tobulesnį? Nustoti buvus, visko atsižadėti, nieko dau- 
giau nežinoti — pati ta mintis buvo saldi kaip karštoje šalyje svajo- 
nė apie vėsią marmurinę vonią užtemdytame kambaryje. 

Kelionėje iš Romos valandėlėmis ji išties būdavo kaip apmirusi. 
Sėdėjo kampe nekrutėdama, suglebusi, su vienu gyvu pojūčiu, kad 
yra vežama, nutolusi nuo vilčių ir apgailestavimų, ir pati sau buvo 
panaši į etruskų skulptūrą ant savo pelenų urnos. Nebebuvo ko 
apgailestauja — viskas jau praėjo. Ne tik jos paikystės laikas, bet 
ir atgailos. Vienintelio dalyko buvo galima gailėtis — kad madam 
Merl buvo tokia, na... tokia neįsivaizduojama. Čia Izabelės protas 
suklupo, ji nemokėjo rasti žodžio, kokia ta madam Merl. Kokia 
ji, tokia, bet dabar ir jai teks gailėtis, be abejonės, Amerikoje, kur 
pareiškė važiuosianti, ne ką kita ir veiks. Izabelės tai nebeliečia, jai 

nujautimas sakė, jog madam Merl ji daugiau niekados nematys. 
Tas nujautimas ją perkėlė į ateitį, kuri tarpas nuo tarpo šmėkštel- 
davo iškreipta. Ji išvysdavo save jau po daugelio metų kaip moterį, 
dar turinčią nugyventi gyvenimą, ir tokie praregėjimai kirtosi su 
tos dienos nusiteikimu. Būtų gera kur nors nusišalinti, kuo toliau, 
daug toliau negu mažutė pilkšvai žalia Anglija, bet, matyt, tokia 
laimė jai nelemta. Sielos gelmėje — giliau nei išsižadėjimo vilionė — 
glūdėjo nuojauta, jog dar laukia ilgas gyvenimas. Ir nuo tokios nuo- 
vokos ji protarpiais pažvalėdavo, pakildavo dvasia. Tai liudijo jos 
pajėgas, liudijo, jog dar bus laimingų dienų. Negi jai likta vien 
kančios, juk ji dar jauna, ir dar visko gali būti. Gyventi tam, kad 
kentėtum, jaustum pasikartojančius ir vis smarkesnius gyvenimo 
dūrius... Izabelei rodėsi, jog toks gyvenimas ne jai, nes ji kur 
Kas vertesnė, kur kas pajėgesnė. Paskui ji susimąstė, kad gal kvai- 
lystė, tuštybė taip gerai apie save galvoti. Ar visa istorija nėra 
ištisas vertybių niokojimas? Ar ne dažnesnė tavo lemtis, jei esi 
subtilios prigimties, — kentėti? Gal tuomet reikia pripažinti save tu- 
rint ir šiurkštumo. Tačiau Izabelei priešais akis praslinko drums- 
lus ilgos ateities šešėlis. Ji niekur nepabėgs, turės tesėti ligi galo. 
Paskui ją vėl apsiaustė brandos metai, užklojo šėma abejingumo 
uždanga. 

Henrieta ją pabučiavo kaip visada — nelyginant bijodama būti 
kieno nors nutverta, paskui Izabelė stovėjo minioje dairydamasi 
savo kambarinės. Ji nieko neklausinėjo, buvo linkusi laukti. Jai 
staiga smilktelėjo, jog susilauks pagalbos. Ji apsidžiaugė, kad Hen- 
rieta pasitiko, nes atvažiavimas į Londoną buvo kažkoks nykus. 
Niūrūs aprūkę aukšti stoties skliautai, keista mirtinai blyški šviesa, 
tamsi besistumdanti minia jai kėlė aklą baimę, ir ji paėmė draugę 
už parankės. Prisiminė — kažkada visa tai patiko kaip dalis galingo 
ir savaip traukiančio reginio. Prisiminė, kaip prieš penkerius metus 
žiemos prietemose išėjo iš Justono stoties į užtvindytas žmonių 
gatves. Šiandien viso to neišgalėtų, ir anas epizodas iškilo atminty 
lyg nutikęs kam kitam, o ne jai. 

— Kokia laimė, kad tu atvažiavai, — tarė Henrieta tarytum lauk- 
dama, jog Izabelė pasišaus tai užginčyti. — Jei būtum neatvažia- 
vusi, jei būtum neatvažiavusi... tiesiog neišmanau,— pridėjo Stek- 
poul, leisdama suprasti, koks grėsmingas būtų buvęs jos pasipikti- 
nimas. 

Izabelė žvalgėsi savo kambarinės. Tačiau akys užkliuvo už kito, 

kažkur matyto žmogaus, ir ji tuoj pat atpažino draugišką pono 
Bentlingo veidą. Jis stovėjo atokiau, ir nors minia jį grumdė ir 
stumdė, nė per pėdą nesitraukė iš užsiimtos vietos, kur buvo man- 
dagiai sustojęs, kad netrukdytų damoms glėbesčiuotis. 

— Štai ponas Bentlingas, — pasakė švelniai, tačiau be ryšio Iza- 
belė, dabar menkai tesirūupindama, ras savo kambarinę ar ne. 

— O taip, jis visur eina su manimi. Eikšekit, ponas Bentlin- 
gai! — pašaukė Henrieta. Ir paslaugusis viengungis iškart priėjo 
su šypsena, pritemdyta slegiančios aplinkybės.— Ar ne puiku, kad 
ji atvažiavo? — paklausė jo Henrieta.— Jis viską žino,— paaiškino 
ji.— Mes buvome susiginčiję. Jis tvirtino, kad tu neatvažiuosi, o 
aš sakiau — atvažiuosi. 

— Maniau, jūsų nuomonės visuomet sutinka, — nusišypsojo Iza- 
belė. Ji pasijuto vėl galinti šypsotis; iš drąsių Bentlingo akių vienu 
moju ji bematant išskaitė gerą žinią. Jos tarytum jai priminė, kad 
jis yra senas jos pusbrolio draugas... taigi viską supranta, viskas 
gerai. Izabelė padavė jam ranką ir mintyse, gana ekstravagantiškai, 
prilygino jį tauriam nepriekaištingam riteriui. 

— A, aš visuomet sutinku, — tarė ponas Bentlingas.— Bet kad 
ji nesutinka. 

— Ar nesakiau tau, kad per kambarines vien bėdos? — pri- 
minė Henrieta.— Tavoji panelė tikriausiai liko Kalė uoste. 

— Man vis vien, — atsakė Izabelė, neatitraukdama akių nuo 
pono Bentlingo, lyg pirmą kartą jį pamačiusi. 

— Pabūukite su ja, kol aš nueisiu ir susižinosiu,— paliepė Hen- 
rieta, trumpam palikusi juos vienu du. 

Iš pradžių jiedu stovėjo tylėdami, paskui ponas Bentlingas pasi- 
domėjo, ar Izabelė sėkmingai perplaukė Lamanšą. 

— Kuo puikiausiai. Ne, buvo labai banguota, — atsakė ji, gerokai 
nustebindama savo pašnekovą, ir paskui pridėjo: — jūs neseniai buvote 
Gardenkorte, aš žinau. 

— O iš kur jūs žinote? 

— Kaip čia pasakius... iš jūsų veido matyti, jog buvote Gar- 
denkorte. 

— Ar iš veido jums atrodau baisiai liūdnas? Išties ten liūdna. 

— Nemanau, kad jūs kada nors iš veido būtumėt baisiai liūd- 
nas. Man jūs atrodote baisiai geras, — atsakė Izabelė su savaime 
plaukiančiu širdingumu. Jai dingtelėjo, jog daugiau niekada nesi- 
varžys dėl paviršutiniškų dalykų. 

O vargšas ponas Bentlingas dar nebuvo pasiekęs tokių aukštu- 
mų. Jis gerokai raudo, juokėsi ir tikino dažnai būnąs be ūpo, o 
kai jam smunka ūpas, imąs baisiai tūžti. 

— Galite pasiklausti panelės Stekpoul. Aš buvau Gardenkorte 
prieš dvi dienas. 

— Ar matėte mano pusbrolį? 

— Labai trumpai. Bet pas jį ateina žmonių, vakarykščiai buvo 
buvęs Vorbertonas. Ralfas toks kaip visuomet, tik kad nesikelia 
iš patalo, pažiūrėti didelis ligonis ir jam sunku kalbėti, — pasakojo 
ponas Bentlingas.— Jis vis vien buvo baisiai šmaikštus ir pašai- 
pus. Ir tokio pat šviesaus proto. Baisiai skaudu. 

Netgi prisigrūdusioje triukšmingoje stotyje tas nupieštas papras- 
tas vaizdas buvo gyvas. 

— Ar tada buvo pavakarys? 

— Taip, tyčia vėliau nuvažiavau. Maniau, jums bus įdomu. 

— Aš jums be galo dėkinga. Ar galėsiu nuvažiuoti šįvakar? 

— O, nemanau, kad ji jus išleis, — tarė ponas Bentlingas.— 
Nori, kad pas ją pabūtumėte. Tačito tarnas man pažadėjo šian- 
dien telegrafuoti, ir aš prieš valandą savo klube radau telegramą. 
Ten parašyta „Tylu ramu“, o ji išsiųsta antrą valandą. Pati sup- 
rantate, jog ligi rytojaus galite palaukti. Tikriausiai baisiai pa- 
vargote. 

— Taip, baisiai pavargau. Dar kartą jums ačiū. 

— 0,— tarė ponas Bentlingas,— mes buvome tikri, kad jums 
rūpės šviežiausios naujienos. 

Tada Izabelė įterpė, kad jo su Henrieta nuomonės visgi su- 
tinka. Panelė Stekpoul grįžo su Izabelės tarnaite, kurią užtiko įro- 
dant savo naudingumą. Ši puiki mergina ne pasimetė minioje, o 
pasirūpino savo šeimininkės lagaminais, tad pastarajai dabar buvo 
laisvos rankos ir ji galėjo eiti iš stoties. 

— Nė negalvok šiandien važiuoti į Gardenkortą,— tarė jai 
Henrieta.— Nesvarbu, ar traukinys dar yra, ar ne. Tiesiai važiuo- 
jame pas mane į Vimpoulo gatvę. Londone dabar nė su žiburiu 
nerasi jokio kampo, bet aš tau visgi radau. Ne Romos rūmai, bet 
vieną naktį ištversi. 

— Aš vykdysiu visus tavo norus, — atsakė Izabelė. 

— Mano noras toks, kad važiuotum pas mane ir atsakytum į 
kelis klausimus. 

— O apie pietus, ponia Osmond, ji nė žodžio nesako, ma- 
tot? — paklausė juokom ponas Bentlingas. 

Henrieta įbedė į jį savo mąslų žvilgsnį. 

— Ak štai kaip, jums knieti kuo greičiau papietauti. Rytoj 
dešimtą valandą būkite Pedingtono stotyje. 

— Jei dėl manęs, tai nereikia, ponas Bentlingai, — tarė Izabelė. 

— Užtat dėl manęs reikia,— pareiškė Henrieta, padėdama Iza- 
belei įlipti į karietą. O vėliau Vimpoulo gatvėje didelės svetainės 
prieblandoje — Henrietos labui dera pasakyti, jog pietūs buvo gana 
geri, — ji pateikė tuos klausimus, kuriuos minėjo stotyje. 

— Ar tau vyras dėl išvažiavimo sukėlė skandalą? — Tai pane- 
lei Stekpou!l pirmiausia rūpėjo. 

— Ne, negalėčiau pasakyti, kad jis būtų sukėlęs skandalą. 

— Vadinasi, neprieštaravo? 

— Labai smarkiai prieštaravo. Bet to nepavadintumei skandalu. 

— O kaip tuomet? 

— Tai buvo itin. ramus pokalbis. 

Valandėlę Henrieta žvelgė į viešnią. 

— "Turbūt buvo tikras pragaras. 

Izabelė nepaneigė, kad tai buvo pragaras. Ji atsakinėjo į Hen- 
rietos klausimus, kurie buvo nesunkūs, nes gana konkretūs. O 
daugiau jokių naujienų tuo kartu nepasakė. 

— Ką gi,— pagaliau tarė panelė Stekpoul.— Galiu tik vieną 
priekaištą padaryti. Man neaišku, kam tu pažadėjai panelei Osmond 
sugrįžti. 

— Kad dabar ir man pačiai nelabai aišku, — atsakė Izabelė.— 
Bet tuomet buvo aišku. 

— Jei tau iškrito iš atminties priežastis, gal nebegrįši. 

Izabelė palūkėjusi atsakė: 

— (Gal atsiras kita priežastis. 

— Rimta neatsiras. 

— Nesant rimtesnės priežasties, gana bus ir mano pažado,— 
sugalvojo Izabelė. 

— Taip, todėl aš ir negaliu šito pakęsti. 

— Nešnekėkime apie tai. Dar yra laiko. Sudėtinga buvo iš- 
trūkti, o kaip bus sugrįžti? 

— Visų pirma atmink, kad jis tau skandalo neiškels! — reikš- 
mingai pasakė Henrieta. 

— Iškels,— rimtai atsakė Izabelė.— Ir tai bus ne trumpalaikis 


skandalas, jis nulems visą gyvenimą. 

Abi moterys dar pasėdėjo, pakalbėjo apie galimą ateitį, 0 pas- 
kui panelė Stekpoul, pakeisdama temą, kaip kad siūlė Izabelė, ūmai 
pareiškė: | 

— Aš jau svečiavausi pas ledi Penzl! 

— Ak, vis dėlto gavai pakvietimą! 

— Taip, po penkerių metų. Bet šįsyk ji norėjo mane matyti. 

— Savaime suprantama. 

— Labiau suprantama, negu tu žinai, — tarė Henrieta, žiūrė- 
dama kažkur į tolį. Po to staiga atsisukusi pridūrė: — Izabele Ar- 
čer, aš prašau tavęs atleidimo. Nežinai kodėl? Nes aš tave smer- 
kiau, o pati dar toliau nužengiau. Ponas Osmondas bent yra gi- 
męs anoje vandenyno pusėje. 

Izabelė ne iškart suvokė tų žodžių prasmę, kuri buvo taip kuk- 
liai, o gal ir gudriai pridengta. Ir nors Izabelė tuo metu nebuvo 
linkusi matyti gyvenimo komiškąsias puses, ją prajuokino draugės 
apmestas vaizdas. Bet ji tuoj pat susivaldė ir su deramu pabrėžti- 
numu paklausė: 

— Henrieta Stekpoul, ar neketini išsižadėti savo tėvynės? 

— "Taip, mano varguole Izabele. Aš nė kiek nesiteisinu. Žvelgiu 
teisybei į akis. Ketinu tekėti už pono Bentlingo ir apsigyventi čia, 
Londone. 

— Labai netikėta naujiena,— atsakė Izabelė dabar jau šypso- 
damasi. 

— Na taip, ko gero, netikėta. Aš palengva ligi to priėjau. Man 
regis, žinau ką daranti, tik nemoku paaiškinti. 

— Vedybos nepaaiškinamos,—- atsakė Izabelė.— Nėra ko daug 
aiškinti. Ponas Bentlingas — ne mįslė. 

— Ir ne koks lėkštas kalambūras... ar net amerikietiško hu- 
moro polėkis. Jis gražios prigimties, — dėstė Henrieta.— Aš stebė- 
jau jį daug metų ir kiaurai permačiau. Jis aiškus kaip turistinis 
prospektas. Nėra ypatingo proto, bet kitų protą moka vertinti. Be 
to, vertina su saiku. Man kartais atrodo, jog Jungtinėse Valstijose 
tai daroma be saiko. 

— O, tu išties pasikeitusi. Pirmą kartą iš tavęs girdžiu kritišką 
žodį savo tėvynei. 

— Aš tik sakau, kad mes pernelyg liaupsiname smegenis, nors 

tai nėra primityvi klaida. O aš esu pasikeitusi: moteris tekėdama 
turi gerokai pasikeisti. 

— Tikiuosi, tu būsi labai laiminga. Pagaliau būdama čia iš arti 
pažinsi jų gyvenimą. 

Henrieta reikšmingai atsiduso. 

— Čia, ko gero, ir yra paslapties raktas. Aš negalėjau pakęsti, ko 
jie manęs neprisileidžia. O dabar turėsiu vienodas teises! — prili- 
pino ji neapsimestinai džiūgaudama. 

Izabelė nuo šio pokalbio prasiblaškė, bet ją suėmė savotiškas 
liūdesys. Henrieta galų gale prisipažino esanti tokia kaip visi žmo- 
nės, tokia kaip visos moterys, Henrieta, kuri ligi tol jai buvo kaip 
lengva laki liepsnelė, bekūnis balsas. Buvo apmaudu sutikti, kad ir jai 
nesvetimos žmogiškos silpnybės, kad žemiškos aistros ir jos neaplenkia, 
kad jos draugystė su ponu Bentlingu niekuo neoriginali. Tekėti už 
pono Bentlingo taip neoriginalu, netgi greičiau paika, ir pasaulis Iza- 
belei pasirodė dar nykesnis. Tačiau netrukus jai dingtelėjo, jog bent 
pats ponas Bentlingas originalus. Bet jai galvoje netilpo, kaip Hen- 
rieta gali išsižadėti tėvynės. Ji pati jau kiek nuo jos nutolo, bet jai 
tėvynė niekad nė nebuvo tokia brangi kaip Henrietai. Ji paklausė, 
ar buvo smagi viešnagė pas ledi Penzl. 

— O taip! — atsakė Henrieta.— Ji niekaip nepajėgė manęs per- 
prasti. 

— Ir tai tau teikė smagumo? 

— Labai, nes ji puikuojasi nepralenkiamu protu. Dedasi viską 
išmananti, o šiuolaikinės moters, tokios kaip aš, neperpranta. Jai 
būtų lengviau susigaudyti, jei aš būčiau bent kiek geresnė ar bent 
kiek blogesnė; man rodos, jos įsitikinimu, aš turėčiau iškrėsti ką 
nors amoralaus. Jos manymu, amoralu tekėti už jos brolio, bet 
tai dar ne pats didžiausias amoralumas. Kokio aš raugo, ji niekad 
neperpras, niekad. 

— Vadinasi, ji ne tokia protinga kaip jos brolis, — įsiterpė Iza- 
belė.— Jis jau bus perpratęs. 

— O anaiptol! — tvirtai sušuko panelė Stekpoul.— Man tikrai 
atrodo, jog jis veda mane vien tam, kad išsiaiškintų šią paslaptį 
ir jos mastus. Čia jo idėja fix — savotiškas apakimas. 

— Kaip gerai, kad moki prisitaikyti. 

— Mat ir aš dar turėsiu šį tą išsiaiškinti! — pasakė Henrieta. 

Ir Izabelė pamatė, jog draugė ne tik neatsižadėjo savo įsipa- 

reigojimų, bet numatė puolimą. Pagaliau ji iš rimtųjų ketino susiimti 
su Anglija. 

Tačiau kitą rytą dešimtą valandą, atsidūrusi Pedingtono stotyje 
drauge su panele Stekpoul ir ponu Bentlingu, Izabelė įsitikino, 
jog neaiškumas šio džentelmeno neslegia. Tegu visko ir nebuvo 
perpratęs, bet suprato, kas svarbiausia — jog panelei Stekpoul su- 
manumo niekad nepristigs. Viena buvo akivaizdu: rinkdamasis 
žmoną, jis labai saugojosi šito trūkumo. 

— Henrieta jau man pasisakė, ir aš labai džiaugiuosi, — tarė 
Izabelė, paduodama jam ranką. 

— Jums turbūt baisiai keista,— atsakė ponas Bentlingas, pasi- 
rėmęs į dailų savo skėtį. 

— Taip, man baisiai keista. 

— "Tikriausiai ne taip keista kaip man. Tačiau aš visada mė- 
gau vaikščioti nepramintais takais, — giedrai tarė ponas Bentlingas. 

Antrą kartą Izabelė atvažiavo į Gardenkortą dar tyliau nei 
pirmąjį. Ralfas Tačitas šeimynykščių nedaug laikė, ir naujieji tar- 
nai ponios Osmond nepažinojo, todėl, užuot nuvedę į jai skirtą 
kambarį, šaltai pakvietė į svetainę ir paliko laukti, kol praneš tetai. 
Ji ilgai laukė, matyt, ponia Tačit pas ją nesiskubino. Galiausiai ji 
neteko kantrybės, pradėjo nervintis, ją kaustė siaubas, tarytum visi 
daiktai aplink būtų įgavę sąmonę ir su groteskiškomis grimasomis 
stebėję jos nerimą. Diena buvo apsiniaukusi, šalta. Erdvių rudų 
kambarių kampuose tvyrojo tiršta prietema. Visame name buvo 
nesudrumsčiama ramybė — tokią ramybę Izabelė prisiminė užtvin- 
džius visą Gardenkortą prieš dėdės mirtį. Nebenusėdėdama svetai- 
nėje Izabelė ėmė vaikštinėti: nuėjo į biblioteką, paveikslų galeriją, 
o jos žingsniai aidėjo spengiančioje tyloje. Niekas čia nepasikeitė — 
viskas kaip buvę prieš tuos prabėgusius metus, tarytum dar vakar 
jį čia būtų stovėjusi. Ji pavydėjo tvarumo vertingiems daiktams, 
kurie nesikeičia nė per plauką, tik įgyja vis didesnės vertės, tuo 
tarpu jų šeimininkai po trupinėlį praranda jaunystę, laimę, grožį, 
ir ji susivokė vaikštinėjanti visai taip kaip teta tą dieną Olbanyje, 

kai atvyko jos aplankyti. Ji pati buvo gerokai pasikeitusi nuo to 
laiko, kai buvo visa ko pradžia. Ir jai dingtelėjo, kad jei teta Lidija 
nebūtų jos atlankiusi tą dieną ir užtikusi vienos, viskas gal būtų 
buvę ne taip. Gal jos gyvenimas būtų kitaip susidėjęs, ir ji būtų 
buvus dalingesnė moteris. Galerijoje ji stabtelėjo prieš nedidelį pa- 
veikslėlį — gražųjį brangų Boningtoną“* — ir įsmeigė į jį akis. Bet 
paveikslo nematė, galvojo, ar būtų ištekėjusi už Kasparo Gudvudo, 
jei teta tą dieną nebūtų atvažiavusi į Olbanį. 

Ponia Tačit pagaliau pasirodė, vos Izabelei grįžus į didžiąją 
negyvenamą svetainę. Teta buvo smarkiai pasenusi, tik akys švietė 
kaip pirma ir galvą tebelaikė taip pat tiesiai, plonos lūpos tarytum 
saugojo užčiauptas mintis. Ji vilkėjo kuklia, be jokių papuošalų 
suknele, ir Izabelė pamanė sau kaip ir tą pirmąjį kartą, ar ne- 
paprastoji jos giminaitė labiau panaši į karalienę-regentę, ar į kalė- 
jimo ūkvedę. Izabelė ant įkaitusių savo skruostų pajuto išties la- 
bai plonų lūpų bučinį. 

— Todėl manęs turėjai tiek laukti, kad aš sėdėjau prie Ralfo, — 
tarė ponia Tačit.— Slaugė nuėjo pavalgyti priešpiečių, ir aš užė- 
miau jos vietą. Yra tarnas, kurio pareiga būtų jį prižiūrėti, bet 
toks nevėkšla, dykūnas, kad nuolatos spokso pro langą, lyg ten 
būtų į ką žiūrėti! Ralfas tarytum miegojo, ir aš bijojau subrazdėti, 
kad nepažadinčiau. Laukiau, kol grįš slaugė; be to, prisiminiau, jog 
šiuose namuose tu ne naujokė. 

— Pasirodo, aš juos pažįstu geriau, negu buvau manius, visur 
apvaikščiojau,— atsakė Izabelė ir dar paklausė, ar Ralfas daug 
miega. 

— Jis guli užmerktomis akimis ir nesijudina. Bet kažin, ar 
vis miega. 

— Ar jis mane norės matyti? Ar pajėgs su manimi kalbėtis? 

Ponia Tačit tiesiai neatsakė. 

— Pati pabandyk,— apsiribojo paragindama. Ir pasisiūlė paly- 
dėti Izabelę į jos kambarį. 

— Maniau, jie jau ten tave nuvedė, bet čia ne mano namai, 
o Ralfo, ir jų tvarkos aš nesupaisau. Gal bent tavo lagaminus nu- 
nešė, turbūt ne tiek daug jų atsivežei. Nors man vienas ir tas pats. 
Tikriausiai tau paskyrė tą patį kambarį kaip ir anuomet, Ralfas 
taip paliepė, kai išgirdo, jog atvažiuoji. 

— O ką jis dar sakė? 

— Ak mano brangioji, jis nebe toks šnekus! — sušuko ponia 
Tačit, priekyje dukterėčios lipdama laiptais. 

Kambarys tikrai buvo tas pats, ir kažkas Izabelei pakuždėjo, 
kad nuo ano laiko jame niekas nenakvojo. Visi jos lagaminai buvo 
čia sunešti, ir jų nebuvo gausu. Ponia Tačit, žiūrėdama į juos, 
trumpam prisėdo. 

— Iš tikrųjų nebėra jokios vilties? — paklausė mūsų jaunoji 
moteris, stovėdama priešais ją. 

— Nė jokios. Niekad ir nebuvo. Nenusisekęs gyvenimas. 

— Taip, užtat gražus, — Izabelė susigriebė prieštaraujanti tetai; 
erzino jos bejausmiškumas. 

— Nežinau, ką turi galvoje. Menkas grožis be sveikatos. Tavo 
labai keistas kelionės apdaras. 

Izabelė žvilgterėjo į savo drabužį. 

-— Aš per valandą susiruošiau į kelionę. Apsivilkau, kas po 
ranka papuolė. 

— Tavo seserys Amerikoje domėjosi, kaip tu rengiesi. Matyt, 
joms tai labiausiai rūpi. Nieko negalėjau joms papasakoti, bet tur- 
būt jos teisingai įsivaizduoja: nieko kito kaip juodo brokato tu 
nedėvi. 

— Jos mano, jog aš puošnesnė negu iš tiesų esu,— atsakė Iza- 
belė.— Lilė man rašė, kad jūs kartu pietavote. 

— Ji mane keturis kartus kvietė, ir vieną sykį aš nuėjau. Galėjo 
duoti man ramybę po antro karto. Pietūs buvo puikūs, turbūt brangiai 
kainavo. Jos vyras labai neišsiauklėjęs. Kaip man patiko Amerikoje? 
Iš kur man tas patikimas? Aš važiavau ne malonumų ieškoti. 

Tokios buvo įdomesnės naujienos, ir ponia Tačit greit paliko 
dukterėčią vieną, su kuria po pusvalandžio turėjo susitikti valgyti 
pusiaudienių. Abi damos sėdėjo priešpriešomis prie sutrumpėjusio 
stalo melancholiškos nuotaikos valgomajame. Čia Izabelė netruko 
pamatyti, jog teta ne tokia bejausmė kaip iš pirmo pasirodė, ir 
vėl ją užplūdo senas gailestis, kad ši vargšė moteris nemoka nei 
išsipasakoti, nei graužtis, nei nusivilti. Neabejotinai jai šiandien 
būtų palaima, jei būtų pažinusi pralaimėjimo, suklydimo, netgi gė- 
dos skonį. Kažin, ar ji nepasigenda viso to, kas būtų praturtinę 
jos sąmonę, ir tylomis nebando ieškoti gyvenimo puotos kvapo 
ar trupinių: širdgėlos paliudijimų, blaivių sąžinės priekaištų? Antra 
vertus, ji, ko gero, baiminosi, jog patyrusi sąžinės priekaištus nežinia 
kur nueitų. Tačiau Izabelė juto, jog teta, kad ir miglotai, bet susi- 

vokia gyvenime daug prašovusi ir regi save ateityje kaip senę be 
atsiminimų. Jos smailas veidelis atrodė tragiškas. Ji pasakė dukterė- 
čiai, jog Ralfas dar nepakrutėjo, bet gal ligi pietų ji galėsianti 
pas jį nueiti. Ir dar tuoj pridūrė, jog iš vakaro jį aplankė lordas 
Vorbertonas; ši žinia Izabelę truputį nugąsdino, nes buvo lyg nuo- 
roda, kad šis žmogus yra kaimynystėje ir atsitiktinumas dar juos 
gali suvesti. Toks atsitiktinumas nebūtų džiugus, ji atvažiavo į Angliją 
ne tam, kad vėl imtųsi su lordu Vorbertonu. Tačiau ji bemat 
pasakė tetai, koks lordas Vorbertonas buvo geras Ralfui — Romoje 
ji pati savo akimis matė. 

— Dabar jam kas kita galvoje,— atšovė ponia Tačit ir įsi- 
siurbė į dukterėčią akimis. 

Izabelė matė, kad ji kažkur kreipia kalbą, ir tuoj pat atspėjo 
kur. Bet atsakymu neišsidavė ką nuspėjus; jos širdis smarkiai plakė, 
ir ji norėjo išlošti laiko. 

— Na taip, Lordų rūmai ir visa kita. 

— Dabar jam ne lordai galvoje, o ledi. Viena ledi tikrai; jis 
pasisakė Ralfui, jog susižiedavo ir tuoj ves. 

— A, ves! — šūktelėjo Izabelė. 

— Nebent nutrauktų sužieduotuves. Jam atrodė, jog Ralfui 
bus įdomu. Vargšas Ralfas nebenueis į vestuves, nors jos turėtų 
greitai įvykti. 

— O kas nuotaka? 

— Iš aristokratų, ledi Flora, ledi Felicija — kažkas tokio. 

— Labai džiaugiuosi, — tarė Izabelė.— Ko gero, čia staigus ap- 
sisprendimas. 

— Turbūt gan staigus, tris savaites tepamergino. Neseniai ir 
apsiskelbė. 

— Labai džiaugiuosi, — pakartojo pabrėžtiniau Izabelė. Ji ži- 
nojo, kad teta ją stebi ir laukia pasirodant deramo apmaudo, tai 
iš noro, kad pašnekovė nieko panašaus neįžiūrėtų, prašneko žva- 
laus pasitenkinimo, kone palengvėjimo balsu. Ponia Tačit, Žinia, 
laikėsi bendros nuomonės, kad visoms moterims, netgi ištekėjusioms, 
senųjų garbintojų vedybos — įžeidimas. Todėl Izabelei pirmiausia 
rūpėjo parodyti, kad visos kaip visos, o ji nė kiek neįsižeidusi. Bet, 
kaip sakiau, tuokart jai širdis smarkiau sutvaksėjo, ir jei ji valandėlę 
pasėdėjo užsigalvojusi, staiga pamiršusi, kad ponia Tačit stebi, tai 
ne todėl, kad prarado garbintoją. Jos vaizduotė perkirto pusę Eu- 
ropos ir apsistojo neatgaudama kvapo, netgi su virpuliu, Romos 

mieste. Ji matė save pranešant vyrui, jog lordas Vorbertonas jau 
ves savo nuotaką prie altoriaus, ir, be abejo, nė nepajuto, kaip nuo tų 
vidinių pastangų sukrito jos veidas. Bet pagaliau atsitokėjo ir ta- 
rė tetai: 

— Anksčiau ar vėliau taip turėjo būti. 

Ponia Tačit tylėjo, bet paskui krestelėjo galvą. 

— Ak mano brangioji, tu man mįslė! — sušuko ji ūmai. Jiedvi 
toliau valgė tylėdamos; Izabelė jautėsi taip, lyg būtų išgirdusi apie 
lordo Vorbertono mirtį. Jis buvo jai pažįstamas tik kaip jos gar- 
bintojas, o dabar tam galas. Jis mirė ir vargšei Penzei, per Penzę gal 
dar būtų jai likęs gyvas. Tarnas trynėsi aplinkui, galų gale ponia 
Tačit paprašė jo palikti jas vienas. Ji jau buvo pavalgiusi ir sėdėjo 
pasidėjusi rankas ant stalo krašto. 

— Aš tau norėčiau duoti tris klausimus, — prabilo ji, tarnui 
„pasišalinus. 

— Nemažai. 

— Su mažiau neišsiversiu; aš juos apgalvojau. Jie visi labai 
tikslūs. 

— Šito ir prisibijau. Tikslūs klausimai yra visų blogieji,— atsakė 
Izabelė. 

Ponia Tačit atsitraukė kėdę, ir dukterėčia, pakilusi nuo stalo 
ir ne šiaip sau eidama prie lango nišos, jautė jos žvilgsnį. 

— Ar tu niekad nesigailėjai neištekėjusi už lordo Vorbertono? — 
toks buvo jos pirmas klausimas. 

Izabelė papurtė galvą neskubiai, bet ir neapmaudžiai. 

— Ne, miela teta. 

— Gerai. Turiu tau pasakyti, jog aš nusiteikusi tikėti tavo 
žodžiais. 

— Jūsų pasitikėjimas man didelė pagunda,— atrėmė Izabelė 
vis dar su šypsena. 

— Pagunda sumeluoti? Nepatariu, nes mulkinama aš būnu pa- 
vojinga kaip apnuodyta žiurkė. Aš nė nemanau prieš tave triumfuoti. 

— Ne aš vyru, o vyras manimi nepatenkintas. 

— Aš jam iškart būčiau galėjusi tai pasakyti. To aš nelaikau 
triumfu prieš tave, — pradėjo ponia Tačit.— Ar Serina Merl dar tau 
patinka? — toliau klausė ji. 


— Nebe taip kaip pirma. Bet tai nebeturi reikšmės, nes ji 
išvyksta į Ameriką. 

— Į Ameriką? Matyt, ištaisė ką nors labai negero. 

— Taip, labai negero. 

— Drįstu paklausti, ką tokio? 

— Ji piktnaudžiavo manimi. 

— A,— sušuko ponia Tačit— ir manimi! Ji visais piktnau- 
džiauja. 

— Piktnaudžiaus ir Amerika, — tarė vėl nusišypsodama Izabelė 
ir apsidžiaugė, kad tetos klausimai išsibaigė. 

Ligi pat vakaro Izabelė nepamatė Ralfo. Jis visą dieną snū- 
duriavo ar bent gulėjo be sąmonės. Gydytojas pabuvo kiek ir iš- 
ėjo — vietinis gydytojas, slaugęs tėvą ir patinkantis Ralfui. Jis atei- 
davo tris keturis sykius per dieną, labai rūpinosi savo pacientu. 
Gydė jį ir seras Metjus Houpas, bet Ralfui įgriso šis medicinos 
išminčius, ir jis paprašė motinos nusiųsti jam žinią, jog jis jau 
pasimirė ir daugiau medicininių jo patarimų nėra reikalingas. Ponia 
Tačit tiesiai parašė serui Metjui Houpui, kad jos sūnui jis nebe- 
patinkąs. Izabelės atvykimo dieną, kaip jau pasakojau, Ralfas išti- 
somis valandomis nerodė jokių gyvybės žymių, bet į vakarą jis 
atsigavo ir pasakė žinąs, kad ji atvažiavo. Iš kur jis sužinojo, buvo 
neaišku, nes bijodami jį jaudinti niekas jam nepranešė. Izabelė 
įėjo ir atsisėdo blausioje šviesoje, tik kambario kampe degė pri- 
temdyta žvakė. Ji pasakė slaugei, kad toji galinti eiti, nes pati pra- 
būsianti prie jo visą vakarą. Jis atmerkė akis, ją pažino ir pajudino 
gulinčią bejėgę ranką, kad ji galėtų pasisveikinti. Kalbėti nepa- 
Jėgė, vėl užsimerkė ir gulėjo nė nekrutėdamas, laikydamas josios 
ranką. Ji ilgai taip prasėdėjo, kol slaugė grįžo, bet jis daugiau ne- 
rodė jokių gyvybės žymių. Būtų galėjęs numirti jai akyse, nes jau 
buvo kaip mirties atvaizdas. Izabelė prisiminė, koks sumenkęs jis 
buvo Romoje, bet dabar — dar blogesnis, ir jei keisis, tai tik į vieną 
pusę. Jo veidas buvo nebūtai ramus — lyg iš akmens. Be to, iš 
Ralfo buvo likę vieni griaučiai; kai jis atsimerkė pasisveikinti su 
ja, ji pažvelgė nelyginant į bedugnę erdvę. Slaugė grįžo tik apie 
vidurnaktį, bet laikas Izabelei neprailgo, to ji čia ir važiavo. 
Jei būtų čion atvažiavusi vien laukti, tam čia būtų buvę geros 
sąlygos, nes tris dienas jis pragulėjo kažkokioje dėkingoje tyloje. 
Jis pažino ją ir kartkartėmis lyg norėjo prašnekti, bet balsas jo 
neklausė. Tuomet vėl užsimerkdavo, tarytum laukdamas to, ko būti- 
nai sulauks. Jis buvo toks tykus, jog tarpais jai atrodė, kad jau 
atėjo tai, kas turėjo ateiti, bet vis dėlto ji visą laiką jautė, kad 

jiedu dar kartu. Tačiau jie buvo kartu ne visą laiką, stodavo ir 
tokių valandų, kai ji vaikštinėdavo po tuščius namus, klausydamasi bal- 
so, kuris buvo ne vargšo Ralfo. Ji buvo nuolatinėje baimėje, manė, 
kad vyras gali parašyti. Bet tas tylėjo, o ji gavo laišką tik iš Florencijos, 
iš grafienės Džemini. Pagaliau trečios dienos vakare Ralfas prašneko. 

— Šįvakar man geriau, — sukuždėjo jis ūmai begarsėje jos budė- 
jimo prietemoje. — Gal šį tą išgalėsiu pasakyti. — Ji atsiklaupė prie 
pagalvės, paėmė sulysusią jo ranką ir paprašė nedėti pastangų, 
nenuvargti. Jo veidas buvo rimtas, nes nebepajėgė valdyti šypsenos 
raumenų, bet jis pats, matyt, dar nebuvo praradęs nuovokos.— 
Na ir kas, kad pavargsiu, — einu į amžiną poilsį; Juk žmonėms 
prieš patį galą visada pagerėja. Ne sykį esu tai girdėjęs. Šito vis 
ir laukiau, tikėjausi nuo pat tavo atvažiavimo. Kelis kartus ban- 
džiau, bijojau, kad pailsi čia sėdėdama. — Jis kalbėjo pamažėle, 
skausmingai užsikirsdamas, su ilgomis pauzėmis, atrodė, jog balsas 
sklinda iš toli. Kai nutildavo, gulėjo atgręžęs veidą į Izabelę, žiūrė- 
damas atviromis didelėmis nemirksinčiomis akimis. — Kokia tu gera, 
kad atvažiavai, — kalbėjo jis toliau. — Taip ir maniau, kad atva- 
žiuosi, bet nebuvau tikras. 

— Ir aš nebuvau tikra, kol neatvažiavau, — atsakė Izabelė. 

— Tu buvai prie mano lovos kaip angelas. Esi girdėjus apie 
mirties angelą? Jis visų gražiausias. Tad štai tu buvai tokia, tarytum 
laukei manęs išeinant. 

— Aš ne tavo mirties laukiu, o laukiau va... va šito. Tai ne 
mirtis, brangusis Ralfai. 

— Tau — ne. Niekad nepasijunti toks gyvas kaip kitų mirties 
akivaizdoje. Tai gyvybės pojūtis, pojūtis, jog mes liekame. Ir aš tą 
patyriau — net aš. Bet dabar iš manęs tiek naudos, kad kitiems 
duosiu tai patirti Man jau viskas baigta. — Ir jis nutilo. Izabelė 
vis žemiau lenkė galvą, kol padėjo ant savo rankų, laikančių 
jo rankas. Dabar ji nebematė jo, tik jo balsas lyg iš toli kalbėjo 
jai prie pat ausies. — Izabele, — vėl prašneko jis, — linkėčiau, kad 
tau tai baigtųsi. — Ji nieko neatsakė, tik prapliupo raudoti — klūpo- 
dama, įkniaubusi veidą. Jis gulėjo tylomis ir klausėsi jos kūkčio- 
jimų; pagaliau sunkiai sudejavo: — Ak, ką tu dėl manęs padarei! 

— O ką tu dėl manęs padarei! — sušuko ji iš begalinio susi- 
Jaudinimo, kiek slopinamo tik jos pozos. Ji pametė visą gėdą, norą 
slapukauti. Dabar jis turi viską sužinoti, ji trokšta, kad jis sužino- 
tų, — tuomet niekas neskirs jų artumo, o dvasios kančioms jis jau 

nepasiekiamas. — Kartą dėl manęs ką padarei — pats žinai. Oi Ral- 
fai, man buvai viskas! O ką aš dėl tavęs padariau — ką dabar 
galėčiau padaryti? Sutikčiau mirti, kad tik tu gyventum. Nors nelin- 
kiu tau gyvenimo, verčiau norėčiau mirti pati, kad tik tavęs nepra- 
rasčiau. — Jos balsas nuo ašarų, kančios trūkčiojo kaip ir jo. 

— Tu manęs neprarasi — išsaugosi mane. Savo širdyje išsaugo- 
si, aš būsiu tau artimesnis nei ligi šiol. Gyvybė geriau, brangioji 
Izabele, nes gyvybėje yra meilė. Mirtis neblogai, bet joje nėra meilės. 

— Aš tau taip ir nepadėkojau, taip ir nepasikalbėjau — nebuvau 
tokia, kokiai derėjo būti! — tęsė Izabelė. Ją stumte stūmė išsisakyti, 
kaltinti save, pasiduoti savo skausmui. Tuo kartu visi jos rūpesčiai 
susiliejo pervien, susilydė su šiuo dabartiniu skausmu. — Ką tu turėjai 
apie mane galvoti? O iš kur aš galėjau žinoti? Aš nieko nenumaniau, 
ir jei šiandien žinau, tai tik todėl, kad yra žmonių ne tokių kvailų 
kaip aš. 

— Mat juos galai, tuos žmones, — atsakė Ralfas. — Aš juos 
palikdamas gal net džiaugiuosi. 

Ji pakėlė galvą ir sudėtas rankas, atrodė, jog tą valandėlę 
meldžiasi jam. 

— Nejaugi... nejaugi tai tiesa? — paklausė ji. 

— Tiesa, kad tu kvaila? O ne, — atsakė Ralfas, tyčiomis ban- 
dydamas šmaikštauti. 

— Kad aš per tave praturtėjau, kad viską, ką aš turiu, yra 
tavo? 

Jis nusuko galvą ir kurį laiką tylėjo. Pagaliau atsakė: 

— A, nešnekėkime apie tai — iš to laimės nebuvo. — Jis lėtai 
atsigręžė, ir jiedu vėl sužiuro vienas į kitą. — Jeigu ne tai... jeigu 
ne tai!.. — Ir jis užsikirto. — Aš turbūt tave pražudžiau! — suaimana- 
vo Jis. 

Ji tvirtai manė, kad jis nepasiekiamas skausmui, lyg jau būtų 
ne šio pasaulio. Bet jeigu ir nebūtų taip maniusi, vis tiek būtų 
kalbėjusi, nes niekas nebuvo svarbu, o tik žinojimas, kad tai ne 
vien širdgėla, žinojimas, jog dabar jie abu drauge žvelgia tiesai 
į akis. 

— Jis ėmė mane dėl pinigų, — tarė ji. Ji norėjo viską išsakyti, 
bijojo, kad jis nenumirtų, jai nespėjus. 

Jis pažiūrėjo į ją nemirksinčiomis akimis ir paskui pirmą kartą 
nuleido vokus. Bet tuoj vėl juos pakėlė. 

— Jis buvo tave labai įsimylėjęs, — atsakė. 

— Taip, jis buvo įsimylėjęs. Bet nebūtų manęs ėmęs, jei būčiau 
buvusi neturtinga. Taip sakydama nenoriu užgauti tavęs. Kaip drįs- 
čiau? Tik trokštu, kad suprastum. Aš visą laiką stengiausi tai nuslėp- 
ti nuo tavęs, bet jau viskas praėjo. 


— Aš visą laiką supratau, — atsakė Ralfas. 

— Aš taip ir maniau, bet man tai nepatiko. O dabar patinka. 

— Čia man ne įžeidimas, o didelė laimė. — Ralfo balse buvo 
neregėtas džiaugsmas. Ji vėl palenkė galvą ir prispaudė lūpas prie 
jo rankos. — Aš visą laiką supratau, — kalbėjo jis toliau, — nors 
buvo taip netikėta, taip gailu. Tu troškai pamatyti gyvenimą savo 
akimis, bet tau nebuvo duota, už savo troškimą buvai nubausta, 
sumalta visuomenės sąlygotumų malūne! 

— O taip, aš nubausta! — raudojo Izabelė. 

Ralfas pasiklausė jos verksmo, o paskui tęsė: 

— Ar jis labai subjuro dėl tavo išvažiavimo? 

— Jis man labai išvažiavimą apsunkino. Bet man jau vis vien. 

— Vadinasi, tarp jūsų viskas baigta? 

— O ne, manau, kad niekas dar nebaigta. 

— Tai grįši pas jį? — Ralfas paklausė, gaudydamas orą. 

— Nežinau... sunku pasakyti. Pabūsiu čia, kol galima. Nenoriu 
galvoti... ir kam galvoti? Man niekas daugiau nerūpi, tik tu, ir dabar 
šito gana. Tai dar kiek prasitęs. Štai čia, klūpodama ir apsikabinusi 
tave mirštantį, esu tokia laiminga, kokia jau seniai nebuvau. Noriu, 
kad ir tu pajustum laimę — neturėtum jokių liūdnų minčių, vien 
jaustum, kad aš šalia ir tave myliu. Kam skausmas? Tokią valandą 
kaip ši kas mums skausmas? Jis ne visų stipriausias, yra stipresnių 
dalykų. 

Ralfui, matyt, tolydžio buvo vis sunkiau kalbėti, jis vis ilgiau 
turėjo kauptis. Iš pirmo atrodė, kad jis neišgirdo paskutinių jos 
žodžių, nes ilgokai tylėjo. Paskui sukuždėjo: 

— Būk čia. 

— Norėčiau būti — tiek, kiek dera. 

— Kiek dera... dera? — Jis pakartojo jos žodžius. — Taip, tam tu 
skiri daug dėmesio. 

— O kaip kitaip? Tu labai pavargai, — tarė Izabelė. 

— Labai pavargau. Pati ką tik sakei, jog ne skausmas stip- 
riausias. Taip, ne skausmas. Bet jis labai stiprus. Jei aš galėčiau 
likti... 

— Man tu visada būsi čia, — pertraukė ji švelniai. Jį nesunku 
buvo nutraukti. 

Bet po valandėlės jis vėl kalbėjo: 

— Galų gale jis pereina, jau baigia pereiti. O meilė lieka. 
Neišmanau, kodėl mums tiek skirta kentėti. Gal dar sužinosiu. Gy- 
venime tiek daug visko. Tu labai jauna. 

— Jaučiuosi sena, — atsakė Izabelė. 

— Vėl atjaunėsi. Tokią aš tave matau. Netikiu... netikiu... — Ir 
vėl jis nutilo; jėgos seko. 

Ji maldavo jo nurimti. 

— Mums nereikia žodžių, kad vienas kitą suprastume. 

— Netikiu, kad už klaidą, padarytą iš tyros širdies, kaip tavo, rei- 
kėtų ilgai mokėti. 

— Ralfai, aš dabar labai laiminga! — sušuko ji pro ašaras. 

— Štai ką atsimink, — vėl prašneko jis: — tegul buvai nekenčia- 
ma, bet buvai ir mylima. Ak Izabele, — dievinama! — tęsdamas 
žodžius vos girdimai iškvėpė jis. 

— Broli mano! — sušuko ji, dar labiau sukniubdama. 

Patį pirmąjį kartą Izabelei atvažiavus į Gardenkortą Ralfas 
pasakė, kad jeigu ji daug prisikentės, vieną gražią dieną gali iš- 
vysti šmėklą, kurios vaidenasi visuose senuose namuose. Turbūt 
ji įvykdė šią būtiną sąlygą, nes kitą rytą vos brėkštant šaltai auš- 
rai ji pajuto dvasią stovint prie lovos. Izabelė prigulė su drabužiais, 
žinodama, jog Ralfas per naktį jau nepratrauks. Užmigti ji nenorėjo — 
laukė, o toks laukimas yra budėjimas. Bet užsimerkė, tikėdamasi, 
jog prieš rytą išgirs beldimą į duris. Beldimo neišgirdo, bet kai 
tamsa ėmė šėmėti, ji pašoko nuo pagalvės ūmai, lyg pašaukta. 
Akimirką jai pasirodė, kad čia stovi jis — blyški lengva būtybė 
blyškiame kambaryje. Ji įtempė žvilgsnį ir pamatė baltutėlį jo vei- 
dą, geras akis, paskui viskas dingo. Ji neišsigando, buvo viskas 
aišku. Išėjo iš kambario ir tikrų tikriausia nuėjo tamsiais korido- 
riais, nulipo ąžuoliniais laiptais, blizgančiais blyškioje holo lango 
šviesoje. Prie Ralfo durų ji stabtelėjo ir pasiklausė, bet išgirdo tik 
kambario tylą. 

Ji atidarė duris švelniai, nelyginant atkeldama šydą nuo mirusio- 
jo veido, ir pamatė ponią Tačit, sėdinčią prie sūnaus patalo tiesią, 
sustingusią, laikančią jo ranką. Gydytojas sėdėjo iš kitos pusės, tarp 
profesionalių jo pirštų buvo Ralfo kitos rankos riešas. Abi slaugės 
stovėjo iš šonų kojūgalyje. Ponia Tačit nė nežvilgtelėjo į Izabelę, 
tačiau gydytojas labai įdėmiai pasižiūrėjo ir pamažu padėjo Ralfo 
ranką kur dera — šalia kūno. Slaugės irgi labai įdėmiai į ją pasi- 
žiūrėjo, bet niekas nepratarė nė žodžio. Izabelė išvydo tai, ko atėjo. 
Ralfas atrodė dailesnis negu gyvas, ir veidas buvo keistai pana- 
šus į tėvo, kai tas prieš šešerius metus gulėjo ant tos pačios pagal- 
vės. Izabelė priėjo prie tetos ir apsikabino, ir ponia Tačit, papras- 
tai nelinkusi ir nepuolanti į glamones, šį kartą jų nesipurtė, o 
netgi lyg ir palinko į Izabelės glėbį. Bet ji liko kaip įšalusi, be 
ašarų, smailas išbalęs veidas atrodė šiurpus. 

— Brangi teta Lidija, — sukuždėjo Izabelė. 

— Eik ir padėkok Dievui, kad neturi vaikų, — atsakė vaduo- 
damasi iš jos glėbio ponia Tačit. 

Po trijų dienų nemažai žmonių pačiame Londono „sezono“ 
įkarštyje rado laiko nuvažiuoti rytiniu traukiniu į ramią Berkšyro 
stotį ir pusvalandį praleisti pilkoje bažnytėlėje, ligi kurios netoli 
nuo stoties. Žaliame šios bažnytėlės šventoriuje ponia Tačit atidavė 
sūnaus palaikus žemei. Ji stovėjo prie kapo krašto, Izabelė šalia 
jos, ir net duobkasio požiūris į visą ceremoniją nebuvo dalykiš- 
kesnis kaip ponios Tačit. Ceremonija buvo iškilminga, bet nei slegian- 
ti, nei skaudi; viskas, kas čia vyko, skaidrino širdį. Diena klastin- 
gojo gegužio pabaigoje buvo šilta, be vėjo, oras išsitaisęs ir giedras 
kaip gudobelė ar strazdo giesmė. Mintys apie vargšą Tačitą slinko 
liūdnos, bet ne juodos, nes jam mirtis atėjo be smurto: jis ilgai 
geso ir buvo jai pasiruošęs; jos buvo seniai tikėtasi, laukta. Iza- 
belei iš akių tekėjo ašaros, bet netemdančios. Per ašaras ji ma- 
tė ir gražią dieną, ir atbudusią gamtą, ir jaukias senas angliškas 
kapines, ir palenktas gerų draugų galvas. Laidotuvėse dalyvavo 
lordas Vorbertonas ir būrys jai nepažįstamų džentelmenų, keli jų, 
kaip ji vėliau sužinojo, buvo susiję su banku; buvo ir jai pažįs- 
tamų žmonių. Tarp jų visų pirma panelė Stekpou! su ištikimuoju 
ponu Bentlingu, taip pat Kasparas Gudvudas, kurio galva buvo 
aukščiau ir nusilenkdavo rečiau negu kitų. Kone visą laiką Izabelė 
jautė jo žvilgsnį, jis žiūrėjo į ją atkakliau nei buvo pratęs prie 
žmonių; tuo metu visi buvo nuleidę akis į kapinių velėną. Bet 


515 LV skyrius 


ji neišsidavė jį matanti, tik stebėjosi, kad jis dar Anglijoje. Jai atro- 
dė savaime suprantama, jog atlydėjęs Ralfą į Gardenkortą jis išvyks; ji 
prisiminė, kad ši šalis jo neviliojo. O jis dar čia, aiškiai čia, ir 
jo laikysena tarytum jai sakė, kad jis čia turi kokį nepaprastą 
tikslą. Ji vengė susitikti su juo akimis, nors jose neabejotinai buvo 
užuojauta: jis varžė ją. Kai visi dalyvavusieji išsivaikščiojo, dingo 
ir jis, o vienintelis Žmogus, priėjęs prie jos pasikalbėti — ponią 
Tačit pašnekino keletas — buvo Henrieta Stekpoul. Henrieta buvo 
apsiverkusi. 

Ralfas buvo išreiškęs viltį, jog Izabelė dar pasiliks Gardenkorte, 
ir ji tuo tarpu nė nesiruošė iš čia kilti. Save įtikinėjo, kad iš gera- 
širdiškumo privalu pabūti su teta. Laimė, kad turėjo tokį gerą 
pasiteisinimą, antraip būtų labai jo pasigedusi. Priedermė, dėl kurios 
paliko vyrą, jau įvykdyta. Svetimame mieste ji turi vyrą, kuris 
skaičiuoja jos nebuvimo valandas, tokiu atveju reikia svaraus argu- 
mento. Tegu jos vyras ne iš gerųjų, bet nuo to niekas nesikeičia. 
Į pačių vedybų sąvoką įeina tam tikros prievolės, nepaisant, kiek 
tu iš jų patiri džiaugsmo. Izabelė beveik negalvojo apie vyrą, bet 
dabar, būnant toli nuo Romos ir jos kerų, jos dvasia sudrebėdavo 
prisiminus tą miestą. Nuo jo vaizdo į ją smelkėsi šaltis, ir ji ieško- 
jo užuobėgos tamsiausioje Gardenkorto paunksmėje. Taip ji ir gy- 
veno, diena iš dienos atidėliodama sprendimą, užmerkusi akis, stengda- 
masi apie tai negalvoti. Žinojo jau turinti spręsti, bet nieko nespren- 
dė; jos atvažiavimas juk irgi nebuvo sprendimas. Ėmė ir išvažia- 
vo. Iš Osmondo nebuvo jokios žinios, matyt, ir nebus, jis viską 
jai užkrauna. Iš Penzės irgi tyla, bet čia aišku — tėvas liepė ne- 
rašyti. 

Ponia Tačit buvo patenkinta Izabelės draugija, bet paramos ne- 
siūlė jokios; ji buvo pasinėrusi į apmąstymus — ne entuziastingus, 
bet gana blaivius — apie naujus savo padėties privalumus. Ponia 
Tačit nebuvo optimistė, bet net iš skaudžių aplinkybių mokėjo iš- 
gauti ką nors gero. Dabar tam pasitarnavo mintis, jog galų gale 
tai ištik. 1e ją, o kitą. Mirtis visad nemaloni, bet šiuo sykiu tai 
sūnaus uurtis, ne jos, ir ji niekad neturėjo iliuzijų, kad jos mir- 
tis būtų nemaloni kam kitam, išskyrus ją pačią. Jos padėtis pa- 
lankesnė negu vargšo Ralfo, kuris jau nebeteko visų gyvenimo 
patogumų ir, taip sakant, saugumo, mat, ponios Tačit protu, mirtis 
tuo ir bloga, kad mirusiu galima piktnau. 'auti. O ji pati yra 
savo vietoje, ir ko dar norėti. Nė kiek negaišdama — tą patį va- 

karą po sūnaus laidotuvių — ji pranešė Izabelei apie kelias Ralfo 
testamento nuorodas. Sūnus viską jai pasakęs, dėl visko taręsis. 
Pinigų jai nepalikęs, žinia, pinigų jai netrūksta. Jis užrašęs jai 
visus Gardenkorto baldus, išskyrus paveikslus ir knygas, taip pat 
teisę naudotis juo vienerius metus: po to Gardenkortas būsiąs par- 
duotas. Gauti pinigai sudarys fondą ligoninei varguolių, sergančių 
ta liga, nuo kurios jis mirė; šios testamento dalies vykdytoju pas- 
kirtas lordas Vorbertonas. Kiti jo pinigai bus išimti iš banko ir 
padalinti pagal jo valią — dalis atiteks jo pusseserėms Vermonte, 
kurioms jau jo tėvas buvo toks dosnus. Na, yra dar ir kitų smul- 
kesnių nurodymų. | 

— Kai kurie jų itin savotiški, — tarė ponia Tačit. — Dideles su- 
mas jis paliko žmonėms, apie kuriuos niekad nė girdėti negirdėjau. 
Jis man davė visą sąrašą, ir kai paklausiau, kas jie tokie, atsakė, 
jog tai asmenys, kuriems jis vienu ar kitu metu buvo prie širdies. 
Matyt, tau nemanė buvęs prie širdies, nes nepaliko nė penso. Jo 
nuomone, gražiai buvai apdovanota tėvo, beje, ir aš esu tos pat 
nuomonės — čia jokiu būdu ne užuomina, kad būčiau kada girdė- 
jusi jį tuo skundžiantis. Paveikslai bus išdovanoti po vieną atmin- 
čiai. Brangiausi iš kolekcijos atiteks lordui Vorbertonui. O kaip 
manai, kam paskyrė biblioteką? Čia, atrodo, jis iškrėtė pokštą. Do- 
vanoja tavo draugei panelei Stekpoul — „pripažindamas jos nuo- 
pelnus literatūrai“. Gal užtat, kad ji atlydėjo jį iš Romos? Ar 
tai nuopelnas literatūrai? Jo bibliotekoje tiek daug retų knygų, 
kurių ji susikrovusi į lagaminą netampys po pasaulį, tad jis pata- 
ria jai parduoti jas aukcione. Ji neabejotinai parduos jas pas Kris- 
tų, o už gautas lėšas galės įsisteigti savo laikraštį. Gal tai bus 
nuopelnas literatūrai? 

Nuo atsakymo į šį klausimą Izabelė susilaikė, nes jis neįėjo 
į tą nedidelį skaičių klausimų, į kuriuos atvažiavus čia laikė rei- 
kiant atsakyti. Be to, ji niekad nebuvo tokia abejinga literatūrai 
kaip tomis dienomis — tuo įsitikino, retkarčiais paimdama nuo len- 
tynos kurią nors iš tų retų ir vertingų knygų, apie kurias šnekėjo 
ponia Tačit. Jai nieko neišėjo iš skaitymo, tiesiog nenuvaldė dėme- 
sio. Vieną popietę bibliotekoje, gal savaitė po laidotuvių ceremoni- 
jos šventoriuje, ji visą valandą bandė susikaupti, bet akys nuo 
knygos krypo pro atvirą langą, išeinantį į ilgą alėją. Šitaip ji ir 
pastebėjo prie durų privažiuojant kuklų ekipažą, kurio kampe ga- 
na nepatogia poza sėdėjo lordas Vorbertonas. Paslaugus jo manda- 

gumas visada buvo pavyzdingas, ir todėl nieko ypatingo, jog tokio- 
mis aplinkybėmis jis nepabijojo vargo atvažiuoti iš Londono aplanky- 
ti ponios Tačit. Be abejonės, jis atvyko pas ponią Tačit, o ne pas 
ponią Osmond; norėdama pati sau įrodyti, kad tokia mintis teisinga, 
Izabelė tuoj pat išėjo iš namų ir nužingsniavo gilyn į parką. Nuo 
atvažiavimo į Gardenkortą ji mažai iš namų ėjo, nes oras buvo 
nepalankus pasivaikščiojimams. Tačiau šis vakaras buvo gražus, 
ir ji iš pradžių net apsidžiaugė galėsianti pabūti lauke. Nors ta 
mintis, apie kurią ką tik užsiminiau, gana įtikinama, bet širdies 
Izabelei nenuramino, ir jei būtumėte pamatę, kaip ji žingsniuoja 
čia šen, čia ten, būtumėte pamanę, kad jos sąžinė negryna. Nė 
kiek nenurimusi ji po kokių penkiolikos minučių atsidūrė priešais 
namą ir pamatė iš portiko išeinančią ponią Tačit drauge su savo 
svečiu. Tikriausiai teta vedėsi lordą Vorbertoną jos paieškoti. Iza- 
belė nebuvo nusiteikusi susitikinėti su svečiais ir, jei dar būtų buvusi 
bent kokia galimybė, būtų pasislėpusi už kurio didžiojo medžio. 
Bet pamatė, kad ją mato, tai daugiau nebuvo kas daryti, kaip 
žengti prie jų. Vejos priešais namą buvo didelis plotas, ir eidama 
per ją pastebėjo, jog lordas Vorbertonas žingsniuoja šalia šeimininkės 
kiek nenatūraliai susidėjęs rankas už nugaros, akis nudūręs į že- 
mę. Matyt, abu tylėjo, tačiau net iš tolo smigus ponios Tačit žvilgs- 
nis, įbestas į Izabelę, buvo gana išraiškingas. Jis tarsi sakė su kan- 
džiu negailestingumu: „Štai reto sukalbamumo aristokratas, už ku- 
rio galėjai ištekėti!“ Lordo Vorbertono akys, kai jas pakėlė, ne tą 
bylojo. Jos tik tiek sakė: „Mat, kaip nesmagiai išėjo, ir aš pasikliau- 
nu jūsų pagalba“. Jis buvo labai rimtas, labai korektiškas, ir pirmą 
kartą, kiek Izabelė jį pažinojo, pasisveikino nesišypsodamas. Netgi 
savo nevilties dienomis jis visad prabildavo su šypsena. Atrodė, 
kad jis be galo varžosi. 

— Lordas Vorbertonas toks geras, atvažiavo manęs aplankyti, — 
tarė ponia Tačit. — Jis sakosi nežinojęs, kad tu dar čia. Žinau, 
kad jūs seni draugai, tai kai man pranešė, jog tavęs nėra namuose, 
išsivedžiau jį į parką tavęs paieškoti. 

— O, aš prisiminiau, kad šešios keturiasdešimt yra patogus trau- 
kinys atgal, su kuriuo dar spėčiau pietų, — nei iš šio, nei iš to 
paaiškino svečias.— Labai džiaugiuosi, kad jūs dar neišvykusi. 

— Čia jau būsiu nebeilgai, — kažko karštai atsakė Izabelė. 

— Ak taip, bet, tikiuosi, dar kelias savaites pabūsite. Jūs atvy- 
kote į Angliją greičiau nei... nei buvote manius. 

— Taip, atvažiavau labai netikėtai. 
parkas, kuris iš tiesų buvo gerokai apleistas, o ponas Vorbertonas 
stovėjo nesiryždamas ką sakyti. Izabelė pagalvojo, kad jis jau norėjo 
teirautis apie jos vyrą, bet sumišo ir nebepaklausė. Jis ir toliau buvo 
toks pat nenumaldomai rimtas, gal manė, jog tokia laikysena dera 
namuose, kur ką tik apsilankė mirtis, o gal dėl kokių nors asmeninių 
sumetimų. Jei dėl asmeninių sumetimų, tai pirmoji aplinkybė jam labai 
palanki: gali ja dangstytis kiek tinkamas. Izabelei šmėkštelėjo visa tai 
galvoje. Jo veidas buvo ne tiek liūdnas — čia dar būtų nieko, bet 
kažkoks bereikšmis. 

— Mano seserys būtų mielai atvažiavusios, jei būtų Žžinojusios, 
kad jūs čia... jei būtumėte nieko prieš su jomis pasimatyti, — to- 
liau kalbėjo lordas Vorbertonas.— Būkite gera, apsilankykite pas jas 
prieš išvažiuodama iš Anglijos. 

— Būtų labai malonu; aš jas labai šiltai prisimenu. 

— Tai gal dienai, kitai atvažiuotumėt į Loklį? Senas pažadas 
nerūdija. — Nuo šio pasakymo jo šviesybė paraudo, ir vėl tarsi 
pasidarė savesnis. — Gal aš išsišokstu dabar apie tai prašnekdamas, 
juk jums dabar vizitai ne galvoje. Tik aš norėjau pasakyti, kad tai ir 
nebūtų koks vizitas. Mano seserys per Sekmines Loklyje bus pen- 
kias dienas, ir jei tuomet galėtumėte atvažiuoti, — tuo labiau kad, 
kaip sakote, Anglijoje jūs neilgam, — aš pasirūpinčiau, kad ten išties 
daugiau nieko nebūtų. 

Izabelė pati sau nusistebėjo, nejaugi net jaunosios ledi, kurią 
žada vesti, nebūtų su mama, bet savo minties nepabalsino. 

— Labai jums ačiū, — apsiribojo ištardama. — Kad man dar 
pačiai neaišku, kur būsiu per Sekmines. 

— Tuomet jūsų pažadas — juk esate pažadėjus? — galioja ko- 
kiam kitam laikui, taip? 

Čia jau buvo kvota, ir Izabelė nuleido ją negirdom. Ji paž- 
velgė į savo pašnekovą ir vėl pajuto jam gailestį kaip ir anksčiau. 

— Žiūrėkite, nepavėluokite į traukinį, — tarė ji. Ir dar pridū- 
rė: — Linkiu jums visokeriopos laimės. 

Jis vėl nuraudo, tik šįsyk smarkiau, ir dirstelėjo į laikrodį. 

— O taip, šešios keturiasdešimt; man nedaug laiko, bet prie 
durų manęs laukia puskarietė. Labai jums ačiū. — Buvo nelabai 
aišku, ar jis dėkoja jai, kad priminė dėl traukinio, ar už jausmin- 
gesnius palinkėjimus. — Sudie, ponia Osmond, sudie. — Jis paspaudė 

jai ranką, nesusitikdamas akimis, ir tuomet atsisuko į jau grįžu- 
sią prie jų ponią Tačit. Su ja taip pat trumpai atsisveikino, ir 
abi damos lydėjo jį akimis, nužirgliuojantį ilgais žingsniais per veją. 

— Ar jūs tvirtai įsitikinusi, kad jis veda? — paklausė Izabelė 
tetos. 

— Ne tvirčiau negu jis pats, bet jis, matyt, tvirtai nutaręs. 
Aš jį pasveikinau, ir jis mano sveikinimus priėmė. 

— A, tuomet baigta kalba, — tarė Izabelė, o jos teta grįžo 
į namus prie tų darbų, kuriuos buvo sutrukdęs svečias. 

Kalba buvo baigta, bet ji apie tai vis galvojo — galvojo vaikšti- 
nėdama po dideliais ąžuolais, kurių ilgi šešėliai krito ant plačios 
vejos. Po valandėlės ji atsidūrė prie kaimiško suolo, kuris, dar 
kartą pažvelgus, pasirodė pažįstamas. Ne tik todėl, kad būtų matytas 
arba kad būtų ant jo jau sėdėjusi: toje vietoje buvo atsitikę kaž- 
kas svarbaus, toji vieta jai su kažkuo siejosi. Ir ji prisiminė, kaip 
prieš šešerius metus, jai čia sėdint, tarnas atnešė laišką, kuriame 
Kasparas Gudvudas jai rašė atvykęs paskui ją į Europą, ir kaip, 
vos jai perskaičius laišką ir pakėlus akis, pasipiršo lordas Vorber- 
tonas. Iš tiesų tai istorinis suolas, įdomybė; ji stovėjo spoksodama 
į Jį, tarsi jis būtų galėjęs jai ką nors pasakyti. Ji nesisėdo ant 
jo — baiminosi. Šiaip stovėjo, ir taip jai bestovint į ją plūstelėjo 
praeitis lyg smarki jausmų banga, kokios dažnai nenuspėjamą va- 
landą perlieja jausmingus žmones. Iš to susijaudinimo ji staiga 
nuilso ir nebepaisydama jokių skrupulų susmuko ant to kaimiško 
suolo. Aš jau sakiau, kad ji negalėjo nustygti, ties kuo susikaupti, 
19 būdami ten, gal būtumėte pripažinę ankstesnio epiteto taiklu- 
mą, o jei ne, tai bent būtumėte pritarę, kad tuo metu ji buvo 
tikras dykinėjimo aukos paveikslas. Jos poza buvo betikslio žmo- 
gaus: rankos nukarusios tarp juodos suknelės klosčių, nematantis 
žvilgsnis kažkur įbestas. Į namus nebuvo ko grįžti; abi damos čia 
gyveno lyg atsiskyrėlės, pietavo anksti, o arbatą gėrė kada papuo- 
la. Kiek Izabelė taip prasėdėjo, pati nebūtų pasakiusi, bet jau buvo 
pritemę, kai ji pajuto esanti ne viena. Ji tuoj atsitiesė, apsidairė ir 
pamatė, kas išėjo iš jos vienatvės. Ji jau buvo su Kasparu Gudvudu, 
kuris stovėjo čia pat, žiūrėdamas į ją, ir kurio žingsnių ant minkštos 
vejos ji neišgirdo. Jai atėjo į galvą, kad kažkada visai taip pat 
ją buvo užklupęs lordas Vorbertonas. 

Ji iškart pakilo, ir Gudvudas pamatęs, kad jį pastebėjo, žengė 
į priekį. Izabelė vos buvo spėjus atsistoti, bet Gudvudas sugriebė 

už riešo — iš pažiūros tas judesys buvo lyg prievartinis, bet ji pa- 
ti nežinojo ką pajuto,— ir vėl pasodino. Ji užsimerkė; jis neįskau- 
dino, tai buvo tik prisilietimas, kuriam ji pakluso. Bet jo veidas 
buvo toks, kad ji nenorėjo jo matyti. Panašiai jis Žiūrėjo į ją 
tada šventoriaus kapinėse, tik šį kartą dar blogiau. Iš pradžių jis 
tylėjo; ji tik juto jį sėdint greta ant suolo ir atkakliai žiūrint. 
Jai beveik pasirodė, kad niekas taip arti jos dar nebuvo buvęs. 
Visa tai, beje, truko tik akimojį; paskui ji, ištraukusi riešą, pažvel- 
gė tiesiai savo svečiui į akis ir tarė: 

— Jūs mane išgąsdinote. 

— Nenorom, — atsakė Gudvudas, — bet jei šiek tiek ir išgąsdi- 
nau, nieko tokio. Aš jau seniai atvažiavau traukiniu iš Londono, 
bet tiesiai negalėjau čion vykti. Kažkoks vyras stotyje mane aplen- 
kė. Jis pasisamdė puskarietę, ir išgirdau jį paliepiant čia vežti. 
Nežinau, kas jis toks, bet nenorėjau su juo važiuoti; norėjau rasti 
jus vieną. Todėl delsiau ir vaikštinėjau aplink. Aš visur išvaikščiojau 
ir jau baudžiausi eiti vidun, bet pamačiau jus. Bevaikščiodamas 
sutikau sargą, ar kas jis ten, bet nieko blogo, nes su juo susipažinau, 
kai atlydėjau jūsų pusbrolį. Ar tas džentelmenas jau išvyko? Ar jūs 
tikrai viena? Man reikia su jumis pasišnekėti. — Gudvudas kal- 
bėjo skubomis, jis buvo toks pat susijaudinęs kaip ir tada, kai jiedu 
išsiskyrė Romoje. Izabelė tikėjosi, kad jo karštis atlėgs, ir dabar su- 
sigužė pamačiusi, kad — priešingai — jis tik išskleidė bures. Ir ją 
apėmė naujas pojūtis, kokio jis dar niekad nebuvo sukėlęs — ji pa- 
juto pavojų. Jo ryžtas išties buvo kažkoks neįveikiamas. Ji žvelgė tie- 
siai priešais save; jis, rankomis atsirėmęs į kelius, pasilenkęs į priekį, 
žiūrėjo akių neatitraukdamas jai į veidą. Atrodė, kad prietema aplink 
juos dar sutirštėjo. — Man reikia su jumis pasikalbėti, — pakartojo 
jis. — Turiu ką svarbaus pasakyti. Nenoriu jūsų drumsti kaip anuo- 
kart Romoje. Tik veltui jus nukamavau. Aš buvau ne savo valioje; 
suprantu, jog buvau neteisus. Dabar aš teisus; prašom nemanyti, jog 
klystu, — vis kalbėjo jis tvirtu giliu balsu, vienu tarpu sušvelnėjusiu, 
kone maldaujančiu.— Aš šiandien pas jus atvykau su tikslu. Ir tai 
visai kas kita. Aną sykį mano kalba buvo tuščia, o dabar aš jums ga- 
liu padėti. 

Ji pati nebūtų pasakiusi, ar todėl, kad jai buvo baisu, ar todėl, 
kad toks balsas tamsoje savaime rodėsi kaip malonė, bet ji klausėsi 
jo kaip niekad anksčiau, jo žodžiai krito jai į širdį. Tarsi nuramino 
visą jos esybę, ir jai prireikė pastangų, kad galėtų jam atsakyti. 

— Kaip jūs man galite padėti? — paklausė ji tyliai, tarsi įsidė- 
mėdama jo žodžius, kad paskui slapčiom juos išsiaiškintų. 

— Įkalbėdamas jus pasikliauti manim. Dabar man aišku, šian- 
dien man aišku. Prisimenate, ko aš jūsų prašiau Romoje? Tuomet 
graibiausi patamsyje. O šiandien remiuosi rimtais šaltiniais; šiandien 
man akys atvertos. Jūs labai gerai padarėte mane išsiųsdama su 
savo pusbroliu. Jis geras žmogus, taurus, tokių reta, jis man ir nušvie- 
tė jūsų padėtį. Viską išklojo, numanė, kas man darosi. Jis jūsų artimas 
giminaitis ir man pavedė jus globoti, kol būsite Anglijoje, — tarė 
Gudvudas, lyg pateikdamas labai svarų argumentą.— Žinote, ką 
jis man paskutinį kartą pasakė, jau gulėdamas mirties patale? Jis 
pasakė „Padarykite jai ką galėdamas: padarykite, ką tik ji leis“. 

Izabelė ūmai pakilo. 

— Kas jums leido apie mane šnekėti? 

— O kodėl ne, kodėl ne, jei mes šitaip kalbėjomės? — paklausė, 
vos spėjus jai pasakyti.— O jis jau mirtimi vadavosi, kai Žmogus 
mirtimi vaduojasi, viskas yra kitaip.— Pasikėlusi eiti, ji dabar su- 
silaikė ir klausėsi jo atidžiau negu bet kada; teisybė, jis ne toks 
kaip paskutinį sykį. Tuokart buvo vien bevaisė aistra, o dabar jis 
turi kažkokį sumanymą, užkrečiantį visą jos būtybę. — Bet tiek to! — 
sušuko jis, dar labiau ją užspęsdamas, nors neprisilietęs net jos 
drabužio.— Jei Tačitas būtų ir nutylėjęs, man vis vien būtų viskas 
aišku. Vos žvilgterėjęs į jus per pusbrolio laidotuves supratau, kas 
jums yra. Daugiau manęs neapgausite; dėl Dievo meilės, būkite 
nuoširdi žmogui, kuris jums nuoširdus. Jūs nelaimingiausia iš visų 
moterų, o jūsų vyras yra pats pikčiausias šėtonas. 

Ji pasigręžė į jį, lyg jis būtų jai trenkęs. 

— Ar jums protas pasimaišė? — sušuko ji. 

— Dar mano protas niekad toks šviesus nebuvo, man viskas 
kaip ant delno. Nemanykite, kad reikia jį ginti. Bet daugiau prieš 
jį nė žodžio neištarsiu; mano kalba bus apie jus, — greitomis pridū- 
rė Gudvudas.— Ko dar apsimetinėjate, kad esate nepalūžusi? Ne- 
bežinote, ko tvertis, nebežinote, kur kreiptis. Vaidybai jau ne lai- 
kas; ar viso to nepalikote Romoje? Kiek jums kainuos šis atvažia- 
vimas? Tačitas puikiai numanė, numaniau ir aš. Turėsite už tai 
sumokėti savo gyvenimu? Sakykit, kad taip,— jis užsiplieskė kone 
su pykčiu,— tarkite bent vieną tiesos žodį! Žinodamas visą siaubą, 
kaip aš galiu nesistengti jūsų gelbėti? Ką jūs apie mane galvotu- 
mėte, jei aš sudėjęs rankas laukčiau, kol grįšite atsiimti savo at- 

pildo? „Baisu, kuo ji už tai sumokės!“ — štai ką man pasakė Ta- 
čitas. Manau, galiu jums tai pasakyti, ar ne? Jis buvo toks artimas 
giminaitis! — sušuko Gudvudas, vėl pateikdamas svarųjį argumen- 
tą.— Aš greičiau būčiau davęsis nušaunamas, negu leidęs svetimam 
žmogui kalbėti man tokius dalykus, bet Ralfas — kas kita, jis ta- 
rytum turėjo teisę. Jis apie tai prašneko jau grįžęs namo, kai 
suprato, kad mirs, ir kai aš tą supratau. Man viskas aišku: jūs 
bijote grįžti. Esate vienui viena, neišmanote į ką remtis. Ir netu- 
rite į ką remtis, puikiai tą žinote. Štai kodėl aš ir noriu, kad pri- 
simintumėte mane. 

— Prisiminčiau jus? — paklausė Izabelė, prietemoje stovėdama 
priešais jį. Mintis, kuri prieš valandėlę buvo vos apčiuopiama, dabar 
išryškėjo. Izabelė atlošė galvą, išplėtė akis, lyg ta mintis būtų buvus 
kometa danguje. 

— Jūs nežinote į ką remtis. Remkitės į mane. Noriu jus įkalbė- 
ti, kad pasikliautumėte manimi,— pakartojo Gudvudas ir nutilo. 
Jo akys spindėjo.— Ko jums grįžti — kam vien dėl baisaus pavir- 
šiaus iš naujo kentėti? 

— Kad nuo jūsų ištrūkčiau! — atšovė ji. Bet šie žodžiai išreiškė 
tik dalį jos jausenos. O svarbiausia — ji pajuto, kad dar ligi tol jos 
niekas nemylėjo. Ji manė, kad mylėjo, bet meilė — kas kita, tai — 
įkaitęs dykumos vėjas, kuris prisiartinęs viską užgožia nelygu 
saldus sodo kvapas. Meilė ją visą apsiautė ir pakylėjo nuo žemės, 
o jos skonis, stiprus, aitrus ir nepatirtas, pračiaupė sukąstus jos 
dantis. 

Iškart jai pasirodė, kad sukiršintas jos tokių žodžių jis dar la- 
biau įsismarkaus. Tačiau jis bematant nurimo — norėjo įrodyti esąs 
blaivaus proto, viską gerai apsvarstęs. 

— Aš noriu tam užkirsti kelią, manau, kad pajėgčiau, jei bent 
kartą manęs išklausytumėte. Nežmoniška save vėl pasmerkti toms 
kančioms, kvėpuoti užnuodytu oru. Tai jūs pametėte protą. Pasikliau- 
kite manimi lyg būčiau jūsų globėjas. Kodėl mums nusigręžti nuo 
savo laimės, kai ji čia pat, priešais mus, taip lengvai pasiekiama. 
Aš jūsų amžinai — per amžių amžius. Va — aš priešais jus tvirtas 
kaip uola. Ko dar jums rūpintis? Vaikų neturite, čia gal būtų ir 
kliūtis. O dabar nėra ko svarstyti. Kiek dar liko gyvenimo — gelbė- 
kite; negalima pražudyti jo viso, jei pražudėte dalį. Pažeminčiau jus, 
jei manyčiau, kad bijote viešosios nuomonės, žmonių kalbų, beri- 
bės pasaulio kvailystės. Kas mums visa tai, su tuo mes neturim 

nieko bendra ir paisome tik esmės. Išvažiuodama padarėte svarbų 
žingsnį, toliau vieni niekai, savaime eisis. Prisiekiu, kaip mane 
gyvą matote, kad moterį, apgalvotai įstumtą kentėti, galima visais 
atžvilgiais pateisinti — tegu ji net pasidaro gatvinė, jei tik nuo to 
jai lengviau! Aš žinau, kaip jūs kankinatės, todėl aš čia. Mes galime 
daryti ką norime — kam po šia saule esame ką skolingi? Kas mus 
gali sulaikyti, kas turi bent menkiausią teisę kištis į tokius dalykus? 
Čia tik mudviejų reikalas, o jei tai ištariame — vadinasi, ir nuspren- 
džiam. Negi atėjome į šį pasaulį bijoti? Kiek jus pažįstu, jūs nieko 
nebijote. Jei tik pasikliautumėte manimi, jums netektų nusivilti. Prie- 
šais mus visas pasaulis, o pasaulis labai didelis. Aš apie tai šį tą 
išmanau. 

Izabelė kažką pratisai sulemeno tarytum iš gėlos, nelyginant jis 
būtų paspaudęs skaudulį. 

— Pasaulis labai mažas, — tarė ji bet ką, kas tuo metu šovė į galvą; 
ji veržte veržėsi priešintis. Ji ištarė bet ką, kad tik išgirstų savo balsą, 
o galvojo ką kita. Po teisybei pasaulis jai niekad neatrodė toks 
didelis kaip dabar — išsiskleidęs aplinkui lyg bekraštis vandenynas, 
O ji pluduriuoja neišmatuojamo gilumo vandenyse. Jos norėta pagal- 
bos, ir štai ji čia — užgriuvo kaip veržlus srautas. Nežinau, ar ji 
tikėjo viskuo, ką jis sakė, bet tuo kartu tikėjo, kad atsidurti jo glė- 
byje būtų ne ką geriau kaip atsiduoti mirčiai į nagus. Šis tikė- 
jimas tuo sykiu buvo lyg kokia ekstazė, ir Izabelė grimzdo jon 
vis gilyn ir gilyn. Grimzdama ji dar tarsi daužėsi kojomis, ieškodama 
pamato, ant kurio galėtų atsistoti. 

— Ak būkite mano kaip aš jūsų! — išgirdo ji Gudvudą sušunkant. 
Jis ūmai liovėsi įrodinėjęs, ir jo balsas, šaižus, paklaikęs, plaukė tarsi 
per kokį sumišą ūžesį. 

Tai, beje, buvo tik subjektyvi tikrovė, kaip pasakytų metafizikai; 
sumišas ūžesys, vandens šniokštimas ir visa kita dėjosi jos apsvai- 
gusioje galvoje. Ji netruko ir pati susivokti. 

— Padarykite man didžiausią malonę, — ištarė gaudydama orą.— 
Maldauju, eikite nuo manęs! 

— O, taip nekalbėkite! Nežudykite manęs! — suriko jis. 

Ji sunėrė rankas; jai iš akių pliaupte pliaupė ašaros. 

— Jei mane mylite, jei gailitės, duokite man ramybę! 

Jo akys tamsoje tik sužaižaravo, ir kitą akimirką ji pajuto, kad 
yra apglėbta jo rankų, o ant jos lūpų — jo lūpos. Jo bučinys buvo 
kaip baltas žaibas, vis sklindantis ir sklindantis ir neužgęstantis; 

ir keisčiausia, kad kol jis ją bučiavo, ji jautė, jog nepatrauklus, 
rupus jo vyriškumas, jo veido, kūno, visos būtybės atkaklumas, 
susiliejęs Su šiuo valdingu veiksmu, buvo deramai veržlus bei 
vientisas. Šitaip, kiek ji buvo girdėjusi, laivui skęstant žmonėms 
prieš akis prabėga virtinė vaizdų. Bet vėl stojo tamsa, ir Izabelė 
buvo paleista. Nė neapsidairiusi ji šoko bėgti. Namo langai švietė 
ir šviesos driekėsi toli per veją. Nepaprastai greitai — nuotolis čia 
buvo nemažas — ji perkirto tamsą nieko nematydama ir atsidūrė 
prie durų. Čia sustojo. Apsižvalgė, kiek pasiklausė, tuomet uždėjo 
ranką ant skląsties. Pirma nežinojo į ką remtis, dabar jau žinojo. 
Priešais ją — tiesus takas. 

Po dviejų dienų Kasparas Gudvudas pasibeldė į duris Vimpoulo 
gatvės name, kur mebliuotame kambaryje buvo apsistojusi Hen- 
rieta Stekpoul. Vos jis spėjo atitraukti ranką nuo durų bilduko, 
priešais išdygo panelė Stekpoul. Ji buvo su švarku ir skrybėlaite, 
matyt, susiruošusi kur išeiti. 

— O, labas rytas, — tarė jis. — Turiu vilčių čia rasti ponią Osmond. 

Henrieta atsakė ne iš karto, bet jos veidas, net ir jai tylintų buvo 
gana iškalbus. 

— Meldžiamasis, kodėl jums šovė į galvą, kad ji čia? 

— Šįryt aš nuvažiavau į Gardenkortą, ir tarnas pasakė, jog ji 
išvyko į Londoną. Jo manymu, pas jus. 

Ir vėl panelė Stekpoul nesiskubino atsakyti, tarsi jam gero linkė- 
dama. 

— Ji vakar atvažiavo ir čia pernakvojo. Bet šį rytą išvažiavo 
į Romą. 

Kasparas Gudvudas daugiau nežiūrėjo į ją, jo akys buvo įsmeigtos 
į laiptelius. 

— Išvažiavo?..— pralemeno jis. Nebaigęs sakinio, nepakeldamas 
akių kaip sukaustytas nusisuko. Bet iš vietos pajudėti negalėjo. 

Henrieta išėjo laukan, uždarė duris ir ištiesusi ranką suėmė jį už 
alkūnės. 

— Klausykite, ponas Gudvudai,— tarė ji, — dar palaukite! 

Jis pakėlė akis ir iš jos veido pasibaisėjęs suprato ją tik norint 
pasakyti, kad jis dar jaunas. Ji stovėjo, ir iš jos švietė ši lėkšta pa- 
guoda, kuri iškart jį pasendino trisdešimčia metų. Tačiau kaip niekur 
nieko ji nusivedė jį drauge, tarsi įdavusi jam kantrybės raktą. 

HENRIS DŽEIMSAS 


Kaip ir daugelis didžiųjų rašytojų Henris Džeimsas gyvas būdamas nesu- 
silaukė tikro pripažinimo; nors jo knygos ir buvo leidžiamos, o literatūriniai 
žurnalai spausdino jo kūrinius, jis buvo laikomas „rašytoju rašytojams“. 
Populiarumas, kurio jis taip troško visą gyvenimą, atėjo po mirties. Asmeninis 
jo gyvenimas nepasižymėjo nei didelėmis dramomis, aistromis, nei energin- 
ga veikla kaip rašytojų Gėtės, Bairono, Dostojevskio, Jeitso, kurie žmonių 
atmintyje yra tarsi legendos. Jo kelias nekrito į akis; H. Džeimsas buvo pasi- 
šventęs savo pašaukimui, sunkiam ir nedėkingam literato darbui. prie rašo- 
mojo stalo ieškant įtaigesnio žodžio, dailesnio sakinio, kad visas literatūrinis 
statinys, jo žodžiais tariant, išeitų grakštus, gerų proporcijų ir darytų norimą 
įspūdį. Dažnai neigiamas kritikų ir puldamas į neviltį, jis kartą guodėsi savo 
draugui V. D. Havelsui: „Kada nors mano palaidota proza prisikels iš ka- 
po ir nuvers visus ją prislėgusius antkapius“'. Jo pranašystė išsipildė. 
Daug jo laikais garsėjusių rašytojų nuėjo užmarštin, o Henrio Džeimso šlovė 
pasklido po visas angliškai kalbančias šalis, ir jis buvo pripažintas ne tik inte- 
ligentiškiausiu savo kartos žmogumi, bet ir vienu didžiausių rašytojų, kuriam 
romano mene mažai kas prilygsta. Jo kūryba, kurią sudaro daugiau nei tris- 
dešimt tomų, nuolat leidžiama ir skaitoma. 

Henris Džeimsas gimė 1843 metais balandžio 15 dieną netoli Niu- 
Jorko. Jo senelis airis, prieš penkiasdešimt metų atvykęs į Ameriką, labai 
sėkmingai vertėsi prekyba keliuose Niujorko valstijos miestuose ir mirdamas 
savo vaikams paliko tris milijonus. Rašytojo tėvas ir bendravardis atsisakė būti 
biznieriumi; paveldėtas nemažas turtas suteikė jam galimybę keliauti, gyventi 
be materialinių rūpesčių. Ir vyresnysis Henris Džeimsas tas galimybes panau- 
dojo mąstymo, vaizduotės, smalsumo, naujų idėjų ugdymui, religijos skleidi- 
mui. Idealizmas, transcendentalizmas, demokratinė emancipacija stiprino tikė- 
jimą humanizmu, kurio vadovai buvo R. Emersonas bei Š. Furjė, ir kūrybinę 
religijos laisvę, kurios pranašai buvo R. Sandemanas ir E. Svedenborgas — jo 
tėvo mokytojai. Tėvo pažiūros nulėmė vaikų auklėjimą. Jis norėjo išlaikyti 

savo vaikų protą kaip tabula rasa, kurioje jų individuali patirtis darytų įra- 
šus, ir ateityje jiems nereikėtų nutrinti „visokio šlamšto“. Jų lavinimas turėjo 
būti dvasinis, moralinis, liberalus; toks jis ir buvo, tik, beje, labai eklektiškas. 
Būsimasis rašytojas su broliu Viljamu (vėliau tapusiu garsiu psichologu ir 
filosofu) pradžios mokslą išėjo Niujorko ir Olbanio mokyklose. Nuo 1855 m. 
trejus, o nuo 1859 m. vienerius metus jų šeima praleido Europoje; vaikai 
lankė mokyklas Šveicarijoje, Prancūzijoje, Anglijoje, Vokietijoje, ir tėvas nie- 
kad nereikalavo, kad jie gerai mokytųsi. Jau tada H. Džeimsas susidomėjo 
knygomis ir rašymu. H. Džeimsas vyresnysis buvo nepaprastų oratorinių 
gabumų Amerikos filosofas, jų namuose Olbanyje, Niujorke, Bostone kalbos 
beveik niekad nenutildavo, ir tėvas vaikams atrodė sektinas pavyzdys. Klausy- 
masis suaugusiųjų diskusijų buvo vienas iš teigiamesnių jų ekscentriško auklė- 
jimo aspektų. Rašytojas vėliau pritarė tėvo auklėjimo eksperimentui, nes jis 
skatino smalsumą, vaizduotę bei savimonę. Grįžęs į Ameriką 1860 m. Džeimsas 
Niuporte bandė studijuoti tapybą, bet metė, Harvarde — teisę, bet irgi metė. 
Gyvendamas su tėvais Keimbridže, jis ėmė bendrauti su literatais Čarlzu Elio- 
tu Nortu, Džeimsu Raselu Lovelu, Viljamu Dinu Havelsu ir nusprendė tapti 
rašytoju. Kalbos dovaną jis paveldėjo iš tėvo. Daug jo amžininkų rašė apie 
H. Džeimso iškalbą, bet turbūt tiksliausiai apibūdino A. S. Bensonas. „Ypatin- 
gą ir kone erzinantį jo kalbos žavesį sudarė ne tik greiti perėjimai, švelnūs 
humoro bei ironijos atspalviai, jautrus supratingumas, didelis protas, bet ir 
tai, kad pati minties eiga, jos apibrėžimas, išplėtojimas, potekstė būdavo apnuo- 
ginama. Išbaigti, apgalvoti, gražūs sakiniai tarsi čia pat ore įgaudavo pavidalą... 
Jis niekad, kaip dauguma šnekorių, nesiblaškė nuo vienos temos prie kitos. 
Mintis būdavo tiksliai išreiškiama, po to išplečiama, pratęsiama, patobulinama, 
pasodrinama, ir ji visad būdavo griežtai kontrapunktinė... Nuostabiai suderinta 
ir subtiliai sukomponuota““. Tai pasakytina ir apie jo rašymo stilių. 

1864 m. žurnale „North America“ pirmą kartą buvo išspausdinta H. 
Džeimso parašyta knygos apžvalga, o 1865 m. žurnale „Atlantic Month- 
ly“ — pirmasis jo apsakymas. Pilietinis karas buvo ką tik pasibaigęs, ir Ameri- 
ka kaip ir pats Džeimsas stovėjo prie naujo amžiaus slenksčio. Amerikos 
literatūra buvo nuėjusi kelis formavimosi laikotarpius, ir kiekvienam jų atsto- 
vavo ryški asmenybė. V. Bredfordas, Dž. Edvardsas, B. Franklinas, T. Dže- 
fersonas, V. Irvingas, Dž. F. Kuperis, R. V. Emersonas, V. Vitmenas atspindėjo 
kolonijinį, religinį, revoliucinį, pionieriškąjį, nacionalistinį laikotarpį. 
Tačiau amerikietiškas mąstymas buvo išaugęs iš paveldėtos sąmonės šaknų ir 
dar turėjo protėvių kaltės žymę. D. Havelsas rašė: „„Mūsų laisvė apipinta 
vergijos“*. E. Pou tai išreiškė savo apsakymų vaizdais. N. Hotornas, H. Mel- 
vilis padarė amerikietišką romaną savarankiškesnį bei savitesnį. Ir jaunasis ra- 
Šytojas H. Džeimsas matė du neatidėliotinus uždavinius. Pirmiausia reikėjo 

išsiaiškinti, koks jau yra Amerikos tautinis brandumas ir koks jos santykis 
su Europos civilizacija; nors šias problemas sprendė kone kiekvienas rimtesnis 
amerikietis rašytojas, bet istorinėje inventorizacijoje jos dar nebuvo aiškios. 
Antroji užduotis buvo atgaivinti romano meną, išgelbėti jį nuo sustabarėjusių 
tradicijų, pigaus populiarumo, kompromisų ir pakelti jį iki tokios moralinės ga- 
lios, kokią turėjo O. de Balzako, G. Flobero, I. Turgenevo, Dž. Eliot romanai 
Europoje. Jaunasis H. Džeimsas suprato, kad savo kūrybos temas galės dera- 
mai pavaizduoti tik naujomis meno formomis. 

H. Džeimso kūrinių tema buvo nulemta jo šeimos. Joje dar labai gerai 
buvo girdimas praeities, Europos šauksmas. Be to, žinoma, įtakos turėjo anks- 
tyva jo pažintis su Europa, kalbų mokėjimas. Amerika jam atrodė dar nesu- 
brendusi didžiajai literatūrai. O Europoje literatūrinės tradicijos buvo senos 
ir našios. Todėl 1869 m. jis išvažiuoja į Europą, po to dar du kartus čia lankosi. 
Apkeliauja Angliją, Vokietiją, Italiją, Prancūziją, užmezga draugystę su 
G. Floberu, E. Zola, A. Dodė, Dž. Eliot, A. Tenisonu, R. Brauningu ir kitais 
rašytojais. Europa jį pavergė, ir jis suprato, jog „didžioji storžievė Amerika su 
ja niekados negalės rungtis“. Labiausiai H. Džeimsas buvo reikalingas Pa- 
ryžiaus intelektualinės bei socialinės aplinkos, ir 1875 m., išėjus pirmam 
stambesniam jo romanui „Roderikas Hadsonas“, kurio veiksmas vyksta Ro- 
moje, jis nuvažiuoja į Paryžių jau kaip profesionalus rašytojas. Tačiau lite- 
ratūrinį pasaulį čia randa uždarą, nenorintį įsileisti naujokų. G. Floberas 
perskaitė jo apsakymus, pasakė, kad jie proprement ėcrit*, bet nespalvingi, 
ir tik I. Turgenevas parodė jam deramo dėmesio. Turgenevu Henris Džeim- 
sas žavėjosi ir kaip žmogumi, ir kaip rašytoju. Turgenevo nuomonė apie 
romano kompoziciją, psichologinį įtikinhamumą išblaškė jo paties dvejones 
dėl charakterio, 0 ne siužeto pirmumo romane, sustiprino pasitikėjimą 
savimi. Turgenevo gyvenimiškoji patirtis buvo artima Džeimsui: kad ir ilgai 
gyveno užsienyje, jis liko rusų rašytojas. Iš pradžių „Balzako anūkų“, kaip 
jis vadino A. Dode, E. Gonkurą, E. Zola, G. Floberą, literatūrinės nuos- 
tatos jam pasirodė svetimos, siauros, pernelyg estetinės, 0 jų interesai apri- 
boti vien prancūzų literatūros. „Viskas suvedama į formą, ir pasisekusios 
knygos primena gražiai nulipintas bei išdailintas vazeles, į kurias pri- 
mesta daug nešvarių dalykų“ *. Jis buvo priblokštas ne pačių temų, nes vėliau 
ir pats savo romanuose palietė daug temų, tuo metu laikytų amoraliomis, 
o jų traktavimo. Paskui jis pripažino ir G. Flobero nuopelnus romano 
menui, ir jo įtaka kaip ir anglų rašytojos Dž. Eliot įtaka H. Džeimso kūrybai 
akivaizdi. Iš jų jis mokėsi stiliaus subtilumo, skaidrumo. Paryžius jį daug 
ko išmokė, tir rašytojas visados mielai į jį grįždavo. „Aš taip mylėjau Pran- 
cūziją, kaip niekad nesu moters mylėjęs“", — rašė jis savo draugui. 


+ Mokamai parašyti (pranc.). 
* M. Swan Henry James. — P. 5. 
* Ibid. — P. 6. 

Londone jis surado kitokią Europą, nes Prancūzija ir Italija „svetimo nejįsilei- 
džia arčiau nė per žingsnį, pasmerkdamos jį ragauti tik paviršių“". Gyve- 
nant svetur, jo prieraišumas, meilė tėvams, broliams nė kiek neatvėso, apie 
tai byloja daugybė gražių laiškų jiems. Pabuvęs kelis mėnesius Londone, 
jis rašė motinai: „Londonui aš jaučiu daug švelnumo ir esu labai paten- 
kintas čion atvykęs. Man šis miestas įdomus, įkvepiantis, netgi svaiginan- 
tis“. Londone jis susirado namus visam gyvenimui, bet britų pilietybę 
priėmė tik prieš mirtį, Pirmojo pasaulinio karo metu, pagautas karštos 
meilės ir užuojautos Anglijai. 1916 metų sausyje, kaip nusipelnęs Anglijai, jis 
buvo apdovanotas ordinu, o tų pačių metų vasaryje mirė. 

Taigi namus jis susirado senajame pasaulyje, ir tai buvo netgi ne pasirinki- 
mas, o poreikis, būtinybė. „Su tuo naujuoju pasauliu je n'ai gue faire“ *. 
Rebeka Vest savo esė apie H. Džeimsą rašė: „„.. jis buvo amerikietis, ir tai jo 
kartos bei tipo žmogui reiškė, kad jis niekur kitur, o tik tremtyje jaučiasi 
kaip namie“. Ir jis pats yra prisipažinęs, kad sudėtinga būti amerikiečiu. 
Tad amerikiečių charakterio ir jo santykio su senuoju pasauliu tema jam tarsi 
buvo nulemta. Jis buvo nusiteikęs taip rašyti „tarptautine tema“, jog skaityto- 
jas negalėtų suprasti, ar čia amerikietis su išmanymu rašo apie anglus, 
ar anglas su išmanymu rašo apie amerikiečius. 

Apsigyvenęs Londone H. Džeimsas atsidėjo vien rašytojo darbui, nes dar 
jaunystėje suprato, kad reikia atiduoti visas jėgas, visą gyvenimą, jei nori pa- 
siekti tikro meistriškumo. Gyvenimas užsienyje H. Džeimsui teikė aiškų pri- 
valumą: jis čia nepriklausė jokiai klasei, jokiam rangui, visus galėjo iš šalies 
stebėti, o savo stebėjimus užsirašyti ir vėliau atkurti. O matyti, stebėti jam 
reiškė gyventi. Sulaukęs keturiasdešimties mc... 'is jau turėjo tiek įspūdžių. 
kad užteko visam gyvenimui; konkrečias situacijas savc kūriniams pasigaudavo 
iš pokalbių su pažįstamais ir rūpestingai užsirašydavo užrašų knygutėse, kurių 
nuo 1878 m. ligi 1911 m. susikaupė ištisi tomai. Pirmieji jų skaitytojai 
buvo nustebinti, kad beveik per trisdešimt metų nieko nebuvo pasižymėta 
apie nuskriaustųjų vargus, pažemintųjų kančias, kad nebuvo paliestos tokios 
bendros temos kaip mokslas, darbas, politika, pramonė ar karas. Tie užrašai 
tokie apolitiški, kad mūsų laikų skaitytojui pasirodytų nedovanotini, bet, 
žinoma, tik tiems, kurie neišmano, kas yra kūrybinis procesas. Iš tokio 
pobūdžio užrašų negalime spręsti, jog šios temos jam nerūpėjo. Jo laiškai 
bei straipsniai liudija ką kita. Užrašų knygutėse buvo registruojamos tik tos 
kibirkštys, iš kurių galima įpūsti romaną. Jos gal švystelėdavo jo paties 
vaizduotėje, per pokalbius ar dar kur kitur, ir rašytojas iškart jas atpažin- 

davo ir kaupdavo. Kitiems gal jos atrodytų banalios, bet tik jis vienas žinojo, 
ką iš jų gali padaryti. H. Džeimsas savo straipsniuose dažnai kalba apie 
kūrinio gemalą, branduolį ar nežinia kokiais keliais į rašytojo galvą vėjo 
atpūstą sėklą. Ir geriausių jo kūrinių branduolį sudarė vieno ar kelių stip- 
rių asmenų pagava. Kai Amerikoje nuo džiovos mirė graži jauna jo 
pusseserė Mini Templ, jis gailėjosi jos kaip geros draugės, gal net kaip 
įsivaizduotos meilės ir ją panaudojo kaip charakterį, romano „Moters 
portretas“ pagrindinio personažo prototipą. 

Henris Džeimsas yra parašęs straipsnių apie N. Hotorną, Č. Dikensą, 
I. Turgenevą, V. Vitmeną, O. Balzaką, bet nagrinėdamas savo bendraamžių 
ir pirmtakų kūrybą niekad nebuvo „formaliu“ kritiku: jo analizė ne moks- 
linė, o greičiau empirinė, prozoje, poezijoje ir dramoje visad ieškanti to, 
kas jį labiausiai domino — „kaip padaryta“. Daugiausia dėmesio jis skyrė 
prozos „gramatikai“ — medžiagos atrankai, perspektyvai, dramatiškumui, 
siužeto pagrindinėms ašims ir mažesniems sraigteliams, individualiam au- 
toriaus matymui. Garsiame esė „Prozos menas“ H. Džeimsas išdėsto savo 
nuomonę apie svarbiausius reikalavimus literatūrai ir rašytojui. „Pagrindinė 
romano užduotis — būti įdomiam. Bendriausiu apibrėžimu, romanas yra 
asmeninis gyvenimo įspūdis, ir jo didesnė ar mažesnė vertė priklauso nuo tų 
įspūdžių intensyvumo. O autoriaus sėkmę lemia jo mokėjimas sukurti gyve- 
nimo iliuziją. Ir vienintelė, mano supratimu, romanų klasifikacija galima 
tik tokia: romanai, kuriuose yra gyvenimo ir kuriuose nėra... Patirtis yra 
beribė ir niekad nesibaigianti; tai — begalinis jautrumas, savotiškas didelis 
ploniausių šilkinių gijų voratinklis, rezgamas mūsų sąmonės kertėse ir su- 
gaunantis kiekvieną ore atsirandančią dalelę. Tai ir yra proto atmosfera, 
o jei protas kūrybingas, ypač jei tai genijaus protas, jis pagauna menkiausius 
gyvenimo atspalvius ir net oro pulsavimą gali perteikti kaip apsireiškimą... 
Pirmiausias reikalavimas rašytojui — jo imlumas tiesioginiams įspūdžiams. 
Kiekvieno literatūros dirbinio kokybė priklauso nuo jį parašiusio proto ko- 
kybės. Dar ne vienas geras romanas negimė paviršutiniškame prote. Tai 
aksioma... O idėja ir forma — kaip siūlas su adata. Vieną atskyrus nuo 
antro, nieko nepasiūsi“". 

Šiuo metu svarbiausiais H. Džeimso kritikos darbais laikomos jo romanų 
pratarmės, parašytos 1907—1909 m., leidžiant dvidešimt šešis jo kūrinių 
tomus. Jose H. Džeimsas tarsi iš šalies nagrinėja savo kūrinių užuomazgas 
ir jų tapsmą, paties rašymo proceso aplinkybes ir jo metu patirtas būsenas. 
Pratarmės vertinamos ne tik kaip Džeimso kūrybos poetikos ir estetikos 
sistemingas išdėstymas, bet ir kaip puikus indėlis į romano teoriją ir kritiką. 
Beje, jos parašytos itin sudėtinga, būdinga vėlesniam jo kūrybos laikotar- 
piui kalba ir skaitytinos pirmiau perskaičius tuos romanus, apie kuriuos 
jose kalbama. 

Džeimsas, kaip ir Prustas, yra laikomas autobiografišku rašytoju. Bet 
kūryboje jis vaizdavo ne tikrus savo gyvenimo įvykius, o išreiškė visą vidinį 
gyvenimą — mintis, prieštaravimus, jausmus. „Pasaulį, kuris stipresnis, va- 
lingesnis nei tu, geriausia panaudoti kaip meninę žaliavą savo kūrybai“ !“. 

H. Džeimsas parašė dvidešimt vieną romaną, bet „Roderikas Hadsonas“ 
(1876), „Moters portretas“ (1881), „Pasiuntiniai“ (1903) ir „Aukso tau- 
rė“ (1904) ryškiausiai atspindi, kaip tobulėjo jo rašymo menas, kaip kas- 
kart subtiliau, rafinuočiau buvo vaizduojami jausmai bei būsenos. 

„Roderiką Hadsoną“ (Roderick Hudson) Henris Džeimsas rašė dar 
kaip amerikietis turistas Europoje, keliaudamas po Prancūziją, Italiją ir 
žavėdamasis jų grožiu. Tačiau jo mintys kaupėsi apie ką kita, kaip jis 
sakė, apie „tarptautinius dalykus“, tai yra apie Europos poveikį amerikie- 
čiams, seno — naujam, patirties — tyrumui. 

Tų metų Europa, jo nuomone, buvo tokia vieta, kur apsilankę mora- 
liai degraduoja Naujojo pasaulio naivuoliai, sugrįžtantys puritonai, nieko 
nežinantys iš kur kilo jų protėviai. Čia Džeimsas įžiūrėjo didelę dramą ir 
ėmėsi rašyti „Roderiką Hadsoną“. Turtingas amerikietis Roulendas Maletas 
nedideliame Masačusetso valstijos miestelyje atranda talentingą skulptorių 
Roderiką ir pakviečia į Italiją mokytis. Roderikas palieka sužadėtinę ir mo- 
tiną, kurios tiki, jog Italijoje pražys jo talentas, 0 jis pats nesusivilios 
lengvabūdišku europiečių gyvenimu. Iš tiesų Roderikas Italijoje mažai dir- 
ba, daug laiko jam atima flirtai, pagaliau jis įsimyli gražuolę Kristiną Lait, 
keliaujančią po Europą su motina, kuri ieško dukrai gero jaunikio. Kristina 
toli gražu ne naivi, ji dar labiau smukdo Roderiką, ir jis žūsta. 

„Roderikas Hadsonas“ — grynai amerikietiškas romanas. Tuo laiku nė 
vienas europietis rašytojas nebūtų ėmęsis tokios temos. Antra vertus, joks 
kitas amerikietis rašytojas tokia tema nebūtų parašęs romano, nepažinda- 
mas Europos taip kaip Džeimsas. Tiesa, šioje knygoje Džeimso supratimas 
apie Europą irgi dar naivokas. Jo paties puritonizmas, tyrumas nulėmė jo 
požiūrį, kad Europa — tai ydingas rojus. Tačiau ši tema buvo gyvybiškai 
svarbi Džeimsui kaip žmogui ir kaip menininkui, nes jam tiek tuo metu, 
tiek vėliau rūpėjo „išsiaiškinti savo santykį su Europa“. Viena ištrauka 
šiame romane simboliškai apibendrina visą knygos esmę. Roulendas Male- 
tas. Roderiko globėjas, žiūri į Roderiko skulptūrą, vaizduojančią berniu- 
ką su taure. 

„Pasakyk, — tarė Roulendas,— ką turėjai galvoje, kurdamas savo jau- 
nąjį „Vandens gėrėją“? Ar jis išreiškia kokią idėją, ar yra simbolis? 

Hadsonas pakėlė antakius ir pasikasė pakaušį. 

— Ką gi, tai — jaunystė, tai — nekaltumas, sveikata. Taip, tai daug 
kas. 

— O taurė — irgi simbolis? 

— Taurė — tai žinios, malonumai, patirtis: Panašūs dalykai“ !!. 

„Roderikas Hadsonas“ — pirmasis H. Džeimso romanas, ir svarbi jo 
tema neišperka kai kurių trūkumų. H. Džeimsas stengėsi sukurti išsamų 
pagrindinio herojaus Roderiko Hadsono portretą, bet tarsi suvokė jį ne 
iš vidaus, o iš išorės. Moralinis jo smukimas yra pagrindinė problema, 
tačiau pats procesas vyksta „už scenos“; šį metodą H. Džeimsas vėliau 
naudojo labai sugestyviai, bet šiame romane dėl patirties stokos jis dar ne- 
brandus, Roderiko smukimas vyksta tarsi pagreitintai ir skaitytojui neda- 
ro reikiamo įspūdžio. Ryškiausias charakteris knygoje —- Kristina Lait. Ji 
paslaptingos kilmės, graži, žavinga, jos elgesys nenuspėjamas. Autoriui žiū 
personažo kūrimas teikė daug džiaugsmo, ir jis perkėlė jį į vėlyvesnį ro- 
maną „Princesė Kazamasina“ (1886). Nors romanas „Roderikas Hadsonas“ 
ir turi trūkumų, bet tai puikus tradicinio romano pavyzdys su įdomiu siu- 
žetu, nelauktais įvykiais, sodriu koloritu; viskas jame aišku, logiška, ir gal 
tik vienintelis nukrypimas nuo nusistovėjusio romano modelio — nelaimin- 
ga pabaiga; H. Džeimso knygos tuo metu gal todėl ir nebuvo labai popu- 
liarios, kad dažniausiai būdavo liūdnai užbaigiamos. Jis mėgo kartoti, jog 
knygas rašąs ne tam, kad jas perskaičius „liktų malonus skonis burnoje“. 

„Moters portretas“ (The Portrait of a Lady), pasirodęs 1881 m., apvai- 
nikavo penkiolikos metų rašytojo triūsą, ieškant savo kelio į romano meną. 
H. Džeimsas jau buvo puikiai įvaldęs romano techniką, ir „Moters por- 
tretas“ laikomas geriausiu viduriniojo Džeimso kūrybos laikotarpio roma- 
nu, o kai kurie kritikai pripažįsta jį esant apskritai geriausiu jo kūriniu. 
Romane tęsiama ta pati „tarptautinė“ tema, jo jau paliesta ,„Roderike 
Hadsone“ bei „Amerikietyje“ (1877),— dviejų kultūrų, Senojo ir Naujojo 
pasaulio susidūrimas. Ne viename apsakyme, ypač „Deizė Miler“ (1879), 
jis Šią temą sprendė daugiau sociologiniu požiūriu. „Moters portrete“ di- 
džiausias jo laimėjimas tas, kad visą romano svorio centrą rašytojas perkėlė 
į pagrindinio personažo Izabelės Arčer sąmonę. Visa, kas vyksta romane, 
svarbu tik todėl, kad padeda atskleisti vidinę protagonistės kaitą ir jos savivo- 
ką. Tokį metodą jis pats pavadino „centrine sąmone“. Į šią sąvoką, kritikų 
prilyginamą jo religijai, įėjo aplinkos bei savęs samprata, moralinis brendimas. 
Toks kelias jam atrodė ne dvasinė prabanga ar sėkmingas savęs tobulinimas, 
o kur kas sudėtingesnis dalykas. Tai — žmogaus realizacija, jo savimonės 
vidinių galimybių ribotumo pripažinimas. H. Džeimsas pritarė klasikinei 
doktrinai, kad netektys, kančia praturtina gyvenimą, suteikia jam prasmės, 
intensyvumo, padaro vertą būti tragedijos objektu. „Skausmas gal bus susi- 
pynęs su džiaugsmu, bet iš viso to paslaptingo junginio išplauks akivaizdus 

ne išoriniai įvykiai, bet personažų savęs vertinimas, „matymas“, jų sąmo- 
nės kaita. Jis rašė: „... bet kokio paveikslo figūros, bet kokios dramos veikė- 
jai būna tik tiek įdomūs, kiek jie patys jaučia savo padėtį... Tarkime, Ham- 
letas ir Lyras puikiai suvokia, kas esą ir kas darosi aplink, ir tai jų gyveni- 
mui suteikia begalinio intensyvumo, o visiems įvykiams — ypatingos pras- 
mės“'?. Romane „Roderikas Hadsonas“ svarbu siužetas, veiksmas. „Moters 
portreto“ taip pat sudėtingas siužetas, bet jis perteikiamas per protagonistės 
vidinį pasaulį. Šiais laikais, beje, tai ne naujiena, bet 1881 m. tai prisidėjo 
prie romano revoliucijos, ir vien todėl „Moters portretas“ įeina į romano 
istoriją. 

„Moters portreto“ pagrindiniai veikėjai — Europoje gyvenantys amerikie- 
čiai, bet „tarptautinė tema“ čia nėra pagrindinė. H. Džeimso pirmtakai 
nuo V. Irvingo laikų buvo kūrę amerikiečių charakterius Europos dirvoje, 
bet nė vienas neprilygo H. Džeimsui. Puikiai pažindamas Europą, jis pui- 
kiąi parinkdavo ir vietas veiksmui, kuris komplikuodavosi dėl išankstinės 
amerikiečių nuomonės apie Europą. Visas „Moters portreto“ veiksmas 
(išskyrus trumpą skyrių Amerikoje, Olbanyje) vyksta Anglijoje, Prancūzi- 
joje ir ltalijoje. Izabelę Arčer, vieną žavingiausių Džeimso kūrybos moterų, 
turtinga teta išgelbsti iš nykios Olbanio aplinkos ir atsiveža į Angliją. Ši 
atvira, tiesi, žavi asmenybė traukia ne tik skaitytojų, bet ir kitų personažų 
dėmesį. Ligi pat romano kulminacijos ją lydi sėkmė. Ji neatsigina jauni- 
kių, jai pasiperša net anglų lordas, neabejingo jai pusbrolio Tačito rūpes- 
čiu dėdė savo testamente jai paskiria nemažą sumą pinigų, kad ji galėtų 
„tenkinti savo vaizduotės poreikius“. Izabelė gabi, protinga, nedažna mer- 
gina, ir visos savo ateities nenori įsprausti net ir į laimingų vedybų rėmus. 
Ji nori išlavėti, pasisemti Europos žinių bei grožio, pamatyti pasaulio, 
perprasti senąją civilizaciją. Romane, be lordo Vorbertono ir poros antra- 
eilių personažų, visi kiti — persikėlę amerikiečiai. Taigi Izabelė savo pa- 
tirtį Europoje įgauna per juos. Kadangi romanas ne sociologinis, ne tiek 
svarbu, ką Izabelė Arčer sužino apie Europos civilizaciją. Kur kas yra 
svarbiau, kaip jos nuomonė apie Europą keičia jos supratimą apie ją 
supančius žmones, nulemsiančius jos ateitį. Dėl savo būdo, nepatirties ji 
dažnai nepajėgia įžiūrėti, kas slypi po viliojančiu paviršiumi, ir tampa 
auka aplinkybių, kurias tariasi pati pasirinkusi. Kad ir vadovaudamasi 
aukštais moraliniais bei estetiniais kriterijais, įvykių vairo savo rankose 
ji neišlaiko ir yra ne aktyvus, o greičiau pasyvus personažas su intensyviu 
vidiniu gyvenimu. H. Džeimsas rado būdą, kaip tokios trapios būtybės 
sąmonę padaryti viso romano centru: visus kitus personažus jis traktavo tik 
per jų požiūrius į ją, 0 ją pačią apdovanojęs ypatingu patrauklumu, išvengė 
pavojaus, kad koks stipresnis charakteris nepasiglemžtų skaitytojų dėmesio. 

Antrajai problemai — kaip konstruoti visą siužetą per Izabelės Arčer 

sąmonę, jei ji dar tokia jauna ir daug ko nepermato.— autorius rado 
tokį sprendimą: išlaikydamas iliuziją, kad viskas rodoma jos akimis, jis 
suteikia skaitytojui progų suvokti kitus herojus bei įvykius, atvirai pra- 
bildamas savo balsu. Prisimindamas, kaip kūrė „Moters portretą“, H. Džeim- 
sas rašė, jog suvokęs, kokia turi būti pagrindinė herojė, jis pastatė ją ant 
kojų ir savęs paklausė: „(O ką ji veiks?“ Trys ketvirtadaliai romano atsako 
į šį klausimą. O nuo ilgos nakties, kai Izabelė prasėdi, nesudėjusi akių, ly- 
gindama gražias buvusias viltis ir jų baigtį, aprašymo prasideda atomaz- 
ga. „Moters portreto“ įžangoje, parašytoje praėjus dvidešimt penkeriems 
metams po romano pasirodymo, didysis prozos meistras skundžiasi, kad 
kiek pažeistos šio romano proporcijos, kad, atidavęs daug erdvės Izabelės 
Arčer karjeros pradžiai, turėjo negailestingai trumpinti galą. Bet tas ne- 
ilgas bemiegės nakties skyrius atperka ilgą ketverių vedybinio gyvenimo 
metų aprašymą. Autorius susilaukė daug kritikos dėl romano pabaigos, esą 
jis „nebaigtas“. Autorius apie tai yra taip rašęs: „Iš tiesų visuotine prasme 
santykiai niekur nepasibaigia, ir sudėtingiausia menininko problema — nuo- 
lat rasti, kur remiantis sava geometrija nubrėžti ratą ten, kad jie atrodytų 
pasibaigę...'*“ „Moters portrete“ ta vieta rasta. Izabelės Arčer sąmonė 
apėjo visą ratą, ir skaitytojas, sekęs taip brangiai kainavusį Izabelės savęs 
pažinimą, gali nuspėti tolesnius įvykius. 

„Tarptautinė tema“ Džeimso kūryboje glaudžiai susijusi su amerikie- 
čio menininko tema. Džeimso nuomone, amerikietiška aplinka, neturėdama 
senų meno tradicijų, — nederlinga dirva menininkui augti. Šalia romanų 
„Roderikas Hadsonas“ ir „Tragiška mūza“ (1890) įvairiems „meno gy- 
venimo“ (the artist-life) aspektams skirta nemažai jo apsakymų bei apy- 
sakų, ir jie laikomi meniškiausiais iš jo novelistikos palikimo. Tai „Brandūs 
metai“ (1893), „Liūto mirtis“ (1894), „Kitą kartą“ (1895) ir kiti. H. Džeim- 
sas yra pasakęs, jog mažo talento negalima sutaurinti, o didelis talentas 
vargu ar kada gali parsiduoti. Kai apsakymo „Kitas kartas“ herojus rašy- 
tojas Ralfas Lambertas pabando parašyti pelningą šlamštą, parašo šedevrą. 
Ir vargu ar apsakymo „Meistro pamoka“ (1892) pagrindinis veikėjas Henris 
St. Džordžas suluošino savo talentą dėl to, kad neatsisakė pasaulietiškų 
džiaugsmų; matyt, jog ir kitaip gyvendamas Parnaso viršūnių jis nebūtų 
pasiekęs. H. Džeimso apsakymuose menininko problema yra daugialypė ir 
traktuojama kas apsakymas kitaip. 

Nuo pirmojo apsakymo „Klaidos tragedija“ (1864) per trylika metų 
H. Džeimsas parašė trisdešimt apsakymų bei apysaką „Globėjas ir glo- 
botinis“ (1878). Iškart buvo pastebėta neabejotina N. Hotorno mokyklos 
įtaka. Aplinka buvo vaizduojama gana aplamai, vos su viena kita detale, 
o charakteriai atskleidžiami tiek, kad atliktų savo vaidmenį siužete; čia 

svarbiausia siužetai, jų posūkiai ir vingiai. Geriausi apsakymai yra „Aistringas 
piligrimas“ (1875), „Ateities madona“ (1879), „Madam de Mov“ (1875). 
Pastarajame apsakyme jau galima įžiūrėti būsimą „Moters portreto“ auto- 
rių, 0 pagrindinė veikėja madam de Mov turi Izabelės Arčer bruožų. 
Tačiau visus kitus apsakymus iki „Deizės Miler“ kai kurie literatūros kri- 
tikai linkę laikyti literatūrinėmis pratybomis, beje, literatūrinėmis geni- 
jaus pratybomis. Vėlyvesniu laikotarpiu H. Džeimsas parašė keletą apsaky- 
mų apie vaiduoklius: „Mirusiojo altorius“ (1895), „Kai kurių senų dra- 
bužių romansas“ (1875) ir kitus. Daug angliškai rašančių rašytojų yra 
naudoję vaiduoklių metaforas įvairiais literatūros tikslais. Garsiosios apy- 
sakos „Sraigto posūkis“ (1898) pagrindas yra vaiduoklių piktavališku- 
mas, kaip rašė autorius šio apsakymo įžangoje. Bet tas piktavališkumas ap- 
gaubtas neapibrėžtos efemeriškos atmosferos, kuri ir sudaro šio apsakymo 
žavumą. Tiesioginė nuoroda į blogį šiame apsakyme nuskambėtų grubiai, 
skaitytojas pats turi jį įminti. Autoriaus tikslas buvo sukelti blogio nuojautą, 
prilygstančią netgi siaubo pojūčiui. Kai kurių kritikų nuomone, net jei 
H. Džeimsas nebūtų parašęs nė vieno romano, jo vardas būtų įamžintas 
jo apsakymų. 

Kelerius metus H. Džeimsas paskyrė dramaturgijai, bet šis jo eksperi- 
mentas baigėsi nesėkmingai, o pjesė „Vaikinas Domvilis“, parašyta pagal 
to paties pavadinimo romaną, buvo nušvilpta. Jo pjesėse personažai per 
dialogus neatsiskleidžia. (Ne veltui jose daugiau autoriaus remarkų negu 
tiesioginės kalbos.) Stilizuoti dialogai, tokie Žavūs jo prozoje, pjesėse buvo 
nuobodūs. Ir nors jis žavėjosi socialinėmis A. Diuma dramomis apie Pary- 
žiaus aukštuomenę, stipriomis, psichologiškai motyvuotomis H. Ibseno asme- 
nybėmis, pats nesurado draminės išraiškos nei savo personažams, nei idė- 
joms. Bernardas Šou apie jo dramaturgijos bandymus rašė: „Literatūrinė 
kalba, kuri puikiausiai suprantama akiai, gali būti visiškai nesuprantama 
ausiai... Rašytojo, visą gyvenimą dirbusio vien spaudai, nesėkmė yra tie- 
siogiai proporcinga jo prozos patirčiai bei virtuoziškumui. Tiek iš pra- 
gaištingų H. Džeimso pjesių, tiek iš teatrinių nesėkmių tų rašytojų, kurie 
yra didesnio talento bei kultūros nei daugelis juos nukonkuruojančių sėk- 
mingų dramaturgų, peršasi išvada, kad juos būtų lydėjusi sėkmė, jei tik 
jie būtų supratę, jog plunksna ir viva vox* yra skirtingi instrumentai 
ir todėl juos reikia skirtingai orkestruoti“'?*. Džeimsas skaudžiai nusi- 
vylė savo kaip dramaturgo pastangomis, bet jos nenuėjo veltui. Scenos 
įtaka akivaizdi tolimesniame jo darbe: kompozicija pasidarė glaudesnė, 
kulminacijos dramatinis efektas stipresnis, dialogai proporcingesni. 

H. Džeimso romanai „„Balandės sparnai“ (1902), „Pasiuntiniai“ (1903) 


* Gyvas balsas (lot.). 

1 „Aukso taurė“ (1904) priklauso vėlyvesniam jo kūrybos laikotarpiui. 
Šiuose romanuose autorius vėl grįžta prie „tarptautinės temos“, bet jau 
visai kitu požiūriu. Dabar H. Džeimsas yra labiau europietis negu ameri- 
kietis ir puikiai supranta, kad jo nuomonė apie Ameriką, apie amerikietišką 
gyvenimo būdą yra atsilikusi. 

Mintį apie „Pasiuntinių“ pagrindinį veikėją H. Džeimsui pakišo vienas 
dailininkas, pasipasakodamas, kaip senas amerikiečių romanistas, Džeimso 
bičiulis V. D. Havelsas, kartą vienoje Paryžiaus studijoje tėviškai uždėjo 
ranką jam ant peties ir tarė: „O, tu jaunas, jaunas — džiaukis tuo. Ne taip 
svarbu, ką darai, svarbiausia — gyvenk. Aš dabar tarsi iš naujo gimiau. 
Matau viską naujai. Aš negyvenau, o jau susenau. Ir jau per vėlu. Gyve- 
nimas praėjo man pro šalį — aš jį praradau. O tu turi laiko. Esi jaunas. 
Gyvenk“ !*. Ir nors, Džeimso nuomone, Havelsas ne veltui gyveno, jo vaiz- 
duotėje gimė Lembertas Streteris. Jis toks pat protingas, jautrus, širdin- 
gas kaip tikrasis Havelsas, bet išties beprasmiškai praleido savo gyvenimą. 
Penkiasdešimt penkerių metų yra vienui vienas, net praeiviui negali pasi- 
guosti. Ir apie šį vienintelį personažą autorius parašo gražios simetrijos 
kūrinį. Iš nedidelio Naujosios Anglijos miestelio Vulito Streteris išvyksta 
į Paryžių su ponios Njusam užduotimi sugrąžinti į namus paklydėlį sūnų 
Čadą. Streteris su Čadu romano eigoje pasikeičia vietomis. Streteris Pary- 
žiuje pamilsta ir supranta, jog Čado meilė prancūzei madam de Vijon jį 
ne moraliai sužlugdė, o išugdė. Pradžioje Streteris buvo ribotų pažiūrų ame- 
rikietis, o Čadas — grynas kosmopolitas. Paskui Streteris pasineria į visa, 
kuo žavus Paryžius, o Čadas susimąsto, ar jis vertas Vulito pasaulio. Stre- 
terio misija buvo atplėšti Čadą nuo meilužės, sugrąžinti į namus, o pa- 
baigoje jis įkalbinėja jį pasilikti. Tai, kas atrodė moralu, tapo amoralu, o 
kas atrodė amoralu — tapo moralu. „Tarptautinė tema“ romane vėl kitaip 
traktuojama, o amerikiečių metamorfozė Europoje įgauna kitokią prasmę. 

Romano „Aukso taurė“ pagrindiniai veikėjai yra nuskurdęs italas prin- 
cas Amerigas ir amerikiečio milijonieriaus duktė Megė Verver, kurią jis 
veda dėl pinigų. Bet Amerigas gerbia žmoną ir nutaria išsiskirti su savo 
meiluže, Megės artimiausia drauge Šarlota Stant, kuri išteka už Megės 
tėvo. Abi poros dažnai susitinka, ir Amerigas su Šarlota vėl suartėja; Megė 
tai sužino atsitiktinai, pirkdama auksinę taurę. Pardavėjas jai papasakoja, 
kad du įsimylėjėliai — kaip paaiškėja, Amerigas su Šarlote — nepirko tos 
taurės kaip vestuvių dovanos todėl, kad ji įskilusi ir gali atnešti nelaimę. 
Vėliau ta taurė sudūžta, ir skaitytojas turi nuspėti, ar ta simbolinė taurė 
nulems veikėjų santykius. Megė pasisako Amerigui viską žinanti, ir jie 
visi keturi kankinasi. Tokią painią neištveriamą padėtį autorius vaizduoja 
per subtiliausius niuansus, skausmingu keliu atveda savo personažus į susi- 
taikymą. Autoriui buvo prikaišiojama, kad negalima taip užlyginti gyveni- 

mo, taip atnarplioti žmonių santykių kaip „Aukso taurėje“, kad jam labiau 
rūpėjusi rašymo technika nei charakteriai ir idėja. Be abejonės, romano 
„Auksinė taurė“ kaip ir kitų kūrinių meistriškumas Džeimsui labai svarbu, 
nes kitaip, atskleisdamas aistros, aukos, blogio prigimtį per keturių žmo- 
nių pasaulėlį, rašytojas nebūtų išlaikęs skaitytojo dėmesio. Tai pasiekti buvo 
įmanoma tik ištobulinta literatūrine kalba. O kritikai, netgi autoriaus brolis 
Viljamas, užsipuldami jį, tik dar kartą suklydo, iš literatūros meno reika- 
laudami to paties kaip iš gyvenimo. 

Kurdamas savo knygose meninę visumą H. Džeimsas visad turėdavo 
galvoje skaitytoją ir nesitenkindavo jam rodydamas gyvenimą. Jo tikslai 
buvo artimesni aktyviajai meno sampratai, būdingai amerikiečiams V. Toro 
11 H. Melviliui; jam rūpėjo ne tik perteikti savąjį pasaulio matymą, bet 
ir kad tas meninis pasaulis veiktų skaitytoją H. Džeimsas literatūriniais 
atradimais praplėtė prozos menines galimybes, psichologiniu charakterių trak- 
tavimu prilygo savo meto didiesiems meistrams. 

Jo įtaka pripažįstama anglų bei amerikiečių rašytojams V. Vulf, E. Vor- 
ton, Dž. Džoisui ir kitiems. 

Į lietuvių kalbą H. Džeimsas verčiamas pirmą kartą. 


A. MARDOSAITĖ 

PAAIŠKINIMAI 


„Roderikas Hadsonas“ — pirmasis H. Džeimso romanas (1876). 

„Amerikietis“ — H. Džeimso romanas (1877). 

Ivanas Turgenevas — H. Džeimsas su I. Turgenevu bičiuliavosi Paryžiuje, žavėjosi 
jo talentu, yra parašęs apie jį straipsnių. 

Džordž Eliot — anglų rašytojos Merės Anos Evans (1819— 1880) slapyvardis. 
Hetė Sorel, Megė Taliver, Rozamunda Vinsi ir Gvendolina Harlit — Džordž 
Eliot romanų „Adamas Bidas“, „Malūnas prie Floso upės“, „Midlmarčas“ ir 
„Danielis Deronda“ herojės. 

Kleopatra, Porcija, Antonijus, Šeilokas, Basanijas — V. Šekspyro dramos „Vene- 
cijos pirklys“ personažai. 

„Pasiuntiniai“ — H. Džeimso romanas (1903). 

Marija Gostrei — antraeilis romano „Pasiuntiniai“ personažas, iš kurios pagrin- 
dinis veikėjas gauna daug žinių, padedančių teisingai suprasti ir įvertinti romane 
vaizduojamus įvykius. 

„„prasčiokėmis... iš Versalio į Paryžių.— Per 1789 m. revoliuciją Liudvikas XVI su 
šeima norėjo pabėgti iš Prancūzijos. Sukilusi Paryžiaus liaudis — daugiausia mo- 
terys — suplūdo į Versalį ir privertė jį grįžti į Paryžių. Nepasitikėdamos nacio- 
naline gvardija, jos visą kelią iš Versalio į Paryžių bėgo greta karietos. 


Eduardas VI — Anglijos karalius (1537—1553). 


* Elžbieta I — Anglijos karalienė (1558—1603). 

Kromvelio karai — monarchijos gynėjų ir anglų respublikos šalininkų karai An- 
glijos revoliucijos (1640— 1660) metais. 

Restauracija — laikotarpis nuo 1660 m., kai po Anglijos Respublikos vėl buvo 
atstatyta monarchija (Stiuartų). 


? Tiudorų dinastija — karalių dinastija, valdžiusi Angliją 1485— 1603 m. 


o 

Olandų namas — pirmieji rytinės Šiaurės Amerikos pakrantės kolonistai buvo 
olandai. 

Pilietinis karas — karas tarp šiaurinių ir vergvaldiškų pietinių JAV valstijų 1861— 
1865 m. 

„Spekteitorius“ (Spectator) — visuomeninis-literatūrinis savaitraštis, pradėtas leisti 
Londone 1826 m., buvo platinamas ir JAV. 

„Oksfordas nustelbė Harvardą... — Oksfordas — vienas seniausių universitetų An- 
glijoje, įkurtas 1167 m.; Harvardas — seniausias universitetas JAV, įkurtas 1636 m. 
„„Užkirsti keliai į politinę karjerą...— Ralfas, būdamas JAV pilietis, negalėjo 
balotiruotis į anglų Bendruomenės rūmus. 

„Anglijoje su merginomis nelabai gražiai elgiamasi, bent jau romanuose.— Užuo- 
mina į anglų rašytojų Š. Bronte, E. Bronte ir Džordž Eliot romanus. 

„žvaigždes ir juostas..— tai JAV valstybinės vėliavos elementai. Žvaigždžių vė- 
liavoje tiek, kiek yra valstijų, o juostų — trylika; tiek buvo valstijų iš pradžių. 
Nemoku kalbėti kaip hotentotas.— Hotentotai — Afrikos tauta. 

„„viena iš... vyriausiojo brolio privilegijų...— aristokratų šeimose vyriausias brolis 
paveldi titulą, vietą Lordų rūmuose ir visą žemę. 

„„tu esi ledi... bet aš ne lordas...— Anglijoje ledi ir lordas yra aristokratų titulas; 
taip pat ledi yra ir mandagus moters sinonimas arba kreipinys. 

makiaveliškas klausimas — klastingas, ciniškas; žodis kilęs nuo italų rašytojo ir 
filosofo N. Makiavelio (1469—1527), savo knygose teigusio politinę doktriną, kad 
tikslui pasiekti leistinos bet kokios priemonės. 


" Džonas Konsteblis (John Constable, 1776— 1837) — garsus anglų tapytojas, pei- 


zažistas. 

„nuo Henrietos trenkia Ateitimi.— Užuomina į žinomą amerikiečių filosofo 
R. V. Emersono (1803— 1882) posakį: „...jauna, laisva, stipri žemė tų, kurie triūsia 
ir tiki; demokratų, filantropų, šventųjų žemė turi kalbėti visos žmonių rasės vardu. 
Tai Ateities žemė!“ (Iš paskaitos „Jaunasis amerikietis“, 1744.) 

Kalibanas — Šekspyro dramos „Audra“ herojus, įkūnijantis žmogaus blogąjį pradą, 
piktąją dvasią. 

Arielė — tos pačios Šekspyro dramos personažas, geroji dvasia. 

Prosperas — tos pačios Šekspyro dramos personažas — išminčius, žinantis balto- 
sios magijos paslaptis, kurias panaudoja suteikdamas žmonėms taurius jausmus, 
paversdamas blogus žmones gerais. 


„„Gudvudas — įsimintina pavardė.— Gudvudas (Goodwood) reiškia „gera medie- 
na“. Šiame romane daugiau prasminių vardų: Arčer (Archer) — strėlininkė, var- 
das, siejantis su romėnų deive Diana, moters nepriklausomumo simboliu; Merl — 
prancūziškai reiškia strazdas, o angliškai tai būtų blackbird — juodasis paukštis; 
Penzė (Pansy) — gėlė našlaitė. 

„„„be palikimo“ ar slunkiai...— V. Skoto romane „Aivenhas“ karaliaus turnyro 
metu už garbę įteikti vainiką turnyro karalienei, pagrindinei romano herojei 
Rovenai, kaunasi riteriai; vieniems, kurių devizas „be palikimo“, vadovauja Aiven- 
has, kitiems — Atelstanas, vadinamas Slunkium. Abu šie riteriai siekia Rovenos 
rankos. 


Abatija — Vestminsterio abatija, vienas seniausių Londono pastatų, kuriame pa- 
laidota daug karalių, poetų, rašytojų, valstybės veikėjų. 

Semjuelis Džonsonas (Samuel Johnson, 1709—1784) — anglų rašytojas ir leksi- 
kografas. 

Oliveris Goldsmitas (Oliver Goldsmith, 1730— 1774) — anglų poetas, dramaturgas 
ir romanistas. 

Džozefas Adisonas (Joseph Addison, 1672—1719) — anglų eseistas ir drama- 
turgas. 

„Hercogo galva“ — Ralfas šaiposi iš amerikiečių turistų, norinčių pamatyti ne 
tik Londono įžymybes, bet ir paprastų Žmonių užeigos vietas. 

Kovent Gardensas — pagrindinis vaisių, daržovių bei gėlių turgus Londone, veikęs 
iki 1974 m. 


539 


30 
3i 


42 


3A 


44 


43 


46 


50 


3 


Pikadilis — viena pagrindinių Londono gatvių. 

„„šviesesniuose meno rūmuose...— Turima omeny Viktorijos ir Alberto muziejus, 
nacionalinis dailės ir taikomojo meno muziejus. 

Taueris — viduramžių tvirtovė Londono centre ant šiaurinio Temzės kranto, pas- 
tatyta XI a. kaip karalių rezidencija, vėliau buvo valstybinių nusikaltėlių kalėjimas, 
dabar — muziejus. 

Kensington Gardensas — didelis parkas vakarinėje Londono dalyje. 

Nacionalinė galerija — stambiausias Didžiojoje Britanijoje Vakarų Europos dailės 
muziejus. 

Džouzefas Terneris (Joseph Turner, 1775—1851) — anglų tapytojas, peizažistas. 
Trafalgaro aikštė — centrinė Londono aikštė, pavadinta įamžinant Trafalgaro 
mūšį, kur anglai nugalėjo Napoleono laivyną. 


' Lordas Nelsonas — anglų laivyno vadas, vadovavęs Trafalgaro mūšiui. Jo statula 


pastatyta Trafalgaro aikštėje ant aukštos kolonos. 

Ledi Džeinė Grei — po karaliaus Eduardo VI mirties pretendentė į sostą, gil- 
jotinuota Taueryje. 

Bakingemo rūmai — pagrindinė karalių rezidencija Londone. 

Vindzoro pilis — viena iš Anglijos karalių rezidencijų Londono apylinkėse. 
Junona — romėnų mitologijos vedybų deivė, dievų karalienė. 

Niobė — graikų mitologijoje daugiavaikė motina, kurios vaikus Artemidė ir Apo- 
lonas strėlėmis nušovė už tai, kad ji juokėsi iš jų motinos Lėtonės, turėjusios 
tik du vaikus. Vėliau Niobė tapo skausmo simboliu. 

Naujoji respublika — turima galvoje Trečioji respublika, įsitvirtinusi Prancūzijoje 
po 1870 m. spalio revoliucijos, nuvertus Napoleoną III (1808— 1873) ir valdžią 
paėmus respublikonams. 

Čimabujo madona — greičiausiai „Madona soste“, italų tapytojo Džiovanio Čima- 
bujo (Giovani Cimabue, 1240— 1302) paveikslas, eksponuojamas Uficių muziejuje 
Florencijoje. 

Liudvikas Pilypas (1773— 1850) — Prancūzijos karalius, gavęs sostą po 1830 m. 
revoliucijos. 

„priklausanti 1830 metų žmonėms...— taip buvo vadinami žmonės, kovoję bari- 
kadose už respublikos pergalę; iš tikrųjų ponia Ljus ir jos vyras simpatizuoja mo- 
narchijai. 

„pastarojo meto Prancūzijos vyriausybei...— čia turima galvoje Trečioji respub- 
lika (plg. 43 paaišk.). 

Tiuilri — karalių rūmai Paryžiuje, Napoleono III rezidencija. 


„Almanach de Gotha“ — kasmetinis genealogijos ir diplomatijos leidinys prancūzų 
ir vokiečių kalbomis, spausdinęs Žinias apie karalių šeimų narius bei politikos 
veikėjus. 


Pjetras Vanučis Perudžinas (Pietro Perugino, 1445—1523) — ankstyvojo Rene- 
sanso italų tapytojas; čia tikriausiai kalbama apie jo paveikslą „Kristaus apverki- 
mas“, esantį Uficių muziejuje. 

„„teisuolis Aristidas...— Pagal Plutarcho aprašytą legendą, vienas atėnietis, balsuo- 
damas už Aristido (apie 540 — apie 467 pr. m. e.), Atėnų politiko ir karinio 
veikėjo ištrėmimą, pasakęs: „Aš nieko blogo negaliu apie jį pasakyti, bet man 
pikta girdint, kaip visi jį vadina teisuoliu“. 

Piti — meno muziejus Florencijoje, kuriame daugiausia surinkti XV — XVII am- 

žiaus italų ir flamandų dailininkų paveikslai bei taikomojo meno kūriniai; Uficių 

galerijoje, įsteigtoje 1575 m., yra gausūs XIII-—-XVIII a. italų tapytojų kūrinių 

rinkiniai, antikos, prancūzų, vokiečių, olandų, flamandų dailės kūrinių, Europos 
dailininkų autoportretų kolekcijos. 

Medičiai — turtinga nearistokratinės kilmės florentiečių giminė, XV— XVI am- 
žiuje su pertraukomis valdžiusi Florenciją, vaidinusi didelį vaidmenį Italijos gy- 

venime. 

Džirolamas Savonarola (1452— 1498) — italų vienuolis, religijos ir politikos vei- 

kėjas, smerkė Medičių tironiją, propagavo asketizmą; sudegintas ant laužo. 

Domenikas Girlandajas (Domenico Ghirlandaio, 1449—1494) — italų tapytojas, 

ankstyvojo Renesanso atstovas. Sukūrė religinės tematikos freskų. 

Vitorija Kolona (1490— 1547) — italų aristokratė bei mecenatė, bičiuliavosi su 

Mikelandželu ir kitais italų Renesanso menininkais. 

Pjetro Metastazijus (Pietro Metastasio, 1698— 1782) — italų poetas bei drama- 

turgas-libretistas; jo libretais rašė operas žymiausi XVIII a. italų ir prancūzų 

kompozitoriai. 

„aš netgi už jos laisvę negalėjau kovoti.— Po Vienos kongreso (1814— 1815) 
Italija pateko Austrijos valdžion. Italų patriotai kovojo už šalies išvadavimą. 

Antrojoje XIX a. pusėje ta kova peraugo į išvaduojamąjį karą, kurio vadas buvo 

Garibaldis. Šiose kovose dalyvavo žmonės ir iš kitų Europos bei Amerikos šalių. 

Koredžas (Correggio, tikra pavardė Antonijus Alegris, 1489— 1534) — italų ta- 

pytojas, brandžiojo Renesanso atstovas, nutapė biblinės, mitologinės, alegorinės 

tematikos freskų, religinės mitologijos paveikslų. 

“Pietro Longis (Pietro Longhi, 1702—1785) — italų tapytojas. nutapė nedidelių 
humoristinių buitinių kompozicijų, vaizduojančių Venecijos aukštuomenės gyvenimą. 
Franciskas Goja (Goja i Lusjentas, Goya y Lucientes, 1746— 1828) — ispanų 
tapytojas. Yra daug vaizdavęs buitinių scenų. Tapybai būdingi realizmo bruožai, 
grafikai — groteskas, alegorija. 

? „amerikietiškoji Korina...— Korina buvo vadinama žymi prancūzų rašytoja Žer- 
mena de Stal (1766— 1817). Savo romanuose „Delfina“ (1802) ir „Korina arba 
Italija“ (1807) ji skelbė moters teisę laisvai pasirinkti meilės objektą, protestavo 
prieš socialinius prietarus ir veidmainišką moralę. 

Švento Morkaus aikštė — pagrindinė Venecijos aikštė. 

Atodūusių tiltas — tiltas Venecijoje, jungiantis Dožų rūmus su kalėjimo pastatu. 
Torkvatas Tasas (Torguato Tasso, 1544— 1595) — italų poetas. 

Itonas — aristokratų berniukų mokykla Anglijoje. 

Džordžas Džonas Vaitas-Melvilis (1821 —1878) — trečiaeilis anglų romanistas, 
Itono auklėtinis. (Autoriaus ironija — kad mokoma ne Hermano Melvilio (1819— 
1891), garsaus amerikiečių rašytojo.). 

Tautų Niobė — anglų poetas Baironas poemoje „Čaild Heroldas“ pavadino 
Romą tautų Niobe. 

Forumas — senovės Romoje svarbiausioji miesto aikštė, politinio, prekybinio ir 
visuomeninio gyvenimo centras, cirko arena, turgavietė, teismo posėdžių vieta. 
Marėjus — kelionių vadovas, gavęs pavadinimą nuo leidyklos, XIX a. viduryje 
išleidusios seriją kelionių žinynų apie įvairias šalis. 

Kapitolijus — viena kalvų, kur buvo išsidėstęs Romos miestas senovėje. Čia nuo 
seniausių laikų buvo romėnų šventykla. Dabar čia — antikinių skulptūrų mu- 
ziejus. 

„su mūsų Bostono radikalais.— Bostono politikos ir visuomenės veikėjai, daly- 
vavę kovoje už vergų laisvę Amerikoje, suvaidinę svarbų vaidmenį Pilietiniame 
kare. Pasibaigus karui, jie neteko įtakos šalies politiniame gyvenime. 

„Mirštantis gladiatorius“ — antikinė skulptūra Kapitolijaus muziejuje. 

Antinojas — graikų jaunuolis, Romos imperatoriaus Adriano (76—138) numylė- 
tinis; jo skulptūra yra Kapitolijaus muziejuje. 

Faunas — miškų ir pievų dievas, piemenų globėjas. 

Borgezės vila — garsūs Romos rūmai, statyti XVI— XVII a., apsupti parko, prik- 
lausę senai Borgezės giminei. 

„Ampero tomelį...— matyt, kalbama apie prancūzų mokslininko, kritiko, keliautojo 
Ž. Ž. Ampero (1800—1864) knygą „Kelionė po Ameriką“. 

Akropolis — kalbama apie Atėnų Akropolį, kuriame išlikę antikos architektūros 
ir skulptūrų (maždaug iki V a. pr. m. e.). 

Salamio sąsiauris yra Atėnų šiaurės vakaruose. 840 m. pr. m. erą graikų — 
persų karo metu Salamio sąsiauryje įvyko jūrų mūšis, pasibaigęs graikų pergale. 
Džiovanis Lorensas Berninis (1598— 1680) — italų architektas ir skulptorius, žy- 
miausias baroko atstovas. 

Patagonija — Pietų Amerikos rajonas. 

„Dar palūkėk“ — citata iš anglų poeto Alfredo Tenisono (1809— 1892) eilėraščio 
vaikams „Ką kalba paukštelis“. Neapsiplunksnavęs paukštelis prašo leisti jam skristi. 
„Dar palūkėk, tegul sparnai užauga“, — atsako jam motina. 

„Sužeisti trokštu, bet bijau suduoti“ — citata iš garsaus anglų poeto Alfredo Popo 
(1689— 1744) eilėraščio „Laiškas daktarui Arbetnotui“. 

Farnesių rūmai — įžymus renesansinis Romos architektūros ansamblis, suprojektuo- 
tas A. Sangalo (1513), nuo 1547 m. statytas Mikelandželo. 

Mikelandželas Karavadžas (Michelangelo Caravaggio, 1573— 1610) — italų tapyto- 
jas, realistinės krypties pradininkas. 

Kapo-di-Monte — nacionalinis Neapolio muziejus, kur, be XIII- XIX amžiaus 
tapybos, yra didelės kolekcijos Europos ir Rytų keramikos, baldų, ginklų, audinių. 


" Velaskezo „Infanta“ — ispanų dailininko Diego Rodrigo de Silva Velaskezo (1599— 


1660) nutapytas karaliaus Pilypo IV dvylikametės dukters Margaritos portretas. 
Pirmoji Imperija — Napoleono I imperija (1804—1814). 


1. Plutonas ją nusinešė į požemį... — pagal romėnų antikinį mitą, požemių valdovas 


Plutonas pasigrobė sau į žmonas žemės derlingumo deivę Prozerpiną. 

Unitai — protestantų sekta, atmetanti šventos Trejybės doktriną, pabrėžianti kiekvie- 
nos religijos įsitikinimų laisvę, toleranciją, kiekvienos parapijos autonomiškumą. 
Ponte Vekjo — tiltas per Arno upę Florencijoje. 

„nedidelis Koredžas, kabantis Tribuno salėje — italų tapytojo (plg. 59 paaišk.) 
paveikslas, eksponuojamas Uficių galerijoje. 

Tito pirtys — pastatai viešų pirčių, kuriose senovės Romos laikais buvo ne tik prau- 
siamasi, bet linksminamasi ir sportuojama. Pastatytos Romos imperatoriaus Tito 
(38—81). 

Ričardas Parksas Boningtonas (Richard Parks Bonington, 1801 —1828) — anglų 
tapytojas ir grafikas, peizažistas ir urbanistas. 


Parengė A. MARDOSAITĖ 

Henris Džeimsas. 

